
Cuvânt înainte! 


Găsiţi aici o seamă de cuvinte, răspuns la atâtea lacrimi... şi unele şi altele se adunau 
la măsuţa Sfintei Spovedanii, unde mila lui Dumnezeu strălucea în ele, ca soarele în 
picurii de rouă. 

Strălucirile acelea, prinse din lacrimi, împreună le dăm - Părinte şi părinți - învățături 
din vreme urmaşilor, în neam şi în neam, ca să nu mai orbecăiască şi ei în noaptea 
neştiinței şi a lipsei de sfat, de unde vin toate relele, care chinuiesc pe oameni, întunecă 
vremile şi cruntă pământul. 

Este şi o cale mai senină: trăirea învăţăturii creştine în toată adâncimea ei şi în toată 
sinceritatea noastră. Asta e singura cale sigură, asta e Cărarea. 


Dăruită cu părintească iubire tuturor cititorilor şi ostenitorilor. 
(Arsenie Boca) 


În loc de introducere 


De la început e bine să plecăm cu câteva lucruri ştiute şi anume că: toţi oamenii, fără 
deosebire, suntem în acelaşi timp şi fiii oamenilor şi fiii lui Dumnezeu (loan I, 12-13). 
Adică, după trup suntem făpturi pământeşti, iar după duh făpturi cereşti, care însă 
petrecem vremelnic în corturi pământeşti (II Corinteni 5, 1). De la Dumnezeu ieşim (| 
Ioan 5, 19), petrecem pe pământ o vreme şi iarăşi la Dumnezeu ne întoarcem. Fericit 
cine se întoarce s-ajungă iar Acasă, rotunjind ocolul. Aceasta e cărarea. 

Unii însă nu se mai întorc... Sunt cei ce ascultă de o vrajă vrăjmaşă, care îi scoate din 
cale şi-i încâlceşte în lume cu pofte pieritoare. Vraja aceea, a păcatului, cu vremea le 
slăbeşte mintea şi de aşa fel le-o întoarce, încât ajung să zică răului bine, şi binelui rău 
(Isaia 5,20), şi nu mai vor să se întoarcă. Vremea li se gată, puterea li se stinge şi aşa îi 
prinde noaptea (loan 9,4) - moartea - rămaşi rătăciţi de Dumnezeu şi neîntorşi Acasă. 

Acesta este omul cel căzut între tâlhari, pe când se pogora din Ierusalim în Ierihon 
(Luca 10,30), adică Adam căzut din Rai în lumea aceasta, cu toți urmaşii lui. Pentru el 
s-a pogorât din ceruri Samarineanul milostiv. El ne-a făcut datori să ştim: ce suntem, 
cine ni-s Părinţii, de unde venim, ce-i cu noi pe aici, cum să ne purtăm într-o lume cu 
viclene primejdii, cine ne cheamă Acasă şi cine ne întinde momeli? 

Că de la cârma miniţii atârnă încotro pornim şi unde să ajungem. 


(Carte de faţă înceracă să cuprindă o serie de cărți scrise de Părintele Arsenie Boca sau despre 
Părintele Arsenie Boca. Aceste cărți sunt: „Cuvinte Vii”, „Fericirea de a cunoaşte calea”, „Pravila albă”, 
„Trepte spre vieţuirea în monahism”, trei volume cu „Mărturi despre Părintele Arsenie Boca”, cinci 
volume „Despre durerile oamenilor” şi din cartea „Părintele Arsenie Boca, mare îndrumator de suflete din 
sec. XX — O sinteză a gândirii Părintelui Arsenie în 800 de capete” s-a extras de la paginile 12-44 şi 
183-188) 

! Arsenie Boca, Fericirea de a cunoaşte calea, ed. Credinţa Strămoşească, 2006 

Autobiografie? 


Subsemnatul m-am născut în 1910, septembrie 29, în Vața de Sus, jud. Hunedoara. 
Şcoala primară şi liceul în orăşelul Brad, acelaşi județ. De pe atunci mi se remarca o 
anumită înclinație spre singurătate şi spre probleme de religie, chiar peste puterile mele 
de atunci. Aşa spre pildă am o carte a lui Immanuel Kant: „Religia în limitele raţiunii” 
iscălită: „Boca Zian cl. IV. lic.” 

La intrarea în cursul superior de liceu am rămas orfan de tată, care era cizmar de 
meserie şi foarte bun pedagog cu fiul său. Ştiu până astăzi că m-a bătut odată pentru ca 
să nu mai pierd timpul - ceea ce i-am făgăduit cu lacrimi şi n-am uitat până acum, şi de 
multe ori mi-a folosit în viață. 

În cursul liceului mi-au plăcut foarte mult: matematicile, fizica, religia, desenul şi 
muzica. Terminând liceul şi luând bacalaureatul la prima prezentare, înclinam spre 
ştiinţele pozitive, dar dacă aveam avere sau garantau tutorii pentru mine intram la aviaţie 
la Cotroceni - ceea ce n-a fost, împiedicându-mă sărăcia. Drept aceea a biruit înclinația 
contemplativă, sau specula-tivă şi în 1929 m-am înscris la Academia Teologică din 
Sibiu. 

În cursul teologiei mi-am vândut casa părintească spre a-mi putea continua studiile. 
Eram şi bursier. Mamei nu i-am cerut niciun ajutor şi nici nu mă înduram. În timpul 
teologiei mi se lămurea frumuseţea chipului vieţuirii călugăreşti şi doream să mă 
instruiesc, pe cât puteam, mai temeinic, cu deosebire în latura mistică a vieții. Cu prilejul 
acela aveam următoarele note caracteristice: deprindeam pe mama cât mai fără mine şi 
cât mai fără corespondenţă, ca oarecum să mă uite şi să nu-i vie greu când va afla că 
m-am călugărit. Apoi, de la plecarea din Brad, mi-am pus o anumită disciplină austeră, 
care avea mai multe amănunte greu de crezut. Aşa de pildă mi-am propus ca toată 
vremea teologiei să nu fac nici o cunoştinţă cu fete. Ceea ce n-am reuşit, întrucât tocmai 
în anul acela 1929 Ministerul îngăduie şi fetelor să studieze teologia, şi m-am pomenit 
cu câteva colege. Dar cunoştinţe în oraş am izbutit să n-am. Asta am reuşit toată vremea 
teologiei, deşi făceam parte şi din „Reuniunea de muzică Gh. Dima” din Sibiu, de sub 
dirijorul N. Oancea, şi care era mixtă. Aveam problema voinţei în stăpânirea simţurilor. 
Mai mult chiar, mă preocupa, studiind mistica comparată a diferitelor religii superioare, 
ca să văd prin proprie experienţă, cât se întinde sfera voinţei în domeniul vieţii sufleteşti 
şi biologice. Mă interesa să văd dacă e adevărat ce afirmă cărţile asupra actelor reflexe, 
şi asupra instinctelor, că anume sunt independente de voinţă şi controlul conştiinţei. 
Experiența mea personală însă mi-a dovedit că acţiunea voinţei şi a conştiinţei se poate 
întinde şi peste instincte şi actele reflexe după o oarecare variabilă. Mă ajutau la aceste 
adânciri şi studiile ce le făcea pe vremea aceea Mircea Eliade la Ecutta, trimis de 
Universitatea din Bucureşti, pentru studii orientalistice. lar parte de studii le tipărea în 
Revista de filosofie din Bucureşti, şi-mi parveneau pe această cale. 

Toate acestea mă interesau să le aflu şi să le probez în vederea călugăriei. Mă 
abțineam de la „voia în oraş”, ci stam în curtea şcolii cu poarta deschisă. Cu colegii nu 
ieşeam în oraş decât dacă trebuia în interesul şcolii, a vreunui profesor, sau însoțiți de 
profesori, cum era cazul cu reuniunea de muzică. N-am dansat şi n-am învăţat lucrul 
acesta. Îmi dase tata grija asta - şi mai cu deosebire când eram teolog nu-mi puteam 
închipui să fac aşa ceva. 

De viaţa altora în afara zidurilor teologiei am fost în cea mai perfectă indiferență şi 
necunoştință. Toate preocupările mele erau şi sunt până astăzi interioare, nu exterioare. 
Vorbirea mi-a fost urâtă de când mă ştiu. Chiar numele călugăresc l-am ales pentru că 


? Părintele Arsenie Boca, Autobiografie 

Avva Arsenie îşi alesese nevoința tăcerii, prin care s-a desăvârşit interior. 

Teza de licență în Academia Teologică rezuma strădaniile mele spre acea desăvârşire 
interioară a omului, şi purta titlul: „Încercări asupra vieții duhovniceşti”. Terminam 
teologia prin 1933. 

În vacanță mă ocupam cu pictura. 

Pictura mi-a lungit şcoala. Căci aflând Mitropolitul Nicolae Bălan că am talentul 
acesta, m-a trimis anul următor 1933/34 la Academia de Arte frumoase din București, 
care am terminat-o în cinci ani. Profesori principali aveam pe dl. Francisc Șirato, Costin 
Petrescu şi Fr. Reiner, ultimul de la Facultatea de medicină. La medicină de multe ori nu 
puteam merge din cauza frământărilor şi grevelor studenţeşti, care mă supărau pentru 
motivul că pierdeam vremea şi cunoştinţele de anatomie şi antropologie cu profesorul 
meu, care de multe ori era pus în imposibilitatea să-şi țină cursul. Abia aci m-am lovit de 
mişcările politice studenţeşti, care mi-au produs o impresie neplăcută. În mişcări 
studenţeşti n-am intrat nici de fapt, nici de drept, întrucât Academia de Arte frumoase nu 
era considerată în cadrul Universităţii, ci ca o şcoală aparte. Deci pe noi de la Bellearte 
ne tratau ca fiind înafară de studenții ce să se poată înscrie în centrul studenţesc 
Bucureşti. Am fost complet în afară de orice mişcare studenţească sau înscriere în vreo 
mişcare politică. 

Vremea în Bucureşti am petrecut-o nelipsind de la şcoală niciodată. Bolnav încă n-am 
fost, ca să lipsesc pe pricina asta. Lucram la atelier foarte mult. Primăvara mergeam de 
la 5 dimineaţa şi mă întorceam la internatul Radu Vodă unde locuiam, seara la cină. Trei 
ani am stat la internat, ca să fie o garanţie pentru mine că nu mă ocup cu nici o pierdere 
de vreme. Pe-acolo mai veneau şi studenţi legionari care ne chemau cu ei. Nu m-am dus 
niciodată. Şcoala mă absorbea total şi n-aveam vreme de pierdut. (Bătaia din copilărie 
pentru a nu pierde vremea mă urmărea ca un înger păzitor.) 

Studiam foarte mult. Timpul ce-mi mai rămânea liber acasă îl foloseam citind şi 
discutând teologie cu încă un coleg de-al meu care studia Conservatorul. Aşa s-a 
întâmplat că odată, plăcându-mi foarte mult scrierea mistică a sfântului loan Scărarul, 
am tradus-o în româneşte, în vreme de 5 luni. M-a ajutat foarte mult la încheierea 
convingerii mele de-a intra în călugărie. 

În vremea aceea, mişcarea legionară era în toi şi se discuta de ea în toate părţile. Eu 
ca un independent de politic, nu mi-am găsit înclinaţie către mişcare. Apoi s-a întâmplat 
că nici nu m-a mai chemat nimeni. Singura mea participare a fost asta: când se întorceau 
din Spania, morți, Moţa şi Marin, am ieşit cu colegi întâmplători prin curte până la 
trotuarul străzii „Calea Griviței”, pe care trecea convoiul de la Gara de Nord spre Calea 
Victoriei. Căci Academia noastră era pe Calea Griviței. Deci am privit o parte din convoi 
şi pe cei doi morți. Atâta tot. 

Colegi la şcoală am avut de toate soiurile şi neamurile. Aveam, la alţi profesori, pe 
unul Vulpescu; ăsta era comunist, purta cravată roşie, însă discuţii n-am avut împreună 
niciodată. Aveam coleg de clasă pe un evreu Iţhoc Steinberg - eram prieteni. Îi spuneam 
câteodată: Măi Steinberg, tu eşti evreu şi eu creştin, deci ar fi să fim unul împotriva 
altuia. Eu însă am să fiu mai bun ca tine şi tu n-ai să te poți supăra pe mine, dacă în felul 
acesta te voi concura în viață. 

Mai pe urmă, când am citit Biblia, am văzut că ultima misiune mondială e a evreilor, 
eventual a unei idei a evreilor. 

Am terminat Belleartele cu bine, am făcut anul de practică, ce însă a fost mai scurt; 
am plecat, trimis de Mitropolitul Nicolae Bălan, în Sfântul Munte, ca să deprind 
călugăria de acolo. La plecare erau cele mai aspre cercetări ca nimeni din cei ce-au fost 
legionari vreodată să nu poată ieşi din ţară. Eu, neavând absolut nimic la activ, am 
obținut paşaport de călătorie: în Europa „sans Russie”, de la Prefectura poliției din Sibiu. 

Iar întrucât eram diacon, am obţinut şi încuviinţările speciale de la cele trei Patriarhii: 
a României, a Constantinopolului şi a Atenei, precum şi a celor două guverne: român şi 
grec, precum că n-am nimic suspect la activ, ci simpla chemare către desăvârşirea 
interioară prin meşteşugul călugăriei. 

M-am întors în ţară la 8 iunie 1938. Ţin minte data pe aceea, că intrând în ţară prin 
Moraviţa am văzut drapelele româneşti, de acel 8 Iunie de odată. 

De la data aceasta, până la Paştile anului viitor când am intrat în călugărie, mi-am 
adunat unelte de pictură, materiale, am mai învăţat la Chişinău cu nişte meşteri ruşi 
poleitura cu aur „cicanca”, şi alte lucruri trebuitoare unui atelier de pictură. 

În Vinerea Izvorului după Paştile anului 1939, am fost tuns în călugărie primind 
numele Arsenie. 

Un an m-am ocupat cu gospodăria, eram primul şi singurul călugăr la Mănăstirea 
Brâncoveanu - Sâmbăta de Sus jud. Făgăraş. De pictură nu-mi mai rămânea vreme. Al 
doilea an la fel. Până când m-am luat de grijă că am învăţat pictura degeaba. Se întâmplă 
în vremea asta că ne veneau oameni cu durerile lor şi evlavie la Mănăstire şi călugări. 
Mai intrase în călugărie Părintele Serafim Popescu. L-am rugat pe el să primească 
preoția eu simțindu-mă nevrednic. A primit-o. Aşa au început slujbele la Mănăstire după 
puteri. 

Într-o iarnă, probabil prin 1941, ne trezim cu o avalanșă de oameni de toate vârstele şi 
treptele, năpădindu-mă să stau de vorbă cu ei despre necazurile lor. Aci m-am trezit să 
fac duhovnicie cu oamenii, deşi nu eram preot. Ştiam că tot ce păţesc oamenii, li se trage 
de pe urma greşelilor sau păcatelor. Aşa m-am văzut silit să primesc preoţia şi misiunea 
majoră a propovăduirii lui Hristos-Dumnezeu adevărat şi Om adevărat, precum şi a 
sfințirii omului, ca să aibă pacea lui Dumnezeu în sine, absolut în orice împrejurări s-ar 
afla în viață. l-am învăţat să fie curați față de oameni şi față de Dumnezeu; să dea 
Cezarului ce e al Cezarului (ascultare cetăţenească, dajdie etc.) şi lui Dumnezeu ce e al 
lui Dumnezeu (cuget curat, suflet purificat şi trup curățit de patimi). 

Despre această învățătură, martori îmi sunt toți cei ce-au ascultat poveţele cele după 
Dumnezeu pe care li le-am dat: iubirea de Dumnezeu, iubirea de toți oamenii, fără 
deosebire, şi viața curată, care fac cu putinţă reîntoarcerea noastră, a împlinitorilor, iarăşi 
în Împărăţia de obârşie, de unde ne-a trimis Dumnezeu spre scurtă cercare a cuminţeniei 
şi a iubirii noastre, pe pământ, în stadia şi arena vieții. 

Asta îmi este toată misiunea şi rostul pe pământ, pentru care m-a înzestrat cu daruri, 
deşi eu sunt nevrednic. Pentru asta sunt solicitat în toate părțile, ca să propovăduiesc 
iubirea lui Dumnezeu şi sfințirea oamenilor prin iubire. 

De alte gânduri şi rosturi sunt străin. 


R. Vâlcii. 17 iulie 194 Ieromonahul Arsenie. 

Familia părintelui? 


Părintele Arsenie Boca s-a născut în satul Vaţa de Sus, 29 septembrie 1910, din 
părinți creştini şi dreptcredincioşi, Iosif şi Cristina care i-au pus numele de botez Zian, 
ca rod al rugăciuni. Spunea părintele : Mama mea când a rămas însărcinată cu mine, s-a 
uitat la icoana Maicii Domnului şi a pictat-o în inima ei. A pictat-o rugându-se la Maica 
Domnului, cum se rugau Sfinții Ioachim şi Ana: „Maica Domnului, îți cer un copil, fie 
parte bărbătească, fie parte femeiască, care să îți slujesca ție, Maicii Domnului şi 
Domnului Iisus Hristos. Nu pentru mine îl cer”. Eu deja am fost pictat din pântecele 
maicii mele. Când mama mea mergea să lucreze la câmp, înaintea ei apărea icoana 
Maicii Domnului datorită rugăciunilor ei. După ce-am terminat studiile, mama mea 
credea c-am să mă stabilesc ca orice om la casa lui. Când a aflat ce intenții am, mi-a luat 
capul în mâini, m-a sărutat şi m-a binecuvantat zicându-mi: „O, dragul meu şi scumpul 
meu, de când aştept eu asta!”, iar altă dată spunea „De ce nu faceţi şi voi la fel?! Dar 
care din voi se roagă când sunteţi însăcinate: Doamne, dă-mi un copil bun, cuminte, care 
să-Ţi slujească Ție; pentru Tine Doamne? Care din voi aţi citit în timpul sarcinii 
Acatistul Maicii Domnului şi alte cărți bisericeşti? Voi ziceți că n-aveţi timp să vă 
rugaţi. Cereţi la Maica Domului şi la Domnul lisus Hristos şi vă vor da. Dacă nu faceți 
rele, vă iese şi copilul aşa cum îl doriți.” 

Părintele spunea ca tatăl său, care cunoştea meseria de pantofar, îl punea şi pe el să 
înveţe să bată cuie de lemn, dar el neavând îndemânarea necesară le rupea şi atunci tatăl 
său îl bătea iar, o dată a fost bătut, de tatăl său pentru că nu folosea bine timpul iar acea 
bătaie i-a folosit toată viaţa. 


Școala primară şi liceul 


Zian Boca face şcoala primară în satul natal (4 clase) şi apoi intră la Liceul Naţional 
Ortodox „Avram Iancu” din Brad, al cincilea liceu românesc din Transilvania, după cele 
de la Blaj, Beiuş, Braşov şi Năsăud, ctitorie a Mitropolitului Andrei Şaguna, pe care-l 
absolvă în 1929. 

Coleg de bancă l-a avut pe viitorul preot Petru Boldor (ce semna cu pseudonimul 
D'or Uragan), autorul amplului poem Horia redivivus (poem care îl face pe Nichifor 
Crainic să exclame: „Onomatopee! În toată literatura universală nu cunosc o metaforă de 
o asemenea amploare”), şi autorul poeziei Sfântul, închinată Părintelui Arsenie. 

Mărturiile colegului de bancă, cuprinse într-un caiet (Jurnal) ascuns cândva de 
Romulus Neag (absolvent şi el al liceului mai sus amintit), îl înfăţişează pe Zian ca 
„Excepţional de înzestrat, de-o voinţă extraordinară, o memorie formidabilă, o putere de 
muncă şi o tenacitate ieşite din comun”. 

„Manifestă încă de acum deschiderea spre universalitate; de o curiozitate intelectuală 
remarcabilă, totul îl interesează. Întocmai cum un fluviu adună în albia sa afluenții 
dintr-un întreg bazin hidrografic, se varsă în mare, de aici se pulverizează în cosmos şi 
din nou se revarsă pe pământ sub forma ploii roditoare, refăcând «circuitul elementelor», 
el asimilează informaţii din toate domeniile cunoaşterii, pe care le trece prin filtrul 
personalităţii sale şi le transfigurează într-un mod de existenţă, prevestindu-l pe teologul 
erudit şi duhovnicul deschis spre sufletul omului, ridicând braţe de energie spre tainele 
universului”. 

Liceul Naţional Ortodox din Brad, cu un corp didactic de elită, format la universitățile 


* Părintele loan Gâscă, Părintele Arsenie Boca, mare îndrumator de suflete din sec. XX — O sinteză a 
gândirii Părintelui Arsenie în 800 de capete, ed. Teognost, 2002 

recunoscut şi respectat de profesori şi colegi. 

„«Statură pozitivistă», excelează la matematică, fizică, chimie, biologie, are 
preocupări care depăşesc nivelul programelor şcolare în domeniul artelor: desen, 
caligrafie, muzică. Munceşte suplimentar la desen şi pictură cu profesorul Körmendy, 
cântă la flaut, multiplică partituri pentru profesorul de muzică Gheorghe Pârvu. 

De la această vârstă, este extrem de interiorizat, solitar. Spre sfârşitul clasei a VII-a, 
le-a făcut colegilor mărturisirea că la orele de desen şi pictură i s-a descoperit ideea 
potrivit căreia «omul nu este numai carne, sânge şi oase, ci există şi altceva. Inspirația nu 
ține de materie, de rațiune». Se prefigurează de acum teologul din viziunea lui Nichifor 
Crainic preocupat să aducă teologia în arena largă a vieţii intelectuale care să 
îmbrățişeze o misiune spirituală totalitară, universalitatea manifestărilor omeneşti, aşa 
cum leromonahul Arsenie Boca va confirma mai târziu în opera sa de valoare universală 
Cărarea Împărăției: «... precum urmărim o armonie între facultățile sufleteşti, tot aşa 
trebuie să urmărim o armonie şi între cunoştinţele din cât mai multe domenii, precum şi 
o sinteză a acestora cu viața. Multă ştiinţă apropie pe om de Dumnezeu, puţină ştiinţă îl 
îndepărtează şi de ştiinţă şi de Dumnezeu. lar omul atâta preţuieşte câtă apropiere de 
Dumnezeu şi-a câştigat în sine. Dumnezeu i-a dat o valoare mare, însă trebuie şi el să 
şi-o câştige». 

În două momente deosebite se ştie că Părintele Arsenie a revenit la liceul din Brad: 
revederea cu colegii după 50 de ani de la absolvire şi cu ocazia celebrării centenarului 
celui de al cincilea liceu românesc din Transilvania, în 1969. 


Gorunul lui Zian 


În afara matricolelor şcolare, alte documente care să ateste trecerea prin liceul 
brădean a lui Zian Boca s-au pierdut, rămâne însă peste timp o mărturie vie pe care 
Părintele Boldor o evocă cu emoție: 

„Era în primăvara anului 1929, de 10 mai, după o serbare în piaţa oraşului, când 
promoţia de absolvenţi din acest an, în frunte cu dirigintele, profesorul Candin Ciocan, 
se deplasează în curtea liceului pentru a sădi un stejar, ca un simbol al biruinţei, intrat în 
tradiția poporului român. Mă pregăteam să iau puietul, când dirigintele mă opreşte: «Nu 
Boldor, ci Boca Zian plantează pomul». M-am uitat cu ciudă la diriginte şi cu aceeaşi 
ciudă mi-am înfipt degetele în rădăcinile puietului. Zian ţinea şi scutura puietul să se 
taseze pământul, eu îl presam, apoi fiecare coleg stropeşte cu stropitoarea la rădăcină, 
după care l-am legat de tutore. Cu toţii atunci am hotărât ca stejarul plantat să poarte 
numele Gorunul lui Zian, şeful promoţiei de absolvenţi a liceului. El s-a dezvoltat 
frumos, ca un simbol al vigorii, al trăiniciei, al frumuseții, al înălțimii idealului spiritual- 
moral pe care educatorii noştri ni le-au insuflat, ca să facă din noi caractere tari, 
puternice, personalități proeminente în slujba patriei şi neamului”. 


Institutul Teologic 


Cu zestrea intelectuală şi spirituală dobândită la Brad, se înscrie la Institutul Teologic 
din Sibiu (1929-1933) unde este „extrem de sârguincios şi studios”, încât între colegi are 
aureola unui „Sfânt”. 

Cu toate că au şezut pe aceeaşi bancă, vreme de patru ani, pe când făceau studiile de 
Teologie la Sibiu, Părintele Teodor Bodogae mărturiseşte despre Părintele Arsenie că 
n-a ajuns să-i poată cunoaşte toate adâncurile sufletului. Totuşi, Părintele Teodor 

Bodogae, în textul de pomenire pe care îl publică în „Telegraful Român”, la scurtă 
vreme de la mutarea la cele veşnice a Părintelui Arsenie, socoteşte concludente 
următoarele aspecte ale personalității colegului său: 

„Poate că faptul că nu s-a prea bucurat în tinerețe de căldura unei vieți familiale 
explică firea sa puțin sociabilă, retrasă, introvertită. Vacanţele le petrecea adeseori la o 
rudenie a sa. Ne-a impresionat tăria de voință cu care răbda frigul, fiind îmbrăcat 
adeseori în îmbrăcăminte redusă. Tot astfel abținerea de la bucate mai grele, renunțând 
regulat la «portia» de carne din Institut. 

Nu l-a pasionat prea mult studiul limbilor străine. Cunoştea totuşi foarte bine limba 
franceză şi citea cu aviditate studii de psihologie, de caracteriologie, de grafologie, 
căutând să se adâncească în descifrarea tainițelor sufletului. A iubit de mic desenul, 
sculptura şi mai ales pictura. Îmi amintesc şi acum de uşurinţa cu care interpreta la flaut 
compoziţii destul de pretențioase. Toate acestea erau tot atâtea dovezi care ne ajutau să 
întrevedem în el pe pictorul şi pe duhovnicul de mai târziu, care căuta să redea în 
compoziţii clare şi în analize psihologice destule adâncuri ale sufletului omenesc. 

Se ştie că în această privință fostul Mitropolit Nicolae Bălan l-a trimis cu bursă la 
Academia de Arte Frumoase din Bucureşti, unde a făcut studii deosebite cu profesorul 
Costin Petrescu. În acest context maestrul Costin Petrescu i-a încredințat pictarea la 
Ateneul Român a scenei privitoare la Mihai Viteazul. Cine vrea să se convingă că în 
urma acestor studii Părintele Arsenie n-a pus în fresca de pe pereții bisericilor la care a 
pictat doar scene şi compoziţii creştine remarcabile, ci a sesizat, în linii şi culori, 
adevăruri vii şi luminoase ale vieţii harice, cum puţine s-au realizat la noi, acela n-are 
decât să cerceteze pictura bisericească din Drăgănescu (Ilfov) ca să nu mai vorbim de tot 
atâtea lucrări de coloristică şi de modelaj cunoscute atât la Sâmbăta, cât şi la Prislop. Nu 
trebuie uitate nici coperţile minunate ale primelor patru volume ale Filocaliei şi ale 
Vieţii în Hristos. 

În sfârşit, la «mişcarea» de reînnoire religioasă de la Mănăstirea Sâmbăta, prin care 
s-a încercat din totdeauna mai ales depistarea patimilor omeneşti şi vindecarea lor prin 
lucrarea de înduhovnicire creştină, Părintele Arsenie şi-a adus o contribuţie deosebită, 
care nu trebuie uitată, chiar dacă în metodologia ei au mai rămas multe aspecte de 
îndreptat. 

Pentru toată strădania de bine, Dumnezeu să-l odihnească cu aleşii Săi.” 

„Extrem de rezervat, reținut, şi solitar”, continuă să studieze în particular pictura 
într-o cămăruţă rezervată în calitate de infirmier al Institutului. 

La intervenția profesorului Nicolae Popovici, proaspăt reîntors de la studii în 
străinătate, Părintele Arsenie (Boca Zian), după absolvirea Institutului Teologic (1933), 
este trimis cu bursă la Institutul de Belle-Arte din Bucureşti. Aici urmează cursuri de 
medicină (în special cele de anatomie, ale Profesorului Rainer Francisc - cf. Pr. Nicolae 
Streza), participă cu interes la prelegerile de mistică ale lui Nichifor Crainic, şi 
frecventează şi alte cursuri în domeniul culturii şi artei. 


Ucenicia la Muntele Athos 


La puţină vreme după terminarea Institutului de Belle-Arte, urmează o scurtă 
perioadă de ucenicie în monahism la Sfântul Munte Athos, când ar fi refăcut, după 
spusele unora, total sau parțial, „călătoria Sfântului Apostol Pavel din Grecia”. 

Mitropolitul Nicolae Bălan, care o restaurat Mănăstirea de la Sâmbăta, mănăstire 
Voievodală zidită de Constantin Brâncoveanu, dar dărâmată şi rămasă în ruină până în 
1928, când s-a îngrijit de restaurarea bisericii şi de reînființarea Mănăstirii, voia să aibă 
acolo numai absolvenţi de Teologie. Cu gândul acesta a pornit. Aşa că „Mănăstirea a 

început cu trei oameni mari” (Arhimandritul Teofil Părăian), cu trei candidați la 
călugărie, cu trei absolvenți de Teologie, şi anume cu: Părintele Arsenie, cu Părintele 
Nicolae Mladin, care a ajuns profesor la Teologie prin purtarea de grijă a Mitropolitului 
Nicolae Bălan, iar din 1940 cu Părintele Serafim, care venea de la studii din Grecia. 

Dar Mitropolitul Nicolae Bălan îşi dădea seama că începe cu oameni nepregătiți în 
altă mănăstire şi atunci i-a trimis la Sfântul Munte. Părintele Arsenie a stat acolo trei 
luni, din 1939 din martie începând, iar Părintele Serafim a rămas acolo 6 luni şi un an 
şcolar la Atena la Teologie. 

Se spune despre Părintele Arsenie că la Sfântul Munte Athos a căutat să fie sub 
ascultarea unui părinte aspru, care să-l povăţuiască cu autoritate. Şi se spune că ar fi 
ajuns la un duhovnic care i-ar fi zis de la început: „Măi, tu nu eşti în stare de nimic! Nici 
la măturat nu eşti bun!”. Şi Părintele Arsenie s-a gândit atunci: „Aici e de mine, la ăsta 
stau!”. (cf. Arhimandritul Teofil Părăian) 

Sigur este că, la reîntoarcerea în ţară, aduce câteva manuscrise ale Filocaliei pentru 
fostul său profesor de la Sibiu, Părintele Dumitru Stăniloae, cu care colaborează la 
realizarea în limba română a acestei monumentale lucrări. 


Ctitor de frunte al Filocaliei româneşti 


Fiecare cititor poate afla din prefeţele primelor 4 volume ale Filocaliei româneşti (nu 
cele editate de Editura Harisma, unde, în mod surprinzător, prefeţele primelor ediții nu 
apar şi deci nici menţionarea demersurilor Părintelui Arsenie) contribuţia însemnată a 
Părintelui Arsenie la traducerea Filocaliei, prin care Părintele Stăniloae, aşa cum zicea 
Părintele Arhimandrit Serafim Popescu de la Sâmbăta de Sus, „a adus cerul ortodox pe 
pământul românesc”. 

Contribuţia Părintelui Arsenie a fost mare şi aceasta s-a concretizat asfel: Dânsul a 
adus cu sine de la Sfântul Munte Athos copii de pe manuscrise mai vechi şi a insistat 
apoi pe lângă Părintele Stăniloae pentru traducerea Filocaliei; Părintele Arsenie a scris 
după dictatul Părintelui Stăniloae; a realizat coperta Filocaliei; a susținut lucrarea de 
tipărire prin numărul mare de abonamente pe care le-a procurat. De aceea, pe bună 
dreptate, Părintele Profesor Dumitru Stăniloae l-a numit „Ctitor de frunte al Filocaliei 
româneşti”. 

Reproducem aici două fragmente din prefeţele volumelor 1 şi 2 ale Filocaliei, pentru 
a sublinia mai bine eforturile Părintelui Arsenie la această lucrare extrem de importantă 
pentru spiritualitatea ortodoxă: 

„La unele scrieri am folosit şi copii de pe manuscrise româneşti mai vechi, de la 
Athos, aduse de P.C. Sa (Părintele Serafim Popescu) şi de Părintele Arsenie. (...) 

Un cald cuvânt de mulţumire trebuie să aduc P.C. Părinte leromonah Arsenie, de la 
Mănăstirea Brâncoveanu, bunul meu student de odinioară, care mi-a rămas mereu 
aproape. P.C. Sa a binevoit să scrie după dictatul meu cea mai mare parte din traducere, 
la prima ei redactare. În afară de aceasta, prin prezența aproape necontenită şi prin 
stăruința ce-a pus-o pe lângă mine de-a face această traducere, mi-a alimentat curajul în 
mod considerabil ca să pot duce până la capăt o muncă atât de ostenitoare, pe care altfel 
nu cred că aş fi săvârşit-o. Tot P.C. Sa a executat şi coperta.” 

„Ajutorul hotărâtor la tipărirea acestui volum l-a dat însă iarăşi bunul meu fost 
student, Părintele leromonah Arsenie de la Mănăstirea Brâncoveanu. Datorită 
abonamentelor masive ce le-a procurat P.C. Sa, am putut face față unor greutăţi ce se 
ridicau ca munții în calea tipăririi acestui volum. P.C. Sa poate fi numit pe drept cuvânt 
ctitor de frunte al Filocaliei româneşti. După imboldul ce mi l-a dat necontenit la 
traducerea acestei opere, acum susține cu putere neslăbită lucrarea de tipărire. Dacă 

Dumnezeu va ajuta să apară întreaga operă în româneşte, acest act va rămânea legat 
într-o mare măsură de numele P.C. Sale şi de mişcarea religioasă pe care a trezit-o în 
jurul Mănăstirii de la Sâmbăta de Sus, pe cele mai autentice baze ale tradiției ortodoxe şi 
cu mijloacele celei mai curate duhovnicii, ale învăţăturii stăruitoare şi ale dragostei de 
suflete.” 


Intrarea în monahism la Mănăstirea Brâncoveanu de la Sâmbăta de Sus 


Zian Boca s-a închinoviat la Mănăstirea Brâncoveanu de la Sâmbăta de Sus în iunie 
1939, fiind deja diacon celib (probabil hirotonit în 29 septembrie 1935, cf. Părintele 
Veniamin Tohăneanu). 

După aproape un an de zile, în 3 mai 1940, are loc tunderea în monahism la 
Mănăstirea Sâmbăta de Sus, primind acum numele de Arsenie. Evenimentul este 
consemnat şi de „Revista Teologică” din 1940, editată la Sibiu. 

„Pelerinajul de la Mănăstirea Brâncoveanu a întrunit la rugăciunea de obşte şi în acest 
an, în Vinerea din Săptămâna Luminată (deci de praznicul Izvorului Tămăduirii n.n.), 
cler şi popor din tot jurul. Î.P.S. Mitropolit Nicolae şi P.S. Episcop Nicolae Colan al 
Clujului, au slujit Sfânta Liturghie şi au cuvântat închinătorilor. 

Cu acest prilej - se spune mai departe - s-a săvârşit impresionanta slujbă a tunderii în 
monahism a Părintelui lerodiacon Arsenie Boca. Despre nevoinţele şi virtuțile acestui 
prim cetăţean al restauratei ctitorii voevodale de la Sâmbăta de Sus, vorbim altundeva.” 

Tot aici mai aflăm următoarele: 

„Cu prilejul îndătinatului pelerinaj anual de la Sfânta Mănăstire Brâncoveanu de la 
Sâmbăta de Sus, a fost tuns în monahism tânărul diacon Zian V. Boca, luând numele de 
Arsenie. 

Cuviosul lerodiacon Arsenie Boca este absolvent al Academiei noastre Teologice 
«Andreianey». Remarcat încă de pe băncile şcolii pentru deosebitele-i înclinări spre viaţa 
monastică, a fost trimis de Î.P.S. Mitropolit Nicolae al Ardealului la Școala de Arte 
Frumoase din Bucureşti, pentru a-şi perfecționa marele său talent de pictor, iar apoi la 
Sfântul Munte Athos şi la Atena. Întors în ţară, şi-a petrecut viața la Sfânta Mănăstire 
Brâncoveanu, departe de forfota lumii, alternând rugăciunea cu studiul picturii 
bisericeşti. E un caracter integru şi un monah de aspră tărie duhovnicească. 

Vechiul şi statornicul gând al Î.P.S. nostru Mitropolit Nicolae de a alcătui o trupă de 
călugări luminaţi, prin aceste intrări în cinul monahal, este pornit pe calea înfăptuirii”. 

Şi presa vremii ține să vorbească despre „mişcătoarea şi emoţionanta tundere în 
monahism” a unuia din „luminaţii absolvenţi ai Academiei Andreiane”: 

„Duhul lui Brâncoveanu se va fi bucurat împreună cu îngerii din ceruri că în această 
zi mare, «Vinerea» din Săptămâna Învierii Domnului, «Isvorul tămăduiri», poporul 
român ortodox venit pe timp ploios, ca să-şi întâmpine ierarhul care îi poartă bucuriile şi 
necazurile în sufletul său de mare român şi de mare creştin, a simțit încă o dată cum se 
revarsă peste el binefacerile cerului la rugăciunile şi binecuvântările pe care cei doi 
ierarhi, Î.P.Sf. Mitropolit Nicolae, şi P.S. Nicolae Colan al Clujului înconjurați de sobor 
de preoți, le îndreptau către Cel Atotputernic. 

În adevăr, săvârşirea sfintei liturghii a fost pentru toţi cei ce veniseră la Sâmbăta de 
Sus, prilej de bucurii care au făcut să stoarcă lacrimi din ochi. Vreau să vorbesc de 
mişcătoarea şi emoționanta tundere în monahism pe seama acestei ctitorii voievodale, a 
unuia din mulţii şi luminaţii absolvenţi ai «Academiei Andreiane», părintele diacon 
Boca, diplomat al Şcoalei de Belle-Arte din Bucureşti. Moţ după locul de naştere, 
crescut şi îndrumat în studiul teologiei, tânărul monah a înțeles să dea ascultare 
gândurilor marelui Ierarh al Bisericii noastre, consacrându-şi viața lui Hristos prin 

studiul picturii bisericeşti, pe care s-o desfăşoare acolo în liniştea munților pe care 
Brâncoveanu îi alesese ca loc de retragere şi de rugăciune. 

lată de ce, cred că duhul lui Brâncoveanu a tresăltat de bucurie văzându-şi opera 
reînviată şi împodobită în chip atât de minunat de Mitropolitul Ardealului din România 
Mare, care se pare că a fost înscris în planul Providenţei să reia şi să afirme în chipul cel 
mai solemn testamentul Voievodului martir împotriva tuturor gândurilor celor rele atât 
dinlăuntrul, cât şi din afara hotarelor ţării noastre.” 


Preot-duhovnic la Mănăstirea Brâncoveanu 


În 10 aprilie 1942 Părintele Arsenie a fost hirotonit preot. 

„În Vinerea Izvorului Tămăduirii din acest an (1942 n.n.) a avut loc la Mănăstirea de 
la Sâmbăta de Sus obişnuitul pelerinaj. 

Pelerinii, veniţi în număr destul de mare, față de timpurile grele ce le străbatem şi de 
vremea ploioasă, au avut mari bucurii duhovniceşti. 

S-a slujit Sfânta Liturghie atât la altarul mănăstirii, cât şi în aerul liber. Î.P.S. Sa a 
hirotonit cu acest prilej pe Cuviosul prodiacon Arsenie Boca întru ieromonah, iar pe 
tânărul, absolvent de Teologie, Vasile Şortan întru diacon pentru trebuinţele mănăstirii. 

Predica înălțătoare şi duioasă a Î.P.S. Sale a stors lacrimi pelerinilor. 

A urmat sfinţirea apei la fântâna tămăduitoare şi un Sfânt Maslu cu mare sobor de 
preoți. 

Mănăstirea lui Constantin Brâncoveanu a reînviat în toată puterea duhovnicească. 
Peste Ţara Oltului suflă cu putere duhul lui Dumnezeu prin mijlocirea mănăstirii 
reînviate din mormântul în care o aşezaseră adversarii neamului şi ai credinţei drepte”. 


Curentul spiritual de la Sâmbăta sau „Filocalia pentru toţi” 


„În anii de ctitorie la Mănăstirea Brâncoveanu de la Sâmbăta de Sus, se remarcă în 
chip strălucitor ca «pictor de suflete după modelul Domnului nostru lisus Hristos» 
(Nichifor Crainic). Se reînvie acum o tradiţie a marilor pelerinaje la locurile sfinte. La 
acea «bulboană spirituală uriaşă», mulțimile nu mai contenesc, cum exclamă cu 
admirație Nichifor Crainic: «Ce vreme înălțătoare când toată țara lui Avram Iancu se 
mişca în pelerinaj, cântând cu zăpada până la piept spre Sâmbăta de Sus, ctitoria 
voievodului martiry.” 

După numai un an de la hirotonia întru preot a Părintelui Arsenie, deci în 1943, 
Părintele Profesor Dumitru Stăniloae mărturisea, cu sufletul plin de bucurie, despre 
lucrarea duhovnicească cu totul deosebită a fostului său elev, „încrestând”, cum zice 
chiar dânsul, „faptele care ilustrează modul în care trebuie să se lucreze în zilele noastre 
şi care pot influența astfel asupra altora, preoţi şi credincioşi”. 

„De mult ne simţeam datori să scriem în această foaie despre lucrarea duhovnicească 
ce se săvârşeşte zi de zi la Mănăstirea Brâncoveanu, cu largi şi adânci efecte în viaţa 
poporului nostru. 

Într-o foaie ca a noastră, nu se dau numai îndemnuri pentru ceea ce ar trebui să se 
facă în scopul întăririi credinței, ci se încrestează faptele care ilustrează modul în care 
trebuie să se lucreze în zilele noastre şi care pot influenţa astfel asupra altora, preoți şi 
credincioşi. 

Cu atât mai mult eram datori să vorbim despre o lucrare de proporțiile celei de la 
Sâmbăta de Sus, care taie azi brazdă adâncă în viaţa sufletească a unor întinse cercuri de 
credincioşi. 

Am evitat totuşi până acum să scriem, mai ales pentru că simțeam că mişcarea de la 

Mănăstirea Brâncoveanu e ceva care se situează deasupra întâmplărilor în jurul cărora se 
pot face exerciţii gazetăreşti; ea trebuie să continue a se desfăşura dincolo de zgomotul şi 
de curiozitatea întreţinute în jurul unor realități umflate de gazete, ca lucrurile sfinte şi 
mari, ca creşterea grâului, ca viaţa intimă a familiei, ca respirația continuă, ca rugăciunea 
zilnică. 

Dar precum se opreşte omul măcar câteodată din galopul atenției spre atâtea lucruri 
neesenţiale şi zgomotoase, privind într-o meditaţie serioasă la ceea ce e cu adevărat plin 
de valoare pentru exitenţa sa, tot aşa era necesar să aducem vorba cândva despre ceea ce 
se petrece la Mănăstirea Brâncoveanu, ca să nu merităm bănuiala de cine ştie ce păcat. 

O facem deci cu riscul de a supăra pe Părintele Arsenie, ostenitorul smerit de la 
Sâmbăta, care consideră vorba bună care i se spune ca cel mai mare rău ce i se poate 
face. 

Gândul Î.P.S. Mitropolit Nicolae de-a iniţia prin restaurarea mănăstirii martire a lui 
Constantin Brâncoveanu nu numai reînființarea monahismului din Transilvania, ci, cu 
voia lui Dumnezeu, o refacere generală a duhului călugăresc ortodox, atât de scăzut în 
ultimele timpuri, a început să-şi arate rodul cel mai promițător. 

Mănăstirea de la Sâmbăta de Sus nu e loc pitoresc de excursii şi de distracții înrămate 
în chenare arhaice, ci mediu de zguduiri sufleteşti înnoitoare, de întâlniri serioase ale 
sufletelor cu vocea lui Dumnezeu care le obligă la o viață scoasă din mocirla 
inconştienţei şi plăcerilor uşoare. 

Pe pajiştile mănăstirii şi prin încăperile ei se află zilnic 200-300 de ființe omeneşti 
îngenuncheate pe sub streaşinile ei în rugăciune şi scrutându-şi trecutul de păcate a căror 
povară nu o mai pot suporta. 

Mulți dintre ei, veniţi de la sute de kilometri, stau acolo câte 2 până la 5 săptămâni, 
hrănindu-se numai cu pâine şi apă, dar simțindu-se atât de bine şi de întremaţi, încât nu 
le-ar mai veni să plece, iar dacă pleacă se întorc la scurte intervale. 

Cine îi urmăreşte dimineaţa în timpul predicilor Părintelui Arsenie, trecând rând pe 
rând din starea de încântare pentru frumusețile duhovniceşti care le sunt dezvăluite, la 
hohotele de plâns pentru păcatele lor, nu mai poate fi în mod continuu omul care a fost. 

Dar ceea ce te covârşeşte lângă aceşti oameni este încordarea cu care aşteaptă să le 
vină rândul la mărturisirea păcatelor, când fiecare ştie că Părintele va sta numai cu el 4-5 
ore în convorbire intimă purificându-i toate măruntaiele sufletului şi toate colțurile 
trecutului de petele chinuitoare ale păcatului. Te înduioşează să-i auzi sărmanii alergând 
în întâmpinarea Părintelui cu strigătul: «Părinte, dar de mine când vezi, că nu mai pot 
purta povara pe mine». 

În ce constă taina acestor impresionante efecte ale lucrării Părintelui Arsenie şi care 
sunt elementele programului său de lucru? 

Fără îndoială că mijlocul prin care lucrează Dumnezeu în suflete este cuvântul pe care 
îl rostim în numele Lui. Dar cuvântul are o eficacitate deplină numai când are acoperirea 
aurului care este viaţa celui ce-l rosteşte. Atunci e un cuvânt ce se rupe dintr-o ființă care 
a devenit rug al credinței şi mută focul la auzitori. Despre viaţa Părintelui Arsenie nu e 
necesar să vorbim, căci asprimea ei e cunoscută şi nu vrem să-l supărăm lăudându-l. 

Cuvântul său porneşte din neclintirea de stâncă a celui ce nu se târguieşte şi nu se 
clatină ca trestia bătută de vânt, ci e întreg aşa cum îi este vorba: curat, opus oricărei 
patimi şi oricărui gând de mândrie. 

Programul Părintelui Arsenie? Prin ceea ce a făcut din sine şi prin ceea ce 
propovăduieşte, este o vie restaurare a celui mai autentic duh ortodox. La noi credeau 
mulți că tradiția răsăriteană, cu duhul ei de înfrânare, e prin definiţie ceva pasiv, lipsit de 
forță. Cine vrea să vadă gâlgâitul vieţii celei mai cuceritoare şi forța cea mai 
copleşitoare, n-are decât să meargă la Sâmbăta de Sus. 


OO OO OO OO OO OO SOS 


Q 
$ 
Q 
G 
Q 
G 
G 
G 
G 
G 
Q 
G 
G 
| 
| 
| 
G 
0 
$ 
G 
G 
| 
G 
G 
G 
Q 


20 


Predica de la Sâmbăta de Sus are ca obiect principal combaterea păcatului prin 
trezirea gândului la prezența vie a lui Hristos. De aceea treapta în care culminează 
pregătirea pelerinului este mărturisirea. Te minunează acuta sensibilitate față de povara 
insuportabilă a păcatului ce se trezeşte în oameni la Sâmbăta. 

Părintele Arsenie arată cât de mult se poate înflăcăra prin trăire tot tezaurul 
dogmaticei şi al disciplinei răsăritene. Hristos lucrează numai prin Sfintele Taine şi în 
Biserică. Fiecare credincios e obligat să rămână între semenii săi, rugându-se pentru ei, 
crezând pentru ei, fiind răspunzător pentru ei. Orice individualism sau mândrie dornică 
de afişaj, de nuanţă sectară este lovit în cap. Smerenia şi puritatea vieţii sunt condiţiile 
sau mai bine zis condiţia neapărată a mântuirii. 

Ne este imposibil să redăm măcar schematic toate laturile propovăduirii de la 
Sâmbăta de Sus. 

Ținem doar să mai accentuăm importanța națională pe care o are lucrarea de acolo. 
Peste neamul nostru s-a abătut ca un adevărat flagel obişnuinţa avorturilor. Nimic nu 
poate zăgăzui revărsarea lui. Statul ca entitate impersonală îl combate. Dar organele 
personale ale lui îl practică şi îl promovează. Numai o zguduire religioasă a conştiințelor 
poate ajuta aici. Părintele Arsenie a identificat aici o mare racilă şi a pus fierul roşu pe 
ea. Se cunosc deja numeroase cazuri de familii care, trezite la conştiinţa acestui păcat, 
s-au recules cu hotărâre. E de aşteptat ca această trezire să treacă de la om la om şi să 
putem înregistra nu peste mult efecte remarcabile. 

În orice caz mişcarea de înnoire, de radicalizare a vieţii creştine în sensul restaurării 
ei sănătoase, chiar de va fi reprezentată numai prin elemente puţine în satele noastre, va 
exercita o influenţă binefăcătoare asupra unor cercuri cât se poate de largi.” 

Atras de mişcarea de la Sâmbăta, Petru Boldor (colegul de bancă de la Liceul din 
Brad) petrecea aici trei săptămâni, când l-a auzit pe Părintele Stăniloae afirmând cu 
admiraţie: „Părintele Arsenie e un fenomen unic în istoria monahismului românesc”. 

Prin urmare, reținem „importanța naţională” pe care o avea lucrarea de acolo şi faptul, 
pe care trebuie să-l recunoaştem şi noi astăzi, că „Ne este imposibil să redăm măcar 
schematic toate laturile propovăduirii de la Sâmbăta de Sus” (Părintele Dumitru 
Stăniloae). 

În anii aceia de profundă efervescenţă spirituală, de trăire în duhul Sfinţilor Părinţi, în 
lăcaşul de închinăciune de la Sâmbăta de Sus, Părintele zideşte în sufletul miilor de 
oameni care caută aici răspuns la marile întrebări existenţiale. Într-o scrisoare trimisă 
fostului său coleg de bancă de la liceul din Brad (Petru Boldor), Părintele Arsenie se 
destăinuie: „M-am înhămat la carul unui ideal cam greu: Transformarea omului în Om, 
fiul mai mic al lui Dumnezeu şi frate al Fiului Său mai mare. Însă toate idealurile mari 
au în ele ceva paralizant: nu te lasă să te preocupi de nimicurile acestei vieți”. 


Mănăstirea Sâmbăta, o altă „Filocalie” 


„Spaţiul din jurul bisericii era o veritabilă lucrare de artă, cu mici izvoraşe, podeţe ca 
într-o lume de basm, mici bazine de apă cristalină de munte, lăsând să se întrevadă 
reflexe diamantine de roci alese ca pietre semiprețioase, totul înconjurat de boschete 
înflorite şi pajişti ireale prin frăgezimea lor.” 

Părintele Arsenie nu se străduia numai cu cuvântul rostit să împodobească sufletele 
credincioşilor cu virtuți şi să-i facă pe aceştia sensibili la armonie şi frumos, ci şi 
împrejurimile mănăstirii, pe care dânsul, ca un artist, le-a aranjat şi îngrijit în aşa fel 
încât totul să arate ca un colțişor de rai (fotografiile din acea vreme sunt foarte grăitoare 
în acest sens), mărturiseau în chip tăcut despre misiunea doxologică şi iconografică a 
omului, prin aceasta Părintele arătând că îndemnul „Fiţi desăvârşiți, precum şi Tatăl 

vostru Cel din ceruri desăvârşit este” înseamnă şi: „Fiţi frumoşi, precum şi Tatăl vostru 
Cel din ceruri este frumos”. 


Legătura Părintelui Arsenie cu rezistența anticomunistă din munţi 


Între rezistenţa anticomunistă care exista în Munţii Făgăraşului şi Părintele Arsenie 
Boca, în acea perioadă duhovnic la Sâmbăta, s-a spus şi se mai spune că a fosto 
legătură, şi anume că Părintele i-a ajutat „direct” pe luptătorii din munţi, „moral şi 
material”. Aşa mărturisesc supraviețuitorii rezistenței anticomuniste, care, în 1995, au 
ridicat în fața Mănăstirii Sâmbăta o cruce-monument „în memoria celor ce s-au jertfit în 
luptele cu comunismul ateu” şi pe care monument, la „loc de cinste”, au trecut numele 
Părintelui Arsenie Boca, din următoarele motive: „În calitate de stareț al Mănăstirii 
Brâncoveanu, a ţinut ca nimeni altul flacăra credinţei, împotriva comunismului ateu, 
aducând lumea lângă altarele lui Hristos. Am evaluat această rezistență ca fiind mai 
importantă decât lupta politică sau armată anticomunistă; Părintele Arsenie Boca i-a 
ajutat direct pe luptătorii din Rezistenţa făgărăşeană, în anii 1945-1948, moral şi 
material; Cu sprijinul său s-au ţinut aici, în anul 1947, consfătuirile ce au dus la o unitate 
de luptă a tuturor forțelor anticomuniste din ţară; Pentru atitudinea sa anticomunistă, 
Părintele Arsenie a fost alungat, arestat în mai 1948, torturat de Securitate şi condamnat 
la închisoare şi Canal, peste tot fiind un exemplu de demnitate şi un sprijin pentru frații 
săi de suferință. A fost ţinut apoi cât mai departe de Sâmbăta, până la moarte, umilit şi 
izolat, dar permanent căutat de năpăstuiţii din regiune, cărora le dădea sfaturi şi 
îmbărbătare. Pentru toate acestea am socotit că Părintele Arsenie Boca a fost omul cu cel 
mai mare aport în lupta anticomunistă. Şi, ca un semn de înaltă preţuire, i-am trecut 
numele pe crucea ridicată la mănăstirea unde a fost atâţia ani stareţ. Fie-i pomenirea 
neîntinată!”. 

Despre legătura Părintelui Arsenie cu rezistența din munţi, în afară de supraviețuitorii 
rezistenței anticomuniste făgărăşene sau de alţi foşti deținuți politici ne vorbeşte chiar 
Mitropolitul Ardealului, Î.P.S. Părinte Antonie Plămădeală. 

„De rezistenţa din munţi se vorbea şi în ziare, deci nu era un lucru de care să nu se 
ştie. Se ştia că există grupuri de ofiţeri, se ştia de grupul din părțile Timişoarei, de grupul 
din Carpaţii Meridionali. Eu ştiam chiar mai mult decât atât. Am avut relaţii cu Părintele 
Arsenie Boca, la acea vreme stareţ la Mănăstirea Brâncoveanu, care era mentor spiritual 
al întregii Transilvanii şi chiar dincolo de hotarele munţilor. Veneam şi-mi petreceam 
vacanţele aici. (...) 

Student la Bucureşti fiind am auzit de mişcarea de la Sâmbăta, dar nu numai eu, ci 
mulți alţii. Cu banii pe care am putut să-i economisim din bursă, am venit într-o primă 
vacanţă la Sâmbăta. (...) După ce am făcut o primă vacanţă aici, după ce am avut o 
primă discuţie cu Părintele Arsenie aici, el a pus cumva ochii pe mine. Deşi aici veneau 
studenți de la Cluj şi din alte părți, eu am devenit preferatul lui. (...) 

În felul ăsta, el a căpătat în mine o încredere deosebită, atât de mare, încât ieşeam 
numai eu cu el uneori, la plimbare pe lac. O dată a avut îndrăzneală, dar şi-a mărturisit şi 
încrederea în mine, încredere pe care eu nu am călcat-o niciodată, că ne-am întâlnit acolo 
cu cei din munţi, cărora el le umplea sacii cu mâncare. Asta deja vă poate spune ceva! 

Cel care a ridicat de curând troița aceasta din fața Mănăstirii Brâncoveanu în memoria 
celor care au murit în rezistența din munţi ştie foarte bine aceste lucruri. Delegaţi de-ai 
lor, îmbrăcaţi în ciobani, veneau aici în mănăstire şi Părintele Arsenie le umplea 
desagele cu pâine, cu slănină şi cu de toate. La multe din acestea am fost şi eu martor. 
Nu se poate spune, cum a spus un anumit părinte, care a şters numele Părintelui Arsenie 
de pe această cruce, că înseamnă că l-am politizat pe Părintele Arsenie. Nu este 

adevărat! Eu ştiu lucrurile aşa cum s-au petrecut şi nu înseamnă că-l politizez pe Arsenie 
şi că îl scot din rândul sfinților aşa cum încearcă el să o facă... El apăra atunci o cauză 
sfântă, care era a libertății şi a credinţei şi îi ajuta pe cei din munţi, indiferent de ce 
culoare politică erau ei. 

Deci, eu am fost martor cum Părintele Arsenie le transmitea şi le dădea traistele 
acestea pline cu alimente pentru cei din munţi. Eu am fost martor, de mai multe ori, la 
convorbirile Părintelui Arsenie cu Nicolae Pătraşcu, cel care a fost după Codreanu şi 
după Sima, conducătorii Mişcării Legionare din România, şi cel care a făcut pactul cu 
Teohari Georgescu în legătură cu încadrarea legionarilor în noua societate. Sigur, era un 
pact de formă, pe care nu l-au respectat şi pentru care Pătraşcu a fost după aceea arestat 
şi a şi murit în închisoare, dar eu am asistat la convorbirile lui Pătraşcu cu Părintele 
Arsenie Boca. Eu am asistat la convorbirile pe malul lacului ale Părintelui Arsenie cu cei 
parașutați prin anii aceia din Germania, care venau să organizeze rezistenţa românească. 
Cred că printre ei era şi Vică Negulescu, cel care a scris, de curând, o carte şi nu spune 
că Părintele Arsenie era legionar cumva. Nu! El o făcea în numele credinţei creştine şi în 
numele datoriei lui îi ajuta pe cei persecutați.” 

Cu toate acestea însă, „toţi cei ce au participat la acele cursuri de spiritualitate 
creştină din anii 1946-1948, care alcătuiesc Cărarea Împărăției, ştiu foarte bine că 
Părintele n-a îndrumat pe nimeni la rezistenţă şi nesupunere, ci tuturora le-au spus că n- 
au căderea şi puterea să împiedice ce trebuie să vină, îmbiindu-le trăirea cu toată 
sinceritatea a idealului creştin, sintetizat în Predica de pe Munte, pe care l-a mărturisit 
până în ultimele ceasuri ale vieții. Deci Dumnezeu este Cel care rânduieşte ce trebuie să 
vină asupra oamenilor, în funcție de purtările lor, de ascultarea lor de Dumnezeu, şi de 
încreştinarea vieții lor cea de toate zilele”. 

Este foarte potrivit să menţionăm aici mărturia realistă a Părintelui Arhimandrit 
Teofil Părăian şi să luăm aminte la ea: 

„Părintele Arsenie spune undeva, într-o predică de-a lui, este undeva scris, că 
antisemitismul nu ţine de creştinism, că creştinul nu-i voie şi nu poate să fie antisemit. 
Pe monumentul de la Sâmbăta scrie: «Mamă ţară, ei pentru tine au murit». Şi este scris 
(era) numele Părintelui: «leromonah Arsenie Boca». Ori Părintele nu a murit pentru ţară. 
Părintele poate că o fi avut o legătură cu vreunul dintre ei, dar nu avea nici un rost. 
Adică partizanii, în momentul în care au ajuns în munţi, nu au mai putut face nimic 
pentru ţară, pentru binele țării, cu credinţă religioasă. De ce? Pentru că ei, din momentul 
în care s-au retras în munţi, nu au mai făcut altceva decât să-şi păzească pielea. Au 
rezistat cât au rezistat, dar, se ştie, unii dintre ei au fost prinşi, iar alţii au murit în luptele 
cu Securitatea.” 


Chilia din munte 


„Cât de frumoase sunt pe munți picioarele trimisului care vesteşte pacea, a solului de 
veste bună, care dă de ştire mântuirea ...” (Isaia 52, 7). 

Părintele Arsenie a avut mereu în vedere nevoinţele ascetice şi aceasta începând încă 
de timpuriu, de când era student, încât între colegi era considerat un „sfânt”. 

„Dintr-o autentică dorință de trăire spirituală, fără îndoială şi cu multă sinceritate, a 
început să ducă o viaţă foarte ascetică. Pleca dimineața la pădure, având cu el o 
scândurică subțire pe care îngenunchea la rugăciune şi medita îndelung.” 

Prin urmare Părintele Arsenie avea deja o pregătire ascetică când s-a aşezat la 
mănăstire. Şi atunci, dorinţa construirii unei chilii în inima muntelui şi dorinţa retragerii 
ne pare firească. 

După constatările la faţa locului ale Părintelui Boldor, la izvorul văii Sâmbăta, pe o 

muchie de „cleanţ”, cu un povârniş aproape vertical, terasează stânca. În interiorul 
masivului, „scobeşte” o deschizătură cu înălțimea 1.65-1.75 m şi lăţimea de 0.80 m, pe 
care o lărgeşte în interior, cu intenţia de a realiza o chilie în „inima” muntelui. Ivindu-se 
fisuri în stâncă, construieşte o schelă suspendată în faţă, spre cursul văii, şi „atacă” 
frontal muntele printr-o deschidere boltită de circa 2 m, înaintează cam 1 m, după care 
lucrarea se opreşte. 

„Părintele Arsenie a fixat un loc socotit de retragere, care până la urmă nu a fost de 
retragere, nici pentru el şi nici pentru altcineva, pentru că e în apropiere o cabană 
turistică. Nu Părintele a săpat singur chilia, aşa cum se crede. Părintele a lucrat cu 
oameni. (Părintele dacă a vrut să facă o treabă găsea totdeauna priză la oameni. Oamenii 
veneau şi îl ajutau. Dacă găsea la râu o piatră mare care se potrivea undeva la mănăstire, 
imediat aranja cu cineva să aducă piatra cu un car cu bivoli.) 

Chilia e un început, un hol din care urma să se desfacă o cameră în stânga. A renunțat 
pentru că a constatat că se infiltrează apă. Şi atunci, a renunţat şi din motivul acesta, a 
renunțat şi pentru că el a plecat, şi s-a renunţat şi pentru că erau partizani pe munte şi să 
nu se facă o legătură între Părintele şi partizani.” (Arhimandritul Teofil Părăian) 

(Nu ştim dacă Părintele Arsenie ar fi vrut să se retragă acolo cu totul sau numai în 
anumite perioade, însă suntem convinşi că dacă s-ar fi retras, nu o făcea de dragul 
senzaționalului sau ca să se pregătească pentru vreo datorie oarecare, ci ar fi făcut-o cu 
convingerea, dragostea şi dorința pe care au avut-o şi alți oameni cu viaţă îmbunătățită 
care „au fugit de lume” din dorinţa, care-i mistuia, de a rămâne singuri cu Dumnezeu.) 

Dar, în cele din urmă, şi cu Părintele Arsenie s-a întâmplat ca şi cu alți părinți 
duhovniceşti: Dumnezeu a primit iubirea lor şi i-a trimis înapoi în lumea din care doreau 
să se retragă ca tămăduitori ai ei. 

„Chiar dacă nu i-ar fi trimis înapoi, fuga lor ar fi fost la fel de creatoare şi ar fi avut o 
însemnătate uriaşă pentru societate; fiindcă monahul ajută lumea nu prin cele pe care le 
spune sau face, ci prin însăşi existența sa, prin stare de rugăciune neîncetată care se 
identifică cu sinea lor cea mai lăuntrică. Dacă Antonie cel Mare şi Sfântul Serafim de 
Sarov n-ar fi făcut nimic altceva decât să se roage în pustia în care se găseau, ar fi fost la 
fel de mari făcători de bine pentru semenii lor. Dar Dumnezeu i-a menit din veci să 
slujească celorlalți într-un mod mai direct. Această slujire directă şi văzută era însă o 
consecință esenţială a slujirii nevăzute pe care o aduceau prin rugăciunea lor.” 

Chilia Părintelui a rămas până astăzi un loc de pelerinaj unde credincioşii se roagă, 
pun o floare sau aprind o lumânare. 


Ultimul mare praznic sărbătorit de Părintele Arsenie la Sâmbăta 


Acesta a fost de Izvorul Tămăduirii (7 mai) din anul 1948, şi, după spusele unui 
martor, a fost cel mai înălțător dintre toate praznicele la care participase până atunci la 
Sâmbăta. Mişcarea religioasă de aici avea deja anvergură națională. 

„Am fost şi în anul acesta în pelerinaj la Mănăstirea de la Sâmbăta de Sus din jud. 
Făgăraş. Cu toate că sunt un vechi cercetător al mănăstirii, prăznuirea de acum m-a 
covârşit cu desăvârşire. 

Timpul era nehotărât, pe alocuri plouase şi-n alte părți se pregătea de ploaie. Vineri, 
în ziua praznicului, a început ploaia din zori la mănăstire, o ploaie măruntă şi deasă, 
stăruitoare. Cu toate că ploaia era binevenită pentru pământul însetat, fiind o 
binecuvântare de la Dumnezeu, ne săgeta totuşi inima, întrucât ea avea să împiedice pe 
credincioşii pelerini din satele vecine de a veni la praznic. Şi ploaia a ţinut până către ora 
8. Atunci, ca prin minune, norii s-au risipit şi raze aurii de soare şi lumină au înveselit 
făptura gingaşă a mănăstirii. 

Câteva sute de închinători veniseră din ajun, iar acum au început să curgă miile din 
toate părțile. Veneau cu căruțe pe drumul cel mare pietruit, şiruri, şiruri. Veneau apoi 
cete, cete, pe jos, bărbaţi şi femei, bătrâni şi tineri, fete şi copii. Tineretul din Drăguş, 
Vişti, Arpaşe, Sâmbete, Lisa şi alte sate, în hainele de sărbătoare, măiestrit cusute şi 
împodobite în cele mai felurite şi mai plăcute culori. Închinătorii cei mai îndepărtați au 
fost cei din părțile Braşovului, ale Branului, ale Târnavelor, cu excepţia unor oaspeţi 
distinşi şi studenţi de la Bucureşti. 


Chemat la treapta arhieriei 


Într-o cuvântare rostită (liber) la 5 iunie 1998 în aula Palatului Patriarhiei, cu prilejul 
comemorării a 50 de ani de la întronizarea Patriarhului Justinian, Î.P.S. Bartolomeu 
Anania, Arhiepiscopul Vadului Feleacului şi Clujului, îşi aduce aminte că Patriarhul 
Justinian se gândea să-l cheme pe Părintele Arsenie la treapta arhieriei. 

„În această ordine de idei, surprinzătoare a fost aplecarea lui Justinian, fost preot de 
mir, nu numai pentru viața monahală, ci şi pentru marile curente duhovniceşti. Primul 
dintre acestea, ca amploare, a fost cel creat de Părintele Arsenie Boca, pe atunci în 
Mănăstirea Sâmbăta de Sus, a cărui puternică influență spirituală cuprinsese, practic, 
întreaga ţară. Ştiu cu siguranță că Patriarhul se gândea să-l cheme la treapta arhieriei, 
dar, precum se cunoaşte, Arsenie a fost arestat, dus în lagăre de muncă forțată şi apoi, 
practic, obligat să rămână inactiv.” 


Stareţ şi duhovnic la Prislop 


„La 25 noiembrie 1948, mitropolitul de atunci al Ardealului, Dr. Nicolae Bălan 
(1929-1955), a adus personal la Prislop pe Ieromonahul Arsenie Boca, licenţiat în 
Teologie de la Sibiu şi absolvent al Academiei de Arte Frumoase din Bucureşti, până 
atunci stareţ al reînviatei ctitorii brâncoveneşti de la Sâmbăta de Sus, care, cu două 
veacuri în urmă, avusese aceeaşi soartă ca şi Prislopul, fiind distrusă cu tunurile din 
ordinul generalului Bukow. Au fost de faţă noul vicar al Arhiepiscopiei Sibiului, preotul 
Traian Belaşcu, cel care, cu câteva săptămâni în urmă, a condus acţiunea de revenire a 
preoţilor şi credincioşilor uniţi la sânul Bisericii strămoşeşti, arhidiaconul loan Circov de 
la catedrala mitropolitană din Sibiu şi preotul Traian Faur din Silvaşu de Sus. Mănăstirea 
era într-o stare jalnică, părăsită de ultimii trei vieţuitori uniți - cu pereții tuturor clădirilor 
plini de igrasie şi ameninţaţi cu dărâmarea, cu porțiuni mari din terenul aflat în preajma 
clădirilor duse de torentele pârâului Silvuţ, cu acoperișurile clădirilor mâncate de rugină, 
cu o gospodărie anexă foarte săracă şi neîngrijită.” 

„Poate că a fost o soluţie pe vremea aceea, pentru că Părintele începuse să fie prigonit 
şi urmărit de Securitate. Dar a avut loc şi un eveniment care s-a numit atuncea 
«revenirea greco-catolicilor în sânul Bisericii Ortodoxe». Şi Părintele Arsenie poate că 
trebuia să plece de la Sâmbăta, să nu mai fie în atenția mulțimii şi în atenția Securității. 
În urma acestui eveniment al «revenirii», Mănăstirea de la Prislop, care a fost de fapt 
inițial ortodoxă, dar a devenit greco-catolică, a fost părăsită de călugării greco-catolici. 
Erau câțiva şi au plecat şi a rămas mănăstirea goală. Şi Mitropolitul Nicolae Bălan 
trebuia să se îngrijească de reactivarea Mănăstirii, mai ales că bunurile fostei Biserici 
Greco-catolice au trecut în patrimoniul Bisericii Ortodoxe. Şi Mitropolitul l-a dus pe 
Părintele Arsenie să organizeze Mănăstirea de la Prislop. Acesta este motivul ştiut al 
mutării. 

Părintele Arsenie, după ce s-a aşezat acolo, a avut şi el motivele lui ca să nu se mai 
întoarcă la Sâmbăta. În 1954 a fost o rebeliune la noi la Mănăstire. Ceva de neînchipuit: 


) 


(| 
' 
G 
G 
G 
G 
G 
G 
V 
G 
G 
G 
G 
| 
G 
G 
| 
G 
G 
G 
Ô 
| 
G 
Ô 
| 
G 
G 


25 


călugări să se răzvrătească! S-au răzvrătit împotriva Mitropolitului Nicolae Bălan care a 
restaurat mănăstirea, care i-a făcut călugări, care i-a hirotonit. A fost un preot şi 4 
monahi. Şi părintele acela care a fost conducătorul acestei rebeliuni a fost sancționat de 
Mitropolit, la fel ca şi ceilalți patru. Preotul a fost caterisit şi exclus din monahism şi 
ceilalți au fost excluşi din monahism. Şi atunci, părintele acela, înainte de a fi depus din 
treaptă a zis: «Părintele Arsenie nu a fost bun - l-a dat afară. Părintele Mihail nu a fost 
bun - un părinte care s-a mutat la o altă mănăstire; Eu nu-s bun. Cine-i bun?!». ŞI atunci, 
un părinte de la Sibiu, Părintele Ieronim Grovu, care a fost conducătorul lucrărilor de 
restaurare de la Mănăstirea de la Sâmbăta, fiind el pe atunci consilier la Mitropolie la 
secţia economică, avea nişte scrisori. A scos din arhiva Mitropoliei nişte scrisori ale 
Părintelui Arsenie adresate Mitropolitului, scrise de la Prislop, şi nişte scrisori adresate 
Părintelui leronim Grovu - pe acestea le avea acasă, nu erau în arhiva Mitropoliei - şi 
astea le-a adus la Mănăstire şi le-a predat Părintelui Serafim să le citească obştii şi să se 
ştie de ce Părintele Arsenie nu a mai venit la Mănăstire, respectiv să se ştie că 
Mitropolitul l-a chemat pe Părintele Arsenie înapoi la Sâmbăta. Între timp ce s-a 
întâmplat: Mănăstirea Prislop a ajuns în Eparhia Aradului, deci Mitropolitul l-a chemat 
pe Părintele Arsenie, nemaifiind în Eparhia lui, l-a chemat la Sâmbăta. «Părinte Arsenie, 
hai la Sâmbăta, că eşti din eparhia mea, nu rămâne la Arad.» Şi Părintele Arsenie l-a 
rugat pe Mitropolit să îl lase în continuare la Prislop ca să consolideze relaţia între 
ortodocşi şi foştii greco-catolici şi Părintelui Grovu i-a scris, rugându-l să intervină la 
Mitropolit să îl lase la Prislop. Şi cu acest prilej Părintele Arsenie i-a scris Părintelui 
Grovu că «Oamenii sunt tot oameni». Adică cât s-a străduit el să realizeze ceva pentru ei 
(pentru cei de la Sâmbăta), însă oamenii au rămas tot oameni, nu i-a schimbat cu nimic. 
Asta era amărăciunea Părintelui.” (Arhimandritul Teofil Părăian) 

Dar şi aici, cum vom vedea, Părintele a fost căutat de Securitate. Mutarea, aşa cum 
s-ar putea crede, nu a fost şi nici nu putea fi o rezolvare a acestei probleme. 

Deci, Părintele Arsenie, îndrumat de Mitrolopitul Nicolae Bălan, a plecat la 
Mănăstirea Prislop unde a fost numit stareţ apoi duhovnic, loc unde îşi va pune iarăşi 
pecetea de ziditor de suflete şi ziditor de aşezăminte. Este cunoscut faptul că Părintele 
Arsenie a lucrat constant la Prislop, prin implicarea personală în restaurarea mănăstirii şi 
în toate celelalte munci de aici: tencuiala pentru pregătirea frescei, ridicarea schelei 
pentru pictura cu care dorea chiar dânsul să împodobească biserica, icoanele de pe 
tâmpla altarului, sculptarea iconostaselor şi a stranelor - în general lucrarea întregului 
mobilier liturgic, restaurarea bisericii şi a clădirilor anexe, la care a adăugat altele noi, 
amenajarea şi decorarea întregii curţi, un adevărat parc natural (ce ne aduce aminte de 
cel de la Sâmbăta), străjuit de o clopotniță pe stâncă, gândită şi zidită tot de Părintele 
Arsenie. 

Primul hram la Prislop a fost în data de 8 mai 1949, de pomenirea Sfântului loan 
Evanghelistul şi a constituit „prima mare bucurie ortodoxă a mănăstirii, după două 
veacuri de năpăstuiri”. 

La 14 septembrie 1949, ziua Înălţării Sfintei Cruci, Vlădica Andrei a săvârşit, în 
curtea mănăstirii, prima liturghie arhierească ortodoxă. Cu acest prilej, Părintele stareț 
Arsenie a fost hirotesit protosinghel. În cadrul aceleiaşi slujbe au fost tunşi în monahism: 
Stelian Manolache, cu numele de Dometie, şi Leonida Plămădeală, care a primit numele 
de Antonie. 

Activitatea Părintelui Arsenie ca stareț se încheie în 1950, pentru că între timp 
Prislopul devenise mănăstire de maici cu viaţă de obşte. În aprilie 1950, la decizia 
episcopului Andrei, au rămas primele 6 surori, care au fost închinoviate aici în luna mai 
1950, punând începutul vieţii de obşte. Dintre acestea, sora Julieta Constantinescu, 
licenţiată în Teologie şi cu diplomă de absolvire a Facultăţii de Filozofie din Bucureşti, a 

fost tunsă în monahism la 6 august, de praznicul Schimbării la Față, primind numele de 
Zamfira, în amintirea celei de a doua ctitoră a mănăstirii. În 1951 Monahia Zamfira a 
fost numită stareță a mănăstirii. Părintele Protosinghel Arsenie Boca a rămas în 
continuare la Prislop ca preot-duhovnic, ajutat pentru o vreme şi de Ieromonahul 
Dometie Manolache. Deci mănăstirea devenise între timp de maici, iar stareța lor era 
acuma Monahia Zamfira Constantinescu. 

Aşa cum am amintit puțin mai sus, Părintele Arsenie a fost în continuare urmărit de 
Securitate. Oamenii autorităţii de stat îl „ridică” pe Părintele Arsenie pentru anchetă în 
noaptea de 15 spre 16 ianuarie 1951. Într-o scrisoare din 26.01.1951, Părintele Dometie 
scria către Episcopia Ortodoxă Română a Aradului: 

„la ora 5 dimineaţa, părintele Arsenie Boca, stareţul astei mănăstiri, a fost ridicat 
de un grup de 10 oameni din partea autorităţii. Nu ni s-a prezentat nici un ordin. 
Procedeul a fost brutal. Au intrat în chiliile surorilor, vorbind necuviincios. Toate 
acestea, fără nici o motivare.” 

Într-o altă scrisoare, scrisă tot în data de 26.01.1951, Părintele Dometie împreună cu 
maicile Prislopului solicită sprijinul ierarhului Aradului, pentru starețul lor. Aşa cum am 
zis, Părintele Arsenie s-a întors la Prislop după un an, adică în 1952, de Buna Vestire. 
Ajuns acasă, îi scrie episcopului Andrei al Aradului următoarele: 

„De Buna Vestire, cu ajutorul lui Dumnezeu, am ajuns acasă, la Prislop: sănătos, mult 
folosit şi tot atâta de senin. 

Bucuria n-are multe vorbe, de aceea, dimpreună cu obştea, V-o împărtăşim aşa cum 
e: cu recunoştinţă şi smerită metanie, pentru că faceți parte, în toate privințele, din 
motivele ei. 

Am aflat că după Paşti veniţi la noi. Vă aşteptăm, aşa cum vechii creştini îşi aşteptau 
Părinţii. Dar, pe lângă motivul străvechi, mai e şi unul local, mai nou: îndeplinirea 
ultimelor forme în conducerea obştei de aci, - ceea ce-mi va asigura şi mie răgazul 
preocupării şi de ceilalți talanți ce-i am, cu care încă n-am lucrat nimic pentru lisus. 

Al Prea Sfinţiei Voastre fiu duhovnicesc, Arsenie. Prislop, 3.04.1952.” 

Se ştie că în această perioadă Părintele Arsenie a fost dus la Canal unde a stat 9 luni 
de zile. În cartea Vifornița cea mare a lui Dimitrie Bejan aflăm că Părintele Arsenie a 
fost dus, înainte de a fi la Canal, şi la Ocnele Mari. Nu spune însă în ce an. 

Părintele Arsenie a rămas duhovnic al Mănăstirii Prislop până în 1959. 

După anul redeschiderii Mănăstirii Prislop, adică 1976 şi pe parcursul a mai mult de 
două decenii, toate lucrările efectuate au respectat planurile Părintelui Arsenie, viaţa 
însăşi a mănăstirii fiind tributară rânduielilor pe care obştea încropită în 1949 şi 
transformată în mănăstire de maici în luna aprilie 1950, le-a respectat cu sfinţenie. 


Pribegia în Bucureşti 


După ce a fost alungat de la Prislop, Părintele Arsenie şi-a început pribegia în 
Bucureşti. A fost angajat la Biserica Sfântul Elefterie ca pictor secund pe lângă pictorul 
Vasile Rudeanu, iar în 1961 a fost angajat la Atelierul de pictură al Patriarhiei de la 
Schitul Maicilor cu încadrarea de muncitor pictor. 

Este foarte important să amintim aici că „Părintele Arsenie nu a voit să încalce 
decizia unui ierarh, în semn de adevărată ascultare călugărească, nemaislujind, ci doar 
participând la slujbe, ca şi cântăreț de strană, rămânând încă duhovnic, fără a spovedi, ci 
doar în înțelesul de îndrumător spiritual, pentru generații de preoți şi credincioşi, care 
i-au păstrat şi îi poartă o recunoştinţă aleasă”. 

Pictarea bisericii din Drăgănescu 


leşind la pensie, o pensie minoră, în 1968 a început pictura bisericii parohiale din 
Drăgănescu, de lângă Bucureşti, la care a lucrat vreme de 15 ani. Părintele Arsenie a 
pictat-o de două ori, aceasta pentru că, pe alocuri, din pricina lumânărilor, pictura s-a 
„pangarit” (afumat), după expresia Sfinţiei Sale. (La anumite compoziţii se observă cu 
uşurinţă cele două straturi picturale.) Aici, cum chiar dânsul spunea, a fost căutat de o 
„adevărată avalanşă de oameni”. 

Pictura de la Drăgănescu nu este una obişnuită, în înţelesul că Părintele Arsenie nu 
s-a limitat strict la programul iconografic clasic. 

Încercând să actualizeze mesajul Evangheliei, Părintele a introdus în pictura de aici, 
pe lângă scenele clasice, deja consacrate, şi compoziţii de-a dreptul şocante care au un 
rol vădit catehetic şi care se adresează oamenilor zilelor noastre. 

Dacă i s-a interzis să predice, o face acum într-alt chip, cu ajutorul penelului şi al 
culorilor. Oamenii care-l căutau aveau ce învăța doar din lectura picturii, care le grăia 
direct, fără ocolişuri şi pe înţelesul tuturor, „ca să nu mai orbecăiască şi ei în noaptea 
neştiinței şi a lipsei de sfat, de unde vin toate relele care chinuiesc pe oameni, întunecă 
vremile şi prea adesea cruntă pământul”. 

„Mica biserică de la Drăgănescu are norocul să simtă pe zidurile ei zugrăvite predicile 
fierbinți, pe care miile de oameni le ascultau la Sâmbăta de Sus. E o pictură nouă ca şi 
predica de atunci.” 

Ca „predica? de acum să fie cât mai convingătoare, Părintele, cu splendida-i 
caligrafie, aşterne pe ziduri, lângă scenele reprezentate, numeroase sentințe scurte, 
lămuritoare, care reprezintă o sinteză a gândirii Sfinţiei Sale. Ele nu sunt simple vorbe de 
spirit, ci mai degrabă sunt aşchiile ţâşnite din coerenţa şi vigoarea unui trunchi cu 
rădăcini adânci. 

Ar mai fi foarte multe de spus şi în ceea ce priveşte felul în care Părintele Arsenie a 
gândit programul iconografic în ansamblul lui, adică dispunerea fiecărei compoziții în 
parte, însă nu acesta este scopul lucrării de față. Totuşi, nu se poate trece cu vederea o 
amplă compoziție pe care Părintele a zugrăvit-o pe absida altarului. Ea ne prezintă 
momente „Din viaţa şi patimile Cuviosului Ştefan cel Nou, pe vremea Împăratului 
iconoclast Constantin Copronimul, care a tiranisit biserica între anii 741-775; lar 
cuviosul primind mucenicia la 53 de ani ai vârstei sale în 28 ale idelor lui noemvrie, cu 
vina de pe urmă: «Ştefan mi-a făcut temniţa mănăstire!»”. 

Este ştiut faptul că în nici o altă biserică nu este zugrăvită pe absida altarului 
mucenicia acestui Cuvios, care oricum este destul de rar reprezentată. Deci pictarea ei 
aici este firesc să ridice semne de întrebare, mai ales că ocupă un loc important în absidă, 
atât în ceea ce priveşte dimensiunea ei, cât şi în ceea ce priveşte spațiul pe care se 
desfăşoară, şi anume cel din dreptul ochilor. Prin urmare, este limpede că Părintele 
Arsenie nu a pus întâmplător această compoziţie aici. 

Nu aş vrea să fiu înţeles greşit şi să se creadă că, în cele ce urmează, doresc să 
accentuez doar latura profetică a personalității Părintelui Arsenie, însă, căutând un 
răspuns la semnificația amplasării compoziției cu pricina în acel loc însemnat, nu pot să 
nu observ asemănările dintre cele două vieți - a Cuviosului Ştefan cel Nou şi a Părintelui 
Arsenie - şi mai ales faptul că amândoi s-au săvârşit din viață în 28 ale lunii lui 
noiembrie! 

Aşezământul de la Sinaia 


După izgonirea forțată din mănăstire în anul 1959, obştea s-a reorganizat într-un 
Aşezământ mănăstiresc în oraşul Sinaia, care acum este metocul Mănăstirii Prislop. În 
acest aşezământ Părintele Arsenie şi-a avut chilia şi atelierul de pictură din anul 1969 
până în anul 1989, când s-a săvârşit din viață. Aici şi-a lăsat într-o rânduială desăvârşită 
şi predici şi meditații şi desene, dar şi ultima dorință de a nu-i fi date publicității. 


Plecarea la cele veşnice 


Părintele Arsenie a murit la Sinaia, în 28 noiembrie 1989, acolo şi-a dat sfârşitul. 

„Se fac fel de fel de vorbe, fel de fel de aprecieri de către oameni necompetenți, de 
către oameni care nu ştiu realitatea şi care vreau să îl pună pe Părintele în atenția altora. 
Că a vorbit cu Ceauşescu, că i-a spus lui Ceauşescu că va muri, şi nu ştiu ce ... Nu-i 
adevărat! Sunt nişte lucruri care nu s-au întâmplat şi pe care le inventează oamenii şi pe 
care le citesc credincioşii şi necredincioşii, după care trag nişte concluzii care nu sunt 
adevărate. A suferit, a avut ceva cu rinichii şi din aceasta i s-a tras şi sfârşitul. Apoi, la 
79 de ani, nu se mai pune problema din ce pricină ai murit. Mori, că moare lumea la 79 
de ani şi mai devreme. Deci Părintele Arsenie s-a sfârşit în Sinaia, la ora 9 şi ceva seara, 
în 28 noiembrie 1989.” 

Prohodit de o mulțime impresionantă de credincioşi, Părintele Arsenie a fost 
înmormântat în cimitirul Mănăstirii Prislop, în ziua de 4 decembrie 1989. 

„Mormântul Sfinţiei Sale de la Mănăstirea Prislop, duhul Sfinţiei Sale de la 
Mănăstirea Sâmbăta-Brâncoveanu, ctitoria Sfinţiei Sale de la Sinaia, pictura Sfinţiei Sale 
de la biserica din Drăgănescu, vor vorbi şi vorbesc chiar pentru foarte multă vreme, dacă 
nu cumva pentru totdeauna, despre trăirea în Hristos, credinţa în Hristos, dragostea față 
de Hristos, despre adevărul Bisericii Ortodoxe, mormântul Sfinţiei Sale şi crucea de la 
mormânt fiind dintre cele mai cunoscute şi importante în acelaşi timp şi discrete locuri 
de pelerinaj, unde vin creştini din toată ţara şi chiar şi din alte părți. Vin, se roagă, aprind 
o lumânare, se închină şi cer mijlocirea prin rugăciunea de foc a Părintelui Arsenie 
pentru ei, pentru familie, pentru ţară, pentru lume, pentru Biserică, pentru noi toți.” 

La parastasul de 12 ani, P.S. Părinte Daniil Partoşanul, în predica rostită cu acest 
prilej, tâlcuind duhovniceşte viaţa şi lucrarea Părintelui Arsenie Boca, a spus printre 
altele: 

„Am meditat şi m-am gândit: Oare ce semnificaţie, printre multe altele, a avut pentru 
veacul nostru, pentru timpul nostru, pentru vremea noastră şi personalitatea şi activitatea 
şi lucrarea duhovnicească şi cea scrisă şi cea reprezentată estetic sau artistic, iconografic 
a Părintelui nostru Arsenie? Şi am găsit o asemănare, am găsit o comparaţie, cu ceea ce 
s-a petrecut în Babilon pe vremea Împăratului Belşaţar, când la ospăţul idolatru şi 
păgânesc al acestuia, Dumnezeu trimite o mâna care scrie pe tencuiala peretelui din 
interiorul palatului nişte cuvinte. Împăratul s-a cutremurat. N-a ştiut ce semnificaţie au 
aceste cuvinte şi nici altcineva din anturajul său, dar, proorocul Daniel, chemat de 
Împărăteasă, a venit şi a tâlcuit cuvintele: „Mene, mene, techel ufarsin” - „Număraţi, 
numărați, cântăriți şi împărțiți”. 

Aşa mi se pare că a făcut şi Prea Cuviosul Părintele nostru Arsenie, în veacul acesta, 
în Biserica noastră, în țara noastră, în poporul nostru, în familiile noastre, în sufletele 
noastre: ne-a descifrat, ne-a tâlcuit, ne-a tălmăcit mesajul lui Dumnezeu, cuvântul lui 
Dumnezeu, harul şi darul lui Dumnezeu, ne-a citit chiar şi ne-a descifrat parte din 
semnele timpului pe care noi le trăim şi cu care suntem martori şi contemporani, pentru 
ca astăzi să ne trăim viaţa noastră creştineşte, în duh curat ortodox, în fidelitate şi 

credincioşie față de Biserica noastră Ortodoxă, cea una singură, sobornicească şi 
apostolească. De aceea suntem noi astăzi aici, ca şi femeia din Şunem pe Muntele 
Carmel, nu din curiozitate, nu din alte gânduri, ci din necesitate sufletească şi spirituală, 
pentru că, repet, avem nevoie, ca şi Sfântul Elisei, de pietrele Carmelului, avem nevoie 
de focul Carmelului, avem nevoie de urmele paşilor Sfântului Ilie pe Carmel, avem 
nevoie de duhul şi puterea şi rugăciunea şi mijlocirea şi binecuvântarea Prea Cuviosului 
Părintelui nostru Arsenie Ieromonahul.” 

VOLUMUL IÍ 


Mama Părintelui Arsenie 
„Eu am fost pictat din pântecele maicii mele” 


e Ne spunea Părintele: „Când eram copil, în casa mamei mele era o icoana a Maicii 
Domnului care-mi plăcea, foarte mult. Odată am întrebat-o pe mama: 

- De ce îmi place aşa de mult acea icoană? Iar ea mi-a spus: 

- Ei, dragul meu, cât te-am purtat în pântece, foarte mult m-am uitat şi m-am rugat la 
această icoană”. 

Altădată ne-a spus: „Mama mea când a rămas însărcinată cu mine, s-a uitat la icoana 
Maicii Domnului şi a pictat-o în inima ei. A pictat-o rugându-se la Maica Domnului, 
cum se rugau Sfinții Ioachim şi Ana: „Maica Domnului, îți cer au copil, fie parte 
bărbătească, fie parte femeiască, care să îți slujească ție, Maicii Domnului şi Domnului 
lisus Hristos. Nu pentru mine îl cer”. Eu deja am fost pictat din pântecele maicii mele. 
Când mama mea mergea să lucreze la câmp, înaintea ei apărea icoana Maicii Domnului 
datorită rugăciunilor ei. După ce-am terminat studiile, mama credea c-am să mă stabilesc 
ca orice om la casa lui. Când a aflat ce intenții am (să se călugărească), mi-a luat capul în 
mâini, m-a sărutat şi m-a binecuvântat zicându-mi: „O, dragul meu şi scumpul meu, de 
când mă rog eu pentru asta!” 

De aceea a fost Părintele Arsenie omul lui Dumnezeu, pentru că a fost cerut prin 
rugăciune, crescut cu rugăciune. Şi spunea Părintele. „De ce nu faceţi şi voi la, fel?! Dar 
care din voi se roagă când sunteţi însărcinate: Doamne, dă-mi un copil bun, cuminte, 
care să-ți slujească ie; pentru Tine Doamne? Care din voi aţi citit în timpul sarcinii 
Acatistul Maicii Domnului şi alte cărți bisericeşti? Voi ziceți că n-aveţi timp să vă 
rugaţi. Cereţi la Maica Domnului şi la Domnul lisus Hristos şi vă vor da. Dacă nu faceți 
rele, vă iese şi copilul aşa cum îl doriți”. 

Apoi, unei femei căreia îi murise copilul atins de un tren i-a spus: „Ştii de ce l-a atins 
trenul? Pentru că l-ai iubit mai mult decât pe Maica Domnului. Întâi trebuie să-L iubeşti 
pe Dumnezeu şi apoi pe copil”. Altei femei i-a spus: „Tu vii şi te plângi că copilul tău e 
bețiv, dar atunci când aţi zămislit copilul, soțul tău era beat”, iar alteia, care se plângea 
că are un băiat hoţ, i-a spus că şi ea a furat când a fost însărcinată cu el. (Miloşan 
Vionela, 71 ani, Recea) 


e În viață am dansat şi eu odată - a spus mama Părintelui - am rotit un dans, atât a, 
fost jocul meu în viață”. Maică-sa l-a crescut şi el a învăţat, şi-a dat silința. Părintele 
învăţa lumea cum să trăiască, să nu curvească bărbatul cu femeia, ca în sărbători şi 
duminica să nu aibă împreunare şi să aibă copii curați, căci Părintele aşa a fost conceput. 
(Mailat Elena, 87 de ani, Dejani) 


e Mama sfinţiei sale spunea că simţea că avea ceva luminos în pântece şi avea o 
mare bucurie. lar Părintele spunea că tatăl său, plecând în America l-a „lăsat curat în 
pântece”. (Pr. Petru Vanvulescu) 


e Mama Părintelui, care nu mai ştia nimic de dânsul, auzind că la Mănăstirea 
Sâmbăta este un părinte care este de loc din localitatea Brad - Hunedoara, şi-a zis: 
„Sigur, acesta e băiatul meu” şi a luat trenul să vină la Sâmbăta. Părintele, cu darul 
înaintevederii ce-l avea, a simţit că vine şi a trimis un credincios cu căruța la gară 
spunându-i acestuia ora când soseşte şi locul unde să stea pe peron când va veni trenul. 


* Cişmileanu loan, Mărturii din Țara Făgăraşului despre Părintele Arsenie Boca, ed. Agaton, 2004 

Când a sosit trenul, uşa vagonului în care se afla mama Părintelui a oprit exact în fața 
omului. Coborând, mama Părintelui l-a întrebat pe acest om, cum poate ajunge la 
mănăstire? lar omul i-a zis: „Vino cu mine, că după dumneata m-a trimis 
Părintele!” (Ierod. Dometie - Mân. Brâncoveanu) 


e Părintele Arsenie era la Sâmbăta şi a trimis pe cineva care avea căruță cu cai, să o 
aştepte în gara din Voila pe mama sa, care vroia să-l viziteze. I-a spus omului: „Du-te să 
o aştepţi pe mama că vine cu trenul”; zice omul: „Părinte, dar nu o cunosc!”; „Nu trebuie, 
du-te că vine ea la tine; se opreşte trenul şi în dreptul uşi de unde eşti tu coboară o femeie 
şi te întreabă de mănăstire”. Şi aşa a fost. Omul a luat-o în căruţă şi a dus-o la Sâmbăta. 
(Gheorghe Silea, 45 ani - Sâmbăta de Sus) 


e Mama Părintelui, era o femeie micuță şi semăna cu Părintele foarte mult. Odată a 
venit la mănăstire. Îi era dor de Părintele. Şi Părintele a lăsat-o în biserică, nu a ieşit din 
altar. Şi ea a stat, a tot stat, şi dacă a văzut că Părintele nu mai iese, a început să plângă. A 
ieşit Părintele bucuros şi a zis: Am vrut să te vedem cum plângi. A sărutat-o şi a 
mângâiat-o şi i-a zis: „Nu plânge, că uite am venit”.(Mailat Elena, 87 de ani, Dejani) 


e  Întâlnindu-se cu Părintele, mama i-a reproşat: „Ţi-a fost ruşine cu mine de n-ai 
vrut să spui la lume că eu sunt mama ta?” şi i-a zis Părintele: „Nu mamă, dar dacă 
spuneam lumea îţi rupea hainele de pe matale când veneai încoace”. 

A spus mama Părintelui, cu ocazia acestei vizite la mănăstire că atunci când era 
însărcinată cu Părintele, a văzut soarele şi luna în pântecele ei şi nu ştia ce va fi. Şi a 
văzut şi un peisaj. Când a venit la Sâmbăta a spus că a văzut exact peisajul de aici, cu 
munți şi mănăstirea. (Gheroghe Silea, 45 ani - Sâmbăta de Sus) 


e Mult s-a zbătut Părintele. Toată viaţa şi scrierea lui a fost spre sfinţirea familiei. 
Câte femei au fost la el, s-au hotărât să nu mai avorteze Câţi copii au rămas în pântecele 
mamelor lor! Nu e nimeni mai competent să ne strige în acest moment revenirea 
mamelor la sfinţenia Maicii Domnului decât Părintele Arsenie. (Pr. loan Sabău) 


Părintele Arsenie... un Moise care ne-a 
despărţit Marea Roşie 


e Părintele Arsenie a fost un om extraordinar, un om al lui Dumnezeu, un mare 
părinte al Biscricii noastre. Pentru mine personal, cel mai mare din veacul nostru... 
Despre Părintele Arsenie trebuie să vină vremea, cât mai curând posibil, să se scrie mai 
mult, să se vorbească mai mult; şi eu sunt absolut sigur, şi mărturisesc cu toată 
responsabilitatea mea de episcop ca va veni timpul rânduit de Dumnezeu, când Părintele 
Arsenie Boca va fi canonizat... Despre Părintele Arsenie încă se vorbeşte în termeni prea 
lumeşti. Dar se va vedea mai târziu. Eu îndrăznesc să spun că Părintele Arsenie Boca a 
fost pentru România asemeni Sfântului Serafim de Sarov pentru marea Rusie. 

„„„Aflându-te în prezenţa şi în apropierea Părintelui Arsenie, simțeai prezenţa lui 
Dumnezeu, ÎL simţeai pe Hristos trăind şi vorbind în Părintele Arsenie. Era şi este un 
lucru extraordinar - cum spunea cineva - în viața noastră, în viața oamenilor, să întâlnim 
un sfânt. Eu pot să spun că acest lucru l-am simțit şi l-am trăit şi sunt absolut convins şi 
responsabil de ceea ce spun acum. 

Părintele Arsenie ştia că la tinereţe se pune temelia vieții omului, a dezvoltării omului 
pentru mai târziu şi pentru totdeauna şi de aceea era înconjurat de tineri. (PS. Daniil 
Partoşanul) 

e Un complex de factori, din harul lui Dumnezeu, pe deplin favorabili, m-au ajutat 
să cunosc pe tânărul diacon celib Zian Boca (viitorul Părinte Arsenie), după venirea sa de 
la Muntele Athos şi pe părintele Dumitru Popescu, viitorul arhimandrit Serafim Popescu, 
stareţ la Mănăstirea Sâmbăta între anii 1949-1955. 

Părintele dr. Dumitru Stăniloae, fiind numit rector al Academiei Teologice „Andrei 
Şaguna” din Sibiu (de către mitropolitul Nicolae Bălan, în 1936), a primit locuință 
pentru familia sa, în clădirea Academiei, la parter. Părintelui Zian Boca şi părintelui 
Dumitru Popescu li s-a dat o locuinţă tot în curtea Academiei. Cu ei mai stătea şi tânărul 
profesor de teologie dr. Nicolae Mladin, viitorul mitropolit, formând împreună o triadă 
de oameni ai lui Dumnezeu, cu totul deosebiți. Camera din dreapta mi s-a acordat mie, 
după terminarea Teologiei, de către părintele rector dr. Dumitru Stăniloae, care m-a 
angajat ca secretar şi dactilograf al său, respectiv al Academiei Teologice „Andreiene”, 
începând cu 1 ianuarie 1940. Lucram amândoi în acelaşi birou. 

Seara, după ce se linişteau studenţii teologi, cei trei călugări ieşeau în holul locuinţei 
unde împreună, înfrățiți în acelaşi ideal de preamărire a lui Dumnezeu, cântau imnuri 
religioase, încheind cu „Apărătoare Doamnă”. Îmi era imposibil să rămân izolat în 
camera mea de vis à vis şi să nu apar şi eu între dânşii, frământat de acelaşi dor de 
preamărire a Lui, a Ziditorului a toate, Dumnezeu. 

Fireşte că, peste zi, când Părintele Arsenie mai scăpa de la Părintele Stăniloae, unde 
împreună lucrau la traducerea manuscriselor Filocaliei, pe care Părintele Arsenie le 
adusese de la Muntele Athos, mai profitam şi stăteam de vorbă cu el. 

În astfel de momente de fericită ocazie de a sta de vorbă cu tânărul diacon celib, 
Arsenie Boca, am prins, între altele, un moment - unic - cu totul remarcabil: mi-a arătat, 
centura monahală de piele, pe care a realizat-o singur, cu monogramul metalic: IS HS NI 
KA (Iisus Hristos biruie), pe care urma să o poarte după tunderea în monahism (pe data 
de 3 mai 1940, la Mănăstirea Sâmbăta de Sus, primind numele de Arsenie). După 
centură, îmi destăinuia din tainele monahismului, cum trebuia să fie un adevărat călugăr, 
ca un adevărat ostaş al lui Hristos, îmbrăcat în toate armele lui Dumnezeu (cf. Ef. 6, 
11-17). Cu acel prilej mi-a arătat o intimitate a îmbrăcămintei călugăreşti (pe care o 
aştepta şi pentru care se pregătea): pe o coală de hârtie a desenat schima călugărească pe 
care o poartă un călugăr până la moarte. Am pus mâna pe ea şi îndată m-a atenţionat: 
„Mă, ai grijă, asta nu-i jucărie!”... zâmbind foarte discret, căci nimeni nu-l văzuse (până 
atunci) râzând, ci plângând adeseori pentru păcatele oamenilor. 

În sfârşit, l-am văzut şi în bucătăria cantinei studenţeşti, unde singur îşi pregătea 
mâncarea de post (predominau morcovii raşi pe răzătoare, cruzi), dar fără a face caz de 
aceasta. 

Când îl ajuta pe Părintele Stăniloae la traducerea Filocaliei, Părintele Arsenie scria cu 
mâna tot textul filocalic tradus. Mai târziu a creat în cadrul Mănăstirii Brâncoveanu o 
adevărată mişcare filocalică împreună cu credincioşii din ţinuturile făgărăşene, care s-a 
extins apoi în aproape toată ţara, cum remarca Nichifor Crainic. La această mişeare 
participa inclusiv studențimea universitară, ca într-o „bulboană spirituală uriaşă”, pentru 
a-l vedea şi asculta pe călugărul care răscolea sufletele credincioşilor ce-l ascultau, 
Părintele Arsenie. 

Duhul filocalic străbătea în mintea şi în sufletul ascultătorilor prin cuvintele de foc ale 
Părintelui. Aşa a reuşit să devină primul ctitor al Filocaliei româneşti de la Sibiu, nu 
numai prin colaborarea cu Părintele Stăniloae, la îmbrăcarea textului original în haina 
cuvântului românesc, ci, acum, şi prin câştigarea de abonaţi din rândul țărănimii 
româneşti (în criza groaznică din anii 1946 şi anii următori, ţăranii, după colectarea 
cerealelor şi valorificarea lor, au făcut un mare număr de abonamente pentru tipărirea 
primelor volume), la Sibiu. Toţi aceştia, în frunte cu Părintele Arsenie, sunt ctitori ai 

Filocaliei româneşti, cum avea să evidenţieze Părintele Stăniloae în prefața primelor 
volume ale Filocaliei. Este un moment istoric pentru cultura românească, când oamenii 
simpli din popor au făcut cauză comună cu oamenii de cultură, pentru promovarea 
acestor valori şi dăinuirea lor. 

Fiind contemporan cu aceste evenimente unice, m-am trudit să ajung în posesia 
tuturor celor 12 volume ale Filocaliei, inclusiv cele tipărite la Bucureşti, după transferul 
Părintelui Stăniloae la universitatea bucureşteană. Nu ştiu prin ce întâmplare nu am prins 
volumul II, care-mi lipsea astfel din colecţie. Fără să fac publicitate din aceasta, prin 
1964, aflându-mă la parohia „Sf. Arhangheli” de pe str. Ştefan cel Mare din Sibiu, m-am 
pomenit cu o credincioasă, fiică duhovnicească de-a Mănăstirii Sâmbăta, că, fără să o 
cunosc, vine la mine cu volumul II al Filocaliei semnat pe pagina titlului „Arsenie” şi 
mai jos scris numele ei, Miclea Paraschiva, cu cerneală. Îmi spune: „Părinte, vă dau 
dumneavoastră această carte.” l-am mulțumit din inimă şi am zis: „Mari şi minunate sunt 
lucrurile tale Doamne!” 

Revin la intrarea mea în preoţie. După ce m-am căsătorit şi am fost hirotonit preot şi 
duhovnic, cu data de 1 ianuarie 1941 am plecat cu soţia, renunțând la confortul oraşului, 
într-o parohie, la peste 40 de km. de Sibiu, pe Valea Hârtibaciului, unde am întâlnit o 
sărăcie lucie între oameni bogaţi, oameni rupţi de credinţă, care nu ştiau ce-i postul de 
miercuri şi vineri, nespovediţi de 25-45 de ani, cu biserica în paragină. Aici a trebuit să 
fac o pastoraţie de zi şi noapte pentru a sparge carapacea indiferentismului. 

Într-o zi, pe neaşteptate, m-am pomenit cu Părintele Arsenie, care mă cercetează 
acasă, la parohia respectivă, foarte scurt la vorbă, serios ca un mare şi adevărat călugăr, 
privind mai mult în pământ decât în faţa persoanei (eram şi cu soţia) şi spunându-mi că 
doreşte să mergem împreună peste deal, în satul vecin, unde avea mulți credincioşi care-l 
cercetau la Mănăstirea Sâmbăta, mergând pe jos sau cu căruțele. Ajunşi acolo, într-o sală 
de la şcoală, le-am rostit amândoi câte o predică cu sfaturi duhovniceşti. De acolo, după 
ce a înnoptat, Părintele a trecut prin alte sate, ca o recunoştinţă a bunului păstor pentru 
cei ce l-au căutat. 

După ce m-am mutat în parohia Turnişor-Sibiu, la câțiva ani, desfiinţându-se 
mănăstirile de maici, Părintele Arsenie a îndemnat un grup de măicuţe pripăşite prin 
Răşinari, fără duhovnic, să mă caute la parohie şi să le fiu duhovnic. Şi am rămas aşa 
până când ele s-au readunat la Mănăstirea Prislop în jurul Părintelui Arsenie. 

Spre anul 1980, fiind în căutare de pictor, m-am dus la Drăgănescu, să-l caut pe 
Părintele Arsenie, să-l rog să-mi picteze noua biserică. Am stat amândoi de vorbă, i-am 
admirat pictura şi l-am rugat să vină la Sibiu, dar m-a refuzat pe motiv că aici nu ar 
putea lucra. Ştia dânsul de ce! M-am mâhnit ori de câte ori Părintele era acuzat pe 
nedrept. Este greu să te transpui în situația unui călugăr urmărit de Securitate şi cu 
domiciliu aproape forţat, a unui călugăr care a trăit călugăria ca puțini alţii, ştiind prea 
bine ce a scris Sf. Antonie cel Mare, că „un călugăr care iese din mănăstire e ca peştele 
pe uscat”. De aceea nu se aventura, avea evlavie, nu sta la taifas - scurt la vorbă, fără 
grija de a se lansa şi face cunoscut. Dialogul său era cu sufletul şi inima credincioşilor. 

Cu toate acestea, într-o zi a venit la Sibiu să-mi vadă noua biserică. A fost pentru 
mine o surpriză şi adevărată bucurie. La plecare l-am rugat să scrie ceva în cartea de aur 
a parohiei şi a scris scurt: „Aici credința şi faptele sunt una şi aceeaşi evidenţă. 
18.12.1986 Arsenie”. 

Un fost cântăreț de la Mănăstirea Sâmbăta îşi aminteşte că, atunci când Părintele 
Arsenie era starețul mănăstirii, într-o dimineaţă, ieşind cu Părintele Arsenie din vechea 
mănăstire spre Altarul din pădure pentru a săvârşi Sf. Liturghie, el uitându-se în urmă ca 
să vadă dacă vine Părintele, s-a cutremurat şi a zis: „Vai Părinte, sunteți tot, foc!”. „Am 
simțit eu că mă arde ceva” şi atât; s-a ferit să comenteze sau să comunice şi altora stările 

de har a milei lui Dumnezeu, care nu l-a părăsit niciodată. 

Ne spunea Părintele că ne ştie toate păcatele noastre şi ale neamului nostru; că a 
vorbit cu sfinţii care-i pictează. Cei care mergeau la el îi simțeau puterea şi ajutorul şi pe 
mulți îi vindeca pe loc. 

Prima întrebare pe care o punea Părintele la fiecare era: „Câţi copii aveţi?” şi „De ce 
nu vă faceţi copii? Vedeţi voi, mă - spunea Părintele - toți cei care vă, feriți de copii, o să 
suferiți”. (Pr. Todor Nichifor - Sibiu) 


e Prima predică pe care am auzit-o - prima şi ultima - ținută de Părintele Arsenie 
Boca, mi-o aduc aminte foarte bine, am ţinut-o minte poate pentru că ştiam că o ţine un 
om deosebit. Mai întâi Părintele a vorbit despre «haina de nuntă» şi a spus că pentru el 
cuvântul din Sfânta Evanghelie despre cel care a intrat fără haina de nuntă a fost un 
cuvânt de care s-a poticnit el de multă vreme, în înţelesul că la un moment dat şi-a văzut 
haina cu care era îmbrăcat, ca rezultat al vieţii pe care a dus-o probabil Părintele Arsenie, 
şi zicea Părintele că şi-a văzut haina, expresia este a lui, „ca o spălătoare”, murdară ca o 
spălătoare. Şi atuncea, după ce şi-a văzut haina murdară ca o spălătoare, a fost preocupat 
de curățirea hainei, ca să ajungă să aibă „haină de nuntă”. Şi spunea el că ar fi făcut orice 
numai să-şi vadă haina curată, orice lucru de jos, din lumea aceasta, din câte se pot face 
l-ar fi făcut; a zis atunci: „Aş fi mutat şi ceea ce nu se poate spune aici”. După o vreme, 
nu a spus câtă vreme a trecut de atunci, fiind la Mănăstire la Sâmbăta, n-a spus unde a 
avut intuiţia hainei de nuntă, adică a hainei pe care o purta, dar la Sâmbăta fiind, după ce 
s-a încadrat în Mănăstire, a avut o vedenie. Se tăcea că e în biserica Mănăstirii, în locul 
acela unde se trece din pronaos în naos, în locul acela mai strâmt, a văzut un copil care 
plutea în aer. Nu se sprijinea de pereţi, zicea Părintele, plutea în aer şi copilul a arătat cu 
mâna spre Părintele. El, atunci, s-a uitat la el însuşi şi şi-a văzut haina cu care era 
îmbrăcat, de data aceasta curată, cu o pată pe ea cam de o jumătate de metru, şi asta 
reprezenta un păcat. Nu a spus ce păcat, doar că copilul i-a atras atenția că el mai are un 
păcat pe lânga cel care se arăta în pata de pe haină şi păcatul acela, şi-a dat Părintele 
seama că e din pricină că a întâmpinat vedenia cu „Doamne”, şi atunci a spus el despre 
cuvântul „Doamne” că se adresează numai lui Dumnezeu şi Domnului Hristos, nici măcar 
Maicii Domnului, şi şi-a dat seama că el a făcut acest păcat, păcat care atunci când şi-a 
dat seama că l-a făcut, copilul a zâmbit, ceea ce însemna că a nimerit... 

„„„A doua zi a ținut un cuvânt de îndrumare pentru credincioşii care erau de față, deşi 
el a şi exceptat pe unii, erau nişte copii, pe mine nu m-a exceptat, era vorba despre 
necazurile care le vin părinţilor prin copii. Le-a zis despre cazuri când părinții sunt 
responsabili pentru copiii lor, care vin în lumea aceasta cu defecte. A atras atenția asupra 
faptului de a fi oamenii cununaţi la biserică, de a avea slujba cununiei, a pus în atenţie 
faptul că soții nu trebuie să consume băuturi alcoolice, deoarece şi un pahar de vin pe 
care îl bea cineva, care după aceea se angajează la conceperea unui copil, este dăunător 
pentru copilul care urmează să se nască. A atras atenţia că atâta vreme cât cineva care a 
fost în război şi se întoarce acasă şi încă mai are visuri cu groaza pe care a trăit-o pe 
front în timpul războiului, câtă vreme mai are astfel de traume să zicem, nu are voie să 
se angajeze la conceperea copiilor, deoarece copiii pot să aibă neputinţe de pe urma 
faptului că părinţii nu sunt destul de liniştiți. Aşa că Părintele era de atunci, din 1942, 
preocupat de chestiuni de felul acesta, de responsabilitatea părinților pentru copiii lor. 

„Părintele, având şi cunoştinţe de artă, putea să-şi dea seama şi de pe figura omului 
despre starea lui sufletească. Chiar şi de pe fotografii. Veneau oamenii la el cu fotografia 
cuiva şi ziceau: „Uite, asta este fata cu care vreau să mă căsătoresc”, şi Părintele zicea: 
„Nu-i bună” sau „Îi bună”, contând, cred, şi pe ceea ce îi spunea figura. 

...Un bărbat a vrut să se căsătorească cu o fată. Fata avea ceva la un ochi. Părintele 

şi-a dat seama că ceva nu e în regulă şi i-a spus băiatului: „O iubeşti?”. Şi el a zis: „Da”. 
Şi atuncea Părintele a zis: „la-o!”. Şi a luat-o. Şi, după ce s-au căsătorit ei, s-au dus la 
Cluj, la o clinică şi s-a constatat că femeia e bolnavă, are sângele contaminat. Şi omul nu 
a mai vrut să stea cu ea. Şi aceasta s-a socotit un eşec al Părintelui Arsenie. În realitate, 
nu a fost un eşec al Părintelui, de vreme ce i-a spus că, dacă o iubeşte, să o ia. Că el, 
dacă ar fi iubit-o, ar fi susținut-o şi în suferință şi nu ar mai fi făcut nici un caz. Or, el s-a 
despărţit de ea, s-a recăsătorit, el trăieşte şi acum, are vreo 80 de ani. Însă acum a ajuns 
şi el în declin. Nu mai recunoaşte oamenii, nu mai are ţinere de minte. Copiii îi sunt 
sănătoşi. (Amintiri despre duhovnici pe care i-am cunoscul, Teognost - 2003) (Arhim. 
Teofil Părăian - Mân. Brâncoveanu) 


e Prin anul 1943 s-a organizat o capelă pentru elevii de liceu şi fetele de la gimnaziu 
(numai 4 clase) în cetatea Făgăraşului, tocmai în sala tronului lui Mihai Viteazul, care 
atunci nu era folosită... Când m-am dus la mănăstire, i-am spus Părintelui Arsenie despre 
capela din cetate pentru elevi şi s-a bucurat mult şi mi-a zis să ajutăm din toate puterile 
cântarea la strană, dar să înțelegem şi mai bine valoarea Sfintei Liturghii. 

...Mai târziu, explicând citirea Evangheliei, a spus: „Nu preotul citeşte Evanghelia, ci 
însuşi Domnul nostru lisus, cel contemporan cu noi. Cel viu, ne-o propovăduieşte şi 
nouă, ca oarecând în timpul vieţii Sale pământeşti”, prin gura preotului lturghisitor. 

...Ca studenţi la teologie am învăţat despre misterul liturgic şi despre mistica liturgică, 
lucruri pe care Părintele Arsenie le cunoştea, dar le şi trăia, cu un simțământ pe care nu 
l-am înţeles şi descifrat la nici un preot liturghisitor, mai apoi, fie că era vorba de preoţi 
de mir sau de monahi şi chiar ierarhi. Trecând de imnele mari de la Anaforaua liturgică, 
Părintele ajungea la momentul când se rosteau cuvintele Domnului, de instituirea Sfintei 
Euharistii, spuse de Domnul Hristos la Cina de Taină din Joia cea mare: „Luaţi, mâncaţi, 
acesta este Trupul Meu, Care se frânge pentru voi, spre iertarea păcalelor” şi „Beţi dintru 
acesta toți, acesta este Sângele Meu, al Legii celei nouă (aşa rostea Părintele Arsenie), 
care pentru voi şi pentru mulți se varsă, spre iertarea păcatelor” şi apoi „Ale Tale dintru 
ale Tale, Ție Ți-aducem de toate şi pentru toate”, momente sublime ale Sfintei Liturghii 
la Epicleză. 

Dar cum au fost rostite de Părintele Arsenie nu auzisem niciodată la vreun preot şi 
nici după aceea. Rostirea cuvintelor era amestecată cu plânsul Părintelui Arsenie, era 
plânsul mistic, de care am auzit mai târziu. Era plânsul omului ce se afla în faţa celui 
mai mare mister, al nimicniciei omului în fața lui Dumnezeu, al omului ce se socotea 
nevrednic să facă acest lucru dumnezeiesc, să aducă aminte credincioşilor momentul 
instaurării Sfintei Euharistii, la Cina cea de Taină... Era plânsul amestecat cu lacrimi al 
Părintelui Arsenie, moment de o trăire şi încărcătură spirituală cum nu mai auzisem. În 
acelaşi timp, credincioşii, îngenunchiaţi, trăiau şi ei momentul: se auzeau în surdină 
oftaturi sau chiar plânsete. Credincioşii fiind şi ei luminați, de mai înainte, despre 
sublimitatea momentului liturgic respectiv. 

„Este aici, la Epicleză, momentul de trăire maximă duhovnicească a conştiinţei 
umane a credincioşilor şi preoților, luminată de harul Sfântului Duh, momentul sublim şi 
dumnezeiesc al Sfintei Liturghii Ortodoxe. (Mărturii despre Părintele Arsenie, Ed. 
Imago, 2003, p. 29-34) (Pr. Nicolae Streza) 


e Un om atât de mic cum sunt, îndrăznesc cu greu să scriu despre un om atât de 
mare, cum a fost şi rămâne sfântul Părinte Arsenie Boca. Am spus mare, dar este puţin 
spus; a fost un uriaş, un gigant al vieţii spirituale, în trăire şi-n învățătură. Nu trebuia să 
mergi la dânsul de zeci de ori ca să-ţi dai seama ce mare binecuvântare ţi-a dat bunul 
Dumnezeu: să întâlneşti în viaţa ta un sfânt! Înfăţişarea sa, cuvintele sale, felul său de a fi, 

îți impunea imediat respect şi dragoste, dar îți mai impunea ceva..., ceva tainic din 
adâncul sufletului, vedeai în dânsul un înger întrupat, un sfânt al lui Dumnezeu; şi pentru 
aceasta nu-ți trebuia teologie sau altfel de învățătură, pentru că era o trăire a fiinţei tale de 
om, în prezenţa sa. 

Dar, oricât aş căuta să descriu persoana dânsului, n-aş putea s-o fac cum trebuie. Şi 
ştiţi de ce, oameni buni? Pentru că pe sfinţi nu poţi să-i descrii; ca să-i descrii trebuie să 
fu tu însuți sfânt - săi înţelegi viaţa şi trăirea lui. Sfinții trăiesc în tăcere, este o 
îndrăzneală să încerci să scrii despre ei. Dacă sfinții nu se descriu unul pe altul decât 
prea puţin, atunci cum aş putea eu să îndrăznesc a scrie mai mult la adresa Părintelui 
Arsenie Boca, care a fost şi rămâne un mare sfânt pentru sufletul meu şi sunt sigur că nu 
numai pentru al meu. 

Desigur că fiecare sfânt a avut în viața lui, ca şi după mutarea lui la cele veşnice, 
oameni care l-au iubit şi prețuit, dar şi duşmani. De aceste categorii de oameni a avut 
parte şi mai are încă Părintele. Sunt oameni mulţi care l-au iubit şi-l mai iubesc încă, şi-l 
vor iubi mereu, dar sunt şi oameni care-l vorbesc de rău pe Părintele. Pentru aceştia din 
urmă daţi-mi voie să amintesc ceva din Sfânta Scriptură, care se potriveşte acestora care 
se cred mai curați, mai drepți, mai înţelepţi, mai buni decât sfinţii lui Dumnezeu: „Pui de 
năpârci, cum ați putea voi să spuneți lucruri bune, când voi sunteți răi? Căci din prisosul 
inimii vorbeşte gura... Căci din cuvintele tale vei fi scos fără vină, şi din cuvintele tale 
vei fi osândit”(Mt. 12, 34-37) 

Dumnezeu să vă ierte pe toți care l-aţi vorbit de rău şi-l mai vorbiti încă, că nu ştiţi ce 
ziceţi! Dacă Părintele Arsenie le-a vorbit unor oameni mai aspru, mai „dur” cum spun 
alți, a făcut-o pentru că dânsul ştia plămada fiecăruia dintre noi. Sigur, a fost şi aspru, 
dar cu aceia dintre noi cu care trebuia să fie aşa, ca aceştia să ia aminte la viaţa lor şi ca 
să se smerească. A fost deci, o asprime sfântă, nu ca să dărâme omul, ci ca să-l zidească. 

Dacă unele afirmaţii pe care le-a făcut Părintele, puține la număr, nu s-au adeverit 
(după spusele unora), apoi oameni buni, aducețivă aminte că nici profețiile Sfântului 
Nifon şi ale Sfântului Calinic legate de sfârşitul lumii nu s-au adeverit, precum şi 
profețiile altor mari sfinți nu s-au adeverit, dar toate aceste „neîmpliniri” ale spuselor 
acestor sfinți nu diminuează cu nimic sfinţenia lor. [n. edit.: Pe când era la Muntele 
Athos, Maica Domnului l-a dat pe Părintele Arsenie, timp de 40 de zile, în grija unui 
sfânt care trăise pe pământ cu vreo două sute de ani înainte: Sfântul Serafim de Sarov 
(icoana acestui mare sfânt a fost pictată de Părintele Arsenie la biserica Drăgănescu). 
Sfântul Serafim vedea ce e în inima fiecărui om şi avea darul proorociei. Odată un om 
l-a întrebat: „Părinte, cum ştii aşa de bine toată viaţa mea?”. I-a răspuns Sfântul Serafim: 
“Eu nu ştiu nimic, eu mă rog, şi primul gând care îmi vine în inima mea îl ştiu cuvânt de 
la Dumnezeu. Dumnezeu este cel care ştie taina inimii tale, eu sunt doar un duhovnic”. 
Dar Sfântul Serafim mai şi greşea şi anume atunci când nu se ruga („Când răspundeam 
cu mintea mea, făceam greşeli”). Am amintit acest lucru pentru că, din mulțimea (miile) 
de proorociri pe care Părintele Arsenie le-a făcut, unii le-au reținut şi le povestesc şi la 
alții numai pe cele câteva care nu s-au adeverit. Dumnezeu lucrează cum ştie El. 

Omul rămâne om. Oricât de înţelept ar fi şi de sfânt, el tot om rămâne. Numai Bunul 
Dumnezeu este şi rămâne Adevărul absolut, numai El rămâne infailibil în veci. 

Pot spune, fără să exagerez cu nimic, că acest Părinte Arsenie a fost omul lui 
Dumnezeu, un trimis special al lui Dumnezeu. Şi cum ar putea să fie numit altfel, când 
dânsul privind omul cu care vorbea îi spunea totul despre viaţa lui, toate păcatele pe care 
le-a săvârşit bietul om, tot ştia despre fiecare şi gândurile oamenilor le ştia. Cine 
vorbeşte altfel la adresa dânsului, o face ori din invidie, ori din neştiință, ori din rea 
credință. Dar trebuie să fie şi din aceştia; căci spune Sfânta Scriptură: „Vai de voi, când 
toți oamenii vă vor grăi de bine”. Sfinţii lui Dumnezeu, din toate timpurile, au avut 

necazuri, au fost batjocoriți, huliți, închişi în temnițe, bătuți şi mulți dintre ei omorâți. 
Prin acestea a trecut şi Părintele. Dar cine s-a legat de sfinți - făcându-le rău sau 
vorbindu-i de rău - s-au legat de fapt de Dumnezeu, pentru că sfinții sunt casnicii lui 
Dumnezeu. Cine îi batjocoreşte pe sfinți, Îl batjocoreşte pe Dumnezeu. Şi spune Sfântul 
Apostol Pavel în Epistola către Galateni: “Nu vă înşelaţi: Dumnezeu nu se lasă să fie 
batjocorit”. Ce seamănă omul, aceea va şi secera! 

Părintele Arsenie m-a impresionat în mod deosebit, m-a fascinat chiar şi aceasta 
pentru că vorbea cu fiecare în parte în auzul tuturor, ca să învăţăm unul de la altul a ne 
feri de rău şi ne învăţa pe toţi ce este bine. Cu fiecare în parte, Părintele Arsenie vorbea 
puţin, la subiect şi concret, nu-şi pierdea timpul. Biserica era plină de oameni şi curtea 
bisericii la fel, era lume peste lume în acea zi, fiecare cu problemele vieţii lui. 

Mie nu-mi revine decât să-l port în inima şi în sufletul meu pe un astfel de om al lui 
Dumnezeu şi să-l rog din toata fiinţa mea, ca de acolo de unde este, să mă ajute cu 
sfintele şi de Dumnezeu primitele sale rugăciuni, să-mi ajute să rămân credincios lui 
Dumnezeu şi să rămân credincios Maicii Domnului, pentru că dânsul ne-a spus nouă că 
de acolo de sus ne poate ajuta mai mult. 

Pace ție, Părinte al meu, şi de acolo de unde eşti tu, bucurie să ne dăruieşti, pentru că 
nu există moarte pentru cei vii, tu viu eşti, tu viu rămâi în veci. 

Binecuvântată să-ți fie memoria ta, Părinte Arsenie! Amin.(Bogdan Juncu - Făgăraş) 


e Părintele Arsenie spunea că Domnul lisus Hristos vine în viața noastră din vreme 
în vreme, ca persoană, ca să nu se uite adevărul absolut al existenţei Sale reale. Şi el L-a 
întâlnit de câteva ori, iar asta l-a şi schimbat, ca om. A fost trimis în Basarabia la 
Chişinău, ca să înveţe metaloplastia, să facă icoane din acelea acoperite cu metal. Atunci 
a avut loc şi cedarea Basarabiei către Rusia (1940). Ruşii au lăsat o singură zi în care cine 
voia putea să plece. Părintele a ajuns la ultimul tren. Oamenii se împingeau disperaţi să 
ajungă în tren, renunțau şi la bagaje numai să nu rămână la ruşi. Şi el avea un mic bagaj şi 
o franzelă care să-i ţină de foame până ajunge la mănăstire. Se uita cu milă la oameni, 
când a văzut aproape de el pe cineva îmbrăcat sărăcăcios şi care se uita şi el cu atâta milă 
la acei oameni cum nu mai văzuse în viaţa lui aşa ceva. Atâta durere exprimau ochii lui 
încât primul gest al Părintelui a fost să se aplece să ia franzela şi să i-o dea lui. Dar, în 
acele fracțiuni de secundă cât s-a aplecat să ia franzela acel om a dispărut pur şi simplu. 
Când a întins mâna acela nu mai era! Atunci a avut un fior, un înţeles adânc: era Hristos! 
Era chipul de care vorbea Isaia, chipul durerilor, mielul care ia păcatele noastre. 

A spus Părintele Arsenie că atunci a înțeles multe lucruri, ceea ce într-o viață 
întreagă, chiar duhovnicească, n-ar fi putut înţelege. Când îl vezi pe Hristos viu şi 
adevărat, atunci şi credinţa devine vie, de nezdruncinat. Nu te clatini la orice vorbă a 
unora, nu te sminteşti la orice faptă, ci rămâi cu Hristos şi în Hristos. (Pr.Ciprian 
Negrean) 


e Ne-a spus odată cum a văzut pe Domnul Hristos în gară la Ploieşti. Plângea 
Părintele când îşi amintea şi plângea şi lumea din sală. Spunea că l-a văzut pe Domnul 
Hristos plin de bube, amărât şi fără căciulă. S-a uitat la el şi s-a gândit să-i dea căciula lui 
de călugăr. „M-am întors să i-o dau, dar nu l-am mai văzut”. Ne spunea cât de amărât a 
ajuns Domnul Hristos din cauza păcatelor noastre (atunci era şi comunismul în floare) şi 
ne sfătuia: „Faceţi milostenie, dați la săraci, dați la neputincioşi, la orbi, la şchiopi. 
Cercetaţi bolnavii, dați-le de mâncare, dați-le apă...Dacă voi nu faceţi bine, cum de 
aşteptaţi binele!? La țiganii tineri să nu le dați că e păcat. Toţi tinerii pot munci”. 

Studenţii de la Facultatea de Teologie din Sibiu îi făcuseră o cântare frumoasă 
Părintelui Arsenie: 

Refren: Ne cheamă la sfințenie 
Părintele Arsenie; 

Veniti, veniți, veniți, 

Veniţi, veniți, veniți 

Şi crucea lui Hristos primiţi! 


Veniţi acum să luăm darul 

La Mănăstirea Brâncoveanu, 
-Veniţi acum cât mai e vreme, 
Ne cheamă Părintele Arsenie. 


Veniţi la Sâmbăta de Sus... 


Erau 5 strofe, dar nu le țin minte. Părintele nu-i lăsa să cânte şi spunea: „N-o cântaţi, 
că mă leagă”. Cum venea Părintele venea şi securitatea cu IMS-ul (maşina) după el. L-au 
dus la canal şi în alte părți. Odată am auzit că e la biserica Drăgănescu şi am fost de mai 
multe ori. Aveam şi o rugăciune cu care mă rugam pentru Părintele Arsenie. Le-am zis-o 
multor femei: „Doamne, ține fericit pe Părintele Arsenie iubit; îl apără, îl păzeşte şi de 
rele îl fereşte, dă-i bine, sănătate, dă-i iertare de păcate, viaţă lungă pământească şi dă-i, 
Doamne, Împărăţia cea cerească”. (Paraschiva Anghel, Dejani) 


e Mie mi-a spus moşul Codrea că atunci când s-a dus în munte, l-a întâlnit pe 
Părintele Arsenie şi atunci i-a spus cum a primit el un duhovnic. 

Înainte de a ajunge la mănăstirea Sâmbăta, după ce a terminat teologia, au vrut să îl 
căsătorească, să fie preot de mir. Şi Părintele s-a rugat la Dumnezeu să-i descopere ce să 
facă: să se călugărească sau să se facă preot de mir. Şi a avut un vis şi 1 s-a spus: 
„Mănăstirea”. A plecat la Muntele Athos ca să primească învățături duhovniceşti şi s-a 
rugat mult la Mântuitorul şi la Maica Domnului să-l îndrume la un duhovnic iscusit, care 
să-l călăuzească bine în viaţa călugărească. S-a rugat mai intens la Maica Domnului şi a 
venit Maica Domnului, l-a luat de mână şi l-a dus pe un munte înalt - prăpastie mare şi 
în stânga şi în dreapta - pe care nu puteai merge nicicum cu piciorul liber. L-a dus pe 
vârful muntelui şi l-a încredinţat unui sfânt care trăise cu 200 de ani înainte: Sfântul 
Serafim de Sarov. Acesta l-a învăţat viața călugărească. Apoi, de câte ori avea nevoie de 
duhovnic mergea în locul acela singur, în vârful muntelui. 

Când au venit securiştii să-l ia, să-l aresteze, Părintele nu era pregătit să plece. L-au 
luat cu forța şi l-au urcat în maşină. Zicea Părintele: „Lăsaţi-mă puţin, că mergem 
imediat”. N-au vrut nicicum, dar nici maşina nu pornea. El a zis: „V-am spus să mă 
lăsaţi puţin şi mergem”. Dacă au văzut că nu porneşte, l-au lăsat pe Părintele să facă ce 
avea de făcut, după care a venit, s-au urcat în maşină şi a zis Părintele: „Să plecăm”. 
Dacă nu era îngăduit de Dumnezeu să fie arestat, nu putea fi arestat de nicăieri. 

Când era închis în celulă, cei care îl păzeau îl vedeau cu cartea, cu lumânarea aprinsă, 
citea şi se ruga. Când deschideau celula nu mai era nimeni. Închideau celula şi iar îl 
vedeau şi s-au înspăimântat. A ajuns până la mai marele închisorilor, care, stând mai 
mult de vorbă cu el a zis: „Noi nu putem să ţinem aşa ceva aici, cum de ţinem un om 
nevinovat în puşcărie?”. 

Când era la canal, Părintele muncea din greu şi îşi depăşea întotdeauna norma şi era 
foarte apreciat de cei care îl păzeau. Odată a terminat mult mai devreme norma şi a zis 
celui ce-l păzea: „Îmi dai voie să mă odihnesc puţin?”. Acela l-a lăsat să se odihnească. 
A văzut apoi că trece o oră, trec două şi au intrat în panică cei cel păzeau pe Părintele. 
L-au căutat şi nu l-au găsit nicăieri, le era frică de faptul că, fiind pedepsiţi pentru 

neatentie, o să intre în locul lui. 

La un moment dat Părintele a apărut şi i-a zis paznicului: „Ti-am cerut voie să mă 
odihnesc, mi-ai dat voie, de ce m-ai mai căutat?” Dar l-au chestionat paznicii mai în 
amănunt şi până la urmă Părintele a spus că a fost la înmormântarea mamei sale! Sau 
interesat şi într-adevăr la orele acelea Părintele fusese la înmormântare! 

Când l-am văzut eu pe Părintele Arsenie la Drăgănescu, era mâhnit, şi avea de ce să 
fie. I se luase dreptul de a sluji Sfânta Liturghie la Prislop şi cea mai mare durere a 
Părintelui Arsenie a fost cred asta: că ne-a descoperit nouă multe taine, la toţi, la multă 
lume şi n-am urmat nimic din ele. Asta a fost cea mai mare mâhnire. 

În 1946 când a fost seceta cea mare, aici la Sâmbăta, s-a urcat sus în munte să se 
roage şi şi-a găsit un loc prielnic (la chilia Părintelui Arsenie, cum îi spunem acum). S-a 
rugat cu lacrimi multe. Şi i-a apărut un înger care i-a vorbit şi i-a spus aşa: „Ți-am 
ascultat rugăciunea, du-te că voi da ploaie, şi spune la lume să se întoarcă din căile rele”, 
iar după ce a coborât, a început să plouă până s-a umflat pământul de apă. După care a 
spus Părintele Arsenie: „Spre mâhnirea mea, nu s-a întors lumea la credință”. Din 
momentul acela cum să mai fie bucuros când vezi că te zbaţi pentru îndreptarea omului 
şi el tot rău este. Şi totuşi Părintele nu a fost supărat pe noi, pe nici unii, că ne-a ajutat şi 
ne ajută mereu. 

Cu rugăciunea, Părintele Arsenie i-a blocat pe sovietici de n-au putut să vină la noi în 
ţară. Spunea părintele Daniil că în 1968 el era la Drăgănescu şi l-a trimis să-l cheme din 
biserică. Tocmai se zvonise ca urmează un război (invadarea Cehoslovaciei). S-a dus 
acolo, a intrat în biserică, dar nu-l găsea; s-a dus în altar şi l-a găsit în genunchi, plâns. 
S-a şters repede la ochi. Părintele Bunescu s-a dus în locul unde a lost Părintele şi era 
umed locul de la plânsul Părintelui. L-a întrebat mai târziu de ce a plâns. Nu i-a răspuns, 
dar mai apoi i-a zis că ruşii sunt la graniţele ţării. A plâns Părintele pentru neamul 
românesc. (Gheorghe Silea, 45 ani - Sâmbăta de Sus) 


e Când era arestat la Canal, a cerut permisiunea gardianului de a-i acorda trei ore de 
odihnă (până la ora 17). După un timp gardianul trecând în control a sesizat absența 
Părintelui, după care a dat alarmă generală. Nu l-au găsit, dar la ora 17 Părintele a apărut 
unde îl lăsase gardianul. A fost întrebat unde a fost, la care Părintele le răspunde că a fost 
la înmormântarea mamei sale. S-a dat telefon la primarul din satul Părintelui (Vaţa), 
confirmându-se înmormântarea şi prezența Părintelui acolo. (Prof. C.F.) 


e Cătălina i-a arătat unui preot, în catedrala din Sibiu, un om cu o mână ce o ţinea 
nemişcată şi i-a spus: «Omul acesta l-a bătut pe Părintele Arsenie în închisoare, la 
Braşov. Mi-a spus-o chiar el. Când l-a lovit foarte tare, Părintele a spus: „De acum, mâna 
aceasta a ta nu va mai bate pe nimeni”. Şi imediat a zbierat acela căci mâna 1 s-a făcut 
moale. Şi s-a întors către Dumnezeu, el şi familia lui». Îl vedeam noi plângând în 
catedrală, dar nimeni nu ştia taina lui. (Pr. Petru Vanvulescu) 


e Părintele a făcut câteva facultăți, era foarte învăţat. A fost unic în felul lui. M-am 
pomenit cunoscându-l: de la părinţi, de la rude, de la vecini, de la toţi care I-au căutat şi 
s-au folosit de Părintele Arsenie. 

Ştiţi că a fost o bună vreme la Mănăstirea Sâmbăta. Trăia foarte modest, în multă 
rugăciune şi lucra aproape zi şi noapte. Acolo sau adunat toate amintirile despre 
Părintele, ale sătenilor noştri din țara Făgăraşului, pentru că de multe ori, oamenii acolo 
se spovedeau, acolo se împărtăşeau, acolo mergeau la mănăstire, de dragul Părintelui şi 
de puterea sa dumnezeiască. Însă totuşi, Părintele îi trimitea să se împărtășească la 
preotul parohiei, deci nu-i atrăgea aşa ca un magnet ca să risipească parohia şi lucrul 

acesta îl făcea şi când era la Drăgănescu; zicea: „Du-te mă şi te spovedeşte la preotul 
satului, la preotul paroh şi să-ţi dea canon, eu ţi-am spus cât ţi-am spus...”. 

Bineînţeles că la Sâmbăta, în anii în care a stat, a făcut multe minuni. La Părintele au 
fost şi părinții mei, şi bunicii mei, au fost şi rudele mele, şi vecinii şi am avut şi o rudă la 
Pojorta care a fost ca un ucenic al Părintelui. 

Mitropolitului Antonie îi spusese la Prislop: „Mă, tu o să ajungi mitropolit, tu ajungi 
un om mare”, deşi Înaltul era student sau seminarist pe vremea aceea. Când a fost aici 
Înaltul Antonie, la sfințirea unui monument al eroilor, m-a întrebat de Părintele Arsenie 
şi am stat puţin de vorbă şi l-am întrebat atunci dacă este adevărată această vorbă a 
Părintelui Arsenie, şi a zis că da. Păcat că s-a îmbolnăvit Mitropolitul Antonie, pentru că 
dânsul a căutat, ştiu eu, să scoată nu numai o carte, ci să-l canonizeze pe Părintele 
Arsenie. Eu cred că Înaltul Antonie care l-a cunoscut, i-a ştiut viaţa, i-a ştiut puterea 
dumnezeiască, ar fi făcut primul pas în Sfântul Sinod pentru canonizarea Părintelui. 

Nu mă îndoiesc că puterea lui Dumnezeu şi înţelepciunea lui Dumnezeu o să 
lumineze mintea ierarhilor din Sinod, ca să facă pasul acesta, să-l canonizeze; plus că 
avem câțiva ierarhi deosebiți care l-au cunoscut pe Părintele, cum e preasfințitul 
Laurenţiu, care este din Sâmbăta. Apoi preasfințitul Daniil, care mi-a fost coleg de 
facultate. Eu i-am spus de Părintele Arsenie. Când a ajuns la Bucureşti, la doctorat, l-a 
cunoscut pe Părintele şi Părintele l-a sfătuit să ia drumul călugăriei; i-a ajutat Dumnezeu 
să ajungă arhiereu. (Pr. loan Ciungara, Copăcel) 


e Încă când era copil, mitropolitul Ardealului (Nicolae Mladin) sărea peste căpiţele 
de fân, iar Părintele Arsenie i-a spus: „Mă, când vei fi cu toiagul în mână să-ți aduci 
aminte şi de noi”. (Lucia Bârsan, Beclean) 


e Când l-am cunoscut eu, el nu era niciodată supărat. Era tot timpul vesel, tot timpul 
zâmbea. Dacă vreodată se întâmpla de te certa, şi atunci îți plăcea. Părintele era aşa un 
om, de îți plăcea de el şi când te certa. Pentru mine Părintele e un sfânt. 

Părintele a suferit, a fost şi pe la Canal. Dumnezeu i-a rânduit să ajungă acolo să îi 
mai încurajeze pe oameni. Unii se descurajau. Părintele săpa în locul celor care nu 
puteau să-şi facă norma. Săpa aşa de repede că imediat făcea norma şi ajuta şi la altul. 
(erod. Ieronim Coldea) 


e Părintele Arsenie umbla vara cu şlapi de lemn cu curea. (Bârsan Elena - Sâmbăta 
de Sus) 


e A amenajat şi o grădină frumoasă lângă stăreție, s-a tras un fir de apă curgătoare 
prin grădină, s-au adus pietre mari, amenajându-se mese de piatră, lângă care s-au făcut 
bănci de mesteacăn, s-au plantat pomi, flori, s-a făcut un mic lac într-o parte a grădinii, 
lac în forma de inimă. La acel lac au lucrat studenţii în 1946 şi s-a numit Lacul 
studenților. Acolo am plantat şi eu o salcie pletoasă, care este până în ziua de azi. (Pr. 
loan Sofonea) 


e Avem momente şi prilejuri din zi în zi să sporim paşii noştri la mormântul 
Părintelui şi să îl considerăm că a fost un sfânt în viaţa noastră şi ne-a răscolit inima. Ceea 
ce ne-a răscolit atunci pe noi tinerii, răscoleşte acum marea masă. De ce? Pentru că îl 
socot că este cel mai dârz reprezentant al trăirii vieţii pe pământ, al sfințeniei, mai cu 
seamă al sfinţeniei familiei. 

Se vorbeşte şi despre viitoarea canonizare a Părintelui. Nu e treaba noastră, dar dacă 
împlinim porunca Părintelui, dacă dovedim în fața mai-marilor noştri, civili şi 

bisericeşti, că Părintele ne-a convertit într-o viață creştină demnă, de sfințenie, suntem 
fără îndoială - şi cu îndreptățire - cea mai bună mărturie că Părintele Arsenie a fost 
sfânt”. - Cuvânt la mormântul Părintelui Arsenie - 28 noi. 2002. (Pr. Ioan Sabău, 89 de 
ani) 


e Vina 14-a oară, invitat de „Academia Duhovnicească” de la Mănăstirea Prislop şi 
am observat că turma Părintelui nu a scăzut. Dimpotrivă, după 14 ani, Părintele îşi 
măreşte turma de ucenici, de credincioşi. Când oare Sfântul Sinod al Bisericii noastre se 
va gândi să ia o hotărâre privind fenomenul acesta, al ucenicilor, al mişcării spirituale 
legate de persoana Părintelui? 

El s-a sacrificat pentru semenii săi. Când a ieşit din închisoarea de la Canal, a adresat 
o scrisoare episcopului Andrei de la Arad, în care scria cam aşa: „Îi mulțumesc lui 
Dumnezeu că mi-a oferit această şansă, închisoarea. Am făcut lucrarea Lui. Am ieşit mai 
întărit ca niciodată”. [N. ed.: După ce a fost eliberat, Părintele a mai rămas 2 zile în 
închisoare. Când un gardian l-a întrebat de ce nu pleacă, el i-a răspuns că cei din 
închisoare au mai multă nevoie de el, decât cei de afară]. (cuvânt rostit la mormântul 
Părintelui Arsenie, 28 noi. 2003) (Pr. Simion Tatdoran) 


e Părintele Arsenie este chivotul care ne-a despărțit Iordanul, este Moise care ne-a 
despărțit Marea Roşie. Dar este de trebuință ca o mână de preoți, o mână de oameni, să 
avem îndrăzneala şi să ne asumăm destinul neamului, destinul poporului care este însetat 
de Dumnezeu. Dacă ne vom arăta netrebnici la ceasul acesta de răscruce, atunci destinul 
neamului nostru va fi doar o amintire. Destinul neamului nostru, care şi aşa e compromis, 
şi aşa este sub obroc, va fi spulberat pe toate „străzile” lumii care ne aşteaptă şi ne îmbie. 
(cuvânt rostit la mormântul Părintelui Arsenie, 28 noi. 2003) (Pr. Vasile Vlad) 


e Părintele Serafim Popescu spunea: „Nouă ne dă Dumnezeu harul cu picătura, lui 
Asenie i l-a dat cu găleata”. (Maica Adriana - Schitul Cornet) 


e Păcat că poporul acesta nu a ştiut să-l fructifice pe Părintele la valoarea lui 
[Spunea Părintele un cuvânt al principesei Ileana: „România e singura ţară în care 
succesul nu are succes”]. Ar fi trebuit să fie folosit la facultățile de teologie, la seminarii, 
la mănăstiri, în toată ţara. Nu să fie ţinut ascuns. Azi poporul român ar fi fost altul. Dar 
Dumnezeu are răbdare. (Pr. Nicolae Boboia - Porumbacul de Sus) 


Pictor de icoane şi de suflete 


e Dupa ce ne-a dat binecuvântarea pentru cununie, Părintele Arsenie ne-a dat o 
icoană pictată de sfinția sa spunându-ne că va fi apărătoare casei noastre. (Cismaş 
Eugenia, 78 ani, Făgăraş) 


e L-am cunoscut ca fiind şi pictor. Încă de când era la Sâmbăta de Sus, l-am rugat 
să-mi facă o icoană cu Mântuitorul. Mutându-se la Schitul Maicilor, m-am dus acolo şi 
mi-a arătat un album cu mai multe tipuri de icoane. Nu am găsit nici una potrivită şi 
atunci Părintele a spus: ,„... O să ţi-L pictez aşa cum L-am văzut eu”. Când am mers după 
icoană cu sora mea Maria Streza, Părintele mi-a spus: „Cu timpul, această icoană o să fie 
un bun de voloare”. La întoarcere, cu motocicleta, ne-a prins o ploaie torențială în 
Predeal. Dar, pe unde treceam noi (cu icoana) şoseaua era uscată, iar în stânga şi dreapta 
ploua! S-a petrecut o minune! 

În icoană, în partea de jos, apar şi Munţii Făgăraşului (cu Fereastra Mare şi Fereastra 

Mică). Aşa L-a văzut Părintele Arsenie pe Mântuitorul, când se afla la Mănăstirea 
Sâmbăta de Sus (pictura este cea de la începutul volumului I pag. 29). (Streza Nicolae, 
83 ani) 


| e Referitor la pictura de la Drăgănescu, ne-a spus că oricât am căuta nu o să vedem 

culoarea neagră acolo [într-o scrisoare pe care Nichifor Crainic i-a trimis-o Părintelui 
| Arsenie, remarca opţiunea acestuia, în pictură, pentru culorile deschise şi vii, culorile 
| raiului. ] (Mariana P. - Făgăraş) 


e La înmormântare a vorbit Părintele Bunescu. Părintele a spus că s-a făcut o 
pictură la Drăgănescu nu după cărți, cum se pictează normal, ci după cum a văzut 
Părintele Arsenie. Aşa a pictat. Pictura Părintelui Arsenie este un unicat pe glob, nicăieri 
nu există asemenea pictură. Pe toţi, şi pe sfinți şi pe Maica Domnului, i-a pictat după cum 
i-a văzut! ŞI toate scenele de acolo sunt pictate după cum le-a văzut! 

Părintele Arsenie a spus că putea să fie oriunde în lumea asta, dar l-a rânduit 
Dumnezeu la noi, la români, pentru rugăciunile martirilor Brâncoveni. Mântuitorul 1-a 
spus să fie pictor de suflete, să picteze în inimile oamenilor credinţă, să facă din oameni 
icoane vii. Şi a reuşit! (Gheorghe Silea, 45 ani - Sâmbăta de Sus) 


e La Drăgănescu este singurul portret al Domnului nostru lisus Hristos făcut din 
puncte - Hristos după înviere. Dacă stai departe, Îl vezi ca atunci când a intrat la ucenici 
şi a zis „Pace vouă!”. 

Eu am pictat o biserică în Drăguş cu un mare pictor roman, preşedintele pictorilor pe 
țară, iar Părintele Arsenie, find pictor, picta cu el şi l-am întrebat pe acela: „Ce ai 
observat la sfinția sa deosebit?”. Mi-a spus: „Nu vorbea mult, se ruga mult, mânca puțin, 
dar niciodată nu l-am văzut să se urce sus pe scară. Pe frânghie se urca!”. Avea o putere 
fizică foarte mare. (Pr. Dâmboiu Victor, Râuşor) 


e A spus un părinte când s-a dus acolo, la Drăgănescu: „Părinte, ce frumos aţi pictat 
pe Mântuitorul!” şi i-a zis: „L-am pictat cum L-am văzut”. Haina Mântuitorului era ca un 
abur, adică albă, dar şi albul era un alb transparent. (lerod. Ieronim Coldea) 


e La prima întâlnire cu Părintele Arsenie Boca, la Drăgănescu... m-a trimis în 
biserică să văd picturile făcute de sfinţia sa. După un anumit timp, Părintele a venit în 
biserică şi am purtat o discuţie despre pictură, pe care a făcut-o inspirat din Biblie şi 
Sfânta Tradiție. Părintele mi-a spus că i-a plăcut mult fizica şi matematica, vrând să se 
făcă aviator, dar nu s-a făcut chiar dacă nu a renunțat încă la ideea de a zbura. (Prof. 
C.F.) 


Prima întâlnire cu Părintele şi...următoarele! 


e Eu m-am dus la Părintele Arsenie pentru tata. Era în război. Într-o sâmbătă după- 
masă, se făcea curăţenie acolo, în altarul din pădure, şi m-am dat pe lângă dânsul şi l-am 
întrebat: „Părinte, când vine tătucul?” Şi m-a întrebat: „Unde-i tătucul tău?” Tătucu era în 
război. M-a luat de după gât şi am mers cu el până unde e clopotniţa unde se vindeau 
iconite şi lănţişoare, şi acolo şi mi-a dat o iconiţă cu Maica Domnului şi mi-a zis: „Vine, 
măi, Şi tătucul tău”. Şi a venit. (Elisabeta Filip, Dejani) 

e Pe Părintele l-am cunoscut cu „ajutorul” unei ţigări! M-a trimis mama prin 1933- 
1934 la mănăstire. Eram elev şi aveam un frate care vroia să se căsătorească şi, cum eram 
copii mulţi la părinţi, fetele din sat îl refuzau. Îmi dă într-o zi o prescură şi nişte bănuţi şi 

zice: „Dute la mănăstire, la Sâmbăta, că e un călugăr acolo, dragu’ mami, şi roagă-l să, 
facă nişte slujbe”. Pe atunci eram la Sibiu la o Şcoală religioasă, care era patronată de 
mitropolie. M-am îmbrăcat, mi-am luat şi mâncarea şi am pornit. 

Pe drum, prin Lisa m-am gândit să-mi iau nişte țigări. Ajungând, m-am dus lângă 
Părintele Arsenie şi am zis: „Săru' mâna Părinte!”; „Băi, de unde eşti?”; „Sunt din 
Râuşor”; „De ce ai venit aici?”; „Am adus o prescură şi mi-a spus mama că 
dumneavoastră sunteți mare slujitor şi să vă rugaţi pentru fratele meu, care vrea să se 
însoare”. A început să râdă şi a zis: „lei prescura asta şi o duci acolo şi tu te grăbeşti să 
te duci acasă?”; „Nu mă grăbesc”; „Bine. Hai că te ţin trei zile aici, îţi dă şi de mâncare”. 
Când am văzut că sunt băgat în seamă, am început să mă încred în mine (mândria, 
primul păcat) şi simțeam nevoia să-mi aprind o țigară. La Sâmbăta e o alee cu un gard 
viu de brazi şi cu o cădere de apă. Nu era nimeni, era după masă. Mă dau într-un colţ 
să-mi aprind o țigară. Deodată aud strigând pe cineva: „Băi, tu de acolo, aruncă ţigara!”. 
Mai stau puţin şi văd pe alee că vine un om: „Băi, ia aruncă pachetul şi gata mă, cu ele! 
Aşa a fost întâlnirea mea cu Părintele. Apoi m-a dus cu el la masă şi le zice celor de la 
bucătărie: „La băiat îi dați mâncare cât îi trebuie, ca acasă la mama”, şi apoi către mine: 
„Mâine dimineaţă te ţii de mine”. 

Acum, când mă gândesc, îmi dau seama că Părintele Arsenie a fost ceva rar pe 
pământul românesc. lubiţii mei, ne-am dus la biserică, a început utrenia, s-a făcut 
liturghie şi deodată a intrat un cetăţean de la sat în biserică şi-i strigă Părintele: „Băi 
Gheorghe, ce-ai avut cu vecinul tău azi dimineaţă?” „Păi ne-am certat Părinte. Am făcut 
un pălan şi el a zis ca m-am băgat la el, eu am zis că nu...”; „Şi ce-ai vrut mă, ai luat 
securea să-i dai în cap?... Du securea aia acasă, că altfel să ştii că e rău de tine”. Şi a ieşit 
omul şi a început să plângă şi ne spunea că el, într-adevăr, a vrut să facă o crimă. 

Când a ieşit Părintele din biserică, era o femeie de vreo 50 de ani, paralizată de mâna 
dreaptă şi zicea: „Ajută-mă Părinte să fac cruce!” şi când a strigat Părintele odată la ea: 
„Duh mut şi surd, ieşi... Hai, fă-ţi cruce odată!” şi încet-încet şi-a făcut cruce. (Pr. 
Dâmboiu Victor, Râuşor) 


ea 


e L-am cunoscut pe Părintele în 1973-1974 şi persoana care m-a trimis a zis să nu 
întreb nici un polițist când mă duc la Drăgănescu. Când m-am dus tocmai pe un polițist 
am întrebat şi mi-a arătat unde era Părintele. Am ajuns până la urmă acolo şi când mi-a 
spus pe nume -,„Ana” - eu am încremenit şi nici nu am mai zis nici un cuvânt. Am plecat 
înapoi acasă că îmi era frică - de unde mă cunoştea cu numele Ana?! 

Apoi am revenit după un an-doi. Am fost cu un frate care-i bolnav de schizofrenie şi 
i-a spus: „Mă, tu de cancer la plămâni vei muri”, că fuma foarte mult. Spunea că 
„fărădelegile oamenilor aduc pustiirea pe pământ”. Am zis că avem necazuri în familie 
şi el zicea că asta înseamnă că ne iubeşte Dumnezeu. De multe ori zicea să avem răbdare 
şi mai zicea: „Ce aveţi, aşa vă trebuie”. Tot aşa spunea ca să repetăm şi noi „Ce avem, 
aşa ne trebuie”. Să-i mulțumim lui Dumnezeu pentru toate, că ştie Dumnezeu pentru ce 
ne dă. Să avem răbdare. Să ne rugăm pentru vrăjmaşi. (Ana Riţivoiu, Sibiu) 


e Fu l-am cunoscut când eram copil, tata lucra cu Părintele Arsenie la chilia de sus 
din munte. La chilie, înainte să doarmă, mai povesteau şi adesea venea Părintele la ei şi le 
spunea: „Faceţi linişte că eu trebuie să mă rog!”. Când se ruga şi ceasul de buzunar îl 
ascundea ca să nu-l audă. Şi în loc de perină avea o pietroaie la cap. 

Tata cu cumnatul său (în total 12 inşi) au lucrat acolo 2 săptămâni. Eu cu fratele meu 
plecam sâmbăta pe jos şi dormeam acolo. Părintele servea masa acolo şi zicea: „Cam 
cum suntem noi aici?” şi tata a zis: „Ca Domnul Hrisios cu apostolii”; „Aşa măi, aşa.” În 
ultima vineri a zis: „Acum coborâm Jos. Vă duceți să vă spălați şi aşteptaţi, că s-ar putea 

să nu mai urcăm. Înaltul Mitropolit Bălan nu prea e de acord cu ce facem noi. A zis că, 
facem cuib de partizani. Şi vă spun eu duminică, după slujbă, dacă ne mai urcăm sau 
nu.” Aşa s-a întâmplat şi nu s-au mai dus. Nu a mai durat mult şi pe Părintele l-au arestat 
şi l-au dus în cetate, aici la Făgăraş, prin 1948. L-au dus pe Părintele acolo, dar la 7 
dimineaţa găseau toate uşile deschise. Şi de aici, de frică, l-au dus la canal. O fată de 
colonel de securitate, îl simpatiza pe Părintele şi s-a rugat de tatăl său să-l scoată pe 
Părintele de acolo de la canal. L-a scos. Şi Părintele a zis. „Nu plec! Locul meu este aici. 
Să le dau la oameni curaj”. Acolo, la canal, duceau profesori universitari, ingineri, 
colonei, generali. Dar şi acolo le era frică de Părintele. 

Când era Părintele Arsenie se aduna foarte multă lume la Sâmbăta. Părintele, când nu 
era slujbă, ne aduna pe toată lumea şi îi spunea la fiecare câte ceva. Parcă-l citea, ca pe o 
carte. Am avut un fin şi s-a gândit să meargă şi el să se spovedească şi să se cuminece la 
Părintele Arsenie, dar el nici nu postise şi fuma mult. 

Şi când s-a dus i-a spus: „Tu să gați slănina din traistă şi să gaţi țigările din scorbură 
de unde le-ai pus”. Apoi a zis: „Mai stăm puţin că trebuie să mai vină unul de pe drum 
că s-a băgat în capul Lisei într-o grădinuţă şi a luat câteva cepe”. După ce a apărut şi 
acela i-a spus: „Ai întârziat. Te-ai băgat în capul Lisei într-o grădinuţă de ai luat ceva 


ace i 


ceapă”. Era să cadă acela de ruşine. (Dobrin loan, 67 ani, Săvăstreni) 


e Fu am auzit multe lucruri despre Părintele Arsenie de la tatăl meu şi-mi doream 
să-l cunosc, numai că în tinereţe nu am avut o viață tocmai plăcută lui Dumnezeu; am fost 
dansator şi nu prea căutam biserica. Aşa se face că l-am cunoscut mai târziu, după ce mi-a 
murit unul din copii, prin 1987. Nu aveam curaj să stau de vorbă cu un duhovnic bun 
pentru că ştiam cât sunt de păcătos. La Drăgănescu l-am văzut pe Părintele. Nu am vorbit 
cu el; ne-a spus la modul general multe lucruri, sfaturi duhovniceşti foarte bune de care 
însă nu am ținut cont. 

Am mai fost la Drăgănescu de câteva ori şi nu l-am mai găsit pe Părintele, în schimb 
am fost găsit de Părintele..., am simțit prezenţa Părintelui, chiar dacă nu l-am văzut în 
realitate. 

Cu un an de zile înainte de a muri Părintele, am mers la Prislop. Părintele era acolo, 
n-am vorbit direct cu el, era cam bolnav. Când m-am dus la altar să mă închin, era 
părintele Daniil acolo şi m-a întrebat ce necazuri am, de ce-l caut aşa pe Părintele 
Arsenie. „Părinte, nu am nici un necaz, necazurile pe care le am eu, mi le-a dat 
Dumnezeu pentru păcatele mele şi le merit. Eu vreau să stau de vorbă cu Părintele aşa, 
să primesc binecuvântare, să mă ia sub acoperământul lui”. Am fost atunci pentru 3 zile, 
dar am stat 5. Îmi amintesc că nu vroiam să plec. Simţeam duhul Părintelui acolo. M-a 
luat părintele Daniil a treia zi şi mi-a zis: „Frate, grijile tale sunt rezolvate”. N-am putut 
să mai spun ceva. Ce am avut eu de spus i s-a spus Părintelui! Am trăit momente 
deosebite. 

Era acolo şi o femeie care a plecat de acasă şi nu a ştiut bărbatul ei nimic. S-a dus la 
Părintele şi îi era frică că întorcându-se o s-o bată. Şi i-a spus Părintele: „Te duci liniştită 
acasă că nu-ți face nimic. Ai să vezi cum te primeşte!” şi când a ajuns acasă a primit-o 
bărbatul cu bucurie. S-a bucurat că a fost nevastă-sa la Părintele Arsenie. (Gheorghe 
Silea, 45 ani - Sâmbăta de Sus) 


e Când mama a mers la Părintele Arsenie, a luat cu ea o poză mare în care eram eu, 
tata, bunicul, sora mea, care plecase la Mănăstirea Clocociov încă din 1984, un unchi 
bolnav de scleroză în plăci, o fată bolnavă tot de scleroză în plăci şi mulți alții. Curios, 
dintre toți, Părintele s-a oprit cu privirea asupra mea: „Cine-i băiatul?”. Mama i-a spus. 
„Să ştii că băiatul matale n-are ambiţie. Dacă mai dădea o dată la, facultate, reuşea!” De 

unde să fi ştiut că dădusem la Politehnică şi nu reuşisem? Într-adevăr, eram cu totul lipsit 
de ambiție, mă angajasem la o filatură de bumbac, eram preocupat mai degrabă de fotbal, 
de fete, nicidecum de cele bisericeşti. Mama a încercat să-i arate şi alte fotografii, dar 
Părintele a spus: „Nu, pe mine ăsta mă interesează. Să-i spui să facă Teologia! Neapărat 
să-i spui, m-auzi?”. Când a venit acasă şi mi-a spus, am bufnit în râs. După câteva luni, 
mama a fost iarăşi la Părintele şi, minune, de cum a văzut-o, el şi-a amintit imediat: „I-ai 
spus fiului tău să dea la Telogie?”. „I-am spus Părinte, dar nu vrea...”. 

Abia prin anul 1986, aşa, deodată, am prins a mă gândi la Dumnezeu. Nu voiam însă 
facultatea şi preoția de mir, voiam călugăria, singurătatea, lepădarea de lume. Aveam 
ispite şi îndoieli mari. Într-o vară, am urcat în munţii Neamţului, la Părintele Cleopa, 
după care, de la Sihăstria, tot în acea zi, plecând m-am hotărât să fac un ocol pe la 
Drăgănescu, ca să-l cunosc, în sfârşit, pe Părintele Arsenie Boca. Iar întâlnirea aceasta 
avea cu adevărat să-mi schimbe viaţa. Stăteam față în față la o masă lungă din curtea 
casei parohiale, sub un nuc mare, bătrân, noduros, în stânga şi-n dreapta noastră se 
aşezau din când în când pe scaune oameni care-şi povesteau necazurile, cereau sfat, unii 
veneau doar să-l vadă, să-l asculte, căci pe atunci Părintele apărea rar şi nu avea voie să 
spovedească. Avea nişte ochi mari, umezi, albaştri - cel puţin aşa i-am văzut eu - şi se 
uita fix la mine. Omul din dreapta îi spunea: „Părinte, am un băiat care s-o căsătorit şi 
m-o lăsat singur şi mă batjocoreşte...”, mie, în mintea mea, îmi venea să-i răspund: 
„Aşa-ţi trebuie, dacă ai făcut numai un copil”. Părintele zicea imediat, fără să se întoarcă 
spre omul acela, privindu-mă tot pe mine: „Aşa-ţi trebuie dacă ai făcut numai un copil”. 
Apoi vorbea altul şi altul şi altul... şi vă spun cu mâna pe inimă că toate sfaturile şi 
gândurile care îmi treceau prin minte erau rostite de Părintele Arsenie Boca, cuvânt cu 
cuvânt, fără a mă scăpa din privire. M-am cutremurat! Cred că am început să tremur la 
propriu, uite aşa mi s-a ridicat părul pe mână şi mi-am zis: „Vai de mine, să vezi că 
Părintele ăsta îmi citeşte gândurile...” Pur şi simplu le spunea oamenilor ce gândeam eu! 
Şi, tot privindu-mă în ochi, deodată pe chipul lui a apărut aşa, un zâmbet straniu, abia 
schițat, care ascundea cele mai adânci subînţelesuri. Un zâmbet ce voia parcă să-mi 
spună: „Ei, vezi că ştii?!...” De atunci, l-am urmat mereu pe Părintele Arsenie. Eram 
flămând să mă spovedesc lui. 

A doua oară când am mers la Părintele n-am putut zice decât atât: „Părinte, am 26 de 
ani şi nu ştiu ce să fac. Să mă însor sau sau mă călugăresc?”. Părintele s-a uitat aşa la 
mine şi mi-a spus: „Măi, nu eşti bun acuma nici de una, nici de alta...”. Târziu mi-am dat 
seama că a fost răspunsul cel mai potrivit, unul demn de un mare duhovnic. 

Părintele Arsenie nu contenea să-mi poruncească să dau la Teologie. I-am spus că se 
intră greu la Sibiu, că se intră cu relaţii, cu bani. În plus, nici nu prea voiam să ajung 
preot de mir, căci ar fi trebuit să mă căsătoresc, ori eu râvneam călugăria. Era primavara 
lui "89 - anul morţii Părintelui Arsenie - şi atunci marele duhovnic aproape mi-a 
poruncit: „Dă la Teologie, căci eu o să mă rog pentru tine şi-o să reuşeşti! Ultimul meu 
gând pentru tine este acesta: fă Teologia, căci prin Telogie vei ajunge la 
călugărie."(Părintele Dumitru, Mănăstirea Sf Ilie -Albac) 


e Era un moş, Ilie, care avea vedenii şi care nu mânca decât o dată în zi (pe la ora 
7), pâine şi zarzavat fiert, cu sare şi oţet. El a avut poruncă de la Domnul să facă o 
mănăstire la Bucium. Într-o altă vedenie, Domnul lisus Hristos i-a arătat la Bucium o 
încăpere la subsol, unde erau moaştele unui sfânt, fără cap, şi i-a dat poruncă „să-i facă 
ceea ce trebuie”. Moş Ilie a înțeles că trebuie să-i facă o raclă din argint, iar din altă 
vedenie a înţeles că este vorba de Sfântul loan Botezătorul. Scenele de pe raclă (în 
legătură cu Sf. loan Botezătorul) au fost făcute de Părintele Arsenie (proiectul, schiţele); 
pe atunci lucra la Atelierele Patriarhiei (de la Schitul Maicilor). Apoi Domnul Hristos i-a 

spus moşului Ilie că de Sfântul Nicolae trebuie sfințită racla. Moşul m-a trimis să aduc 
racla şi a zis către fetele lui: „Să-mi căutați două rânduri de haine că pe mine mă 
arestează”. Când am venit cu racla, când m-am dat jos din tren, a zis un om: „Nelule, te 
aşteaptă securitatea”. Moşul era deja arestat. Când am trecut prin faţa poliției şi 
securității, ceilalți care erau cu mine au fugit. Am venit cu racla, am trecut prin faţa lor şi 
nu mi s-a întâmplat nimic! Şi s-a sfințit racla. [n. ed.: Menţionăm că Elisabeta Şandru a 
fost numită de mogul Ilie să se ocupe atât de construirea Mănăstirii Bucium cât şi a raclei. 
Şi astăzi ea continuă să conducă lucrările ce se fac la Mân. Bucium -,„Casa Pelerinului”. 
Racla se află în biserica din Hurez, în custodie]. 

Pe moşul Ilie l-au dus la un spital de nebuni şi un nebun îl păzea. După 5 zile moşul 
zicea: „Doamne nu mai pot împlini porunca Ta, că ăştia mă omoară”. Şi atunci zice 
Domnul Hristos moşului: „Adu Biblia mică sau testamentul şi citeşte la Apocalipsă cap. 
2, versetul 10”. Acolo scrie: „Pe unii dintre voi va să-i arunce diavolul în temniță, ca să 
fiți puşi la-ncercare şi veţi avea 10 zile la necazuri” şi nu vi se va întâmpla nici un rău. Şi 
când s-au împlinit 10 zile l-a chemat directorul spitalului de nebuni şi a zis „Moşule, 
dumneata pleci acasă. Aş vrea să am şi eu mentalitatea dumitale la vârsta dumitale”. 
Moşul a murit la 91 de ani. (loan Bica, 76 de ani) 


e Am venit la mănăstire şi când am ajuns s-a ţinut o predică. Am rămas foarte 
impresionat de predica pe care o ţinut-o Părintele. Când am ajuns acasă, aveam trei frați 
şi săreau prin casă, făceau toate minunile şi eu mă uitam la ei şi nu mi se părea firesc ceea 
ce făceau. Deja intrase în mine frica de Dumnezeu. 

Apoi nu l-am mai văzut pe Părintele până la 25-26 de ani. Aveam o urticarie cronică 
şi am fost internat în spital la Bucureşti şi acolo nu m-au putut vindeca. Trebuia să-mi 
facă şi o operaţie să-mi scot amigdalele din gât. În salon cu mine era un bucureştean care 
mi-a zis: „Eu ştiu un Părinte Arsenie, du-te la el”. L-am întrebat unde e şi a zis că e pe la 
Schitul Maicilor, ca pictor. Mă duc la el acolo, dar nu-l văzusem de la 12 ani. Tot aşa 
tuns era, cu barbă. La un moment dat a apărut: „Ce vrei mă”; „Sunt bolnav, am venit la 
dumneavoastră să vă cer un sfat”; „Du-te mă şi fă-ți operaţia şi scoate-ţi amigdalele că 
doctorii au dreptate. Altceva ce mai ai?”; „Mai am o nedumerire. Eu nu cred că există 
Dumnezeu”. S-a uitat la mine şi zice: „Ce profesie ai?”; „Îs maistru mecanic”; “Ai citit 
multe cărți”, „Am citit destule”; „Biblia ai citit-o vreodată?”; „Am citit ceva din Vechiul 
Testament, ceva din Noul Testament, dar nu am terminat niciodată Biblia”; „Vezi mă, 
atunci de unde ştii tu că nu există Dumnezeu? Uită-te la mine, nu-s numai pictor. În 
lumea aceasta sunt atâţia oameni care s-au dus şi au cercetat pe la Muntele Sfânt, peste 
tot locul şi nu-s nebuni şi cred, acum n-am ce să-ți spun mai mult. Ai de grijă că sunt ăia 
de la securitate şi ne urmăresc”. 

După ce m-am vindecat am venit acasă. Mama soacră tot mereu ne ducea la Părintele, 
la Drăgănescu. Am tot fost pe acolo, am avut nişte necazuri, şi odată zice către mine: 
„Mă, tu ai vreun duşman în lumea asta?”; „Da, am pe Ceauşescu”; „Uită-te la mine, cât 
va trăi ăsta va fi bine de voi, când nu va mai trăi, va fi vai de capul vostru”. 

Altceva ce mi-a spus tata: era război şi totdeauna când le venea ordin de încorporare 
la oameni se duceau la Părintele să se spovedească. Tata de colea, la un pahar, zice: „Să 
te duci să-l prinzi puţin de gât să vezi cum scoate un glas ca un clopoțel”. Dimineața 
când s-au dus, tata sta mai în spate şi i-a zis Părintele: „Hai mă încoace şi mă strânge 
să-mi capăt vocea”. (Şerban Alexe, 73 de ani, Lisa) 


e Am fost cu soțul la Drăgănescu şi când ne-a văzut, ne-a spus că noi ne împăcăm 
bine unul cu altul, dar o să ne despărțim. Şi după un an şi ceva a murit soţul. 
Părintele mi-a spus că soţul meu avea blăstămul încă din pântecele mamei lui, chiar 

de la aceasta, din greşeală. Cum s-a întâmplat? A venit un pocăit acolo în vecini şi 
anunța să meargă lume că va predica. Soacra a zis că nu vrea ca el să meargă la pocăiți. 
„Ba mă duc tu Mărie, că nu mă pocăiesc”. „Gheorghe, dacă te duci, eu să hiu al hăluia 
(dracului) că nu mai sunt femeia ta, nici nu mă mai culc cu tine”. Nu s-o mai dus socrul 
dacă i-a spus aşa. Dimineața ea a mers la preot, s-a spovedit, s-a împărtăşit, i-a citit nişte 
deslegări, dar n-o dezlegat blestemul din pântece. Când soacra s-a spovedit Părintelui 
Arsenie, a zis că a spus tot ce a ştiut, dar în realitate asta n-a spus-o şi a stat sub patrafir 
mult şi nu şi-o mai amintea. Apoi Părintele a spus: „ÎL spui, ori ţi-l spun eu”. Atunci o 
zis: „Aoleu, Părinte, n-o fi blestemul din păntece?” “Ba da”. Şi mama credea că păcatul 
e iertat! 

După ce a murit soţul, băiatul vroia să dea la facultate, şi eu am zis: „Cum să te duci 
mai băiete acolo, că eu nu am nici un sprijin; taică-tău e mort, iar la facultate merg 
oameni cu bani, nu intri aşa uşor şi fără sprijin”. Şi m-am dus la Părintele căci eram şi 
foarte bolnavă atunci şi a zis: „Întocmeşte parastas - el picta acolo într-un colț şi nu avea 
voie să vorbească pentru că era urmărit de Securitate - şi pe băiat lasă-l, că reuşeşte”. Şi 
aşa a fost. 

Se uita aşa ţintit la tine şi apoi zicea. Socrul meu, lucrând la mănăstire, mai punea 
câte o țigară în gură. Părintele predica şi socrul fuma. Şi o zis Părintele: „Măi, cei ce iau 
focul în gură nu vor vedea faţa lui Dumnezeu” şi s-a uitat aşa cu ochii drept la socrul 
meu. Acesta, când a ieşit de pe pământul mănăstirii, a aruncat țigările şi mai mult nu a 
mai pus în gură ţigări. Înainte de a-şi da sfârşitul a avut o vedenie şi zicea: „Uite ce de 
rugăciune face Părintele Serafim şi cu Părintele Arsenie şi ce de cete îngereşti!” A fost 
în comă de duminică dimineaţa până marți seara, iar în timpul acesta sufletul lui a 
umblat şi a fost purtat şi în iad şi în rai. După ce s-a deşteptat ne-a spus: „Vai ce chinuri 
sunt în iad!... Să ştii că eu am fost mort şi am înviat”. În timp ce a fost în comă l-a văzut 
pe soţul meu mort, a vorbit cu el: era cu doi copii într-o grădină cu floricele, iar soțul 
meu i-a zis: „Lăticule, matale mai stai puţin şi apoi vii la mine”. Şi soacra era moartă şi 
l-am întrebat dacă pe mama n-a văzut-o: „N-am văzut-o dar am auzit-o”... Şi zicea că a 
fost mort şi a înviat şi că o să mai trăiască puţin. Şi a mai trăit trei săptămâni. Ne punea 
să-i cântăm cântări de la mănăstire. Îi plăcea „Samarineanca la, fântână”, „Zece 
fecioare”... 

Erau şi care mergeau la Părintele şi dacă nu le convenea ceva, aceştia nu se mai 
duceau. Iar care au fost oamenii mănăstirii, aceia mergeau. Noi ne duceam pe jos 16-17 
km. Eram însărcinată şi m-am dus pe jos; eram vreo 30, 40 de inşi de pe sate şi mergeam 
pe rând în faţa șirului, căci era iarnă, astfel ca nu numai unul să rupă zăpada. Apoi când 
mergea lumea pe jos, de era Părintele aici, zicea: „Cela ce dă un pas către Dumnezeu, 
Dumnezeu dă 100 către el, deci paşii la mănăstire sunt plătiți”. 

Când am fost odată la Părintele, mi-a spus: „Dacă eşti aşa nelinişlită, întreabă pe 
cineva şi să faci un canon”. M-am dus la o măicuţă care a murit şi e înmormântată la 
Prislop. Şi a zis să-mi aleg un Sfânt şi să-i citesc acatistul 6 săptămâni. Am ales pe 
Sfântul Nicolae şi i-am citit acatistul 6 săptămâni şi după ce am terminat de citit, în 
noaptea aceea am fost la Piteşti unde era băiatul arestat şi pe la două noaptea m-am dus 
şi am dormit, iar către ziua am visat că a venit Sfântul Nicolae şi mi-a zis să nu mă mai 
necăjesc, să nu mă mai supăr că am să mă îmbolnăvesc de inimă, iar băiatul nu va sta 
nici un an de zile la închisoare, cu toate că are 5 ani. Pe data de 7 va veni acasă. Eu am 
visat asta în data de 28 decembrie şi în ziua de Sfântul loan a venit acasă. 

Nu m-a certat cu toate că avea de ce să mă certe. L-a certat pe al meu, l-a certat puțin, 
da pe mine nu. Mi-a zis: „Tu nu meriţi nici ceartă, nici aspru să fiu cu tine pentru că ai 
avut o viaţă foarte grea”; m-a încurajat ca să pot să trec prin ce am avut de trecut. 

La multă lume le spunea toate necazurile ce le au. Nu se supăra dacă-l întrebai. Dacă 

era cineva de avea un necaz mai mare, mai deosebit, îl chema deoparte şi discuta cu el. 
A fost o femeie de la Braşov la care i-a plecat băiatul pe munte şi nu s-a mai întors. L-au 
căutat cu avionul, cu elicopterul şi Părintele i-a spus exact unde să se ducă să-l caute. 
Am urmărit ziarul şi am văzut că l-au găsit până la urmă. 

Nu trebuia să-i spui absolut nimic, el îți spunea tot. Am fost cu cineva care îi tot 
mureau animalele şi nu avea noroc de ele şi i-a spus: „Dar de câte ori ţi-a fătat vaca, ai 
dat la cineva un kg de lapte de pomană? Sau când ţi-a fătat oaia? Atunci du-te şi dă 
prima mulsoare”. Şi de atunci nu a mai avut femeia probleme. 

Pe urmă nu m-am mai dus la Părintele. Ne-am dus însă la mormânt, ne-am dus iarna 
şi nu era zăpadă pe mormânt, erau flori. Ne-am dus şi vara, tot aşa era. (Milşan Vionela, 
Recea, 71 ani) 


e Surorile mele s-au făcut maici. Uneia din ele, înainte de a se călugări, Părintele 
Arsenie i-a spus că în familia noastră avem un călugăr. Am aflat că într-adevăr bunica 
mea a avut un frate ce a fugit în Țara Românească, unde s-a făcut călugăr, iar când a venit 
aici toată lumea l-a primit cu bucurie. „EI s-a rugat lui Dumnezeu să vă faceţi voi maici”, 
le-a zis Părintele Arsenie. 

Tatăl meu a fost rotar şi se purta foarte frumos cu toată lumea. Când s-a dus şi el la 
Mănăstirea Sâmbăta, sora mea l-a văzut pe Părintele Arsenie cum iese în hainele de 
Liturghie şi cu crucea în mână şi merge până la clopotniță unde era tatăl meu, căruia îi 
spune: „Bine ai venit nene Petre, ca să te spovedesc” şi l-a spovedit. I-a spus că e un om 
foarte cumsecade. După moartea tatălui meu, sora mea s-a dus la mănăstirea Prislop. 
Când a ajuns la poartă au început să bată clopotele. După ce a intrat a întrebat: „Dar de 
ce bateți clopotele?” şi maica a răspuns: „A zis Părintele Arsenie că e la poartă Maica 
Elefteria şi că a murit tatăl ei”. Părintele a îmbrăţişat-o şi i-a spus: „Tatăl tău a murit. 
Mulţi călugări ar vrea sa ajungă unde e tatăl tău, dar nu ajung. Tatăl tău locuieşte în al 
patrulea cer”.(Cismaş Eugenia, 78 ani, Făgăraş) 


e Într-o zi, când am mers la miruit, pe două femei nu a vrut să le miruiască şi să le 
lase să sărute crucea. Le-a zis: „Voi mergeţi mai întâi să vă spălați pe buze... Am ceva să 
vă spun vouă. Vreţi să vă spun în public sau veniţi fiecare la mine în căsuţa aceea?” S-au 
dus fiecare în parte. Când ieşeau de acolo erau aşa de răvăşite, încât credeai că le-a 
dezgropat din pământ. Una din ele zice: „Vai de mine, Părintele ăsta-i sfânt! De unde ştia 
el ce nu ştiam decât eu şi Dumnezeu? Când mi-a spus ce am făcut am crezut că o să cadă 
cerul pe mine şi eu mă cufund în pământ”. N-au vrut să-mi spună ce le-a spus Părintele, 
dar de atunci una din doamne venea mereu la mănăstire, ținea post, Biblia şi Psaltirea nu-i 
lipseau acasă, de pe noptieră. (Beleana Ileana, Recea) 


e L-am cunoscut pentru prima dată pe Părintele Arsenie în iunie 1942. Am mers la 
Sfânta Mănăstire Brâncoveanu împreună cu scumpa mea mamă Maria, cu gândul să ne 
spovedim. Pe mine m-a primit zicând: Aşa-i că de când te-a bătut bărbatul, nu-l mai poţi 
vedea?”, mi-a spus că nu ne potrivim şi că ar fi bine să mă despart de el. 

Mai târziu, m-am întâlnit cu Părintele Arsenie la Sibiu şi m-a întrebat dacă am 
divorțat. I-am spus că nu şi m-a sfătuit să o fac „pentru că el nu stă cu tine şi împărțiți 
păcatele”. La judecătorie ne-a divorţat de la prima înfăţişare, deşi, de obicei, acest lucru 
dura ani de zile. (Maria Streza, 86 ani, Voila) 


e Pe când aveaun 18 ani, am mers pentru prima dată la Drăgănescu, împreună cu 
tatăl meu. Părintele obişnuia să meargă printre oameni şi întreba pe câte cineva cu ce 
problemă a venit. A venit şi la tata şi l-a întrebat: „Măi, tu ce problemă ai ?” Tata i-a spus 

că eu doresc să dau admitere la facultate. Mi-a spus că nu o să intru în primul an pentru că 
sunt o fire emotivă şi după ce o să ies de la examen o să-mi dau seama ce am greşit. Aşa a 
şi fost; am picat a patra. Odată, când am mers la Părintele, tot dând la facultate şi 
nereuşind, îmi încolțise un gând: să merg la mănăstire. Atunci, Părintele adresându-mi-se, 
fără ca eu să-i fi spus ceva, a spus: „Ştii, ca să mergi la mănăstire trebuie să fii pentru aşa 
ceva”. (Mariana P. - Făgăraş) 


e L-am cunoscut pe Părintele la Sâmbăta, la mănăstire, când eram fată. Aici am 
venit cu un grup de tineri, am participat la slujba Sfintei Liturghii, iar în urma predicii 
Părintelui Arsenie am plâns şi m-am învinovăţit că nu sunt bună de nimic; am rămas cu 
acest fior toată viaţa. (Măniş Septimia, 79 ani, Codlea) 


e Era în anul 1983, când am plecat la Părintele Arsenie cu o problema de familie. 
Îmi plecase soţia de acasă (în lipsa mea), luând copiii şi lucruri din casă, lăsându-mi un 
bilet pe masă, pe care scrisese, printre altele, că ce a făcut a făcut bine şi să nu mă duc 
după ea să o aduc acasă, că nu va veni. În orice caz îmi aduc aminte că îmi spusese când 
era acasă, cu câtva timp înainte de a pleca, că este sătulă de viaţă... Eu nu am avut nici o 
ceartă cu ea, ca să o determine să plece, afară doar de faptul că dorea să se mute în 
Braşov, unde, de altfel, locuiau şi fraţii şi părinții ei. 

Trecuse o vreme şi nu-mi mai găseam nici scopul, nici rostul în viaţa aceasta. Nu 
ştiam ce să mai fac. Ţin minte că mergeam prin locuri unde nu mă prea întâlneam cu 
oameni, în locuri mai retrase, plângând şi spunând: Pentru ce Doamne? De ce Doamne? 
După o vreme, îmi spusese cineva de Părintele Arsenie, ca să mă duc să-l caut şi să 
vorbesc cu dânsul. Cu două zile înainte de a pleca la dânsul, îl visasem fără să-l fi văzut 
vreodată în viața mea, şi iată cum: Se făcea că intrasem într-o încăpere mare, unde era 
foarte multă lume, iar în fața tuturor era Părintele Arsenie, vorbindu-le oamenilor. 
Căutam să-l văd mai bine şi dânsul se uita la mine şi îmi zise, făcându-mi semn cu 
mâna: „Mă, tu ăla de acolo, vino încoace mă, vino aici...” şi m-am trezit. Un amănunt: în 
visul meu Părintele era îmbrăcat într-un costum de culoare maro şi avea ochelari de 
vedere cu rama aurie. M-am dus la mama mea şi i-am spus despre vis. Mama mi-a zis: 
„Cum l-ai visat pe Părintele că tu nu l-ai văzut niciodată?”. Spunându-i mamei cum 
arăta în vis şi cum m-a chemat la dânsul, ea a zis: „Dragul mamei, nu mai întrebăm pe 
nimeni nimic, ne suim în tren şi plecăm la Drăgănescu şi ai să vezi că o să-l găsim acolo. 
Să ştii că te cheamă!” 

După două zile am plecat la Drăgănescu şi nu mică mi-a fost uimirea când l-am văzut 
pe Părintele Arsenie, îmbrăcat în acel costum maro şi cu ochelarii cu acea ramă aurie, 
precum îl visasem. Arăta exact ca în visul meu. 

Ţin minte că, înainte de a vorbi cu mine, a vorbit cu o femeie care îi arătase fotografia 
cu fiica ei, dorind s-o mărite. Când i-a arătat fotografia, Părintele a repezit-o, spunându-i 
că nu-i ghicitor şi nici vrăjitor şi i-a spus să plece. Am rămas blocat pentru că şi eu 
aveam la mine o fotografie, unde eram eu, soția şi cei doi copii ai noştri. Dar cum să mai 
îndrăznesc să i-o arăt!? Când a ajuns în dreptul meu, s-a uitat undeva sus, într-un colţ al 
bisericii cu o privire atât de drăgăstoasă şi parcă rugătoare în acelaşi timp. Doamne, ce 
ochi frumoşi avea, ce albastru curat şi frumos! Nu am văzut niciodată în viața mea aşa 
ochi minunați! Avea ceva dumnezeiesc în ei şi în toată ființa sa. lar eu am gândit în acel 
moment, repet, am gândit doar, precis i s-a arătat cineva - vreun înger sau vreun sfânt - şi 
vorbeşte cu dânsul, spunându-i că l-am visat şi m-a chemat. lar Părintele, fără să 
coboare privirea aceea minunată, răspunse la gândul meu, în auzul tuturor, zâmbind 
uşor: „Nu mă, mă uit aşa, ca pictor mă.” Ştia ce am gândit!!! 

Şi am rămas înţepenit locului, văzând că Părintele Arsenie ştia gândurile omului şi că 

mă aflu în faţa unui om, ce n-am crezut în viaţa mea că poate să existe. ŞI totuşi l-am 
avut printre noi, dar nu am ştiut să-l ascultăm şi nici să prețuim un astfel de om pe care 
Dumnezeu ni l-a binecuvântat să-l avem. 

Părintele s-a uitat apoi la mine cu acelaşi zâmbet, spunându-mi: „No mă, care-i 
baiu'?”. Aşa i-am spus Părintelui povestea mea. Apoi Părintele mi-a spus ceva ce m-a 
uimit, pentru că pe acea persoană care fusese înaintea mea o repezise, spunându-i că el 
nu este clarvăzător şi nici vrăjitor, mi-a spus aşa: „Mă, n-ai la tine o fotografie cu ea, s-o 
văd şi eu, aşa, ca pictor?”, şi cu timiditate i-am spus: „Ba da, Părinte”. „la dă mă, s-o văd 
şi eu”. Privind-o Părintele Arsenie cu atenţie, m-a întrebat: „Şi ce ţi-a zis mă?”. Am spus 
Părintelui că îmi zisese, cu ceva timp înainte să plece de acasă, că este sătulă de viaţă. 
Părintele, privind fotografia a spus cu glas tare: „Minte mă, minte. Aici sunt două femei 
cu mintea goală, şi ştii care”. Desigur că nu ştiam, pentru că în fotogralie era doar ea 
femeie. Şi dânsul mi-a spus: „Ea şi cu mă-sa mă” a adăugat: „Lasă mă, că va veni o zi 
când va da socoteală pentru tot ceea ce a făcut. Tu să-ți duci viaţa aşa...”, şi îmi spuse 
cum să-mi duc viaţa. 

Apoi a adăugat un cuvânt care m-a surprins. Mi-a zis aşa: „Mă, să ai grijă! Nu cumva 
să te apuci să bei!!!”. Iar eu, mai sigur pe mine de data aceasta, i-am spus Părintelui: 
„Părinte, eu nu beau din principiu”. Părintele mi-a retezat-o imediat, spunându-mi: „Lasă 
mă principiul tău şi tu uscultă ce-ţi spun eul”, 

Apoi mi-a dat fotografia înapoi şi a pus mâinile sale pe mâinile mele (pe care le 
tineam lateral, lipite de corp), spunându-mi mai departe ce să fac şi cum să fac cu viața 
mea, neluându-şi mâinile sale de pe mâinile mele. Toata lumea se mira de cum proceda 
Părintele şi spuneau: „Uite, dragă, cum îl ţine”. Se mirau oamenii cum mă ţinea Părintele 
şi nu-mi dădea drumul din mâinile dânsului cât timp a vorbit cu mine. Mă miram şi eu 
de mirarea oamenilor. 

Abia mai târziu mi-am dat seama că de fapt oamenii aveau dreptate să se mire, pentru 
că Părintele Arsenie de obicei nu prea punea mâna pe oameni, cu unele excepții. Şi din 
acele excepţii am făcut şi eu parte, spre bucuria mea. Târziu, mi-am dat seama de ce şi 
pot să afirm că Părintele şi-a pus mâinile pe mâinile mele ca să-mi dea putere, pentru că 
eram deprimat atunci. 

M-am întors acasă şi nu după mult timp, poate după o lună sau cel mult două, am 
început să beau: o bere pe zi, apoi două beri în altă zi, apoi trei pană am ajuns la „marea 
performanţă” de cinci beri pe zi fără să mă îmbăt, pentru că aveam „antrenament”. 

Începusem cu o bere şi ajunsesem treptat la cinci beri pe zi, uitând de fapt de toate 
sfaturile pe care le-am primit de la acest om, de la acest Om al lui Dumnezeu. Cu toată 
responsabili-tatea mea, spun că Omul lui Dumnezeu a fost Părintele Arsenie şi cu greu 
se mai poate naşte un astfel de Om într-un neam întreg. Uitasem deci acea profeție a 
dânsului, în care îmi spunea: „Mă, să nu cumva să te apuci să bei!”. Dar într-o 
dimineaţă, cred că era ora 6, am auzit glasul Părintelui Arsenie spunându-mi de trei ori: 
„Măă!... Măăă!... Măăăă!”, iar eu fiind treaz, aceste cuvinte ale Părintelui le-am înţeles 
cam aşa: „Mă, ce ţi-am spus eu ţie să nu bei, mă?” 

Şi din acel moment, din acel ceas, din acea clipa, în viaţa mea nu am mai băut 
niciodată, prin orice stări aş fi trecut: bucurie, nefericire, durere, neîmplinire, că este ziua 
mea de naştere sau a altora, nici un strop de alcool nu am mai băut. Dar ştiu că nu este 
meritul meu, ci al Părintelui Arsenie. Dânsul şi rugăciunile lui m-au ajutat! Să mă ierte 
bunul Dumnezeu şi Maica luminii, că nu l-am ascultat, şi să mă ierți sfinte Părinte 
Arsenie. Ajută-mă, cum m-ai ajutat! 

„„„Două inginere, prietene foarte bune, s-au dus la Părinte la biserica Drăgănescu să 
vorbească cu dânsul. Una dintre ele vorbea cu Părintele Arsenie, când cealaltă era în 
spatele Părintelui, privindu-i picturile din biserică. La un moment dat, inginera M.G. din 

spatele Părintelui, uitându-se la picturi a zis în gândul ei: „A, nu există Dumnezeu”. 
Chiar atunci, Părintele Arsenie o lasă pe prietena acesteia vorbind, se întoarce cu fața 
spre aceasta şi îi spune: “Şi totuşi mă, să ştii că este Dumnezeu”, apoi s-a întors cu fața 
la cealaltă şi a continuat discuţia cu ea. Povestea aceasta mi-a spus-o inginera când a 
ieşit din Biserică, spunându-mi că după ce i-a spus Părintele că totuşi este Dumnezeu, a 
simţit că i se face rău de emoție, minunându-se de unde i-a ştiut Părintele Arsenie 
gândurile. Spunea sărmana de ea că a simţit că se duce în adâncul pământului de ruşine. 
(Bogdan Juncu - Făgăraş) 


e [a prima întâlnire cu Părintele Arsenie Boca, la Drăgănescu, m-am trezit cu 
Părintele lângă mine, fără să-l văd venind. Mi s-a adresat zicându-mi că vin de la mare 
distanţă şi că eu predau codul genetic, deci ştia că sunt profesoară de biologie. Mi-a atras 
atenţia să nu mă mai vopsesc pe păr ca să nu-mi pierd mântuirea şi mi-a mai spus 
numărul copiilor pe care nu i-am adus pe lume şi care mă vor striga pe lumea cealaltă, 
acuzându-mă de fapta mea. M-a trimis apoi în biserică să văd picturile făcute de sfinția 
sa... Apoi m-a îndemnat să plec la autobuz fiindcă urma sa vină o furtună foarte mare. 
După ce m-am urcat în autobuzul de Bucureşti s-a pornit o furtună, aşa cum spusese 
Părintele. 

La o altă întâlnire cu Părintele mi-a zis să plec repede că vine securitatea şi verifică 
oamenii găsiţi aici; într-adevăr în drum spre autobuz am întâlnit maşina securităţii care 
era în drum spre biserică. Părintele nu voia să am necazuri cu securitatea, fiind încă la 
şcoală, profesoară. 

Altă dată, o doamnă îl abordează pe Părintele spunându-i că are un băiat, de profesie 
inginer, care a plecat în Munţii Bucegi de şase săptămâni şi nu s-a mai întors acasă. 
Părintele îi răspunde că nu o să mai vină pentru că din cauza unei avalanşe a căzut într-o 
prăpastie şi i-a indicat chiar şi locul, dar să-l lase până la primăvară când „va ieşi 
singur”, odată cu topirea zăpezii. Lucrurile s-au petrecut întocmai, şi locul a fost cel 
indicat de Părintele. (Prof. C.F.) 


e Când eram student în ultimul an la Sibiu, printr-un „telefon fără fir” am aflat că 
undeva lângă Bucureşti, în localitatea Drăgănescu, se află un mare duhovnic care poate 
să-ți spună toată viaţa ta şi să-ţi arate calea pe care trebuie să mergi. Eram la răspântie de 
drumuri, nu ştiam în ce direcţie s-o iau. Împreună cu alţi tineri din Făgăraş am plecat în 
noaptea dinainte de 16 iunie (Rusaliile din anul acela) spre Bucureşti. Era plină curtea 
bisericii şi biserica de oameni. Când l-am văzut pe Părintele, înfăţişarea lui, m-a străpuns 
ceva în inimă. Mi-am dat seama că nu văd un om oarecare, că are o putere deosebită. 
Avea o privire pătrunzătoare, un timbru al vocii, nişte mişcări şi o înfăţişare harismatică. 
În acea zi de Rusalii. Părintele mi-a pi „Începând de astăzi, dacă numele meu te va 
însoţi îți va pricinui şi bucurii şi necazuri”. Şi aşa a fost... (Pr. Prof. Simiofi Todoran) 


Ucenici ai Părintelui 


e Părintele Dometie Moian, care a murit nu de mult, când era mic s-a gândit să se 
facă călugăr, dar după ce s-a maturizat a uitat de acest gând şi a vrut să se căsătorească de 
mai multe ori şi nu reuşea nicicum. După mai multe încercări s-a dus la Părintele: 
„Părinte, nu ştiu ce să mă fac că nu pot să mă căsătoresc”. „Mă, aminteşte-ţi ce i-ai 
făgăduit tu lui Dumnezeu când ai fost mic”. 

Atunci părintele Dometie, stând şi cugetând mai mult timp şi-a amintit că i-a făgăduit 
lui Dumnezeu că se va face călugăr. 

Îi vine părintelui Dometie ordin să plece pe front şi pleacă, nu are ce face. La un 

moment dat îi selectează pe cei de acolo, să-i bage pe linia întâi, dar Părintele Arsenie i-a 
spus dinainte ca să citească Acatistul Mântuitorului şi 3 zile să nu mănânce nimic înainte 
de o primejdie mare. Aşa a făcut, 3 zile n-a mâncat, n-a băut apă. Când a trecut prin faţa 
comisiei i-au zis: „Bun, bun, bun... cu tine ce-i?”. L-au examinat din nou, l-au pus la 
toate aparatele, l-au consultat, apoi l-au trimis acasă. 

Mama părintelui Dometie era necăjită că nu mai ştie nimic de feciorul ei, ştia doar 
că-i plecat pe front. A trecut Părintele Arsenie prin Voila şi aceasta i-a spus: „Părinte, 
sunt necăjită, nu mai ştiu nimic de băiatul ăsta”; Părintele zice: „Numai că nu-l vezi”. Cu 
primul tren a apărut acasă. 

Dometie Moian, în armată fiind, când a plecat de la Breaza, de la unitatea militară, la 
o intersecție de drumuri, cineva l-a oprit din drum şi-l contrazicea mereu la ceea ce 
gândea, zicându-i: „Nu-i aşa!”. Când dă să plece îi zice: „N-ai plecat bine”. Se uită, nu 
mai vede nimic. 

Duminică dimineaţa, când s-a făcut ziuă a şi fost la mănăstire, la Părintele Arsenie. 
Părintele când l-a văzut i-a şi spus: „Ce-i măi Dănilă?”, şi fără a mai aştepta răspuns îi 
zice: „Vei mai trece pe acolo, dar fii, fără teamă şi spune-le aşa: A zis Părintele Arsenie 
că aşa-i. Dar fii hotărât”. Când a trecut data următoare pe la intersecția de drumuri, i-au 
apărut iar diavolii şi l-au încurcat, atunci Părintele Dometie spune: „A zis Părintele 
Arsenie că aşa-i”. Din momentul acela au amuţit diavolii. Putere mare a avut Părintele 
Arsenie asupra duhurilor necurate, încât numai la auzul numelui Părintelui Arsenie s-au 
cutremurat şi au dispărut. 

Părintele Dometie a fost ales ca ucenic al Părintelui Arsenie. Prea Sfinţitul Daniil, 
care este episcop la Vârșeț, este cel mai iubit ucenic al Părintelui Arsenie. Acestuia 
Părintele i-a descoperit multe taine. 

Adesea Părintele spunea la lume: „Am în lume călugări mai călugări ca în mănăstiri” 
şi se uita la moşu” Codrea şi la bunica. 

Duceau o viaţă curată, cu rugăciuni multe şi fapte bune. Aşa a rânduit Dumnezeu ca 
moşu” Codrea să moară la mănăstire la Sâmbăta, cum şi-a dorit mult de tot. Moşul 
Codrea a avut 2 băieți, care au fost preoți. Unul din ei a murit, părintele Nicolae, iar 
părintele Codrea trăieşte. 

Moşul Codrea era născut în Drăguş căsătorit în Cârțişoara, a lucrat la fabrica de 
avioane de la Braşov şi s-a dus şi s-a spovedit la Părintele Arsenie. Părintele Arsenie l-a 
ținut acolo vreo 2 săptămâni până l-a spovedit. El trebuia să ajungă la serviciu, dar nu i-a 
dat voie să plece. Când s-a dus înapoi la serviciu nu a avut însă nici o problemă! Cred că 
atunci a explodat fabrica şi l-a ținut Părintele Arsenie acolo ca să nu fie la fabrică. 

Să vă povestesc despre Părintele Nicodim. Părinţii mamei mele l-au botezat şi el era 
cu lumea, la jocuri striga tot felul de strigături, era om de viaţă. Lucra tâmplărie şi aşa l-a 
chemat Părintele Arsenie la mănăstire, la Sâmbăta, să repare nişte uşi căci intra ursul şi 
mânca vacile în grajd. L-a ținut Părintele câteva zile la mănăstire, dar el era necăjit căci 
vroia să se căsătorească şi nu reuşea. Părintele Arsenie i-a pus mâna după cap şi i-a spus: 
„Măi, stai pe aici că te linişteşti”, şi când a pus mâna, prin mâna Părintelui a simţit o 
energie şi din momentul acela Părintelui Nicodim nu i-a mai trebuit nici casă, nici 
căsătorie, numai mănăstire. A devenit ucenicul Părintelui Arsenie. 

.. Dar un sfânt nu are numai un ucenic, toți cei care-i urmează sfatul sunt ucenici. 
(Gheorghe Silea, 45 ani - Sâmbăta de Sus) 


e Eu am venit în decembrie 1963 la mănăstire şi în 1968-'70 l-am cunoscut pe 
Părintele. Prima dată am auzit de Părintele Arsenie de la un cetăţean din Idici, Ionel, care 
mergea la Prislop. Ne povestea că Părintele Arsenie i-a dat o putere mare spunându-i: 
„Dacă este cineva bolnav şi crede în Dumnezeu şi vrea să se facă bine, numai să te 

gândeşti la mine şi eu îl ajut”. 

Ionel a mers odată la Prislop şi i-a spus Părintele Arsenie: „Măi lonele, tu ai tot venit 
aici şi n-am stat încă de vorbă. Ar fi bine să stăm puţin de vorbă”. „Părinte, eu aş mai 
sta, dar dacă nu mă duc acasă mama se supără, gândeşte că am păţit ceva”. „Lasă că îi 
dau eu un telefon”. Asta a fost duminică. Luni au mers să facă un gard şi au săpat gropi 
unde au pus apoi stâlpii de gard şi pe la ora 10 zice Părintele Arsenie: „Eu mă duc să dau 
un telefon la mama ta”. Şi după ce a plecat Părintele vine o măicuţă şi Ionel o întreabă: 
„Maică, voi aveţi telefon aici?”. „Nu avem”. A stat acolo, a lucrat şi gândea că Părintele 
s-a dus cu calul sau cu căruţa până în Silvaşul de Sus, unde avea cineva telefon. Dar 
după o jumătate de oră Părintele a venit. În Silvaşul de Sus nu putea ajunge şi întoarce 
într-o jumătate de oră. Părintele i-a zis: „Am vorbit cu mama ta şi i-am spus că joi te 
duci acasă”. Ajungând acasă joi, mama sa era în faţa porții şi râdea. El credea că mama 
lui este supărată că a stat atât de mult, dar ea era veselă şi primul lucru ce i-a spus a fost: 
„L-am văzut şi eu pe Părintele tău. Luni pe la 10 mi-a venit un somn de n-am putut să 
mai stau trează şi m-am dus şi m-am culcat. Imediat am adormit şi a venit Părintele şi 
mi-a spus care-i treaba”. Ea a fost încredinţată că ceea ce a visat şi ce i-a spus Părintele e 
adevărat şi aşa a fost. Deci Părintele i-a spus în vis totul, ca la telefon. 

Eu am un frate preot care se ducea mereu la Părintele Arsenie şi acum se duce mereu 
la Prislop, la mormânt. Odată Părintele le-a spus: „Când îmi dati „telefon” să stăruiti, 
că vin „telefonne” din mai multe părți şi nu ştiu de unde vine „telefonul” , dar nu era 
vorba de telefonul propriu-zis. Dacă te gândeai la Părintele, Părintele simţea că cineva îi 
cere ajutor. (lerod. Ieronim Coldea) 


Moştenirea şi ispăşirea păcatelor 
„Trebuie să plătim pentru păcatele noastre” 


e Ne spunea odată: „Vin oameni la mine pentru că au necazuri. Le spun: Ziceţi după 
mine «Aşa ne trebuie!». Nu vroia să zică nici unul, dar ăsta-i adevărul. Dacă nu vrem de 
bună voie, vrem de nevoie. Trebuie să plătim pentru păcatele noastre... Ce ne dă, aşa ne 
trebuie” (Morar Gheorghe, Ucea de Sus) 


e N-am aşteptat mult şi Părintele a intrat în biserică. Ţin minte că, ajungând în faţa 
sfântului altar, s-a uitat la noi şi ne-a întrebat care are cel mai mare necaz. Cineva din 
mulțime a spus că o femeie în vârstă care era paralizată de la brâu în jos. Iar Părintele 
Arsenie, privind-o pe femeie a spus: „Da mă, ea are necazul cel mai mare”. S-a apropiat 
de ea şi i-a zis: „Ştii tu, mătuşică, de ce eşti aşa?”. Bătrânica dădea din cap că nu ştie şi 
plângea cu amar. Din cauza plânsului nu putea vorbi şi atunci a dat din cap că nu ştie. 
„Lasă mătuşică, nu mai plânge atâta că cineva îţi poartă de grijă. Şi ştii cine? Şi arătă cu 
degetul în sus grăindu-i: „Dumnezeu”. „Că şi aşa cocioaba asta se răblageşte ea”, mai 
spuse Părintele referinduse la corpul omului. „Să ştii - i-a mai spus Părintele Arsenie - că 
tu duci sau porți păcatele lui Gheorghe a lui [cutare], a lui Vasile a lui [cutare], a lui loan 
a lui [cutare] - spunând numele sau porecla pe care o aveau în sat acele rude ale ei - tu le 
duci pe baţe acestea, pe tine au căzut”. (Bogdan Juncu - Făgăraş) 


e J-a spus Părintele cuiva care avea un mare necaz: „Ce te mai minunezi de năcazul 
ăsta al tău, căci al 4-lea strămoş al tău a făcut cutare păcat” - şi i-a spus ce păcat a făcut. E 
drept că în Evanghelie spune că se lasă numai până la al 3-lea neam. Dar păcatul pe care 
l-a făcut, înaintaşii lui n-au putut să-l ispăşească, au făcut în schimb alte păcate, şi 
rădăcina păcatului de acolo s-a tras. 

Unei maici i-a scris Părintele Arsenie un bilet şi i-a spus aşa: „La capătul acestei 

suferințe va fi mântuirea ta. Atunci vei vede pentru cine ai suferit!” 
pentru ea a suferit, ci pentru bunici, străbunici, Dumnezeu ştie. l-a mai spus ceva: 
„Înainte de a te muta din lumea asta vei vedea lucruri deosebite;” să nu ți se pară că sunt 
hulucinaţii, căci vor fi adevărate”. Şi aşa i s-a întâmplat înainte de a muri. Era la 
mănăstirea Bistrita şi după ce s-a îmbolnăvit, a venit în Voila, apoi la Guşteriţa (lâng 
Sibiu), apoi în Sibiu la cineva, apoi a murit şi au înmormântat- -o la Prislop. Avea un 


. Ea a fost curată, nu 


zgomot în cap?!”. I-a spus Părintele Arsenie: „In capul tău e iadul, să nu-ţi umble nimeni 
la cap” - că au vrut să o opereze de câteva ori să vadă ce şi cum. Chinurile iadului, care 
trebuia să le săvârşească ea, le avea în cap. (Gheorghe Silea, 45 ani, Sâmbăta de Sus) 


e Maica Teoctista, când era bolnavă, avea un sunet în cap foarte puternic şi alte boli 
grave. Părintele Arsenie i-a scris aşa în bilet: „Înainte de a trece la cele veşnice, vei vedea 
ceva deosebit şi acelea vor fi lucruri adevărate”! Înainte de a muri cu ceva timp, maica a 
fost dusă dincolo, dar pentru smerenie n-a spus prea mult. Tot Părintele Arsenie i-a spus 
că, la capătul acestei suferințe, va vedea şi pentru cine a suferit. Ea n-a avut păcate grele, 
ca să sufere, dar a suferit pentru cineva din neamul ei pe care astfel l-a salvat. (Pr. loan 
Sabău, 89 de ani) 


| care-l are s-a speriat doctorul ŞI a zis: pa poate să reziste o persoană cu asemenea 


e „Io ştiu mai multe despre voi, decât ştiţi voi despre voi” zicea Părintele câteodată. 
„lo văd prin voi până la al treilea neam”. Vorbea în pilde şi te făcea să te ruşinezi de 
faptele rele. (lerod. Ieronim Coldea) 


e  ...Când m-am spovedit la Părintele m-a întrebat un lucru care mi s-a părut curios 
că mă întrebă. Şi anume, m-a întrebat dacă mi-a venit vreodată în minte să omor vreun 
om. Acuma, poate că la vârsta aceea, de 13 ani şi jumătate, nu era cazul să îmi pun o 
astfel de întrebare, deşi, după aceea mi-am dat seama de ce mi-a pus-o. Pentru că 
Părintele ştia că copilul este oglinda părinților că fiecare dintre noi aducem o încărcătură 
din străfunduri de existență, că fiecare dintre noi suntem sinteza înaintaşilor noştri: 
părinți, bunici, străbunici, până unde ajunge spectrul vital al existenţei noastre. ŞI, 
bineînțeles că, chiar dacă m-am mirat, i-am dat răspunsul care era de fapt, nu i-am dat un 
răspuns evaziv, i-am spus că niciodată nu mi-a venit să omor un om. Părintele vroia intre 
în legătură cu înaintaşii mei, să vadă eventual din ce tâlhari am apărut eu în această lume. 
Probabil s-a gândit la aceasta fiind un nevăzător, fiind un „copil născut în lanţuri”, fiind 
un „născut între tâlhari”, a vrut să ştie dacă părinţii mei sunt, întradevăr, ceea ce gândea ei 
că sunt. Mulţumesc lui Dumnezeu, avut nişte părinţi, nu pot zice ca Sfânta Tereza de 
Lisieux: „Să ştiţi că eu am avut nişte părinți sfinți”, nu pot zice lucrul acesta: dar, în orice 
caz, au fost oameni de treabă şi-au văzut de îndatoririle pe care le-au avut. Ne-au crescut, 
ne-au îndrumat bine. Că o fi având şi ei vreo vină... mă rog, Dumnezeu ştie de toate. Nu 
alegem noi părinții şi nici părinții nu ne aleg pe noi şi venim în lume în contextul fizic, 
fiziologic şi social în care am venit lume. (Amintiri despre duhovnici pe care i-am 
cunoscut, Teognost - 2003) (Arhim. Teofil Părăian - Mân. Brâncoveanu) 


e Din comuna Dăeşti - jud. Vâlcea, a venit într-o zi la Părintele o femeie care avea 
trei fete. Mama fetelor luase un bătrân pentru a avea grijă de el, dar şi-a bătut joc de el şi 
i-a luat toată averea. Între timp femeia aude de existenţa Părintelui Arsenie, care atunci 
era la mănăstirea Sâmbăta de Sus şi se hotărăşte să-i ceară ajutorul pentru căsătoria 
fiicelor ei. Ajungând la mănăstire, slujba fiind în plină desfăşurare la Altarul de vară şi 
terminându-se slujba, Părintele a chemat-o din mulțimea de oameni spunându-i că are trei 

fete şi că dacă le va căsători, toate trei vor muri pentru păcatul săvârşit cu acel bătrân. 
Neţinând însă cont de sfatul primit, fetele au murit pe rând, după căsătorie. (D-na M.A.) 


e A venit o femeie la Părintele, la Drăgănescu, să-i ceară sfat privind împărțirea 
averii. Părintele i-a spus să se ducă să se împace cu sora ei. Trei ore Părintele i-a tot spus 
acest lucru, dar ea o ţinea una şi bună: „Nu o iert. Nu mă împac”. După 3 ore lumea a 
început să vocifereze, căci toți veniseră să primească sfatul Părintelui. Când a plecat, 
după ce s-a închinat la icoane, Părintele a întrebat-o pentru ultima dată: „O ierţi pe sora 
ta?”. „Nu o iert” „Dacă n-o ierţi te va călca o maşină”. Lucru ce s-a şi întâmplat după o 
vreme. (Bălan Silvica - Făgăraş) 


e Unui tânăr din Braşov, care l-a căutat pe Părinte înainte de a merge în armată, 
Părintele i-a spus să fie serios şi să nu-şi facă de lucru cu fete până la căsătorie. În armată 
fiind, acesta n-a ascultat povaţa Părintelui şi a avut o aventură cu o fată pe care n-a mai 
întâlnit-o după aceea. Venit din armată s-a angajat gestionar la o întreprindere. Magazia 
pe care o gestiona a fost spartă, iar paguba i-a fost imputată lui, în urma cercetărilor 
urmând a merge şi la închisoare, negăsindu-se adevărații hoţi. Disperat, acesta merge din 
nou la Părintele, prefăcându-se că vine pentru prima dată şi i-a povestit necazul. Părintele 
l-a recunoscut, dar amintindu-i ce-i spusese înainte de armată îi reproşează că nu l-a 
ascultat şi 1-a spus: „Tu nu ştii, dar fata aceea a făcut crimă (avort) şi tu te duci acum la 
puşcărie nu pentru lipsa din gestiune, ci ca să plăleşti crima ei!”. [să ne gândim acum cât 
mai are de ispăşit poporul român, dacă ținem cont că din 1989 până acum s-au făcut 20 
milioane de pruncucideri, cam un milion pe an!] (Maica Adriana - Schitul Cornet) 


e Sfaturi şi îndemnuri ale Părintelui Arsenie: 

- Păcatele se înregistrează în codul genetic al fiecăruia. 

- Să nu credeţi ca veţi intra după moarte întru Împărăţia în care n-aţi trăit pe pământ! 

- Sufletul e trimis de Dumnezeu în momentul conceperii şi Dumnezeu singur, ştie ce 
va fi cu copilul acela, cu ce capacităţi ar fi venit în lume şi ce va fi şi ce va face în lume. 
Numai te trezeşti la bătrâneţe cu ispăşirea pentru copiii pe care nu i-ai lăsat să se nască 
sau chiar i-ai avortat. 

- Cei ce cred nu au voie să nu creadă. De aceea, când fac rău, Dumnezeu îi 
pedepseşte, ca să nu mai poată lucra nimic, pentru ca să-şi vină în fire şi să-şi revizuiască 
poziţia, atitudinea faţă de Dumnezeu. 

- Numai cât necaz îi trebuie omului ca să se mântuiască dă Dumnezeu omului. Este 
cu dreptate să tragi scurta (necazul) pentru necredinţă. Când omul îşi revizuieşte poziţia 
față de Dumnezeu, față de Domnul lisus Hristos, față de Biserică, atunci şi Dumnezeu va 
fi cu el. Va fi mai greu de copiii celui ce nu-şi revizuieşte poziția față de Dumnezeu. 

- Nu-l judeca pe cerşetor că fumează. 

- Diavolul prezintă patimile din om ca plăcute şi uşoare. 

- Nu suntem din maimuță; dar mergem cu paşi repezi spre ea. 


Taina Spovedaniei 
„Cu cei ce se grăbesc eu nu mă grăbesc” 


e Acestea sunt scrise în biserica din Drăgănescu de Părintele Arsenie: „Spovedania, 
taina Pocăinţei, prin care puterea lui Dumnezeu dată preoților şterge biruinţele diavolului 
asupra omului, căci păcatul este o conspirație între diavol şi minte împotriva lui 
Dumnezeu sau împotriva unei porunci a Lui, la ascultarea omului de Satana, şi nu de 
Dumnezeu. Când aceste biruinţe sunt spovedite şi ispăşite prin canon şi necazuri, acelea 

nu mai au nici o greutate la cântarul judecății particulare. Când sunt spovedite dar numai 
pe patul morții şi n-a mai rămas timp de canon şi îndreptare, ei (diavolii) vin şi 
înfricoşează sufletul cu necaz şi urgie mare; dacă însă omul le-a ars pe pământ măcar cu o 
lacrimă, acesta nu se pierde, ci poate atrage mila lui Dumnezeu. Când biruințele lor 
rămâm consimţite toată viaţa şi neşterse de taina pocăinţei, omul acela, deşi botezat, s-a 
făcut fiul aceluia de care a ascultat. Biruinţele lui au toală greutatea, fărădelegii. Cei 
cumpliți au câştigat sufletul Omului. Suflelele drepţilor însă, ca un şuvoi de foc urcă la 
cer, ca unele ce s-au îmbogățit în focul Duhului Sfânt”. 

La serviciu aveam probleme şi mi-a zis că „trebuie să răbdăm şi să iubim”. Odată 
m-am dus la Părintele de Întâmpinarea Domnului. M-am spovedit, m-am cuminecat 
dimineaţa şi m-am dus la serviciu, dar m-am dus mai târziu şi când am intrat în birou toţi 
au fugit! Părintele mi-a explicat: „Cum să stea diavolul în faţa lui Dumnezeu; tu aveai pe 
Dumnezeu, de aceea au pierit toți din birou”. 

El nu era un om care exagera în canoane şi nici în altceva. Căuta întoarcerea, să cauţi 
Biserica, să te duci la Sfânta Liturghie. Pentru noi care trăiam în lume, mirenii, cerea 
odihnă, ca să putem munci. (Ana Riţivoiu, Sibiu) 


e Părintele îndemna mult la Spovedanie şi Împărtășanie. Şi mai zicea: „Faptul că ai 
stat aici la Sfânta Liturghie şi vei continua să participi în sărbători face foarte mult”. 
(Maria Nicolescu, Sibiu) 


e Mamei mele i-a fost frică la început să se ducă acolo, la Părintele, deoarece sfinția 
sa cunoştea firea omului. Dar s-a spovedit şi a venit acasă cu canon să țină post din Postul 
Sfintei Marii până la Ziua Crucii. 

Părintele nu prea dădea canon. Dacă ţi-a spus cum trebuie să trăieşti creştineşte nu 
trebuia să-ți mai dea şi canon. Dacă vrei să fii creştin adevărat, faci tu rânduiala, aşa cum 
trebuie. El spunea ce-i bine, spunea ce-i rău şi spunea de ce vin necazurile, de ce vin 
copiii nenorociți, de ce se întâmplă aşa, de ce vine pedeapsa lui Dumnezeu peste oameni, 
toate le spunea Părintele. (Greavu Toma, 55 ani) 


e Părintele nu prea dădea canon la spovedanie. Era odată cineva la spovedit şi a 
spus: „Părinte, nu ne daţi canon?”. „Ba vă dau, să nu mai faceți ce aţi făcut” E un canon 
destul de greu. Nu-i uşor să te laşi de obiceiuri. Odată un obicei înrădăcinat în om nu uşor 
îl stârpeşti, îţi trebuie luptă. În cărţile sfinte e o pildă că dacă e un pomişor mic, când e 
mic, prinzi de el şi-l scoţi, dacă e un pom mare, atunci trebuie să sapi cu târnăcopul până 
îl dezrădăcinezi şi până îl poţi scoate. 

Părintele Dometie a văzut ceva deosebit când se spovedea o femeie la Părintele 
Arsenie. A văzut cum ieșeau şerpi din gura ei, ieşeau puțin şi se dădeau înapoi, şi până la 
urmă s-au tras înapoi şi când a ieşit afară i-a zis: „De ce n-ai spus ce aveai de spus acolo, 
tot”; „Am spus!”, „Cum ai spus, eu am văzut că nu ai spus!” şi s-a întors înapoi la 
Părintele Arsenie şi i-a mărturisit ultimul păcat şi a dat afară toți şerpii. Aceasta s-a 
întâmplat tot prin Părintele Arsenie, el i-a deschis ochii sufleteşti părintelui Dometie să 
vadă cu sufletul, căci cu ochii ăştia fizici nu vedem nimic şi s-o întoarcă pe femeia asta 
să spună şi ultimul păcat, cel mai greu păcat al ei. 

Când ieşeau de la spovedit, de la Părintele Arsenie, oamenii simțeau că s-au spovedit! 
Spovedea puţină lume. Părintele spunea taine, dar înţelesul tainelor nu se dezvăluiau 
uneori decât după moartea celui în cauză, pentru ca să nu cadă în slavă deşartă. 

Nu-mi amintesc să dea cuiva canon să facă ceva deosebit, decât poate în cazuri 
deosebite. Părintele Arsenie n-a pus bază numai pe post, rugăciune sau numai pe 
milostenie; a pus bază pe toate la un loc. Pentru că zice: „Fericiţi cei milostivi...”, dar 

dacă eşti milostiv nu înseamnă neapărat că te mântuieşti, dacă tu nu eşti curat cu inima. 
Ca să te mântuieşti trebuie să împlineşti toate legile. 

La Vladimireşti l-au trimis pe părintele Cleopa, apoi pe Părintele Arsenie. Părintele 
Arsenie a mers acolo şi le-a găsit pe măicuţe într-o stare jalnică. Un post întreg, postul 
mare, a stat acolo. Le-a dat un canon: „Ca să vă treziţi şi să vă vină mintea la cap, să nu 
mâncaţi carne, ulei şi zahăr un an de zile”. Cine vrea. Şi aşa bine s-au simţit de sunt şi 
acum măicuţe care țin acest canon. (Gheorghe Silea, 45 ani - Sâmbăta de Sus) 


e S-au spovedit oamenii şi unul a zis: „Părinte am un păcat mare”. Părintele i-a 
spus: „Du-te la râu, ia o piatră aşa, cam cum crezi că ţi-e păcatul de mare”, şi s-a dus 
omul şi a venit cu o piatră. Celălalt a zis: „Eu nu am păcate aşa mari, am multe şi 
mărunte”. Şi l-a trimis şi pe el la râu să adune pietre cam cât păcatele lui şi a venit cu 
multe pietricele. Apoi a zis: „Acum duceți-vă şi le puneţi amândoi la loc cum au fost 
fiecare”. Cel care a fost cu piatra mare a putut să o pună, dar acela care a fost cu 
pietricelele nu le-a putut pune! (Mailat Elena, 87 de ani, Dejani) 


e Altă dată ne-a spus: „Măi, eu iubesc pe aceia care se spovedesc de şase ori pe 
an: câte o dată în cele două posturi mici (ale Sfintei Marii şi ale Sf. Ap. Petru şi Pavel) şi 
de câte două ori în cele două posturi mari. Pe aceia eu îi iubesc.” 

Părintele îi selecționa pe care să-i spovedească şi pe care să nu-i spovedească. Unul 
spunea că a omorât un om şi că Părintele nu vrea nicicum să-l spovedească. Insista însă 
spunând că se căieşte şi de ce nu-l spovedeşte. „No hai mă, dacă tu chiar vrei aşa de 
mult.” Dar când l-a întrebat: „Mă, îţi pare rău că l-ai omorât pe omul acela?”, „Nu-mi 
pare rău, Părinte!”, „Păi vezi, nu ţi-am spus că degeaba vorbesc cu tine?” (Morar 
Gheorghe, Ucea de Sus) 


e În timpul spovedaniei, privind starea morală şi de păcătoşenie, intervenea acolo 
unde socotea necesar, uneori ajutând pe penitent şi amintindu-i de fapte pe care fie că le 
uitase, fie că le ţinea sub tăcere. [...] Acest dar al „înainte vederii” Părintele Arsenie îl 
folosea numai în cazuri mai deosebite, spre folosul duhovnicesc al penitenţilor. Când era 
vorba de un om mai în vârstă, cu o viață mai tumultoasă şi cu probleme mai deosebite, 
spovedania acestuia dura chiar ore întregi, numai şi numai spre a descifra tot răul din 
viaţa acestuia şi spre îndreptarea lui. 

Celor care se spovedeau o dată la Sfinţia Sa, le cerea să se spovedească apoi, în toate 
Sfintele Posturi, în Sărbători mari şi să vină la scaunul Spovedaniei, ori de câre ori simt 
că-i necesar, sau au o problemă spirituală mai deosebită. 

O atenţie deosebită dădea celor căsătoriți şi uneori îi chema împreună la Spovedanie, 
spre a limpezi problemele ce se ivesc, adesea, între soți. Călugărilor, studenţilor în 
teologie, intelectualilor, le dădea o atenţie sporită şi trata pe fiecare după gradul lui de 
cultură. 

Recomanda tuturor schimbarea vieții, printr-o conştiinţă creştină precisă şi căuta să 
vadă, la următoarea spovedanie, progresul făcut. Avea o memorie excepţională, 
recunoscând pe fiecare ce mergea a doua oară sau de mai multe ori şi ştia ce progres a 
făcut, dând din nou recomandările ştiute: rugăciune, post, cercetarea sfintelor biserici în 
duminici şi sărbători, să nu lucreze în zilele de sărbători (mai ales țăranilor liberi), să nu 
înjure de Dumnezeu, să nu-l pomenească pe cel rău. Spunea adeseori, că „oamenii caută 
minuni şi pe aşa-zişii făcători de minuni, dar cea mai mare minune este schimbarea 
vieții, după modelul Domnului lisus Hristos”. (Pr. Nicolae Streza) 

e Pentru mine Părintele a fost un sfânt. Am socotit că e un om deosebit. Cuvintele 
lui erau mai scumpe decât orice altceva. Prin '46-'48 m-am spovedit la sfinția sa, până 
am fost la şcoală. Şi după aceea am fost la Prislop de ne-am spovedit, dar Părintele ne-o 
mânat însă la alt preot. El vroia ca cine ajunge la dânsul la spovedit să cunoască că a 
ajuns. Ţi-a dat un canon şi l-ai făcut, te-a împărtăşit şi mai departe să te ţii tot de rele!? La 
el nu mergea aşa. 

Cu copiii vorbea frumos, era zâmbitor şi blând. Dar cu lumea era mai aspru. Te 
țintuia. Simţeai că într-adevăr te mărturiseşti. Când mai veneai şi altădată te spovedea 
normal. Cine a ajuns de s-a spovedit o dată la Părintele, a doua oară ştia că nu mai era 
aşa aspru. În posturi, dacă nu posteai nu te împărtăşea. (Rus Silvia, 67 ani, Dejani) 


e La spovedit, atâta te ținea sub patrahir, până îţi aduceai aminte de toate păcatele. 
Te ținea acolo sub patrahir şi o oră şi două până ce îţi aduceai aminte tot. Şi erau foarte 
mulți oameni la spovedit, stăteau la rând şi câte două zile. 

După spovedanie îți dădea un canon, după păcatele tale (de citit de 5 sau de 10 ori 
Psaltirea, sau acatiste şi să posteşti) şi după ce-ţi făceai canonul, te duceai din nou la 
Mărturisire şi apoi te împărtăşea. Dar nu de prima dată! Niciodată nu împărtăşea de 
prima dată. Făcea aşa ca să-ți tămăduiască sufletul, să te convingă să te laşi de ce-i rău. 

Părintele îi spunea că trebuie să citească Psaltirea de atâtea ori că din cauza asta este 
bolnav, că a purtat duşmănie, sau a batjocorit, sau a clevetit. 

Era un om din Bucium căruia îi plăcea foarte mult să cânte. Cânta în crâşmă. Când a 
ajuns la spovedit a zis că, spovedindu-se, se vedea pe el însuşi sub patrahir, ca într-o 
oglindă, cum era faţa lui urâtă, întunecată. După ce s-a spovedit, i-a dat Părintele canon, 
să citească de 10 ori Psaltirea şi, după ce a citit de 10 ori Psaltirea, s-a dus din nou să se 
spovedească şi şi-a văzut fața luminată. Deci vă dați seama! A fost puterea lui 
Dumnezeu de s-a văzut pe el însuşi cât este de păcătos. (Miloşan Vionela, Recea, 71 
ani) 


e Părintele nu era mulțumit dacă te duceai şi nu faceai ce-ţi spune. Spunea aşa: „Eu, 
dacă veniţi la mine şi stau de vorhă cu voi, atunci ce vă spun eu aş vrea să şi faceţi. Eu nu 
am timp de pierdut. Dacă stau de vorbă cu voi vreau să se simtă ceva. Veniţi la mine, apoi 
mergeţi acasă şi lumea nu ştie că aţi fost la mine. Vreau să spună lumea: omul ăsta nu mai 
e ca până ieri”. Mai zicea: „M-am săturat să tot aprind lumânările şi iar să cadă, iar le 
aprind şi iar cad”. (lerod Ieronim Coldea) 


e De la Sâmbăta, ce să vă pot spune; pe cine spovedea Părintele îl ținea acolo la 
mănăstire, zile şi săptămâni întregi. Îl punea să lucreze, se plimba prin pădure.... şi când 
considera dânsul că l-a spovedit aşa cum trebuie îi dădea dezlegare la împărtăşanie. Când 
am fost eu la el, nu spovedea prea multă lume. 

Părintele avea o vorbă: „Mă, ajută-mă să te ajut!”. El avea vorba asta în sensul că 
„Dacă mă asculți şi faci ceea ce-ţi spun, într-adevăr te ajut!”. Ca un medic: dacă îi 
primeşti reţeta, dacă îi asculți poveţele, îi respecţi tratamentul, te ajuţi singur. Doctorul 
are intenția să te ajute, să te vindece. 

El avea vorba asta, dar foarte mulți nu-l ascultau. Se duceau şi se minunau de ceea ce 
le spunea, dar nu îi primeau canonul. Iar când venea a doua, a treia oară, îl întreba: „De 
ce ai venit, că tot nu m-ai ascultat?!”. 

Altă vorbă a Părintelui: „Măi, fă post!”. Nu dădea canoane deosebite, dar canonul era 
părăsirea păcatului, acesta era cel mai mare canon al Părintelui Arsenie. Făcuse şi 
medicina, cunoştea multe şi din tainele medicinii şi te ducea până acolo încât te lămurea 
că păcatul cutare sau cutare, te duce la ruinare, la boală, la moarte; avea o logică 

extraordinară. 

Nu m-am spovedit niciodată la Părintele Arsenie, pentru că ne trimitea la duhovnicii 
noştri de la teologie, de la seminar sau parohie, ne trimitea pe fiecare la duhovnicul din 
parohia sa. (Pr. loan Ciungara, Copăcel) 


e Văzând Părintele că mulți din cei pe care îi spovedea nu-şi schimbau purtările lor, 
ci continuau cu poftele şi păcatele, covârşit de grija datoriei sale preoțești, ştiindu-se 
chezaş pentru sufletele lor, s-a rugat lui Dumnezeu să-i descopere care este pricina pentru 
care oamenii nu se lasă de păcate. Şi, într-o zi, stând pe o bancă în grădina Mănăstirii şi 
privind spre munte, numai ce vede că apare în vârful muntelui un nor mare, negru şi 
întunecat, iar din el se auzea multă gălăgie şi zarvă mare. Privind cu mare atenție, observă 
că deodată norul se desparte în două părți, iar în mijlocul norului, pe munte, vede un 
scaun împărătesc înconjurat de flăcări de foc şi pe satana pe scaun, înconjurat de toată 
ceata drăcească, zicând cu glas tare către draci: 

- Care din voi este aşa de iscusit să găsească un vicleşug şi să-l şoptiţi în mintea 
oamenilor, ca să-i tragem de partea noastră şi să câştigăm suflete mai multe, să facem o 
împărăție mai mare ca a lui Dumnezeu, că puțin timp mai este? 

Atunci se înfăţişează un drac şi se închină până la pământ lui Scaraoschi, şi-i zice: 

- Întunecimea voastră, am găsit de cuviinţă să şoptim în mintea oamenilor că nu este 
Dumnezeu. 

Dar satana îi zice: 

- Nu e prea bun vicleşugul tău că nu putem câştiga prea mulți cu el. Să vină altul. 

Şi vine al doilea şi zice: 

- Întunecimea voastră, să-i lăsăm să creadă că este Dumnezeu, dar nu este rai şi iad şi 
că viaţa aceasta este numai până la mormânt. Satana, chibzuind, îi zise: 

- Nici cu acest vicleşug nu putem câştiga prea mulţi, căci Hristos când S-a înălțat la 
cer a zis ucenicilor: „În casa Tatălui Meu multe lăcașuri sunt (...) Mă duc să vă gătesc 
loc, ca unde sunt Eu să fiți şi voi” (loan 14, 2-3) şi sunt destui mai răsăriți la minte 
printre oameni care ştiu că există Dumnezeu şi că El le va da răsplata după fapte. Să vină 
altul. 

Şi vine al treilea şi zice, închinându-se până la pământ: 

- Întunecimea voastră, eu zic mai bine să-i lăudăm pe oameni pentru credinţa lor în 
Dumnezeu, în rai şi iad, în judecata de apoi, dar totodată, fără odihnă să le şoptim de mii 
de ori: „Nu vă grăbiţi cu pocăinţa adevărată, lăsaţi-o mai la bătrâneţe căci moartea e 
departe şi mai petreceți, gustați dulceaţa vieții, faceți-vă toate poftele, mai e vreme 
destulă!” şi vrăjiți de şoapta noastră ademenitoare nici nu vor observa trecerea vremii. 
Moartea venind pe neaşteptate îi va găsi, desigur, total nepregătiți şi atunci ei sunt ai 
noştri. 

Abia acum satana îşi strâmbă chipul într-un rânjet de bucurie diavolească şi cu 
înfrigurarea grabei le zise: 

- Mergeţi şi aşa să faceţi! 

Deci numai de formă şi de ochii lumii îşi îndeplineau acei oameni datoriile 
creştineşti, în timp ce vrăjiți de şoapta ademenitoare a viclenilor draci nu-şi schimbau 
purtările şi continuau cu poftele şi păcatele, lăsând sfaturile Părintelui şi adevărata 
pocăință pentru la bătrâneţe. (lerod. Dometie - Mân. Brâncoveanu) 


e O femeie, deşi venise mai târziu, i-a zis: „Părinte, primiți-mă mai repede la 
spovedit că am oameni la lucru şi sunt grăbită”. Părintele i-a spus: „Du-te, gată-ți şura şi 
vino. Cu omul care se grăbeşte eu nu mă grăbesc”. (Maria Streza, 86 ani, Voila) 

e Sfaturi şi îndemnuri ale Părintelui Arsenie: 

- Atâta vreme cât ținem păcatele nemărturisite, ascunse cu voia, atâta vreme atârnă 
pedeapsa lor asupra noastră, ca o sabie care stă să cadă peste viața noastră. De îndată 
însă ce mărturisim păcatele şi vinovăția, primejdia morţii o înlătură Dumnezeu de 
deasupra noastră. 

- Toţi avem o genă oncogenă şi ne putem îmbolnăvi de mai multe ori fără să ştim, dar 
prin spovedanie sinceră şi împărtăşirea cu Sfânta Euharistie ne refacem. Trebuie să ne 
întărim cu Sfintele Taine, cu energie duhovnicească, capabile să stăvilească anarhia din 
creier şi din organisinul nostru. Factorul supranatural se dovedeşte capabil de atâtea ori 
să ne scape din multe încurcături. 

- Cea mai primejdioasă este mândria sfântului, de aceea sfinții adevăraţi sunt cei ce 
nu ştiu că sunt sfinți, ce țin morțiş că-s păcătoşi. 

- Nici o patimă nu vrea să părăsească firea fără nevoinţe, adică silinţe ale conştiinţei 
întărite de voință. Din pricina acestei lupte între convingeri şi patimi, călugăria e 
dătătoare de har şi numărată la Taina Pocăinţei. 

- Cât asculți de Dumnezeu, atât ascultă şi Dumnezeu de tine. Cea mai lungă cale este 
calea care duce de la urechi la inimă. 


Post şi rugăciune 
„Mai mare este omul în genunchi, decât în picioare” 


e Nouă ne-a spus că cea mai puternică rugăciune este „Doamne, Iisuse Hristoase, 
Fiul lui Dumnezeu, miluieşte-mă pe mine, păcătosul”.(Gheorghe Silea, 45 ani, Sâmbăta 
de Sus) 


e M-a îndrumat Părintele să fac rugăciunea cu care se mântuiesc călugării... Şi-a 
dat seama că eu nu pot rămâne acolo, nefiind absolvent de Teologie şi neavând vârsta la 
care se poate hotărî cineva să se facă călugăr şi având şi deficienţa cu care am străbătut 
prin viaţă, Părintele şi-a dat seama de asta şi atuncea a zis, totuşi, că aş putea face eu ceea 
ce fac călugării, adică să zic: „Doamne, Iisuse Hristoase, Fiul lui Dumnezeu, miluieşte- 
mă pe mine, păcătosul”. Am luat aminte la ce mi-a zis Părintele. ...Mi-a spus că această 
rugăciune să o zic în gând, nu cu cuvântul vorbit, ci în gând, s-o lipesc de respirație în 
felul următor: Între respiraţii, deci fără să inspir şi fără să expir, acolo unde se întâlneşte o 
respiraţie cu cealaltă, să zic: „Doamne” - trăgând aerul în piept, odată cu aceasta, să zic 
„lisuse Hristoase, Fiul lui Dumnezeu”, şi dând aerul afară din piept „miluieşte-mă pe 
mine păcătosul”. Altceva nu mi-a mai spus în legătură cu aceasta. Aşadar, pot să zic că 
Părintele Arsenie a fost un ctitor la existența mea. (Arhim. Teofil Părăian - Mân. 
Brâncoveanu) 


e Am avut odată un necaz şi l-am visat noaptea pe Părintele, că a venit şi m-a 
învățat o e Aşa să te „Doamne, Iisuse Hristoase, Fiul lui Dumnezeu, ajută 
i!l”. (Cismaş Eugenia, 78 

ani, Făgăras) 


e [nainte de Sfânta Impărtăşanie, când zicea „Cred Doamne şi mărturisesc...”, 
părintele plângea cu lacrimi şi zicea apoi şi o ectenie: „Iartă Doamne păcatele părinților, 


a” 


din neştiință”. Am primit un braţ de cărți de la Părintele, între care şi „Tâlcuirea Sfintei 
Liturghii” şi mi-a recomandat să stau de vorbă mai mult cu fetele şi femeile de la noi din 
sat, să le ajut în credință. 

Înainte de a pleca acasă m-am gândit că Părintele nu a mâncat toată ziua stând cu noi, 

dar Părintele mi-a şi răspuns la gând, zicând: “Mâncarea mea este să fac voia lui 
Dumnezeu, că de aceea ați venit aici ca să vă ajut. Eu am mâncat, dar nu știți mâncarea 
pe care am mâncat-o eu”. 

Îmi amintesc că am mers la Părintele şi pentru a ne ruga să facă rugăciuni pentru 
ploaie, dar nu am apucat să-i spunem. Părintele a ştiut însă şi ieşind în fața Sfântul Altar 
ne-a spus: „Măi, eu ştiu că voi ați venit cu gând să vă fac rugăciuni pentru ploaie şi am 
deschis cartea să fac rugăciuni, dar o mână nevăzută mi-a închis cartea, şi am auzit o 
voce care mi-a spus: «Nu te ruga de Mine să le dau ploaie, Eu ştiu ce să le dau. Roagă-te 
de ei să facă voia Meay”. Ne-a mai zis că „mersul vremii este după purtarea oamenilor”. 
(Maria Streza, 86 ani, Voila) 


e Părintele Arsenie zicea de multe ori la Bucureşti (Drăgănescu): „Măi, în Tara 
Făgăraşului e multă rugăciune”, poate pentru că se fac multe Masluri, ori Maslul - taina 
aceasta - are o mare putere şi de aceea e multă evlavie şi e multă rugăciune în Ţara 
Făgăraşului. Spunea Părintele: „Maslul e un paznic puternic pentru casă, pentru familie”. 
De aceea, cei care l-au cunoscut pe Părintele, cei care au primit canonul acesta de a 
săvârşi taina Sfântului Maslu, nu s-au lăsat de această rânduială şi an de an, la boală sau 
la un necaz, cheamă preoţii să săvârşească taina aceasta. (Pr. loan Ciungara, Copăcel) 


e Părintele ne cerea post şi rugăciune, dar nu era exagerat. Ne sfătuia să ne odihnim, 
că trupul e templul sufletului şi dacă e obosit nici rugăciunea nu e făcută bine. Cel târziu 
la ora 10 seara să te pui în pat să te odihneşti. Niciodată să nu te culci după 12 (24.00) că 
acela nu e somn odihnitor. Că dacă te culci înainte de 10 te poţi trezi şi la 3 şi la 4 şi eşti 
om, dar dacă te culci după 12 te trezeşti şi la 10 şi la 12 ziua. Eu ziceam: „Părinte, mă 
doare stomacul de la varză, de la cartofi”; „Măi, nu mânca, pentru că bolnavii nu au 
post”. Spunea să mâncăm tot timpul lapte ca să avem echilibru de calciu în organism să 
nu se producă dereglări. Recomanda la majoritatea să consume brânză de vaci, lapte crud 
şi zicea că din moment ce calciul scade încep să apară dereglări şi tot felul de boli.(Ana 
Riţivoiu, Sibiu) 


e Odată a venit o femeie plângându-se că băiatul ei e pe front. I-a spus: „Roagă-te 
pentru el, nu mai plăti. Ai plătit de-l poţi cântări în bani. Roagă-te tu, ca mamă, nu plăti 
preoților. Este mai primită rugăciunea mamei decât a preotului.” 

O preoteasă i-a zis că o doare capul şi i-a răspuns: „Nu mai posti atâta. Postul până la 
durere de cap nu mai e post, e osândă. Dumnezeu îţi dă un anumit timp să-ți porți 
măgarul (la trup îi zicea măgar), dar dacă tu l-ai osândit, l-ai gătat; atunci nu-i postit, e 
osândă... Să postească mai mult tineretul, că bătrânii sunt slabi”. (Paraschiva Anghel, 
Dejani) 


e Părintele spunea că „în războiul văzut se luptă ostaşii pentru împărat, iar în 
războiul nevăzut se luptă Împăratul pentru ostaşi”. 

Şi mai spunea că la cine are răbdare, cad toate pe rând până omul scapă de necazuri. 
Când dai de necazuri singura soluție e să te rogi şi să ai răbdare. 

Părintele mi-a dat multe sfaturi duhovniceşti, mi-a povestit multe lucruri. A spus că 
„tinereţea nu-i pentru distracţii, tinereţea e pentru învățătură, că la tinereţe se învaţă cel 
mai bine”. Eu aveam peste 25 de ani. Îndemna pe tineri să facă o şcoală sau o meserie. 
Eu i-am spus că sunt mai sensibil şi poate nu rezist să fac şcoală, că acolo e un efort şi 
moral şi fizic, dar el a zis, referindu-se, în general, la tineri: „Aveţi destulă sănătate, dacă 
nu v-o cheltuiţi cu femeile şi cu desfrâurile”. 

Părintele vorbea despre frână. Desfrânat e un om care nu mai are frâne: nici la 


) 

vorbire, nici la mâncare, nici la băutură; adică şi-a pierdut frânele. Atunci e ca o maşină 
care nu mai are frâne. Spunea şi de radio. Dacă radioul e bun prinde undele, dacă radioul 
e stricat nu prinde undele, numai huruie. 

I-am spus: „Părinte, eu sunt mai sensibil, parcă tot timpul am ispite” şi mi-a zis: „Da 
măi, că bufnița se bagă în lemnul scorburos. Ai destulă sănătate. Să îi mulțumeşti la 
Dumnezeu că ai suferința asta. Dacă erai sănătos făceai multe păcate”. Nu totdeauna 
sănătatea e ceva bun. E bun dacă ştii s-o foloseşti: „Nu vinu-i rău, beţia e rea”, adică nu 
lucrul e rău, ci întrebuințarea greşită a lucrurilor. Sănătatea e bună dacă o foloseşti bine, 
dacă ai prea multă şi nu o foloseşti, ca tânăr, e cam primejdios. Că tinerețea are nişte 
energii care te aruncă în lucruri nevoite. Dacă eşti cu grijă scapi, dacă nu ai grijă... 

M-am dus odată la Părintele cu fratele - care-i preot - şi cu încă un coleg de-al fratelui 
care făcea seminarul la Argeş. Părintele le-a spus lor: „Aţi fost la baraj?”. „N-am fost, 
Părinte”. „Să vă duceți să vedeţi cum e un baraj. Dacă barajul e tare, rezistă la presiunea 
apei, dacă e slab se rupe şi nu mai produce lumină şi strică pe unde se duce apa, iar ducă 
nu se rupe barajul, apa se urcă până la turbine şi pe urmă produce curent, dacă nu, nu 
produce. Aşa e şi cu omul. Adică omul să aibă un baraj, care, când vin ispitele, să reziste 
la presiunea ispitelor, să nu cedeze. Că dacă cedează la ispite, atunci nu mai produce 
lumină. Dacă nu cedează atunci dă şi Dumnezeu ajutor şi începe să producă omul 
lumină”. Zice Sfântul Apostol Pavel undeva că „suntem împreună lucrători cu 
Dumnezeu”. 

Părintele spunea despre viaţa de dincolo: de ceea ce nu te poți lăsa în viața 
pământească, când te duci dincolo pofta creşte şi nu mai există posibilitatea stăpânirii şi 
nu mai poți să te duci să-ți cumperi țigări, spre exemplu. Astea sunt chinurile de dincolo, 
că doreşti un lucru cu care ai fost obişnuit aici pe pământ. Te duci dincolo şi doreşti 
lucrul ăsta, dar zice că dorinţa e aşa de mare încât te arde. Doreşti să ai lucrul ăsta şi nu-l 
poţi obține, că nu mai există materia. Chinul ăsta nu e uşor, e ca şi când ti-ar fi sete. Vii 
pe o căldură aşa mare şi ţi-e sete aşa de tare, de simţi că ai bea o fântână întreagă, dar nu 
ai de unde să o bei. 

Spunea că oamenii care sunt credincioşi cred şi fără să vadă, dar care sunt 
necredincioşi chiar dacă văd focul iadului tot nu cred până ce nu ajung, acolo. Spunea că 
oamenii cred că Dumnezeu e numai o poveste. „Dumnezeu nu e o poveste, e o realitate. 
Acum e pe crezute, atunci va fi pe văzute!”. (lerod. lerortim Coldea) 


OO OO OO OO OO OO 


e Într-o noapte citind din Sfânta Scriptură, mă aflam la Evanghelia de la Ioan, 
cap.14, 23, unde scrie: „lisus a răspuns şi i-a zis: Dacă Mă iubeşte cineva va păzi 
cuvântul Meu, şi Tatăl Meu îl va iubi, şi vom veni la el şi vom face locaş la el”. Am lăsat 
puţin Sfânta Scriptură şi mă gândeam: cum este cu putință să vină Domnul lisus Hristos, 
împreună cu Dumnezeu Tatăl (de fapt Sfânta Treime) şi să-şi facă lăcaş la mine, în casa 
mea, în inima mea!? Nu puteam să înţeleg! 

După ce am terminat capitolul de citit, am stins lumina şi m-am îndreptat spre locul 
de rugăciune (un geam al camerei care dă spre răsărit). Am început să mă rog la Bunul 
Dumnezeu, scoțându-mi orice fel de gând din mintea mea, inclusiv versetul pe care nu îl 
înțelegeam şi rugându-mă lui Dumnezeu, mi-a fost dat să trăiesc o mare minune. Am 
simțit o stare de mare-mare bucurie, dar şi de frică,însă cea de bucurie întrecea cu mult 
pe cea de frică; apoi am simțit o stare de pace pe care nu ştiu cum să o descriu, dar pe 
care nu am cunoscut-o niciodată până atunci. M-a copleşit. Apoi, o stare de iubire, o 
iubire atât de mare către Dumnezeu şi oameni încât, a doua zi, îmi venea să strig în gura 
mare: „Vă iubesc! Vă iubesc oameni buni, pe toți, din toată inima mea!”. Nu mai ştiam 
că există răutate, pe toți oamenii îi vedeam buni şi curați; câtă bucurie, pace şi iubire 
aveam în toată ființa mea față de toate şi față de toți. 

După această mare minune şi trăire din viață, l-am căutat pe Părintele Arsenie Boca. 
Întâlnindu-mă cu dânsul i-am zis: „Părinte, am şi eu problemele mele lumeşti dar, nu 
pentru aceasta am venit la dumneavoastră.” Părintele îmi zice: „Nu, mă? Atunci pentru 
ce ai venit?” Şi am răspuns părintelui: „Să mă ajutați Părinte, să-mi pot ține credința în 
Dumnezeu până la moarte pentru că există Dumnezeu”. Când am spus aceasta mi-au dat 
lacrimile, fiind încă copleşit de experiența şi marea minune prin care trecusem. Părintele 
mi-a spus: „Frumos mă, frumos!” - mi-a spus-o de trei ori. Apoi, probabil ca să nu mă 
îngâmf, mi-a spus aşa: „Mă, eu îţi spun cum poți să-ți ţii credința. Păstreaz-o mă, în 
inima ta şi lasă tu propaganda care o faci la serviciu, că să ştii, colegii tăi au început să te 
vorbească. Dacă noi care suntem în drept să facem propagandă şi nu suntem lăsaţi, apăi 
tu cine eşti s-o faci?” îmi spuse Părintele, zâmbind uşor. 

I-am spus ceea ce văzusem în plină noapte când mă rugam; era foarte atent la tot ceea 
ce-i spuneam, apoi mi-a spus: „Tu cum te rogi, mă?”. „Părinte, am un geam care dă spre 
răsărit şi încerc să transpun în viața mea ceea ce spune Sfântul Aposlol Pavel, că 
bărbatul să se roage în orice loc, să ridice spre cer mâinile curate, neîndoielnice şi aşa să 
se roage lui Dumnezeu”. Părintele îmi zice: „Cum mă, aşa?” - arătându-mi poziția 
mâinilor, exact aşa cum le ţineam eu în timp ce mă rugam. l-am spus: „Da, Părinte!”. 
Părintele mi-a replicat: „Mă, să nu te mai rogi aşa, că nici eu nu am curaj să mă rog aşa. 
De acum să te rogi cu mâinile aşa, mă!” - şi-mi arată cum să mă rog, cu mâinile 
împreunate „pentru că mâinile împreunate înseamnă şi smerenia omului înaintea lui 
Dumnezeu. Cu mâinile ridicate se roagă numai pustnicii, adică numai oamenii 
despătimiţi”. Mi-a mai spus: „O să ai multe necazuri în viață, dar şi cu mai multă putere 
o să le înfrunţi”, iar apoi mi-a mai zis să-mi duc credinţa în Dumnezeu „de la unghiile 
picioarelor până la vârful firului de păr din cap”. Apoi a adăugat: „Să te punem la 
încercare, mă!”. După ce m-a binecuvântat am plecat gândindu-mă mereu la ceea ce-mi 
spusese Părintele. 

lată că într-o zi, pe la prânz, mă aflam la mama şi vorbeam despre Dumnezeu, aşa 
cum ne ducea pe noi mintea şi exact la ora 13.20 am ieşit din casă ca să iau autobuzul 
pentru a merge la serviciu. Când am ajuns în dreptul porții, am văzut deodată că ceva ca 
un nor alb, ca o ceaţă, a coborât de sus pe lângă stâlpul casei şi teiul din faţa casei. Apoi 
de câteva ori, a fost un fel de du-te vino al norului, între stâlp, pom şi casă. M-am frecat 
la ochi, crezând că am ceva cu ochii şi când am dat să văd mai bine ce este, a apărut în 
fața mea şi a mamei un tânăr, a făcut o înclinare uşoară din cap drept salut, a zâmbit, 
apoi ne-a spus: „Nu aveţi un loc de găzduit?”. Mama îi spune: „Dragă, la cetate există un 
hotel, du-te acolo”. Acel tânăr frumos răspunde zâmbind: „Am fost, dar nu am găsit nici 
un loc”. Dar eu îi spun mamei: „Tu mamă, găzduieşte-l în camera dinspre stradă”. Dar 
mama îmi spune: „Tu ştii bine, cum îi taică-tu”. Apoi l-am întrebat: „De unde vii?” iar el 
mi-a răspuns: „De departe vin”. ÎI întreb din nou: „Cât de departe?” Şi el îmi răspunde: 
„Foarte de departe!”. Iar mie mi s-a transmis mental aşa: „Ai văzut tu bine de unde am 
venit de ce mă mai întrebi de unde vin?”. Am simțit atunci ceva deosebit în toată ființa 
mea, vroiam să îngenunchez, vroiam să fac ceva, dar n-am putut să fac nimic, eram ca 
țintit locului. I-am spus mamei ca totuşi să-l găzduiască. Dar mama a rămas la ceea ce 
îmi spusese prima dată: din cauza tatei nu poate fi găzduit. Apoi acel tânăr a făcut din 
nou o înclinaţie a capului drept salut şi a făcut doi paşi, suficient cât să iasă din vederea 
noastră, iar eu fără să-mi explic până astăzi, i-am spus mamei: „Mamă acesta nu-i om!”. 
Mama îmi spune: „Cum vorbeşti aşa, dragul mamei?”. Atunci i-am spus mamei: „Hai să 
ne uităm şi ai să vezi că nu mai este.” Ne-am uitat şi nu mai era nimeni pe toată strada. 
(Bogdan Juncu - Făgăraş) 

e Sfaturi şi îndemnuri ale Părintelui Arsenie: 

- Toate rugăciunile sunt bune; e mai bună rugăciunea vameşului: „Doamne Iisuse 
Hristoase, Fiul lui Dummnezeu, miluieşte-mă pe mine păcătosul”. Ia-o în braţe în orice 
moment. 

- Mai bine o rugăciune pentru cel care înjură, decât o observaţie. 

- Înainte de o primejdie mare să se citească Acatistul Mântuitorului trei zile, timp în 
care să nu se mănânce şi să nu se bea nimic. 

- Mai multă rugăciune către Sf. Înger Păzitor. 

- Mai mare este omul în genunchi, decât în picioare. 

- Soluția nu e de a aduna totul în tine, de a încerca să rezolvi tu totul; fără ajutorul 
supranatural te va face să explodezi. 

- Mi se pare că factorii esenţiali ai vieții sunt instinctele primordiale, profunde, ale 
omului: de înmulţire, de nutriție, de îmbrăcăminte, de foame, uneori mult mai puternice 
decât rațiunea şi credinţa. De accea trebuie să ținem seama de aceşti factori esențiali ai 
vieții, ținându-i în echilibru, cu raţiunea şi credința. Soluţiile de mijloc nu pot depăşi 
crizele existenței, tragedia omului. 

- Fapt e că credinţa e o asceză a rațiunii. 

- Lepădarea de lume are două trepte. Întâi ne lepădăm de lumea din afară şi de tot ce 
ne-ar putea ţine legaţi de ea. În al doilea rând ne lepădăm şi de toate asemănările noastre 
lăuntrice cu lumea. Acestea sunt patimile, năravurile şi toate slăbiciunile noastre 
personale. Să desăvârşim lepădarea de lume cu lepădarea de sine. Lepădarea de lume e o 
convingere, pe care poţi s-o ai şi-n mijlocul lumii stând, precum poţi să n-o ai în adâncul 
pustiei petrecând. 

- Mântuirea se lucrează numai pe ruinele egoismului. 

- Toţi cei ce umblă după plăceri, de orice fel, nu vor scăpa de primejdii, căci sub orice 
plăcere e încolăcit un şarpe. 

-Să nu vorbeşti niciodată despre proiectele tale, căci cel rău ştie doar ce vorbeşti nu şi 
ce gândeşti şi ţi le nimiceşte. 

- Dreapta socoteală îi mai mare ca postul, dar cu ascultare de duhovnic... lar dacă va 
veni asupra ta vreo furtună şi vreo clătinare, acestea vor fi pe măsura neascultării tale. 
Căci pe cel ce ascultă cu adevărat, nici diavolul însuşi, spun Părinţii, nu-l poate vătăma. 

- Când eşti împrăştiat, nu-i bine. 

- Păstrarea capacităţii de încadrare în disciplină a unui suflet, face dovada armoniei şi 
valorii sale. 

- Un organism topit cu postul nu mai are putere să schimbe convingerile conştiinţei. 

- Mai bine de jumătate din numărul patimilor sunt ale minţii. Postul lucrează şi asupra 
acestora. 

- Să-mi ţină Dumnezeu credința de copil. 

- Să căutăm Ierusalimul din noi, nu cel din Israel. 

- Cel cu un talant, din Sfânta Evanghelie, are numai botezul şi talantul lui i se va da 
celor fără botez, dar cu fapte. 


Vindecări şi sfaturi 
„De acum să nu mai păcătuieşti” 


e Fram la Mănăstirea Râmeți şi aşteptam un autobuz. Mai erau doi bătrâni lângă 
mine. La un moment dat am scos buletinul să caut ceva. Pe o copertă a buletinului aveam 
poza Părintelui Arsenie. Doamna mai în vârstă m-a întrebat imediat: „L-aţi cunoscut pe 
Părintele Arsenie? Dragule, eu l-am cunoscut. Omul acesta m-a salvat, m-a scos din 
moarte sufletească... Aveam boli ale glandelor endocrine. Ani întregi am stat prin spitale 

şi sanatorii din toată țara. Într-un final mi-au zis să mă duc acasă că în 2-3 luni voi muri. 
O soră medicală, înainte de a ieşi din spital mi-a spus: «Degeaba tot iei medicamente şi-ţi 
pui nădejdi în medici şi spitale. Du-te şi roagă-te lui Dumnezeu. Am auzit că este un om 
al lui Dumnezeu, Arsenie. Du-te şi roagă-te, poate îl găseşti.» 

Dar ea nu credea în Dumnezeu, credința era pentru ea o prostie. Stând acasă şi văzând 
cum moare încet-încet, slăbise în greutate foarte mult, începuse să se gândească cu 
groază la moarte. La un moment dat s-a gândit că nu se poate ca omul să moară şi să 
dispară pur şi simplu. Trebuie să se întâmple ceva cu el. Începuse să gândească cu 
sufletul, care e nemuritor, care nu poate accepta moartea. Îşi spunea apoi, repetat: «Nu se 
poate să nu existe Dumnezeu. Nu se poate să mor şi să nu mai existe nimic cu mine», o 
spunea aproape disperat. 

Începuse să se roage cu ce cuvinte ştia. Îşi aduse aminte de numele Părintelui Arsenie 
şi se ruga: Cine eşti Părinte Arsenie? Ajută-mă! Nici nu ştia dacă trăieşte sau dacă a 
murit, nici unde este. Şi în noaptea aceea a avut un vis: „Am visat un Părinte într-un 
anteriu alb, care mi-a zis: „Femeie, te scoli dimineaţă, te sui în trenul acesta (în vis a 
văzut exact trenul), în vagonul acesta, cobori la staţia cutare; acolo te duci la autogară şi 
te sui în autobuzul acesta (şi a văzut şi şoferul şi atobuzul), cobori în stația asta, o iei pe 
drumul acesta şi mă găseşti la biserica asta”. 

Toate reperele din traseu le-a văzut în vis. Şi a făcut întocmai. Dimineaţa însă 
bărbatul i-a zis: „Ce faci? Ai înnebunit? Bolnavă cum eşti vrei să o iei pe coclauri după 
visele tale!?” Până la urmă a lăsat-o: „Dacă vrei să mori, mori!” 

Într-o staţie, un cerşetor s-a rugat insistent de şofer să-l ia şi pe el fără bani. Dar 
şoferul a zis: „Dacă n-ai bani, jos!” Femeia, deşi cheltuise o avere pe medicamente, i-a 
zis şoferului: „Lasă-l să urce, că-i plătesc eu” şi i-a dat bani pentru bilet. Cerşetorul a 
urcat şi i-a mulțumit. După un timp însă femeia a observat că cerşetorul nu mai era în 
autobuz. 

Când a ajuns la biserica din vis, l-a văzut rezemat de zidul bisericii pe omul din vis, 
pe Părintele Arsenie. Când s-a apropiat, Părintele i-a zis: „Ei, vezi că dacă ai crezut, ai 
ajuns?” şi se juca în mână cu biletul de autobuz dat cerşetorului. Femeia săraca a căzut 
în genunchi. El a dus-o în biserică, a făcut o rugăciune şi i-a zis că se va face bine, dar 
să-şi schimbe viaţa. Şi şi-a schimbat viaţa din temelii. Nu ştiu dacă acum mai trăieşte. 
Erau din Alexandria. (Pr. Ciprian Negrean) 


e Odată a venit un om şi a zis cu mare supărare, plângând: „Părinte am o fată, 
singurul copil pe care-l am şi are epilepsie. N-am putut s-o aduc căci e prea mare”. 
Părintele Arsenie l-a întrebat de la ce vârstă are epilepsie şi acela i-a spus: „De la 6 ani 
(acuma are 16). Noi am fost la sapă şi acolo era un pârâu mai mare. Fetiţa se juca în pârâu 
şi deodată am auzit că ţipă. Când m-am dus lângă ea am găsit-o încremenită şi cu spumă 
la gură. Am fost cu eu pe la mănăstiri, prin biserici, prin spitale, prin toate părțile. Dar 
acum nu o mai pot duce căci e prea mare. Ce să, fac, Părinte?”. Părintele a spus să ţină 
post şi să facă rugăciune pentru ea şi Sfântul Maslu cu 7 preoți. Dar să caute pe preoții 
care crede că sunt mai buni, mai credincioşi. Şi dacă o să-i spună o dată unui preot să vină 
şi zice că nu poate, să nu insiste. Să vină numai cei care vor să vină. Am auzit apoi, că nu 
mult timp după Maslu fata a murit. Spunea Părintele: „Fericiţi cei ce au epilepsie, căci 
osânda şi-o fac pe lumea asta şi merg direct în rai... numai să nu moară înecaţi sau în 
foc”. 

Era la mănăstire unul Dumitru, tot cu epilepsie, pe care îl trăgea satana la apă, la 
fântână sau la lacuri. Odată i-a smuls crucea cu care îmbla în mână şi i-a aruncat-o în 
fântână ca să meargă după ea. De aceea era legat cu lanţuri la picioare ca să nu poată 
fugi repede. Spunea Părintele: „Uitaţi-vă la Dumitru să vedeţi şi voi ce face satana”. 

Făcea ca o cloşcă atunci când îşi cheamă puii, făcea ca toate animalele. Odată a început 
o numărătoare: 1, 2,... 18. „18 păuni se bagă în mine”. Şase oameni mari îl ţineau în pat. 
Se zbătea de mişca patul cu toţi şase. Dar a dat Dumnezeu şi l-a vindecat Părintele. 
Umbla Dumitru cu crucea în mână şi spunea: „Părintele m-a scăpat de boala grea pe care 
am avut-o!”. 

Altădată a venit un tată cu băiatul său bolnav de epilepsie şi l-a apucat boala chiar 
acolo la mănăstire. A venit Părintele cu o carte şi cu patrafirul şi i-a citit din ea. ÎI ţinea 
tatăl său şi un băiat, dar i-a doborât cel bolnav. A apucat cu dinţii un colț din patrafir. 
„Mi-l rupe”, a zis Părintele. Au sărit cu toții şi i-au pus un lemn în gură ca să nu-şi muşte 
limba. „Uite ce face satana!”, a zis şi a intrat în mănăstire (erau în fața mănăstirii). Bietul 
epileptic luase o piatră mare de jos şi a aruncat după Părintele. A lovit uşa chiar în 
momentul în care Părintele a închis-o. „Vedeţi ce face satana? Dacă mă lovea mă omora 
cu bolovanul ăla!” (Paraschiva Anghel, Dejani) 


e Duminica, Sfânta Liturghie se săvârşea la altarul din pădure, de părinţii Arsenie, 
Serafim (Popescu) şi Mihail. Odată, când a început Sf. Liturghie, pe un epileptic l-a 
trântit diavolul şi a început să strige din el: „Mă fac câine” şi lătra ca un câine. „Mă fac 
orice târâtoare” şi făcea ca orice animal, numai porumbel, miel şi măgar spunea că nu se 
poate face. Alteori se auzeau din el foarte multe voci deodată (ca pe stadion), căci spunea 
că au venit toate legiunile. Eu stăteam lângă el şi auzeam tot ce spune. Odată, Părintele 
Arsenie a zis să fie ținuți departe toţi copiii, a coborât din altar cu Sfânta Cruce în mână şi 
l-a bătut cu crucea de lemn peste gură. Acela a amuţit. După Sfânta Liturghie a venit din 
nou la el, l-a mângâiat şi ia spus: „Frate Dumitru, te doare?”. „Nu Părinte, nu mă doare”. 
(Bălan Silvica - Făgăraş) 


e Când eram copil locuiam în Lisa, nu departe de Mănăstirea Brâncoveanu. Eram 
10 fraţi (5 băieţi şi 5 fete). Numele de fată îl aveam Andreiaş. Aveam 13 ani când sora 
mea cea mare, Elena, de 23 de ani, era bolnavă de ochi (o dureau ochii, îi curgeau 
lacrimile şi îi scădea vederea). Se gândea să meargă la Bucureşti pentru operație. Dar într- 
o duminică, fiind la mănăstire, a ieşit Părintele Arsenie din biserică şi a strigat (era multă 
lume): „Leana din Lisa, vino-ncoace”. Când s-a apropiat i-a spus: „Tu eşti bolnavă cu 
ochii. Să nu te duci la medic la Bucureşti să faci operație”. I-a adus apă sfinţită: „Cu ea să 
te speli pe ochi”. Aşa a făcut şi boala i-a trecut imediat. De atunci a mers tot timpul la 
mănăstire şi ne-a luat şi pe noi, surorile. Aşa am ajuns să merg şi eu în fiecare duminică. 
(Bălan Silvica - Făgăraş) 


e Socrul meu a fost bolnav, dar prin rugăciunile Părintelui şi după dezlegări s-a 
făcut sănătos. A fost ca stricat de cineva şi n-a mai fost normal la cap. I-a spus aşa 
Părintele - că socru mergea duminica la crâşmă: „Să laşi prietenii şi dacă bei un pahar de 
rachiu să-l bei aşa, ca medicament, dacă crezi că te poți ţine, iar dacă nu, să nu-l bei! Să 
nu lipseşti la sfânta biserică duminica şi de sărbători”. 

Când a început să vină la biserică, dânsul era primul pe treptele bisericii. S-a făcut 
sănătos. Dar nici nu l-am văzut vreodată să mai fie nervos sau să zică un cuvânt rău. Nu 
l-am auzit în 38 de ani cât am trăit cu socrul, să înjure, să drăcuiască sau să clevetească 
pe cineva. El era numai cu rugăciunea în gură. Cred că ştia aproape jumate de Psaltire şi 
Acatiste. Era tot timpul cu cartea în mână. Părintele îi spunea, de câte ori îl întâlnea, să 
țină credința mai departe. 

Eu am văzut când Părintele a făcut bine un băiat bolnav de epilepsie. Acela era de la 
Constanţa şi a venit la Prislop. I-a dat Părintele o carte cu Patimile Mântuitorului, dar o 
carte foarte groasă, aproape ca Scriptura, şi nu ştiu câte zile au citit: ba citea el, ba 


) 


OO OO OO OO OO OO 


G 
' 
Q 
G 
Q 
G 
G 
G 
GQ 
G 
Q 
G 
Ô 
| 
G 
G 
' 
G 
0 
' 
G 
G 
| 
G 
G 
| 
G 
Q 


70 


maică-sa, ba o mătuşă şi înainte de a termina cartea i s-a făcut rău şi după aceca s-a 
liniştit. Apoi a venit Părintele şi i-a spus: „No, de acum încolo să ştii că nu o să mai fii 
bolnav” şi s-a pus băiatul în genunchi în fața lui şi plângând îi săruta picioarele. 
(Miloşan Vionela, Recea, 71 ani) 


e Odată, când spovedea în biserică, era şi un cetăţean orb de multă vreme. La un 
moment dat l-a spovedit, după aceea l-a împărtăşit şi 1-a zis să iasă afară din biserică. Şi 
lumea a vrut să-l ajute, fiind orb, dar Părintele a zis să-l lase singur. Şi când a ajuns la uşă 
a zis: „Măi fraţilor, eu văd!”. Şi de atunci a văzut. 

A fost şi un paralizat la pat, l-a dus cu căruţa la mănăstire şi i-a zis Părintele să se dea 
Jos din căruţă. Şi el s-a dat jos şi de atunci a umblat. (Greavu Toma, 55 ani) 


e Un orb a stat o lună de zile la mănăstire şi cânta mereu o cântare despre pace. Într- 
o zi, după vecernie, după ce au ieşit toți din biserică, Părintele Arsenie l-a luat pe orb 
afară şi i-a zis să se uite în sus şi să-i spună dacă vede ceva şi i-a răspuns că parcă zăreşte 
ceva. A doua zi, după vecernie, din nou l-a luat şi i-a zis să privească spre cer, iar orbul i- 
a zis că vede mai bine. În a treia zi orbul a văzut şi mai bine. În circa o săptămână orbul s- 
a vindecat. 

O fată de 13 ani, oloagă, dintr-un sat din Ardeal, a stat o săptămână la mănăstire. 
Părintele Arsenie a făcut rugăciuni asupra fetei, ea fiind pusă pe un scaun în fața 
altarului. Părintele a întrebat-o: Crezi în lisus Hristos, în Dumnezeu-Tatăl, în Maica 
Domnului? Ea a răspuns: Cred din toată inima. La fel i-a întrebat şi pe părinții fetei care 
au răspuns că şi ei cred. Părintele i-a zis fetei: Dacă crezi, scoală-te şi mergi! Ea a 
răspuns că nu poate. Atunci Părintele i-a zis iarăşi: Dacă crezi în lisus Hristos, scoală-te 
şi vino la mine! Atunci fetița s-a sculat pe picioarele ei, ajutată, şi a mers spre Părintele 
Arsenie. Părintele i-a spus că atât cât va trăi să nu se ducă în lume la distracţii, baluri, 
dansuri şi să se încredinţeze în mâinile lui Dumnezeu. Dar după 2 ani, la 15 ani, fiind 
frumoasă, a mers la un bal şi astfel la scurt timp fata a murit. 

Părintele Arsenie se izola de lume la izvorul din pădure. Apa de acolo devenise 
sfințită prin rugăciunile lui, fiind izvor de mântuire creştinească. Vor fi vremuri grele, iar 
cei ce se vor osteni până acolo vor fi păziți şi răsplătiți de Domnul Iisus Hristos şi vor 
avea putere în credință. Mulţi credincioşi vin la acest izvor cu putere vindecătoare de 
orice boală, depărtând gândurile rele şi duhurile necurate. (Bârsan Elena - Sâmbăta de 
Sus) 


e Înainte de căsătorie ne-am dus amândoi la Mănăstirea Prislop pentru a primi de la 
Părintele Arsenie binecuvântare pentru căsătorie, să ne spovedim şi să ne împărtăşim. 
Odată cu noi a venit la mănăstire şi un băiat de vreo 25 de ani, olog. Patru oameni l-au 
dus în braţe. Sâmbătă seara l-a spovedit, iar duminică oamenii l-au dus în biserică. Când 
ne-am împărtăşit cu toţii, acel olog a rămas în urmă. Oamenii s-au apropiat să-l ridice, dar 
Părintele Arsenie 1-a zis unuia: „Nu-l lua de braţ, Gheorghe ... Ridică-te în picioare”. 
„Dar, Părinte de patru ani de zile nu am mai umblat!”. „Ridică-te în picioare şi zi: 
Doamne, lisuse Hristoase, ajută-mă! Dai un pas, mai dai un pas şi zi: Doamne, Iisuse 
Hristoase, Fiul lui Dumnezeu, fă ca Sfânta Împărtăşanie să pătrundă în toate încheieturile 
mele, în toţi rărunchii mei şi să mă fac sănătos”. Şi l-a împărtăşit şi a ieşit din biserică la 
braţ cu acei oameni. S-a mirat toată lumea, iar mama lui plângea de bucurie de uda 
pământul. (Cismaş Eugenia, 78 ani, Făgăraş) 


e A fost un neam de-al nostru din Bucureşti care nu putea merge şi ne-am dus cu el 
cu maşina până acolo, la Părintele. Fetele cu nevasta lui au intrat în biserică, iar el stătea 

în maşină şi fuma în acest timp. Între timp înăuntru se ţinea slujbă de către preotul satului, 
părintele Bunescu. La un moment dat ruda noastră din maşină n-a mai simțit nici o 
durere, n-a mai simțit nici o răceală, parcă era în aer şi plutea şi dându-se jos a mers în 
biserică. El nu mai fusese niciodată în biserică şi la nevasta lui nu-i venea să creadă. A 
intrat în biserică şi s-a aşezat lângă nevastă-sa şi a trecut Părintele pe lângă el. L-a întrebat 
nevastă-sa: „Ce-i cu tine, mă Nicule?”; -,„Parcă nu mai aveam nici o durere, trebuia să mă 
dau jos din maşină şi să intru în biserică; parcă cineva m-a dat jos din maşină, se mişca 
maşina cu mine”. Apoi am plecat şi am spus Părintelui că mai venim. (Şerban loan - 
Voila) 


e Părintele cunoştea medicină şi de multe ori ne spunea că „transpirăm” din cauză 
că nu ne funcţionează bine rinichii. Îi spuneam că îmi cade părul, iar el ne dădea remedii, 
că şi părul trebuie să se hrănească şi ne spunea să facem gălbenuş de ou cu ulei de ricin şi 
să ne spălăm capul şi să-l clătim cu oțet de mere. Totdeauna ne dădea soluţii la probleme 
de sănătate. (Ana Riţivoiu, Sibiu) 


e Eu, din nefericire, numai o dată am mers la dânsul dar m-a impresionat enorm de 
mult. Eram foarte bolnavă şi nu aveam nici o şansă să stau la rând. Ştiu că îmi doream din 
tot sufletul să vorbesc cu dumnealui; era seară se făcuse 20:30 şi spunea că nu mai ia pe 
nimeni. Vă daţi seama câtă dezamăgire era în sufletul oricărui om de acolo! Şi a ieşit 
Părintele afară şi a zis: „Hai, vino înăuntru”. Ştiu că atunci m-am pierdut. Nu mai găseam 
cuvinte, nu mai ştiam nici de ce m-am dus. La un moment dat am zis că-s bolnavă. Ela 
zis: „Să ştii că era să mori de multe ori”, dar eu în naivitatea mea am zis: „Părinte, eu sunt 
bolnavă, dar nu chiar de moarte”. Sfatul lui a fost să particip la Sfânta Liturghie, care face 
mult. 

De abia după ce am plecat de acolo mi s-a luminat mintea şi am început să mă trezesc 
la realitate, să cred în Dumnezeu, nu în doctori. (Maria Nicolescu, Sibiu) 


e  Altădată a venit un bolnav de plămâni şi Părintele i-a zis să ia hrean plămădit cu 
miere de albine, spunându-i că „Cel ce a făcut cerul şi pământul e în stare să lipească o 
piele ruptă”. (Streza Nicolae, 83 ani) 


e  Altădată venise la Părintele un inginer cu fiica lui şi cu fotografia soției lui, 
bolnavă fiind în spital. Acest om îi spune Părintelui: „Părinte, acum un an pe soţia mea 
am internat-o în spital pentru o intervenţie chirurgicală la stomac. Acum, după un an de la 
intervenţia chirurgicală, am internat-o iarăşi că nu se simte bine; ce ne sfătuiți să facem?”. 
Părintele Arsenie îl întreabă: „Şi ce au zis doctorii că are la stomac?”. Omul îi răspunde: 
„Ulcer, Părinte”. Părintele privindu-l îi spune: „Nu are ulcer, mă, cancer are. Să nu o 
opereze. Dacă o operează, moare. Dacă nu o operează, o mai duce un an”. Omul în toată 
firea a început să plângă ca un copil şi aşa a ieşit din biserică. 

Mersese la Părintele o femeie din Făgăraş (d-na Burlea) destul de în vârstă, care avea 
probleme cu ochii (cataractă), dar ajunsă în fața lui, femeia a uitat pentru ce a venit la 
dânsul. Părintele o întreabă: „Care-i baiu” mă femeie?”, iar ea îi răspunde: „Păi Părinte, 
am venit aşa, ca să vă văd”. Părintele o întreabă: „N-ai venit pentru asta, mă! Nu ai venit 
pentru ochi?”. Bătrânica îi răspunse: „Vai Părinte, mă iertaţi, dar chiar pentru asta am 
venit la sfinția voastră”. Părintele Arsenie îi spune: „Mă, şi ce ţi-au spus doctorii? Să te 
duci şi să te operezi. Aşa-1?”. „Da, Părinte”. „Mă, îi spune Părintele, să nu te duci la 
operaţie, că o să rămâi oarbă. Să faci ce-ţi spun eu. Primăvara, să pui o sticluță la vița de 
VIE, şi din seva pe care o aduni în sticluță, să iei câteva picături cu pipeta şi să-ți pui în 
ochi şi nu o să mai ai nevoie de operaţie”. După un timp m-am întâlnit cu femeia şi cu 

adevărat nu a mai fost nevoie de intervenție chirurgicală, pentru că îi trecuse cataracta cu 
seva de la viţa de vie, precum îi spusese Părintele. 

O femeie din Făgăraş, Victoria D., a fost la mai multe spitale mari din ţară (Braşov, 
Cluj, Tg. Mureş, Bucureşti) şi toți doctorii i-au dat acelaşi rezultat: cancer. Toate 
analizele medicale arătau că este în stadiu avansat. Femeia îl cunoştea de mult pe 
Părintele Arsenie, de când era la Mănăstirea Brâncoveanu. S-a dus la Drăgănescu când 
avea deja dureri mari şi i-a povestit Părintelui toate. Atunci Părintele i-a spus: „Lasă mă, 
nu mai plânge, că n-ai cancer”. A intrat în sfântul altar, a ieşit cu un măr şi i-a spus: „la 
mărul acesta şi să-l mănânci numai când ajungi acasă. Când ai să te duci la control la 
doctori şi te vor întreba ce ai mâncat, tu să le spui că ai mâncat de toate. Să nu te temi, că 
nu ai cancer şi nu vei muri. Când vei mai îmbătrâni te vei îmbolnăvi de o boală grea, îți 
va curge apă din corp, prin piele”. Când a ajuns acasă femeia a mâncat mărul. După 
câteva zile a simțit o ameliorare în toată ființa ei, i-au dispărut durerile, i-a revenit pofta 
de mâncare şi se simţea plină de viață. A venit şi timpul să meargă la control, la Braşov, 
apoi Cluj, Tg. Mureş şi Bucureşti, căci era în evidenţa lor. I-au făcut din nou analizele şi 
filmele. Comparând cu filmele dinainte toți au exclamat: „Nu se poate. S-or fi schimbat 
filmele sau altceva nu este în regulă”. Nu mai avea nici urmă de cancer. Acum, femeia a 
ajuns la bătrâneţe şi - aşa cum i-a spus Părintele - a început să-i curgă apă prin piele 
(Bogdan Juncu - Făgăraş) 


e [La un moment dat intră în biserică o bătrână la braţ cu o altă femeie. Părintele, 
cum o vede, îi spune: „Tu ai scleroză în plăci”. Ea nu ştia de boală, aşa că-i enumără 
simptomele şi observând un domn în apropiere, Părintele îl îndeamnă să zică mai departe 
simptomele bolii; domnul s-a blocat, nu a putut scoate un cuvânt - se gândea de unde ştia 
Părintele că este medic! Femeii 1-a spus că dacă nu făcea scleroza era pe cale să devină 
desfrânată. (D-na Prof. C. F.) 


e Ne povestea maica Teodosia Laţcu (poeta Zorica Laţcu) că a ajuns să-l cunoască 
foarte bine pe Părintele, căci în perioada în care împreună cu părintele Stăniloae traducea 
Filocalia, dânsa ajuta la traducere, stilizând textul. Apoi, o vreme destul de îndelungată a 
întrerupt legătura cu Părintele - probabil perioada cât a fost închis şi când a fost dus la 
Canal. În acest timp însă, maica s-a îmbolnăvit de cancer, care avansase până la faza de 
metastaze şi internându-se în spital îşi aştepta, după spusa medicilor, sfârşitul vieţii. La un 
moment dat însă, a apărut Părintele aievea lângă patul ei şi i-a spus pe numele dinainte de 
călugărie: „Zorica, am venit să te vindec!”, după care a dispărut la fel cum apăruse. În 
următoarele ore a început să elimine tot răul din ea, după care s-a ridicat din pat şi a doua 
zi a fost găsită de medic pe coridorul spitalului, plimbându-se. După externare s-a dus la 
Părintele să-i mulțumească, Părintele reproşându-i de ce nu l-a mai căutat: „Dacă s-ar fi 
întâmplat ceva între timp [dacă ar fi murit], ai fi fost lipsă la apel”(se referea la apelul 
turmei sale de păstoriți). A mai trăit câteva zeci de ani, murind după vârsta de 80 de ani în 
mănăstirea unde-şi avea metania şi care s-a redeschis după 1989 - Vladimireşti. (Maica 
Adriana - Schitul Cornet) 


e Sfaturi şi îndemnuri ale Părintele Arsenie: 

- Bolile încep de la suflet, de la minte, de la concepția despre lume, de la 
dezechilibrul mintal. 

- Paralizia loveşte de obicei pe cei nesătui de avere şi poate fi moştenită. 

- De obicei pătimesc de cancer cei care nu postesc niciodată. Cancerul încă nu are 
leac şi apare fără alte explicaţii, decât ca o frână pedepsitoare a desfrânării stomacului. 
Se vede că prin el se pedepseşte lăcomia mâncărilor şi obârşia desfrânării. 

- Bătrâneţea-i un cavou ajutător... Să nu cârtim la necazuri. 

- Fumatul slăbeşte nu numai plămânii, ci şi mintea omului, încât credința nu o mai 
vezi atât de curat. 

- Cei bolnavi să țină regimul bolii în loc de post. 


Căsătoria. 
„Copiii nefăcuţi strică pe cei făcuţi” 


e l-am spus Părintelui că fratele e bolnav de nervi şi a zis: „Măi, moşteneşte pe un 
bunic bețiv. Acestea sunt urmările la beţie iar educaţia unui copil se dă în timpul sarcinii. 
Cât este copilul în pântecele mamei, atunci se dă educație. Dacă mama în timpul sarcinii 
fumează şi bea, ăla va ieşi precis un destrăbălat. Dacă se duce la operă sigur îi place 
muzica, îi place arta. Dacă va merge la biserică, copilul respectiv va merge la biserică”. 

De multe ori veneau copii la 14 ani cu mustață şi când îi vedea spunea că în timpul 
sarcinii soţul nu are voie să aibă relaţii cu soția. Dacă în timpul sarcinii sunt relații din 
astea, atunci ei nasc şi cresc măgari. Sunt expresii dure, dar asta e realitatea. 

O cunoştinţă de a mea a înfiat un copil, un nepot. Era de vreo 5 anişori. Acest copil 
era foarte-foarte rău şi doamna respectivă a luat copilul şi s-a dus la Părintele şi când a 
văzut Părintele copilul, a pus mâna pe capul lui şi i-a spus aşa: „Nu te mai chinui măi, 
acest copil a fost zămislit într-o zi de sărbătoare şi aşa va rămâne” şi într-adevăr acum 
este în vârstă şi aşa este de rău! 

Tot legat de înfiatul de copii. O cunoştinţă bună s-a dus la dânsul şi a zis: „Părinte, eu 
n-am copii şi vreau să înfiez un copil” şi Părintele îi spune aşa: „Să nu înfiezi, că nu ştii 
al cui este, tu mai bine orientează-te asupra unui copil de mic şi urmăreşte-l şi ajută-l 
până când acel copil îşi va avea banii lui”. (Ana Riţivoiu, Sibiu) 


e A venit o femeie din Apuseni şi se plângea Părintelui Arsenie că o bate bărbatul 
Părintele i-a spus să „dezgroape” pe cei 4 copii pe care i-a îngropat, căci acei copii îşi 
blestemă părinţii pentru că sunt la întuneric. Părintele i-a dat canon să citească o carte 
despre lisus Hristos şi să se împace cu bărbatul ei. O perioadă de timp femeia se stricase 
la cap aflând în ce pericol a ajuns din cauza faptelor sale. Apoi atât ea cât şi soțul au ajuns 
buni creştini. (Bârsan Elena - Sâmbăta de Sus) 


e În privinţa avorturilor era mai aspru! A fost cineva la Părintele şi a zis: „Părinte, 
am necazuri, copiii fac aşa şi aşa”; „Ce te miri mă, câţi copii ai?”; „Doi părinte”; „Ceilalţi 
până la cinci unde sunt? Pe cei care erau buni i-ai omorat şi i-ai ținut pe ăştia care te 
chinuie”. 

S-a dus un bărbat la Părintele: „Părinte, mă bate copilul”; „Mă, tu gândeşte-te ce i-ai 
făcut lui când era el în pânlece. Acuma îți dă înapoi!”. Deci copiii se aduc pe lume în 
curăţenie. 

lubea copiii, dar le spunea la părinți că pentru faptele lor o să fie copilul bolnav. 
Păcatele părinților le trag ei, copiii. Le spunea ce păcat au făcut şi ce să facă pentru a-l 
ispăşi mai uşor. Vorbea pe înţelesul tuturor. (Gheorghe Silea, 45 ani - Sâmbăta de Sus) 

e O bună parte din învățăturile Părintelui vizau familia; era cu desăvârşire împotriva 
avorturilor. Odată, era o doamnă la Părintele şi se plângea că are un singur băiat care nu 
se căsătoreşte. Părintele i-a spus: „Nici nu o să se căsătorească, aici ţi se opreşte neamul.” 
Tot din cauza avorturilor. 

Părintele spunea că în momentul în care o femeie avortează, ceva bun din ea se pierde 
şi copiii care vor urma o să aibă de suferit ca urmare a acestei lipse generate de avort. 
Pentru ca să se evite avortul atunci când sarcina este interzisă, am auzit când Părintele 

Arsenie a recomandat unei femei care avea Rh negativ să meargă la ginecolog pentru a i 
se stabili perioada de fertilitate şi ca în felul acesta să nu se afecteze legătura firească 
dintre soți. (Mariana P - Făgăraş) 


e La Drăgănescu o femeie a spus că are un băiat bolnav, bețiv, care face rele când se 
îmbată, Părintele i-a zis: „Ştii de ce? Fiindcă, n-ai fost atentă când ai rămas însărcinată cu 
soțul”. Bărbatul ei a fost bețiv. Altă femeie a spus că băiatul ei a furat, Părintele zice: 
“Dar şi tu ai furat când ai fost însărcinată cu el”. Se uita doar la om şi spunea! Altcineva 
zice: „Eu am avut un necaz...”. Părintele zice: „Ştii de ce? Fiindcă tu ai iubit mai mult 
copilul decât pe Dumnezeu, în loc să-i multumești lui Dumnezeu de copilul pe care ți l-a 
dat”. (Miloşan Vionela, Recea, 71 ani) 


e Era clarvăzător Părintele! Spunea la femei: tu ai umblat rău sau ai făcut avorturi. 
O vecină de aici, nu avea copii, se simţea dreaptă. Zicea: „Eu copii n-am avut aşa că n-am 
făcut păcate, am ştiut un singur bărbat”. Ea nu s-a cununat însă cu bărbatul ei: „Bărbatul 
se mutase la mine şi am ştiut că ăsta e bărbatu” meu”. Şi s-a dus şi ea la mănăstire cu 
gândul că Părintele nu are ce să-i spună. Era multă lume acolo şi a arătat-o Părintele cu 
degetul şi i-a spus: „Tu trăieşti cu bărbatul tău în fărădelege, în curvie”, că ea n-a fost 
cununată cu el şi a divorțat. A găsit-o mai păcătoasă ca toate. (Mailat Elena, 87 de ani, 
Dejani) 


e Dânsul era împotriva avorturilor. I-a spus unuia: „Du-te repede acasă, că nevas-tă- 
ta vrea să meargă acuma să-şi facă chiuretaj (avort), du-te repede că încă o prinzi şi să nu 
facă păcatul acesta”. 

A mers odată la sfinția sa o femeie cu un copil bolnav, şi i-a zis femeii: „Copilul ăsta 
te chinuieşte cât ceilalți 9 pe care i-ai omorât”. 

Când cineva are în casă un beţiv, atunci tu, ca preot, te lupţi ca să nu destrami o 
familie, dar Părintele spunea deseori: „Lasă-l, că uite, te omoară, se întâmplă ceva. Mai 
bine lasă-l!” Şi atunci înțelegeau tinerii căsătoriți sau mai în vârstă, să se despartă, pentru 
că s-ar fi ajuns la o crimă în familia aceea; ştia Părintele ce le spune. (Pr. Ioan 
Ciungara, Copăcel) 


e O vecină avea un copil handicapat şi s-a gândit să se ducă la Părintele Arsenie la 
biserica Drăgănescu. Părintele Arsenie i-a zis cu blândeţe: „Ce vreți măi de la mine să vă 
spun?”. I-a spus de copil şi Părintele i-a răspuns: „Ginerele a trăit cu soacră-sa. De aceea 
a dat Dumnezeu palma aceasta. Du-te acasă şi mai adu pe lume un copil ca să aibă cine să 
aibă grijă de amărâtul acela”. Şi a mai născut o fată. (Dobrin Rosalia, Arpaşu de Jos) 


e Părintele Arsenie se bucura foarte mult de tineri, să-i unească, să-i binecuvânteze, 
să le dea poveţe ce să facă ca să aibă copilaşi curaţi, să meargă pe calea lui Dumnezeu. 
Pentru asta a luptat mult Părintele. Mi-a zis odată: „M-am silit mult şi cu rugăciunea şi cu 
predica şi cu toate, dar tot n-am putut face ce-am vrut eu. Omul ascultă, dar tot cum ştie el 
face”. (Cismaş Gheorghe, Făgăraş) 

e Ne spunea Părintele: „Dacă vreţi să aveţi copii curați, să aveţi împreunare cu 
bărbatul numai marți şi joi, pentru că celelalte sunt zile oprite; să nu fiți băuţi. Odată ce ai 
rămas gravidă să nu mai ai împreunare cu bărbatul. Nici cât timp alăptezi”. 

Fata mea cea mică avea un suflet bun, dar nu se putea lega de nimeni. Şi cântăreaţă şi 
deşteaptă, cunoştea băieţi buni, dar la toţi le găsea vină. Îmi spunea: „Mamă, stau de 
vorbă cu el cât stau şi de-abia aştept să plece, să nu-l mai văd”. M-am dus la Părintele la 
biserica Drăgănescu şi i-am spus că fata mea are 30 de ani şi nu se poate lega de nici un 

băiat şi l-am întrebat dacă să se mai căsătorească sau nu. Mi-a spus că o să se 
căsătorească. S-a căsătorit, dar acela era bețiv şi după o lună a bătut-o; era hotărâtă să 
divorțeze, dar am fost să-l întreb şi pe Părintele care mi-a zis: „Să-l lase! Câţi beţivi care 
se lasă de băut ai văzut? Poți să-i numeri pe degete!”. Fata spunea că îi este milă de el, 
că va ajunge un mare beţiv şi va dormi prin şanturi amărât ca vai de capul lui. Şi ne-am 
rugat pentru el şi s-a rugat şi Părintele Arsenie că s-a lăsat de băut şi de fumat şi nu mai 
era nici rău ca înainte, ca un câine. Acum e foarte cumsecade. După 6 ani au avut o 
fetiță. (Parashiva Anghel, Dejani) 


e S-a dus la Părintele o femeie însărcinată care nu vroia să aibă copii. Părintele i-a 
zis: „Dacă tu nu faci copilul ăsta, fata asta, omori mama a doi preoţi”. Peste vreo 20 de 
ani fata a născut la rândul ei doi gemeni. Nu am aflat dacă au ajuns preoţi, dar sigur aşa 
este. (Taflan Maria, com. Mândra) 


e Părintele ne spunea să nu ne împreunăm pe timpul sarcinii şi alăptării, căci 
păcatele şi obiceiurile rele ale părinților vor trece asupra copiilor. La doi tineri care au 
venit la Părintele, pentru binecuvântare în vederea căsătoriei, le-a spus că le dă 
binecuvântarea numai dacă sunt de acord să nu umble la numărul copiilor (să nu facă 
avorturi), care va fi doisprezece. 

Odată, m-am dus la Părintele cu o femeie. Ea credea că are tenie, dar medicii nu i-au 
spus ce are. Părintele i-a spus:,,Dacă nu ti-au spus doctori îți spun eu. Tu ai cancer. Du-te 
şi pregăteşte-te de plecare căci Dumnezeu ţi-a scurtat viaţa. Trebuia să ai 7 copii şi nu ai 
decât unul”. Ea a recunoscut că are numai unul, dar a spus că şi acela-i face necazuri. 
„Nu-ţi face destul” 1-a zis Părintele. „Pentru că în tribunalul pământesc, dacă omori pe 
cineva, trebuie să plăteşti cu viaţa... Dar tu nu poți plăti cele 7 vieți căci ai o singură 
viață. Ai să plăteşti dincolo în veşnicie, la nesfârşit. Du-te şi pregăteşte-te de plecare!” A 
început a plânge şi a spune că soţul e vinovat, că el a îndemnat-o. „Nu, tu eşti vinovată. 
Tu nu trebuia să faci avort, chiar dacă te omora. Tu nu trebuia să faci asta.” În timp ce-i 
vorbea, Părintele era cu spatele la ea şi picta în faţa altarului. În gândul meu întrebam: 
„Părinte, de ce nu veniţi jos să stăm de vorbă?”. Mi-a ştiut gândul, s-a întors şi mi-a 
răspuns: „Nu pot să vin să stăm de vorbă căci trebuie să dau lucrarea asta gata. Vă spun 
de aici.” După un timp iar am avut gândul acela şi iar Părintele mi-a răspuns: „Măi, 
ti-am spus că nu pot să vin, n-am timp."(Morar Gheorghe, Ucea de Sus) 


e Era în război. O femeie din Sibiu, Cătălina, a aflat că soţul ei a murit. A luat în 
braţe copilul şi fugea cu el prin Sibiu. În pântece avea alt copil. La un moment dat a văzut 
că era plină de sânge. O schijă îi omorâse şi copilul din braţe. Deznădăjduită şi 
descumpănită s-a dus şi a avortat copilul din pântece. Auzind apoi de Părintele Arsenie 
s-a dus şi ea la Mănăstirea Sâmbăta. După Sf. Liturghie Părintele a ieşit şi a strigat: 
„Cătălină, Cătălină, ce ai făcut! Ştiu că ţi-a murit soțul şi copilul. Ai fost încercată. Dar 
dacă-l lăsai pe cel din pântece... Ai omorât un copil cu care Dumnezeu avea un plan 
mare!”. 

Vedeţi că azi Irod e în fiecare familie. Noi îl judecăm pe Irod (şi în colinzi) că a 
omorât copiii, dar îl acceptăm aproape în fiecare familie. Ne omorâm singuri copiii prin 
avorturi. Şi omorâm aleşi ai lui Dumnezeu. De aceea neamul nostru nu progresează. 
Când, după revoluţie, am auzit că ăştia liberalizează avorturile, am zis: „Îi gata cu noi”. 
Zicea Părintele că “din cauza avorturilor ne vor stăpâni țiganii”. Şi printre ei sunt 
creştini. Da, creştini adevăraţi! lar noi am ajuns „mai rău decât necredincioşii”. (Pr. 
Petru Vanvulescu) 

e O femeie din Ucea de Sus, deşi era credincioasă şi ştia că avortul este păcat, a 
hotărât să avorteze pentru că avea un bărbat care o bătea, era bețiv, era rău. În noaptea de 
după avort a avut un vis în care Părintele Arsenie (deşi nu-l cunoştea) îi spunea: „Ce ai 
făcut Georgeta? Ce-ai făcut! Ţine minte: decât să omori, mai bine să mori!” 

După câteva luni a avut o dorință puternică de a-l vedea pe Părintele Arsenie şi s-a 
dus la Drăgănescu. Când a intrat la el, Părintele i-a spus: „Ce ai făcul Georgeta? Decât să 
omori, mai bine să mori.” (Pr. Ciprian Negrean) 


e Într-o duminică, când mergeam spre mănăstirea Brâncoveanu împreună cu 
surorile Elena şi Olimpia şi cu o fată din sat, Varvara, a apărut deasupra noastră o pasăre 
mare, a făcut trei ocoluri asupra noastră, văitându-se! Când am ajuns la mănăstire, 
monahul Sebastian ne-a spus că au un necaz mare: „L-au luat pe Părintele”. A fost dus 
(închis) în Cetatea Făgăraşului. Aici a fost vizitat numai de preoteasa Ciocănelea, căreia 
Părintele i-a spus că o va ajuta şi el când ea va trece dincolo. 

Eu, văzând că diavolul face ce vrea şi în mănăstire, mi-a slăbit credința şi am plecat 
în lume, trăind ca orice necredincioasă. După aproximativ 20 de ani, sora Olimpia 
(atunci locuia în Victoria) a aflat că Părintele este la Biserica Drăgănescu, lângă 
Bucureşti. A plecat acolo. Când a intrat şi l-a văzut a început a plânge. Părintele s-a 
apropiat şi i-a spus: „Degeaba plângi, că Dumnezeu încă n-a hotărât ce face cu 
criminalele” (ştia, fără să-i spună nimeni, că ea făcuse avorturi). Odată l-a dus şi pe soțul 
ei la Părinte, căruia i-a spus: „Cu tine nu am ce discuta căci eşti necredincios. Iar pe ea ai 
s-o pierzi”. Olimpia a murit după 2 ani de cancer. Până să moară, ea tot timpul a făcut 
milostenie, a botezat şi cununat, pentru a-şi ispăşi din păcate. A murit cu fotografia 
Părintelui pe piept. 

„„„Am plecat şi eu la Biserica Drăgănescu. Când am intrat în biserică (care era plină de 
lume), l-am văzut pe Părintele în faţa altarului, cu o lumină (aureolă) în jurul capului. 
Atunci m-am retras într-o strană plângând, căci nu eram vrednică să vorbesc cu el, cu 
toate păcatele mele. Nu ascultasem nimic din ce ne-a spus la mănăstire. Dar până la 
urmă m-am resemnat şi eram mulțumită şi numai pentru faptul că puteam să-l văd. Când 
Părintele a trecut prin dreptul la fiecare, ajungând la mine, mi-a pus mâna pe cap 
spunându-mi: „Tu eşti mulțumită numai că mă vezi”. 

Cu toate acestea, am păcătuit în continuare. Soţul, întorcându-se din străinătate, a 
adus medicamente cu care se putea întrerupe sarcina (mai aveam 5 copii). Am luat 
pastilele, am pierdut sarcina, dar m-am îmbolnăvit foarte rău. Am plecat la Părintele cu 
remuşcări şi plângând continu. Acolo am aşteptat de la ora 8 la 15. Nu ajungeam la 
Părintele şi de frică şi din cauză că erau mulți care intrau în faţă. Am zis în gândul meu: 
„Şi aici merge ca la comunişti, căci şi Părintele ia pe cine vrea”. Atunci Părintele m-a 
chemat la dânsul şi mi-a zis: „Da mă, aşa merge, ca la comunişti. Şi ce ai mă? Eşti 
bolnavă?”. „Sunt bolnavă şi sufleteşte şi trupeşte”. „De ce eşti bolnavă sufleteşte? Pentru 
că a murit Limpi? (eu îl judecam în gând pe Părintele de ce a lăsat-o pe Olimpia să 
moară). Cu capitolul Limpi ai terminat. Când vei trece dincolo vei şti de ce a murit. ŞI tu 
eşti bolnavă, pentru cele trei pastile pe care le-ai luat. N-ai să te mântuieşti dacă nu ai al 
şaselea copil în viaţă”. „Părinte, sunt bătrână, am 40 de ani şi mă râde lumea”. „Dar când 
te-ai duce în iad nu te-a râde lumea?”. Am început să plâng. „Până la 43 de ani ai timp să 
faci al şaselea copil”, mi-a spus la despărțire. Soţul nu vroia. Dar până la urmă am rămas 
însărcinată de 2 ori, pierzând însă sarcinile. La exact 43 de ani am născut însă o fetiță. La 
numai 6 săptămâni fetița- Maria - s-a îmbolnăvit grav. Când plângea îşi înghițea limba şi 
nu mai putea respira. Se înnegrea la față. Făceam orice numai să nu plângă, totuşi de trei 
ori a avut aceste crize. După un an am plecat la Părintele, care mi-a spus doar atât: „Să 
nu o duci la doctor că o omoară”. Era vineri. Duminică am fost la Mănăstirea 

Brâncoveanu, la izvorul Părintelui. Când am ajuns la izvor, naşa fetiţei, Malcovici Elena, 
care o ţinea în braţe, s-a împiedicat de o rădăcină de brad şi i-a căzut copila din brațe. 
Am sărit repede să o iau de jos în braţe, căci ştiam că dacă începe să plângă îşi înghite 
limba. Dar fetița, cu lacrimi în ochi a zis „Mamă!”. Acesta a fost semnul că s-a vindecat 
căci atunci când începea să plângă nu mai putea vorbi şi se învinețea. Acum are 22 de 
ani şi n-a mai avut acele crize. (Bălan Silvica - Făgăraş) 


e Fra în mulțimea aceea de oameni şi un preot din împrejurimile Făgăraşului (din 
Drăguş), care a zis: „Părinte, vreau să vă spun ceva între patru ochi”. Părintele Arsenie îi 
spune: „Nu între patru ochi, ci tare mă, tare, că aşa veţi învăţa unul de la altul. Zi mă, 
care-i baiul'?” Însă preotul a spus că nu poate să spună tare, la care Părintele Arsenie a 
spus „Drumul, mă”, altfel spus, putea să plece dacă nu vroia să zică. 

Desigur că omul venind aşa de departe nu a mai avut ce să facă şi a zis: „Părinte, soția 
mea este foarte nervoasă de o vreme şi nu ştiu ce să mă mai fac cu ea”. Atunci Părintele 
Arsenie îl întreabă: „Chiar mă, nu şti de ce este aşa?”. Preotul răspunde: „Nu, Părinte”. ÎL 
mai întreabă o dată Părintele: „Chiar nu ştii mă?”. „Nu, Părinte”. Atunci Părintele 
Arsenie îi spuse: „Ba ştii, mă!”. După aceea a făcut o paranteză şi s-a adresat mulțimii 
din biserică, zicând: „Măi oameni buni, eu aş putea să vă vorbesc în termeni medicali, 
dar nu o să înţelegeți toţi, de aceea o să vă vorbesc în termeni populari, să mă înţeleagă 
toată lumea”. Părintele a mai spus apoi un lucru extraordinar şi anume că „nu e ruşinos 
să se vorbească despre lucrurile fireşti oriunde s-ar afla omul, dar a face lucruri 
împotriva firii, acela este lucru ruşinos”, şi a continat zicând preotului: „Mă, este 
adevărat că în lipsa ta, dar cu acordul tău, a venit cineva şi i-a legat trompele ca să nu 
mai poată face copii.” Şi a adăugat: „Ştii tu ce urmări asupra psihicului femeii are loc 
când se săvârşesc astfel de lucruri?”, şi a continuat să spună lucruri de-a dreptul 
uimitoare la adresa sănătăţii psihice şi fizice asupra acestor femei, care recurg la aceste 
anormalități. După ce a ascultat ce a spus Părintele Arsenie, preotul a întrebat: „Ce să fac 
Părinte? Să o spovedesc şi să o împărtăşesc?”, de unde Părintele îi răspunde „Da mă, dar 
nu tu; un altul să o spovedească şi să o împărtăşească”. 

O tânără în vârstă de 19-20 de ani, avea în mâna ei două fotografii cu doi tineri şi a 
încercat să spună ce este cu aceştia din fotografie. Părintele Arsenie i-a spus: „Lasă, mă, 
nu-mi spune tu...” şi a adăugat: „Aşa-i că pe ăsta - arătând către una din cele două 
fotografii - îl vor ai tăi şi că îi place să bea?”. Fata i-a răspuns că da, iar Părintele a 
adăugat: „Lasă-l mă tu pe ăsta, ia-l pe ăsta - arătându-l pe celălalt din fotografie - pentru 
că şi părinţii tăi, până la urmă, vor zice ca tine”. Fata a dat să plece, dar Părintele i-a 
spus: „Stai, mă!”. Fata s-a întors, iar Părintele privind-o de sus până jos şi de jos până 
sus, i-a spus: „Mă, înainte ca să te măriţi, să-l spui viitorului tău soţ că nu poţi să faci 
copii”. Fata îi răspunde: „Ba pot Părinte”. Părintele îi repetă: „Ba nu poți mă, şi ştii de ce 
nu poţi?”. Fata răspunse că nu ştie. Părintele îi zice: „Mă, tu lucrezi în mediu cu raze 
Rântgen (X), aşa-i mă?” „Da, Părinte”, îi răspunse fata. Părintele adăugă: „D-aia nu poţi 
mă, că tu eşti iradiată”. 

Când Părintele Arsenie a ajuns în dreptul unei femei tinere din Făgăraş, femeia a 
început să plângă în hohote şi i-a spus Părintelui că are mari necazuri cu soțul ei, Nicolae 
G., şi nu ştie ce să mai facă cu el. Părintele a întrebat-o dacă nu are o fotografie cu el. 
Femeia i-a dat Părintelui fotografia cu soţul ei, dar nu a îndrăznit să spună Părintelui mai 
mult, de ruşine (soţul acestei femei era homosexual). Părintele, privind fotografia, a zis 
cu glas tare: „Mă, pe ăsta se dărâmă zidul, lasă-l mă!”. Femeia a divorţat de el la scurt 
timp. 

O mamă s-a dus cu fiul ei, care avea în jur de 18 ani, la Părintele Arsenie. Când 
femeia s-a aflat în dreptul Părintelui, a început să-şi laude copilul şi a zis: „Părinte, am 

un băiat cuminte, nu bea, nu fumează, nu are treabă cu fetele. Este un băiat foarte 
cuminte!” Părintele, privindu-l, a zis cu un glas domol, zâmbind: „Da mă, îi cuminte”, 
apoi a adăugat tare să audă toată lumea: „Mă, nu mai preacurvi cu mâna, mă!”, lăsând-o 
blocată pe biata femeie şi pe copilul ei. Un coleg de serviciu, Radu C., s-a dus la 
Părintele Arsenie pentru că avea mari probleme cu soţia lui, fiind foarte nervoasă. Şi i-a 
spus Părintelui Arsenie că nu ştie ce să mai facă cu ea. Părintele îi spune: „Mă, câți copii 
aveţi?”. Colegul îi spune: „Unul Părinte, că viaţa îi grea şi nu am cu ce să-i cresc”. 
Părintele i-a spus imediat: „Mă, nu unu-doi, ci patru-cinci copii să ai mă, ai înțeles? !”. 
Omul a plecat supărat fără să spună un cuvânt, şi când a ajuns în dreptul uşii bisericii să 
dea să iasă afară, Părintele i-a strigat tare: „Lasă mă copiii să vină, nu unu-doi, ci patru- 
cinci mă, că ducă nu va înnebuni, mă. Să ţii minte ce ţi-am spus!”. Desigur că acest 
avertisment l-a îngrozit. Ajuns acasă, i-a spus nevestei ce i-a spus Părintele. Astăzi, au 
cinci Copii, iar soția lui este cât se poate de liniştită, de calmă, se înțeleg foarte bine şi au 
şi cu ce să îi hrănească pe copii. Au tot ce le trebuie. 

Doi ingineri, soţ şi soţie din fabrica unde am lucrat şi eu, au divorțat din vina 
părinților lui. Când l-a văzut pe Părintele Arsenie, femeia (Elena G.) a început să plângă 
şi să-i spună de situaţia ei, că a divorțat de soţul ei din vina socrilor şi că are şi o fetiță şi 
nu ştie ce să facă. Părintele Arsenie îi spune, zâmbind: „Lasă, mă, nu mai plânge, că 
după 7 ani, vă veţi împăca”. Nu ştiu dacă inginera l-a crezut sau nu pe Părintele Arsenie, 
pentru că 7 ani, nu sunt 7 zile sau 7 săptămâni, sau 7 luni, ci ...7 ani. Cert este că exact la 
7 ani s-au împăcat, au mai făcut un copil, iar astăzi trăiesc în pace şi bună armonie. 
(Bogdan Juncu - Făgăraş) 


e Părinţii mei s-au căsătorit cu binecuvântarea Părintelui Arsenie, dar timp de 2 ani 
n-au avut copii. De aceea, s-au dus şi i-au spus Părintelui că dacă ar şti că nu pot avea 
copii, atunci ei ar dori să ducă o viaţă curată, cum zicea şi pravila Părintelui 
(„binecuvântată e numai zămislirea de prunci”). Părintele însă le-a zis: „Nu mă, 
Dumnezeu să vă binecuvânteze căsătoria cu copii”. A rămas apoi însărcinată, dar se 
simţea foarte-foarte rău. S-a dus la Părintele la Sâmbăta, iar Părintele i-a spus: „Suferă şi 
tu, că şi suferința asta are un rost”. Când a ajuns la maternitate, din cauza complicațiilor, 
au venit să o consulte un medic şi o asistentă şi s-au mirat foarte tare: „Extraordinar, cum 
de ai rămas însărcinată!” Aşa am apărut eu pe lume. Îi datorez viaţa Părintelui Arsenie şi 
de aceea am curaj să mărturisesc despre el. 

O femeie din oraşul Victoria (lângă Făgăraş) era foarte rău bătută de soţul ei pentru că 
mergea la biserică. Soțul era propagandist de partid şi probabil avea neplăceri la 
serviciu. Femeia mergea pe ascuns la mănăstirea Sâmbăta de Sus de unde se întorcea cu 
nişte saci de urzici, pentru a nu da de bănuit unde fusese. La un moment dat, soţul ei şi-a 
dat seama de unde vine şi, după o bătaie straşnică, a trântit-o şi s-a repezit la ea cu un 
cuţit ca s-o omoare. În disperare, femeia l-a strigat în gând pe Părintele şi în acel 
moment, soțul a încremenit cu cuțitul în mână deasupra ei. Când s-a dus la Părintele, i-a 
povestit toate cele întâmplate iar Părintele i-a răspuns: „L-am tot lăsat, dar cănd am 
văzut că depăşeşte măsura, am zis «Până aici!»"(Maica Adriana - Schitul Cornet) 


e Au venit doi concubini la Părintele să-l ispitească, întrebându-l dacă se potrivesc. 
Le-a spus Părintele: „Mă, tu du-te la soția ta, că ai patru copii. Iar tu du-te la soțul tău, că 
ai trei copii”. Au rămas aceia uimiţi: De unde ştie!? (Pr. Nicolae Boboia) 


e Jn 1939 mă aflam la Mănăstirea Brâncoveanu, de Izvorul Tămăduirii. Văd şi 
acum acea scenă când o femeie îşi ducea în braţe copilul handicapat, apropiindu-se de 
Părintele Arsenie. Părintele, înainte de a o întreba cum o cheamă şi de unde este, i-a zis: 

| „Ei, ce să-ți fac maică dragă. Ai zămislit acest copil în noaptea de Paşti. Aşa este?”. 
| „Aşa” a zis femeia. 

Acum, când familia este atât de discreditată, când, ca şi Sf. Apostol Pavel, putem 
| spune că ne e şi ruşine a grăi despre aceasta, mă gândesc: Oare n-a lăsat Părintele 
| Arsenie în nimeni acest duh al mustrării, care să ne aducă aminte de justiția divină, de 
pedeapsa divină pentru cele ce se întâmplă azi? Căci spune înțeleptul Solomon: „Când 
| nu mai există vedenie de prooroc, poporul acela se pustieşte”. 
| Când poporul Israel, din cauza căsătoriilor cu femeile străine, era în pericol să-şi 

piardă rădăcina, sămânţa şi numele, Ezdra a chemat poporul la pocăință şi rugăciune şi 
| au făcut un nou legământ. La fel, singura salvare a neamului nostru ca să rămână cu 
| nume, cu sămânță şi cu rădăcină, este reaşezarea sfințeniei familiale. Nici o problemă nu 

l-a preocupat mai mult pe Părintele Arsenie ca sfințenia vieţii familiale. De aceea, mi-aş 
| îngădui, în numele Părintelui Arsenie, să încercăm un legământ către Dumnezeu, să 

încercăm reabilitarea vieţii noastre familiale. Avem obligaţia să nu lăsăm ţara calomniată 
| prin prostituție şi înjosiri ale familiei. Aşa cum Ezdra a rupt legăturile cu femeile străine, 
| să rupem şi noi orice legătură cu toate cele străine de familie (avorturile, întreruperile de 

sarcini, divorţurile, toate cele ce au compromis familia) şi să o facem prin legământ 
| (cum a făcut Ezdra), aici la mormântul Părintelui Arsenie. (Pr. loan Sabău) 


e Sfaturi şi îndemnuri ale Părintelui Arsenie: 

- Pe cei necununaţi să nu-i împărtăşeşti. 

- Părul pe ochi la băieţi şi fete le strică şi mintea. 

- Copiii - şcolari să se culce la ora 10 (22) seara şi să se scoale la ora 5 dimineaţa, ca 
să poată învăţa. Şi să se ferească de prieteniile rele. [numai în timpul somnului dintre 
orele 22-24 organismul uman produce un hormon de creştere şi refacere a celulelor. 
Când dormim în afara acestor ore, celulele (şi organismul întreg) se odihnesc, dar nu se 
repară, nu se refac. Rezultatul: cei ce nu dorm între 22-24, îmbătrânesc mai repede şi nu 
au detentă (spontaneitate) fizică şi mentală] 

- Cine face curte nu face carte; 

- Onania are urmări foarte grave. 

- Tinerele fete, după 20 de ani să se căsătorească, să nască copii, căci ispitele mari 
sunt. Singurătatea nu e bună: şi o fată poate cădea uşor. 

- Examenele se iau mai uşor în stare de înfrânare, de castitate, pentru că se convertesc 
mai uşor energiile în inteligență. Se ştie că marii savanți îşi convertesc, endocrin, energia 
lor aproape total şi nu au avut nevoie de femeie. 

- Căsătoria e sacul cu păcate, mărită-te şi ia-l în spate. 

- În timpul sarcinii, mama să nu stea în fum şi să nu ia medicamente. 

- Dacă nu-i dă pace la copil în vremea sarcinii, copilul va avea precocitate sexuală. 

- Decât cancer mai bine copii. lobagii aveau câte 16 copii. Şi erau slugi! 

- Copiii născuţi numai după distracții şi destrăbălări au ieşit răi. 

- Copiii nefăcuţi strică pe cei făcuți. 

- Cei care opresc copiii de la credinţă sunt osândiți mai rău ca sinucigaşii. 

- Dacă nu poţi vorbi cu copiii despre Dumnezeu, vorbeşte cu Dumnezeu despre ei. 

- Căsătoria-i pentru mântuire şi prunci, nu pentru plăceri şi desfrânare. 

- Din cauza avorturilor ne vor stăpâni țiganii. 

- Tinerii să se mute de la bătrânii care le strică casa. 

- Pantalonii la femei - mult mai grav ca lipsa de basma la rugăciune. 

- Abstinenţa sexuală dă vigoare, dar din când în când, rar, trebuie soţii să se 
împreuneze, în afară de posturi (Sfântul Ap. Pavel). Femeia (luată din bărbat) are nevoie 
de completare endocrină, prin contact, de la bărbat. 


(| 
' 
G 
G 
G 
G 
G 
G 
V 
G 
G 
G 
G 
| 
G 
G 
| 
G 
G 
| 
G 
Ô 
| 
G 
G 
| 
G 
G 


G 
$ 
Q 
G 
Q 
G 
G 
G 
G 
G 
Q 
G 
G 
| 
G 
G 
$ 
G 
0 
$ 
G 
G 
| 
G 
G 
| 
G 
Q 


80 


- Vrei copii puțini? Nu lăsa bărbatul să se atingă de tine. Însă, ca să puteți face lucrul 
acesta, trebuie să vă înfrânați cu postul, iar eu zic cu foamea. Căci trupului acestuia de 
noi nu-i pasă dacă ne bagă în focul iadului. De aceea ar trebui ca nici nouă să nu ne pese 
de poftele lui, ci să le mai ucidem cu postul. 

- Femeia e necesar să fie căsătorită, de la vârsta împlinirii fiziologice, după 20 de ani. 
Pentru menţinerea sănătăţii are nevoie de combustibil masculin, care se poate obține 
numai în viața conjugală, legală civil şi bisericeşte; ce se face prin desfrânare este spre 
pedeapsă. Femeile care nu primesc combustibil masculin, fie din lipsa căsătoriei, fie că 
se abțin de la raporturi conjugale, ajung la anxietate (stare de nelinişte, de aşteptare 
încordată, însoțită de palpitații, jenă în respiraţie etc, întâlnită în unele boli de nervi), 
nevroze, idei de sinucidere, agresivitate etc. Acestea pot fi şi efecte ale văduviei forțate 
(moartea prematură a soțului) sau ale sterilității. 


Catolici, greco-catolici, sectanţi, legionari 
„Sectanţii sunt proorocul mincinos” 


Catolici 

e Eu eram catolică, dar Părintele Arsenie avea un chip, o înfăţişare, ceva aparte de 
lume şi mi-a intrat la inimă. Nu pot sta fără fotografia lui. Nu m-am spovedit la Părintele 
Arsenie, nu i-am cerut ajutorul niciodată, dar odată am vrut să fac un lucru rău şi el m-a 
oprit. Când spunea predica părea că îmi spune numai mie. Ziceam: „Doamne, oare ştie ce 
am eu în gând să fac?!”. Am venit acasă plângând. Aveam de gând să fac o prostie, dar 
n-am mai făcut-o. Mă tot întrebam cine i-a spus şi de unde ştia ce am eu în gând să fac? 
(Murar Maria, 77 ani, Arpuşu de Sus) 


Greco - Catolici 

e Aici în Copăcel, copăcenii noştri nu ştiu mai nimic despre Părintele Arsenie. În 
vremea aceea Copăcelul era în marea majoritate greco-catolic şi Părintele nu primea pe 
greco-catolici şi pe catolici. Zicea: „Mergeţi la Voila, la biserica voastră, la preoții 
voştri”, chiar dacă oamenii se duceau de dragul lui. Părintelui nu puteai să-i spui că eşti 
altceva decât eşti, că te ştia cine eşti. 

În *48 când a fost revenirea (greco-catolicilor la ortodoxie), Părintele a fost trimis la 
Alba Iulia. Acolo, în biserica aceea, unde erau adunaţi şi catolicii şi ortodocşii, el a fost 
trimis ca delegat de la Sibiu. S-a încins acolo o ceartă de nu se mai înțelegea om cu om. 
Ai noştri (ortodocşii), căutau să-i lămurească, ceilalți se opuneau şi bineînţeles a ieşit un 
scandal mare în Biserică. 

Părintele parcă nu avea nici un cuvânt să-i lămurească. A ieşit afară din biserică, şi nu 
departe era o pădure şi a chemat lupii din pădure, şi a început să-i mângâie, aşa cum 
Daniil îi mângâia pe lei. Şi cineva a zis „Măi, Părintele ăsta Arsenie a chemat lupii din 
pădure?! Ia vedeți, ce face acolo?”. Şi când au ieşit din biserică a început să-i mângâie şi 
a zis: „Măi, şi cu lupii ăştia mă înţeleg, numai cu voi nu mă pot înţelege” şi din clipa 
aceea imediat s-a schimbat atmosfera. Părintele şi-a spus cuvântul şi revenirea n-a mai 
fost cu probleme. (Pr. loan Ciungara, Copăcel) 


e Frau greco-catolici atunci, dar care simțeau ortodox. Foarte multă lume din sat de 
aici mergea acolo la mănăstire pentru că era ortodoxă. La început nu i-a primit la 
împărtăşanie pe greco-catolici, dar le-a dat binecuvântare ca să meargă să ceară aprobare 
de la vlădică, de la episcop, ca să fie împărtăşiți. Şi a venit Mitropolitul Bălan şi a spus că 
se pot spovedi şi împărtăşi. (Greavu Toma, 55 ani) 

Sectanți 

e Zicea să nu ne prindem mintea cu sectanții pentru că nu putem să reuşim cu ei, 
căci sunt atât de înrăiți încât: „Mie, au sărit şi mi-au rupt cartea”. Părintele a hotărât să le 
argumenteze din Biblie şi ei dacă au văzut că nu pot să-i răspundă au sărit să-i rupă 
cartea. (Gheorghe Silea, 45 ani - Sâmbăta de Sus) 


e  Pocăiţilor le spunea că, dacă nu cred în lisus Hristos, în Maica Domnului şi în 
Sfânta Cruce, vor merge în iad cu Biblia în mână! (Cismaş Eugenia, 78 ani, Făgăraş) 


Părintele Arsenie zicea:,sectele sunt proorocul mincinos”. (Nelu Bica, 76 de ani) 


e Despre sectari ne-a zis să nu ne legăm, să-i lăsăm în pace, că vor da socoteală. 
(Morar Gheorghe, Ucea de Sus) 


e Nişte oameni din Viştea l-au invitat pe Părintele să facă vecernia în Viştea de Sus. 
Erau mulţi sectari acolo. Când a ajuns acolo, Părintele a zis: „Dar ce văd aici? O mulțime 
de persoane care nu-şi pot face Sfânta Cruce. Să iasă toţi afară!”. Încet-încet, deşi se 
codeau, au ieşit. Le-a spus Părintele: „Eu vă cunosc pe voi căci aveţi pecetea satanei 
pefrunte şi vă arăt cu degelul”. După ce au ieşit toți, Părintele şi-a rostit cuvântul. 


(Beleaua Ileana, Recea) 


e Părintele Arsenie nu-i suferea pe pocăiți. Odată a stat mai mult de vorbă cu unul 
din ei şi apoi ne-a spus: „Câte i-am spus. Pe aici a intrat, pe aici a ieşit. N-a ţinut nimic 
minte din toate ce i-am spus”. 

Într-o zi de „Duminica Ortodoxiei” Părintele vorbea despre Cruce, despre icoane şi 
altele. Erau şi doi pocăiţi în acea mulțime venită din toată țara care spuneau că icoanele 
sunt chipuri cioplite şi că e păcat să te închini lor. Erau departe de Părintele, dar acesta a 
strigat: „Tu, ăla de acolo. Taci din gură că-ţi cos gura cu drotul!”. Şi a continuat a vorbi 
despre icoane. Aceia iar au comentat între ei, iar Părintele a zis: „Mă, n-aţi înțeles? Vă 
cos gura cu drotul!”. Aceia au înțeles că despre ei este vorba şi au plecat. Erau din 
Urăguş. Celor ce se uitau după ei le-a spus: „Nu vă mai uitaţi după ei că şi pe voi vă voi 
vedea în curând umblând pe alte cărări”. 

Când Părintele era încă la Mănăstirea Sâmbăta, sora mea, Leana, vroia să se 
pocăiască. M-am dus la ea să o conving să vină măcar o dată la mănăstire, dar n-am 
reuşit. l-am spus Părintelui şi mi-a zis să mă rog pentru ea: „O să mă rog, dar rugați-vă şi 
dumneavoastră, căci n-aş vrea să o văd la pocăiți”. Dar a venit securitatea şi l-a luat pe 
Părintele. Eram tare supărată. Părintele însă nu m-a lăsat. Erau în Recea doi bătrâni, soţ 
şi soţie, cu numele Niculici. Bătrânul a fost nebun, dar Părintele Arsenie l-a făcut 
sănătos. În fiecare duminică şi sărbătoare luau pe băiatul lor şi mergeau cu căruța la 
mănăstire. lar femeia a visat că s-a dus Părintele Arsenie la ea şi i-a zis: „Marie, să te 
duci la sora Leana a lui Comşa din Recea şi la sora Victoria a lui Floca, să le chemi la 
mănăstire”. Şi s-a dus şi le-a spus că duminică ei merg la mănăstire şi să-i aştepte în 
capul drumului să-i ia cu ei în căruță, că aşa a spus Părintele Arsenie. Victoria n-a venit 
în acea duminică, ci mai târziu. Sora Leana însă s-a dus şi, deşi nu era Părintele Arsenie 
acolo, aşa o dragoste a prins de mănăstire, că mergea mereu. A fost şi la biserica din 
Drăgănescu. Nu-l cunoştea pe Părintele, iar Părintele nu mai lăsa pe nimeni să vină din 
cauza securității. Dar când a ajuns acolo, chiar Părintele i-a deschis uşa şi i-a zis: „Hai 
soră Leană în biserică” şi a stat de vorbă cu ea. A devenit sora Leana foarte credincioasă. 
Ținea toate posturile şi nu lipsea de la biserică în nici o duminică şi sărbătoare. Era cu 
frică de păcat şi se ruga pentru fetele ei. Era prezentă oricând era ceva de făcut pentru 

biserică. Le-a întors şi pe pocăite, care deşi nu merg la biserică, nu mai merg nici la 
pocăiți. A murit la 88 de ani. 

Era la noi unul Toader, căruia Părintele i-a zis că are în pod nişte cărți de la pocăiţi şi 
să le dea jos, să le distrugă. Toader a recunoscut că are într-adevăr aruncate prin pod 
acele cărți. Apoi Părintele i-a zis că, drept răsplată că l-a scăpat de acele cărți, să-l ducă 
duminică la mănăstire pe vecinul lui Gheorghe. Acesta era un om gras care mereu 
spunea că el este un om tare, puternic. Cu greu a reuşit Toader să-l ducă pe Gheorghe la 
mănăstire. După Liturghie, Părintele a ieşit din biserică şi 1-a luat pe cei doi, ducându-i 
spre lacuri până au ajuns lângă un bolovan rotund, foarte mare şi i-a spus lui Gheorghe 
să-l ridice. N-a reuşit nici împreună cu Toader, nici măcar să-l mişte puţin din loc. „Păi 
întoarce-l măi, dacă eşti aşa de tare”, zice Părintele. Apoi s-a aplecat şi l-a întors el. Lui 
Gheorghe i s-a făcut frică când a văzut. „În primul rând să te rogi la Dumnezeu şi nu să 
spui că eşti tare”, i-a zis Părintele. „Să ai credinţă tare!"(Paraschiva Anghel, Dejani) 


Legionari 

e Eu am fost martor cum Părintele Arsenie le transmitea şi le dădea traistele acestea 
pline cu alimente pentru cei din munți.| ...] Am asistat la convorbirile de pe malul lacului 
dintre Părintele Arsenie şi cei paraşutați prin anii aceia din Germania, care veneau să 
organizeze rezistența românească. Cred că printre ei era şi Vică Negulescu, cel care a 
scris de curând o carte şi nu spune că Părintele Arsenie era legionar cumva. Nu! El o 
făcea în numele credinţei creştine şi în numele datoriei lui îi ajuta pe cei persecutați. 
(Amintirile Mitropolitului Antonie Plămădeală, Ed. Cum, Bucureşti, 1999) 


e Odată a venit la Părintele un partizan, dintre aceia care au opus rezistență 
comunismului în munţi, şi i-a spus Părintelui: „Părinte ce să fac? Să mă duc cu puşca în 
munţi sau nu?”, la care Părintele îi spune că nu poate lupta cu două arme: ori cu puşca, ori 
cu crucea. (Gheorghe Silea, 45 ani, Sâmbăta de Sus) 


e Le da sfaturi la tineri să se ducă să-şi facă datoria pe front. Partizanilor care s-au 
împotrivit regimului comunist le spunea însă că nu puteau să fie şi cu crucea şi cu arma în 
mână. Ei erau şi cu Dumnezeu, dar erau şi cu arma. Unii ascultau, alţii nu ascultau. 
(lerod. Ieronim Coldea) 


e Despre legionari spunea că-s oameni credincioşi, dar prea se jură; acesta era 
„salutul” lor: „Jur!” Juratul este un păcat. (Paraschiva Anghel, Dejani) 


e Cunosc pe cineva care s-a dus la Părintele să-i dea binecuvântare să meargă în 
munţi, şi Părintele i-a spus: „Nu lupta cu două arme, ori cu puşca ori cu crucea” şi a lăsat 
acela crucea şi s-a dus în munţi. (Pr. loan Sabău, 89 de ani) 


e Sfaturi şi îndemnuri ale Părintelui Arsenie 

- Numai sila unei prigoane peste tot pământul împotriva creştinilor îi va hotărî să lase 
la o parte orice vrajbă confesională şi să fie una, cum au lost la început. Nu vor scăpa de 
sub tăvălugul urgiilor istoriei până nu vor veni şi la mintea aceea să asculte şi să 
împlinească, măcar la sfârşit, rugăciunea cea mai de pe urmă a Mântuitorului în lume. 
Poate că în vremile acelea abia vor mai fi creştini, dar oricâți vor rămâne, aceia trebuie 
să treacă peste ceea ce ar fi foarte bine să treacă creştinătatea vremii noastre şi să fie una. 
Primejdia comună s-a arătat în lume, unirea creştinătăţii întârzie Doamne, până când? 

- Se vorbeşte de unirea Bisericilor, deci de ajungere la sobornicitate. La 
sobornicitatea Bisericii ajung cei ce renunță la confesionalitate... Tendința Papei de a 

atrage în acelaşi staul pe toţi creştinii nu se va realiza niciodată. Papa nu va ajunge 
niciodată la o turmă şi un Păstor în staulul Romei, deoarece Biscrica are un singur 
Păstor: lisus Hristos. 

- Sectarii au provocat o libertate catehetică care-i duce la erezie. 

- Diavolul ştie şi el Scriptura, însă diavoleşte, deoarece mintea lui fiind nebună, 
strâmbă înţelesul oricărui cuvânt, de vreme ce el nu stă în adevăr, ci în minciună. 

- Dracii nu au putere asupra creştinului ortodox, botezat după rânduială, în Biscrică. 
Botezul pocăiților (de tot felul) este lepădare de primul botez drept şi e păcat. 

- Nu da cu bâta în viespele sectare. 

- Ba unii vor ajunge ca, cu ajutorul demonilor, luându-se după amăgiri satanice, să 
pogoare chiar foc din cer amăgind chiar şi pe sfinții adevărați. Aceştia sunt mucării de 
azi, din mijlocul vostru, adică sectarii, care atunci când vor fi lepădați de dreptul 
Judecător vor zice: „Doamne nu am făcut minuni în numele Tău? Nu ne-am închinat noi 
Ție?” La toate acestea Dumnezeu le va răspunde: „Duceţi-vă de la Mine blestemaţilor 
fiindcă nu vă cunosc pe voi” 


Dacă vreţi preoţi buni, naşteţi copii creştini 


e Au venit odată nişte studenți de la teologie la Părintele Arsenie la Sâmbăta: 
„Părinte, ieşim şi noi preoţi dacă Dumnezeu ne va rândui. Cu ce putem noi să demonstrăm 
la lume că există Dumnezeu?”. A zis Părintele:,,Foarte bine, bună întrebare, dar să-mi 
răspundeţi voi mie cu ce demonstrați că există Dumnezeu”. S-au apucat, au luat după 
Scriptură, nu răzbeau nicicum; i-a lăsat Părintele până seara şi n-au putut să spună 
răspunsul perfect. La care Părintele Arsenie le spune aşa: „Mă, prezența voastră trebuie 
să demonstreze existenţa lui Dumnezeu, când te vede lumea pe tine, să zică că există 
Dumnezeu”. Mai zicea Părintele Arsenie: „Dacă vezi un preot beat în şanţ, ridică-l şi 
du-l acasă şi a doua zi du-te şi te spovedeşte la el, că harul nu i se ia”. (Gheorghe 
Silea, 45 ani - Sâmbăta de Sus) 


e Părintele dădea sfaturi de conviețuire conjugală creştinească, sfaturi de 
moralitate, de lăsarea poftelor rele, de felul cum trebuie aduşi copiii pe lume: în credință 
şi în rugăciune. Le spunea oamenilor: „Dacă vreţi să aveţi preoţi buni, aduceți pe lume 
copii buni, din care să iasă preoţi buni” (Pr. loan Sofonea) 


e  Peceice furau îi descoperea; pe femeile vopsite le certa; pe fumători îi oprea de la 
fumat; pe preoţii care fumau îi certa aspru şi le zicea: „Voi sunteţi purtători de Hristos că 
vă Împărtăşiţi şi-L aveţi pe Hristos în voi, şi voi îi puneţi lui Hristos ţigara în gură. Foc îi 
daţi lui Hristos, foc vă va da şi El vouă!” (lerod. Dometie - Măn. Brâncoveanu) 

e Părintele ne-a spus aşa: „Eu am fost pictat în pântecele maicii mele, fiindcă 
mama mea când o văzut că-i însărcinată s-a uitat la icoana Maicii Domnul şi a zis: 
„Maica Domnului, eu doresc acest copil să nu-mi fie pentru mine, ci să-ți slujească ţie; 
pentru tine Doamne”. Ea mergea în câmp la sapă şi vedea înaintea ei, la sapă, cum săpa, 
icoana Maicii Domnului la care s-a închinat. Tot timpul ea vedea icoana aia. Mama a 
pictat icoana Maicii Domnului în sufletul ei şi eu am ieşit pictor. Am fost pictat din 
pântece!”. Şi mai spunea Părintele: „De ce nu faceţi şi voi femeilor aşa, să vă rugaţi la 
Dumnezeu cât sunteţi însărcinate, să citiți Paraclisul Maicii Domnului, să citiți cărțile 
bisericeşti? Apoi, dacă nu faceţi rele, vă iese şi copilul aşa cum îl doriţi”. (Miloşan 
Vionela, Recea, 71 ani) 

e Fram la şcoala normală când l-am cunoscut pe Părintele Arsenie. Ne ducea în 
pădure şi acolo ne adunam mulţi studenți, printre care multe fete care astăzi sunt stareţe 
de mănăstiri. Trăiam o viață foarte frumoasă. Părintele Arsenie zicea atunci când se 
duceau femeile la mănăstire: „Măi Mărie, de ce nu te duci la biserică în satul tău?” 
„Apoi vezi Părinte, părintele nostru mai pipă, mai bea, nu-i ca dumneata.”; „Ai copii, ai 
fete măritate; să te duci şi să spui la fetele tale să zămislească copii care să se facă preoți 
aşa cum vă place vouă”. 

Părintele Arsenie ne spunea şi căuta să spună la lume şi la tineret, că atunci când se 
căsătoresc e un moment mare. Spunea: „Măi, nu rasism, nu sângele albastru trebuie urnărit, ci 
să naştem copii creştini”. Eu am fost în 1985 în America şi când am văzut biserica lui 
Satan am rămas uimit: iată că satanismul e o realitate. De aceea nu mai avem nici 
preoţi. (Pr. Dâmboiu Victor, Râuşor) 


e Odată mi-a spus: „Măi, să nu cumva să judecaţi pe preoţi, căci cei ce judecă pe 
preoți ajung la judecata lui Dumnezeu. Şi ei greşesc, şi ei sunt oameni. Dacă zice cineva 
ceva rău de preoţi, să mă dai exemplu pe mine...”. 

„Bate-voi păstorii şi se vor risipi oile”. Biserică fără preoți nu există şi nici preoți 
fără Biserică. (Morar Gheorghe, Ucea de Sus) 


e Soția Părintelui Răduleţ era însărcinată cu Anişoara care acum e la facultate şi i- 
a arătat fotografia cu părintele şi zice Părintele Arsenie: „Mă, ce smerenie. Ceilalți 
preoţi care slujesc la Sfântul Altar l-ar mânca!”. (Ana Riţivoiu, Sibiu) 


e M-am dus ca preot şi m-a întrebat: „Tu de ce nu ai barbă”. „Părinte, sunt preot 
tânăr şi...”. S-a uitat la mine (era multă lume) şi a zis: „Nu-i nimic, o să-ți laşi tu”, şi mi-a 
arătat aşa trei degete, le-a înclinat spre mine. Şi exact după 3 luni a murit tata, şi atunci a 
trebuit să-mi las barbă. Şi am ținut canonul ăsta de atunci, şi dacă voi fi preot, voi fi preot 
cu barbă, că aşa e rânduiala. 

Părintele a spus unui preot din Voivodeni: „Măi, puţini preoţi sunt ca tine!”. Acest 
preot nu exagera cu nimic, nu slujea decât numai în duminici şi sărbători şi avea aşa o 
vorbă aşezată şi un pas aşezat. Pe omul ăsta eu aşa l-am ştiut 40 de ani cât am fost 
împreună. El a fost lăudat de Părintele Arsenie, pentru felul lui aşezat, domol; niciodată nu 
se grăbea, nici la pas, nici la vorbă, cu un echilibru moral deosebit. 

L-am întrebat pe Părintele, ca preot, despre acele dezlegări ale Sfântului Vasile şi mi-a 
spus: „Tu să nu le faci! Tu cunoşti pe preotul din Hârseni, Nicolae Țeposu, care zice: 
«Părinte Arsenie, eu citesc dezlegări şi am succes... vin creştinii la mine ...». Măi, nu le 
mai citi, că nu-s pentru tine, lasă, să le citească călugării: «Nu Părinte, eu nu mă pot 
lăsa». Măi Nicolae, are să te bată Dumnezeu, diavolul are să vină asupra ta. Nu m-a 
ascultat şi vezi cum l-a bătut diavolul, soţia l-a părăsit, familia s-a destrămat, copiii l-au 
părăsit în parohie, i-a stricat diavolul viaţa de preot”. Zic: „Părinte, dezlegările acestea 
sunt puse în Molitfelnic. Explicaţi puțin taina asta, de ce totuşi dacă poţi să-l ajuţi pe 
om, să nu-l ajuţi?” Şi iată ce mi-a spus: „Dacă Dumnezeu vrea să îndrăcească pe cineva, 
lasă să rânduiască Dumnezeu ce va fi cu el, nu trebuie să te amesteci tu în planurile lui 
Dumnezeu, pentru că Dumnezeu aşa vrea să-l mântuiască pe omul acela”. Biserica 
Romano-Catolică a canonizat o îndrăcită pentru munca ei cu ispitele timp de o viaţă, 
lucru care a stârnit uimire în Răsărit. Părintele aşa spunea: că Dumnezeu, dacă vrea pe 
cineva să-l îndrăcească, să-l chinuie, ştie pentru ce. Păcatul poate să vină şi de la al 
şaptelea neam Dacă cineva mergea cu un copil bolnav, un necaz, îi spunea: „Păi da, uite, 
păcatul ăsta l-a avut stră-străbunicul şi va trebui plătit de 7 generații”. Sau păcatul merge 
până la al 7-lea neam, cum spunea Părintele. Părintele spunea că diavolul stă liniştit acolo ca 

un trântor întru-un stup; dacă te duci cu băţul şi zgândări acolo, albinele vin asupra ta; şi 
bineînţeles că, dacă nu-l laşi în pace, şi-l pomeneşti în dezlegările acestea, şi nu eşti bine 
pregătit sau nu e familia bine pregătită, nu e bine şi nu e potrivit. (Pr. loan Ciungara, 
Copăcel) 


e Sfaturi şi îndemnuri ale Părintelui Arsenie 

- Vine timpul, şi e foarte aproape, când toţi preoţii vor repara bisericile, iar alţii vor 
construi altele noi, dar nelucrând ei la sufletul omului, vor rămâne bisericile goale, 
cucuvelele vor cânta într-însele. Roadele slăbirii în dreapta credinţă a teologilor în 
facultăți şi seminarii vor fi preoţii, care vor fi şi mai slabi ca învățătorii lor; mai ales în 
Transilvania ortodoxia aproape că va dispare, ultima redută va fi Sibiul, dar va cădea şi 
acesta. Dumnezeu nu forțează mântuirea nimănui. Cine are minte să ia aminte. 

- Fraţilor, ascultați de Biserică, fiindcă cei ce ascultă de preoții ei, aşa cum sunt, de 
Dumnezeu ascultă. 


Maica Zamfira 
„Sunt însurat şi am copii, unii chiar mai bătrâni decât mine!” 


e Într-o duminică, când la Drăgănescu slujea Părintele Bunescu, iar Părintele 
Arsenie era în altar (citea pomelnicele şi era fără haine preoțești, neavând voie să 
slujească), a intrat în biserică Maica Zamfira. Atunci, o femeie din acel sat a zis către 
alta tot din sat: „A venit şi nevasta pictorului”. După slujbă, Părintele a zis, pentru 
cele două femei, dar şi pentru mine care auzisem vorba lor: „Măi, eu sunt călugăr şi sunt 
aşa cum m-a făcut mama”. (Bălan Silvica - Făgăraş) 


e Într-o zi a venit la dânsul o fată cu gând să-l ispitească, dar Părintele îi zise: „Tu, 
fată, văd că îți cauţi mirele, dar pregăteşte-te că e pe drum şi vine să te ducă”. Şi după 
câteva zile i-a venit mirele (moartea) şi a dus-o. (lerod. Dometie-Mân. Brâncoveanu) 


e A fost întrebat odată de cineva dacă este căsătorit şi el a răspuns: „Da, sunt însurat 
şi am copii, unii chiar mai bătrâni decât mine!”(Pr. loan Sabău, 89 de ani) 


e Maica Zamfira l-a ocrotit foarte mult pe Părintele Arsenie. (Gherghe Silea, 45 ani 
-Sâmbăta de Sus) 


Alte mărturii despre darurile şi sfinţenia Părintelui Arsenie 


e Părintele Arsenie în timpul rărboiului era căutat de foarte multă lume, fiind 
foamete şi sărăcie. Mai trimiteam şi noi la mănăstire câte o pâine de secară. Cei mai 
înstăriți aduceau pe lângă alimente şi bani. Aceşti bani erau puşi într-un vas, iar Părintele 
Arsenie zicea numai către cei săraci să ia din vasul acela, ţinându-l în mână. Le spunea să 
ia mai întâi cei de departe ca să aibă bani de drum şi alimente (el nu punea mâna pe bani 
zicând că sunt deşertăciunea deşertăciunii şi spurcăciunea pământului). Era o ţigancă 
lacomă care lua şi de 3 ori bani din vas. (Bârsan Elena - Sâmbăta de Sus) 


e Tatăl meu povesteşte că într-o duminică dimineaţa a pornit, împreună cu încă 
cineva, spre mănăstirea Sâmbăta de Sus, cu bicicletele; însă drumul este lung şi greu din 
satul său natal, Hârseni. Plecaseră şi cam târziu de cum procedau de obicei şi sperau să 
ajungă măcar la predică. Din satul Lisa, urcuşul fiind şi mai greu, aveau tendinţa de a 

renunța, însă simțeau un îndemn să se silească încă. Părintele terminase Sfânta Liturghie 
şi le spusese oamenilor că o să mai întârzie cu predica căci trebuie să mai ajungă cineva 
de pe drum. De abia după ce au ajuns, a început predica. Bunica, care era de față la 
slujbă, s-a mirat mult când a văzut pe cine a aşteptat Părintele cu predica. 

Tot tatăl meu povesteşte, că a fost de față când s-a întors de pe front un tânăr, pe 
care-l spovedise Părintele cu o lună înainte de a pleca şi îi spusese să vină la împărtăşit 
după o lună de la întoarcerea de pe front. Mărturiseşte că avea mantaua toată ciuruită de 
gloanţe şi din buzunarul de la piept a scos un glonţ pe care i l-a arătat Părintelui şi i-a 
spus că se oprise acolo. Părintele i-a răspuns: „Dumnezeu nu se lasă împuşcat de 
gloanţe!” (Maica Adriana Şerb - Schitul Cornet) 


e Preotul care este acum la Drăgănescu, părintele Petcu Lucian, vorbea cu o fată din 
Voila cu care era coleg de grupă la Facultatea de Fizică din Bucureşti; erau prieteni şi ea 
era credincioasă, mergea la biserică, iar mama sa era unul din ucenicii părintelui Arsenie. 

Mergea la Patriarhie cu prietena lui. Era foarte deştept. Ea l-a convins să meargă la 
Părintele Arsenie. Când a intrat la Părintele şi l-a văzut, a simțit un curent de sus şi până 
în călcâie. Din momentul acela s-a convertit. Printre discuţiile ce le-au avut atunci, 
Mărioara, prietena părintelui Lucian, i-a spus părintelui Arsenie: „Părinte, dintre noi doi 
nu ştim care-i mai bun”; „Mă, întotdeauna cel care merge la biserică este mai bun decât 
cel care nu merge la biserică”. După mai mulți ani s-au căsătorit cu binecuvântarea 
părintelui Daniil, pe care l-au avut ca duhovnic şi care 1-a îndemnat să se căsătorească. 
După ce s-au căsătorit Părintele Daniil i-a spus lui Lucian: „Te duci şi faci teologia”. A 
doua zi era ultima zi de înscriere la teologie. S-a dus şi s-a înscris la teologie şi a 
terminat, apoi a făcut şi masterul. După aceea s-a preoțit ca preot misionar şi s-a dus 
preot la Drăgănescu. (Gheorglre Silea, 45 ani - Sâmbăta de Sus) 


e A venit odată un om bătrân, mai necăjit, a venit cu puțină făină şi cu un pomelnic 
şi bani. ŞI zice: „Am adus şi eu Părinte, să-mi faci şi mie o rugăciune”; „O moşule, du 
făina acasă şi banii şi adu pomelnicul”. 

În Braşov, mi-a spus cineva că e o femeie care deschide cartea şi de fiecare dată când 
am vrut să mă duc la ea, s-a întâmplat câte ceva de nu m-am putut duce. Şi Părintele 
mi-a spus: „Unde ai vrut să te duci? La o femeie care ştie şi spune? Să nu laşi Biserica 
pe femei şi pe ghicituri şi altele de felul acesta. La biserică să te duci.” (Streza Maria) 


e L-am căutat pe Părintele la Drăgănescu cu o problemă mare. Şi a zis Părintele: 
„Știu că aveţi un necaz mare, dar nu trebuie să vă supăraţi, ştiu că băiatul vostru este 
închis. Să nu vă fie teamă, el nu are vină nici în valoare de 50 de bani, el a fost mult mai 
în urmă ca ceilalți”. Doar un avocat din Piteşti, singurul, la rugămintea mea l-a susţinut pe 
fiul nostru, după puterea lui. Nici un avocat nu vroia. A fost un proces cu uşile închise 
(Popa Gică a fost preşedintele Congresului de Judecată, care l-a judecat şi condamnat pe 
Ceauşescu la moarte. Atunci îi judeca pentru ani grei de puşcărie pe cei care erau 
împotriva lui Ceauşescu şi apoi îl judecă şi pe Ceauşescu!). (Şerban Ioan - Voila) 


e Unui om din Sâmbăta de Sus i-a zis Părintele: „Tu când mori o să fii anunţat”. Şi 
el zice: „Dar cine mă va anunţa”. „Lasă că o să vezi tu atunci”. După vreo 20 de ani a 
venit la mănăstire ca paznic şi o dată spune: „Mă duc până la Părintele că nu mă simt 
chiar bine, să mă ajute puțin”. Şi când s-a dus, Părintele l-a recunoscut şi i-a spus: „Să te 
pregăteşti de o cale lungă”, dar el n-a întrebat ce fel de cale şi când a venit acasă mi-a zis: 
„N-o fi ăsta anunţul de care mi-a spus Părintele?” Peste 2 săptămâni a murit omul. 
(erod. Ieronim Coldea) 

e Frau la mănăstire doi oameni, Gheorghe şi Gheorghe, cu acelaşi nume; pe drum, 
unul din ei aprinse o ţigară de la celălalt şi Părintele când i-a întâlnit le-a zis: „Gheorghe a 
dat, Gheorghe a luat” şi au rămas oamenii aşa miraţi. Nu accepta patimile astea! 

Am avut o mătuşă care era foarte bolnăvicioasă, a avut vreo 5 operaţii la stomac. 
Unchiul era un om cât un munte şi a mers la Părintele într-o zi şi i-a zis: „Părinte, am 
amarul ăsta de femeie, se mai face bine?” şi Părintele îi spune: „Vezi tu, brazii ăia din 
vârful muntelui, ăia cad mai repede decât tufele astea care se ascund aşa de vânt, 
totdeauna vântul bate-n brazi nu-n tufe”, n-a durat mult şi unchiul a paralizat, 3 ani a stat 
pe pat, apoi a murit şi mătuşa a trăit 80 şi ceva de ani; era numai o mână de femeie, 
foarte energică şi foarte puternică şi bineînțeles că îl pomenea mereu pe Părintele 
Arsenie. 

Când predica odată, acolo în pădure, a început să se facă de ploaie, cum vine ploaia la 
munte, repede; toată lumea a început să se mişte pe acolo cu umbrelele. Părintele le-a 
spus: „Pune-ţi măi umbrelele, că nu plouă”. Era furtună, dar acolo nu ploua. Părintele avea 
şi puterea asta de la Dumnezeu, să stăpânească natura. 

Tot la Sâmbăta, într-o perioadă, Părintele n-a vorbit, îmi spunea o vecină, deşi slujea. 
Şi-a luat un canon al tăcerii, nu ştiu ce s-a întâmplat. Când graiul i s-a deschis şi şi-a dat 
drumul era în timpul prefacerii; când a zis „Luaţi, mâncaţi” a început să se cutremure 
mănăstirea, zidurile, de toată lumea s-a înfricoşat... 

La Drăgănescu venise cineva de la Târgu Mureş şi plângea, iar Părintele i-a zis: 
„Lasă-l pe bărbatul tău că e securist şi te omoară; taică-său a fost beţiv, bunul său a fost 
beţiv, ce vrei să ştii mai mult, du-te şi lasă-l repede, că ăla te omoară”. 

La fiecare îi spunea câte ceva şi nici nu se uita la oameni (căci picta), era biserica 
plină şi spunea: „|Cutare] ieşi afară, du-te mai fă copii, sau du-te mai îmbracă copii, sau 
du-te mai botează, pentru că o să ajungi rău de tot”. Nu era zi sau săptămână să nu fie 
trenul plin de făgărăşeni, să nu fie biserica plină de făgărăşeni. 

Am adus la Părintele pe o doamnă de la Braşov. Nu a avut până atunci „tangenţă” cu 
Dumnezeu. Fiul ei, plecând pe munte în concediu cu nişte străini din domeniul 
universitar, nu s-a mai întors. A fost omorât acolo în munte. Ajunge la Părintele Arsenie 
(femeia aceasta începuse să facă cu ciubărul!) iar Părintele îi zice: „Tu, să nu mai faci cu 
ciubărul că n-o să rezişti la ce vezi acolo”. Şi într-adevăr, ne-a destăinuit femeia ce a 
văzut acolo, cum l-au luat, cum l-au chinuit, cum l-au legat, cum l-au omorât. 
Părintele le-a spus unde să-l caute şi exact acolo, după îndrumarea Părintelui, după 6 
luni de zile, au găsit rămăşiţe din cel decedat. Femeia aceea, din clipa aceea, 
împreună cu soțul, s-au apropiat în aşa măsură de Dumnezeu încât, pentru familie, 
Părintele Arsenie era un sfânt. Numai în Părintele îşi găsea linişte. Aşa plângea biata 
femeie când am adus-o de la Prislop până la Făgăraş, pentru că îşi pierduse cel mai 
mare sprijin moral, pe Părintele Arsenie. (Pr. loan Ciungara, Capăcel) 


e O femeie din familia noastră a mers la Părintele şi nu prea avea curaj să se apropie 
de el să-i spună pentru ce a mers şi a stat, a stat şi dintr-o dată a zis Părintele: „Hai tu 
Leano, hai că tu ai năcaz”. A început să plângă şi îi era frică să se ducă. „Hai că sunt aici 
femei foarte păcătoase şi mint, dar le-am spus eu adevărul” şi s-a dus acolo şi i-a spus: 
„Părinte uite, am băiatul ăla bolnav de...” iar Părintele i-a răspuns: „Să ştii că dacă mai 
trăieşte până la 7 ani şi nu moare, atunci să ştii că mai trăieşte în continuare”. Trăieşte 
până astăzi! 

Mi-a spus că erau o dată la Părintele nişte femei din Lisa, şi aveau 2 băieți care au 
făcut lucruri murdare. Două bătrâne s-au dus la mănăstire la Paşti, şi ei fiind beţi pe 
acolo, că e restaurant lângă mănăstire, şi-au bătut joc de ele; mamele n-au spus nimic, la 
nimeni, dar Părintele le-a spus: „Dar voi de ce nu ziceţi de băieţii voştri ce au făcut? Ce 

au avut cu femeile alea bătrâne care s-au dus cu ulcica să ia paştile de la Sfânta 
Mănăstire?”. N-a mai zis nici una nimic, au pus capul în pământ şi au plâns. (Pria 
Ludovica, 80 de ani) 


e O femeie foarte frumoasă din Sibiu, numită Olimpia, din familie mare, a venit la 
mănăstire şi a zis că nu mai pleacă de acolo, că în lume a făcut prea multe păcate. Era ca 
Maria Magdalena. Nu-i scăpa nici un băiat frumos. De mai multe ori a vrut să se 
spovedească, dar Părintele i-a zis să mai stea că încă nu este timpul. Odată însă, ea n-a 
mai rezistat, de încărcătura păcatelor, şi s-a dus la spovedanie. Şapte şerpi au ieşit din ea, 
zbiera Olimpia în mănăstire, iar Părintele îi spunea: „De ce ai venit? Eu ţi-am spus să mai 
stai.” ŞI aşa a fost curățită şi mântuită. Apoi a trimis-o la o mănăstire de maici, aici fiind 
de călugări. (Paraschiva Anghel, Dejani) 


e Odată a venit o femeie, Maria. Părintele i-a zis: „Tu, Marie să nu mai faci vrăji! 
Cu vrăjile tale pe mulți ai vrăjit. Vezi cărarea aceea? Du-te pe ea şi nu te mai opri!”. Şi 
s-a dus, dar aşa se ducea încât ziceai că o duce cineva. 

Mie mi-a zis că o să mă duc la mănăstire, dar n-o să rezist. Şi aşa a fost. Am fost 
soră la Mănăstirea Bistriţa. (Beleaua Ileana, Recea) 


e Regelui Mihai i-a spus că pentru nelegiuirile tatălui său va pierde coroana. 
(Cismaş Eugenia, 78 ani, Făgăraş) 


e Ştiţi cum a ajuns piatra aceea mare de la Mănăstirea Sâmbăta? Un om din Calbor 
s-a dus la Părintele ca să-l roage să facă nişte slujbe pentru soția lui care era la pat, grav 
bolnavă. Dar când a ajuns, Părintele i-a luat-o înainte şi i-a spus: „Măi omule, ia 
vino-ncoace. Te duci acasă şi nevasta ta te va aştepta în portiţă...”, „Păi e-n pat Părinte... e 
în pat, e bolnavă”, „Ascultă ce-ţi spun eu. Ea te aşteaptă în portiță. Tu ai o piatră mare în 
curte. Am nevoie de piatra asta. Pui boii la car şi o pui în car.”, „Dar cine o pune în 
car?” , „Tu cu nevasta, unul de un cap, celălalt de altul.”, „Dar Părinte, are sute de kile!”, 
„Măi, de ce nu vrei să înţelegi? Crezi în Dumnezeu? Puterea lui Dumnezeu te ajută”. S-a 
dus acasă, a pus boii şi a pus mâna pe piatră cu toată încrederea, au ridicat-o, au pus-o în 
car şi au dus-o la Sâmbăta. (Lazăr Rudolf- Rudi, Ucea de Sus) 


e Povestea o bătrânică că atunci când a murit mitropolitul Mladin (era bolnav) după 
chinuri mari, a venit multă lume la mănăstire deoarece a fost foarte îndrăgit, alături de 
Părintele Serafim Popescu şi Părintele Arsenie. Înaltul Mladin spunea predici foarte 
frumoase despre Maica Domnului şi venea multă lume să asculte. Când acesta a murit, 
Părintele Arsenie era la Drăgănescu, controlat de Securitate. Şi bătrâna povesteşte că a 
luat o plasă cu mere şi altele, ca să dea de pomană. După înmormântare a văzut undeva, 
mai la margine, un bătrân mai amărât şi i-a spus: „Uite, ia astea pentru sufletul lui 
Mladin.” Omul i-a zis „Mulţam” şi a plecat cu tot cu plasă. Ea nu intenționa să-i dea şi 
plasa, care era greu de găsit, era țesută din lână. Da, dacă omul nu i-a dat-o, i-a lăsat-o şi 
nici nu l-a mai văzut pe acolo. După cam un an, femeia s-a dus la Părintele Arsenie, la 
Drăgănescu. După ce a spovedit-o, Părintele a scos de sub scaun o traistă şi i-a spus: 
„a-ți traista!” 

Două maici (surori) de la Schitul Cornet povesteau că erau nehotârâte dacă să intre 
sau nu în monahism. S-au dus la biserica Drăgănescu, dar acolo era puhoi de lume. 
Stăteau şi se gândeau ce ar putea face căci peste o jumătate de oră pleca autobuzul şi 
n-aveau cum ajunge la Părintele Arsenie. În acelaşi timp, una din ele se gândea cum să-i 
pună întrebarea: „Părinte, ce să fac, să mă căsătoresc sau să intru în monahism?”. Stătea 

cu capul în jos gândindu-se cum să întrebe, când, deodată, a simțit un gând clar, lucid. 
Simţea că nu-i gândul ei, căci ea nu gândea aşa de clar şi de lucid: „Dacă vrei să fii 
monah trebuie să duci şi păcatele tale şi ale neamului, ale neputincioşilor, este o cruce 
grea, etc. etc.”. Ştia că nu e gândul ei; era peste puterea ei de a gândi atunci. Acel gând 
i-a mai venit încă o dată şi atunci a ridicat capul şi s-a uitat de departe la părintele 
Arsenie, care peste mulţime, i-a zis: „Ei, ai înțeles? Acum du-te la autobuz”. Părintele 
Arsenie ştia gândurile oamenilor, îi citea ca pe o carte. (Pr. Ciprian Negrean) 


e Spunea Părintele Arsenie: „Creştinul adevărat este de tot timpul, în fiecare clipă 
trebuie să-l întruchipezi în propria ta persoană pe lisus Hristos”.(Pr. Prof. Simion 
Todoran) 


e Prin anii 1948 mă aflam la mănăstirea de la Sâmbăta de Sus şi munceam în cadrul 
mănăstirii la bucătărie şi în alte locuri. În acea perioadă la mănăstire era sfântul Părinte 
Arsenie care era asaltat de mult popor ce venea din toate părțile țării; alături de el erau 
adesea doi oameni de încredere ce făceau ordine, căci era multă lume pentru 
binecuvântare, iar părintele era de multe ori obosit deoarece muncea foarte mult şi fizic 
scoțând pietre din râu - mănăstirea atunci se reconstruia. 

Eu eram mai retrasă şi nu îndrăzneam să-l abordez pe Părintele, dându-mi seama de 
valoarea lui. În 1948, am mers şi eu să-mi dea binecuvântare căci urma să plece definitiv 
de aici. Atunci ne-a spus să ne ţinem de Biserică şi să învăţăm cele patru Evanghelii, 
să nu uităm pe „lazării” de la poartă, să ne schimbăm viaţa şi să devenim mai buni; 
toate acestea ni le-a lăsat ca pe un testament. Despre mine a spus: „Pe tine nu te trimit la 
mănăstire, tu să stai să rabzi anii vieţii, aici, în mănăstirea Sâmbăta”, care e mănăstire de 
călugări. (Sora Aurica Tinca, Sfânta Mănăstire Sâmbăta) 


e [a câțiva ani după ce l-am cunoscut pe Părintele, mama mea a paralizat rămânând 
imobilizată la pat. Am fost nevoită să mă internez cu ea în spital. După externarea din 
spital, într-o dimineaţă, au sunat la poarta casei noastre două fete, spunând că sunt din 
Bucureşti. Le-am pus mai multe întrebări pentru a putea să le cunosc mai bine, după care 
le-am poftit în casă şi le-am întrebat de scopul vizitei lor, la care ele m-au întrebat dacă 
pot să rămână câteva zile pentru a-mi veni în ajutor la îngrijirea mamei. Surprinsă, le-am 
întrebat cine le-a trimis şi de unde aveau adresa mea. Fetele s-au eschivat şi nu au 
răspuns. Am acceptat să rămănă câteva zile, dar în aceste zile am fost anunţată de la 
Râmnicu Vâlcea că tatăl meu a murit. Abia după anunţarea morţii tatălui meu am realizat 
că au fost trimise de Părintele Arsenie pentru a fi lângă mama, eu putând astfel să particip 
la înmormântarea tatălui meu. Una din fete este măicuţă la Tismana, cealaltă locuieşte în 
Turda. 

Un anume Gheorghe, care locuia în apropierea mănăstirii Brâncoveanu, a mers la un 
târg din Tălmaciu să cumpere purcei. În târg s-a întâlnit cu doi călugări cu care se 
cunoştea şi care l-au rugat pe Gheorghe să le ducă şi purceii lor. După ce au cumpărat, 
au pornit la drum, dar, înnoptându-se, s-au oprit în satul lui Gheorghe. Noaptea, 
Gheorghe cu soţia lui şi la cererea ei, au schimbat purceii, considerând că purceii 
mănăstirii sunt mai frumoşi. Dimineaţa şi-au continuat drumul spre mănăstire. La 
intrarea spre stăreție, dimineaţa la ora 5, în dreptul porţii mari, au fost întâmpinați de 
părintele Arsenie, care i-a zis lui Gheorghe: „Ce făcuşi mă astă noapte, schimbaşi 
purceii?”. După toate astea, Gheorghe a suferit o cădere psihică petrecându-şi restul 
anilor mai mult pe la mănăstirea Frăsinei. 

De câte ori mergeam la Drăgănescu, întâlneam o credincioasă, Mariana Dodi din 
Bucureşti, care pregătea pliculeţe cu mir şi le împărțea la credincioşi. La această femeie 

Părintele îi spunea mereu că ea are „să scape din toate”. Acest lucru s-a adeverit şi cu 
ocazia cutremurului din 1977. Locuind la un bloc cu nouă etaje, foarte vechi, împreună 
cu o femeie care urma să nască şi pe care o găzduia, în timpul cutremurului au intrat sub 
tocul uşii, aşa cum se obişnuieşte în asemenea situaţii. Instalaţiile fiind foarte vechi, 
blocul a explodat, aruncându-le pe amândouă în mijlocul străzii scăpând astfel cu viață 
în timp ce restul locatarilor au murit. S-a scris chiar o carte la Bucureşti care este 
intitulată „Mariana Dodi”. (D-na M.A.) 


Sfârşitul lumii depinde de purtarea lumii 


e Părintele Arsenie spunea că sfârşitul lumii depinde de purtarea lumii, nu de 
Dumnezeu, că Dumnezeu nu vrea moartea păcătosului, ci să se întoarcă să fie viu, dar noi 
prin faptele noastre îl forțăm pe Dumnezeu să ne gate odată, că nu ne mai poate suporta. 

Am auzit că ar fi lăsat la maicile de la Sinaia un buchet de lumânări, pentru 3 zile şi 3 
nopți, când va veni vremea sfârşitului. Dar nu ştim când va fi acesta. Dacă trăim mai 
mult poate-l prindem. Dumnezeu are un plan, dar Dumnezeu nu măsoară timpul în ani, 
zile; El n-are timp. Şi cum a făcut Dumnezeu cu profetul Iona din pântece şi nu i-a 
pedepsit pe oameni pentru că a văzut credinţa lor, aşa şi noi dacă ne căim, Dumnezeu 
poate să mai țină lumea mii de ani. (Gheorghe Silea, 45 ani - Sâmbăta de Sus) 


e Spunea că în vremurile din urmă călugării vor fi ca mirenii şi mirenii ca dracii. 
(Ana Riţivoiu, Sibiu) 


e Părintele Arsenie zicea: „Eu vă ajut şi când n-oi mai fi”. Când a murit (1989), a 
zis: „Eu mai puteam să trăiesc, dar nu mai vreau să trăiesc pentru că Apocalipsa e foarte 
aproape, chiar trăim în timpul Apocalipsei”. Nu ştiu la ce timpuri să ne aşteptăm, nu 
vreau să fiu un pesimist, dar cei care au fost în preajma Părintelui când a murit aşa spun. 
(Pr. loan Ciungara, Copăcel) 


e Părintele Arsenie spune că, în Apocalipsă, când se spune că „vor cădea stelele 
cerului pe pământ” e vorba de oamenii credincioşi, de oamenii lui Dumnezeu care vor 
cădea în păcat. E vorba de cei despre care profetul Daniel spunea: „Cel ce va întoarce pe 
cineva din necredinţă la credinţă, se va mântui pe sine şi va acoperi mulțime de păcate şi 
va străluci ca stelele cerului”. Dar aşa de mari vor fi ispitele în vremea aceea că până şi 
aleşii lui Dumnezeu vor cădea în păcat. De aceea se spune că cei ce vor crede în vremea 
din urmă vor fi mult mai mari înaintea lui Dumnezeu decât cei ce au crezut în vremea de 
început, chiar dacă nu vor face ceea ce au făcut cei dintâi. De aceea străduiți-vă să credeţi 
cu adevărat. (Pr. Ciprian Negrean) 


e Sfaturi şi îndemnuri ale Părintele Arsenie 

- „Nu este stăpânire fără numai de la Dumnezeu” (Rom. 13, 1). Deci primim divinul 
stăpânirii, dar refuzăm păcatul ei... Să fiți deci pregătiți să puneţi capul pe butuc dacă 
credinţa o va cere. 

- Unei stăpâniri de stat (sau şef), care nu se supune lui Dumnezeu, nici Sfânta 
Biserică (şi slujitorii ei) nu trebuie să 1 se supună. 

- Din toate timpurile se ştie că, atunci când puternicii vremii ridicau mâna asupra 
slujitorilor lui Dumnezeu, n-a mai dăinuit puterea lor. 

- Ungurii vor mai mult decât Ardealul. 

- Vor veni necazuri mai mari decât Munţii Făgăraşului 

- Rugăciunile şi jertfa Sfinților Brâncoveni m-a adus pe mine pentru ţara aceasta a 

noastră. 

- Va lua ţara foc din Prislop [e vorba de „focul” Duhului Sfânt: Lc. 12, 49] 

- Nu va putea avea omul pace pe pământ de nu va avea pace cu Dumnezeu! (I 
Tesaloniceni 5, 3; Luca 21, 55; Isaia 39, 11). Aşadar în numele lui Hristos vă rugăm ca 
şi cum Dumnezeu v-ar ruga prin noi: împăcaţi-vă cu Dumnezeu (II Corinteni 5, 20). 

- Să băgăm de seamă ca nu cumva creştinismul să se ia de la noi. Pe simplul motiv că 
noi, creştinii, nu aducem roadele acestui creştinism: oameni după chipul lui Iisus. 

- Mântuirea nu se câştigă cu o faptă răzleaţă, ci presupune o față socială; nimeni nu se 
mântuieşte singur; de mântuirea sa se mai leagă o mulţime de oameni. 

- Mântuirea noastră nu e numai un dar de la Dumnezeu, ci şi o faptă a libertății 
noastre. 

- Cei vechi ştiau pricina pentru care nu se arăta Antihrist în zilele lor, căci Sfântul 
Pavel vorbeşte despre taina aceasta în chip ascuns, dar n-o numeşte (II Tesaloniceni, 2, 
3). E Sfânta Liturghie sau Jertfa cea de-a pururi, despre care a grăit Domnul prin Daniil 
(Daniil 12, 10) şi apoi Însuşi ne-a învăţat. Ea este cea care opreşte să nu se arate 
Antihrist sau omul nelegiuirii (II Tesaloniceni 2, 3) decât în vremea îngăduită lui de 
Dumnezeu. Căci pentru mulțimea farădelegilor, de mult ar fi trebuit Dumnezeu-Tatăl să 
sfârşească lumea, însă Dumnezeu-Fiul, Cel ce este iubirea de oameni şi de toată firea, 
mereu Se aduce pe Sine Jertfă Sfântă înaintea lui Dumnezeu-Tatăl, mijlocind 
milostivirea de la El. 

- Precum Taina Pocăinţei e un dar al cerului, sub chip smerit, pentru mântuirea 
fiecărui suflet în parte, aşa Sfânta Liturghie, marea taină, ascunsă iarăşi sub chip smerit, 
mântuieşte lumea sau o fereşte de urgiile lui Antihrist. lată de ce, toată lumea ar trebui să 
vie la Sfânta Liturghie, că pentru dăinuirea lumii e darul acesta pe pământ. 

- Sfânta Liturghie mai ține lumea. 

- Când fărădelegile vor încleşta mintea şi inima oamenilor şi-i vor sălbătici aşa de 
tare, încât vor zice că nu le mai trebuie Dumnezeu şi Biserică şi preoți, încât va fi 
sălbăticirea şi nebunia urii (Lc. 6, 11) peste tot pământul, atunci vine sfârşitul. 

- Pentru o alunecare a omului de la nume la număr, au să dea seama toți înzestraţii 
lui Dumnezeu, cei cu daruri, cu răspunderi, cu măriri, cu puteri şi cu tot felul de haruri. 
Regele David, înzestrat deodată cu darul stăpânirii şi cu darul proorociei, a căpătat o 
straşnică pedeapsă, numai fiindcă a îndrăznit să numere poporul (II Regi 24). Darul 
proorociei i s-a luat o vreme, iar din popor i-au murit 70.000 de oameni - şi doar el 
greşise, nu poporul (II Regi 24,17). Deci, înaintestătătorii şi deținătorii puterii au să dea 
seama, chiar de venirea sabiei după dreptate. 

- Neamurile au un destin ascuns în Dumnezeu. Când îşi urmează destinul, au apărarea 
lui Dumnezeu. Când şi-l trădează, să se gătească de pedeapsă. 

- El e „acela” care va veni în numele său - nu al lui Dumnezeu - evreu de neam, care 
va tirăni sub ascultarea sa tot pământul. Căci „acela” va primi să fie împărat peste 
strălucirea tuturor împărățiilor pământului (Mt. 4, 8-9)... Cel rău vrea să ocupe scaunul 
lui Dumnezeu. 


Moartea Părintelui 
„Știu unde mă duc, am mai fost acolo!” 


e În postul Paştilor, anul 1989, mă aflam cu fratele Andrei (fiul protopopului Galea 
din Sibiu) la Drăgănescu. Părintele Arsenie îl vede pe Andrei şi bătându-l pe umăr îi 
spune că este „ultimul calendar”. Noi ne gândeam că urmează sfârşitul lumii dar, în 
realitate, urma sfârşitul Părintelui Arsenie: 28 XI 1989. (D-na M. A.) 

e În 1989 m-am gândit să mai cercetez pe Părintele. În 27 octombrie 1989, cu o 
lună înainte de a-l chema Dumnezeu la cele veşnice, mi-a spus la despărțire: „Este ultima 
dată când ne vedem”. Eu am gândit că e ultima dată în luna aceea. Ştiind gândul meu mi- 
a răspuns: „Nu, eu am să plec pentru totdeauna”. Îmi părea rău, pentru că mă legasem 
sufleteşte de Părinte. Dar mi-a spus: „Mă duc, dar de acolo de unde mă voi duce, am să 
vă ajut mult mai mult decât am făcut până aici”. În 28 noiembrie 1989 am primit un 
telefon care m-a întristat mult de tot, căci am aflat că Părintele a plecat din lumea aceasta. 
La înmormântare am avut impresia puternică că văd moaştele unui sfânt şi mi-am zis: 
„Părinte, ai fost mare în viaţă, mare te-a lăsat şi moartea aceasta”. Ceea ce doresc să vă 
spun este că, dacă autoritatea superioară a Bisericii declară pe cineva sfânt, numai atunci 
el intră oficial în sfințenia poporului, dar noi - şi eu personal - trebuie să fim martorii care 
să determinăm luarea acestei decizii. De multe ori, ceea ce se scrie despre Părintele 
Arsenie este cu tendință... Credeţi dumneavoastră că dacă Părintele a avut opozanți în 
timpul vieții, acum nu mai are pe nimeni? (Pr. Prof. Simion Todoran) 


e Părintele Arsenie a vrut să fie înmormântat la Mănăstirea Sâmbăta, iar părintele 
Veniamin, care a fost stareţ, a acceptat acest lucru, dar nu de la început. Când s-a hotărât, 
Părintele i-a spus: „Acum e prea târziu. Să mă înmormânteze la Prislop, că e mănăstire 
săracă” - ştia că va veni multă lume în pelerinaj. 

Unul din cei care au fost la înmormântare, Constantin Jurcovan din Recea, a spus că 
atunci când săpau groapa Părintelui, a apărut pe cer un nor alb, ca o ceață, pe care scria 
cu negru Enoh, cu litere tot din nori formate. Cei care au văzut au spus că a fost duhul 
lui Enoh în Părintele Arsenie. (Paraschiva Anghel, Dejani) 


e Cuun an sau doi înainte de a muri, mi-a spus Părintele Nicodim (care a ajuns 
ucenicul Părintelui Arsenie printr-o minune), că a mers la Prislop cu Părintele Arsenie, 
care i-a zis să ia 4 pociumpi (țăruşi): „Bate unul aici, unul acolo, unul acolo şi unul 
acolo”, iar după ce i-a bătut a zis: „Pe mine aici mă veţi îngropa”. Până atunci se ştia că 
Părintele va fi înmormântat aici, la Sâmbăta. După câte gândesc eu, Părintele s-a rugat la 
Dumnezeu să-i fie îngăduit să fie înmormântat la Prislop şi când a primit îngăduință de la 
Dumnezeu, atunci a zis că acolo să fie înmormântat. 

Odată, am ajuns la mănăstire la Prislop şi nu avea cine să acopere cu şindrilă 
acoperişul porții. Era numai meseriaşul, domnul Vâlcea, care a făcut şi crucea Părintelui 
Arsenie, după cum i-a spus Părintele. Când a scris pe cruce anul morții „1989” i-a zis 
Părintelui Arsenie: „Nu grăbim?”, şi Părintele a zis: „Nici un ceas din 1990”. 

Când a murit Părintele Arsenie a fost pentru prima dată în viață când am avut ocazia 
să-l ating. Obrajii îi erau roşii. Era acolo şi Părintele Sebastian. Părintele Sebastian era 
nevăzător, a avut o defecţiune la ochi şi a rămas fără vedere, iar Părintele Arsenie l-a 
întrebat la vremea respectivă: „Mă omule, vrei să-ţi dau vederea şi să te fac preot?”. El 
răspunde: „Nu vreau să mai văd deşertăciunile acestei lumi” şi a murit ca simplu monah. 
A fost şi părintele Dometie, care nu exista să pomenească de Părintele Arsenie şi să nu-i 
dea lacrimile. Ori de câte ori îl pomenea îi dădeau lacrimile. A murit joi şi l-au 
înmormântat luni şi era ca viu atunci. Împrejurul sicriului se simţea mireasmă de mir. Eu 
îl pomenesc pe Părintele Arsenie la morți când fac pomelnic cu morţii şi când închei 
rugăciunile mă rog ca la un sfânt. La înmormântare, când i-am sărutat mâna, am văzut că 
avea unghiile la mână. Eu nu zic că nu a fost torturat, dar unghiile le avea. Nu au fost la 
înmormântare atât de mulți, cum mă aşteptam. A trecut la cele veşnice neîmpăcat pentru 
că a plecat cu multe taine pe care nu a avut cui să i le dezvăluie. A vrut să slujească 
Sfânta Liturghie într-un grup restrâns, numai cu obştea mănăstirii Prislop şi n-a primit 
binecuvântare. N-a putut să slujească. Cred că acolo vroia să dezvăluie celelalte taine. 

După moartea Părintelui mi-a spus Părintele Lucian că un om avea nişte necazuri 
mari: a cumpărat o casă, a dat arvună o sumă mare şi mai trebuia să dea şi nu mai avea 
de unde să strângă. Era necăjit omul şi i-a spus părintelui Lucian, care este acum la 
Drăgănescu, iar acesta i-a spus: „Să te rogi la Părintele Arsenie că te va ajuta”. S-a rugat 
la Părintele Arsenie şi după vreo două săptămâni vine la mănăstire şi-i mulţumeşte 
părintelui că l-a îndrumat să se roage la un aşa sfânt care l-a ajutat, pentru că nici nu-şi 
dă seama cum a făcut rost de bani să plătească. Asta este una din minunile Părintelui 
Arsenie. S-a întâmplat în anul 2001. (Gheorghe Silea, 45 ani, Sâmbăta de Sus) 


e Am fost şi la înmormântare. Stând pe margine acolo am auzit pe unii, că ar fi spus 
Părintele lui Ceauşescu: „După o lună de zile după ce mor eu, mori şi tu”. Aşa s-a 
întâmplat. În timpul slujbei de înmormântare noi ne-am dus pentru puţină vreme ca să 
mâncăm. Când am ajuns înapoi lumea era ieşită afară şi cânta „Sfinte Dumnezeule, Sfinte 
Tare, Sfinte fără de moarte...” dar nu mai înainta, toţi stăteau pe loc. Au intrat în alertă că 
nu ştiau ce-i acolo. Când să iasă din biserică Părintele ar fi deschis ochii, fiind descoperit 
la față. Eu nu am văzut treaba asta, dar cunosc doi băieți care au văzut. leşind, i-au legat o 
năframă neagră şi au plecat cu el mai departe. (Şerban Alexe, 73 de ani, Lisa) 


e La Prislop am fost şi eu, era iarnă şi pe mormântul dânsului erau flori. Le-a spus 
la măicuţe: „Cât am fost în viață, nu v-am putut ajuta, dar o să vă ajut după moarte”. 
(Dobrin loan, 67 ani, Săvăstreni) 


e Părintele Arsenie a zis odată către mine: „Mă, tu ai văzut o cruce... şi nu trebuia să 
o arăţi la lume”. Asta a fost după 1970. Când m-am dus la Prislop i-am mai spus de-o 
arătare şi zice „Mă, de ce arăţi, te rog să nu mai arăţi, că lucrurile cereşti nu se arată”. Dar 
atunci nu am ştiut de ce vorbeşte el aşa. Eu am făcut groapa Părintelui la Prislop, am 
zidit-o cu cărămidă. Când s-a făcut slujba de înmormântare din Biserică, eram toți afară, 
şi a apărut o cruce albă de pe clopotniţă până la el (în văzduh) şi crucea a pornit. Şi când a 
venit crucea a venit şi un nor mare. Am văzut eu asta. ŞI s-a dus norul să prăvălească 
crucea albă şi nu a prăvălit-o şi a venit alt nor cu altă viteză şi s-a nimicit norul şi crucea 
s-a dus către miazăzi. După aceea a fost dus în biserică. În acest timp, din chilia lui, pe 
după mănăstire, a apărut semnul unei cruci în formă de „X”, de un argint auriu ce 
strălucea ca soarele, dar dacă el a zis să nu arăt, n-am arătat nimănui. Dar am văzut-o... 
Cred că Părintele Arsenie a lucrat cu un duh de la un Sfânt. (loan Bica, 76 de ani; 
Voivodeni) 


e [La înmormântarea Părintelui, am văzut că avea degetele mâinilor sub dulamă. M- 
am mirat şi m-am întrebat de ce au făcut aşa. Nu ştiu de ce, dar am auzit în predica 
părintelui Bunescu (la înmormântare) ceva ce m-a uluit. A spus aşa: „Ai trăit ca un cuvios 
şi ai murit ca un martir”. Tot la înmormântare, când s-a întors sicriul cu 180 de grade, 
pentru a pleca spre cimitir, am văzut foarte clar cum Părintele Arsenie a deschis ochii! I- 
am văzut clar ochii albaştri. Eram foarte aproape de sicriu (0,5 metri). Când am auzit că şi 
alții au văzut acest lucru, am înţeles că nu a fost o nălucire. (Maica Adriana, Schitul 
Cornet) 


e Părintele s-a şi rugat să moară mucenic şi Dumnezeu i-a împlinit dorința. Deşi el a 
fost mucenic în fiecare zi, a avut cruce grea, pe măsura harului. A murit pe 28 noiembrie, 
ca şi Cuviosul Mucenic Ştefan cel Nou, a cărui mucenicie tocmai o pictase [profeție] pe 
absida altarului din biserica Drăgănescu! Pe pictură este scrisă vina pentru care a fost 
omorât Sfântul Ştefan cel Nou: „Ştefan mi-a făcut temnița mănăstire”. Există o 

asemănare mare între viața acestui sfânt şi viața Părintelui Arsenie. Ca şi acesta, încă din 
pântece a fost ales. (Pr. Petru Vanvulescu) 


e La înmormântare nu m-am dus că era tare frig. Eu sunt mai mofturos. Mie nu-mi 
place unde e lume multă. Eu am zis că dacă mă duc la Părintele mă duc când nu e lume. 
Părintele mai zicea şi lucrul acesta: „Eu după ce mor vă ajut mai mult ca până trăiesc” şi 
mai spunea aşa: „Eu ştiu unde mă duc, eu am mai fost acolo!”. (lerod. Ieronim Coldea) 

e Un preot care a fost ucenic al Părintelui Arsenie a adormit în Domnul. Soția lui nu 
ştia ce să scrie pe crucea de marmură de la mormânt şi a întrebat un preot. Acesta i-a zis 
să scrie: „De ce căutaţi pe cel viu printre cei morți”. Şi aşa a scris. Aşa ar trebui scris 
pe crucile celor ce cred în Hristos, căci cel adormit nu e acolo ci la Hristos pe care l-a 
iubit. Scrie Părintele Arsenie în Cărarea Împărăției: „Hristos vine oriunde este chemat şi-l 
cheamă iubirea.” (Pr. Ciprian Negrean) 


e Ţin minte că-n ziua în care am aflat că Părintele Arsenie va fi înmormântat la 
Prislop, eram în casa unei creştine şi am plecat direct la înmormântare. Cât a durat 
drumul cu trenul mi-a tot venit să plâng. Nu pot uita, când au scos sicriul din biserică, în 
spatele meu era o femeie îmbrobodită, plânsă, şi un bărbat foarte înalt, amândoi ţărani din 
părțile Făgăraşului, şi brusc, bărbatul a rămas ca paralizat, cu ochii mari, înspăimântați, 
şi-a îndreptat mâna spre inimă şi deodată a făcut aşa, în mare şoaptă: «uoaaaahhh!». I-am 
urmărit prin curtea mănăstirii doar-doar voi afla ce-o fi văzut bărbatul acela, şi când 
mergeam cu toţi spre groapă, am tras cu urechea şi am auzit: cu toate că era amiază, omul 
văzuse sus, pe cer, o cruce de stele. 

O minune legată de Părintele Arsenie, după moartea lui, am văzut şi eu la mănăstirea 
Sâmbăta în 1990, unde venisem cu o fată foarte credincioasă, bolnavă grav de scleroză 
în plăci de 17 ani. Nu putea merge decât cel mult 5-10 paşi; o duceam cu un cărucior 
pentru invalizi. Astfel am urcat împreună spre un izvoraş, cam la 2 kilometri mai sus de 
mănăstire. Şi cum stăteam amândoi lângă izvorul acela, în poiană apare o bătrână a cărei 
înfăţişare era imposibil să nu-ți atragă atenția. Părea de vreo sută de ani, înaltă, 
gârbovită, dar cu ochii albaştri, plini de viață. Eu povesteam cu fata asta, cu voce 
înceată. Zic: „No, mâine aş vrea să urc până la chilia Părintelui Arsenie, sub poalele 
Făgăraşului...”. Deşi se afla cam la o sută de paşi, bătrâna a ridicat ochii spre mine şi m-a 
întrebat: „Chiar vrei să mergi la chilie...?”. Nu vă pot spune ce voce avea femeia asta... 
Un glas ce ajungea până la noi cu o ireală putere, un glas aproape mustrător şi totuşi nu, 
un glas ce venea parcă să ne certe din lumea cealaltă... Eu am spus că da, merg la chilie. 
Bătrâna a zis: „Bine”, şi-a luat apă de la izvor şi, când a dat să plece, s-a întors către noi 
şi ne-a întrebat: „Nu vreţi un măr?”. Noi am spus: „Da”. Ea şi-a băgat mâna în straiță şi a 
scos două mere mari, galbene, unul pentru mine, celălalt pentru fată şi atunci m-am uitat 
la piciorul ei. Un picior nefiresc de mare pentru o femeie, numărul 45 sau chiar 46. 
Bătrâna s-a îndepărtat şi fata îmi zice: „Măi, parcă intrau ochii ei prin mine, simţeam că 
trece privirea ei prin mine, că-mi intră în carne, în corp...”. Iar eu puteam să jur că erau 
aceiaşi ochi mari, albaştri şi umezi, pe care-i văzusem atunci la Drăgănescu. Deodată, pe 
amândoi ne-a străfulgerat un gând: „Să vezi că a fost Părintele!”. Am alergat după 
bătrână dar, cu toate că nu trecuseră nici două minute de la plecarea ei, n-am mai găsit-o 
nicăieri. Mai mult, pe poteca aceea veneau spre noi nişte turişti care ziceau la rându-le, 
că n-au văzut nimic, nici o bătrână. Am mai zăbovit puțin şi când a fost să plecăm, fata 
zice: „Hai, că încerc să merg până la cărucior”. Când a ajuns la cărucior zice: „Mai 
încerc doar să cobor până în drum, c-am văzut că m-ai tras cam greu pe panta asta”. 
Când am ajuns jos, la drum, spune: „Măi, nu ştiu, parcă simt aşa, o putere în picioare...”, 

iar eu am îndemnat-o în glumă: „Măcar dacă ai merge până la mănăstire, să nu mă tot 
obosesc să împing de cărucior prin grohotişul ăsta”. Atunci ea s-a oprit, s-a uitat spre cer 
şi a devenit foarte serioasă: „Doamne, n-aş vrea să merg decât ca să nu-i mai supăr pe 
alții!” şi a mers cei doi kilometri pe jos. Făcuse aşa o febră musculară că sâmbătă n-a 
mai coborât de la chilie. Însă din acea zi şi până astăzi, fata aceea merge pe picioarele ei. 
(Părintele Dumitru, Mănăstirea Sf. Ilie - Albac) 


e La înmormântarea părintelui Arsenie Boca, în 1989, părintele Bunescu (preotul 
paroh din Drăgănescu), spunea: „Aici, astăzi, suntem cei chemați de Părintele Arsenie 
Boca; toți aceştia ne vom întâlni cu Părintele în rai”. 

La înmormântarea Părintelui, lumea vorbea că Maica Stareţă de la Prislop se consulta 
odată cu Părintele despre greutăţile materiale pe care le avea. Părintele i-a răspuns că va 
veni vremea când toată valea aceasta va fi plină de lume şi atunci va scăpa de necazurile 
materiale. La scurt timp Părintele a murit; de atunci şi până acum este o afluență mare de 
oameni în pelerinaj la mormântul Părintelui Arsenie Boca. (D-na Prof. C.F.) 


e Părintele va fi veşnic în amintirea făgărăşenilor! Şi eu, ca preot, am un loc aparte 
pentru el în sufletul meu; nu putem să nu vorbim despre el, despre ce a fost şi a făcut 
Părintele. Nu am fost la înmormântare, dar am auzit că preoţii care l-au dus la mormânt 
pe Părintele Arsenie, au văzut o lacrimă pe faţa Părintelui, lacrimă care s-a imprimat pe 
faţa Părintelui şi nu s-a mai şters niciodată, aşa cum s-a imprimat şi pe fotografie. (Pr. 
Ioan Ciungara, Copăcel) 


e Schimbarea mea s-a petrecut cu viteza şi tăria unui fulger. Îmbrăcată subţire, cu 
pantofi decupaţi şi talpă de plută, mă plimbam ca un fotomodel printre oameni. La 
mormântul Părintelui însă, ceva s-a năruit în mine. Am început să plâng fără contenire 
şi prin faţa ochilor îmi treceau toate păcatele pe care le săvârşisem. Nu ştiu cât timp am 
stat la mormânt, dar când am revenit în curtea bisericii, aveam un dor cumplit de 
mântuire, un dor sfăşietor să rămân acolo, să nu mă mai despart de Părintele. Era peste 
puterile mele să mai plec. Prietenii care mă aşteptau la maşină nu au înţeles nimic. 
Credeau că am înnebunit, că trec printr-o criză de delir mistic. Într-o secundă am lăsat în 
urmă tot: o carieră strălucită, o casă superbă în cartierul Primăverii din Bucureşti, luxul şi 
toate deşertăciunile vârstei. Am câştigat infinit mai mult: ajutorul şi mângâierea 
Părintelui. (Maica Maria - Măn. Prislop) 


e Pentru mine Părintele Arsenie este un loan Botezătorul al românilor. Spun unii că 
nu se mai desface mormântul căci aşa spune cartea [Să-mi lăsaţi trupul în mormânt. Să 
nu-l deranjați până la A Doua Venire”]. Sigur că da, smerenia călugărească aşa trebuie să 
fie. Şi Sfântul Ioan Iacob a lăsat scris să se roage pentru el că se va duce în iad deoarece 
n-a făcut fapte vrednice de mântuire. Dar, după 20 de ani de la înmormântare, ne-am 
închinat la moaştele lui. Sau Sfântul Ioan cel Nou de la Neamţ, la care n-a mai lăsat 
Dumnezeu să calce oameni păcătoşi peste el. Aşa şi cu Părintele Arsenie. Să aşteptăm să- 
l scoată Dumnezeu din mormânt, fără voia noastră. Aşa cum a descoperit Dumnezeu 
arhimandritului grec să vină la Sfântul loan Iacob şi să-l descopere pentru a-l găsi aşa 
cum l-au găsit, tot aşa şi la Sfântul Arsenie de la Prislop va veni cineva care va spune că 
neapărat trebuie să-l descoperim pentru că i s-a arătat. Şi se va arăta multora. 

Mi-a părut rău că nu a fost dezgropat la 7 ani de la înmormântare. Atunci era o ploaie 
liniştită care mi-a inspirat cuvintele: „lubiţi credincioşi, dați umbrelele la o parte, căci 
aceasta nu este o ploaie normală. Acestea sunt lacrimile Părintelui, pe care le-a vărsat 
pentru poporul acesta”. La începuturi, am auzit că Părintele vărsa lacrimi multe când 

slujea şi predica. Dar mai încoace, ajunsese la maturitate spirituală căci nici nu plângea, 
nici nu râdea, ci spunea, ca din partea lui Dumnezeu, cuvântul autorizat: „Mă, să nu mai 
faci cutare!”. (Pr. Nicolae Boboia) 


e Sfântul Ilie, cât de mare prooroc era, avea nevoie, simţea nevoie ca poporul să se 
apropie de el. „Apropiaţi-vă de mine” zicea Sfântul Ilie către poporul rătăcit al lui Israel. 
„Apropiaţi-vă de mine”, parcă ar vrea să ne spună preacuviosul Părintele nostru Arsenie, 
în toate zilele de prăznuire ale acestei sfinte mănăstiri, în toate zilele de pomenire, în toate 
zilele de hram şi de praznic, şi în duminici şi sărbători. „Apropiaţi-vă de mine” pentru că 
cine se apropie de Sfinţi se apropie de Dumnezeu, pentru că Dumnezeu transpare prin 
Sfinți şi ni se descoperă prin Sfinţi. Sfinții, spun teologii ortodocşi, sunt întru-un fel 
„întruparea Duhului Sfânt”. „Apropiaţi-vă de mine!”. Şi tot poporul s-a apropiat de 
Sfântul Ilie. A părăsit poporul pe preoții lui Baal, s-a depărtat poporul de cei care-l 
duceau în rătăcire şi idolatrie, şi poporul s-a apropiat din nou de omul lui Dumnezeu de 
Sfântul Ilie. Aceasta este salvarea, aceasta este soluţia şi pentru neamul nostru ortodox de 
pretutindeni, să se apropie de Hristos apropiindu-se de sfinți, să se apropie de sfinți ca să 
se poată apropia de Dumnezeu. Simţim cu toții, iată, după aproape 14 ani de la plecarea 
în veşnicie a Părintelui Arsenie, că poporul nostru românesc simte cine a fost, cine este şi 
cine mijloceşte în mod deosebit. Simte poporul şi se apropie de mănăstirea Prislop, de 
Părintele Arsenie, de mormântul sfinţiei sale, aşa cum avea să spună cu puţin timp înainte 
să plece dintre noi: „Va lua ţara foc din Prislop!”. E vorba de focul ceresc, de focul 
Duhului Sfânt, de focul harului lui Dumnezeu şi prin tot ceea ce se scrie bine, şi prin tot 
ceea ce se publică bine despre Părintele Arsenie, se simte că poporul are o sete 
duhovnicească deosebită care nu i se poate astâmpăra decât prin cuvântul cel viu şi 
adevărat al lui Dumnezeu, transmis nouă prin Sfinții Părinţi, de la Sfinții Apostoli şi până 
la Sfinții zilelor noastre. (PS. Daniil Partoşanul) 


e Sfaturi şi îndemnuri ale Părintele Arsenie 

- Rar să găseşti un om care să dea sens religios morții, adică s-o aştepte cu bucurie, ca 
pe-o izbăvire sigură din împărăția păcatului. 

- Când sora moarte ne dezleagă de trup, ne face un mare bine, fără să ştim şi fără să 
vrem. Tot ce e rău în lumea asta: neştiință, neputinţă, întunerecul, păcatul cu miile lui de 
gheare, prin moarte încetează. Răul e osândit de moarte, deci moartea ni-i un ajutor. Nu 
trupul este răul, dar prin moarte se omoară răul cu desăvârşire, de aceea, la vreme, trupul 
va învia din morţi. În moarte-i învierea. 

- Împliniţi-mi dorinţele, sfaturile minime şi vă schimbă Dumnezeu situaţiile, 
problemele voastre, fără să fiu eu prezent, căci Dumnezeu e Cel ce le schimbă. 

VOLUMUL II 


O viaţă închinată schimbării vieţii noastre 


e Din umilință şi din smerenie, părintele n-a vorbit foarte desluşit niciodată despre 
ce i s-a întâmplat în 1939, la Sfântul Munte. Decât odată, şi chiar şi atunci, puţin. 
Ucenicii lui povestesc că, mergând el acolo, pe munte, prima dată s-a dus într-o pădure 
deasă, să se roage. ŞI s-a rugat mult la Domnul lisus Hristos, Mântuitonil nostru, să-i 
trimită un duhovnic, un povăţuitor bun, să-l îndrume pe calea cea grea şi fără de prihană a 
călugăriei, spre mântuire. După un timp Părintele Arsenie a început să se roage mai cu 
osârdie, singur, acolo, în pădure, la Maica Domnului. Şi, după cum a povestit chiar 
Părintele însuşi, Maica Fecioara i s-a arătat coborând dintre nouri, şi venind la el, l-a luat 
de mână şi l-a urcat pe un munte aşa de înalt, că nici nu puteai să priveşti în jos. Şi acolo, 
pe creasta muntelui aceluia ameţitor, l-a lăsat Maica Domnului pe mâna unui sfânt. Era 
sfântul Serafim din Sarov (1833), ce vieţuise pe pământ cu vreo două veacuri în urmă. 
După care, Sfânta Fecioară s-a topit în văzduh tot aşa lin cum se arătase. Vreme de 40 de 
zile Părintele a primit pe acel munte învățătura de la Sfântul Serafim, urcând în fiecare zi, 
fără teamă, creasta dintre abisuri. Şi în tot acest răstimp de 40 de zile, Părintele a postit 
încontinuu post negru, că-l întărea Maica Domnului. După patru luni de zile, când s-a 
întors la Mănăstirea Sâmbăta, era cu totul alt om: căpătase darul acela al său faimos, al 
proorociei, şi puterea lui cea mare, că dacă se uita la tine, te cutremurai şi te umileai pe 
loc. Şi-ţi ştia pe dată toate gândurile şi numele, fără să te cunoască, şi faptele toate, 
păcătoase sau bune, că nu puteai să le ascunzi. Aşa s-a schimbat viaţa Părintelui 
Arsenie, şi mai apoi, vieţile noastre, pe lângă a sa. (Valentin Iacob, în „Buletinut 
parohiei Sfânta Cruce” -USA, vol.XIII, nr. 9/ 2004) 


e Prima dată, pe mine m-a dus la Părintele Arsenie o femeie. Aceasta îl cunoscuse 
pe Părintele Arsenie prin Moş Ilie. Uneori îi duceam Părintelui lemne în chilie la 
Sâmbăta. Atunci aveam vreo 12 ani. Am văzut că el nu avea pat. Avea un panou pe care 
picta şi o masă lungă la capătul căreia era un craniu (n.n.: pentru a avea tot timpul 
moartea în minte, pentru a nu uita că viaţa aceasta este trecătoare, pentru a nu uita că în 
viața pământească trebuie să ne pregătim pentru viața veşnică, cum ne învață Sfinții 
Părinți) (Bica Ioan, Voivodeni) 


e Părintele Arsenie ne-a spus odată cum a început el activitatea la Sâmbăta. Era în 
postul Crăciunului şi picta o icoană a Măntuitorului, pe care n-a terminat-o. În timp ce 
picta a auzit o voce tainică: „Arsenie, nu Mă mai picta pe icoană, că vremea s-a apropiat. 
Mergi şi pictează în inimile oamenilor, prin cuvântul tău. Spune-le că vin peste ei 
necazuri şi suferinţe”. Atunci a auzit din nou: ,„... Vei fi mut... Dar asta îţi va aduce multă 
lume”. Îmbolnăvindu-se cu coardele vocale, nu mai putea să vorbească. A stat aşa de la 
Crăciun până în joia din Săptămâna Mare, în postul Paştilor (în acest timp a scris 
însemnările numite „Gura mutului”, într-un carneţel pe care-l are maica Pahomia de la 
Sâmbăta). Atunci, când se împărtăşea (era diacon, numai în acea primăvară l-a făcut 
preot), primele cuvinte ce le-a rostit când i-a venit vocea, cuvinte ce le-a auzit şi lumea 
din biserică, au fost: „Cred Doamne şi mărturisesc...”, cu o voce ce a cutremurat biserica, 
căci oamenii, când au auzit vocea lui, toți au căzut în genunchi şi au plâns şi au lăudat pe 
Dumnezeu că 1-a dat vocea, pentru că multă lume venea după sfat. Astfel, a început din 
nou să stea de vorbă cu oamenii, la clopotniţa din fața mănăstirii. 


` Cişmileanu loan, Noi mărturii despre Părintele Arsenie Boca „ed. Agaton, 2005 


) 


G 
$ 
Q 
G 
Q 
G 
G 
G 
G 
G 
Q 
G 
G 
| 
G 
G 
s 
G 
4 
' 
G 
G 
| 
G 
G 
| 
G 
Q 


98 


Părintele se străduia mult pentru regenerarea poporului român prin schimbarea vieții. 
Minunea cea mai mare a Părintelui Arsenie era schimbarea vietii noastre. În predici ne 
vorbea mai mult referindu-se la Vechiul Testament (Saul, David, Solomon etc.). Fiind 
întrebat de ce nu ne vorbeşte mai mult din Noul Testament, a răspuns că viața creștinilor de 
acum se aseamănă mai mult cu cea a celor din Vechiul Testament, că n-avem progresul 
celor din Noul Testament [dacă nu trăim sub har, cădem sub legea veche]. 

La început, Părintele Arsenie avea o viață foarte aspră: mânca o dată pe zi (pâine şi 
apă) şi dormea pe jos. Uneori pleca câte o săptămână la munte, doar cu Biblia. Sâmbăta 
seara cobora pentru a ține duminica Sfânta Liturghie, pe care o slujea în lacrimi. Nu 
puteai să nu plângi la liturghia lui. După predică, iar pleca în munte. Ducea o viață 
extraordinară, de pustnic. (Pr. Sofonea Ioan, Sibiu) 


e Tatăl Părintelui Arsenie lucra în America. Făcea câte un drum dus şi întors, timp 
de câte 5-6 luni pe an. Fiind odată acasă, soția rămâne gravidă, după care, imediat, el 
trebuie să plece iar la 5-6 luni. 

Mama Părintelui a fost o femeie foarte evlavioasă. De îndată ce soțul ei pleca la 
drum, dumneaei lua drumul bisericii, adică mergea mai des la biserică şi se cumineca 
mai des, ştiind faptul că ceea ce mănâncă mama, mănâncă şi pruncul din pântece. Ea se 
ruga lui Dumnezeu să-l păzească pe soţ, ca să se întoarcă sănătos acasă şi în acelaşi timp, 
se ruga şi pentru pruncul din pântecele său. 

Fiind însărcinată şi soțul fiind plecat, ea nu a mai avut de-a face cu bărbat în perioada 
sarcinii. Deci copilul a venit curat pe lume. Acest lucru a avut asupra viitorului lui o 
influenţă foarte mare. Acest exemplu este bine să-l urmeze şi părinții din ziua de azi. 

Părintele Arsenie Boca s-a născut în anul 1910, într-un sat mic, Vaţa de Sus, din 
Munţii Apuseni. Timp de 14 ani, a urmat şcoala primară în satul natal, după care s-a dus 
la Liceul teoretic din comuna Brad. Apoi, în 1929, a venit la Sibiu şi a intrat la Institutul 
Teologic. În timpul acesta, s-a împrietenit cu părintele Nichifor Teodor şi părintele 
Miron Mihăilescu de la Ocna Sibiului, preoţi foarte buni, mai mici ca vârstă decât 
Părintele Arsenie. 

A absolvit facultatea de 4 ani în anul 1933, apoi a plecat la Bucureşti şi a intrat la 
Şcoala de arte frumoase, pentru a învăţa pictura. A terminat această şcoală şi apoi s-a 
înscris la Facultatea de medicină, unde a învaţat anatomia omului cu cel mai bun 
profesor de pe timpul acela. Se vede că a vrut să cunoască anatomia omului, cauza şi 
tratamentul bolilor şi că a dorit să vindece oamenii şi sufleteşte şi trupeşte. Astfel, el 
poate fi socotit doctor fără arginți, pentru că nu a luat de la nimeni nimic, dar a dat 
sfaturi necesare pentru fiecare om în parte. Mulţi s-au vindecat, respectându-i sfaturile. 

O perioadă de câteva luni a fost în Grecia, la Muntele Athos, unde a văzut viaţa 
călugărească de acolo şi a învăţat multe. 

Înainte de 1945, a plecat în Basarabia, la Chişinău, având dorinţa de a învăţa pictura, 
căci, se ştie, acolo erau foarte buni pictori de sfinți şi de biserici. A mai învăţat acolo şi 
poleitul icoanelor. În primăvara lui 1945, a plecat din Basarabia spre România, primind 
bani de drum, unelte pentru poleitul icoanelor şi un cozonac. 

Ajungând în gara Chişinău, a observat o fluctuaţie mare de oameni, militari şi civili, 
intrând şi ieşind din gară. În timpul cât a stat acolo, a văzut că la marginea unui zid era o 
persoană foarte slab îmbrăcată - deşi timpul era rece - care privea înspre gară. Părintelui 
i s-a făcut milă şi a vrut să scoată cozonacul din rucsac şi să 1-l dea. Spre mirarea lui 
însă, persoana dispăruse. S-a uitat în toate părțile, dar nu a mai văzut-o. A simțit o mare 
putere şi a zis că a fost o arătare a Mântuitorului. Părintele a venit în România cu ultimul 
tren care mai circula liber, pentru că, după aceea, acolo s-a format graniță sovietică. 

Ajungând în ţară, Părintele Arsenie s-a dus la Mănăstirea Sâmbăta de Sus, unde s-a 

călugărit. La slujbă a participat şi mama lui, care voia să vadă ce viaţă duce el ca şi 
călugăr şi s-a interesat de masă şi de casă. Când a văzut dormitorul, i-a spus cu durere în 
suflet, ca o mamă care l-a iubit mult: „Vai, dragul mamii, vii aici să dormi pe acest pat 
de scândură, acoperit cu o rogojină, în loc de saltea şi pătură!”. 

Părintele Arsenie a rămas la Sâmbăta şi a început să-l slujească lui Dumnezeu şi 
oamenilor, cu ajutorul Duhului Sfânt. La Sâmbăta de Sus a slujit ca preot şi era solicitat 
de foarte multă lume, care venea din toate colțurile țării. 

După un timp, Mitropolitul Bălan, aflând cât de solicitat este Părintele Arsenie de 
toată lumea, s-a hotărât să-l transfere de la Sâmbăta şi să-l ducă la Mănăstirea Prislop. 
Aşadar, Mitropolitul Bălan (împreună cu preotul vicar al Mitropoliei) l-a luat pe 
Părintele Arsenie în maşină şi l-a dus la Prislop. Părintele a ascultat, ca un bun călugăr. 
I-a spus că Mănăstirea Prislop a fost la greco-catolici şi că a trecut la ortodocşi, că este 
părăsită, că trebuie pusă în funcțiune şi că e mult de lucru. Părintelui Arsenie i-a fost 
foarte greu să plece de lângă oamenii care îl solicitau şi îl iubeau şi să se trezească, dintr- 
o dată, singur, cu un paznic şi un câine. Cea mai apropiată localitate este Silvaşul de Sus, 
la 3 km. (Moş Nicolae, Sibiu) 


e  Arestările şi deportările prin lagăre, dar mai ales viaţa de hărțuială necontenită 
prin care a trecut, sunt tot atâtea dovezi că, în fond, cele două feluri de suferinţe 
(sângeroase şi nesângeroase) fac parte din acelaşi plan de slăbire, de nimicire a credinţei 
creştine din sufletul poporului român. 

Zian-Vălean Boca (aşa se numea înainte de călugărie Părintele Arsenie) a văzut 
lumina zilei în ziua de 29 septembrie 1910, în comuna Vaţa de Sus, aflată în apropierea 
oraşului Brad. Cu toate că vreme de patru ani, în timpul studiilor de la Institutul de 
Teologie din Sibiu, am şezut alături, în aceeaşi bancă, n-am ajuns să-i pot cunoaşte toate 
adâncurile sufletului. Reţin totuşi câteva aspecte pe care le socot concludente. 

Poate faptul că în tinereţe nu s-a prea bucurat de căldura unei vieți familiale explică 
firea sa puţin sociabilă, retrasă, introvertită. Vacanţele le petrecea adeseori la o rudenie a 
sa. Ne-a impresionat tăria, voinţa cu care răbda frigul, el fiind adeseori îmbrăcat sumar. 
Tot astfel, demn de menţionat este faptul că se abţinea de la bucate mai grele; de 
exemplu, renunța regulat la „porția” de carne din institut. 

Nu l-au pasionat prea mult studiul limbilor străine; cunoştea totuşi foarte bine limba 
franceză. Citea cu aviditate studii de psihologie, de caracteriologie, de grafologie, 
căutând să se adâncească în descifrarea tainiţelor sufletului. A iubit de mic desenul, 
sculptura şi mai ales pictura. Îmi amintesc şi acum de uşurinţa cu care interpreta la flaut 
compoziţii destul de pretenţioase. Toate acestea erau tot atâtea dovezi care ne ajutau să 
întrevedem în el pe pictorul şi pe duhovnicul de mai târziu, care căuta să redea în 
compoziţii clare şi în analize psihologice destule adâncuri ale sufletului omenesc. (Pr. 
Prof Teodor Bodogae - în „Telegraful Român”, nr. 2-4, 1990) 


e Când s-a întors de la Canal l-am vizitat la Mănăstirea Prislop. Era foarte slăbit, 
tuns, bărbierit. Mi-a atras atenția că sunt securişti care-l urmăresc. Când l-am vizitat la 
Drăgănescu era tot urmărit de securişti... După aceasta ne-a zis: „Nu vă necăjiţi de mine, 
că eu astfel mă hrănesc cu mană cerească... Măi, să răbdaţi şi voi prigonirile lui antihrist, 
că numai prima durere o simți, restul suportați cu ajutorul lui Dumnezeu”. (Septimia 
Maniş, 80 ani, Codlea) 


e l-am cerut binecuvântare Părintelui Arsenie să merg la mama sa, în Vaţa, lângă 
Brad. Când în sfârşit am plecat, ca să ajungem acolo a trebuit să trecem peste munţi. Am 
mers trei persoane, dintre care una cunoştea drumul. Când am ajuns am întrebat pe cineva 

unde locuieşte familia Boca. Mama Părintelui Arsenie era bolnavă. Ne-a trimis să-i 
cumpărăm nişte medicamente. 

Era necăjită că fiul ei, Părintele Arsenie, a fost închis la Canal. Spunea că mai are o 
lună şi vine, dar n-a trecut acea lună şi ea a murit. (G.M., Făgăraş) 


e Am multe amintiri cu Părintele Arsenie. Am fost închişi politic, împreună cu alți 
foarte mulți deținuți de rang înalt (episcopi, preoți, profesori, doctori, chiaburi, oameni 
politici ai vremii şi alte categorii, toți condamnați fără judecată, chinuiți, bătuți fără 
motive, prost alimentați şi folosiți la munci grele. Cine nu-şi făcea norma nu primea 
mâncare şi era dat morții. 

Când era la Drăgănescu, atât Nicolae Ceauşescu, cât şi Elena Ceauşescu veneau 
discret la Părintele Arsenie, neînsoțiți de securişti. Veneau destul de des şi se consultau 
cu Părintele. Cu aceste ocazii, Părintele le atrăgea atenţia: „Lăsaţi bisericile, nu le 
demolaţi. Ce aveţi cu Dumnezeu? Nu mai stricați bisericile lui Dumnezeu că este mare 
păcat”. Dar ei nu-l ascultau. Parcă se înrăiseră mai tare, căci aveau planificat să distrugă 
mii de localități rurale, unele cu o biserică, altele cu mai multe. Aşa stând lucrurile, cu 
siguranță că au fost anunţaţi şi că vor fi umiliți şi omorâţi, dar nu au crezut. (Anonim, 
Bucureşti) 


e Odată, la Sibiu, m-am înţeles cu o soră să mergem la gară, să ne luăm bilet de tren 
şi să mergem la părintele Mihăilescu. Ne-am întâlnit şi ne-am aşezat la casa de bilete, 
când, îl vedem pe Părintele Arsenie. Era în civil. Părintele îşi luase bilet şi stătea într-o 
parte. Ne-am apropiat de dânsul, dar dumnealui a zis: „Fără gesturi mă, fără gesturi”. 
Adică, să nu-i sărutăm mâna şi să nu zicem „Blagosloviți-ne Părinte” (de obicei era 
urmărit). Părintele ne întreabă dacă vrem să-i spunem ceva. Noi îi spunem că da. 
Părintele zice: „Haideţi acolo, în colț, unde se vând ziare”. După ce i-am spus fiecare 
ce-am avut, Părintele zice: „Îmi vine trenul de Făgăraş. Fără gesturi mă, fără gesturi”. S-a 
urcat în tren, a deschis geamul şi ne-a făcut cu mâna până dincolo de pod. (Maica 
Glicheria) 


e Pentru că Părintele îi spusese să le dea pâine la copii, înainte de revoluţie, soţia lui 
Ceauşescu a dat ordin să-l ducă pe Părintele de la Sinaia la Bucureşti şi să-l bată. L-au 
dus doi. Unul stătea la uşă şi unul dădea în Părintele. ÎI lovea la tâmplă. Părintele a zis: 
„Daţi mă, daţi, că şi-n voi va da şi şeful vostru va zbura cât de curând”. Acela care a dat 
în Părintele Arsenie, a căzut jos mort. Atunci, cel care păzea a dat telefon la Ceauşescu şi 
i-a spus ce s-a întâmplat. Ceauşescu i-a zis: „Îmbrăcaţi-l şi duceţi-l mai repede de unde 
l-aţi adus”. (Maica Glicheria) 


e L-am revăzut pe Părintele Arsenie la Prislop, după ce a venit de la Canal. Luase 
pe părintele Dometie de la Sâmbăta, ca să îl ajute, căci era singur la Prislop. Părintele 
Arsenie a restaurat Mănăstirea Prislop. La început nu ştia să picteze. A făcut apoi şcoala 
de pictură la Galaţi. La Galaţi am fost şi eu. Aici l-am întâlnit pe cantorul Bârsan de la 
Sâmbăta, care ne-a povestit următoarea întâmplare: „Eram în post, dar mi-am zis să 
mănânc şi eu un bulz (n.n.: mămăligă cu brânză), seara, că doar nu era carne. Dimineaţa, 
când m-am dus la mănăstire să facem slujba, zice Părintele Arsenie: „Mă, ai mâncat un 
bulz, dar du-te înapoi şi vezi ce fac lupii cu scroafa ta”. Când m-am întors, lupii îmi 
mâncaseră scroafa. M-am dus din nou la mănăstire să-i spun Părintelui. Părintele slujea, 
era în altar. Dar era cu jumătate de metru deasupra pământului, iar sub picioarele lui era 
foc! 

La Drăgănescu, Părintele Arsenie a umblat îmbrăcat şi cu o haină maro. De multe ori, 

după ce spunea un cuvânt de învățătură în poiana de lângă izvorul de la Sâmbăta, ne 
dădea la toţi câte o linguriţă de miere. Ştiţi că şi Sfântul loan Botezătorul mânca miere. 
Când am făcut racla Sfântului loan Botezătorul pentru Mănăstirea Bucium, tot Părintele 
a pictat scenele, când era la Schitul Maicilor din Bucureşti. Sculptura raclei a făcut-o 
altcineva. (Bica Ioan, Voivodeni) 


„Duhovnicul ne dezgroapă talanţii Împărăției” 


e Din scrierile Părintelui Arsenie: 

e  Arătarea şi împlinirea în firea noastră a tuturor darurilor naşterilor noastre de sus, 
din Duhul Sfânt, e ceea ce numim desăvârşirea, cea la măsura fiecărui ins. 

Fiecare e înzestrat şi trimis să împlinească un rost al lui Dumnezeu între oameni. 
Dezvelirea şi înţelegerea acestui rost sau destin ascuns în noi [talant], în fiecare, după 
atotştiința de mai înainte (Romani 8, 29) a lui Dumnezeu, nu poate fi dezgropat fără 
cunoştinţa şi luarea-aminte a unui duhovnic iscusit. 

Duhovnicul sau stareţul ajută şi dezvăluie toate intenţiile lui Dumnezeu din fiii Săi, 
dăruite lor după măsura credinţei, ce vor avea s-o aibă. 


e Toţi nevoitorii trebuie să-şi găsească duhovnic, deoarece în cele duhovniceşti, tot 
ce nu e din povăţuire orânduită şi sub ocrotirea smereniei duce la înşelare şi la mai mare 
rătăcire, decât înseşi patimile. 


e Prin acea prietenie a duhovnicului cu Dumnezeu, despre care nu ne mai tocmim, 
el va întoarce sau va atrage voia omului la voia Lui Dumnezeu, făcându-l să vrea şi el ce 
vrea Dumnezeu. 

Duhovnicul va întoarce şi mintea noastră de la atâta umblare pustie în afară şi o va 
face scaun al lui Hristos-Dumnezeu, în care sunt ascunse toate comorile cunoștinței şi 
ale înțelepciunii (Coloseni 2, 3). 

Soţul preot poate fi şi duhovnicul soţiei. 


III IP IP IP IP II IP IP IP IP IP IP II IP IP IP II IP IP IP IP IP IP II IP IP II IP II IP IP IP 


e  Necazurile vieții sunt grai mai aspru al lui Dumnezeu către oamenii mai grei sau 
mai vicleni la minte... Relele de pe pământ aşa de mult vor strânge oamenii, încât nu mai 
rămâne istoriei altă soluție decât sfârşitul ei... Să nu uităm că una e lupta şi suferința 
omului mărturisit şi alta e suferința omului nemărturisit. 


e Toate darurile închise în destinul nostru sunt îngrădite cu suferinţe, şi numai la 
atâtea daruri ajungem, prin câtă suferință putem răbda cu bucurie. Numai atâta mângâiere 
putem aduce între oameni, câtă amărăciune putem bea în locul celor ce vrem să-i 
mângâiem. Atât de puternice vor fi mila şi adevărul în noi, câtă văpaie de ură înfruntăm 
bucuroşi pentru Dumnezeu şi pentru oameni. 


e Convertirea talentelor este un mare talent. Înzestrările lui Dumnezeu nu sunt date 
ca simple ornamente de care să ne bucurăm numai noi. 

Când ţi-a găsit Dumnezeu vreo treabă pentru Împărăția Sa între oameni, ai isprăvit 
toate obligaţiile lumii... Cel mai frumos dar pe care îl putem face lui Dumnezeu e să ne 
dăruim Lui, pe noi înşine, toată viaţa... Creştinismul nu e numai o afacere de duminică, 
ci e o strădanie de toate zilele. 

Să nu calci legea iubirii 


e Bilet scris de Părintele Arsenie câtre Maica Teoctista din Voila, atunci când nu 
putea vorbi: 

„„„„Ziceţi mai pe scurt. Eu nu mă răzbun. Are cine. N-aş crede să vorbească ca ei”. 

„Tu fă bine şi aşteaptă răul. Binele ţi-l va răsplăti Dumnezeu. Dacă oamenii, rudele, 
ti-ar face bine, ţie ce cruce ți-ar mai rămîne? 

Tu esți călugăriță şi, ca atare, trebuie să te bucuri de necazuri, ca să câştigi plata de la 
Dumnezeu pentru tot ce suferi - cu bună stiință şi răbdare - de la frați. 

Deci roagă-te pentru cei ce te blastămă, fă bine celor ce-ţi fac rău; celui ce-ţi cere 
- nedrept - dă-i tot ce-i trebuie lui, din lăcomie. Cu alte cuvinte, nu te împotrivi răului 
când te asupreşte cu nedreptate, ca să nu calci legea iubirii de Dumnezeu şi de oameni, 
indiferent cum sunt ei. Tu fii cum trebuie. 

Tu să ai grijă să nu zici rău absolut nimănui, indiferent ce nedreptate ţi-ar face, 
- pentru că iertându-le toate, aşa urmezi lui lisus, - aşa ţii (împotriva firii, sau mai bine 
zis mai presus de fire) legea lui Dumnezeu - a iubirii. 

Că toți sunt fiii lui Dumnezeu, chiar dacă ei tăgăduiesc asta, iar tu trebuie să ştii că şi 
ei au un suflet de mântuit”. 


„Cine vine şi mă caută, nu vine degeaba!” 


e Spunea Părintele Arsenie că „cine vine şi mă caută, nu vine degeaba”. Eu am fost 
de vreo 300 de ori la Părintele, timp de 20 de ani. Apoi am fost la toate parastasele lui. 
L-am visat de multe ori, dar în ultimul timp nu l-am mai visat. Mi-a zis odată Părintele: 
„Să povestiţi despre mine, că eu sunt între voi”. Şi am povestit mult, că spunea cineva: 
„Opriţi-o pe asta, să nu mai vorbească despre Părintele Arsenie”. Aş povesti şi acum, dar 
n-am cuvinte, nu mai am ţinere de minte. (Chiş Aurelia, 93 ani, com. Boiu, jud. 
Mureş) 


e Părintele Arsenie spunea: „Mă, nu veniţi numai voi. Aduceţi-i, şi pe cei care nu au 
fost aici niciodată. Este destul dacă ați venit o dată sau de două ori, că la dreapta judecată 
am şi eu un cuvânt de spus. Unde veți fi, pun mâna în capul vostru şi vă scot afară. Dar 
este o condiţie: să fiți buni, să faceți fapte bune, să mergeţi pe linia Bisericii şi să fiți tot 
timpul pregătiți, cum vă învaţă preoții Bisericii”.(Maria Matronea, Sibiu) 


e M-am căsătorit cu o credincioasă, Emilia, eu fiind ateu pe atunci. Prin ea l-am 
cunoscut pe Părintele Arsenie Boca, prin 1972. Soţia mi-a propus să mergem la Părintele 
Arsenie la Drăgănescu, dar nu ne-am înţeles. I-am dat chiar o palmă soției, dar până la 
urmă am plecat împreună la Drăgănescu. Acolo era lume multă, din toate părţile. La 
întâlnirea cu Părintele, acesta mi-a zis mustrător: „Ai venit mă, ai venit? Tu care bei vin 
Coteşti, ai cotit-o”. A stat de vorbă cu toată lumea, apoi iar mi-a zis: „Mă, n-ai încredere 
în mine. Vrei s-o baţi iar”. La plecare mi-a zis: „Să mai vii la mine”. M-a atras ca un 
magnet şi l-am vizitat ori de câte ori am avut ocazia. 

Şi a doua oară când am venit l-am găsit pe Părintele înconjurat de multă lume. M-am 
plâns Părintelui de locul de muncă (eram vopsitor, lucram în mediu de gaze) şi mi-a zis: 
„Lasă mă, că ai să te duci la cei cu halate albe”. Peste 2 săptămâni, fratele meu, care 
lucra la spital, mi-a zis că este un post de zugrav la spital. M-am transferat cu locul de 
muncă la spital, unde am lucrat până în 1992, când am ieşit la pensie de boală. Când am 
mers iar la Părintele Arsenie, mi-a zis: „Cum e, măi, la halate albe?” şi i-am spus: „E 
foarte bine Părinte. Vă mulțumesc că m-aţi ajutat”. 

De la o vizită la alta simțeam că mă încărcam cu energie. Când plecam de la Părintele 
Arsenie mă simţeam uşurat. O dată m-am plâns Părintelui că soţia mea e cam rea. Atunci 
Părintele a făcut o experiență cu mine. Mi-a spus că sunt altele şi mai rele, apoi m-a 
rugat să duc nişte bagaje la casa parohială, peste drum. Am dus bagajele, am intrat şi 
apoi am întrebat dacă e cineva acasă. A ieşit o persoană cu gura mare: „Ce vrei mă? De 
ce baţi? Vrei să chem miliția?”. „Doamnă - am zis - v-am adus nişte bagaje”. Ajungând 
din nou la Părintele, acesta mi-a zis: „Ai văzut că sunt altele şi mai rele?”. Altă dată mi-a 
zis: „Rabdă, măi, realitatea, altfel vă veţi despărți”. (Eugen Butum, 52 ani, Făgăraş) 


e Am auzit de Părintele Arsenie de la credincioasele care mergeau la catedrală şi 
ştiam că era o problema să ajungi la dânsul. Problema consta în faptul că, dacă nu aveai 
„chemare” din partea Părintelui, nu aveai cum să ajungi să stai de vorbă cu dânsul. 

Am dorit mult să ajung la Părintele şi am început să mă rog şi să postesc, după putinţa 
mea. Într-o noapte, am visat o scenă biblică care reprezenta Naşterea Domnului Iisus; 
mai precis, am visat steaua care i-a călăuzit pe magi. Apoi, am visat că sunt pe o 
platformă, împreună cu mai multe persoane. De pe cer şi-a făcut apariția Sfânta Treime 
şi Maica Domnului, iar Domnul lisus Hristos m-a binecuvântat. După aceea, nişte raze, 
care porneau de sus, din cer, m-au inundat mângâindu-mă. 

Mă simţeam atât de fericită, de puternică şi ocrotită şi tot binele îl simţeam când eram 
scăldată de acele raze aurii; nu am cuvinte şi cred că nici nu există cuvinte în lumea 
noastră limitată care să explice fericirea care m-a inundat. Cu acea fericire am rămas în 
suflet şi peste zi, când eram la serviciu sau cu treabă prin casă. Acea fericire era ca un fel 
de magnet, care m-a făcut să simt că trebuie să plec imediat la Părintele Arsenie. 

Aşadar, simţeam „chemarea” şi totul a mers perfect. Eu şi sora încă ne-am dus la gară 
şi am luat acceleratul de Bucureşti. Nu ştiam cum să ajungem în comuna Drăgănescu, 
dar totul a fost dinainte pregătit de Părintele. Când am ajuns la Bucureşti, pe peronul 
gării s-au apropiat de noi două călugărițe şi ne-au spus să mergem la Drăgănescu şi să 
luăm autobuzul de la o autogară. Ne-am bucurat că la Bucureşti am fost întâmpinate şi 
îndrumate. Când am ieşit din gară, nu ştiam cu ce tramvai să ajungem la acea autogară. 
Atunci, un bătrân s-a apropiat de noi, ne-a spus că şi el merge la acea autogară şi ne-a 
chemat să-l urmăm. Aşa am făcut. 

Am ajuns la autogară, am găsit autobuzul de Drăgănescu, dar pe acel bătrân nu l-am 
mai văzut. lată, aşa proceda Părintele nostru când mergeam la dânsul. Odată instalate în 
autobuzul de Drăgănescu, eram amândouă foarte bucuroase, dar, în scurt timp, a căzut 
peste mine o oboseală de nedescris. leşisem din tura de noapte, a urmat apoi încă o 
noapte de călătorie cu trenul şi sigur, urma oboseala. Când, în sfârşit, am ajuns la 
Drăgănescu, în preajma stației, ne-a apărut din nou acel bătrân şi ne-a arătat cu mâna pe 
unde să o luăm. Aşa am şi făcut. Ajungând la biserică, obosite dar şi curioase, ca nişte 
tinere ce eram pe atunci, am păşit în curte, am deschis uşa bisericii şi am păşit înăuntru. 
Şi iată, Părintele nostru era pe schelă şi picta exact visul pe care l-am avut, acela cu 
steaua care i-a condus pe magi la ieslea Domnului Iisus. În biserică era slujbă. Părintele 
picta, dar s-a întors spre noi şi m-a cuprins în privirea lui albastră ca cerul, atât de 
pătrunzătoare, clară, iubitoare şi totuşi fermă. M-am apropiat de schela pe care era urcat, 
aproape de altar şi i-am spus: „Părinte, la dumneavoastră am venit”. „Ştiu, acum stai în 
genunchi şi te roagă” - a zis el, după care a continuat să picteze. Am stat eu cât am stat, 
dar nu mai puteam de oboseală. Din nou m-am apropiat de schelă şi, ridicându-mi capul 
şi mâinile spre dânsul, i-am spus că vreau să-i vorbesc. Dar el din nou m-a scrutat cu 
privirea şi mi-a spus să mă duc să mă rog în genunchi. Aşa am făcut, deşi vroiam să stau 
de vorbă cu dânsul. 

Apoi, nemaiputând sta pe genunchi, m-am aşezat în strană şi mă tot uitam la pictura 

ce mi-a apărut în vis, pictură la care sfinția sa tocmai lucra. Şi iată că coboară Părintele 
şi, foarte repede, trece prin biserică spre ieşire. Atunci eu, fuga după dânsul. L-am prins 
chiar când închidea uşa. Am ţinut uşa şi l-am apucat de braţ, spunându-i insistent că sunt 
din Sibiu, că vreau să-i vorbesc şi că, în nici un caz, nu vreau să-l pierd. Atunci, sfinția 
sa a râs şi mi-a spus că eu n-o să-l pierd niciodată. Mi-a mai zis să: mă întorc la 
rugăciune, pe genunchi. Aşa am făcut. 

Dar, văzând că trece timpul şi că Părintele nu mai apare în biserică, m-am alarmat şi 
am ieşit repede afară, în curte. Părintele se plimba în faţa bisericii şi mi-a spus, plin de 
bunăvoință, că m-a aşteptat. Apoi, ne-a pofiit, pe mine şi pe sora mea, să ne aşezăm pe o 
lespede de mormânt din curtea bisericii, ca să stăm de vorbă. I-am spus că sunt atât de 
obosită, încât nu mai pot ţine ochii deschişi. Sfinția sa m-a privit zâmbind şi, în acel 
moment, am simţit cum a pătruns, parcă, în întreg sufletul meu şi mi-a luat întreaga 
oboseală. Între noi s-a stabilit un fel de comuniune spirituală. Părintele îmi făcea, parcă, 
un fel de transfuzie, iar eu mă hrăneam. 

Repet, aceste cuvinte sunt sărace, sunt limitate în a descrie puterea ce se revărsa din 
privirea Părintelui. Dar am ştiut că, în acel moment, sufletul meu a fost, colțişor cu 
colțişor, cercetat de Părintele. Am simțit că acele clipe mă vor marca pentru toată viaţa 
şi, într-adevăr, de atunci încolo am avut sentimentul că aparţin altei vieţi şi altei lumi. 

De fapt, eu am venit la Părintele cu sufletul încărcat de întrebări. Dânsul, însă, m-a 
curăţat de toate întrebările pe care doream să i le pun şi mi-a lăsat doar una, pe care i-am 
pus-o la sfârşit. L-am întrebat atunci: „Cu mine ce va fi, eu ce voi fi?”. Dânsul m-a 
cuprins în întreaga sa privire iubitoare de Dumnezeu şi de oameni şi mi-a pus: Tu vei fi 
o luminată. 

De vorbit mi-a vorbit foarte mult, căci abia când am ajuns înapoi, la Sibiu, nişte 
credincioşi care m-au întâlnit la catedrală mi-au spus că am stat aşa mult de vorbă cu 
Părintele, încât ei nu au mai ajuns să vorbească cu dânsul. Ziceau că am stat ore întregi, 
dar eu nu am simțit să fi stat aşa de mult. 

Părintele a vorbit despre teologie, filozofie, medicină, astronomie, psihope-dagogie şi 
chiar - ridicându-se, punându-şi mâna pe frunte şi uitându-se înspre cer - mi-a vorbit 
despre lumea nevăzută, dar care există, tot aşa cum stelele există pe bolta cerului şi ziua, 
chiar dacă noi nu le putem vedea. 

Apoi, făcând câțiva paşi spre mine, mi-a spus: „Am avut o pereche de cai nărăvaşi, pe 
care îi iubeam mult, dar care, nu vroiau să tragă la căruță. Atunci, am săpat o râpă de o 
parte şi de alta a drumului şi m-am urcat în căruță, trăgând de hăţuri. Şi iată, caii mei au 
înțeles că trebuie să meargă liniştit la drum, aşa cum îi dirijez eu, căci altfel, dacă şi-ar 
da curs firii lor nărăvaşe, ar cădea în râpă”. Şi Părintele m-a scurtat cu privirea, ca şi 
când mi-ar fi zis: „No, acum ai înţeles cum trebuie să fii?”. Dar eu, sincer vă spun, la 
vremea aceea nu am prea înțeles această parabolă. Doar când am trecut prin multe 
strâmtorări, am înţeles că acestea erau spre binele meu, căci îmi struneau firea nărăvaşă. 
Şi sora mea la fel. Chiar şi acum, când este preoteasă, are parte de strâmtorări 
educaţionale din partea Părintelui! De ce spun „chiar şi acum”, de vreme ce dânsul nu 
mai este printre noi? Pentru că Părintele mi-a spus, liniştitor şi autoritar totodată, că eu 
nu-l voi pierde niciodată! Asta înseamnă că dânsul veghează asupra noastră, ca şi când 
ar fi în trup lângă noi şi ne transformă, pas cu pas, firea rebelă, într-o fire aptă de a fi în 
veşnicii cu toţi aleşii Domnului, căci acolo este adevărata viaţă după care tânjim mereu. 
Pentru aceasta, însă, noi trebuie ca aici, pe pământ, să ne desăvârşim firea, trecând prin 
şcoala Domnului Hristos, care a lăsat pe pământ, din timp în timp şi din loc în loc, pe 
sfinții săi, sfinți care să ne înveţe cum să vieţuim frumos, în concordanță cu preceptele 
biblice. 

Apoi, Părintele mi-a spus: „Ştii, pe acolo pe unde am copilărit am avut nişte 

porumbei. După ce au avut pui, pe aceştia i-a băgat într-o colivie. Când puii s-au făcut 
mari, le-am dat drumul să zboare, dar ei nu prea vroiau să-şi părăsească casa. Atunci 
i-am alungat, iar ei, neavând încotro, au zburat, căutându-şi singuri hrana şi făcându-şi 
cuibul lor”. Astfel, pe parcursul conversaţiei când decidea dumnealui, Părintele îmi 
dădea răspuns la unele din întrebările care mă presau, dar pe care nu apucasem să i le 
pun. 

Am mers şi cu alte persoane la Părintele. Odată, i-am dus-o pe fiica mea ca s-o 
binecuvânteze. Altădată, am fost cu nişte colege ca să-şi rezolve problemele lor. Din câte 
persoane au fost la Părintele, ştiu că dânsul la toate le-a schimbat viaţa. 

Eu, ori de câte ori am căzut, imediat am fost ridicată. Părintele ne însoțea şi când 
plecam de la dânsul, pe tot parcursul călătoriei noastre şi mai încolo. Asta o simţeam 
văzându-i ochii, care îmi spuneau ce aveam de făcut mai departe. Dacă nu-i urmam 
sfatul atunci urma disciplinarea, căci disciplinarea este biblică (vezi proverbele lui 
Solomon). A săpat Părintele şanţ adânc, deoparte şi de alta a destinului meu; şi iată că, 
după atâția ani, ori de câte ori mă abat din drum, văd râpa şi mă întorc. Căci aşa este 
omul, de ştie multe, tot se mai abate din drum, căci dacă nu ar fi aşa, am fi toții sfinți 
deja. 

Mulţumim Domnului că ne-a lăsat modele demne de urmat, în decursul întregii istorii 
a omenirii şi a Bisericii. Amin. (anonimă, Sibiu ) 


e Îmi amintesc cum odată, aflându-mă chiar lângă pervazul prispei, Părintele m-a 
chemat la dânsul, m-a ridicat pe genunchii sfinției sale, ținându-mă aşa mai multe minute, 
timp în care conversa cu oamenii. Doamne, cât de stingher m-am simțit atunci! Şi acum 
simt acel sentiment de copleşire totală, generat de nevrednicie. Însă, prin gestul său, 
Părintele voia, parcă, să repete cuvintele Mântuitorului: „Lăsaţi copiii să vină la Mine”, 
aşa, ca să înțeleagă ceva cei care erau de față. Pe mine însă, m-a întărit pentru tot restul 
anilor vieții mele. 

Răspunsurile pe care le dădea diferitelor întrebări şi probleme, ale unuia sau altuia, 
conțineau mesaje pentru viitor - asemenea unor prorocii - fără înțeles sau noimă pentru 
prezent, însă cu descifrare în anii care urmau. Pe cele ale mele, eu le-am înțeles abia 
peste ani şi ani, pe unele, abia acum, la vârsta a treia. Mitropolitului Nicolae Mladin, fost 
coleg de mănăstire la Sâmbăta, i-a zis: „Niculae, Niculae, ei te-au pus mitropolit şi tot ei 
[comuniştii] te vor da jos”. (Pr. Bunea Victor, Sibiu) 


e La lacurile Mănăstirii Sâmbăta se aflau trei persoane: un călugăr şi o femeie cu 
fiul ei. Mama zice către fiul: „Cine o mai fi şi acest călugăr?” (călugărul era îmbrăcat în 
haine de lucru). Când a spus aceste cuvinte către fiul ei, femeia a vorbit în limba engleză, 
ca să nu înțeleagă călugărul. Dar ce să vezi, călugărul le-a răspuns în limba franceză! 
Acel călugăr îmbrăcat simplu era Părintele Arsenie, starețul Mănăstirii Sâmbăta. Cei doi 
n-au ştiut cum să plece mai repede de acolo. Nu numai că aveau de a face cu un om cult, 
care a răspuns în limba franceză la remarcile lor spuse în limba engleză, dar aveau în față 
un om cu har, un om sfânt! Cu blândeţea care-l caracteriza, Părintele i-a chemat însă la el 
şi a povestit cu ei prieteneşte. 

Odată, m-am dus la Drăgănescu să vorbesc cu Părintele. În biserică n-am văzut nici 
un om cu barbă, îmbrăcat în haine călugăreşti - aşa cum îmi închipuiam că trebuie să 
arate Părintele Arsenie. Acolo era doar un om îmbrăcat în halat alb şi cu bonetă pe cap. 
Văzând că nu pot lua legătura cu dumnealui, m-am hotărât să plec. Atunci, numai ce văd 
că omul acela îmbrăcat în halat vine către mine şi mă întreabă: „Ce cauţi?”. Eu m-am 
întors către dânsul şi i-am răspuns că îl caut pe pictorul Arsenie. „Ce ai cu pictorul 
Arsenie?” - mă întreabă dumnealui. „Am şi eu ceva” - i-am răspuns. Omul zice: „Vino 

mai aproape”. Şi iar mă întreabă ce am cu pictorul Arsenie şi eu iar îi spun că am şi eu 
ceva. Apoi dau să plec. Omul acela îmi zice cu vorbă blândă: „Hai, mă, să-ți spun eu ce 
ai cu pictorul Arsenie”. Şi începe să-mi spună de ce îl caut pe Părintele. Văzând că-mi 
spune gândurile, că-mi spune de ce am venit la dânsul mi-am dat seama că omul acela în 
halat alb nu poate fi decât Părintele Arsenie Boca. I-am zis: „Dumneata eşti pictorul şi 
Părintele Arsenie”. Şi dumnealui îmi zice: „Pe ce te bazezi când spui că eu sunt?” şi eu îi 
zic: „Mi-aţi spus gândurile mele şi de ce am venit; ori altcineva nu putea să mi le spună 
decât Părintele Arsenie”. Şi-am mai zis: „Părinte, încă un om ca dumneavoastră nu mai 
este în România”. Atunci, dumnealui îmi zice: „Du-te, mă!” şi mă mângâie pe faţă cu 
mâinile. 

Atunci am stat de vorbă cu Părintele cam o oră. Mi-a spus multe, dar nu le voi spune 
aici, fiindcă orice om are tainele lui, totuşi, pot să spun ceva din discuţia cu Părintele şi 
anume că dumnealui mi-a descris exact locul unde stătusem de vorbă cu nişte fete, pe 
care le-am întâlnit în timp ce veneam la biserică. Mi-a zis că dacă aş fi fost aşa de serios 
precum mă ţineam, n-aş fi stat de vorbă cu fetele, ci aş fi mers direct la dânsul. „Nu eşti 
băiat aşa de serios pe cum te ţii. Mă, altădată să fii cum te ţii, ai înţeles?” - mi-a zis. „Am 
înţeles Părinte” - am zis. 

O fată din Făgăraş a plecat spre Drăgănescu, la Părintele Arsenie deşi nu ştia dacă va 
putea să vorbească cu dumnealui. Era sfârşi de toamnă şi era tare frig. Cum stătea ea pe 
peron, în gară la Făgăraş a dat peste o ţigancă necăjită care nu avea ciorapi în picioare. 
Fata, care avea în picioare două perechi de ciorapi, s-a dus la toaletă, şi-a dat jos o 
pereche. I-a adunat frumos şi i-a dat țigăncii să se încalţe cu ei, ca să nu-i mai fie frig. 
Când a ajuns la Drăgănescu, Părintele i-a ieşit în cale şi i-a zis: „Hai tu fată, că de când 
te aştept, că ştiu de fapta ta cea bună pe care ai făcut-o pe peronul gării, cu femeia aia 
necăjită la care i-ai dat ciorapii tăi, să se încalțe cu ei”. 

Odată, s-a dus la Părintele o femeie care şi-a făcut o operaţie la nas, ca să fie mai 
frumoasă. Părintele i-a zis: „Tu, femeie, de ce te-ai schimonosit aşa?”. Femeia zice: 
„Cum Părinte?”. „De ce ţi-ai făcut operaţie la nas? Crezi că dacă Dumnezeu ar fi vrut să 
fii cum eşti acum, nu te-ar fi putut face aşa de la început? Du-te de aici, că nu vreau să 
stau de vorbă cu tine.” 

Odată, m-am dus la Drăgănescu, la Părintele Arsenie. Când am ajuns acolo, în curtea 
bisericii era adunată multă lume. Părintele era cam la vreo 30 de metri, iar în fața mea, 
cam la vreo 2 metri, era un băiat de vreo 19 ani. Părintele strigă la băiat şi-i zice: „Măi 
băiete, ce țigări fumezi tu?”. Băiatul răspunde: „Nu fumez de nici unele, Părinte”. 
Părintele zice: „Măi, eu văd că acum nu ai ţigări nici în mână, nici în gură, dar te întreb 
ce țigări fumezi când eşti cu băieţii şi cu fetele?”. Băiatul spune că nici atunci când este 
cu băieții şi cu fetele nu fumează. Părintele zice: „Bagă mâna în buzunarul stâng de la 
pantaloni şi vezi că acolo este un pachet de țigări Delta. Ia vezi, cine ţi l-o fi băgat?!”. 
Atunci, eu mă dau în spatele băiatului şi-l văd că scoate un pachet de țigări Delta 
neînceput, din buzunarul stâng. Părintele a plecat, iar băiatul, nedumerit, a zis: „Ce 
părinte mai e şi părintele acesta!?”. (Biliboacă Matei, Săvăstreni) 


e Odată am dus trei femei din Sibiu la Părintele, la Drăgănescu şi am stat o zi 
întreagă acolo, căci ele nu-i vedeau decât spatele (în timp ce picta). Spre seară, mi-a zis: 
„Adă-le aici” şi le-am dus în faţa Sfinţiei Sale. La una i-a zis: „Tu ai venit aici, că ţi s-au 
furat cutare lucruri, dar, mai întâi, tu ai furat şi de aceea pătimeşti acum”. La a doua 1-a 
zis numărul avorturilor pe care le-a făcut. Acesteia până la sfârşitul vieţii nu i s-au uscat 
lacrimile şi a făcut milostenie cu nemiluita. La a treia i-a zis: „Ai făcut trei case din furt, 
dar nu vei avea niciodată mulțumire şi pace”. Şi aşa a fost; a avut o boală cumplită. (Ana 
Bichi, Sibiu) 

e S-a dus un cetățean la Drăgănescu şi Părintele Arsenie era pe schelă, pictând. De 
cum l-a văzut pe Părintele, omul a strigat: „Părinte, eu am dreptate, dar tribunalul nu-mi 
dă dreptate şi mi-a luat moştenirea”. Părintele coboară repede de pe schelă şi-i spune: 
„Mă omule, dacă oamenii îți fac dreptate, atunci Dumnezeu ce să-ți mai facă?”. ŞI l-a 
calmat pe cel în cauză, încât a plecat omul liniştit şi foarte împăcat, renunțând de bună 
voie la moştenire! (Silvia Pătrucean, Sibiu) 


e  Păriritele Arsenie, cu rugăciunile lui, a vindecat-o pe maică-mea de o boală şi i-a 
spus: „Tu de mănăstire să nu te depărtezi”. Între timp ea a avut o suferință sufletească: 
când eram foarte mic, nu mult după leagăn, „m-a dat celui rău”. Mai târziu, într-o noapte, 
am visat că trecea lisus cu apostolii. M-am luat şi eu după ei, dar unul din apostoli s-a 
întors către mine şi mi-a spus: „Tu nu poţi să vii cu noi, căci te-a dat mama ta răului când 
ai fost mic”. Mama s-a dus la Părintele Arsenie şi i-a zis necazul acesta. Părintele i-a spus 
să vin la sfinția sa, că Dumnezeu va face ceva şi pentru mine. După ce m-am dus la 
Părintele nu m-am mai oprit de pe drumul mănăstirii; făceam naveta de la Drăguş la 
mănăstire. Aveam 14 ani şi eram foarte atent la predicile Părintelui, simple, dar cu mult 
înțeles. Din predici descopeream cauzele suferințelor noastre şi a copiilor (păcatele), căci 
veneau mulți oameni suferinzi, care nu înțelegeau de ce trebuie să sufere, nu acceptau 
suferința. (Pr. Sofonea Ioan, Sibiu) 


e Părintele a spus că „este mai mare pacea ca dreptatea”. (Burs Maria, Ucea de 
Sus) 


e  „Beţiviiau urmări şi până la al treilea neam: părinți, bunici, străbunici. Ce este de 
făcut? Rugăciuni, milostenii, Sfinte Liturghii, sfinte masluri, parastase, dezlegări. Toate 
făcute cu înţelegere şi cu dreaptă judecată” - a zis Părintele Arsenie. (Maria Matronea, 
Sibiu) 


e Fratele Silea Miron zicea că a băgat şi el apă în lapte pentru ca să-şi poată achita 
datoria. După aceea s-a îmbolnăvit şi l-au internat în spital. A stat mult în spital. Odată, 
zicea el, am auzit uşa salonului unde eram eu. Mă uit, nimeni. Se deschide uşa şi se 
închide. Nimeni. Imediat, simt că se lasă arcurile de la patul meu; după un timp, se ridică 
iar arcurile, se deschide uşa şi se închide, dar nu văd pe nimeni. După ce m-am făcut 
sănătos, m-am dus la Părintele Arsenie şi l-am întrebat: «Părinte, nu cumva aţi fost la 
mine când am fost în spital?». «Ba da, mă, am fost şi ţi-am văzut suferința». Şi i-a spus că 
aceasta 1 s-a întâmplat din cauză că a băgat apă în lapte. Toate necazurile sunt îngăduite 
de Dumnezeu, pentru păcatele noastre. 

Doi fraţi au ajuns la proces de judecată la tribunal. Unul dintre ei, ştiindu-l pe 
Părintele Arsenie bun sfătuitor, s-a dus şi l-a rugat să-l ajute să câştige procesul cu 
fratele său. Părintele i-a promis că o să-l ajute, dar cu o condiţie: să-şi facă cruce corect 
şi să zică, până ajunge la judecată: „Aşa-mi trebuie”. Omul nu ştia însă că şi fratele său îl 
căutase pe Părintele Arsenie, că l-a rugat acelaşi lucru şi că Părintele i-a zis că-l ajută să 
câştige procesul numai dacă-şi face semnul crucii şi zice mereu până la proces: „Aşa-mi 
trebuie”. Şi astfel, cei doi fraţi îşi făceau semnul crucii în toate zilele şi spuneau 
neîncetat: „Aşa-mi trebuie”. Când au primit citaţiile şi unul şi celălalt au zis: „Aşa-mi 
trebuie”. Pe urmă, în drum spre tribunal, fiecare dintre frați spunea neîncetat: „Aşa-mi 
trebuie”. Când a început procesul, instanţele judecătoreşti i-au împăcat imediat iar ei au 
devenit fraţi adevăraţi. Le-a dispărut ura pentru totdeauna. Şi unul, şi celălalt au câştigat 
procesul aşa cum le-a promis Părintele Arsenie Boca şi ca recunoştinţă s-au dus şi i-au 
mulțumit de sfatul dat. (Morar Gheorghe, Ucea de Sus) 

e Fra prin anul 1953. Foamete mare. Părinții nu aveau ce să ne dea de mâncare. 
Eram 11 frați acasă şi mama stătea iar să nască. Atunci, tata s-a hotărât să meargă la 
Mănăstirea Prislop la Părintele Arsenie Boca. Când a ajuns a văzut că acolo erau mulți 
oameni de pe Valea Oltului, îmbrăcați frumos. Tata era foarte rău îmbrăcat, că nu avea 
haine bune. S-a aşezat la uşa bisericii. Părintele era la strană.. Dintr-o dată, l-a chemat pe 
nume: „Vino, măi, încoace, Cercel Popoviciu! De ce stai acolo?”. 

După ce s-a terminat slujba, au plecat cu toții la masă. O parte din oameni s-au dus la 
pădure să taie lemne pentru mănăstire, că pe vremea aceea era în construcție. După 
amiază, Părintele a ieşit să le dea nişte pâine şi o damigeană cu vin. Seara, Părintele 
Arsenie şi Părintele Dometie au ţinut rugăciune în biserică. Aşa au trecut două zile. Tata 
se pregătea să plece, că mama trebuia să nască. Am uitat să vă spun că Părintele cânta 
într-una „„lerusalime, lerusalime, mi-e tare dor de tine”. 

Pentru că voia atât de mult să vorbească cu Părintele, a treia zi, seara, tata s-a apucat 
să-l urmărească. Văzând că intră în bucătărie, tata s-a dus la tăietor, a luat un braţ de 
lemne şi s-a îndreptat cu ele spre bucătărie. Între timp, însă, Părintele a ieşit. Atunci, tata 
a aruncat lemnele jos, i-a ieşit în cale Părintelui, l-a salutat şi...s-a uitat după el cum urcă 
la mansardă. Când a ajuns sus, Părintele i-a zis: „Ce mă, vrei să vorbeşti cu mine?”. „Da, 
Părinte” - zice tata. Părintele a coborât la tata: „Spune, mă, ce ai?”. „Am o casă de copii 
şi sunt sărac lipit”. „Aşa cum eşti, să mergi la Sfânta Biserică. Mă, dacă vă este greu cu 
mulți copii, trăiţi ca fraţii, în curăţenie. Altă cale nu este”. Tata zice: „Nu pot, o cunosc şi 
mă cunoaşte”. „Atunci ce-i de, făcut?”. „Părinte, ce să vă mai spun, ce am avut nu mai 
am. Toate s-au terminat: şi vitele, şi porcii, şi păsările”. Atunci, Părintele i-a spus să 
aştepte şi a urcat din nou la mansardă. A coborât după puţin timp, aducând cu sine un 
plic şi o pereche de şosete de lână. „Ia, mă, sămânţa asta şi vom vedea. În seara asta să 
pleci. Să n-o iei pe drum, ci s-o tai prin pădure drept înainte. Când ieşi din pădure, o să 
dai de un drum sau de o cale ferată. Şi aşa să te duci acasă. Acum du-te la Părintele 
Dometie şi ia binecuvântarea”. 

Când a ajuns în gara Sibiu, tata a aflat că în noaptea aceea Părintele fusese arestat de 
Securitate şi dus din post în post. Noi, până în toamnă, am avut vacă cu lapte, scroafă cu 
purcei şi bucate. Pe fratele care s-a născut l-au botezat Rusalim, că tata s-a dus la 
Părintele de Sfintele Rusalii. În plic, tata a crezut că Părintele scrisese legi. Dar au fost 
500 lei. Bani de sămânță. (Maria Matronea, Sibiu) 


e  Altădată, când m-am dus la Drăgănescu, m-am nimerit cu un student din Haţeg. 
Părintele Arsenie ne-a primit în casa parohială. Studentul l-a întrebat pe Părintele: 
„Părinte, am auzit că dumneavoastră deschideţi Cartea”. Părintele Arsenie îi răspunde: 
„Eu nu deschid Cartea, ea deschide mintea”. (Morar Gheorghe, Ucea de Sus) 


e Prin anul 1985 am fost la Părintele Arsenie cu o fotografie a părinților mei. Când 
a văzut fotografia mi-a zis: „Măi, să ştii că la taică-tău îi va tăia piciorul şi va rămâne în 
pensie”. Acest lucru s-a şi întâmplat, dar nu imediat, ci după 7 ani şi 2 luni. Părinte 
Arsenie ne ştia şi trecutul şi viitorul. (M.S., Victoria) 


e A venit în biserică un om şi l-a întrebat pe Părintele dacă să mai mănânce fructe şi 
legume din grădină, că sunt radiaţii multe Părintele a zis: „Măi, să pice din cer otravă pe 
pământ şi să mănânci; cine are credință, nu are nimic”. (Burs Maria, Ucea de Sus) 


e Odată, cineva a întrebat: „Părinte, oamenii care mor de cancer se mântuiesc?”. 
„Mă, ştiţi, «ca’n cer». Aţi înțeles. Să spună „Doamne, ai milă de mine!”. Să fie împăcaţi 
cu toată lumea şi prin suferinţa lor vor avea parte de cer, de mântuire”. La această 

întrebare, Părintele Ilarion Argatu răspundea că aceşti oameni sunt mucenici prin 
suferință, răbdare, rugăciune, împăcare cu toată lumea, spovedanie şi mărturisire. (Maria 
Matronea, Sibiu) 


e Bunica mea, Scutea Ana, mergea mult la mănăstire, la Părintele Arsenie. Dar 
diavolul l-a ispitit pe bunicul şi într-o zi a luat sapa şi a lovit-o pe bunica în spate. Nu 
după mult timp a murit din cauza rinichiului care fusese lovit cu sapa. În ziua de Rusalii 
am îngropat-o. Având o mare durere în suflet, bunicul a mers la Părinte Arsenie să-şi 
mărturisească păcatul, împreună cu mama mea, care rămăsese orfană la 12 ani. Părintele 
a binecuvântat-o şi i-a spus că Dumnezeu o va ocroti; după ce se va căsători va naşte un 
copil ce se va ruga mult la Dumnezeu. Aşa s-a şi întâmplat. La vârsta de 2 ani, m-a dus la 
mănăstire şi Părintele m-a binecuvântat. Am crescut în credinţă şi frică de Dumnezeu, 
cercetând biserica şi pomenindu-l mereu pe Părintele Arsenie, a cărei fotografie, rămasă 
de la bunica, mama o păstra în Psaltire. 

Mama mi-a spus că Părintele a sfințit o cruce (nu ştiu anul când a fost sfințită). Este 
vorba de „Crucea din români” (partea din sat unde locuiau românii, deoarece Chirpărul 
era sat săsesc). În anu 1999, când mă rugam la Icoana Maicii Domnului făcătoare de 
minuni, izvorâtoare de mir şi tămâie de la mine din casă, într-o zi de miercuri, am auzit 
un glas: „Coboară Icoana la Cruce şi spune preotului să facă maslu pentru sat” (deoarece 
multe rele se adunaseră asupra satului nostru). Totul s-a împlinit. Rugăciunea a fost 
miercuri dimineaţa, iar Sfântul Maslu s-a făcut la „Crucea din români” în ziua de 8 mai 
1999 (de Sfântul Arseiue). 

O dată cu Sfântul Maslu de la „Crucea din români”, au început şi alte slujbe şi 
misiuni. În data de 2.07.1999 s-a făcut un alt maslu pentru sat, cu 7 preoți, într-un loc 
unde, cu ani în urmă, călcase şi Părintele Arsenie. Aici, Maica Domnului mi-a spus să-i 
zidesc locaş de închi-nare în care să pun Icoana făcătoare de minuni care acum se află 
sub ocrotirea bisericii noastre, precum şi sfânta cruce găsită de familia noastră în lemnul 
unei sălcii. Deasupra locului, Maica Domnului îmi transmite să ridic o cruce mare. La 
mormântul Părintelui m-am rugat să mă ajute să ridic crucea şi să se roage pentru 
sufletul mamei mele, că era moartă doar de 3 luni. 

Când am ajuns acasă, Părintele îmi arată pe mama mea lângă mine şi-mi zice: „Nu te 
teme. Am venit să-ţi spun să nu faci crucea din fier; s-o faci din lemn”. Dânsul mi-a 
călăuzit paşii spre locul unde trebuia să fac crucea, la un om ce-l căutase pe Părintele 
când era în viaţă, din Viştea de Sus, la nenea Sandu. 

După ce am adus Crucea, l-am rugat pe Părintele să mă ajute s-o ridic. Încă nu am 
reuşit s-o ridic, că nu am terminat actele, iar pentru ridicare îmi trebuia proiect. 
Încercările au fost mari, dar Părintele m-a luat de mână şi mi-a zis: „Dacă lisus Hristos 
ţi-a pus Crucea asta-n mână, de cine ţi-e frică!?”. (Mioara Stănuleţ, Chirpăr, Sibiu) 


e Crucea de piatră de la Mănăstirea Brâncoveanu, aflată între clopotniță şi biserică, 
a fost adusă de Părintele Arsenie de la Săsăuş (comuna Chirpăr, jud. Sibiu). Când se afla 
în acea localitate a spus: „Măi, daţi-mi mie crucea aceasta şi am s-o pun la loc de cinste la 
Mănăstirea Sâmbăta”. Locuitorii au fost de acord. Crucea a fost scoasă din locul unde era 
(la capătul satului) şi dusă cu căruța la Sâmbăta. Nu se cunoaşte istoricul acestei cruci 
vechi (pare a fi vorba de „Crucea din români” din mărturia de mai sus). De asemenea, în 
grădina mănăstirii, lângă stupină, Părintele Arsenie a adus o piatră mare din Jibert şi a 
aşezat-o peste trei pietre mai mici. Odată a zis: „Măi, chiar dacă ar rămâne doar pietrele 
astea, voi tot să veniţi pe aici”. (Victoria Turtea, 72 ani, Făgăraş) 

„Dacă nu alăptaţi copii, veți alăpta cancer!” 


„Nu creşteţi câini creşteţi copii. Nu vreţi copii? Trăiţi ca frații” 

e În 194la venit la Părintele pentru sfat şi un frate al meu Vasile, căsătorit în satul 

Calbor, lângă Făgăraş. Venise pentru că se gândea că va fi chemat şi el în război şi să 

primească binecuvântare. Când a ajuns în faţa Părintelui, fără să-i spună cine este, 

Părintele i-a spus: „Vasile, tu ţi-ai ales avere, nu muiere. Pentru asta vei suferi toată 

viața”. Atât i-a spus. Şi aşa a fost. El îşi luase o fată bogată cu pământ nesfârşit. Când au 
venit comuniştii, i-au luat şi pământul de sub casa lui. (Pr. Sofonea Ioan, Sibiu) 


e  Stăteam cuminte şi aşteptam să-mi vină rândul. Păriniele tuna şi fulgera împotriva 
păcatului, la creştini, iar eu mă făceam tot mai mică, pe măsură ce mă apropiam de el. Cu 
epitrahilul tras peste un halat, cu o căciulă pe cap şi cu pantofii încălțaţi în galoşi, 
Părintele Arsenie catehiza, predica, mustra şi binecuvânta, dezvăluind păcatele fiecăruia, 
după măsură. Am fost martora unor scene care m-au înfricoşat... 

Un bărbat de vreo 50 de ani se arsese pe faţă cu azot şi era desfigurat. Dar nu pentru 
asta venise la Părintele, ci doar pentru a-i înmâna un modest pomelnic. Duhovnicul l-a 
străpuns cu privirea, după care l-am auzit spunând: „De ce crezi tu, creştine, că te-ai ars 
chiar pe față, ca să fii respingător pentru toată lumea?”. Bărbatul amuţise. „Să-ţi spun eu 
de ce...Ţi-ai bătut joc de o fată în tinereţe, dar nu ai luat-o de nevastă. A rămas singură, 
până la vârsta asta şi este şi stearpă pe deasupra” fiindcă a avortat, ca să evite ruşinea 
unui copil fără tată, iar de atunci n-a mai putut rămâne însărcinată. Ai păcătuit şi tu, dar 
ai împins-o şi pe ea spre păcat! Acum plăteşti cu suferinţa asta...”. Omul îşi plecase ochii 
în pământ şi plângea înfundat, cu pomelnicul uitat într-o mână. 

O femeie trecută de 60 de ani, din Sâmbăta de Jos, se plângea că fiul ei s-a apucat de 
băut şi o bate cu lanţul de câte ori se îmbată. Părintele a ascultat-o, privind țintă în ochii 
săi, apoi l-am auzit cum ridică vocea: „Pe tine te bat de fapt cele 22 de avorturi pe care 
le-ai făcut! Ştii ce însemnă asta? Auzi acum: asta însemnă tot atâtea suflete care s-au dus 
pe lumea cealaltă, fără a fi fost botezate şi nu vor putea intra în Împărăţia Cerurilor din 
cauza ta! În schimb, tu ai strâns bani şi ţi-ai făcut ditamai cavoul, de parcă după moarte 
vei rămâne acolo”. (Lucia Chima, Șinca Veche) 


e Eu sunt la a doua căsătorie, binecuvântată şi aceasta de Părintele Arsenie. Când 
eram căsătorit cu prima soţie, l-am rugat să mijlocească ca să ne binecuvânteze bunul 
Dumnezeu cu copii. Apoi i-am spus că soţia avusese două sarcini extrauterine. Dânsul 
mi-a răspuns: „Minte, mă, dar dacă n-a vrut să alăpteze copii, va alăpta cancer”. 
Într-adevăr, a murit de tânără, cu cancer la piept. (Dumitru Matronea, Sibiu) 


e A venit un om la Părintele Arsenie. Îi zice Părintele: „Ai venit împreună cu soţia 
şi cu fetiţa”. „Da”. „Mă, dacă se duce de 7 ori la uşa cămării şi nu ştie de ce s-a dus, îşi 
pierde mintea. Mă, de ce nu lăsaţi copiii să vină la rând? Şi tu ţi-o pierzi mă; să te laşi de 
băutură şi de fumat”. 

Odată, o femeie însărcinată de la Sibiu s-a dus la Părintele Arsenie, la Drăgănescu. 
Când a văzut-o, Părintele i-a zis: „Mă, du-te repede să nu scapi trenul”. „Păi, Părinte, 
zice, eu am venit să...”. „Nu mă, mergi repede să nu scapi primul tren”. Femeia a plecat 
supărată, gândindu-se: „De ce n-o fi vrut Părintele să vorbească cu mine?”. A ajuns în 
Sibiu noaptea la ora 1. Când a intrat în casă i s-a rupt apa. A dat telefon după Salvare, iar 
la ora 4 a născut un copil, pe care l-a botezat loan. 

Altădată, stăteam la Sibiu, la coadă la pâine. În spatele meu s-au aşezat doi domni. 
Unul dintre ei zice către celălalt: «Am un prieten, Mihai, care a venit la mine plângând, 

spunând că are cancer. A fost la o grămadă de doctori, la Bucureşti, la Mediaş, la Cluj. 
Toţi i-au spus că are cancer. Eu îi zic: „Am auzit că există un om care-ţi spune de toate. 
Hai să mergem la el. Omul acela stă dincolo de Bucureşti, la Drăgănescu”. Atunci, 
mi-am dat seama că e vorba de Părintele Arsenie. Domnul din spatele meu continuă: 
«Când am intrat pe poartă, în curtea bisericii, văd că omul acela iese din biserică şi-mi 
zice: „Hai, măi, că de când te aştept. Ai reuşit în şfârşit să-l aduci?” şi către prietenul 
meu bolnav: „Mă, să nu te mai duci la doctor, că ştii ce-ţi spune: sapa şi lopata. Mă, n-ai 
cancer, dar să te laşi de băutură şi de fumat. Şi să lăsaţi copiii să vină la rând”. Acum s-a 
făcut sănătos; nu-l mai doare nimic, s-a lăsat de băutură şi de fumat, au copii. Vine la 
mine bucuros». 

S-au dus două doamne la Drăgănescu, la Părintele. Părintele o întreabă pe una dintre 
ele: „Câţi ani ai?”. Ea zice: „33”. „Şi câţi copii ai avut? Îţi spun eu: 32”. Eu mă gândeam 
că nu putea să aibă tot câte un copil la un an, dar ea a spus apoi că facea chiuretaje şi de 
3-4 ori pe an. Pe urmă, Părintele a întrebat-o şi pe cealaltă doamnă câți copii a avut şi i-a 
spus că a făcut semne la piciorul de la masă şi a ajuns până sus. Zice Părintele: „Doi 
dintre ei ți-au spus: «Mamă, de ce nu ne-ai lăsat să venim pe lume, că ne făceam sfinți». 
Vezi mă, pe ea am putut-o ierta, dar pe tine nu te iert”. 

Părintele Arsenie ţinea foarte mult ca mamele să lase copiii să vină pe lume. Zicea că 
sfârşitul lumii vine când copiii nu se mai nasc şi când mulți oameni vor muri înecaţi sau 
ca urmare a accidentelor, crimelor, fulgerelor. Multe rele vin peste noi, că noi trebuie să 
plătim sângele şi păcatele celor ce nu vor să ştie ce e păcatul, ale acelora care umblă în 
plăceri şi omoară (părinţii pe copii şi copiii pe părinți). 

Să nu ne mulțumim numai că l-am cunoscut pe Părintele Arsenie, ci să şi ascultăm ce 
ne-a învăţat. Să iubim pe Dumnezeu şi pe aproapele nostru, ca să-i facem o mare bucurie 
lui Dumnezeu. (Maica Glicherin) 


e Într-o zi de joi, dimineaţa, în vara anului 1973, am ajuns la Drăgănescu. Biserica 
era deschisă şi nu erau credincioşi ca de obicei. Am intrat şi am sărutat icoana de la 
tetrapod, apoi am îngenuncheat şi am început să plâng, reproşându-mi şi zicând în gând: 
„De ce voi fi venit şi eu aici? Să mă vadă şi pe mine Părintele Arsenie cât de netrebnică şi 
păcătoasă sunt?”. Atunci am auzit o voce tunând din altar: „Cine-i măi, acolo, care plânge 
şi nu vrea să vină?”. Ne-am ridicat şi ne-am îndreptat spre altar. Soţul meu, fiind preot, a 
intrat. Apoi, Părintele mi s-a adresat şi mie, zicând: „Hai şi tu, să-ți văd , fața”. Am dat la 
o parte, cu sfială, perdeaua de la uşa diaconească şi l-am salutat. Părintele mi-a răspuns: 
„Ai faţa luminoasă”. 

Apoi a început să vină lume cu diverse probleme. Părintele ne spunea tuturor că, 
pentru sănătatea femeii, e bine să avem 3-4 copii. Dacă nu naştem câţi vin, păcatul cade 
pe cei care sunt în viață. Eu nu puteam să suport ca din cauza mea să sufere copiii. 
Având patru copii, mă gândeam că eu sunt bine... Dar când a ajuns la mine, i-am arătat o 
fotografie de familie cu noi doi, cei 4 copii şi mama mea. Privind-o, mi-a zis: „Tu să mai 
faci un copil”. Am răspuns: „Dacă va vrea Dumnezeu”. Avusesem o problemă cu o 
sarcină care s-a oprit din evoluţie şi nu ştiam dacă voi mai putea naşte. I-am mărturisit 
acest lucru Părintelui şi dumnealui mi-a zis: „Tu să trăieşti viaţă normală, fie să mori la 
datorie. Nici abuz, nici refuz şi viaţă curată în timpul sarcinii”. Apoi a zis: „Ai grijă şi nu 
asculta sfaturile soacrei, dar cinsteşte-o ca pe o mama”. Mama zicea către mine, când 
vedea că sunt însărcinată: „Nu vedeţi cât vă e de greu? Ce veţi face când vor fi mari?”. 
Am reprodus şi alte argumente, dar Părintele a zis, parcă mâhnit: „Ca să trăiţi, măi, ca să 
trăiţi”. Nu ştiam ce vrea să spună, atunci. 

Au urmat alte încercări. Mergeam la Părintele şi el îmi repeta: „Viaţă normală, fie să 
mori...”. După alte trei opriri din evoluţie şi o sarcină moartă (înainte cu 3 zile de a se 

naşte) m-am dus iar la Părintele. În ziua aceea Părintele nu vorbea cu nimeni. Totuşi, cu 
soțul a schimbat câteva vorbe. Eu i-am sărutat mâna. Mai târziu, plângând şi rugându-mă 
în gând, am zis: „Ajută-mă Părinte Arsenie...”. S-a oprit din lucru şi s-a uitat la mine. În 
8 mai 1978, aud o voce în somn: „Eşti însărcinată!”. După vreo săptămână, mi-am dat 
seama că e adevărat. S-a născut al cincilea copil, o fetiță mai voinică decât toți. Apoi, în 
1981 s-a mai născut încă o fetiță. 

Anii au trecut. Copiii cei mari au fost toți la Părintele. Învăţau foarte bine, aveau 
burse (bursă republicană sau bursă obişnuită). Fetele mai mici au avut burse pentru 
străinătate, de câte trei luni. Mama a trăit 92 de ani. Până să moară, zicea tot timpul: 
„Am văzut puterea lui Dumnezeu”. Adică, toţi copiii mei au ajuns bine: fata cea mare, 
profesoară; o fată, medic; băieţii, unul preot locotenent colonel şi celălalt arhiereu; o 
fată, cadru universitar şi ultima născută, încă studentă. 

În anul 2001, înainte ca cel de-al şaselea copil să-şi termine studiile, soţul meu a fost 
victima unui atac de cord foarte grav. Doctorii nu i-au mai acordat nici o şansă de 
supravieţuire. În disperarea mea, am strigat şi la Părintele Arsenie, spunându-i: „Părinte 
Arsenie, eu te-am ascultat şi am făcut cum ai zis, acum ce fac? Ajută-mă!”. Minunea s-a 
întâmplat. Soţul a fost salvat. Dumnezeu ne-a miluit pentru sfaturile şi rugăciunile 
Părintelui Arsenie. (Emilia Şpan, Sibiu) 


e Odată, am plecat spre Drăgănescu în pantaloni, crezând că e un lucru bun şi 
gândindu-mă că am să mă schimb în fustă înainte de a da ochii cu Părintele. Când am 
ajuns la Drăgănescu, am făcut ceea ce îmi propusesem, în spatele bisericii. Apoi am intrat 
în biserică, unde era foarte multă lume. După câteva minute, Părintele s-a întors şi a spus: 
„Mă, a mers un bărbat după biserică; aştept să intre, dar nu mai apare. Unde-o fi?”. De 
atunci n-am mai îmbrăcat pantaloni. Tot legat de pantaloni, o doamnă l-a întrebat odată 
pe Părintele dacă, în caz de neputinţă, poate purta pantaloni. Părintele i-a spus că poate 
purta, dar numai pe sub fustă. Referindu-se la căsătorie, Părintele a spus că fiecare sac îşi 
găseşte petecul lui. Şi mai zicea Părintele: „Nu creşteţi câini; creşteţi copiii care nu au 
părinți”.(o credincioasă - 1; Sibiu) 


e Când a venit mama prima data de la Părintele, de la Drăgănescu, era plină de 
bucurie: găsise Calea. Găsise un om care voia să facă ceva pentru ea, pentru noi şi pentru 
casa noastră, un om dispus să ne înveţe şi să ne ajute să facem voia lui Dumnezeu. Mama 
voia să se elibereze de tot răul din lumea aceasta. A mers şi cu tata la Drăgănescu. 
Văzându-l, Părintele i-a spus mamei: „Da, l-ai adus şi pe el”. L-a iubit Părintele pe tata, 
deşi, în vremea aceea, tata era un om fără răbdare. Îmi povestea mama că Părintele avea 
puterea să scoată tot duhul rău din om. După ce mergeau la Părintele, se simțeau eliberaţi, 
bucuroşi, liniştiţi. 

Mama a spus să mergem şi noi (eu şi soțul meu) la Părintele. I-am spus că noi nu 
avem probleme. Totuşi, era ceva care mă îngrijora şi anume cum să-mi împac eu viaţa 
conjugală, în aşa fel încât să nu ajung să săvârşesc un păcat mare, cum este avortul. 

Ajungând în biserică, am văzut că oamenii aşteptau să dea pomelnice sau să se înscrie 
pentru a putea vorbi în ordine, în faţă fiind părintele Bunescu. M-am aşezat şi eu la rând 
şi soțul meu a mers la intrarea în biserică ca să cumpere lumânări. Părintele Bunescu s-a 
dus la el şi i-a spus că Părintele Arsenie ne aşteaptă în față, la strană. Sunt momente în 
viață când timpul stă parcă în loc, când nu mai e nimic în jur, când mintea e înălțată şi 
desprinsă de cotidian şi doar bucuria şi liniştea te învăluie. 

Minunat lucru ne vorbea Părintele Arsenie despre ceea ce cugetam în tren. Noi 
trebuie să lăsăm să împlinească Dumnezeu mila Sa cu noi. Să lăsăm să se nască copiii, 
să nu recurgem la practici pe care, noi fiind asistenți medicali, le cunoşteam bine. Şi ne-a 

exemplificat mijloacele „anticoncepționale” din vremea aceea. Asemenea unui medic 
desăvârşit, ne-a explicat fiecare metodă la ce patologie duce, dintre bolile expuse cea 
mai gravă fiind cancerul. De asemenea, ne-a spus că lipsa unor relaţii normale în familie 
duce la starea rea de nervozitate, tulburări psiho-afective, dereglări endocrine sau 
legături extraconjugale. 

Iar ca un preot desăvârşit, ne-a explicat faptul că avortul este un mare păcat şi că 
odată făcut, vom suferi prin copiii pe care îi avem prin boli şi neputințe, ca să ne dăm 
seama de păcatul săvârşit. Ne priveau doi ochi albaştri, senini; Părintele ne vorbea cu o 
voce blândă, caldă. I-am sărutat mâna care ne-a binecuvântat, care ne-a mângâiat 
sufletul. Eram cei mai fericiți. 

A doua oară când l-am căutat, eram însoțită de tatăl meu. Când Părintele s-a oprit în 
fața mea, deşi biserica era plină de oameni, aveam aceeaşi nelinişte, pe care am 
mărturisit-o cu glas tare: „Cum să fac să nu am prea mulți copii?”. Era glasul lumii în 
cuvintele mele. Probabil mă îngrijora să fac voia lumii, să fiu în rând cu lume dar nici să 
nu greşesc, să nu supăr pe Dumnezeu. Vorbele mele au fost ca un tunet pe cer senin 
pentru femeile din biserică, pentru tata; probabil ştiam asta, dar în faţa Părintelui nu 
eram doar cu mintea, eram şi cu sufletul. În faţa Părintelui, nu puteai să măsluieşti 
lucrurile, să le „îmbrobodeşti” şi să pară altfel decât sunt. Probabil aşa vom răspunde şi 
în fața lui Dumnezeu - păcatele vor fi descoperite, nu învăluite în aburul minciunii. Cât 
s-a mai mâhnit Părintele auzindu-mă! Mama mi-a zis: „Cum ai putut să spui aşa ceva?” 
şi toată lumea a auzit: „Dacă mai ţii în suflet grija asta, nici să nu mai vii la mine. Dacă 
s-ar mai întâmpla să gândeşti aşa, o să fii ca o mamă criminală, o să fii în stare să ucizi. 
Nu vrei copii, trăiţi ca frații”. 

Am ieşit supărată de acolo, dar nu eram supărată pe Părintele. Oare ce ne stăpâneşte 
mintea şi voia şi de ce nu am putut primi cu tot sufletul şi fiinţa mea cuvintele spuse 
când l-am întâlnit prima data pe Părintele? Cum am putut trăi cu neliniştea aceea atâția 
ani câtă rătăcire stăpâneşte lumea şi pe fiecare om, dacă nu se lasă deplin în voia lui 
Dumnezeu şi dacă se abate de la „Cărarea Împărăției”. 

Am plecat totuşi, gândind că nu trebuia altceva, decât să privesc în sufletul meu şi să 
văd cât îmi sunt de dragi copiii mici. Câtă durere e să ucizi lucrul cel mai minunat de pe 
lumea aceasta, cel mai frumos şi desăvârşit dar al lui Dumnezeu - copilul, viața. Nimic 
nu se aseamănă cu o ființă nou născută. Nimic nu schimbă viața omului atât de mult ca 
momentul când se naşte un copil. (o credincioasă - 2; Sibiu) 


e Prima mea întâlnire cu Părintele a fost la Drăgănescu. Biserica era plină de lume. 
Se sta la rând; Părintele vorbea cu fiecare persoană, dar puţin; după ce vorbea cu tine, ieşeai 
afară, căci lumea venea continuu. 

Eram căsătorită şi aveam doi copii. Soţul bea mult. Era gras şi roşu. Când m-a văzut, 
Părintele a spus: „Tu ai să rămâi văduvă”. M-am cutremurat şi nu am mai putut zice nici 
o vorbă. M-am întors acasă, fără să spun nimic soțului şi copiilor. Mă gândeam că soțul va 
păți ceva la serviciu. Dar nu! A tot băut şi a făcut ciroză la ficat. A murit după ce s-a 
pensionat de boală. La 32 de ani am rămas singură cu doi copii. 

La o altă întâlnire cu Părintele, l-am întrebat ce să fac: să mă mai căsătoresc sau nu. 
Mi-a spus că dacă mă recăsătoresc - alți copii, alte necazuri. Am hotărât să nu mă mai 
căsătoresc. (Burs Maria, Ucea de Sus) 


e Odată, Părintele Arsenie i-a spus unui tânăr care venise la el: „Dacă vrei să 
mai.faci o facultate, promite-i lui Dumnezeu că nu vei lua şpagă de la nimeni. Şi să mai 
laşi femeile. Atunci îți va mai reveni vederea, că văd că porţi ochelari şi vei reuşi să 
ajungi doctor” (Biliboacă Matei, Săvăstreni) 

e Părintele a făcut Sfânta Liturghie într-o duminică, la Sălişte. La sfârşit a miruit. A 
trecut prin fața lui o doamnă cu fetița în brațe. Părintele Arsenie îi zice: „N-ai răbdat până 
nu te-ai culcat cu bărbatu-tău azi noapte. Du-te, du-te”. Şi a miruit numai fetița. 

În biserică la Drăgănescu, o cetăţeancă îi spune Părintelui: „Părinte, băiatul meu are 
38 de ani şi nu se poate însura”. Părintele i-a zis: „E şi normal! Doar pe ceilalți copii i-ați 
trimis pe apa sâmbetei, iar acum, familia voastră se stinge. De aceea băiatul nu se poate 
însura”. (Silvia Pătrucean, Sibiu) 


e Odată, Părintele era în biserica de la Drăgănescu şi vorbea cu lumea. Îl chema pe 
fiecare aproape de dânsul şi îi zicea păcatele în auzul tuturor. L-a întrebat pe un bărbat de 
46 de ani, cu femeia bolnavă: „Câţi copii aveţi, măi?”. Omul a zis că are 3 copii. „ŞI 
ceilalți unde-s, măi? Ori 1-aţi aruncat pe gârlă?”. Omul i-a spus că n-a aruncat nici un 
copil pe gârlă. „Şi atunci - zice Părintele - atunci unde sunt ceilalți? Ştiu că nu i-aţi înecat 
în gârlă, dar i-ați „aruncat” aşa cum faceți voi. Uite, ce-ţi spun. Du-te şi lămureşte-ți, 
femeia să mai facă încă un copil şi nu va mai fi bolnavă. Dacă va mai da naştere încă unui 
copil, vă va ierta Dumnezeu o parte din păcate, dar să ştiţi că vă mai rămân multe păcate. 
Ai înţeles, mă1?”. „Am înţeles Părinte” - a zis omul. (Biliboacă Matei, Săvăstreni) 


e Mă bucur cât voi trăi că l-am cunoscut pe Părintele Arsenie, reuşind prin aceasta 
să-mi menţin credinţa şi să mi-o întăresc. Eram bolnavă şi slăbită [din cauza avorturilor 
făcute sub amenințările soacrei] şi am fost pentru un sfat la Maica Teoctista, care zăcea la 
pat, în Voila (răbda multă durere, fiind bolnavă cu coloana vertebrală şi auzind un sunet 
insuportabil în cap). Ea m-a îndrumat să merg la Părintele Arsenie, la Drăgănescu. Când 
am ajuns la Drăgănescu, Părintele era în curtea bisericii cu mai mulți creştini. Le ştia 
păcatele la fiecare şi-i îndruma cum să o ia pe calea cea bună, să se lase de păcate. Când 
mi-a venit rândul, ştiind de ce sunt acolo, mi-a zis: „Unde-s ceilalți?”. I-am spus: 
„Părinte, sunt pierdută” şi cu lacrimi în ochi l-am rugat să-mi ajute să-mi cresc copiii şi în 
starea în care mă aflam. Mi-a spus că nu sunt pierdută, că trebuie să-mi duc crucea, 
dându-mi porunca să merg cât mai des sub patrafir. A doua oară când am mers la 
Drăgănescu aveam 32 de ani. Mi-a zis să mai fac un copil: „Cu greu, o să mai ai un 
copil”. Aşa a fost. După ce am rămas însărcinată am mers iar la dânsul şi mi-a zis să stau 
sub supravegherea medicilor. La naştere însă, n-am avut nici un medic. Surorile se agitau, 
iar eu mi-am văzut moartea cu ochii. Am născut greu, prin declanşare de sarcină, o fetiță 
care, din cauza surorilor care au tras de ea, nu putea mişca mânuţa dreaptă. Am fost cu ea 
la doctori la Bucureşti, iar aceştia mi-au spus că mânuţa nu se mai poate reface şi că va 
rămâne cu ea aşa (nemişcată şi mai scurtă). Atunci, o sora a mea, Nela, a mers la 
Părintele Arsenie şi mi-a adus mir de la Sfântul Maslu. Am uns fetița mereu cu mir şi 
m-am rugat cu lacrimi la Dumnezeu şi - minune - într-o bună zi fetița şi-a mişcat mânuţa. 
Am fost cu ea la control la doctorii din Bucureşti, care au rămas uimiţi zicând: „Numai 
printr-o minune dumnezeiască s-a putut vindeca”. Eu mulțumesc lui Dumnezeu, Măicuţei 
Sfinte şi Părintelui Arsenie, care m-au ajutat şi mă ajută. 

De multe ori am fost la Părintele Arsenie cu surorile mele şi de câte ori mergeam, 
veneam de acolo cu o linişte sufletească şi cu o putere pe care nu le pot descrie. Ne 
încărcam cu o putere care ne ajuta să ne ducem crucea. (Viorica Fărcaş, 48 ani, Voila) 


e Pe Părintele Arsenie, l-am cunoscut prima dată lă Drăgănescu, unde picta în 
biserică. Mai întâi, a vorbit cu soţia despre boli, cum că toate bolile pe care le are sunt din 
cauza nervilor. I-a zis că femeile rămân sănătoase prin naşterea de copii, iar cele care nu 
au încă copii sau nu au destui copii, se îmbolnăvesc de nervi şi le doare capul, de nu are 
nimeni ce să le mai facă. Ne-am dus acasă şi, în aproximativ o lună de zile, tot timpul îmi 


) 


(| 
' 
G 
G 
G 
G 
G 
G 
V 
0 
GQ 
G 
G 
| 
G 
G 
| 
G 
Ô 
| 
G 
G 
| 
N 
G 
| 
G 
d 


venea să plâng şi simţeam o mângâiere, o bucurie şi o pace în suflet, de nu se poate spune 
cuiva, în cuvinte. La fel a fost şi cu soția. Eu, din momentul acela şi până la plecarea lui 
la cele veşnice, m-am dus mereu la dânsul. Îmi făceam drum şi doream ca măcar să îl văd 
şi după aceea să plec acasă. 

În timpul cât am fost în biserică, un om s-a dus la Părintele Arsenie şi a zis: „Părinte, 
am un băiat care vorbeşte cu o fată şi eu aş vrea să nu se ia”. Părintele a zis: „Mă, tu eşti 
o pacoste pe capu femeii tale. Tu trebuia să ai şapte copii şi nu ai decât doi. Să ştii că, cu 
aceştia doi, s-ar puteu să ajungi la bătaie şi să fie mai iuți de mână decât tine. Aceştia doi 
răzbună pe ceilalți frați pe care nu i-ai făcut. Tu nu mergi la biserică şi dacă i-ar fi spus 
preotul vostru ce ţi-am spus eu, l-ai fi bătut. Dar mie nu mi-e frică de tine şi ţi-aş spune 
şi mai multe, dar s-ar putea să mai fie aici, de la tine din sat, şi să-ţi auzi vorbe”. (Morar 
Gheorghe, Ucea de Sus) 


e Despre fetele tinere, Părintele Arsenie spunea că „trebuie să se mărite, însă mai 
uşor se mântuieşte un bărbat, decât se mărită fericit o fată”. Mie îmi argumenta avantajele 
vieţii de căsnicie, dar atunci nu l-am înţeles... (Pr. Bunea Victor, Sibiu) 


e Câteva din sfaturile Parintelui Arsenie: 

- Dacă ai ajuns la căsătorie, ia aminte ce faci. Căsătoria a doua de obicei este mai rea 
ca prima. 

- Decât fuga de riscurile eredității şi decât feririle de a avea copii, mai bine moartea la 
datorie. 

- Nu este bine să te bagi în căsătoria cuiva. 

- În vremurile de pe urmă se vor scula copiii asupra părinţilor de a-i ucide şi părinţii 
asupra copiilor de a-i ucide. (Maria Matronea, Sibiu) 


„Judecata de Apoi” şi „Calea Veţii şi calea morţii” 
în pictura Părintelui Arsenie Boca 


e Scena „Dreptului Judecător” este reprezentată astfel: Mântuitorul lisus Hristos 
se află pe scaunul de judecată, iar de o parte şi de alta sunt Maica Domnului şi Sfântul 
loan Botezătorul. Icoana acesta se numeşte Deisis... Dar cum ajungem noi la judecată? Şi 
mai ales, care e cea mai apropiată judecată? Pentru că sunt două judecăţi: judecata 
particulară şi judecata finală, obştească, de la sfârşitul veacurilor. Părintele a transpus, de 
fapt, scena „judecății particulare”. 

Şi a pornit de la începutul începutului! Când vrem să facem început de drum spre 
Hristos, noi trebuie să fim într-o stare de pocăință, trebuie să ne mărturisim nimicnicia 
noastră, să curățim impuritățile care ne îngreuiază şi să mergem spre Hristos. Deci, 
prima scenă e scena Spovedaniei. Este o scenă vizionară; e ca şi cum ai visa lucrarea 
sfântă care se produce în actul Spovedaniei. Cel care se spovedeşte stă în genunchi în 
faţa Sfântului Altar, a iconostasului, şi citeşte o jalbă mare de păcate. Preotul îi dă 
binecuvântare şi pune mâinile pe capul lui, iar Hristos din icoana împărătească îi dă 
iertare păcatelor. Lucrarea aceasta, binecuvântarea lui Hristos, este împlinită de slujitorul 
lui Hristos, adică de înger - în uşile împărăteşti stă un înger care ia jalba, o primeşte şi 
şterge cu buretele toate păcatele mărturisite astfel încât jalba apare curată. 

Iată, jalba păcatelor devine curată şi ea este dusă, în planul al doilea, în balanța 
Dreptului Judecător. Balanța aceasta e ţinută de un deget, de o mână care ţine sufletele, 
mâna care ţine sânul lui Avraam. Dar sufletul este pus acolo, în fața judecății, într-o 
întruchipare stranie, fiind înfâțişat speriat, îngrozit, pentru că în registrul următor este 
scena infernului, unde vedem că diavolii abia aşteaptă ca sufletul să iasă din trup şi să-l 


) 


OO OO OO OO OO 


Q 
' 
Q 
G 
Q 
G 
G 
G 
G 
G 
Q 
G 
G 
| 
| 
G 
0 
' 
G 
G 
| 
G 
G 
| 
G 
Q 


116 


prindă. Atâta timp cât sufletul mai este în trup, noi nu putem vedea duhurile; numai 
părinții trăitori, cei care au ajuns la o viață înduhovnicită pot vedea duhurile. Deci, 
văzând lupta aceasta extraordinară, sufletul stă îngrozit. 

Deci apare balanța. Demonii se prind de balanța păcatelor să o tragă în jos, dar dacă 
jalba este curată, păcatele sunt uşoare, iar faptele, puținele fapte bune, pe care le facem 
noi, trag în balanță şi atunci, sufletul merge în rai. 

lată o transpunere extraordinară a acestei lucrări spirituale, care e de fapt viața 
noastră. Dacă ar trebui să precizăm care sunt metodele câştigării vieții veşnice, n-am 
putea să spunem altceva decât ceea ce am primit de la Botez, adică: curăția, nevinovăția 
prunciei, haina curată (pe care însă am întinat-o cu păcatele noastre). Deoarece Botezul 
nu se repetă, avem totuşi un al doilea „botez” - botezul lacrimilor - care ne dă 
posibilitatea să ne unim iarăşi cu Hristos, să ne împărtăşim cu Hristos. Luându-L pe 
Hristos în noi, trăind bucuria Învierii, noi, cei păcătoşi, suntem martorii Învierii, suntem 
cei care Îl propovăduim pe Hristos prin viaţa noastră. 

Pictura Părintelui a fost o pictură vizionară! A creat ceva ce iese din canonul obişnuit, 
din rânduiala obişnuită; a creat nişte compoziţii. Noi suntem obişnuiţi să vedem numai 
scene clasice: sfinți, portrete, medalioane de sfinți, dar Părintele creează două scene 
mari: scena „Nunții fiului de împărat”, o scenă care cuprinde multe taine în sine, şi scena 
„Calea Vieţii şi calea morţii”. 

Fiul de împărat este Hristos Împăratul. Ca să ajungem la Nuntă, putem merge pe două 
căi (două căi ale Vieţii): prin calea obişnuită, a creştinului obişnuit şi prin mucenicie, 
calea cea mai grea, calea directă. Într-o parte se arată moartea creştinului, adică exact ce 
spunem noi la Sfânta Liturghie: să ne dea Dumnezeu sfârşit creştinesc vieţii noastre, fără 
durere, neruşinat, în pace... Se arată acolo, în scenă, moartea unui călugăr evlavios. În 
partea cealaltă este mucenicia, calea cea mai grea, calea directă. Şi pentru ca Părintele să 
reprezinte calea muceniciei, este prezentată acolo scena mucenicilor care au murit în 
Sevastia. Interesantă este imaginea centrată pe o cunună primită din cer pentru cel de-al 
patruzecilea mucenic, care s-a lepădat, iar locul lui a fost preluat de un ostaş roman. 
Ostaşul roman văzând că cerul i-a încununat pe aceşti oameni aruncați în iezer, în 
gheață, s-a dezbrăcat şi i-a luat locul pentru a primi şi el cunună. 

Ca să ajungem la Nuntă trebuie să trecem prin Cartea Vieţii, pentru că la masa 
împăratului se află Cartea Vieţii, iar jos, pe faţa de masă, se află toate scenele istoriei 
mântuirii de la creaţie până la a doua venire, până la sfârşitul lumii. Viaţa creştină e o 
viață de sfinţenie, e şansa de a gusta aici pe pământ bunătăţile care ni se vor da deplin în 
Împărăţia Cerurilor. Deci, Euharistia este, într-adevăr, şansa vieţii noastre. 

Cea mai apropiată de zbuciumul nostru, de viața noastră cotidiană este scena 
intitulată: Calea Vieţii şi calea morții. În literatura bisericească au existat multe scrieri cu 
acest titlu: calea Vieţii e calea creştină şi calea morții e calea iadului. Imaginaţi-vă un 
pătrat despărțit printr-o diagonală: partea de sus e calea Vieţii şi partea de Jos e calea 
morţii. Calea Vieţii arată un urcuş, calea morții e un coborâş spre infern. Calea Vieţii 
este deschisă de imaginea răstignirii Mântuitorului lisus Hristos. 

Se vorbeşte în Teologie de semnificația aceasta a răstignirii cu braţele întinse, ca 
semn al iubirii; Hristos, din iubire totală s-a dăruit pentru noi. Dar mâna dreaptă a lui 
Hristos este smulsă de pe cruce şi întinsă spre noi cu chemarea: „Veniţi la Mine toţi cei 
osteniți şi împovăraţi... ” 

lată că există în permanență un apel al lui Dumnezeu către noi, există o chemare 
sfântă pe care noi trebuie să o ascultăm, să o auzim şi să o recepţionăm, dar şi să 
răspundem la ea. Dacă nu răspundem, deşi auzim, suntem surzi. Cum se poate ajunge la 
calea Vieţii? Se arată un model: deasupra ei, mult mai sus, apare chipul răstignirii unui 
călugăr. El este pe axa aceasta diagonală. El stă într-adevăr pe o temelie care e Hristos. 

Împrejurul călugărului sunt nişte demoni însă. Demonul e atât de urât şi atât de 
înverşunat...(înjură şi spune: „Ticălosule, dă-te jos de pe cruce! De ce te răstigneşti?”) 
pentru că această ființă umană stă răstignită cu două lumânări în mână, pe o cruce, fără 
să aibă piroanele bătute în mâini. Lumânările reprezintă dragostea şi smerenia pe care 
demonii nu o au. De aceea, demonii sunt înfuriați pe „călcarea voii” pe care o are 
călugărul. 

Dar, mai importantă pentru noi, mai sugestivă, este partea a doua - calea morții. Nu ca 
să ne îngrozim, ci profilactic, să ne păzim. Sunt desenate acolo, deasupra, foarte multe 
globuri (19). Părintele le numea gogoşi sau minciuni ale diavolului şi pe fiecare dintre 
ele scrie câte ceva. Una care se potriveşte foarte bine tinerilor este la centru. Diavolul îi 
spune tânărului să nu se ducă acum la biserică, să nu se pocăiască acum, căci e tânăr, are 
timp atunci când va fi bătrân. Nu spune „Nu crede în Dumnezeu”. Astfel este cea mai 
abilă şi mai vicleană amăgire. Poţi să crezi în Dumnezeu, poţi să faci ce vrei, dar nu 
acum. Lasă că ai timp; acum du-te la discotecă, petreceţi de sărbători. O altă minciună a 
diavolului, care de fapt este o avertizare - chiar deasupra scrie: „Ziceţi că nu sunteţi răi? 
Aţi auzit vreodată ca un drac să-şi vândă fratele?”. Apoi iarăşi la îndemâna tinerilor: 
„Vând yoga, vând spiritism...”, toate aceste filosofii şi practici orientale care fac azi 
ravagii printre unii tineri, tineri care n-au ştiut ce-i metania, n-au cunoscut ce-i 
rugăciunea, căci metania-i mai mult decât un exercițiu yoga, mai mult decât o lucrare din 
aceasta de concentrare. Trăirea în Hristos, concentrarea în rugăciune, îţi oferă într-adevăr 
şansa eliberării tale. 

Sunt foarte multe din aceste gogoşi, din aceste minciuni, din aceste ispite cărora 
trebuie să le facem față. Jos, în schimb, iarăşi vizionar, Părintele a pus doi dintre cei care 
au pus temelia acestui sistem diabolic, de a guverna fără Dumnezeu, de a face iubirea 
fără Dumnezeu. Sistemul comunist nu a fost altul decât altruism fără Dumnezeu, adică 
fac bine numai eu; eu vreau să fiu cel care împărtăşesc dreptatea. A fost înlocuirea lui 
Dumnezeu cu omul şi omul acela a devenit dictator. Sunt puşi doi în costum de proletar, 
fără nume; nu le-a scris numele pentru că era în mare pericol; biserica putea fi dărâmată. 
Au fost Nietzsche şi Renan? I-a trecut acolo şi pe marii teologi. Mai sunt şi alții care pot 
fi descifrați într-o luptă. Infernul e reprezentat ca un război. Cu mitraliere care mai de 
care mai sofisticate, iar jos scrie că într-adevăr aşa se va distruge pământul. Omul va 
distruge pământul prin lucrarea aceasta pe care o va face diavolul. 

{ Alte „gogoşi” (şoapte ale diavolilor): 

- Citiţi Biblia cum vă taie capul că şi noi o ştim pe dinafară şi „sfinţi” î 
vom face! 

- Nu vă mai trebuie minte, vă teleghidăm noi la toate nebuniile. 

- Veniti la noi, căci vă dăm aşa o libertate încât vă puteţi şi sinucide! 

- Nu este diavol, nu este suflet, nu este Dumnezeu, totul este biochimie. 

- Ştiinţa are ultimul cuvânt. 

- Adevărul? Stafia filozofilor. In vino veritas. 

- Totul e minciună şi minciuna este adevărul. 

- [Ereticul Arie]: Hristos este făptură. 

- [Bultmann]: Iar eu cu Bâlă l-am demitizat. 

- [Renan şi Nietzsche]: Ți-am spus: fii pe pace. Oamenii L-au creat pe Dumnezeu. lar 
eu L-am omorât. Eu sunt marea vieţii. Veniţi la mine, că pe toţi vă înec; altfel la ce mai 
trăiţi. Aici pe pământ e „raiul” şi iadul. Dracul deschide uşile „raiului”... şi porțile 
balamucului. 

- De fricoşi ce sunteţi vă rugaţi şi lui Dumnezeu, dar ştiţi că în inima smeritului şade 
dracu greceşte, aşa că nu vă stricați nici cu noi! 

- Vindem yoga, teozofie, spiritism, magie, cultul lui satan. Eu sunt Wotan, Mamona, 

Priap. Cei ce mă urmați sunteți ai mei. 

- Onirismul, artele absurdului, cu frumusețea luați-o după noi... urâtelor! [femeile 
desfrânate, mândre]. 

- Eului, care-i dumnezeul omului, numai lui să i te închini. 

Gogoşile se termină cu concluzia la care trebuie ca omul să ia aminte: „Fărădelegile 
atrag pustiirea pe pământ”! 

Ca îndemn pentru tineri, vreau să spun să nu vă opriți la jumătatea drumului. Ați 
primit Botezul, Mirungerea şi Euharistia, ați ajuns odată până la poarta Raiului, dar prin 
păcatele făcute v-aţi îndepărtat de poarta Raiului. Încercați mereu să bateți la această 
poartă, încercați să trăiţi Sfânta Liturghie împreună cu Hristos şi atunci Treimea 
împlinită prin Împărtăşanie vă va da tot ceea ce aveți nevoie, căci dacă-L avem pe 
Hristos, nu ne mai trebuie altceva. Să vă aduce la biserică nu dorința de a vă ajuta 
Dumnezeu la examene etc., ci să ne aducă pe noi la biserică foamea şi setea după 
Hristos! 

Calea Vieții este chemarea lui Hristos. Hristos vine şi spune: „Veniţi la Mine”, iar în 
scena respectivă este arătat răspunsul pe care-l dă omul. În privința aceasta este luată ca 
model chemarea la nuntă. Au fost mulți invitaţi şi au început să se scuze: unul că 
„Mi-am luat boi şi nu pot să vin”, altul că „Mi-am luat țarină şi mă duc s-o văd”, altul 
şi-a luat soție... Dacă încercăm să pătrundem mai adânc, e ceva vizionar acolo: un fotoliu 
care are în faţa lui un aparat: “videotelefon” - poţi vorbi cu cineva la telefon şi să vezi 
persoana respectivă. Deasupra sunt nişte antene mari parabolice. Deci, răspunsul omului 
este că nu are timp, e prea ocupat. Acesta e răspunsul pe care-l dăm noi, sugerat în 
imagine. S-a gândit părintele şi la posibilitatea aceasta a transmiterii, a primirii bisericii 
în casa ta! Auzi la radio, vezi la televizor toată Sfânta Liturghie ... Dar sacrul nu se 
transmite prin imagini. (Preot Profesor Liviu Streza, Sibiu, 1992 - acum PS. 
Laurenţiu Streza) 


e Fostul mitropolit Nicolae Bălan l-a trimis cu bursă la Academia de Arte frumoase 
din Bucureşti, unde a făcut studii deosebite cu profesorul Costin Petrescu. Acesta i-a 
încredințat pictarea scenei cu Mihai Viteazul, la Ateneul Român. Cine vrea să se 
convingă că în urma acestor studii, Părintele Arsenie n-a pus în fresca de pe pereții 
bisericilor la care a pictat doar scene şi compoziţii creştine remarcabile, ci a sesizat, în 
linii şi culori, adevăruri vii şi luminoase ale vieții harice, cum puține s-au realizat la noi, 
acela n-are decât să cerceteze pictura bisericească din Drăgănescu (Ilfov), ca să nu mai 
vorbim atâtea lucrări de coloristică şi de modelaj cunoscute atât la Sâmbăta, cât şi la 
Prislop. Nu trebuie uitate nici copertele minunate ale primelor patru volume ale Filocaliei 
şi ale Vieţii în Hristos. (Pr. Prof Teodor Bodogae - în „Telegraful român”, nr. 2-4, 
1990) 


e Îmi aduc aminte că odată, la Drăgănescu, am avut deosebita plăcere să-i fiu 
Părintelui ucenic de o zi, dându-i la mână pensulele şi culorile. Într-o pauză de lucru, am 
coborât de pe schelă şi am început să mergem prin biserică, pe lângă pereții deja pictați ai 
naosului. Părintele Arsenie îmi explica semnificația fiecărei scene. Pe peretele din stânga, 
în interior, era gura de foc a iadului în care alunecau păcătoşi de tot felul, printre care şi 
un teolog occidental, Bultmann, pe atunci în mare vogă în Occident, teolog care susținea 
că a demitizat Biblia. 

Semnificativ este faptul că Învierea Mântuitorului stă aşezată imediat lângă scena 
iadului, în directia spre altar. Trupul (transparent) al lui lisus înviat depăşeşte pictural 
toate canoanele erminiilor tradiţionale. Ne-am despărțit cu gândul şi cu promisiunea de a 
ne mai revedea. 

De două ori am mai mers la Drăgănescu, o dată prin 1982-1983, şi o dată cu un mesaj 
din partea Î.P.S Mitropolit Antonie Plămădeală, care dorea să-l găzduiască pe Părintele 
la Sibiu. Însă, nu l-am mai văzut în viaţa aceasta pământească. Se retrăsese în întregime 
din lume. (Pr. Bunea Victor, Sibiu) 


e M-am dus la Părintele Arsenie, la Drăgănescu şi i-am cerut o explicație la o 
pictură din partea stângă, de la intrare, pictură care se numeşte „Calea contemplației şi a 
nevoinţelor cu dreaptă socoteală”. Dânsul mi-a răspuns: „Mă, măcar de m-ar întreba 
mulți de asta” şi, arătându-mi pictura, a zis: „Dacă ţii aceste două făclii ridicate în sus 
dragostea şi smerenia, te mântuieşti”. (Morar Gheorghe, Ucea de Sus) 


e La înmormântarea Părintelui Arsenie, părintele Bunescu a spus în predică: 
„Doctor nu ai fost, dar veneau doctorii să-ţi ceară indicaţii; inginer nu ai fost, dar veneau 
inginerii să le dai indicații. Pictura pe care ai făcut-o la Drăgănescu o să fie unică în 
lume”. A scris acolo (pe pictura de la Drăgănescu): „Nu va avea omul pace pe pământ, 
câtă vreme nu va avea pace cu Dumnezeu”. Un suflet - pe care l-a pictat acolo - mergea 
înspre Rai şi i-a ieşit Satana înainte şi i-a zis: „Nu veţi intra în Împărăţia în care n-aţi trăit 
de pe pământ”. (Nicolae Streza, Făgăraş) 


Despre darurile şi sfinţenia Părintelui 


e Odată, eu şi soțul meu, ne-am dus la Cernica, să-l căutăm pe Părintele Arsenie, 
dar, ajungând acolo, ni s-a spus că este plecat la Drăgănescu. Atunci, am cumpărat de la 
mănăstire doi struguri mari şi frumoşi, cu gând să-i duc Părintelui, la Drăgănescu. Pe 
drum, omul meu a mâncat cel mai mare strugure, iar eu m-am amărât rău şi am plâns. 
Când am ajuns la Drăgănescu, Părintele i-a spus soțului meu: „Iu eşti băiat de preot. De 
ce o necăjeşti atâta?”. Apoi, i-a arătat pictura cu diavolul şi a zis: „Dacă o mai necăjeşti, 
acela e stăpânul tău” şi l-a scos afară din biserică, cam o jumătate de oră. În acest timp, pe 
omul meu l-a chinuit un diavol, de tremura tot şi s-a făcut negru. Atunci Părintele l-a 
întrebat: „O mai năcăjeşti?” şi el a spus: „Nu”. (Ana Bichi, Sibiu) 


e Odată, mergând la Bucureşti, la nişte unchi de-ai mei, am vrut să-i duc pe aceştia 
la Părintele pentru nişte necazuri de-ale lor. Le-am spus ceva despre Părintele şi nu ştiu 
cum s-a făcut, dar acele fraze mi-au rămas întipărite în memorie. A doua zi, mergând la 
dânsul, Părintele mi-a redat cuvânt cu cuvânt, tot ce am spus în seara precedentă. Am 
rămas mută de uimire. Am căutat să mă uit în ochii Părintelui, dar nu am putut, pentru că 
ochii îi luminau atât de tare, încât nu-l puteam privi, aşa cum nu poţi privi nici soarele. 

Odată, un unchi de-al meu a călătorit în tren, împreună cu Părintele. Au discutat ei de 
una, de alta, dar unchiul meu nu ştia cine este. Când au ajuns la destinaţie, Părintele 1-a 
spus: „Hai să coborâm, măi Petre!”. Unchiul meu a rămas uimit. Cum de ştia Părintele 
cum îl cheamă? Mai mult, după ce au coborât, Părintele i-a spus că, în curând, soția sa 
va cădea bolnavă la pat, dar că el, cum va vedea aceasta, să vină cu ea la dânsul, că de 
nu, femeia va zace 21 de ani pe pat. Când s-a îmbolnăvit, unchiul meu nu l-a putut căuta 
pe Părintele, iar soția lui a zăcut 21 de ani pe pat, paralizată. 

Părintele Arsenie ştia totul despre tine: cum te cheamă, de unde eşti, ce gândeşti, ce ai 
făcut, ce vei face. Ştia totul despre neamul tău, de unde ţi se trage cutare sau cutare, de la 
care bunic sau străbunic. Ştia tot-tot. În timpul vieţii, a fost un sfânt, aşa cum este şi 
acum. Îmi pare tare rău că am stat lângă un sfânt, că am vorbit cu un sfânt, dar că nu am 
realizat suficient acest lucru la momentul respectiv. Trebuia să-l fi ascultat întru totul, 
să-i fi urmat poveţele şi sfaturile referitoare la familia mea sau sfaturile date celorlalți, 

căci toate sfaturile şi povețele pentru alții, mi se potriveau şi mie. (Stanciu Maria 
Georgeta, Sibiu) 


e Pe atunci eram tânără şi mă dusesem la Părintele să-i mărturisesc dorința de a 
avea un copil, deşi medicii îmi spuseseră să-mi iau gândul de la aşa ceva, fiindcă 
sufeream de o boală. Abia m-am căsătorit şi țineam foarte mult să devin mamă. Înainte 
de-a apuca să deschid gura, Părintele Arsenie m-a întrebat: „De ce te-ai dus la doi 
doctori?”. Deşi fusesem martoră la scenele petrecute înaintea mea cu alţi creştini, parcă 
tot nu-mi venea să cred! Părintele a continuat blând: „Ține-te de un singur doctor, primul, 
acesta e mai bun şi nu mai lua atâtea medicamente. Mergi doar la băi termale. Tu ai avut 
o răceală la 7 ani, dar o să treacă totul. Deabia te-ai cununat, aşa că fii încrezătoare. Peste 
câțiva ani ai să naşti o, fetiță blondă, de toată frumuseţea, care îţi va aduce multe bucurii 
în viață. Acum, dă-mi plicul din geantă. Numai banii ăştia îi primesc pe ziua de azi, 
pentru pomelnicul pe care mi l-ai adus de la consăteanca ta, fiindcă sunt trimişi cu mare 
credință şi nefericire”. În acea clipă am început să plâng. Tremuram din tot trupul. 

Într-adevăr, aveam la mine un plic cu o hârtie de 100 de lei şi un pomelnic, de la 
Năstuca Muştină, o fată foarte amărâtă de la noi din sat. Era handicapată, vorbea gângav, 
se cocoşase şi părea îmbătrânită înainte de vreme, de aceea noi îi şi spuneam „Luca 
babii”. Trăia de pe o zi pe alta mai mult din mila celorlalți. Când a auzit că plec în 
pelerinaj să-l întâlnesc pe Părintele Arsenie Boca, mi-a dat ultimii bani pe care îi mai 
avea în casă şi mi-a dictat un pomelnic cu toţi morții ei dragi, pe care şi-i mai amintea. 
Eu am insistat să-şi păstreze banii, spunându-i că îi voi plăti eu pomelnicul, însă ea nu a 
vrut în ruptul capului. După ce am ajuns la Părintele Arsenie şi m-am aşezat la rând în 
biserică, am observat că el îi mustra pe cei care încercau să îl plătească, fie şi sub formă 
de danii. Le spunea: „Daţi la săraci, nu mie!”. Atunci m-am simţit ruşinată şi am ascuns 
plicul în geantă. Mă hotărâsem să îl rog pe Părintele să primească pomelnicul fără să mai 
pomenesc ceva de bani. Când am auzit că-mi cere plicul, am înghețat... Îmi dădeam 
seama că el ştia, pur şi simplu, totul! Dar Părintele a adăugat: „Ăştia sunt banii văduvei 
sărace din Scriptură! Suta asta de lei este mai prețioasă decât un munte de aur. Aşa se 
dovedeşte credinţa! Du-te şi spune-i că pe lumea asta este cea mai amărâtă ființă, fiindcă 
o mai aşteaptă şi alte nenorociri, dar pe lumea cealaltă îi promit că va fi desfătată de 
fericire. Acolo se va întâlni cu mine, după cum tânjeşte astăzi”. 

M-am întors la Şincă Nouă copleşită de această primă întâlnire cu Părintele Arsenie 
Boca. Parcă eram fermecată. Timpul trecea, dar eu nu mă puteam desface de amintirea 
lui. Peste trei ani, am făcut un alt pelerinaj, reîntâlnindu-mă cu marele duhovnic. 
Semnele prorocirilor sale se împliniseră. „Tuca babii” fusese omorâtă de un hoţ, într-o 
noapte, iar eu am născut o fetiță blondă, ca un înger. Am plâns în faţa Părintelui când 1- 
am revăzut, căci el îmi cunoscuse îndoiala! Abia la a doua întâlnire am simțit că mă 
primise cu adevărat în turma fiilor săi duhovniceşti. Chiar şi astăzi circulă vorba printre 
oameni că Părintele ținea minte absolut toate numele creştinilor cărora le-a dat 
binecuvântarea. La Judecata de Apoi îi va lua sub aripa sa ocrotitoare pe toţi aceia care 
au crezut cu adevărat în puterea lui. (Lucia Chima, Şincă Veche) 


e Am mers la Părintele cu o femeie din satul meu. Cu o zi înainte, se schimbase 
mersul trenurilor, dar noi nu ştiam acest lucru. Ne gândeam că trebuie să ajungem la 
Bucureşti în Gara de Nord, dar trenul mergea în gara Băneasa. Când să ne apropiem de 
Băneasa, vine la noi o persoană necunoscută şi ne zice să coborâm în gara Băneasa şi să 
luăm cursa cutare până la Drăgănescu. Când am ajuns la Părintele, dumnealui mi-a zis: 
„Măi, era să ajungi la mare”. Am rămas mută de uimire. 

Aveam în corp o nelinişte: tremuram toată. Părintele m-a ascultat, mi-a pus mâna pe 

cap şi mi-a zis: „Mă, să nu mai fii şi tu aşa”. De atunci, Dumnezeu fie lăudat, nu mi s-a 
mai întâmplat. 

Altădată, am mers la dânsul cu o damigeană cu lapte şi o oală cu zer. Părintele a zis: 
„Măi, lasă-le cu totul aici”. Familia cu care eram, a zis: „Cum, le laşi!?”. Dar eu am 
spus: „Le las, că vin ele acasă”. După un timp, a venit o persoană cu ele acasă. Am spus 
celor cu care fusesem la Părintele că damigeana şi oala au venit acasă. Nu le-a venit să 
creadă! 

Să-i mulţumim Părintelui de toate binefacerile pe care ni le-a făcut la toți. (Barbot 
Maria, Ucea de Sus) 


e Lao întâlnire cu Părintele, i-am spus că băiatul meu nu bea, nu fumează, nu 
umblă prin discoteci, dar că mi-e teamă ca din cauza insucceselor pe care le-a avut, să nu 
cumva să cadă în panta cea rea şi să-mi aducă supărări. Părintele mi-a spus că îl va urmări 
cu gândul şi că nu se va întâmpla aşa ceva. Am rămas mirat cum se pot urmări oamenii cu 
gândul. (Moş Nicolae, Sibiu) 


e Îmi aduc aminte că pe vremea când eu eram copil, sora mea Maria s-a căsătorit cu 
un perceptor. Odată, soțul ei a luat o sumă mare de bani pentru achiziţii, însă n-a ajuns să 
cumpere ce trebuia, pentru că a băut toţi banii cu prietenii lui. În urma acestei fapte, 
cumnatul meu a fost arestat, familia i-a fost scoasă din casă, iar pe uşă i-a fost pus sigiliu. 
Sora mea, şi înainte, dar mai ales acum, mergea mereu la Mănăstirea Sâmbăta împreună 
cu alte femei din Sibiu. Într-o zi, pe când se afla la mănăstire, a văzut că Părintele, care 
atunci era stareț, vindea nişte cărți. Sora a vrut să cumpere şi ea, dar nu avea bani. Atunci 
a împrumutat bani de la o femeie din Sibiu cu care venise şi s-a dus la Părintele să 
cumpere cărți. Părintele nu numai că nu i-a primit banii, dar i-a spus să-i dea înapoi de 
unde 1-a luat. Ea a început să plângă, spunând că vrea cărțile şi că va da înapoi banii 
împrumutați când ajunge la Sibiu. Părintele i-a spus însă: „Dă banii înapoi, că nici la 
Sibiu nu ai. Bărbatul tău e arestat şi aveţi sigiliu pe casă”. Apoi i-a dat cărțile fără bani. 
Părintele nu avea de unde să cunoască situaţia familială a surorii mele decât prin putere 
divină. 

Sora mea spunea că odată, în timpul unei predici, Părintele a spus: „Tu, care ai intrat 
cu satana în Sfânta Biserică, scoate-l afară”. Nu s-a sesizat nimeni. Cel în cauză era un 
om bătrân şi cam surd. Atunci, Părintele s-a dus la el şi i-a spus: „Moşule, scoate sticla 
cu rachiu afară”. Omul s-a conformat. (Dumitru Matronea, Sibiu) 


e Pe vremea când eu încă nu mă născusem, un unchi al mamei lucra împreună cu o 
echipă de meseriaşi la restaurarea unei părți a aşezământului mănăstiresc de la Sâmbăta. 
Într-o bună zi a mai fost adus încă un meşter, chiar de la noi din sat. Când bărbatul a 
intrat în curtea mănăstirii, unde era dezordine ca într-un şantier, s-a împiedicat de un 
capăt de buştean, pe care l-a înjurat năprasnic. În aceeaşi zi, spre sfârşitul amiezii, 
Părintele Arsenie, abia întors de la Sibiu, se grăbea să ajungă la biserică pentru slujba 
vecerniei. El s-a oprit lângă acel străin, în curte, de faţă cu unchiul mamei şi l-a mustrat: 
„Mă, Gheorghe, ce vină are lemnul că tu te-ai împiedicat de el? Să nu mai înjuri în sfânta 
mănăstire niciodată, ca să nu te certe Dumnezeu în locul meu!”. Unchiul, împreună cu cei 
aflați în preajmă, au împietrit, iar meşterul vinovat se uita la tânărul călugăr cu gura 
căscată. Părintele nu avusese de unde să afle nici întâmplarea cu pricina, nici numele 
bărbatului din Şinca, pe care îl vedea pentru prima oară în viață.. . 

Altădată, îmi povestea mama, o familie de creştini din Tohan, s-a dus la Sâmbăta 
pentru un maslu. Cu aceeaşi ocazie, țăranii s-au plâns că li se furaseră caii de curând. 
După ce i-a ascultat, Părintele le-a răspuns scurt: „Duceţi-vă până la Poiana Mărului, la 

alde Ilie Tămădău, să vă luaţi caii înapoi, dar să-mi promiteți că nu vă luați la harță! Să-l 
iertați pentru fapta rea, ca să vă ierte şi vouă Cel de Sus alte păcate”. (Lucia Chima, 
Şinca Veche) 


e În timpul postului venea multă lume la mănăstire, cu căruțele cu cai. Odată, unuia 
i s-a furat hamul de pe cal şi i-a spus Părintelui Arsenie. Atunci, Părintele a zis să se dea 
la o parte toată lumea, ca să poată trece. S-a făcut cărare, dar un om nu a putut pleca din 
loc şi aceluia i-a spus Părintele: „Măi, du-te şi dă hamurile omului de la care le-ai furat”. 
(Maria Dumitraşcu) 


e Părintele Arsenie nu-l lua pe părintele Dometie, sus, la chilia din munte, de la 
Sâmbăta, ci-l lăsa să aştepte Jos. Dar de jos, părintelui Dometie i s-a arătat de mai multe 
ori Părintele Arsenie, între cer şi pământ în semnul sfintei Cruci (cu mâinile întinse lat- 
eral), deasupra locului unde este chilia (în fereastra Sâmbetei). (Dumitru Matronea, 
Sibiu) 


e Părintele îmi spunea: „De aici eu te privesc acasă şi până aici te aud cum mă 
strigi, căci îți cunosc glasul”. (Balaban Ileana, Sibiu) 


Pomenirea morților 


e Față de părinții mei, vecinul Ion a jucat rolul unui mare păcătos. S-a întâmplat că 
întâi a murit mama, apoi, după 4 ani, tata şi la un an a murit şi Ion. Pe atunci, aveam mare 
râvnă să fac colive şi pomeniri la morți, iar la parastasele de obşte care se făceau la 
Catedrală, în sâmbetele din Postul mare, eram nelipsită. Ion a murit înaintea Postului; am 
zis „Doamne iartă-L şi pe lon” şi l-am luat şi pe el la pomeniri. 

În prima sâmbătă, după Sfânta Liturghie, părintele Boţocan - fie iertat - era de rând în 
fața meselor cu colive. Eu eram lângă doamna cu fata moartă. Şi numai ce dă părintele 
binecuvântarea şi cântă: „O, minunile tale, Doamne”, că îl şi văd pe Ion, ca într-un film, 
pe deasupra mesei lor, adus de doi draci care-l ţineau de subsuori. Era cocoloşit cu 
genunchii până la gură şi faţa îi era maro. La urmă, spun doamnei ce am văzut. 

În sâmbăta următoare, iarăşi eram cu cele trebuitoare pe masă, pentru pomenire. Cum 
s-a terminat Sfânta Liturghie, iată că vină o bătrână şi-mi zice: „Du-te în aulă, că-l 
sfințeşte preot pe inginerul acela de la Braşov”. Era un om care mă interesa. Nu ştiam 
cum să mă împart, dar mi-am zis că e o ocazie cu care nu mă mai întâlnesc. Mi-am lăsat 
coliva în grijă la doamna mea şi m-am dus în aulă. Acolo nu era decât Mitropolitul 
Mladin - Dumnezeu să-l odihnească - şi cei din strană şi din altar. Eu stăteam într-un colţ 
şi numai ce văd că se deschide uşa cu furie şi vin cei doi draci, ținându-l pe Ion de 
subsuori. A trecut apoi, a treia, a patra şi a cincea sâmbătă, dar Ion nu a mai venit. 

În Săptămâna Paştilor, m-am dus la Părintele Arsenie cu doamna cu fiica moartă şi cu 
încă o femeie care avea băiatul mort. Înainte să plecăm, o soră bătrână ne-a rugat să 
ducem din partea ei un pomelnic şi o cutie cu bomboane. 

Când am ajuns, acolo era lume puhoi. Am stat până către seară şi ca la o poruncă, noi, 
cele trei sibience, ne-am aşezat pe o băncuţă la dreapta, în faţa Sfântului Altar. La urmă, 
zice Părintele: „Hai, gata, plecaţi c-am vorbit destul de azi-dimineaţă”. Apoi, ia un 
scăunel, dă la o parte lumea şi se aşează în faţa noastră pe scăunel. În timp ce doamnele 
cu care am venit îi vorbeau de nu ştiu ce probleme, eu îi tot sărutam mâna. Când se 
ridică Părintele, mă ridic şi eu şi îi întind cutia. Zice atunci: „De ce umblaţi, măi, cu 
bomboane, că eu nu mănânc bomboane?” şi apoi: „Ai văzut ce film ţi-or arătat ție dracii. 
ȚI-1 greu, tu, ţie, cu lucrurile acestea”. Apoi, s-a întors şi a intrat în Sfântul Altar. 

Doamna mea mă trage de mânecă să plecăm şi zice: „Vai, în faţa cui venim noi!”. Ea 
ştia toată povestea. Mi-am dat seama că tot Părintele a lucrat ca eu să mă conving că la 
slujba parastasului vin toate sufletele pe care le punem în pomelnic şi din iad, şi din Rai. 
De atunci, cât oi trăi, Ion nu lipseşte de la pomelnicul meu pentru morți. (Sârbu 
Elisabeta, 73 ani, Sibiu) 


Dacă plec, vă ajut mai mult! 


e Părintele a spus odată: „Dacă plec, vă ajut mai mult” şi într-adevăr, cu darul ce i-a 
fost dat de Dumnezeu, a făcut multe minuni şi după ce a murit. 

Odată m-am dus după argilă cu un cărucior de mână, pe un deal foarte prăpăstios. 
Acolo viețuiesc mulți țigani şi unde sunt ei, sunt şi mulți câini. Eu ştiu asta şi mă 
îndepărtez cam un kilometru. Dar deodată, ca din pământ, văd că vine înspre mine o 
haită de câini, vreo 5-6, toţi mari, lătrând cu furie. M-am gândit: „Ăştia mă rup când 
ajung lângă mine”. Am strigat: „Nu mă lăsa, Părinte Arsenie”, m-am întors către ei şi am 
făcut o sfântă cruce. O, minunile tale Doamne, cum au tăcut toți dintr-o dată şi au făcut 
cale întoarsă, de părea că-s dirijați! 

Cei care sunt creştini cu adevărat şi care l-au cunoscut pe Părintele, trăiesc tot cu 
dorul după Dumnezeu şi cu convingerea că dacă vremea ne cere jertfă, cu ajutorul 
Părintelui, vom merge şi la moarte. Când am fost la parastasul de şase luni al Părintelui, 
noaptea am visat că Părintele a venit la mine acasă, m-a miruit pe frunte şi mi-a zis aşa: 
„Tu vei muri moarte de martir şi s-or mântui şi fetele tale”. Dă, Doamne, aşa să fie! 
(Sârbu Elisabeta, Sibiu) 


e În 1990 am fost la mormântul Părintelui cu fiul nostru, Vasile, care nu vorbea 
bine. O minune s-a întâmplat cu el. De faţă era şi maica Andreea, care avea grijă de 
mormânt. După ce ne-am închinat băiatul s-a întors din nou, de la jumătatea poienii, cu 
mâinile ridicate în sus, spre cer, şi a spus primele cuvinte: „Mamă, pupă Lică cucea”. Am 
încremenit cu toţii. Fugea spre mormânt de nu ne puteam ţine de el. Ajungând la crucea 
Părintelui, a strâns-o în braţe cât a putut şi a sărutat-o. De atunci a început să vorbească 
bine. 

Maica Andreea îmi spusese dinainte să-l rog pe Părintele Arsenie, să-l roage pe Tatăl 
Ceresc ca Vasile să poată vorbi corect. L-am rugat pe Părintele nostru drag şi minunea 
s-a întâmplat. Îl rog pe Părintele Arsenie să mă ierte dacă am greşit, dar am mărturisit 
aceasta spre slava lui Dumnezeu şi ca să înțeleagă lumea că atunci când între noi avem 
aşa oameni aleşi, nu ştim să-i preţuim cât sunt încă în viață. De câte ori venim cu familia 
la Mănăstirea Prislop, ne simțim bine şi simțim ajutorul Prea Bunului Dumnezeu, prin 
rugăciunile Părintelui nostru drag, Arsenie Boca. (Anonimă, Sibiu) 


e Mama meaa fost greu încercată fizic. Suferise o intervenţie chirurgicală pentru o 
tumoare de gradul IV de evoluţie (ultima fază), cu prognostic de viaţă de 3 luni. Nu avea 
putere nici să se țină pe picioare. Medicul chirurg făcuse tot ce se putea face. Pe atunci, 
mai aveam un frate încă necăsătorit, iar tata căzuse la pat - făcea mereu accidente 
vasculare cu uşoare paralizii. Aşadar, mama simţea că mai avea de împlinit lucruri mari 
pentru noi şi că trebuia să ne ajute. Nu îşi ştia diagnosticul şi prognosticul, dar ştia cum să 
se roage Părintelui Arsenie şi lui Dumnezeu. A zis că dacă se va duce la mormânt, la 
Părintele, ea se va face bine. A găsit o maşină şi a plecat. Eu mă gândeam că nu rezistă pe 
drum. După ce s-a întors, a mers acasă la ea şi a început să se ocupe singură de treburile 
gospodăreşti. Zece ani cât a mai trăit, a fost ca un om sănătos, roşie în obraji şi frumoasă 
şi l-a îngrijit aşa bine pe tata - care a stat la pat 5 ani, încât se mira şi ea cum îi dă 

Dumnezeu putere să-l ridice singură şi să-l îngrijească. Era plină de viață, de bucurii, de 
bunăvoință. A ţinut postul şi rugăciunea. Nu lua medicamente decât foarte rar. 

Nu entuziasmul şi nici vreun act de voință ne poartă mereu paşii spre Prislop. E 
chemarea Părintelui Arsenie - o continua rugăciune pe care o face pentru noi înaintea lui 
Dumnezeu, ca să nu ne piardă pe noi, pe toţi. Nu spunea niciodată că face ceva pentru 
noi, ci Dumnezeu - Lui să-l mulţumim. Nici nu dădea oamenilor canoane, nici măcar de 
rugăciune, ci doar îi sfătuia cum să-şi schimbe viața, să-şi vadă păcatele. Se ruga 
Părintele pentru ei, pentru noi şi rugăciunea se împlinea. 

Noi suntem datori să-l mulțumim lui Dumnezeu pentru tot ce ne-a dăruit, să încercăm 
să împlinim voia Sa cea sfântă între oameni, pentru ca să ne luminăm, să ne desăvârşim. 
(O credincioasă - 2; Sibiu) 


e Eram odată la Mănăstirea Cernica, în chilie la Părintele Nicodim Bujor. Acolo a 
venit şi Părintele Arsenie. Era îmbrăcat în alb şi avea ochii albaştri ca stelele. A zis: 
„Pentru amărâta asta am venit” şi apoi: „Să-ţi iei crucea şi să-mi urmezi şi să nu mă 
părăseşti toată viaţa ta. După ce mor să strigi la mine, că eu am „clopoţel” şi te aud. 
Spune şi la alţii, ca atunci când dau de un necaz, să zică de nouă ori Tatăl Nostru”. Apoi, 
Părintele Arsenie a dispărut fără urmă. L-am întrebat pe Părintele Nicodim unde-i 
Părintele Arsenie, dar Sfinția Sa a ridicat din umeri şi m-a dus la masă. (Ana Bichi, 
Sibiu) 


e Într-o zi, când tocmai mă întorsesem dintr-un pelerinaj la mormântul Părintelui, 
mă simţeam ostenită, până aproape de capătul puterilor. În aceeaşi noapte, părintele 
Arsenie mi s-a arătat în vis şi mi-a spus: „Prislopul şi mormântul meu sunt departe de 
tine. Tu mă poți găsi oricând ai nevoie de mine în bisericuţa de lemn de lângă casa ta, 
Chiar în stânga altarului, la strană. Este un loc ales, ce a găzduit o mare trăire 
duhovnicească. Să îngrijeşti biserica, să o îmbraci, să o împodobeşti, după puterile tale, 
căci face parte din mântuirea suflelului tău”. Din acea zi, am devenit binefăcătoarea 
acestui locaş, dând ascultare încă o dată învățătorului meu. De câte ori simt nevoia să stau 
de vorbă cu marele duhovnic, urc cei câțiva paşi, în deal, descui bisericuţa şi mă aşez 
într-o strană. În singurătatea liniştită a acelui loc, de unde se vede toată valea pârăului 
Șinca, mă întâlnesc cu sufletul Părintelui şi-mi amintesc de fiecare dată vorbele pe care 
mi le-a spus la ultima întâlnire: „Un sfânt se cunoaşte abia după trecerea timpului. Cu cât 
se adaugă mai mulți ani după mutarea sa pe lumea cealaltă, cu atât va veni lumea spre el 
mai mult, dacă a fost cu adevărat un slujitor al lui Dumnezeu”. (Lucia Chima, Şinca 
Veche) 


e Pe data de 7 mai 1996, fiind râul Sâmbăta mare şi tulbure după topirea zăpezii şi 
după ploile abundente, trecând cu tractorul prin râu, tractorul a fost deviat de râul puternic 
înspre o râpă. Nu mai puteam ieşi din râu căci intram în râpă. Deoarece pe 8 mai doream 
să merg la Mănăstirea Prislop, la hram (pe 8 mai, pe lângă Sfântul Apostol şi Evanghelist 
Ioan şi Cuviosul Arsenie cel Mare, se făcea şi pomenirea Părintelui nostru Arsenie Boca), 
am avut un moment de regret că nu mai pot ajunge la mănăstire (mă vedeam deja 
răsturnat cu tractorul). Dar am cerut ajutor în gând de la Părintele Arsenie şi, dintr-o dată, 
am putut să ies foarte uşor cu tractorul din râu!! (Silea Gheorghe, Sâmbăta de Sus) 


De vorbă cu necuvântătoarele 


e În anul 1999 am mers la Prislop. Acolo, un om foarte serios mi-a povestit că odată 
l-a dus cu căruța pe Părintele Arsenie, de la Lovnic la Făgăraş. Pe drum, au trecut printr-o 

pădure şi Părintele i-a zis să oprească lângă o tufă. Omul opreşte caii şi Părintele zice: 
„Scoală, mă, leneşule, nu ţi-e ruşine să te culci în drum?”. Căruţaşul a crezut că vorbeşte 
cu vreun beţiv adormit după tufă. Când colo, numai ce vede că de după tufă iese o nămilă 
de lup, care se întinde cât era de mare! Părintele Arsenie i-a mai zis lupului: „Poţi speria 
vreun trecător; nu ţi-e ruşine să te culci până dă soarele pe tine?”. După aceea lupul a 
plecat prin pădure. 

Mergând mai departe prin pădure, omul a observat că deasupra căruţei se adunase un 
stol de păsărele care ciripeau vesele. Aşa l-au petrecut pe Părintele până au ieşit departe 
de pădure. Atunci Părintele le-a zis: „Duceţi-vă înapoi la locul vostru” şi păsărelele s-au 
întors în pădure. Căruțaşul s-a gândit că Părintele Arsenie Boca este cu adevărat omul lui 
Dumnezeu. 

Când Părintele lucra la chilia din munte, avea 12 oameni care îl ajutau. Unul din ei 
mi-a spus că odată, când urcau pe potecă, un urs le-a apărut în față, chiar pe potecă. N-au 
mai îndrăznit nici să urce, nici să coboare, deşi aveau şi securi la ei, şi l-au aşteptat pe 
Părintele Arsenie, care rămăsese puțin în urmă. Când a ajuns, Părintele Arsenie le-a zis: 
„Ce faceţi măi, fricoşilor?”, apoi s-a dus la urs cu mâinile goale, şi spre uimirea lor, l-a 
luat de o ureche şi i-a zis: „Du-te mă pe aici la vale. Tu nu vezi că la ăştia le e frică de 
tine?”. Şi ursul a plecat la vale! (Biliboacă Matei, Săvăstreni) 


e A venit un credincios la mănăstire şi l-a muşcat câinele mănăstirii. Atunci s-a dus 
la Părintele Arsenie şi i-a spus: „Bine Părinte, să venim la mănăstire şi să ne muşte 
câinele mănăstirii!”. Părintele Arsenie l-a întrebat: „Cunoşti câinele?”. „Cunosc”. „Hai şi 
mi-l arată!” şi i l-a arătat. Atunci, Părintele Arsenie i-a zis câinelui: „Să pleci şi să nu te 
mai prind pe aici!”. Câinele a pus capul în pământ, a plecat şi nu l-a mai văzut nimeni de 


atunci. (Morar Gheorghe, Ucea de Sus) 


e N-a trecut mult timp după ce plecase Părintele Arsenie în veşnicie, când, mergând 
eu iar la monnântul lui la Prislop, mă opresc nişte maici: „Frate - îmi zic monahiile - ştii 
tu cine străjuieşte noaptea la mormântul Părintelui?”. „Nu, de unde să ştiu?” - le-am zis. 
„Două căprioare!!!”. „Cum?”. „Uite-aşa: vin în fiecare noapte, se aşează şi dorm 
încovrigate, cu boturile una în alta, pe mormântul Părintelui. De parcă ar vrea să-l 
încălzească!... Şi când ne apropiem, pleacă, da” încet, fără frică, şi pe urmă vin iar! În 
toată iarna lui '89-'90, căprioarele au străjuit noapte de noapte la mormântul Părintelui, 
ca doi îngeri tăcuţi, credincioşi şi cuminţi...”. (Valentin Iacob, în „Buletinul parohiei 
Sfânta Cruce” - USA, vol. XIII, nr. 9/ 2004) 


Vindecări şi dezlegări 


e Fra în timpul războiului. Părintele Arsenie era la Mănăstirea Brâncoveanu. La noi, 
în Recea, era un om, Gheorghe Miloşan, considerat nebun. Umbla tot timpul pe câmp şi 
prin păduri. Rudele lui l-au prins, l-au legat şi l-au dus cu căruţa la Părintele Arsenie. 
Când au ajuns la mănăstire, Părintele slujea în biserică şi a spus credincioşilor: „Spuneţi 
ca cel bolnav din fața bisericii să fie adus în biserică”. Părintele a citit mai multe 
rugăciuni, după care Gheorghe Miloşan s-a purtat ca un om normal. Se putea vorbi cu el. 
A devenit un bun creştin. (Nicolae Urs, 70 ani, Recea) 


e M-am îmbolnăvit şi m-am dus la Drăgănescu. Biserica era plină de oameni, iar 
Părintele vorbea tare cu fiecare, ca să audă toată lumea sfaturile bune. Mi-a spus: 
„Trebuie să te pregăteşti să pleci”. Am plâns şi m-am rugat să mă ajute să mă fac 
sănătoasă, ca să ajut şi eu pe copii mei. Părintele m-a ajutat de m-am făcut sănătoasă. 

Apoi, mi-a spus: „Nu eu!” (adică, nu el m-a făcut sănătoasă) şi a arătat cu degetul în sus, 
către Dumnezeu. 

Altădată, eram sănătoasă, când m-am dus la dânsul şi mi-a spus: „Ai să te 
îmbolnăveşti de nervi şi de inimă”. Am fost bolnavă, dar tot dânsul m-a făcut sănătoasă. 
Mi-a spus să zic: „Doamne, ce mi-ai dat; aceea îmi trebuie”. (Burs Maria, Ucea de 
Sus) 


e Prima dată am fost la Părintele Arsenie la Drăgănescu. Soția era bolnavă. Eu 
aveam ulcer. Ne-a zis că trebuie să ne mai spovedim. Soţiei i-a spus că „femeile care nu 
nasc copii, ajung bolnave la bătrâneţe”, iar mie mi-a spus să nu mă operez la stomac 
(pentru ulcer), dar eu nu prea credeam că nu mă operez căci eram grav bolnav. 

Timp de o lună după ce l-am vizitat prima dată pe Părintele, atât eu cât şi soția am 
avut o stare de bucurie nespusă, plângeam de bucurie. Şi într-o zi, vine la mine o 
persoană şi mă întreabă dacă nu vreau să cumpăr chefir, care e bun pentru tratarea 
ulcerului! Într-o săptămână n-am mai avut nimic la stomac. Atunci a zis soţia să ținem 
post, să ne spovedim şi să ne împărtăşim şi aşa am făcut până în ziua de azi. Soţia e 
bolnavă şi acum. Dar ei nu-i spusese că se va vindeca. (Gheorghe Morar, Ucea de Sus) 


e A fost o vreme când mă durea stomacul îngrozitor. Văzând că nu-mi mai trece am 
plecat la Drăgănescu. Mă durea tot mai tare. Când am ajuns la poarta bisericii, de abia 
mai puteam respira şi am strigat, atât cât am putut, la Părintele Arsenie, să mă ajute. 
Părintele numai mi-a pus degetul arătător pe burtă şi de atunci nu m-a mai durut 
niciodată. 

Odată, era la Drăgănescu o femeie cu fiica ei bolnavă cu spatele, încovoiată. L-a rugat 
pe Părintele să-i facă ceva. Părintele i-a pus o mână pe piept şi una pe spate şi a 
îndreptat-o! (Chiş Aurelia, 93 ani, com. Boiu, jud. Mureş) 


e S-a dus maica Teoctista din Voila la Drăgănescu. Părintele era în biserică. De cum 
a văzut-o, i-a zis: „Nu te-ai lăsat până n-ai venit. Vrei să ştii cine l-a operat pe fratele tău? 
Doctorul Arsenie l-a operat”. 

Era Părintele Arsenie la închisoare în Braşov. În celula lui, au adus un doctor bătut de 
Securitate, care avea un picior vătămat din cauza bătăilor. Părintele l-a pus să stea cu 
piciorul în apa rece ce se scurgea pe lângă perete. I-a vindecat piciorul. Medicul a scăpat 
din închisoare şi i-a mulțumit după mulţi ani. (Silvia Pătrucean, Sibiu) 


e Într-o zi de Paşti, prin 1943 (eram copil), mergeam pe o alee cu Părintele Arsenie 
şi ne apare în față o bătrână, Maria, pe care Părintele o cunoştea ca fiind vrăjitoare. Îi 
spune „Hristos a înviat!”, dar ea nu-i răspunde. Îi spune de 3 ori, dar ea nu a răspuns. 
Atunci îi spune: „Marie, cu adevărat, hristos al tău n-a înviat; e diavolul la care tu 
slujeşti”. Apoi îi spune: „Uite ce m-am gândit, Marie. Te primim aici la mănăstire, cu o 
condiție: să te laşi de vrăji. Noi îţi dăm casă şi masă până la sfârşitul vieții tale. Alege: ori 
vrăjile, ori mănăstirea”. Ea a spus: „Eu nu mă pot lepăda de vrăji”. Atunci Părintele i-a 
spus: „Nu mai ai ce căuta aici. În momentul acesta să pleci”. Dar ea era ca împiedicată, 
nu mai putea merge. În acel moment, lângă noi a apărut un băiețel de 12 ani, Ilie, care 
avea vedenii de la 6 ani. Îl întreabă Părintele: „Ce vezi?” şi îi răspunde băiatul: „Văd un 
şarpe încolăcit în jurul picioarelor ei şi nu o lasă să plece”. Părintele a adus patru bărbați, 
care au luat-o pe sus şi au scos-o în afara mănăstirii. (Pr. Sofonea Ioan, Sibiu) 


e L-am cunoscut pe Părintele Arsenie Boca în anul 1968, prin soţul meu. El a mers 
cu fotografia mea la dânsul, iar Părintele m-a chemat şi ne-a dat binecuvântarea. Nu voi 

uita niciodată momentul când ne-a unit mâinile şi ne-a dat acele frumoase sfaturi pentru 
viață. De atunci l-am căutat an de an până în primăvara anului 1989. Când nu-l găseam la 
Biserica din Drăgănescu, îl căutam la locuinţa din Bucureşti. Îmi amintesc că odată eram 
la Părintele acasă şi mă simţeam mai rău. Sfinția Sa mi-a oferit un scaun şi în acel 
moment, mi-a trecut din cap până-n picioare o putere pe care nu o pot descrie. Atunci 
m-am făcut bine. 

Mari şi multe au fost minunile Părintelui Arsenie Boca. Familia Jurcă avea un fiu care 
vorbea foarte greu. Când Părintele a ajuns la Sibiu, familia l-a dus pe copil la Părintele şi 
l-a rugat să-l binecuvânteze, spunând că toate păcatele dânşilor sunt asupra copilului. 
Părintele le-a spus că sunt păcatele mamei, pe care ea lea făcut cu un văr. Băiatul a 
primit binecuvântarea şi de atunci a vorbit corect. (Balaban Ileana, Sibiu) 


e În anul 1980 am fost operată de fiere, dar rezultatul analizelor după operaţie nu a 
fost bun. O prietenă de-a mea, doamna Păduraru Maria, mi-a dat telefon întrebându-mă 
dacă nu vreau să merg la Părintele Arsenie. Am fost de acord. Am plecat la Bucureşti şi 
de acolo în satul Drăgănescu, unde era Părintele. Era foarte multă lume venită din toate 
părțile. Am ajuns şi eu la rând. Eram foarte slăbită după operație şi i-am spus Părintelui 
că îmi este frică de moarte. Părintele s-a apropiat de mine şi mi-a spus să nu-mi mai fie 
frică, pentru că toți murim. Apoi m-a privit cu atenție. Am simțit ceva până în adâncul 
inimii şi de atunci nu mai ştiu de frică. Când i-am arătat poza cu cei doi copii ai mei, între 
care era o diferență de aproape 9 ani, Părintele m-a întrebat: „Ceilalţi unde sunt?”. Anii 
au trecut, aşteptam să mă prăpădesc, dar nu a fost aşa. Când Părintele m-a privit, m-a 
vindecat de boală şi uite că trăiesc şi acum, după aproape 25 de ani. (Friciu Maria, 
Sibiu) 


e Părintele Arsenie şi maica Zamfira au trimis o echipă de meşteri din Prahova, prin 
anii 1984-1985, să lucreze la renovarea Mănăstirii Prislop. În fruntea echipei era un 
maistru foarte bun, pe nume Vâlcea, din Comarnic. Acest maistru, mergând odată acasă, 
vede pe soţia sa bolnavă şi o duce la spitalul din Ploieşti. Acolo i s-au făcut toate 
analizele şi i s-a spus că are cancer. A dus-o şi la Bucureşti, la spitalul Fundeni, unde sunt 
specialişti şi aparatura cea mai bună din ţară. După ce i-au făcut toate analizele i-au spus 
să o ducă acasă că nu se mai poate vindeca şi că va muri cât de curând. Aşa a şi făcut. 

Apoi, maistrul s-a întors la lucru, la Prislop. Era foarte supărat. Părintele l-a observat 
şi l-a întrebat: „Ce ai, măi, de ce eşti supărat?”. El a spus că necazuri trecătoare. Mai trec 
două zile şi iar îl întreabă Părintele: „Spune, măi, ce ai de eşti supărat?”. Atunci i-a spus 
că a fost cu soţia la spitalele din Ploieşti şi Bucureşti şi că toți medicii i-au spus că are 
cancer şi că nu mai are mult de trăit. Părintele i-a luat mâna dreaptă şi cu mâinile sale i-a 
sucit-o şi pe-o parte şi pe alta şi la urmă i-a spus: „Măi, soția ta nu are nimic, nu moare. 
Tu trebuie să ştii că noi avem mult de lucru aici. Vezi-ţi de treabă şi nu mai fi supărat”. 
După câteva zile, se duce acasă şi vede că soţia sa nu mai este bolnavă. 

Se pune întrebarea cine a mai vindecat de la distanță. Singur Mântuitorul şi sfinții 
Lui. În întâmplarea cu sluga sutaşului, Iisus Hristos a vrut să meargă să-l vadă pe bolnav, 
dar sutaşul a zis: „Doamne, nu sunt vrednic să intri sub acoperişul meu, ci zi numai cu 
cuvântul şi servul meu se va tămădui. Că şi eu am sub mine ostaşi şi-i spun unuia: Du-te! 
şi se duce; şi altuia: Vino! Şi vine”( Mt. 8, 8-9). (Moş Nicolae, Sibiu) 


e Sfaturi date de Părintele Arsenie: 

- Pentru rinichi este nevoie de ceaiuri multe, de lichide multe, pentru spălarea lor. 

- Dacă laşi tabacul, trece stomacul. Dacă merge moara, toate merg mai bine. 

- Cine este prieten cu paharul, nu are rezultate bune în viață. Alcoolul omoară regiuni 

întregi de celule nervoase din creier. Şi ajungi să te împrieteneşti cu oameni cu mai 
puțină judecată. (Maria Matronea, Sibiu) 


e Părintele Arsenie a adus mari binecuvântări în casele oamenilor, din mai multe 
sate, acolo unde se adunau creştinii. Aşa s-au adunat şi în casa mamei mele, Scutea 
Victoria, în satul Săsăuş, comuna Chirpăr. În timpul rugăciunilor, oamenii au auzit un 
şuierat, iar dimineaţa, când s-au sculat, mama şi bunica au găsit toate găinile moarte. 

Odată, după ce m-am căsătorit, la vreo 5 ani, m-am certat cu soţul meu şi am plecat la 
părinţi. Citeam rugăciuni. Îmi luasem o fotografie cu Părintele Arsenie şi-l rugam să mă 
ajute şi să-mi spună ce se întâmplă cu noi. lată că la vreo 7 zile după ce am citit, vine în 
casă la părinţii mei o femeie din sat şi-mi zice: „Bine că te găsesc singură”. Ai mei nu 
ştiu unde erau la lucru. Femeia îmi spune că soacra mea i-a dat un val de pânză să-l ducă 
la vrăjitoare în Făgăraş, să citească pe ea (pe pânză), ca fiul ei să se însoare, că avea 28 
de ani. lar când a venit de acolo s-a însurat în 3 săptămâni, cu mine. Apoi, femeia a 
plecat acasă, s-a dus în grădină şi s-a urcat într-un pom să culeagă mere. A căzut, şi-a 
rupt piciorul şi apoi a murit. 

În ziua de 8 mai 2003, am dus la Prislop valul de pânză pentru fete de masă la 
bucătărie. Era un dar de nuntă de la soacra mea. Îl aveam de 23 de ani în dulap. Mă tot 
rugam: Părinte, ce să duc la mănăstire? Şi dintr-o data m-am dus la dulap, am luat valul 
şi am plecat cu el. Mă gândeam că poate dezleagă Dumnezeu toate păcatele noastre, dar 
şi pe cele ale soacrei mele, fără să gândesc altceva rău. 

Când m-am întors de la Prislop, am visat pânza ce o lăsasem la bucătăria mănăstirii (8 
mai 2003), iar pe ea, la o distanță de 2 m erau tot cruci negre. Ce credeţi? După 2 
săptămâni, în 22 mai, moare soacra mea. Vine la noi, povestesc cu ea şi când ajunge în 
casă la ea cade şi moare. Casele sunt una lângă alta. (Mioara Stănuleţ, Chirpăr, Sibiu) 


e Fântâniţa Părintelui Arsenie. Acolo s-a vindecat o fată care 17 ani a fost în 
cărucior şi după 17 ani i-a venit puterea acolo, la fântâniță. 

Părintele leromonah Dionisie Ignat de la Mănăstirea Albac povesteşte împrejurarea 
cum Maria Silaghi şi-a căpătat întregimea trupului la „Fântâna Părintelui Arsenie”. 
„Eram student în anul I la Teologie la Sibiu, sunt şi sibian, de loc din Cisnădie şi fiind în 
vacanța de vară am primit ascultare de la I.P.S. Serafim acuma, atuncea era duhovnicul 
Institutului de Teologie, «să te duci să stai 2 săptămâni la Sâmbăta». Fiind prieten cu 
Maria Silaghi, fiindcă o ajutam tot mereu la biserică, îi duceam căruciorul sau o purtam 
în spate, pentru că avea scleroză în plăgi de 17 ani. Şi avea tot mereu nevoie de ajutor să 
o ducă cineva, să o urce, să o coboare scările, să o ducă la biserică. Cu vreo două zile 
înainte de a merge la Sâmbăta am trecut pe la ea şi i-am zis: uite, m-a trimis P.S. Serafim 
să stau acolo la Sâmbăta vreo două săptămâni şi zice: şi noi ne-am gândit să venim, dar 
ştim că e mai greu... da” zic eu, haide să mergem că dacă sunt şi eu acolo vă mai ajut şi 
eu să vă mai duc cu căruciorul. Şi a zis că tare ar vrea să ajungă la izvor. Şi eu am zis că 
haide să mergem. Era într-o vineri când am ajuns acolo. S-a pregătit pentru spovedanie 
şi pentru Sfânta Împărtăşanie, chiar în vinerea aceea dimineaţa s-a spovedit, a fost la 
Sfânta Liturghie, s-a împărtăşit, după împărtăşanie a stat la Sfântul Maslu, iar după 
Sfântul Maslu, pe la ora 15 ne-am înţeles că, după ce se odihneşte, să o duc eu cu 
căruciorul până la izvor acolo, erau vreo 2 km. Era 3 august 1990. Şi pe la ora 14.30 s-au 
ridicat nişte nori de ploaie foarte mari şi dădea înapoi să nu mai mergem. Da am spus: 
haide să mergem, că ajută Dumnezeu, ne ajută Părintele Arsenie. Şi am pornit încet, 
încet. La pârâiaşul acela, peste care a trebuit să trecem, erau acolo nişte muncitori care 
s-au împotmolit cu maşina şi zice: trebuie să ne întoarcem înapoi, că mi-e ruşine să nu 
mă vadă că mă treci în spate. Şi am zis că nu-i nimica, trecem printr-altă parte. Şi am 


) 


(| 
' 
G 
G 
G 
G 
G 
v 
V 
GQ 
G 
G 
G 
G 
G 
| 
G 
G 
| 
G 
G 
| 
G 
G 
| 
G 
Q 


ocolit puțin maşina aceea şi ne-am dus pe mai în jos puțin şi am trecut şi am împins 
căruciorul până acolo sus, la izvor. La izvor l-am tras în sus, că era mai uşor de tras, 
decât de împins şi l-am lăsat lângă drum acolo sus. Apoi am dus-o în brațe până la 
izvoraş. S-a spălat pe picioruşe, pe mâini, pe față, am spus «Cuvine-se cu adevărat» şi 
am mai spus nişte rugăciuni. 

Apoi au venit nişte turişti mai gălăgioşi şi am zis ca hai să mergem, că nu mai îi de 
noi aicea. Şi zice: mă țin de tine, până când ne depărtăm, ca să nu vadă ăştia că mă duci 
în spate. Şi zic, bine, ține-te. Şi s-a ținut, a mers şi am ajuns până la cărucior. La cărucior 
zice: simt aşa o putere în picioare hai să mergem până la drum, că am văzut că ai tras 
greu căruciorul în sus, că era pietriş, erau bolovani. Şi când a ajuns la drum, tot aşa a zis: 
să ştii că nu mă dor picioarele. De obicei, când mergea mai mult de 10 metri i se 
întorceau picioarele, mâinile 1 se suceau. Şi când am ajuns la drum am spus că acuma, 
dacă tot mergem, să mergem până la mănăstire. 

Şi atuncea a mers până la mănăstire, a intrat în mănăstire pe picioarele ei. Era sora 
Iuliana, era sora Ana, adică Aurica acolo, care au văzut şi sau minunat. Însă făcuse febră 
musculară şi sâmbăta nu s-a mai putut ridica din pat. Dar Duminică la Liturghie s-a 
ridicat şi de atunci nu s-a mai aşezat în cărucior. Acuma este în obştea Schitului din 
Retezat, împreună cu sora ei, care o mai îngrijeşte”. (mărturie culeasă de părintele 
Arhimandrit Teofil Părăian şi publicată în cartea „Părintele Arsenie Boca - mare 
îndrumător de suflete din secolul XX”, Ed. Teognost) 


Cu Biblia în iad! 


e „Nu după scripturi (In. 19, 7) au răstignit ei pe Dumnezeu?” 

Se plângeau doi bătrâni că copiii lor se duc la sectari. Părintele Asenie le-a zis: 
„Acolo se duc cei ce au păcate multe, pentru ca diavolul să poată zice: «Tot ai mei 
sunteți”. 

Odată, se strânsese multă lume la Mănastirea Sâmbăta. Înainte de a începe slujba, 
Părintele Arsenie a zis: „Acum începem Sfânta Liturghie. Toţi mucării (sectarii) să 
plece”. Unii au plecat, alții nu au plecat, iar cei care au rămas, au dormit tot timpul cât 
s-a ţinut Sfânta Liturghie. Când a terminat slujba, Părintele Arsenie le-a zis: „Acum, 
sculați-vă!”. Unii mucări au spus: „Părinte, vrem să ne întoarcem” (la credinţa 
ortodoxă). lar Părintele le-a zis: „Întoarceti-vă, dar această pată nu se va şterge 
niciodată”. (Olimpia C., Sibiu) 


e Odată, la Sfânta Liturghie care se făcea la altarul din pădure, Părintele a strigat: 
„Mărie, din cutare sat, fă-ți cruce!”; şi Măria: „Nu fac!”. Părintele îi zice a doua oară: „Fă 
Mărie cruce!”; ea din nou zice: „Nu fac!”. A treia oară strigă Părintele: „Fă Mărie cruce; 
piei diavole din zidirea lui Dumnezeu!”. Atunci biata Marie s-a trezit şi a zis: „Fac, 
Părinte, fac”. Mai târziu, Părintele îi zice: „Să vii să te botez, că ţi-ai dat mirul pe apă şi ai 
curvit cu fiu-tău la secta voastră”. A botezat-o Părintele şi i-a dat canon să umple cu gura 
o bute cu apă şi apoi să intre în ea şi să facă baie. Şi când a intrat în ea s-a umplut butea 
cu şerpi. (Sârbu Elisabeta, 73 ani, Sibiu) 


e O pocăită a mers la Drăgănescu şi, în timp ce în biserică se afla multă lume, a 
început să-l „lămurească” pe Părintele despre Maica Domnului şi Sfânta Cruce. Deodată, 
sfinţia sa ne-a spus tuturor să nu ne speriem. În acel moment a pocnit soba şi în biserică 
s-a făcut un fum mare. Părintele a ieşit afară, noi după dânsul. Când fumul s-a limpezit în 
biserică, Părintele a pus-o pe acea femeie să curețe soba şi la urmă, i-a spus: „Aşa 
(murdară) cum eşti acum, vei fi cu Biblia subsuoară în iad”. (Balaban Ileana, Sibiu) 

e Pe vremea când eu eram mică, părinții mei au mers la Sâmbăta, la Părintele 
Arsenie. Dânsul le-a spus că vor divorța şi aşa a fost. Tot atunci, în marea mulțime de 
oameni, se afla şi o femeie pe nume Maria, o sectară venită din nu ştiu ce sat. La un 
moment dat, Părintele i-a strigat: „Maria, din satul cutare, fă-ți cruce!”. Ea a zis: „Nu-mi 
fac!”. Părintele a insistat şi abia a treia oară, femeia a făcut ascultare. Avea Părintele o 
putere în voce şi în privire, de te pătrundea până dincolo de tine. Când 1-a strigat a treia 


oară, femeia a zis: „Imi fac, Părinte, îmi fac!!!”. (Stanciu Maria Georgeta, Sibiu) 


e Odată eram la Drăgănescu şi, pe când mă rugam cu foc în fața icoanei Maicii 
Domnului, în biserică au intrat un bărbat cu fiica lui. Amândoi tremurau tare. Bărbatul 
vine la mine, îmi spune că este profesor universitar şi că îl caută pe Părintele Arsenie care 
face minuni. În acel moment, intră în biserică Părintele şi îl întreabă pe acela: „De ce o 
întrerupi de la rugăciune?”. Omul îi zice că este iehovist şi începe apoi cu de-ale lui, că de 
ce să ne închinăm la icoane şi altele. Părintele zice: „Dacă nu te închini, n-avem ce 
discuta” şi apoi îmi spune să le arăt cum să se închine. Eu le explic cum trebuie să 
împreune cele trei degete, că acestea trei sunt Tatăl, Fiul şi Sfântul Duh şi că celelalte 
două strânse în palmă sunt Maica Domnului şi Arhanghelii Mihail şi Gavriil, în genunchi 
în fața Sfintei Treimi. lehovistul sare ca ars şi spune că nu se închină. Atunci, Părintele 
ridică mâinile în sus şi zice: „Doamne, nu sunt răspunzător de sufletele acestea”. Imediat, 
cei doi au plecat împleticindu-se unul de altul, dar n-au putut ieşi din biserică, ci s-au 
întors, s-au închinat şi pe loc s-au făcut bine amândoi. (Ana Bichi, Sibiu) 


e Sfaturi pe care ni le-a dat Părintele, pentru noi şi pentru urmaşii noştri: 

- Orice lucrare facem, să o facem ca pentru Dumnezeu, indiferent că este vorba 
despre prieteni sau duşmani. 

- Să fim mai buni azi decât ieri. 

- Să nu părăsim credința ortodoxă ca să mergem la alte credințe sau secte, că nu e 
bine. La pocăiţi este păcat să mergem, pentru că aceştia s-au lepădat de primul botez, de 
Sfintele Taine. 

- Să nu mergem la vrăjitori, căci aceştia sunt ucenicii diavolului. (Moş Nicolae, 
Sibiu) 


e A zis Părintele. „Să nu vorbiţi cu sectarii, că aruncaţi mărgăritare... Cărțile lor să 
le ardeți”. (Maria Matronea, Sibiu) 


e De obicei mergeam cu alte fete din sat la Mănăstirea Brâncoveanu. Când era 
vremea bună, Părintele Arsenie făcea slujba afară, la un altar construit de dânsul. Odată, 
în timpul slujbei, a zis către doi cunoscuţi de-ai mei: „Măi, voi de acolo, mergeţi pe calea 
Drăguşului, că o femeie care vrea să vină la slujbă e oprită de nişte dulăi”. Cei doi au 
mers şi mai jos de pădure au întâlnit-o pe femeie înconjurată de mucări (sectari), care au 
oprit-o din calea spre biserică ținând-o de vorbă cu ale lor rătăciri, ei fiind adventişti de 
sâmbăta. (Livia Jurcovan, Drăguş) 

e Odată, l-am întrebat pe Părintele Arsenie dacă avem voie să venerăm sfinții 
catolici. Eu mă gândeam la Sfântul Anton de Padova. Părintele mi-a spus: „Da, putem, 
avem voie să-i venerăm, dar să nu-i uităm nici pe ai nostri”. (Morar Gheorghe, Ucea de 
Sus) 

„Temelia vieţii creştine este HRISTOS, PIATRA HRISTOS nu PETRU” - cuvânt 
scris pe pictura Bisericii Drăgănescu. 


) 


Postul şi rugăciunea 
Spovedania şi împărtăşania 


Postul şi rugăciunea 

e Părintele Arsenie Boca ne-a spus: „Să vă uscați anafură că omul lui Dumnezeu 
trăieşte o zi cu o bucată de anafură şi o înghițitură de agheasmă” şi: „Mă, să nu beţi mult 
vin; puneţi vin de două degete şi restul apă. Învăţaţi-vă cu frigul şi mâncaţi cu lingurita”. 
Cu altă ocazie, Părintele a spus că „celor mândri, Dumnezeu le stă împotrivă, iar celor 
smeriţi le dă har” - (1 Pt. 5, 5). (o credincioasă -1; Sibiu) 


e Două femei au venit la Părintele Arsenie, la Drăgănescu. Dar, cum au apărut le-a 
şi întrebat Părintele: „Ce aveţi în bagaje?” şi a şi băgat mâna în traista lor. A scos o rudă 
de salam şi le-a mustrat că în Săptămâna Mare ele mâncau salam. A aruncat salamul la 
cei doi câini ai părintelui Bunescu, dar nici câinii nu au mâncat. Mârâiau şi se uitau la 
Părintele Arsenie. (Paraschiva Ciucea, 73 ani, Ucea de Sus) 


e Mi-a zis odată să nu mai mănânc slănină dacă vreau să fiu sănătoasă. (Chiş 
Aurelia, 93 ani, com. Boiu, jud. Mureş) 


e Cu puțin timp înainte de cutremurul din 1977, Părintele Arsenie ne-a spus o 
istorioară: „Un sfânt avea un ucenic pe care-l ținea aproape. Sfântul a plecat pentru un 
timp în altă parte, pentru nişte probleme. Ucenicul, rămânând singur, s-a gândit să meargă 
la o mănăstire, ca să vadă cum trăiesc călugării. Ajungând acolo, i-a plăcut nespus de 
mult, fiindcă se cântau cântece de slavă lui Dumnezeu. După ce se întoarce înapoi, îi 
spune sfântului părinte cum a fost la mănăstire şi ce a auzit, zicând: 

- Părinte, să ştii că noi nu ne mai mântuim. 

- De ce, mă? - îl întreabă părintele. 

- Părinte, dumneata te rogi numai atât: «Doamne miluieşte-ne!» ; ei acolo cântă 
frumos şi să ştii că eu mă duc acolo. 

- Du-te! - i-a spus, iar după ce a plecat ucenicul, sfântul s-a pus în genunchi şi a zis: 
«Doamne, arată-i adevărul». 

Când ucenicul a ajuns la mănăstirea aceea, călugării cântau, dar, iată că, dintr-o dată, 
începe un cutremur de pământ şi toți călugării lasă cântările, se pun în genunchi şi încep 
să se roage: «Doamne miluieşte-ne». Atunci, ucenicul s-a întors înapoi la sfânt şi 
i-a zis : 

- Dacă au lăsat cântecele şi se rugau «Doamne miluieşte-ne», însemnă că «Doamne 
miluieşte-ney e mai mare.” 

„ŞI voi tot aşa să vă rugaţi”- a zis Părintele. Nu după mult timp, când a fost 
cutremurul acela de pământ (1977), Părintele Arsenie a auzit o voce care zicea: „Nu ieşi, 
că mori”. După cutremur, fiind salvat, şi-a făcut o cruce şi a spus: „Doamne, îţi 
mulțumesc că m-ai salvat!”. Aceasta ne-a spus-o soția părintelui Bunescu, care ştia de la 
Părintele Arsenie. (Morar Gheorghe, Ucea de Sus) 


e Părintele ne zicea: „Mă, voi să mă întrebaţi şi eu vă răspund, că trebuie să pictez”. 
Fiind vorba de „Tatăl nostru”, a zis: „Măi, noi când zicem «Tatăl Nostru», Dumnezeu 
este Tatăl nostru, iar noi suntem fiii Lui. Deci, când vrei să te duci undeva, zi : «Tată, îţi 
place unde vreau să mă duc?y. «Bay. Atunci nu te du. Sau «Tată, îți place ce vreau eu să 
fac?». «Ba». Atunci, nu face. Sau: «Tată, îți place ceea ce vreau să vorbesc eu?». «Ba». 
Atunci, nu vorbesc. Şi de gânduri să-L întrebaţi pe Dumnezeu, şi făcând aşa, vă 
mântuiţi”. (Morar Gheorghe, Ucea de Sus) 


) 


Q 
' 
Q 
G 
Q 
G 
G 
G 
G 
G 
Q 
G 
G 
| 
G 
G 
| 
G 
0 
' 
G 
G 
| 
G 
G 
| 
G 
ĝ 


132 


e Când am început să zic rugăciunea, cum mă învățase părintele Arsenie (,„Doamne, 
Iisuse Hristoase, miluieşte-mă pe mine, păcătosul”), am avut nişte furtuni de gând. Toate 
aceste gânduri se revărsau în timp (amintiri, urâciuni, vorbe, expresii murdare, vorbe pe 
care nu le-am zis niciodată cu cuvântul). Nişte furtuni de gând, nişte răutăţi pe care eu le 
purtam în mine şi nu ştiam de ele. Şi răutățile acestea le-am purtat în mine în continuare 
până când lucrurile s-au limpezit, cu vremea - dar nu s-au limpezit foarte repede. 

Şi la Teologie mai aveam împotriviri din acestea. Ştiu că mă duceam în Capelă, mă 
duceam seara, mă duceam dimineaţa, mă duceam şi peste zi şi ziceam: „Doamne, Iisuse 
Hristoase, Fiul lui Dumnezeu...” şi parcă venea vrăjmaşul cu toată suita lui să 
răscolească ceva prin mine. Şi îmi era frică. Mă gândeam: „Măi, mâine-poimâine 
înnebunesc, se întâmplă ceva cu mine, nu se poate!”. Dar pe de altă parte ziceam: «Nu se 
poate să se întâmple ceva rău cu mine, pentru că prin această rugăciune cer ajutorul lui 
Dumnezeu. Nu se poate să mă lase ajutorul lui Dumnezeu. Doar eu nu-s singur în 
înaintarea mea sufletească. Trebuie să mă ajute Domnul Hristos. Trebuie să mă ajute. Nu 
se poate să nu mă ajute! Că doar de ce zic: „Doamne, Iisuse Hristoase, Fiul lui 
Dumnezeu, miluieşte-mă pe mine, păcătosul” ». Şi-avem nişte furtuni, nişte frământări, 
nişte răutăți, nişte lucruri care... până la urmă, s-au rezolvat ele, s-au rezolvat bine. Şi 
bineînţeles că acestea alternau cu stări de linişte sufletească. 

Mi-aduc aminte de vremea când eram elev în Timişoara şi mergeam spre şcoală. 
Mergeam cu rugăciune şi aveam aşa de multe bucurii în suflet, încât îmi era frică să 
nu-mi crape inima. Ziceam: «Doamne, nu pot suporta mai mult, nu pot. Asta e ultima 
posibilitate de bucurie pe care o pot suporta. Să nu-mi dea Dumnezeu mai mult». Asta 
ținea cât ținea, şi iarăşi veneau furtunile. Şi apoi, iarăşi veneau bucuriile. 

Odată - eram deja venit la mănăstirea Sâmbăta (în 1949 am venit) - am avut o bucurie 
ca cea de la Timişoara. Atunci m-am gândit: gata, pe asta n-o s-o mai pierd niciodată. 
Bineînţeles că nu s-a putut, pentru că omul nu poate să trăiască totuşi într-o permanentă 
tensiune. Nici la bine, nici la rău. Trăieşte normal. „Trăieşte undeva cam pe la mijloc şi 
de acolo înaintează sau de acolo scade. Nu eşti într-o euforie care nu se trece în veci. 
Însă eu totuşi am avut totdeauna o înclinare spre bucurie. Am fost un om al bucuriei. 
Sunt un răspânditor de bucurie, un lucrător de bucurie. Aşa e formaţia mea. Aşa m-a 
lăsat pe mine Dumnezeu: cu o înclinare spre mulțumire, spre bine. Şi... asta e moştenirea 
mea de la părintele Arsenie. (Arhim. Teofil Părăian, Mănăstirea Brâncoveanu) 


e Eram la Mănăstirea Brâncoveanu, unde am stat 2 săptămâni, prin 1943. Într-o zi, 
bucătăreasa a atras atenţia Părintelui Arsenie că s-au terminat alimentele. Părintele a zis: 
„Să trecem cu toții la rugăciune”. Astfel, a doua zi, dis-de-dimineaţă, a venit o căruță cu 
doi cai, încărcată cu pâine proaspătă, un sac de făină de grâu şi un sac de făină de 
porumb. (Septimia Maniş, 80 ani, Codlea) 


e O creştină îi zice Părintelui: „Părinte, eu citesc noaptea rugăciuni”. Părintele i-a 
zis: „Dacă îți pierzi mintea, nici lui Dumnezeu nu-i mai trebuieşti”. Tu n-ai voie să citeşti 
noaptea! La Judecata de Apoi trebuie să ne prezentăm cu mintea întreagă. (Silvia 
Pătrucean, Sibiu) 


e Odată ne-a spus că atunci când vrem să-i cerem ajutor, putem să scriem 
rugăciunea pe o hârtie, apoi să ardem hârtia. Acest lucru l-am făcut o singură dată, când 
eram grav bolnavă, şi ajutorul Părintelui a venit imediat. 


Spovedania şi împărtăşania 
e Când eram tânăr şi nebun, am ajuns şi eu la Părintele Arsenie, la Mănăstirea 

Sâmbăta. Dânsul m-a luat la spovedit trei ore şi apoi mi-a zis: „Eşti negru ca tăciunele şi 
vreau să te fac alb”. Când am ieşit de acolo, îmi venea să sar ca viţeii, când le dai drumul 
din grajd. De atunci am căpătat o putere mare, nu m-a mai interesat decât problema 
sufletului şi nu am mai avut altă dorinţă decât mântuirea sufletului. (Dumitru Pampu, 
Sibiu) 


e O femeie venea pe la Sâmbăta, la Părintele Arsenie. Odată, îi zice Părintele: „Nu 
te mai împărtăşesc dacă nu-ţi aduci soţul aici”. „O, vai, nici vorbă de aşa ceva. Părinte, 
soțul meu fumează”. Şi Părintele spune: „N-am nimic cu tutunul lui”. Se duce femeia 
acasă şi îi zice soțului să meargă şi el la Părintele. Scandal mare! Soţul zice că nu merge, 
că i-au stricat popii mintea, şi altele, şi altele. Femeia zice: „Dacă nu vii, mă fac 
desfrânată”. Apoi au intervenit copiii şi în sfârşit, au plecat. Pe drum, de la Voila până la 
mănăstire, tot ea a dus bagajul ca să nu-i fie lui greu. Când au ajuns la mănăstire, au 
ascuns țigările, lângă un stejar. Când l-a văzut Părintele, i-a zis: „Hai, că de când te 
aştept”. Apoi, l-a luat la spovedit trei ore. La urmă, Părintele îi zice: „Ai spus tot?”, el 
zice: „Da!”. Dar părintele: „Trei nu le-ai spus!” şi i le zice Sfinţia Sa: „Ai desfrânat în 
tren, la cutare drum şi altădată, la alt drum, tot în tren. Şi când erai copil şi păşteai vitele 
pe lângă râul Gorjului, aţi făcut un foc şi ați aruncat în foc o şopârlă. Şi ce mai râdeai şi 
chiuiai când o vedeai că se zbate în, foc”. Atunci, omul zice: „Vai, Părinte, sunt în fața 
unui mare prooroc” şi Părintele zice: „Un ciot de om, mă!”. Apoi omul a devenit un mare 
creştin şi a suferit şi prigoană. (Sârbu Elisabeta, 73 ani, Sibiu) 


e O femeie din Gurahonţ venise pentru o slujbă de pomenire, fiindcă îi murise 
băiatul în armată, cu numai două săptămâni în urmă. Părintele a dojenit-o parcă mai 
blând: „Aminteşte-ţi păcatele tinereţii tale şi să-i mulțumeşti lui Dumnezeu că ţi-au mai 
rămas încă patru copii în viață, alături de tine, cu care te vei ajuta la bătrâneţe. Nimic nu 
se petrece la întâmplare, cum crede omul. Răul se abate asupra noastră, după măsura 
faptelor săvârşite. Ce rămâne neplătit pe lumea asta, plătim pe lumea cealaltă”. Apoi s-a 
adresat tuturor celorlalți, care aşteptau în biserică, ridicând vocea: „Rugaţi-vă la 
Dumnezeu să vă pedepsească în această viaţă pentru faptele nespovedite de voi sau 
nedezlegate de duhovnicii voştri, căci în viaţa de apoi, amarnice sunt pedepsele Celui de 
Sus”. Parcă ne-a trecut un fior pe şira spinării şi s-a auzit, aşa ca un murmur, printre 
oamenii ce se aflau în biserică... Ne înfricoşaserăm toți. Atunci am înţeles, mai bine ca 
niciodată, de ce i se spunea Părintelui „Biciul lui Dumnezeu”, cum îmi povestise mama în 
copilărie. (Lucia Chima, Şinca Veche) 


e Pe vremea când era la Drăgănescu, am dus la Părintele pe o soră de-a mea de la 
ţară, care se plângea că bărbatul ei o tot chinuieşte cu gelozia. Ea zicea că nu-i de vină şi 
că „nu umblă în pustiu”. Părintele i-a zis: „Eşti de vină, că ai făcut avort şi n-ai 
mărturisit”. Eu zic: „Părinte, o duc acum la Cernica, să se spovedească”, dar Părintele 
spune: „Nu o duce tu, la călugări, că-i dau canon de nu mai iese din el; du-o la preoţii 
voştri de mir”. (Sârbu Elisabeta, Sibiu) 


e Doi oameni din satul Săvăstreni, nenea loan şi nenea Victor se duceau la 
Mănăstirea Sâmbăta în toată duminica şi la toate sărbătorile; erau foarte credincioşi şi 
țineau toate posturile. Într-o zi, după ce postiseră după rânduială, s-au hotărât să meargă 
la mănăstire să se mărturisească la Părintele Arsenie. De intenţia acestor doi credincioşi a 
aflat un alt om din Săvăstreni, nenea Iacob (nenea Iacob nu prea postea şi nu prea mergea 
la biserică; în schimb, fuma mult). A vorbit cu nenea Ioan şi nenea Victor, le-a spus că 
vrea să se spovedească şi el la Părintele şi, în sfârşit, cei trei au plecat împreună la 

mănăstire. Când au ajuns la casa de vacanță de lângă mănăstire (cam la 1,5 km distanță 
de mănăstire), nenea Iacob şi-a pus țigările într-o salcie scorburoasă. Apoi au mers la 
biserică, au ascultat Sfânta Liturghie şi la sfârşit, s-au dus la Părintele Arsenie la spovedit. 
Părintele i-a mărturisit şi i-a cuminecat numai pe nenea loan şi pe nenea Victor, fiindcă 
au postit. Pe nenea Iacob nu l-a mărturisit şi i-a strigat că îl va spovedi şi pe el, după ce va 
găta cu slănina din traistă şi cu țigările din salcie! La urmă, i-a zis să aibă grijă la 
întoarcere să nu uite cumva ţigările în salcie, pentru că le vor găsi corbii şi le vor strica. 
(Biliboacă Matei, Săvăstreni) 


e „Mergeţi şi la preoţii voştri, că ei ştiu necazurile mirenilor şi greutățile voastre. 
Voi aveţi preoți buni la Sibiu. Nu mergeţi la mănăstiri să vă spovediţi, că vă dau canoane 
mari. Dar să mergeţi la mănăstiri pentru rugăciuni, liturghii şi dezlegări” - a zis odată 
Părintele Arsenie. (Maria Matronea, Sibiu) 


Sfânta Liturghie şi sfârşitul lumii 
Preoţii şi Biserica - salvarea noastră 


e Sfânta Liturghie şi sfârşitul lumii 

e Spunea Părintele Arsenie să ne spovedim şi împărtăşim mai des, că va sosi timpul 
când se va lua Sfânta Liturghie la cer şi nu se va mai săvârşi pe pământ. (Septimia 
Maniş, 80 ani, Codlea) 


e De când eram de vreo 10 ani, duminica tata obişnuia să ne ducă pe toți la 
Mănăstirea din Sâmbăta de Sus, cu căruța. Dar nu mergeam la mănăstire chiar în toată 
duminica. Mi-aduc aminte că într-o duminică dimineaţa, tata s-a apucat să cearnă nisip. 
L-am întrebat: „Lăticule, azi nu mergem la mănăstire?”. El mi-a zis că nu mergem la 
mănăstire, mergem la biserică (biserica din sat). Când au tras clopotele la biserică, tata nu 
se oprise încă din lucru. L-am întrebat dacă nu mergem la biserică şi mi-a zis că mergem 
după ce se trage clopotul a treia oară. Au tras clopotul şi a treia oară, s-a intrat la Sfânta 
Liturghie, dar tata tot mai lucra. S-a terminat Sfânta Liturghie, tata era tot cu lopata în 
mână. L-am întrebat de ce nu a lăsat lucrul ca să mergem la biserică. El mi-a zis că a vrut 
să termine de cernut grămada de nisip (lucra la casă), dar că duminica următoare mă va 
duce la Mănăstirea Sâmbăta şi-l voi vedea pe Părintele Arsenie. 

Duminica următoare tata nu m-a mai luat la mănăstire; s-a dus cu altcineva. A ajuns 
acolo la Sfânta Liturghie. Când l-a văzut, Părintele Arsenie - care predica - a strigat la 
tata. I-a zis: „De ce nu ai lăsat lucru duminica trecută când cerneai nisip şi când te-a 
întrebat băiatul tău de ce nu te duci la biserica din sat, cu băiatul de mână, ca de obicei şi 
l-ai zis că vii astăzi la mănăstire? Pentru că ai cernut nisip în timpul liturghiei, îți dau 
canon să ţii post nouă vineri, să nu mănânci nimic până la apusul soarelui. Pe urmă, să 
vii să te spovedesc”. Apoi, ştiu că vinerele acelea le-a postit! Pe urmă, tata, s-a dus iarăşi 
la Părintele Arsenie. (Biliboacă Matei, Săvăstreni) 


e „Sfânta Liturghie şi sfârşitul lumii” în scrierile Părintelui Arsenie: 

- Dumnezeu coboară între oameni şi suie oamenii la Sine, pe scara Sfintei Liturghii. 

- Precum Taina pocăinţei sau mărturisirea este judecata milostivă a lui Dumnezeu, 
ascunsă sub chip smerit, şi iubitorii de smerenie dau de darul acesta, asemenea şi Sfânta 
Jertfă a Mântuitorului, din Sfânta Liturghie, ascunde, iarăşi sub chip smerit, o taină a 
ocârmuirii lumii. 

- Cei vechi ştiau pricina pentru care nu se arată Antihrist în zilele lor, căci Sfântul 
Pavel vorbeşte despre taina aceasta în chip ascuns, dar n-o numeşte (2 Tesaloniceni 2, 

6). E Sfânta Liturghie, sau Jertfa cea de-a pururi, despre care a grăit Domnul prin Daniil 
(Daniil 12, 10) şi apoi Însuşi ne-a învăţat. Ea este aceea care opreşte să nu se arate 
Antihrist, sau omul nelegiuirii (2 Tesaloniceni 2, 3) decât în vremea îngăduită lui de 
Dumnezeu. Căci, pentru mulțimea fărădelegilor, demult ar fi trebuit Dumnezeu-Tatăl să 
sfârşească lumea, însă Dumnezeu-Fiul, Cel ce este iubirea de oameni şi de toată firea, 
mereu se aduce pe Sine Jertfă Sfântă înaintea lui Dumnezeu-Tatăl, mijlocind 
milostivirea de la El. 

- Sfânta Liturghie mai ţine lumea. 

- Sângele Mielului din Sfânta Împărtășanie mai ţine sufletul în oase şi lumea în 
picioare. Precum Taina Pocăinţei e un dar al Cerului, sub chip smerit, pentru mântuirea 
fiecărui suflet în parte, aşa Sfânta Liturghie, marea taină, ascunsă iarăşi sub chip smerit, 
mântuieşte lumea, sau o fereşte de urgiile Antihristului. Iată de ce, toată lumea ar trebui 
să vie la Sfânta Liturghie, că pentru dăinuirea lumii e darul acesta pe pământ. 

- Deci, câtă vreme mai sunt oameni ce caută pocăinţa şi Sfânta Împărtășanie, Satana 
n-are putere: îl opreşte Dumnezeu. Dar când oamenii se vor întuneca la minte aşa de 
tare, încât vor împiedica Sfânta Liturghie, cu toată voia lor, vrând necredinţă, în zilele 
acelea va înceta şi Jertfa cea de-a pururi, şi va începe urâciunea pustiirii, precum zice la 
Daniil: „Şi din vremea când va înceta Jertfa cea de-a pururi şi va începe urâciunea 
pustiirii, vor fi 1290 de zile” (Daniil 12, 11). 

- Când fărădelegile vor încleşta mintea şi inima oamenilor şi-i vor sălbătici aşa de 
tare, încât vor zice că nu le mai trebuie Dumnezeu şi Biserică şi Preoţi, încât va fi 
sălbăticirea şi nebunia urii (Luca 6, 11) peste tot pământul, atunci vine sfârşitul. 


e Preoții şi Biserica - salvarea noastră 

e Odată, l-am găsit pe Părintele la Biserica din Drăgănescu. Freca pe un perete cu o 
perie pentru pardoseală. Îi zic: „Ce greu lucraţi aici, Părinte!”. Şi dânsul îmi zice: „Asta 
nu mi-i greu, tu; mi-s grele ale voastre!”. 

Îmi zice odată o femeie: „Ce sfânt e acela, de-i spune la una că moare de cancer şi la 
alta c-o omoară copilul ei?”. „Păi - zic - le-o zis la vremea potrivită, ca să se trezească şi 
să-şi vadă de suflet, că zice Părintele: «Sunt pus să salvez ce se mai poate salva. Slavă 
Domnului că avem biserici şi preoți la care ne putem salva. Dar ce ne vom face când se 
vor închide bisericile?»”. (Sârbu Elisabeta, 73 ani, Sibiu) 


e Părintele Arsenie nu prea era de acord cu multe construcţii de ziduri, ci lupta sa 
era ca, prin munca sa, omul să se facă Biserică a Duhului Sfânt. Căci zicea: „Pe ziduri vor 
creşte bălării, dacă nu sunt biserici vii”. (Maica Pahomia) 


e Fram la Biserica Drăgănescu. Părintele Arsenie picta sus, iar eu stăteam jos, lângă 
schelă. La un moment dat, Părintele zice: „Măi, aşa-i că-s lacomi preoţii?”. Eu nu spun 
nimic. Părintele mă întreabă şi a doua oară şi mă întreabă şi a treia oară: „Măi, aşa-i că-s 
lacomi preoţii?”. Eu nu scot o vorbă. Atunci, Părintele se apleacă să vadă dacă mai sunt 
lângă schelă şi îmi zice: „Măi, tu nu auzi ce vorbesc eu cu tine?”. Eu zic: „Dar, Părinte, 
acum nu am vorbit de preoți”. Părintele zice: „Da, măi, nu am vorbit acum de preoţi, dar 
tu, când eşti cu mai multe persoane şi vorbiți de preoţi, numai de rău ziceţi de ei. Ziceți 
că-s lacomi. lată ce povaţă îți dau eu: să nu-i mai vorbiți de rău pe preoți, fiindcă sunt 
slujitorii lui Dumnezeu şi nu aveţi voie să-i judecaţi voi”. 

După ce m-am întors de la Părintele, am deschis Biblia exact la paragraful care zice: 
„Cine eşti tu, omule, ca să judeci sluga altuia”. Exact ce-mi spusese Părintele Arsenie! 
De atunci, nu mai vorbesc pe nimeni de rău, mai ales pe preoți, că Dumnezeu este 
singurul care poate să-i judece. (Biliboacă Matei, Săvăstreni) 

e Odată, la o sărbătoare, la Drăgănescu, a venit şi un grup de oameni cu carte. 
Părintele a zis: „Cu ăştia trebuie să vorbesc limba păsărească, dar Dumnezeu a ales pe cei 
simpli şi nebăgați în seamă, ca să le facă de râs pe cele tari şi slăvite”. Şi eu mă gândeam: 
„Ce-o să vă faceţi, titraților, dacă nu vă smeriţi sub patrahirul unui preot, cât de 
neînsemnat?” (Sârbu Elisabeta, Sibiu) 


e Mă duceam la Părintele împreună cu alți credincioşi, bărbaţi şi femei, pentru a-i 
vindeca sau pentru a le rezolva problemele. Odată însă, mi-a zis Părintele: „Să ştii că şi 
binele are o limită... Sunt lucruri în care nici noi, preoţii, nu se băgăm”. (Bica loan, 
Voivodeni) 


e „Preotii şi Biserica” în scrierile Părintelui Arsenie: 

- Preoția Bisericii urmăreşte ca nici unul din fiii Tatălui să nu se învrăjbească în sine 
însuşi, sau să se rupă din obşte şi din duhul dragostei lui Hristos. Căci El e Cel ce uneşte 
obştea laolaltă, deci nimeni nu se mântuieşte răzlețindu-se de Biserică, oricât ar crede că 
într-însul sălăşluieşte Duhul lui Hristos. 

- A osândi pe preoţi e lucrul cel mai uşor şi cel mai fără rost. Să fim drepți: slujba 
preoţilor e sfântă, darul lor e de la Dumnezeu, e sfânt. Că, firea lor pământească mai dă 
uneori prilej de sminteală, iar să fim drepţi: neavând cum să vină altfel decât prin naştere 
din trupuri pămân-teşti în care mişună pornirile fărădelegilor ca şerpii şi rod înclinările 
patimilor ca viermii, sigur că ei vor fi covârşiţi de moştenirea aceasta şi nu-şi vor putea 
îndeplini fără umbră trimiterea lor de la Dumnezeu. Chemarea le este învăluită, vor 
şovăi în hotărâri (Isaia 28, 7), biruindu-se de lume, în loc ca ei să biruie lumea. Sigur că 
aceştia, prin viaţa lor, nu vor lăsa poporul să creadă şi aşa se vor sălbătici oile asupra 
păstorului şi vor face bucurie lupilor în jurul lor se va întări întunericul a toată neştiința 
şi va începe foametea, nu de pâine, ci de cuvântul lui Dumnezeu, pâinea cea din Cer. 
Sarea pământului o vor călca-o oamenii în picioare şi aşa vine că: „Şi preotului i se va 
întâmpla ca şi poporului” (Isaia 24, 2). Dar, de toată starea asta rea a lucrurilor are să dea 
seama şi poporul, căci toată decăderea e de la părinți începătură. 

- Multă pagubă face un preot în averea de păcate a oamenilor, ştergându-le cu darul 
datoriile agonisite diavolului, capitalizate în om. 

- Este un duh vrăjmaş care întunecă mințile oamenilor şi îi răscoală pe unii împotriva 
neputințelor omeneşti ale păstorilor, dându-le impresia că nu sunt obligaţi să asculte de 
ei (de preoți), fiindcă au păcate. lisus nu a avut nici un păcat şi, cu toate acestea, ce 
puţini L-au ascultat! 

- Este un cerc vicios, în care se încurcă sufletul multora, a prea multor oameni: cercul 
rătăcirilor. Aceştia, din anumite „motive”, nu vor să asculte de preoții Bisericii. Drept 
aceea, neascultând învățătura dreptei credințe şi a vieţii în Dumnezeu, îşi strică mintea 
cu părerile lor. Aşa se cufundă în păcate, din neascultare. Omul se întunecă dinspre 
adevăr şi ia rătăcirea de bună. Unii se trezesc că au trăit în rătăcire. Vrăjmaşul, de care 
prin amăgire au ascultat, nevrând să-i piardă din gheare, le pune înainte neputinţele 
oamenilor, ale slujitorilor legali ai Bisericii, acoperindu-le darurile şi harurile. Şi aşa îi 
duce de minte, să-şi facă singuri „credința”, care trece peste taina pocăinței, administrată 
valid exclusiv prin preoți şi arhierei, indiferent de neajunsul lor de oameni. 

- Ceea ce odinioară era corabia lui Noe peste puhoaiele potopului, aceea e Biserica lui 
Hristos - Cel cu cruce - peste puhoaiele pierzării. Deosebirea e aceea că corabia lui Noe 
a fost închisă pe dinafară de Dumnezeu şi nimeni n-a mai putut intra (Facere 7, 16), pe 
când corabia Bisericii - corabia cu crucea pe catarg - are intrarea deschisă şi mai pot 
intra oameni învălmăşiţi de puhoaie. Acolo era Noe, aci Hristos, iar în valuri ucigaşul, 
înecând pe oameni. 

Se întâmplă însă ceva de neînțeles: că cei ce se chinuiesc în valuri, deşi toți țin să 
trăiască, totuşi nu toți vor să scape în corabie. Mai mult chiar, scuipă mâinile ce li 
se-ntind de la intrarea corăbiei. lar mâinile sunt brațele părinteşti: braţele celor şapte 
Sfinte Taine ale lui Dumnezeu care izbăvesc pe oameni din potop, născându-i din trup în 
Duh (Coloseni 2,12), din amărâta viaţă la viaţa cerească. 

- Fraților, ascultați de Biserică, fiindcă cei ce ascultă de preoţii ei, aşa cum sunt, de 
Dumnezeu ascultă. 


Moartea Părintelui 
„Părinte, nu am ştiut cine eşti!” 


e Într-o zi ne-a vorbit despre vămile văzduhului, că sunt greu de trecut. Ascultând, 
şi mişcat de înfricoşătoarele vămi, l-am întrebat: „Părinte, oare nu se poate ca sufletul 
omului să nu treacă pe acolo, ci să ocolească prin altă parte?”. Şi el a răspuns: „Nu se 
poate mă, nu se poate”. Preotul Petru Vamvulescu, care era cu mine, a zis: „Numai sfinții 
trec prin vămi ca o pară de foc şi vameşii fug şi se feresc când trec ei”. Eu, prevăzând 
pericolul ce mă aşteaptă, am zis: „Părinte, mie mi-i frică de vămile acelea”. „Ţi-i frică, 
mă, ţi-l frică?”. 

Apoi, ştiindu-şi plecarea din lumea aceasta, ne-a spus: „Era un ciobănaş care, fluiera 
frumos şi oamenii îl auzeau, dar nu-l luau în seamă prea mult. Într-o zi, ciobănașul a 
plecat şi toți oamenii s-au alarmat, întrebând peste tot: «Unde a plecat ciobănaşul care 
cânta frumos?». Dar nu l-au mai găsit”. Sunt sigur că de dânsul a vorbit. (Morar 
Gheorghe, Ucea de Sus) 


e Mama se ruga lui Dumnezeu şi Părintelui; de acasă, ştia că o aude. S-a rugat lui 
Dumnezeu şi a plâns pentru Părintele când a auzit că este bolnav. A făcut tot ce a putut să 
ajungă la Prislop - a crezut şi nu s-a temut. A ajuns pentru întâia oară la Prislop, când a 
fost înmormântarea Părintelui. Tatăl meu i-a zis Părintelui, când l-am văzut ultima oară: 
„Să mai staţi, Părinte, cu noi” şi Părintele i-a răspuns: „Eu ştiu, măi, că voi vreţi, dar am 
şi eu sărindarele mele”. (o credincioasă - 2; Sibiu) 


e Odată mi-a spus Părintele: „Măi, când vezi arătări dumnezeieşti să nu spui la 
nimeni, că nu e voie”. Cu 3 luni înainte de a muri Părintele, de Adormirea Maicii 
Domnului, eram la Mănăstirea Brâncoveanu cu două femei din Șercaia. Seara pe la 9, 
înainte de prohod, am văzut pe munte o cruce de aur în stânga chiliei Părintelui Arsenie. 
Apoi a dispărut acea cruce aurie şi a apărut o cruce neagră, dar de-a curmezişul (pe 
orizontală), cu capul spre chilie. Ştiam unde-i chilia căci lucrasem acolo. Când am văzut 
acestea mi-am zis: „Gata, pleacă Părintele”. (Bica Ioan , Voivodeni) 


e Am mers de mai multe ori la Părintele Arsenie. Odată l-am auzit spunând: „Măi, 
mie mi se va trage moartea de la o femeie”. Unii spuneau că ar fi vorba de Elena 
Ceauşescu. (Maria Dumitragu) 


e Părintele Arsenie a murit pe 28 noiembrie, la Sinaia, unde preotul Bunescu l-a 
spălat, l-a îmbrăcat şi l-a aşezat în sicriu. După aceea, l-a dus la Prislop, unde avea locul 
mormân-tului ales şi pregătit de dânsul, când era încă în viaţă şi despre care zicea că este 
pecetluit să-i fie mormânt până la a doua înviere din morți. 

Pe data de 4 decembrie 1989 a fost înmormântat. Eu am auzit că a murit şi m-am 
deplasat cu trenul de la Sibiu la Prislop. Am ajuns la ora 7:30 şi am mers direct la 
biserică, să văd dacă este adevărat. La ora aceea, în biserică era sicriul cu Părintele, 

sicriu aşezat cu fața spre altar şi 6 persoane de veghe. Am trecut de la capălul lateral al 
sicriului, pentru a-l vedea. Era foarte slăbit şi era îmbrăcat cu haine de preot. Fața era 
descoperită, iar culianul era aşezat în partea stângă a capului. Spre mirarea mea, am 
văzut că numai degetul arătător de la mâna dreaptă era scos prin patrahir, pentru a fi 
sărutat de cine dorea; restul era tot acoperit. Am observat că sub amândoi ochii, pe 
obraz, avea o „arsură” de circa 2 cm diametru, iar pielea era transparentă, de culoarea 
galben-verzui. Pe la ora 8:15, a venit preotul Bunescu în biserică, s-a oprit între altar şi 
sicriu şi a spus: „Oameni buni, eu nu sunt vinovat de moartea Părintelui”. Conştiinţa nu 
l-a lăsat până nu a spus aceste cuvinte (aşa cum a făcut Pilat când s-a spălat pe mâini). 

Începând cu ora 8:30, a sosit multă lume, din mai multe oraşe pentru a-l conduce pe 
Părintele pe ultimul drum. Au fost mai mulți preoţi, dintre care şase au luat pe umăr 
sicriul şi, după ce s-a terminat slujba de înmormântare, l-au dus pe Părintele la groapă. 

Este bine de reţinut că faptele pe care le-a făcut în viață, au fost în slujba lui 
Dumnezeu şi a oamenilor. A venit pe lume copil curat şi a căutat să ne înveţe tot ceea ce 
este necesar pentru mântuirea sufletelor noastre. 

În concluzie, se poate spune că a fost un mare sfânt, căci: 

a) A făcut minuni; 

b) A fost proroc; 

c) A fost cuvios; 

d) A fost doctor fără arginţi (multe minuni au loc şi în zilele noastre, la mormânt; 
multe exemple se pot da); 

e) A fost mucenic şi a murit în suferinţă; a fost de multe ori închis, chiar şi la Canalul 
Dunăre-Marea Neagră. (Moş Nicolae, Sibiu) 


e Locul mormântului a fost marcat de Părintele încă de când era în viaţă, de față 
fund preotul Nicodim, duhovnicul mănăstirii şi părintele Daniil Partoşanul, astăzi 
Episcop în Banatul Sârbesc, cu reşedinţa la Vârșeț. La înmormântarea Părintelui, în timp 
ce sicriul era dus spre cimitir, un preot a strigat: „Fraţilor, au apărut pe chipul Părintelui 
semne de moaşte”. (Silea Gheorghe, Ucea de Sus) 


e O femeie îşi pierduse un copil şi s-a dus la mormântul Părintelui ca să se roage. 
Dar nu prea credea, căci spunea: „Ce poate să facă un mormânt?! E un mormânt ca toate 
celelalte morminte”. Însă s-a întâmplat ceva cu ca, căci deodată a căzut în genunchi şi a 
strigat: „Părinte, nu am ştiut cine eşti! Părinte, te rog, ajută-mă!” (Emilia Butum, 
Făgăraş) 


e [La înmormântarea Părintelui nu am văzut lucruri deosebite, cum au văzut alţii. 
Poate că nu am meritat. Totuşi, la unul din parastasele Părintelui, când se slujea Sfânta 
Liturghie, colegul de lângă mine, Silea Gheorghe, mi-a arătat un brad şi bradul era tot 
împodobit cu steluțe argintii, strălucitoare. De câte ori am mai fost la sfintele parastase, 
m-am uitat spre bradul acela dintre biserică şi parc, dar nu le-am mai văzut. (Morar 
Gheorghe, Ucea de Sus) 


Măicuţa Zamfira 
Singurul meu ucenic! 


Fragment din „Cuvântul la priveghere” rostit de 
Prea Sfinţitul Părinte Dr. Daniil Stoenescu, Episcop-Locţiitor de Vârşeţ 


„„ Se va vorbi despre măicuţa Zamfira de acum înainte, ca şi până acum, de fapt, atâta 

vreme cât se va vorbi de prea cuviosul părintele nostru Arsenie. Pentru că, nu 
întâmplător, prin anii '77 -78, aflându-mă numai cu Părintele şi Măicuţa aici, în casa de 
vizavi, în chilia de dincolo de uşa acestei sfinte biserici, mi-a spus Părintele, fiind de față 
şi sfinția sa, maica Zamfira, că este „singurul meu ucenic”. Ştiţi că Părintele nostru nu se 
juca cu cuvintele şi a rostit această mărturisire, pe care iată, socotesc de cuviinţă să v-o 
destăinui în această seară de priveghere, de taină, de întâlnire şi de despărțire deopotrivă 
de măicuţa Zamfira. 

„Singurul meu ucenic”..., cuvinte pe care ni le-a spus părintele Arsenie despre 
măicuţa Zamfira. lată ce recunoaştere! lată ce însemnătate! Şi ce greutate au aceste 
cuvinte. „Singurul ucenic” pe care Părintele şi l-a recunoscut cu puţin timp înainte de 
plecarea la Domnul a fost şi este măicuța Zamfira; poate de foarte mulți neînţeleasă, 
poate şi de noi, uneori. lată aşadar, că această seară este potrivită pentru ca, prin 
rugăciune, prin cântare, prin lacrimă şi prin priveghere, cu toții să odihnim dincolo, cum 
n-am reuşit în această viață, sufletul şi duhul măicuţei Zamfira, care a trecut la Domnul, 
ca să se roage pentru noi, ca să se roage lui Dumnezeu şi Maicii Domnului şi ca să ducă 
mesajele inimilor noastre părintelui nostru Arsenie, împreună cu care se află acum în 
lumina lui Dumnezeu şi a Duhului Sfânt şi „să ne fie nouă bine” în anii sau puţinii ani pe 
care îi vom avea fiecare, după rânduiala lui Dumnezeu, pe acest pământ. 

Şi o a doua taină pe care v-o descopăr în această seară şi pe care e bine să o ţineţi 
minte toate maicile şi surorile acestei mănăstiri, viețuitorii, ostenitorii, închinătorii... Ori 
de câte ori veţi privi icoana Maicii Domnului de aici de pe catapeteasmă, să ştiţi că 
mâinile Maicii Domnului au fost pictate de părintele Arsenie după mâinile Măicuţei 
Zamfira! Priviţi! Cei şi cele care ați cunoscut şi ați văzut şi v-aţi oprit privirea asupra 
mâinilor măicuţei Zamfira, priviţi aici mâinile Maicii Domnului care-L țin pe 
Mântuitorul Hristos în braţe. lată cum a înțeles părintele nostru Arsenie destinul 
măicuţei Zamfira, iată ce rol şi ce importanţă i-a recunoscut pentru viața noastră, pentru 
Ortodoxia românească, pentru monahismul românesc şi, în mod cu totul deosebit, pentru 
Sfânta Mănăstire a Prislopului... 


Cuvânt la înmormântarea 
preacuvioasei maici proestareţe Zamfira stavrofora 


de la Mănăstirea Prislop, rostit de 

Prea Sfinţitul Părinte Dr. Daniil Stoenescu, Episcop-Locţiitor de Vârşeţ 

„Adevărat vă spun vouă că multe femei văduve erau în Israel în vremea lui Ilie, când 
s-a încuiat cerul şi n-a plouat trei ani şi şase luni şi a fost o foamete mare pe tot 
pământul, dar la nici una dintre ele n-a fost trimis Ilie decât la o femeie văduvă din 
Sarepta Sidonului”. (Le.4, 25-26) 


Prea Sfinţite Părinte Episcop, prea cuvioase părinte exarh, prea cucernice părinte 
vicar, prea cucernice părinte protopop, prea cucernici părinți profesori, prea cuvioase 
maici-stareţe, prea cuvioase maici şi surori, iubiți credincioşi şi credincioase, îndoliată 
adunare. Astăzi, 17 Martie, anul mântuirii 2005, în ziua de prăznuire şi pomenire a 
sfântului cuvios părintelui nostru Alexie, „omul lui Dumnezeu”, ne-am adunat aici, de la 
răsărit şi de la apus, de la miazăzi şi miazănoapte, pentru a înscrie o nouă pagină în 
„Plângerea Sfintei Mănăstiri a Silvaşului de la Prislop”, începută deodată cu ctitoria ei, 
în urmă cu şase sute de ani de către Sfântul Nicodim cel Sfinţit. Multe au fost zilele 
plângerii acestei sfinte mănăstiri, în istoria ei; poate cea dintâi zi a plângerii pentru 
obştea de demult va fi fost ziua plecării de aici a Sfântului Nicodim şi a întoarcerii la 
Mănăstirea Tismana. O altă zi de plângere va fi fost ziua adormirii în Domnul a domniței 

Zamfira, cea de-a doua ctitoră a acestei sfinte mănăstiri şi a prohodirii ei, iar mai înainte, 
ziua mutării moaştelor Sfântului Ioan de la Prislop. 

Poate cea mai cumplită zi a plângerii sau zile ale plângerii vor fi fost zilele de la 
începutul celei de-a doua jumătăți a veacului al XVIII-lea, când biserica acestei sfinte 
mănăstiri a fost incendiată, deoarece călugării ortodocşi de aici, români, n-au vrut să 
părăsească legea cea adevărată - ortodoxă - şi să treacă la catolicism. De atunci, 
călugărul Efrem a început să scrie „Plângerea Sfintei Mănăstiri a Silvaşului de la 
Prislop”, descoperită în veacul al XIX-lea, la Căldăruşani, de către Cezar Bolliac. 

Au urmat mai multe plângeri, până când a venit aici, în toamna anului 1948, prea 
cuviosul părintele nostru Arsenie, adus de către Mitropolitul Nicolae Bălan de la Sibiu şi 
în 1950, prea cuvioasa maica noastră stareță Zamfira stavrofora a primit crucea stăreției 
acestei sfinte mănăstiri. 

Au urmat alte zile de „plângeri”: ziua în care părintele Arsenie a trebuit să fie dus la 
Canal, la închisoare, în 1951, şi mai ales ziua în care sfinția sa, deodată cu măicuţa 
Zamfira, în 1959, părăseau civili această sfântă mănăstire, în miezul prigoanei staliniste 
şi a regimului comunist de tristă amintire. 

A urmat ziua de bucurie a redeschiderii acestei sfinte mănăstiri, prin străduințele 
măicuţei Zamfira, prin bunăvoința episcopului de vrednică pomenire Visarion al 
Aradului de atunci, pentru ca apoi toate acestea să fie copleşite cu marea zi de durere şi 
întristare şi plângere a trecerii la Domnul a Părintelui nostru Arsenie, în 28 noiembrie 
19809 şi apoi prohodirea sfinției sale aici, în ziua de 4 decembrie a aceluiaşi an. 

Au urmat zile de înflorire şi înviorare a vieții creştineşti şi monahale la această sfântă 
mănăstire, în toate praznicele şi zilele de pomenire care au avut şi vor avea loc, pentru ca 
iată-ne astăzi să înscriem, cum am spus, o nouă „zi de plângere” a Silvaşului de la 
Prislop, prin prohodirea şi trecerea la cele veşnice, în ziua de 13 martie, duminică seara, 
a prea cuvioasei maicii noastre Zamfira stavrofora, stareță şi proestareţă a acestei sfintei 
mănăstiri. 

Sfântul părinte Antonie cel Mare, patriarhul monahismului creştin, spune că „în tot ce 
vorbeşti să ai mărturia Sfintei Scripturi”. De aceea am ales la începutul cuvântului nostru 
cuvintele Mântuitorului lisus Hristos, Fiul lui Dumnezeu, rostite la încheierea predicii 
din sinagoga din Nazaret, din cetatea copilăriei Sale pământeşti, unde Mântuitorul nostru 
lisus Hristos, după ce a descoperit ascultătorilor şi concetățenilor Săi misiunea Sa 
dumnezeiască, după cuvântul proorocului Isaia (cap. 61, 1-2): „Duhul Domnului este 
peste Mine...” şi celelalte, avea să-i mustre pe iudei, spunându-le că multe văduve erau 
în Israel în vremea propovăduirii şi a misiunii Sfântului Prooroc Ilie, dar nici una dintre 
ele n-a fost aleasă ca să-l primească şi să-l găzduiască pe Sfântul Ilie decât o femeie 
văduvă din Sarepta Sidonului, din ţara Feniciei sau Libanul de astăzi. 

Iată iubiţi credincioşi şi credincioase, întristată adunare, iubiți ascultători, cum după 
700 de ani, Mântuitorul Hristos, prin singura referire neotestamentară la femeia din 
Sarepta Sidonului, scoate din uitare, din trecut, icoana frumoasă şi luminoasă a unei 
femei binecredincioase care a avut un mare rol în viața, activitatea şi misiunea Sfântului 
Ilie, pentru că citim în capitolul 17 din Cartea a treia a Regilor (versetele 1-24) cum 
Sfântul Ilie, prin cuvântul său, a încuiat cerul şi a venit o secetă mare peste ţara lui Israel 
şi peste tot pământul, datorită rătăcirii şi idolatriei lui Ahab şi a Izabelei şi necredinţei 
poporului lui Israel. 

La cuvântul lui Dumnezeu, Sfântul Ilie se retrage spre răsărit, în isihie, pe malul 
râului Cherit, care se varsă în lordan, unde a stat în rugăciune şi unde corbii trimişi de 
Dumnezeu îi aduceau pâine şi carne, dimineaţa şi seara, până când a secat apa din pârâu 
datorită lipsei de ploaie, în vremea secetei. Atunci, Dumnezeu îi spune: „Scoală-te şi 
mergi în Sarepta Sidonului, pentru că iată am poruncit unei femei văduve ca să te 

hrănească!” (III Regi 17,9) 

Iată iubiți credincioşi şi credincioase, cum se începe desluşirea unei taine numai de 
Dumnezeu rânduită şi ştiută! Iată cum Sfântul Ilie pleacă din isihie în cetate, dar nu în 
țara lui Israel, ci într-o ţară vecină, într-o ţară străină, şi nu la o femeie evreică, 
israeliteană, ci la o femeie de alt neam. Şi, ajungând la poarta cetății, ne spune Scriptura, 
Sfântul Ilie întâlneşte o femeie care aduna vreascuri, lemne uscate ca să-şi pregătească 
ultimul prânz sau ultima cină pentru ea şi pentru fiul ei; şi Sfântul Ilie îi spune: „adu-mi 
puţină apă ca să beau”. Plecând ea să-i aducă apă omului lui Dumnezeu, Sfântul Ilie îi 
spune: „adu-mi şi o bucată de pâine” şi atunci ea zice că nu are nici o bucată de pâine 
decât o mână de făină şi puţin untdelemn într-un ulcior şi adună vreascuri să pregătească 
o turtă ca să mănânce ea şi fiul ei şi apoi să moară. Şi atunci, Sfântul Ilie îi spune: 
„mergi şi pregăteşte mai întâi pentru mine şi apoi pentru tine şi pentru fiul tău, căci, 
adevărat este cuvântul: „făina din vas nu se va împuţina şi untdelemnul din ulcior nu va 
scădea”. 

Femeia din Sarepta Sidonului a ascultat glasul omului lui Dumnezeu, a făcut 
întocmai, l-a hrănit pe Sfântul Ilie şi Dumnezeu a săvârşit minunea înmulțirii făinii şi a 
untdelemnului în casa ei, ca rod al binecuvântării prezenţei sfântului lui Dumnezeu şi 
omului lui Dumnezeu sub acoperişul ei. Cunoaştem cu toţii cum, mai departe, tot din 
rânduiala lui Dumnezeu, pentru că, după mari binecuvântări vin mari încercări, necazuri, 
dureri şi întristări, s-a îmbolnăvit fiul acelei femei binecredincioase, care nu are 
asemănare în Sfânta Scriptură decât cu femeia canaaneiancă, a cărei credință a fost mult 
lăudată de Mântuitorul nostru lisus Hristos. S-a îmbolnăvit şi a murit fiul ei. Şi ea cu 
întristare s-a dus la Sfântul Ilie şi a zis: „Ce ai cu mine, omule al lui Dumnezeu, că ai 
venit aici ca să aduci aminte lui Dumnezeu de păcatele mele?”. Şi Sfântul Ilie, 
cutremurat de durerea acelei femei la care găsise ospitalitate şi adăpost, în vremea furiei 
şi a prigoanei lui Ahab, a regelui necredincios de atunci, a luat copilul mort pe braţele 
sale şi s-a urcat în foişorul casei acelei femei, unde se ruga, se odihnea şi cugeta la cele 
ce avea să săvârşească, poate la pogorârea focului din cer pe Muntele Carmel şi la 
întâlnirea cu Dumnezeu pe Muntele Horeb. S-a rugat lui Dumnezeu cu putere şi cu tărie, 
a aşezat copilul pe pat şi a suflat asupra lui de trei ori şi copilul a înviat. L-a luat Sfântul 
Ilie pe braţe şi s-a pogorât cu copilul, l-a dăruit mamei sale şi a zis: „lată, fiul tău este 
viu”; şi atunci ea a rostit: „Acum cunosc cu adevărat că eşti omul lui Dumnezeu pentru 
că cuvântul lui Dumnezeu este în gura ta” (III Regi 17, 24). 

lată cum o femeie simplă din poporul Tirului şi al Sidonului, din cetatea Sarepta 
Sidonului, rosteşte aceste cuvinte care fac legătura între „omul lui Dumnezeu” (cum este 
numit şi Sfântul Alexie din ziua de astăzi) şi părintele nostru Arsenie, şi alți sfinți, şi toți 
sfinții şi „cuvântul lui Dumnezeu”. 

Femeia din Sarepta Sidonului simţea că Sfântul Ilie este omul lui Dumnezeu, căci 
cuvântul lui Dumnezeu era în gura lui şi nu mai vorbea omul, ci Duhul lui Dumnezeu 
prin gura omului. 

Parcă o vedem, iubiţi credincioşi şi credincioase pe măicuţa Zamfira ca pe o femeie 
binecredincioasă, maică, călugăriță, din Sarepta Sidonului, din Bucureşti, din Prislop, 
din Sinaia, parcă o vedem pe măicuţa Zamfira, mică de statură, ca şi Zaheu din Ierihon, 
dar o fecioară înțeleaptă a acestui neam românesc, una dintre starețele de frunte ale 
monahismului românesc. O vedem adunând „„vreascuri”, adunând „lemne uscate”, adică 
osteneli, ca să facă foc, ca să întrețină „focul” în această vatră duhovnicească a 
mănăstirii Prislop. 

Parcă o vedem prin anii '47-'48, venind de la Bucureşti, ca studentă în Teologie şi 
Filosofie la Mănăstirea Sâmbăta, acolo unde i se va schimba şi unde i se va contura şi 
desăvârşi destinul vieţii ei pe acest pământ. 

Întâlnirea măicuței Zamfira cu omul lui Dumnezeu, părintele nostru Arsenie, 
îndrăznesc să o asemăn cu Întâlnirea dintre Sfântul Ilie şi femeia binecredincioasă 
din Sarepta Sidonului. 

În vremea unei secete duhovniceşti, spirituale, nu de trei ani şi jumătate, ci de 40 de 
ani, măicuţa Zamfira a stat alături de părintele Arsenie şi a purtat grijă, aşa cum însuşi 
părintele Arsenie mi-a spus în urmă cu aproape 20 de ani, cum episcopul de vrednică 
pomenire Andrei Magieru al Aradului i-a dat poruncă şi ascultare măicuţei Zamfira, 
prevăzând ce vremuri vor veni, să aibe grijă toată viaţa de Părintele Arsenie; şi mi-a spus 
odată părintele Arsenie că: „dacă n-ar fi fost aşa, astăzi n-aş mai fi fost în viaţă”. 

Iată rostul sau unul din rosturile măicuţei Zamfira de a fi aproape de părintele Arsenie 
şi, aşa cum spunea minunat părintele vicar aseară în cuvântul duhovnicesc, maica 
Zamfira a trebuit să vorbească, atunci când părintele Arsenie a trebuit să tacă, când n-a 
putut vorbi sau nu i s-a îngăduit să vorbească în anii '50, '60 şi '70. De aceea ne aflăm 
aici, pentru a-i însoți rămăşitele pământeşti în mormântul gol din cimitirul acestei sfinte 
mănăstiri şi sufletul a i-l străjui cu rugăciunile noastre, cu iubirea noastră, cu gândul 
nostru cel bun, până înaintea scaunului judecății lui Hristos, pentru că mormântul 
măicuţei noastre Zamfira, de azi înainte, va fi un popas ca o treaptă înspre mormântul 
părintelui Arsenie şi toţi care vor merge la mormântul părintelui Arsenie vor privi 
cucernici şi smeriți înspre crucea măicuţei Zamfira. 

Iubiţi credincioşi şi credincioase, făina şi untdelemnul nu s-au împuţinat din viaţa, din 
casa, din aşezământul Prislopului şi cel de la Sinaia, condus de măicuţa Zamfira, datorită 
prezenţei omului lui Dumnezeu, care a fost părintele nostru Arsenie, după cum a fost 
Sfântul Ilie în viața şi în casa femeii din Sarepta Sidonului. Aşa cum Sfântul Ilie a înviat 
pe fiul femeii din Sarepta Sidonului, tot astfel părintele nostru Arsenie, primindu-i 
sufletul înaintea lui Dumnezeu stă de strajă la intrarea sufletului Măicuţei în Împărăţia 
lui Dumnezeu. Parcă îl vedem pe părintele Arsenie ţinând pe braţe nu pe un fiu, ci pe o 
„fuică” a măicuţei Zamfira - Sfânta Mănăstire a Prislopului, încredințându-i-o încă o dată 
şi zicându-i: „lată, fiica ta, Mănăstirea Prislop este vie”, pentru că, aşa cum Sfântul 
Ilie a suflat de trei ori asupra fiului femeii din Sarepta Sidonului, Duhul Sfânt prin 
părintele Arsenie, de trei ori pe an, parcă suflă şi insuflă viaţa şi inimile vieţuitorilor, 
închinătorilor şi pelerinilor şi la 8 Mai - ziua Sfântului Evanghelist loan şi a Sfântului 
Arsenie cel Mare din Pateric, Şi la 13 şi 14 septembrie - ziua pomenirii Sfântului loan de 
la Prislop şi a Înălţării Sfintei Cruci şi la 28 noiembrie - pomenirea şi prăznuirea trecerii 
la cele veşnice a părintelui nostru Arsenie. Lângă toate aceste zile, ca într-un mănunchi 
de acum înainte, se va adăuga, cu voia lui Dumnezeu, şi ziua de 13 martie, zi de sfârşit 
de iarnă şi început de primăvară, când an de an, cu ajutorul Domnului, cât vom fi, ne 
vom întâlni la crucea şi mormântul măicuţei noastre Zamfira, căci cu adevărat şi măicuța 
Zamfira a fost un „om al lui Dumnezeu”. 

A trăit în apropierea şi în preajma unui om al lui Dumnezeu. Măicuţa Zamfira a salvat 
manuscrisul „Cărării Împărăției” în vremea unei percheziţii făcute la Mănăstirea 
Sâmbăta în anii '47-'48. 

Născută la Bucureşti, într-o nobilă familie de militari, în octombrie 1925, în ziua 
Sfântului Dionisie Areopagitul, a urmat Liceul „Regina Maria” din Bucureşti şi s-a 
înscris la Facultatea de Teologie şi Filosofie, inspirată şi îndrumată de marele mentor 
care a fost Nichifor Crainic. A avut mari profesori şi la Filosofie şi la Teologie, a luat 
licenţa în teologie la părintele Stăniloae cu o teză despre „Teologia Sfântului Maxim 
Mărturisitorul”. A intrat la cursurile de masterat pentru doctorat, pentru ca apoi, sub 
povăţuirea părintelui Arsenie şi la îndemnul profesorului de Istorie bisericească, Nicolae 
Popescu, să-şi închine viaţa şi să se jertfească pe altarul Sfintei Mănăstiri a Prislopului, 
primind în călugărie numele celei de-a doua ctitore a mănăstirii, domnița Zamfira, nume 

care însemnează „safir”, piatră strălucitoare, piatră prețioasă, nestemată. 

A fost starea acestei sfinte mănăstiri, a realizat cu părintele Arsenie o serie de lucrări, 
împreună cu obştea de monahii şi de surori din vremea aceea - minunata obşte şi 
neegalata perioadă când părintele Arsenie era duhovnic al acestei mănăstiri, în cei mai 
grei ani şi cea mai însemnată perioadă a ateismului şi stalinismului. L-a cercetat pe 
părintele Arsenie la canal, în timpul detenţiei şi l-a ajutat în vremea exilului pentru 
folosul sufletesc al poporului roman. În 1959, când au fost scoşi şi alungaţi civil de aici, 
din ordinul autorităților civile şi comuniste, dar, din păcate, nu şi fără sprijinul 
autorităților bisericeşti de atunci, măicuţa Zamfira l-a ocrotit pe părintele Arsenie în casa 
ei părintească din Bucureşti şi l-a ajutat, pentru ca apoi, după anii de la „Schitul 
Maicilor”, din 1968, părintele Arsenie să reuşească să poată picta, oarecum discret, 
celebra şi minunata biserică ortodoxă din satul Drăgănescu, de lângă Bucureşti. S-a 
străduit măicuța Zamfira ca părintele să poată picta acolo deşi era vegheat şi 
supravegheat de organele de atunci. 

S-a străduit apoi ca, printr-o serie de intervenții şi de memorii, inclusiv la 
conducătorii necredincioşi de atunci, din anii '70 să se poată redeschide Mănăstirea 
Prislop, lucrul care s-a şi întâmplat în 1976, printr-o nouă obşte, dar nu străină de cea 
veche a Mănăstirii Prislopului. Şi de atunci, după cum am spus alaltăseară, aproximativ 
30 de ani de navetă între Sinaia şi Prislop, între Prislop şi Sinaia, şi săptămânal, şi la 
două săptămâni, şi lunar, şi mai des, interesându-se şi ajutând la bunul mers al vieții 
complexe a acestei mănăstiri: material, spiritual, estetic, duhovnicesc şi, mai ales, prin 
ctitorirea, împreună cu Prea Sfinţitul Timotei, Episcopul Aradului şi Hunedoarei, a 
Seminarului Teologic Monahal „Sfânta Ecaterina” de la Mănăstirea Prislop. 

A urmat trecerea la cele veşnice a părintelui Arsenie şi, după cum bine ştiţi şi ştiu mii 
şi zeci de mii de credincioşi, măicuţa Zamfira a fost sufletul tuturor pomenirilor 
Părintelui, cu excepția celei de anul trecut, de 15 ani, şi al hramurilor care au avut loc. 

A tipărit, cu concursul Episcopiei Aradului, „Cărarea Împărăției”, una dintre lucrările 
părintelui Arsenie, a reînviat revista „Gândirea”, serie nouă, iar în ultimul moment s-a 
străduit împreună cu noi şi cu maicile de la Sinaia pentru reeditarea istoricului Mănăstirii 
Prislop, ediţia a II -a şi pentru a scoate un album la care se lucrează tocmai acum, cu 
pictura părintelui Arsenie de la Drăgănescu. A fost îndurerată deodată cu trecerea la cele 
veşnice a părintelui Savian Bunescu, fostul paroh de la biserica Drăgănescu şi cumnatul 
sfinției sale. A fost prezentă, în ciuda bolii, şi la înmormântare şi la parastasul de 40 de 
zile, care a avut loc doar cu o zi înainte de sfârşitul măicuţei Zamfira. 

S-a dus de vineri la Drăgănescu, s-a odihnit acolo, în satul acela, unde, ca într-o 
Betanie, părintele Arsenie venea şi picta şi în acelaşi timp primea zeci şi zeci de mii de 
credincioşi, care veneau pe ascuns sau pe față şi-l căutau, şi-l cercetau pentru nevoile 
sufleteşti şi duhovniceşti. 

După ce s-a sfârşit parastasul, a fost la mormântul părintelui Savian şi la sora sfinției 
sale, vrednica de pomenire, preoteasa Ligia, care l-a adăpostit şi dânsa pe părintele 
Arsenie în casa parohială, vreme de 15 ani, cât a pictat acea sfântă biserică, pentru ca, 
întorcându-se apoi la Sinaia, după o zi, să se săvârşească în seara Duminicii izgonirii lui 
Adam din Rai şi a lăsatului sec de brânză, la orele 20:10 şi sufletul ei, după o suferință 
de peste o jumătate de ceas, să treacă la cele veşnice, luat de îngerul păzitor şi, sunt 
sigur, primit de preacuviosul părintele nostru Arsenie protosinghelul. 

lată că măicuţa Zamfira s-a întors aici, alaltăseară, împreună cu noi şi cu maicile de la 
Sinaia, cu rămăşiţele sale pământeşti, pentru ca să urmeze două seri şi nopţi de 
priveghere aici, la Prislop, de unde plecase la sfârşitul lunii octombrie pentru ultima 
dată, neştiind că acela va fi ultimul drum. lată-ne pe noi adunaţi aici, acum, în jurul 
sicriului sfinţiei sale. Şi aş dori să închei prin cuvintele prea frumoase care se pot citi pe 

una dintre coroanele de flori care s-au adus şi care vor străjui mormântul sfinției sale, 
respectiv o coroană adusă de fostele eleve ale Seminarului din Prislop, studente la 
Teologie la Alba-Iulia: „Rămâneţi mereu Măicuţa noastră”. Cuvinte simple, 
profunde, înțelepte, cuvinte luminoase şi sincere. Măicuța Zamfira rămâne Măicuța 
noastră, cum spune Sfântul Apostol Pavel:. „De ați avea mii de învățători în Hristos, 
părinți nu aveți mulți”. A fost unică şi aşa va rămâne. 

De aceea ne rugăm lui Dumnezeu să-i primească sufletul, să-i odihnească sufletul 
întru împărăţia Sa cea veşnică cu toții sfinții, cu Sfântul Nicodim cel Sfinţit, Sfântul Ioan 
de la Prislop, cu părintele Arsenie, cu toate maicile şi surorile care odihnesc în Prislopul 
cel de sus, din poieniță. 

Dacă am greşit cu ceva, o rugăm să ne ierte pe toți şi pe toate, pentru că: „Nu este om 
care să fie viu şi să nu greşească”, îi cerem iertare şi, în acelaşi timp, cu toţii îi acordăm 
iertare. Luându-şi rămas bun de la Sinaia şi Prislop, ne rugăm Bunului Dumnezeu să 
odihnească cu drepți sufletul măicuţei Zamfira, iar pe noi, pe toți, să ne miluiască cu al 
Său har şi cu a Sa iubire de oameni totdeauna acum şi pururea şi în vecii vecilor. Amin. 


Viitorul României de Dumnezeu ştiut 
„România va fi înconjurată de flăcări” 


e Spunea odată cineva: „Părinte, Ceauşescu strică bisericile”. „Nu el, mă, ci 
păcatele omenirii” - i-a răspuns Părintele. (Maria Matronea, Sibiu) 


e Odată, la Drăgănescu, am stat de vorbă cu Părintele Arsenie în biserică şi când să 
ies către poartă, cam pe lângă fântână, Părintele s-a oprit în faţa mea şi mi-a zis: „Măi, hai 
să-ți spun ţie ceva, că sțiu că tu nu mă spui la nimeni”. Şi continuă: „Hai, să-ți spun cum 
se va descotorosi România de comunism. Toate celelalte țări comuniste vor face paşnic 
trecerea de putere de la comunism la capitalism - ca şi când dai cămaşa de pe tine şi iei 
altă cămaşă - numai România va face trecerea prin vărsare de sânge şi vor muri mulți”. 
L-am întrebat pe Părintele dacă voi muri şi eu. Atunci, sfinția sa s-a aşezat către Răsărit, 
cu mâinile împreunate, ca şi când s-ar fi rugat (nu cum fac preoții, cu mâinile în sus). A 
stat aşa, cu fața către cer, vreo 15 minute. Mi-a spus, apoi, că nu voi muri la revoluţie, dar 
că „ăsta” va muri în ziua de Crăciun. L-am întrebat: „Care ăsta?”. „Ăsta, mă, care ziceți 
voi că nu vi-l mai schimbă Dumnezeu”. Am întrebat încet: „Ceauşescu, Părinte?”. Dânsul 
mi-a zis: „Da, mă, ăsta. Şi voi muri şi eu, cu vreo 3 săptămâni înaintea lui”. (Biliboacă 
Matei, Săvăstreni) 


e Odată mi-a zis că, într-o noapte, către ziuă, ne vor ocupa trei țări: Ungaria, 
Bulgaria şi Rusia. Atunci eu am zis: „Ungurii or să ne ocupe pe noi?”, iar el mi-a spus: 
„Şi pe cei ce ne vor ocupa va veni ploaie de foc”. (Chiş Aurelia, 93 ani, com. Boiu, jud. 
Mureş) 


e Un cumnat, Ovidiu, a fost închis, pe vremea lui Ceauşescu, pentru trecerea 
frauduloasă a graniţei. Am fost cu sora mea, Nela, la Părintele Arsenie ca să-i spunem. 
Părintele ne-a zis: „Să-i pară bine că n-a fost puşcat”. Apoi s-a întors către lume şi a zis: 
„Măi, să ştiţi că mulţi vor pleca din ţară, dar puţini se vor întoarce. Va veni vremea când 
ar dori să se întoarcă şi n-or mai putea, căci România va fi înconjurată de flăcări”. 
Părintele nu prea era de acord să-ți părăseşti ţara. 

Înainte de revoluţia din 1989 Părintele ne-a spus că miroase a praf de puşcă şi aşa a 
fost. Ne-a mai spus că o să ne pască un mare cutremur şi blocurile din Bucureşti vor 
ajunge ca şi cutiile de chibrituri. 


) 


) 


145 


Părintele Arsenie a fost şi rămâne în inimile noastre ca un sfânt. Acum mergem la 
mormântul Părintelui Arsenie şi ne rugăm acolo şi de câte ori îl chemăm în rugăciune, el 
ne ajută şi ne ocroteşte. (Viorica Farcaş, 48 ani, Voila) 


e Mi-a spus odată Părintele: „Bucureştiul are să, fie al doilea Ierusalim (după cele 
spuse în continuare nu rezultă că acest lucru este neapărat bun, căci poate fi lerusalimul 
oraş sfânt, dar poate fi şi Ierusalimul în care nu mai rămâne „piatră peste piatră”! ). Să nu 
vă fie frică, căci Țara Făgăraşului este păzită de Maica Domnului. Stă Maica Domnului în 
coate şi genunchi şi se roagă pentru Țara Făgăraşului”. Iar eu i-am spus: „Vai, Doamne, 
cum să fim noi aşa de vrednici, noi - nişte păcătoşi, ca să stea Maica Domnului în 
genunchi să se roage pentru noi!?”. Şi mi-a răspuns: „Ascultă aici, Silvia, la voi e 
mănăstire la Sâmbăta, se face mănăstire la Bucium, se face la Berivoi, se face la Dejani şi 
se mai face una... Deasupra la munţii voştri veţi vedea o stea cu coadă. Când o veți vedea 
se va întâmpla ceva [atunci a început revoluţia]. Şi tot în Munţii Făgăraşului se va arăta o 
cruce de stele, iar atunci va mai fi ceva: un eveniment mare. (Toacşe Silvia, Copăcel) 


e „Ne-a mărturisit că nu va mai dura mult timp şi va pleca spre Împărăţia Tatălui 
Ceresc, dar că va părăsi această lume datorită unui complot mişelesc, al cărui scop va fi 
acela de a-l otrăvi. Totuşi, el nu va împiedica aceasta, deoarece atunci misiunea lui 
spirituală pe pământ va fi deja terminată. Apoi a scos dintr-un cufăr o carte groasă şi 
foarte uzată, scrisă în greaca veche, care provenea de la sfinții creştini de la Muntele 
Athos. „În ea - ne-a spus părintele Arsenie - se găseşte descrierea hidrei cu răsuflarea 
otrăvitoare, care va urmări prin toate mijloacele să împiedice lumina şi voinţa 
dumnezeiască... Veţi vedea şi veți înţelege spurcăciunea peste tot în jurul vostru: la 
serviciu, în magazine, în instituțiile statului, în conducerea lui şi mai ales în politică. Din 
nefericire, ea va intra pe furiş chiar şi în sânul Bisericii, murdărind unele suflete de aici. 
Aproape că oamenii îşi vor pierde speranța. Doar cei care îşi vor păstra credința adevărată 
vor fi salvați şi mare va fi atunci Slava lui Dumnezeu peste e1”. 

Apoi, părintele Arsenie a dezvoltat subiectul şi a spus ca această „lucrare 
diavolească” nu este ceva ce a apărut în vremurile noastre, ci ea durează din antichitate, 
de mii de ani, pregătind încetul cu încetul terenul pentru lupta finală care se apropie. 
Planul „lucrării diavoleşti” este minuţios şi, prin puterea banilor şi a viciilor, între care 
minciuna, prefăcătoria, intriga şi omorul sunt cele mai importante, cei care o săvârşesc 
au ajuns destul de aproape de țelul lor principal, care este controlul şi dominarea întregii 
lumi... Aici, însă, părintele a făcut o afirmaţie neaşteptată, care a avut darul să ne 
şocheze într-o oarecare măsură. El a spus că, în mod paradoxal şi într-un interval de timp 
scurt, atenția lumii se va concentra asupra ţării noastre, datorită schimbărilor 
extraordinare care vor avea loc şi a semnelor specifice care vor depăşi cu mult puterea 
limitată de înţelegere a cunoaşterii materialiste”. (Radu Cinamar- Viitor cu cap de mort 
- în culisele puterii, Editura Daksha) 


e Mi-a mai povestit cineva că Părintele s-a rugat insistent la Dumnezeu pentru 
americani, să nu-i pedepsească, să-i ierte că şi ei sunt creația Lui şi să aibă milă de ei. Şi 
l-a dus Dumnezeu pe Părintele Arsenie să vadă ce e pe acolo - prin America - şi a zis 
Părintele: „Da, Doamne, sunt vrednici de pierzare”. Cum l-a dus? Nu ştiu. Nu cred că l-a 
dus cu trupul L-a dus cu duhul. Ca urmare a ceea ce a văzut cu duhul, Părintele a pictat la 
Drăgănescu, deasupra scenei Învierii, mai multe clădiri moderne (turn) în flăcări, 
reprezentare care ar putea fi profetică (vezi cele două turnuri din „11 septembrie”). 

Prea Sfinţitul Danul, la înmormântarea Părintelui Arsenie, a spus că ar fi zis Părintele 
Arsenie aşa: „Vor veni necazuri mai mari decât Munţii Făgăraşului”. Ne-om duce la 

munții Făgăraşului şi la dealul Prislopului să se prăvălească peste noi că nu mai putem 
rezista («Atunci vor începe să spună munţilor: Cădeţi peste noi!, şi dealurilor: 
Acoperiți-ne!» - Lc.23, 30). Şi ne-om duce la morminte să iasă afară şi să intrăm noi de 
vii că nu mai putem rezista. 


e Părintele a iubit mult Munţii Făgăraşului; venea mereu pe la cabana Podragul şi 
pe la Turnuri. Spunea Părintele: „Munţii Făgărusului şi dealurile Prislopului vă vor 
acoperi pe voi”. 

Părintele a fost şi este un sfânt între noi. O femeie i-a spus: „Părinte, când o fi la 
judecată, să ne treci cu grămada”. Părintele a zis zâmbind: „N-ai spus rău, măi”. A trecut 
de multe ori pe la noi prin sat. Unii îl cunoşteau, alţii nu-l cunoşteau, dar Părintele 
spunea: „Oamenii la voi sunt cam răi, dar totuşi, fac milostenie multă şi asta îi ajută”. 
(Olimpia Fuciu, Ucea de Sus) 


e Eram cu Părintele Arsenie şi l-am întrebat: „Ce să facem Părinte, că acum este 
foarte rău”. Părintele zice: „Va veni şi mai rău”. Zic: „Parcă toate sunt otrăvite. Nici nu 
ne mai vine să mâncăm”. „Mă, face-ți semnul sfintei cruci pe tot ce mâncaţi: apă, ceai, 
cafea, prăjitură, fructe, băutură, mâncare, pâine. De ar fi dat chiar şi cu otravă, Sfânta 
Cruce anulează tot ce este otrăvit”. (Maria Matronea, Sibiu) 


e Zicea Părintele Arsenie, parcă pentru toți românii: „Îmi pare rău de voi că sunteți 
slăbiți în credință. Veţi cădea din cauza fricii. Frica-i de la diavol; nu vă fie frică pentru a 
vă salva sufletele. Vor veni vremuri foarte grele, dar toate sunt îngăduite de Dumnezeu, 
Care este tovarăşul de drum al fiecăruia, de la naştere până la moarte. Vor cădea şi cei 
aleşi. Îmi pare rău că sunteţi cei pe urmă. Vă vor cerne. Vor pune impozite, taxe şi alte 
îngrădiri. Vor lua totul!” (Sora Septimia Măniş, 81 ani, Codlea) 


e [mi spunea părintele Bunescu că Părintele Arsenie se ducea în miez de noapte la 
biserică, îngenunchea în întuneric lângă masa sfântului altar şi două-trei ore se ruga 
pentru poporul român. (Pr. Bunea Victor, Sibiu) 


e  Făceam serviciul în Braşov, la uzina Astra. Odată a venit Părintele Arsenie la 
biserica Blumena (Biserica Sfântului Nicolae din Schei), unde a participat la slujbă. 
Atunci a spus: „Trebuie să ne întărim spiritualiceşte, că altfel viaţa noastră este moartă, 
chiar dacă ne merge numele că trăim. Luaţi exemplu de la Ştefan cel Mare, care cu o 
mână de oameni întăriți spiritualiceşte, ţinea pe tătari la Nistru şi pe turci la 
Dunăre”.(Nicolae Streza, 84 ani, Făgăraş) 


Cântare 
(compusă de studenţii de la Facultatea de Teologie din Sibiu) 


Veniţi creştini, să primim harul, 
Veniţi acum ca să luăm darul 
La mănăstirea Brâncoveanu, 

Veniţi creştini cât mai e vreme 
Ne cheamă Părintele Arsenie 


Refren: 
Ne cheamă la sfințenie 
Părintele Arsenie; 

Veniti, veniți, veniți, 
Veniti, veniţi, veniți, 

Şi crucea lui Hristos primiţi! 
Mărire ţie, mănăstire, 
Pridvor ceresc în prag de munți, 
Ce vijelia vieții mele, 
Biruitoare o înfrunți. 


Tu eşti altar de întărire, 
Credinței noastre-n Dumnezeu, 
Tu eşti cetate de scăpare 
Şi reazim sufletului meu. 


Izvor adânc de mângâiere, 
Năpăstuiților liman, 
Înviforaţilor pe marea 
Ispitelor, din an în an. 


ŞI” ngenunchind la rugăciune, 
Să zicem toţi şi toate’n cor : 
„Greşit-am Doamne, iartă Doamne, 
Păcatul meu şi-al tuturor”. 


Când va sosi şi ceasul nostru, 
Să punem traiului sfârşit, 
Atunci să fim, Părinte Arsenie, 
De-a pururea nedespărțiți. 


Şi-acolo?n cer, cu osanale, 
Slujind cu drag lui Dumnezeu, 
Să fim cu toţi o mănăstire 
Frumoasă, lângă tronul Său. 
(primită de la Gheorghe Morar) 


Sfântul 


„Ar râde-n hohot iadul un milion de ani”! 
Răspuns-am celor care, neprieteni sau duşmani 
Bârfeau cu-nverşunare o ramură de gând, 
Adânc înfipt în ceruri, desprins de pe Pământ. 


Crescut din glia Tisei cu sânge frământată, 
Scăldat în unda albă de lacrimi rourată. 
Sorbind puteri sublime din al Iubirii puț, 

La fel oblăduit-a sărmani, ca şi avuți. 


Un om ce-avea pe față durerea lumii-ntregi 
I-a apărut aievea. Şi-n ciuda oricăror legi, 
Voind să-l miluiască în clipa ce-a urmat, 
Puhoi de cunoştinţe în minte i-au urmat. 


) 

Puhoaie pustiit-au grădina ce-o-ngrijea. 

Zvârlit a fost în bezne un far ce lumina 

Noiane de-ntuneric. Dureri fără de glas, 
Nemângâiate inimi orfane au rămas. 


| O, mare e durerea unui creştin lovit. 

| Mai mare e durerea unui popor robit. 
De neasemuită e a lui Dumnezeu 

| Durere fără margini pentru poporul Său. 


Pierise omul-umbră precum s-a şi ivit, 
ŞI în aceeaşi clipă „sfântul” s-a răspândit: 
„Eu n-am să-i mai fac chipul pe pânze şi carton, 
Ci-n suflete şi-n inimi de-acuma am să-l torn”. 


Şi băţul drumeției în mână a luat. 
Desaga omeniei pe umeri a-ncărcat. 
Şi-n scurtă vreme lumea năvală da să-l vadă, 
Cuvântul să-i asculte, la poale să îi cadă! 


L-împresurau strivindu-l, veşmântul să-i atingă, 
Cu fruntea în țărână, aleanul să li-l stingă. 
Belşugul de miresme a Harului Ceresc, 
Prin dreapta lui sfințită cu Dar dumnezeiesc. 


Pe unde-i fi acum, luceafăr între stele, 
Toiag al neputinței puţinătății mele 
Ce-ai vrut să faci din om un Om să fie-n stare 
S-ajungă fiu şi frate al Fiului cel Mare? 


Chilia ta din stâncă grăi-va peste veacuri 
De scurta ta şedere; vraci purtător de leacuri... 
Cât muntii sta-vor oblu şi țapăn în picioare, 
Şi codrii frământa-vor în murmur de izvoare, 


Şi fiarele pădurii-mblânzite de-a ta mână! 
Şi paserile-n ramuri, mioarele la stână, 
Şi peştii de prin iazuri, şi merii din livadă... 
Fruntaşi din lumea largă, mulțimile-grămadă 


Veni-vor să-ți admire icoanele-n biserici! 
„Cărarea Mântuirii” în aur să o fereci. 
Cu Nicodim, Șofron sau Daniil Sihastrul, 
Zugravul „sfânt” Arsenie luci-va ca un astru! 


Pr. D'or Uragan 
Pentru credincioasele de la Biserica din Groapă 
Cu blagoslovenie! 
Părintele Pătru 

Rugăciuni primite de la 
Părintele Arsenie Boca 


e Rugăciune de dimineaţă, scrisă de Părintele Arsenie: 

Doamne lisuse Hristoase, ajută-mă ca astăzi toată ziua să mă lepăd de mine însumi, 
că cine ştie din ce nimicuri mare vrajbă am să fac şi astfel, ţinând la mine, să Te pierd pe 
Tine. 

Doamne lisuse Hristoase, ajută-mi ca rugăciunea Preasfântului Tău nume să-mi 
lucreze în minte mai mult decât fulgerul pe cer, că nici umbra gândurilor rele să nu mă 
întunece, căci iată păcătuiesc în tot ceasul. 

Doamne, Cela ce vii în taină între oameni, ai milă de noi, că umblăm 
împiedicându-ne prin întuneric. Patimile au pus tină pe ochii minţii, uitarea s-a întărit în 
noi ca un zid, împietrind în noi inimile noastre şi toate împreună au făcut temnita în care 
Te ţinem bolnav, flămând şi fără haină, aşa risipind în deşert zilele noastre, umbriţi şi 
dosădiți până la pământ. 

Doamne, Cel ce vii între oameni în taină, ai milă de noi şi pune foc temniţei, aprinde 
dragostea în inimile noastre, arde spinii patimilor noastre şi fă lumină sufletelor noastre. 

Doamne, Cela ce vii în taină între oameni, ai milă de noi, vino şi Te sălăşluieşte întru 
noi, împreună cu Tatăl şi cu Duhul Tău cel Sfânt. Căci Duhul Sfânt se roagă pentru noi 
cu suspine negrăite, când graiul şi mintea rămân neputincioase. 

Doamne, Cel ce vii în taină, ai milă de noi, căci nu ne dăm seama cât suntem de 
nedesăvârşiți şi cât eşti de aproape de sufletele noastre şi cât ne depărtăm noi prin 
păcatele noastre. 

Ci luminează lumina Ta peste noi, ca să vedem lumină prin ochii Tăi, să trăim în veci 
prin viaţa Ta. 

Lumina şi Bucuria noastra, slavă Ţie! Amin. 

(primită de la Gheorghe Moraru şi Maica Eftimia Ciungan, mănăstirea Hurezu) 


e Mi-a spus că de sus ne va ajuta mai mult decât de jos şi să-l chemăm aşa: „Preot 
monah Arsenie, trimite-mi duhul tău paznic şi dă-mi sănătate şi linişte. Depărtează de la 
casa mea necazurile şi suferințele, că ai Duh Sfânt”. (Chiş Aurelia, 93 ani, com. Boiu, 
jud. Mureş) 

e Rugăciune a Părintelui Arsenie (ridicând ochii minţii către cer): „Milostive 
Doamne, Care vrei ca toți oamenii să se mântuiască şi să ajungă la înțelegerea adevărului, 
fie voia Ta, miluieşte şi mântuişte pe robul lui Dumnezeu... [numele]. Primeşte această 
dorință a mea ca pe un strigăt de dragoste poruncit de Tine. Amin”. (Maria Matronea, 
Sibiu) 


e Nouă ne-a spus că cea mai puternică rugăciune este „Doamne, Iisuse Hristoase, 
Fiul lui Dumnezeu, miluieşte-mă pe mine, păcătosul”. (Gheorghe Silea, Sâmbăta de Sus) 


Creşteţi şi vă înmulțiţi! 


„Omul” înainte de concepţie - sufletul 

- „Întru El ne-a ales, înainte de întemeierea lumii, ca să fim sfinţi şi fără de prihană 
înaintea Lui”. (Ef. 1, 4) 

- „Harul ne-a fost dat în Hristos lisus mai înainte de începutul veacurilor”. (2 Tim. 1, 
9) 

- „Înainte să te fi urzit în pântece, te-am cunoscut, şi înainte ca să te fi născut din 
pântecele mamei tale, te-am sfinţit şi te-am rânduit prooroc pentru popoare”. (Ieremia 1, 

5) 
- „l-au pus numele Iisus, cum a fost numit de înger, mai înainte de a se zămisli în 
pântece”. (Lc. 2, 21; 1, 30-31) 


Omul înainte de naştere - fătul 

- Samson: „Că iată ai să zămisleşti şi ai să naşti un fiu...pruncul acesta va fi chiar din 
pântecele mamei sale nazireu al lui Dumnezeu”. (Jud. 13, 4-5). 

- Sfântul loan Botezătorul „...încă din pântecele mamei sale se va umple de Duh 
Sfânt” (Lc. 1, 15). „Când a auzit Elisabeta salutarea Mariei, pruncul a săltat de bucurie 
în pântecele ei şi Elisabeta s-a umplut de Duh Sfânt” (Le. 1,41). 

- „Vai de cel ce zice către părinte: „Pentru ce dai naştere?” şi femeii „Pentru ce ai 
copii?” Îndrăzniţi voi oare... să daţi poruncă lucrului mâinilor Mele?” (Isa. 45, 10-11). 
„Oare femeia uită pe pruncul ei şi de rodul pântecelui ei n-are milă?” (Isa. 49, 15). 


Omul după naştere - copilul 

- „Fericit este omul care-şi umple casa de copii” (Ps. 126, 5). 

- „Oricine va primi un copilaş în numele Meu, Mă primeşte pe Mine”(Mat.18, 
5). 


- „Lăsați copiii să vină la Mine” (Lc.18, 16). 


Pastile antiavort! 

- „Domnul stă la judecată cu locuitorii pământului, fiindcă nu mai este credință, nici 
iubire, nici cunoaştere de Dumnezeu în ţară. Toți jură strâmb, mint, ucid, fură şi sunt 
desfrânaţi... Voi pedepsi purtarea lui [poporului], iar faptele lui le voi întoarce împotriva 
lui. Vor mânca dar nu se vor sătura; când se vor desfrâna nu se vor înmulți, că au părăsit 
pe Domnul” (Osea 4). 

- România este fruntaşa Europei la numârul de avorturi: 0,5-1 milion/an (din 3 prunci, 
unul se naşte şi doi se avortează). Una din 5 femei rămâne sterilă în urma avortului, una 
din 5 femei nu se mai poate mântui prin naştere de copii (Când se vor desfrâna nu se vor 
înmulți, ca au părăsit pe Domnul). Părintele Arsenie Boca spunea că viitorul unui neam 
este cu atât mai negru cu cât numărul de avorturi este mai mare. 

- Juristul italian Rafael Ballestrini: „Cea din urmă dovadă că un popor a ajuns la cel 
mai de jos punct al decăderii sale morale va fi atunci când avortul va fi considerat ca 
ceva obişnuit şi tolerat de societate” 

- La o întâlnire internaţională a medicilor, unul din ei a spus: „Eu sunt cel mai mare 
criminal al omenirii. Am ucis 600.000 de suflete prin avort. În momentul în care mă 
apropiam de bisturiu ca să tai cordonul vieţii, copilul se retrăgea căutând salvarea. Aşa 
că eu sunt împotriva avortului. Am ucis prea mult”. 

- În unele ţări europene se plăteşte o amendă dacă se ucide vrabia sau privighetoarea 
în ou. Sute de animale sunt ocrotite prin lege de acțiunea omului. Omul însă e liber să-şi 
ucidă moştenitorii încă din pântece. „A împiedica naşterea înseamnă a te grăbi să ucizi” 
(Tertulian). 

- „Ea [femeia] se va mântui prin naştere de fii, dacă va stărui, cu înţelepciune, în 
credinţă, în iubire şi în sfințenie” (I Tim. 2, 15). 


Jurnal neterminat 
- pledoarie împotriva avortului - 


5 octombrie: Astăzi a început viața mea. Părinții mei încă nu ştiu. Sunt mai mică 
decât un sâmburaş de măr, dar de acum sunt eu însămi, o ființă umană. Şi, deşi sunt atât 

de puţin formată, e sigur că voi fi o fetiță. Voi avea părul blond şi ochii albaştri şi ştiu că 
voi îndrăgi florile. 

19 octombrie: Am mai crescut puţin, dar sunt încă prea mică şi nu pot face nimic. 
Mama face aproape totul pentru mine. Ceea ce este curios este faptul că ea încă nu ştie că 
mă poartă în pântecele ei şi că mă hrăneşte cu sângele ei. 

23 octombrie: A început să mi se formeze gura. la gândiţi-vă puțin! Peste un an am 
să râd. Mai târziu am să vorbesc. Cine poate susţine că nu sunt o adevărată persoană? 
Sunt cineva; aşa cum firimitura de pâine, oricât de mică ar fi, este totuşi pâine. 

27 octombrie: Inima mea a început să bată de la sine. De acum înainte, ea va bate 
mereu în tot cursul vieţii mele, fără să se oprească vreodată ca să se odihnească. Şi apoi, 
după mulţi ani, va obosi, se va opri, şi eu voi muri. Dar, până atunci, eu sunt la începutul 
existenței mele, nu la sfârşitul ei. 

2 noiembrie: Cresc puţin în fiecare zi. Braţele şi picioarele mele prind să capete 
formă. Dar va trebui să mai aştept o bună bucată de vreme până ce picioruşele mele să 
mă poarte şi eu să pot alerga să mă arunc în braţele mamei mele şi până ce braţele mele 
să-l poată îmbrăţişa pe tatăl meu. 

12 noiembrie: Acum au început să se formeze minuscule degete la mâinile mele. E 
de mirare că sunt atât de mici şi totuşi ele vor fi minunate! Ele vor şti să mângâie un 
cățeluş, să arunce o minge, să culeagă o floare, să atingă o altă mână... Degetele mele... 
Poate că într-o zi vor cânta la vioară sau vor picta un tablou. 

20 noiembrie: Astăzi, pentru prima oară, doctorul i-a spus mamei mele că eu sunt 
acolo, într-adevăr, plină de viaţă. Eşti fericită mamă? 

25 noiembrie: Tatăl şi mama mea nici nu ştiu că sunt o fetiță. Poate că ei aşteaptă un 
băiat. Dar eu o să le fac o surpriză şi o să mă cheme Ecaterina, ca pe mama. 

10 decembrie: Mi s-a format şi faţa. Sper că o să semăn cu mama. 

13 decembrie: Am început chiar să văd, dar e încă întunecat totul în jurul meu. În 
curând însă ochii mei se vor deschide la lumina soarelui, a florilor, a copilaşilor. N-am 
văzut încă nici marea, nici muntele, nici curcubeul. Oare cum vor fi în realitate? Şi tu, 
mamă, cum eşti în realitate? 

24 decembrie: Mamă, aud cum îţi bate inima. Mă întreb dacă şi tu auzi inima mea cum 
bate aşa de încet: tap-tap, tap-tap. O să ai o fetiță sănătoasă şi voinică, mamă, ai să 
vezi. Abia aştept să mă cuibăresc în brațele tale, să-ți mângâi fața, să te privesc în ochi. 
Şi tu mă aştepţi, cum te aştept şi eu, nu-i aşa? 

28 decembrie: Mamă, mamă, de ce i-ai lăsat să pună capăt, vieţii mele? Am fi fost 
atât de fericite împreună! ... 


Cum să faci din propriul copil un delicvent 


Departamentul de poliție din Houston (SUA) a difuzat o listă cu 12 sfaturi folositoare 
în educarea progeniturilor. Părinţii cărora le este destinat textul, trebuie însă să citească 
îndemnurile pe dos. Căci ei sunt învăţaţi nu ceea ce ar trebui, ci ceea ce n-ar trebui să 
facă dacă doresc ca odrasla să nu ajungă mai târziu un delincverit. lată, deci, cele 12 
poveţe. Nimănui nu-i strică să le ştie... 

1. Încă de mic, daţi-i copilului tot ce vrea. În felul acesta va creşte cu convingerea că 
toată lumea trebuie să-i ofere orice are el nevoie. 

2. Când spune cuvinte urâte, râdeţi în faţa lui. Asta îl va face să creadă că este 
amuzant. 

3. Nu-i asiguraţi nici o formare spirituală. Aşteptaţi până va împlini 21 de ani şi lăsați-l 
atunci „să decidă pentru sine”. 

4. Evitaţi să-i spuneți „nu este bine”, pentru că 1-aţi putea crea un complex de 

| vinovăţie. Mai târziu, când va fi arestat de poliţie, asta l-ar putea face să creadă că 
| societatea este împotriva lui, iar el - un persecutat. 

5. Strângeţi ceea ce lasă aruncat pe jos. Faceţi totul în locul lui, astfel încât să se 
| obişnuiască a arunca responsabilitatea asupra altuia. 
| 6. Fiţi de partea lui în disputele cu vecinii, profesorii şi poliţiştii. Asiguraţi-l că toți 

s-au unit împotriva lui. 

| 7. Certaţi-vă des în prezenţa copiilor. În felul acesta ei nu vor fi şocaţi când, mai 
| târziu, totul va merge rău în familie. 

8. Daţi copilului câți bani de buzunar vrea. Nu-l lăsaţi niciodată să şi-i câştige singur. 
| 9. Faceţi-i pe plac şi împliniţi-i toate dorinţele în materie de confort şi hrană. Dar 
| aveţi grijă să i le satisfaceți cu vârf şi îndesat, copleşindu-l. 

10. Lăsaţi-l să citească orice text şi să asculte orice muzică îi cade în mână. Aveţi 
| grijă să sterilizaţi bine vesela şi paharele, dar lăsaţi-i spiritul să se hrănească cu deşeuri. 

11. Când are probleme serioase, scuzaţi-vă spunând: „niciodată n-am ştiut ce să mă 
| fac cu el”. 
| 12. Aşteptaţi-vă la o viață grea. Probabil veţi avea nevoie să fiți pregătiți din timp 
| pentru asta. 


Cum trăiesc creştinii în lume 


Creştinii nu se deosebesc de ceilalți oameni nici prin pământ, nici prin grai, nici prin 
haine; fiindcă nu locuiesc în oraşe proprii, nu se folosesc de un dialect paralel şi nici nu 
duc o viaţă paralelă. Învățătura lor n-a fost găsită printr-o invenţie sau excogitare a unor 
oameni Curioşi, nici nu promovează vreo doctrină omenească, ca alții. 

Locuind în cetăţi greceşti ca şi barbare, cum s-a hărăzit fiecăruia şi urmând 
obiceiurile locului în ce priveşte hainele, regimul hranei şi restul vieţii, arată minunata şi 
recunoscut paradoxala constituţie a cetăţeniei lor. 

Locuiesc în patrii proprii, dar ca nişte emigranți, iau parte la toate (treburile publice) 
ca nişte cetățeni şi suportă toate (îndatoririle) ca nişte străini. Orice pământ străin le este 
patrie, şi orice patrie le este străină. 

Se căsătoresc ca toţi, nasc prunci, dar nu-şi aruncă odraslele. 

Stau la o masă comună, dar nu şi la un pat (comun). 

Sunt în trup, dar nu viețuiesc după trup. 

Petrec pe pământ, dar au cetăţenia în cer. 

Se supun legilor hotărâte şi prin viețile lor biruie legile. 

Iubesc pe toţi şi sunt prigoniți de toţi; sunt necunoscuţi şi condamnaţi. 

Sunt omorâţi şi fac vii pe alții. 

Sunt săraci şi îmbogăţesc pe mulți; sunt lipsiţi de toate şi prisosesc în toate. 

Sunt necinstiţi şi se slăvesc în necinstiri. 

Sunt huliți şi sunt îndreptaţi. 

Sunt defăimaţi şi binecuvântează; sunt ocărâţi şi cinstesc (pe aceia ce-i ocărăsc). 

Fac binele şi sunt pedepsiţi ca nişte răi; pedepsiți fiind, se bucură ca unii făcuți vii. 

Sunt combătuţi de iudei ca fiind de altă seminţie cu ei şi sunt persecutați de păgâni, 
dar cei care-i urăsc nu ar putea spune cauza duşmăniei lor. 

Simplu spus, ceea ce este sufletul în trup aceasta sunt creştinii în lume. 

Sufletul e răspândit ca o sămânță în toate mădularele trupului, iar creştinii sunt 
răspândiți în cetățile lumii. 

Sufletul locuieşte în trup, dar nu este din trup; iar creştinii locuiesc în lume, dar nu 
sunt din lume. 

Sufletul nevăzut e detinat într-un trup văzut, iar creştinii sunt cunoscuți că sunt în 

lume, dar cinstirea pe care o aduc lui Dumnezeu rămâne nevăzută. 

Trupul urăşte sufletul şi se războieşte cu el deşi nu e cu nimic nedreptăţit de el, pentru 
că e împiedicat să se bucure de plăceri, şi pe creştini lumea îi urăşte deşi nu e cu nimic 
nedreptățită de ei, pentru că se împotrivesc plăcerilor. 

Sufletul iubeşte trupul care-l urăşte şi mădularele lui; iar creştinii iubesc şi ei pe cei ce 
îi urăsc pe ei. 

Sufletul e închis în trup, dar el ține la un loc trupul; creştinii sunt deţinuţi în arestul 
lumii, dar ei țin la un loc lumea. 

Sufletul nemuritor locuieşte într-un cort muritor; iar creştinii locuiesc şi ei în corturi 
stricăcioase aşteptând nestricăciunea în ceruri. 

Sufletul se face mai bun suferind cele rele în ce priveşte hrana şi băutura, iar creştinii 
pedepsiţi în fiecare zi se înmulţesc tot mai mult. 

Într-o atât de mare poziţie i-a pus Dumnezeu, pe care nu le este îngăduit a o părăsi. 

Epistola către Diognet V - VI scrisă de către Panten (primul profesor al şcolii 
creştine din Alexandria). 


Patru lumânări 


Luminează-te, luminează-te, lerusalime, că lumina ta vine şi slava Domnului 
peste tine a răsărit. lată, întuneric va acoperi pământul şi negură groasă va fi peste 
neamuri; dar peste tine Domnul Se va arăta şi slava Lui peste tine se va vedea (Isaia 
60:1,2) 

Patru lumânări ardeau pâlpâind. Era linişte, atâta linişte, încât puteai auzi şoaptele 
sfârâite ale lumânărilor. 

Prima lumânare oftă: „Numele meu e PACE. Lumina mea luminează în întuneric, dar 
ce folos, oamenii nu mă vor...”. Şi luminiţa ei deveni tot mai mică, până ce se stinse cu 
totul. 

A doua lumânare tresări pâlpâind şi şopti sfârâind: „Eu mă numesc CREDINŢĂ, dar 
se pare că sunt în plus. Oamenii nu vor să audă de Dumnezeu. Nu mai are nici un sens să 
mă consum arzând...”. O adiere străbătu încăperea şi lumânarea se stinse. 

Cu o voce abia şoptită începu să vorbească şi cea de-a treia lumânare: „DRAGOSTE 
mi-e numele şi simt cum mi se sfârşesc puterile. Oamenii mă împing de-o parte şi n-au 
ochi pentru cei pe care ar trebui să-i iubească...”. Cu o ultimă pâlpâire, se stinse şi 
lumina DRAGOSTEI. 

Un băieţel intră atunci în încăpere. Se uită la lumânările stinse şi rosti printre lacrimi: 
„Bine, dar lumânările ar trebui să ardă!” Atunci se auzi şoapta celei de a patra lumânări: 
„Nu te teme, copilaş! Câtă vreme mă vezi pe mine pâlpâind, mai putem reaprinde 
celelalte lumânări. Numele meu este SPERANȚA!”. 

Băieţelul prinse curaj, luă în mâini SPERANȚA şi reaprinse de la flacăra ei PACEA, 
CREDINŢA şi DRAGOSTEA. Cele patru lumânări îşi răspândeau din nou lumina. 


Chemare la Hristosul 


Nu-mi spune nimic! Îţi cunosc mizeria, necazurile, luptele şi ispitele sufletului tău, 
aşa cum eşti tu! Dă-Mi inima ta! Dacă o să aştepţi să devii înger ca să Mi te dăruieşti, 
atunci n-ai să Mă iubeşti niciodată! Chiar când eşti laş, fricos, trufaş şi neîncrezător în 
împlinirea săvârşirii iubirii, a sfințeniei, chiar când recazi în aceleaşi păcate pe care nu ai 
vrut să le repeţi ...ei bine, chiar şi atunci Eu nu-ţi dau voie să nu Mă iubeşti! 

Iubeşte-Mă, aşa cum eşti tu! 

În orice loc, moment şi-n orice situaţie te-ai afla, în credincioşie ori în trădare, în 

râvnă, întristare şi uscăciune, tu să Mă iubeşti aşa cum eşti! Eu vreau să Mă poţi iubi - 
din puţina şi săraca ta inimă, atât de chinuită! Dacă aştepţi şi-mi ceri să te aştept până vei 
fi desăvârşit, atunci n-ai să Mă iubeşti niciodată. 

N-aş putea Eu, oare, să fac din fiecare fir de nisip un serafim sau un înger care să 
strălu-cească de curăţie şi dragoste? Nu sunt Eu Domnul Dumnezeu şi am zidit toate şi 
pot totul? Inima ta de om, zidit de mine, este locaşul Meu. Eu aştept să-Mi dai această 
inimă Mie şi să Mă laşi să te iubesc aşa cum eşti! Desigur, Eu am să te schimb, dar până 
atunci, iubeşte-Mă aşa cum eşti, căci Eu te iubesc, cu toate că eşti aşa! Eu vreau să simt 
porumbelul iubirii tale zvâcnind către Mine, chiar din puţina, săraca, neputincioasa ta 
inimă! Din adâncul învoielilor tale, al murdăriei tale! Eu te iubesc şi când eşti slab şi 
necurat; tu ce vină-Mi găseşti? 

Nu vreau o Iubire izvorâtă din mândria virtuților tale, nici a spectacolului care poți fi 
tu, ci dintr-o inimă smerită înaintea Mea şi resemnată în a fi chiar ceea ce este: o biată 
inimă care Mă iubeşte şi pe care o pot curăţi oricând! Nu-Mi trebuie virtuțile tale, 
talentele tale, înţelep-ciunea ta. Eu vreau doar să Mă iubeşti şi să lucrezi întru iubirea 
aceasta. Crezi că ai virtuţi, dar dacă ţi le-aş da chiar, tu eşti aşa de slab şi de mândru, 
încât aş hrăni amorul tău propriu şi nu M-ai cinsti pe Mine, ci pe tine! Apropie-te deci, 
cu iubire! Unui fier negru şi rău, flăcările de foc nu numai că i-ar curăța rugina, dar l-ar 
face incandescent! Doar iubeşte-Mă, neînchipuin-du-ţi că eşti curat şi demn; aceasta ar fi 
iar o mândrie pentru tine; iubeşte-Mă pentru că sunt obosit şi vreau să odihnesc în inima 
ta! Deci, nu te mai zbate şi te strădui să-Mi placi, ci iubeşte-Mă pur şi simplu. Eu aş 
putea să fac, prin tine, lucruri mari pentru mintea omenească, dar nu!; tu ai să-Mi fii 
slugă rea şi nefolositoare şi neputincioasă şi am să-ţi iau puținul pe care tu te încrezi că-l 
ai! De ce, oare? Pentru că Eu te-am zidit, din iubire, ca să-ţi dau iubirea, iară ca tu să-Mi 
poți da ceva! Nu încerca să-Mi plăteşti Iubirea prin nimic, Mă doare că încerci! 

Nu mai sta departe de Mine. Îţi lipseşte nu sfinţenia, pe care numai Eu ţi-o pot da, ci o 

inimă gata să Mă iubească oricând şi până la capăt! De aceea, Eu stau mereu la uşa 
inimii tale, ca un cerşetor, deşi sunt Domnul şi Dumnezeul tău. Nu mă lăsa să aştept, ca 
să te împodobeşti şi să-Mi pregăteşti daruri, căci tu nu poţi nimic fără Mine şi dacă te 
încrezi în tine, fără Mine, voi fi nevoit să te las în cădere, la măsura cu care te apreciezi 
singur! Dacă Mă primeşti, te voi ajuta să înţelegi, să Mă cunoşti şi să Mă iubeşti mai 
mult decât îţi poţi Tia tata Lasă sângele Meu să curpa în sângele tău şi să Bu inima 
Mea într-a ta! Eu ţi-am rr TARAS 
dat-o pe Sfânta Prea- 
curata Mea Maică. 
Lasă să treacă totul 
prin inima ei curată, 
încât să poată mijloci 
pentru tine! 

Nu aştepta să devii 

sfânt, ca pe urmă să 
Mă iubeşti! În acest fel 
nu M-ai iubi niciodată! 
Şi acum vino! Eu sunt 
cu tine, cu voi, până la 
sfârşitul veacurilor! 
AMIN!  (leromonah 
Rafail Noica) 

VOLUMUL III’ 


Părintele Arsenie o personalitate de înaltă statură monahală, 
cum n-a mai avut Biserica Ortodoxă Română 


Arhim. Vasile Prescure 


Țara Făgăraşului a fost binecuvântată de Dumnezeu şi odată cu ea întreaga noastră 
tară, trimiţându-ni-l pe Părintele Arsenie Boca spre a trezi, sfătui, mustra duhovniceşte şi 
îndruma pe oameni pentru a trăi viața în duhul şi spiritualitatea autentic creştină, 
asemenea primilor creştini. 

A fost o mişcare care a cuprins zeci de mii de creştini de toate vârstele şi treptele 
sociale. Din rândul acestora a făcut parte şi un tânăr dintr-o comună din apropierea 
Mănăstirii Brâncoveanu, care a auzit vorbindu-se despre Părintele Arsenie şi astfel s-a 
născut în sufletul său dorinţa de a-l vedea, de a-l cunoaşte şi, mai ales, de a se lăsa 
îndrumat de Sfinția sa. 

După ce au trecut câţiva ani, angajat sufleteşte şi perseverând pe calea vieții 
duhovniceşti; cu râvnă sporită, cu multe rugăciuni şi osteneli, a ajuns să se spovedească 
la Părintele Arsenie. A fost cea mai mare bucurie a vieții sale până la acest moment 
binecuvântat. Stările de har, de trăire duhovnicească nu le putea descrie, dar le simţea 
din plin şi mulțumea lui Dumnezeu cu lacrimi pentru această binecuvântare. 

A trecut un an de la spovedania făcută la PărinteleArsenie când, pe neaşteptate, a 
simțit în suflet un gând vrăjmaş, păgân, hulitor de Dumnezeu şi de tot ce este sfânt. Cu 
trecerea timpului aceste stări au luat proporții aşa încât, după încă un an, uraganul 
necredinţei, al ateismului s-a dezlănţuit cu o furie pe care numai iadul, duhul negaţiei şi 
al minciunii putea să-l dezlănțuie. Luptându-se din răsputeri cu ispita satanei, a 
ateismului, tânărul se îngrozea, gândindu-se că va ajunge să-şi piardă credinţa şi odată 
cu aceasta şi mintea. 

Singura lui scăpare era Dumnezeu şi Părintele său duhovnicesc, Arsenie, pe care s-a 
hotărât să-l caute la mănăstire. Durerile lui sufleteşti nu le-a destăinuit nimănui, nici 
chiar părinților lui, adică a păstrat o tăcere desăvârşită în acest sens. Răvăşit sufleteşte, 
tulburat, îngrozit, aproape de pragul sau doaga nebuniei, s-a înfățişat la Părintele Arsenie 
care, văzându-l, l-a întrebat, înainte ca tânărul să-i spună durerea sa: „Ce fac cei din sat, 
care spuneau că nu este Dumnezeu şi tu spuneai că este?”. Părintele s-a referit la 
gândurile de referinţă care îl luptau furibund în timp ce el era în sat. Tânărul 1-a spus cu 
ochii în lacrimi: „Părinte, mă chinuieşte cumplit gândul necredinţei”. A confirmat 
personal ceea ce Părintele i-a spus cu câteva momente înainte. „Dacă nu veneai se putea 
să ajungi ateu”, i-a spus Părintele Arsenie şi apoi l-a îndemnat să cheme în ajutor mila şi 
harul lui Dumnezeu, spunându-i: „Spovedania şi Împărtăşania”. Aşa a luat sfârşit chinul 
tânărului greu încercat de ispita necredinţei. 

După câțiva ani de zile s-a găsit la Mănăstirea Brâncoveanu o copie a unui manuscris 
al Părintelui Arsenie în care se descriau stările sufleteşti ale celor care, datorită păcatelor 
înaintaşilor lor sau poate ale celor în cauză, trăiau momente asemănătoare cu cele pe 
care le-a trăit tânărul respectiv. 

x 

O tânără dintr-o comună de lângă Făgăraş s-a hotărât să intre într-o mănăstire cu 
dorința de a se călugări, după ce, câțiva ani de zile, a cercetat Mănăstirea Brâncoveanu - 
Sâmbăta de Sus - unde l-a cunoscut pe Părintele Arsenie. Sfinția sa, după un scurt timp, 
a primit-o la Sfânta Taină a Spovedaniei, fapt care a fost o surpriză în viața celor care se 

) 


) 


157 


osteneau cercetând această mănăstire. Uneori au fost situaţii când credincioşii aşteptau 
ani de zile până le venea rândul să se spovedească la Părintele Arsenie. 

Formată duhovniceşte în atmosfera de evlavie a acestei mănăstiri, tânăra Viorica - în 
călugărie Veronica - a intrat în Mănăstirea Bistriţa - Vâlcea, apoi la Mănăstirea Ţigăneşti 
- Ilfov şi, la urmă, la Mănăstirea Horezu, unde a urmat câţiva ani Seminarul teologic 
monahal. Prin decretul de expulzare a monahilor din mănăstiri, monahia Veronica a 
plecat din mănăstire cu inima îndurerată, împreună cu alte monahii, lucrând apoi în viața 
civilă în domeniul sanitar ca, după câţiva ani, să înceapă un şir de suferinţe fizice, care 
au durat 12 ani. 

Înzestrată de Dumnezeu cu o sensibilitate sufletească deosebită, interiorizată, la care 
s-au adăugat roadele nevoințelor călugăreşti, monahia Veronica a atins un grad de 
puritate morală, de viaţă duhovnicească deosebită, fiind o pildă vie pentru toţi cei care au 
cunoscut-o. După trecerea sa la cele veşnice în anul 1985, surorile sale duhovniceşti din 
Mănăstirea Prislop, cu care a făcut ucenicie la Mănăstirea Sâmbăta de Sus, au întrebat pe 
Părintele Arsenie: „Prea Cuvioase părinte, care va fi acum starea sufletului Maicii 
Veronica, având în vedere lunga ei suferință, pe care a purtat-o mulţumind lui 
Dumnezeu pentru că a cercetat-o astfel, apoi curăția îngerească a vieţii sale, râvna pentru 
cele duhovniceşti şi viața sa de adevărată călugăriță?”. La această întrebare Părintele 
Arsenie a dat un răspuns pe care numai un părinte duhovnicesc de talia Sfinţiei sale a 
putut să-l dea: „Dacă aţi şti voi în ce lumină se află acum sufletul Maicii Veronica!...”. 


Părintele ştia ceea ce se petrece cu un suflet după ce a trecut dincolo. 
x 


Părintele Arsenie a aflat, prin darul lui Dumnezeu, că un episcop nu şi-a mântuit 
sufletul plecând din lumea aceasta şi a ajuns la locul de osândă. In viaţa lui se îngrijise 


foarte mult de o mănăstire şi călugării l-au pomenit la Sfânta Liturghie şi la parastase. 
După 30 de ani, în timpul unei Sfinte Liturghii, Părintele a spus că în acel moment 
episcopul acela a ieşit din chinurile cele veşnice şi, şi-a mântuit sufletul. 

Părintele Arsenie, referindu-se la realitățile cereşti, a afimat că după plecarea sa din 
lume, el va merge acolo unde a mai fost: „Eu ştiu unde mă duc, eu am mai fost acolo”. 
De asemenea, a spus fiului său duhovnicesc - părintelui Simion Todoran - următoarele 
cuvinte, care se referă tot la realitățile cereşti: „Mă duc, dar de acolo de unde mă voi 
duce, eu vă ajut mult mai mult decât am făcut până aici”. 

Preotul Constantin Prescure din parohia Berivoii Mici din Țara Făgăraşului mergea 
adeseori la biserica parohiei Drăgănescu, pe care o picta Părintele Arsenie. Erau 
apropiaţi sufleteşte, aşa încât Părintele, la un moment dat, i-a destăinuit un gând, care l-a 
uimit pe preotul respectiv: „Mă, să ştii că eu, dacă vreau, pot să trăiesc până în anul 
2000”. Întâlnirea dintre ei, când a rostit aceste cuvinte, a avut loc în jurul anului 1970. 
Preotul respectiv este fratele semnatarului acestor rânduri şi, pentru că a auzit un lucru 
care l-a uimit, a simţit nevoia să-l spună şi altora. În situația aceasta mi s-a adresat, 
spunându-mi: „Auzi, mă, să dispună cineva de viaţa sa încât să poată muri atunci când 
vrea el”. 


Mai spunea Părintele: „Mă, să creşteţi în Hristos!”. 
x 


Conferința de la Timişoara, 24 noi.2004 (extrase): 

Firea sa retrasă, reținută, interiorizată şi puțin comunicativă avea ca suport un caracter 
moral inflexibil, vulcanic, dinamic, fapt dovedit în momentul în care a început lucrarea 
de trezire religioasă realizată la Mănăstirea Brâncoveanu. La această mănăstire era, în 
acea vreme, un pelerinaj de proporții, „bulboană spitituală uriaşă”- cum a numit-o 
Nichifor Crainic - „când toată țara lui Avram Iancu se mişca în pelerinaj cântând, cu 
zăpada până la piept”. Dar nu numai atât, ci credincioşi din aproape toate regiunile țării 

îşi îndreptau paşii spre Mănăstirea Brâncoveanu pentru a-l asculta pe Părintele Arsenie, 
fapt care l-a determinat pe Părintele Stăniloae să spună: „Părintele Arsenie a fost un 
fenomen unic în istoria monahismului românesc, adică o personalitate de o înaltă statură 
monahală, cum n-a mai avut Biserica noastră Ortodoxă Română”. 

În lucrarea duhovnicească săvârşită de Părintele nostru este de presupus că avea, pe 
lângă însuşirile native de excepţie, şi o pregătire intelectuală şi o latură harismatică, un 
dar deosebit dăruit de Dumnezeu ca urmare a nevoinţelor şi a purității vieţii sale morale, 
fapt care i-a determinat pe colegii săi de liceu şi de la teologie să-i spună „sfântul”. Că a 
fost un harismatic, că s-a învrednicit de vederea unor persoane sfinte, a Mântuitorului 
Hristos, a Maicii Domnului şi a Sfântului Serafim de Sarov a mărturisit-o Sfinția Sa 
însuşi câtorva din apropiații săi. Fiind la Sfântul Munte Athos, în Grecia, s-a rugat 
Mântuitorului Hristos şi Maicii Domnului să-i călăuzească paşii spre un duhovnic 
cunoscător al tainelor vieţii duhovniceşti, care să-l îndrume în viaţa călugărească. După 
rugăciuni stăruitoare la Fecioara Maria s-a învrednicit de o vedenie în care Maica 
Domnului l-a luat de mână, l-a urcat pe un munte înalt, cu o prăpastie atât de mare încât 
cu greu putea cineva să meargă cu piciorul liber, şi l-a încredinţat Sfântului Serafim de 
Sarov (1759-1833), care l-a îndrumat în viaţa monahală. În momentul acela Maica 
Domnului s-a făcut nevăzută. Când avea nevoie de duhovnic mergea singur în acel loc, 
iar Maica Domnului l-a întărit încât a postit 40 de zile, timp în care a fost îndrumat de 
sfântul care i s-a arătat. 

Părintele Teofil de la Mănăstirea Brâncoveanu de la Sâmbăta de Sus ne-a arătat în 
cartea sa: „Cine sunt eu?” că în anii liceului a ascultat o predică a Părintelui Arsenie în 
care a spus că Mântuitorul Hristos i s-a arătat în biserica Mănăstirii Brâncoveanu sub 
chipul unui copil care plutea în aer, Mântuitorul fiind în acel timp în cadrul uşii din 
peretele care desparte naosul de pronaos. În această vedenie Domnul i-a arătat haina cu 
care Părintele era îmbrăcat, deşi albă şi curată, avea totuşi o pată. Această pată 
reprezenta un păcat (Părintele nu a spus niciodată ce a fost acel păcat). 

Altădată, Domnul Hristos i s-a arătat în sfântul altar deasupra Sfintei Mese, tot sub 
chipul unui copil, căruia i s-a adresat cu cuvintele: „sfinte îngere, roagă-te lui Dumnezeu 
pentru mine, păcătosul”. Neprimind nici un răspuns şi-a dat seama că nu este un înger, ci 
Însuşi Domnul, Căruia i s-a adresat apoi: „Doamne, Iisuse Hristoase, Fiul lui Dumnezeu, 
miluieşte-mă pe mine, păcătosul” şi a primit răspunsul din care a înţeles că va trebui să 
rămână acolo, la acea mănăstire, şi să săvârşească lucrarea duhovnicească rânduită. 

Într-o conferinţă pe care a tinut-o în faţa unor preoţi a spus următoarele cuvinte: „Aşa 
că, în deplină cunoştinţă a misiunii noastre, putem păşi la lucru că noi nu suntem singuri. 
Mântuitorul este cu noi. Personal am această cunoştinţă de care nu sunt vrednic. Mi-am 
văzut Stăpânul şi mi-a arătat păcatele! Aşa se deosebeşte adevărul de părere căci mi-a 
arătat păcatele mele, nu ale altora. Harul lui Dumnezeu, sălăşluit în sufletele celor care 
au fost luminaţi cu Sfântul Botez, devine lucrător în măsura în care credinciosul 
colaborează cu el, adică prin nevoimţe, rugăciuni, postiri, privegheri, ajunări, prin 
lacrimi de pocăință. Urmarea acestei nevoinţe este că cel în cauză ajunge până la o 
măsură dumnezeiască încât se face vrednic să săvârşească lucruri mai presus de puterile 
omeneşti, de a săvârşi fapte supranaturale, atunci când şi unde voieşte Dumnezeu”. 

De asemenea daruri s-a învrednicit Părintele Arsenie. Dovadă sunt faptele săvârşite 
înaintea multor credincioşi, despre care aceştia dau mărturie. 

Un fost cântăreţ de la Mănăstirea Sâmbăta îşi aminteşte că atunci când Părintele 
Arsenie era starețul mănăstirii, într-o dimineaţă, ieşind Părintele din biserica cea veche 
pentru a merge spre altarul din pădure pentru a săvârşi Sfânta Liturghie, uitându-se în 
urmă să vadă dacă Părintele vine, s-a cutremurat şi a zis: „Vai, Părinte, sunteţi în foc?”. 
„Am simţit şi eu că mă arde ceva” a zis Părintele. Şi atât. S-a ferit să comenteze sau să 

comunice stările de har ale milei lui Dumnezeu care nu l-au părăsit niciodată. 

Ne spunea Părintele că ne ştie toate păcatele noastre şi ale neamului nostru, că a 
vorbit cu sfinţii pe care-i pictează. Cei care mergeau la el îi simțeau puterea şi ajutorul şi 
pe mulți îi vindeca pe loc. 

x 

În lucrarea Părintelui Arsenie avem şi cazuri de vindecări miraculoase. A vindecat un 
orb pe care mai întâi l-a spovedit şi l-a împărtăşit şi apoi i-a zis să iasă din biserică. Cei 
prezenți au vrut să-l ajute fiind orb, dar Părintele i-a oprit zicându-le să-l lase să meargă 
singur. Ajungând la uşă bolnavul a zis: „Măi, fraţilor, eu văd!”. În acel moment i-a 
revenit vederea pentru toată viața. 

Un om paralizat la pat a fost dus cu căruţa la mănăstire şi Părintele i-a zis să coboare 
din căruță. El a coborât şi de atunci a mers normal. 

La Mănăstire la Sâmbăta a venit o femeie care era adventistă. Părintele o cunoştea şi 
i-a spus să-şi facă cruce. Ea a început o rafală de cuvinte la adresa Sfintei Cruci. 
Părintele i-a spus din nou să-şi facă cruce. Dar ea mai vehement vorbea cuvinte de hulă 
împotriva Sfintei Cruci. Atunci Părintele a luat crucea şi a lovit-o peste gură, spunând: 
„Arză-te Sfânta Cruce!”. În acel moment femeia a căzut jos ca leşinată. După câteva 
momente s-a ridicat. În acest timp s-a văzut o dihanie care a trecut pe lângă ea şi a 
dispărut. Toţi au rămas încremeniţi. Părintele a zis: „Vedeţi cine a oprit-o pe femeie să-şi 
facă Sfânta Cruce?”. Primul lucru pe care l-a făcut femeia după ce s-a ridicat a fost 
Sfânta Cruce. 

Ultima serbare a Sfintelor Paşti la care a participat Părintele Arsenie la Mănăstirea 
Sâmbăta a fost în anul 1948. Am fost şi eu acolo. Între cei care au participat a fost şi 
părintele Stăniloae şi o mulțime de tineri, cei mai mulți studenţi la diferite facultăți din 
țară. La sfârşitul Slujbei Învierii, Părintele a citit o rugăciune de dezlegare. Finalul 
acestei rugăciuni a fost mişcător până la lacrimi, mai ales când Părintele a rostit cu ochii 
plini de lacrimi: „lartă-i, Doamne!”. Toţi cei prezenţi plângeau, gândindu-se, poate, că 
acesta e momentul solemn al despărțirii Părintelui de Mănăstirea Sâmbăta. După câteva 
luni a fost mutat la Mănăstirea Prislop, ca să urmeze calvarul închisorilor, canalul 
Dunăre - Marea Neagră, urmărirea permanentă de către autoritățile de atunci. 

x 

L-am cunoscut de timpuriu pe Părintele Arsenie şi mulțumesc lui Dumnezeu că m-a 
învrednicit să cunosc un om sfânt. Cu cât trece mai mult vremea cu atât conştientizez 
mai mult faptul că omul acesta a fost, într-adevăr, trimis de Dumnezeu. Părintele Arsenie 
mi-a fost de ajutor în multe din împrejurările vieţii. Mi-a spus de o suferință pe care o 
aveam. Înainte de a pleca în armată m-am dus la părintele, care era la Prislop, să-mi dea 
un sfat înainte de a pleca şi aveam o durere sufletească pe care nu o spusesem nimănui. 
Eram foarte tulburat sufleteşte. Când m-am dus acolo mi-a spus el de ce m-am dus! Mi-a 
dat un remediu foarte simplu: Spovedania şi Împărtăşania. Mai era acolo părintele 
Dometie Manolache, care este înmormântat la Mănăstirea Râmeţ. L-am mai întâlnit şi la 
Bucureşti în câteva rânduri. 

Niciodată nu voi putea să mulțumesc lui Dumnezeu că am întâlnit un om sfânt cu care 
ne-a binecuvântat pe noi, românii. Aproape la toți oamenii se adresa: „Mă...”. Era foarte 
categoric şi foarte deschis. A fost prețuit de foarte multă lume, l-au prețuit până la a-i 
acorda un cult; dar a fost şi detractat de oamenii care l-au bârfit, lucru care l-a mâhnit 
foarte mult. Spunea că a suferit mai mult din partea creştinilor decât din partea 
Securităţii. 

Părintele Serafim Bădilă 
Mănăstirea Căşiel 


Am în mână fotografia Părintelui Arsenie, aşa cum l-am cunoscut şi pot să zic că din 
câți oameni ai lui Dumnezeu am cunoscut, unul mai plin de Duh Sfânt nu am întâlnit. 

Când am fost la Drăgănescu, unde picta Părintele, dânsul a stat de vorbă cu fiecare, 
deci, a stat de vorbă şi cu mine. L-am întrebat: „Părinte, pe ce să pun accent? Pe Psaltire, 
pe acatiste, pe «Doamne lisuse...», pe cărţi sfinte...? Cam asta e rânduiala mea de 
rugăciune”. Părintele a zis: „Mă, dar cine ţi-a spus să faci asta? Zi rugăciunea minții şi 
«Tatăl nostru» la care te poți gândi toată ziua”. După această discuţie şi altele am plecat 
de la biserică - unde era foarte multă lume care dorea să vorbească cu sfinția sa, în auzul 
tuturor - să ajungem în Bucureşti ca să venim înapoi. Mama mea a zis că Părintele s-a 
urcat în trenul în care suntem noi. Am mers din vagon în vagon şi am ajuns să-l găsesc 
pe Părintele şi eram bucuros că acum pot să stau de vorbă cu dânsul. Dar n-am putut! 
Părintele era urmărit de Securitate; ei erau îmbrăcaţi civil şi eu nu puteam să ştiu cine 
sunt. O putere mă ținea şi nu puteam să vorbesc un cuvânt. Văzând că timpul trece şi eu 
nu pot vorbi cu Părintele, m-am gândit să pun în practică ceea ce mi-a zis şi să zic şi eu 
„Tatăl nostru”. Când am terminat „Tatăl nostru”, Părintele a întors privirea la mine şi a 
înclinat din cap, ca şi cum a aprobat această rugăciune. Acest lucru m-a făcut pe mine 
să-mi dau seama că Părintele are darul clarviziunii, e înaintevăzător. 

M-am convins şi mai mult pentru că un oarecare cetăţean şi-a pus haina lui, pardesiul 
la agățătoarea de la geam, unde stătea Părintele, dar nu a vorbit nimic. Dar, la un 
moment dat, înainte de a se încetini mersul trenului, pentru că urma o gară unde acel 
cetăţean trebuia să coboare, Părintele i-a pus mâna de sus până jos pe pardesiu şi omul 
radia de bucurie. Imediat, apoi, trenul a încetinit, omul a coborât, fericit că i-a fost 
binecuvântată haina de Părintele. 

Deci, aşa a zis Părintele: „Rugăciunea minţii şi «Tatăl nostru» care este rugăciunea 
cea mai puternică adusă de Domnul Hristos, care cuprinde toate trebuinţele noastre”. 

Părintele Arsenie stătea de vorbă cu oamenii şi zicea: „Mă, mă duc să vorbesc cu 
sfinții”. lată cine a fost Părintele Arsenie: un om care a vorbit nu numai pentru un om, ci 
pentru toată omenirea, că a vorbit tot de la Dumnezeu, pe care-L avea în inimă şi care-i 
stăpânea mintea şi viaţa. 

La una din primele întâlniri ale mele cu Părintele Arsenie, dânsul mi-a zis păcatele în 
față, dar nu m-am supărat pentru că mi-am dat seama că este un sfânt şi nu zice ca să te 
batjocorească. Faţa îi strălucea de nu te puteai uita la dânsul, aşa radia fața de lumină. 
Era îndumnezeit. 

Pentru ce zic eu că avea darul clarviziunii? Am fost învăţător la clasele I-IV 20 de 
ani: Mi-a spus: „Tu trebuie să pleci de acolo! Să te duci să faci teologia!”. La aceasta, eu 
i-am răspuns Părintelui cu gândul, pentru că nu îndrăzneam cu vorba. În gândul meu am 
zis: „Nu mi-am strâns bani şi trebuie bani să faci o şcoală”. 

Părintele mi-a spus: „Mă, îți pui problema că n-ai bani? Are mama ta!”. Fără să-i 
spun eu că tatăl meu a fost miner şi a trecut la cele veşnice şi mama mea a avut pensie, 
deci mă putea întreține, pentru că fratele meu era căsătorit şi surorile mele erau la 
mănăstire. Deci, mama, din pensie mă putea ţine. La acest cuvânt al Părintelui că mă 
poate ajuta mama mea, m-am opus a doua oară, spunând că nu sunt în stare să învăţ 
limbi străine. Părintele îmi răspunde şi la această împotrivire a mea: „Ce, acum îţi pui 
problema că tu nu poţi învăţa limbi străine? Iaca înveţi!”. Eu m-am împotrivit şi a treia 
oară spunând că nu sunt aşa deştept... Părintele strigă la mine: „Mă, tu n-auzi că trebuie 
să pleci de acolo?”. 

Realitatea a fost că surorile mele au plecat la Oradea, iar eu am mai rămas o lună 

acolo şi am fost conştient că, dacă şi mama şi surorile au plecat, întâmpinam nişte 
greutăți şi nu puteam face față singur acolo. Deci, s-a împlinit cuvântul că am plecat de 
acolo. Nu s-a terminat cu asta şi la Afteia am rămas până a venit de hram Înaltul Andrei 
- Sfinţii Împărați Constantin şi Elena - şi a zis: „Frate Nicolae, aş vrea să te sfințesc 
diacon la hram”. Cu îngăduinţa lui Dumnezeu am primit diaconia şi la câteva luni 
preoţia şi am făcut Teologia, cum a zis Părintele. 

Nu prea l-am ascultat eu pe Părintele. Mergeam pe la dânsul şi de fiecare dată îmi 
zicea: „Mă, de ce vii la mine dacă tu nu asculţi? Să te duci la mănăstire”. „Mă, acum te 
duci la Părintele Cleopa şi spui: «Părintele Arsenie Boca m-a trimis la Sfinția ta să mă 
primiţi la mănăstire»”. Astfel, am fost sprijinit de rugăciunile Părintelui Arsenie. În 
primul rând de harul lui Dumnezeu, al Maicii Domnului, de ocrotirea îngerilor şi a 
sfinților, dar povăţuit şi de Părintele Arsenie. 

În 28 noiembrie 2007 a fost al 18-lea parastas al Părintelui şi am văzut aşa mulţime 
de oameni la parastasul Părintelui încât cred că Părintele este un sfânt canonizat de 
Dumnezeu şi de popor, pentru că pe măsură ce trece timpul simt ajutorul lui Dumnezeu 
prin rugăciunile Părintelui Arsenie. Eu îl consider unul din cei mai mari sfinţi pe care i-a 
dat România. 

Mi-aduc aminte de un cuvânt al Părintelui care este o îmbărbătare pentru omul aflat 
în ispite şi în păcate, în necazuri şi în scârbe: „Dumnezeu iubeşte pe cel mai mare 
păcătos cu mult mai mult decât iubeşte cel mai mare sfânt pe Dumnezeu”. Deci, multă 
nădejde a dat oamenilor Părintele Arsenie şi în viaţă şi prin cărţile care au rămas şi prin 
îndrăzneala pe care o are înaintea lui Dumnezeu să se roage lui Dumnezeu pentru noi. 
Printre alți mulți sfinți ştiuți şi neştiuți, canonizați şi necanonizați de Sinod, dar 
canonizați de Dumnezeu şi de popor, este printre cei de frunte şi Părintele Arsenie. 

Îţi mulțumim, Părinte Arsenie, şi avem nevoie şi în continuare de rugăciunile Sfinţiei 
tale! Roagă-te pentru ţara aceasta, pentru poporul acesta ortodox ca să păstrăm credința 
ortodoxă, să nu fim prinşi de erezii, tineretul să priceapă că evoluționismul care li se 
predă este o otravă şi să ne izbăvim de mass-media care este - cum zicea Părintele Rafail 
Noica -împotriva Bisericii Ortodoxe” şi care transformă poporul acesta creştin - de la 
Sfântul Andrei şi până acum, de 2.000 de ani - într-o Sodomă şi Gomoră. Sunt mari 
ispitele în slujba lui Antihrist care sunt concentrate asupra mântuirii sufletului creştinesc 
din vremurile în care am ajuns noi şi avem nevoie de ajutorul lui Dumnezeu, al Maicii 
Domnului şi al tuturor sfinților. 


Pr. David Stoica 
Mănăstirea Sadinca (jud. Sibiu) 


Când era copil, Dan Stoica se afla şi el la mănăstire când Părintele Arsenie îi 
binecuvânta pe toți oamenii îngenuncheați. Dar pe el l-a ocolit. Atunci, copilul Dan a 
simțit nevoia sa tragă pe capul lui mâna Părintelui Arsenie. A strâns mâna Părintelui cu 
mâinile sale, pe creştetul capului său şi atunci Părintele a spus: „Călugăre, mă arzi!” şi 
apoi: „Tu vei fi călugăr, te vei numi David şi vei sta sus, într-un vârf de munte. Îţi vei 
căuta multă vreme calea prin alte locuri, dar până la urmă vei veni să ridici o mănăstire 
tot aici, în Ardeal, aproape de casă...”. Acestea s-au întâmplat întocmai. La 19 ani a 
devenit călugăr. După Căldăruşani, Drăgănescu, Cozia, Pătrunsa şi Sibiu, a ajuns, în 
sfârşit, să ridice acea mănăstire, la Sadinca, nu departe de Ocna Sibiului. 

Părintele David merge adesea cu credincioşii pe acolo pe unde a trecut Părintele 
Arsenie (Prislop, Măn. Brâncoveanu...). „La Prislop, mi-am dat seama de puterea 
Părintelui Arsenie chiar şi după moarte. O copilă de 4 ani, cu familia, venise la 
mormântul de la Prislop al Părintelui Arsenie. Nu putea merge pe picioruşe. Era 

paralizată total. Stăteau toți îngenuncheaţi în jurul mormântului, cu frunțile lipite de 
pământ. Se rugau fierbinte, toți cu ochii închişi. Şi, deodată, văd copilaşul cum se ridică 
dintre ei, în picioare. Stătea aşa, cumva speriată, nevenindu-i să creadă că este adevărat. 
Pe urmă a început să sară într-un picior, de parcă vroia să se dezmorțească. Pe urmă a 
făcut câțiva paşi. Atunci şi-au ridicat şi părinții frunțile din pământ şi-au văzut-o... Ce 
bucurie poate fi mai mare? Ce fericire mai mare, decât să fii vindecat prin puterea inimii 
şi a rugăciunii?”. 


Pr. Nicolae Streza 
-Sibiu- 


Primele întâlniri cu Părintele Arsenie 

Mulţumesc tinerilor din A.S.C.O.R. care m-au invitat şi au acceptat să vorbesc despre 
personalitatea marelui duhovnic Arsenie Boca, pe care l-am cunoscut când eram elev de 
liceu, în anul 1942, când şi-a început activitatea la mănăstirea Brâncoveanu de la 
Sâmbăta de Sus, din Tara Oltului. După ce l-am cunoscut, în toate vacanţele mergeam 
din satul meu natal, Ludişor, (cam 15 km depărtare de mănăstire), şi chiar în fiecare zi 
de duminică şi sărbătoare, să-l văd şi să-l ascult, alături de mii de credincioşi. 
Împărtăşindu-ne din darul lui, am fost pe urmele părintelui, iată, aproape 60 de ani. A 
vorbi despre marea personalitate a părintelui Arsenie Boca este o temeritate şi o 
îndrăzneală, atât în fața conştiinţei noastre cât şi în faţa, mai ales, a Părintelui care ne 
priveghează de dincolo, ne vede şi ne ajută tuturor celor ce-l cinstim. 

Părintele Arsenie alegea în fiecare duminică la uşa mănăstirii un grup de 70-80 de 
credincioşi, pe care îi chema în biserică, le citea molitfa spovedaniei, le dădea un cuvânt 
de învăţătură şi apoi le spunea să rămână la mănăstire toată săptămâna. Mâncau la 
bucătăria mănăstirii, ajutau la trebuinţele mănăstirii, şi unii aşteptau la uşa bisericii (7-8 
inşi) ca să intre la spovedanie. Prin taina spovedaniei pătrundea în adâncul, în 
profunzimea fiinţei oamenilor şi îi îndemna să-şi schimbe viaţa creştină, să se apropie de 
Dumnezeu mai mult. Erau adunaţi câteodată sute de oameni, iar părintele arăta cu 
degetul pe cei pe care-i chema la el sau le zicea chiar pe nume. Cei care erau strigați 
mergeau şi intrau în biserică. Eram elev în clasa a şasea de liceu şi mă aflam la marginea 
acestei mulțimi cu încă cineva din satul meu. La un moment dat, când Părintele alesese 
deja 7-8 inşi, am zis că uite pe noi nu ne mai cheamă şi, credeți-mă, la puţine clipe 
Părintele a arătat cu mâna şi a zis: „Măi, Nicolae, vino şi tu!”. Avea darul înainte vederii. 
Aşa a devenit duhovnicul meu pe parcursul vieţii, până când autorităţile de atunci au 
obligat Episcopia Aradului să-l scoată din monahism şi să-l trimită cu domiciliul forțat la 
Bucureşti, fiind supravegheat. Dar nu ne-a lăsat! L-am căutat şi acolo cu toate greutățile, 
silindu-ne să nu-i facem probleme. 

x 

Părintele Arsenie s-a născut în satul Vața din ținutul Zarandului, unde a făcut şi 
şcoala generală, urmând apoi cursurile liceului „Avram Iancu” din oraşul Brad. După 
mărturisirea colegilor săi contemporani (din care unul a trăit până nu demult la Sibiu), a 
fost unul din cei mai deosebiți elevi ai liceului, şef de promoție în 1929. Dirigintele 
clasei împreună cu colegii, l-au pus pe Zian Vălean (căci aşa îl chema înainte) să 
sădească un stejar în curtea liceului, pe care mai târziu colegii l-au numit gorunul lui 
Zian Vălean Boca. Apoi, se înscrie la Teologia din Sibiu în 1929 pe care o absolvă în 
1933. La Teologie, de asemenea, a fost remarcat de colegi printr-o ținută ascetică, prin 
interiorizare, prin capacitatea de a învăța şi de a se orienta nu numai în domeniul 
Teologiei, ci şi în cel al ştiinţelor, în special al desenului (devenind cel mai mare pictor), 


) 


(| 
: 
G 
G 
v 
G 
G 
G 
V 
0 
0 
G 
Ô 
| 
G 
G 
| 
G 
G 
| 
G 
G 
| 
' 
G 
| 
G 
G 


dar şi al muzicii; cânta la flaut. Liturghia pe care o cântă maicile la Prislop a fost 
organizată şi armonizată de părintele Arsenie. Unul din colegii săi a spus că Părintele a 
fost şi „infirmier al teologiei”. După terminarea Teologiei, este trimis cu bursă de către 
Mitropolia Sibiului la Belle Arte în Bucureşti, unde audiază şi cursuri de medicină, în 
special de anatomie ale unui mare anatomist de atunci. Acestuia îi prezintă o experiență 
cu fotografia (pe care anatomistul Reiner Franz a văzut-o). Aceasta consta în următorul 
lucru: a tăiat figura sa perpendicular şi din faţa (partea) dreaptă a făcut o figură şi din 
partea stângă alta şi au ieşit două feţe diferite (ştiţi că nu suntem simetrici, numai ochii 
noştri văd simetria dintre feţe). Când a văzut Reiner figura provenită din partea dreaptă a 
scris: sfântul; iar din figura provenită din faţa stângă a ieşit o altă figură, sub care Reiner, 
cunoscutul anatomist, a scris: omul cavernelor, căci aşa arăta. Mai târziu, Părintele a 
spus că poate de aceea a pus Dumnezeu inima în partea stângă, ca să-l mai domolească 
pe omul cavernelor şi să-l întoarcă spre partea dreaptă, spre Dumnezeu. La Bucureşti a 
studiat şi cursurile de mistică ale lui Nichifor Crainic (primul profesor de teologie care a 
propus mistica în Teologia de la Bucureşti). Nichifor Crainic a fost ocrotit mai târziu de 
părintele Arsenie Boca atunci când a fost urmărit. A fost în închisori şi la canal, ca şi 
părintele Arsenie. 

Prin 1952-1953 când părintele a fost la canal, cei de acolo ca să-şi bată joc de Sfinția 
Sa, l-au băgat într-o baracă cu delicvenţi de rând. Rezultatul a fost că delicvenții s-au 
întors de la faptele lor rele, văzându-l şi ascultându-l pe părintele, şi l-au ocrotit. Când 
trebuiau să lucreze la canal, să sape şi să care cu roaba, ei îl scuteau pe părintele de 
munca pe care trebuia să o facă, lucrând ei în locul lui. Erau cronometraţi să vadă cât au 
lucrat. Iată ce influență a avut asupra unor delicvenţi de rând un om al lui Dumnezeu! 

După ce s-a întors de la studii din Bucureşti în 1940, a fost tuns în monahism la 
mănăstirea Sâmbăta de mitropolitul Nicolae Bălan, apoi a fost trimis la Muntele Athos, 
pentru ca să cunoască felul de viață, de organizare şi de trăire de acolo. A mărturisit o 
singură dată că a căutat un mare duhovnic care să-l înveţe şi pe dânsul să fie duhovnic. 
S-a rugat Domnului Hristos să-i scoată în cale un mare duhovnic de acolo, însă nu a 
reuşit. S-a rugat şi Maicii Domnului, care l-a dus în vârf de munte, în Athos, şi a fost dat 
în grija unui duhovnic care a trăit cu 200 de ani înainte de dânsul! 


Alături de Părintele Arsenie 

Întorcându-se de la Athos, în 10 aprilie 1942 a fost hirotonit preot ieromonah pentru 
mănăstirea Brâncoveanu, rectitorită de mitropolitul Nicolae Bălan. Astfel devine 
duhovnic al mănăstirii. Spovedania era cea dintâi pe care o făcea pentru rezidirea 
omului. În 1947 în postul Sfintei Marii, după sfânta Liturghie şi spovedanie, părintele 
Arsenie citea şi explica părţi din Cărarea Împărăției. 

Înainte de a fi eu student la teologie, i-am zis părintelui să ne arate chilia dânsului din 
stăreția veche de la Sâmbăta. Seara pe la 10 ne-a arătat chilia (care era în faţa 
bibliotecii): ferestrele erau spre munte, o masă în colţ, pe care era o Biblie, o cruce şi alte 
cărți; mai era un dulap şi un cuier, dar lipsea soba... în rest nu prea avea nimic. Ne-a spus 
că vom dormi acolo ca să vedem şi noi cum e călugăria. După ce am spus cu toţii câteva 
rugăciuni, am stins lampa (nu era electricitate atunci), părintele s-a aşezat pe scândura 
dânsului, aşa cum era îmbrăcat cu rasa, şi noi pe podeaua din mijlocul camerei. Noi nu 
am putut să ne odihnim, dar părintele ne-a întâmpinat dimineaţa zâmbind. A mai dormit 
odată părintele Arsenie, la noi acasă, când fiul meu avea câteva luni. Copilul adormea 
foarte greu seara. I-am spus Părintelui că o să plângă. Înainte de a ne culca părintele s-a 
uitat la copil, a fluierat spre el, iar acesta a dormit toată noaptea încât preoteasa i-a spus 
Părintelui că ar fi bine să mai vină pe la noi. 

În 1946 începuse lucrarea la chilia din munte şi am lucrat acolo o săptămână dormind 

pe jos, pe cetină de brad. Dintr-un perete de stâncă curgea un mic pârâiaş de apă, nu l-am 
întrebat pe Părintele, dar am înţeles, că pentru rugăciunea lui, Dumnezeu a lăsat acest 
pârâiaş pentru trebuințele noastre. Autoritățile au interzis apoi lucrarea, iar în 1948 
Părintele a fost mutat de către Mitropolit la mănăstirea Prislop, fiind stareț aici între 
1949-1950. Părintele spunea că cu fiecare dintre noi Dumnezeu are un rost pe care 
trebuie să-l împlinim, iar marii duhovnici ne ajută să ni-l descoperim. Părintele Arsenie 
pe unii i-a trimis în monahism, pe alții în viața de familie pentru a naşte copii după 
rânduială. 

. Părintele spune undeva că pentru cei păcătoşi chiar un gând spre Dumnezeu, o 
lacrimă pentru viața lor păcătoasă, poate să aibă ultimul cuvânt înaintea judecății Sale. 
Numai să ai acest moment, chiar şi în ultimele zile ale vieții! Dar la bătrânețe, cu un trup 
dogit şi mintea pierdută, nu mai foloseşti la nimic. Deci, să ne întoarcem până avem 
conştiinţa minții, până suntem conştienţi de ceea ce facem. 


Diferite învățături 

- Cum îi trata părintele pe catolici? Odată ne-a zis că greco-catolicii sunt „căpuşa în 
cojocul ortodocşilor”. Vorbind despre unirea creştinilor, care ar trebui să fie şi pe care să 
o facem noi cei de acum, părintele spunea că se va ajunge la unire numai când oamenii 
vor avea astfel de suferințe îndurate de la alţii, care vor cere să nu se mai facă sfânta 
Liturghie, încât abia poate atunci le va veni în minte să se unească, ca să poată împreună 
rezista încercărilor mari care vor veni asupra lumii prin lucrarea lui Antihrist. A zis 
părintele: „Papa vrea unirea, dar numai cu Roma, de aceea poartă şi o cruce strâmbă” 
(aşa are cârja). Totuşi, unii teologi şi episcopi catolici caută nişte punți de legătură (cum 
ar fi icoana). 

- Părintele îl laudă pe Sadhu Sundar Sing care nu era ortodox. De ce? Pentru că va 
veni vremea când va trebui să trecem peste confesionalitate, care ne învrăjbeşte şi ne 
desparte. Acest om (provenit dintre hinduşi şi nu se ştie exact care era religia lui în 
India) a venit să cunoască adevărul. A făcut o şcoală engleză unde a aflat de creştinism. 
A ajuns şi la ideea sinuciderii. Când i s-a arătat Domnul Hristos a devenit apostot al Lui 
în Europa creştină şi în India. De aceea, Părintele a avut numai cuvinte de apreciere față 
de acest om care a devenit apostol al Domnului Hristos în veacul XX. 

Ce importanţă are citirea Sfintei Scripturi? Poate orice creştin să o citească? 

Părintele le spunea celor care ziceau că nu se prea pot ruga să înceapă cu citirea 
Noului Testament; să înceapă cu Evanghelia de la Matei şi să citească cu mare atenție 
Predica de pe Munte de mai multe ori până ce va pătrunde şi în minte ceva din Duhul 
Evangheliei. Părintele a zis despre sectari că „se duc în iad cu Biblia în mână”. 

Ce semnifică un vis în care îți apare lisus cu spatele? Dar un vis în care-l simţi pe 
diavol urmărindu-te? 

Eram la Drăgănescu şi a apărut un tânăr din Alba-lulia cam la 23 de ani, înalt, deşirat, 
subțire, cu o figură cadaverică şi îl căuta pe părintele. Părintele nu prea i-a dat 
importanţă la început. I-a cerut părintelui ajutorul spunându-i că toată noaptea îl 
chinuieşte diavolul cu fel şi fel de vedenii venindu-i şi gândul sinuciderii. Părintele îi 
spune: „Mă, da” aia ce o faci unde ai învăţat-o, în armată?”. Era vorba de onanie, păcatul 
lui Onan din Vechiul Testament. Aceasta ţi-a mâncat energia din sistemul nervos 
simpatic. l-a mai spus: să te duci să te spovedeşti, să posteşti, să te rogi, să te căsătoreşti 
şi să nu mai faci onanie. I-a spus să se ducă la o scenă din biserică şi să arate ce diavol 
vede el în vis. M-a trimis şi pe mine cu el. Am mers acolo şi a pus mâna pe dracul 
onaniei. 


) 


(| 
s 
0 
G 
v 
0 
G 
G 
V 
G 
G 
G 
G 
| 
G 
G 
| 
G 
G 
| 
G 
G 
| 
' 
G 
G 
Q 


Două scrisori de la Părintele Arsenie 

V-a marcat în mod deosebit un cuvânt sau o faptă a părintelui Arsenie? 

Sunt multe. Am primit de la părintele două scrisori în împrejurări foarte grele din 
viața noastră. Prima a fost când urma să se nască băiatul nostru, soția mea având 
probleme cu sarcina, ajungându-se până la consensul medicilor de a face avort. Atunci 
i-am scris părintelui. lată ce mi-a răspuns: „„Necazul vostru e destul de mare, dar trag 
nădejde că îl veți depăşi cu ajutorul Sfintei Împărtăşanii. Aşa se țin ispitele de orice 
hotărâre eroică pentru legea lui Dumnezeu. Dragii mei, greu sfat îmi cereți. Nădăjduiesc 
că Stăpânul vieţii nu va arăta deşartă osteneala atâtor rugători pentru viaţă. Poate că vreţi 
să vă vorbesc şi ca un om mai real. N-aş putea decât: I.consultând cele mai autorizate 
păreri ale medicilor dintre care unii ar fi de părerea întreruperii sarcinii, iar alții ar conta 
pe puterea de supraviețuire a organismului uman (să renunți la medicii care propun 
întreruperea sarcinii, să asiguri mamei toată liniştea...2.grija sufletească prin Sfintele 
Taine, care sunt un factor neprevăzut în medicină”. 

Altă scrisoare: eram diacon la Sibiu şi, aşa cum sunt şi azi absolvenţii de teologie, 
vroiam să-mi găsesc o parohie la oraş. Era o parohie în Sibiu, singura care avea post de 
diacon, şi preotul de acolo a venit (după ce diaconul pe care-l avusese plecase) la 
rectorul de la teologie -părintele Nicolae Neaga- cerându-i să-i recomande un diacon. 
Am fost recomandat eu, dar pe parcurs lucrurile au luat o întorsătură destul de grea. l-am 
scris părintelui Arsenie pentru că nu ştiam ce să facem. lată ce ne răspunde părintele în 
14. VIII. 1950: „Dragii mei, odată mi-a fost pe limbă să vă întreb de ce rămâneți în Sibiu 
într-o situație cam neprecisă, provizorie. Poate că atunci nici nu m-aţi fi ascultat. Frate 
Nicolae, mi-ai dat trei alternative: renunțarea la diaconie şi salariu, renunţarea la 
cooperaţie şi salariu (lucram ca funcţionar civil) şi renunţarea numai la salariul 
diaconiei. Din alternativele acestea lipseşte a patra: preoția la ţară. Dacă nu te-ai gândit 
la ea, nu ţi-o pot da nici eu, fiidncă nu te încântă perspectivele ei sau chiar ai vrea să o 
ocoleşti. Totuşi situația de funcționar nu-i o perspectivă, nu-i poţi împlini condiţiile 
totale şi rămâi pe dinafară [cum s-a şi întâmplat: lucram la un birou de facturare şi după 
ce au aflat cei de acolo că sunt şi diacon m-au dat afară]. Pe cât îți cunosc sufletul şi 
datorită examenului pe care l-ai trecut cu soția ta, îți propun, totuşi, să laşi Sibiul şi să te 
retragi la ţară, până şi în Chirpăr (un sat din Țara Făgăraşului). E mai bine popă decât un 
număr în Sibiu! Rămânerea ta în Sibiu era motivată dacă te țineai de carte. (Dar, nu am 
putut pentru că au venit copiii şi greutățile, iar doctoratul se dădea doar la Bucureşti). 
Dar cartea şi cu serviciul nu merg bine nici una. Mai aveai un motiv să rămâi în Sibiu 
dacă părinţii şi socrii puteau să te ajute. Du-te în Chirpăr şi vezi ce oameni sunt acolo, şi 
dacă-ți place rămâi la ei (Părintele a fost acolo; când era la Sâmbăta îl chemau oamenii şi 
se ducea prin diferite sate. Îmi spunea şi cum să merg). Poţi să iei trenul până la Nochrih 
şi de acolo nu mai e mult; sau poţi să ajungi şi de la Arpaş, Săsăuş, Chirpăr. În satul tău 
să nu te duci oricât ar trage tatăl tău de tine. Consătenii s-ar târgui cu creştinismul şi ar 
pierde. Străinii ți-i poţi apropia mai bine decât consătenii şi rudeniile. Rămâi la soluția a 
patra: preoția, că prin ea ai să te mântuieşti. O conştiinţă preotească n-are nimic de 
pierdut, ci totul de câştigat în orice împrejurări. Asta-i sfatul meu. La toţi de bine, 
Arsenie”. Rezultatul a fost că am plecat preot la ţară, am stat la o parohie de lângă 
Sighişoara 16 ani şi jumătate, apoi, prin concurs, m-am mutat la Târgu-Mureş, unde am 
stat 31 de ani. 

După ce ne-am dus la Târgu-Mureş, unde am avut o parohie de foşti greco-catolici şi 
ne-a fost destul de greu, părintele care a fost în Lazaret (Sibiu) a fost numit profesor de 
teologie. Am vrut să ne mutăm în Sibiu. l-am spus aceasta părintelui Arsenie care, însă, 
a zis: „Acolo-i canonul vostru, la Târgu-Mureş, până ieşi la pensie. Că în adevăr o spun: 
oamenii aceia au nevoie de voi, mai mult decât cei din Sibiu care sunt credincioşi, iar 

bisericile de aici sunt pline”. 

Închei cu un cuvânt al Părintelui: 

„Nimeni pe lume nu este absolut necesar pentru nimic. Vei fi sau nu, vei interveni sau 
ba, progresul, lumina tot se va face, cu tine sau fără tine. Există o energie ascunsă care 
mână lucrurile înainte. Să nu-ți închipui, sărmană făptură pieritoare, oricât de bine ai fi 
înzestrat, că dacă nu eşti tu lucrurile n-au să meargă înainte. Lumina se face şi fără tine 
pe deasupra capului tău. Poţi fi folositor, dar absolut trebuitor nu eşti pentru nimic. 

Prin urmare, la ce străduinţa? Oricum vor sta lucrurile, tu îndeplineşte-ţi înainte 
menirea pe care o simţi, dacă o simţi. Câtă vreme auzi în tine glasul unei misiuni, 
continuă-ți calea mai departe, oricâtă experiență brutală ar fi venit să-ți arate că țelul 
crezut al străduinţei tale s-ar putea lipsi de munca ta. Ţi-a fost rănită prezumția pe care ai 
avut-o? Poate că nu mai înţelegi rostul încordării, ci sensul utilității tale? Nu înceta să fii 
ceea ce ai fost. Isprăveşte ceea ce făceai ca şi cum n-ai fi încercat nici o dezamăgire. 

Poate că, fără ştiinţa noastră, noi slujim vreunui scop al naturii, un scop care-i prea 
mare ca să-l înțelegem, prea vast ca să ni-l închipuim şi pentru care Dumnezeu ne-a pus 
în suflet impulsia oarbă pentru noi, dar luminată pentru El. Soldatul nu pricepe planul 
generalului, dar fără să-l priceapă îl aduce la îndeplinire. Întocmai aşa sună cuvântul 
Scripturii din Vechiul Testament: ori pricep, ori nu pricep, ori ascultă, ori nu ascultă, tu 
spune-le cuvântul Meu”...(4 apr.2002-Facultatea de Teologie Ortodoxă din Cluj-Napoca) 


Pr. loan Ciungara 
Copăcel 


Vorbind despre Părintele Arsenie, parcă Dumnezeu v-a adus aici în această zi (7 
noiembrie) căci ieri am participat în parohia vecină la înmormântarea unui ucenic al 
Părintelui Morar-cumnatul Măicuţei Stareţe de la Mănăstirea Prislop. În predica de la 
înmormântare, părintele duhovnic de la Mănăstirea Prislop a spus că Morar a fost un 
ucenic al Părintelui Arsenie şi că Părintele i-a spus: „Mă, tu când vei muri vei fi 
conştient. Vei fi bătrân, dar vei avea mintea întreagă”. Într-adevăr, a fost un om înţelept 
şi a murit într-o zi de duminică, fiindu-i copiii acasă (un fiu de-al lui l-a căutat des pe 
Părintele, acum este preot la Bucureşti şi redactor la nişte reviste teologice). Aşa a murit 
cum i-a spus Părintele: a fost conştient până când s-a despărțit de lumea aceasta. 

L-am cunoscut pe Părintele chiar de când am fost la Seminar; la început am mers la 
dânsul împreună cu alți colegi care-l cunoşteau. Când am mers la dânsul, fie singur, fie 
cu colegi de la seminar, fie cu colegi preoți mai târziu, cu toate că avea mult de lucru se 
cobora de pe schele şi zicea: „Mă, cu voi trebuie să stau de vorbă!”. Nu totdeauna se 
întâmpla aşa pentru că era multă lume la Drăgănescu, iar Părintele lucra şi vorbea fără să 
se uite înapoi, spunea fiecăruia de ce a venit, ce ar trebui să facă şi, mai ales, să se 
ferească de multe păcate. Era, parcă, Sfântul loan Botezătorul care biciuia foarte mult 
păcatu. 

Ne-a sfătuit şi pe noi ca teologi, ne-a dat sfaturi şi pentru preoție. Ca preot am învăţat 
multe de la Părintele şi pot spune că am şi asistat la lucruri minunate. Ne spunea să nu ne 
batem joc de cele sfinte pentru că vom dă socoteală în faţa lui Dumnezeu. Apoi să fim cu 
luare aminte la pomelnicele pe care le pomenim, mai ales că sunt însoţite şi de banul 
văduvei, deci să le pomenim cu toată grija şi dragostea față de cel care-l aduce. 

Despre Taina Spovedaniei nu ne-a spus prea multe pentru că trimitea pe credincioşii 
care îl căutau la preotul lor duhovnic: „Mergeţi, mă, în satul vostru şi vă spovediţi 
acolo”. Ca să înţelegem noi, ca preoți, cât de dificilă şi de grea este această Taină, ne-a 
dat un exemplu: ne spunea că a venit odată cineva la dânsul la spovedit şi şi-a dat seama 
că este de la Securitate, care căuta să-i găsească motive ca să îl aresteze. I-a spus direct: 
„Părinte am omorât un rus”. Apoi a făcut o pauză; aştepta răspunsul. L-am întrebat pe 

Părintele ce i-a spus, pentru că dificilă întrebare i-a pus la spovedanie. Părintele i-a spus: 
„Mă, dacă tu l-ai omorât şi tu vei muri”. Apoi Părintele ne-a explicat: „Dacă îi spuneam 
că bine a făcut că l-a omorât, că uite, suntem sub stăpânirea lor, imediat mă aresta. Dar 
dacă i-am spus că şi tu vei muri, el nu şi-a dat seama, pentru că muritori suntem. Astfel 
nu avea cum să mă prindă în acest cuvânt meşteşugit”. 

Părintele ne învăţa să predicăm împotriva păcatului, să nu ocolim păcatul, să nu 
încurajăm păcatul; de aceea, o parte din învăţătura Părintelui era îndreptată spre păcat. 
Le spunea celor de față: „Mă, pentru cutare păcat ai ajuns în situaţia asta de boală, ai 
ajuns în situația de a te părăsi copilul, de a nu te asculta copiil...”. 

Părintele ținea foarte mult să fie ascultat. Dacă mergeai de câteva ori şi vedea că 
starea ta sufletească nu s-a îndreptat te mai şi certa; spunea: „Mă, ajută-mă ca să te ajut! 
Degeaba spun eu să faci cutare lucru dacă tu nu mă asculţi!”. Se supăra pe unii care 
veneau des, dar nu-l ascultau şi nu se îndreptau prin trăirea şi viața lor. Părintele a 
învăţat, dar la cuvânt adăuga şi fapta. Într-un cuvânt de-al Părintelui, dânsul zicea că în 
lume nu se face mai mare abuz ca de cuvântul Evangheliei; Împărăţia lui Dumnezeu nu 
stă în vorbe, ci stă în fapte; nu trebuie să vorbeşti că eşti creşțin, ci trebuie să taci şi să 
arăţi că eşti creştin! Acest lucru l-a arătat Părintele de multe ori, de multe ori îl găseam 
în tăcere. Ne îndemna, mai ales, la fapte. 

Când eram la teologie, am îndrumat pe mulţi colegi să meargă să-l caute pe Părintele, 
printre care şi pe (viitorul) PS Daniil, care adesea venea în clasă şi-mi spunea: „Frate 
Joane, mai spune-mi câte ceva despre Părintele Arsenie”. Apoi am avut bucuria să aflu 
că a ajuns un apropiat al Părintelui. Şi părinţii mei l-au căutat pe Părintele. Tatălui meu, 
care se pregătea să meargă în război, i-a spus: „te vei întoarce, dar roagă-te mult acolo”. 
A stat vreo 7 ani în război, a fost şi rănit şi îngropat de un obuz, dar cuvântul Părintelui 
s-a adeverit. S-a întors sănătos şi mereu îl pomenea pe Părintele. Am avut şi un unchi 
care a fost foarte apropiat, un cărăuş al Părintelui Arsenie; avea o trăsură cu cai şi 
Părintele mereu apela la dânsul şi la drumuri mai lungi... Mărturisea acel unchi al meu 
că la Sâmbăta, când a fost ridicat de securitate, a fost pus în maşina care venise să-l ducă 
la Făgăraş. Părintele le-a spus: „voi mergeţi cu maşina că eu vin pe Jos şi ajung înaintea 
voastră”. Ei nu au vrut. Le-a spus că o să ajungă înaintea lor pe jos. Dar când s-a urcat în 
maşină aceasta nu a mai pornit... Părintele a rămas să meargă pe jos şi a ajuns înaintea 
celor care vroiau să-l aresteze. 


OO OO OO OO OO OO 


Ga 


Eram într-o zi la Bucureşti şi era o tânără însoțită de un tânăr. La un moment dat ea 
zice: „Părinte, e viitorul meu logodnic. E un băiat credincios”. La care, Părintele îl 
întreabă: „Unde eşti student?”. A zis că la Drept. „Crezi în Dumnezeu?”. „Cum să nu 
cred, Părinte?”. „Şi ÎL mărturiseşti pe Dumnezeu?”. „Cum să nu, Părinte?”.„Păi, mă, 
dacă tu ieşi un mare avocat şi mai marii tăi te pun să scrii împotriva lui Dumnezeu, tu 
scrii sau nu scrii?”. Cu aceste cuvinte l-a blocat pe acel tânăr şi nu a ştiut ce să răspundă. 
La care Părintele îi dă răspunsul: „Măi, dacă vei scrie împotriva lui Dumnezeu nu mai 
eşti creştin, aşa cum mărturiseşti. Dacă nu scrii împotriva lui Dumnezeu vei avea mult de 
suferit din partea celor care te pun la această încercare”. Şi-a dat seama că Părintele 1-a 
spus un mare adevăr. 

Părintele m-a chemat, chiar de departe din curte, în biserică. Venise o doamnă mai 
tânără de la Târgu Mureş. Şi mi-a zis: „lată, părinte, haide să arăt lumii că nu ghicesc, că 
nu-s ghicitor”. Şi a întrebat-o: „Mă, te bate?”. „Mă bate, Părinte”. „Bea, se îmbată?”. 
„Da, Părinte”. Şi a spus Părintele: „Şi bunicul său a fost beţiv şi tatăl lui şi el. Şi dacă 
nu-l vei lăsa, dacă nu te desparți şi nu pleci de la el are să te împuşte, are să te omoare”. 
Eram în vremea regimului comunist şi n-am înţeles atunci aceste cuvinte şi după ce 

Părintele s-a retras iar în biserică să picteze am întrebat-o pe doamnă cine este, ce este 
soțul dânsei. Mi-a spus că soțul ei lucrează la securitate şi că are grea cruce cu el. Mi-a 
mai spus că nu ştie cum Părintele i-a aflat taina că nu i-a spus nimeni. Părintele ținea să 
le spună celor care aveau soți cuprinși de patima beției să-i părăsească, lucru pe care nu 
l-am înţeles atunci. Am înţeles că patima beţiei stăpâneşte pe câte un om, pe câte un 
creştin, pe câte un soţ, toată viaţa şi, într-adevăr, strică toată familia. 

x 


Părintele a fost întrebat şi de mine şi de alți preoți despre acele dezlegări ale Sfântului 
Vasile, despre Molitvele Sfântului Vasile cel Mare. Mi-a spus să nu le citesc, să-i las, 
eventual, pe cei de la mănăstire să le citească, pentru că diavolul e lăsat de Dumnezeu să 
stăpânească pe cineva şi dacă Dumnezeu vrea să mântuiască pe acel om prin chinul 
diavolului, n-ar trebui noi, ca preoţi, să intervenim acolo. Acest lucru îl mai spunea şi 
Părintele Cleopa. 

În legătură cu aceasta Părintele mi-a dat mai multe exemple, unul chiar din 
împrejurimile Făgăraşului: „Mă, vezi, dacă preotul cutare s-a ținut mereu să citească 
aceste molitve, ce a pățit? Ştii că eşti de acolo?”. L-a lăsat preoteasa, l-au părăsit copiii, a 
avut scandal cu oamenii în parohie, a mai inventat şi alte rugăciuni care nu erau în 
tipicul Bisericii noastre şi, iată, că a ajuns să fie batjocură diavolului. Părintele spunea că 
diavolul este ca un stup de albine: dacă treci pe lângă ele nu se întâmplă nimic, dar dacă 
bagi băţul în stup, atunci vin albinele asupra ta. 

x 

Mulţi preoți şi credincioşi care au fost la Canal spuneau că Părintele a fost deosebit, 
i-a impresianat pe toți prin puterea credinței, prin puterea şi energia trupească, deşi 
mâncarea, de multe ori, o dădea altora mai slabi trupeşte. Chiar şi cei care îl păzeau şi îl 
chinuiau au regretat când Părintele a plecat de la Canal. 

x 

La Sâmbăta, într-o perioadă, Părintele nu a mai vorbit. Povestea cineva din Voivodeni 
că după o vreme, la o Sfântă Liturghie în mănăstire, la acea rugăciune de prefacere a 
darurilor în Trupul şi Sângele Domnului, i-a venit aşa un grai şi un glas de puternic, 
încât s-a zguduit mănăstirea. 

Altădată, Părintele săvârşea Sfânta Liturghie la altarul din pădure şi toată lumea a 
văzut că vine un nor pe deasupra, a început să picture; oamenii (cu umbrele şi fără 
umbrele) aproape să părăsească locul de rugăciune. Părintele a spus: „Puneţi umbrelele 
la loc că nu mai plouă”. Aşa s-a şi întâmplat. 

Acest lucru s-a întâmplat şi la Prislop când am fost şi eu la primele parastase ale 
Părintelui. Plouase cu vreo 2 zile înainte şi în acea zi m-am dus cu maşina pe ploaie până 
la Prislop. În toată ţara ploua din abundență. Eram mulţi preoți şi ne-am gândit să slujim 
în biserică, dar în cele din urmă am zis să ieşim afară fiindcă era lume foarte multă. În 
momentul când s-a dat binecuvântarea la Liturghie în altarul pregătit lângă biserică, 
ploaia a încetat. Am mers şi la mormânt şi după ce s-a terminat parastasul, după „veşnica 
pomenire” din nou s-a pornit ploaia şi abia am ajuns până acasă pe o ploaie torențială. 

Părintele a venit odată la Ludişor (un sat vecin) într-o vară secetoasă, fiind chemat la 
un maslu de obşte. I-au zis: „Părinte, veniți că murim de foame, noi şi satele învecinate”. 
Părintele a venit, s-a rugat cu preoţii de acolo, au făcut Sfântul Maslu. Părintele a plecat 
pe jos. Oamenii i-au spus că-l duc cu căruţa până la Sâmbăta. Dar dânsul le-a zis că vrea 
să meargă pe jos şi spun oamenii că Părintele ar fi binecuvântat satele şi locurile pe unde 
a trecut şi după acea secetă a dat Dumnezeu şi ploaie şi un an cu belşug, încât toamna 
oamenii ziceau că mâna lui Dumnezeu a lucrat prin Părintele Arsenie şi i-a salvat de la 
pieire. 

x 

Cineva din satul vecin mergea des la Părintele, era o femeie credincioasă. Părintele 
când a văzut-o i-a zis: „Du-te acum înapoi cu ce poţi pentru că nora ta se urcă în căruță 
să meargă la doctor să-şi facă avort. Du-te şi opreşte-o”. A ajuns cu ce a putut de la 
Bucureşti la Făgăraş şi a ajuns acasă chiar când nora era urcată în căruță să meargă la 
Făgăraş la medic. Le-a spus că Părintele a trimis-o ca să spună să nu facă acest păcat 
pentru că va fi greu de toată familia. Nora nu a mai făcut avort şi chiar a mai avut şi alți 
copii. Era împotriva păcatului uciderii, aşa cum ne învaţă Sfinţii Părinți şi Biserica. De 
multe ori Părintele spunea: „Mă, de ce nu-l omori pe fiul cel mare, că e botezat? De ce să 
omori pe unul care nu este încreştinat?”. Spunea asta pentru ca să-i sperie pe oameni, 
să-i facă conştienţi de fapta lor, nu cu gândul ca să-i omoare. 

Mereu le spunea celor cu avorturi: „Măi, nu numai că veți da răspuns în fața judecății, 
dar cei care rămân copii în familie (cei neavortaţi, cei născuţi) vor fi foarte chinuiţi şi 
veţi avea de lucru cu ei”. Unei femei i-a spus: „Câţi copii ai?”. Ea a spus că unul. Şi 
Părintele i-a zis: „Dar ceilalți 9 unde sunt? Vai, vai, ce va fi de capul tău! Acest copil te 
va chinui mai mult decât ceilalți nouă”. Şi aşa a avut să se întâmple, fiind un copil 
problemă. 

O femeie din satul vecin care-l căuta des pe Părintele, mi-a spus într-o zi că avea 
obiceiul de a drăcui şi nu se putea stăpâni. S-a dus la Părintele şi i-a spus să o ajute. Dar 
Părintele, până să zică ea acest cuvânt, i-a spus: „Tu, decât să-l mai pomeneşti pe cel rău 
mai bine prinde-te cu dinții de masă să-ți rupi dinții”. Atunci ea a început să plângă, 
Părintele a binecuvântat-o şi a zis: „Dumnezeu să ne ajute”. Şi din acea clipă nu a mai 
rostit şi nu a mai pomenit numele celui rău. 

Părintele a zis: „Mă, eu nu ghicesc. Eu îi spun omului ce are pe suflet”. Părintele este 
cinstit aici, în Țara Făgăraşului, în mod deosebit. Eu ca preot am fost ajutat de Părintele. 
Nu mi-a spus taina vieții mele, ca preot, dar mi-a zis: „Mă, după ce nu mai sunt, mai 
strigă câteodată: Părinte Arsenie, ajută-mă!”. Cred astăzi că şi Părintele ne-a ajutat, de 
acolo de unde este, pentru a redobândi liniştea şi a scăpa de marile frământări de după 
revoluţie, de aici din sat (cauzate de neînțelegerile dintre ortodocşi şi uniţi). 

N-ai cum să nu te gândeşti la ceea ce ne-a învăţat, la ceea ce a făcut, la atâtea minuni 
făcute de Părintele în viața oamenilor. N-avem cum să nu-l pomenim pe Părintele 
Arsenie că a fost atât de aproape de noi. Foarte multă lume spune că este un sfânt al 
nostru şi mai ales al făgărăşenilor şi foarte multă lume ar dori să fie canonizat, să fie 
trecut în rândul cuvioşilor părinți, al sfinților plăcuţi lui Dumnezeu pentru că L-a slujit 
pe Dumnezeu, pentru că a avut un dar deosebit. Eu întotdeauna spun celor care l-au 
cunoscut şi nu l-au cunoscut, că un Părinte Arsenie se mai naşte doar la 1000 de ani. Nu 
ştiu ce mă face să rostesc mereu acest cuvânt. 

Poate vreodată Sfântul Sinod se va apleca să cunoască mai bine viaţa, trăirea, sfaturile 
Părintelui Arsenie şi îndemnurile sale deosebite, ca ale Sfântului loan Botezătorul, şi, 
poate, printr-o minune a lui Dumnezeu şi prin vrerea lui Dumnezeu să-l cinstim şi în 
calendarul Bisericii noastre. O parte din ierarhii noştri l-au cunoscut pe Părintele, unii au 
fost chiar ucenici ai Părintelui. 

Noi îl pomenim şi în rugăciunile noastre cu nădejdea că şi Părintele ne pomeneşte. 
Foarte multă lume, credincioşi din toată ţara merg la Prislop şi peste săptămână şi în zi 
de sărbătoare şi de duminică. Părintele nu poate fi uitat, iar credincioşii transmit cuvânt 
bun şi sfânt despre Părintele şi va fi tot mai cunoscut în neamul românesc... 

Arestarea Părintelui Arsenie 
(scrisori) 
Pr. Dr. Mihai Săsătujan 


...Personal, în arhiva Episcopiei Aradului, am găsit trei documente în legătură cu 
arestarea Părintelui Arsenie, o arestare absolut brutală: 10 oameni au venit să-l aresteze 
într-o noapte, au intrat în chiliie maicilor de la Mănăstirea Prislop, au folosit un limbaj 
absolut murdar şi l-au ridicat pe Părintele Arsenie pentru a fi anchetat. După un timp 
oarecare Părintele Arsenie se întoarce la mănăstire şi scrie episcopului său - Andrei 
Magieru al Aradului - o scrisoare impresionantă. Voi cita un text în legătură cu arestarea 
din Mănăstirea Prislop a Părintelui Arsenie Boca: 

„În noaptea de 15 spre 16 ianuarte 1951, orele 5 dimineața, am fost ridicat de un grup 
de 10 oameni din partea autorităţii de stat. Aceştia nu au prezentat nici un ordin, 
procedeul a fost brutal, au intrat în chiliile surorilor; vorbind foarte necuviincios, toate 
acestea fără nici o motivaţie”. 

Vă citesc acum o scrisoare pe care dânsul o scrie, la întoarcerea la Prislop, 
episcopului Andrei Magieru al Aradului. Textul este absolut impresionant pentru 
verticalitatea morală şi profunzimea sufletească a Părintelui Arsenie: 

„De Buna Vestire, cu ajutorul lui Dumnezeu, am ajuns acasă, la Prislop, sănătos, mult 
folosit şi tot atâta de senin. Bucuria n-are multe vorbe, de aceea, dimpreună cu obştea 
v-o împărtăşim aşa cum e, cu recunoştinţă şi smerită metanie, pentru că faceţi parte, în 
toate privinţele, din motivele ei. Am aflat că după Paşti veniţi la noi. Vă aşteptăm aşa 
cum vechii creşti îşi aşteptau părinții. Dar, pe lângă motivul străvechi, mai e şi unul 
local, mai nou: îndeplinirea ultimelor forme în conducerea obştii de aici, ceea ce îmi va 
asigura şi mie răgazul preocupării de ceilalți talanți care-i am, cu care încă nu am lucrat 
încă nimic pentru lisus. Al Preasfinției Voastre fiu duhovnicesc, Arsenie” (Prislop, 3 
aprilie 1952). Documentul este convingător prin conținutul lui. El exprimă atmosfera 
duhovnicească specifică Mănăstirii Prislop la acea dată şi liniştea sfletească profundă a 
celui deținut mai mult de 1 an pentru anchetele impuse de autoritățile comuniste ale 
vremii. 

Revin la momentul arestării Părintelui Arsenie şi aş vrea să vă citesc o scrisoare a 
obştii Mănăstirii Prislop pe care întreaga obşte - Monahia Zamfira şi celelalte maici de la 
Mănăstirea Prislop - o trimit episcopului Aradului Andrei Magieru, insistând, rugându-l 
să intervină la Patriarhul României, iar acesta la puterea de stat pentru a se rezolva cât 
mai repede problema Părintelui Arsenie. Din scrisoarea obştii Mănăstirii Prislop către 
episcopul Andrei Magieu reiese importanța personalității Părintelui lor duhovnicesc - 
Arsenie Boca - pentru ele, în acea vreme, la mănăstire: 

„Preasfințite Stăpâne, cu strângere de inimă, vă aducem la cunoştinţă, precum ni s-a 
spus, ridicarea Părintelui nostru Stareţ şi duhovnic, Arsenie, de către autorități. O facem 
din ascultare. Pentru noi el este mereu prezent în formarea creştinească pe care ne-a dat- 
o. Şi o mai facem cu nădejdea că cel pe care îl socotim ca pe părintele nostru mai mare, 
ca pe episcopul nostru, în mentalitatea de creştinism primar cu care ne-a deprins 
Părintele Arsenie, Preasfinţia Voastră veţi veni până la obştea Prislopului, încercând 
personal sau prin delegaţi, să arătaţi Înalt Preasfinţitului Patriarh rolul şi activitatea 
Părintelui Arsenie în această mănăstire şi, prin ea, în această regiune. Cunoaşteţi 
caracterul pur religios al activităţii Părintelui Arsenie, încadrată în întregime în spiritul 
sfânt al Bisericii. Cunoaşteţi înflorirea pe care a luat-o mănăstirea noastră sub 
conducerea Sfinţiei sale. Cunoaşteţi caracterul ortodox pe care îl imprimă, pe nesimţite, 
în rândul foştilor uniţi, fapt pe care-l ştie mai îndeaproape părintele protopop Ciobanu al 
Hațegului, care ar putea fi delegat. Având în vedere cele de mai sus, fiți sigur, 

Preasfinţite Stăpâne, că numai o neînțelegere a putut provoca ridicarea Părintelui 
Arsenie din partea autorităţilor. Ştim că numai Înalt Preasfinţitul Patriarh poate interveni 
pentru a lămuri această neînțelegere. Credem că nu ne veți părăsi. Aşteptăm clipă de 
clipă întoarcerea Părintelui nostru Stareţ şi duhovnic. Până atunci, rămânem după 
putință, mărturii ale Ortodoxiei, conştiinţa obştii monahale că sunt mărturii ale 
Ortodoxiei. După faptele noastre ne veţi cunoaşte ca ucenice ale Mântuitorului nostru 
lisus Hristos, rod al activităţii Părintelui Arsenie în această mănăstire. Întru aceasta ne 
sprijină poporul şi cu aceasta vă vom putea mulţumi de sprijinul pe care nu ne îndoim că 
ni-l veţi da. Cu smerită metanie, vă sărutăm dreapta, ale Preasfinţiei Voastre fiice 
duhovniceşti” - semnează părintele Dometie şi numele şi semnăturile monahiilor de 
atunci de la mănăstire. 

„„lată, de data aceasta, nu doar mărturii orale, ci documente scrise, de arhivă, care vin 
să contureze profilul unui cleric, al unui slujitor al Bisericii Ortodoxe, într-o anumită 
stare de fapt, socială şi politică din România... lerarhul Aradului a intervenit de 
nenumărate ori la Petru Groza-primul ministru, la ministrul cultelor- Stanciu Stoian, la 
patriarhul României pentru ca să rezolve situația preoților din acest moment... 
(Timişoara) 


Câteva învățături de la Părintele Arsenie 
Pr. Simion Todoran 
- Cuvânt la Parastasul din 28 noiembrie 2007 - 


1. „Fiecare dintre noi duce un ateu în spate, trupul pe care-l avem. De la starea aceasta 
trupească până la a face din trup «Templu al Duhului Sfânt» (| Corinteni 3, 16), de a 
face din el «Biserica lui Dumnezeu», este de luptat, de cele mai multe ori, o viaţă 
întreagă” spunea Părintele. Deci, trebuie să ştim că lupta aceasta nu este o luptă de o zi, 
de două, de trei, ci că trebuie să avem răbdare, îngăduință şi o viaţă întreagă ne trebuie 
ca să ajungem la măsura desăvârşirii. 

2. „Firea trupului fiind oarbă, surdă şi mută, nu te poţi înţelege cu trupul decât prin 
osteneală şi foame. Aceasta, însă, trebuie să fie condusă după dreapta socoteală, pentru 
că s-au făcut şi s-au văzut şi ştim din Pateric că foarte mulți au căzut şi în dreapta, adică 
atunci când s-au luptat, vrând să ajungă la desăvârşire au căzut în păcat, în mândrie, în 
slavă deşartă”. De aceea, spune că trebuie condusă după dreapta socoteală ca să nu ne 
dăuneze sănătăţii. Postul şi rugăciunea sunt două lucruri pe care le avem şi cu care 
putem să alungăm poftele din noi. Aşa cum spunea şi Părintele foarte pe scurt, dar şi din 
Sfânta Scriptură şi din viaţa noastră „foamea îmblânzeşte fiarele”. Când înţelegem postul 
ca pe o stare în lupta spre desăvârşire înseamnă că începem urcuşul nostru duhovnicesc. 

3. „Când dreptatea lui Dumnezeu se întoarce asupra noastră a sosit vremea de plată 
sau ispăşirea”. De multe ori venim, aici la Prislop la Părintele, şi, în general, avem 
necazuri, avem încercări. „Ispăşirea nu-i o pedeapsă de la Dumnezeu, ci un mijloc de 
înțelepțire, o îndreptare mai aspră. lar fiindcă dreptatea lui Dumnezeu mereu se ţine între 
faptă şi răsplată, putem vorbi chiar de o lege a dreptăţii, ca de o lege milostivă pentru 
care ne curățim de petele, faptelor rele. Dacă răbdăm necazurile de bună voie, 
neumblând cu ocolirea, ne ajută Dumnezeu, iar de nu vrem să primim cele ce vin peste 
noi că nu le înțelegem, nu ne ajută Dumnezeu, deşi El ar fi vrut”. 

Cu alte cuvinte, Părintele spunea aici să luăm încercarea ca o binecuvântare. Dânsul a 
luat în viață toate încercările ca o binecuvântare şi când a fost în închisoare şi când a fost 
scos din mănăstire; a stat 30 de ani, ca să nu slujească pentru că a făcut ascultare, deşi au 
fost voci care au spus că trebuia să slujească pentru că putea. N-a putut pentru că a 
ascultat de ierarhie aşa cum se cuvine pentru că a depus votul ascultării. Un călugăr se 

remarcă, mai ales, prin voturile pe care le are asupra lui şi, mai ales, dacă le respectă. 
Părintele Arsenie a fost, deci, un exemplu şi din acest punct de vedere. 

4. „E ştiut că pentru a scoate un gând rău din inimă trebuie să o învălui de mai multe 
ori în cuvântul cel bun ca să o izbăveşti din robia gândului rău. Asta e calea cea mai 
lungă: calea de la minte la inimă”. Ca să-l faci pe om să înţeleagă trebuie să te adresezi 
inimii. Inima, ca să poată să fie luminată, trebuie să fie aşezată în minte. 

5. „Când auzi pe cineva făcându-te tobă de blesteme, nu te pripi cu mintea şi nu sări 
cu gura, răspunzându-i ce nu trebuie. Nu-l întreba pe el: «De ce mă ocărăşti?», ci 
întreabă-te pe tine: «Oare de ce mă ocărăşte omul acesta?». În orice caz, răspunde 
Dumnezeu pentru păcatele mele”. 

Personal nu l-am auzit niciodată pe Părintele să vorbească de rău pe cineva. N-a 
vorbit de rău niciodată, ci dacă a putut să spună a spus doar cuvinte de mângâiere şi dacă 
a putut să ajute pe cineva, a făcut lucrul acesta. Părintele îţi spunea păcatul în față, 
pentru că avea această putere duhovnicească deosebită. Părintele Arsenie avea un dar 
deosebit. Părintele Arsenie era un om instruit, a studiat: Teologie, Belle Arte, cursuri de 
medicină şi a fost un om care citea cu o plăcere deosebită. 

Într-o situaţie la Bucureşti, când m-a vizitat cu ocazia sfințirii bisericii de la 
Drăgănescu, a stat la mine acasă şi l-am văzut cu câtă pasiune citeşte şi se interesează de 
tot ceea ce este nou. Îl preocupau, mai ales, problemele de antropologie creştină şi faptul 
că o familie, cum a fost familia Sfântului Vasile cel Mare, a putut să aibă copii numeroşi 
şi mulți sfinţi. Se interesa şi se întreba: oare cum este posibil să se facă lucrul acesta? Tot 
cu lucrarea lui Dumnezeu. 

6. „Încercările nu sunt o pedeapsă, ci o şcoală, lumină pentru mine şi milă de la 
Dumnezeu. Că le simţim noi ca suferințe? Spune Părintele: De nu le simţim ca atare, 
n-am învățat nimic. Precum plăcerea e dascălul păcatelor, aşa durerea e dascălul 
înțelepciunii. lar din odihnă până acum n-a ieşit ceva de folos”. A făcut lucrul acesta şi 
toate încercările şi toate ispitele care i-au venit în viaţă le-a luat şi le-a pus în seama lui 
Dumnezeu. 

7. „Toate necazurile ne vin de la greşeli, nu de la Dumnezeu. El numai le îngăduie şi 
spală cu ele vinovăţiile noastre. Oamenii nu înțeleg că vindecarea prin necazuri nu 
dovedeşte părăsirea lui Dumnezeu”. Adesea auzim: m-a părăsit Dumnezeu, mă bate 
Dumnezeu că am atâtea necazuri în viață. Atunci când ai necaz să ştii că Dumnezeu se 
milostiveşte de tine: „Ba chiar prin aceea că Dumnezeu are grijă de noi, dacă avem 
necazuri”. Mântuitorul spune: „În lume necazuri veţi avea. Îndrăzniţi, Eu am biruit 
lumea” (In. 16, 33). 

8. „Nu fericiţi pe cei ce n-au necazuri în lumea aceasta, căci cunoscându-i Dumnezeu 
că n-au minte să-l înţeleagă căile, nu le rânduieşte o îndreptare prin încercări în lumea 
aceasta, ci osândă în cealaltă”. 

9. „Până nu vom ajunge de aceeaşi părere cu Dumnezeu despre viața noastră 
pământească, despre cealaltă de pe celălalt tărâm, nu vom avea linişte în suflet, nici unii 
cu alții şi nici sănătate în trup şi nici în orânduirea omenească”. Acest lucru ar trebui să-l 
citim şi să-l înţelegem foarte bine. Deci, trebuie să ne punem de aceeaşi părere cu 
Dumnezeu. Nu pe Dumnezeu să-L punem de acord cu noi, ci noi trebuie să fim de acord 
cu Dumnezeu. Până nu vom face lucrul acesta nici noi, nici între noi şi nici în societatea 
noastră nu va fi pace. 

„Trebuie să ne plecăm înţelepciunii atotştiutoare a lui Dumnezeu, Care, în tot ceea ce 
face, urmăreşte înțelept firea noastră, ori pricepem, ori nu pricepem aceasta. Când 
plecăm capul şi vrem şi noi ce a vrut Dumnezeu, în clipa aceea căpătăm liniştea 
sufletului, orice ar fi dat peste zilele noastre”. Atunci când Îl ai pe Dumnezeu, orice 
greutate devine o binecuvântare şi este foarte uşoară. 

Mântuitorul spunea: „Luaţi jugul Meu că este uşor şi sarcina mea că este uşoară”. De 
ce? Pentru că Dumnezeu este Cel ce ne poartă şi pe noi şi greutăţile noastre. 

10. „Credinţa este un risc al rațiunii, dar nicidecum o anulare a raţiunii; ci, 
dimpotrivă, o iluminare a ei. E o absolvire a sufletului într-un «dincolo» al lumii 
acesteia, în spaţiul divin al existenţei. Conştient de această dezamăgire fără să fii mort 
deloc şi în lume, experimentezi, trăieşti la intensități nebănuite sentimentul libertăţii 
spiritului. Acum scapi de frică. Va urma, apoi, o realitate de o evidenţă absolută”. Astfel 
înțelegea Părintele subtil ce este credința, care este această iluminare, această angajare ca 
să treci dincolo. În momentul în care eşti un om credincios, pătruns de Dumnezeu, orice 
s-ar întâmpla cu tine, vei învinge! 

Am văzut oameni din toate părțile, din străinătate, din întreaga ţară care sunt prezenți 
aici cu ocazia acestui sfânt parastas. Ştim că Părintele, de acolo de unde este, ne 
binecuvântează şi se roagă pentru noi. Sunt convins şi de acele cuvinte pe care le-a spus 
Părintele, că „Va lua ţara foc din Prislop” - şi de la alte mănăstiri, focul spiritual al 
renaşterii noastre. 


Pr. Petru Vamvulescu 


Părintele Arsenie zicea că, în cazul muceniciei, puțin la început este mai greu, dar 
după aceea, Dumnezeu încercând bunăvoința, credinţa şi dragostea noastră ne uşurează 
durerile încât nu mai simţim focul lor, cruzimea lor. 

Sfinții de demult ştiau de Părintele Arsenie pentru că erau în legătură. Ne spunea 
Părintele Arsenie: „A fost Sfântul Vasile pe la mine şi m-a mustrat că prea vă canonesc 
pe voi”. 

Fumatul atacă mintea şi credința omului, nu doar plămânii, inima, sângele şi organele 
respiratorii. 

Să ne spovedim din toată inima şi din tot sufletul nostru. 

Despre Sfânta Împărtășanie Părintele Arsenie spunea: „Nici prea rar dar nici prea des 
pentru nevrednicia noastră, că noi nu avem viața mucenicilor şi a creştinilor de demult”. 

Părintele zicea că Dumnezeu nu răsplăteşte şi nu pedepseşte cele mai multe aici, ci 
dincolo, la judecată. Dar aici dă, din când în când, câte un semn. 

„Când Dumnezeu nu va mai asculta rugăciunile sfinţilor pentru tot felul de păcate şi 
de necazuri care sunt în lumea aceasta, mai este una care nu se poate să nu fie ascultată: 
Maica lui Dumnezeu care are o milă şi o stăpânire nemăsurată. Ea şi Sfânta Liturghie”. 


Pr. Oprea 
(Cinciş) 


Prin anii '50, un credincios, cântărețul Morar Ionică din Cinciş, a fost de faţă la o 
întâmplare. Când Părintele Arsenie a ieşit din biserica Mănăstirii Prislop, toți oamenii 
care stăteau jos pe pajişte, lângă izvor, s-au ridicat în picioare să-i sărute mâna 
Părintelui. Doar un copil a rămas jos. Unchiul copilului i-a zis Părintelui să-l ierte pe 
copil că nu s-a ridicat deoarece acesta nu poate să se ridice, niciodată nu şi-a putut folosi 
picioarele. „Ba poate” a zis Părintele şi a întins mâna copilului. Copilul a prins cu mâna 
un deget al Părintelui şi s-a ridicat în picioare. De atunci copilul n-a mai avut nimic şi a 
putut să meargă. 

Maica Stareță Marina 
Mănăstirea Hurez 
Să-i iubeşti pe toți care te batjocoresc 


Erau două persoane din Oraşul Victoria - mama şi o fiică - şi l-au întrebat pe Părintele 
Arsenie, că nu ştiau ce să facă: Să meargă la mănăstire sau să se căsătorească? şi l-au 
întrebat pe Părintele Arsenie. Părintele a zis: e grea călugăria, dar e mai grea căsătoria ca 
să ţi-o duci aşa cum trebuie”. 

Eu nu am fost la înmormântarea Părintelui Arsenie. Când a murit, eu eram la Seminar 
la Craiova. Eram foarte tulburată, dar nu ştiam de ce. Numai după ce am ajuns în gară la 
Craiova a venit cineva şi mi-a spus: „Aţi auzit că a murit Părintele Arsenie?”. Atunci 
parcă mi-am găsit răspunsul de ce eram aşa de tulburată. Nu ştiu din ce cauză a murit 
Părintele, aşa a vrut Dumnezeu. Părintele s-a rugat să fie mucenic, să moară mucenic. 
Părintele a fost mucenic toată viaţa! 

Părintele era pentru naştere de fii. Mi-aduc aminte că, la un moment dat, în mintea 
mea încolțise ideea ca, dacă mă căsătoresc, să trăiesc în curăţie. M-am dus cu un băiat 
din Sibiu la Părintele şi aveam în minte acest lucru, şi pentru că acest băiat mi-a garantat 
că se va lăsa cum vreau eu, adică se va conduce şi după cum vreau eu în familie. Aveam 
părul scurt şi aveam batic pe cap şi pe sub batic îmi cădea puţin păr pe frunte şi când am 
ajuns la Părintele, dânsul mi-a dat cu mâna pe frunte şi mi-a zis: „Nu vrei să ai frunte?”. 
Dar fără să-mi dau seama că „fruntea e ceea ce sunt acum”. I-am spus: „Ba da, Părinte, 
dar mi-am spălat părul şi de asta mi-a căzut”. Părintele mi-a zis a doua oară: „Nu vrei să 
ai frunte?”. l-am spus: „Ba da...”, îi tot explicam. Dar Părintele zice: „Ştiu, mă, ştiu”. 
Dar, probabil o fi zis: nu înţelegi nimic... A zis: „Dacă vrei să te căsătoreşti să nu crezi 
că trăieşti aşa cum te-ai gândit tu”. Asta nu o ştiam decât eu, că vroiam să trăiesc în 
curăție, dar căsătorită. Mă făceam că nu înţeleg ce vrea să zică, dar eu ştiam foarte bine, 
însă ca să nu mă întrebe cei din jur. .. Părintele mă apasă încă o dată: “Dacă vrei să te 
căsătoreşti să aduci toți copiii că asta-i familie binecuvântată, nu să crezi că trăieşti în 
feciorie aşa cum gândeşti tu”. 

Şi mamei mele tot aşa i-a zis: „N-ai vrut să-l ai şi de asta ai probleme cu copiii”. 

În momentul în care i-am cerut binecuvântare pentru mănăstire, Părintele a zis: „Mă, 
du-te, dar vă va mai mătura”. În mintea mea am zis că să nu ne măture Dumnezeu. Apoi 
Părintele a continuat: „Şi pe mine m-a măturat, dar nu m-a măturat Dumnezeu”. Nu ştiu 
la ce s-a referit, pentru că dacă nu murea Ceauşescu deja era decretul care urma să fie 
pus în aplicare sau că va veni ceva de acum încolo peste noi. 

Părintele mai zicea: „Dacă te duci la mănăstire să-i iubeşti pe toţi care te batjocoresc”. 
Eu tineam foarte mult la fratele meu cel mic, care avea problemele lui, şi a zis Părintele: 
„la vezi, dacă, fratele tău ţi-ar da două palme, îl mai poți iubi la fel ca înainte?”. Şi după 
ce am ajuns acasă, nu după multă vreme le-am primit, deşi nu mă aşteptam. Lupta a fost 
extraordinară ca să-l pot iubi la fel, mai ales că atunci lucram pentru el un pulover şi mă 
gândeam atunci să i-l stric. 

Deşi înainte duceam o viață mai lumească, am fost şi la Părintele; intrarea încă în 
mănăstire se datorează Părintelui Arsenie. Pot să zic că intrarea mea în călugărie e numai 
a Părintelui. Părintele mi-a zis şi de Mănăstirea Horezu. Nu am lăsat să-mi spună dânsul 
la ce mănăstire să mă duc. Am zis eu: „Ce ziceţi de Horezu?”. Fără să ştiu că Părintele a 
fost pe la Horezu şi-l cunoaşte foarte bine şi are fiice duhovniceşti. Părintele a zis: „Mă, 
du-te, dar o să-ţi fie greu la Horezu că e multă muncă”. Poate că s-a gândit la lucrul 
acesta şi pentru faptul că starea sănătății mele nu prea era bună. Cu ajutorul lui 
Dumnezeu şi al Părintelui şi al Sfinților Brâncoveni am reuşit, până acum. 

Maica Tecla 
Mânăstirea Cârţişoara -Arpaşul de Sus 


Când vorbeam cu sfinţia sa, când mă uitam în ochii Sfinţiei Sale, parcă ÎI vedeam pe 
Mântuitorul, parcă vedeam cerul senin şi multe alte lucruri minunate. 

Un frate de-al mamei mergea la Prislop cu încă un vecin şi Părintele le-a spus: „Mă, 
voi ați venit aici cu tămâia diavolului, cu tabachera”. După ce a terminat Sfânta 
Liturghie le-a spus să meargă pe un deal din apropiere să taie nişte crăci pentru un gard. 
Şi o să vină şi dânsul. Când au ajuns s-au pus să se odihnească. Dar Părintele Arsenie era 
acolo. Şi i-au spus: „Părinte, cum ați venit aici?”. Le-a spus: „Pe lângă voi, mă”. O 
maică le-a zis că Părintele merge prin aer. Nu l-aţi văzut pentru că nu aţi fost vrednici. 

Într-o noapte au venit să-l aresteze şi l-au urcat în maşină, dar nu au putut să plece cu 
maşina. Părintele le-a spus că nu o să poată să plece de acolo până nu se dă dânsul jos 
din maşină. Când s-a dat jos a pornit maşina şi le-a spus: „Vedeţi, mă, numai eu dacă 
vreau vin, nu mă puteţi duce voi”. L-au închis şi dimineaţa au găsit camera descuiată şi 
stătea acolo şi se ruga. 

Multă lume mergea la dânsul. A fost o femeie la dânsul care plângea mult pentru că 
avea un singur băiat care a fost închis şi acum nici nu a scăpat bine şi l-au închis din nou. 
I-a zis Părintele: „Numai pe acesta îl plângi. Dar pe aceia cărora le-ai făcut chiuretaj nu-i 
plângi? Aceia pe care nu i-ai lăsat în lume îl amărărsc şi pe acesta şi pe tine”. 

Altă femeie a mers la dânsul la Drăgănescu şi 1-a spus că 1-a adus nişte unt bun de 
oaie. Părintele i-a spus: „Bine că ai adus. Du-te în faţa bisericii şi unge stâlpii ăştia cu 
untul tău”. Femeia a zis: „Cum, Părinte, eu l-am adus pentru sfinția ta”. S-a dus şi a uns 
stâlpii cu unt şi au ieşit Vreo şase şerpi care Aa p untul. A ZIS părintele: „Vezi, mă, ăia 


Când era în biserică a venit un geot € ca să-l urmărească; cum a intier în biserică le-a 
spus oamenilor să facă loc şi i-a spus aceluia să iasă afară pentru că e sectar. A spus să 
nu stăm de vorbă cu ei pentru că ne atrag cu minciunile şi cărţile lor. Tuturor ne spunea 
să mergem la biserică; să ne rugăm, să citim Psaltirea, să facem bine, să facem 
milostenie, să-i ajutăm pe săraci. .. Ne spunea să nu mergem nici la catolici, nici la 
sectari şi să nu vorbim cu ei... 


Trageţi de voi către creştinism 
Citiţi cărţi egale cu Testamentul 

Învăţaţi să mâncaţi cu lingura mică! 

Scrisoarea Părintelui Arsenie către N. 


Rememorează-ţi: «N., trage de tine la creştinism!». Tu nu faci decât că-l studiezi pe 
dinafară, din cărți. Tu încă nu te-ai angajat existențial în creştinism, adică cu toată 
sinceritatea de conştiinţă şi cu toate «riscurile» acestei angajări. «Riscuri» faţă de tine, 
întâi; şi apoi: faţă de «firea omenească», în general. Toate instinctele tale sunt «în 
primejdie» în fața creştinismului, în fața trăirii lui Hristos. Acestea sunt cele dintâi 
«alarme» ale naturii slăbite de păcat în fața «primejdie» de-a fi «înghițite» de Viaţă - 
adevărata Viaţă. 

Îţi descrisei o latură a slăbirii tale sufleteşti. 

Mai este una. 

Un psiholog francez contemporan a făcut o mare descoperire, care sună, în cuvintele 
lui, cam aşa: «Intelectul nostru e structurat dialectic; adică: orice idee apare în câmpul 
luminos al conştiiței, trezeşte, prin inducție, şi ideea contrară. De aceea, să nu te miri că: 
plecând să realizezi o idee, te poți «trezi» făcând exact contrar ei». 

Cu aceste elemente de ajutor poți mai uşor să te înţelegi pe tine însuți, să-ți explici 
aproape toate «împotrivirile» tale şi față de tine şi faţă de oameni (taică-tău, de pildă) şi, 
şi față de Omul cel pogorât din Cer- făptura noastră cea nouă - cum se exprimă Sfântul 
Pavel. 

Ce pot să te ajut este să te cunoşti pe tine însuţi, în cea mai intimă «şurubărie» a 
naturii tale şi să decizi tu însuţi cum trebuie, cu destinația ta în lume. 

De această parte a ta de osteneală sincercă cu «reparația» ta, în lumina credinței şi a 
cunoştinţelor pe care le primeşti (datorită nevoinţelor părinților tăi) nu te poate scuti 
nimeni. Nici tu nu te vei putea scuti. 


Maica Stareţă Marina Lupou 
Mănăstirea Bic — Sălaj 


Eu mă duc seara în bisericuţă, la icoana Maicii Domnului făcătoare de minuni, mă 
închin, citesc ceva, mă opresc la Cărarea Împărăției, o las deschisă... Cineva a donat-o. 
Să nu creadă lumea că eu fac ceva exagerat (mai ales că se ştie că am fost la Prislop). 
Duhul Sfânt, printr-o femeie oarbă din Zalău, a adus Cărarea şi buchetul de Acatiste al 
Maicii Domnului şi icoana Părintelui, pe care le-a donat mănăstirii, dar să le ţinem în 
biserică, pentru ca oricine vine să aibă ocazia să citească fie o rugăciune, fie din Cărarea 
Împărăției. Şi pe Părintele lângă Cărare. Asta a fost dorinţa ei. Şi a zis: „Aşa a fost voia 
lui Dumnezeu”. Dacă am fi pus-o noi ziceau ca am pus-o noi de capul nostru şi poate ne 
şi sancţiona cineva. Nimeni nu ne-a întrebat niciodată că de ce le ţinem acolo sau de ce 
le-am pus. În Cărare ne vorbeşte Părintele. De n-ar mai fi scris nimic şi de n-am mai citi 
nicio carte, dar Cărarea este cutremurătoare. 

A zis Părintele când era la Prislop: „Mă, citiţi cărţi care sunt egale cu Testamentul”! 

Când am auzit eu prima dată despre Părintele Arsenie am avut vârsta de 17 ani. Eram 
în Timişoara, şi acolo aveam o gazdă credincioasă sibiancă. Îmi povestea de la 
Mănăstirea Sâmbăta, că era un Părinte călugăr acolo şi acum e la Bucureşti unde 
pictează o biserică; stă pe scară şi spune la oameni tot. 

De la 17 ani mi-am dorit eu să ajung la acel Părinte. Şi tot atunci m-am hotărât şi 
pentru mănăstire. Acolo la Timişeni, la mănăstirea Bodrog, mergeam eu când eram în 
Timişoara. Acolo am văzut lumina credinţei şi dragostea de mănăstire şi multe lucrări 
dumnezeieşti. În 1974 am intrat în mănăstire. Când am ajuns la mănăstire la Govora, 
ne-a povestit Maica Stareţă Emanuela (Dumnezeu să o odihnească), despre Părintele 
Arsenie. Părintele a trecut pe la dânsa cu o săptămână înainte de a merge noi acolo, un 
grup de fete de la Timişeiu. Acolo la mănăstire n-avea personal, era în perioada 
comunistă. I-a spus Părintelui: „Mă duc la episcopie şi spun că mă retrag” şi că se 
întoarce înapoi la Horezu, pentru că dacă nu are personal nu poate să facă faţă acolo. 
Părintele zice: „Nu te necăji, mă, că-ți vor veni”. Maica nu a realizat, dar peste o 
săptămână noi am fost acolo. Vă dați seama, despre noi era vorba că mergem la 
Timişeni, nu la Govora! Aşa a lucrat Dumnezeu! 

A trecut vremea şi eu eram bolnavă foarte rău. Însă nu am spus la maica Stareţă că 
sunt bolnavă şi am tras şi eu în ascultare acolo; eram în mijlocul verii, în 1975. Aveam 
cancer la ficat, dar eu nu ştiam. Erau nişte medici cazaţi la mănăstire care i-au spus 
maicii stareţe: „Să trataţi fata asta că moare”. Am fost pe la toți doctorii la Bucureşti, la 
Sibiu, la Timişoara, de prin iulie până prin noiembrie. Dar eram tot mai rău. 

Atunci maica stareță m-a trimis la Părintele, la Bucureşti, la Drăgănescu. Mergeam 
îmbrăcate civil. Când ajungem, Părintele era în uşă, şi zice: „Mă, în sfârşit ai venit!” Şi 
atunci m-am cutremurat şi am zis că Părintele ştie de când am dorit eu să ajung la 
dânsul. Dânsul era călugărul care stă pe scară şi pictează şi spune la oameni tot (eu cu 

atât am rămas de la gazda mea). Aveam 27 de ani, şi de 1 l ani am dorit să ajung eu la 
acel Părinte. După ce zice vorba asta, mă lasă şi merge şi vorbeşte cu alte femei, după 
care iar vine şi zice: „Hai lângă sobă că eşti înghețată de frig”. În gândul meu am zis că 
Părintele ştie că eu am îngheţat? lar m-am mirat. Şi iar mă lasă şi merge şi vorbeşte cu 
altele. După aceea vine a treia oară şi zice: „Mă, dă slavă lui Dumnezeu că ai ajuns în 
mănăstire. De-ai ajunge să rozi pietrele., de acolo să nu pleci!”. lar m-am minunat! 
Părintele ştie cât am suferit eu până am ajuns în mănăstire, cum tatăl meu a voit să mă 
căsătorească forțat şi eu am fugit înainte de nuntă... şi iar m-a lăsat şi s-a dus cu alţi 
credincioşi (era lume multă pe acolo). Şi acum, a patra oară, vine foarte hotărât şi a zis: 
„Tu, cu sănătatea ta eşti ca-ntr-un azil de bătrâni acolo, dar mai ai ceva ce nu ştii tu, da-ţi 
spun o pildă. Un om era bolnav de cancer - asta ţi-o spun ție! Doctorii l-au lăsat acasă că 
moare - asta ţi-o spun ție! (exact aşa era cu mine). El a venit la mine. Eu i-am spus să se 
pregătească de moarte - asta ţi-o spun ţie! Peste un an se duce la control, dar doctorii 
nu-i mai găsesc nimic - asta ţi-o spun ţie!” 

Şi mă lasă. Şi, gata, lăsată am fost! Nimic! Părintele a vorbit cu alţii... şi frământată, 
vine vremea să plecăm. Îi sărutăm mâna şi ieşim. Eu de la poartă m-am întors înapoi. 
M-am prefăcut că-i sărut mâna, că-i mulțumesc, dar aveam de gând să-l întreb foarte 
hotărâtă ce va fi de soarta mea. „Părinte, vă rog să mă iertaţi, dar ce ziceți sfinția voastră, 
mai am eu de trăit sau nu?”. Şi atunci mă scutură de mână şi zice: „Mă, pînă mai e 
nevoie de tine ai să mai trăieşti, când nu... zborul... Şi când te doare măgarul acesta (a 
făcut la mâna dânsului aşa) zi aşa: îmi pare bine că mă scap de tine! Şi orice bucurie în 
viață vei avea să nu te prea bucuri, şi orice necaz cât va fi el de mare, să nu te prea 
necăjeşti”. Asta mi-a fost reţeta! Şi am plecat. 

Eu aveam mai multe boli şi numai mintea o aveam întreagă: ulcer duodenal aproape 
perforat (eram propusă pentru operaţie), insuficienţă cardiacă, aveam şi la plămâni căci 
am făcut o congestie complicată; cu un an în urmă am fost în spital şi mi se dădea în 
gură de mâncare, am umblat în bâtă căci nu puteam sta pe picioare din cauza 
reumatismului în urma unui îngheț de la 15 ani. Deci numai mintea îmi rămăsese 
întreagă, nimic n-a fost în mine bun. Şi am tras concluzia că la mine s-a referit părintele 
când mi-a zis de cancerosul acela căci aşa s-a întâmplat şi cu mine, deoarece doctorii mă 
dăduseră acasă. Nu puteam să fac nici serviciu, tânără eram, de pensionat nu se putea că 
nu aveam decât un an jumătate în câmpul muncii. Eram acasă şi prin minune 
dumnezeiască m-a primit maica stareță Emanuela, care era ucenica Părintelui Arsenie, în 
mănăstire. 

Trec 20 de ani şi foarte greu am venit încoace, în toamna lui 1994. Apăruse ecograful 
şi atunci pe aici era minune să faci un ecograf. Am mers cu cineva la spital şi am văzut 
că i-a făcut ecograf. Hai să văd care e starea sănătății mele, aşa numai de curiozitate. Eu, 
care am fost moartă şi am înviat. I-am spus doctorului să-mi facă şi mie un ecograf, dar 
să urmărească în mod special ficatul şi stomacul (cancerul era la ficat). După consultaţie 
mi-a spus: măicuţă, totul e ca la noul născut. Atunci i-am povestit întâmplarea şi 
dânsului. 

De când am fost la Părintele, de 20 de ani de zile, eu n-am mai fost la medic, decât la 
dentist sau am vizitat pe cineva la spital, dar medic pentru mine n-am avut nevoie. Au 
început să nu mă mai doară mâinile şi picioarele, am început să mănânc (eu 10 ani n-am 
putut ține post, trebuia să mănânc şi de dulce în post). Am început să lucrez şi munceam 
dezinteresat. Viaţa pe care o am de la Dumnezeu pentru mine e o minune. Până să merg 
la Părintele mâinile mă dureau îngrozitor. După ce am fost la Părintele simt că am în 
mână ceva ce nu-i al meu. Trupul şi ființa mea le simt naturale, dar asta nu. 

După ce am venit la Prislop munceam foarte mult şi ridicam mult, şi aici m-a mai 
încercat o dată stomacul, dar rău de tot. Dar asta pentru că L-am supărat pe Dumnezeu şi 

pe Părintele. Dar Părintele m-a vindecat o dată, eu acum nu-i mai spun. Şi deschide 
Părintele subiectul la masă. N-am vrut eu să-i spun, n-am vrut să mă plâng pentru că am 
zis că aşa-mi trebuie. Aşa ne-a învățat dânsul să zicem că aşa ne trebuie dacă ni se 
întâmplă şi ce ne vine de la Dumnezeu. Nu că am eu vreun merit, dar în momentele alea 
cu stomacul când mă durea aşa rău, am fost foarte conştientă că aşa-mi trebuie. 
Părintele, la masă, întreabă pe maici, pe fiecare pe rând, cu ce sufere. Când ajunge la 
mine zice maica stareță: pe Marina o cam doare stomacul. lar Părintele zice: „şi n-ai 
observat din ce?” „Am observat că din ridicături şi din post”, dar nu i-am mai spus că şi 
din supărare. Părintele se uită aşa la mine şi zice: „Mă, mai fii şi tu doctor pentru tine, 
mă!” Şi gata! Dar din ceasul acela nici până astăzi nu mă mai doare stomacul. Dânsul a 
zis să fiu eu doctor pentru mine, dar în schimb m-a vindecat. Ce doctor să fiu eu pentru 
mine, ce pot eu face pentru mine? 

Altădată eram la clopotniță. Dânsul lucra la clopotniță, făcea ceva reparaţii. Eu 
duceam două găleți cu moloz. Şi a zis: „Mă, mai puţin, mă, că au cam slăbit puterile”. Şi 
am şi lăsat gălețile jos şi am zis: „Vai, Părinte, vă rog să mă iertaţi, dar nu mai rezist să 
fiu bolnavă şi tânără cum am fost şi să mă îngrijească alții. Mai bine să-mi dea 
Dumnezeu orice şi să ajut eu pe alții mai în vârstă decât mine”. Mai târziu mi-au slăbit şi 
mai tare puterile. 

Bucurii spirituale am avut multe. Când venea Părintele la noi era o bucurie... Ne 
învăța maica Timoteia să zicem: să ne bucurăm cu cutremur. Am multe şi frumoase 
amintiri. Părintele nu prea vorbea. De multe ori nu vorbea. Eram odată în bucătărie şi a 
zis: „Mă, puneţi perdele acolo, mă, că uite-aşa umblă securiştii pe acolo. Eu când 
pornesc din Bucureşti şi ei pornesc, ajung înainte mea aici”. 

Odată, când era sărbătoare, Tăierea Capului Sfântului loan Botezătorul, eram la toacă. 
Îi plăcea Părintelui cum bat toaca (mie mi-a picat de bine şi m-am bucurat că am făcut şi 
eu ceva bun). Odată a întrebat maica stareță că cine a bătut toaca şi m-a întrebat şi 
dânsul: „Tu ai bătut toaca?”.I-am spus că da. A spus că-i place. Eu i-am spus „Mă bucur 
că vă putem şi noi bucura cu ceva, Părinte”. Şi de atunci, când era la noi numai eu 
băteam toaca. A venit o maică şi a zis: Marina, hai că Părintele a vorbit cu toată lumea, 
numai tu n-ai fost. Şi atunci trage ea clopotul şi fug. Şi primul cuvânt pe care mi l-a zis 
Părintele a fost: „Mă, o văzui pe mamă-ta urcând în sus”. Eu am zis: Părinte, mama mea 
nu-i aici. Dar Părintele a zis: „Mamă-ta a fost, mă!”. Apoi am zis că poate a fost mama 
maicii Luciana (era cu mama ei). Dar Părintele a zis mai aspru: Mamă-ta o fost, mă! Nu 
puteam eu să-l contrazic pe Părintele că doar Părintele ştie ce-o văzut. Îi spune maica 
stareță că am necazuri cu familia şi-mi spune aşa: „Fă tu ce trebuie aici şi în măsura 
comportării tale de aici se vor rezolva şi problemele celelalte ale familiei”. Şi altădată 
mi-a spus: „Mă, ştii că porți o temniţă grea în spate?”. Eu mă gândeam că a mea şi a 
moşilor şi strămoşilor. Dar Părintele zice: „Nu, mă ci trupul pentru suflet este temniță. 
Şi, mă, nu mai râde printre oameni, mă, că nu la toți le place râsul tău. Că cei ce-ţi vreau 
binele trupesc nu ţi-l vreau pe cinstite”. 

Şi s-a terminat; eu am fost ultima. Au trecut două zile şi primesc telefon să merg de 
urgență acasă, în Sălaj, la mama mea, care avea ceva necazuri. Eu, când mi-a spus 
Părintele că a văzut-o pe mama urcând în sus, mi-am zis: când ajung acasă o să o întreb 
pe mama ce a făcut ea la ora asta, de Tăierea Capului Sfântului loan Botezătorul, la ora 
9⁄2. Că asta e ceva, numai că eu nu înţeleg. 

Când am ajuns acasă prima data am întrebat-o acest lucru. Mi-a spus că s-a dus în 
casa de sus să-şi ia hainele să se îmbrace pentru biserică. Şi mi-a zis: „Ştii că mi-ai lăsat 
poza Părintelui, rezemată de cruce. M-am oprit cu hainele în braţe în fața pozei cu 
Părintele şi am zis: Părinte sfinte; tare-s necăjită. Trimite-o pe fată până acasă. Că nu 
mai ştiu ce să mă fac eu. Şi atunci mi-a zis Părintele: păi, du-mă în casa în care stai, nu 

mă ţine aici! Şi atunci a luat mama poza şi a pus-o la icoană, aşa, în margine, la Maica 
Domnului, acolo la grindă, cum îi la ţară casa cu grindă (după 20 de ani, când i-o ieşit 
sufletul, s-a uitat la icoana Maicii Domnului şi la Părintele şi a închis ochii). lată că am 
aflat taina pe care mi-a spus-o Părintele în Prislop: (O văzui pe mamă-ta urcând în sus). 
Deci, când stăteam eu de vorbă cu dânsul în Prislop, Sfinția Sa stătea şi cu mama mea în 
Sălaj. 

x 

Încă o întâmplare, care e cutremurătoare. Poate multă lume zice că exagerez, dar nu 
mă interesează. Aşa o spun, cum a fost. Dumnezeu nu va lăsa până în sfârşit să se 
acopere adevărul. Şi mai ales adevărul despre Părintele, pentru că un asemenea om ca 
Părintele nu a mai avut România! Dânsul a spus odată o vorbă: „Mă, de mântuit s-au 
mântuit mulți, dar pe culme ajung puțini. Se nasc din mileniu în mileniu”. Părintele nu a 
spus că-i dânsul acela, dar zicem noi, aşa a fost, s-a dovedit din trăire şi din faptele şi 
viața dânsului. 

S-a îmbolnăvit mama mea de cancer şi a trebuit să vin acasă. Foarte greu am pornit 
spre casă după 20 de ani de mănăstire, deşi a fost mama mea şi mă durea. Am încercat să 
o ducem acolo (la Prislop) şi a stat o jumătate de an, cancerul a avansat şi când i s-a 
apropiat sfârşitul nu a mai vrut să stea acolo, la Prislop, deşi eu m-aş fi bucurat foarte 
mult. Părintele a spus că acolo o înmormântăm. Măicuţa Zamfira a zis că noi te ajutăm 
pe tine şi pe mama, dar este mai bine sa mergi acasă să o îngrijeşti, că acolo e şi sora ta 
(bolnavă de cancer) şi, chiar dacă va muri, va rămâne acolo între ele şi vor avea o 
mângâiere când merg la cimitir la ea, dar până aici e mai greu. Când am auzit de plecat 
acasă, m-aş fi dus la moarte, nu că mi-ar fi fost groază să o grijesc pe mama mea, dar nu 
puteam concepe să ies din mănăstire. Atunci am spus şi măicuţei Zamfira şi Părintelui că 
mă duc ca pe front la război, pe linia întâi. Maica Zamfira a zis: „Du-te Marina, că noi 
suntem alături de tine”. Când am ajuns acasă i-am făcut Sfântul Maslu, Spovedanie. 
M-am ocupat şi de lucrurile de pe afară. A rămas sora mea cu mama să o îngrijească, 
boala era avansată deja. N-aveam calmante (morfină), decât algocalmin (dar ce să faci 
cu el la cancer la sân). Ziua eram la treabă, noaptea stăteam lângă dânsa şi sora mea a 
rămas lângă ea. Se tot muta şi la un moment dat a zis să o dea jos pe scăunel ca să-i fie 
mai uşor din cauza durerilor. Dar sora mea, fiind bolnavă, a scăpat-o Jos. S-au speriat rău 
şi au strigat amândouă la Părintele Arsenie. Şi atunci, Părintele, în momentul acela, a 
fost acolo, îmbrăcat în veşminte preoțești cu crucea în mână şi a zis cuvântul pe care mi 
l-a zis mie când am plecat din Prislop: „Nu vă fie frică, că noi suntem alături de voi”. Şi 
sora mea a ridicat-o pe mama în pat ca un fulg. Până când am venit eu, Părintele nu a 
mai fost, n-am fost vrednică să-l văd. 

Am auzit odată că o călugăriță bătrână, când s-a mărturisit la dânsul, în timpul când o 
mărturisea Părintele, a văzut pe Mântuitorul, nu l-a mai văzut pe Părintele! 

Când eram la masă (la Prislop) Părintele ne vorbea mult. Odată a vorbit despre 
Sfântul Serafim de Sarov şi despre sfinţii lui Dumnezeu: 

- că sfinţii lui Dumnezeu cui vor să se descopere, se descoperă, cui nu, nu. 

- că sunt sfinți cărora le rămân pe pământ sfintele moaşte ca mărturie şi întărire pentru 
noi în credinţă şi beneficiem de minunile lor, purtare de grijă şi ajutorul lor. 

- sunt sfinți pe care nu-i ştie nimeni că sunt sfinți. 

- şi sunt sfinți care sunt răpiți cu trup cu tot la cer. 

Spunea Părintele despre Stântul Serafim de Sarov, când mergea cu sora de la moară, 
ea mergea înainte, şi Sfântul în urmă. Când s-a uitat sora de la moară în spate, l-a văzut 
pe Sfântul Serafim că mergea pe deasupra pământului ca la o jumătate de metru, în urma 
ei. La fel, când a zis Părintele Arsenie cuvintele acestea: „Cui vrea să se descopere, se 
descoperă”, eu nu l-am mai văzut pe Părintele, ci am văzut ochii Mântuitorului. M-am 

uitat în jur să văd dacă a mai văzut cineva ce am văzut eu. Avea dumnealui ochi 
îndumnezeiți. Dar acei ochi nu i-am mai văzut. Şi privirea dânsului de câte ori nu am 
întâlnit-o, dar aşa ceva n-am mai văzut: şi m-am cutremurat!... 

x 

A zis odată Părintele, când eram la bucătărie: „Mă, va veni vremea când cele care 
sunteți mai rezistente o să rezistați, adică la foamete. Care nu, nu o să rezistați”. Şi am 
tresărit, oare ce vrea să zică cu asta Părintele? [de obicei se referea la „foametea 
spirituală”]. Odată dânsul s-a exprimat aşa: „Mă, eu nu vorbesc de la mine ce vă spun, ci 
ceea ce mi se spune să vă spun”. Şi aşa o fi fost şi atunci când a vorbit despre foamete. 
Şi a mai zis şi altădată: „Învăţaţi-vă, mă, să mâncaţi cu lingură mică. Peste lume vin 
necazuri, voi, încă, n-aţi simţit!”. Şi iată că a venit şi vine ceea ce a zis Părintele. Şi iată 
aşa, Părintele sfânt a fost printre noi şi ne-a vorbit... 

Dimineaţa când coboram de pe dealul unde este acum saivanul la Prislop (acolo 
Părintele şi-a dat casa din moştenirea părintească) dimineaţa pe la 5, la Părintele era 
lumină (la chilia de lângă biserică). Şi coborând pe cărare îi ziceam în gând ce necazuri 
am. Trece ziua şi îmi iese Părintele în cale şi mă întreabă: „Maică, cu ce te mai frămânţi 
pe aici?”. Zic: „Vai, Părinte, Dumnezeu v-a scos în cale. Părinte, sunt tare necăjită, sunt 
tare nemulțumită. Nemulţumită de mine că n-am mai multă râvnă, n-am mai multă 
dragoste de Dumnezeu, n-am mai multă evlavie, n-ajung la biserică la slujbe, dimineaţa 
nu mă pot scula, ziua sunt la ascultare şi n-am când...”. Părintele zice: „Mă, fă tu ce 
trebuie pe aici şi mai târziu... că orice faci ca-n fața lui Dumnezeu este egal cu 
rugăciunea”. 

x 

Într-o seară, după slujbă, a început Părintele şi a vorbit, de ai fi zis că a coborât 
Sfântul Ilie. Au fost probleme personale, de-ale noastre, de-ale obștii, cu fiecare în parte 
şi la toți ne-a sunat ceea ce ne-a vorbit. În trei ipostaze l-am văzut în seara aceea. Când a 
zis cuvântul acesta: „Mă, eu nu vă spun de la mine ce vă spun, ci ceea ce mi se spune să 
vă spun”. Atunci l-am văzut în chipul Mântuitorului! Şi după aceea, când a vorbit aspru, 
am văzut chipul Sfântului loan Botezătorul şi al Sfântului Proroc Ilie. Trei ipostaze în 
seara aceea... m-am cutremurat. În final, am rămas, aşa, rezemată de uşă. Părintele s-a 
întors spre noi şi a zis: „Mă, ai văzut duhovnicie!”. Am zis: Vai, Părinte, să vă ţină 
Dumnezeu cu sănătate. lar dânsul a zis: „Folosiți-vă, mă, că de nu, vă prăpădiți!”... 

x 

Şi apoi iarăşi ceva foarte cutremurător şi frumos a fost când a ieşit odată la plimbare. 
Eu nu ştiu multe, doar întâmplarea aceea de după deal, când am coborât; aia m-a marcat 
foarte mult. Mare fericire a avut P.S. Daniil, că dânsul mergea înainte cu Părintele şi nu 
ne puteam ţine de dânşii. Şi noi... prin pădure... şi când am ajuns sus (la locul numit 
„comandă”) parcă ne-am simţit pe Tabor, în jurul Părintelui. Aveam un gând eu atunci şi 
mă frământam cum să-l întreb pe Părintele, cum să-i spun Părintelui că îmi plăcea foarte 
mult să merg pe acolo? Oare nu-i de la vrăjmaşul ispita? Şi-mi dă răspunsul (fără să-l 
întreb!) pe care numai eu l-am înţeles (celelalte maici nu ştiu ce au înţeles, că nu a fost 
pentru dânsele): „Mă, şi când e multă vâlvă aşa, îmbulzeală pe jos, mai ieşi...”. Am 
primit aşa răspunsul că mi-era ruşine să întreb copilării înaintea maicilor. A fost un 
răspuns simplu, dar mi-a dat răspuns la întrebare... 

Coborând la vale, o ceată a mers cu măicuţa Zamfira şi o parte a rămas cu Părintele. 
Eu eram mai în urmă căci o duceam pe o măicuţă mai în vârstă de braţ, şi în urma mea 
era Părintele şi cu P.S. Daniil. Părintele avea un băț cât un băț de furcă şi la un moment 
dat ni-l întinde peste un şănțuleţ. Şi a început fiecare să se ţină de băț să treacă șanțul. Eu 
m-am gândit că asta înseamnă ceva. Şi când am ajuns eu să trec i-am spus: „Părinte, aşa 
să ne ajutaţi şi la vămile văzduhului”. şi a zis: „Da, mă, şi la vămile văzduhului că 

vameşi-s foarte răi”. De sus şi până jos în vale (e un drum foarte lung) numai despre 
vameşi şi cât sunt de răi ne-a spus Părintele, ce greutăți întâmpină sufletul la ieşire... şi a 
doua zi la plecare (nu uit în veci) eram eu cu maica luvenalia, se întoarce către noi şi 
zice: „Mă, trageţi voi de voi către creştinism, mă, că numai cu haina asta nu vă puteţi 
prezenta la vămile văzduhului”. 

Şi nici nu ştiu dacă l-am mai auzit vorbind de atunci. Asta a fost în primăvara lui 
1988 cred. Multe sunt notate de PS Daniil şi de Maica Zamfira. Şi eu am zis: „Dar acum 
ce să facem, Părinte, că acum plecați”. A zis: „Aveţi Predica de pe Munte, de la Matei 
capitolul 5”. Şi mereu spunea Părintele să citim la Matei cap. 5, şi în general să citim din 
Sfânta Scriptură, dimineaţa din Sfintele Evanghelii şi seara din Epistole. A spus că citind 
din Sfânta Scriptură ni se sfinţeşte mintea. Intră Duhul Sfânt în mintea omului şi circulă 
în sângele nostru. Şi nu orice fel de cărți să citim, ci cărți care sunt egale cu Testamentul. 
Un inginer s-a exprimat odată aici la noi astfel: la Părintele Arsenie totul este esenţă. La 
dânsul nu este să citeşti o pagină sau să tragi o concluzie... La dânsul totul este 
extraordinar, ideea curată, de învăţătură, limpede, nu trebuie să te zbaţi până s-o cauţi. 

Multe şi frumoase au fost clipele petrecute şi atât de multe regret, aşa cum ziceau 
Luca şi Cleopa după ce s-au despărțit de Mântuitorul: oare nu ardeau în noi inimile 
noastre. Oare nu ardeau inimile noastre când venea şi îl vedeam ? El a fost Sfântul lui 
Dumnezeu. 

Odată, era o primăvară secetoasă, şi era aşa de mare seceta că animalele (oile, vacile) 
aveau praf în nas, nu aveau ce mânca efectiv. Era o măicuţă de la Sinaia, Maica Maria - 
Părintele era bolnav- şi am rugat-o să-i spună Părintelui că animalele n-au ce mânca, că 
ştiu că-l ascultă Dumnezeu dacă cere de la EI ploaie. „Nu mai pot răbda”, i-am zis. Şi s-a 
dus maica şi i-a spus cum am zis. Când a venit maica, din senin (aşa ceva n-am văzut, 
nici norii nu i-am văzut) a început o ploaie torențială. Eu când am văzut ploaia atât am 
fost de fericită... Când ajung în bucătărie o văd pe maica. Se uită maica la mine şi 
zâmbeşte; „Îţi place, Marina?”. Eu am zis: „Aţi venit, măicuţă? Dar ce a zis Părintele?”. 
Numai atât a zis Părintele: „Nu mai poate răbda?”. 

x 

Altădată a mai zis: „Mă, dacă nu este ascultare, nu este întrebare, nu este nimic. Când 
vezi că nu ascultă, scuturăm praful de pe picioare şi plecăm”. 

De sfârşitul Părintelui eu nu ştiu ce să spun numai că la cineva i-ar fi spus odată că 
mai sunt trei calendare. Trei calendare erau trei ani, probabil. Dar atunci când a mers cu 
noi la plimbare prin pădure Părintele arăta aşa de bine, de sănătos. Dânsul bota o ținea la 
spate nu o ţinea să se reazime în ea. După aceea ne-a trecut pe noi șanțul acela. Şi dintr-o 
dată Părintele a fost aşa de grav bolnav? Într-adevăr ştiu că a fost bolnav şi chiar 
umblam, îi căutam urzică şi plante ca să-i facă ceai. Şi cât a stat la noi a fost răcit, a avut 
ceva probleme cu rinichii. Asta cam pe la sfârşitul anului 1988. Şi în 1989 primăvara a 
fost mai rău. Cum a fost nu ştiu. 

Ceea ce v-am spus dumneavoastră am spus la multă lume. Sunt lucruri ziditoare de 
suflet. Însă au fost şi probleme care ne-au privit numai pe noi şi obştea. 


Nu ne lăsa, Părinte, că pierim! 
Preoteasa Ramba Ileana 
(Braşov) 


Am făcut aceste mărturisiri ca semn de mulțumire, recunoştinţă şi adâncă preţuire pe 
care eu şi familia mea le aducem Părintelui Arsenie Boca, pe care îl venerăm ca pe un 
mare sfânt al românilor. Avem ferma convingere că Dumnezeu l-a cinstit cu cununa 
smereniei şi nădăjduim ca şi autoritățile bisericeşti să o facă cât mai curând. 

Încerc să vă spun şi eu o mare minune ce a făcut-o cu mine, când trăia, Părintele 

Arsenie Boca. 

M-am născut în anul 1935, într-o familie de oameni săraci, dintr-o localitate de 
munte, de lângă Braşov. Primul copil născut în familia mea a fost un băiat sănătos şi 
frumos, iar al doilea copil am fost eu, care m-am născut infirmă de ambele picioare, 
slabă şi pipernicită. Femeile din sat care m-au văzut o îndemnau pe mama să nu-mi dea 
de mâncare, ca să mor. lar mama le punea: „Dacă Dumnezeu mi-a dat-o aşa, eu îi dau de 
mâncare şi apoi să facă El ce-o vrea cu ea”. lar moaşa care a asistat-o pe mama la 
naşterea mea, că atunci nu mergea nimeni la spital să nască, i-a zis mamei: „Ai grijă să 
nu mai ai alți copii că toți o să fie schilozi”. După mine mama a mai avut şapte copii, 
patru băieți şi trei fete. Da, şapte copii, toți întregi, sănătoşi şi frumoşi. 

La vârsta de 3 ani m-au dus la operaţie, dar nu s-au putut termina tratamentele la 
picioare că era înainte de război (al doilea război mondial), au venit deportările saşilor, 
iar medicul care mă operase, de frica deportării şi-a omorât cele două fiice şi soția şi 
apoi s-a sinucis. Apoi a venit războiul, eu am rămas tot chinuită. 

La şapte ani m-au dus la şcoală, noroc ca nu era şcoala departe de casa părintească, şi 
cu mare greu mergeam până acolo. Umblam foarte greu, îmi aduc aminte că bunica îmi 
dădea câte un băț în mână şi-mi spunea: „Umblă drept, tu, umblă drept!”.Când m-a dus 
tata la şcoală, învăţătoarea nu a vrut să mă primească, zicându-i:,,Du-o acasă şi-o pune la 
gura sobei să aibă grijă de foc, că la altceva nu e bună”. Dar tata i-a zis: „Eu ţi-am 
adus-o ca s-o înveţi carte, iar dacă nu vrei, te dau în judecată”. Învăţătoarea n-a mai zis 
nimic şi m-a primit. Acolo am întâmpinat alte greutăți -copiii nu vroiau să se joace şi să 
vorbească cu mine. De câte ori mergeam în recreație şi după şcoală, plângeam... 

x 

În vara anului 1948 o verişoară a mamei a venit în sat şi spunea la toată lumea să 
meargă la Mănăstire la Sâmbăta, că e acolo un mare prooroc, care-ţi spune tot ce ai făcut 
şi chiar şi ce gândeşti. Ea locuia în Braşov, a auzit de Părintele Arsenie şi s-a dus la 
mănăstire. Când a ajuns ea la mănăstire Părintele era într-un grup de oameni şi le vorbea. 
Ea nu ştia că-i Părintele. S-a apropiat de grup să asculte şi Părintele o striga: „Tu, cea cu 
cârpa roşie, vino mai aproape!”. Ea s-a uitat în dreapta şi în stânga, să vadă pe cine 
striga, dar Părintele continua: „Nu te mai uita în dreapta şi în stânga, că pe tine te strig, 
cea cu basma roşie”. Ea era. S-a apropiat şi Părintele i-a zis: „Du-te prin sate şi-L 
propovăduieşte pe Hristos”. Atunci ea a simțit o putere. A venit în sat şi s-a dus aproape 
la fiecare casă şi spunea de proorocul de la Sâmbăta. Atunci s-au dus din sat de la noi 
40-50 de persoane la Sâmbăta şi toți au venit entuziasmați şi plini de credință. Părintele 
le spusese ce necaz aveau sau ce gândeau şi le-a dat sfaturi ce să facă. 

În vara anului 1949 a venit verişoara mamei şi m-a cerut de la mama să merg la 
Părinteie Arsenie. Mama m-a lăsat. Pe Părintele Arsenie îl mutase de la Sâmbăta la 
Mănăstirea Prislop. Am plecat cu trenul cu vreo 10-12 credincioşi, pe care nu-i 
cunoşteam. După ce am coborât din tren aveam vreo 10-15 km de mers pe jos, dar 
credincioşii au tocmit o căruță cu cai, au pus bagajele în căruță şi pe mine peste ele. Am 
ajuns la sfânta mănăstire spre seară. Mănăstirea era fără porți şi cu mult mărăciniş. Nu 
mai ştiu unde am dormit, în vreo magazie. A doua zi dimineaţa am mers în partea 
dreapta a mănăstirii şi ne-am aşezat în rând, în picioare, să-l aşteptăm pe Părintele 
Arsenie să vină să ne dea binecuvântare. Fiecare avea în mână câte ceva. Lângă mine era 
o doamnă din Braşov şi m-a întrebat: „Tu n-ai adus nimic să-i dai Părintelui?” Eu nici 
n-am ştiut, nici nu m-am gândit c-ar trebui să-i dau ceva. I-am răspuns: „Nu!”. Atunci ea 
mi-a dat pachețel, cât un pachet de chibrituri - nu ştiu ce o fi fost în el - şi mi-a zis: „Dă-l 
asta Părintelui şi cere-i ceva!” 

La un moment dat coboară Părintele din chilia dânsului: înalt, îmbrăcat într-o 
reverendă albă, cu o centură neagră la mijloc, cu părul negru şi lung până la umeri şi cu 

nişte ochi albaştri, albaştri... Eu eram a 5-a sau a 6-a din rând. A ajuns la mine - emoții 
mari, eu, fată de la țară, timidă, ruşinoasă, tremuram toată. Când a ajuns în dreptul meu a 
întins mâna să mă binecuvânteze; eu am întins pacheţelul şi am zis în gând: „Părinte, 
ajuta-mă să pot umbla”. În gând am zis, nu eram în stare să scot un cuvânt. Dânsul a 
lăsat mâna în jos, s-a dat un pas înapoi, m-a privit din cap până la picioare şi de la 
picioare până la cap şi m-a binecuvântat, zicând cu voce tare: „Bine, mă, fie!”. Am 
simțit un fior şi o putere m-a străbătut prin şira spinării. Atunci mi-a dat putere să pot 
umbla pe picioare. Am început să plâng, iar dânsul a trecut mai departe. Credincioşii 
m-au înconjurat şi m-au întrebat ce am cerut, că mi-a dat Părintele. Eu nu le-am spus, ci 
am tot plâns... 

În anul acela, înainte de ziua Crucii (14 septembrie) m-a dus iar verişoara mamei la 
Prislop. Părintele Arsenie lucra cu câţiva oameni la clopotniţa din curtea mănăstirii - cea 
din partea stânga, sus, şi la aducerea apei de lângă mănăstire. Într-o zi ne-a luat pe toţi 
copiii şi ne-a spovedit în grup, apoi ne-a împărtăşit. În grupul nostru de credincioşi era o 
doamnă din Braşov care tot plângea. Părintele a întrebat-o: „De ce plângi, mă?”. „Am un 
băiat de 18 ani! şi nu mă ascultă deloc, ba îmi vorbeşte şi urât”. „L-ai botezat?”. „Da, 
Părinte!”. „I-ai pus nume?”. „Da, Părinte!”. „Şi i-ai zis pe nume?”. Ea a tăcut. Părintele 
s-a adresat credincioşilor şi a zis: „Uite, aşa păţesc cei care nu le zic copiilor pe nume, ci 
le zic toate negativele: împielițatule, răule, drăcuşorule, măgarule şi altele, în loc să le 
ziceţi bunule, îngeraşule, iubitule, scumpule, ori să le ziceţi numele ce i-l dați la Botez. 
Aşa îi aveți cum îi strigați”. Apoi i-a zis femeii să nu plece cu grupul de la Braşov, să 
mai stea 2-3 zile la mănăstire. 

În altă zi după-amiaza ne-a adunat pe toţi copiii să mergem la adunat de zmeură. 
Pădurea din faţa mănăstirii era toată plină de zmeuriş (pădurea prin care se merge acum 
la mormânt; pe atunci nu era nici o cărare). Am mers câțiva metri şi Părintele se întoarce 
şi priveşte în jos. În urma noastră venea un cetăţean cu o carte sub braţ. Părintele îl 
întreabă ce doreşte, iar omul răspunde: „Părinte, învaţă-mă cum să citesc Psaltirea...”. 
„Din scoarță în scoarță...”. Şi a pornit mai departe. După câțiva paşi Părintele se întoarce 
către omul acela şi-i spune: „Psalmii de blestem să nu-i citeşti, să sari versetele ce sunt 
cu blesteme. Că dacă-i citeşti, n-ai folos nici de ceilalți”. Şi iar a pornit cu noi mai 
departe. A mai făcut câțiva paşi, apoi a zis către noi, eram vreo 8-10 copii: „Mergeţi pe 
aici, c-o să găsiți zmeură, eu rămân cu cetăţeanul acesta, că mai are să mă întrebe ceva”. 
ŞI s-au aşezat pe iarbă, amândoi. 

Atunci, de Ziua Crucii, a fost liturghie cu episcop şi au sfințit 2 călugări: pe părintele 
Dometie Manolache (numit şi Cucuzel deoarece cânta şi predica foarte frumos, care mai 
târziu a ajuns stareţ la Mănăstirea Râmeț Alba) şi pe părintele Antonie Plămădeală, 
viitorul Mitropolit al Ardealului. 

După aceea n-am mai fost la Prislop -pe Părintele l-au arestat, a venit comunismul... 
Nu l-am mai văzut până în anul 1986. 

Între timp m-am căsătorit şi am 2 copii, o fată şi un băiat. Soţul meu este preot, 
originar de lângă Făgăraş, iar în timpul studenției l-a cunoscut şi el pe Părintele Arsenie, 
fusese de mai multe ori la Sâmbăta, când era Părintele acolo. În toate zilele vieţii noastre 
binecuvântarea Părintelui Arsenie Boca ne-a purtat de grijă şi ne-a ferit de rele. 

Prin anii '70 am venit în satul meu la părinți şi m-am întâlnit cu învăţătoarea care nu 
vroia să mă primească la şcoală. M-a oprit şi mi-a spus că ea n-a vrut să mă primească la 
şcoală şi că tata a zis că o dă în judecată. Şi i-a mai spus ceva: „Uite, aşa cum o vezi tu, 
preoteasă am s-o fac, ai înţeles?”. „De unde a ştiut tatăl tău că te faci preoteasă?”, a mai 
zis. Mie mi-au dat lacrimile: „Binecuvântarea Părintelui Arsenie”, am zis în gând. „Uite, 
eu am un singur băiat -a continuat învăţătoarea- şi n-are nici un noroc. Când era copil s-a 
dat cu săniuţa, s-a lovit cu genunchiul într-un stâlp şi oricât am umblat la doctori a rămas 

şchiop. S-a căsătorit, iar acum a divorțat şi, uite, tu ce noroc ai avut!”. Mie îmi curgeau 
lacrimile şi în gând mulţumeam Părintelui Arsenie. „Numai Bunul Dumnezeu are griji şi 
ne ajută la fiecare”, i-am răspuns. 

Doream foarte mult să ajungă şi copiii mei la Părintele Arsenie pentru binecuvântare. 
Eu mereu le povesteam de Părintele Arsenie, mai ales de cerul ce se oglindea în ochii 
Sfinţiei Sale. Prin anul 1983 m-am interesat când poate fi găsit Părintele la Drăgănescu, 
iar când o verişoară a soțului s-a dus la Drăgănescu am trimis-o cu ea şi pe fiica mea, 
care era studentă. În acea perioadă soţul meu făcuse lucrări de extindere şi reparaţii la 
biserică. l-am dat fiicei o scrisoare către Părintele, prin care îl rugam să picteze şi 
biserica noastră. Au ajuns la biserica la Drăgănescu. Părintele era în altar, cu ochelari 
fumurii; nu slujea, dar primea pomelnicele. Fiica mea se gândea: mi-a spus mama ce 
ochi albaştri, pătrunzători are Părintele şi acum nu pot să-i văd, că are ochelari foarte 
închişi. A ajuns la altar să-i dea pomelnicul şi Părintele Arsenie s-a întors să-l ia, dar şi-a 
scos şi ochelarii şi i-a zis: „Ei bine, mă!” şi i-a dat binecuvântarea. Ea s-a emoţionat de 
privirea sa foarte pătrunzătoare şi i-a întins scrisoarea, dar Părintele i-a zis: „Nu, nu, nu 
mă angajez la aşa ceva!”. A dat răspunsul fără să citească scrisoarea. 

În anul următor, 1984, i-am trimis din nou pe amândoi copiii la Drăgănescu. Părintele 
Arsenie l-a luat lângă el pe băiat, care era şi el student, şi i-a explicat pictura de pe 
pereţi, mai ales cea legată de chimie (structura moleculei, etc.) şi i-a ţinut o adevărată 
prelegere privind efectul nociv al tutunului asupra organismului, încât ai fi zis că e 
profesor universitar. Mai târziu ne-am dat seama care a fost rostul acestei discuţi: deşi în 
familia noastră nu s-a fumat niciodată, băiatul, în anturajul de la facultate, a încercat de 
câteva ori să fumeze. Dar, după discuţia avută cu Părintele, nu a mai fumat deloc, nici 
până azi. Părintele i-a mai spus băiatului: „Du-te acum, până eşti student, să-ți tratezi 
urechea cu care auzi mai rău, fă-ți aparat auditiv, că nu te costă nimic” - băiatul nu-i 
spusese nimic, că nu auzea bine cu o ureche. După ce a venit de la Părintele s-a dus la 
doctor, şi-a făcut aparat auditiv şi, Doamne fii lăudat, că l-a purtat vreo 2 ani şi auzul 1-a 
revenit aproape complet. 

În anul 1986 aflând că în Săptămâna Patimilor Părintele Arsenie se afla la 
Drăgănescu am luat pe fiica mea şi pe naşa copiilor şi am plecat la Drăgănescu. A trebuit 
să mergem vreo 3 km pe jos pentru că era un pod stricat şi autobuzul nu putea să treacă. 
Am ajuns la biserică pe la ora 11 dimineaţa, în Joia Mare. Era lume foarte multă, 
biserica plină. Se făcea listă ca în ordinea sosirii să se intre la Părintele Arsenie -care era 
în altar- şi să stea fiecare un minut. Noi am fost trecute cu nr. 186, 187, 188. Când 
ajungea omul în fața Părintelui era imposibil să stea numai un minut. După un timp a 
ieşit Părintele afară şi a zis: „De ce aţi venit aşa de mulți? Ştiţi că sunt urmărit de 
Securitate!”.„„Părinte, nu vrem să vă facem rău - a zis un domn - dar n-am venit dintr-un 
loc, suntem din Constanţa, Cluj, Braşov, Galaţi, suntem din toată ţara”. 

Părintele a început să treacă printre oameni adresându-se unuia sau altuia. Mă uitam 
la dânsul - era înalt, purta ochelari fumurii. Se întoarce spre altar şi-i zice unui tânăr cam 
de 30-35 de ani: „Mă, tu cu cămaşa albastră, porţi barbă?”. „Nu, Părinte!”. „Eşti popă?”. 
„Nu, Părinte!”. „Atunci de ce te dai drept popă, mă? Nu te mai da popă, că-i păcat!”. 
Tânărul nu i-a răspuns nimic. 

Oprindu-se lângă un domn cam de 60-65 ani, a zis bătrânelul: „Părinte, am necazuri 
mari”. „Câţi ai omorât?”. „Nici unul, Părinte!”. „Câţi ai bătut?”. „Aşa mi-a fost 
meseria...”. „Puteai să te muţi de acolo?”. „Puteam...”. „N-ai făcut-o, acum trage-o!”. 

Se apropie de Părintele o femeie cu doua cărți în mână, una de anatomie şi una de 
chimie şi-l roagă să le binecuvânteze, că fiica ei vrea să dea examen la medicină. 
Părintele le-a luat, le-a răsfoit şi a zis: „Dacă pun mâna pe ele crezi că o să intre la 
medicină? Spune-i să înveţe!” 

Părintele se duce de acolo la o tânără, cam de 30 de ani, ce avea o tumoare pe gât, în 
dreptul urechii drepte, care nu se vedea, că avea basma pe cap. Părintele dă basmaua 
deoparte şi o întreabă: „Doare, mă, doare?”. „Mă doare, Părinte!”. „Mai rabdă, mă, un 
pic, mai rabdă, că prin răbdarea ta nouă seminții ies din iad”. 

Apoi, a venit la mine şi a zis, fără ca eu să-l fi întrebat ceva: „Păcatele, făcute aici, pe 
pământ, aici se vor ispăşi; că nu le vor trage cei ce le-au făcut ci se vor duce până la al 
nouălea neam, că le vor ispăşi cei nevinovaţi. Are Dumnezeu grijă de ei, le va răsplăti 
EI!”. Şi s-a dus mai departe. Eu n-am spus nimic şi nici nu mi-am dat seama atunci de ce 
mi-a spus mie toate astea, ci mult mai târziu am înțeles: mă întrebasem, de multe ori, în 
tinerețe de ce doar eu, din nouă copii, m-am născut infirmă, de ce nu pot purta şi eu 
pantofi ca celelalte fete, ci doar ghete ortopedice. Şi, iată, acum, am primit răspunsul de 
la Părintele Arsenie. 

Apoi, Părintele Arsenie s-a dus în altar şi a adus de acolo o secure mare legată cu o 
basma. A dezlegat-o şi a zis: „Vedeți securea asta? Mi-a adus-o o mamă tare necăjită”. 
Unicul său fiu a vrut s-o omoare pentru că nu era de acord ca el să se însoare cu o fată 
neserioasă. Şi i-a zis mamei sale: „Te omor! Vino în curte să te omor, nu aici în casă!”. 
Au ieşit în curte şi i-a zis băiatul: „Zi-ţi rugăciunile! Să-mi spui când ai terminat!”. A zis 
mama că şi-a terminat rugăciunile. Atunci băiatul a zis: „Hai la pădure, nu te omor aici, 
ci în pădure!”. A plecat mama plângând şi feciorul cu ea... Biata mamă! Când au ajuns în 
pădure a zis din nou băiatul: „Zi-ţi rugăciunile şi să-mi spui când ai terminat!”. Şi mamă 
s-a rugat din nou şi i-a spus că a terminat. Atunci băiatul a zis: „Hai acasă! Nu te mai 
omor, dar dacă din curte nu veneai în pădure, atunci, acolo te omoram!”. Şi biata mama 
a adus securea cu pricina la Părintele. 

Apoi Părintele a cerut un scaun, s-a urcat în picioare şi a zis: „Vă spun un cuvânt de 
învățătură la toți, că nu e timp să stau cu toți de vorbă. Majoritatea ați venit pentru 
căsătoriile copiilor: o fată, când vorbeşte cu un băiat, să nu se căsătorească până nu merg 
părinţii fetei să se intereseze de băiat -dacă merge la biserică, dacă posteşte, dacă părinții 
lui merg la biserică, dacă postesc... Tot aşa şi părinții băiatului, să se intereseze de fata 
cu care vorbeşte băiatul - dacă fata merge la biserică, dacă posteşte şi părinţii la fel. Şi 
dacă-i aşa, să fie de acord cu căsătoria lor. Iar după ce se căsătoresc, să facă copii, dacă 
vor să fie sănătoase. Uitaţi-vă la cele cu rochii creţe (la ţigănci): sunt roşii în obraji şi 
sănătoase, că ele nasc toți copiii. Se vor înmulți ei şi vor acoperi nația noastră. Alții ați 
venit obsedaţi de vrăjitori; nu vă mai fie teamă de ei! Dacă mergeţi la biserică şi ţineţi 
posturile, n-au nici o putere. Şi lăsați-vă de desfrâu astăzi! Dumnezeu pedepseşte 
desfrâul cu moartea (SIDA). Gata! Trebuie să plec! E aproape ora unu şi vine clopotarul 
să facă curat în biserică. Hai, plecaţi!”. Şi s-a îndreptat către uşă. 

Eu eram tare necăjită că nu vorbisem deloc cu dânsul şi m-am luat după dânsul. Spre 
uşă, un tânăr i-a cerut voie să-i facă o poză. Părintele i-a zis: „Bine, mă, fă-mi o poză, că 
mai am trei primăveri”. În pridvorul bisericii s-a oprit şi le-a spus unor femei din partea 
Făgăraşului: „Mergeţi după biserică şi aşteptaţi-mă, că după ora trei mă întorc”. Am 
rămas şi noi. Eram în jur de 20-25 de persoane. Pe la ora trei şi jumătate a venit 
Părintele. Lua câte o persoană sau două şi mergeau în spatele bisericii şi stăteau de vorbă 
câteva minute. 

Odată, când s-a întors din spatele bisericii, i-am ieşit înainte şi i-am spus: „Părinte, 
am fost la Sfinția Voastră acum 40 de ani şi mi-aţi dat atunci o binecuvântare care mi-a 
întărit picioarele să pot umbla şi tot binecuvântarea dumneavoastră mi-a purtat de grijă, 
că m-am căsătorit cu un preot”. Dânsul m-a întrebat: „Şi cum vă împăcaţi, mă?”. „Foarte 
bine, Părinte!”. Apoi s-a dus de a luat alte două persoane să stea de vorbă. Când s-a 
întors, trecând pe lângă mine, i-am spus că sunt cu fiica mea care vorbeşte cu un băiat şi 
noi nu prea suntem de acord. Atunci fiica mea i-a arătat poza băiatului. Dânsul a luat-o şi 

a zis: „Nu-i de tine, mă, nu-i de tine, că e un om foarte rău. Lasă-l şi să-ți iei un om din 
oameni. Şi nu te îndepărta de părinți, că o să-ți fie foarte greu!”. Când s-a mai întors o 
dată l-am oprit din nou şi i-am arătat poza băiatului meu; care vroia să mai facă o 
facultate. A luat poza şi a zis: „De ce, mă, inginer nu-i place?”. Eu nu-i spusesem că-i 
inginer. l-am răspuns că e prea mult zgomot în uzină. Atunci Părintele a zis: „Să nu mai 
facă nici o facultate, că se gată calendarul. Ai auzit? Se gată calendarul”. Abia mai târziu 
mi-am dat seama ce a vrut să spună: băiatul lucra ca inginer la Satu-Mare şi dacă ar fi 
fost la facultate la Cluj - acolo vroia se meargă - ar fi fost în fruntea revoluţiei, că el era 
din fire inițiator, sufletist, se implica în toate şi fiind printre revoluționari putea fi 
omorât. 

Apoi i-am cerut Părintelui un sfat legat de soțul meu: dacă e bine se citească moliftele 
Sfântului Vasile cel Mare. Mi-a răspuns: „Într-un cuib de viespi niciodată să nu bagi 
băţul!”. Eu l-am privit, probabil, uimită, dar dânsul mi-a zis: „Du-te şi spune-i soţului tău 
ce am zis şi va înţelege el”. Eu aveam un buchet de flori de măr, făcute de nişte măicuţe, 
din pânză şi le-am dat Părintelui, rugându-l se le primească în semn de mulțumire şi 
recunoştinţă. Le-a primit, deşi nu primise nimic de la nimeni. Apoi am cerut voie să-i 
sărut mâna şi m-a lăsat. A venit şi fiica mea să-i sărute mâna şi l-am rugat să-i dea o 
binecuvântare. Părintele i-a luat mâna şi i-a zis: „Mă, tu ai oasele moi, să mănânci 
brânză de vaci”. Eu am zis: „Nu-i place, Părinte”. Părintele a zis: „S-o mănânci ca 
medicament, ai auzit? Ca medicament!”. Apoi a venit şi naşa copiilor mei să-i sărute 
mâna, dar Părintele n-a lăsat-o, zicând: „Vezi ce-mi faci, mă? Toată lumea vrea să-mi 
sărute mâna, dar eu nu sunt vrednic”. 

Am mulţumit Părintelui şi ne-am îndreptat spre poartă. După ce am făcut 5-6 metri, 
Părintele ne-a întrebat: „Aveţi bilet de autobuz?”. „Da”, am răspuns. „Vezi că trece un 
autobuz gol pe aici, fă-i semn să vă ducă până în Pantelimon. Dar aveţi grijă, după ce 
ieşiţi pe poartă, să nu vorbiţi nimic cu babele de la marginea drumului”. După ce am ieşit 
din biserică n-am făcut nici 300 de metri şi ne-a ajuns un autobuz care ne-a luat pe toate 
trei şi ne-a dus până în Pantelimon, la staţia de tramvai care mergea la gara de nord. 

Aceasta a fost ultima mea întâlnire cu Părintele Arsenie. 

Dar am simţit, nu o dată, că Părintele Arsenie ne-a îndrumat şi ne-a ajutat şi după ce 
s-a mutat la Domnul. Vă relatez doar două cazuri. 

În anul 2000 a avut loc o sfințire de biserică în apropiere de Braşov, dar noi nu ne-am 
dus. Noaptea l-am visat pe Părintele Arsenie, care mi-a spus: „Să mergeţi la sfințiri de 
biserici, că acolo, în timpul sfințirii, se pogoară Duhul Sfânt în toată plinătatea Lui peste 
cei prezenți şi vă e de mare folos”. 

În vara anului 2004 fiica, ginerele şi soțul meu s-au hotărât să meargă la Prislop, la 
mormântul Părintelui Arsenie. Eu nu voiam să merg deoarece aveam o crăpătură în 
talpă, la piciorul drept, care mă durea îngrozitor, nu puteam nici să ating cu el pământul, 
dar să calc pe picior. Dar copiii nici n-au vrut să audă, atât au insistat, că am plecat cu ei. 
Am mers cu maşina până lângă biserica mănăstirii şi de acolo m-au luat aproape pe sus 
până la mormântul Părintelui. M-au aşezat pe un scăunel lângă cruce; nu era nimeni, era 
într-o miercuri, peste săptămână. Mi-am întins piciorul bolnav şi l-am atins de Sfânta 
Cruce şi am început să plâng şi să-i spun Părintelui Arsenie: „Părinte, acum 50 de ani 
mi-ai întărit picioarele de am putut să merg şi în toți aceşti ani m-ai scos din multe 
necazuri. Te rog, vindecă-mi şi acum piciorul, că poţi să mă ajuţi, dar a mea nevrednicie 
te opreşte şi ale mele păcate te ţin departe! Ajută-mă, Părinte, şi nu mă lăsa!”. În timp ce 
ai mei citeau acatiste şi rugăciuni s-a îndurat Părintele de rugăciunile lor şi mi-a vindecat 
piciorul, încât de la mormânt am plecat pe picioarele mele. 

La câteva zile după moartea Mitropolitului Antonie Plămădeală, în vis am auzit un 
cor de îngeri care cântau înălțător. M-am întrebat cine cântă, unde cântă? O voce mi-a 

răspuns: „E un alai de îngeri care îl însoţeşte pe Mitropolitul Antonie”. Eu am fost foarte 
mirată: „Pe Antonie?”,,Da, e sub ocrotirea Părintelui Arsenie - mi-a răspuns vocea - şi au 
venit să-l ia”. 

Sărut- mâna, Părinte Arsenie! Îți mulțumesc pentru tot ajutorul! Vino mai jad între 


ne lăsa, că  pierim 
Sfinte Părinte Arsenie, roagă-te lui Dumnezeu pentru noi! Amin. 


Maria Clopoţei 
(Poiana Mărului, jud. Brasov) 


Satul nostru se află la o distanță mare de Mănăstirea Sâmbăta de Sus (aprox. 50 km). 
Cu toate acestea, la anumite sărbători, grupuri mari de credincioşi (20-25 de persoane) 
mergeau pe jos -pe sub munte- în pelerinaj la mănăstire. Printre ei erau şi părinții mei, 
Ion şi Victoria. Tata rămânea uneori şi câte o săptămână sau două pentru a da o mână de 
ajutor părinților călugări la muncile agricole. Părintele Arsenie Boca îl cunoştea bine şi îi 
era drag de el, pentru că era om harnic. 

În timpul războiului, tata a fost pe front, în Rusia, iar la luptele de la Cotul Donului a 
fost luat prizonier şi dus în lagăr în Siberia. În acest timp, eu şi mama mergeam regulat 
la mănăstire, rugându-ne pentru ocrotirea lui şi întoarcerea acasă. Părintele Arsenie ne 
încuraja: „lon are ce-i trebuie cu el. I-am dat eu. Staţi liniştite!”. Părintele se referea, 
evident, la credinţa şi nădejdea în Dumnezeu, pe care i le insuflase. După încheierea 
războiului, tata nu s-a mai întors. Văzând acestea, la vreo 2 ani, mama a început să-i facă 
pomeni şi parastase, împărțindu-i de pomană şi toate hainele. Mergând apoi la mănăstire, 
fără să-i spună Părintelui ce a făcut, acesta a mustrat-o: „Victorio, de ce-l treci pe Ion la 
morți şi-i faci şi parastase? El nu e mort, trăieşte!”. Mamei parcă nu-i venea să creadă, 
dar, totuşi, o vreme, nu l-a mai pomenit la morți. Văzând, însă, că tot nu se întoarce şi 
nici nu dă vreun semn de viaţă, a început din nou să-l treacă la adormiţi. Părintele a 
mustrat-o iarăşi, de mai multe ori chiar, până când, în 1948- tata s-a întors acasă pe jos, 
din Siberia! Bietul de el, acasă nu-i mai rămăsese nici măcar o cămaşă pe care să o 
îmbrace (mama i le-a împărțit pe toate de pomană). De bucurie, m-am dus singură la 
Mănăstire, să-i dau de veste şi să-i mulțumesc Părintelui. Era foarte multă lume acolo. 
Părintele nu a aşteptat să ajung la el, ci făcându-şi loc prin mulțimea de oameni, a venit 
în fața mea şi mi-a spus: „No, Maria, mai plângi după taică-tău că a murit şi nu mai vine 
acasă? Vezi c-a venit?”. Tata venise doar de 4 zile şi pe la mănăstire nu a trecut (venise 
dinspre Răsărit)... 

În aceeaşi zi, la mănăstire, a mers cu mine şi un unchi de-al meu, frate cu tata, Aurel 
Ţogoe. După ce l-a spovedit şi l-a împărtăşit, Părintele Arsenie Boca i-a spus: „Aurele, 
du-te de urgență acasă, că te aşteaptă ordinul de încorporare!”. Într-adevăr, îi sosise 
ordinul imediat ce plecase cu noi din sat, iar la întoarcere părinții îi pregătiseră deja 
valiza... (Lumea Credinței, Iulie, 2006) 

x 

Anonimă: Când l-am cunoscut eu, în 1976, m-am dus foarte, foarte supărată, şi eu 
m-am bucurat, pentru că numai dacă trec prin ochii dânsului nu mai aveam necazul cu 
care m-am dus. Eu m-am dus pentru că soțul meu a plecat şi m-am dus să cer sfat, „Ce 
să fac?”. „Lasă-l măi, că el este afară din Împărăția Cerurilor; şi nu-l mai întoarce 
degeaba”, şi nu s-a mai întors, şi de atunci sunt singură, de 30 de ani. 

Înainte de a se duce din lumea asta am fost la Sfinţia Sa şi ştia că am fost la Ierusalim, 
şi m-a întrebat „Ce mai vrei tu acuma?”. Păi zic „Părinte să-mi mântuiesc sufletul... uite 
sunt bolnavă” şi a zis că boala e pentru mântuire. 

Maria (Cluj-Napoca): Cu câțiva ani în urmă eram tare bolnavă şi, în pragul 
disperării, Dumnezeu a rânduit în aşa fel încât am întâlnit un preot, un preot misionar, un 
preot cu mult har... Un om al lui Dumnezeu care, atunci când ai mai mare nevoie şi eşti 
într-o mare încurcătură, trimis de Dumnezeu, Îţi iese în cale. Şi dacă ai avut norocul să-l 
întâlneşti, atunci ai găsit calea spre mântuire. 

Acesta era părintele Petrică Băgăcean. Din vorbă în vorbă, din îndrumare în 
îndrumare, mi-a povestit că în județul Hunedoara, mai exact lângă Haţeg, este o 
mănăstire, Mănăstirea Prislop, şi acolo este mormântul Părintelui Arsenie Boca - un 
călugăr cu mult har, care a trăit în zilele noastre. Mi-a dat o carte cu toate mărturisirile 
de la diverşi credincioşi, care îşi arătau recunoştinţa față de Părintele, mărturisind toate 
binefacerile şi toate întâmplările lor, aducând Părintelui mare mulţumire. Pe atunci deja 
eu mă simțeam din ce în ce mai bine, datorită rugăciunilor părintelui Petrică şi ale mele. 
Fiind foarte impresionată de tot ce citeam, îmi doream din suflet să ajung la Prislop, la 
mănăstirea unde odihneşte Părintele Arsenie. L-am rugat pe părintele Petrică să vină cu 
noi la Mănăstire -eram cu o prietenă care şi ea l-a cunoscut pe părintele Petrică. 

A doua zi ne vedeam în maşină, plecând spre mănăstire, cu părintele alături de noi. 
Vorbind una, alta, mi-am dat seama cât de mult am fost ajutată în ultimul timp de 
Mântuitorul nostru lisus Hristos şi cât de bine mă simţeam. Fără să stau pe gânduri am 
zis că şi eu, la rândul meu, trebuie să îi aduc mulțumire pentru tot binele pe care l-am 
primit. Gândindu-mă la lucruri pe care să le şi pot face, să pot să mă ţin de cuvânt în fața 
Domnului, m-am gândit cât de mult mi-ar plăcea să mă las de fumat (eram fumătoare). 
Dar cum? Eu nu puteam să stau o zi fără ţigări. M-am gândit din ce în ce mai mult la 
asta. Deja îmi doream să mă las de fumat, dar numai pentru a-i aduce mulţumire 
Domnului. 

Am ajuns la mănăstire, am urcat la mormântul Părintelui Arsenie şi când am văzut 
atâta frumuseţe, am simţit şi cu mai multă dorință să mă țin de cuvânt. Atunci, printre 
lacrimi, l-am rugat pe Părintele Arsenie să mă ajute să pot să-i aduc această mulțumire 
Domnului. Părintele mi-a ascultat rugăciunea şi m-a ajutat. 

Din acea zi nu am mai pus ţigara în gură şi asta datorită Părintelui Arsenie, căruia îi 
aduc mare mulțumire pentru că m-a ajutat să-l pot mulțumi Domnului şi prin fapte. 


Paulina Ghiţulescu 


Consider că a sosit timpul când toţi suntem chemaţi să ne amintim de adevăratele 
minuni pe care le-am trăit vreme îndelungată. 

Era în anul 1973, când paşii mei au fost îndreptaţi spre biserica din satul Drăgănescu 
(25 km vest de Bucureşti). Parohul bisericii era preotul Savian Bunescu. Biserica era în 
renovare totală, o bisericuţă mică (acum mare€...), o bisericuţă veche (între timp, nouă...). 
La poartă erau brazii de pază, ce tămâiau cu parfumul lor drumul, intrarea şi cimitirul 
din faţa bisericii. În interiorul bisericii erau ridicate schele pentru a uşura lucrarea 
Părintelui Arsenie Boca. Zi de zi era urcat pe schele şi picta. De la înălțime, pictând, 
cânta cu noi Sfânta Liturghie. Harul era foarte mare, turma de credincioşi, de asemenea. 
Făgăraşul şi Bucureştiul era nelipsit de la sfintele slujbe. 

Părintele Arsenie Boca era căutat şi iubit de toți. De sus ne privea şi ştia suferinţele 
fiecăruia. După terminarea Sfintei Liturghii se oprea, acolo unde era cazul... Vorbea din 
privire. Era blând, dar şi foarte sever cu păcatele. De multe ori îmi era teamă să-l 
privesc. În faţa lui nu puteai ascunde trecutul sau prezentul. De la caz la caz, spunea şi 
viitorul. Ne dădea sfaturi pentru a ne vindeca de durerile noastre. Era un sfânt printre 
noi! Ştia gândul nostru şi toate discuţiile noastre de pe drum. Când ajungeam la biserică 

ne dojenea: „Mă, să nu mai judecați pe «conducător», căci el este pus de Dumnezeu şi 
numai El îl poate judeca”. Eu eram aceea care am zis pe drum: „Doamne, cum îl mai 
rabzi, demolând bisericile?”. 

S-a întâmplat o defecțiune electrică la biserică. Părintele Arsenie nu mai putea picta 
fără lumină. Eu aveam un student la electronică în gazdă, pe nume Dan Bogdan, fiul 
doctorului veterinar Bogdan din Bacău. El era foarte priceput la toate. L-am rugat să 
meargă la Drăgănescu şi să vadă ce se poate repara. După ce a făcut toate corecțiile, a 
găsit unul din reflectoare cu becul ars. L-a luat acasă ca model pentru a-l cumpăra din 
Bucureşti. Becul era pe bază de halogen şi mult mai scump decât celelalte. Eu i-am dat 
ultimii bani din casă (urma să primesc pensia peste câteva zile). L-am rugat să cumpere 
şi să meargă la Drăgănescu să-l ducă, dar să nu ia nici un ban, căci dacă ia, să nu mai 
vină acasă! Când a ajuns cu becul, Părintele Arsenie l-a întâmpinat: „Ce ai, făcut, măi? 
I-ai luat ultimii bani de pâine! Du-te la părintele Bunescu să-ți dea banii pe bec şi să-i 
duci femeii!”. „Nu, Părinte, că nu mai am ce căuta acasă. Aşa mi-a zis: nu vreți să aibă 
parte de lumină sus?”. 

După 15 ani de lucru, pictura se apropia de sfârşit. Urma sfinţirea bisericii. Am fost 
aproape de părintele Savian Bunescu, şapte frați de credință care ne-am unit prin 
legământ să ne rugăm unii pentru alţii, indiferent unde ne vom găsi şi să lucrăm în „via 
Domnului”. A fost o perioadă foarte grea, cu mari ispite şi încercări. Eu am propus 


cumpărăm material pentru vesinik părintelui Savian, pentru dveră, Sfânta Masă şi 
iconostas. Am rugat pe părintele Bunescu şi pe Părintele Arsenie să ne dea măsurile. Au 
intrat în Sfântul Altar, au măsurat, apoi am întrebat ce culoare să fie. A fost tăcere... Eu 
am propus un galben pastel (precum spicele de grâu), dar Părintele Arsenie a spus: „Alb- 
argintiu”. Am plecat la Mănăstirea Țigănești cu fratele Andrei Gâlea, pe atunci trecut de 
60 de ani, fost judecător, fiu de preot din Sibiu. Ajunşi la mănăstire am vorbit cu Maica 
Stareță rugând-o să ne ajute să înfrumusetăm biserica pentru sfințire. Am dat măsurile şi 
culoarea, dar ispita nu a lipsit. Ne-a adus materialul în minus cu câţiva metri: „Atât ne-a 
mai rămas...”, ne-a spus. Ne-am întristat, am făcut amândoi rugăciunea minţii, rugând pe 
Părintele Arsenie să ne ajute. Eram sigură că Părintele lucra asupra noastră din nevăzut! 
Deodată, Maica Stareţă ne întreabă: „Pentru ce biserică?”. Noi i-am povestit totul şi când 
a auzit de Părintele Arsenie, a chemat o maică şi i-a spus să se ducă în depozit să caute şi 
să taie metrajul dorit. Se face socoteala şi când ne-a spus suma, noi nu aveam atâţia bani. 
Am spus că lăsăm cât avem şi că venim a doua zi cu restul de bani şi luăm materialul. 
„Nu, îl luați acum! Ce este plus, este din partea mănăstirii pentru biserică. Rugăm pe 
Părintele Arsenie să nu ne uite şi pe noi în rugăcinilile Sfinţiei sale”, a spus Maica 
Stareţă. Când am ajuns la Drăgănescu la biserică, Părintele Arsenie, cu un zâmbet, ne-a 
spus: „Ce ați pătit, mă?”. Veşmintele părintelui Bunescu şi toate celelalte au fost 
confecționate de doamna Vicol Anişoara din Bucureşti. 


Virginia 
(Făgăraş) 


Odată am fost la Părintele Arsenie la Drăgănescu şi ne-a apucat seara acolo, şi 
ajungând în Bucureşti nu mai prindeam trenul. Eram în troleibuz şi mai erau 2 minute 
până la plecarea trenului din gară. Vorbeam între noi că nu mai prindem trenul, ce facem 
că trebuia să ajungem dimineața neapărat în Făgăraş. La un moment dat a apărut un 
miliţian lângă noi, care ne-a zis: „Nu vă faceți griji că merg şi eu tot la gară vă dau în 
primire naşului meu şi vă duce până în Făgăraş”. Toţi am mutit, fiindu-ne frică de 
securitate. Am coborât din troleibuz, milițianul mergea foarte repede şi noi după el. Am 

ajuns lângă tren şi a spus controlorului: „Asta e mama mea. Acesta e fratele meu, aceasta 
e sora mea. Să-i duci până în Făgăraş şi îţi plătesc ei cât costă”. Grăbiţi să urcăm în tren, 
ne întoarcem să mulțumim milițianului, dar dispăruse. 

x 

În 1982 am fost prima dată la Părintele Arsenie. Eram foarte bolnavă. Mergeam în 
fiecare lună la Institutul de Oncologie. Părintele era împrejmuit de lume. Ploua, eu cu 
mămica şi cu sora mea stăteam sub o streaşină lângă o magazie în curtea părintelui 
Bunescu. Părintele era mai înalt decât toată lumea care îl înconjura. La un moment dat 
am simțit o lucrare duhovnicească şi aveam o senzație ce nu o pot explica. Părintele m-a 
măsurat cu privirea de 3 ori din cap până în picioare. Când am ajuns să vorbesc cu 
dânsul, mi-a spus să merg la control şi mi-a spus nişte nume de doctori. Când am mers la 
control eram perfect sănătoasă. Am venit din nou la Părintele, foarte bucuroasă, şi mi-a 
zis: „Ai crezut şi te-ai vindecat, dar eşti datoare lui Dumnezeu. Câţi copii ai?” l-am 
răspuns că doi. M-a întrebat: „De ce? Să mergi acasă şi să mai faci un copil!”. ŞI, 
într-adevăr, a doua zi am zămislit un copil, deşi era în Postul Mare, vinerea. 

Am venit la Părintele foarte supărată, spunându-i: „Părinte sunt mai rău ca păgânii că 
am zămislit copilul din pântece (5 luni şi jumătate) în post şi vinerea”. Atunci Părintele a 
zis: „Aşa a îngăduit Dumnezeu ca să dea în vileag minciuna bărbatului tău. Se va naşte 
tot într-o zi mare. Să trăieşti numai în rugăciune şi să te împărtăşeşti în fiecare 
duminică”. 

Toată perioada de 9 luni am simțit ajutorul Părintelui la tot pasul. 

Când a avut copilul 2 ani şi jumătate l-am lăsat cu ceilalți doi să se joace, deşi era 
diferenţă între ei destul de mare. Luându-se după joacă au uitat de cel mic şi l-au pierdut 
din vedere. Când am văzut că nu mai este nicăieri am început să-l căutăm disperaţi şi nu 
l-am găsit ore întregi. Atunci am ridicat mâinile în sus şi au zis: „Părinte Arsenie, tu m-ai 
ajutat să am copilul acesta, tu să mi-l aduci”. În clipa următoare copilul era lângă mine 
cu o găletuță în mână. Probabil a fost în vreo curte cu copiii la joacă şi Părintele l-a luat 
de acolo şi l-a adus lângă mine. 

Am avut o viaţă foarte zbuciumată pentru că mă despărțisem de soţ deoarece nu a mai 
fost de acord să mai fac un copil. M-am dus din nou la Părintele şi i-am spus: „Nu mai 
pot, Părinte, că toți sunt ca şi câinii pe mine, mă batjocoresc şi mă ameninţă în tot felul”. 
br Părintele mi-a zis: „Mă, tu ştii cum ursul trece şi câinii latră? Tot aşa să faci şi 

u!”. De atunci nu mai auzeam nimic şi nu mă mai deranja, orice mi s-ar fi spus. 

De multe ori mi-a încercat Părintele răbdarea prin diferite metode. Când am fost 
odată la dumnealui nu a vrut să stea de vorbă cu mine, motivând că este obosit. După ce 
am plâns în hohote vreo 2 ore a trimis pe Părintele Bunescu să-mi spună: „Spune-i acelei 
femei să nu mai plângă că vin şi vorbesc şi cu ea”. Când a venit a zis: „Ce vrei să mă 
întrebi?”. Nu am mai ştiut ce să zic decât: „Părinte, ajutați-ne cu rugăciunea”. Atunci 
Părintele a zis: „Nu-ţi va fi mai bine nici în Făgăraş că multă răbdare îţi trebuie”. 

Am vrut să mă recăsătoresc şi m-am dus la Părintele cu persoana în cauză. Părintele 
Arsenie mi-a zis: „Tu să nu te mai măriți că nu o să te doară capul. Creşteţi copiii”. 

Datorită Părintele Arsenie trăiesc eu şi unul din copii, care e foarte bolnav, deşi s-au 
luptat să ne vadă la cimitir. Când i-am spus Părintelui Arsenie: „Părinte, vor cu orice 
chip să mă vadă moartă şi recurg la toate relele. Ce să fac?”. Răspunsul Părintelui a fost: 
„Mă, nu ai omorât ca să poţi fi omorâtă. Că dacă aveai avorturi, aveau putere asupra ta, 
dar aşa nu au. Lasă-i în pace că toate se întorc asupra lor şi asupra copiilor lor”. 

Cu o săptămână înainte de a muri Părintele, mi-a venit dintr-o dată gândul: Părintele a 
făcut atâtea pentru mine şi eu să nu fac nimic? Auzisem că este bolnav. Am mers la 
preotul din parohie şi l-am rugat să facă un maslu, asta fiind sâmbăta. Şi joi (28 noi. 
1989) a murit Părintele. Apoi am visat mormântul, aşa cum l-am văzut mai apoi, după 6 

săptămâni. 

Cu ajutorul Părintelui merg în fiecare an la mormânt la Prislop şi cer în rugăciune 
rezolvarea diferitelor probleme şi primesc răspunsul prin Prea Sfinţitul sau simt ajutorul 
Părintelui în momentul următor. După Mântuitorul şi Măicuţa Domnului, Părintele este 
nădejdea mea. 

Ar mai fi multe de mărturisit, dar ştie Dumnezeu de toate. 


De la Răsărit se va ridica un popor fără cruce 
dar şi un om cu stea în frunte 


Adrian Nicolae Petcu: 

În anul 1976, când picta biserica Drăgănescu, părintele Arsenie spunea, în dialog cu 
informatoarea „Vicol Tatiana”: 

„Conducerii de astăzi nu le trebuie mănăstiri. Ei au lăsat câteva mănăstiri istorice şi 
atât. Ei vor ajunge să cuprindă întreg pământul, vor conduce lumea. Până atunci va fi 
bine de noi. Atunci se va vedea care este creştin adevărat, că va răbda toate. Care nu va 
cădea în valul lumii”. 

Eu am zis: Eu nu cred că vor ajunge să cuprindă tot pământul, mai ales că sunt 
oameni fără credință. Arsenie Boca a răspuns: „Sunt îngăduiți de Dumnezeu... să pună 
stăpânire pe întregul globul pământesc... Nu te pune cu ei rău, ci să .fii credincioasă, că 
Dumnezeu este în orice loc ca şi la Ierusalim ca şi la noi. Căci biserica din inima noastră 
nimeni nu o poate dărâma”. 

x 

Cornea Elena (Hârseni): 

Privind viitorul, a spus odată: „Zdreanţa roşie, secera şi ciocanul, steaua cu cinci 
colțuri va dispărea, dar va veni steaua cu şase colțuri, anarhia, şi va fi vai şi amar de 
lume”. 

x 

Vasile Şerbu (Arpaşul de Jos): 

Părintele Arsenie: Vasile, americanii, pe care ştiu că-i aştepţi, nu vor veni! Pe noi, 
singuri, ne aşteaptă o luptă grea şi lungă. Cei buni şi drepți vor da jertfă mare de viață şi 
sânge, cei slabi mincinoşi şi fățarnici vor îngroşa rândurile duşmanilor noştri atât de mult 
încât vor crede că sunt numai ei, atotputernici şi atotştiutori. 

Asta va fi burta lor moale şi-i va duce la pieire când va veni din Răsărit un om cu stea 
în frunte. 

Dar va fi peste mulți ani, peste foarte mulți ani şi nouă Dumnezeu nu ne va hărăzi să 
vedem acele vremi. Tu nu vei putea vedea americanii care atunci vor veni! Mie nu-mi va 
fi dat să văd, după sărbătoarea deşartă a victoriei, câți dintre cei drepți au mai rămas! 
Căci, vezi tu, Vasile, după această victorie deşartă, puțini dintre cei drepți vor mai fi în 
picioare şi la sărbătoare. Peste tot vor fi năimiţii [vânduți duşmanului] şi abia atunci va 
începe o nouă luptă, poate mai uşoară, căci fără jertfă de sânge, dar la fel de lungă ca şi 
cea pe care am început-o noi acum! 

Vasile Şerbu: Dumnezeu să mă ierte, părinte, dar eu nu mai înţeleg nimic. După 
ce-om răzbii peste zeci de ani, câştigul să fie tot al năimiţilor? Păi atunci pentru ce mai 
luptăm noi azi? 

Părintele Arsenie: Păi vezi, asta-i Vasile, voi cei drepți şi buni trebuie să luptați 
pentru ca nepoţii, strănepoţii şi copiii voştri să fie Oameni, cu capul sus printre drepți, 
atunci când ne vom întreba câți sunt dintre ai noştri şi câți dintre năimiţi, la victoria de 
care ţi-am vorbit. (Monitorul de Făgăraş, 13-19 feb.2008) 

Preoteasa Lucreția Urea şi Paraschiva Anghel: 

Odată venise o doamnă de la Bucureşti şi Părintele i-a spus că pe Bucureşti s-a „ouat” 
de două ori, referindu-se la bombardamente [dar şi la cutremure], iar când se va „oua” a 
treia oară Bucureştiul va fi şters de pe fața pământului deoarece acolo forfotesc păcatele. 

Altă dată Părintele ne-a vorbit despre sfârşitul lumii, că sfârşitul lumii nu va fi aşa 
cum gândim noi că va muri toată lumea odată. Ci va muri pe rând. Într-o parte de lume 
vor fi războaie, în altă parte cutremure, în alta înecări, vor fi accidente peste accidente, 
vor fi boli necunoscute şi fără de leac. Toate aceste le putem vedea în zilele noastre. 
Toate acestea, pe care le vedem acum, le-a proorocit Părintele Arsenie prin anii 1945- 
1946 ca să ne întoarcem la credință că sfârşitul nu-i departe. Putem vedea asta după 
semnele care sunt. 

Toate aceste semne ni le-a proorocit Părintele Arsenie prin anul 1945-1946 şi ne-a 
citit [tălmăcit] din Biblie de la Apocalipsă că se va ridica de la răsărit un popor fără 
cruce, va bântui casele oamenilor, le va dărâma, le va nimici, se va călca om pe om, se 
va mânca carne de om şi se va bea sânge de om. Cine va rămâne din războiul acesta va fi 
ales ca grâul din pleavă. Pleava zboară, iar grâul rămâne. Se va alege cine va rămâne. 

Părintele ne-a spus: „Nu vă spun de la mine. Aşa scrie în Carte, în Biblie”. 

x 


Letiţia Suciu (Dumbrăveni): 

Sunt multe de spus, şi are mare dar şi mare putere. Acum, de când a trecut dincolo, 
simțim darul şi puterea. Ne povestea că “România va fi grădina Maicii Domnului, 
Bucureştiul [reconstruit] va fi noul Ierusalim. Și care vor rămânea, aleşii lui Dumnezeu, 
că numai aceia vor rămânea, vor fi într-o fericire nemaipomenit de mare. Dar numai 
Dumnezeu ştie care vor fi aleşii”. Apoi mi-a spus de băiatul cel mare, care nu aude; că 
atunci când va fi Bucureştiul Noul Ierusalim, o să fie un om mare, că noi ca părinți nu 
suntem vrednici să ştim unde va fi el. 


Gura mutului 
-manuscris cu răspunsuri date în scris de- 
-Părintele Arsenie din vremea când nu putea vorbi- 


Pot să mă căsătoresc cu un străin? 

Nu vreau ca neamul acesta, care are o a aşa de mare chemare la Dumnezeu, să se 
corcească. 

Să-i iubim pe toţi oamenii, dar nimic din cele omeneşti. 

Asceza (înfrânările de orice fel), fără iubire, e departe de Dumnezeu. 

Ştii că Mântuitorul şi Împărăţia lui Dumnezeu locuiesc şi înăuntrul nostru. De aceea, 
nu ne mântuim noi, ci El ne mântuieşte. Dar, pentru neputinţele firii noastre, slăbite de 
păcat, nu trebuie să ne întristăm, că şi Dumnezeu se întristează cu noi. Dumnezeu 
iubeşte o pocăință senină; aş zice că pocăința cea mai plăcută lui Dumnezeu a fost a 
femeii ce a greşit mult, dar în loc de orice altă pocăință, L-a iubit cu atât mai mult pe 
lisus. Vreau să zic, dacă nu v-aţi tot măcina mintea cu păcatele - ajunge cât le pomeniţi 
la spovedanie -, dacă nu v-aţi otrăvi gândul cu ele, aţi lăsa toate înapoi şi v-aţi însenina 
fața şi inima de dragul lui Dumnezeu, care poate El ceea ce la oameni este cu neputinţă... 
Seninătatea, asta care nu scade, asta aş vrea să o prindeţi de la mine. 

Cine-i îngust la minte, n-are leac nicăieri. 

Mulți sunt mai betegi la minte decât la stomac. 

Dacă împiedici un guturai prin medicamente, îl transformi în alte primejdii - ex. 
sinuzită. Lasă fazele obişnuite ale bolii -că-i uşoară - că-i cel mai bun leac al ei. Ferirea 
de frig ajunge. 


) 


Obişnuit, lucrurile cam imposibile sunt la capătul alergării spre desăvârşire. 

Parcă toate lucrurile unui om seamănă cu stăpânul lor. 

Păcatul cel mai mare este răzvrătirea împotriva lui Dumnezeu; atinge prima generaţie 
şi se nasc orbi. Păcatele bunicilor şi străbunicilor ca fumatul, băutura, curvia, atinge a 
treia generaţie. Să ne cunoaştem străbunicii şi să ne rugăm pentru ei. 


Alte mărturii din Ţara Făgăraşului 


Bogdan Juncu (Făgăraş): 

După ce îmi plecase soţia de acasă, prin 1983, înainte de a mă întâlni cu Părintele, 
cineva din Făgăraş îmi spusese că eu ar trebui să am o femeie cu care să trăiesc, pentru 
că dacă nu, este posibil ca într-o zi să mi se făcă rău, din lipsă de femeie. Eu nu am pri- 
mit aceste sfaturi nici de bune, nici de rele; cum le-am primit, aşa le-am uitat, nu le-am 
băgat în seamă. Cert este că, atunci când am mers la Părintele Arsenie, ca şi cum dânsul 
ar fi fost de faţă la discuţii, Părintele a zis: „Mă, vezi că vei auzi pe ici pe acolo că dacă 
nu-ți vei face de lucru cu femei, vei înnebuni, mă. Mă, să ştii că nu tu vei înnebuni. Tu 
să-ţi duci viața cum îţi spun eu. Aceia vor înnebuni care te vor învăţa să faci asemenea 
lucruri. Până într-acolo să te duci cu viaţa ta încât până şi în vis să refuzi femeia”. Eu 
l-am întrebat pe Părintele atunci: „Părinte, se poate aşa ceva?”. Părintele a zis: „Se poate, 
da, sigur că se poate”. 

După ce mi-a zis Părintele că până şi în vis trebuie să refuz femeia, mă gândeam, 
totuşi, cum este posibil acest lucru. Sigur că dânsul nu mi-a spus-o doar aşa... ci mi-a 
spus-o la concret; ca un om al lui Dumnezeu ştia bine ce vorbeşte, numai eu ca om slab 
nu-l înţelegeam. Mă tot gândeam cum se poate aşa ceva? Nu e ca o performanţă că aici 
nu-i vorba de performanţă, ci este vorba de un dar pe care Dumnezeu îl dă celor care 
vrea să Domnul să i-l dea. Nu oricine poate să ducă asemenea viaţă. Îmi veniseră târziu 
în minte nişte cuvinte deosebite, cum că „acolo unde Dumnezeu vrea, se biruieşte 
rânduiala firii şi cine ridică crucea lui Hristos îşi biruieşte firea”. Sfântul Apostol Pavel 
zice: „Pot totul în Hristos care mă întăreşte”. Pentru un creştin adevărat nu există „nu 
pot”. 

„Încă ceva extraordinar pe care nu am să-l uit niciodată. Eram în faţa Părintelui 
Arsenie Boca şi îi priveam ochii aceia, ochi cum nu am văzut în viaţa mea aşa ochi 
minunaţi; erau aşa de frumoşi -un albastru ce nu am văzut nicăieri. Priveam acei ochi 
atât de curaţi şi frumoşi şi mă minunam de culoarea şi puritatea lor. La un moment dat, 
privind acei ochi de neuitat, ochii nu mai erau albaştri, ci deveniseră negri. Deci din 
albastrul acela formidabil de curat şi de frumos, deveniseră negri ca mura. Mă 
minunasem şi am zis în mintea încă: „Doamne, nu-i mai are albaştri, acum îi are a 


Şi privindu-i acum racal întuneric, acel negru al ochilor, dar care exprima bunătate şi nu 
altceva, ochii din nou se făcuseră albaştri. Şi am zis: „Dumnezeule Doamne, nu mai sunt 
negri, acum iar sunt albaştri”. Şi iar mi-a zis Părintele, tot cu zâmbetul pe buze: „Măăăă, 


SLI 


maaaa 
x 


În urmă cu câţiva ani când lucram la Academia Sâmbăta şi aveam 2 zile liber şi a 3-a 
zi trebuia să mă prezint la serviciu, neavând maşină personală mergeam cu ce puteam; 
uneori schimbam trei maşini din Făgăraş până la Mănăstire, alteori mergeam cu o 
singură maşină. Astfel, într-o zi am pornit spre mănăstire. Primul şofer m-a dus doar 
până în Sâmbăta de Jos. Acolo am stat la ocazie. Au trecut mai multe maşini, dar în cele 
din urmă a oprit o maşină mică condusă de un cetățean la vreo 50 ani. În maşină mai era 
un tânăr de 18 ani -vârsta o ştiu de la şofer care era chiar tatăl copilului. Pe bancheta din 

spate a maşinii erau mai multe bidoane goale. 

În drum spre mănăstire m-a întrebat dacă l-am cunoscut pe Părintele Arsenie Boca, 
fără să deschid eu subiectul. I-am spus că l-am cunoscut personal şi mulțumesc lui 
Dumnezeu că m-a învrednicit să vorbesc cu un om de un asemenea calibru spiritual, un 
gigant al vieții spirituale. Omul cu maşina îți dădea starea aceea de om cinstit, în care 
poţi să ai încredere. Noi suntem firi duplicitare: una gândim şi alta vorbim. Omul acesta 
ceea ce gândea, aceea şi vorbea. Mergea încet cu maşina... îşi băgă mâna dreaptă în 
buzunarul din interiorul hainei şi scoate o fotografie 4/6 cu chipul Părintelui Arsenie 
Boca şi zice: „Vă rog să mă credeţi, eu nu l-am cunoscut niciodată personal pe acest 
mare om. Bunicul meu, în schimb, a avut o mare evlavie la dânsul. Dar şi Părintele 
Arsenie îl avea la inima lui. Bunicul meu, înainte de a muri, mi-a încredinţat această 
fotografie şi mi-a zis ca niciodată în viaţa mea să nu mă despart de ea; oriunde mă duc şi 
orice fac, această fotografie să fie în buzunarul meu şi Părintele mă va scăpa de multe, 
numai să-l strig, măcar în gând dacă nu cu gura”. Mi-a spus că i-a fost tare drag bunicul 
pentru că a fost un om tare bun şi foarte religios şi de la el a învăţat multe lucruri despre 
credinţa în Dumnezeu şi despre Părintele Arsenie Boca. 

A început apoi să-mi povestească despre un eveniment din viaţa lui, prin care a trecut 
împreună cu băiatul lui, cu care era în maşină. Şi atunci băiatul era în maşină cu dânsul, 
era ceasul unu noaptea. Mi-a spus că au fost într-o localitate şi până unde trebuia să 
ajungă aveau de parcurs vreo 60 km şi avea peste 100km/oră, şoseaua fiind liberă. La un 
moment dat a apărut în faţă un om care mergea pe drum, nu pe marginea drumului. 
Distanţa era aşa de mică între mine şi om, încât accidentul fatal era inevitabil. Erau în jur 
de 4 m, cu frâna pusă, şi intram în plin în el. Am apucat să strig: Părinte, ajută-mă! În 
timp ce povestea, omului îi curgeau lacrimile pe obraz. „Credeţi-mă că l-am văzut pe 
Părintele între maşina mea şi acel om, a pus mâna dreaptă pe botul maşinii şi mâna 
stângă a lui spre omul care era în faţa maşinii. Cred că nu mai era nici 1 m între mine şi 
omul acela, iar eu trebuia să intru absolut în plin în el. Dar maşina nu a mai mişcat nici 
un centimetru... Mi-am făcut cruci peste cruci şi câteva minute nu mi-am revenit şi 
nu-mi venea să cred. Omul s-a întors cu fața, s-a uitat spre noi şi a înlemnit acolo pe 
şosea. Am rămas înţepenit şi eu la volan...”. 

Mi-a mai spus că a doua întâmplare care a avut loc în viața lui s-a întâmplat la 
fântâniţa de la Sâmbăta. A zis că dacă ar fi fost singur, poate că ziceam că povesteşte din 
imaginaţia lui. Dar a fost tot împreună cu băiatul lui. Mi-a relatat că de mulți ani nu 
foloseşte apă în casă nici de gătit, nici de spălat, nici de băut decât de la fântâna 
Părintelui Arsenie Boca. Toate bidoanele pe care le am le umplu cu apă de acolo; nu 
aştept să mi se termine ultimul bidon ca să merg să iau apă, ci din timp merg la fântâniță. 
Mi-a spus şi de ce: „Într-o zi de vară stăteam pe una din băncuţele de la fântâniță, după 
ce am luat apă. Privind frumuseţea naturii şi chipul Părintelui de acolo, la un moment dat 
printre copaci, plutind, a apărut Părintele Arsenie cu zâmbetul pe buze. Am înmărmurit 
pe bancă. Băiatul s-a întors pentru că, probabil, mă schimbasem la față. S-a uitat şi 
băiatul şi a înmărmurit şi el. S-a apropiat de noi la o distanţă de câţiva metri - poate 3-4 
m- nu atingea pământul că plutea. Şi aşa cum a apărut, aşa a şi dispărut. De atunci nu mă 
mai pot despărți de acea fântăniță” 

x 

O femeie din Făgăraş (are acum în jur de 58-60 de ani, are 2 copii mari acum) când a 
fost la Părintele Arsenie avea probleme mari cu fierea, avea pietre mari la fiere şi 
doctorii i-au spus că nu poate să scape altfel decât prin operație. Şi copiii erau bolnavi 
amândoi, unul într-un fel, celălalt în altul. Femeia mi-a spus că s-a dus cu copiii amândoi 
şi ca fiind foarte bolnavă. Aşteptam să treacă acea perioadă de 3 săptămâni când eram 
programată pentru operație. M-am dus la Părintele Arsenie. Părintele i-a pus o mână pe 

cap la un copil, cealaltă mână pe cap la celălalt copil, i-a binecuvântat, a zis ceva, nu ştiu 
eu ce a zis, şi apoi s-a întors şi spre mine şi mi-a zis: „Aşa-i, mă, că doctorii ăştia ţi-au 
zis ca să te duci şi să te operezi că de nu o păţeşti?”. Femeia a zis: „Da, Părinte”. 
Părintele i-a zis aşa: „Mă, nu te du la nici o operaţie; tu, fă ce-ţi spun eu! Când te duci 
acasă să te duci să-ți cumperi şi să-ți faci ceai de limba cerbului cu coajă de portocală, 
dar neîndulcit. Bea aşa timp de câteva luni, 2-3 luni; bea, aşa, în loc de apă şi apoi du-te 
la control”. Din momentul acela copiii ei nu au mai avut nici un fel de probleme, se 
făcuseră sănătoşi. Eu ştiu ce au avut copiii, dar eu consider că nu-i nevoie să spun. Doar 
o binecuvântare a Părintelui a fost de ajuns ca să-i facă sănătoşi. Femeia nu şi-a făcut 
operaţie de fiere nici până azi pentru că nu a mai fost nevoie. Femeia s-a vindecat 
absolut complet şi la vârsta pe care o are umblă ca o femeie la 30 de ani. Ceaiul acesta 
zdrobeşte pietrele care există în fiere şi le transformă în nisip. O piatră localizată la fiere 
nu se poate elimina decât zdrobită; cu acest ceai se zdrobeşte pe cale naturală. Să încerce 
toți care au probleme cu fierea şi să vadă cum se vor simți. 
x 

O altă poveste, care-mi aparține şi pe care am trăit-o eu acum vreo 2 ani: m-am dus 
într-o dimineață la Prislop, la mormântul Părintelui Arsenie, cu un grup restrâns. Nu era 
nimeni la mormânt. Mi-a părut bine că n-am găsit pe nimeni pentru că am putut 
desfăşura puţin din sufletul meu la mormâtul Părintelui Arsenie. Am stat pe bancă lângă 
mormânt şi am început să mă rog în mintea mea ca să mă binecuvânteze Sfântul Părinte 
de acolo de unde este. Şi tot cerându-i binecuvântarea, la un moment dat, cu ochii închişi 
fiind, mi-a apărut înainte şi mi-a zis aşa, făcând semnul Crucii de trei ori: „Da, mă, te 
binecuvântez, mă; da, mă, te binecuvântez, mă; da, te binecuvântez”. Atunci m-am 
zdruncinat din toată ființa mea, m-am dus în dreptul crucii mormântului, am 


îngenuncheat, am plâns şi m-am rugat din tot sufletul meu. Ştiu că a venit grupul cu care 
eram şi mă văzuse că tremuram şi plângeam. Aveam o stare de emoție extraordinară. 
Aceasta mi s-a întâmplat, aceasta am declarat. Nu o fac spre publicitate, nu sunt cu nimic 
mai bun decât alţii, sunt doar întâmplări din viața mea pe care le-am trăit sau pe care vi 
le spun din surse absolut sigure. 


% 


Domnul Gabor Gheorghe (Dumnezeu să-l ierte şi să-l odihnească) îmi povestise ceva 
din viaţa lui cu Părintele Arsenie Boca. Nu a prea fost la sfinția sa, doar atunci când îl 
frământa sufletul; divorțase de soţie şi vroia să se recăsătorească. Intrase într-o legătură 
de prietenie cu o femeie şi se pare că se plăceau reciproc. El avea o casă frumoasă aici în 
oraş. Ei s-au hotărât să meargă la Părintele Arsenie. Acolo era lume multă. La un 
moment dat, din mulțimea aceea, Părintele Arsenie, vorbind cu una din persoanele aflate 
acolo, o lasă şi se îndreaptă spre domnul Gabor, om religios. Părintele îl întreabă: „No, 
care-i baiul, mă?”. Omul i-a spus ca are o problemă şi vrea să-l sfătuiască ce să facă. I-a 
spus Părintele: „Ce probleme ai, mă?”. Omul a zis: „Părinte vreau să mă recăsătoresc”. 
Era şi ea de față. Părintele nu l-a mai lăsat să mai zică nimic şi a zis: „Mă, dar femeia? 
Mă, asta cu care vrei să te însori tu acum e mai rea ca cea dintâi, mă. Asta aşa te va lega 
ca şi pe Domnul lisus Hristos. Las-o, mă, în pace!”. Au ieşit din biserică amândoi 
stupefiaţi. Omul era plin de el, bucuros de ceea ce i-a zis Părintele şi i-a zis femeii: „Ai 
auzit ce a zis Părintele?”. Ea i-a spus „Faci cum vrei”. Omul nu s-a mai căsătorit cu ea, 
ci a rămas singur toată viaţa lui. 

Un om din Hârseni mi-a spus următoarele: „Cred că era 12 noaptea şi aveam la mine 
în buzunar 2300 de lei (bani pe vremea aceea). Neapărat trebuia să trec un pod ca să 
ajung acasă; când să trec podul am văzut o ceată de țigani. N-am mai avut curaj să trec 
podul. M-am gândit că ei mă prind, mă omoară şi mă aruncă în apă. Am lăsat bicicleta 
deoparte, m-am uitat spre cer şi m-am rugat din toată inima mea ca Dumnezeu să-mi dea 

putere să trec cu bine podul. La un moment dat am simțit în preajmă ca o mulțime de 
oameni şi am prins un mare curaj; nu mi-a mai păsat de nimic, m-am urcat pe bicicletă şi 
am trecut podul. Se uitau țiganii după mine, dar nu mi-a zis nici unul nimic. După câțiva 
ani de la această întâmplare mă înlâlnesc cu Părintele Arsenie Boca, care mi-a zis: „Mă, 
Matei, mă.., aşa să te rogi toată viaţa ta, cum te-ai rugat în noaptea aceea”. L-am întrebat 
pe Părintele: „Care noapte, Părinte?”. „Mă, Matei.. în noaptea aceea în care te-ai gândit 
că dacă treci podul ăştia mă omoară, îmi iau banii (2300 de lei) şi mă aruncă în apă”. 
Atunci am zis că mor. „Părinte, în toată viaţa mea nu am întâlnit om ca dumneata. Eu 
cred că sunteţi singurul om în ţara asta”. Şi Părintele îi răspunde: „Mă, Matei, aşa mă 
vezi tu”. „Ba nu, Părinte, dar aşa sunteţi. De unde să ştiţi dumneavoastră ce am gândit eu 
atunci...”. Asta era de vreo 4-5 ani (când am pățit atunci cu podul)”. 
x 


Eram de serviciu la Academia Sâmbăta, la recepție, şi venise un preot bătrân; avea în 
jur de 80 de ani, dar cu o minte foarte lucidă, care m-a rugat să-i arăt aula Academiei. 
I-am arătat-o şi cred că i-a plăcut, dar nu şi-a manifestat în nici un fel satisfacția. Dar 
mi-a zis un lucru nemaipomenit: dânsul m-a întrebat, fără ca eu să-i fi spus ceva, dacă 
l-am căutat vreodată, sau dacă l-am cunoscut vreodată, sau dacă am auzit de Părintele 
Arsenie Boca. l-am spus că am şi vorbit cu dânsul de câteva ori. Atunci mi-a zis, 
uitându-se la mine ca un om înțelept: eram ceva mai tânăr când m-am întâlnit cu 
Părintele Arsenie Boca -eram şi eu preot- şi mi-a zis printre altele: „Părinte, să ştii că 
acolo unde sunt doi sau trei adunaţi şi vorbesc despre mine, sunt şi eu acolo cu ei, numai 
că ei nu mă văd. Şi cei care mă pomenesc, atunci când va fi să treacă dincolo, eu am să 
mă arăt lor şi am să-i ajut să treacă dincolo”. 

x 

Eram la Mănăstirea Prislop şi acolo m-am întâlnit cu Maica Filofteia. Dânsa mi-a 
spus: „Eu am avut o foarte bună prietenă -o soră sau maică- cu mare evlavie la Părintele 
Arsenie. Cu timpul ea s-a îmbolnăvit de cancer și s-a internat în spital. Într-o duminică 
mi-am zis că trebuie să merg neapărat să o văd, dar numai după slujbă. După ce s-a 
terminat Sfânta Liturghie, am mâncat şi am plecat la spital. Cu cât mă apropiam mai 
mult de salonul ei - era într-o rezervă - îmi bătea inima tot mai tare de emoție pentru că 
atunci când mai fusesem la ea îi vedeam faţa congestionată de durere, de suferință. 
Credeam că tot aşa o voi găsi, poate chiar mai rău. Am bătut la uşă şi mi s-a răspuns cu 
un „da” voios; după ce am intrat am văzut că zâmbea şi radia de bucurie. A zis către 
mine, fără să apuc să spun eu ceva: „Te-ai întâlnit cu el, te-ai întâlnit?”. I-am zis: „Cu 
cine să mă întâlnesc?”. „Cum cu cine? Uite acum a ieşit de la mine din cameră”. 
„Cine?”, a zis Maica Filofteia. „Părintele Arsenie! Uite aici a stat, lângă mine şi a vorbit 
cu mine. Cum nu te-ai întâlnit, acum a ieşit pe uşă înainte de a intra tu?!”. Femeia 
bolnavă a mai trăit puțin şi a murit, împăcată. 

lată ce mi-a spus o maică: într-o zi a mers la Mănăstirea Prislop o familie de 
intelectuali cu un copil care era mut în urma unei boli; s-au dus la mormântul Părintelui 
şi au plâns cu amar toți trei. Copilul avea până în 6 ani. Îngenunchiaţi toţi trei se rugau şi 
plângeau. Doar atât mi-a spus maica: la un moment dat băiatul s-a ridicat şi a zis: 
„Mamă mi-e foame!”. Doctorii le spuseseră că glasul nu-i va mai reveni niciodată 
copilului. S-a împlinit cuvântul lui Dumnezeu: „Orice este cu putinţă celui ce crede”. 


Preoteasa Lucreția Urea şi Paraschiva Anghel (Dejani): 

Mergea multă lume la mănăstire, la Sâmbăta, dar, mai târziu, Părintele nu mai era pe 
acolo, era pe la Canal sau prin Bucureşti. Dar, veneau preoți de la Sibiu şi spovedeau 
lumea, iar părintele Serafim îi împărtăşea. Atunci s-a spovedit şi o femeie din Recea, dar 
nu s-a putut împărtăşi deoarece atunci când se apropia de Potir avea senzații de vomă. 

De trei ori a stat la rând acea femeie, dar nu s-a putut împărtăşi căci i se făcea rău şi 
trebuia să iasă afară. După ce s-a terminat Sfânta Liturghie ea s-a dus la părintele 
Serafim şi i-a povestit acea întâmplare. Părintele i-a spus că are vreun păcat nemărturisit, 
dar femeia a zis că pe toate pe care le-a ştiut, le-a mărturisit. Atunci părintele Serafim a 
întrebat-o dacă nu cumva a fost pe la pocăiți. Ea a recunoscut că a fost, dar nu a 
mărturisit ca fiind un păcat deoarece şi acei oameni credeau în lisus Hristos. După 
această mărturisire femeia s-a spovedit din nou, recunoscând că a citit cărți şi a mers la 
adunări de pocăiţi, iar apoi a reuşit să se împărtăşească fără nici o piedică. 

O consăteană mi-a povestit că atunci când Părintele Arsenie era la Drăgănescu se afla 
multă lume în fața bisericii, iar dânsul le vorbea tuturor. Deodată, s-a deschis poarta 
bisericii şi au intrat doi băieți tineri, unul mai înalt şi altul mai scund, iar cel mai scund, 
atunci când l-a văzut pe Părintele Arsenie, a început să plângă. Părintele i-a spus „De ce 
plângi Adriane? Că ti-au luat carnetul?”. Adrian a răspuns că da. Părintele i-a zis să nu 
mai plângă şi să nu încerce să-şi mai ia carnetul, iar maşina să o vândă, căci a omorât un 
om şi mai are de omorât nouă. La plecare Părintele i-a mai repetat sfatul său lui Adrian. 
Toţi cei care erau de faţă au înmărmurit la auzul vorbelor Părintelui. 

În anii 1944-1945 am mers foarte des la mănăstire cu doamna preoteasă Lucreția. 
Mergeam pe sub munte şi în două ore şi jumătate ajungeam. Doamna preoteasă în timpul 
vacanței rămânea câte o săptămână sau două la mănăstire, ajutând la bucătărie. Soţul 
doamnei, părintele Aurel, era închis la Aiud, iar ea a rămas cu două fetiţe, dintre care 
una i-a murit, iar pe cealaltă o ducea cu ea la mănăstire. Acolo, doamna preoteasă şi-a 
găsit alinarea, la Părintele Arsenie, şi prin dânsa am aflat şi eu multele fapte petrecute în 
incinta mănăstirii. 

Când am început să merg la mănăstire, duceam pomelnice şi puneam o monedă de 
100 de lei pe masă, iar Părintele ne spunea să ne luăm banii căci n-i aruncă şi e păcat să-i 
calce în picioare că era chipul regelui Mihai I imprimat pe ei. 

În primăvara anului 1944 am stat o săptămână la mănăstire ca să mă spovedesc la 
Părintele Arsenie, fiind Postul Paştelui, dar nu am putut căci a fost multă lume, iar eu 
fiind fată tânâră toți mă dădeau deoparte şi îmi spuneau că eu am timp să stau mai mult. 
Spovedea Părintele câte o persoană şi trei ore. Avea pe o măsuţă în mănăstire un ceas, o 
cruce şi o lumânare aprinsă, iar Părintele era îmbrăcat în odăjdii. Dacă nu ştiai să îi mai 
spui din păcate, ţi le spunea el! 

Într-o zi, pe când stăteam la terasa mănăstirii şi aşteptam la rând pentru spovedanie 
alături de multă lume, a ieşit Părintele din mănăstire, îmbrăcat cu odăjdii, şi a început să 
meargă pe drum către clopotniță, dar la jumătatea drumului s-a oprit, s-a întors înapoi şi 
pe partea dreaptă a drumului erau trei bărbați. Părintele s-a oprit în faţa lor şi l-a întrebat 
pe unul dintre ei de ce îl tot înjură, căci el nu îl obligă să creadă în el, ci e bine să creadă 
în Dumnezeu şi în Domnul lisus Hristos. Atunci, bărbatul a lăsat ochii în pământ şi şi-a 
cerut iertare în faţa Părintelui. Părintele i-a răspuns: „Dumnezeu să te ierte!” şi a intrat, 
apoi, în biserică şi s-a apucat de spovedit. 

Pe la sfârşitul săptămânii s-a împuţinat lumea la spovedit şi mi-a venit şi mie rândul. 
Dar atunci a venit un om la mine şi m-a rugat să îl las pe el înainte căci va termina 
repede. Eu l-am lăsat. După ce a intrat acel om a ieşit Părintele supărat din mănăstire şi a 
spus că nu mai spovedeşte pe nimeni că s-a săturat să mai audă faptele dracilor în faţa 
altarului. Şi aşa s-a întâmplat că nu am reuşit să mă mai spovedesc. 

Toţi cei spovediţi la Părintele vorbeau pe afară că este un sfânt, căci ce păcate ei nu 
ştiau, Sfinţia Sa le zicea. Părintele ştia ce vorbeau cei spovediţi, iar el le spunea că nu 
este un sfânt, că este om pământean, că nimeni nu a fost pe pământ fără păcat, numai 
lisus Hristos. Ne spunea Părintele să ne uităm, atunci când spălăm vasele, în vasul în 
care le clătim să vedem ce mizerie este în el şi ne spunea că aşa este şi Sfinția Sa clătind 

atâtea suflete. 

Atunci, în Postul Paştelui, Părintele ne spunea despre post, cum să-l ținem: cu 
rugăciune, cu smerenie şi cu înfrânarea trupului, ca să dispară poftele. Nici când 
mâncăm să nu ne mai zicem „poftă bună”, ci mai bine „bun lucru”; iar postul este pentru 
cei tineri, nu pentru cei bătrâni şi pentru cei bolnavi, nici pentru copiii sub 7 ani: 
Doamna preoteasă Urea postea foarte mult, ţinea şi post negru şi era foarte slabă, iar 
Părintele a certat-o şi i-a spus că postul până la durere de cap nu mai e post, ci osândă. 
Părintele a pus mâna pe piept şi a spus că „„măgarul” de trup are un anumit timp de dus, 
dar dacă ea nu lasă osânda, trebuie să piară. 

Părinteie Arsenie spunea femeilor să nu mai facă avorturi, să se nască copiii curaţi, ca 
să iasă preoți buni. Căci vor ieşi preoţii „ca ciupercile după ploaie”, dar, când s-or 
strânge, atunci va fi gata. Spunea Părintele că ţigăncile nasc copiii, nu le este frică de 
sărăcie şi spunea că va veni timpul când o să ne stăpânească ţiganii. Copiii care mor 
botezați ajung în rai şi cântă: „Fericit sunt eu, fericiți cei ce m-au avut pe mine”, iar cei 
avortaţi spun într-una: „Blestemat sunt, blestemaţi sunt cei ce m-au avut pe mine”, că 
merg în iad împreună cu părinții lor. 

Părintele ne-a povestit altădată despre Maria Magdalena că a fost fiică de împărat, dar 
a fost depravată, păcătuia cu toţi care îi convenea şi când a auzit de Domnul lisus Hristos 
a spus că se va duce să-L amăgească şi pe El. S-a gătit şi a plecat spre locul unde Iisus 
vorbea lumii. Dar, înainte cu 60 de stadii de a ajunge, a căzut în genunchi şi nu a mai 
putut înainta. Se lupta singură să poată să ajungă, dar era în zadar. Lumea trecea pe 
lângă ea, toți ducându-se să-L asculte pe lisus Hristos şi ea era singura care nu putea să 
înainteze. Atunci şi-a dat seama că o putere dumnezeiască o ţine pe loc şi şi-a aruncat 
toate podoabele de pe ea. A început să-L roage pe Dumnezeu ca să o ierte de păcate. 
Atunci Domnul lisus Hristos i-a îngăduit să meargă la El, iar ea a parcurs restul 
drumului în coate şi în genunchi, iar când a ajuns la Mântuitorul, I-a spălat picioarele cu 
lacrimile ei şi I le-a şters cu părul ei. Astfel, Maria Magdalena s-a întors la credință şi a 
ajuns prima mironosiță. 

x 

Până nu făcuse Părintele Arsenie altarul din pădure, după ce s-a terminat Sfânta 
Liturghie din mănăstire, ne-a dus la sala închinătorii, fiind lume multă şi în mănăstire nu 
încăpea. Ne-a spus Părintele cum a văzut pe Mântuitorul într-o gară, cu capul gol şi cu 
buzele fripte de durere, iar Părintele a dat doi paşi înainte şi s-a gândit să Îi dea căciula 
dânsului de călugăr ca să-I încălzească capul, că era iarnă şi era frig. În momentul acela 
s-a întors înapoi, dar nu l-a mai găsit şi a alergat prin toată gara şi pe la subsol, dar nu 
L-a mai întâlnit şi atunci şi-a dat seama că a fost Mântuitorul. Părintele plângea când ne 
predica şi toată lumea plângea cu hohote. 

Părintele Arsenie ne-a spus că întotdeauna când ne spovedim, la urmă, să spunem că 
am luat Sfânta Împărtășanie în chip nevrednic, că poate am uitat vreun păcat nemărturisit 
şi prin mărturisirea recentă se iartă, dar numai dacă l-am uitat. Dar dacă îl ştim şi nu-l 
mărturisim, ne încărcăm cu păcate, cădem la osândă. 

Tot Sfântul Părinte Arsenie ne-a spus că păcatul cel mai mare este lăcomia pentru că 
prin lăcomie toate le faci: furi şi minţi, că nu poţi să furi şi să nu minţi şi nu poţi să minţi 
şi să nu furi. Minciuna este de la diavol şi adevărul de la Dumnezeu. Există rai şi iad, 
Dumnezeu şi diavol. Părintele ne-a spus că dacă am vedea noi câte sunt noaptea, am fi 
toți bolnavi de epilepsie. Dar nu ne este dat nouă să vedem câte sunt noaptea; noi zicem: 
„Doamne, fereşte-mă”. Dumnezeu te fereşte, dar trebuie să te fereşti şi tu, nu trebuie să 
umbli la ore înaintate în noapte. 

Altă dată am fost în Postul Paştilor la mănăstire. Nu mai era zăpadă, pământul era 
zvântat, dar era cam răcoare. Nu se făcuse, încă, altarul din pădure. Era lume foarte 

multă încât nu încăpea în mănăstire. După terminarea sfintei slujbe Părintele ne-a dus la 
sala închinătorii, căci acolo era spațiul mare şi a încăput toată lumea. Părintele ne-a 
predicat şi a mai stat de vorbă cu lumea şi se făcuse ora târzie, dar nimănui nu-i era 
foame sau sete şi nu era nimeni obosit. Părintele a ieşit să plece, dar lumea a mers după 
dânsul. Am mers până în dreptul porții principale care ducea la mănăstire şi acolo ne-a 
oprit Părintele şi ne-a zis să rămânem acolo şi s-a făcut un cordon lung de lume. Din 
toată lumea care era acolo a ieşit o femeie - Ileana lu’ Bloca din Hârseni, care fugea 
după Părintele plângând şi îl ruga să o ierte. Zicea: „Mă iertaţi, Părinte, mă iertaţi”. Dar 
Părintele a întors capul de două ori şi i-a zis: „Întoarce-te înapoi, Ileano” şi Părintele a 
început să lungească pasul şi să zboare (eu mă uitam să văd cum mută picioarele, dar nu 
le muta la un metru, ci la trei sau patru metri). Erau mulți bărbaţi şi strigau: „Uitaţi, cum 
zboară Părintele”. Nu a durat, poate, nici un minut şi a intrat pe poarta sihăstriei, iar 
Ileana a rămas. Toată lumea s-a întors, mirându-se de zborul Părintelui. 

Altă dată am rămas până lunea la mănăstire cu vecina mea; am venit luni după amiaza 
acasă. Dimineaţa am fost la rugăciune şi apoi ne-a dus Părintele la iarbă verde, aproape 
de o cabană din apropierea mănăstirii. Acolo am stat jos pe iarbă şi în jurul Părintelui 
erau mulți copii, bătrâni şi bătrâne. Părintele ne-a zis o povestire despre soacra Sfântului 
Petru, că a fost o femeie rea şi zgârcită care nu dădea nimănui nimic de pomană. Odată, 
a venit un sărac şi i-a cerut ceva de pomană, iar ea împletea ceapă şi ea l-a certat şi a 
aruncat cu o ceapă după el. Săracul s-a aplecat şi a luat-o în nume de bine. Acesta a fost 
binele pe care l-a făcut în viaţa ei. Umblând Domnul cu Sfântul Petru prin iad, a văzut-o 
Sfântul Petru pe soacră-sa cum se chinuia în iad şi i-a zis Domnului lisus Hristos: 
„Doamne, fie-ţi milă de ea că prea se chinuieşte”. Domnul i-a zis: „Cu ce să o scoatem, 
Petre, că ea nu are nimic bun, dar, totuşi, are o ceapă”. Domnul Hristos a trimis pe înger 
să o scoată din iad. Îngerul a luat ceapa şi s-a coborât la ea, iar ea s-a prins de rădăcina 
cepei, dar s-au mai prins şi alte suflete de ea. Însă, soacra Sfântului Petru a început să se 
scuture, să nu se mai salveze şi alte suflete şi atunci a căzut din nou în iad. lar Domnul 
Hristos a zis: „Vezi, Petre, ea şi în iad a fost rea”. 

Părintele a mai spus să nu batem copiii cu palma că mâna e foarte grea. Să îi batem cu 
nuieluşa, căci lacrima copilului e roua dimineţii, acum plânge, acum tace. Nu îl baţi când 
e mic, te bate el când e mare. Şi ne-a mai dat învăţătura că să nu ne prindem la poveşti 
cu oamenii beţi. Omul beat şi câinele turbat să îl ocoleşti, să nu ai treabă cu el. 

Părintele Arsenie ne-a spus că Maica Domnului s-a arătat Sfântului Atanasie în 
Sfântul Munte Athos. Iar Sfântul Atanasie, când a văzut-o pe Maica Domnului, era de o 
frumuseţe rară şi învăluită toată în raze aurii. Şi să nu fie ispitit i-a zis: „Eşti femeie, ce 
cauţi aici? Du-te de aici!”. lar Maica Domnului i-a răspuns: „Atanasie, nu mă cunoşti?”. 
„Te cunosc, dar nu vreau să te văd! Du-te de aici!”. lar Maica Domnului i-a zis Sfântului 
Atanasie: „Loveşte în piatră” şi îndată a început să curgă un izvor cu apă rece care şi 
astăzi este. 

x 

Să ştiţi că Părintele, de acolo de unde este, ne ajută, dacă avem credință şi ne rugăm 
la mormânt cu toată dragostea. Să ne spunem tot necazul şi durerea. 

Ne spunea Părintele despre oamenii bogaţi, că au uitat de Dumnezeu, că lucrează şi 
duminica, ei spun că raiul e aici, pe pământ, iar Dumnezeu le dă toate ca să-şi petreacă 
aici, pe pământ. lar săracilor le dă Dumnezeu, din când în când, necazuri, ca să nu-L 
uite. Că şi Dreptul lov, câte i-a dat Dumnezeu, dar nu şi-a pierdut credinţa; a spus: 
„Domnul a dat, Domnul a luat, fie numele Domnului binecuvântat”. 

Venea lume la Părintele Arsenie cu fel de fel de necazuri şi i le spunea. Iar Părintele 
le dădea cuvinte de mângâiere. Pe mulţi îi binecuvânta Părintele. În toată vremea era 
înconjurat de lume, îi sfătuia la lucruri bune. Odată a ieşit dintre lume şi s-a dus mai 

departe că îl aşteptau nişte saşi. A zis către lumea care era acolo: „Mă duc să le dau un 
butoi cu miere”, să le dea o mângâiere că era în timpul când erau persecutați. 

Iar altă dată a venit un om de prin satele din jurul mănăstirii (poate din Drăguş, căci 
acolo sunt bivoli mulți) şi a spus Părintelui că de o săptămână i-a plecat o junincă de 
bivol din ciurdă şi a căutat-o prin toată împrejurimea şi nu a găsit-o şi nu ştie dacă o mai 
găseşte sau nu. Părintele s-a uitat puţin în pământ şi a ridicat mâna către răsărit şi i-a zis: 
„te duci încolo şi caut-o”. Şi după două săptămâni a găsit-o, mergând în direcția indicată, 
în Şercăiţa sau în Şinca. Şi a venit acel om şi i-a mulțumit Părintelui. 

Părintele ne mai spunea că noi avem credința numai până ne apasă necazurile, că dacă 
scăpăm de ele am uitat de Dumnezeu, tot noi suntem. Ne mai spunea că numai prin post 
şi prin rugăciune vom fi mântuiți. Să nu căutăm să ne adunăm comori pe pâmânt, ci să 
ne adunăm în cer, ca să le avem acolo. 

x 

Tot Părintele Arsenie spunea lumii să nu se zămislească copii la praznice mari că ies 
anormali; acum le spune handicapați. Pe atunci nu se ştia de handicapați, ci de anormali. 
Zilele îngăduite pentru zămislirea pruncilor sunt: marțea şi joia, dacă vrem să avem copii 
sănătoşi şi buni. Şi atât cât purtăm sarcina să mergem regulat la biserică ca să le fie şi lor 
dragă biserica şi credinţa. Ne mai spunea cât de mari sunt patimile, moartea pe Cruce şi 
Învierea de a treia zi -minunea cea mai mare a Domnului Hristos. Moartea şi Învierea 
Mântuitorului ne-a scos din robia păcatului strămoşesc şi a descuiat raiul şi ne-a lăsat 
Sfânta Împărtăşanie la Cina cea de Taină. De aceea, trebuie să ne pregătim înainte de 
Paşti cu post, cu rugăciune şi smerenie şi să ne împărtăşim cât mai des, să nu trecem 
dincolo nespovediţi şi neîmpărtăşiţi, căci acolo nu mai vine nici un preot cu Potirul să îţi 
dea Sfânta Împărtăşanie în iad. Să ştim că şi Sfânta Împărtășanie este o taină mare, a 
primi pe Domnul lisus Hristos în toate mădularele noastre. Mulţi bolnavi s-au făcut 
sănătoşi după Sfânta Împărtășanie. 

Când m-am căsătorit am fost la Părintele cu soțul meu, am stat de vorbă cu Părintele 
şi am primit binecuvântarea de la dânsul în anul 1945. Iar în anul 1946, la 30 ianuarie, 
am fost la mănăstire de ne-am spovedit şi ne-a împărtăşit, că pe 3 februarie 1946 aveam 
căsătoria. 

Părintele ne-a întrebat dacă facem cu muzică. l-am răspuns: „Da, Părinte”. Iar 
Părintele a zis: „O ţâr” cu Dumnezeu, o ţâr” cu ălalalt”. 

Celor necununați la preot le spunea să se cunune la biserică pentru că aceea e 
adevărata cununie în fața altarului, să nu trăiască în curvie. Cununia de la primărie este 
ca o țidulă pe o viţă. Mulţi copii suferă din cauza părinților. Părintele Arsenie spunea că 
păcatele părinților cad asupra copiilor, căci precum sunt părinții aşa vor fi şi copiii. 


Silvia (Merghindeal): 

Când eram copil (cu vreo 68 de ani în urmă) veneam la mănăstire cu o mătuşă din 
Merghindeal. Părintele Arsenie ne strângea pe noi, copiii, pe un deluşor în grădina 
mănăstirii de la Sâmbăta. Stăteam în jurul Părintelui şi ne povestea câte ceva, ne dădea 
sfaturi. La un moment dat Părintele a luat-o la fugă- în glumă şi noi, copiii, după dânsul. 
Dar pleca aşa de repede (ca o nălucă) că noi copiii nu puteam să ne ținem după el. La 
poalele dealului era un pârâiaş şi Părintele trecea (nu sărea!) la vreo 30 de centimetri pe 
deasupra pământului şi a pârâiaşului. Noi însă, buluc prin apă. 


Cornea Elena (Hârseni): 

Când m-am dus a doua oară la Părintele, dânsul se încălzea la reşou şi nu prea te lăsa 
să-i săruți mâna, dar eu m-am repezit, i-am prins mâna şi i-am sărutat-o. Zice:,,Tu, tu nu 
te-ai lăsat până nu mi-ai pupat mâna,aşa-17”. 

Tot atunci era o femeie din Drăguş şi a zis Părintele către ea: „Câţi copii ai?”. Ea a zis 
că unul. „Şi ceilalți unde sunt?”. Ea plângea. „De ce plângi?”. I-a spus că o bate copilul. 
„Zi tare că de la tine trebuie să înveţe altele şi de la altele trebuie să înveţi şi tu. Ştii de ce 
te bate? Ceilalţi, pe care i-ai dat afară, cer răzbunare. Şi aşa o să te petreci cât o să 
trăieşti şi o să răspunzi de toți cei pe care i-ai dat”. 

Alta a zis: „Părinte la noi nu se mai ţine a treia zi de Rusalii. E bine?”. Părintele a zis: 
„Măi, măi, Rusaliile sunt închinate Sfintei Treimi. Cine îndrăzneşte să taie o persoană 
din Sfânta Treime, acela va răspunde cu sufletul lui, mă! La Rusalii se ţin trei zile, mă, 
nu două”. 

Au fost nişte oameni de la noi din sat în Postul Paştilor la Părintele şi 1-a zis unuia în 
biserică -era plină biserica- „Mă, să mai posteşti!”. Unul de la noi din sat i-a zis: „Da, 
Părinte, postim”. Dar Părintele 1-a zis: „Da, mă, chiar tu o să posteşti, cu slană în 
traistă!”. 

Când am mers a doua oară la Părintele la Drăgănescu ne uitam la icoana Învierii 
Mântuitorului. Şi Părintele a zis: „Ce vă miraţi?”. Noi nu vorbisem nimic. „Eu ştiu că vă 
mirați. Dar Mântuitorul după ce a înviat nu a mai fost cu trup pământesc, a fost cu trup 
duhovnicesc. Aşa vom fi toţi la Înviere. Nu mai suntem cu trupurile acestea, ele se 
prefac în trupuri duhovniceşti”. 

Unei femei din sat i-a murit soțul şi l-a întrebat pe Părintele unde s-a dus soțul ei. 
Părintele i-a zis că dacă s-a pregătit pe lumea asta, s-a spovedit şi s-a cuminecat aşa cum 
trebuie, atunci s-a dus la bine. Dacă nu, s-a dus la osândă. 

Într-o familie bărbatul a avut cancer şi doctorii i-au mai dat puţin de trăit. S-a dus la 
Părintele care i-a zis: „Bine, mă, că ai venit. Bine că n-ai venit mai târziu!”. I-a spus să 
se ducă acasă să se spovedească şi el şi familia lui, toate rudele, apoi să meargă din nou 
la dânsul. S-a dus şi s-a împărtăşit. Înainte de a se mai duce la Părintele s-a dus la medic 
că trebuia să-i mai dea tratament. Dar medicul i-a zis că nu mai are cancer. Apoi s-a dus 
la Părintele care ştia că a fost mai întâi la doctor şi i-a spus: „Să vă rugaţi, mă, să vă 
rugați, mă, să vă rugaţi, mă! Degeaba plătiți la preoţi să se roage pentru voi dacă voi nu 
vă rugați”. Părintele a mai spus că pomenile pentru morți nu se fac cu rudele şi cu 
vecinii, Ci cu cei săraci, care nu au. 

x 

La mormântul Părintelui era o doamnă cu o fată (nu ştiu de pe unde) de vreo 15 ani şi 
a fost cu ea prin multe state ale lumii şi nu-i găsea boala. Cineva a îndrumat-o să meargă 
cu ea la Părintele Arsenie la mormânt. La două săptămâni venea la mormânt şi se 
închina înainte de a veni nu se putea nici apleca, o durea tare spatele. A venit vreun an 
de zile şi s-a făcut mai bine. 

Eram la Prislop, am ieşit de la biserică şi se făcea un parastas. În familia care făcea 
parastasul era un copil (de vreo 4-5 ani) care nu putea vorbi. Au mers şi la mormânt şi 
copilul stătea la picioarele Părintelui Arsenie. A mers şi la cruce şi, dintr-o dată, a 
început să strângă în braţe crucea Părintelui. Apoi a început să vorbească, nu foarte bine, 
dar a început să vorbească. Preotul de la mănăstire le-a spus să mai meargă pe acolo. 


Maria Şandru (Arpaşul de jos): 

.. Bărbatul meu a fost la mănăstire la Părintele Arsenie şi i-a spus Părintelui că o să 
meargă pe front, dar să ştie că o să vină acasă rănit. Şi aşa a fost. Un neamţ a ieşit de 
după un copac şi l-a împuşcat la cap ca să-l omoare, dar nu a reuşit decât să-i rupă gura. 
În cele din urmă l-au găsit, l-au pus pe o targă şi l-au pus în tren. Când era în tren a fost 
bombardamentul şi el nu a putut cobori, dar Dumnezeu l-a păzit. Dar a suferit foarte 
mult prin clinici şi spitale... 

Zicea Părintele: „Mă, eu dacă mă duc dincolo, sunt viu şi acolo. Strigă la mine că te 

aud şi te scot din orice boală şi necaz”. Sau: „Mă, aici nu am timp de voi şi nu am 
odihnă, căci veniți toți aici de nu ştiu ce să mă mai fac cu voi. Dar când voi muri, de 
acolo de sus o să am răgaz şi vă văd pe toți şi vă ajut”. Se ducea lumea la Părintele cu fel 
şi fel de necazuri, iar dânsul le spunea că nu s-au rugat destul, de aceea pățesc atâtea. 

Nu cred că Părintele a intrat în casa cuiva fără să-l ajute. Nu l-am ştiut prețui; dacă 
ştiam să-l prețuim poate că mai trăia. 

Când a fost la închisoare, părintele era păzit noaptea ca să vadă ce face. Dânsul se 
ruga. Ziua era dus, împreună cu alţi preoţi, la Dunăre (la canal) ca să muncească. În 
Dunăre era o stâncă mare de piatră, iar comuniştii le-au spus că dacă nu sfarâmă şi nu 
scot afară acea stâncă din apă vor fi împuşcaţi. Părintelui i-au spus că el va fi primul. 
Părintele le-a spus ca să-i dea un timp de 3 zile şi 3 nopţi şi apoi vor vedea. În acest 
timp, Părintele cu preoții care erau acolo, au făcut rugăciuni către Dumnezeu. După ce 
au terminat, în dimineața următoare, au venit toţi pentru a merge la Dunăre să vadă ce 
s-a întâmplat cu piatra. Când au ajuns au văzut că nu mai era piatră în Dunăre nici măcar 
cât pumnul. Toată piatra a sfărâmat-o Dumnezeu. 

Acolo (în închisoare) a fost cu părintele din sat; Părintele Arsenie i-a spus pe cine va 
lua de soție (Livia) şi câţi copii va avea (de care se va bucura mult de tot)... şi aşa a fost. 

Părintele zicea despre cei din zona Făgăraşului: „Mă, voi sunteți apăraţi aici ca într-o 
grădină închisă cu gard şi mult vă apără Dumnezeu”. Dacă Părintele se ruga pentru 
ploaie, venea ploaia. Cum a sfărâmat piatra din Dunăre, aducea şi ploaia. 

Zicea părintele: „Mă, mie mi-a dat Dumnezeu un dar pe care voi nu-l aveţi; eu sunt 
văzător sufleteşte, voi sunteți văzători numai cu ochii, dar sufletul vostru e încărcat de 
toate relele”. Şi: „A fi credincios înseamnă mai mult decât apartenenţa la doctrină, la 
creştinism. A crede în lisus înseamnă a te strămuta din tine în El, înseamnă a-L face pe 
El viaţa ta. Înseamnă şi să ai un moment în care să-L întâlneşti real pe lisus”. 

M-am dus bolnavă la mormântul dumnealui şi m-am rugat în genunchi şi am venit 
sănătoasă. Nu găsim pe cineva ca Părintele Arsenie dacă am umbla în toată România. 

x 

Un vecin avea un copil handicapat şi s-a gândit să meargă la părintele Arsenie, care 
era atunci la Bucureşti, la Drăgănescu. Părintele le-a spus: „Ce vreți, mă, de la mine să 
vă spun?” I-au spus părintelui că au copilul bolnav; s-au dus şi cu băiatul. Le-a dat 
Dumnezeu palma asta pentru că ginerele a trăit cu soacră-sa. Părintele le-a zis să se ducă 
acasă şi să mai aibă un copil pentru ca să fie cine să-l îngrijească pe „amărâtul” acela; 
altfel va fi vai de capul lui. Au mai avut o fată, iar pe copilul bolnav îl ţin acasă. 
Părintele le-a spus tot, pe față, ce au făcut. (Dobrin Rozalia) 

Spunea că degeaba posteşti, dacă cleveteşti. 


Silvia Vasu (Arpaşul de Jos): 

Părintele ne-a dat multe învățături. 

Când am mers prima dată la Părintele era într-o miercuri şi era slujbă. Am stat până 
s-a terminat şi s-a făcut seară. Cu toată lumea vorbea şi cu mine nu a mai vorbit. Mă tot 
întrebam de ce nu vorbeşte cu mine. Mai eram eu şi nişte oameni de pe lângă 
Drăgănescu. M-am dus la Părintele Bunescu şi i-am spus că am venit şi Părintele nu 
vorbeşte cu mine şi se face noapte. Am stat lângă uşă şi m-am tot uitat la Părintele, iar 
dânsul era lângă o strană. Şi mă gândeam: dacă ştie Părintele atâtea, de ce nu ştie şi 
despre mine?! Atunci s-a ridicat Părintele de la strană şi a venit direct la mine şi a zis: 
„Să ştii că stai de vorbă cu un călugăr”. Am început să plâng. 

Eu am avut doar un copil şi ziceam că nu-mi mai trebuie copii. Am făcut mai multe 
păcate... Am mers la dânsul şi mi-a spus că sunt o păcătoasă, că n-am vrut copii şi acum 
sunt bolnavă. Mi-era frică să nu am cancer. Mi-a spus să merg la spital ca să mă tratez, 

dacă am făcut păcate şi nu am făcut copii câţi a dat Dumnezeu. Eu am zis în gândul meu 
că dacă mi-ar da Dumnezeu copii nu m-aş mai duce la spital. Am venit acasă şi am mai 
făcut o fetiţă. 

Apoi am fost şi cu amândouă fetele şi ne-a binecuvântat şi orice gând aş avea către 
Părintele, mă ajută. Părintele m-a ajutat mult cu fetele. Am avut o încercare grea şi cu 
amândouă fetele, am fost acolo pe 14 septembrie în 1987. Deşi era foarte multă lume, 
Părintele mi-a simţit durerea din suflet şi a zis: „Faceţi loc să vină femeia aceea cu două 
fete”. Aşa s-au ferit oamenii ca atunci când cădeşte preotul prin biserică. N-am crezut că 
sunt eu, dar am intrat împreună acolo şi le-a spus fetelor multe lucruri. 

Odată am avut nişte necazuri acasă. L-am visat pe Părintele: era undeva bolnav şi 
n-am putut intra, dar până la urmă m-a primit şi a zis să stau în genunchi. Era acoperit cu 
un cearşaf şi la picioare era, aşa, cu sânge, cearceaful ud şi zdrenţuit. I-am spus mai 
multe lucruri de ce eram necăjită, printre care mi-a zis: „[i-am binecuvântat fetele, îți 
binecuvântez şi nepoţii, dar fetele să se roage mai mult”. La urmă a zis: „Să te duci la 
Sinea lu’ Mitru (Dobrin Eufrosina) să-i spui să-mi dea o pătură că mi-e frig la picioare”. 
Dimineața m-am dus şi în curte era venit părintele Arsenie Dobrin (fiul Silviei Vasu), 
călugăr la Mănăstire la Sâmbăta. L-am întrebat ce face şi mi-a zis că a venit la mama lui 
să ia o pătură nouă ca să o ducă la cineva la mănăstire. 

Am mers la Mănăstirea Prislop la Părintele cu maşina cu încă doi nepoți (într-o zi de 
vineri). Era luna septembrie şi mormântul era acoperit cu o folie. La picioarele Părintelui 
era folia ruptă şi a venit o măicuţă cu o bucată de folie şi se întreba dacă o să-i ajungă 
folia pentru tot mormântul (se stricau florile). M-am gândit atunci că Părintele mi-a dat 
de înţeles că trebuia să aduc nişte folie. Lucram la Combinat la Victoria şi magazia era 
plină de folie. Lunea m-am dus la serviciu. L-am întrebat pe un coleg când merge băiatul 
lui la Prislop (tot mergea cu microbuzul acolo). Mi-a spus că mâine. Am scos folie de la 
magazie pe poartă şi aşa am putut trimite folia la Prislop. 

Ne tot spunea să ne rugăm mult şi să ne ferim de păcate şi avorturi. Când te apropiai 
nu trebuia să spui tu pentru că dânsul îți spunea tot. Prima dată când am fost la dânsul 
era o femeie care avea o fetiță căreia i se lua pielea de pe mâini. Soţul ei a zis că el are 
păcate că a fumat şi a luat Sfânta Cuminecătură. Dar Părintele i-a zis: „Ia întreabă soția... 
unde-s ceilalți copii?”. 

Eram tânâră şi când eram acasă din auzite am dorit mult de tot să-l văd pe Părintele. 
L-am visat, într-o sâmbătă de Rusalii, şi aşa l-am găsit în aceeaşi haină în care l-am 
visat. 

Părintele avea vorba asta; „Mă, nu mă mai căutaţi acum că nu mă mai găsiți!”. Era 
prin 1988-1989. 

Dânsul întreba şi de serviciu. Printre altele a spus şi de Combinatul de la Victoria: 
„Pădure a fost, mă, şi pădure va rămâne”. 

Când am avut dureri mai mari atunci a fost lângă mine Părintele. 

Un coleg de serviciu, strungar, Vasile Bratu, a mers odată la Părintele când am fost şi 
eu. Părintele i-a spus lui: „Vrei să te căsătoreşti sau...?”. Şi după nici o lună a plecat la 
Mănăstire la Sâmbăta. Acum e călugăr, preot econom (părintele Siluan) la Sâmbăta la 
mănăstire. Atunci avea o prietenă care şi ea s-a dus la mănăstire, acum fiind stareță 
(Maica Marina) la Mănăstirea Horezu, jud. Vâlcea. 


Dobrin Eufrosina (Arpaşul de Jos): 

Ca părintele Arsenie nu a fost nimeni pe pământ şi nici nu va fi. Părintele Arsenie 1-a 
spus băiatului meu să meargă la mănăstire ca să se facă călugăr. Băiatul meu a fost 
căsătorit şi Părintele i-a spus să se despartă dacă nu poate să trăiască, cu toate că 
Părintele nu zicea către nimeni să se despartă. Eu l-am întrebat pe Părintele dacă nu-i 

păcat să se despartă. Dar Părintele a zis: „Dar nu-i păcat că-i mănâncă sufletul? Care-i 
mai păcat?”.Şi a avut dreptate. Când a venit la noi acasă Părintele a zis că avem ce ne 
trebuia, dar ale cui rămân? 

Pe băiatul meu îl chema Simion. Când a fost călugărit (în 8 septembrie 1996 de către 
mitropolitul Antonie Plămădeală) toată împrejurimea a rămas uimită pentru că a vorbit 
mereu cu Părintele Arsenie, a fost mereu la dânsul, iar Părintele a fost de multe ori la 
dumnealor în curte. Şi când i-au pus numele de călugărie Arsenie toți s-au mirat. Când 
l-a întrebat ce nume îi va pune, băiatul meu spunea că ce va rândui Dumnezeu. lar 
mitropolitul Antonie a spus: „Ştii ce a rânduit Dumnezeu? Azi noapte am văzut în vis pe 
un băiat care mi-a spus că Arsenie să fie numele pentru acest călugăr”. Astfel, Arsenie 
i-a pus numele de călugăr. 


De ce venea acasă la dumneavoastră? 

Pentru că şi băiatul meu se ducea mult la dânsul. Îşi lua câte trei zile libere de la 
serviciu şi stătea la Drăgănescu. 

x 

Nu l-ați cunoscut pe Părintele şi când era la Sâmbăta la mănăstire? 

Nu-l ştiu prea mult pentru că nu am prea fost la dânsul. Eram o copilă când s-a pornit 
Părintele la Sâmbăta. Mama noastră nu prea vroia să ne lase pentru că trebuia să trecem 
prin pădure. 

Ne spunea Părintele să fim cuminţi, să ascultăm de părinți, să respectăm pe toată 
lumea... şi să avem copiii pe care n-i dă Dumnezeu şi ce ne dă Dumnezeu aia să ducem, 
că la un om crucea e mai grea, la altul e mai uşoară; dar poate la acela care ţi se pare că e 
mai uşoară; e mai grea ca la celălalt. Cât este de greu sau cât este de bine, trebuie să-ți 
duci crucea. 


Despre sectari ce zicea? 

A venit o femeie la dânsul şi tot dădea să se apropie, iar Părintele nu o lăsa şi zicea: 
„Nu te apropia că tu nu ai ce căuta aici! Pleacă de aici! Din cauza credinţei tale vor 
arunca copiii cu pietre”. Pe cei pe care-i simțea cumva... sau de la securitate... sau 
veneau cu gânduri ascunse, Părintele nu-i primea. 

Atunci când am fost cu fetele am plecat de acasă foarte necăjită şi Părintele m-a 
chemat şi le-a spus fetelor: „În mama voastră aruncă numai cu pietre şi ea aruncă cu 
pâine. Să-i luaţi şi să-i urmaţi învăţăturile”. 

Când ne-am dus odată la Drăgănescu -eram mai multe femei- şi am zis: „Doamne, 
când o să ajungem la Sfânta Biserică, numai să-l vedem pe Părintele şi suntem 
mulțumite”. Când am ajuns, am stat puţin şi a apărut Părintele, care a zis: „Mă, care 
sunteți mulțumiți că m-aţi văzut puteți pleca”. Dar n-a plecat nimeni, ci am stat să 
vorbim cu dânsul. 

Când eram la Drăgănescu era o femeie la părintele şi îi spunea despre ginerele ei că o 
bate, şi altele. Iar Părintele i-a zis: „Mă, acum ţi se întoarce ceea ce ai făcut tu. Dar să te 
duci să te spovedeşti”. Ea a zis: „M-am spovedit, Părinte!”. Şi s-a repetat dialogul ăsta 
de trei ori, pentru ca să înțeleagă că nu s-a spovedit cum a trebuit. 

Am fost odată cu nepoţica mea căreia îi crăpau degetele şi o dureau. Când am ajuns la 
Părintele i-am spus despre nepoata mea. A zis: „Mă, pune-i smântână de pe lapte dulce 
şi învăluie-i mâna cu o cârpă albă şi câteva zile să nu pună mâna în apă”. De atunci fetiţa 
nu a mai avut nimic. 

Eu aveam cu sinuzita şi i-am spus Părintelui să mă ajute. Şi a zis: „Mă, sinuzita se 
mai şi tratează”. Dar m-a binecuvântat şi până în ziua de azi nu am mai avut probleme cu 
sinuzita. 

Mie îmi place când merg la mormânt să fie linişte. După învăţăturile Părintelui cred 
că e mai primit să te rogi în linişte decât când e foarte multă lume şi nu ştii ce-i acolo. 
Nu ştii dacă mai ajungi să te închini la mormânt. 


Murar Maria (Arpaşu de Sus): 

Eu m-am dus la mănăstire cu un gând rău şi am ascultat predica Părintelui Arsenie. 
Dar mă gândeam că cine i-o fi spus Părintelui Arsenie ce gândeam eu!? Tot ce gândeam 
eu, spunea în predică. Eu mi-am pierdut gândul acela rău dacă am văzut că ştie ce 
gândesc eu. Nu m-am cuminecat la dânsul, dar am şi azi o credință mare față de dânsul. 
Mă rog la dânsul să mă ajute. 

Acolo era un băiat mut care fugea după cruce. Avea o boală rea şi dacă prinde crucea 
îl lasă boala aceea. A stat mut un an de zile pentru că Părintele i-a spus să nu spună 
nimănui ce vede, dar el a spus. După un an băiatul a vorbit acolo, la mănăstire. 

Nu numai vorbele Părintelui erau aparte, ci şi figura dânsului. Am auzit de la alții că 
s-au dus la dânsul şi s-au vindecat mulţi bolnavi. 


Pandrea Viorica (Hârseni): 

După ce a murit soțul meu m-am dus la Părintele Arsenie la Drăgănescu cu o femeie 
de aici care a mai fost la Părintele şi era şi ea văduvă. Ea avea pe un om care era şi el 
văduv şi vroia să-l întrebe pe Părintele dacă să-l ia sau nu. Dânsul 1-a spus de atunci că 
să nu-l ia. Când am ajuns în autogară în Bucureşti l-am văzut pe Părintele (l-am cunoscut 
de când a fost aici la Sâmbăta). I-am zis vecinei mele: „Uite-l pe Părintele Arsenie”. Ea 
zice: „Nu-i Părintele Arsenie, că Părintele are barbă”. Zic: „Părintele e urmărit şi nu mai 
are”. Vine o femeie din spatele meu şi mi-a zis că este Părintele. Ne-am urcat în autobuz 
prin spate, iar Părintele s-a urcat prin faţă şi s-a aşezat în spatele şoferului (cred că-l 
cunoştea şoferul că-i ţinea totdeauna loc). Noi eram în spatele dânsului. Când am ajuns 
la casa parohială din Drăgănescu (care este peste drum de biserică) Părintele a intrat în 
casă şi a încuiat uşa. Erau doi câini mari şi am început să vorbesc cu ei ca şi cu nişte 
copii. S-a dus la uşă mai întâi vecina mea şi a ciocănit la uşă, iar Părintele a întrebat-o cu 
cine mai e şi ea a zis că mai este cu încă o femeie. Ne-a pofiit în casă şi avea un pisoi aşa 
de mare încât am crezut că-i miel. A zis să aşteptăm ca să-i dea de mâncare şi apoi o să 
mergem la biserică. A trecut vreun sfert de oră şi a venit Părintele. Vecina mea i-a spus 
că a mai fost la dumnealui, iar dânsul i-a răspuns că dacă vrea vreo povaţă i-a spus de 
atunci de când a mai fost ce are de făcut, dacă vrea să asculte bine, dacă nu să facă cum 
ştie. Dar să ştie că are să plângă. Atât 1-a spus. 

ŞI acum mă gândesc ce minune dumnezeiască a fost: când s-a întors Părintele şi s-a 
uitat la mine am simţit o putere dumnezeiască din cap până-n picioare şi m-am trezit în 
picioare, dar nu ştiu cum. Zice: „Cu tine ce-1?”. Era mama bolnavă şi i-am zis că am 
venit pentru mama. A zis: „Mama e bolnavă, dar să n-o necăjiţi, ci s-o lăsaţi să-şi ducă 
crucea ca să se mântuiască”. Şi a mai zis: „Lu eşti rea de gură şi să nu-i mai pomeneşti 
pe acela rău că ai să înnebuneşti dacă-l mai pomeneşti”. Aşa era. Am zis: „Dar ce să fac 
că nu mă pot abţine? Vă rog să mă ajutaţi că eu nu pot!”. A zis Părintele: „Mie nu mi-e 
frică de cei care înjură pe Dumnezeu, cum mi-i frică de aceia care se dau singuri răului. 
Căci la judecată vor zice diavolii că aceia sunt ai lui că de bună voie s- au dat lui”. 

Zice Părintele către mine: „Dacă vrei, poți să te recăsătoreşti”. I-am spus că dacă 
n-am avut noroc de prima dată nu mă mai recăsătoresc. Vecina mea a zis către Părintele: 
„De ce ei îi daţi dezlegare şi mine nu?”. Părintele a zis: „Câţi ani ai?”. A zis 58. „Şi 
dumneata câţi ani ai?”. Zic 30. Şi zice: „Păi tu compari 60 cu 307”. Femeia aceea de 58 
de ani s-a căsătorit totuşi, dar nu i-a fost bine după aceea, după cum 1-a spus Părintele. 

Peste vreo 12 ani am fost cu părinții părintelui Eugen Morar (cumnatul maicii stareţe) 

şi cu încă două femei la Părintele Arsenie. Eu mă gândeam că nu mă mai cunoaşte de 12 
ani, dar a venit la mine, m-a bătut pe umăr şi mi-a zis: „Tu, te-ai făcut mai bună?”. I-am 
spus că nu m-am făcut aşa, cum trebuie să fiu, că sunt tot nervoasă. 

Dar să vedeți cum m-a ajutat Părintele să nu-l mai pomenesc pe cel rău: Părintele 
mi-a pus mâna pe cap şi eu de atunci nu l-am mai pomenit pe cel rău nici acum, după 30 
de ani, nu-l mai pomenesc şi nu-mi place să-l aud nici pe altul cum îl pomeneşte. Mă 
mai enervez, dar nu-l mai pomenesc pe cel rău. Mi-a zis că dacă o să-l mai pomenesc pe 
cel rău o să înnebunesc. 

A mai zis Părintele că merg la el oamenii care au judecăţi şi-l întreabă ce să facă, dar 
le-a spus că el nu este ghicitorul lor. 

Maica stareță de la Prislop mi-a spus că atunci când vorbeşte mai aspru cu tine, atunci 
Părintele te ajută. Când m-am dus a doua oară la dânsul m-a întrebat ce doresc. l-am 
spus că vreau să ştiu ce să fac ca să mă mântuiesc. A zis că să citesc capitolele 5, 6 şi 7 
din Evanghelia de la Matei şi dacă acelea le împlinesc cu siguranță o să mă mântuiesc. 

Aveam o colegă la serviciu şi avea un văr care era paznic acolo unde era închis 
Părintele în Făgăraş la securitate. Colega mea m-a întrebat dacă îl cunosc pe Părintele 
Arsenie. l-am spus că da. A zis că cei de acolo se lasă unul pe altul ca să se ducă să-i dea 
de mâncare Părintelui pentru că le e frică să se mai apropie de celulă. A zis că atunci 
când se duce îl găseşte cu celula deschisă şi când e la rugăciune 2 metri nu se poate 
apropia de dumnealui să-i ducă mâncarea. Părintele le-a zis să nu le fie frică pentru că 
dânsul nu fuge de acolo până nu-mi dau ei drumul. 

Când stăteai de vorbă cu dânsul te pătrundea privirea, care era privire 
supraomenească. 

Când am fost odată la mormântul Părintelui Arsenie de la Prislop era acolo un om 
care era îndrăcit şi la mormânt abia l-am putut ţine câteva persoane. A venit şi preotul de 
acolo şi i-a citit nişte dezlegări. După aceasta s-a liniştit şi s-a vindecat. Apoi mi-a spus 
că fusese mai demult la părintele şi părintele i-a spus că dacă o să mai profite de biserică 
- era cantor - o să înnebunească sau o să păţească ceva rău şi chiar dacă dânsul (Părintele 
Arsenie) va muri tot va veni la el. Şi aşa s-a întâmplat. 

Odată când am fost la Prislop şi am urcat la mormânt şi m-am închinat, când am 
coborât pe cărare mirosea aşa frumos a tâmâie. 

x 

Altădată când eram la mormânt o femeie a luat nişte pământ de la mormânt, deşi i-am 
spus să nu ia. Până să ajungă la stejarul de pe cărare i s-a făcut rău şi a căzut jos. Un om 
a vrut să o ajute, dar i-am spus să ducă întâi pământul înapoi. După ce l-a dus şi-a 
revenit. 

La un parastas de-al Părintelui un preot a luat nişte flori de pe mormânt, iar când a 
fost să plece nu i-a pornit maşina nicicum. O maică l-a întrebat dacă nu a luat ceva de pe 
mormânt; a spus că da, dar a dus florile înapoi şi când s-a întors i-a pornit maşina. 

x 

Părintele zicea uneori: „Veniți la mine, dar voi nu ascultați ce vă spun eu. De ce mai 
veniți la mine să mă întrebaţi?”. 

L-am visat pe Părintele în noaptea de Anul Nou; eram într-o poieniță (către Copăcel) 
şi erau multe femei. Apare Părintele Arsenie îmbrăcat în alb şi zice: „Să vă rugați că nu 
ştiţi ce vă aşteaptă!”. A stat puțin şi înainte de a dispare a mai zis: „Aveţi grijă să nu vă 
amăgească cineva!”. Şi a dispărut. 

Dobrin loan (Săvâstreni): 

Tatăl meu a lucrat cu Părintele Arsenie săptămâni întregi la chilia din munte. 
Împreună cu fratele meu mergeam pe jos, la fiecare sfârşit de săptămână, la Mănăstirea 

Sâmbăta. Mergeam de sâmbăta şi dormeam pe la grajduri şi pe unde puteam. Stăteam la 
slujbă şi Părintele predica, iar pe copii ne aduna pe toți. Părintele a făcut lacurile care 
sunt şi acum la Mănăstirea Sâmbăta. 

Au venit pe acolo regele şi regina mamă şi au tras cu pistolul în flori şi au făcut 
gălăgie. Părintele s-a dus la ei - dânsul îi cunoştea, dar ei nu-l cunoşteau pe Părintele - şi 
i-a întrebat că de ce conturbă liniştea mănăstirii? Regele a întrebat-o pe regina că cine 
este acesta care-i conturbă. Atunci Părintele i-a răspuns pe franceză: „Acesta este 
starețul mănăstirii”. Până la urmă s-au găsit de prieteni. Părintele 1-a spus regelui că nu o 
să mai stea mult prin ţară . 

Părintele făcuse atunci altarul din pădure şi într-o predică spusese: „Mă, întoarceţi-vă 
la Dumnezeu căci calul roşu bate la porțile Răsăritului. Dar să nu vă întristaţi că de acolo 
vine mântuirea. Prigoana vine de la Apus”. Adică, prigoana vine din Apus acum, în 
vremurile noastre. 

Din 1948 am apă de la izvorul de lângă chilia Părintelui Arsenie din munte şi e aşa de 
proaspătă încât crezi că acum am luat-o de acolo. 


Codrea Mariana (Ucea de Sus): 

În primul an de căsnicie am rămas însărcinată şi aveam ideea că eu o să mor, aveam o 
stare foarte rea. Soțul meu, părintele Codrea, a zis să mergem la Părintele Arsenie. 
Părintele lucra la Drăgănescu la cupolă şi era acolo lumea de pe lume. Nu s-a mişcat de 
acolo. Ne-am aşezat într-o strană şi s-a uitat la mine de parcă eram singurul om din 
biserică şi a spus: „Ce, tu? Nu mori! Care ţi-e problema?”. Şi asta fără să-i spunem de ce 
am venit. Şi eu am zis: „Dar copiii, Părinte?”. A închis ochii şi a intrat în altar şi nu a 
mai vorbit nici cu mine, nici cu nimeni şi din altar nu s-a mai mişcat. Eu am înţeles... şi 
aşa a fost... copiii au murit amândoi. 

x 

Fiica mea a terminat liceul sanitar în 1989 şi prin martie, cred, nu ştia ce să facă. Noi 
o pregătisem pentru medicină pentru că era un copil excepțional, dar ea nu avea atracție 
pentru medicină. Însă era la Liceul Sanitar în Braşov şi pe timpul acela erau doar 2 licee 
bune: pedagogicul şi sanitarul. Moş Codrea a luat-o şi a dus-o cu maşina la Părintele. 
Fata i-a spus că nu-i place la operaţii şi Părintele i-a zis: „Nici nu eşti pentru medicină. 
Du-te şi fă Dreptul să ajungă tatăl tău să te vadă împlinită. Pentru că peste 10 ani când ai 
putea tu deveni un medic, tatăl tău nu mai este, ca să fie mulțumit”. 

Au venit amândoi acasă şi mi-au spus numai mie, ca să nu-l necăjim. Mi se părea 
imposibil, era tânăr şi plin de viaţă... După 9 ani soțul meu s-a îmbolnăvit de un cancer 
rapid care i-a curmat viaţa în 1999 în ziua de Sfânta Marie. Deci, exact 10 ani... Din acel 
moment mi-a părut atât de rău că n-a mai fost (Părintele) ca să ne îndrume şi altfel paşii 
în viată. Acesta a fost un lucru extraordinar pentru noi. 

x 

O altă întâmplare: în casa aceasta au locuit doi bătrâni şi nu aveau copii. Bunica - 
mama Savi, cum ziceam noi- s-a căsătorit la 14 ani şi era singura fată la părinți, cu soțul 
ei, care a venit din război fără mână şi fără picior. Nu auzisem de aceşti oameni deloc. În 
drumurile noastre spre Bucureşti ni s-a spus de către Părintele Arsenie că trebuie să 
primim o familie de bătrâni care ne vor fi copii. Noi aveam copii. Ni s-a spus să-i 
primim pentru că aceasta este salvarea vieții noastre. Cei bătrâni şi ei au fost la Părintele 
Arsenie şi i-a trimis aici. Am avut parohie la Pelişor şi Zlatna. În ziua de Paşti ne-am 
pomenit cu o maşină la poartă, cei doi bătrâni au venit la biserică, dar nu ne-au cunoscut 
până atunci; doar acum ca preot a văzut cine e. După slujbă au venit la noi şi ne-a spus 
că 1-a trimis Părintele Arsenie.Noi am stat şi ne-am gândit, aveam aspirații de oameni 
tineri. Aveam şi noi bătrâni mulți: părinții şi socrii erau bătrâni. Şi am zis: dacă aşa 

trebuie, aşa trebuie! şi să vedeți: mi-au îngrijit fata că nu aveam şcoală în satul acela, 
doar 4 clase şi apoi am adus-o în Oraşul Victoria şi fetiţa mea a stat aici. Au avut bucuria 
să li se spună „mamă” şi „tată”. Au murit şi nu m-au necăjit deloc, nici unul. Deci, nu 
am avut nici un pic de necaz ca după oameni bătrâni, aşa cum mă gândeam eu. 

După moartea soțului meu nu am avut altă casă, nu am avut unde pleca; am venit aici 
şi bălăriile erau până sus că ei muriseră demult. Încet, încet am înjghebat aşa cum am 
putut căsuţa asta. Aici este cuibuşorul meu şi, probabil, singurătatea din urmă aici o voi 
duce. 

Tot ce ne-a spus Părintele Arsenie aşa ni s-a întâmplat. Îl rog foarte mult să mă ierte 
pentru că de multe ori am avut îndoieli şi poate nopți întregi îmi puneam întrebarea: 
„Cum e posibil?”. Dar totul aşa a fost. După ce mi-au murit copiii îmi era teamă, pentru 
că am suferit enorm, dar după ce m-am refăcut am ajuns înapoi la Drăgănescu şi 
Părintele mi-a zis: „Vei avea multe bucurii după copilul care urmează, vei avea numai 
bucurii după ei” -a spus „după ei”, dar eu nu am realizat că eu numai pe fata asta o să o 
am; însă mi-a dat Dumnezeu un ginere perfect şi 2 copii (nepoți) extraordinari. Despre 
unul, înainte de a muri soţul meu, a zis să fac cumva să ajungă şi el în preoţie. Pe unul 
mi l-a lăsat de 6 săptămâni şi pe celălalt de 5 săptămâni şi i-am crescut în spiritul acesta 
al binelui, în latura luminoasă. Din casă de la noi fiica mea a primit doar educaţia de a se 
lăsa de rău şi să aleagă numai calea binelui, a ajuns avocat şi nu ia penale de nici un fel, 
îi e frică de dosarul penal. 

Fiecare cuvânt de la Păruitele Arsenie era o învăţătură. Nu întotdeauna mergeam 
pentru sfaturi că am făcut ceva rău. Uneori chiar ne exprimam o realizare pentru care am 
fi vrut binecuvântare. Era bine că mulțumeam lui Dumnezeu, dar spunea să nu ne 
mărim, ci să trăim modest. Şi modest am trăit toată viața. Am multe scrisori de la 
Părintele Arsenie, dar sunt private şi nu vreau să le dau pentru că ne afectează pe noi. În 
ele ne certa de multe ori. Eu vroiam să fiu model de viaţă pentru copiii pe care-i educam 
ŞI, uneori, „săream calul”. Mă coafam într-un anumit fel şi altele... eram tânără pe atunci, 
dar aşa mă certa... aşa mă certa. .. 

x 

După moartea soțului meu nu am mai putut face serviciu şi a trebuit să plec din casa 
parohială în casa celor doi bătrâni care nu mai fusese locuită demult şi arăta groaznic. Cu 
trecerea timpului îmi făcusem multe datorii, dar de câte ori ridicam ochii spre cer 
primeam ajutor. Nu vroiam să cer ajutorul copiilor. Când mi-a fost cel mai greu, eram în 
curte, am strigat la Părintele Arsenie şi, în nici 24 de ore, am primit de la o prietenă din 
Germania - care nu avea de unde să ştie că eu o duc greu - 100 de mărci cu care am plătit 
2-3 facturi din urmă. 

Mutându-mă aici singură nu mi-a fost frică niciodată, deşi ştiu că frica e soră cu 
moartea. Nu am avut nici un minut starea de frică, de incertitudine, atunci, când am fost 
în cele mai grele clipe ale vieții. 


Penciu Georgeta (Făgăraş): 

Bunica mea povestea foarte des de Părintele Arsenie. Foarte multă lume din jurul 
Făgăraşului mergea la Mănăstire la Sâmbăta pentru Sfânta Liturghie. Un om cu căruța cu 
cai a mers şi el; a lăsat calul la marginea pădurii, cu hamul pe el, legat de car şi a venit să 
asculte Sfânta Liturghie. Când a revenit la car şi-a găsit calul fără ham; s-a întors înapoi 
lângă altar; a aşteptat să se termine slujba şi apoi i-a spus Părintelui Arsenie că i-a furat 
cineva hamul de pe cal. Părintele a întins o privire peste toată lumea care era adunată şi 
dintre toți a arătat cu degetul o persoană căreia i-a spus: „Du-te, mă, şi dă-i hamul din 
carul tău că-i acoperit cu pătura”. Şi aşa a fost. 

x 

La vârsta de 7 ani am mers cu părinții mei la Drăgănescu, unde picta Părintele. Am 
început să mă joc şi să alerg prin curtea bisericii. La un moment dat Părintele mi-a văzut 
dinţii care erau foarte cariaţi. Mi-a întrebat părinții dacă mănânc lapte, mama spunându-i 
că da. Părintele a zis: „Da, dar nu mănâncă lapte de vacă”. Mama i-a spus că mănânc de 
bivol pentru că aveam acasă bivoli. Părintele a spus că trebuie să mănânc lapte de vacă - 
un litru pe zi - pentru că acesta are cel mai mult calciu care se fixează în dantură şi în tot 
corpul pentru toată viața. Părintele s-a întors spre tata căruia i-a spus că trebuie să 
meargă acasă şi să cumpere vacă, chiar dacă va trebui să vină cu ea pe Jos. I-a dat de 
înțeles că o va găsi la o distanță destul de mare.Aşa a şi fost:a cumpărat-o de la o 
distanță de 20 km. Numai după ce şi-a dat seama că trebuie să vină de la acea distanță 
şi-a dat seama de ce l-a atenţionat Părintele în acest sens. Am băut timp de un an 1 litru 
de lapte şi am observat după câteva luni cum dinţii se curăţă şi într-un an de zile mi s-au 
curăţat toți dintii şi nu am mai avut probleme. 

x 

La 12 ani (când am trecut din clasa a IV-a în clasa a V-a) nu am mai mers la şcoală în 
Gura Văii, ci în comună. Toamna am mers la practică agricolă şi apoi am făcut hepatită 
şi am rămas cu dureri mari de ficat. Când părinții mei au auzit că Părintele e tot la 
Drăgănescu am mers acolo. Când am ajuns era plin de lume şi Părintele se plimba prin 
biserică, prin fața la toată lumea, se uita la fiecare persoană în parte; cu unii stătea de 
vorbă de față cu toată lumea, cu alții nu; punea persoanele din biserică să-şi 
mărturisească păcatele de față cu toată lumea pentru ca cei aflați în biserică să înveţe şi 
din problemele altora şi erau mulți în biserică care aveau aceleaşi probleme. La un 
moment dat Părintele s-a aşezat într-o strană, într-un colţ al bisericii şi a început să 
vorbească cu fiecare în parte. Când ne-a venit rândul, eu şi mama ne-am dus în faţa 
sfinției sale, mama a început să plângă şi i-a spus că aveam hepatită, că mă doare foarte 
rău ficatul şi nu-mi mai trece. Părintele i-a spus mamei ca cel mai tare mă afectează 
orele pe care eu dimineaţa nu le dormeam, de la 5 la 7 dimineaţa, care, a spus dânsul că 
sunt cele mai odihnitoare ore pentru un copil (nu le dormeam pentru că trebuia să merg 
la şcoală cu autobuzul de 5). Mama i-a spus Părintelui că dacă o să mă mute la şcoală în 
Făgăraş nu are cine să mă ţină şi nu am unde să stau. Dar tatăl mamei stătea în Făgăraş... 
Şi Părintele a întrebat-o: „Unde stă tatăl tău?”. Mama a răspuns uimită că în Făgăraş. 
Părintele i-a spus că o să mă ţină bunicul meu până o să ne cumpărăm un apartament; 
fiindu-i nepoată de gradul întâi mă putea lua în spaţiu şi astfel puteam să merg la şcoală 
în Făgăraş. Oraşul era închis pe vremea lui Ceauşescu şi nu aveai voie să intri în oraş 
decât dacă te lua cineva în spaţiu. Părintele a continuat spunând ca mama să meargă 
acasă şi să-i spună soțului să facă cerere ca să cumpere apartament, însă apartamentul 
să-l ia proprietate personală, nu cu chirie. Mama i-a spus Părintelui că soțul ei e singur la 
părinți, tatăl lui e mort, mama lui e singură în Gura Văii şi nu o să fie de acord niciodată 
să plece de acolo. După aceasta Părintele s-a întors spre mine şi mi-a spus să merg acasă 
şi eu să-i spun tatălui meu căci pe mama nu o va crede. Mi-a spus să-i spun să luăm 
apartament şi să ne dea (pe mine şi pe surorile mele) la şcoală în Făgăraş pentru că, dacă 
nu, din acea hepatită o să dau în diabet şi o să mor. Apoi ne-a binecuvântat şi am plecat 
din Drăgănescu. 

Ne-am întors acasă pe la 12 noaptea şi mama le-a spus ce a zis Părintele, dar nu au 
crezut-o. Eu m-am apropiat de el şi i-am spus exact ceea ce mi-a spus Părintele. Tot 
Părintele mi-a spus să-i spun că va veni vremea când acest apartament îl va plăti cu 
câteva salarii şi că nu o să rămână copiii lui datori. După 1 an după ce a cumpărat 
apartamentul tata era foarte stresat şi zicea că nici nepoţii lui nu o să-l achite pentru că 
apartamentul fusese luat în rate pe 30 de ani. Urma să termine ratele în 2010. L-a achitat 
în 1992 cu 3 salarii, exact aşa cum i-a spus Părintele. 

La 14 ani am fost iarăşi cu mama la Drăgănescu; unde curtea bisericii era plină de 
făgărăşeni, de femei din Viştea de Jos, care şi în ziua de astăzi merg la Prislop şi fac ce 
trebuie pentru parastasele Părintelui. La un moment dat, pe la ora 10 a ieşit Părintele din 
biserică şi a strigat: „Făgărăşencelor împrăştiați-vă şi luaţi-o pe sub râpă pe câmp pentru 
că securiştii au plecat din Bucureşti să ajungă aici. Când vor ajunge o să aibă treabă cu 
voi şi o să vă bată”. Toată lumea a început să se împrăştie, inclusiv noi. După vreo 
jumătate de oră, mergând noi pe câmp (cumva paralel cu şoseaua) am văzut maşinile 
securității, 4 maşini negre care se îndreptau spre biserică. După care, la vreun sfert de 
oră, aceste maşini se întorceau la Bucureşti. Vreo 6-7 persoane, între care şi eu cu mama 
mea, ne-am întors înapoi la biserică; am stat în curtea bisericii după crucile de acolo. 
Părintele a explicat clar că nu vrea să vorbească cu nimeni pentru că securitatea l-a 
supărat şi nu vrea să facă greutăți celor care eram acolo. Eu, copil fiind, am încercat să 
mă apropii de biserică. Părintele picta unul dintre geamurile bisericii şi, la un moment 
dat, a deschis geamul şi m-a întrebat: „Ce vrei, mă?”. Am zis: „Părinte, vă rog să mă 
ajutaţi să ajung cu bine acasă şi vreau să vă întreb dacă bunica mea să se opereze sau nu 
că mai are încă 6 operaţii la burtă şi nu ştie ce să facă”. Părintele s-a uitat la mine şi a 
zis: „Mă, să-i spui aşa: dacă vrea să mai trăiască şi să te vadă pe tine şi pe sora ta 
mireasă să se opereze. Dacă nu vrea să mai trăiască să nu se opereze”. Bunica s-a operat 
şi a mai trăit până după ce ne-am căsătorit noi. 

x 

Pe la 17 ani, la sfârşitul clasei a IX-a şi începutul clasei a X-a, eram foarte hotărâtă să 
dau la Academia de Poliție. La sfârşitul clasei a XI-a, împreună cu o prietenă, ne-am 
deplasat la Bucureşti şi am ajuns la Drăgănescu să vorbim cu Părintele... Când am ajuns 
la poarta părintelui Bunescu erau în curte 4 câini care săreau pe gard şi lătrau foarte tare. 
Părintele Arsenie a ieşit din casă şi a zis: „Haideţi, mă, în casă; că asta nu-i oră să veniţi 
să mă căutați. Habar nu aveţi unde aţi venit şi câți oameni răi sunt până aici. Aţi ajuns 
aici şi o să ajungeţi şi înapoi, dar de vorbit nu trebuie să vorbiţi cu nimeni”. Am intrat în 
casă şi prietena mea i-a relatat nişte probleme din familia ei, după care eu i-am spus 
Părintelui să mă ajute şi să mă lumineze pentru că vreau să dau la Academia de Poliţie. 
S-a uitat la mine lung şi apoi mi-a spus foarte răspicat: „În poliţie şi în armată se execută 
şi nu se discută”. Am zis: „Da, Părinte, ştiu”. Dânsul a zis: „Nu ştiu dacă ştii. Cred că nu 
ştii”. Mi-a spus că dacă vreau ascult, dacă nu să fac ce vreau, dar că mă sfătuieşte aşa: 
„Dacă vei intra în Poliţie, pentru că ai firea respectivă şi faci faţă la chestiile astea, te vor 
băga la spionaj. Dar în spionaj nu vei face față pentru că eşti crescută într-o familie 
credincioasă şi crezi în Dumnezeu”. I-am spus Părintelui că vreau să dau la Academia de 
Poliţie, nu la spionaj. Părintele a zis: „Ţi-am spus că n-ai înţeles sau nu-ți dai seama? În 
poliție se execută şi nu se discută. Deci ori vrei ori nu vrei, acolo te bagă. Ei o să-ți dea o 
misiune pe care tu va trebui să o îndeplineşti. La un moment dat îţi va spune că trebuie 
să împuşti pe cineva, ei, tu nu-l vei putea împuşca. Dacă tu nu-l împuşti pe acela, alţii te 
împuşcă pe tine. Ori execuţi, ori vei fi executată”. Părintele m-a întrebat de ce nu dau la 
Drept. l-am spus că acolo, la Poliție, am vrut să dau. Părintele a zis: „Dacă înveți, poți să 
intri la orice facultate din ţară... Poţi să nu faci facultate şi te vei descurca şi aşa, nu vei 
muri de foame”. Am venit acasă şi m-am hotărât să nu mai dau, i-am dat ascultare 
Părintelui şi nu-mi pare rău. M-a binecuvântat şi tot timpul a avut grijă de mine şi chiar 
nu am avut nevoie de facultate ca să trăiesc. Binecuvântarea Părintelui a făcut cât 7 
facultăți. Am moştenit două rude mai puţin apropiate din Bucureşti şi eu zic că asta a 
fost numai prin binecuvântarea Părintelui. De când m-a binecuvântat sfinția sa, nu pot 
să-mi bat joc de cineva, nu pot să înşel pe cineva pentru că mă gândesc că-i păcat şi 
pentru că Părintele m-a ajutat să merg mai departe şi mi-a dat de toate şi sănătate şi copii 

şi case şi bani. Datorită corectitudinii m-a ajutat să am tot ce-mi trebuie, bineînţeles că 
prin muncă. 

x 

Părinții mei au fost la o nuntă în Şercăiţa (satul natal al mamei) şi pentru că eram rude 
apropiate mama a participat cu 3 zile înainte la ajutor la nuntă. Într-una din zile a mâncat 
2 ochiuri, ouăle find ținute într-o zeamă de var ca să țină mai mult. Aceste ouă i-au 
afectat tot organismul, în special ficatul. După nuntă, la vreo 2-3 zile, mama făcea niste 
crize asemănătoare cu cele de epilepsie. Sâmbăta s-a deplasat împreună cu tata la 
Bucureşti la Drăgănescu, la Părintete Arsenie. L-au găsit pe Părintele pictând. Când au 
intrat pe uşa bisericii Părintele şi-a îndreptat privirea spre ei şi a strigat către mama: „Ce 
zic doctorii din Făgăraş ca ai, mă?”. Mama i-a răspuns: „Epilepsie, Părinte”. Dânsul a 
zis: „Mă, ăştia te omoară cu zile. Nici ei nu ştiu, dar nici tu nu ştii. Ştii de unde ți se 
trage ce ai?”. Mama a zis: „Nu ştiu, Părinte”. Părintele a zis: „Adu-ţi aminte când ai fost 
la nunta asta la tine acasă, ai mâncat două ochiuri?”. „Da, Părinte, am mâncat”. 
„Ochiurile pe care le-ai mâncat au fost ouă băgate în var. Să te duci să-i spui celei pe 
care le are să le arunce pe toate ca să nu mai îmbolnăvească şi pe alții. Tu ai fost mai 
sensibilă şi ţi-a îmbolnăvit ficatul. Ficatul tău fiind foarte bolnav nu-şi mai poate reveni 
şi nu se mai poate regenera decât dacă mai faci un copil”. Apoi s-a uitat la tata şi i-a 
spus: „Dacă vrei ca fetele tale să aibă mamă în continuare trebuie să mai faci încă un 
copil căci numai aşa 1 se va regenera corpul”. Tatăl meu a zis că dacă asta e situația o să 
mai facă un copil. La care Părintele i-a spus că şi a treia va fi tot fată, deşi tata îşi dorea 
un băiat. I-a spus că poate să fie mulțumit de fete pentru că-l vor asculta şi vor fi în jurul 
părinţilor. Au mai avut, într-adevăr, încă o fetiță, căci suntem trei surori. Mama şi-a 
revenit şi e sănătoasă. 


Scrisori şi îndrumări de la 
Părintele Arsenie 


Tată Părinte Dumitre, 

„Mi-a scris Didina şi mă determinase ca să dau pe la frățiile voastre. Poate că aş fi 
chiar mers de la Braşov, dar acum, mai nou, m-a sfătuit siguranţa să stau acasă, adică la 
mănăstire, încât nici la Braşov nu mă mai duc. 

Mi-a spus nevasta lui nenea Victor că tare v-aţi făcut credincios cu beteşugul ăsta şi 
că vă tot necăjiţi să aflați numele cetelor îngereşti. Iată, vi le trimit şi fotografiate, după 
zugrăveala catedralei din Sibiu. 

Vezi, tată, cum e: când se betejeşte trupul, se însănătoşează sufletul. Tot e un câştig 
ştiu că tare doreşti să ne întâlnim. Poate că, totuşi, ne-om întâlni. 

De bine la toţi şi tot respectul ostenelii frăției tale!” 
+M.B. 

22. XI. 48 
Arsenie 


Ierarhia cerească 
după Dionisie Areopagitul 
Prima triadă (cea mai aproape de Dumnezeu) 
1. Tronarile (sau Scaunele) 
2. Heruvimii (cei cu ochi mulți) 
3. Serafimii (cei cu câte şase aripi) 
A doua triadă 
1. Începătoriile 

2. Puterile 

3. Stăpâniile 

A treia triadă 

1. Domniile 

2. Arhanghelii 

3. Îngerii 

De toate nouă cete îngereşti. Ceata a doua, a lui Lucifer, a căzut. Locul ei se 
întregeşte cu preoții şi călugării care grijesc de mântuirea lor. 


Maicii Teoctista bolnavă: 

Suferința acceptată, smerită, face din lazării acestei lumi un lazăr din sânul lui 
Avraam încă din lumea aceasta. 

Numai când vei ieşi din trup şi când va suna trâmbiţa de judecată, atunci vei vedea 
pentru câţi şi pentru cine ai răbdat şi atunci se va sfârşi orice durere şi suferință. 

Prin acestea ce rabzi îți împlineşti făgăduinţele şi îți faci iadul de aici de pe pământ, 
de care te va scăpa Dumnezeu dincolo, pe tine şi pe toţi din neamul tău. 

i-am spus că altcineva murea demult în locul tău, dar dacă tu rămâi în viaţă e semn 
sigur că un rost nevăzut de tine te ţine în viaţă şi în aceste condiţii de necrezut, şi asta e 
călugăria ta. 

Prin secetă sufletească au trecut şi sfinţii, a trecut şi Iisus pe Cruce, când a zis despre 
părăsire, dar nimeni nu a fost părăsit. Uscăciunea sufletească nu e o deznădejde, ci e una 
din nevoinţele cele fără de voie; cu mult mai mult se spală sufletul cu ostenelile cele fără 
de voie. 

Şi nu uita că lisus a fericit pe săraci, pe Lazări şi pe smeriți. 


e Câteva din sfaturile Părintelui Arsenie: 

- Prin discreţia evlaviei se pot evita multe conflicte de familie. Actul de evlavie este 
ceva ce priveşte numai sufletul şi pe Dumnezeu; nu trebuie arătat în public şi nici 
propovăduit decât de cei care au poruncă de la Dumnezeu să vorbească. Ce să vă fac 
dacă nu ştiţi să vă acoperiţi evlavia voastră? 

- Dacă aveţi necazuri în casă, în familie, strigaţi la Maica Domnului, lăsaţi gospodăria 
voastră în grija Maicii Domnului. 

- Citiţi Noul Testament mai des. 

- Când nu vă înţeleg soţii voştri vorbiți mai puţin cu ei despre Dumnezeu, dar vorbiti 
mai mult cu Dumnezeu despre soţii voştri. 

- Păcatele sunt ținute în dublă evidenţă, se înscriu de Cer, dar se înscriu şi în urmaşi 
(în sămânţa de om). 

- Când un bărbat a venit îndurerat că-i moare soţia (ambii credincioşi vechi ai 
Părintelui) i-a zis, mângâindu-l: „Lasă, mă, că ai s-o vezi în curând”. Bărbatul, ca să se 
îndrepteze, a întrebat: „Dar după ce am s-o cunosc acolo pe soţie...” Părintele a privit în 
zare şi i-a zis: „În viaţa de dincolo oamenii se vor cunoaşte după dragoste; cei ce s-au 
iubit după Dumnezeu vor fi aproape unii de alţii şi aproape şi de Dumnezeu”. 

- Când era amărât de relele noastre, zicea: „Toţi profesorii se bucură când elevii lor 
promovează; numai că unii au rămas tot la buchia cărții (clasa 1)”. 


Prof. FL Ghitescu (Braşov): 

Îndrumări de la Părintele Arsenie 

„Există Rai şi iad”, sunt primele cuvinte pe care le-am auzit spuse de Părintele 
Arsenie, rostite cu o voce puternică şi care nu admitea replică, în ziua de 1 iulie 1946. 
Mi s-a părut un răspuns la nedumerirea mea în privinţa acestor două noțiuni: iad şi rai, 

post mortem, pe care nu le puteam concepe nici ca o grădină frumoasă, nici ca un râu de 
foc, reprezentând fericirea şi nefericirea veşnică. 

Cu această afirmație categorică şi-a început Părintele Arsenie seria de predici ținute 
zilnic, uneori şi de două ori pe zi, între 1 şi 20 iulie, de la altarul din pădurea Mănăstirii 
Sâmbăta. 

Părintele hotărâse să țină aceste predici în special pentru intelectuali, iar pe țărani îi 
sfătuia să plece să-şi vadă de gospodăriile lor, căci, zicea Părintele: „Cu un intelectual 
am mai multă bătaie de cap decât cu o mie de țărani”. Aceste predici pe care le ascultau 
fascinați, au fost o adevărată şcoală revelatorie de spiritualitate creştină pentru 
majoritatea ascultătorilor, creştini prin tradiție şi Botez, dar nu şi prin înţelegerea 
mesajului lui Hristos în viața veacurilor pământeşti. Lipsa de înţelegere şi, mai ales, de 
acceptare fără cârtire a învățăturilor vieţii. La întrebarea: De ce este atâta suferință în 
lume? Părintele a răspuns răspicat: „Evaziune de la suferință nu cunosc: şi Hristos a 
suferit. Rabdă!”. Răspunsul era clar: Hristos a suferit ca Om, nu ca Dumnezeu, deci, şi 
tu, omule, poţi răbda şi nu crucificat, toate celelalte dureri fizice sau morale, îndurate 
fără cârtire sau deznădejde. 

La întrebarea: Unde este bunătatea, că n-am întâlnit-o? A răspuns: „Priveşte la lipsa 
de armonie a corpului omenesc, la disproporția lui”. Părintele nu dădea totdeauna 
răspunsul direct pe care-l aşteptai, ca să te oblige să-ți macini singur creierul sau prin 
atenţia acordată celor din jurul tău. Am înţeles bine răspunsul la această întrebare după 
ce am citit în biblioteca mănăstirii un studiu făcut de dr. Reiner, profesor de anatomie 
estetică la şcoala de Belle Arte al cărui student fusese şi Părintele Arsenie. În această 
specialitate profesorul studiase relaţia dintre trăirea interioară şi fizic. Ca exemplu care 
folosise figura Părintelui Arsenie, studentul său, impresionat, probabil, de perfecțiunea 
trăsăturilor fizice ale tânărului student. 

În acest studiu, profesorul spunea că cele două părţi ale figurii omului se deosebesc, 
dreapta de stânga, prin expresia ochilor şi prin forma falcii inferioare. Un cunoscător 
atent vede şi expresia ochiului drept bunătate, milă, modestie; dimpotrivă, în cel stâng 
vede egoism, cruzime, ambiție. Formând o figură din două, o figură din două părți de 
dreapta, aceasta va exprima nobleţe sufletească şi spiritualitate. Dimpotrivă, cea făcută 
din două părți de stânga va exprima trufie, ambiţie, materialism. Forma celei din dreapta 
va fi prelungită, a celui din stânga fălcoasă, bătăioasă. Formele acestora sunt consecința 
trăirii interioare a individului respectiv: de o parte generosul, smeritul, spiritualizatul, de 
cealaltă parte ambițiosul, crudul, materialistul: aşa mi-am explicat de ce Părintele ne 
fulgera cu privirea când ne revedea după un timp de absenţă. Ce fel de viaţă dusese între 
timp? 

Era un vizionar, un profet. Dar, dintr-o singură privire ce-ţi arunca ştia totul despre 
tine şi ce te aşteaptă. De exemplu: domniţa Ileana venea deseori la Mănăstirea Sâmbăta, 
iar Părintele stătuse câtăva vreme la Bran în vara acelui an, în preajma castelului şi o 
vizita pe domniţă şi familia ei. Ne-a spus odată, spre marea noastră uimire, că „şi ea va 
îmbrăca haina aceasta”. Şi, iată, că acum avem pe Maica Alexandra în persoana 
domniţei Ileana. 

Ce sfaturi folositoare dădea existenței noastre lumeşti, trăită de noi cam la voia 
întâmplării, sfaturi pline de înţelepciune, dar şi de realism spiritual, precum şi de dorința 
de a trăi în Duh şi adevăr! 

În privinţa călătoriei la Ierusalim a spus: „Ierusalimul este peste tot pământul”. 

- „Când ai conştiinţa curată să nu te temi niciodată de nimic!” 

- „Să renunţi la plăcerile tale pentru a face bucurie altcuiva”. 

- „Să nu vorbeşti niciodată despre proiectele tale, căci cel rău ştie doar ce vorbeşti nu 
şi ce gândeşti şi ţi le nimiceşte”. 

- „Când un om face ceva cu intenţii bune trebuie să iasă bine”. 

- „Să nu faceţi spiritism!” 

Părintele avea şi atitudini de neînțeles pentru noi faţă de anumite persoane. Pe unele, 
pur şi simplu, le ignora. O învățătoare spunea că n-a privit-o niciodată şi nu i-a adresat 
nici un cuvânt. Altora le spunea să nu mai fie cum au fost, cazul unei persoane care se 
ocupase de budism şi de tehnica yoga. Părintele i-a interzis să mai vină, spunând că „se 
ocupă şi cu altă religie”. În schimb, o maică evlavioasă şi cu multă însuşire de valoare şi 
cultură, dar care sub o anumită influență se rătăcise oarecum de la anumite percepte 
ortodoxe, îl preocupa şi vroia să o revadă, dar ea îl evita. Când, însă, a revăzut-o după 
mai mult timp, i-a spus: „Mă gândeam cum voi da eu odată, acolo sus, socoteală de 
tine?”. A spovedit-o şi ea a revenit. 

Minuni? Totul în preajma Părintelui era minune. În afară de ceea ce numim noi, 
oamenii, minuni. Totuşi, o atare minune a făcut-o Părintele cu fiica mea, fetiță de 10 ani 
care în urma băilor reci făcute în apa rece a iazului, s-a îmbolnăvit grav, fără 
posibilitatea de îngrijire medicală. În seara zilei de 15 august „Adormirea Maicii 
Domnului”, când am împărtăşit-o dusă pe braţe şi inconştientă, l-am rugat pe Părintele 
Arsenie să vină s-o vadă. M-a privit cu milă şi mi-a spus: „S-o lăsăm să se odihnească”. 
A fost prima noapte, după multe zile şi nopţi nedormite în mare fierbințeală şi agitaţie, 
când s-a odihnit liniştită. A doua zi era ca un nou născut, spre mirarea tuturor şi, mai 
ales, a unei doctoriţe care era printre noi şi o tot consultase, spunând că acum nu mai are 
nimic, iar înainte fusese în stare foarte gravă. Au mai fost şi alte cazuri de vindecări 
minunate. 

Cei 16 km de la gară la mănăstire îi faceam pe jos, pe atunci nu erau curse, pe ploaie, 
zăpadă, zăpuşeală, uneori ne descălțam în praful şoselei cu cea mai mare plăcere, ştiind 
ce oază de pace binefăcătoare ne aşteaptă la mănăstire. Că Părintele Arsenie era un ales 
din pântecele maicii sale reiese şi din povestirea pe care mi-a redat-o mama lui. Pe când 
era însărcinată cu Părintele, a visat că pe pântecele său se aflau cuvinte scrise cu litere 
strălucitoare de aur, dar, zicea: „păcătoasa de mine nu le-am putut citi”. Era o femeie 
simplă, dar plină de evlavie şi smerenie. 

După prima etapă de pelerinaje la Mănăstirea Sâmbăta, care a durat câțiva ani, a 
urmat cea de-a doua, la Mănăstirea Prislop, unde acum se odihneşte Părintele nostru 
venerat şi, apoi, cea de-a treia şi ultima, la biserica din satul Drăgănescu. Dintr-o 
bisericuță săracă a realizat un monument de artă picturală şi evanghelizare creştină. 
Privind-o, e o încântare şi pentru ochi prin perfecțiunea execuţiei şi frumuseţea 
coloritului, cât şi pentru suflet, prin felul prezentării viețuirii creştine. Avem în țară 
multe biserici frumoase, dar biserica Sfântul Nicolae din Drăgănescu este şi va rămâne 
unică. O persoană cam indiferentă în materie de credință când a intrat în biserică ca s-o 
viziteze a rămas uimită şi a exclamat: „Parcă sunt în paradis!” Această exclamaţie e şi un 
fel de răspuns la nedumerirea noastră în felul prezentării cu mintea noastră greoaie a 
raiului şi a iaduiui. Trăim zilnic iadul fără să ne dăm seama, dar raiul? 

Doamne, Tu iubeşti poporul nostru, căci şi acum în vremuri de restrişte, Tu ne-ai 
trimis pe unul din sfinții Tăi, pe Sfântul Părinte Arsenie, să ne lumineze calea, să ne 
scoată din bezna păcatelor şi a neştiinţei. Cum să-Ţi mulțumim? Amin 


Cu Părintele Arsenie în 
Grădina Maicii Domnului 


Letiţia Suciu, Anca Şancu ş.a. (Dumbrăveni): 
In ajunul Crăciunului, de Naşterea Domnului, am ajuns la Drăgănescu, împreună cu 
mai multe femei, şi la familia preotului Bunescu, l-am aşteptat pe părintele Arsenie, care 

a intrat în cameră cu o colindă frumoasă, care şi în ziua de azi îmi este întipărită, deşi 
aveam 17 ani. Am servit masa împreună cu dânsul. A văzut-o pe mama mea, legată la 
față. Avea un furuncul. I-a zis părintele: „De ce vii cu medicamente şi cu aşa ceva la 
mine? Când vin, de la mine toţi se întorc sănătoşi”. După un timp, dânsa s-a desfăcut, 
dânsul 1-a dat cu ceva şi când am ajuns acasă, pur şi simplu a doua zi nu a mai avut 
nimic, fără nici un medicament. Atunci am văzut minunea şi puterea părintelui Arsenie. 

Când am terminat liceul, în 1976, am fost cu mama şi cu maica Anastasia de la 
Râmeţ. Povestea cu dânsul şi dânsul picta. La fiecare îi spunea în faţă tot: şi cum te 
cheamă şi tot. Când am intrat eu cu mama, a zis: „Voi amândouă, n-o să fiți 
binecuvântate de mine până la sfârşit. Când toată lumea o să plece din biserică, voi o să 
fiți binecuvântate şi o să vă spun de ce aţi venit”. Altă dată am fost cu mama, şi Părintele 
a văzut-o slăbită de puteri şi bolnavă. I-a zis, din cauza unor canoane date de preoţi; ea 
martea şi vinerea nu mânca absolut nimic. I-a spus: „Tu, posturile sunt date de legea lui 
Dumnezeu, şi cât poţi ţii, şi să te rogi la Dumnezeu, că dacă nu, te rogi la Dumnezeu 
degeaba ţii canoanele. Dar e vorba şi de sănătatea ta. Că dacă nu îţi vezi de sănătate, nu 
ajungi la 40, hai să zic 50 de ani. Dar posturile ce ți le-a dat, canoanele, să nu le mai ţii 
niciodată, că corpul tău este slăbit şi nu mai face faţă, mai ales că şi lucrezi munci grele. 
A fost greu, să nu bei apă în iulie”. I-a venit bine vorba, că mergea la sapă vara... 

Altă dată, când am fost la Părintele, am avut ocazia să ne întoarcem de la Drăgănescu 
la Bucureşti împreună, cu acelaşi autobuz. Dânsul a spus, de câte ori mergeam: „Aveţi 
grijă că îmi faceți necazuri. Nu mai veniţi, nu mă mai căutaţi, deşi vreți să fiți cu mine. 
Dumnezeu ştie că sunt cu voi, dar nu mă mai căutați. Lăsaţi-mă că am destule greutăți, 
nu vedeţi că la intrarea în comună vă aşteaptă? Lăsaţi-i să-şi facă datoria”. Întorcându-ne 
de la Drăgănescu, a zis că ne întoarcem cu acelaşi autobuz, dar a spus: „Nu mă 


cunoaşteţi, nu vă cunosc, nu ne uităm unul la celălalt”. Totuşi, după ce am coborât, a 
venit şi ne-a binecuvântat şi ne-a spus: „Aveţi grijă că ne faceți mare necaz, ceilalți din 
jurul vostru vă urmăresc”. 

Înainte de a se sfârşi zilele, la părinte a fost o verişoară, şi i-a spus: „Vezi că eu mor, 
şi nu trece mult timp, şi în România va fi vărsare de sânge”. A trecut numai trei 


săptămâni şi a început Revoluţia. În toată țara mulţi tineri şi-au pierdut viaţa. 
x 


Părintele a spus că avea nevoie de nişte bani, când i-a scos din mănăstire. Avea 
nevoie de 20.000 de lei. A venit la noi să-i dăm. Noi voiam să ne facem casă, dar am zis 
că nu o să mai facem casă, că o să-i dăm. Dar soacra a spus: „Cum o să-i dai la un om 
necunoscut? şi fără scrisoare. Te duci să-i duci prin pădure, iese cineva şi îţi dă în cap”. 
După trei zile ne-am dus, dar nu a vrut să-i mai primească până nu mergem la el să-l 
cunoaştem. Apoi s-a tot dus la Bucureşti, şi numai a treia oară l-a cunoscut şi a zis: 
„Tinere, ce vrei de la mine?”. „Părinte, am auzit că aveţi nevoie de bani”. El i-a zis: 
„M-ai căutat ca pe acul în carul cu fân... Dar cum să dai banii, fără scrisoare, prin 
pădure?”. Tot ce a vorbit soacra acasă, tot a ştiut. În acel an ne-am ridicat casa, am avut 
mare spor la toate. Am primit putere mare de la dumnealui; ajutor mare. Pe urmă am 
început cu copiii de am mers la dumnealui; copiii au avut mare încredere în dumnealui. 
Şi am rămas buni prieteni până în ceasul de a ajuns, de a trecut la cele veşnice. 

După moartea băiatului am mers la Bucureşti, n-am apucat să-i spun de ce am mers. 
Mi-a spus el: „Tu numai acum ţi-ai adus aminte de mine, când v-a cutremurat 
cutremurul acesta mare? Dacă veneai la mine, muşcam din bărbatul tău sau vă făceam 
ceva rău? Vă feream de alte rele”. Şi atunci mi-a spus: „Dacă veneai atunci, puteam să-ți 
spun mai multe, dar tu eşti prea distrusă”. Şi am zis: „Părinte, nu-l mai am, nu-l mai am. 
Ce să fac pentru sufletul lui?”. „Nimic absolut. El şi-a luat cununa muceniciei. Cine l-a 
omorât, i-a luat păcatele. Acesta va fi rugător fierbinte pentru tot neamul vostru”. Pe 

urmă a spus că „Băiatul a fost un mugure care a înmugurit aici pe pămănt. Când era să se 
deschidă, nu mai era locul aici, că şi în cer e nevoie de oameni tineri, nu numai de 
bătrâni. Acolo e judecata dreaptă, aici pe Pământ e judecata strâmbă. Acolo o să fie 
dreptate, acolo nimeni nu o să mintă. Acolo totul merge cu ce ai făcut aici pe pământ. 
Dacă dai un pahar de apă la un străin, şi acela îţi este socotit şi o să-l ai dincolo. Să faci 
milostenie, să te rogi la Dumnezeu, şi atunci ajungi în locul cel bun”. 

x 

Să vă mai spun ce mare e puterea lui: eram gravidă în luna a şaptea, şi Părintele mi-a 
spus: „Iu o să ai o fetiță”. Atunci nu erau ecografe, nu era nimic. Aşa a şi fost. Şi a spus: 
„Aceasta are să fie binecuvântată de Dumnezeu”. Şi aşa a şi fost-binecuvântată, că eu nu 
am avut probleme cu ea niciodată. Învăța bine, a fost cuminte, cu credință în Dumnezeu. 
Toate le-a avut. 

x 

Pe urmă ne-a povestit lelea Dâmboiu, care a visat noaptea că trebuie să meargă la 
părintele la închisoare, să-i ducă şapte bucăți de pânză albă, o pâine şi o bucată de 
slănină. Să taie felii pâinea şi slănina. S-a dus, şi când a ajuns, i le-a băgat uşor. Şi i-a 
spus: „Tu să te întorci repede, să nu-ți întorci capul înapoi, că o să tragă după tine”. Pe 
toți paznicii i-a adormit. Când o ieşit din curtea închisorii, s-au trezit paznicii, şi au 
început să tragă. Ea s-a dus mai încolo, speriată, şi nu s-a mai văzut. 

La mormânt, măicuţele mi-au zis: Ce credeţi, noaptea două căprioare vin şi se culcă 
lângă mormânt: una aşa şi una aşa, şi păzesc mormântul. Şi când se face dimineaţă, şi 
urcă în sus măicuţele, ele se scoală şi pleacă. Două căprioare, în fiecare noapte, stau la 
mormânt la părintele. Toate lucrurile sunt binecuvântate de Dumnezeu şi de Părintele. 

La Sâmbăta, la mănăstire, era un cântăreţ îndoit de credința părintelui. Şi într-o 
duminică sau o zi de sărbătoare, a ieşit afară să slujească la altarul de afară. Şi cântăreţul 
l-a văzut pe părintele în flăcări, până la genunchi, şi atunci a început să strige. Şi 
dumnealui l-a oprit, şi i-a zis: „Nu striga!”. 

Mama lui badea Ionel îl certa pe badea Ionel-că mergea tot timpul la mănăstire. Îşi 
vindea vaca din grajd când era mănăstirea năcăjită. Mergea cu calul, de trăgea lemne din 
pădure, mergea călare până acolo. Într-o zi i-a zis părintele: „Măi, de pe Târnava Mare, 
să stai trei zile aici, să tragem lemne cu calul”. A zis: „Vai, dar mama nu ştie!”. I-a spus: 
„Am să-i dau un telefon. Până ajungi tu în vârful muntelui, îi dau telefon”. Când a ajuns 
cu calul în vârful muntelui, i-a spus părintele: „Am vorbit cu mama ta”. Badea Ionel era 
pus la îndoială, cum nu erau nici fire de curent, nici telefon. Cum a putut vorbi? „Stai 
liniştit că am vorbit cu mama ta”. Când a ajuns acasă, i-a spus maică-sa: „Măi, am vorbit 
cu Părintele tău! M-am pus să-mi zic rugăciunile seara, şi din icoană a coborât şi a spus: 
Să nu-l aştepţi pe Ion că e cu treburi la mine”. De atunci, mama lui a început să creadă în 
puterea părintelui şi în ajutolul părintelui. 

Ce să vă mai spun? Ar fi multe, multe de spus, Sfinția Sa făcea minuni mari. S-a dus 
o femeie la Sfinția Sa, şi era tare nervoasă, şi nu avea răbdare să se termine slujba. 
Dumnealui din altar a simţit că nu are răbdare femeia şi le-a spus la oameni că femeia 
şi-a pierdut 20.000 de lei. El i-a spus: „Femeie, încetează cu nerăbdarea, că banii ţi i-ai 
pierdut. Trebuia fetele dumitale, amândouă, să-şi crească copii pe care nu au vrut să-i 
nască. Şi ăştia sunt banii cu care trebuia să-i crească. Şi nu o să mai aveţi spor în casă 
niciodată. Că copii aceia strigă că vor răzbunare asupra părinților”. 

Bunica mea, când a auzit de părintele prima dată, s-a dus la mănăstire. Când a apărut 
părintele, s-a pus între bunica şi două femei, s-a aşezat să mănânce cu ele. În faţă mai 
erau trei femei cu care a început să vorbeaseă. Mânca, lua câte o bucată şi se uita la 
femeile acestea. Şi zice la una: „Tu de ce ai venit aici?”. „Păi eu am venit Părinte, să 
vorbesc cu dumneavoastră”. „Du-te acasă, şi nu mai băga apă în lapte! Că tu vinzi 

laptele la oameni, şi îl dai la un om cu patru copii necăjiţi, şi îi iei banii pe apă”. La 
cealaltă îi spune: „Tu du-te acasă şi împacă-te cu soacra. Că tu stai în curte cu soacra şi 
nu vorbeşti nimic. Când te împaci cu soacra să vii aici”. La cea de-a treia îi spune: „Tu te 
duci de la un vecin la altul şi duci vorba din casă şi vecinii se ceartă toți din cauza ta”. Şi 
toate au rămas cumva, aşa uimite, n-au mai zis nici un cuvânt şi s-au sculat şi au plecat. 
N-au mai stat acolo. A zis: „Când vă întoarceţi, şi faceţi ce v-am spus, atunci să veniţi să 
stau de vorbă cu voi”. La bunica mea i-a spus: ;,Tu ai venit să mă vezi, dar eu vreau să 
vorbesc. Că tu numai bine ai făcut. Pe toți i-ai ajutat, şi eu vreau să te ajut. Când va 
trebui să treci dincolo, să ştii că te am lângă mine”. Şi atunci au zis femeile celelalte 
două, erau tot văduve: „Părinte, dar cu noi ce faceţi?”. „La fel ca şi ea. Că toate sunteţi 
cu inimă bună şi cu frică de Dumnezeu”. Când a plecat, bunica era foarte bolnavă. A stat 
trei zile acolo şi s-a simţit foarte bine. Când a venit acasă, a zis: „Sunt cea mai sănătoasă 
femeie de pe pământ! M-am dus bolnavă şi nu mă mai doare nimic şi pot să muncesc şi 
pot să umblu pe drum liber, că nu mai am nimic, nici o durere, nimic”. A venit cu totul 
sănătoasă. Mama mea, care era foarte bolnavă, era gârbovă şi îndoită, cu cârja în mână, 
dar lucra mai mult decât una tânără. Mergea primăvara la Părintele şi cerea ajutor, apoi 
mergea toamna şi mulțumea la părintele. Şi i-a zis: „Tu, cât îţi trebuie şi câte zile ai, tu 
să lucrezi cât îți trebuie, nimeni nu o să-ți facă lucrul”. 

Am copii care merg în străinătate. De câte ori le zic: „Dragii mamei, faceţi-vă 
cruce!”. Dar unul din ei zice: „Mică, eu de câte ori pornec la drum, chem pe Părintele în 
ajutor. Şi zic: părinte dragă, ajută-mă să mă întorc cu bine”. Pe urmă am încă un băiat 
care merge în străinătate; el tot aşa, îşi face cruce, şi la urmă zice: „Părinte, fii cu noi şi 
ajută-ne!”. Copiii toți, sunt cu gândul la Părintele şi sunt mulțumiți, şi suntem toți cu 
darul părintelui; până în ziua de azi îi simțim darul, de acolo din cer, unde e dus, şi noi 
suntem aici cu necazurile pământeşti. Când ai un necaz, niciodată să nu plângi să zici: 
„Doamne, dă-mi putere să pot să-l duc, şi dă-mi Doamne crucea pe care o am de dus, să 
mi-o pot duce, să nu mi-o ducă nimeni”. Să zici: Lasă că aşa îmi trebuie, nu să zici: 
Doamne de ce mi-ai dat? Dumnezeu ştie la fiecare ce îi dă. Şi dacă ai un necaz, fă-ţi 
Sfânta Cruce -arma împotriva diavolului, şi prin Sfânta Cruce se depărtează acela rău de 
noi. 

A murit Părintele şi ne-au sunat de la Sinaia maicile, să mergem la înmormântare. 
Am stat noaptea în genunchi, lângă sicriu. La unu noaptea am simțit un miros de smirnă 
care mi-a intrat prin nas, prin ochi, prin toate. M-am speriat, am întrebat pe o maică. 
„Aici s-a întâmplat ceva”, a zis. „Ţi-a dat părintele binecuvântarea”. Noi n-am dormit un 
an şi opt luni, până am ajuns la înmormântare la părintele. Din ceasul acela ne-am 
liniştit. L-a dus, l-a înmormântat, şi când să tragă pământ pe sicriu, ieşeau aburii ca de la 
un canal cu apă fierbinte: era smirnă şi tămâie. Toată lumea s-a umplut de smirnă şi 
tămâie. Şi atunci părintele Daniil a zis: „Nu ştiu dacă ştiţi pe cine am înmormântat. Am 
avut un om care umbla prin văzduh şi vorbea cu îngerii. Un om sfânt pe care l-am avut 
noi pe pământ”. Atunci toată lumea s-a mirat. Mi-a rămas în haină, un an de zile, mirosul 
de smirnă şi de tămâie. În dreptul mormântului, pe un copac mare, s-a format Sfanta 
Cruce, care arată tot puterea dumnealui şi semne pe care să le vadă lumea şi să le 
înțeleagă. 

x 

Apoi, la înmormântarea Părintelui, am vorbit cu mai mulți oameni care l-au cunoscut, 
şi au văzut faptele făcute. Am vorbit cu un gardian care stătea de pază, şi care vedea cum 
noaptea, când se ruga părintele, cădeau lacătele de pe uşă, se deschideau uşile, 
dumnealui era în flăcări până la genunchi, rugându-se. S-au speriat toți, şi au adus pe 
alții de au văzut. Toată lumea s-a speriat. A zis gardianul: „Părinte, trebuie să ne păzeşti 
dumneata pe noi, nu noi pe dumneata. Puteţi pleca, uşile vi se deschid”. Părintele a spus: 

„Eu îmi fac pedeapsa, eu nu plec de aici”. 
x 

Zicea: „Tu, dacă sunteți doi sau trei inşi undeva, şi povestiți de mine, eu sunt lângă 
voi şi eu vă ascult şi vă ajut”. Lelea Aurelia din Boiu ne spunea de multe ori că 
dumneaei a avut multe necazuri, dar de când l-a cunoscut pe Părintele, simţea necazul ca 
pâinea albă pe care o mănânci şi îți cade bine. Aşa îi cădea necazul de bine, de nu-l 
ducea greu, îl ducea foarte bine, că era cu ajutorul părintelui, şi cu puterea dată de 
părintele. Nu se înţelegea cu fetele, şi dumneaei se înțelegea cu străinii mai mult decât 
cu fetele dumneaei. A fost multă lume la dumnealui, unii au înţeles puterea dumnealui, 
unii nu au înţeles-o. 

Dar acum, toţi care au fost odată sau de două ori la Părintele, şi țin ce-a lăsat 
Părintele, toți vor fi chemaţi dincolo şi ajutați de Părintele. Părintele ne spunea: „Tu, 
când am să fiu dincolo, am să am şi eu cuvânt acolo şi am să vă ajut”. 

Nu ştiu cum să vă spun, dar când mergeai, îţi ştia gândul, îți ştia totul. Când erau 
copiii mei MICI, şi bunica mea, din prima pensie, le-a cumpărat, că începea şcoala, 
căciuliţe, s-a dus odată bărbatul meu la Părintele şi i-am spus: „la căciulițele în geantă şi 
dă-le să le binecuvânteze părintele”. Dar bărbatul meu a uitat să le dea. Şi când să plece 
de la părintele, acesta i-a zis: „Măi, tu ai ceva acolo în geantă. Ce ai?”. Bărbatul meu 
zice: „Vai! Am uitat, am căciulițele la copii”. „Dă-le aici să le binecuvântez, că tu când 
ajungi acasă şi pui mâna pe mâner la uşă, nevastă-ta îşi ridică capul de pe pernă şi te 
întreabă dacă am pus eu mâna pe ele”. Exact aşa a fost. Când a intrat în casă, prima 
vorbă a mea a fost: „A pus Părintele mâna pe ele?”. Atunci a rămas surprins. Zice: 
„Ştiam că asta mă întrebi, că mi-a spus Părintele”. 

Copiii în şcoală toți au mers bine, au fost binecuvântaţi, n-am avut probleme, n-am 
avut necazuri, că toţi au fost cu darul Părintelui. Mai ales fata, care crede şi acum, deşi e 
în străinătate, are mare dar de la Părintele şi mare încredere. Ea tot timpul îmi spune: 
„Vezi mică, Părintele scrie aşa”... Acolo unde s-a dus, oamenii străini sunt mult mai 
apropiați de Dumnezeu, şi prin depărtarea aceea mare, ei s-au apropiat de Dumnezeu şi 
de Părintele care îi ocroteşte şi acolo, dincolo de ocean. 

Spunea Părintele că cei care mor în accidente de maşini, au păcate grele (în familie) 
pe care nu le pot duce. Sunt păcatele mai grele decât ei. Aceştia mor în accidente. 

Spunea: „Nu mergeţi la joc! Stai jos şi uită-te cum joacă alții şi nu juca!”. Să te uiţi 
cum joacă diavolii şi se schimonosesc, că jocul nu-i de la Dumnezeu, jocul e de la diavol 
şi toți care nu-L au pe Dumnezeu, se înjunghie, se omoară. Aceştia sunt toți cei care n-au 
nici o sămânță de la Dumnezeu, au numai sămânță de la acela rău. De aceea e bine, cei 
care suntem creştini ortodocşi, care mergem la biserică, să ținem sfaturile părintelui, că 
vor veni vremuri grele, şi vor veni vremuri când nu ne mai putem ruga şi nu mai avem 
unde. Tot părintele spunea că „vine vremea când o bucăţică de anaforă şi o gură de apă 
sfințită o s-o duci întreagă şi nu o să-ți fie foame, că vin vremuri antihristice. De aceea, 
cer care suntem cu Biserica şi cu Dumnezeu, să avem mare credință,că Biserica ne 
ocroteşte, ne păzeşte şi ne apără de duhul rău care e îngăduit la sfârşitul veacurilor”. 

De câte ori am fost la o credincioasă părintelui Arsenie, la Boiu, la lelea Aurelie, ne 
duceam, şi duceam fiecare ce puteam (eram câteva femei). Şi totdeauna spunea: 
„Fetelor, să ştiţi, chiar, acum s-au terminat proviziile şi mă gândeam că părintele Arsenie 
sigur trimite pe cineva”. Şi atunci ne duceam şi se bucura, şi bani pentru lemne îi 
duceam, ce putea fiecare. Se bucura extraordinar de tare şi era fericită, şi spunea: „Uite 
vezi puterea părintelui Arsenie? A văzut că nu mai am nimic şi acum iar mă 
aprovizionează cu câte ceva, fiecare când îşi aduce aminte”, şi venea de multe ori şi un 
părinte preot de la Sighişoara, şi atunci de multe ori îi lăsa bani pentru lemne, şi ea era 
foarte-foarte fericită. Deşi avea trei fete care nu o ajutau, şi îi luau de multe ori din 

fiecare câte ceva. Dar ea de fiecare dată primea din nou ce avea nevoie, şi era foarte 
fericită şi îi mulțumea lui Dumnezeu şi părintelui Arsenie. 
* 

Am avut o întâmplare neaşteptată în viaţa mea, o supărare mare care m-a îmbolnăvit. 
I-am spus soțului meu să mă lase să plec la mănăstire. Dacă nu, ori mor, ori înnebunesc. 
Şi i-am zis: „Decât să înnebunesc, mai bine să mor”. Și atunci el mi-a zis: „Du-te”. 
M-am dus în ziua de Schimbare la Faţa, am ajuns acolo după-masă, după Vecernie. 
Părintele era înconjurat de copii de diferite vârste, pe care îi binecuvânta, le spunea la 
fiecare ce ştia dânsul. Eu când am plecat de acasă, am plecat cu trenul, dar nu mi se 
părea că trenul merge aşa de repede, faţă de cum doream. Îmi venea să mă dau jos să 
ajung mai repede. Când am ajuns acolo, dumnealui, fără să îi spun un cuvânt, mi-a spus: 
„Te-ai grăbit că ai avut chemare. Odihneşte-te şi mâine stai de vorbă”. Dimineaţa ne-am 
dus la biserică. După slujbă a început să predice la lume, în mijlocul pădurii, unde este 
un altar. Se apropia, se înghesuia lumea să stea de vorbă cu dumnealui. Am auzit câteva 
cazuri, eu, cu urechea mea. 

O persoană a avut un singur copil care a murit şi nu se mai putea linişti, mângâia. 
Părintele i-a spus: „Ba da, tu te poţi mângâia, dar te duci acasă, şi în capătul satului e 
copilul cu numele ... care nu are pe nimeni, e murdar şi flămând, spală-l şi du-l acasă, că 
acela e copilul tău. Copilul care a murit nu a fost pentru tine”. 

O persoană spunea că i s-au furat diferite lucruri. Părintele i-a spus imediat: „Nu e 
ade-vărat. Ţi-a luat numai cât ai fost datoare şi nu ai vrut să plăteşti. Socoteşte-te, şi 
răspunde-mi”. 

Lumea îmi spunea: „Stăm de două-trei săptămăni, nu ajungem să putem vorbi”. Eu 
îmi pun toată încrederea. Eu ştiu că pot, pentru că dumnealui mi-a spus: „Stai, 
odihneşte-te, şi mâine vorbim”. Vorbind, stând de vorbă cu lumea, l-am văzut trecând pe 
drum. Repede am fugit ca să nu-l pierd din ochi, şi când m-am apropiat de dumnealui, îşi 
suceşte capul, şi mi-a spus: „Ce ţi s-a întâmplat îţi este dat. Tu să rabzi şi să te rogi 
pentru fraţii tăi care ți-au greşit. Şi să nu-i blestemi, că altfel va cădea blestem pe tine”. 

Atunci când am plecat la părintele Arsenie eram foarte îngândurată de ce am lăsat 
acasă. Pe soţul cu trei băieți. Şi părintele Arsenie, văzând-o aşa întristată, a spus: „Fii 
liniştită, că acasă totul e bine”. Când s-a întors a doua zi, soţul ei, care nu avea timp de 
copii, era în pat şi se juca cu cei trei băieţi ai dânsei, şi era fericită, şi nu a întrebat-o de 
ce a lipsit o zi. Cu rugăciunile părintelui Arsenie s-a văzut minunea care s-a petrecut în 
casa mea. 

Eu, după discuția cu dumnealui, am avut o schimbare, am început să mă însănătoşesc. 
Şi de atunci am urmat sfaturile lui, aşa cum mi le-a dat şi sunt foarte mulţumită. Şi 
persoanele care au mai fost acolo, tot aşa, au fost foarte mulțumite de felul cum 1-a tratat. 
Era o persoană care într-adevăr, se lupta să salveze sufletele. Fiindcă cei ce mergeau 
acolo erau disperaţi, dar nimeni nu pleca fără mulțumire. Nu trebuia să-i povestesc, 
fiindcă atunci când luai legătura cu dumnealui îți dădea răspunsul, fără să spui ce-ai 
avut. Întotdeauna vorbea scurt, la obiect. Odată era pe o schelă, lucrând, pictând la 
tavanul bisericii. După câtva timp s-a dat jos şi ne-a spus atât: "Pentru ceea ce aţi venit 
sunt foruri”. 

La Drăgănescu, când picta, era îmbrăcat cu halat alb şi cu bonetă albă (ca un doctor). 
Avea ochelari închişi la culoare, sandale romane şi pantaloni maro. 

„Dar tu ce vrei să grăieşti cu mine?” Am zis: „Părinte, să mă iertaţi, vreau numai 
două vorbe”. „Ce vrei tu să-mi spui în două vorbe?”. Şi apoi zice: „Tu să ştii că trebuie 
să mai aduci un copil pe lumea asta. Şi nu te mai consuma atâta”. Eu îi să spun: „Dar ce 
să fac părinte?”. „Lasă-L tu pe Dumnezeu să te conducă EI, că tu ajungi la nebuni altfel. 
Lasă să te conducă Dumnezeu şi atunci toate li se împlinesc, ţi se fac cum trehuie”. Şi 

zic: „Părinte, vă rog să mă ajutaţi să trăim în curăţenie”. Zice: „Tu, stai aşa, nu se poate 
încă. Trebuie să mai aştepţi, tu. E bine ce vrei, dar mai lasă până vine timpul. Şi atunci o 
să fie cum gândeşti tu, înspre bine”. Şi apoi îmi zice către mine: „Tu să mai vii”. Vai 
Doamne, când am auzit, aşa m-am bucurat. Şi a mai spus câte ceva. Dar de copii mi-a 
spus să mai aduc unul pe lume, că aveam trei. 

Părintele Arsenie stătea pe băncuţă şi se ţinea aşa de cap. Umblau maşini mari, 
încărcate, şi era zgomot, şi atâta lume. Eu numai aşa, m-am uitat. Şi zice către mine: 
„Hai tu şi stai jos, că tu eşti bolnavă”. Am crezut că cine ştie la cine zice. Nu m-am dus. 
A zis a doua oară. Maica Ambrozia îmi zice: „Hai, că ţie îți zice!”. „Dar cum să stau 
lângă Părintele, la o masă cu Părintele? Eu?”. „Hai că vin şi eu”. Şi Părintele spunea 
într-una. Spunea la toți, ca să înveţe fiecare, că era prea multă lume să spună la fiecare 
separat. Şi era una din Glăjani -Mărioara, care era cu maică-sa, şi era bolnavă cu spatele, 
şi plângea pentru că ar fi vrut să conducă ea casa, că era la ea pe curte bărbatul. Şi 1-a 
zis: „Tu, nu mai tot plânge! Şi fii cu capul mai Jos, lasă ca să conducă bărbatul tău, că e 
destul de cumsecade, prea cumsecade încă. Toate cărțile le are bune. Aşa că tu fii mai 
mică!”. 

Odată, când am fost la Părintele am avut la mine şi cecul cu bani. L-am pus în fundul 
genţii, sub un carton. În tramvai erau doi bărbaţi înalţi, dintre care unul se tot dădea către 
mine. Când am ajuns la Părintele şi am golit geanta, am văzut că nu mai am cecul. l-am 
zis la Părintele, dar nu ştiam cum să-i spun la bărbatul meu, când ajung acasă. Părintele 
mi-o zis că nu am ce face, trebuie să-i zic. Am ajuns acasă şi i-am zis şi nu s-o supărat 
deloc. După un timp, am văzut că vine poştăşiţa şi îmi aduce cecul. Venise părintele 
până în sat şi l-a adus, la poştă. Ea venit şi l-a adus, şi nu a spus că cine-i, şi a spus: 
„Uite, lelea!”. 

x 

Despre beție Părintele a spus: „Decât să scoţi pe diavol dintr-un bețiv, mai uşor scoţi 
un suflet din iad”. 

L-am întrebat pe Părintele unde-i mama mea şi a zis: „În iad”. Şi despre tatăl meu a 
zis la fel, pentru că a băut şi a fumat toată viaţa. 

I-am spus Părintelui că eu nu vreau să rămân de dânsul. Dar mi-a zis că trebuie să 
rămân de dânsul, pentru că atunci când voi trece în lumea cealaltă dânsul va avea un rost 
şi dincolo. 


Chiş Aurelia (Boiu): 

Părintele s-a născut în Vaţa de Sus. Mi-a spus: „Eu când am fost mic, am dormit cu 
maică-mea, cu bunica. Şi mă trezeam noaptea, bunica nu era în cameră. Şi umblam din 
cameră în cameră şi o căutam. O vedeam pe bunica în genunchi, se ruga la Dumnezeu. 
Şi eu m-am pus în genunchi şi mă rugam şi eu la Dumnezeu”. Aşa mi-a spus. Apoi zice: 
„Am crescut mare, pe tata nu-l mai văzusem împreună cu mama”. 

Altădată mi-a zis: „Aurelia, tu a trebuit să fii mama la 12 copii”.„, Vai!” am chiuit eu 
în Biserică. „Mama a 12 copii! Apoi şi eu am făcut numai 2 fete”. 

Odată a strigat: „Veniţi la mine, veniţi la mine. Dar nu veniţi să ziceţi: „lertaţi-mă 
Părinte, iertaţi-mi păcatele”. Veniţi numai ca să vă măritaţi fetele, să vă însuraţi feciorii, 
că v-a luat din grădină, că nu v-a dat tot pământul... Dar ca să veniţi să ziceţi: „lertaţi-ne 
că suntem păcătoşi”, nu veniţi”. Atunci am strigat: „lartă-mă, părinte”. 

„Omul zgârcit e urât de Dumnezeu”, aşa ne spunea. Şi mai spunea Părintele Arsenie: 
„Când vorbiţi de mine, eu sunt între voi” 

De folos vă sunt dacă faceți 
ce vă spun 


Gheorghe Moraş (Ucea de Sus): 

Prin 1948-1950 Părintele Arsenie avea nevoie de nişte oameni care să scoată nisip din 
pârâul care curgea prin apropierea Mănăstirii Prislop. Am plecat câţiva oameni (dintre 
care mai trăiesc eu şi Lovin Nicolae - Pavăl). Părintele s-a bucurat mult de venirea 
noastră. Ne-a arătat locul cu nisip şi ne-am apucat de treabă, dar, nu după mult timp, nu 
mai puteam scoate nisip din cauza apei. l-am spus Părintelui şi Părintele a zis: „Mă, 
mă...lasă că facem să nu mai vină apa la voi”. S-a dus în susul râului vreo 15-20 de 
metri, s-a aplecat, a pus amândouă mâinile în apă şi din acel moment apa a ieşit în altă 
parte pe sub pâmânt. Se auzea cum curge la 10-15 metri de locul unde lucram noi. În 
timp ce lucram a început o ploaie torențială, cu fulgere şi tunete şi veneau lemne pe acel 
râu. Ne grăbeam să plecăm cât mai repede, dar Părintele ne-a spus: „Stați mă liniștiți că 
nu dă ploaia pe voi” şi aşa a fost. 

Altădată când am fost la Părintele Arsenie nu l-am găsit, dar m-am gândit să mai stau 
prin curtea bisericii, poate apare de undeva. Întâmplător s-a nimerit de m-am întâlnit cu 
două femei care, ca şi mine, îl căutau pe Părintele. Erau din partea Sibiului, una era mai 
tânără, iar cealaltă mai bătrână. Ne-am aşezat la umbra unui copac aproape de lac şi am 
mâncat acolo. În acest timp mi-au povestit că ele au venit de ieri şi că au dormit la nenea 
Vasile un vecin de lângă biserica din Drăgănescu (unde a pictat Părintele Arsenie). 
Le-am spus că Părintele o să se supere foarte tare când va veni. Şi aşa a fost. Când ne-a 
văzut, Părintele a zis, uitându-se la cele două femei: „Ar trebui să iau o mătură şi să vă 
bat până se rupe mătura. Ce ați căutat la nenea Vasile? Mult rău mi-a făcut omul acela” 
(de aceea, cei care-l căutau pe Părintele Arsenie erau sfătuiți să spună că au venit să vadă 
pictura bisericii sau că doresc să dea o rugăciune la părintele Bunescu). Şi a mai zis 
Părintele uneia din femei: „Vezi ce pățeşti pe acasă că ţi s-a măritat fata cu țiganul?”. 
Femeia a început să plângă şi şi-a dat seama că a greşit. Părintelui 1 s-a făcut milă de ea 
şi a întrebat-o pentru ce a venit. Ea i-a zis: „Părinte, ce să vă mai spun dumneavoastră că 
ştiţi mai bine decât mine”. După ce am plecat cu toţii, pe drum, femeia care a plâns a 
spus că atunci când plângea s-a uitat o dată la Părintele şi a văzut că-i pică din ochi 2-3 
picături de lacrimi. 

x 

Altă dată am venit la București cu o zi înainte, pentru a putea fi a doua zi la Părintele 
Arsenie la Drăgănescu. Am stat peste noapte la Mănăstirea Cernica unde l-am întâlnit pe 
părintele Argatu, care făcea molitfele Sfâtului Vasile cel Mare şi ale Sfântului Ioan Gură 
de Aur şi am participat şi eu la toate. A doua zi m-am dus la Părintele Arsenie. În 
biserică eram adunați cu toții în faţa dumnealui şi am văzut că Părintele Arsenie se uită 
peste toți, îşi opreşte ochii la mine şi zice: „Mă, sunt unii care vin de sub patrafir, dar 
satana nu le face nimic omului, fără ştirea lui Dumnezeu, iar preoţii care fac molitfele o 
păţesc”. Eu am ştiut că de mine zice. 

x 

Altă dată am vorbit cu Părintele Arsenie despre lumina sfântă care coboară la Paşti pe 
mormântul Domnului Iisus. Dânsul a zis că această minune este singura minune pe care 
o poate vedea omul oricât de păcătos ar fi. 

Altă dată eram în biserica din Drăgănescu şi multă lume îl aştepta pe Părintele 
Arsenie. Când a venit toți ne îngrămădeam pentru ca să-i sărutăm mâna, dar Părintele a 
zis: „Lăsaţi, mă, astea, lăsați, mă, astea că sunt formalități, dar faceți, mă, rugăciune aici, 
faceți; mă rugăciune aici”. 

Altă dată eram în biserica din Drăgănescu, împreună cu părintele Petru Vamvulescu, 

în aşteptarea Părintelui Arsenie. Când a venit, Părintele în biserică a strigat tare de două 
ori: „Mă, să vă, faceţi datoria că Dumnezeu şi-o face. Mă, să vă faceţi datoria că 
Dumnezeu şi-o face”. Eu am zis: „Ce să Facem, Părinte?”. Dânsul a zis: „Să vă rugaţi lui 
Dumnezeu, mă, să vă rugaţi lui Dumnezeu!”. 

x 

Altă dată mi-a zis să urc pe o scară pe care dânsul picta în biserica: „Urcă odată, dă-te 
jos; mai urcă o dată, dă-te jos”. După aceea îmi arată un lighean cu apă şi îmi zice: 
„Spală-te în lgheanul acela cu apă”. Nu eram murdar, dar m-am spălat şi am zis: 
„Părinte, aşa cum mă spăl eu acum, aşa aş vrea să mă spăl de păcatele mele”. Părintele a 
zis: „Mă, pregăteşte-ţi pielea”. Şi cu două degete a prins pielea de pe mâna dumnealui, 
ca să înţeleg că trebuie să sufăr pentru păcatele mele. 

Eu aveam obiceiul, când citeam cinstitul Paraclis al Maicii Domnului, să-l citesc 
repede. Când am fost la Părintele a zis despre rugăciune: „Nu normă!”. 

x 

Până lucram în fabrică, colegii —obişnuiam-, mai ales când ne întâlneam la masă, să 
zică rău despre preoți, iar eu întotdeauna mă împotriveam şi le răspundeam după cum 
credeam că este bine. 

Odată când m-am dus la Părintele Arsenie a zis: „Mă, când mai zice cineva rău de 
preoți să mă dai exemplu pe mine. Eu nu beau, nu fumez etc.”. Părintele Arsenie fiind 
încă în viață, cum spuneam tuturor despre dânsul. Vorbind cu o femeie despre Părintele, 
ea spunea că a fost o dată la dânsul. Ea a recunoscut puterea de pătrundere în tainele 
oamenilor a Părinteiui Arsenie. Ea zicea că un unchi de-al ei (care era mare şi ştia multe) 
i-a zis despre Părintele Arsenie că este sfânt şi trimis al lui Dumnezeu pe pământ. 

x 

Odată, când am fost la Drăgănescu o doamnă a venit cu un covor la Părintele Arsenie, 
pentru biserică, şi a zis: „Părinte îți mulțumesc că mi-ai luat durerea din piept”. „Nu eu 
ţi-am luat durerea, Dumnezeu ţi-a luat-o”. „Nu, dumneata mi-ai luat-o”, a zis femeia. 
Părintele Arsenie a fost văzător cu duhul, cunoştea şi prezentul şi viitorul. A fost factor 
de minuni şi în timpul vieţii, dar şi după plecarea sa la cele veşnice. 

Odată, un domn s-a oferit să-mi facă cadou nişte obiecte. Eu am fost de acord, dar am 
zis că mai întâi să-l întreb pe Părintele Arsenie. Părintele mi-a zis: „la-le, mă, dar să te 
rogi lui Dumnezeu pentru el”. Eu am zis: „Dar cine sunt eu înaintea lui Dumnezeu ca să 
mă rog pentru el?”. Atunci a zis: „Mă, tu ai rugăciunea vameşului, nu a fariseului”. Eu 
confundam vameşul cu fariseul şi de multe ori trebuia să fiu atent care este unul şi care 
celălalt, iar Părintele a ştiut şi acest amănunt. 

Odată l-am întrebat cum să serbăm sfinţii cu cruce neagră în calendar, că rămânem cu 
lucrul câmpului în urmă. Mi-a zis: „Uite cum fac eu: dimineaţa la rugăciune şi după 
aceea la muncă”. 

x 

Zicea Părintele Arsenie că cine va începe să clevetească, să se socotească cel mai 

păcătos om şi străin de Împărăţia lui Dumnezeu. 
x 

O femeie din Drăguş mergea la Părintele Arsenie şi odată i-a spus femeii să vină şi 
soțul ei la dânsul ca să vorbească cu el. Când a venit din nou la Părintele Arsenie i-a 
spus că soțul ei nu vrea să vină. Soțul a zis că nu merge la dânsul fiindcă Părintele îi 
spune ce să facă şi nu face şi apoi o pățeşte; mai bine nu se duce. Părintele Arsenie a zis: 
„Spune-i că nu scapă în felul acesta şi că este destul să fie o singură persoană dintr-un 
sat”. 

x 


O întâmplare doresc să se ştie, deşi sunt sigur că mulți nu mă vor crede. Anul acesta 

| [2006], pe data de 28 noiembrie, de dimineaţa până seara, toată ziua, un miros de 
| mireasmă ca de tămâie, tot timpul a fost în jurul meu. Sunt sigur că a fost din darul 
| Părintelui Arsenie. 
x 
| Un credincios din Ucea, când a fost la mănăstire la Sâmbăta, a spus că Părintele 
Arsenie, înainte de a începe o predică, s-a urcat pe o masă şi a zis: „Când Dumnezeu va 
| judeca lumea eu am să fiu la dreapta Lui şi atunci ori vă sunt de folos ori vă sunt 
| acuzator”. Atunci Dunmezeu îmi va zice: „Arsenie, de ce nu le-ai spus?”. Eu am să 
zic: „Doamne, eu le-am spus, dar nu m-au ascultat!”. Aşa v-am devenit acuzator, 
| iar de folos vă sunt dacă faceţi ce vă spun”. Amin 

CELE MAI FRUMOASE CUVINTE ALE PĂRINTELUI 
ARSENIE BOCA EXPLICATE DE PARINTELE TEOFIL’ 


Părintele Arsenie a fost un om cu o capacitate sufletească deosebită şi cred că 
Părintele, orice ar fi fost, ar fi fost un om deosebit. Adică dacă era inginer, nu era un 
inginer comun; dacă era profesor, era un profesor excepțional; dacă era un doctor, era un 
doctor deosebit. El a avut o înzestrare nativă deosebită şi când l-am cunoscut eu, în '42, 
avea 32 de ani şi deja avea un nume mare. Cum a ajuns la aceasta Părintele nu a spus 
niciodată, însă eu, personal, cred că a avut o înzestrare de la Dumnezeu pe care dacă nu 
o ai nu poţi fi niciodată ceea ce a fost Părintele Arsenie. Apoi el a studiat mult, nu numai 
Teologie, ci a studiat şi artă, a făcut Şcoala de Belle Arte, secția pictură, a făcut şi ceva 
Medicină, cunoştea şi chestiuni de medicină, şi toate acestea la un loc i-au dat 
capacitatea de a lucra ca un om bine înzestrat şi cu o cultură bine pusă la punct. 

Cândva stăteam în faţa unei icoane făcute de Părintele Arsenie la Bucureşti pentru 
mănăstirea noastră, o icoană cu Adormirea Maicii Domnului, care se găseşte acum în 
Muzeul mănăstirii noastre. Stăteam în fața acestei icoane şi o prezentam unui cadru 
universitar de la Sibiu, şi zic: „Eu cred că Părintele Arsenie este un geniu”. Şi 
respectivul spune: „Asta înseamnă că are o cultură perfectă şi încă ceva”. Şi zic eu: „Nu 
ştiu dacă are o cultură perfectă, dar sunt sigur că are încă ceva”. Ăsta a fost Părintele 
Arsenie. 

Avea o putere de sinteză deosebită, o putere de intuiție şi o putere de a cunoaşte 
totdeauna esenţialul într-o chestiune. Când îi puneai o problemă, el imediat avea 
răspunsul. Şi de la el au rămas şi cuvinte scrise, în manuscrisele lui. De pildă, când l-am 
întâlnit eu pentru prima dată, mi-a şi spus un cuvânt, o formulă. Zice: „Mă, nu toți din 
lume se prăpădesc, nici toți din mănăstire se mântuiesc”. Deci avea o posibilitate de a 
formula ceva. Sau cândva spunea el aşa: „În mintea strâmbă şi lucrul drept se strâmbă”. 
Asta le place la mulţi, am băgat de seamă că le place. Când le spun că Părintele a zis că: 
„În mintea strâmbă şi lucrul drept se strâmbă”, oamenii râd, în general. De ce râd? 
Pentru că îşi dau seama că aşa e. Numai că e greu să ştii când ţi-e mintea strâmbă. Sau 
zicea Părintele că: „Cea mai lungă cale e calea care duce de la urechi la inimă”, adică de 
la informaţie la convingere. Şi zicea Părintele că: „Mustrarea învinge, dar nu convinge”, 
sau că: „Bobul lui de grâu se preschimbă în tăciune, iar el se crede grâu nedreptăţit”. 

Din câți oameni am cunoscut eu lucrători în Biserică, Părintele Arsenie a fost unic. 
Unic prin gândirea lui, prin stilul lui de lucru. 


Dragostea lui Dumnezeu pentru cel mai mare păcătos este mai mare decât 
dragostea celui mai mare sfânt faţă de Dumnezeu. 

Părintele Arsenie a zis o vorbă cât lumea asta de mare — ba mai mare decât lumea 
asta! Şi anume a zis aşa: „Iubirea lui Dumnezeu faţă de cel mai mare păcătos îi mai mare 
decât iubirea celui mai mare sfânt față de Dumnezeu”. Nu poate iubi un sfânt pe 
Dumnezeu, cât ar fi sfântul de mare, cât iubeşte Dumnezeu pe cel mai mare păcătos; şi-l 
aşteaptă; şi vrea să-l primească; şi aleargă înaintea lui, după cum citim în pilda cu fiul 
risipitor, unde se spune că tatăl nu l-a aşteptat pe fiul care se întorcea; l-a aşteptat într-un 
fel, dar când l-a văzut că vine, nu l-a mai ținut locul: a alergat înaintea lui, ca să-l 
primească, să-l îmbrăţişeze, să-l sărute, să-l ajute, să-l aşeze iarăşi în starea din care a 
plecat. Pentru că din inima lui, fiul n-a plecat niciodată! El a rămas în inima tatălui, aşa 
cum rămânem noi în inima lui Dumnezeu, în inima Mântuitorului nostru Iisus Hristos, în 


7 Părintele loan Gâscă, Părintele Arsenie Boca, mare îndrumator de suflete din sec. XX — O sinteză a 
gândirii Părintelui Arsenie în 800 de capete, ed. Teognost, 2002 

inima Maicii Domnului, oricât de depărtați am fi, oricâte rele am face. Până trăim în 
această viaţă Dumnezeu nu ne părăseşte. Noi putem să părăsim pe Dumnezeu, dar 
Dumnezeu nu poate să ne părăsească pe noi. Cu o astfel de afirmaţie, Părintele ne dă 
încredere în bunătatea lui Dumnezeu, în iubirea lui Dumnezeu faţă de noi, păcătoşii, căci 
se afirmă şi în rugăciunile de dezlegare ale sfintei noastre Biserici, că mila lui Dumnezeu 
este tot atît de mare, tot atît de infinită, cum este de infinită şi mărirea Lui, de vreme ce 
se spune: „Că precum este mărirea Ta, aşa este şi mila Ta”. Cuvântul spus de Părintele 
Arsenie, în formularea de mai sus, ne aduce aminte şi de ceea ce spune Psalmistul, prin 
cuvintele acestea: „Cât e de sus cerul deasupra pământului atât de mare e bunătatea Lui 
(a lui Dumnezeu) spre cei ce se tem de Dânsul. Cât de departe e Răsăritul de Apus, atâta 
a depărtat El de noi fărădelegile noastre. Cum miluieşte un tată pe copiii săi, aşa 
miluieşte Domnul pe cei ce se tem de Dânsul” (Psalmul 102, 10-13). 


Să-ţi fereşti capul de frig şi de prostie! 

E un cuvânt care merită să fie ştiut şi urmat, el putând fi de folos tuturor celor ce nu 
iau aminte la ei înşişi, tuturor celor care vor să braveze şi nu se gândesc la urmările pe 
care le pot avea, spre răul lor, nişte atitudini care nu sunt destul de bine gândite şi 
controlate. Să luăm, deci, aminte la cuvântul de mai sus şi să-l împlinim în cele două 
laturi ale lui. 


În mintea strâmbă şi lucrul drept se strâmbă. 

Aşa obişnuia să spună Părintele Arsenie, care urmărea pentru oameni o minte dreaptă 
şi lucruri drepte şi îndreptare spre mintea cea bună. Valoarea acestui cuvânt o intuiesc 
toți cei ce îl aud, şi asta se întâmplă des, căci noi îl aducem înaintea vizitatorilor şi 
închinătorilor noştri, mai ales atunci când au prilejul să vadă o pictură a Părintelui 
Arsenie reprezentând Adormirea Maicii Domnului, pictură în fața căreia se opresc cu 
admirație mulți dintre cei ce vizitează Mănăstirea Brâncoveanu de la Sâmbăta. Mintea se 
strâmbă în urma patimilor şi se îndreaptă pe măsura curățirii de patimi. Când mintea se 
îndreaptă, vede lucrurile drept, deci aşa cum sunt ele. „În mintea strâmbă şi lucrul drept 
se strâmbă”. Asta le place la mulţi, am băgat de seamă că le place. Când le spun că 
Părintele a zis că „în mintea strâmbă şi lucrul drept se strâmbă”, oamenii râd în general. 
De ce râd? Pentru că îşi dau seama că aşa e. Numai că e greu să ştii când ţi-e mintea 
strâmbă. 


Cea mai lungă cale este calea care duce de la urechi la inimă. 

Cea mai lungă cale este calea care duce de la urechi la inimă, adică de la informație la 
convingere. Oameni de informaţie religioasă sunt mai mulți decât cei ce au convingeri 
religioase. E necesară şi informaţia, care adeseori se face prin auzire. Dar a rămâne la 
informație înseamnă doar a fi la începutul drumului, „la urechi”. Până la inimă mai e o 
cale lungă, „cea mai lungă cale”. 


Mustrarea învinge, dar nu convinge. 

Este şi aceasta o cugetare la care e bine să luăm aminte. Are şi mustrarea rostul şi 
puterea ei, dar ea, ca şi constrângere, doar învinge, însă de convins nu convinge. De la 
învingere până la convingere e o cale lungă, poate tot atât de lungă, cât cea de la 
informație la convingere, cât cea de la urechi la inimă. 


Un suflet trist este un suflet cu luminile stinse. 
Cuvântul acesta ne aduce aminte de un cuvânt asemănător, cu circulație mai ales în 
lumea din Apus: „Un sfânt trist este un trist sfânt”. Părintele a fost întotdeauna pentru 

optimism, pentru bucurie, credința noastră fiind „izvor de bucurie”, creştinismul fiind 
„religia bucuriei”. Domnul Hristos le-a spus ucenicilor Săi: „Acestea vi le spun, ca 
bucuria Mea să fie întru voi şi ca bucuria voastră să fie deplină” (loan 15, 11). 


Bobul lui de grâu se preschimbă în tăciune, iar el se crede grâu nedreptăţit. 

Aşa caracteriza Părintele Arsenie pe omul care se abate de la cele bune şi care nu 
caută şi nu primeşte îndreptarea, ci îşi explică el mai bine cele pentru sine condamnând 
pe cei ce vreau să-l îndrepte. Începutul oricărei îndreptări este să-ţi recunoşti greşeala. 
„Cînd greşeala s-a făcut în tine aşezare şi adevăr”, când o ai ca deprindere şi o mai şi 
justifici, atunci „nu mai e greşeală, ci e păcat de moarte”. Într-o astfel de situaţie, cel ce 
se crede a fi drept, fără să şi fie de fapt, nu mai e bob de grâu, ci doar tăciune. 


Ajutaţi-mă să vă pot ajuta. 

Asta înseamnă că nu cel care vrea să te ajute te ajută cel mai mult, ci tu eşti cel care 
poți să fii ajutat. Dacă eşti deschis spre ajutor te poate ajuta omul de lângă tine şi omul 
superior ţie; dar dacă nu-l recunoşti superior, ba, dimpotrivă, îl judeci şi-l calci în 
picioare, atunci nu te poate ajuta, pentru că omul este fiinţa care poate zice nu, şi zice 
nu! 


Dacă tot trebuie să suferim, măcar să nu suferim zadarnic. 

Pentru a putea folosi suferinţa spre binele său, omul trebuie să creadă că suferința are 
un sens pentru el, chiar dacă pe moment nu înţelege. De fapt, cel care înţelege şi ştie 
cum să suporte suferința, nu mai suferă. 


Să ai înţelegere faţă de neputinţa omenească. 

Părintele Arsenie, Dumnezeu să-l odihnească, mi-a spus cândva un cuvânt; de fapt, 
nu mie, ci unui părinte, pe atunci student la teologie, un cuvânt pe care eu îl socotesc cel 
mai important cuvânt pe care l-am auzit de la el din câte ştiu că le-a spus şi le-a scris, 
anume: „Să ai înţelegere față de neputința omenească”. 


Mă, nu toți din lume se prăpădesc, nici toţi din mănăstire se mântuiesc. 

Avea o putere de sinteză deosebită, o putere de intuiție şi o putere de a cunoaşte 
totdeauna esenţialul într-o chestiune. Când îi puneai o problemă, el imediat avea 
răspunsul. Şi de la el au rămas şi cuvinte scrise, în manuscrisele lui. De pildă, când l-am 
întâlnit eu pentru prima dată, mi-a şi spus un cuvânt, o formulă. Zice: „Mă, nu toți din 
lume se prăpădesc, nici toți din mănăstire se mântuiesc”. Deci, avea o posibilitate de a 
formula ceva. 


Nici abuzul, nici refuzul. 
In legătură cu sexualitatea în familie, Părintele Arsenie zicea: „Nici abuzul, nici 
refuzul”. 


Fiecare dintre noi ducem un necredincios în spate. 
Zicea Părintele Arsenie referindu-se la trup: „Fiecare dintre noi ducem un 
necredincios în spate”. 


Naşteţi-vă sfinți! 

Părintele Arsenie îi îndemna pe oameni să nască sfinți. Bineînţeles că pentru a naşte 
sfinți trebuie să fii sfânt sau trebuie să tragi de tine spre idealul sfințeniei. Şi când 
începem să ne ocupăm de noi înşine, putem să ne cunoaştem, să aflăm negativele 

noastre, să cunoaştem încărcătura dată de alții şi pusă în noi, s-o rezolvăm; dar aceasta 
cere timp şi osteneală. 


Cu mine de două ori trebuie să se întâlnească omul... 

Părintele zicea că de două ori trebuia să se întâlnească omul cu el: o dată când îi 
spune şi a doua oară la moarte, să-i spună dacă a făcut ce i-a spus. Foarte corect! Ce rost 
are să meargă, cum merg unii, că să-i spună unul, că să-i spună altul, că un cuvânt de 
folos, că nu ştiu ce... şi-apoi adună la cuvinte de folos şi nu împlineşte nimic! 

Oxigen, glicogen, somn, să-ţi păstrezi hormonii şi să ai concepţie de viaţă 
creştină. 

A trecut pe la mine un tânăr care a fost la Părintele Arsenie. Şi ştiind eu că a fost la 
Părintele Arsenie, zic: „Măi, ce ţi-a spus Părintele Arsenie?”. Şi tânărul acela spune: 
„Ştiţi ce mi-a spus? Oxigen, glicogen, somn, să-ți păstrezi hormonii şi să ai concepție de 
viață creştină”. 

Se cunoaşte că Părintele a învăţat medicină şi că de fapt el îşi dădea seama că omul 
este şi trup, nu e numai suflet. Eu am dat un îndrumar pentru suflet. Părintele vine şi dă 
ceva pentru trup şi zice: Oxigen. Ce înseamnă asta? Aer cât mai bun, să trăieşti în aer cât 
mai bun. Glicogen: să ai o hrană rațională, căci numai aşa poţi să ai un echilibru organic. 
Să ai glicogen, adică zahăr din ficat. Cum? Printr-o hrană raţională, nici mai mult nici 
prea puţin. După aceea somn. Sunt unii care spun că e destul călugărului să doarmă un 
ceas. Dacă m-aş întâlni cu acela care a spus aşa, i-aş spune că nu are dreptate. Ştiţi de 
ce? Pentru că somnul e o binecuvântare de la Dumnezeu şi Părintele şi-a dat seama de 
lucrul acesta. De curând, am găsit în volumul XI din Filocalie că trebuie să dormi cel 
puţin şase ore, e mai rațional Sfântul Varsanufie decât cel care a scris în Pateric că e 
destul să dormi numai un ceas. Şi Părintele Arsenie zicea că cel puţin şase ceasuri de 
somn continuu. Cel puţin, adică înseamnă şi mai mult. Bineînţeles, nu vreo zece ceasuri, 
cum dorm unii acuma, vara, se culcă pe la zece şi se scoală a doua zi tot pe la zece. E 
cam prea mult. 

Al patrulea punct: să-ţi păstrezi hormonii, adică să nu faci risipă de energie sexuală. 
Şi Părintele şi noi care spovedim, întâlnim oameni dărâmaţi prin abuzuri şi, de aceea 
îndrăznim să spunem: fiți atenți, nu faceți abuz, nu faceţi risipă de energie sexuală. 

Şi al cincilea punct: să ai concepţie de viață creştină, adică să nu umbli după alte 
concepții de viaţă, ştiu eu, yoga, zen şi altele. 

Concepţia de viață creştină, câtă o avem, ne statorniceşte în gândul şi dorința de a ne 
ridica mai presus de fire, de a îndumnezei firea, prin harul şi îndurările şi iubirea de 
oameni a lui Dumnezeu. Tocmai de aceea folosim şi resursele fireşti, câte le avem la 
îndemână: aerul (aerul bun), hrana raţională, somnul şi energia vitală, pe care nu vrem să 
o risipim pe plăceri, ci vrem s-o canalizăm spre binele nostru material şi spiritual. Aşa 
dorea Părintele Arsenie, care a formulat îndreptarul de viață, pe care l-a predat tinerilor 
ŞI oricui care vrea să ia aminte la el. 


Domnul Hristos a fost răstignit cu spatele pe crucea materială şi cu faţa pe 
crucea spirituală. 


Cine face curte nu face carte. 
Pe o pictura făcută de Părintele Arsenie cu Judecata de Apoi e scris: „Tu eşti noi”. 


„Tu eşti noi”, ca şi când ar spune faptele oamenilor: Fii atent că tu cum eşti acum, să ştii 
că eşti noi, tu eşti ceea ce ai făcut, tu eşti ceea ce ai gândit, tu eşti ceea ce ai vorbit, tu 


) 


0 
| 
| 
4 
4 
| 
4 
4 
0 
t 
4 
| 
i 


O 


231 


ff cc cc Al Al o o Al 


eşti ceea ce ai simțit, tu eşti ceea ce ai citit. Tu eşti noi. Noi ne-am alcătuit în tine. Cartea 


vieţii tale eşti tu însuţi. 

Un Tovarăş nevăzut şi bun? 


Două sunt căile ce se deschid înaintea oamenilor: 

1. una coborâtoare şi lată, fiindcă mulți sunt cei ce merg pe dânsa (Matei 7,13) fiind 
plină de ademeniri, 

2. iar alta suitoare şi îngustă şi puțini sunt cei care merg pe ea (Matei 7,14). 

Calea largă e calea pierzării. Pe ea aleargă de zor două feluri de drumeți: oamenii şi 
dracii, adică Lucifer cu toată ceata lui de diavoli, aruncați pe pământ, şi toată lumea pe 
care o înşală el (Apocalipsa 12, 9-13). Şi-i înşeală aşa, că, înţepându-i cu acul plăcut al 
păcatului, le omoară sufletul o vreme sau chiar toată vremea vieții pământeşti. Aceştia 
pentru Dumnezeu sunt morţi, deşi lor li se pare că trăiesc (Apocalipsa 3,1), dar sunt 
numai trupuri (Geneza 6,3). Toţi aceştia, câtă vreme trăiesc, deşi-s morţi, neștiind de 
Dumnezeu, sunt cu îngerii cei răi, călători la iad (lov 21,13), pe calea pierzării. Aşa au 
călătorit toți nepoții lui Adam, mii de ani de-a rândul. 

Dar Dumnezeu preamilostivul, din iubirea de oameni, a făcut totul din partea Sa, ca 
să-i întoarcă pe oameni din povârnirea pierzării într-o cale nouă, calea mântuirii. De 
aceea Fiul, a doua Faţă a lui Dumnezeu, S-a făcut om desăvârşit - afară de păcat - şi ne-a 
arătat cărarea. Prin urmare, calea mântuirii e chiar cărarea pe care a mers Dumnezeu 
Însuşi ca Om adevărat, făcându-ni-Se pildă întru toate (loan 13,15) şi dându-ne 
îndrăzneală. 

Dar şi pe calea mântuirii merg tot două feluri de călători, căci de atunci... un Tovarăş 
nevăzut şi bun merge cu noi, cu fiecare dintre noi, în toate zilele vieţii noastre, cu fiecare 
rând de oameni, până la sfârşitul veacului (Matei 28,20). Dumnezeu Însuşi şi cu sfinţii 
Săi, întovărăşindu-i nevăzut pe oameni... 


Noe şi lisus 


Ceea ce odinioară era corabia lui Noe, peste puhoaiele potopului, aceea e Biserica lui 
Hristos - Cel cu cruce - peste puhoaiele pierzării. Deosebirea e că aceea a fost închisă pe 
dinafară de Dumnezeu şi nimeni n-a mai putut intra (Facere 7, 16), pe când corabia 
Bisericii -o corabie cu crucea pe catarg- are intrarea deschisă şi mai pot intra oameni 
zdrobiți de puhoaie. Acolo era Noe, aici e Hristos, iar în valuri e ucigaşul diavol, 
înecându-i pe oameni. 

Se întâmplă însă ceva de neînțeles, că cei ce se chinuiesc în valuri, deşi toți țin să 
trăiască, totuşi nu toți vor să scape în Corabie. Mai mult chiar, scuipă mâinile ce li se 
întind de la intrarea în corabie. lar mâinile sunt braţele părinteşti, braţele celor şapte 
Sfinte Taine ale Bisericii lui Dumnezeu, care izbăvesc pe oameni din potop, născându-i 
din trup în duh (Coloseni 2, 12), din omorâta viaţă, la viaţa cerească. Aceştia, care nu 
vor să scape în Corabia cârmuită de lisus Hristos - Cel cu cruce - sunt fiii pierzării (loan 
17, 12) fundcă n-au primit iubirea Adevărului ca să se mântuiască. De aceea Dumnezeu 
îngâduie să vină asupra lor amâgiri puternice, ca să dea crezământ minciunii şi să cadă 
sub osândă toţi cei ce n-au crezut adevărul, ci au îndrăgit nedreptatea (II Tesaloniceni 2, 
10-12). Astfel, după trecere de vreme, îngăduind Dumnezeu, vrăjmaşul mântuirii 
oamenilor s-a mai iscusit în rele: a scornit şi el corăbii şi cu ele dă târcoale peste apele 
potopului, ca să culeagă el pe cei ce întind mâinile să scape, dar scuipă Biserica. Pentru 
ei, fiii pierzării, îngăduie Dumnezeu amăgirea nelegiuită a satanei (II Tesaloniceni 2, 
10), care li s-a făcut până acum în peste 800 de hristoşi mincinoşi (Matei 24, 24), care de 
fapt sunt diavolii. Căci până acum, nelegiuitul a scornit peste 800 de luntre sau biserici 


8 Părintele Arsenie Boca, Fericirea de a cunoaşte calea, ed. Credinţa Strămoşească, 2006 

mincinoase, în care pe mulţi îi ia de minte şi-i duce cu el. Înşelăciunea-i uşor de prins: 
corăbierul vrăjmaş şi hristoşii mincinoşi nu au crucea pe catarg, iar înlăuntru nu au cele 
şapte Sfinte Taine. Înşelăciunea e şi mai vădită, întrucât oricare dintre hristoşii 
mincinoşi, luat în parte, nu e Fiul Tatălui, dovadă că nu lasă ucenicii să zică: Tatăl 
nostru, deşi scrie: „Aşa să vă rugaţi...” (Matei 6, 9). Apoi oricare dintre hristoşii 
mincinoşi, luat în parte, nu e Fiul Sfintei Fecioare, dovadă că-şi învaţă ucenicii să zică 
rău de Maica Domnului, şi, în sfârşit, întrebarea Apostolului Pavel: „Oare S-a împărțit 
Hristos?”(I Corinteni 1, 13). Prin urmare, hristoşii mincinoşi îşi scot ucenicii dintre fiii 
Tatălui şi îi fac fiii pierzării. Aceştia sunt cei nesiguri în adevăr, dar siguri în înşelăciune. 

Cum ajunge cineva pradă înşelăciunii, se va lămuri la vreme. Aici, răspunzând celor 
ce se țin mai presus de Biserică şi Sfinţi, e destul să le aducem aminte înşelăciunea în 
care au căzut jidovii, ucigaşii drepţilor, primii călători la iad cu Scriptura în mână. Nu 
după Scripturi L-au răstignit ei pe Dumnezeu? (loan 19, 7) 


Din păcătoşi Biserica face Sfinţi 


Mântuirea e fapta milostivirii lui Dumnezeu prin care ne scoate din păcat, dacă vrem 
şi ne ostenim şi noi. Dacă nu vrem, cu sila, nu ne mântuieşte nimeni. Aşa voieşte 
Dumnezeu, ca darul mântuirii Sale (Efeseni 2,8) să fie şi roada cunoștinței, a voinţei, a 
ostenelii şi a dragostei noastre. Dar e aşa de milostiv, că tot El ne ajută şi să vrem şi să 
lucrăm. Calea mântuirii, însă, începe când vine omul - (de cele mai multe ori abia viu 
din gâlceava cu moartea) - şi intră în Biserica văzută, cea adevărată, care e: „Una, 
Sfântă, Sobornicească şi Apostolească Biserică”. Mântuitorul nostru a întemeiat şi are 
numai o Biserică creştină, nu 800. 

Biserica aceasta, una, e sfântă, pentru că Sfânt e Întemeietorul ei, şi rămâne mereu 
sfântă, ba chiar îi sfințeşte pe păcătoşi. Celelalte „biserici” nu sunt sfinte, pentru că sunt 
întemeiate de oameni robiţi răzvrătirii, şi nici nu sfinţesc pe nimeni. 

Biserica lui Hristos e Sobornicească, adică stă pe temelia celor şapte Soboare a toată 
lumea şi cârmuită nevăzut de Mântuitorul Însuşi (Matei 28, 20), nu de vreun înlocuitor al 
Său, mai presus de soboare. 

Biserica în care ne mântuim e Apostolească, adică singura avându-și slujitorii urmând 
ca dar prin punerea mâinilor (Faptele Apostolilor 6, 6) unii de la alţii în şir neîntrerupt în 
sus, până la Apostoli şi până la lisus. Toate celelalte, ivite după aceea, sunt alăturea de 
cale, deci alăturea de mântuire. 

Prin urmare, cei ce stăm sub semnul Crucii (I Corinteni 1, 18), câtă vreme petrecem 
în cortul pământesc, urmăm calea mântuirii în Biserica văzută, luptătoare. După 
dezlegarea noastră din cele pământeşti, dacă am luptat lupta cea bună pe pământ (I 
Timotei 6, 12), venim în obştea Bisericii biruitoare din Ceruri - desăvârşirea neavând 
hotar. 

Biserica de pe pământ se numeşte luptătoare, pentru că aici inşii din obşte se luptă în 
ei înşişi, cu trupul, cu lumea şi cu diavolul, sub povăţuirea Bisericii. Păstorirea Bisericii 
urmăreşte ca nici unul din fiii Tatălui să nu se învrăjbească în ei înşişi, sau să se rupă din 
obşte şi din duhul dragostei lui Hristos, căci El uneşte obştea laolaltă, deci nimeni nu se 
mântuieşte răzlețindu-se de obşte. 

Biserica din Ceruri se numeşte biruitoare fiind alcătuită din obştea bunilor biruitori 
mucenici, a sfinților slujitori şi cuvioşi şi a tuturor sfinților purtători şi mărturisitori de 
Dumnezeu (Apocalipsa 12, 11), unde sunt aşteptaţi toţi ucenicii Domnului, care vor mai 
fi până la sfârşitul veacului - (Apocalipsa 17, 14). Unii s-au învrednicit încă de aici să 
petreacă nevăzut cu sfinţii, să fie cercetaţi de Maica Domnului, de Puteri cereşti şi chiar 
pe Domnul să-L vadă. E cunoscută întoarcerea lui Pavel, pe drumul Damascului (Fapte 

26, 12-18) şi răpirea lui în Rai (II Corinteni 12, 4). 

Calea mântuirii, prin urmare, e de pe pământ la cer, ca a unora ce ştim că, de la 
Dumnezeu am ieşit şi iarăşi la Dumnezeu ne întoarcem şi lăsăm lumea. Fericit cine 
se întoarce... 


Lupta mântuirii 


Pe o asemenea mărită cale, nimeni nu poate merge singur, de nu va veni în obştea 
Bisericii şi să fie condus de mâna nevăzută a Mântuitorului prin Preoți, ucenicii Săi 
văzuți, trimişi de El în fiecare generaţie de oameni. De aceea au zis Părinţii că, cine vrea 
să se mântuiască, cu întrebarea să călătorească. Aceasta, pentru că oricine s-a hotărât să 
iasă din calea păcatelor, care este gâlceava fărădelegilor, se va trezi deodată că i se vor 
ridica împotrivă (II Timotei 3, 12) trei vrăjmaşi, unul după altul. Iar vrăjmaşii mântuirii 
sunt aceştia: lumea, trupul şi diavolul. Pe aceştia îi arată toţi Sfinții Părinți. 

Prin „lume” se înțelege categoria păcatului, adică turma oamenilor necredincioşi 
(loan 1, 10), cei ce din toată voia s-au unit cu sfaturile dracilor (I loan 3, 8). Aceasta e 
lumea pentru care nu s-a rugat Mântuitorul. E gura satului, gura vecinului şi, de multe 
ori, gura şi faptele celor din casă cu tine (Matei 10, 36). 

Aceştia, adică lumea, îţi iartă orice ticăloşie ai face, oricât ai îndărăpta cu sufletul, dar 
nu te iartă nicidecum să le-o iei un pas înainte şi să te faci mai bun. Oamenii aceştia ai 
lumii au o ciudată ruşine de a fi buni. Bunătatea ta îi arde, şi se trudesc să te scoată de 
vină cu tot felul de ponoase, ba că te mândreşti, ba şi alte ponoase îţi mai aduc. 

Lumea e veacul viclean, placul oamenilor (Efeseni 6, 6) şi slava deşartă (I Ioan 2, 16). 
Gura lumii grăieşte ale stăpânitorului ei (diavolul) (I loan 5,19). De aceea avem poruncă: 
„Nu iubiţi lumea, nici cele din lume: pofta trupului, pofta ochilor şi trufia vieţii, care nu 
sunt de la Tatăl” ( loan 2, 15-16). 

Cine vrea să biruie această primă piedică (lumea), în calea mântuirii, are la îndemână 
acestea trei: răbdarea, iertarea şi rugăciunea. Cu răbdarea suntem datori pentru că, mai 
înainte de a veni la calea lui Dumnezeu, sau la ostenelile mântuirii, făceam şi noi ale 
lumii, umblând pe calea păcatelor şi astfel ne-am băgat datori, iar acum trebuie să plătim 
ale noastre de atunci, ca pentru răbdare să ne ierte Dumnezeu. Aşa trebuie să plătim 
acum cu durere, cele ce le-am făcut odinioară cu plăcere. 

Cine vrea să biruie lumea, e dator cu iertarea, oricâte necazuri ar pătimi de la oamenii 
lumii acesteia, ca unul ce ştie că fraţii lui stau legaţi într-o robie străină, în întunericul 
necunoştinţei de Dumnezeu şi de ei înşişi. 

Cine vrea să biruie lumea se roagă Tatălui său în ascuns, sau în gând, pentru orice fiu 
al lui Dumnezeu, oricât de întunecată purtare ar avea şi oricâte rele i-ar face; căci 
răbdarea răului, iertarea fraţilor şi rugăciunea în ascuns au putere înaintea lui Dumnezeu 
şi, pentru ele, biruie El şi întoarce spre bine pe cel ce te amărăşte. lar cu acestea, te-ai 
făcut pricină de mântuire pentru fratele tău din lume. 

În rugăciunea cu gândul să fim smeriţi, aducându-ne aminte greşelile noastre, şi 
zicând: „Doamne, iartă-i vorbele şi mie faptele!” Căci asupra smereniei, vrăjmaşul nu 
poate nimic. Şi făcând aşa, ori de câte ori întâmplarea o cere - dar şi când n-o cere - cu 
ajutorul lui Dumnezeu, treci cu bine peste prima piedică a potrivnicului, pe care ţi-o 
ridică în cale, prin frații tăi din lume, mai slabi de înger (I Tesaloniceni 5, 14). Cine are 
darul dragostei, al răbdării şi al gândului smerit, în vreme de luptă, poate vedea lucruri 
minunate, dacă luptă după lege (II Timotei 2, 5), iar legea este dragostea. 

Aşa de pildă, noi nu ştim tainele lui Dumnezeu: pe cine mântuieşte din lume şi pe 
cine osândeşte. Dacă pe cel ce se sălbăticeşte asupra ta, din întunecimea sa, îl ştie 
Dumnezeu că se va mântui, mântuirea lui o va face şi cu ajutorul tău, că-ți dă ție darul 

răbdării, al iertării din inimă (Matei 18, 35) şi rugăciunea; şi aşa, pentru smerenia ta, îl 
va birui Dumnezeu şi va alunga duhurile rele dintr-însul. Dacă, însă, fratele acela mai 
are de chinuit în robie străină, sau chiar îşi va pierde sufletul, la purtarea ta cea după 
Dumnezeu, răutatea lui va creşte şi desăvârşit se va sălbătici împotriva oamenilor şi 
împotriva lui Dumnezeu. Prin urmare, nicidecum să nu uităm că ostaşi ai lui Dumnezeu 
suntem (II Timotei 2, 3). Deci fii destoinic, suflete, ştiind cui crezi (II Timotei 1, 12), cu 
ale cui arme baţi războiul (II Corinteni 10, 4), cine îți ajută, ca să nu piardă Dumnezeu 
pe cineva, pentru neiscusinţa ta. De aceea au zis Părinţii că pricina mântuirii este 
aproapele. De aceea, cei ce biruie lumea (I loan 5, 4) nu sunt o adunare de slabi, de 
neputincioşi, oricât ar părea răbdarea o slăbiciune, ci ei sunt ostaşii împăratului Hristos, 
primul Care a biruit lumea, şi în temeiul aceleiaşi biruințe dă cununa, care este 
mântuirea. În nevoinţe se dovedeşte răbdarea şi credinţa Sfinţilor (Apoc. 13, 10). 


Vrăjmaş milostiv şi prieten viclean 


Când potrivnicul se vede bătut la prima piedică - cea mai uşoară - ce o ridică în calea 
robilor lui Dumnezeu prin lume, le stârneşte piedica a doua: propriul lor trup cu iubirea 
de sine. Se tânguie trupul, ca să te milostiveşti de el, (dar asta) e tânguirea vicleană a 
stricăciunii, care nu trebuie ascultată ci scoasă din rădăcină şi firea făcută iarăşi curată. 
De aceea, Părinţii i-au zis trupului: „vrăjmaş milostiv şi prieten viclean”. În vremea 
negrijei pentru mântuire, trupul se nărăveşte cu patimile şi poftele care l-au desfrânat şi 
l-au scos de sub conducerea minţii, sau mai bine zis au scos mintea de la conducere, 
încât se răscoală cu neruşinare împotriva sufletului, chinuindu-l în tot felul, întărâtân- 
du-se până şi împotriva lui Dumnezeu. Deoarece „pofta cărnii este vrăjmăşie împotriva 
lui Dumnezeu, fiindcă nu se supune legii lui Dumnezeu şi nici nu poate” (Romani 8, 7). 
Aşa vine, că fiecare suflet duce un necredincios în spate - trupul de pe noi. De la starea 
asta şi până la a-l face să fie templu sau Biserică a Duhului Sfânt (I Corinteni 3, 16; 6, 
19) e de luptă, uneori o viață întreagă. 

Firea trupului fiind surdă, oarbă şi mută, nu te poți înțelege cu el decât cu osteneală şi 
foame, însă aceasta să fie după dreapta socoteală, ca să nu-i dăuneze sănătății. Acestea îl 
îmblânzesc şi nu se mai ține vrăjmaş lui Dumnezeu. Rugăciunea şi postul scot dracii 
poftei şi ai mâniei din trup. Foamea îmblânzeşte fiarele. 

Toată lupta aceasta însă nicidecum să nu se poarte fără îndrumarea unui duhovnic 
iscusit, care ştie pentru fiecare aceste trei: măsura, trebuinţa şi putinţa fiecăruia. Adică: 
după vârstă, după sănătatea rămasă - deşi postul pe mulți 1-a făcut sănătoşi - şi după tăria 
şi felul ispitelor. Aşa cere dreapta socoteală. Cei ce s-au grăbit fără sfatul dreptei 
socoteli, toți au întârziat sau au pierdut, îndărăptând. De aceea au zis Părinţii, gândin- 
du-se la cei grăbiţi să stingă patimile, că mai mulți s-au păgubit din post, decât din prea 
multa mâncare şi preamăreau dreapta socoteală, ca virtutea cea mai mare. Preţuirea 
pătimaşă a trupului pe mulți îi întoarce împotriva duhovnicului, dar nu-i ține mult, boala 
îi întoarce; iar pe alții, muşcaţi la minte de mândrie, de la început nici nu-i lasă să 
ajungă, deşi le tânjeşte cugetul. La vreme de umilinţă, însă, şi aceştia biruie şi vor intra 
în luptă. 


Iubirea de sine, 
primul pui al diavolului 


Aşa numeşte Sfântul Maxim Mărturisitorul iubirea de sine: „primul pui al 
diavolului”. E cealaltă parte din piedica a doua ce ne-o stârneşte potrivnicul în noi 
înşine: iubirea trupească de sine, începătura mândriei, puiul necurat. Impotriva ei 

ne-a cerut Mântuitorul hotârârea lepădării de sine, zicând: „Oricine voieşte să vină 
după Mine, să se lepede de sine, să-şi ia crucea sa în fiecare zi şi să-Mi urmeze Mie” 
(Luca 9, 23). Lepădarea aceasta însă o poate face numai cel ce s-a desfăcut din toată 
dragostea lumească şi şi-a strămutat puterea dragostei sale, toată, către Dumnezeu. 
Sau altfel zis: pe cel ce l-a ajutat Dumnezeu să iasă din legăturile dinafară ale iubirii 
de lume, îl ajută să iasă şi din legăturile dinlăuntru ale iubirii de sine. 

Ca să treci cu bine peste piedica a doua, care eşti tu însuţi, iată că sporeşte Dumnezeu 
dragostea Sa către tine şi sporeşte şi dragostea ta de Dumnezeu, pe măsura piedicii din 
cale. 

Într-adevăr, această iubire trupească de sine, primul pui al diavolului, numai 
dragostea aprinsă a lui Dumnezeu o poate arde şi desăvârşit s-o facă scrum. Obişnuit, noi 
nu prea putem să ştim în câtă primejdie ne bagă iubirea de sine, dar putem deduce după 
purtarea de grijă a lui Dumnezeu, Care, cu iubire, ajutând mântuirea noastră, îngăduie 
încercări, ceartă şi ocări asupra noastră, ca să ne scârbim de noi înşine şi să ni se 
tocească tot gustul de cele de aici, că altfel nu putem muri nouă înşine (Galateni 2, 19), 
ca să viem lui Dumnezeu. De aceea toți Părinții au fugit de laudă şi au iubit ocara şi 
toată năpăstuirea, ca pe unele ce ucid puii de drac şi mai mult folos aduc de la 
Dumnezeu. 

Cei ce, cu darul lui Dumnezeu, se izbăvesc şi de legăturile dinlăuntru ale iubirii de 
sine, se mărturisesc şi sunt: străini şi călători aici pe pământ (Evrei 11, 13). De aceea 
„Suspinăm în acest trup, dorind să ne îmbrăcăm cu locuinţa noastră cea din Ceruri” (II 
Corinteni 5, 2). lată de ce, prin sfatul dreptei socoteli, trupul trebuie stins, veştejită 
floarea lui în lumea aceasta, iar faptele lui vicioase omorâte (Romani 8, 13). Stau 
mărturie cuvintele Mântuitorului, când zice: „Cine ține la viaţa lui o va pierde; iar cine-şi 
pierde viaţa lui pentru Mine, va găsi-o” (Matei 10, 39). înțelegem că-şi va pierde viața 
cel ce ţine la felul lumesc şi trupesc al vieţii. Sub altă formă auzim acelaşi cuvânt, 
grăind: „Cine va voi să-şi mântuiască sufletul îl va pierde; iar cine-şi va pierde sufletul 
său pentru Mine şi pentru Evanghelie, acela îl va mântui”(Marcu 8, 35). Sufletul are şi el 
o parte pătimaşă, care s-a nărăvit cu viața cea trupească, încât sufletul multor oameni 
n-ar mai vrea să moară trupul, aşa de tare s-au învoit şi s-au legat cu plăcerea de lumea 
aceasta. Ar vrea să fie veşnică viața aceasta. Poate că şi de aceea a lăsat Dumnezeu viața 
aceasta aşa de necăjită, ca să ne mai şi săturăm de ea. Deci, mai fericiți sunt săracii 
(Luca 6, 20) ca bogaţii. Căci zice bogatul: „Acum, suflete, ai multe bunătăţi adunate pe 
mulți ani: mănâncă, bea şi te veseleşte”, iar pentru o atare socoteală Dumnezeu i-a zis: 
„nebun” (Luca 12, 20). 

Deci, ca să ne mântuim, trebuie să ucidem înclinarea sufletului cea lunecoasă spre 
împătimirea cu lumea, cu trupul şi cu avuţia, care, toate, aici rămân. Dacă nu ardem 
această înclinare a sufletului spre lume, întreg sufletul se pierde. 

Sunt alţii care-şi curăţesc sufletul de patimi prin multe osteneli, ştiut fiind că şi 
sufletul are patimile lui: părerea, slava deşartă, mândria, iar când scapă de aceste bucurii 
mincinoase, şi-i dăruieşte Dumnezeu cu adevărat bucurii duhovniceşti, se îndrăgostesc 
de propriul lor suflet, că iată se face curat. Şi sufletele acestea se sting şi se pierd. 
Bucuria neînfrânată, chiar cea din daruri cu adevărat duhovniceşti, te poate face să uiţi 
că încă n-ai ieşit desăvârşit din împărăţia ispitelor. Sufletul care se mântuieşte este acela, 
care nu mai trăieşte pentru sine, ci pentru Dumnezeu; e sufletul care s-a izbăvit de sine şi 
petrece ca un dus din lume. Viaţa şi dragostea lui întreagă este numai Dumnezeu, Care-l 
face să uite de sine, iar când revine la lumea aceasta, se urăşte pe sine. Sfântul Ioan, 
Evanghelistul, prinde tocmai această a treia treaptă a luptei cu sine însuşi după acelaşi 
cuvânt al Domnului, zicând: „Cine îşi iubeşte sufletul său, îl va pierde; iar cine-şi urăşte 
sufletul său în lumea aceasta, îl va păstra spre viaţa veşnică”(loan 12, 25). De am străluci 

duhovniceşte ca soarele, ceea ce la puțini se întâmplă, de una să ne ținem: că nu suntem 
din lumea aceasta, nu e aici dragostea noastră. Căci dragostea lui Dumnezeu ne arde, şi 
arde şi piedica a doua din calea întoarcerii noastre Acasă... Cei ce şi-au întors toate 
puterile făpturii lor din lumea cea deşartă cu viciile ei, şi le-au strămutat la Dumnezeu, 
lepădându-se de lume, au biruit lumea şi pe ei înşişi, cu darul lui Dumnezeu. 


Semnul Sfintei Cruci 


În calea mântuirii, sau a întoarcerii noastre Acasă, se mai ridică o piedică: vrăjmaşul 
însuşi, puterea răului în persoană, sau îngerul rău. El, în mândria lui, nu poate răbda să 
fie bătut. Dacă a fost bătut când se lupta cu noi din afară, prin gura lumii, dacă a trebuit 
să fugă ruşinat, după zeci de ani de lupte dinlăuntru, din trup şi din suflet, atunci sufletul 
şi mintea, făcându-se curate, îl prind în vederea nevăzută; şi atunci (diavolul) 
nemaiavând ce face, vine în persoană să se războiască cu noi. De acum, începe războiul 
minţii omului cu mintea cea vicleană, sau războiul nevăzut. Spre războiul acesta, însă, sa 
nu îndrăznească nimeni de n-a fost chemat de Dumnezeu, cu rostul de a ruşina puterea 
vrăjmaşă şi a mai întări neputința oamenilor spre război, căci nu e un război de glumă. 
Deocamdată să ne mulțumim a şti, că arme asupra diavolului avem aceste trei: 

1 - Numele Domnului şi al Maicii Domnului, despre care zice Sfântul loan Scărarul 
că: „Armă mai tare în Cer şi pe pământ nu avem, ca numele lui Dumnezeu”. 

2 - a doua armă pe care o avem împotriva puterii vrăjmaşe este Sfânta Cruce (I 
Corinteni 1, 18). Aş întreba pe cei ce nu au cruce: cu ce semn vă apăraţi de diavol? Ei 
însă n-au semn, că nu-i lasă să-l facă. Nu în zadar semnul Crucii îl numeşte Biserica: 
„Armă nebiruită asupra diavolului, crucea Ta ne-ai dat-o nouă...”. 

3 - iar a treia armă de apărare e smerenia sufletului, chiar în ceasul tulburării tale, 
zicând din adâncul inimii: „Pentru păcatele mele pătimesc acestea, Doamne, izbăveş- 
te-mă de cel rău”. Şi întoarce-te cu inimă bună către Dumnezeu, orice gânduri rele ai 
avea, pălmuindu-ţi mintea, că vede Tatăl osteneala fiului şi nicidecum nu-l lasă. 


În pustia Carantaniei 


Dumnezeu a făcut totul pentru mântuirea noastră. Aceasta nu înseamnă ca noi să ne 
dedăm lenei, pentru că a făcut Dumnezeu totul şi noi nu mai avem nimic de făcut. 
Dumnezeu a făcut totul din partea Sa: S-a micşorat pe Sine şi S-a făcut Om adevărat, 
întru totul asemănându-se nouă, afară de păcat, (Filipeni 2, 7), ca să ne arate cu lucrul şi 
cu pilda cărarea de urmat. El era şi Dumnezeu adevărat, dar a mers omeneşte pe calea 
cea nouă. De aceea, calea mântuirii o numim calea lui Dumnezeu, pentru că cel dintâi El 
a mers pe ea. 

Deci, cei ce vrem să ne mântuim, avem a merge şi noi toți aceeaşi cale, toată. ŞI, 
fiindcă avem de a trece peste şerpi şi peste scorpii şi peste toată puterea vrăjmaşă (Luca 
10, 19), iar noi suntem numai oameni, lisus, Cel cu Cruce, ne ajută El, dăruindu-ne cele 
mai presus de firea noastră. Ba mai mult, chiar El însuşi se luptă pentru noi, ca să-l 
urmăm întocmai toată calea pământească. Din buze, mulţi Îl urmează pe Domnul, dar 
când să treacă prin moartea de pe cruce - adică desăvârşita lepădare de sine - mulţi se 
dau înapoi. Toţi aceştia întârzie pe cale. De aceea zic, cine vrea să vadă pe Domnul în 
veacul fără de sfârşit, după înviere, trebuie să meargă cu El toată calea, iar nu numai 
până la un loc, sau numai până la o vreme. Rămaşi în urmă, de frică, (Apocalipsa 21, 8) 
sunt destui în toate veacurile şi vremurile, dar mai ales în vremurile noastre, temându-se, 
ca nu cumva din cauza credinței să-şi primejduiască viața aceasta. Ori, unde e fericirea 
aceea să cădem şi noi în „primejdia” în care a căzut Dumnezeu? lar de nu cădem (adică 

nu suntem încercați prin ispite), e semn că nu suntem vrednici. 

E bine de observat că lisus Hristos, întrupat în Om adevărat, ca Om l-a biruit pe 
diavolul, iar nu ca Dumnezeu; căci cu puterea de Dumnezeu, ca fulgerul l-a aruncat din 
ceruri (Luca 10, 18). lisus, ca Om adevărat, a venit să se lupte cu diavolul, întrucât 
numai aşa ne putea împinge pe noi la toată îndrăzneala câtă trebuie. lar ca Om, câştigând 
biruința desăvârşită asupra diavolului, biruința Sa ne-a dat-o nouă, dar, numai dacă ne 
luptăm şi noi ca El. Cu biruinţa Sa, Mântuitorul ne-a învăţat şi pe noi, meşteşugul războ- 
irii, ne-a dat cunoştinţa şi ne-a dat şi puterea. El este modelul de luptă cât ţine cărarea. 

lată, după Sfântul Maxim Mărturisitorul, lupta lui lisus cu satana: Mântuitorul de 
aceea a venit, ca să sfărâme lucrurile diavolului (I loan 3, 8) şi să surpe stăpânirea lui, în 
care îi ținea pe oameni. Astfel, când diavolul L-a ispitit în pustia Carantaniei (Luca 4, 
1-13) ca să facă din pietre pâine, căci flămânzise, lisus l-a bătut cu Scriptura, zicând: 
„Scris este că nu numai cu pâine va trăi omul, ci cu tot cuvântul ce iese din gura lui 
Dumnezeu” (Matei 4, 4). Dar diavolul n-a renunţat la luptă, ci L-a ispitit cu strălucirea 
tuturor împărățiilor pământului - cu slava puterii politice - (gândind: nu cumva primeşte 
să fie împărat?), zicând Domnului: Ţie îți voi da toată puterea şi strălucirea ei, căci mie 
îmi este dată şi o dau cui vreau, deci dacă Tu te vei închina mie, toată puterea şi 
strălucirea ei ţi-o dau ie. (Matel 4, 8,9). Şi răspunzând lisus, l-a bătut grăind din 
Scripturi: „Mergi înapoia Mea, satano, că scris este: Domnului Dumnezeului Tău să te 
închini şi Lui unuia să-l slujeşti” (Matei 4, 10). 

Când s-a văzut diavolul bătut din Scripturi, a luat şi el Scriptura - căci ştie şi el 
Scriptura, însă diavoleşte, deoarece mintea lui fiind nebună, strâmbă înţelesul oricărui 
cuvânt, de vreme ce el nu stă întru Adevăr, ci în minciună. Aşa ÎI duse pe Iisus pe aripa 
templului din Ierusalim, zicându-l „De eşti Tu, Fiul lui Dumnezeu, aruncă-Te pe sineţi, 
jos, că scris este: «Îngerilor Săi va porunci pentru Tine, şi pe mâini Te vor ridica, ca nu 
cumva să împiedici de piatră piciorul Tău»” (Matei 4, 7). Atunci lisus i-a tăiat scurt şi 
ispita aceasta, răspunzându-i: „larăşi scris este în Lege: «să nu ispiteşti pe Domnul 
Dumnezeul tău»"(Matei 4, 7). Şi după ce sfârşi toată ispita, diavolul se duse de la El 
până la o vreme, semn că mai târziu, a venit şi sub altă formă. 


Cărarea e iubirea 


Potrivnicul L-a cercat pe Domnul prin acestea trei: 

- prin neputința trupului, 

- prin slava deşartă şi 

- prin ispitirea de Dumnezeu. 

Toate aceste ispite au ascunse în ele momeala plăcerii sau acul păcatului (I Corinteni 
15, 56), însă în chip felurit. 

Toate la un loc alcătuiesc chipul dintâi al războiului, sau, după Sfântul Maxim, ispita 
prin plăcere. Dacă lisus S-ar fi biruit de oricare dintre acestea, ar fi căzut din dragostea 
Tatălui, ar fi călcat El porunca prima din lege, pe care avea s-o propovăduiască între 
oameni ca nimeni altul, porunca dragostei de Dumnezeu, ca Tată al oamenilor (Matei 5, 
48). 

Tot războiul potrivnicului acesta a fost: Ca să-L facă pe Domnul să calce dragostea 
către Dumnezeu ca Tată. Căci ştie vrăjmaşul că plăcerea pământească, pentru cine umblă 
după ea, are drăceasca putere să desfacă pe om de dragostea lui Dumnezeu şi să i-o 
întoarcă spre plăcerea a orice altceva a veacului de acum afară de Dumnezeu. 

Prin urmare, dacă mai avem inima prinsă de orice de pe pământ, stăpânitorul lumii 
acesteia încă ne mai ține legați în împărăția lui, de vreme ce dragostea noastră către 
Dumnezeu încă n-a ars şi aţa aceea. 

După ce Domnul l-a bătut pe diavol în pustia Carantaniei, în sfânt sufletul Său, curat 
de lumea aceasta ca o pustie, a venit să-l bată şi între oameni. Cuvintele Evanghelistului 
ne descriu şi această latură a războiului, căci zice: „şi după ce sfârşi toată ispita, diavolul, 
se depărtă de el până la o vreme” (Luca 4, 13). Semn că a mai venit iarăşi, însă de data 
aceasta, războindu-se cu Domnul prin oamenii lumii acesteia. Satana a răsculat 
împotriva Mântuitorului pe oamenii puternici de atunci, viclenii vremii, cărturarii şi 
fariseii lumii vechi, unelte ale sale, oameni slabi dar cu putere mare, că doar-doar Iisus îi 
va blestema, sau îi va uri, şi aşa să greşească măcar împotriva celei de-a doua porunci, 
porunca iubirii de oameni. 

Aceasta e, cum zice Sfântul Maxim, ispita a doua, prin durere, care are însuşirea să 
învrăjbească oamenii întreolaltă. Mântuitorul, e drept, i-a mustrat şi i-a certat ca nimeni 
altul (loan 8, 41-47), însă nu i-a urât nicio clipă, de vreme ce pe diavolul din ei îl certa 
şi-l umilea, dându-l la iveală şi arzându-l cu adevărul, iar pe ei îi iubea şi-i învăţa înainte 
(loan 8, 48-59). 

Dumnezeu îi prevenise pe mai marii templului, prin vedenia lui Zaharia Proorocul, ca 
să ia aminte că şi ei vor fi ispitiți. lată cuvântul: „Şi mi-a arătat Domnul pe Iosua 
(lehoşua), marele Preot, stând înaintea feţei îngerului Domnului şi diavolul la dreapta 
lui, ca să i se împotrivească” (Zaharia 3,1). Proorocul vede schimbându-i-se veşmintele 
rele cu altele bune şi punându-i-se podoabă curată pe cap, şi îngerul i-a atras aminte: „Fii 
luător aminte, Iosua, mare preot, tu şi soţii tăi, care stau înaintea feţei tale: căci ei sunt 
chipuri pentru viitor. Căci iată Eu aduc pe Slujitorul Meu Odraslă” (Zaharia 3, 8). 
Totuşi, ei, învăluiți cu lumea aceasta, n-au putut pricepe ispita, în care cădeau, pizmuind 
pe lisus. 

Iubirea de Dumnezeu şi iubirea de oameni, în care atârnă toată Legea şi Proorocii 
(Matei 22,40), împlinindu-le lisus ca nimeni altul, se vedea limpede că lisus este 
Dumnezeu şi că Dumnezeu este iubire (I loan 4, 8). Pe acestea două ni le-a dat ca 
porunci. De aceea, poruncile lui Dumnezeu bat pe vrăjmaşul, când are cine le trăi. Căci 
iată, Dumnezeu se ascunde în poruncile Sale. 

Trăirea acestor porunci arde pe diavol aşa de cumplit, încât acesta răscoală puterile 
iadului şi cu ele aţâţă oamenii lumii, care-s biruiţi de el, şi-i năpusteşte împotriva lui 
lisus şi a oricărui ucenic al Lui. lar prin Lege, prin stăpânitorii lumii acesteia (ei înşişi 
stăpâniți de el, de diavol), prin slujitorii Templului: arhiereii Anna şi Caiafa, prin Iuda 
vânzătorul, (toţi biruiţi de el), diavolul nu-L mai putea răbda să-i facă împărăția de jaf 
şi-l cere nedreapta răstignire pe cruce, în rând cu tâlharii. 

Războiul nevăzut între iubire şi ură ajungând aici, iată cum îl bate lisus pe diavol - tot 
ca om, să nu uităm - prin neputința şi nepreţuirea trupului (loan 6,63). Adică prin 
desăvârşita lepădare de sine sau primirea de bună voie a morții. Plăcerea a respins-o cu 
prigonire mare, durerea însă a primit-o cu dorire mare (Luca 12,50). 

Vedem că la Domnul lupta e întoarsă: 

- întâi l-a înfrânt pe potrivnicul în duh, în pustie, biruind prin dragostea de Dumnezeu 
ispita cea dintâi - momeala plăcerii; 

- apoi l-a bătut în lume, prin iubirea de oameni, oricât îl lovea printr-înşii (prin 
oameni) vrăjmaşul, cu ispita durerii; 

- şi pe urmă de tot, a venit - prin orânduire dumnezeiască - ispita, tot prin durere, 
asupra trupului Domnului, ispită pe care a biruit-o, dându-Şi trupul să fie răstignit pe 
cruce, ca un făcător de rele. Nu-şi dădea satana seama că răstignind „omul” pe Cruce, 
după ce-L va înghiţi cu poftă, sau cu ura cea mai mare, va afla că prin Cruce a înghiţit pe 
Dumnezeu. Nu-şi putea da seama vicleanul de Taina Crucii, care-i va rupe toate cele 
dinlăuntru, şi, Hristos lisus, Omul-Dumnezeu îi va învia pe drepţii cei din Vechiul 
Testament, făcând biruință veşnică asupra răului, pe care o va da omului, fratele Său 

(Matei 28,10) şi ucenic pe aceeaşi cale. Această biruinţă a lui lisus, prin omul în care Se 
ținea ascuns, ne-a deschis împărăţia lui Dumnezeu şi ne-a făcut cu putință învierea şi 
mântuirea. 

lată de ce ne este drag de Dumnezeu, Cel în Treime închinat: Tatăl, Fiul şi Duhul 
Sfânt, că pentru noi şi pentru a noastră mântuire S-a făcut Om, şi omeneşte a mers şi 
merge înaintea noastră, Însuşi făcându-Se cărare de la om la Dumnezeu. Ne este drag că 
ne-a dat meşteşugul, învăţătura şi puterea. 

Ca mărturii netrebnice (ce suntem noi) îi ştim dragostea cu care ne iubeşte El, dar 
nimic de pe pământ n-o poate spune. El umblă nevăzut de oamenii cu ochi de lut, 
căutând mereu pe fraţii Săi (Matei 28, 10), pândind şi alergând după fiecare ins şi 
neavând odihnă până nu-i află pe toţi, ca să-i adune Acasă. Şi aceasta o face mereu, în 
fiecare veac de oameni, până la sfârşitul lumii. Asta nu o pot tăcea. Iar cine L-a văzut pe 
Domnul şi neasemănata-l Cruce, pe care încă o tot duce, printre oamenii care-L 
pălmuiesc cu ură de fiară - până la sfârşitul veacului de acum - unul ca acela sare ca ars 
din orice iubire de sine şi se roagă, strigând, să aibă în lumea aceasta soarta lui 
Dumnezeu şi trăieşte ca un dezlegat de viaţă şi nici o urgie a vremii nu-i poate face 
nimic decât a-l desăvârşi, lămurindu-l ca aurul. 

Suferinţa fără de asemănare a lui Dumnezeu Mântuitorul nostru, cea din iubirea de 
oameni, curățeşte şi viața noastră; căci acesta-i focul azvârlit de Dumnezeu pe pământ 
(Luca 12, 49): pârjolul dragostei, care aprinde lumea, arde dracii şi străluceşte cu lumină 
dumnezeiască pe smeriții Săi următori, ce se întorc Acasă. Dorul lui Dumnezeu după cel 
mai mare păcătos este neasemănat mai mare decât dorul celui mai sfânt om după 
Dumnezeu. 


Saul şi David 


Pe calea mântuirii nimeni nu poate merge singur, de nu va fi condus de mâna 
nevăzută a Mântuitorului, prin preoţii Bisericii, ucenicii Săi văzuţi. Căci zice: „Cine vă 
primeşte pe voi, pe Mine mă primeşte” (Matei 10, 40). Deci, în calea Duhului, nu poţi 
merge fără ucenicie la duhovnic. Mulțimea ispitelor, vicleniile vrăjmaşului nevăzut, care 
ne războieşte prin lucrurile sau oamenii văzuţi, oricând ar putea scoate pe ucenicul 
Domnului din calea mântuirii, şi să-l rătăcească, dacă duhovnicul nu ar avea meşteşugul, 
ştiinţa şi puterea de la Dumnezeu, ca să împrăştie şi mereu să strice lucrăturile 
potrivnicului. Pricepem, prin urmare, că ucenicul sau credinciosul e dator cu ascultarea 
din dragoste către duhovnicul său, căci fără aceasta e cu neputinţă izbăvirea de necazuri 
şi ajutorul la mântuire. 

Sfânta Scriptură ne înşiră mulţi ascultători buni, dar şi foarte mulți neascultători. 
Dintre cei ascultători, alegem spre învățătură, dreapta socoteală cu sine a regelui David 
sub povăţuirea duhovnicului său, Natan proorocul. Îl numim pe Natan duhovnic şi nu 
sfetnic al regelui, pentru faptul că era îndreptător în ale Duhului şi mijlocitor între legea 
lui Dumnezeu şi fărădelegea omului, deşi în Legea Veche nu era mântuire, spre 
deosebire de sfetnic, care mijloceşte între om şi om. lar dintre neascultători, alegem viaţa 
regelui Saul, care nu primea sfatul lui Dumnezeu prin Samuil şi neascultând, până în 
sfârşit, a luat plata neascultării, desăvârşit pierzându-se. 


Cum ne băgăm datori 
David, până a nu fi rege, era al optulea copil la părinți şi ciobănaş cu slujba, trăind 


toți viață cumpătată. Când însă a ajuns rege, dând de trai bun, l-au îmbulzit poftele; s-a 
întâmplat şi vremea cu prilej că o vecină a lui, femeia lui Urie, făcea odată baie. David a 

văzut-o şi s-a aprins de pofta curviei. A aflat cine e, a pus la cale cu fățărnicie şi cu 
vicleşug trimiterea bărbatului ei în primejdie de moarte - unde a şi murit - şi aşa, i-a luat 
muierea. lată-l pe regele David, cel uns de Dumnezeu cu cinste de rege şi cu dar de 
prooroc, omorând bărbatul şi prea-curvind cu femeia rămasă. După slujbă era rege, după 
dar prooroc, trupul însă... vrăjmaş lui Dumnezeu şi ucigaş de om. Şi zice Scriptura: 
„Fapta aceasta, pe care a făcut-o David, a fost rea înaintea lui Dumnezeu” (II Regi 11, 
27). 


Vremea de plată 


Să vedem acum, în ce chip îi rânduieşte Dumnezeu îndreptarea. Ştim că era uns rege 
de Samuil proorocul, însă acesta murise. Astfel a trimis Dumnezeu la David pe Natan, 
proorocul, care, printr-o asemănare l-a adus să-şi cunoască păcatul şi vrednicia de 
moarte. Proorocul sau văzătorul înainte al celor ce au să vie de la Dumnezeu, i-a făcut 
înțeleasă legea, care atârnă peste fără-de-lege. I-a arătat că, făcând moarte de om, sabia 
va atârna în veac asupra casei sale. Iar pentru că a luat femeia altuia şi femeia sa va fi 
luată de alții, dinaintea ochilor săi. Ce a făcut el altuia în ascuns, alții îi vor face lui pe 
față, înaintea a tot norodul. Asta e legea nestrămutată a dreptății lui Dumnezeu, care 
aduce peste capul tău ce ai adus şi tu peste capul aproapelui tău. Ce-ai făcut, ți se va 
face; ce-ai zis, ți se va zice; cu ce încarci pe altul, ai să duci şi tu. 

Când dreptatea lui Dumnezeu se întoarce asupra noastră, a sosit vremea de plată sau 
ispăşirea. Ispăşirea nu e o pedeapsă de la Dumnezeu ci o înțelepțire, o îndreptare mai 
aspră. lar fiindcă dreptatea lui Dumnezeu mereu ține cumpăna între faptă şi răsplată, 
putem vorbi chiar de legea ispăşirii, ca de-o lege milostivă prin care ne curățim de petele 
faptelor rele. În vremea ispăşirii, când vin asupra noastră strâmtorările, dacă le răbdăm 
de bună voie, neumblând cu ocolirea, atunci ne ajută Dumnezeu, iar nevrând să primim 
cele ce vin peste noi neînțelegându-le, nu ne ajută Dumnezeu, deşi ar fi vrut. 

Toată slujba aceasta a lămuririi ucenicului în ale duhului, în ale acelor nevăzute legi, 
de unde vin peste oameni toate cele văzute, n-o poate face decât duhovnicul, căruia i s-a 
dat meşteşugul, cunoştinţa şi puterea ca să ajute omului, să vrea şi el leacul ce i-l vrea 
Dumnezeu. 


Mărturisirea 


Când David şi-a înţeles greşeala şi urmările ei, şi-a mărturisit păcatul zicând: „Am 
păcătuit înaintea Domnului”. De la această înţelegere şi recunoaştere a păcatului, făcută 
înaintea duhovnicului, e cu putință îndreptarea. Aceasta e mărturisirea după voia lui 
Dumnezeu. Îndată după mărturisirea omului, vine de la Dumnezeu iertarea vinovăţiei: 
„Și Domnul a ridicat (acum) păcatul de deasupra ta - zise Natan - şi tu nu vei muri”. 
Înţelegem de aici, ca atâta vreme cât ţinem păcatele nemărturisite, ascunse cu voia, atâta 
vreme atârnă pedeapsa lor asupra noastră, ca o sabie care stă să cadă peste viaţa noastră. 
De îndată însă ce mărturisim păcatele şi vinovăția, primejdia morţii o înlătură Dumnezeu 
de deasupra noastră. 


Ispăşirea 


Dumnezeu ne iartă uşor, însă noi, fiind uşuratici cu firea şi scurți de minte, trebuie să 
câştigăm iertarea lui Dumnezeu, cu osteneală sau cu nevoință multă. Vinovăţia ne-o iartă 
Dumnezeu, îndată după mărturisire. Cu năravul păcatului însă, trebuie să ne luptăm noi, 
uneori, toată viața. Această vreme de amărăciune, care ne învaţă minte ca să nu ne mai 

întoarcem la cele dintâi, e chiar vremea ispăşirii. Căci ispăşirea ne învaţă cel mai bine 
calea lui Dumnezeu. 

Să nu uităm însă, că una e ispăşirea omului care s-a mărturisit şi alta e ispăşirea 
omului care nu s-a mărturisit. Unul e luminat la minte, liniştit şi câştigă din nou 
nevinovăția; celălalt e întunecat, îndărătnic şi mai rău se afundă. Unul e ascultător de 
duhovnic, asta-i uşurează ispăşirea (răbdarea încercărilor); celălalt nu ascultă de nimeni, 
ceea ce-i face îndreptarea cu neputinţă. 

lată cum îl trece Dumnezeu pe David prin amărăciunile învăţării de minte, sau calea 
ispăşirii prin suferințe. Sabia ce ar fi atârnat asupra vieții lui - dacă nu şi-ar fi mărturisit 
păcatul - se mută asupra copilului său, ca unul ce era în fărădelegi venit. Proorocul îi 
prevesteşte moartea copilului ce i se va naşte. În casa regelui încep să vie ispite peste 
ispite, între ceilalți fii ai săi. Pe unul din ei, regele îl pedepseşte, ca doi ani să nu-i vadă 
fața, ceea ce era neînchipuit de greu pentru fiul de rege. Pedeapsa aceasta însă îşi dă 
roada tocmai contrar aşteptărilor, căci fiul său, prin suferința sa câştigă dragostea 
poporului şi unelteşte răsturnarea de pe tron a tatălui său. Pe de altă parte, ispititorul, 
duhul cel rău, cearcă şi pe rege, nu cumva va vrea să despartă poporul în două tabere, 
una a lui şi alta a fiului său şi să se bată împreună, ca să îşi apere tronul, ceea ce ar fi 
pricinuit multă vărsare de sânge? 

lată cum îngăduie Dumnezeu ispititorului să se apropie, ca un vameş al văzduhului, 
să încerce pe robii lui Dumnezeu: nu cumva se mai află la ei ceva iubire de sine, ceva 
mândrie sau părere înaltă de sine, şi printr-însa să-i întineze iarăşi în cele dintâi; ba, dacă 
ar izbuti, în mai mari să-i cufunde. Regele David (sau dacă vreţi: sufletul) se săturase de 
vărsare de sânge şi n-a mai vrut să-şi apere mândria de rege, ci şi-a ales mai bine fuga de 
pe tron: umilinţa cea mai de pe urmă ce-i poate veni unui rege. Fuga lui însă dovedeşte, 
nu cea mai mare slăbiciune, ci cea mai mare putere. Căci primirea umilinţei e cea mai 
mare putere a dreptului, pe când războiul pentru mândrie e dovada celei mai mari 
neputințe. David era hotărât să-şi ispăşească deplin fărădelegea şi să nu se mai 
încâlcească iarăşi în aceleaşi păcate. Drept aceea, fugind de prigonirea fiului său: „S-a 
dus în muntele Eleonului, şi mergând plângea, capul îi era acoperit (aşa e jalea la iudei), 
picioarele desculţe şi toți oamenii care erau cu el îşi acoperiseră fiecare capul şi mergeau 
plângând” (II Regi 15, 30). 


Prin cuptorul smereniei 


Că în foc se lămureşte aurul, iar oamenii cei 
plăcuți Domnului, în cuptorul smereniei. (Sirah 2, 5) 


Ispăşirea mai are şi laturi neaşteptate prin care îngăduie Dumnezeu oricui, neînsemnat 
la slujbă sau la chip, să-ți sară în obraz şi să ţi-l pălmuiască cu ocările cele mai de pe 
urmă. Astfel, pe când regele trecea plângând, un om oarecare, ca din senin, începu să 
arunce cu pietre după el şi după tot poporul, şi să-i azvârle în obraz blesteme: „Pleacă, 
pleacă, nelegiuitule şi ucigaşule!” 

lată cum îngăduie Dumnezeu să-ţi auzi faptele pe nume. Foarte mari târcoale dă 
vrăjmaşul în jurul celor ce se ispăşesc, ca să-i scoată din calea mântuirii, ispitindu-i să nu 
se smerească, ci să-şi apere “onoarea”. Potrivnicul, dacă n-a reuşit să-l facă să-şi 
măcelărească poporul în două tabere, era aproape sigur că măcar o moarte de om tot va 
mai scoate de la rege. Şi, fiindcă prin blestemele cele din senin nu l-a putut scoate din 
liniştea pocăinţei (şi să-l împingă) la iuțimea mâniei ucigaşe, s-a mulțumit vrăjmaşul să 
intre într-unul din însoțitorii săi şi să ceară regelui moartea acelui om: „De ce acest câine 
leşinat blestemă pe domnul meu? Mă duc să-i tai capul!” (II Regi 16,9). 

David, însă, luminat de Dumnezeu prin Natan proorocul, duhovnicul său, era prevenit 
şi avea cunoştinţă despre legea ispăşirii (a încercărilor), precum că de la Dumnezeu 
îngăduire este şi cu a Lui purtare de grijă trebuie să treacă, pentru păcatele sale, prin 
cuptorul smereniei (Sirah 2, 5), sau focul curățitor al ocărilor, ca un bun ascultător de 
Dumnezeu. De aceea regele, în loc să asculte ispita vrăjmaşului, cea din însoțitorul său, 
o taie cu blândeţea şi cu înțelepciunea, zicând: „Lăsaţi-l să blesteme, căci Domnul i-a 
poruncit să blesteme pe David. Cine poate să zică Domnului: «De ce faci tu aşa?y” 
Însoţitorul regelui, însă, cuprins de duhul rău care cerea moarte de om, nu se lasă bătut 
uşor, de acea regele de mai multe ori îi spune acelaşi cuvânt. (E ştiut că pentru a scoate 
un gând rău din mintea cuiva, de foarte multe ori trebuie să i-o învălui cu cuvântul bun, 
ca să i-o izbăveşti din robia gândului străin. Aci e calea cea mai lungă: de la urechi la 
inimă). Până în sfârşit, pentru că sfetnicul nu mai tăcea pentru apărarea onoarei, regele 
destăinui însoțitorului său taina răbdării sale, zicând: „Poate va căuta Domnul la umilirea 
mea şi-mi va răsplăti cu bine pentru acest blestem al lui”, cuvinte de frumoasă mărturie 
pentru regele care, întru cunoştinţă fiind, era smerit. 

Şi aşa se duceau alături, fiecare în calea lui: regele în calea ispăşirii sau a ascultării de 
Dumnezeu şi ocărâtorul în calea ocării; iar vrăjmaşul, nevăzut, arzându-se de smerenie... 

Totuşi, de ce îngăduie Dumnezeu aşa palme în calea dreptului? Pentru că nu este altă 
cale de sfințire şi pentru că înaintea lui Dumnezeu nici cerul nu este destul de curat (lov 
15, 15), iar sfințire fără umilire nu există. Nouă, celor păcătoşi şi grei la pricepere, numai 
pe calea ocărilor ne aduce aminte de păcatele noastre ştiute sau uitate, ca să ni le 
cunoaştem şi să ni le mărturisim. Dacă ne-am cunoaşte cât suntem de păcătoşi, ne-ar fi 
mult mai uşoară ispăşirea, dar dacă nu ne cunoaştem păcatele, ni se pare, în ochii noştri, 
că suntem drepți şi nu răbdăm cele ce vin peste noi, cu rânduiala lui Dumnezeu. Drept 
aceea, când auzi pe oricine făcându-te tobă de ocări şi blesteme, nu te pripi cu mintea şi 
nu sări cu gura, răspunzându-i cum nu trebuie, ci zi ca David: „Pentru păcatele mele, 
Domnul i-a poruncit să mă blesteme, dar pentru năpăstuirea ocării, va avea Dumnezeu 
milă de mine”. 

Să zicem că, după părerea ta, ai avea o viaţă bună, după voia lui Dumnezeu, soţie şi 
mamă cumsecade, şi totuşi, aşa din senin, la o întâmplare oarecare, un vecin, sau propriul 
tău copil sau soț să-ți ardă obrazul zvârlindu-ţi vorbe grele: prăpădito, ucigaşo, hoaţo... iar 
tu, neştiindu-te de vină cu nici una din acestea, şi nepricepând ce se lucrează la mijloc, 
se poate întâmpla să sari ca muşcată de şarpe, cu şi mai grele vorbe, apărându-te şi 
îndreptându-te, iar pe cel ce te cearcă, apăsându-l ucigându-l cu mânia. 

Nu e bine, nu te grăbi, ci socoteşte precum trebuie: poate că nu ţi-ai mărturisit asupra 
ta vreo greşeală mai veche, cu propriul tău soţ, iar soţul tău îți aduce aminte acum, 
într-un şuvoi de mânie, fără să ştie că păcatul răbufneşte odată, oricâtă uitare s-ar fi 
aşternut peste el. Poate că şi copilul îţi strigă în ocara sa vreun păcat de-al părinților, de 
care (copilul) trebuie cruțat, fie cu fapta, fie cu gândul. Poate că, pentru vreun gând rău 
asupra vieţii sale, el, la vreme îți aduce aminte, sub formă de necuviinţă, greşeala ce era 
să o faci asupra lui. Uitaseşi să ți le mărturiseşti, să te dezlegi de vina lor şi, iată, ți se 
aduc aminte. Că prin cei mai apropiați primim arsurile cele mai curățitoare, ştiut fiind că 
nu este nedreptate la Dumnezeu. lar pe de altă parte, poate că puține zile mai avem şi, 
din îngăduirea lui Dumnezeu, se răstesc la noi cei ce ne-au îndemnat la păcate (diavolii), 
ŞI, prin vreo oarecare gură slabă, ne strigă pe înţeles vinovăţiile noastre, pe care încă 
mărturisirea şi lacrimile noastre nu le-au şters din potloagele lor. 

Drept aceea, cu lumina cunoștinței fiind, în necazuri bucuraţi-vă! Căci celui lămurit 
în căile lui Dumnezeu, tot ce i se întâmplă, spre mai multă lumină i se face, ori 
pricepem, ori nu pricepem aceasta. Grija noastră să fie: de a nu strica ce ne tocmeşte 
Dumnezeu. 

Învață de la cel păţit 


Ispăşirea are o vreme a ei, care e mai scurtă sau mai lungă, după chipul în care 
prindem minte şi ne statornicim sau nu în calea lui Dumnezeu. Dacă sufletul se 
statorniceşte în bine şi purtările dinafară de asemenea, amărăciunile ispăşirii trec şi 
vremea iarăşi se întoarce spre bucurie, dimpreună cu toate lucrurile, care nu ne mai stau 
împotrivă. Vremea de amărăciune ține de obicei cât ţine mândria, căci celui smerit nimic 
nu-i poate sta împotrivă: nici lucrurile, nici oamenii şi nici dracii. Înaintea lui Dumnezeu 
adevărata mărire e smerenia. Asta tămăduieşte, curăță, apără şi întoarce toate spre pace, 
până şi pe Dumnezeu. Deci, când amărăciunea ispăşirii şi-a împlinit lucrul, iarăşi 
întoarce Dumnezeu toate spre bucurie. 

Iată în viaţa lui David lucrurile acestea... 

Fiul răzvrătit al regelui a fost omorât într-o bătălie, deşi tatăl său a vrut să-l cruţe, însă 
aşa se plăteşte înaintea lui Dumnezeu răzvrătirea copiilor asupra părinților. David ajunge 
iarăşi rege. Pe drum, când acesta trecea Iordanul, îi iese înainte şi omul acela care-l 
blestemase şi tare i s-a rugat de iertare, ca să nu-l omoare pentru greşeala aceea. lată 
cum, pentru răbdarea de atunci a regelui, a întors Dumnezeu şi pe cel ce l-a amărât, ca 
să-şi ceară iertate, cunoscându-şi greşeala. Iar în locul copilului care-i murise, i-a dat pe 
Solomon, cel mai înţelept dintre fiii Răsăritului (III Regi 2, 35). 

Calea prin care l-a învăţat şi l-a curățit Dumnezeu pe David, regele-prooroc, ne-a 
lăsat-o scrisă. E Psaltirea. Toate cuvintele Psaltirii dovedesc cunoştinţa cea din păţanie, 
sau învățămintele din durere, singura cale care poate învăța ceva pe oameni. Tocmai 
ajunsese cu scrisul la psalmul 31. În el vedem ascunse învățămintele care le-a trăit mai 
întâi el, de îndată după săvârşirea celor două fărădelegi. Cu cele descrise până aici, 
înțelegerea psalmului e mult ajutată. Totuşi o tâlcuire pe scurt nu strică. 

1. Ferice de acela căruia i s-au lăsat fărădelegile şi ale cărui păcate i s-au acoperit. 

2. Ferice de omul căruia nu-i va socoti Domnul păcatul şi în sufletul căruia nu se află 
vicleşug. 

Psalmul acesta l-a scris după ispăşirea fărădelegii, când iarăşi avea în suflet starea de 
fericire, de pe urma împăcării cu Dumnezeu. De aceea începe fericind pe omul căruia i-a 
iertat Dumnezeu păcatul. 

Totuşi, învăţătura din vremea ispăşirii (din necazuri) e de aşa fel, încât şi în vremea 
de fericire a sufletului nu poți uita amărăciunile, cu care te-a învățat Dumnezeu minte. 
Şi, ca aducere aminte, înşiră stările sufleteşti chinuitoare prin care trece omul, câtă 
vreme nu vrea să-şi mărturisească greşelile. 

3. Câtă vreme am păstrat tăcere, mi se mistuiau oasele şi suspinele nu-mi mai 
conteneau. 

4. Că zi şi noapte mă apăsa mâna Ta şi seca vlaga mea, ca de arşița verii. 

După o vreme, când durerea de pe urma păcatelor se face nesuferită, îi trimite 
Dumnezeu duhovnic, mijlocitor, în faţa căruia: 

5. Mi-am mărturisit însă păcatul şi greşeala mea n-am ascuns-o. 

6. Zis-am: „Mărturisi-voi Domnului fărădelegea mea!” Şi îndată ai ridicat pedeapsa 
păcatului meu. 

Aici e bine să luăm aminte însăşi mărturia proorocului David, precum că îndată după 
mărturisire, Dumnezeu ridică pedeapsa păcatului, totuşi ispăşirea o faci, şi de multe ori 
înduri încercări ani de zile în şir. Să fim înţeleşi: ispăşirea nu-i pedeapsă, ci şcoală, 
lumină la minte şi milă de la Dumnezeu. Că are suferințe? De n-ar avea, n-am învăţa 
nimic. Precum plăcerea e dascălul păcatelor, aşa durerea e dascălul înțelepciunii, iar din 
odihnă încă n-a ieşit ceva de folos. 

lată apoi învățătura pe care o dă proorocul şi pentru ispitele din vremea ispăşirii, cât 

şi pentru credința în Dumnezeu, care ține cumpătul omului. 

7. De aceea, toată sluga credincioasă să se roage ie la vremea cuvenită, şi chiar 
potop de s-ar stârni, pe acela nu l-ar potopi. 

8. Tu eşti limanul meu şi Tu mă izbăveşti la vreme de necaz; Tu faci să-mi răsune 
împrejur cântări de mântuire şi-mi zici: 

9. „Înţelepţi-te-voi şi-ţi voi arăta calea pe care trebuie să mergi, sfătuitorul tău voi fi 
şi ochiul Meu va fi asupra ta”. 

Şi iarăşi dă sfaturi la cei ce nu prea pricep rostul întăririi sufleteşti în vremea ispăşirii, 
zicând: 

10. Nu fiţi fără minte, cum e calul şi catârul, pe care-i sileşti la supunere cu frâu şi cu 
zăbală. 

11. Multe sunt bătăile care-l ajung pe păcătos. Iar pe cel ce se teme de Domnul, mila 
îl va întâmpina. 

Psalmul sfârşeşte cu strigarea de bucurie, ca a unui izbăvit de Dumnezeu şi iarăşi 
făcut drept. 

12. Bucuraţi-vă întru Domnul şi vă veseliți, drepţilor! Scoateţi strigăte de bucurie, toți 
cei drepți la inimă. 

Iar în Psalmul 33, bucuria, cunoştinţa şi sfatul iarăşi se prind în horă: 

1. Bine voi cuvânta pe Domnul în toată vremea; lauda Lui va fi pururi în gura mea. 

2. Întru Domnul se va lăuda sufletul meu; audă cei blânzi şi să se veselească! 

3. Slăviţi pe Domnul cu mine şi să înălțăm numele Lui împreună. 

4. Căutat-am pe Domnul şi m-a auzit şi din toate necazurile m-a izbăvit. 

5. Apropiaţi-vă de Domnul şi vă veţi lumina şi fețele voastre nu se vor ruşina. 

6. Vreun necăjit de-L strigă, îl aude Domnul şi-l mântuieşte din toate necazurile lui. 

7. (Că) Îngerul Domnului străjuieşte în jurul celor ce se tem de Dânsul şi din toate 
necazurile lor îi scapă. 

8. Gustaţi şi vedeţi că bun este Domnul! Ferice de omul care nădăjduieşte într-însul. 

9. Temeţi-vă de Domnul toți sfinții Lui, că nimic nu lipseşte celor ce se tem de 
Dânsul... 

Şi aşa e toată Psaltirea: o mărturie strălucitoare a bunătăţii lui Dumnezeu, ținută în 
mână de David, ca o făclie, mângâind orice suflet zdrobit de pe urma păcatului. Lumina 
ei atrage la cunoştinţa tainelor lui Dumnezeu, cele asupra vieții, îndrumă sufletul la 
ascultare şi smerenie, cu care oricine poate birui toate potrivniciile din calea mântuirii şi 
poate răbda toate palmele ispitelor. 


Cenzura invidiei 


Invidiosul nu primeşte doctor pentru boala sa şi nu poate găsi leac tămăduitor al 
suferinței deşi Scriptura e plină de ele. El aşteaptă uşurarea bolii doar într-un singur fel: 
să vadă prăbuşindu-se pe unul din cei invidiați. Capătul urii lui e să vadă pe cel invidiat 
din fericit în nefericit, din norocos, nenorocit. 

Pe unii oameni cu totul potrivnici, binefacerile îi îmblânzesc. Pe invidioşi însă 
binefacerile mai mult îi înrăiesc. Rănile invidiei sunt adânci şi ascunse şi el nu suferă 
vindecare, ca unele ce s-au închis de durerea lor oarbă în ascunzişurile conştiinţei. 

Invidiosul e duşmanul propriei sale sănătăți sufleteşti. Cel invidiat poate să scape şi să 
ocolească pe invidios; dar invidiosul nu poate scăpa de sine însuşi. Tu, invidiosule, 
duşmanul tău e cu tine, vrăjmaşul ţi-e continuu în inimă, primejdia e închisă în adânc, 
eşti legat cu un lanţ neîndurat, eşti prizonierul invidiei şi nici o mângâiere nu-ţi vine în 
ajutor. A prigoni pe un om binecuvântat de Dumnezeu şi a urî pe cel fericit, iată o 
nenorocire fără leac. 

Soarele smereniei 


David, om fiind, nu ne-a putut arăta ceva desăvârşit; totuşi de ne-am purta ca David 
în vremea ispăşirii păcatelor, destul de sporiți am fi în calea mântuirii. David era o 
icoană de mai înainte a lui lisus, ce avea să vie. Căci numai Cel fără de păcat poate să ne 
arate şi să ne dea ceva desăvârşit, şi în ascultare şi în ispăşire. Adică ascultarea Lui şi 
ispăşirea Lui să împlinească ceea ce lipseşte din ascultarea şi din ispăşirea noastră, a 
păcătoşilor. 

Învățătura desăvârşită o avem de la: „Cel ce, fiind în chipul lui Durnnezeu, n-a ţinut 
ca la o pradă la egalitatea Sa cu Dumnezeu, ci S-a golit pe Sine, a luat chip de rob, 
făcându-Se asemenea oamenilor, şi la înfăţişare dovedindu-Se ca un om. S-a smerit pe 
Sine, ascultător făcându-se până la moarte, şi încă moarte pe Cruce. Pentru aceea şi 
Dumnezeu L-a preaînălțat şi I-a dăruit Lui numele care este mai presus de orice nume, 
ca, întru numele lui lisus, tot genunchiul să se plece, al celor cereşti şi al celor 
pământeşti şi al celor dedesubt (Filipeni 2, 6-10). 

Răbdarea răului sau umilinţa, în credința lui Dumnezeu, este cea mai uriaşă putere 
asupra răului în lumea aceasta. Chip de umilință desăvârşită ne-a dat Mântuitorul pe 
cruce: El, Fiul şi Slava Tatălui, Dumnezeu adevărat, nu S-a împotrivit ci a primit să 
treacă prin cea mai de pe urmă umilire cu putință pe pământ, căci ştia ce putere are 
umilința. 

Răbdând bătaie, scuipări în obraz, cunună de spini, piroanele şi spânzurarea pe cruce, 
iar peste suflet hulirea celor fără-de-lege, toate acestea încă nu erau crucea cea mai grea; 
pe asta o avea la spate. Crucea cea mai grea, pe care era răstignit cu faţa, era 
neasemănata durere a milei Sale de oameni, între care era şi Sfânta Sa Maică. Iubirea de 
oameni i-a pricinuit o cruce neasemănat mai grea, pe care o poartă şi Se țintuieşte de ea 
prin fiecare din răutățile noastre, până la sfârşitul lumii. 

În toate acestea, ascultător desăvârşit arătându-Se Tatălui, cu smerenia Sa, cu 
desăvârşirea Sa, omeneşte a biruit pe pământ, iar dumnezeieşte a biruit în iad. Căci prin 
taina Crucii rupând pântecele iadului, care înghițise neamul omenesc cu neascultarea, a 
înviat dintr-însul pe Adam şi pe toţi drepţi, şi de atunci este mântuire. Prin urmare, 
mântuirea este roada ascultării până la umilință a Mântuitorului. lisus S-a dat pe Sine 
umilirii celei mai de pe urmă numai ca să ne câştige pentru mântuirea cu care a venit. De 
aceea El e Pomul vieții din Rai, iar întoarcerea în Rai, sau mântuirea, e roada acestui 
Pom, Care dă viaţă veşnică celui ce va mânca dintr-Însul. Pomul îl ştim, roada Lui ni-e 
dată, dar dacă n-o mâncăm, nu ne mântuim. 

Ar trebui ca aşa de zornic să urmăm Mântuitorului toată calea Sa pământească, măcar 
pe cât ne zoreşte foamea şi setea celor pieritoare. Desăvârşirea Mântuitorului în ascultare 
şi lepădarea de Sine, pentru iubirea de oameni, a ridicat între creştini şirul fără număr de 
CUVIOŞI şi buni biruitori mucenici, care pentru dragostea Lui erau fericiți să sufere şi ei 
chinuri înfricoşate de la necredincioşii vremii de atunci. Şi precum David l-a omorât pe 
Goliat şi leul, aşa şi creştinii biruiau leul nevăzut, căci dragostea până la moarte de Cel 
ce ne-a învăţat cărarea şi ne-a dat nebiruită armă lepădarea noastră pe Cruce, iată că pe 
ei i-a făcut mai tari ca iadul, care vărsa peste ei văpaie de ură, le îndesa cununa de spini 
pe cap şi cuie în picioare, sau îi ardea de vii în cuptoare. Dragostea de Dumnezeu 
stinsese văpaia cuptorului din Babilon, urgia focului fugind de la faţa lui Dumnezeu, 
Care în rouă o prefăcuse, şi mântuia pe sfinți. 

Trebuie ruşinaţi încă de aici vameşii văzduhului, ca la mutarea noastră dincolo, 
cunoscând ei focul dumnezeiesc, ce a ars lucrurile lor din noi, să nu ne poată opri cu 
vreo datorie neplătită din vremea de acum rânduită ispăşirii. Că aşa zic Părinţii, că 
vremea de acum spre pocăință ne e dată. Şi nu-i trebuie potrivnicului pustiire mai mare 

în lucrăturile sale decât ispăşirea din dragoste, (răbdarea cu dragoste a necazurilor) căci 
ea arde datoriile noastre. 

Nouă, neputincioşilor, deşi cugetăm ale lumii şi umblăm în calea păcatelor, încă nu 
ne-a îndesat nimeni cununa de spini pe frunte şi nu ne-a bătut piroanele în tălpi. Zic însă: 
cine vrea să urmeze pe Domnul şi să se asemene cu El, în Cruce să se asemene, şi, cât 
poate să cuprindă firea omenească, asemenea cu El va fi. 


Despre cei ce n-au necazuri 


Nouă, toate necazurile ne vin de la greşeli, nu de la Dumnezeu. El numai le îngăduie, 
şi spală cu ele vinovățiile noastre. Oamenii însă tare greu pricep, că ispăşirea prin 
necazuri dovedeşte, nu părăsirea lui Dumnezeu, ci milostivirea Lui. Ba, chiar prin aceea 
ştim că are Dumnezeu grijă de noi, dacă vom avea necazuri. Fiind atotbun şi înţelept, ne 
poartă de grijă şi ne spală, cu milostivire, ori vrem, ori nu vrem, ori pricepem acum, ori 
vom înțelege pe urmă. Căci: „Dumnezeu este îndelung răbdător şi mult milostiv, dar 
nepedepsit nimic nu lasă” (Naum 1, 3). El aşteaptă o vreme să vadă, ne grăbim noi cu 
pocăinţa de bună voie sau nu? Învăţăm din necazurile altora, sau aşteptăm să ne spargem 
şi noi capul de ele, tot ca ei? 

Dumnezeu vrea să-i ajute pe toţi, dar nu toţi primesc purtarea Sa de grijă. Aşa se face 
că sunt oameni păcătoşi care n-au necazuri. Pe aceştia i-a lepădat Dumnezeu. Căci 
ştiindu-le firea, precum că nu au leac şi nu pricep nimic din ocârmuirea Sa, îi lasă în 
păcatele lor. Aceştia sunt cei de care zice David în Psalmul 72, că: „N -au nici o 
suferință până la moarte şi-s plini de sănătate; cu oamenii la osteneli nu iau parte, şi nu 
sunt supuşi la bătăi ca ceilalți oameni. Râd de toată lumea şi grăiesc de sus. Iată, 
necredincioşii huzuresc în lumea aceasta şi-şi adună bogății”. Aşa că mulți din neştiință 
„râvnesc soarta (pământească a) necredincioşilor, văzând propăşirea păcătoşilor”, dar 
când înţeleg „sfârşitul păcătoşilor” - iar aceasta le vine numai când intră la “Altarul 
Domnului” - abia atunci nedumerirea li se împrăștie. Căci la Altarul Domnului, unde „se 
află ascunse toate comorile cunoștinței şi ale înţelepciunii” (Coloseni 2, 2-3), în Iisus 
Hristos adică, ei află că „Pentru vicleşugul lor îi pune Dumnezeu pe căi alunecoase şi-i 
lasă să cadă în prăpastie şi ajung la pustiire” (Ps. 72, 3-19). 

Nu fericiți, aşadar, pe cei ce n-au necazuri în lumea aceasta. Căci, cunoscându-i 
Dumnezeu că n-au minte să-l înțeleagă voia, nu le mai rânduieşte o ispăşire, în lumea 
aceasta, ci osânda în cealaltă. lată de ce, Dumnezeu preamilostivul şi când osândeşte la 
iad tot milostiv se dovedeşte şi, ca un mai înainte ştiutor din veci a toate, nu le trimite 
necazuri pe potriva păcatelor lor, căci mândria lor, cea peste măsură de mare, nu rabdă 
nicidecum ispăşirea prin umilință. Dimpotrivă, încercarea lui Dumnezeu de a-i spăla prin 
ispăşirea cea fără de voie, lor li s-ar întoarce tocmai pe dos. Căci ei, iubind mai tare 
mândria şi slava deşartă a lumii acesteia decât smerenia şi supunerea lui Dumnezeu, 
tocmirea nebună a minţii lor îi aruncă în deznădejde, din care fac cel mai mare şi mai de 
pe urmă păcat în lumea aceasta: sinuciderea, sau omorârea de sine. Ori toate celelalte 
păcate ce le-ar putea face omul, adunate la un loc, sunt mai mici decât acesta singur. De 
aceea, din milostivire mai presus de înţelegere, pentru mulțimea neputinței lor, nu-i bagă 
Dumnezeu în cuptorul smereniei, că nu pot să rabde, ci vor merge în osândă, dar nu în 
osânda cea mai mare, ca ucigaşii de sine. 


Cum se urzeşte o cădere 


Poate greşi înaintea lui Dumnezeu şi un popor întreg. Astfel, primul rege al iudeilor, 
Saul, a fost ales şi cerut de toţi bătrânii lui Israel, fără plăcerea lui Samuil proorocul şi 

fără voia lui Dumnezeu (Osea 8, 4). Totuşi Dumnezeu i-a lăsat în sfatul lor şi le-a dat lor 
lucrul după care-i trăgea inima. „Înaintea oamenilor - zice Înțeleptul - este şi viaţa şi 
moartea, şi oricare le va plăcea, li se va da. Dar să lucreze păgâneşte nimănui n-a 
poruncit şi nimânui n-a dat libertate să păcătuiască” (Sirah 15, 16-20). 

Lăsându-i Dumnezeu în voile lor, iată pe bătrânii poporului, ei, cei datori cu 
cunoştinţa, înscriindu-se la o datorie grea, pe care vor avea să o ispăşească împreună: şi 
rege şi popor. La aşa sfat al lor: „A zis Domnul către Samuil: Ascultă glasul poporului, 
căci nu pe tine te-au lepădat, ci M-au lepădat pe Mine, ca să nu mai domnesc Eu peste 
ei” (I Regi 8, 7). 

S-a luptat Samuil cu poporul, ca să nu-l lase să facă o greşeală ca aceea, însă ei 
văzuseră slava de la curţile regilor vecini şi a regilor pe care-i bătuseră, şi sclipirea 
aurului le-a luat mintea din nou şi se răniseră la inimă cu mândria şi cu slava deşartă. De 
aceea n-au ascultat sfatul lui Dumnezeu prin prooroc, ci țineau una „Dă-ne rege şi vom fi 
şi noi ca celelalte popoare”(I Regi 8, 19-20). Şi a zis Domnul a doua oară către Samuil: 
„Ascultă glasul lor şi pune-le rege!” (I Regi 8, 22). 

Aşa i-a scos Dumnezeu înainte pe Saul, care se abătuse pe la Samuil văzătorul, să-l 
întrebe de nişte măgăriţe rătăcite (I Regi 9, 20). Pe acesta l-a uns rege, turnându-i mir pe 
cap. La sărutat şi i-a spus datoriile şi drepturile de rege, precum şi că se va schimba şi se 
va face alt om, dându-i Dumnezeu altă inimă, până şi dar proorocesc (I Regi 10, 1,6-9). 

După oarecare vreme, la înnoirea prăznuirii, Samuil, ca să-i lege strâns de poruncile 
lui Dumnezeu, din nou le-a adus aminte, cât de mare e păcatul pe care l-au făcut înaintea 
lui Dumnezeu, că au cerut rege. Samuil şi-a întărit cuvântul acesta, cerând fulger şi 
ploaie în vremea secerişului, şi a fost aşa, încât frica de Dumnezeu şi de Samuil 
cuprinsese tot poporul. Abia la a treia mustrare cu semn, poporul şi-a recunoscut 
greşeala şi a zis: „Roagă-te pentru robii tăi, înaintea Domnului Dumnezeului tău ca să nu 
murim, căci la toate celelalte păcate ale noastre am mai adăugat un păcat, când am cerut 
rege” (I Regi 12, 19). 

De ce oare proorocul dădea mereu poporului greşeala peste nas? Cu rostul ca să 
înțeleagă poporul că a greşit schimbând teocraţia cu regatul, şi înțelegând, din adâncuri 
să-şi ceară iertare, că altfel nu vine iertarea. Mulţi, până nu-şi înţeleg greşelile, se cred 
curaţi, apărându-se că: n-au omorât, n-au dat foc, şi aşa mai departe. De fapt, ei sunt 
închişi la minte cu un văl de întuneric care nu se rupe altfel, decât numai când le izbeşti 
păcatele peste obraz. Asta este osteneala proorocului: să lucreze cum va şti pocăinţa, din 
adânc, a poporului, ca să vie de la fața lui Dumnezeu ispăşire milostivă, vreme de 
reînviorare (F. Ap. 3, 19), iar nu osândă cu urgie mare. 


Puterea care nu ascultă 


În vremea aceea, Samuil trimis a fost de Domnul către Saul să-i spună:,,Adusu-mi-am 
aminte de cele ce a făcut Amalec lui Israil, cum i s-a împotrivit în cale, când venea din 
Egipt. Mergi acum şi bate pe Amalec... şi nimiceşte toate ale lui. Să nu iei de la ei nimic 
pentru tine, ci nimiceşte-i şi dă blestemului toate câte le are. Să nu-l cruţi, ci să dai 
morții: de la bărbat până la femeie, de la tânăr până la pruncul de ţâță, de la bou până la 
oaie, de la cămilă până la asin” (I Regi 15, 3). 

Aceasta era porunca lui Dumnezeu către Saul, care purtând sabie a primit în ascultare 
o treabă de sabie. „Dar Saul şi poporul (iarăşi au făcut de capul lor) au cruțat pe Agag, 
regele lui Amalec, pe cele mai bune din oi şi din vitele cornute, mieii îngrăşaţi şi tot ce 
era bun n-a vrut să piardă. Iar toate lucrurile neînsemnate şi rele le-au pierdut. Atunci a 
fost cuvântul Domnului către Samuil, zicând: „Îmi pare rău că am pus pe Saul rege, căci 
el s-a abătut de la Mine şi cuvântul Meu nu l-a împlinit” (I Regi 15, 8-10). 

Iată cum, de la neascultare începe căderea de la Dumnezeu şi greşelile se țin lanţ, una 
după alta. 

Oare pentru nişte miei şi oarece vite cornute şi pentru că războinicii au cruțat pe 
căpetenia lui Amalec, să se fi supărat Dumnezeu aşa de tare încât să se tânguie omului 
că-i pare rău de ce a făcut, punând pe Saul rege? 

Sfânta Scriptură, cartea lui Dumnezeu, are literă şi are duh. De aceea şi citiri sunt 
două. Dacă-ţi dezleagă El, Dumnezeu, taina ascunsă în litere, te pricepi, dacă nu ţi-o 
dezleagă, nu pricepi decât litere. 

Astfel, cufundându-ne în urmă, peste rostogolul veacurilor, dăm de vedenia lui 
Avraam (Facere 15): 

12. La asfinţitul soarelui, a căzut pe Avraam somn greu, şi iată că l-a cuprins 
întunericul şi frică mare. 

13. Atunci a zis Domnul către Avraam: „Să ştii bine că urmaşii tăi vor nemernici în 
pământ străin, unde vor fi robiţi şi apăsaţi patru sute de ani. 

14. Dar pe neamul acela, căruia vor robi, îl voi judeca Eu, şi după aceea vor ieşi, să 
vină aicea, cu avere mare. 

15. Iar tu vei trece la părinții tăi în pace şi vei fi îngropat la bătrâneți fericite. 

16. Ei însă se vor întoarce aici în al patrulea veac de oameni, căci nu s-a umplut încă 
măsura nelegiuirilor Amoreilor”. 

Ce să fie cuvintele acestea? O descoperire făcută lui Avraam, un cuvânt al lui 
Dumnezeu către om, care dezvăluia purtarea Sa de grijă, cu care ocârmuieşte neamurile 
peste veacuri, înspre o ispăşire şi o mântuire a neamurilor. Cuvântul acesta al lui 
Dumnezeu, spus lui Avraam cu sute de ani în urmă, venea să se împlinească în zilele lui 
Saul. De aceea, aşa a fost cuvântul Domnului către Saul, prin Samuil, zicând: 
„Adusu-mi-am aminte de cele ce a făcut Amalec lui Israel... când venea din Egipt. Mergi 
acum (I Regi 15, 2-3) şi bate pe Amalec şi nimiceşte toate ale lui”. 

Cuvântul acestei ocârmuiri a lui Dumnezeu nu l-a ascultat regele, şi de aceea S-a 
supărat Dumnezeu şi I-a părut rău că l-a pus rege, căci nu i-a împlinit porunca întocmai, 
cuvântul care arcuia voia Sa peste veacuri şi „acum” atingea din nou pe oameni. 


În duhul Părinților 


După alt înţeles, Saul este tot omul, e toată mintea, e tot sufletul dăruit de Dumnezeu, 
prin Taina ungerii cu Sfântul Mir, rege peste Israil. El primeşte poruncă să poarte război 
cu Amalec, prin care se înțelege diavolul, şi să-l piardă dimpreună cu tot ce are el: 
femeile - plăcerile, pruncii lor - puii de drac, dobitoacele - patimile contra firii, cu un 
cuvânt toate ale lui Amalec, care a împiedicat ieşirea din robia lui Faraon, care este altă 
icoană a diavolului. 

Nici Saul al nostru, din noi din fiecare, nu ascultă, nu împlineşte porunca, ci cruță 
tocmai căpetenia şi ceva vite mai arătoase ale lui. Nu omoară căpetenia relelor cu 
ascultarea de Dumnezeu, nu omoară dobitoacele cele mai arătoase, patimile cu chip 
nevinovat, dar care tot patimi sunt, deşi poartă tot piele de miel, sau chipul nevinovăție. 

Noi, neamul cel creştinesc, noul Israil, în cele trei Taine prin care intrăm în marea 
obşte creştină: Sfântul Botez, Ungerea cu Sfântul Mir şi Sfânta Împărtășanie, suntem 
unşi: preoţi, regi şi împărați peste patimi. Deci, uniţi înlăuntrul nostru şi întreolaltă în 
cuvântul lui Dumnezeu am primit porunca şi puterea de a omori pe Amalec cel de duh şi 
toate ale lui să le dăm pierzării. lar dacă facem ca Saul şi n-ascultăm, să batem războiul 
după porunca şi puterea dată nouă de sus, atârnă asupra noastră, ca o sabie, părerea de 
rău a lui Dumnezeu (Facere 6, 6). 

Când se întunecă mintea 


Proorocul, văzătorul dincolo de literă şi lucruri, durându-l inima de greşeala regelui, 
caută să i-o îndrepte. Căci, ca unul ce l-a uns rege, era legat şi răspunzător duhovniceşte 
de dânsul. 

Astfel duhovnicul îşi cheamă regele la pocăință, zicându-i: „Rău ai făcut că n-ai 
împlinit porunca Domnului Dumnezeului tău, care ţi s-a dat. Acum domnia ta nu va mai 
ține; Domnul Îşi va găsi un bărbat după inima Sa, şi-i va porunci Domnul să fie 
conducătorul poporului Său, deoarece tu n-ai împlinit ceea ce ţi s-a poruncit de Domnul” 
(| Regi 13, 13-14). Pe lângă cuvântul acesta, îi mai ajută făcând şi o noapte de rugăciune. 
Se întâlneşte a doua oară cu regele; îi spune din nou greşeala sa, că: „Nesupunerea e un 
păcat la fel cu vrăjitoria, şi împotrivirea la fel cu închinarea la idoli. Deci, pentru că ai 
lepădat cuvântul Domnului şi Domnul te-a lepădat, ca să nu mai fii rege peste Israil” 
(| Regi 15, 23). La acestea, Saul face o pocăință mincinoasă, mai mult ca să scape de 
gura proorocului, zicând: „Am păcătuit, călcând porunca Domnului şi cuvântul tău, dar 
m-am temut de popor şi am ascultat glasul lui. Ridică dar păcatul de pe mine” (I Regi 
15, 24-25). 

După cum şi era de aşteptat, omul cu inima împărțită, toate le vede împărțite ba chiar 
şi pe cele ce sunt una, le desparte. Căci iată-l făcând despărțire între porunca Domnului 
şi cuvântul proorocului, ca şi când acestea n-ar fi unul şi acelaşi lucru. Ba se mai şi 
îndreptățeşte, aducând în sprijin temerea sa de popor. Temerea sa, însă, era determinată 
de acea lepădare de sus (Înţelepciunea 17, 11-12), pe care o simţea inima sa, ca una ce 
nu omorâse de la sine pe regele cel de alt neam, nu omorâse cornutele mâniei, nici 
mieluşeii iubirii de sine. De aceea, când Samuil din nou vrea să-l aducă la pocăință, 
regele sare de la pocăință la îndărătnicia mândriei, zicând: „Am greşit, dar dă-mi acum 
cinste înaintea bătrânilor poporului meu şi înaintea lui Israil...” (I Regi 15, 30), săritură 
care face pocăinţa cu neputinţă iar de la Dumnezeu vine osândă, în loc de ispășire. 

Atunci a zis Domnul către Samuil: „Până când vei tânji tu pentru Saul, pe care l-am 
lepădat, ca să nu mai fie rege peste Israil? Umple cornul tău cu mir şi du-te la Iesei din 
Betleem, căci dintre fiii lui mi-am ales rege” (I Regi 16, 1). 

Era David, copil bălai cu ochi frumoşi şi plăcut la faţă. „Şi a luat Samuil cornul cu 
mir Şi l-a miruit în mijlocul fraților săi, şi s-a odihnit Duhul Domnului din ziua aceea 
asupra lui David. Atunci s-a depărtat de la Saul Duhul Domnului, şi-l tulbura un duh rău 
trimis de Domnul, încât şi slugile lui Saul i-au zis: Iată un duh rău, trimis de Domnul, te 
tulbură” (I Regi 16, 12-15). 

Trebuie să arătăm că, dacă în vremea când avea Duhul lui Dumnezeu n-a vrut să se 
îndrepte, acum, muncit de diavol, îi va fi cu atât mai greu să se îndrepte, dacă nu chiar cu 
neputinţă. Îndărătnicirea înaintea unui trimis iată ce pedeapsă aduce de la Dumnezeu. De 
aceea, din toate timpurile se ştie atunci când puternicii vremii ridicau mâna asupra 
slujitorilor lui Dumnezeu, n-a mai dăinuit puterea lor. Saul, stăpânit de duhul rău, se 
răscoală împotriva lui Dumnezeu şi a slujitorilor Lui. Aşa, când se îndrăcea Saul în casa 
sa, umbla să facă moarte de om, lucrul ucigaşului de oameni, căci de două ori a aruncat 
după David cu lancea, cugetând să-l pironească de perete (I Regi 18,10-12; 19,10). Se 
sălbăticea şi asupra lui Samuil, căci îl ocrotea pe David, dar n-a putut să-i facă nimic. 
Mintea i se întunecă din ce în ce mai mult, dă poruncă să ucidă pe preoţii Domnului, 
fiindcă țineau cu David, ceea ce slugile sale au şi făcut, ucigând în ziua aceea optzeci şi 
cinci de Preoţi (I Regi 22, 17-18). 

Fapta aceasta a lui Saul dovedea nebunia minții lui şi înstrăinarea cu totul de 
pocăință, ceea ce îi atrage de la Dumnezeu nenorociri şi necazuri fără oprire. Samuil 
proorocul moare, deci sfătuitor nu mai are. Asupra lui David se porneşte cu oaste, dar cu 

orânduire dumnezeiască David îi cruță viața de mai multe ori: ba odată chiar îi fură 
sulița de sub cap, iar altădată îi taie un colț de haină, vrând să-i dovedească bunătatea sa. 
Dumnezeu îi arătase că nu-i vrea moartea, ci întoarcerea. Căci cu ce l-ar fi putut zgudui 
mai tare spre întoarcere decât cu dovezile bunătății lui David, cel ce-i cruțase viața de 
mai multe ori (I Regi 24, 1-20). Dar o minte nebună nu mai înțelege cele bune, nu se mai 
poate sui să priceapă din cele văzute pe cele nevăzute. O minte întunecată n-o mai poți 
crede, chiar când grăieşte bine, nu mai are statornicie. 

De aceea vin nenorocirile, cea mai de pe urmă cale, ce o mai are Dumnezeu la 
îndemână, ca să dezmeticească pe om la minte. „S-au adunat deci filistenii” (I Regi 28, 
4) împotriva lui Israil cu război. Saul a adunat şi el tot poporul şi a făcut tabără. Văzând 
însă Saul tabăra filistenilor s-a înspăimântat şi s-a zguduit tare în inima lui (I Regi 28, 5). 
Şi a întrebat Saul pe Domnul, dar Domnul nu i-a răspuns nici prin vis, nici prin vedenie, 
nici prin prooroci. Atunci Saul zise slugilor sale: „Căutați-mi o femeie vrăjitoare, ca să 
mă duc la ea şi s-o întreb”. Iar slugile au răspuns; „Este aici în Endor o vrăjitoare”. Saul 
şi-a schimbat hainele şi s-a dus la vrăjitoare (I Regi 28, 6-8). 

Dumnezeu, ştiindu-l că va face aceasta, nu i-a răspuns: căci mintea lui nu mai făcea 
deosebire între bine şi rău, între Dumnezeu şi diavol. lată-l acum pe Saul, părăsit de 
Dumnezeu şi mergând la vrăjitoare, uceniţa diavolului. 


Spiritism 


La vrăjitoare, cere din morți pe Samuil, pe care nu-l ascultase când a trebuit; aşa 
aduce Dumnezeu strâmtoarea peste om, ca să preţuiască sfatul, încât şi din morti ar fi în 
stare să cheme pe aceia pe care nu i-a ascultat la vreme. Neascultătorii, oameni tari de 
cap şi betegi la minte de fumul mândriei, nu au parte de darurile sfatului. Căci, părăsind 
sfatul cel dat la vreme, şi Dumnezeu îi părăseşte, şi-i lasă în sfatul celui rău. Aşa a pățit 
Saul, căci după tâlcuirea Sfântului Grigorie al Nissei, care lămureşte lucrul acesta, nu 
duhul lui Samuil a ieşit din iad (deşi în iad au mers toți drepții Vechiului Testament, 
afară de Enoh şi Ilie) ci a ieşit duhul cel rău, cu care lucra vrăjitoarea, şi care a luat 
înfăţişarea lui Samuil, ca desăvârşit să-l înşele pe Saul. 

lată-l pe fostul rege, căzând cu închinare înaintea meşteşugirii diavolului, care îşi 
întinsese stăpânirea şi asupra vieții sale, încât şi sfârşitul i l-a proorocit. 

I Regi 28: 

15. „Şi a zis (cel în chipul lui) Samuil către Saul: „Pentru ce mă tulburi ca să ies?” 
Dar Saul răspunse: „Mi-e tare greu; filistenii se luptă împotriva mea, iar Dumnezeu S-a 
depărtat de mine şi nu-mi mai răspunde nici prin prooroci, nici în vis, nici în vedenie; de 
aceea te-am chemat, ca să mă înveţi, ce să fac?” 

16. Zis-a (cel în chipul lui) Samuil: „La ce mă mai întrebi pe mine dacă Domnul S-a 
depărtat de tine şi S-a făcut vrăjmaşul tău? 

17. Domnul face ceea ce a grăit prin „mine”: va lua Domnul domnia din mâinile tale 
şi o va da lui David, aproapele tău. 

18. Deoarece tu n-ai ascultat glasul Domnului şi n-ai împlinit iuțimea mâniei asupra 
lui Amalec, de aceea Domnul face aceasta cu tine acum. 

19. Şi va da Domnul pe Israil, împreună cu tine, în mâinile filistenilor: mâine, tu şi 
fiii tăi veți fi cu mine!” 

Aşadar, fărădelegea vorbirii cu morţii, sau spiritismul, are vechime mare. În zilele 
noastre a ajuns o adevărată modă de lume mare şi, fiind cea mai subțire dintre amăgiri, e 
şi cea mai primejdioasă rătăcire. Să fim înţeleşi, Biserica nu tăgăduieşte spiritismul, ci-l 
opreşte. Iată de ce: spiritul care vine nu poate aduce nici o probă îndeajuns de convingă- 
toare despre ființa sau identitatea sa. Poate înşira dovezi după dovezi, arătând că ştie 

lucruri pe care, ni se pare nouă, numai răposatul putea să le ştie, dar şi îngerii răi, sau 
spiritele rele pot să le ştie tot aşa de bine. În nici un chip nu putem fi siguri de identitatea 
celui ce vorbeşte sau scrie întocmai ca răposatul. Se întâmplă, adică, cea mai meşteşugită 
substituire a persoanei, care e înlocuită şi copiată întocmai întru toate, cum o ştim şi noi, 
ca amăgirea noastră, cea din bună credinţă, să fie desăvârşită, iar noi să credem o lucrare 
de amăgire ca pe cea mai adevărată descoperire de dincolo. Şi văzând că cele mai multe 
dintre descoperiri se împlinesc, primeşti fără control cea mai de pe urmă înşelare. Iar 
aceasta o păţesc mai ales cei ce ocolesc sfintele Predanii ale Bisericii şi umblă după 
măiastra înşelare, ca să-i povăţuiască aceia către lumea de dincolo. E şi mai uşor: 
spiritismul nu cere lupta cu sine însuşi, nu cere sfinţirea vieţii, nu cere recunoaşterea 
dumnezeirii Mântuitorului, nu opreşte ispitirea de Dumnezeu - că tocmai asta e 
spiritismul. Ba, dacă ţii neapărat la acestea, de teama să nu te afli în greşeală, ți le cere şi 
pe acestea, dar numai ca pe lângă toate acestea să mai crezi şi în spiritism, adică şi în 
altceva pe lângă Biserica întemeiată de Dumnezeu. lar cu vremea, câştigându-ți 
încrederea, te poți pomeni cu sfaturi împotriva mântuirii, sau pradă nălucirilor care 
clintesc mintea din dreapta socoteală. 

Că dintre sfinți mulți au grăit cu îngerii, iar unii cu adevărat au grăit şi cu cei mutaţi 
de aici, ba şi la viaţă i-au întors, dar asta a fost din îngăduinţa lui Dumnezeu, ca o 
mărturie a nemuririi sufletelor şi a învierii celei de obşte, şi ca o slavă cu care i-a cinstit 
pe sfinți. Din când în când se arată între oameni, cât ascultă Dumnezeu de sfinți, când 
ardea într-înşii iubirea de oameni şi voiau să-i scape de vreo mare nedreptate năpăstuită 
peste dânşii; ei cer de la Dumnezeu mărturia celui de dincolo de mormânt. Dar de la 
minunile lui Dumnezeu, prin Sfinți, şi până la descoperirile spiritiste e tot atâta depărtare 
câtă de la Sfinți la ispititorii de Dumnezeu. Viaţa Sfântului Ciprian, care înainte de a fi 
creştin era mare vrăjitor şi înşelător de oameni, ne stă mărturie. 

Altă pricină, pentru care Biserica îşi opreşte fiii de la calea lăturalnică a spiritismului 
şi a vrăjitoriei de toate treptele, e şi aceasta: s-a băgat de seamă că practica spiritismului 
duce la nebunie. Făcându-se cercetare undeva, într-un ospiciu de nebuni, s-a găsit că 70 
la sută, din cei internaţi, făcuseră spiritism. Cum se ajunge la nebunie e uşor de priceput: 
fiecare şedinţă se poate face numai dacă toţi cei din adunare se învoiesc să împrumute 
din ei o anumită putere nervoasă, trebuitoare spiritului de dincolo, care scrie sau 
vorbeşte printr-unul dintre cei adunaţi şi acela îşi pierde conştiinţa de sine în vremea 
şedinţei. Împrumutarea acestei puteri nervoase e mai mult o învoire la jaf şi duce, încetul 
cu încetul, pe unii mai repede, pe alții mai târziu, la a nu se mai putea sluji de minte şi de 
nervi, căci, tâlhărite de spirite, slăbesc şi, oarecum zicând, îşi schimbă firea încât toate le 
văd printr-un duh străin, altfel decât toată cealaltă lume normală. Aşa începe pe încetul 
să s-arate nebunia, de cele mai multe ori fără de întoarcere.” 

Spre documentarea celor de mai sus aducem în sprijin cartea unui medic despre 
Ştiinţele oculte şi dezechilibrul mintal. Cartea aceasta are meritul că aduce şi 
răspunsurile ocultiştilor, spiritiştilor şi a câtorva orientalişti de seamă. Toate sfaturile lor 
nu sunt decât strigăte de alarmă împotriva năvalei mulțimii spre dezechilibrul mintal. 
lată câteva răspunsuri la întrebarea: „Dacă ştiinţele oculte - faimoasa ştiinţă a binelui şi 
răului - pot duce la dezechilibrul mintal, sau nu?” Unul răspunde: „Nu cred că ştiinţele 
oculte, prin ele însele, duc la dezechilibru mintal, dacă cel ce le studiază sau le practică 
nu are tare intelectuale. Dar e un lucru sigur că mulțime de dezechilibraţi mintal sunt 
atraşi spre practicarea ştiinţelor oculte şi nu-şi găsesc în ele decât înrăutățirea tulburării 
lor sau o temă pe care să delireze” (Prof. Alajovanine, p.92). 

lată răspunsul unei orientaliste (D-na H. Blavatsky): „Cele mai bune, cele mai 
puternice medii au suferit de pe urma experiențelor în sufletul şi în trupul lor. 
Amintiți-vă moartea - vrednică de plâns - a lui Ch. Forster, care s-a stins de nebunie 

furioasă într-un azil de alienați; aduceţi-vă aminte de Stade, care e epileptic, de Eglinton, 
primul mediu al Angliei din vremea noastră, care e atins de aceeaşi boală. Vedeţi ce 
viață a avut Douglas Home. Gândiţi-vă apoi la soarta tristă a sărmanului Washington 
Irving. lată în sfârşit şi pe surorile Fox, cele mai vechi medii, întemeietoarele 
spiritismului modern, după peste 40 de ani de „raporturi” cu „îngerii”, ele au înnebunit 
fără lecuire, mulțumită acelor îngeri... Ştiinţa binelui şi a răului este plină de primejdii şi 
plină de curse” (p. 96). 

Un spiritist încercat (Stanislas de Gnaita) atrage aminte: „Poţi vedea că nu tăgăduiesc 
cu prejudecată prețul spiritelor. Eu judec aspru doctrina - una din cele mai însemnate în 
general - numai pentru consecinţele la care duce în chip fatal: promiscuitatea psihică şi 
anarhia spirituală. Experimentatorul îndrăzneț când vrea să intre în trupul lui îl poate 
găsi ocupat de o larvă, care s-a instalat acolo, a luat organele în stăpânire, s-a întărit ca 
într-o cetate, ca să spunem astfel. Sau el intră fără să fi putut da afară năluca; de aci 
nebunia, monomania sau, pe puțin, posedarea. ... Sau rămâne larva stăpână pe trup, ca pe 
un câmp de luptă: de aci înainte ea va vegeta în acest trup şi asta e idioția (p.112). 

Răspunsul acesta îndeamnă la o legătură. Odată Mântuitorul atrăgea aminte celor ce 
se izbăvesc de rele, că duhul cel rău (recunoscut de noi prin muncirea unei patimi), fiind 
alungat de pocăința omului unită cu darul lui Dumnezeu, neavând acela unde petrece, 
mai ia cu sine alte şapte duhuri, mai rele decât sine şi se întoarce la casa de unde a fost 
alungat. Deci, dacă află casa curată, dar stăpânul - mintea, sufletul - umblă pustiu, plecat 
de-acasă prin cine ştie ce excursii astrale după informaţii, lăsând geamuri şi uşi deschise 
- că nu pot rămâne altfel - sigur că cele de pe urmă ale omului aceluia vor fi mai rele 
decât cele dintâi. Ar fi interesant de ştiut întocmai ce înțelegeau Sfinţii Părinți, când îşi 
disciplinau ucenicii, deprinzându-i să-şi aibă necontenit sufletul întreg acolo unde le era 
şi trupul şi să se împotrivească răpirii minţii afară din trup. Trebuie că aci e ceva mai 
mult decât simpla împrăştiere a fanteziei, care, nestăpânită, multă slăbire aduce. 

Alt spiritist (Allan Kardec) răspunde cam aceleaşi: „Una dintre cele mai mari 
primejdii ale mediumităţii (însuşirea ce-o au unele persoane de-a intra, chiar fără voie, în 
legături cu spiritele - însuşire care e datorită unei inaderențe normale a sistemului nervos 
la lumea reală) e obsesia, adică stăpânirea pe care anumite spirite o pot exercita asupra 
mediilor... Obsesia are trei trepte principale: obsesia simplă, fascinația şi subjugarea” 

Un profesor (Laiquel-Lavastine) mai precizează şi alte laturi: „Studiul ocultismului... 
nu are nici un neajuns în ce priveşte sănătatea morală a celor echilibraţi. Dar se întâmplă 
că la baza acestor studii să stea o tendință anormală, sau chiar bolnăvicioasă. În acest caz 
ele pot fi vătămătoare. Cu atât mai mult aplicaţiile practice. Unele din aplicaţii sunt 
experimentele de disociere a personalității. Se poate înțelege de aci cât sunt de 
vătămătoare la subiectele a căror sinteză mintală e mai mult sau mai puțin insuficientă. 
Printre mediile existente se pot face trei grupe: 

-Înşelătorii şi escrocii, care intră în jurisdicția tribunalelor; 

-nebunii, care, într-un delir sistematic, fac spiritismul să intervie ca un izvor de 
elemente noi; 

-inşii, de cele mai multe ori debili mintali, la care spiritismul nu e decât pricina 
ocazională a apariției delirului. 

„Spiritismul este prin urmare păgubitor, fiindcă înlesneşte izbucnirea delirului. Rolul 
psihiatrului este să arate neajunsurile şi primejdiile sale” (p.1 18). 

Cel mai răspicat strigăt de alarmă îl dă un magician şi orientalist englez (C. W. 
Leadbeater), în următoarele cuvinte: „Mijloacele cele mai înaintate de vrăjitorie (magie 
neagră) pot da viaţă elementelor artificiale puternice, şi acest fel de viaţă este câteodată 
foarte rău. Dar elementele acestea reacţionează cu o putere îngrozitoare asupra autorului 
lor, dacă persoana vizată se află, prin curăţia firii ei, la adăpost de înrâurirea lor. Aşa că 

povestea cu vrăjitorul sfâşiat de dracii pe care-i chemase nu-i numai poveste, ci poate 
avea o bază de adevăr. 

Fac, foarte solemn, pe toți atenţi, să nu se străduiască să deştepte energiile acestea de 
temut, dacă nu sunt călăuziți de un om încercat, căci am constatat personal, la ce urmări 
teribile se expune o persoană neştiutoare şi cu călăuză rea, când vrea să se joace cu 
aceste lucruri foarte serioase. A te arunca în experiențele acestea,fără să ai pricepere, 
este mult mai primejdios decât jocul unui copil cu nitroglicerină” (dinamită) (p.l 19). 

Semuind „motivele” care ademenesc oamenii spre spiritism, dintre cele mai serioase 
sunt durerile nemângâiate pentru moartea câte unuia din familie; iar dintre motivele mai 
puţin serioase, curiozitatea şi naivitatea. 

Normal ar fi ca cei rămaşi în viața aceasta să vrea să se refacă şi să se împace cu 
hotărârea cea mai presus de ei, care a orânduit aşa. Dar ei fac dimpotrivă: nu vor să se 
împace, se revoltă, nu vor să întrerupă legătura cu cei mutaţi dincolo, refuză a se 
mulțumi numai cu mijlocirea Bisericii pentru sufletul lor. Ei vor să treacă hotarul pus de 
Dumnezeu între cele două împărăţii ale vieţii sufletului. Neastâmpărarea lor îi pune în 
conflict cu Providența divină; iar starea asta nenormală îi poate împinge până la 
dezechilibru mintal sau,socotind întors, această neastâmpărare chiar dovedeşte 
dezechilibru latent, care abia acum se manifestă pe „motivul” unei morți în familie. 

Omul trebuie să aibă o cunoştinţă despre moarte şi viaţă şi pentru asta are şi vreme şi 
ocazii „pe urmă trebuie să-şi stăpânească durerea. Căci nestăvilind-o cu resemnarea şi cu 
împăcarea stării de lucruri, aşa cum acestea se deapănă de la începutul omului, iar pe 
deasupra, refuzând alinarea pe care o dă credinţa creştină, nu mai rămâne bietului 
îndurerat nimic care să-i ocrotească mintea sănătoasă. Dragostea mărginit înțeleasă 
întețeşte şi prelungeşte durerea, care pricinuieşte obsesii şi îndrumă la spiritism; iar de 
acolo atârnă de sănătatea nervoasă câtă a mai rămas, unde să se sfârșească totul. Suntem 
de acord deci cu „dorinţa fierbinte” din concluzia unei teze de doctorat în medicină, că: 
„Fiinţele deznădăjduite, împinse de naivitate, teamă sau nebunie, să nu mai fie ispitite la 
o experiență costisitoare şi în acelaşi timp periculoasă pentru sufletul lor tulburat” 
(p.242). 

Tot cu acest prilej se mai nimereşte o observaţie asupra spiritiştilor fără voie, sau mai 
bine-zis asupra celor posedaţi de spirite, mai mult sau mai puţin cu sau fără voia lor: sunt 
o seamă de oameni sănătoşi la aparenţă, dar „lor le grăieşte duhul” multe prăpăstii. 
Aceştia simt într-înşii o a doua persoană, care vorbeşte cu ei ca atare şi, cu timpul, se 
trezesc total absorbiți de un atare duh, care se dă pe sine, ba „arhanghel”, ba cutare sau 
cutare sfânt, ba chiar şi numele lui lisus Hristos îl împrumută. În alte cazuri, când 
n-avem de-a face cu o persoană înclinată spre credinţă, acea a doua persoană face pe 
unul din personajele mai de seamă ale istoriei. E limpede, fără exemplificări, că unitatea 
persoanei omeneşti s-a sfărâmat, cenzura rațiunii nu mai funcționează, tot conţinutul 
subsolului persoanei răbufneşte fără stăvilar; ne aflăm în faţa unei tragedii din câmpul 
patologiei nervoase. 

Sfinții Părinţi, într-un gând, previn turma credincioşilor de ispitele iscodirilor 
lăturalnice. Astfel Sfântul Chiril al Ierusalimului strigă: „Fugi de orice lucrare 
diavolească... Nu da atenţie la astrologi... Nu primi nici măcar să auzi despre farmece, 
descântece şi de faptele foarte nelegiuite ale celor care cheamă spiritele!” Iată şi 
cuvântul Sfântului Grigorie de Nissa, din scrisoarea sa către Episcopul Teodosie: „S-a 
părut unora dintre înaintaşii noştri că acea vrăjitoare ar fi adus de față chiar sufletul lui 
Samuil şi în sprijinul acestei păreri aduc faptul că fiind foarte impresionat Samuil de 
lepădarea lui Saul (de către Dumnezeu) şi chiar căutarea vrăjitoarei s-a făcut tot cu 
gândul la Dumnezeu, adică prin aceea că a vrut să afle, printr-o manevrare a vrăjitoarei, 
un răspuns înşelător la întrebările puse de el. Fiind, adică, supărat proorocul pentru că nu 

voia ca păcătosul să fie dat pierzării, drept aceea şi adaugă că a permis Dumnezeu ca să 
fie chemat sufletul proorocului prin acea artă magică, pentru ca să vadă însuşi Samuil că 
apărarea pe care a vrut s-o ia lui Saul a fost zadarnică, arătându-i prin vorbirea 
pântecului că proorocul îi este protivnic, făcându-l să i-o spună personal atunci când l-a 
chemat.” 

„Gândindu-mă însă la prăpastia de care ne spune Evanghelia că s-a căscat între 
împărăția celor buni şi a celor răi, precum a zis acel patriarh, sau mai curând însuşi 
Domnul patriarhului (Dumnezeu), (parabola cu Lazăr şi bogatul), anume că nimeni din 
cei condamnaţi nu se mai poate ridica până la cele cereşti şi nimeni din cer nu mai poate 
cobori în ceata celor răi - eu personal nu cred în astfel de concepții magice, ci cred că 
singurul adevăr e cel descoperit de Sf. Evanghelie.” 

„Pe cât ştim, cât de mare este Samuil între sfinți şi de condamnabilă e fascinația 
magiei, pe atât sunt de convins că în acea stare de odihnă completă în care se afla 
Samuil, n-a putut nici cu voie, nici fără voie să treacă peste prăpastia care separă pe cei 
răi de cei buni; fără voie - nu, întrucât ar însemna că s-ar fi permis diavolului să treacă el 
acea prăpastie şi să mute pe acel sfânt prooroc din mijlocul cetei celor sfinți în alt loc; de 
bună voie, iarăşi nu e posibil, căci nici n-ar fi în stare şi nici n-ar vrea să se amestece în 
cele rele. Căci cine odată petrece în bine, e absurd să se spună că ar trece de bună voie la 
cele rele. Dar chiar dacă ar avea de gând aşa ceva, mărimea acelei prăpăstii nu permite 
astfel de trecere.” 

„Ce însemnează, deci, problema pe care o discutăm? Întrucât vrăjmaşul firii omeneşti 
e potrivnicul nostru al tuturor, el nu are alt gând şi altă grijă decât să lovească pe om 
unde-l doare, rănindu-l de moarte. Şi care altă rană poate fi mai mortală pentru oameni 
decât a-i îndepărta din apropierea Dumnezeului celui făcător de viaţă şi lăsându-i să se 
rostogolească de bună voie spre pierzare? Întrucât mulţi din cei ce se îngrijesc de cele 
trupeşti se pasionează să cunoască viitorul, nădăjduind să-l poată evita, dacă e rău, sau să 
şi-l dobândească dacă e bun, de aceea, pentru a nu-şi anina oamenii privirile numai spre 
Dumnezeu, vicleana fire a diavolului a iscodit o mulțime de chipuri mincinoase de a 
cunoaşte viitorul, cum sunt: ghicitul din zborul păsărilor, tălmăcirea semnelor, oracole, 
cercetarea măruntaielor, chemarea morților, ghicirea în momente de transă, incitarea 
(ispitirea) zeități, inspiraţia şi alte multe. Şi în ce fel e ghicirea prin care se lasă omul 
ademenit ca să afle adevărul, pe atâta e de sigur că omul cade în ghearele vicleanului şi 
înşelătorului diavol. Diavolul e cel care îndeamnă pe cel ce observă zborul vulturilor, 
să-şi lege nădejdea de anumite fâlfâiri mai deosebite sau de palpitările anumite ale 
ficatului, bâlbâială care reiese din inflamaţiuni ale ganglionilor, ca şi clipirile din ochi, 
toate acestea vădesc tot atâtea moduri de înşelare a omului de către viclenia aceluiaşi 
diavol şi aceasta cu scopul ca, depărtându-se oamenii de Dumnezeu, să caute vindecare 
prin diavol, de la care şi cred că o dobândesc.” 

„Una din aceste felurite înşelări este deci şi vorbirea din stomac, sau pitonia, prin care 
s-a crezut că s-ar putea evoca sau readuce la viaţă sufletele celor morți. Disperat în 
privința mântuirii sale, atunci când împotrivă-1 se răsculaseră străinii cu toate armatele 
lor, şi venindu-i atunci în minte că Samuil i-ar putea veni oarecum în ajutor, Saul s-a dus 
la vrăjitoare care-şi credea singură şi-i credeau şi alți oameni că i se arată diavolul sub 
diferite contururi, pe care de altfel Saul nu le-a văzut, ci numai ea. Când deci s-a apucat 
să oficieze acel act magic şi au apărut în ochii femeii fantasmele acelea, atunci diavolul 
l-a făcut pe Saul să creadă că acele arătări ar fi însuşi realitatea lor, mai ales că însăşi 
îmbrăcămintea sub care i s-a spus că s-a arătat acea figură (a lui Samuil), îmbrăcăminte 
care nu era deloc necunoscută femeii, se potrivea cu aceea pe care o cunoscuse Saul, fapt 
care a făcut pe acesta şi mai mult să se mire, crezând acum cu tărie că de fapt nu s-a 
înşelat prin viziunea femeii. După ce ea a zis că vede nişte zei înălțându-se şi un bărbat 

în picioare îmbrăcat în două haine, atunci ce să zică la aceasta adevăratele slugi ale 
textului Scripturii? Că s-ar fi arătat însuşi Samuil şi că într-adevăr vrăjitoarea a văzut 
nişte zei ridicându-se în sus? Cunoaşte şi Scriptura pe diavol atunci când zice: „Toţi 
dumnezeii păgânilor sunt idoli” (Ps. 95, 5). Ori sufletul lui Samuil să fi petrecut 
împreună cu idolii? Să nu fie! Ci spiritul de care vrăjitoarea era continuu stăpânită, el a 
fost acela care împreună a luat şi pe alte spirite spre a înşela pe acea femeie şi prin ea şi 
pe Saul. În acea vorbire din stomac acele spirite diavoleşti au făcut pe femeie să spună 
că sunt zei, le-a descris şi haina în care ar fi îmbrăcaţi şi le-a învăţat şi glasul lor şi 
vorbirea în chip profetic, anunțând, printr-o conjunctură verosimilă, pe care o indicau 
aparențele, viitorul, ca pe ceva ce reieşea logic din faptele ce se întâmplaseră. De altfel 
acel spirit diabolic s-a dat de gol fără să vrea, spunând adevărul atunci când a zis: 
„Mâine tu şi fiii tăi veţi fi cu mine” (I Regi 28, 19). Dar dacă ar fi fost însuşi Samuil, 
atunci cum ar fi fost posibil să stea împreună cu el un om vinovat de atâtea crime 
(Saul)?” 

În vremea noastră circulă multe cărţi care cuprind comunicări de dincolo. Aceste 
comunicări, mai ales cele care se dau pe sine a fi din partea sfinţilor sau chiar ale 
Mântuitorului însuşi, fără voie ne conduc la comparaţia lor cu Sfintele Evanghelii. La o 
atare confruntare se dau de gol. Puse pe două coloane, aceste splendide platitudini şi 
mărunțişuri, cu o pagină din Evanghelii, sublimul şi ridicolul sunt şi mai evidente. 
Calitatea literară, fondul, înălțimea gândirii, totul dau de gol un fals neruşinat şi 
nemaipomenit de îndrăzneţ, pe care nu cred să-l poată face sufletele celor mutaţi de la 
noi, ci numai tatăl minciunii şi hristoşii mincinoşi. 

Biserica e datoare să-şi cruţe fiii de ispita căderii între tâlharii cei de duh, de aceea 
opreşte lucrul acesta şi îşi previne credincioşii cu sfatul Sfântului Pavel, dat 
tesalonicenilor, iscoditori şi ei de taine: (II Tesaloniceni cap. 2) 

7. ... Taina fărădelegii se înfiripează 

8. ... Ivirea „aceluia” va fi prin ivirea lui satan, însoțită prin tot felul de puteri şi de 
semne şi de minuni mincinoase. 

10. şi de amăgiri nelegiuite, pentru fiii pierzării, fiindcă n-au primit iubirea 
adevărului, ca să se mântuiască. 

11. Pentru aceea Dumnezeu le trimite amăgiri puternice, ca să dea crezământ 
minciunii. 

12. Şi să cadă sub osândă toţi cei ce n-au crezut adevărul, ci au îndrăgit nedreptatea. 

Căci calea nedreaptă o îndrăgesc toți cei ce iscodesc lăturalnic tainele lui Dumnezeu, 
cele închise în zilele viitoare. 


Plata neascultării 


lată acum mărturia Scripturii despre vinovăţiile şi plata pe care şi-a luat-o Saul, 
pentru neascultare şi osteneală la vrăjitoare. I se împlinesc cele zise de duhul minciunii, 
care lucra prin vrăjitoare, înşelându-l cu chipul lui Samuil astfel: 

I Regi, cap. 31: 3. Lupta contra lui Saul ajunsese cumplită şi arcaşii îl loviră pe acesta 
care fu greu rănit de arcaşi. 

4. Atunci a zis Saul purtătorului său de arme: „Trage-ţi sabia şi mă străpunge cu ea, 
ca să nu vină aceştia să mă ucidă şi să-şi bată joc de mine”. Purtătorul de arme însă n-a 
vrut, căci se temea cumplit. Atunci Saul şi-a luat sabia şi s-a aruncat în ea. 

5. Văzând purtătorul de arme că Saul a murit, s-a aruncat şi el în sabia sa şi a murit cu 
el. 

6. Aşa a murit în ziua aceea Saul şi cei trei fii ai săi, şi purtătorul de arme, precum şi 
toți oamenii lui. 

I Cronici (Paralipomena) 10: 

13. Aşa a murit Saul pentru nelegiuirea sa, pe care o făcuse el înaintea Domnului. 
Pentru că n-a păzit cuvântul Domnului, ci a alergat la o vrăjitoare cu întrebarea sa. 

14. Şi n-a căutat pe Domnul. De aceea a şi fost el omorât şi domnia a fost dată lui 
David, fiul lui Iesei. 

Iată cum, din neascultare şi nepocăință, începe calea pierzării şi sfârşeşte în pierzare 
veşnică. lată cum, cei cu mintea plină de fumul mândriei şi al iubirii de sine până la 
moarte, neprimind luminile sfatului, cad din greşeli în greşeli, peste care vin necazuri din 
ce în ce mai mari, iar sub povara durerilor cei neascultători se aruncă în deznădejde şi în 
omorârea de sine, prin care fără de întoarcere iadul îi înghite. Căci ucigaşii de sine nu au 
iertare, nici în veacul de acum, nici în veacul ce va să vie, iar Biserica e oprită să se 
roage pentru iertarea lor. lată de ce au zis Părinţii că plata neascultării e pierderea 
mântuirii; dar au mai zis şi aceea că: pentru înmulțirea neascultării a ridicat Dumnezeu 
sfatul dintre oameni. lar Scriptura pentru aceeaşi pricină mărturiseşte că: „Preotului îi va 
lipsi cunoştinţa legii şi bătrânului sfatul” (lezechiel 7,26). 

Şi iarăşi mărturisim că Dumnezeu n-are pe nimeni de pierdut, chiar pe Saul, 
Dumnezeu îl chemase, dar dacă n-a vrut să înțeleagă... Iuda a înţeles, dar dacă n-a mai 
vrut să vie... 


Tirani în pocăință 


O mare parte de oameni cad în deznădejde în privinţa mântuirii lor. Deznădejdea e un 
chip greşit de meditație asupra relelor făcute; chipul bun e, dimpotrivă, nădejdea. Răul, 
nimicul, păcatul, diavolul nu sunt subiecte sănătoase de gândire, căci îmbolnăvesc 
mintea prin asociaţie de idei. Pocăinţa trebuie să fie o înseninare din ce în ce mai mare a 
sufletului şi a sănătăţii întregi. 

Fiindcă vorbim de învățămintele regilor, iată cum Sfântul Chiril al Ierusalimului 
ridică moralul credincioşilor, vorbind despre aşteptarea răbdătoare a lui Dumnezeu după 
întoarcerea păcătosului. 

„Şi Manase a fost un om al fărădelegii: a tăiat cu ferăstrăul pe Isaia, s-a pângărit cu 
tot felul de slujiri idoleşti şi a umplut Ierusalimul cu sânge nevinovat. Totuşi, când a fost 
dus rob în Babilon, Manase a folosit încercarea nenorocirilor suferite spre a se vindeca 
prin pocăință, în adevăr Scriptura spune: „Manase s-a smerit înaintea lui Dumnezeu şi 
s-a rugat, iar Domnul l-a ascultat şi l-a adus înapoi în regatul său”. 

„Dacă cel care a tăiat cu ferăstrăul pe profet s-a mântuit prin pocăință, oare tu, care 
n-ai făcut un păcat atât de mare, să nu te mântuieşti?” 

„Ce părere ai despre Nabucodonosor? N-ai auzit din Scripturi că era sângeros, 
sălbatec şi că avea voinţă de leu? N-ai auzit că a scos afară din morminte oasele 
împăraților? N-ai auzit că a dus în robie poporul iudeu? N-ai auzit că a scos ochii 
împăratului, după ce acesta şi-a văzut copiii înjunghiaţi? N-ai auzit că a sfărâmat 
heruvimii? nu vorbesc de heruvimii spirituali - departe de acest gând; să nu presupui 
aceasta, omule - ci de cei sculptați. N-ai auzit că a sfărâmat ilastiriul prin care vorbea 
Dumnezeu? Că a călcat în picioare catapeteasma sfințeniei? Că a luat altarul tămâierii şi 
l-a dus în templul idolilor? Că a furat toate darurile? Că a ars templul din temelie?” 

„De ce pedeapsă era vrednic Nabucodonosor, pentru că a orbit pe împărat, pentru că a 
ars cele sfinte, pentru că a dus în robie pe poporul iudeu, pentru că a pus vasele sfinte în 
templul idolilor? Oare nu era vrednic de mii de ori de moarte?” 

„Ai văzut mărimea nelegiuirilor!? Vino acuma să vezi iubirea de oameni a lui 
Dumnezeu! Nabucodonosor s-a sălbătăcit, locuia în pustie; se biciuia ca să se mântuie. 
Avea unghii ca de leu, căci răpise cele sfinte. Avea păr de leu, căci ca un leu răpea şi 

urla. Mânca iarbă ca boii, căci era ca o vită, care nu cunoştea pe Cel ce i-a dat împărăția. 
Trupul lui s-a vopsit cu rouă, pentru că, deşi a văzut mai-nainte rouă stingând focul, 
totuşi n-a crezut.” 

Şi ce se întâmplă? „Și după trecerea acestei vremi, eu, Nabucodonosor, am ridicat 
ochii mei la cer, şi mintea îmi veni din nou, şi am binecuvântat pe Cel Prea înalt şi Celui 
veşnic viu i-am adus laudă şi preamărire: căci puterea lui este putere veşnică, iar 
împărăția Lui peste vârste şi vârste. Toţi locuitorii pământului sunt socotiți ca o nimica şi 
El face ce vrea cu oştirea cerească şi cu locuitorii pământului şi nimeni nu poate să-L 
împiedece la lucrul Lui şi să-l zică: „Tu ce faci?” În acelaşi timp mi-a venit mintea la loc 
- şi spre faima împărăției mele mi-a venit iarăşi măreţia şi strălucirea - şi sfetnicii mei şi 
dregătorii cei mari m-au chemat şi împărăția mi-a fost dată în stăpânire, iar puterea mea 
a crescut şi mai mult. Acum eu, Nabucodonosor, laud, înalt şi preamăresc pe împăratul 
Cerului: toate faptele lui sunt adevărate şi căile lui drepte, iar pe cei ce umblă mândri 
poate să-i smerească.” 

Aşadar, când L-a cunoscut pe Cel Prea înalt, când i-a înălţat lui Dumnezeu glas de 
mulțumire, când s-a căit de cele ce a făcut, când şi-a cunoscut propria slăbiciune, atunci 
Dumnezeu i-a dat înapoi demnitatea împărătească. 

„Cum oare? Pe Nabucodonosor, care a făcut atâtea fărădelegi, dar s-a mărturisit, l-a 
iertat şi i-a dat împărăția, iar ţie, care te pocăieşti, nu-ți dă iertare păcatelor şi împărăția 
Cerurilor, dacă vei trăi în chip vrednic? Domnul este iubitor de oameni, este grabnic a 
ierta şi zăbavnic a pedepsi. Nimeni să nu piardă nădejdea mântuirii sale” 


Cele şapte surle 


Cele mai cuprinzătoare cuvinte, ale oricărui om, sunt cuvintele lui de pe urmă, 
întrucât sunt spuse cu o mare dare de seamă. Are şi Mântuitorul un cuvânt de acesta, de 
pe urmă, care este totodată şi rugăciunea celei mai aprinse iubiri, văzute vreodată pe 
pământ. Cuvântul acesta - rugăciune - ne îndrumă să bănuim neasemănata strădanie a lui 
Dumnezeu-Omul, ca să ne câştige ființa întreagă pentru mântuirea cu care a venit în 
lume. lar despre tot focul cu care tânjeşte inima lui Dumnezeu după noi, vrând să ne 
atragă spre Sine, ucenicul iubirii, loan, scrie: 

loan, cap. 17: 

1. Ridicându-Şi lisus ochii spre cer a grăit: Părinte, a sosit ceasul! Preamăreşte pe 
Fiul Tău, ca şi Fiul Tău să Te preamărească. 

2. Precum I-ai dat stăpânire peste toată făptura ca viață veşnică să dea la toți pe care I 
i-ai dat. 

3. lar viaţa veşnică aceasta este, ca să Te cunoască pe Tine, singurul, adevăratul 
Dumnezeu, şi pe lisus Hristos, pe Care L-ai trimis. 

4. Eu Te-am preamărit pe Tine pe pământ, lucrul pe care Mi l-ai dat să-l fac, l-am 
săvârşit. 

5. Şi acum, la Tine însuţi Mă preamăreşte, Tu, Părinte, cu slava pe care la Tine am 
avut-o mai înainte de a fi lumea. 

6. Arătat-am numele Tău oamenilor pe care Mi i-ai dat Mie, şi cuvântul Tău l-am 
păzit. 

7. Acum au cunoscut că toate câte Mi-ai dat de la Tine sunt. 

8. Căci cuvintele pe care Mi le-ai dat, le-am dat lor, iar ei au primit şi au cunoscut cu 
adevărat că de la Tine am ieşit, şi au crezut că Tu M-ai trimis. 

9. Eu pentru aceştia Mă rog, nu pentru lume Mă rog, ci pentru cei ce Mi i-ai dat, căci 
ei ai Tăi sunt. 

10. Şi toate ale Mele ale Tale sunt şi ale Tale ale Mele şi Mă preamăresc întru ele. 

11. Mult nu mai sunt în lume, dar ei sunt în lume şi Eu vin la Tine. Părinte Sfinte, pe 
care Mi i-ai dat, păzeşte-i întru numele Tău, ca să fie una, precum suntem şi Noi. 

12. Când eram cu ei în lume, pe cei ce Mi i-ai dat, întru numele Tău îi păzeam, şi 
astfel i-am păzit, că n-a pierit nici unul dintre ei, fără numai fiul pierzării, ca să se 
împlinească Scriptura. 

13. Acum dar, vin la Tine şi acestea le grăiesc în lume, ca bucuria Mea s-o aibă 
deplină în el. 

14. Cuvântul Tău le-am dat lor, dar lumea i-a urât, fiindcă nu sunt din lume, precum 
nici Eu nu sunt din lume. 

15. Nu Mă rog ca să-i iei din lume, ci ca să-i păzeşti pe ei de cel viclean. 

16. Ei nu sunt din lume, precum nici Eu nu sunt din lume. 

17. Sfinţeşte-i pe ei întru adevărul Tău, cuvântul Tău este adevăr. 

18. Precum M-ai trimis pe Mine în lume, şi Eu i-am trimis pe ei în lume. 

19. Şi pentru ei, Eu mă sfinţesc pe Mine însumi, ca şi ei să fie sfințiți întru adevăr. 

20. Dar nu numai pentru aceştia mă rog, ci şi pentru cei ce vor crede întru Mine, după 
cuvântul lor. 

21. Ca toți să fie una, după cum Tu, Părinte, întru Mine şi Eu întru Tine, ca şi ei să fie 
una întru Noi, aşa încât lumea (văzându-i una) să creadă precum că Tu M-ai trimis. 

22. Şi mărirea pe care Tu Mi-ai dat-o le-am dat-o lor, ca să fie una, precum şi Noi una 
suntem. 

23. Eu întru ei şi Tu întru Mine, ca să fie în una desăvârşiți şi să cunoască lumea 
precum că Tu M-ai trimis şi i-ai iubit pe ei, cum M-ai iubit pe Mine. 

24. Părinte, aceia pe care Mi i-ai dat, voiesc ca unde sunt Eu să fie şi ei împreună cu 
Mine, ca să privească mărirea Mea, pe care Tu Mi-ai dat-o, căci M-ai iubit pe Mine mai 
înainte de întemeierea lumii. 

25. O, Părinte drepte, dar lumea pe Tine nu te-a cunoscut, ci Eu Te-am cunoscut şi au 
cunoscut şi aceştia că Tu M-ai trimis. 

26. Arătat-am numele Tău şi-l voi arăta, ca iubirea cu care M-ai iubit Tu să fie 
într-înşii şi Eu întru ei. 

Aşadar, ca să ne mântuim şi să moştenim cu Dumnezeu viaţa veşnică, trebuie să o 
cunoaştem şi să o trăim cu Dumnezeu, încă din viaţa aceasta vremelnică. Trebuie, adică, 
să fim străbătuţi şi locuiţi de Dumnezeu, ca să se arate în noi viața dumnezeiască. lar pe 
de altă parte, precum nu se află vrajbă întru Dumnezeu, aşa să nu se afle nici între cei 
ce-L au pe El ca temelie a vieții. Starea de pace cu toată făptura e o minune aşa de mare, 
încât uimeşte lumea şi o sileşte să recunoască întru aceasta faţa lui Dumnezeu. 

Împărăţia vieţii veşnice s-a propovăduit şi e deschisă; pe Împărat îl cunoaştem şi 
iubirea I-o ştim; supuşii însă, tare greu s-adună, şi de aceea trebuie răsunet de surle, după 
grosimea de urechi a neascultătorilor supuşi. 

N-ar trebui decât să-L recunoaştem pe Dumnezeu ca Tată, şi că noi îi suntem fii şi, 
potrivit cu această cunoştinţă, să ne orânduim viaţa. Până nu recunoaştem că avem o 
îndoită fire şi o îndoită viață: una pământească şi alta cerească - fără de sfârşit dar 
începând de aici, până atunci tot pe afară ne ţinem de rostul la care vrea Dumnezeu să ne 
ridice. Trebuie să ştim toţi supuşii împărăției, că suntem făpturi cereşti, trimise 
vremelnic în corturi pământeşti spre o mare probă şi anume: să vedem şi să se vadă 
încotro înclinăm cu inima şi cu mintea, şi înspre ce înclinăm aceea să avem pentru 
totdeauna. Dacă năzuim spre Dumnezeu, pe El Îl moştenim şi viaţa veşnică; iar dacă 
înclinăm spre firea pieritoare, vom pieri de la fața lui Dumnezeu şi cu cel rău vom 
petrece fără de sfârşit. Căci noi suntem pieritori cu firea pământească, dar nemuritori cu 
firea cerească; veşnicia noastră însă de noi atârnă unde s-o petrecem. 

Ne-a adus Dumnezeu din neființă la ființă, dar să ne mântuiască nu poate fără noi. 

Drept aceea, în tot felul ne cheamă ca să-L cunoaştem ca Tată, şi pe noi întreolaltă ca 
frați şi fii ai aceluiaşi Părinte. 

Mântuirea nu e individuală, ea e întotdeauna colectivă. Prin unul se mântuiesc mai 
mulți. Singuraticul, izolaționistul nu e sigur de mântuire, mântuirea lui e nesigură, 
neclară. 

Credinţa este aceea care ajută cunoaşterea şi o întregeşte şi o întăreşte. 

Firul iubirii ridică pe oameni spre Dumnezeu şi pogoară pe Tatăl, Fiul şi Duhul la 
oameni. Iar pe fii, Dumnezeul iubirii îi leagă întreolaltă ca să fie una, ceea ce minunează 
lumea, încât recunoaşte pe Dumnezeu din fii, căci fiii uniţi în iubire trăiesc întru El şi 
arată în lume capătul pământesc al Împărăției cereşti. Aceasta e voia Tatălui şi 
rugăciunea Fiului. Societatea toată trebuie să se prindă în această trăire a iubirii treimice. 

La această trăire a vieţii veşnice, Dumnezeu îşi cheamă copiii prin mai multe graiuri, 
între care sunt şi acestea şapte: 

1. Chemarea lăuntrică prin glasul conştiinţei; 

2. Chemarea din afară prin cuvânt; 

3. Chemarea prin necazurile vieţii; 
4. Chemarea prin necazurile morții; 
5 

. Chemarea prin necazuri mai presus de fire; 
. Chemarea prin chinuri de la antihrist. 
. Chemarea la Judecata generală. 


1.Chemarea lăuntrică prin glasul conştiinţei 

Chemarea conştiinţei este o chemare lăuntrică, interioară, pe care o simți în tine. E un 
grai tăcut, o chemare lină, pe care o auzi sau o înţelegi că vine dinlăuntru, dar totuşi de 
dincolo de tine, de la Dumnezeu. Însuşi cuvântul conştiinţă înseamnă a şti împreună la 
fel oarece. lar cei ce ştiu împreună la fel sunt doi: Dumnezeu şi omul. Prin urmare, 
cugetul sau conştiinţa e ochiul cu care vede Dumnezeu pe om, şi acelaşi ochi cu care 
vede omul pe Dumnezeu. Cum Îl văd, aşa mă vede - aşa simt că mă vede - vedere 
deodată dinspre două părți. 

Patimile, reaua voinţă şi peste tot păcatele, dar mai ales nebăgarea în seamă a acestui 
glas, îngrămădesc nişte văluri peste ochiul acesta, nişte solzi, care-i sting graiul, încât 
abia se mai aude, iar atunci şi Dumnezeu se stinge din ochiul nostru, încât ne pare că nici 
nu mai este Dumnezeu. Pentru păcatele noastre, capătul nostru omenesc al conştiinţei s-a 
îmbolnăvit. Înţelegem, prin urmare, cum se face că S-a întunecat Dumnezeu aşa de tare 
în ochii păcătoşilor, încât aceştia sunt de bună credință în răutatea necredinţei care i-a 
cuprins. 

Glasul conştiinţei însă, fiind şi capătul lui Dumnezeu din fiii Săi, nu are să poată fi 
mereu înăbuşit toată vremea vieții noastre pământeşti. Odată şi odată începe să strige la 
noi, părându-ne înaintea lui Dumnezeu şi înaintea noastră de toate fărădelegile făcute; 
iar dacă nu ne împăcăm cu pârâşul acesta, câtă vreme suntem cu el pe cale, drumeți prin 
viața aceasta, avem cuvântul lui Dumnezeu, că El va asculta pâra şi-i va da dreptate, şi 
ne va băga în chinurile iadului. 

Sunt oameni care s-au învechit în rele nevrând să ştie de Dumnezeu şi, mai către 
capătul zilelor, când îndărătnicia firii s-a mai stins, s-au pomenit cu o răbufnire 
năprasnică a conştiinţei bolnave, rupând toate zăgazurile fărădelegilor şi azvârlindu-le pe 
toate în faţă, încât şi somnul le-a fugit, iar la unii le-a fugit şi mintea. Căci cu adevărat a 
fugit mintea omului care o viață întreagă nu face altceva decât să lepede glasul 
conştiinţei. De aceea nu vrea Dumnezeu să ieşi din viaţa aceasta fără să ştii şi tu, că ţi-ai 
omorât sfătuitorul cel mai bun ce-l aveai la îndemână pretutindeni, şi nu te lasă să pleci 
fără să vezi, încă de aici, unde te vei duce. Odată vede fiecare, vrând nevrând, ceea ce 

trebuia, prin credință, să vadă întotdeauna. 


2. Chemarea din afară prin cuvânt 

Larma vieții şi gălăgia grijilor deşarte strigă oamenilor în urechi nevoile lor 
pământeşti, mai tare decât le strigă glasul conştiinţei trebuințele lor veşnice. Oamenii 
abia mai aud cele de dincolo şi li se par departe, surzenia tot mai mult se întăreşte, şi 
chemarea lină nu se mai aude. Dar Dumnezeu, milostivul, ca să nu-i piardă în 
fărădelegile lor, le rânduieşte şi chemare din afară prin glasul slujitorilor Săi. Prin preoţi 
nu te cheamă omul, ca să-ți pui nădejdea în om, ci te cheamă Domnul ca să-ți strămuți 
Viaţa ta de om. Încă de demult i-a chemat pe oameni prin preoţi şi leviţi, prin Lege şi 
prin prooroci, adică prin conştiinţe mai curate, care nu strâmbau chemarea lui 
Dumnezeu. lar la plinirea vremii a venit la noi, oamenii, însuşi Dumnezeu Fiul sau 
Dumnezeu Cuvântul. 

Cine a chemat pe oameni mai duios decât isus, ca să-L cunoască pe Dumnezeu ca 
Tată, iar pe ei înşişi ca fii şi fraţi ai Săi? lisus, e drept, chema şi cu glasul din afară, dar 
nimeni, niciodată, n-a grăit mai tainic, mai de-a dreptul conştiinţei, chemarea Tatălui 
către fiii Săi, ca El, căci lisus ardea de mila lor ca un Dumnezeu. 

El a propovăduit, binevestindu-ne Împărăţia Cerurilor şi, prin slăvita Sa înviere, 
biruința asupra morţii, vestea celei mai mari bucurii de pe pământ. Ucenicii Săi, de 
atunci şi din toate vremile, au propovăduit pe Împăratul Cerurilor, înduplecând pe 
oameni să se adune în țara de obârşie şi la masa Împăratului. 

Noi nu purtăm preoția noastră sau preoția Legii vechi, ci purtăm şi propovăduim 
preoția împărătească a lui lisus Hristos. Deci nu-i chemăm pe oameni cu chemare de om, 
ci Dumnezeu preamilostivul Îşi cheamă copiii, prin graiul omenesc al slugilor Sale 
văzute. Nu ne propovăduim pe noi, ci Dumnezeu Se propovăduieşte prin noi, singurul 
Care are dreptul să Se propovăduiască pe Sine, fiind în stare să ne mântuiască. lată pe 
cine urmăm, ascultând preoţii, cu conştiinţe luminate. Nu e graiul omului, ci voia lui 
Dumnezeu, Care strigă către oameni, prin sfinți, o chemare mai tare. 

Dar cum a zis cineva: Calea cea mai lungă pe pământ e de la urechi la inimă, încât ani 
de zile nu ajung ca să-i dai de capăt. De aceea, fiindcă ochiul conştiinţei şi-a mai pierdut 
vederea şi nici urechea nu înţelege chemarea cuvântului ce-şi are obârşia de dincolo de 
vorbe, Dumnezeu milostivul, ca să nu piardă pe oameni, le rânduieşte o chemare mai 
tare. 


3. Chemarea prin necazurile vieţii 

Mai tare de cum a chemat lisus pe oameni nu-i poate chema nimeni. Necazurile vieții, 
însă, îi iau pe oameni mai aspru, dintr-o altă parte, silindu-i să-L caute pe Dumnezeu. 
Necazurile nu sunt fapta lui Dumnezeu, ci urmarea greşelilor noastre, urmare pe care 
îngăduie Dumnezeu s-o gustăm, spre înţelepţirea noastră. 

Să fim înţeleşi, sunt două feluri de necazuri: necazurile pentru păcate şi necazurile 
pentru Evanghelie. Aici vorbim numai despre necazurile vieții de pe urma păcatelor, şi 
care, prin usturimea lor, au darul să fie crezute de cel ce le păţeşte. Iar dacă vrea să scape 
de ele, nu rămâne altă cale, decât să-şi îndrepte purtările după voia lui Dumnezeu. 

Omul se roagă de Dumnezeu să-l scape de necazuri şi Dumnezeu se roagă de om să-şi 
schimbe purtările. Socotiţi acum, care de cine să asculte mai întâi? Chemarea aceasta 
mai aspră o face droaia de necazuri şi nenorociri, strâmtorări şi năpaste, vrajbe între 
oameni, bătaie între părinți şi copii, războaie şi vărsare de sânge, pagube, beteşuguri, 
seceta, inundaţiile, cutremurele de pământ, foametea şi tot felul de pustiiri, ce nu s-au 
mai pomenit; toate fiind plată îndesată pentru purtare şi pentru lipsa de minte, că 
oamenii nu vor să înțeleagă la ce îmblăteală îi duce de nări iubirea de păcate. 

Iar precum că necazurile vieții sunt un grai mai aspru al lui Dumnezeu către oamenii 
mai grei, sau mai vicleni la minte, ne stă mărturie Scriptura. Sunt mii de ani de atunci, de 
când s-au scris acestea, şi rămân mereu dovadă că noi ÎI silim pe Dumnezeu să ne bată: 
Levitic 26: 

3. Dacă veți umbla după legile Mele şi veți păzi poruncile Mele şi le veţi împlini. 

4. Vă voi da ploaie la vreme, pământul îşi va da roadele sale şi pomii roadele lor. 

5. Treieratul vostru va ajunge până la culesul viilor, culesul viilor va ajunge până la 
semănat; veți mânca pâinea voastră cu mulțumire şi veți trăi în pământul vostru fără 
primejdie. 

6. Voi trimite pace pe pământul vostru şi nimeni nu vă va tulbura: voi alunga fiarele 
rele din pământul vostru şi sabia nu va trece prin pământul vostru. 

7. Veţi alunga pe vrăjmaşii voştri şi vor cădea ucişi înaintea voastră. 

8. Cinci din voi vor birui o sută, şi o sută din voi vor prigoni zece mii, şi vor cădea 
vrăjmaşii voştri de sabie înaintea voastră. 

9. Căuta-voi spre voi şi vă voi binecuvânta: roditori vă voi face, vă voi înmulţi şi voi 
fi statornic în legământul Meu cu voi. 

10. Veţi mânca roadele vechi de anii trecuţi şi veţi da la o parte pe cele vechi, pentru 
a face loc celor noi. 

11. Voi aşeza locaşul Meu în mijlocul vostru şi sufletul Meu nu se va scârbi de voi. 

12. Voi umbla printre voi şi voi fi Dumnezeul vostru şi voi veţi fi poporul Meu. 


14. lar dacă nu Mă veţi asculta şi nu veți împlini aceste porunci ale Mele; 

15. De veți dispreţui aşezămintele Mele şi de se va scârbi sufletul vostru de legile 
Mele, aşa încât să nu împliniţi toate poruncile Mele, călcând legământul Meu. 

16. Atunci am să Mă port şi Eu cu voi aşa: voi trimite asupra voastră groaza, 
lingoarea, frigurile, de care vi se vor secătui ochii şi vi se va istovi sufletul. Veţi semăna 
seminţele voastre în zadar şi vrăjmaşii voştri vi le vor mânca. 

17. Îmi voi întoarce faţa Mea împotriva voastră şi veţi cădea înaintea vrăjmaşilor 
voştri, ei vor domni peste voi şi veți fugi, când nimeni nu vă va prigoni. 

18. Dacă nici după toate acestea nu Mă veți asculta, atunci înşeptit voi mări pedeapsa 
pentru păcatele voastre. 

19. Voi frânge îndărătnicia voastră cea mândră şi cerul vostru îl voi face ca fierul, iar 
pământul vostru ca arama. 

20. În zadar vă veţi cheltui puterile voastre, că pământul vostru nu-şi va da roadele 
sale, nici pomii din ţara voastră nu-şi vor da poamele lor. 

21. Dacă însă şi după toate acestea, veți umbla împotriva Mea şi nu veți vrea să Mă 
ascultați, atunci înşeptit vă voi adăuga lovituri pentru păcatele voastre. 

22. Voi trimite fiarele câmpului asupra voastră, care vă vor lipsi de copii, vor prăpădi 
vitele voastre şi pe voi aşa vă voi împuţina, încât se vor pustii drumurile voastre. 

23. Şi dacă nici după acestea nu vă veţi îndrepta, ci vă veți purta împotriva Mea, 

24. Atunci şi Eu voi veni cu urgie asupra voastră şi vă voi lovi înşeptit pentru păcatele 
voastre: 

25. Voi aduce asupra voastră sabie răzbunătoare ca să răzbune legământul Meu. lar 
dacă vă veți ascunde în oraşele voastre, voi trimite molimă asupra voastră şi veţi fi daţi 
în mâinile vrăjmaşului. 

26. Pâinea care vă hrăneşte, o voi lua de la voi; zece femei vor coace pâine pentru voi 
într-un cuptor, şi vor da pâinea voastră cu cântarul şi veţi mânca şi nu vă veţi sătura. 

27. Dacă însă nici după acestea nu Mă veți asculta şi veți călca împotriva Mea, 

28. Atunci şi Eu cu urgie voi veni asupra voastră şi vă voi pedepsi înşeptit pentru 
păcatele voastre; 

29. Veţi mânca carne de om, trupurile feciorilor şi fetelor voastre veţi mânca. 

30. Dărâma-voi înălțimile, stâlpii voştri şi voi împrăştia oraşele voastre sub 
dărâmăturile idolilor voştri şi se va scârbi sufletul Meu de voi. 

31. Oraşele voastre le voi preface în ruine, voi pustii locaşurile voastre cele sfinte şi 
nu voi mirosi mireasma jertfelor voastre. 

32. Pustii-voi pământul vostru, aşa încât să se mire de el şi vrăjmaşii voştri, care se 
vor aşeza într-însul; 

33. Iar pe voi vă voi risipi printre popoare; în urma voastră Îmi voi ridica sabia şi va fi 
pământul vostru pustiu şi oraşele voastre dărâmate. 

36. Celor ce vor rămâne dintre voi, le voi trimite în inimi frica în pământurile 
vrăjmaşilor lor, până şi freamătul frunzei ce se clatină îi va pune pe fugă, şi vor fugi ca 
de sabie şi vor cădea când nimeni nu-i va prigoni. 

37. Se vor călca unul pe altul, ca cei ce fug de sabie, când nimeni nu-i va urmări, şi nu 
veți avea putere să vă împotriviţi vrăjmaşilor voştri. 

38. Veţi pieri printre popoare şi vă va înghiți pământul vrăjmaşilor voştri. 

39. lar cei ce vor rămâne dintre voi se vor usca pentru păcatele lor în pământurile 
vrăjmaşilor voştri şi se vor usca şi pentru păcatele părinților lor. 

40. Atunci îşi vor mărturisi fărădelegile lor şi fărădelegile părinţilor lor, cum au 
săvârşit ei nelegiuiri împotriva Mea şi au mers împotriva Mea. 

41. Pentru care şi Eu am venit cu urgie asupra lor şi i-am dus în pământul vrăjmaşilor 
lor; atunci se va supune inima lor cea netăiată împrejur şi atunci se vor căi ei pentru 
nelegiuirile lor. 

42. (Atunci) Şi Eu îmi voi aduce aminte de legământul Meu cu părinţii lor: Iacov, 
Isaac şi cu Avraam şi de pământ Îmi voi aduce aminte. 


Răspunsul poporului 

Iată şi pocăinţa poporului, reîntors din aspra învățătură a robiei, care a fost în stare să 
schimbe de la Dumnezeu mersul lucrurilor: Neemia, cap. 9: 

1. În ziua de douăzeci şi patru a acestei luni, s-au adunat toţi fiii lui Israil, îmbrăcaţi în 
sac şi cu capetele presărate cu cenuşă, ca să postească. 

2. Şi osebindu-se cei ce erau din neamul lui Israil de toţi cei de alt neam, au venit de 
şi-au mărturisit păcatele lor şi fărădelegile părinţilor lor. 

3. Şi, după ce s-au aşezat la locurile lor, li s-a citit din Cartea legii Domnului 
Dumnezeului lor un pătrar de zi, şi alt pătrar de zi şi-au mărturisit păcatele lor şi s-au 
închinat Domnului Dumnezeului lor. 

Atunci un cărturar, înțelepțit de cele păţite şi bun cunoscător al legii care atârnă peste 
fărădelege, face lui Dumnezeu această minunată mărturisire a păcatelor părinteşti, 
înaintea poporului: 

7. Doamne, Dumnezeule 


14. Tu le-ai arătat odihna Ta cea sfântă. 

15. Tu le-ai dat din înălțimea cerului pâine, când au flămânzit, şi le-ai scos apă din 
piatră, când au însetat... 

16. Dar părinții noştri s-au îndărătnicit şi şi-au învârtoşat cerbicia lor, n-au ascultat 
poruncile Tale, nici nu s-au supus şi au uitat minunile ce ai făcut pentru el. 

17. Şi-au învârtoşat cerbicia lor şi în răzvrătirea lor şi-au ales o căpetenie, ca să se 
întoarcă în robia lor: dar Tu, fiind Dumnezeu Care iubeşti a ierta, zăbavnic la mânie şi 
bogat în milă şi în îndurări, nu i-ai părăsit. 

18. Chiar când şi-au făcut un vițel turnat şi au zis: „lată Dumnezeul tău, care te-a scos 
din Egipt”, şi s-au pornit cu hulire mare împotriva Ta, 

19. În nemărginita Ta milostivire nu i-ai părăsit în pustiu şi stâlpul de nor n-a contenit 
a-i călăuzi peste zi în calea lor, nici stâlpul de foc de a le lumina noaptea drumul ce 
aveau de făcut. 

20. Trimisu-le-ai Duhul Tău cel bun, ca să-i înțelepțească, n-ai lipsit gura lor de mana 
Ta şi setea le-ai astâmpărat-o cu apă. 

21. Vreme de patruzeci de ani i-ai hrănit în pustie şi nimic nu le-a lipsit, hainele lor 
nu s-au învechit, nici încălțămintele lor nu s-au rupt. 

22. Datu-le-ai lor regate şi popoare le-ai împărțit şi au pus stăpânire pe ţara lui 


25. Şi s-au făcut ei stăpâni peste cetăţi tari şi peste pământul roditor, peste case pline 
de toate bunătățile, peste fântâni săpate în piatră, vii, măslini şi pomi roditori din belşug; 
şi au mâncat şi s-au săturat şi s-au îngrăşat şi au trăit în desfătări, prin bunătatea Ta. 

26. Dar ei s-au ridicat şi s-au răzvrătit împotriva Ta; au aruncat legea Ta la spate, pe 
proorocii Tăi care-i îndemnau să se întoarcă la Tine i-au omorât, şi Ţi-au adus hulire 
mare. 

27. Atunci Tu i-ai dat în mâinile vrăjmaşilor lor, care i-au apăsat. Dar în vremea 
necazului lor au strigat către Tine şi Tu i-ai auzit din înălțimea cerurilor şi în mila Ta cea 
mare le-ai trimis izbăvitori ca să-i izbăvească din mâinile vrăjmaşilor lor. 

28. lar dacă s-au odihnit, iarăşi au început să facă rele înaintea Ta. Atunci Tu i-ai dat 
din nou în mâna vrăjmaşilor lor, ca să-i stăpânească. Şi ei din nou au strigat către Tine şi 
Tu i-ai auzit din înălțimea Cerurilor şi, în mila Ta cea mare, i-ai izbăvit de multe ori. 

29. I-ai povăţuit să se întoarcă la legea Ta, dar ei s-au îndărătnicit şi n-au ascultat 
poruncile Tale, ci au păcătuit împotriva poruncilor Tale, care dau viaţă celui ce le 
împlineşte, şi şi-au îndârjit spinarea lor şi cerbicia lor şi-au învârtoşat-o şi nu s-au supus. 

30. Tu însă, aşteptând întoarcerea lor, i-ai îngăduit mulți ani şi le-ai deşteptat luarea 
aminte prin Duhul Tău şi prin Proorocii Tăi, dar ei nu şi-au plecat urechea. Atunci i-ai 
dat pe mâna neamurilor străine. 

31. Dar în mila Ta cea mare nu i-ai stârpit, nici nu i-ai părăsit, căci Tu eşti un 
Dumnezeu milos şi îndurat. 

32. Şi acum Dumnezeul nostru, Dumnezeul cel mare, puternic şi înfricoşat, Cel ce ţii 
legământul Tău şi faci milă, Care nu socoteşti ca puţin lucru suferințele ce am îndurat 
noi, regii noştri, căpeteniile noastre, preoții noştri şi tot poporul Tău, din vremea regilor 
Asiriei, până în ziua aceasta, 

33. Tu eşti drept în toate câte ne-au ajuns, căci Tu ai fost credincios, dar noi am făcut 
rele. 

34. Regii noştri, căpeteniile noastre, preoții noştri şi părinții noştri n-au păzit legea 
Ta, şi n-au luat aminte nici la poruncile Tale, nici la îndemnurile ce le-ai dat, 

35. Cât au fost în regatul lor, în mijlocul binefacerilor Tale, într-o ţară largă şi 
roditoare, pe care le-ai dat-o Tu, ei nu Ți-au slujit Ție, nici nu s-au întors de la faptele lor 
cele urâte. 

36. Şi iată astăzi suntem robi în ţara ce Tu ai dat-o părinților noştri ca să se bucure de 
roadele ei şi de bunătăţile ei, 

37. Ea-şi înmulţeşte astăzi roadele pentru regii cărora ne-ai supus pentru păcatele 
noastre. Ei domnesc peste trupurile noastre şi peste vitele noastre, după bunul lor plac, şi 
noi ne aflăm în mare necaz. 

38. Pentru toate acestea facem legământ, pe care noi înşine cu iscălitură, şi 
căpeteniile, leviţii şi preoţii noştri îl întăresc cu pecetea. 

Astfel făgăduiră cu jurământ să se poarte după legea lui Dumnezeu. Nestatornicia firii 
omeneşti, cu trecerea de vreme, făcu să pălească ba chiar să se şi stingă această lumină a 

suferinței, aprinsă de urgiile istoriei. De aceea năpăstuirea vremilor se dezlănţuie cam în 
fiecare rând de oameni. 


| 4. Chemarea prin necazurile morţii 

| Mulțime de oameni însă nici grijă n-au de cuvintele chemării acesteia, oricât le-ar 
vedea cu ochii şi ar trece prin ele. Dacă nici după asprimea unor atare chemări - care 

| ustură pielea vieții - oamenii totuşi nu se întorc spre Dumnezeu, viața începe să fie în 

| primejdie: încep necazurile morții, surlele chemării a patra. 

Viaţa o avem de la Dumnezeu: prin El trăim, ne mişcăm şi suntem. Adică Dumnezeu 
| este izvorul, susținătorul şi rostul sau destinul vieţii noastre. Dacă mergem aşa, potrivit 
| acestora, avem viaţa asigurată de Dumnezeu, temelia ei; dacă nu urmăm aşa, ci încâlcim 

viața noastră în toate fărădelegile şi spurcăciunile, care îndrăcesc şi sufletul şi trupul, şi o 
| ducem aşa vreme îndelungată, atunci Dumnezeu se desface din viața noastră. Totuşi nu 

se desface îndată după greşeala noastră, ci, răbdând o vreme rătăcirea omului, a fiului 
| Său mai mic, şi în tot chipul chemându-l, până în sfârşit nu deznădăjduieşte de mântuirea 
| noastră. 

ar moartea o avem de la ucigaşul. 
| Deci când oamenii se lasă cu totul în voile dracilor, viața le este în primejdie şi 
primejduiesc şi pe alţii. Deci, de se leagă ca robii de lumea aceasta şi de voile trupului 
cele împotriva firii, atunci mintea li se strâmbă, Dumnezeu se întunecă din mintea, din 
inima şi din viaţa lor. Atunci nu mai vor să ştie de Dumnezeu, şi aşa vine osânda la 
moarte, aşa vine prăpădul în vremea fiecărui rând de oameni. 

La început oamenii trăiau mai mult. „Toate zilele lui Matusalem au fost 969 de ani, 
apoi a murit” (Facere 5, 27). Cu trecerea de vreme, înmulțindu-se oamenii pe pământ, 
s-a înmulțit şi stricăciunea desfrânării. Şi a zis Dumnezeu: „Nu va rămâne Duhul Meu 
pururea în oamenii aceştia, pentru că sunt numai trup: deci zilele lor (pe pământ) să mai 
fie 120 de ani” (Facere 6, 3). lar după trecere de vreme şi înmulţirea fărădelegii între 
oameni, David zicea: „Toate zilele vieții noastre sunt 70 de ani, iar pentru cei mai în 
putere 80 de ani, iar ce este mai mult decât aceştia nu-i decât osteneală şi durere” (Ps. 
89, 10). 

Aşa era în vremurile de demult; astăzi, mulțimea bolilor şi desimea războaielor mult a 
mai scurtat viața oamenilor. Acestea, însă, împlinesc din îngăduinţa lui Dumnezeu 
pedeapsa cea asupra păcatelor. 

Nu mai suntem sub împărăția Legii vechi, ci în împărăţia raiului, câştigat nouă de 
Mântuitorul Hristos, ca să ne mântuim; dar dacă nepriceputul de om se ţine împotriva lui 
Hristos, de dragul fărădelegilor, cade din Har sub Lege, şi aşa atârnă asupra lui pedeapsa 
cu moarte năprasnică, ce se împlineşte prin războaie şi nenorociri, întocmai cum scrie la 
Lege: 

Ieşire, cap. 21: 

15. Cel ce bate pe tată sau pe mamă să fie omorât. 

17. Cel ce va grăi de rău pe tatăl său sau pe mama sa, acela să fie omorât. 

Deut. cap. 17, 12: Cel ce nu ascultă de preoți unul ca acela să moară. 

Ieşire, cap.31, 14: Cel ce va întina ziua de odihnă va fi omorât, 

Ieşire, cap. 22: 

18. Pe vrăjitori să nu-i lăsaţi să trăiască. 

19. Tot cel ce se împreună cu dobitoacele să fie omorât. 

Ieşire, cap. 22-24. La nici o văduvă şi la nici un orfan să nu le faceţi rău! Iar de le veți 
face şi vor striga către Mine, voi auzi plângerea lor şi se va aprinde mânia Mea şi vă voi 
ucide cu sabia, şi vor fi femeile voastre văduve şi copiii voştri orfani. 

Ieşire, cap.31, 16: Tot cel ce va munci în ziua odihnei va fi omorât, 

Înţelepciunea lui Isus Sirah, cap. 39: 

36. Sabia s-a făcut ca să piardă pe cei necredincioşi. 

Matei, cap. 26, 32. Cel ce scoate sabia, de sabie va pieri. (Dar peste ucigaşii 
pruncilor, ce atârnă?) 

(| Cor. 11, 30). Cei ce se împărtăşesc cu nevrednicie, furând Sfânta Împărtăşanie, încă 
se fac vinovaţi de moarte. Despre ei zice Sfântul Pavel: „Mulţi dintre voi sunt slabi şi 
bolnavi şi o bună parte mor” 

Primul care a furat Sfânta Împărtăşanie a fost Iuda, fiul pierzării, care s-a spânzurat, a 
căzut din spânzurătoare de şi-a spart capul, i-a crăpat burta în două şi 1 s-au vărsat toate 
măruntaiele, luând astfel plata fărădelegii sale (F. Ap. 1;18). 

Iată ce fel de lucruri trebuie să scoatem din noi şi dintre noi, că acestea aduc ceasul 
primejdiei de moarte şi sabia atârnă nevăzut asupra vieţii. lar dacă în loc de îndreptare, 
pentru care ne dă Dumnezeu oarecare vreme de răgaz, noi totuşi ne îndărătnicim cu 
mintea împotriva voinței lui Dumnezeu, se întâmplă că, plinind măsura fărădelegilor, 
cade sabia şi se împlântă în capul care nu mai are minte. 


Ce urmăreşte Dumnezeu 


Până la judecata din urmă, mântuirea se poate dobândi oriunde, şi pe câmpuri de 
bătaie şi se poate dobândi şi din iad; şi se poate pierde oriunde: şi în mănăstiri, şi în ceata 
Apostolilor, şi s-a pierdut şi în rai. Tâlharul, răstignit pentru faptele sale, a sărit de pe 
cruce în rai, şi Lucifer ca fulgerul a căzut din Ceruri. Orbul din naştere căpăta vederea şi 
a văzut pe Dumnezeu şi a vorbit cu El, iar fariseii templului o pierdeau, zicând că-l 
păcătos (Domnul) şi are drac. Cereau semn (Luca 11, 29) şi umblau să omoare pe Lazăr, 
cel înviat a patra zi din morți. 

Orbia răutăţii, stând de-a pururi împotriva Adevărului, nu are leac, dar are pedeapsă. 
Inima înfrântă şi smerită, însă, Dumnezeu nu o va urgisi. De aceea, înfruntând mândria, 
a zis că vameşii şi pacătoasele vor lua-o înaintea „drepţilor” în Împărăţia Cerurilor şi că 
se face bucurie în Ceruri pentru un păcătos ce se întoarce (Luca 15, 7). 

Această întoarcere urmăreşte Dumnezeu să ne-o câştige, însă nu poate, dacă nu ne 
învoim şi noi. De aceea ne poartă pe tot felul de căi şi ne cheamă cu tot felul de surle şi, 
dacă trebuie, ne grăieşte când cu tunul, când cu bombe. 

Ceea ce urmăreşte Dumnezeu în tot chipul, e mântuirea sau întoarcerea noastră 
duhovnicească spre El şi Acasă, chiar dacă mai rămânem şi în viața aceasta. Oamenii 
însă, legați în neştiință, scurți la minte şi slabi în credință, urmăresc viaţa pământească, şi 
toată mâhnirea lor e pentru trup (Sirah 41,14). „Cel ce nu primeşte necazurile care îl 
depărtează de patimi, acela fuge de ceea ce nu trebuie să fugă”. Drept aceea, până nu 
vom ajunge de aceeaşi părere cu Dumnezeu despre viața noastră pământească, precum şi 
despre cealaltă, de pe celălalt tărâm, nu vom avea linişte în suflet, nici unii cu alții, nici 
sănătate în trup şi nici în orânduirea omenească. 

Trebuie să ne plecăm înțelepciunii atotştiutoare a lui Dumnezeu, Care, în tot ce face, 
numai bine face, ori pricepem aceasta, ori n-o pricepem. Când ne plecăm capul şi vrem 
şi noi ce a vrut Dumnezeu, în clipa aceea căpătăm liniştea sufletului orice ar fi dat peste 
zilele noastre. Căci El e Stăpânul vieţii şi al morții, de El ascultă zidirea şi de El se teme 
iadul, şi din porunca Lui ascultă dracii de satana al lor. „Toţi locuitorii pământului sunt o 
nimica înaintea Lui; El face ce vrea cu oastea Cerului şi cu locuitorii pământului, şi 
nimeni nu poate să stea împotriva mâniei Lui, nici să-l zică: Ce faci?”(Daniel 4,32). 

Când a vrut să mântuiască pe Adam şi pe toţi drepţii, din iad i-a scos şi poate să 
scoată din ghearele morții pe oricine vrea, de aceea au zis Părinții, mângâind pe oameni: 
„Că păcătos ca un drac de ai fi, nu deznădăjdui de puterea lui Dumnezeu”, fiindcă 

oricine, care în primejdie de moarte fiind, va chema numele lui Dumnezeu (Ioil 2, 32), 
îşi va mântui sufletul, căci în ce-l va fi aflat moartea în aceea va fi în veci. Iată de ce, 
neştiindu-ne sfârşitul, suntem datori a ne afla mereu în pocăință ca într-însa să fim 
socotiți în veci. 

Dumnezeu ne caută, ne cheamă, dar dacă nu vrem să înțelegem, începe să ne 
urmărească cu primejdii şi cu năpaste. 


Mărturia unui Sfânt 


Sfântul Efrem Sirul, povestind călugărilor cum a ajuns printr-o primejdie la 
cunoştinţa de Dumnezeu, zicea: 

Când eram copil ca de 14 ani, tare eram nestatornic (neastâmpărat). Într-o zi, m-au 
trimis părinții mei într-un oraş afară din cetate. Ducându-mă am aflat în cale, pe la 
mijlocul pădurii, o vacă îngreunată păscând. Era vaca unui sărac. Deci am luat pietre şi 
am început a fugări vaca prin pădure, şi atâta am fugărit-o din urmă cu pietre (iar ea era 
aproape să fete) încât a căzut la pământ, în cel mai adânc loc al pădurii, şi a murit. Deci 
lăsănd-o moartă, mi-am văzut de cale, iar noaptea au mâncat-o fiarele. Am mai întâlnit 
în pădurea aceea şi pe săracul a căruia era vaca, umblând să o găsească. Şi m-a întrebat, 
zicând: „Fiule, nu cumva ai întâlnit o vacă îngreunată prin pădurea asta?” iar eu, nu 
numai că nu i-am dat răspuns cuviincios, ci şi cu ocările cele mai de pe urmă l-am 
amărât pe săracul acela. 

Deci mi s-a întâmplat că, după o lună de zile, iarăşi m-au trimis părinții în oraşul 
acela. Ducându-mă dar, am înnoptat pe cale. Aşa m-au aflat nişte păstori de oi, şi au zis 
către mine: „Frate, unde te duci la vremea asta?” Şi le-am răspuns: „M-au trimis părinții 
până-n oraşul de lângă cetate, şi merg acolo”. Iar ei mi-au zis: „De cu seară este, vino şi 
dormi la noi, iar mâine dimineaţă te vei duce în calea ta”. Deci ducându-mă şi rămânând 
la dânşii, peste noapte au năvălit fiarele în staul şi au împrăştiat turma prin pădure. Deci 
m-au prins pe mine stăpânii turmei, zicând: „Lu eşti care ai adus tâlharii şi ei au intrat şi 
au risipit turma oilor noastre”. lar eu lepădându-mă şi jurându-mă că n-am nici o pricină 
în întâmplarea asta, nu m-au crezut, ci au rămas, zicându-mi că: „Lu eşti care ai furat şi 
ai risipit turma oilor noastre!” 

Deci mai pe urmă, m-au legat de coate şi m-au dat eparhului. Iar eparhul a poruncit să 
mă bage în temniţă, iar slujitorii săi au făcut aşa. 

În temniță am aflat doi oameni legaţi, dintre care unul era clevetit pentru ucidere, iar 
altul pentru preacurvie. Şi am stat în temniță 40 de zile; iar după 40 de zile, a stat 
înaintea mea un oarecare tânăr înfricoşat şi mi-a zis cu glas blând: „Efreme, ce faci în 
temnița aceasta?” lar eu am zis către dânsul: „Stăpâne, la arătarea ta m-am înfricoşat cu 
frică mare foarte şi s-a dus puterea de la mine”. Şi a zis tânărul către mine: „Nu te teme, 
ci spune-mi mie pricina ta”. Deci am luat puţină îndrăzneală din graiurile sale cele 
blânde şi am zis către dânsul, cu multe lacrimi: „Stăpâne, stăpâne, am fost trimis de 
părinţii mei la oraşul de lângă cetate, şi înserând pe cale, m-au aflat nişte păstori de oi şi 
m-au luat să mă găzduiască la dânşii. Iar în noaptea aceea au sărit fiarele în staulul oilor 
şi au risipit toată turma, iar stăpânii oilor m-au prins pe mine zicând: „Iu eşti care ai 
adus tâlharii ce au intrat şi au risipit turma oilor noastre”. Aşa m-au legat şi m-au dat 
stăpânitorului şi nu sunt vinovat Stăpâne, în această pricină, ci m-au clevetit pe mine”. 
Iar el, zâmbind cu faţa, mi-a zis: „Ştiu şi eu că nu eşti vinovat la pricina aceasta, ci eşti 
clevetit. Dar ştii ce ai făcut mai înainte de asta cu puţine zile? Cum ai alungat cu pietre 
vaca săracului şi ai omorât-o? Deci cunoaşte, că nu este nedreptate la Dumnezeu, ci 
judecăţile Domnului sunt adânc de adânc. Iar pe lângă aceasta, vreau să ştii şi tu că şi 
bărbaţii aceştia, care sunt cu tine în temniţă, sunt nevinovaţi de pricinile cu care s-au 

pârât şi sunt legați. Ci ispiteşte-i pe dânşii şi învață-te că nu în deşert sunt închişi în 
temnița aceasta, ca să cunoşti că drept este Domnul şi dreptatea a iubit”. Acestea 
zicându-mi tânărul ce mi s-a arătat, s-a dus. 

lar dacă s-a făcut ziuă, am chemat pe bărbaţii care erau cu mine în temniță şi am zis 
către dânşii: „Fraților, pentru care pricină sunteți închişi în temnița aceasta?” Atunci a 
zis unul dintre dânşii: „Eu pentru ucidere sunt prins şi nevinovat sunt în lucrul acesta”. 
Celălalt încă a zis: „Şi eu pentru preacurvie sunt prins şi nevinovat sunt de lucrul 
acesta”. 

Şi am zis către dânşii: „Cu adevărat aşa este, dar aveţi oarece păcate grele, pe care 
le-aţi făcut voi, şi pentru acelea aţi ajuns - cu purtarea de grijă a lui Dumnezeu - ca să fiți 
prinşi în învinuirile acestea”. 

Atunci a zis cel ce pentru ucidere era prins: „Cu adevărat eu vă voi spune păcatul 
meu. Mai înainte de acestea cu puţine zile, treceam pe podul râului, cel afară din cetate, 
şi alți doi oameni ce veneau în urma mea şi-au făcut pricină între dânşii, unul cu altul. Şi 
s-au apucat amândoi la sfadă şi la bătaie, şi unul l-a biruit pe celălalt şi l-a aruncat de pe 
pod în râu şi s-a dus. lar eu, trecând, puteam să-i dau lui mâna şi să-l scot din râu ca să 
nu moară. Căci acela, strigând şi rugându-se cu multe lacrimi, ca să-i dau mâna, eu n-am 
vrut ci l-am lăsat să se înece. Căci după vreme de un ceas, luptându-se şi neputând să 
iasă din apă, l-a luat pe el curgerea râului şi l-a dus şi a murit; iar eu, stând, priveam la 
dânsul. Acesta e păcatul meu şi ştiu cu dinadinsul că pentru pricina aceasta m-a lăsat 
Dumnezeu să fiu clevetit şi aruncat în temniţa aceasta, că nu este nedreptate la 
Dumnezeu”. 

Iar cel ce era pârât de preacurvie a zis: „Să vă spun şi eu păcatul meu. Mai înainte de 
asta cu doi ani s-a întâmplat că erau doi frați ostaşi, având avuţie multă, moştenire de la 
părinţi, şi aveau şi o soră văduvă, şi încă nu împărțiseră între dânşii averea părintească şi 
să-i dea şi ei partea cuvenită. Ci frații, nevrând să-i dea nimic, căutau pricină asupra ei, 
ca să o poată scoate fără moştenire din averea lor cea părintească. Astfel au clevetit 
amândoi pe sora lor, zicând că a curvit, şi că au martori care ştiu lucrul. Iar văduva se 
jura, zicând: „Nu sunt vinovată întru lucrul acesta.” Fraţii ei însă, întărâtându-se să 
dovedească învinuirea lor, s-au înţeles între dânşii, că vor aduce martori care vor 
dovedi-o precum că a curvit, ca să o scoată fără moştenire din averea părintească. Deci 
au venit la mine amândoi fraţii şi m-au rugat zicând: „Să stai de față înaintea surorii 
noastre şi să mărturiseşti împotriva ei, împreună cu noi, precum că ştii lucrul şi cu 
adevărat a curvit, ca să o putem scoate fără moştenire din averea părinților şi-ţi vom da 
50 de galbeni.” lar eu am stat de față înaintea văduvei, cum că ştiu lucrul şi că cu 
adevărat a curvit, ceea ce nu era adevărat. Aşa am scos-o pe dânsa din averea 
părintească, fără moştenire. Acesta e păcatul meu, iar pentru preacurvia pentru care sunt 
pârât acum şi stau în temniță, nu sunt vinovat”. 

Atunci, amândoi au zis către mine: „Dar tu, frate, pentru care pricină eşti aruncat în 
temniță?” lar eu le-am spus: „Mai înainte de aceasta cu două luni m-au trimis părinţii 
mei la orașul cel afară de cetate şi am înserat pe cale. Întâlnindu-mă nişte păstori de oi 
m-au luat să găzduiesc la dânşii. Iar în noaptea aceea au sărit fiarele în staulul oilor şi au 
risipit toată turma. Atunci stăpânii oilor m-au prins pe mine, zicând că: „Tu ai adus hoţii, 
care au furat şi ne-au risipit nouă turma.” Şi aşa m-au legat şi m-au dat stăpânitorului. 
lată pentru ce mă aflu în temniţă”. Atunci au zis oamenii aceia către mine: „Nu cumva ai 
făcut şi tu vreo greşeală şi pentru aceea te-a lăsat rânduiala lui Dumnezeu să cazi în 
ispita aceasta şi să te duci în temniţă?” 

Atunci le-am răspuns zicând: „Cu adevărat vă voi spune şi eu ce-am făcut. Mult eram 
neastâmpărat, din pricina păcatelor mele. Aşa, într-una din zile m-au trimis părinții în 
oraşul de lângă cetate. Ducându-mă, am aflat în pădure o vacă îngreunată. Deci, am luat 

pietre şi-am început a fugări vaca prin pădure, şi atâta am fugărit-o din urmă cu pietre, 
până când seara târziu am înghesuit-o în adâncul pădurii unde a căzut de alergare şi a 
murit. Vaca era a unui sărac. Deci dacă am omorât vaca, întorcându-mă, am dat de 
săracul a căruia era vaca, plângând şi căutând-o, şi m-a întrebat şi pe mine zicând: 
“Fiule, nu cumva ai văzut pe aici, pe undeva, o vacă îngreunată?” lar eu nu numai că nu 
i-am dat răspuns cuviincios, ci şi foarte l-am ocărât pe el. Acesta e păcatul meu”. 

A doua zi a şezut stăpânitorul la judecată şi au adus înaintea lui cangea cea cu trei 
coarne şi toate uneltele cele pentru chinuri şi a poruncit să ne puie pe noi înainte spre 
cercetare. 

Deci au venit slujitorii la temniță şi ne-au legat cu lanţuri de fier peste tot trupul şi 
ne-au adus înaintea judecătorului. Şi poruncind stăpânitorul să se aducă legați, au 
dezbrăcat pe cel ce era prihănit pentru ucidere şi aducându-l l-au pus în mijlocul 
priveliştii legat în lanţuri de fier. Stăpânitorul întrebându-l să spună adevărul mai înainte 
de a-l munci, cum a făcut uciderea, el tăgăduia, zicând: „Nu sunt vinovat, ci cu totul sunt 
fără prihană”. şi a poruncit să-l pedepsească pe el; iar după multă vreme de pedepsire, 
s-a dovedit că e nevinovat şi a poruncit stăpânitorul să-l slobozească. Apoi a poruncit să 
aducă înainte pe al doilea, pe cel pârât pentru preacurvie. Pe acesta dezbrăcându-l şi 
aducându-l la mijloc spre munci, care lucru făcându-se, frică mare şi cutremur a căzut 
peste mine, încredinţat fiind cu totul că negreşit şi mie-mi vine rândul... Deci, plângeam 
şi mă văitam şi de frică am slăbit cu sufletul. Iar chinuitorii şi slujitorii care stăteau 
înainte, văzându-mă plângând şi tremurând, râdeau de mine, zicând: „Ce plângi, 
flăcăule? Când făceai cele rele, nu te temeai, iar acum plângi, când nimic nu-ți foloseşte. 
Nu te teme, îndată vei intra şi tu la mijloc”. Iar eu, auzind aceste vorbe, mai mult mă 
topeam de frică. Şi pedepsindu-se şi celălalt şi aflându-se şi el nevinovat, judecătorul a 
poruncit să-l slobozească şi pe el. Apoi a poruncit ca pe mine, legat în fiare, să mă bage 
în temniţă şi am stat acolo singur, încă patruzeci de zile. 

În a patruzecea zi slujitorii au adus trei oameni legaţi şi i-au băgat în temniţă, i-au 
țintuit în butuci şi s-au dus. Iar cu bărbaţii aceia am făcut încă 30 zile. În vis iarăşi mi-a 
stătut înainte îngerul acela, ce mi se arătase mai înainte şi mi-a zis:,,Efreme, întrebat-ai 
pe bărbaţii aceia pe care i-ai aflat în temniță?” Eu am răspuns: „Aşa, stăpâne!” Şi i-am 
povestit lui toate acelea care mi-au spus bărbații acela. Atunci mi-a zis: „Vezi dreapta 
judecată a lui Dumnezeu? Iar ca să cunoşti aceasta, află că cei trei bărbați ce sunt închişi 
astăzi cu tine în temniță, doi sunt care au clevetit pe sora lor, prihănind-o de curvie şi au 
scos-o fără moştenire din averea părintească, despre care ţi-a povestit ţie bărbatul acela, 
ce mai înainte s-a slobozit din temniță. Iar celălalt e cel care l-a aruncat pe omul acela în 
râu, despre care ţi-a povestit ţie celălalt.” Şi zicând acestea, s-a dus de la mine. Deci, 
dacă s-a făcut ziuă, am chemat pe cei trei bărbaţi, care erau în temniță cu mine, şi am zis 
către dânşii: „Domnii mei, frați, spuneţi-mi cu adevărat pentru care pricină v-au aruncat 
în temnita aceasta?” Atunci cei doi frați mi-au zis: „Crede, frate, că pentru păcatele 
noastre. Unul din noi a omorât, iar celălalt a fost prins în preacurvie cu femeie măritată 
şi amândoi suntem vinovaţi de ucidere”. Iar al treilea a zis: „Şi eu, din păcatele mele, am 
omorât”. Deci am zis către dânşii: „Cu adevărat sunteți vinovaţi de ucideri, sau sunteți 
clevetiți?” Iar ei mi-au răspuns: „Adevărat, frate, din păcate cu adevărat vinovaţi 
suntem”. Deci vrând eu pe deplin să mă încredințez dacă mi-au spus adevărul, le-am zis: 
„Fraţilor, nu cumva mai înainte aţi făcut şi alte oarece greşeli şi pentru acelea aţi ajuns să 
cădeţi în nişte învinuiri grele ca acestea?” Atunci cei doi frați au zis: „Crede, frate, că 
avem o soră văduvă cucernică şi temătoare de Dumnezeu, şi vrând noi să o scoatem fără 
moştenire din averea noastră cea părintească, am clevetit-o de curvie şi am adus şi 
martori mincinoşi asupra ei. Aşa am scos-o afară din moştenire”. Iar celălalt a zis: „Eu 
treceam râul cu încă unul, şi pricindu-ne, l-am aruncat de pe pod în râu şi a murit”. 

La rândul meu, le-am povestit şi eu toate, cele despre mine, precum şi cele despre cei 
doi bărbaţi pe care i-am aflat în temniță, şi despre acela ce a mărturisit asupra surorii lor, 
şi despre acela ce n-a dat mâna celui aruncat de dânsul în apă, putând să-l scape de la 
moarte şi n-a făcut-o. Auzind bărbaţii aceia, s-au temut cu frică mare şi s-au minunat de 
dreapta judecată a lui Dumnezeu şi au zis: „Unul singur este Dumnezeu, Carele face 
minuni!” Deci toți, plângând cu mare necaz, aşteptau sfârşitul. 

Drept aceea, a doua zi a şezut stăpânitorul la judecată în priveliştea norodului şi s-au 
adus iarăşi toate uneltele de caznă înaintea lui şi a poruncit să fim aduşi şi noi spre 
cercare. Deci, venind la temniţă cei rânduiți cu pedepsele, ne-au pus lanţurile de grumaz 
şi ne trăgeau prin mijlocul cetății, ca să ne aducă înaintea dregătorului şi toată cetatea 
alerga să ne vadă nevoia pedepsei. Ajunşi, stăpânitorul a poruncit să-i dezbrace pe cei 
doi fraţi şi să-i bage în mijloc. Deci muncitorii dezbrăcându-i şi aducându-i, i-au băgat 
spre întrebare. Iar pe noi amândoi ne-au pus înaintea celor ce acum se pedepseau. Eu 
plângeam văzând o frică aşa ca aceasta, iar slujitorii mă înfricau şi mai mult, zicând 
„Crede, flăcăule, că deşi ai scăpat nesupărat de cealaltă cercare, acum nu vei mai scăpa, 
ci vei gusta şi tu muncile ce le vezi acum”. Deci eu, auzindu-i şi văzându-le, întru mare 
temere şi spaimă am căzut. Şi poruncind stăpânitorul, au spânzurat pe cei doi frați de 
gemănarea roții şi multe ceasuri muncindu-i, au mărturisit clevetirea şi nedreptatea ce au 
făcut-o surorii lor şi cum că ei sunt vinovaţi de preacurvie şi ucidere. Iar stăpânitorul a 
dat hotârârea asupra lor, ca să li se taie mâna dreaptă şi să-i spânzure în furci. Deci, după 
ce şi-au luat aceştia plata, stăpânitorul a poruncit să-l aducă spre cercetare şi pe celălalt. 
Adus fiind şi acesta, a poruncit să-l spânzure gol în gemănarea roții şi să-l muncească. 
Deci după multă vreme, spânzurat şi muncit, de bună voie a mărturisit şi uciderea ce-o 
făcuse de curând, precum şi că a aruncat pe altul în râu şi a murit. Atunci stăpânitorul a 
dat hotărârea asupra lui, să i se taie amândouă mâinile şi să-l spânzure şi pe el în furci. 
După ce a luat şi hotărârea aceasta, stăpânitorul a zis: „Dezbrăcaţi pe tânărul şi aduceţi-l 
la mijloc”. Slujitorii, dezbrăcându-mă de hainele mele, m-au înfăşurat cu nişte zdrenţe şi 
ducându-mă gol, m-au pus înaintea judecătorului. 

Eu plângearn cu amar şi mă rugam în gând lui Dumnezeu, zicând: „Atotputernice 
Doamne, mântuieşte-mă de nevoia asta, că mă fac monah şi-Ţi voi sluji Ţie!” Iar 
stăpânitorul a poruncit slugilor, zicând: „Întindeţi-l din patru părţi cu curele şi-l bateţi cu 
vine de bou”. Dar cei ce şedeau împreună cu stăpânitorul au zis către dânsul: „Stăpâne, 
păzească-se acesta la altă cercare, fiindcă e vremea prânzului”. Deci stăpânitorul a 
poruncit să fiu legat cu lanţuri şi băgat în temniță. 

Atunci a venit a treia oară la mine tânărul acela, ce mi s-a arătat mai înainte în vis, şi 
mi-a spus: „Ce e Efreme, te-ai adeverit pe deplin că Dumnezeu ocârmuieşte lumea cu 
dreaptă judecată şi nu este nedreptate la Dumnezeu?” Iar eu i-am răspuns: „Aşa Stăpâne, 
m-am adeverit şi m-am încredinţat că minunate sunt lucrurile Domnului şi nenumărate 
căile Lui.” Aşa am început a-l ruga cu multe lacrimi, zicând: „Stăpâne, ai făcut dreptatea 
aceasta mare cu robul tău, şi întru arătarea Ta ai mângâiat neputinţa mea. Miluieşte-mă 
pe mine, robul tău, şi mă scoate din temniţa aceasta, ca să mă învrednicesc a mă face 
monah şi să slujesc Stăpânului Hristos”. Iar el, zâmbind cu faţa, mi-a zis:”Se cădea ție, 
să fii cu bună aşezare şi să nu te arunci în temnița aceasta; dar cu purtarea ta cea rea, 
intrând aici, ce pot să-ţi fac? Însă nu te teme; n-o să iei multe. Căci vine alt stăpânitor, 
care te va slobozi”. Şi zicând acestea s-a dus. lar eu, întru mult necaz petrecând, 
socoteam oare cum vor lua sfârşit cele pentru mine. Deci, după cinci zile a venit alt 
stăpânitor, care petrecuse în casa părinților mei. La şapte zile după luarea stăpânirii, a 
întrebat pe acela căruia îi erau încredințate judecăţile de sunt careva legaţi în temniță? lar 
el spunându-i că este un tânăr legat pentru oarecare pricină, în ziua a opta a poruncit să 
se rânduiască ieşirea. Deci, şezând el în divan, a poruncit să fiu adus spre întrebare. Şi 

venind slujitorii la temniță, iarăşi mi-au pus lanțul de grumaz şi mă trăgeau în priveliștea 
cetății, spre cercetare. Stăpânitorul a poruncit să mă dezbrace şi să mă lege în zdrențe şi, 
punându-mă în mijloc, m-au adus înaintea judecătorului. Stăpânitorul, văzându-mă, m-a 
cunoscut, însă după asprimea legilor m-a întrebat şi, cunoscând că sunt clevetit, a 
poruncit să-mi dea drumul. Atunci slujitorii, dezlegându-mi legăturile şi dându-mi 
hainele, m-au îmbrăcat şi m-au slobozit. lar eu cu preaslăvire izbăvindu-mă, îndată şi 
numaidecât am mers în munte la un stareț şi căzând la picioarele lui şi povestindu-i lui 
toate, m-a făcut pe mine monah. 

Acestea, frații mei, vi le-am povestit pentru folos, ca şi voi împreună cu mine să 
slăviți pe Dumnezeu, Cel ce voieşte ca toți oamenii să se mântuiască şi la cunoştinţa 
adevărului să vie.” 


Urgiile războaielor şi adâncul înţelepciunii 


Când nu mai răspund oamenii la chemarea dragostei lui Dumnezeu, dau de asprimea 
dreptăţii Sale, căci spre pedepsirea răutății îngăduie războaiele. Atunci viaţa oricui se 
află în primejdie de moarte şi a celor de acasă, şi a celor de pe fronturi. 

Să cercetăm, între marginile îngăduite, pricina aceasta, care pe mulți îi spală în şiroaie 
de lacrimi: 

1. Gândul de ajutor în darea răspunsului e voinţa lui Dumnezeu ca toţi oamenii să se 
mântuiască şi la cunoştinţa adevărului să vie. Drept aceea, Dumnezeu, Cel milostiv întru 
dreptăţi, pe cei nebăgători de seamă sau potrivnici - dar totuşi oameni cumsecade - abia 
sub starea de primejdie îi înduplecă să vrea şi ei ce vrea Dumnezeu, adică mântuirea, 
singurul lucru cu adevărat de trebuinţă. 

2. Al doilea gând de ajutor e să primim de mai înainte ca bun ceea ce orânduieşte şi 
face Dumnezeu şi să ne bucurăm de hotărârea Lui, ştiind că nimic nu se întâmplă fără 
voia lui Dumnezeu, chiar dacă nu pricepem aceasta. 

3. Iar gândul al treilea e că în suferinţe fără de voie s-au mântuit cuvioşii, tot aşa şi în 
suferințele războaielor mult mai mulți se mântuiesc pe fronturi, decât s-ar fi mântuit 
acasă. 

Obişnuit, lumea crede că mor în războaie cei răi şi scapă cei buni. Este şi nu este aşa, 
pentru că numai singur Dumnezeu ştie şi ţine socoteala fiecăruia. Unul din sfinți a zis: 
„Caprele, eu sunt, iar oile, Dumnezeu le ştie.” Pe urmă numai Dumnezeu singur ştie - şi 
precum ştie şi face - dacă pentru cineva e mai de folos viaţa sau mai mult îi foloseşte 
mutarea din viața aceasta. Apoi Dumnezeu, în atotputernicia Sa, foloseşte şi pe cei răi, 
pe necredincioşi, pe cei fără de nici un Dumnezeu, chiar şi pe draci îi îngăduie, ca 
printr-înşii să aducă la mântuire pe cei de mântuit. 

Aşa bunăoară, cineva, încărcat de păcate, cum l-au povăţuit cei trei vrăjmaşi ai săi, 
ajunge la strâmtoare şi nevoie mare; acestea îi mai topesc trupul, îi mai subțiază mintea, 
şi aşa dă de Dumnezeu, ca de singura scăpare a sa din primejdie, şi acum se roagă lui 
Dumnezeu pentru prima dată şi poate ca niciodată. Deci, cu prilejul târcoalelor morţii în 
jurul vieții sale, Dumnezeu în atotştiința Sa, văzându-l că s-a îndreptat pe calea bună 
pentru toate zilele lui pe care le-ar mai avea dacă ar fi cuminte, în chip nevăzut şi 
minunat îl scapă de moarte sigură. Dacă însă îl ştie că mai târziu va avea o pocăință şi 
mai bună, îl va mai îngădui printre mai multe şi grele primejdii, scăpându-l din fiecare 
- căci necazurile spală petele păcatelor de pe haina noastră nevăzută - şi mai târziu îl 
scoate din topitoarea suferințelor, fie spre viaţa cea fără de trup, fie întorcându-l spre 
viața pământească, ca pe un înţelepțit. 

Pe cei ce însă n-au statornicie în bine, ci iarăşi s-ar întoarce la rele, uitând făgăduinţa 
ce au făcut-o la strâmtoare, pe unii îi scoate din viața cea deşartă, atunci când - după 

ştiinţa lui Dumnezeu - au ajuns la cea mai bună pocăință din viaţa lor, ca în aceea să se 
socotească în vecii fără de sfârşit. Aceştia aşa-s mai de câştig pentru mântuire, 
primindu-i Dumnezeu cu cât de câtă pocăință. 

Pe cei ce, trecuți prin suferință, au câştigat întărire şi statornicie spre bine, şi 
printr-înşii ştie Dumnezeu că ar dobândi mântuirea şi a altora, pe aceştia îi scapă şi-i 
întoarce iarăşi acasă. De cumva iarăşi se dedau stricăciunii şi îngrămădirii de păcate, 
iarăşi îi cheamă la şcoală. Şi aşa face, de câte ori trebuie şi cu toți câți trebuie. 

Cu cei răi şi, după ştiinţa lui Dumnezeu, fără de întoarcere, printre alte neştiute taine 
are şi aceste două socoteli: 

1. Sau îi pierde în grabă, în chip năpraznic, ca să nu-şi mai înmulțească relele şi aşa 
mai uşor să se osândească; 

2. Sau că, prin răutatea lor, vrea să răsplătească, să ispăşească, să întoarcă sau să 
mântuiască pe unii din cei de acasă, mai zăbavnici la pocăință, sau îndărătnici la sfatul şi 
rugămintea celor buni. 

Iar pe al treilea fel de oameni, pe cei buni, prin darul lui Dumnezeu, îi scoate din viața 
cea deşartă: 

- fie ştiindu-i că ar avea să cadă mai târziu, tinzându-şi la fărădelegi mâinile lor, şi 
aşa-şi îngreunează sau chiar îşi pierd mântuirea, de aceea îi cheamă mai devreme, până 
nu schimbă în răutate, nerăutatea lor; 

- fie că, plăcuţi fiind lui Dumnezeu, i-a pus la încercare şi i-a aflat Lui-Şi vrednici 
precum scrie: 

Înţelepciunea lui Solomon, cap. 3: 

1. Sufletele drepţilor sunt în mâna lui Dumnezeu şi nu se va atinge de dânsele munca. 

2. Părutu-s-a în ochii celor nepricepuți că drepțţii sunt morţi cu desăvârşire şi ieşirea 
lor din lume e o mare pedeapsă. 

3. şi mergerea lor de la noi sfărâmare, iar ei sunt în pace. 

4. Chiar dacă în fața oamenilor au îndurat munci, nădejdea lor e plină de nemurire. 

5. Şi puţin fiind pedepsiţi, mare răsplată vor primi, că Dumnezeu i-a cercat pe dânşii 
şi i-a aflat Lui-Şi vrednici. 

6. Ca aurul în topitoare, aşa i-a lămurit şi ca pe o jertfă de ardere întreagă, aşa 1-a 
primit. 

7. Străluci-vor în ziua răsplătirii. 

lar dacă sunt câte unii răi fără leac şi nu păţesc nimic din necazurile oamenilor, 
trebuie că i-a lepădat Dumnezeu şi-i lasă să se desăvârşească în rele, ca să-şi ia osândă 
veşnică, precum s-a spus în cele pentru Saul. 

O altă taină a lui Dumnezeu e şi aceasta. Nu pedepseşte toată răutatea tuturor, aici şi 
numaidecât; precum nici nu slăveşte bunătatea tuturora, aici şi numaidecât. Că dacă ar 
face aşa, atunci şi oamenii ar face binele de frică; mântuirea ar fi de milă, iar nu o faptă a 
libertăţii şi a dragostei. Apoi, dacă repede ar pedepsi tot răul, Dumnezeu ar fi un fricos, 
un neputincios, micit la o măsură omenească, sau cel mult îngerească, şi ar da să 
înțelegem că Se teme de rău şi-Şi apără stăpânirea, cum fac oamenii. Ci tocmai pe faptul 
că îngăduie răilor să-şi facă de cap, şi-i lasă pe oameni neînfricoşaţi de pedeapsa 
năpraznică, ne dovedeşte atotputernicia Sa, veşnic liniştită asupra răului, atotputernicie 
sub ocrotirea căreia, prin virtutea credinţei, stăm liniștiți şi noi primind palmele şi 
scuipările răului ca pe nişte mărturii ale neputinței aceluia în fața atotputerniciei lui 
Dumnezeu, Care ne întăreşte cu liniştea Sa. 

Că nu pedepseşte răutatea numaidecât, cu aceasta îi întinde (răutăţii) ispită puternică, 
să se desăvârşească şi ea spre pedeapsă sigură în ziua judecății. lar dacă, totuşi, uneori 
pedepseşte năpraznic vreo fărădelege, o face ca să mai pună frâu răutăţii între oameni, şi 
mai ales ca să nu scadă în credință începătorii şi să nu se piardă cunoştinţa răsplătirii 

după fapte. 

Deci, ori că răsplăteşte, ori că nu răsplăteşte, fie binele, fie răul, acelaşi lucru 
dovedeşte: că vine o răsplată sigură şi veşnică, şi că biruieşte binele asupra răutății. 
Apoi, prin răbdarea multora neştiuţi de oameni, atotputernicia şi dreptatea lui Dumnezeu 
sfărâmă mereu porțile iadului, cu puterea Bisericii văzute şi nevăzute. 

lată de ce toată grija şi rugăciunea să ne fie, să-i primească Dumnezeu în locaşurile 
drepţilor pe cei ce ne-o iau înainte, scăpând cu orânduire dumnezeiască din învelitoarea 
vieții celei deşarte. Unul dintre slujitorii lui Dumnezeu, tânguindu-se de îngustimea 
vederii şi strâmtimea credinței oamenilor, că socotesc numai cele de aici, zice că: 
„Oricât ni s-ar părea de neobişnuit, dar adevărul acesta rămâne, că ne-a trimis Dumnezeu 
în lumea aceasta, ca să învăţăm a ne lepăda de ea şi să o căutăm pe cea adevărată”. 

Pentru iubitorii de Dumnezeu nu este durere, nu este primejdie - afară de păcat - şi nu 
este moarte, ei trebuie fericiți şi urmaţi cu aceeaşi lepădare de sine şi de viaţă, oricând 
vremea ne-ar cere-o. 

II Corinteni, cap. 4: 

16. De aceea nu ne descurajăm şi, măcar că omul nostru cel din afară se prăpădeşte, 
omul nostru cel dinlăuntru se înnoieşte zi de zi. 

17. Pentru că suferinţa noastră, uşoară şi de o clipă, ne agoniseşte nouă, mai presus de 
orice măsură, o cumpănă veşnică de mărire. 

18. Ca unora ce n-avem în vedere cele ce se văd, fiindcă cele ce se văd sunt 
vremelnice, pe când cele ce nu se văd sunt veşnice. 

II Corinteni, cap. 5: 

1. Noi ştim că dacă pământeasca noastră locuinţă, în cortul acesta, se desface, avem 
în ceruri clădire de la Dumnezeu, casă veşnică, nefăcută de mână. 

2. De aceea suspinăm în acest trup, dorind să ne îmbrăcăm cu locuinţa noastră cea din 
cer. 

Deci nu sunt de plâns decât necredincioşii, care s-au stins în necredință, ca nişte 
înstrăinați şi potrivnici lui Dumnezeu. Dar e bine să se ştie, că viaţa în primejdii pe mulți 
i-a scos din numărul morţilor şi i-a primit Dumnezeu din braţele morții. 


Judecata milostivă (Sfânta Taină a Pocăinţei) 


De obicei, oamenii se întorc la Dumnezeu numai atunci când dau de primejdii, atunci 
când îi ajunge dreptatea dumnezeiască din urmă, şi trebuie să dea seama de ce au făcut. 
Nu e rău să te întorci la Dumnezeu nici chiar atunci, în ceasul al unsprezecelea, însă ar fi 
cu mult mai bine să vii de bună voie la rosturile tale veşnice, şi nu tras de mânecă sau 
pălit cu prăjina din urmă. 

Dacă am fi mai simțiți, am vedea că Dumnezeu, preamilostivul, ne îmbie cu iubire 
încă din dimineaţa vieții spre Taina Sfântă a Pocăinţei, iar noi n-am ajunge către seara 
vieţii aşa de îmblătiţi de rele. Taina Pocăinţei este judecata milostivă ce o face 
Dumnezeu cu noi, păcătoşii, când mergem noi, de bună voie, şi ne mărturisim greşelile. 

Preoţii poartă preoția lui Hristos; prin iertarea lor, Dumnezeu te iartă; prin graiul lor, 
Dumnezeu îţi vorbeşte. Prin ei, Dumnezeu te cheamă, oricât ai fi de păcătos. 

Mare este Taina Pocăinţei, nu numai pentru că te face din rău, bun, din vrăjmaş al lui 
Dumnezeu, prieten al Lui, ci şi pentru că un lucru atât de mare e acoperit cu chip smerit. 
Mila cea fără de margini a Tatălui, ca să scape pe fiii Săi de judecata cea aspră, a 
dreptăţii după fapte, le trimite, coborând din Ceruri, pe Fiul Său cel Unul Născut, să le 
facă o judecată milostivă şi fără nici o înfricoşare, şi iarăşi să-i împace cu Sine. 

Poate tocmai pentru că e aşa de smerită judecata aceasta milostivă, nu pot să vie la 
mântuitoarea ei binefacere aproape nici unul dintre cei cu mintea plină de „ştiinţă” şi 

afumată de mândrie. Cum să poată ei veni, ei care ştiu totul, ei care stăpânesc peste 
oameni, să vie în genunchi înaintea unui simplu preot şi să-şi înşire toate fărădelegile şi 
scârbele lor?! Nu, asta mândria n-o poate face, să vie de bună voie la smerenie. De aceea 
ei dau de asprimea dreptății care-i fierbe în zeama lor până li se înmoaie oasele trufiei. 

Taina Pocăinţei sau mărturisirea e al doilea botez: botezul lacrimilor. Sunt trei 
botezuri, care ne curăţesc de toate păcatele: 

- primul, prin care intrăm în obştea creştină, e botezul din apă şi din Duh, sau naşterea 
a doua, când suntem înzestrați cu Darurile Duhului Sfânt, după atotştiința de mai înainte 
a lui Dumnezeu. Acesta nu se mai repetă. 

- al doilea, e botezul pocăinţei, sau al lacrimilor, pe care îl putem face şi trebuie făcut 
ori de câte ori ni se încarcă conştiinţa cu greşeli faţă de Dumnezeu, faţă de oameni şi față 
de noi înşine. 

- iar al treilea e botezul sângelui, care, dacă se „întâmplă” să vină necăutat de noi, de 
asemenea ne spală de toate păcatele şi mai ales dacă ne-a venit din hotărâta mărturisire a 
lui Dumnezeu, Cel în Treime închinat şi a Sfintei Sale Biserici. Acesta e un dar pe care îl 
dă Dumnezeu cui şi cui, din vreme în vreme, mai ales în vremea de prigoană a credinţei 
creştine dreptmăritoare. Acesta iarăşi nu se mai repetă, şi nu atârnă de noi, în privinţa 
venirii, ci numai în privința primirii. 

E lucru de mirare că pentru pricini pământeşti se găsesc mii şi milioane de oameni 
care merg la moarte, dar pentru Împăratul Cerurilor abia se mai găsesc puţini, care să fie 
gata de moarte. 

Trebuie ochii spălați mai bine, ca să vadă mai departe decât stadia vieţii acesteia 
vremelnice, precum erau odată Sfinții Mărturisitori ai lui Dumnezeu, fericiți să treacă 
prin porţile focului şi ascuţişul sabiei, la Împăratul sufletelor, Mântuitorul nostru. 

În Taina Spovedaniei rogi pe Dumnezeu, Căruia I te mărturiseşti, de faţă fiind şi 
sluga Sa, tălmaci al voii Sale şi chezaş al tău către Dumnezeu, să-ți ierte mulțimea 
relelor ce le-ai făcut, înşirându-le pe toate, după cum te ajută conştiinţa - şi bun e 
Dumnezeu, căci te iartă de toate datoriile tale, dar numai dacă ierți şi tu greşelile fraților 
tăi. Dacă nu ierţi, nici Dumnezeu nu te iartă. Şi trebuie să iertăm la nesfârşit pe toți şi din 
toată inima. 

Cei vechi se rugau pentru cei ce-i schingiuiau şi le cuprindeau picioarele, 
binecuvântând pe cei ce-i duceau la moarte. Iar alți Sfinţi Părinți ziceau: că ar trebui să 
cumpărăm cu aur ocările şi necazurile ce le pătimim de la oameni. Totul e să te învoieşti 
aşa, pentru Dumnezeu, şi El îţi ajută, căci e adevărat că nu e după fire să iubeşti din toată 
inima pe cel ce te ucide în tot felul, ci e mai presus de fire. Acesta e înţelesul şi capătul 
acestei judecăţi milostive a lui Dumnezeu: redobândirea iubirii fără margini, întoarcerea 
de la toate păcatele spre Dumnezeu Unul şi spre toți oamenii. Cât se poate prinde din 
minunea acestei Sfinte Taine, spunem că ea lucrează la revenirea oamenilor la nerăutatea 
pruncilor. 


Sfatul din iad 


„Un preot cu frica lui Dumnezeu şi grija păstoriților săi se ostenea zi de zi, prin toate 
mijloacele ce-i stăteau în putință, să întoarcă pe cei rătăciți din calea pierzării şi să-i 
întărească în cuvântul lui Dumnezeu. Cu toate acestea, vedea cu durere că ostenelile sale 
rămân fără roade. Credincioşii săi lepădaseră numai fățărnicia, încolo, putrezeau în 
aceleaşi păcate, cum îi găsise. Zadarmică era slujba, zadarnice predicile, zadarnice 
sfaturile zilnice, zadarnice sfaturile date la spovedanie. Nimic nu-i clintea din noroiul 
păcatelor. 

Ce să facă bietul preot? Cum să-i îndrepte? Căci se înflăcăra pentru lucrul lui 

Dumnezeu, ştiindu-se chezaş pentru sufletele lor, şi se frământa zi şi noapte, cerând de la 
Dumnezeu să îi arate, pentru ce nu poate să-i tragă la mântuire. 

Într-o sămbătă seara, după vecernie, stătea abătut pe o bancă din grădină, covârşit de 
grija datoriei sale preoțești şi mâhnit amarnic de truda-i fără roadă. Cum sta aşa, pierdut 
în gânduri grele, iată că Dumnezeu îi deschise ochii necăjitului său suflet, asupra unei 
vedenii înfricoşate: o gloată de draci, negri ca tăciunele, i se arătară ca un nor întunecat 
de duhuri necurate. Era un divan al diavolilor în frunte cu satana, marele şi încruntatul 
tartor al lor. 

Deodată, din mijlocul divanului, un glas diavolesc zbieră de clocoti văzduhul: 

-„Voi, drăceştilor gloate, sfătuiţi-vă, născociţi cu mintea voastră meşteră în viclenii, şi 
să-mi spuneţi, cum aţi putea voi mai uşor şi mai sigur înşela pe oameni, ca să umplem cu 
ei împărăția beznei şi pântecele flămândului iad?”. 

La această poruncă a tartorului celui mare, gloatele întunecate ale încornoraţilor 
intrară în putoarea diavoleştilor sfătuiri. 

1. Nu trecu mult şi din mulțimea aprinsă de sfat ieşi înaintea satanei o căpetenie, 
lucind ca păcura, şi zise: 

- Întunecimea ta, să furişăm în mintea oamenilor gândul drăcesc că nu este 
Dumnezeu; astfel, neavând de cine să se teamă, uşor ne vor cădea în gheară, vor face 
numai ceea ce vrem noi şi vom umple iadul cu ei. 

Ascultându-l, satana chibzui şi apoi răspunse: 

- Cu minciuna aceasta prea puţini vom putea prinde în undiţă; pentru că lucrurile 
Celui de sus: cerul şi pământul şi toate câte le împodobesc mărturisesc slava Lui şi toate 
dovedesc că El este. Să vie altul cu o născocire mai vicleană. 

2. Atunci, din gloatele întunericului ieşi o altă căpetenie încornorată şi zise: 

Întunecimea ta, părerea mea e să le spunem oamenilor că, chiar dacă ar fi 
Dumnezeu,după moarte nu este suflet şi nu este judecată, şi, prin urmare, nici răsplată 
sau pedeapsă. Să le spunem ca nu e nici rai, nici iad şi, prin urmare, slobozi sunt să 
mănânce, să bea şi să-şi facă toate poftele trupului şi ale inimii, căci, ca mâine vor muri 
şi după moarte nu mai e nimic şi o să le pară rău că nu şi-au făcut toate gusturile cât au 
fost în putere. 

Îi cântări satana vorbele, apoi îi zise: 

- Nici cu vicleşugul acesta nu putem câştiga prea mulți, căci printre oameni sunt unii 
răsăriți la minte, care ştiu că este Dumnezeu şi că în dreapta Lui stă răsplata sau 
pedeapsa, după fapte. Şi apoi mulţi ştiu că sufletul dăinuieşte şi după moarte, şi va merge 
la judecata cea de pe urmă, după cum îi învaţă Scripturile. Cu vicleşugul acesta ne pică 
ceva în gheare, dar mare lucru nu. Eu vreau oameni mulți, ca nisipul mării, să-i închid ca 
pe-o turmă de proşti în toate peşterile iadului! - răcni satana şi trânti deodată din copită 
aşa de tare, că toată droaia dracilor sughiță de groază. 

3. Atunci din mulţime se rupse o altă căpetenie sprijinindu-se tanţoş în coadă, duhni 
următoarea propunere: 

- Prea întunecate jupâne şi tată al minciunii, lăudată să fie grija ta de a umple iadul 
nostru cu proştii şi destrăbălaţii pământului. Am ascultat cu luare aminte vicleşugurile 
tovarăşilor noştri despre pierzarea oamenilor aşa de scumpă nouă, tuturor dracilor tăi, şi 
văzând că ele nu sunt pe placul întunecimii tale, am născocit, la rândul meu, un vicleşug 
şi mai mare: de ce să nu-i lăudăm pe oameni pentru credinţa în Dumnezeu, în nemurirea 
sufletului, în judecata de apoi şi în răsplata după fapte? De ce să nu le spunem şi noi că 
este un rai şi un iad, care dăinuiesc în veacul veacului? Dar, după ce le vom spune toate 
acestea - pe care ei le ştiu prea bine - să le şoptim la ureche, o dată, de două ori, de mii 
de ori: nu vă grăbiţi cu pocăinţa, oameni buni! Mai e vreme destulă! Trăiţi mai întâi 
după cum vă vine pofta. Pocăinţa, lăsaţi-o mai la urmă! Nu vă grăbiţi! 

Ascultându-l, ochii satanei fulgerară de bucurie drăcească. El se ridică trufaş de pe 
jilțul de flăcări ca smoala şi bătând cu laba pe umeri pe diavolul care născocise acest 
vicleşug, glasul lui tună o dată de se cutremură tot întunericul iadului: 

- Voi, duhuri puturoase ale împărăției mele, ca gândul risipiți-vă pe fața pământului 
ŞI, ca o otravă dulce, strecuraţi în urechile oamenilor şoapta cu adevărat după numele 
nostru: „Nu vă grăbiţi cu pocăinţa, oameni buni, nici cu spovedania adevărată! Mai e 
vreme destulă, mâine, poimâine, la bătrâneţe. Până atunci, faceţi-vă datoria către 
Dumnezeu şi suflet numai aşa, de ochii lumii. Îngrijiţi-vă mai întâi de treburile 
pământeşti, aşa ca şi până acum. Pentru pocăință adevărată mai aveți vreme, că doar n-o 
să muriți chiar mâine!” 

Şi, la porunca satanei, duhurile iadului se împrăştiară cu iuțeala gândului pe faţa 
pământului, să amăgească pe zăbavnicii oameni în minciuna pierzaniei, cu amânarea 
mântuirii pe mâine, pe poimâine, la bătrânețe... 

Vedenia se stinse. Şi preotul, trudit de soarta credincioşilor săi, înţelese, în sfârşit, 
pricina zăbavei lor de a se hotărî să se mântuiască cu adevărat. De formă şi de ochii 
lumii ei îşi îndeplineau datoriile creştineşti, dar, vrăjiți de şoapta ademenitoare a 
diavolilor, găseau că sfaturile Părintelui sunt bune mai mult pentru cei bătrâni. Cât 
despre ei înşişi, mai au vreme destulă - mâine, poimâine, la bătrâneţe...” 

lată sfatul de primejdie, ce-i încâlceşte pe oameni în rele şi-i bagă în toate necazurile, 
şi în tot întunericul, iar mâine - poimâine, ca nişte storşi de vlagă, nu mai sunt buni de 
NIMIC. 

Dumnezeu iartă neştiința, dar viclenia ba. lar omul cu socoteală vicleană e acela 
care-şi dă cu toată voia tinereţea dracilor, rămânând ca lui Dumnezeu să-i dea o 
bătrâneţe distrusă. 

Nu-i va fi zvârlită şi bătrâneţea laolaltă cu tinereţea? 


5. Chemarea prin necazurile mai presus de fire 

Dacă oamenii totuşi nu se întorc de la rele nici după asprimea necazurilor, atunci vin 
peste întunecata lume necazuri mai presus de fire: „Tăriile cerului vor fi zguduite; nu voi 
cutremura numai pământul, ci şi cerul, zice Domnul!” (II Petru 3, 10). Căci: „Moartea şi 
sângele, învrăjbirea şi sabia, zdrobirea şi bătaia, asupra celor nelegiuiți s-au zidit toate 
acestea şi pentru ei s-a făcut potopul” (Sirah 40, 10-12). 

Sus în Cer, la cârma nevăzută a lumii, se rânduieşte ce să fie jos pe pământ, cu toți şi 
cu fiecare. Dar cele ce vin să se întâmple pe pământ, tot de aici - de pe pământ - îşi iau 
plecarea, aşa că în toate, oricând, şi de noi atârnă ce să ne vie de la dreapta judecată. Că 
aşa se ține cumpăna între sus şi jos. 

Iar precum că de pe pământ se suie pricina - păcatele strigătoare la cer - şi că din cer 
coboară răspunsul, avem mărturia Îngerilor trimişi la Lot în Sodoma, în chipul a doi 
oameni, căci sodomia locuitorilor striga la Cer şi chinuia sufletul dreptului: 

Facere, cap. 19: 

13. Strigarea lor s-a suit înaintea Domnului şi Domnul ne-a trimis să-i pierdem. 

14. Atunci a ieşit Lot şi a grăit cu ginerii săi şi le-a zis: „Sculaţi-vă şi ieşiţi din locul 
acesta, că va să piardă Domnul cetatea”. Ginerilor, însă, li s-a părut că Lot glumeşte. 

Faptele lor nu-i lăsau să creadă, ci îi făceau să li se pară glumă, şi aşa au pierit 
făcându-se nevrednici de cuvântul lui Dumnezeu. Dar avem însăşi mărturia lui 
Dumnezeu, cea dată lui Noe, înainte de potop. 

Facere, cap. 6: 

13. Sosit-a înaintea feței Mele sfârşitul a tot omul, căci s-a umplut pământul de 
nedreptățile lor, şi iată Eu îi vor pierde de pe pământ. 

Şi s-au deschis stăvilarele Cerului şi a fost potopul. 

Iar pentru vremuri viitoare avem alte răspunsuri ale cerului, atârnând peste faptele 
pământului. 

Apocalipsa, cap. 14: 

12. Aici este răbdarea sfinților, care păzesc poruncile lui Dumnezeu şi credința lui 
lisus. 

13. Şi am auzit un glas din cer, zicând: „Fericiţi cei morţi, cei ce de-acum mor pentru 
Domnul! Da! grăieşte Duhul, odihnească-se de ostenelile lor, căci faptele lor vin cu ei.” 

14. Şi am privit, şi iată un nor alb şi cel ce şedea pe nor era asemenea Fiului Omului, 
având pe capul lui cunună de aur şi în mâna lui seceră ascuțită. 

15. Şi alt înger a ieşit din Templu şi a strigat cu glas mare celui ce şedea pe nor: pune 
secera şi seceră, căci a venit ceasul de secerat, fiindcă s-a copt secerişul pământului. 

16. Atunci cel ce şedea pe nori a aruncat pe pământ secera lui şi pământul fu secerat. 

17. Apoi alt înger a ieşit din Altar, având putere asupra focului, şi a strigat cu glas 
mare celui ce avea cosorul ascuţit, şi a grăit: „Pune cosorul tău cel ascuţit şi culege 
strugurii viei pământului, căci boabele ei s-au copt”. 

19. Atunci Îngerul aruncă pe pământ cosorul lui şi culese via pământului şi ciorchinii 
îi aruncă în teascul cel mare al mâniei lui Dumnezeu. 

20. Şi teascul fu călcat afară din cetate şi a ieşit sânge din teasc până la zăbalele cailor 
pe o depărtare de o mie şase sute de stadii. 

E un lucru sigur, despre care nu mai încape nici o îndoială, că fărădelegile duc 
omenirea într-o istorie cu necazuri din ce în ce mai apocaliptice. 


6. Chemarea prin chinuri de la antihrist 

E] e „acela” care va veni în numele său, nu al lui Dumnezeu, evreu de neam, care va 
tiraniza sub ascultarea sa tot pământul. Căci „acela” va primi să fie împărat peste 
strălucirea tuturor împăraţilor pământului (Matei 4, 8-9). 

Creştinii - cu numele - din pricina înmulţiri fărădelegilor care sting Duhul, aşa vor 
slăbi la minte, încât de frică (Apocalipsa 21, 8) mulţi se vor lepăda de Hristos (II 
Tesaloniceni 2, 3) şi vor primi toată voia rea şi vor gusta toată răutatea răului, „căci 
credința nu este a tuturor” (II Tesaloniceni 3, 2). Viaţa lor, slăbănogită de păcat, va da 
îndrăzneală satanei, care va lucra în „acela” tot felul de puteri şi de semne, de minuni 
mincinoase şi de amăgiri nelegiuite, pentru fiii pierzării, fiindcă n-au primit iubirea 
adevărului, ca să se mântuiască. De aceea, pentru că iubesc păcatul mai mult decât pe 
Dumnezeu, Dumnezeu le trimite amăgiri puternice, ca să dea crezământ minciunii, şi să 
cadă sub osândă toți cei ce n-au crezut adevărul, ci au îndrăgit nedreptatea (II 
Tesaloniceni 2, 9-12). 

Jidovii de odinioară, împinşi dinlăuntru de “acela”, au răstignit pe Domnul, 
înțepându-l călcâiul (Facerea 3, 15) şi nu I-au putut face nimic mai mult, dimpotrivă 
Domnul, pogorându-Se prin cruce la cei din închisoare, a spart veşnicele încuietori, şi 
mare pradă a făcut nesățiosului iad. De atunci, umblă acela ca un leu turbat, 
întărâtându-şi uneltele, ca măcar faptele şi învățătura Mântuitorului să le întunece în 
necredință. Neputând nici aceasta, îşi aprinde ciracii şi pe „acela” al lor, care se repetă în 
fiecare veac de oameni, din zilele Sfinţilor Apostoli (I loan 2, 18), până în zilele celui 
mai desăvârşit Antihrist, din vremea de apoi, când va propovădui Ilie (Maleahi 3, 23), că 
doară-doară va putea măcar să stingă pe ucenicii lui lisus de pe fața pământului, 
prigonindu-i, spânzurându-i, ucigându-i, arzându-i, răstignindu-i şi în tot felul 
omorându-i. 

Mai mult, cum zice un părinte, acest Antihrist - care nu se mulţumeşte numai cu 
necredința sa ci vrea necredința tuturora - nu va avea astâmpăr, decât în ziua când ar 
izbuti să ucidă pe Dumnezeu şi să-L zvârle din mintea şi inima celui din urmă credincios 

rămas pe pământ. Şi nu râvneşte nebunul la o mândrie mai mare decât aceea de a 
termina odată cu Dumnezeu, iar în locul Lui să-şi împlânte în sufletul omului, ca pe o 
sabie a iadului, chipul său de fiară. 

„Acela” nu se mulţumeşte numai să-i înşele pe oameni cu amânarea pocăinţei pe 
mâine, pe poimâine, la bătrâneţe, ci luptă nebun (prin mulți din oamenii acestui veac) 
cerând: 

1. moarte lui Dumnezeu; 

2. moarte învățăturii Sale; 

3. moarte creştinilor, ucenicilor Săi; 

4. pustiirea Bisericii Sale şi oprirea Sfintei Jertfe celei de-a pururi, care este Sfânta 
Liturghie. 

Chinurile cele de pe urmă, cele de la Antihrist, în care va lucra toată puterea satanei, 
vor întrece toate prigoanele, câte s-au întețit asupra creştinilor, de la început până în 
zilele acelea. 

Deci, când fărădelegile vor încleşta mintea şi inima oamenilor şi-i vor sălbătici aşa de 
tare, încât vor zice că nu le mai trebuie Dumnezeu şi Biserică şi Preoţi, încât va fi 
sălbăticirea şi nebunia urii (Luca 6, 11) peste tot pământul, atunci vine sfârşitul. 


Sfânta Liturghie mai ţine lumea 


Precum Taina Pocăinţei sau mărturisirea este judecata milostivă a lui Dumnezeu 
ascunsă sub chip smerit, şi iubitorii de smerenie dau de darul acesta, asemenea şi Sfânta 
Jertfă a Mântuitorului din Sfânta Liturghie, iarăşi sub chip smerit, ascunde o taină a 
ocârmuirii lumii. Cei vechi ştiau de ce nu se arată Antihrist în zilele lor, căci Sfântul 
Pavel vorbeşte despre taina aceasta în chip ascuns, dar n-o numeşte (II Tesaloniceni 2, 
6). E Sfânta Liturghie, sau Jertfa cea de-a pururi, despre care a zis Domnul prin Daniel 
12, 10 şi apoi Însuşi ne-a învăţat. Ea este aceea care opreşte să nu se arate Antihrist, sau 
omul nelegiuirii, decât în vremea îngăduită lui de Dumnezeu. Căci pentru mulțimea 
fărădelegilor, de mult ar fi trebuit Dumnezeu-Tatăl să sfârşească lumea, însă Dumnezeu- 
Fiul, Cel ce este iubirea de oameni şi de toată firea, mereu se aduce pe Sine Jertfă sfântă 
înaintea lui Dumnezeu-Tatăl, mijlocind milostivirea de la El. 

Rabdă Fiul lui Dumnezeu pentru noi o răstignire neîntreruptă; Mielul-Împărat stă 
mereu chezăşie înaintea Tatălui, aducându-Se în Jertfă neîncetată rugăminte de mijlocire 
pentru biata lume. Că de n-ar fi sângele Mielului, al Însuşi Arhiereului Împărat Iisus 
Hristos, dat de bună voie şi neîncetat preț de mântuire pentru oameni, stând cu iubire şi 
părtinire pentru lume, de mult ar fi înecat Dumnezeu pământul în sângele oamenilor şi 
l-ar fi ars cu foc (II Petru 3, 7-12). 

Deci sângele Mielului din Sfânta Împărtăşanie mai ţine sufletul în oase şi lumea în 
picioare. Precum Taina Pocăinţei e un dar al Cerului, sub chip smerit, pentru mântuirea 
fiecărui suflet în parte, aşa Sfânta Liturghie, marea Taină, ascunsă iarăşi sub chip smerit, 
mântuieşte lumea sau o fereşte de urgiile Antihristului. Iată de ce, toată lumea ar trebui 
să vină la Sfânta Liturghie, că pentru dăinuirea lumii e darul acesta pe pământ. 

Ceea ce se poate spune, pe scurt, despre o prea mare Taină a lui Dumnezeu, ascunsă 
în Sfânta Liturghie, care se săvârşeşte şi în Cer şi pe pământ, şi pentru care mai ţine 
Dumnezeu lumea, am încercat. Susțin că Sfânta Liturghie este neasemănat mai bogată în 
taine, care nu se pot depăna pe limba omenească. Dumnezeu coboară între oameni şi 
suie oamenii la Sine, pe scara Sfintei Liturghii. 

Proorocul de foc 


Deci, câtă vreme mai sunt oameni ce caută pocăinţa şi Sfânta Împărtășanie, satana 
n-are putere, îl opreşte Dumnezeu. Dar când oamenii se vor întuneca la minte aşa de 
tare, încât vor împiedica Sfânta Liturghie cu toată voia lor, vrând necredința, în zilele 
acelea va înceta şi Jertfa cea de-a pururi, şi va începe urâciunea pustiirii, precum zice la 
Daniel, cap. 12: 

11. Şi din vremea când va înceta Jertfa cea de-a pururi şi va începe urâciunea pustiirii, 
vor fi o mie două sute nouăzeci de zile. 

E vremea de trei ani şi jumătate, în care va propovădui Ilie, cel mai mânios prooroc, 
şi va vesti cele şapte cupe ale urgiei lui Dumnezeu, cele de pe urmă, cu care se va sfârşi 
şi mânia lui Dumnezeu (Apocalipsa 15, 1). Va fi o vreme de strâmtoare, cum n-a mai 
fost de la începutul lumii, şi nici nu va mai fi( Matei 24, 21-22). 

În zilele acelea, Daniel, cap. 12: 

10. „Mulţi vor fi curățiți, albiți şi lămuriţi, iar cei nelegiuiți se vor purta ca cei 
nelegiuiți. Toţi cei fărădelege nu vor pricepe, ci numai cei înţelepţi vor înțelege” (ce 
vreme e, apropiindu-se a doua venire). 

Cei fărădelege huliră pe Dumnezeul Cerului din pricina durerilor care-i frigeau de-şi 
muşcau limbile, dar de faptele lor nu s-au pocăit, zice Apocalipsa (cap. 16, vers. 10-11). 

La plinirea acelei vremi de pe urmă, când răutatea va fi desăvârşit coaptă, va vesti Ilie 
(Maleahi 3, 23), Proorocul de Foc, a doua venire a Mântuitorului. Vestirea aceasta, 
bucuria cea mai mare a creştinilor, va fi primejdie de moarte Proorocului celui adevărat, 
căci oamenii fărădelegii îl vor ucide ca pe loan Botezătorul, care era în Duhul şi puterea 
lui Ilie (Luca 1, 17), la cea dintâi venire. Dar tocmai când potrivnicii Atotputernicului 
credeau că, omorând şi pe cel din urmă prooroc, în sfârşit au terminat cu “Dumnezeu” 
iată că Ilie învie... 

Jidovii îşi dau seama de nebunia potrivniciei lor şi de înşelarea Antihristului, şi cu 
înfricoşare şi cutremur mare se întorc şi primesc pe lisus Hristos Dumnezeu, după cum 
mărturiseşte despre ei Scriptura. 

Proorocul mincinos, Antihristul, prin duhul său necurat, cu care lucră şi se ţine, 
răscoală pe toți împărații lumii să-i adune la războiul zilei celei mari a lui Dumnezeu 
(Apocalipsa 16, 14), în Valea lui Iosafat (Ioil 4, 12), la cel de pe urmă război şi la cea 
mai mare vărsare de sânge de pe pământ. 


7. Chemarea la Judecata generală (A doua venire a Mântuitorului) 

Luminată în slavă, mai strălucitoare ca soarele, Sfânta Cruce, căreia încă i-au tot stat 
oamenii împotrivă (Luca 2,34) şi au înjurat-o, se va arăta, în ciuda tuturor vrăjmaşilor ei, 
semn slăvit de biruinţă a binelui asupra răului. Atunci, în zilele acelea înfricoşate, pe 
pământ şi în tot trupul, însuşi Dumnezeu-Cuvântul vine să cheme pe oameni, pentru cea 
din urmă oară, însă nu la pocăință ci la judecată. Atunci nu mai e pe crezute ci pe văzute. 

Iar pe Antihrist, în care lucra toată puterea satanei, II Tesaloniceni, cap. 2: 

8. Domnul îl va ucide cu suflarea gurii Sale, şi-l va nimici cu strălucirea venirii Sale. 

Daniel 12: 

12. Fericit va fi cel ce va aştepta şi va ajunge la o mie trei sute treizeci şi cinci de zile. 

E ziua Domnului cea mare şi înfricoşată, zi de fericire pentru cei chemaţi, aleşi şi 
credincioşi (Apocalipsa 17, 14), zi de bucurie negrăită, ziua întoarcerii Acasă, în ţara de 
obârşie (Ieremia 22, 10) şi capătul plângerii. Zi de fericire, văzând izbânda răbdării, 
văzând învierea cea de obşte, văzând moştenirea cea gătită de la întemeierea lumii celor 
ce-L iubesc pe Dumnezeu şi au rămas în dragostea Lui până în sfârşit. Şi taine între 
taine, numai de Dumnezeu ştiute, atunci se vor vedea. 

Ceilalţi însă, vor sta să-şi dea sufletul de groază şi de aşteptarea celor pornite să vină 
peste lume, căci tăriile cerului vor fi zguduite. Atunci vedea-vor pe Cel ce L-au răstignit, 
venind pe nori, cu putere şi cu mărire multă (Luca 21, 26-28); pe Cel ce este dragostea 
noastră, Care nouă ne risipeşte frica, dar groaza groazelor (Înţelepciunea lui Solomon 
17, 6) împrăştie pentru cei ce au prigonit şi au răstignit iubirea Sa de oameni trebuind 
să-şi capete plata veşnică după fapte. 

Şi va fi Judecata, căci fărădelegile au adus potopul şi fărădelegile strigă şi grăbesc 
judecata. 

Drept aceea, văzând astăzi că s-a luat pacea de pe pământ (Apocalipsa 6, 4), dar 
timpul încă nu ni s-a luat (Apocalipsa 10, 6-7), cu glasul lui Dumnezeu (I Petru 4, 11) 
chemăm pe toți oamenii de pretutindeni să se pocăiască, pentru că a hotărât o zi în care 
va să judece lumea (Faptele Apostolilor 17, 30-31). Iar ziua aceea poate fi oricând. 

lată mai pe înţeles graiul şi dătătoarea de seamă rugăciune a Mântuitorului, pentru 
creştinătatea de peste veacuri şi de peste tot pământul, prinsă pe cât s-a putut, în sunetul 
acestor şapte surle... 


Războiul nevăzut 


Omul în întregimea lui are a doua însemnătate după Dumnezeu; un singur suflet e 
mai de preț decât toată materia acestei lumi. Omul nu e o făptură închisă în lumea de 
aici. El nu se mulţumeşte numai să creadă în existenţa unei lumi nevăzute (cum face 
omul protestant) sau să deducă cu mintea existenţa ei din lumea sensibilă, văzută (cum 
face teologul catolic), ci urmăreşte să se afle într-o legătură cu ea (cu lumea nevăzută). 
Dar chiar dacă n-ar urmări aceasta, el suferă o necontenită înrâurire de la acea lume 
(nevăzută), chiar când nu are o cunoştinţă actuală a acelui fapt. Destinul omului nu se 
desfăşoară influențat numai de factori materiali şi biologici sau cârmuit numai de voinţa 
proprie, ori a celorlalți oameni, ci asupra lui stau aplecate în fiecare clipă puterile 
cerului, cât şi ale iadului, încercând să-l înrâurească în sensul urmărit de ele. Omul nu e 
fărâmă uitată în spațiul lumii, ci tot ce există îi poartă un palpitant interes. 

Însemnătatea omului se arată nu numai prin faptul că a fost creat după chipul lui 
Dumnezeu, ci şi pentru aceea că în jurul fiecărui ins şi pentru fiecare se dă o neîntreruptă 
luptă nevăzută. În jurul fiecărui om e concentrată întreaga existență creată şi necreată, 
văzută şi nevăzută. (Dumitru Stăniloae: Elemente de antropologie ortodoxă). 

Sunt deosebit de semnificative cuvintele lui Iisus (Matei 12, 43-45): Duhul rău caută 
odihnă, pe care n-o găseşte prin pustii ci numai în inima omului. 

Şi iarăşi semnificative sunt cuvintele din rugăciunea heruvicului - (Sfânta Liturghie) - 
„Că Sfânt eşti Dumnezeul nostru şi întru sfinți te odihneşti”. 

Mintea şi inima, iubirea şi cunoaşterea sunt „locul” lui Dumnezeu în om. Dar şi 
urâciunea pustiirii poate să cuprindă „locul cel sfânt”, cum zice Daniel. 

Deci, după texte, inima şi mintea omului pot să fie: sau odihna lui Dumnezeu şi 
chinuirea duhurilor rele sau „odihna” duhurilor rele şi chinuirea lui Dumnezeu. 

Avem două conştiinţe paralele. E fapt important aceasta şi aproape necunoscut. 
Subliniem: „conştiinţa religioasă” şi „conştiița eului”. 

Adesea „conştiinţa religioasă” apare ca întunecată, pentru că duşmana sa, „conştiinţa 
eului”, cu o forță extremă o ţine în nemişcare. Ea continuă totuşi, chiar aşa, să dea 
mărturie. 

O inversare a situației - mântuirea nu poate avea loc decât sub acțiunea „conştiinţei 
religioase”, normative, revelată în lisus Hristos. 

În „conştiinţa eului”, omul se înțelege ca centru al lumii şi îşi reduce la el toate 
elementele existenţei de care se ştie conştient. 

În sfera „conştiinţei religioase”, dimpotrivă, omul se descoperă în întregime 
dependent de o putere care îl depăşeşte, îl pătrunde şi îl atrage cu dragoste spre ea. 

Iată la ce adâncimi se dă războiul nevăzut. 

Pe „conştiinţa religioasă” se altoieşte smerenia, mama tuturor virtuţilor. Pe cealaltă, 
pe „conştiinţa eului”, însă, se grefează independenţa, neascultarea îndărătnică, 
trufia,căpetenia răutăților. Şi una şi alta au expresia lor exterioară văzută: una - dragostea 
ascultării desăvârşite, cealaltă - îndărătnicia şi toată răzvrătirea. 

Focul, pârjolul acestui război, „nu-l stinge” decât smerenia, dulama lui Dumnezeu. Şi 
e mai bine a fi smerit, decât a şti ce e smerenia. 


Ingeri decăzuţi 


Mai înainte de a se zidi omul şi cele văzute, în lumea nevăzută a îngerilor s-a 
întâmplat o nebună noutate: Lucifer şi toată ceata sa au vrut să fie mai presus de 
Dumnezeu (Isaia 14, 12-15). Celelalte căpetenii de oştire cerească s-au împotrivit 
nebuniei lui Lucifer, care ca fulgerul a căzut (Luca 10, 18) de la faţa lui Dumnezeu, 
făcându-se din înger luminat, drac întunecat. 

„Vai pământului şi mării, căci diavolul a coborât la voi, având mânie mare” 
(Apocalipsa 12, 12). 

El e leul care umblă răcnind, căutând pe cine să înghită (1 Petru 5, 8). Între el şi suflet 
se încinge războiul nevăzut. 


Pustiirea din rai 


Primul război l-a dat cu Adam în Rai, şi prin el cu noi, cu toți, întrucât toți eram în 
Adam, iar ceea ce a făcut Adam, facem şi noi fiecare. Atunci a fost întoarsă firea 
omenească şi povârnită spre ascultare străină, ceea ce a scos-o din Rai în lumea aceasta. 
“Necaz mare se făcu la tot omul şi jug greu apasă de atunci peste fiii lui Adam” (Sirah 
41, 1), căci mare sfărâmare făcu ucigaşul, băgând în zidire puhoiul pustiirii morții şi 
toată tragedia istoriei - neîngăduind Dumnezeu ca răutatea să fie nemuritoare şi 
strâmbarea fără sfârşit. 

Iată pustiirea ce se făcu firii omeneşti. 

Omul dintâi, zidit după chipul şi asemănarea lui Dumnezeu, avea toată făptura sa 
întoarsă spre Dumnezeu, Care se răsfrângea într-însul ca soarele într-un bob de rouă. 
Mintea, pofta şi iuţimea, sau cugetarea, iubirea şi voinţa, erau unite întreolaltă în aceeaşi 
vedere de Dumnezeu. lar trupul, deşi pământ, neavând în sine poftă pătimaşă, 
întovărăşea - aşa zicând - vederea lui Dumnezeu. Asta era temelia cea străveche (Isaia 
58,12). 

După căderea în ispită, Adam, zidirea lui Dumnezeu, a pătimit următoarea sfărâmare, 
care l-a făcut bucăţi: 

- mintea i-a fost amăgită de mândrie şi slavă deşartă, crezând ispititorului că va fi ca 
Dumnezeu, cunoscând binele şi răul (Facere 3, 5); 

- simţirea sau dragostea, i s-a întors spre trup, care s-a aprins de poftă pătimaşă: 

- voinţa, sau iuțimea, în spaimă şi ruşine s-a întors şi, văzându-se gol, s-a ascuns de 
Dumnezeu. lar când l-a strigat Dumnezeu pe nume, nu L-a mai văzut, ci numai L-a 
auzit, de vreme ce vederea conştiinţei sale era întoarsă acum de la Dumnezeu la sine, 
căci s-a văzut gol. Deci, când să-şi recunoască greşeala, mintea îi era slăbită, inima 
rănită cu iubirea de sine, încât cunoaşterea lui decăzută Îl scoase vinovat pe Dumnezeu 
pentru pustiirea sa. 

Aşa luă strămoşul plata neascultării, şi fu scos afară din fericirea lui Dumnezeu, şi 

alungat în lumea aceasta şi îmbrăcat în haine de piele (Facerea 3, 21). 

De atunci firea noastră în îndoită învrăjbire se află: 

I. Învrăjbirea lăuntrică: 

- cu Dumnezeu; 

- cu sine însuşi. 

II. Învrăjbirea în afară: 

- cu semenii; 

- cu firea toată. 

Învrăjbirea aceasta ne urmăreşte ca o lege de pedeapsă dată firii; ea întunecă chipul 
nostru cel după Dumnezeu. Dar sufletul nu s-a întunecat de tot, căci a mai rămas 
conştiinţa, ca o stea ce nu s-a stins de pe Cerul Raiului, şi mereu ne aduce aminte de 
obârşia noastră dumnezeiască. 

De la învrăjbirea aceasta vine toată tulburarea şi războiul celor două legi, adică al 
legii cu fărădelegea, de care se plângea şi Sfântul Pavel, că se oşteau într-însul (Romani 
7, 23). De aici vine că împătrit greşim: 

- împotriva lui Dumnezeu, 

- împotriva noastră înşine, 

- împotriva aproapelui şi 

- împotriva firii întregi. 

Adică păcatul, sau decăderea firii, ne-a făcut să pierdem: 

- pacea cu Dumnezeu, 

- pacea dinlăuntrul nostru, 

- pacea cu oamenii şi 

- pacea cu toată firea. 

Încât ne-am sălbăticit în toate părțile, încât aproape „să se teamă” şi Dumnezeu de 
noi. lată de ce şi fiarele fug de om. 


După fire şi contra firii 


Puterile sufletului: mintea, iubirea şi voința, după orânduirea cea străveche (Isaia 58, 
12) îşi aveau lucrarea şi ținta către Dumnezeu. 

Această tindere spre Dumnezeu a sufletului era lucrarea cea după fire şi pe temeiul 
stăruinţei în această tindere, urma să creştem de la chip la asemănare... Aşa eram în 
sfatul, în ascultarea şi vederea lui Dumnezeu. 

De la neascultare încoace, puterile sufletului (mintea, iubirea şi voinţa) nemaifiind 
unite în Dumnezeu, ci învrăjbite şi aprinse de gânduri ce se contrazic (Romani 7, 23), nu 
mai lucrează după fire, ci lucrează cel mai adesea, dacă nu aproape totdeauna, contra 
firii. După cuvântul Sfinţilor, toată strădania diavolului aceasta era şi este, ca să desfacă 
dragostea sufletului nostru de Dumnezeu şi s-o lege de orice altceva afară de Dumnezeu. 

Drept aceea vrăjmaşul, ca să-şi ajungă ținta fărădelegii, îmbie sufletului ispita întâi: 
cea prin plăcere, aducându-i momeli plăcute la vedere şi bune la gustare (Facerea 3, 6), 
potrivite cu fiecare putere frântă a sufletului, în parte, iar pe trup îl împinge să le 
împlinească cu lucrul şi să le facă tot mereu. Vrea vicleanul ca pe nişte lipsiţi de bucuria 
vederii lui Dumnezeu, pe care ne-a furat-o, să ne mângâie învăţându-ne să iubim 
plăcerea, bineştiind vicleanul că asta stinge iubirea de Dumnezeu şi întunecă mintea de 
la vederea Lui. Că nu Dumnezeu nu ne mai iubeşte şi nu ne mai vede, ci noi nu-L mai 
iubim şi nu-L mai vedem, că între noi şi El e zidul păcatului, iar dincoace de zid, 
(suntem) noi: o grămadă de cioburi, mereu zdrobindu-ne de zid şi în tot mai mare 
sfărâmare aflându-ne. 

Ascultarea cea străină a încovoiat dragostea noastră spre lumea aceasta şi spre trup 

astfel: 

- Iuțimea sau voința, care după fire avea rostul să îndrepte ca un arc dragostea spre 
Dumnezeu, iar către diavol mânia ca pe o săgeată, a aprins-o contra firii, încât fiara de 
om ca fulgerele azvârle săgețile în obrazul fraților şi în fața Sfântului Dumnezeu, 
blestemând şi dând dracului pe toate şi chiar pe sine însuşi. 

- lar pe biata minte, de unde după fire avea să fie oglindirea sau răsfrângerea lui 
Dumnezeu, tronul lui Dumnezeu în om, locul Său cel sfânt, fie că o întunecă afumând-o 
cu mândria, fie că o aprinde să stea împotriva Adevărului, sau într-alte chipuri o sfărâmă 
şi pune într-însa urâciunea pustiirii sau idolul (ideea fixă a) păcatului. 

Adică se înscăunează vrăjmaşul în minte şi aşa de tare o strâmbă contra firii, încât 
(mintea strâmbă) zice răului bine, şi binelui rău; întunericului lumină şi luminii 
întuneric; cuminţeniei nebunie şi nebuniei înţelepciune (Isaia 5, 20), cu care scorneşte 
apoi că nu e Dumnezeu (Psalmul 51, 2), ci numai natura, iar dacă e vorba să fie vreun 
„Dumnezeu”, omul e „Dumnezeu” (Fac. 3, 5). 

Iat-o pe biata minte înşelată desăvârşit şi pe diavol rânjind biruitor, că a izbutit să 
puie minciuna lui în mintea omului, aşa cum l-a asigurat când l-a scos afară din Rai, 
făgăduindu-i că mâncând din pomul oprit va fi ca Dumnezeu, cunoscând binele şi răul 
(Facerea 3,5). De unde să mai cunoască?! lată ce este o minte îndrăcită: din bună, 
nebună, care socoteşte minciuna adevăr, şi adevărul, minciună, şi azvârlind cu 
spurcăciuni în Dumnezeu, bucurie face dracilor. lată o minte legată cumplit, târâtă în 
robie străină şi pierzându-şi darul de mare cinste de la Dumnezeu: al libertăţii voinţei şi 
al dreptei socoteli. 

Trupul nostru, cel hotărât după fire să împlinească cu lucrul sfatul lui Dumnezeu şi 
sfatul dreptei socoteli, împlineşte sfatul fărădelegii, robind patimilor contra firii, care îl 
spurcă, îl tâlhăresc de vlagă, îl strică cu bolile şi cu totul îl fac neputincios spre ostenelile 
suirii de la chip la asemănare. 

Iată şi hăţişul de patimi şi fărădelegi, în care războiul vrăjmaşului cufundă sufletul 
celor ce iubesc “bucuriile” lui şi nu au habar de Dumnezeu. 


Ce însemnează Mântuitorul 


Dar ca să nu fie pustiirea aceasta: „Pentru aceasta S-a arătat Fiul lui Dumnezeu: ca să 
sfărâme lucrările diavolului” (I loan 3, 8). Şi ca să le sfărâme desăvârşit până la sfârşitul 
veacului, ni S-a împărtăşit pe Sine, în primele trei Sfinte Taine, fiecăruia îndată după 
venirea noastră în lume. Ni S-a dăruit pe Sine ca lumină ce luminează pe tot omul ce 
vine în lume (loan 1, 9). Aceste Taine sunt: Sfântul Botez, Ungerea cu Sfântul Mir şi 
Sfânta Împărtăşanie, iar la vârsta priceperii, cunoştinţa de Dumnezeu (loan 17, 3). 

Prin Sfântul Botez, Biserica lui Hristos ne naşte de sus (loan 3, 3) în obştea creştinilor 
sau a ucenicilor Domnului. Prin el primim ştergerea vinovăţiei păcatului străvechi, 
întrucât toţi eram în Adam când a păcătuit el. Cu înclinarea spre păcat însă, care rămâne 
şi după Botez, urmează să ne luptăm fiecare. 

Prin Sfântul Mir, primim sălăşluirea întru noi a Harului, sau a darurilor Duhului 
Sfânt, potrivit cu atotştiinţa şi orânduirea lui Dumnezeu, ce o are în viață cu noi cu 
fiecare. 

Iar prin Sfânta Împărtăşanie Îl primim pe Însuşi Domnul, Dumnezeul şi Mântuitorul 
nostru lisus Hristos, ca Mântuitor din primejdia ce o avem cu vrăjmaşul şi pustiitorul 
vieții. 

Tot atunci, la Botez, mai primim de la Dumnezeu şi pe Îngerul păzitor, care răspunde 
de noi şi de darurile primite, atât în vremea vieţii cât şi la ieşirea noastră din viaţa 
pământească. 

Mântuitorul nostru, nevăzut, Se îmbracă întru noi şi pe noi ne îmbracă întru Sine. 

„Câţi în Hristos v-aţi botezat, în Hristos v-aţi şi îmbrăcat” (Galateni 3, 27). 

Omul cel dintâi, luat din pământ şi pământesc, se îmbracă în omul cel de al doilea, 
care este din Cer şi se face ceresc (I Corinteni 15, 47). lar omul ceresc este Iisus Hristos: 
Omul cel nou care este chipul şi asemănarea lui Dumnezeu. 

Făptura noastră cea sufletească sau duhovnicească se uneşte cu Hristos, iar El se face 
- aşa zicând - Duhul nostru. lată pe scurt ce este tămăduirea firii noastre, sau înnoirea 
omului. 

Toţi creştinii sunt botezați şi totuşi nu toți se mântuiesc. De ce? lată de ce: darurile 
Botezului stau înlăuntrul făpturii noastre nevăzute, aşteptând sporirea vârstei şi vremea 
minţii, când, prin propovăduirea Bisericii, aflăm despre comoara cerească, cea ascunsă 
în „țărâna” noastră, în țarina ființei noastre. Deci de la aceasta atârnă: ne învoim să o 
dezgropăm şi să o punem în valoare sau călătorim cu nepăsare înainte? 

Comoara are preț mare, însă adevăratul preț îl are când e ştiută, dezgropată şi pusă în 
valoare. Adică darurile Botezului aşteaptă ca mintea să ajungă la vârsta de judecată, şi să 
vadă: se învoieşte pentru aceste daruri, ca să le pună în valoare sau nu pune nici un preţ 
pe ele? 

Aşa aşteaptă Dumnezeu hotărârea liberă a omului, ca mântuirea noastră să fie nu 
numai un dar al lui Dumnezeu, ci şi o faptă a libertăţii noastre. De aceea nu se mântuiesc 
toți, ci numai cei ce-şi izbăvesc libertatea din robia patimilor şi o întorc spre Dumnezeu. 

De la hotărârea noastră atârnă: ne facem un Duh cu Domnul (I Cor 6, 17) sau Îi stăm 
împotrivă mai departe? 

Iată cum Ziditorul făpturii, Mântuitorul nostru, îndură o micşorare a Sa în Duh, pe 
potriva măsurilor noastre omeneşti, cu fiecare rând de oameni, până la sfârşitul veacului. 
Şi Se sileşte ca un mare smerit, să ne înduplece prin alegerea cea de bună voie, să suim 
la măsura Sa dumnezeiască. Se micşorează pe Sine la măsura omenească dându-se 
minții noastre, să-l semuiască prețul şi, de îl va afla, să ridice firea noastră omenească la 
măsura dumnezeieştii Sale smerenii, adică să fim dumnezei după dar. 

Iată pe Dumnezeu cârmuind lumea şi totuşi, cu mare smerenie, bătând şi aşteptând la 
poarta zidirii Sale, să I se deschidă şi să fie primit... 

Într-unii Se naşte, într-alţii sporeşte cu vârsta şi cu înţelepciunea, într-alţii 
propovăduieşte, într-alții minuni săvârşeşte şi, în sfârşit, într-unii se schimbă la faţă în 
lumină dumnezeiască; iar într-alţii - foarte mulți de aceştia - neasemănat se chinuieşte. 


Rugăciunea neîncetată 


Matei 18: 

19. Dacă doi dintre voi se vor învoi pe pământ în privinţa unui lucru (mântuirea) pe 
care îl vor cere, se va da lor de către Tatăl Meu, Care este în Ceruri. 

20. Că unde sunt doi sau trei adunaţi întru numele Meu, acolo sunt şi Eu în mijlocul 
lor. 

Cuvintele acestea, pe lângă înţelesul literei, mai au şi următorul înțeles: pământul este 
trupul, iar mai cu deosebire inima; cei doi sau trei sunt puterile sufletului, care, dacă se 
vor învoi pe pământ, adunându-se într-un gând, va fi şi Dumnezeu în mijlocul lor. 
Unirea puterilor sufletului pe pământul inimii, însemnează iubirea, căci numai ea uneşte 
cele învrăjbite. Iar iubirea cerând ceva de la Dumnezeu, Tatăl răspunde celor doi sau trei 
de pe pământ, dăruindu-le iubirea Sa din Ceruri, Care este Fiul Său şi aşa ne aflăm având 
pe Dumnezeu, Care este iubire, în mijlocul nostru. 

Minunea acestei adunări a puterilor sufletului, învrăjbite de fapta ucigaşă a păcatului 
nu e cu putință decât în numele lui Dumnezeu. Rugăciunea neîncetată a fericitului nume: 

„Doamne Iisuse Hristoase, Fiul lui Dumnezeu, miluieşte-mă pe mine păcătosul”, după 
îndemnarea Sfântului Pavel: „Neîntrerupt vă rugați” (| Tesaloniceni 5, 17), săvârşeşte 
minunea unirii în dragoste a celor învrăjbite de păcat. 

Stăruim în tot chipul cu putință asupra unirii lui Hristos cu fiecare din puterile 
sufletului, precum şi asupra puterilor însăşi, pentru că mântuirea, singurul lucru ce 
trebuie cu adevărat, este, pe rând, o lucrare şi a minții şi a voinței şi a dragostei. Mai 
mult: o lucrare îmbinată armonic şi mult sporită; puterile sufleteşti înmulțindu-se, nu 
numai adunându-se. 

Sub lucrarea Preafericitului nume, puterile sufletului: mintea, iubirea (simţirea) şi 
voinţa se întorc de la iubirea străină, la care le-a încovoiat vicleanul, iarăşi la Dumnezeu, 
spre Care erau zidite. Preafericitul nume ne readuce iarăşi din robia contra firii, la 
lucrarea cea după fire. 

Darurile Sfântului Botez ne îmbie, lăuntric prin conştiinţă, şi din afară prin cuvântul 
Bisericii, la împlinirea poruncilor lui Dumnezeu. Lucrarea poruncilor, care păzesc viața 
curată şi dau viaţă celui ce le împlineşte (Neemia 9, 29), tocmai slujba aceasta o are: 
dezgroparea comorii, sau deşteptarea puterilor sădite în noi la a doua naştere, trezirea la 
viaţa cea după Hristos şi după Duhul Sfânt. Că Dumnezeu Se găseşte în poruncile Sale şi 
prin porunci vine la noi şi pe noi ne strămută întru Sine; precum şi întors, prin fărădelegi 
se strecoară vrăjmaşul şi ajungem la o asemănare cu dracul. Deci, cei ce ajung hotarul 
morţii în nelucrarea poruncilor nu se vor mântui, ca unii ce n-au aflat comoara, ba şi 
talantul de negustorie l-au îngropat în pământ. (Sfântul Marcu Ascetul, Filocalia ed. I, 
vol. I, p. 294, Sibiu, 1946). 

Câtă vreme mergem în voia valurilor, în voia firii povârnite spre păcat, n-avem nici o 
luptă, nu ne trezim din cursele vrăjmaşului (II Timotei 2, 26); stăm de bună credință că 
mergem bine, ne isprăvim zilele în fericire şi coborâm cu pace la iad (lov 21,13). 

Dar de îndată, însă, ce aflăm cum suntem şi ne trezim cum trebuie să fim, puterile 
iadului vor sări să ne ceară socoteală pentru nesupunere. Dar nu vor sări cu toată urgia 
răutății, că nu-i lasă Dumnezeu, ci cu vicleşuguri şi curse, cu minciuni şi cu înfricoşare 
sau cu amăgirea nălucirilor şi cu alte nemaipomenite zavistii. Pe de altă parte, se vor 
folosi de unelte de ale lor (loan 8, 44), oameni amăgiţi de el, care ne-ar face toate câte îi 
învaţă dracii, dacă ar fi după el. De aceea zice Înțeleptul: „Fiule, când vrei să te apropii 
să slujeşti Domnului, găteşte-ți sufletul tău spre ispite” (Sirah 2, 1). 

Sfinţii Apostoli - cei strămutați din lumea aceasta de dragostea Mântuitorului şi care, 
deşi se vedeau în lume, nu erau din lume (loan 17, 14) - totuşi au fost preveniţi de 
Mântuitorul, prin cuvântul către Petru: „Simone, Simone, iată satana v-a cerut pe voi să 
vă cearnă ca pe grâu. lar Eu M-am rugat pentru tine, să nu scadă credința ta” (Luca 22, 
31-32). 

Pricepem din acestea precum că războiul nevăzut, care se încinge între suflet şi 
diavol, e îngăduit de Dumnezeu, să se dea în stadia vieţii acesteia. El are legile după care 
trebuie să urmăm întocmai, ca, la sfârşitul alergării, să consfinţească Dumnezeu biruința 
noastră, cea ajutată de El şi pe potriva puterii noastre, ca să nu pierdem vremea, 
mântuirea şi smerenia. Că zice un Sfânt Părinte: „la ispitele, şi îndată nu mai e nimeni 
care să se mântuiască”. 

Războiul ispitelor e focul care lămureşte ce suntem fiecare: lemne, pietre, aramă, 
paie, câlți, „pământ şi cenuşă” (Facere 18, 27) sau aurul smereniei - dulama lui 
Dumnezeu - ceea ce numai războiul te poate arăta. 

Lupta după lege 
Cei ce nu urmăresc în viața aceasta nimic mai mult decât să fie „fericiți” în lume şi 
tihniți în trup, aceştia n-au război cu diavolul. Pe aceştia îi are fără de război. Căci câtă 
vreme umblă după tihnă şi fericire deşartă, n-au să se trezească din vraja vrăjmaşă (II 
Timotei 2, 26), care-i duce pe nebăgate de seamă la pierzare sigură. De aceea a zis un 
Sfânt Părinte că cea mai primejdioasă temniță e aceea în care te simţi bine: nu vei ieşi 
din ea niciodată. 

Războiul începe abia cu cei ce învaţă să se desprindă din toată tihneala şi slava cea 
deşartă a vieţii acesteia. Şi începe aşa: Toate patimile sau lucrările împotriva firii se 
ivesc mai întâi în minte, în partea cea mai subţire a făpturii noastre nevăzute. Aici vine 
un chip sau un gând al lumii acesteia şi stă ca o momeală. lar mintea, dacă e neînvăţată, 
sau neprevenită despre lucrătura străină, ca un miel neştiutor vede lupul şi se duce la el, 
crezând că e oaie. lar dacă lupul mai e şi viclean, se îmbracă în piele de oaie şi bietul 
miel, neavând mirosul oii cercate, tot de-a zburda se duce în colții lupului flămând. 

Prima întâlnire între minte şi diavol e la linia momeli, pe care o flutură el în văzduhul 
minţii. Dacă mintea nu bagă momeala în seamă, vrăjmaşul stăruie cu ea, o arată mai 
sclipitoare, ca să o facă iubită minții. Aceasta e a doua înaintare a războiului, sau 
asupreala. Dacă la asupreală a izbutit să fure mintea cu momeala şi să o facă să 
vorbească împreună, avem înaintarea la unire. 

Mintea însă se trezeşte, că a fost furată de gând străin, şi că se află în altceva decât în 
ceea ce-i era dat după fire; iar când îşi dă seama de ea însăşi şi de cele în care se află, 
avem lupta cea de gând la o clipă hotărâtoare. Se va învoi mintea să meargă după 
momeală mai departe sau se va întoarce de la dânsa? Aici e lupta şi clipele sunt scumpe 
şi de cele mai multe ori viaţa întreagă a unuia sau a mulțime de inşi, atârnă de lupta 
nevăzută a câtorva clipe. Dacă întârziem să ne luptăm, se poate întâmpla ca fără veste să 
fim învăluiți la minte din partea poftei sau a iuțimii, asupra cărora încă aruncă vrăjmaşul 
aprinderea sa. Prin urmare, ostaş al lui Hristos, lupta trebuie dată grabnic şi după lege. 

Încă din Vechiul Testament se cunoştea războiul cel de gând, despre care David scria 
acestea: „Fiică a Babilonului (înţelegeţi: satană, satană...), dornică de pustiire, ferice de 
cel ce-ţi va plăti după fapte ce ne-ai făcut tu nouă; ferice de cel ce va lua şi va lovi de 
piatră pruncii tăi”(Psalm 136, 8). 

Gândurile celui rău, nălucirile lui, idolii (ideile fixe ale lui), momelile sale, aceştia 
sunt pruncii vaviloneşti sau „puii de drac”, după cum îi numeşte Sfântul Maxim 
Mărturisitorul. lar piatra este Hristos, temelia cetăţii sufletului, piatra cea din capul 
unghiului pe care zidarii vremii de atunci n-au băgat-o în seamă (Matei 22, 42). Or, întru 
nimeni altul nu este mântuire, căci nu este sub cer nici un alt nume, dat nouă, oamenilor, 
întru care să ne mântuim (Faptele Apostolilor 4, 11-12). De piatra aceasta trebuie să 
lovim pruncii vaviloneşti. Căci, cine va cădea pe piatra aceasta se va sfărâma, iar pe cine 
va cădea piatra aceasta îl va spulbera (Matei 21, 44). De aceea, Sfântul loan Scărarul 
zice: „Ca numele lui lisus Hristos, armă mai tare în Cer şi pe pământ, nu este!” Cerul 
este mintea şi pământul inima, în care trebuie să se depene rugăciunea neîncetată a 
preasfântului nume „Doamne Iisuse Hristoase, Fiul lui Dumnezeu, miluieşte-mă pe 
mine, păcătosul”, întorcându-se ca o armă mereu întinsă asupra vrăjmaşului. Căci 
Dumnezeu-Tatăl I-a dat (Mântuitorului) un nume mai presus de tot numele, ca întru 
numele lui lisus tot genunchiul să se plece, şi al celor cereşti şi al celor pământeşti şi al 
celor de dedesubt (Filipeni 2, 9-10). 

Cuvântul acest poate însemna tot aşa de bine, pe rând, următoarele lucruri în înțelesul 
literei:cerul - sfinţii, Biseica biruitoare - îngerii; pământul-locuitorii pământului, Biserica 
lupătoare şi cel aruncat pe pământ având mânie mare; cele de dedesubt - cei mutaţi din 

viața aceasta, dar neaflători în Biserica biruitoare ci în închisorile fărădelegilor sau iadul. 
Altă însemnare poate fi aceasta: cerul e mintea, pământul e inima cu poftele ei, iar cele 
de dedesubt ar fi cele din subconştientul nostru, de care de obicei nu ştim şi nu ne dăm 
seama, dar le purtăm în noi. 

Deci, dacă la ceasul de război, mai bine zis în clipa de luptă, lovim momeala cu 
numele lui Dumnezeu, depănând rugăciunea, vom vedea lucru minunat: pentru ostaş 
luptându-se Împăratul, tocmai întors de cum e în răboiul văzut. Împăratul nostru s-a 
luptat până la moarte şi încă moarte pe cruce şi printr-însa trecând a rupt zăvoarele şi a 
spart porțile iadului, biruind pentru ostaşii Săi şi slobozindu-i. lar de atunci biruie ca un 
Dumnezeu, oriunde e chemat pe nume şi Îl cheamă dragostea. 


Pe trepte de-a râpa 


Vremea de luptă are o clipă de mare cumpănă şi anume: Dacă mintea nu-şi aduce 
aminte de „Doamne Iisuse Hristoase...” i se întâmplă că încuviințează lucrul 
vrăjmaşului. Această încuviinţare o dă voinței, căreia încă-i suflă vicleanul boarea 
ameţirii. Voința ia hotărârea întotdeauna după sfatul minţii şi niciodată înainte, cel puțin 
în faptele de conştiinţă, aşa e. De aceea se zice că în orice hotărâre avem libertatea 
voinţei, adică putinţa de a alege ce vrem. Darul libertăţii voinței ni l-a dat Dumnezeu, ca 
pe o mare cinste, şi prin el avem a spori până la măsuri dumnezeieşti. lată de ce toată 
strădania dezrobirii puterilor sufleteşti, din patimile contra firii, duce de fapt la 
redobândirea libertăţii de fii ai lui Dumnezeu (Matei 5, 9; Galateni 3, 26), de fu ai 
adevărului, care face liberi pe cei ce stau întru adevăr (loan 8, 32) şi nu stau în minciună 
şi în tatăl minciunii (loan 8, 44). Prin darul libertății voinţei avem a sui de la chip la 
asemănare. Pentru refacerea sau crearea din nou a omului a venit Dumnezeu între 
oameni şi tot de aceea petrece cu noi, cu fiecare rând de oameni, şi în tot chipul 
silindu-se să ne dezlege libertatea voinţei din lanţuri străine; iar noi, nepricepuţii, după 
puţin, iarăşi ne predăm spre şi mai grele lanţuri. 

Iubirea înclină libertatea, ca pe o cumpănă. 

Deci dacă mintea se va afla iubind momeala străină şi sfatul viclean, va înclina 
cumpăna liberei alegeri spre momeala şi sfatul străin. Aşa se deschide spărtură în cetate 
şi se năpustesc puhoaie de vrăjmaşi, care aşteptau ascunşi afară şi repede urmează 
pustiire jalnică în cetatea sufletului: împlinirea cu lucrul şi repetarea faptei aceleia, până 
ajunge deprindere sau obicei. Înrădăcinarea obiceiului păcătuirii duce întocmirea 
sufletească şi trupească a omului până la neputinţa de a se mai împotrivi, sau chiar până 
la a nu vrea să se mai împotrivească. Aşa se întâmplă că lucrarea împotriva firii i se face 
omului „a doua fire” - firea fărădelegii, sau legea păcatului. Asta e tot una cu pierderea 
darului libertăţii voinței. 

Totuşi omul, slăbindu-i puterile, îşi dă seama că robeşte vrăjmaşului, căci de unde 
odată pruncii vaviloneşti erau micuți şi-i lua în glumă, acum s-au făcut bărbaţi şi-i simte 
cum îi fură puterile. lar lui, din multă păcătuire, i s-a stins puterea voinţei de a se 
împotrivi. Când avea puterile întregi nu asculta povaţa, iar acum când nu le mai are, le-ar 
întoarce lui Dumnezeu, dar nu le mai are de unde. Toată vigoarea tinereţii o dă cui nu 
trebuie (o dă dracului), iar bătrâneţea hârbuită, umblă să o dea lui Dumnezeu. Ce 
socoteală? Câteodată primeşte Dumnezeu şi cioburile, însă numai dacă au mai rămas 
puteri şi pentru cea mai de pe urmă luptă, mai grea ca cea dintâi, (luptă) care e pe viață şi 
pe moarte. Căci vrăjmaşul, care pustieşte prin patimi, când află că mintea, împinsă de 
strigarea conştiinţei, vrea să facă răscoală împotriva robiei sale, vine cu asuprire mare, 
dovedind sufletului că n-are chip de scăpare. lar ca pedeapsă, precum că sufletul a 
îndrăznit una ca aceasta, diavolul umblă să-l dea legat la un chinuitor mai greu: duhul 

deznădejdu. 

Aşa e de grea robia duhului acestuia, încât sufletul, adunându-şi cele mai de pe urmă 
puteri, dă lupta deznădejdii. Atunci se află sufletul între viaţă şi moarte. Câte unii mai 
scapă, alţii o duc aşa mai mult morți decât vii, iar alții, nemaiputând suferi, li se întunecă 
mintea şi fac şi păcatul cel mai de pe urmă: omorârea de sine. Şi în sfârşit, altora, de 
durere, li se rătăceşte mintea cu totul, dând în nebunie. 

Trebuie să spunem că fiecare din patimile de căpetenie pot duce zidirea lui Dumnezeu 
până la căderea cea mai de pe urmă, fie ea omorâtoare de sine, fie nebunia, fie chiar 
îndrăcirea. De pildă, lăcomia de avere, lăcomia de putere şi fumul mândriei pe câți nu i-a 
luat de minte şi s-au omorât?! Bolile de pe urma curviei, pe câți nu i-au adus să-şi pună 
capăt zilelor? Care dintre beţivi a sfârşit bine, din cei care n-au vrut nicidecum să se lase 
de patima lor? Dar şi lenea poate face nebunii, când se vede în primejdie. 

De unde atâta pustiire? De la o clipă fără de Dumnezeu a minții, clipă în care 
vrăjmaşul i-a furişat undiţa iadului pe gât, învăluită meşteşugit într-o momeală. Cu 
momeala plăcerii ispiteşte pe tot omul, spre patima spre care-l prinde că are povârnire 
mai mare: pe cel aplecat spre trup cu desfrânarea; pe cel înclinat spre gânduri, cu 
înțelepciunea veacului acestuia, care pe mulți i-a rătăcit de Dumnezeu şi pe puţini i-a 
întors; pe cei dornici de Cuvântul lui Dumnezeu îi ispiteşte cu Biblia (II Petru 1, 20), 
încât în zilele noastre se văd mulţi călători la iad cu Scriptura în mână. Toţi cei ce umblă 
după plăceri, de orice fel, nu vor scăpa de primejdii, căci sub orice plăcere e încolăcit un 


şarpe. 
Unii şi-au tăiat mintea în scripturi 


Cu trecerea de vreme, satana s-a mai iscusit în rele. Pe cine poate să-l întoarcă 
împotriva lui Dumnezeu, o face, rânjind bucuros; pe cine iubeşte pe Dumnezeu, dar 
călătoreşte fără sfat şi întrebare, îl învață şi el să iubească pe Dumnezeu, şi-l laudă că 
bine face, fără să priceapă aceştia că au căzut la laudă străină şi că în credinţa lor s-a 
încâlcit un fir subțire de putere vrăjmaşă. 

Vicleanul bagă de seamă ce face Dumnezeu şi face şi el la fel: 

- Trimite Dumnezeu slujitori, trimite şi el. 

- Trimite Dumnezeu vedenii, se arată şi el. 

- Propovăduieşte Dumnezeu iubirea de oameni fără deosebiri şi margini, 
propovăduieşte şi el. 

Cu un cuvânt, contraface tot ceea ce face Dumnezeu şi dă de râpă pe oameni, cu 
mulțimea înşelăciunilor. S-a făcut de-o îndrăzneală nemaipomenită, încât şi lumina 
dumnezeiască o contraface, nu în înțelesul că s-ar putea apropia să strâmbe adevărata 
lumină, că l-ar face scrum, ci năluceşte şi el o lumină, cu care amăgeşte pe cine poate şi-l 
prinde că umblă cu îndrăzneală după daruri dumnezeieşti, înainte de dobândirea 
smereniei statornice. Aşa se preface în chip mincinos şi în înger al luminii (II Corinteni 
11, 14) şi în hristos mincinos (Matei 24, 24) şi îi înşeală pe mulți, zicând: „Eu sunt 
hristos” (Luca 21, 8) şi te trimit să propovăduieşti şi să faci cutare şi cutare... 

E vremea de care ne-a prevenit Mântuitorul zicând: „Băgaţi de seamă să nu fiți 
amăgiți, căci mulți vor veni în numele Meu, spunând: «Eu sunt Mesia şi ceasul e 
aproape!» Nu vă luaţi după ei!” (Luca 21, 8). 

De aceea e bine să lămurim, după putere, şi acest ucigaş vicleşug al nălucirilor, 
fiindcă de la o vreme încoace mulți înşelaţi se ivesc şi multă tulburare fac printre 
oameni. lată cum vine cursa aceasta: 

Vicleanul are două feluri de momeli, după iubirea omului, care înclină, fie spre 
pierzare, fie spre mântuire. Este şi o ispită a măntuirii, în care au căzut mulți înşelați, 

zicând că-s mântuiţi, ori ei n-au săvârşit nici alergarea şi nici după lege n-au luptat. Este 
şi ispita sfințeniei, este şi ispita misiunii sau a trimiterii de la „Dumnezeu”, precum este 
şi ispita muceniciei. 

În toate aceste ispite cad cei ce ocolesc osteneala, minţile înguste, care spun că nu mai 
au nimic de făcut decât să creadă şi să se socotească a fi şi ajuns sfințenia, misiunea, 
mucenicia şi celelalte năluciri la minte. Au şi ei o osteneală, aceea de a ajunge la darurile 
mai presus de fire, înainte de vreme şi ispitind pe Dumnezeu. 

Deci nu-i de mirare că-i dă în robia înşelătorului de minte, ca să-i chinuiască. Câte 
unii mai aprinşi la minte, fie de la fire, fie de la boli, neavând cercarea dreptei socoteli, 
scâncesc în inima lor după daruri mai presus de fire, îmbulziţi de iubirea de sine. Având 
iubire fără minte, pe care ar vrea să o cinstească cu daruri mai presus de fire, Dumnezeu 
îngăduie duhului rău să-i amăgească desăvârşit (II Tesaloniceni 2, 11), ca pe unii ce 
îndrăznesc să se apropie de Dumnezeu, necuraţi la inimă. De aceea, pentru îndrăzneală, 
îi dă pe seama vicleanului să-i pedepsească. Astfel, când atârnă de la Dumnezeu o atare 
pedeapsă peste oarecare, îl cercetează satana, luând chipul mincinos al lui Hristos, şi 
grăindu-i cu mare blândeţe îi trânteşte o laudă, cu care-l câştigă fulgerător şi poate 
pentru totdeauna, ca pe unul ce, pe calea cea strâmtă şi cu chinuri ce duce la Împărăţie 
umblă după „plăceri duhovniceşti”. lată-l cu momeala pe gât. De acum, după oarecare 
şcoală a rătăcirii, când încrederea îi va fi câştigată desăvârşit şi-i va fi întărită prin 
potriviri de semne prevestite, ajunge încrezut în sine şi în hristosul lui, încât şi moarte de 
om e în stare să facă, întemeindu-se pe Scriptură. 

Iată cum, „puiul de drac” al iubirii de sine, făcându-se bărbat şi ajutat prin vedenii 
mincinoase de tatăl său, tatăl minciunii, strâmbă mintea bietului om, încât i se va părea 
păcatul virtute dumnezeiască. Ba încă, omorând pe cei ce nu cred ca el, i se va părea că 
face slujbă lui „dumnezeu” (dumnezeul care l-a înşelat pe el) (Numeri 25, 7-13). 

Când stai de vorbă cu câte unul din aceştia, te uimeşte convingerea şi siguranţa lui, 
uneori şi legătura cu judecată a cuvintelor lui şi nu poţi prinde repede că stai de vorbă cu 
un înşelat şi sărit din minte. Asta, până nu-i afli prima spărtură a minţii de la care apoi 
toate meşteşugirile vicleanului trebuie să-şi de-a arama pe faţă. Trebuie să-i prinzi 
momeala pe care a înghițit-o şi care, de cele mai multe ori, e căderea la laudă, cu care 
tatăl minciunii şi-a mângâiat pruncul iubirii de sine, pe care l-a clocit cu atâta osărdie cel 
amăgit de minte. 

Şi nu e mare mirarea, căci zice un filozof: e destul să primeşti în minte o singură 
prejudecată, ca apoi să nu fie prăpăstenie la care să nu ajungi în chipul cel mai logic 
posibil cu putinţă. De aceea Biserica înşiră printre păcatele minţii şi prejudecățile. 

O mărturie din Scripturi a celor zise ne va lămuri bine. Era pe vremea proorocilor 
mincinoşi (III Regi 18, 21) din zilele lui Ilie şi a regelui Ahab. Proorocul Ilie vestise 
regelui mustrarea lui Dumnezeu, necazurile şi moartea ce-l vor ajunge, în zilele 
urmaşilor săi. 

III Regi, cap. 22: 

1. Trecură trei ani fără război între Siria şi Israel. 

2. În al treilea an s-a dus Iosafat, regele Iudei, la (Ahab) regele lui Israel (urmaşii lui 
Solomon dezbinaseră regatul). 

3. Şi a zis regele lul Israel către slugile sale: „Ştiţi voi oare că Ramotul Galaadului e 
al nostru şi noi tăcem de atâta vreme şi nu-l scoatem din mâna regelui Siriei?” 

4. Apoi i-a zis lui Iosafat: „Merge-vei şi tu cu mine la război împotriva Ramot- 
Galaadului?” Iar Iosafat a zis către regele lui Israel: „Cum eşti tu, aşa-s şi eu; cum e 
poporul tău, aşa-i şi poporul meu, cum sunt caii tăi aşa-s şi caii mei”. 

5. Şi a mai zis Iosafat, regele lui Iuda, către (Ahab) regele lui Israel: „Întreabă dar 
astăzi, ce zice Domnul?” 

6. Şi a adunat regele lui Israel ca la patru sute de prooroci şi le-a zis: „Să merg eu 
oare la război împotriva Ramot-Galaadului, sau nu?” şi ei au zis: „Să mergi, că Domnul 
îl va da în mâinile regelui!” 

7. Şi a zis Iosafat: „Nu mai e oare aici un prooroc al Domnului, ca să întrebăm pe 
Domnul prin el?” 

8. Şi a zis (Ahab) regele lui Israel către Iosafat: „Mai este un om, prin care se poate 
întreba Domnul, însă eu nu-l iubesc, căci nu prooroceşte de bine pentru mine, ci numai 
de rău - acesta e Miheia, fiul lui Imla”. Şi a zis Iosafat: „Nu vorbi aşa, rege!” 

9. Şi a chemat regele lui Israel pe un famen şi a zis: „Du-te repede după Miheia, fiul 
lui Imla!” 

10. Apoi regele lui Israel şi Iosafat, regele Iudei, s-au aşezat fiecare în tronul său, 
îmbrăcați în haine domneşti, în locul de lângă porțile Samariei şi toți proorocii 
prooroceau înaintea lor. 

11. Iar Sedechia, fiul lui Ghenaan, şi-a făcut nişte coarne de fier şi a zis: „Aşa zice 
Domnul: Cu acestea îi vei împunge pe Sirieni, până ce-i vei nimici”. 

12. Şi toți proorocii au proorocit aceleaşi, zicând: „Să te duci împotriva Ramot- 
Galaadului, că vei izbuti. Domnul îl va da în mâinile regelui”. 

13. Iar trimisul care s-a dus să cheme pe Miheia, i-a grăit acestuia, zicând: „lată, toți 
proorocii proorocesc într-un glas de bine, regelui; să fie dar şi cuvântul tău asemenea cu 
cuvântul fiecăruia din e1”. 

14. Dar Miheia a zis: „Viu este Domnul. Ce-mi va spune Domnul, aceea voi grăi”. 

15. Apoi a venit el la rege şi regele i-a zis: „Miheia, să mai mergem noi oare în război 
împotriva Ramot-Galaadului, sau nu?” Şi a zis acela: „Du-te că vei izbuti, Domnul îl va 
da în mâinile regelui”. 

16. Şi a zis regele: Iar şi iar te jur, ca să nu-mi grăieşti nimic, fără numai ceea ce este 
adevărat, în numele Domnului”. 

17. Şi a zis el: „Iată, văd pe toți israeliții împrăștiați prin munţi, ca oile ce n-au păstor. 
Şi a zis Domnul: ei n-au domn, să se întoarcă fiecare cu pace la casa sa”. 

18. Atunci (Ahab) regele lui Israel a zis către Iosafat, regele Iudeii: „Nu ţi-am spus 
eu, oare, că el nu prooroceşte de bine pentru mine, ci numai de rău?” 

19. Miheia însă a zis: „Nu e aşa! Nu eu grăiesc! Ascultă cuvântul Domnului! Am 
văzut pe Domnul, şezând pe tronul Său şi toată oştirea cerească stătea lângă EI, la 
dreapta şi la stânga Lui. 

20. Şi a zis Domnul: «Cine ar îndupleca pe Ahab să meargă şi să cadă în Ramot- 
Galaad?» Unul spunea una, altul alta. 

21. Atunci a ieşit un duh şi a stat înaintea feței Domnului, şi a zis: «Eu îl voi 
ademeni». Şi a zis Domnul: «Cum?» 

22. lar acela a zis: «Mă duc şi mă fac duh mincinos, în gura tuturor proorocilor lui». 
Zis-a Domnul: «Tu-l vei ademeni şi vei face aceasta: Du-te şi fă cum ai zis!» 

23. Şi iată cum a îngăduit Domnul duhului celui mincinos să fie în gura tuturor 
proorocilor acestora, ai tăi; însă Domnul n-a grăit de bine pentru tine.” 

24. Atunci s-a apropiat Sedechia, fiul lui Ghenaan, şi lovind pe Miheia peste obraz, a 
zis: „Cum, au doară S-a depărtat Duhul Domnului de la mine, ca să grăiască prin tine?” 

25. Dar Miheia a zis: „lată, ai să vezi aceasta în ziua când vei fugi din cămară în 
cămară ca să te ascunzi”. 

26. Zis-a regele lui Israel: „Luaţi pe Miheia şi îl duceți la Amon, căpetenia cetăţii, şi 
la Ioaş, fiul regelui. 

27. Şi spuneți: Aşa zice regele: „Aruncaţi-l în temniţă şi îl hrăniţi numai cu puţină 
pâine şi cu puțină apă, până ce mă voi întoarce biruitor”. 

28. lar Miheia a zis: „Că ai să te întorci biruitor, aceasta n-a grăit-o Domnul prin 

mine”. Apoi a zis: „Ascultaţi, toate popoarele!” 

29. După aceea a purces regele lui Israel şi Iosafat, regele Iudeii, împreună asupra 
Ramot-Galaadului. 

30. Şi a zis regele lui Israel către Iosafat: „Eu îmi schimb hainele şi intru în luptă; iar 
tu îmbracă-ți hainele de rege!” Şi şi-a schimbat hainele regele lui Israel şi a intrat în 
luptă. 

31. Regele sirian însă a poruncit celor 32 de căpetenii ale carelor de război, şi a zis: 
„Să nu vă luptaţi nici cu mic, nici cu mare, ci numai cu regele lui Israel”. 

32. Căpeteniile carelor, văzând pe Iosafat, au crezut că acesta este cu adevărat regele 
lui Israel, şi s-au repezit asupra lui, ca să se lupte cu el. Iosafat însă a strigat. 

33. Atunci căpeteniile carelor, văzând că nu e acesta regele lui Israel, s-au abătut de la 
el. 

34. Iar un om a întins arcul şi a lovit, din întâmplare, pe regele lui Israel (Ahab) cel cu 
hainele schimbate, într-o încheietură a platoşei; şi acesta a zis căruțaşului său: „intoarce 
îndărăt şi mă scoate din oaste, că sunt rănit”. 

35. Şi s-a pornit luptă mare în acea zi, şi regele (rănit) a stat în căruța sa, în fața 
sirienilor, toată ziua, iar seara a murit; şi a curs sânge din rana sa pe podul căruţei. 

36. Şi la asfinţitul soarelui s-a dat de veste la toată tabăra, zicând: „Să meargă fiecare 
la cetatea lui, fiecare la ținutul lui!” 

37. Şi murind regele a fost dus în Samaria şi l-au înmormântat în Samaria. 

38. Şi au spălat căruţa lui în iazul Samariei şi câinii au lins sângele lui Ahab, iar 
desfrânatele s-au scăldat în spălătura acelui sânge, după cuvântul Domnului, pe care l-a 
grăit (şi prin Ilie). 

Duhul care a ieşit şi a stat înaintea feţei Domnului şi s-a făcut duh mincinos în gura 
proorocilor, căruia i-a zis Domnul: „Du-te şi fă cum ai zis!” e acelaşi care a cerut de la 
Dumnezeu să încerce pe lov, ca să se arate răbdarea şi statornicia dreptului. 

Iov 1: 

6. Într-o zi îngerii lui Dumnezeu se înfățişară înaintea Domnului şi satana veni şi el 
printre ei. 

7. Atunci Domnul zise către satana: „De unde vii?” Iar satana răspunse Domnului şi 
zise: „Am dat târcoale pe pământ şi m-am plimbat în sus şi în jos”. 

Cu îngăduirea lui Dumnezeu, satana îi cerne şi îi culege pe toți cei ce mai umblă în 
lumea aceasta după plăceri, chiar duhovniceşti, dacă îi prinde că încă nu s-au lepădat 
desăvârşit de iubirea de sine şi de orice spurcăciune a vieții, după atâta şi atâta 
propovăduire a Bisericii. Că patimile acestea îi fac pe oameni să cadă loviți de săgețile 
laudei şi să se trezească cu mintea înşelată şi sărită de la locul ei (din socoteala 
smerenici). 

Că iată pe cei ce nu aveau curăția vieţii, lingăii de la curtea regelui Ahab, i-a dat 
înşelăciunii desăvârşite a duhului minciunii, şi sfatul lor era ispită regelui iubitor de 
slavă deşartă, ispită în care trebuia să cadă şi regele, ascultătorul lor, pentru păcatele 
sale. 

Ca şi înşelaţii aceia, care l-au pălmuit pe adevăratul prooroc al lui Dumnezeu, aşa şi 
proorocii mincinoşi din zilele noastre sunt de o îndrăzneală nemaipomenită şi pălmuiesc 
smerenia, dându-se pe sine de ceva mare: „Ilie”, „loan”, „Hristos”, „Fiul Omului” 
Dreptul Judecător” şi aşa mai departe. Pretind ascultare de la oameni pentru că 
„Dumnezeu” i-a trimis să spună la lume lucruri de care îţi țiuie urechile, auzindu-i. 

Pe semnele următoare se pot cunoaşte că nu mai sunt întregi la minte: 

1. Se dau pe sine de ceva mare cum s-au dat de altfel toţi ereticii (rătăciţii) 
vremurilor, pe care însă i-a afurisit Biserica prin Sfintele Soboare 

2. Cad la laudă, având o smerenie mincinoasă. 

3. Se țin pe sine mai presus de Scriptură (unul chiar mi-a rupt-o), mai presus de 
Biserică şi Sfinţi. 

4. Mor după a fi ascultați şi crezuți de oameni. 

5. Fierb de mânie când nu sunt luaţi în serios. 

6. Adesea au „grăire în duh”, cu „duhul” care-i poartă şi-i învaţă. 

7. Nu vor, nici în ruptul capului, să-şi controleze prin preoţi cele auzite de la „duhul” 
lor. 

8. Câte unii, cu toate acestea, arată o evlavie neobişnuită: mărturisind pe Hristos, pe 
Maica Domnului, făcându-şi Sfânta Cruce, bătând mătănii, sărutând icoanele, ba şi 
Sfânta Împărtăşanie luând şi jurându-se că-s oamenii lui Dumnezeu, iar ei sunt înşelați. 

9. Fac pe proorocii şi împrăştie spaima în oameni. Multe proorocii li se împlinesc, dar 
multe nu. Asta atârnă de puterea de străvedere a „duhului” care le spune ce le spune, ca 
unul ce n-are învelitoarea trupului şi de aceea prinde cu oarecare vreme înainte cele ce le 
apropie Dumnezeu de oameni. Dar asta nu e proorocie. 

10. În numele „dumnezeului” lor sunt în stare să omoare om, întemeindu-se pe 
Scriptură, că şi Avraam a fost în stare de o atare ascultare, iar Fineas a şi făcut aceasta, şi 
i-a socotit acestuia râvnă pentru Dumnezeul său (Numeri 25, 7-13). 

Cu amăgirea ascultării până la uciderea de om, a încercat vrăjmaşul pe mulți, în toate 
vremurile, chiar şi pe pustnici, darămite pe oamenii lumii. 

Prin urmare, fiind aşa de săritori cu ascultarea şi credinţa la poveţele „duhului lor” pe 
care-l cred că e Hristos, (şi nu e), sunt într-adevăr o adevărată primejdie printre oameni; 
terorişti pentru cei slab credincioşi. 

11. Sar de la un lucru la altul şi leagă lucruri fără nici o legătură. Tâlcuiesc greşit, 
strâmbă adevărul şi se propovăduiesc din Scripturi mai mult pe ei înşişi decât pe 
Dumnezeu, mergând grăbit spre cea mai de pe urmă sfărâmare şi sărire a minţii. 

12. În preajma lor simți tulburare şi primejdie, căci mulţi dintre ei au fost pe la casa 
de nebuni, sau vor trebui să se ducă. 

Nu-i ocărâm, ci ne păzim, şi învăţăm şi pe alţii să se păzească şi ne înfricoşăm cât de 
groaznic şi-au tăiat mintea în Scripturi (II Petru 1, 20). 

Totuşi, pe cât se poate, să încercăm să-i înţelegem, lămurind adevărul lucrurilor şi 
meşteşugirile vicleanului. E ştiut că făcând omul gândurile şi voile celui rău, intră acela 
în el. Sau, altfel zicând: iubind cele rele, pe firul acestei iubiri intră vrăjmaşul în cetate, 
adică prin cele de-a stânga, relele. 

Când însă vede că nu poate amăgi pe om cu cele de-a stânga, sare în cealaltă margine, 
de-a dreapta de tot, căutând acolo să-l amăgească, ca să-i dea omul crezare. Îi trânteşte o 
laudă pentru mulțimea credinţei în Dumnezeu şi a iubirii virtuţii, şi-l îndeamnă ca fără 
măsură şi fără întrebare să se silească în acestea. 

Pe unul îl trezea la rugăciune, silindu-se să-i strecoare în minte şi în inimă părere 
mare despre sine, precum că pe „el” îl trezesc „Îngerii” la pravilă. Sau, dacă cel ochit 
spre înşelare nu e chiar aşa de virtuos, îi mai îngăduie, ba să fumeze, ba să bea, zicându-i 
prin gândurile lui că-i trebuie putere şi că nu-i păcat. Pe unul l-a săgetat arătându-i-se în 
chipul lui „Hristos”, şi spunându-i: „Pentru dumneata mai răsare soarele!” Douăzeci şi 
cinci de ani pe urmă l-a mai dăscălit, ca să ajungă să se creadă pe sine că el este „Fiul 
Omului” din Scriptură, care va despărţi oile de capre şi va întemeia Împărăţia lui 
Dumnezeu pe pământ, şi că în zilele lui va fi sfârşitul şi judecata se va face prin el. 

Firul acestei iubiri, fie că înclină spre păcate, fie că înclină spre Dumnezeu, vrăjmaşul 
caută să-l prindă de capete, nesfiindu-se, ucigașul, să se dea drept „Dumnezeu”, numai 
să te prindă. De aceea au zis Părinţii că întotdeauna extremele sunt ale diavoiului. Adică 
şi prea mare iubire de Dumnezeu - înainte de vreme - poate fi pricină de cădere: o iubire 
oarecum pământească, pătimaşă, neliniştită, nesenină, necurată şi pironită. 

Grija la minte! căci războiul nevăzut cearcă pe toată lumea şi n-a cruțat nici iubirea de 
Dumnezeu a Apostolilor! 

Deci, ca să pricepem tocmai lucrul acesta subțire şi rostul pentru toți al celor scrise, 
ne folosim de icoana celor trei iubiri, a celor trei ucenici ai Domnului: Petru, Iuda şi 
Ioan. 


Greşelile iubirii şi dreapta socoteală 


Aceşti ucenici ai Domnului, din pricina iubirii lor aprinse, fiecare a făcut câte o 
greşeală. Doi s-au îndreptat, unul s-a surpat. Astfel, când oamenii dintr-o cetate oarecare, 
necunoscându-i n-au vrut să-i primească, Iacob şi Ioan au zis: „să ne rugăm ca Ilie să 
pogoare foc din cer peste ei, să-i ardă.” (Luca 9, 54). Cinstea şi preţul pe care-l avea 
Domnul în inima lor, precum şi râvna sau iuțimea lor, încă nu le aveau în cumpănă şi cu 
dreaptă socoteală şi aşa au ars o greşeală. Mântuitorul i-a adus la blândeţe şi la dreapta 
socoteală, învățându-i: „Nu ştiţi ce duh grăieşte prin voi acestea!”... (Luca 9, 55). 

Petru, după frumoasa mărturisire de credință: „Tu eşti Hristos, Fiul lui Dumnezeu 
celui viu” (Matei 16, 16) şi după lauda Mântuitorului, Care oarecum în aşa fel 1-a spus-o 
încât chiar să-l ferească de primejdia laudei şi a părerii de sine, când lisus a început să le 
spună despre patimile şi răstignirea Sa, iubirea lui Petru n-a putut răbda o socoteală ca 
aceea şi sări cu gura: „Doamne, să nu-Ți fie Ţie una ca aceasta!” (Matei 16, 22). Atunci, 
ca unul ce n-avea şi cunoştinţa tainelor lui Dumnezeu, care să țină cumpăna dreaptă cu 
puterea iubirii aprinsă şi înțeleasă omeneşte, capătă de la Domnul palmele acestea: 
„Înapoia mea, satano! Sminteală îmi eşti” (Matei 16, 23). Sigur că nu Petru era satana, ci 
un gând al satanei intrase repede în Petru, căci era o spărtură, o descumpănire între 
puterile lui sufleteşti: cunoştinţă, dragoste şi iuțime. Şi se vede că încă nu s-a tămăduit 
cu îndreptarea aceea. Mai bătrân fiind şi mai greu de leac, iubirea lui încă nu se 
strămutase, ca a lui Ioan - toată pentru Mântuitorul - ci mai ţinea ceva şi pentru sine. 
Mântuitorul îl cunoaşte şi-i prevesteşte lepădarea cea de trei ori în curtea lui Caiafa. 
Petru iarăşi a sărit cu gura, zicând că nu; dar la urmă a trebuit să constate că a mai luat 
trei palme peste obraz, pentru iubirea care n-o dăduse toată lui Dumnezeu, precum se 
făgăduise, ci mai ţinuse şi pentru sine. 

Sfânta Predanie zice că atâta a plâns Petru şi s-a pocăit, încât lacrimile tăiaseră brazde 
pe obrajii săi. 

Iuda, ucenic al Mântuitorului şi el, având minte, iubire şi voință, însă după felul lui, 
iarăşi ne dă o pildă şi o învăţătură. Iuda voia ca şi Mântuitorul să iubească ceea ce 
iubeşte el, adică să întemeieze o împărăție pământească a Cerurilor, şi lisus să se facă 
Împărat, iar pe el mare sfetnic şi vistiernic al arginţilor. Că tare era umilit să fie trimis 
descult, fără straiţă şi numai cu toiag (Marcu 6, 8) şi să propovăduiască o Împărăţie pe 
care n-o vedea cu ochii săi de lut şi pentru care n-avea decât o zdreanță de pungă goală. 

Aşa fiind făcut, parcă era de un gând cu tot neamul său, deşi Mântuitorul l-a iubit şi 
l-a înzestrat cu daruri întocmai ca şi pe ceilalți; totuşi el a rămas evreul fără leac, iubind 
un „dumnezeu al veacului de acum” (II Corinteni 4, 4), iar pe lisus, Care nu corespundea 
iubirii sale pământeşti, L-a vândut pe treizeci de arginți, câştig ce-a mai putut să scoată 
pentru slujba pe trei ani. 

Cele două capete ale iubirii sale erau prinse de diavol; se iubea pe sine şi iubea pe 
Dumnezeu numai dacă Dumnezeu îi asigura multumirea iubirii sale de sine. Ceea ce 
adevăratul Dumnezeu n-a putut să-i împlinească, şi de aceea s-a lăsat păgubaş. 
Mântuitorul a încercat totul cu beteagul Său ucenic, dar în zadar. I-a dat şi Sfânta 
Împărtăşanie cu Sine, dar în loc să se tămăduiască, atunci intră mai cu putere satana în el 
(loan 13, 27) şi Mântuitorul - în grai omenesc zicând - S-a dat bătut, spunându-i: „Ce 

faci, fă mai curând!” Că nu puteau dracii face nimic de nu le îngăduia Dumnezeu... 

A avut şi el o clipă de trezire, dar nu mai era el stăpân pe sine, ci acum era mai tare 
noul său „stăpân”, care îl trăgea la plata spânzurătorii... (Fapte 1, 18) şi nu i-a mai dat 
vreme... 

Iată ce primejdie grozavă e acea iubire de sine, care nu se dăruieşte lui Dumnezeu şi 
nu se pleacă sfatului decât cu fățărnicie: necaz mare şi jug greu peste fiii lui Adam (Sirah 
40, 1). 

Unirea celor doi sau trei în numele lui Dumnezeu e o minune nevăzută în suflet, e 
venirea iuțimii, a cunoștinței şi a dragostei la cumpăna liniştită a dreptei socoteli 
ştiutoare de taine şi ştiutoare de măsuri (Romani 12, 13), şi aceasta e ceea ce urmărim cu 
orice prilej, ca pe un dar şi un dor al lui Dumnezeu. Ne trebuie - grăind mai pe înţeles - 
mai multă inimă în minte şi mai multă minte în inimă, căci altfel, fără lucrarea de unire a 
preafericitului nume, o iau razna şi inima şi mintea. 


Măsura darului de sus 


„Cine nu se leapădă de sine, nu poate să vină după Mine” (Luca 9, 23). Cine nu poate 
să întrebe şi nu se poate pleca sfatului unui părinte duhovnicesc, sau nici măcar nu-l 
caută, nu-L găseşte pe lisus. 

Dacă totuşi vrea să se ţină de urma lui Dumnezeu, fiind însă cu inima şi mintea 
întinate de mândrie şi părere de sine, dă de înşelăciuni. De aceea-s rânduiţi duhovnici, 
să cumpănească duhurile ce străbat prin oameni, să cunoască măsurile fiecărui ins, şi 
încotro îi înclină cumpăna. 

Încă de mult mărturisea Proorocul Iordanului că: „Nu poate un om să ia nimic, dacă 
nu i s-a dat lui din Cer” (loan 3, 27). Dar tot aşa zic şi cei înşelaţi. Cum să prindem 
înşelăciunea de gât? Foarte uşor de prins. Cei ce cu adevărat au darul de la Dumnezeu, 
vin la duhovnic să întrebe, pe când cei înşelaţi nu vor să vină ci se țin pe sine mai presus 
de orice. Ei nu mai ştiu că fără de smerenie nu dai de Dumnezeu, ci de înşelătorul; fără 
întrebare, nu intri pe poartă ci sari pe aiurea şi cu tâlharii te socoteşti. Râvna fără 
întrebare şi părerea (de sine) sar măsura. 

„În puterea darului ce mi s-a dat, spun oricui, care este între voi, să nu năzuiască mai 
sus decât i se cuvine să năzuiască, ci să cugete cumpănit, fiecare precum Dumnezeu i-a 
împărțit măsura credinţei” (Romani 12, 3). 

Asta ne-o spune Sfântul Pavel, care deşi a văzut lumina puternică din Cer şi a auzit 
glasul adevăratului lisus Hristos, Care i-a descoperit rostul sfintei Sale nevăzute arătări, 
totuşi, spre asigurarea şi învăţarea smereniei, l-a trimis orb la sluga Sa în Damasc (Fapte 
9, 6-7). Acesta, vestit şi el de Mântuitorul (Fapte 9, 10-18), l-a primit, l-a lămurit şi l-a 
înnoit cu Botezul. Acelaşi Pavel, după altă multă învățătură, trudă şi propovăduire, după 
alte vedenii, semne şi răpire în Rai, totuşi s-a dus la Ierusalim să se întâlnească cu ceilalți 
Apostoli şi să le spună şi lor Evanghelia pe care o vestea el, ca nu cumva să fie înşelare 
şi toată truda lui zadarnică (Galateni 2, 1-8). Aşa îl povăţuia nu îndoiala ci, smerenia. 

În fiecare ins a închis Dumnezeu chemarea către tot rostul şi lucrul, pe care, la vreme, 
le va avea între oameni. Astfel: 

Efeseni, cap. 4: 

11. El a dat pe unii ca să fie Apostoli, pe alţii Prooroci, pe alții binevestitori, pe alții 
păstori şi învățători. 

12. Spre desăvârşirea sfinţilor, la lucrul slujbei, spre zidirea trupului lui Hristos. 

13. Până când toți vor fi ajuns la unitatea credinţei şi a cunoștinței Fiului lui 
Dumnezeu, la starea bărbatului desăvârşit, la măsura plinirii vârstei lui Hristos. 

14. Ca să nu mai fim copiii şi jucăria valurilor, purtaţi încoace şi încolo de orice vânt 

de învățătură, prin înşelăciunea oamenilor, prin vicleşugul lor, spre uneltirea rătăcirii. 

15. Ci fiind credincioşi adevărului, prin iubire să creştem întru toate pentru El, care 
este capul - Hristos. 

El uneşte cele învrăjbite, El ne măsoară darul, El ne cheamă la lucrul în vie, El pe 
fiecare în parte ne ajută - dacă nu uităm să-L chemăm - iar spre desăvârşirea obşti El 
luminează slujitorii. 

Sunt, între cei trimişi de Dumnezeu, şi oameni ce au darul să vadă dincolo de zare, să 
audă graiuri şi cuvinte mai presus de fire. Dar aceştia la vreme de mare însemnătate 
pentru ei, când li se deschide ochiul vederii şi urechile auzirii celor de dincolo, să nu 
întârzie a căuta povăţuirea unui duhovnic, ce are să le ferească inima şi mintea de 
bucurie străină, şi care îi va ocroti cu dulama smereniei. 

Că dacă nu fac aşa, cu tot darul de sus, pot cădea pradă înşelăciunii. lată cum: 
Darurile lui Dumnezeu ascunse întru noi, noi nu le ştim dar satana le vede, şi, ca un 
tâlhar viclean, pândeşte vremea darului de sus să se deschidă în viaţa noastră, şi de nu-l 
va afla acoperit de smerenie şi dreaptă socoteală, varsă el, ca pe un jgheab, pustiirile lui 
pe făgaşul lui Dumnezeu. 

Deci, de ţi-a dat Dumnezeu un dar, asigură-l cu întrebarea şi ocroteşte-l cu smerenia, 
şi cu atât mai vârtos nu ieşi din sfatul unuia dintre nebăgaţii în seamă slujitori ai lui 
Dumnezeu. „Cu cât eşti mai mare, mai mult te smereșşte, şi înaintea Domnului vei afla 
Har”, zice înțeleptul (Sirah 3, 18) Căci de n-ai îndemânarea aceasta, atunci darului 
vederii tale i se va arăta un hristos mincinos şi urechilor tale le va grăi satana, care se va 
da pe sine „Hristos” şi te va amăgi desăvârşit. 

„Se vor ridica hristoşi mincinoşi şi prooroci mincinoşi şi vor da semne mari şi 
minuni, ca să amăgească, de va fi cu putință şi pe cei aleşi” (Matei 24, 24). 

Hristoşii şi proorocii mincinoşi, de care ne previne Mântuitorul din vreme, sunt 
viclenii de dincolo de zare, care fac silă mare şi mult meşteşugită ca să fie primiți ca 
atare de oameni şi care, răcnind, caută pe cineva să-i vadă şi să-i asculte. Nu cumva le e 
vremea aproape, că tare-şi mai fac de cap? 

Mântuire este şi pentru cei înşelaţi, când îşi vor cunoaşte înşelarea şi se vor pocăi de 
ea. Iuda, însă, n-a mai avut vreme... 

lată pe scurt pricinile pentru care Predania Bisericii răsăritene se fereşte de vedenii 
şi-şi fereşte şi fiii, întrucât acestea nu sunt neapărat trebuitoare mântuirii, şi, desăvârşirea 
la care suntem chemaţi, lasă în urmă orice vedenie. 


Nevoinţele desăvârşirii 


Porunca desăvârşirii s-a dat încă prin Legea Veche evreilor (Levitic 11, 44-45), dar cu 
deosebire s-a dat prin Legea Nouă creştinilor (Matei 5, 48). Desăvârşirea şi sfințenia 
sunt cele ce măsoară apropierea sau depărtarea noastră de Dumnezeu. De aceea, în trei 
cete se rânduiesc ostaşii războiului duhovnicesc, în: 1. chemaţi, 2. aleşi şi 3. credincioşi 
(Apocalipsa 17, 14), sau cu altă numire: 1. începători, 2. sporiți şi 3. desăvârşiți. 

Dar s-a ales o ceată de creştini care găsesc înlăuntrul lor îndemnarea sau chemarea 
numai spre viața duhovnicească, ca singurul rost vrednic de viață. Aceştia sunt călugării. 

Precum când merg la oaste, oamenii lumii lasă toată grija de acasă, ca să nu-i 
încâlcească în vremea ostăşiei, aşa şi nevoitorii mântuirii lasă toată grija lumii, pentru 
Împăratul Cerurilor. 

Dacă la intrarea în viaţă sunt de ajuns poruncile şi sângele Mielului, pentru ajungerea 
desăvârşirii, însă, sfaturile evanghelice ni se fac porunci. Printre acestea, cea dintâi e 
lepădarea de lume. Cine se leapădă de lume nu mai stă la cumpănă între preţul lumii 
întregi, (de i-ar da-o cineva toată în stăpânire până la sfârşitul veacului), şi între preţul 

sufletului, curăţit şi strălucit de slava lui Dumnezeu în viaţa de apoi. Față de slava aceea, 
ale lumii de aici toate sunt gunoi (Matei 16, 26; loan 2, 17). 

Lepădarea de lume e o convingere pe care poți să o ai şi în mijlocul lumii stând, 
precum poţi să n-o ai şi în mijlocul pustiei petrecând. Dar cei ce se mântuiesc, toți 
trebuie să o aibă. 

Călugării deci, vrând să înveţe ştiinţa mântuirii (Luca 1, 77), sau meşteşugul izbăvirii 
din cele de aici şi strămutarea în cele de dincolo, dau aceste trei sfinte făgăduinţe: 
sărăcia, fecioria şi ascultarea. 

Făgăduinţele acestea, când sunt făcute dintr-o convingere statornică, surpă pe rând 
toate patimile şi izbăvesc pe nevoitor de toate cursele vrăjmaşului; căci acestea sunt 
sfaturile evanghelice şi urmarea Mântuitorului. Astfel, sărăcia e dezlipirea sufletului de 
orice lăcomie de avere sau iubire de arginți, precum şi dezlipirea de gândul averii. Cel 
dezlipit cu sufletul de acestea de va avea şi avere în grijă, nu va fi împătimit de ea şi 
nu-şi va pierde cumpătul când s-ar întâmpla s-o piardă. 

Fecioria stă împotriva a toată desfrânarea. Nevoinţa el urmăreşte să aducă firea la 
linişte sau la nepătimire, ca o stare de la sine înţeles a firii, pe care firea a avut-o odată. 

Ascultarea, însă, e făgăduinţa cea mai grea: mucenicia pe viață. Toţi i-au zis aşa. 
Greutatea ei cu adevărat stă şi în îndărătnicia firii, sălbăticită de păcate, dar stă şi în 
scăderile povăţuitorilor. De n-au cuvântul acoperit cu viaţa, de n-au viața duhovnicească 
sporită şi patimile stinse, n-au cu ce te îndemna la ascultarea desăvârşită, decât cu 
puterea mărimii sau cu mărimea puterii. 

Înţeleg o ascultare, care opreşte mintea ascultătorului de a mai cumpăni cuvântul, şi 
sare să-l facă întocmai, chiar de l-ar costa viaţa. El nu mai face nici o socoteală cu viaţa, 
liniştit că duhovnicescul lui părinte i-a luat grija vieţii şi l-a scutit de toate primejdiile 
socotirii. Desăvârşit nu poţi asculta decât de un sfânt. Aceştia, însă, fug de slujba 
poruncirii. 

Totuşi, spre folosul vieţii duhovniceşti, este de mare câştig ascultând pe oricine; căci 
ascultarea e rânduită împotriva patimilor minții: mândria, părerea şi slava deşartă, şi cine 
are de gând să scape de acestea, nu stă să cumpănească sfinţenia mai marelui (a preotului 
duhovnic). Ascultarea desăvârşită e vestita „tăiere a voii”, care de multe ori e totuna cu 
tăierea capului. Ascultătorul desăvârşit nu mai are război cu necazurile ce vin de pe 
urma iubirii de sine şi nici lupte cu grija vieţii, care l-a scos din Rai. Ascultarea e 
lepădarea de sine, luarea crucii în fiecare zi (Luca 9, 23) şi urmarea Mântuitorului. Ea ne 
învaţă smerenia, care ucide toate patimile şi linişteşte sufletul. Ea stinge orice frământare 
şi opreşte orice inițiativă, deci toată energia, cu vremea, trebuie să se convertească în 
virtuţi duhovniceşti. 

În fiecare om este închisă o măsură a lui, după cum ne asigură şi Sfântul Pavel 
(Romani 12, 3), peste aceasta să nu treacă nimeni, dar nici să nu se lenevească nimeni 
s-o ajungă. Arătarea şi împlinirea în firea noastră a tuturor darurilor naşterii noastre de 
sus, din Duhul Sfânt, e ceea ce numim desăvârşirea cea la măsura fiecărui ins. Fiecare e 
înzestrat şi trimis să împlinească un rost al lui Dumnezeu între oameni. Dezvelirea şi 
înțelegerea acestui rost sau destin, ascuns în noi, în fiecare, după atotştiința de mai 
înainte (Romani 8, 29) a lui Dumnezeu, nu poate fi dezgropat fără cunoştinţa şi luarea 
aminte a unui duhovnic iscusit, care are grija şi meşteşugul să înlăture din tine voia ta 
cea nepricepută, ca să poată avea loc voia cea bună a lui Dumnezeu, care este ascunsă în 
tine. Duhovnicul, sau starețul, ajută şi dezvăluie toate intenţiile lui Dumnezeu din fiii săi, 
dăruite lor după măsura credinţei ce vor avea s-o aibă. 

De aceea toţi nevoitorii trebuie să-şi găsească duhovnic, deoarece în cele 
duhovniceşti tot ce nu e din povăţuire orânduită şi sub ocrotirea smereniei, duce la 
înşelare şi la mai mare rătăcire, decât însăşi patimile. 

„Prin ştiinţa lui, dreptul, sluga Mea, va îndrepta pe mulți” (Isaia 53, 11). 

Prin acea prietenie a lui (a duhovnicului) cu Dumnezeu, despre care nu ne mai 
tocmim, el va întoarce sau va atrage voia omului la voia lui Dumnezeu, vrând şi tu, ce 
vrea Dumnezeu. Atunci va fi în noi ascultarea care era în Hristos lisus (Filipeni 2, 8), şi 
dreptul, sluga lui Dumnezeu, va întoarce dragostea omului la dragostea lui Dumnezeu, 
iubind şi tu ce iubeşte Dumnezeu; atunci va fi în noi simțirea care era în Iisus (Filipeni 2, 
5). Duhovnicul va întoarce şi mintea noastră de la atâta umblare pustie în afară, şi o va 
face scaun al lui Hristos-Dumnezeu, în care sunt ascunse toate comorile cunoștinței şi 
ale înțelepciunii (Coloseni 2, 3). 

La aceste stări însă nimeni să nu încerce să ajungă singur, căci nu va ajunge, sau va 
ajunge rău. Toate darurile închise în destinul nostru sunt îngrădite cu suferințe şi numai 
la atâtea daruri ajungem, prin câtă mulțime de suferinţe putem răzbi cu bucurie. Numai 
atâta bine putem face, câtă suferință putem ridica de pe el. Numai atâta mângâiere putem 
aduce printre oameni, câtă amărăciune putem să bem în locul celor ce vrem să-i 
mângâiem. Atâta strălucire va arăta iubirea de Dumnezeu şi de oameni în noi, sau atât de 
puternice vor fi mila şi adevărul în noi, câtă văpaie de ură înfruntăm bucuroşi pentru 
Dumnezeu şi oameni. Şi aşa mai departe. 

E bine de ştiut şi aceea că darurile lui Dumnezeu dau o mare putere de a suferi, cu 
seninătate, orice potrivnicie în calea darului şi, răbdându-le cu linişte, toate piedicile cad 
pe rând, printr-o nevăzută rânduială dumnezeiască. 

Lupta începătorului este lupta izbăvirii de patimi; straja atenţiei la porțile simțurilor, 
ca să nu intre pruncii vaviloneşti, care făcându-se bărbați, ar fi mai greu de scos. Deci, 
cum se arată aceia să-i şi lovească de Piatră ca să nu ajungă cu ei până la luptă. Năvala 
de gânduri să nu descurajeze pe începători; toată grija să-i fie, să nu primească gândurile. 
A nu avea gânduri e tot aşa de cu neputinţă, ca şi a crede că poţi opri vântul. Cu 
orânduire dumnezeiască, vin şi vremuri fără furtună. 

Începătorii pot să vadă cum numele Mântuitorului îi izbăveşte de asuprirea momelilor 
vicleanului - ceea ce-i îndatorează cu o mare smerenie înaintea lui Dumnezeu, ştiind că 
se luptă Dumnezeu în locul lor. Partea începătorilor este nevoinţa de a usca izvoarele 
patimilor din pământul inimii, precum şi grija de a nu se sui cu mintea în văzduhul 
părerii, căci acolo bat furtuni mari şi se rup aripile minţii. 

Fiindcă de multe ori e atrasă mintea dincolo şi, furată de vrajă cum e, uşor poate fi 
muşcată de bucuria străină. Sfinţii Părinţi ne atrag luarea aminte să ne împotrivim acestei 
răpiri a minţii, pentru că dincolo, mari şi multe sunt primejdiile, în care începătorii pot 
să-şi frângă mintea. Începătorii trebuie să stea cu mintea de strajă la porţile sufletului, ca 
să nu intre foc străin în cetate. 

Vremea nevoinţei pentru unii e mai scurtă, pentru alții mai lungă, pentru unii mai 
uşoară, pentru alții mai grea, şi pentru foarte mulţi ţine toată viaţa. Iar pentru cei ce nu 
judecă pe nimeni, Mântuitorul zice că fără nevoinţă intră întru Împărăţie (Luca 6, 37). 

Fără uscarea izvoarelor rele, fără scoaterea din rădăcină a patimilor - iar locul să fie 
ars cu lacrimile de pocăință - fără netezirea scurmăturilor pe care le-au făcut porcii 
patimilor: dealuri şi văi, nu e chip de a primi pe lisus şi a ajunge în ceata a doua a 
luptătorilor, a celor sporiți. Ceata începătorilor stă sub fericirea sărăciei desăvârşite. 
Nimic n-a mai rămas de care să le mai fie inima prinsă (din cele de aici), nici de ei înşişi. 
Cât despre patimi, singura lor avuţie, prin nevoinţa cea de bună voie, au risipit-o şi au 
ajuns săraci de avuţia aceea şi s-au făcut ca un crin în pustie. 

Cei curaţi cu inima 


Măsura celor sporiţi stă sub fericirea fecioriei, sau a celor curaţi cu inima. Că una e să 
făgăduieşti că vei petrece în feciorie şi alta e să ajungi cu adevărat starea nevinovăție şi 
nepătimirea. Cei ce-şi întorc mânia şi pofta de la cele de aici, unde altfel ar fi zăcut în 
contra firii, aceia scapă de bărbatul sau femeia dintr-înşii şi vin la starea unui suflet de 
fecioară. 

Sufletul, ajuns la starea de fecioară, are parte de crinul Bunei Vestiri a naşterii lui 
Hristos într-însul. În vremea aceasta, sortit dezvelirii darurilor dobândite prin Sfântul 
Mir, se întâmplă că sufletul trebuie să treacă prin nevoinţe fără de voie, neatârnătoare de 
el, care însă-i vin prin dumnezeiască orânduire, împlinind ceea ce-i mai lipsea din 
lămurirea la care s-a supus prin nevoinţe de bună voie. În vremea aceasta lucrează 
asupra nevoitorilor puterea cea mai presus de fire a Duhului Sfânt. Dar, să nu uităm: 
numai după ce el, prin nevoinţele cele de bună voie au adus toate puterile sufletului din 
robia lucrării contra firii, la lucrarea potrivită cu firea, spre care le erau date. Odată 
dobândită această convertire şi armonie lăuntrică a puterilor, vine şi lucrarea cea mai 
presus de fire şi ajută creşterea şi rodirea darurilor Duhului Sfânt, potrivit orânduirii lui 
Dumnezeu cu fiecare. 

Prunc nou s-a născut firii, pe care o întoarce la starea de fecioară, fără prihană. lar 
pruncul creştea şi se întărea cu Duhul, umplându-Se de înţelepciune, şi Harul lui 
Dumnezeu era cu El (Luca 2, 40). El e steaua de dimineaţă, care răsare în inimile 
credincioşilor (II Petru 1, 19), după cum zice Petru. El e Dumnezeul-Lumină - lumina ta 
- cea care era învăluită de întunericul neştiinței din vremea patimilor, care va răsări ca 
zorile din nou şi va grăbi tămăduirea ta (Isaia 58, 8-12). Pe dărâmăturile tale vechi vor fi 
zidiri din nou şi vei pune temelia cea străveche, lisus Hristos Lumina lumii şi lumina ta 
va creşte tot mai tare, pruncul lisus s-a făcut, în ceata celor desăvârşiţi, bărbat desăvârşit 
şi vine, plecându-Şi capul sub mâna de țărână a zidirii Sale, arătându-ne smerenia ca pe 
un botez. 

Duhul lui Dumnezeu, Lumina cea adevărată, Hristos, Lumina care luminează pe tot 
omul ce vine în lume (loan 1, 9), ajută sufletul să se cunoască cu adevărat ce este faţă de 
sfințenia lui Dumnezeu. La lumina adevărului veşnic îşi vede mulțimea păcatelor, 
loviturile tâlharilor, tăieturile fărădelegilor şi întârzierea tămăduirii. Pe măsură ce 
sporeşte într-însul lumina dumnezeiască a cunoștinței de sine, pe aceeaşi măsură vede 
câtă stricăciune i-a făcut vremea închisă în necunoştinta de sine. Aşa se face că sub 
lucrarea sfântă a harului, nevoitorii se văd cei mai mari păcătoşi - căci e Cineva sfânt 
întru ei şi le arată aceasta. 

Sfinții sunt nişte „păcătoşi” convinşi de păcatele lor. De aceea, judecându-se pe ei 
înşişi vrednici de iad, primesc de la Dumnezeu Raiul şi în dar mântuirea. 

Cei înşelaţi nu-şi văd păcatele, ci virtuțile. Pe când Sfinții sunt nişte „păcătoşi” 
convinşi de păcatele lor - căci puterea sfinţitoare a lui Hristos se află în ei şi, întru 
recunoaşterea neputinței se săvârşeşte Darul. Înşelaţii sunt nişte păcătoşi închişi în 
neştiintă dar convinşi de mântuirea lor, căci s-a întărit într-înşii întunericul cel mai din 
afară, care îi face să se dea pe sine mai presus de Biserică şi Sfinţi. Sunt cei ce n-au avut 
grijă şi s-au suit la părerea de sine: văzând darul lui Dumnezeu şi socotindu-l al lor, şi-au 
frânt aripile minţii. 

Cei desăvârşiți nu simt numai spinul păcatelor lor, ci găsesc într-înşii toate păcatele 
oamenilor. Căci prin cei desăvârşiţi se răsfrânge sfințenia lui Dumnezeu, ca printr-o 
oglindă, şi într-înşii toată firea omenească îşi simte durerea şi păcatul. 

Abia lor le îngăduie Atotştiutorul Dumnezeu să aibă război cu stricătorul firii 
omeneşti şi cu sabia Duhului neîntrerupt să-l ardă. Dar nu spre el le e privirea, ci având 

toată făptura lor absorbită de Dar, s-au făcut ca un pârjol într-un rug nearzător şi 
strămutați de dragostea lui Dumnezeu, chiar şi numai cu atâta, că mai sunt în lumea 
aceasta, ard pe „stăpânitorul” ei în inimă, ca o sabie de văpaie. 

Această nebănuită simțire a neputinţelor, întru care se desăvârşeşte Darul lui Hristos, 
ne-o face înțeleasă mutarea din cele de aici a unui Cuvios Părinte: 

„Venind el la vremea mutării din viaţa aceasta, şi în jurul lui şezând Părinţii, a 
strălucit faţa lui ca soarele. Şi le-a zis lor: «lată Avva Antonie a venit». Şi după puţin a 
zis: «lată ceata Proorocilor a venit». Şi iarăşi faţa lui mai mult a strălucit. Şi a zis: «lată 
ceata Apostolilor a venit». Şi s-a îndoit faţa lui în strălucire. Şi se părea ca şi cum ar 
vorbi cu oarecine şi i s-au rugat bătrânii, zicând: «Cu cine vorbeşti, Părinte?» - «lată 
îngerii au venit să mă ia şi mă rog ca să fiu lăsat să mă mai pocăiesc puţin». Şi i-au zis 
lui bătrânii: «Nu ai trebuință să te pocăieşti, Părinte!» Şi le-a zis lor bătrânul: «Cu 
adevărat, nu mă ştiu pe mine să fi pus început (pocăinţei)». Şi au cunoscut părinții că a 
ajuns desăvârşirea. Şi iarăşi de năprasnă s-a făcut faţa lui ca soarele, şi s-au temut toți. Şi 
le-a zis lor: «Vedeţi, Domnul a venit! Şi zice: „Aduceţi-mi pe vasul pustiului!” Şi îndată 
şi-a dat Duhul şi s-a făcut ca un fulger şi s-a umplut tot locul de bună 
mireasmăy "(Pateric, pag. 211-212). 

Cu aceste graiuri trece pragul dincolo, în adâncul smereniei, nevoitorul ce a ajuns 
desăvârşirea. 

Despre durerile oamenilor” 


Lucrul care îi arde pe toți oamenii este pocania - pocăința - pe care o trimite 
Dumnezeu, ori vrem, ori nu vrem. De aceea este bine ca să ne pocăim de bună voie, să 
nu aşteptăm să ne trimită Dumnezeu pocăința prin necazuri de tot felul, căci pricinile 
pentru care ne trimite Dumnezeu necazurile sunt păcatele noastre. Deci, dacă păţeşti 
necazuri în viață, află că ai făcut greşeli. Necazurile sunt mâna întinsă a milei lui 
Dumnezeu către noi. 

Acum să vă dezvelesc câteva feluri de păcate, ca astfel să pricepeţi înseși durerile 
voastre. 


I. Beteşugurile trupului. 

Din trei pricini se îmbolnăveşte trupul: 

1. De otrăvuri din lipsa postului. 

Carnea este o otravă şi se mistuie tot cu ajutorul unei otrăvi care este fierea. 

2. Din naştere, pentru că fie mama sau tata nu a fost treaz când s-a zămislit copilul. 
Femeilor, fugiți de bărbați ca de foc când sunt amețiţi de băutură. 

3. Din desfrânare, pentru că trec măsura cuvenită şi încep să-i doară spatele, spinarea, 
şalele, slăbesc nervii, devin iuți şi nerăbdători. Toate acestea, pentru că nu şi-au înfrânat 
poftele (puterile). Este tocmai ca bogatul care sărăceşte. Aşa şi trupul care şi-a mâncat 
toată vlaga. 

II. Vrajba în casă. 

Ascultaţi pricinile pe care le au şi apoi ce să facă ca să nu le mai aibă? Vrajba în casă 
vine din păcate. Toate îşi au izvorul în păcate. 

1. Neapărat vine vrajba în casă dacă căsătoria s-a început cu stângul, adică cu 
desfrânarea. 

2. Mai vine, apoi, dacă soţii trăiesc în căsătorie nelegitimă, sau fără cununie 
bisericească. Este un prim păcat, pe care toți îl plătesc cu vrajba. De aceea, toţi trebuie să 
intre la cumințenie şi să se legiuiască dacă sunt aşa. 

3. Din curvii nemărturisite, făcute înainte sau după căsătorie. Astfel au intrat într-o 
casă nouă cu o pecete drăcească pe trupul şi pe sufletul lor şi, pentru că nu s-au 
mărturisit, acel păcat are să le spargă casa, tocmai pentru că n-au omorât pe diavolul care 
este cel care făcea acest lucru. 

4. Lăcomia de avere a unui părinte când şi-a măritat fata sau şi-a căsătorit feciorul. O 
asemenea căsătorie nu ţine, pentru că s-a făcut cu o lucrare a diavolului. De vei mărita 
fata ta numai pentru avere, căsătoria lor va sfârşi cu vrajbă sau cu spargerea casei 
aceleia. Prin urmare, cumințiți-vă părinților cu sfaturile când vă măritați fetele sau vă 
însuraţi feciorii. 

5. Nepotrivirea de vârstă. Sunt părinţi care îşi mărită fetele la 14-16 ani, iar la 18, 19 
ani fata lor este văduvă sau divorțată şi încă cu copil. Aceasta din cauza nepotrivirii de 
vârstă, căci ce poate face o fată aşa tânără în fața unui vlăjgan, om în toată firea? Această 
diferență mare de vârstă este un păcat înaintea lui Dumnezeu. Şi din cauza aceasta, casa 
aceea nu ţine ci se sparge şi în aceste cazuri părinții trebuie să recunoască că au dat un 
sfat prost. 

6. Din negrija de suflet a celor din casă, din negrija de spovedanie, de Sfânta 
Împărtăşanie şi de rânduielile Bisericii, care sunt poruncile lui Dumnezeu. Fiindcă dacă 
nu le păzesc pe acestea, le păzesc pe ale diavolului, şi astfel nu pot să aibă linişte. 


” Părintele Arsenie Boca, Despre durerile oamenilor vol 1: din învăţăturile Părintelui Arsenie Boca, 
ed. Credinţa Strămoşească, 2003 

7. Din petrecere fără post. Cei ce se umplu de mânie sunt cei plini de fiere, care se 
înmulţeşte în corpul omului atunci când mănâncă multă carne şi nu posteşte. Plini de 
fiere fiind, se umplu de mânie şi astfel îşi sar în cap unii la alţii. Aşa, pentru o vorbă cât 
de neînsemnată, pentru o bucată de lemn ce nu e la locul ei, îi sare în cap celuilalt. 

8. Şi o ultimă pricină este desfrânarea soţilor. Dar soții cum desfrânează, când sunt 
legiuiți? Aşa bine, căci nu mai ţin seamă de miercuri, de vineri, de zilele postului şi de 
sărbători. Nu mai țin nici o rânduială. Şi bate Dumnezeu nerânduiala ca să se facă 
rânduială. 


III. Paguba din curte, paguba în agoniseala voastră, o alta din durerile noastre. 

Şi acum, iată pricinile pentru care Dumnezeu trimite pocania asupra avutului nostru. 

1. Unii din stăpâni le drăcuie şi atunci să nu se mire dacă li se împlineşte cuvântul 
spus, căci dă Dumnezeu după cuvântul lor. 

2. Lucrează Duminica. Că dacă Dumnezeu n-a lucrat Duminica, nici ţie nu îţi este 
îngăduit să lucrezi şi dacă vei lucra, vei pierde nu numai ceea ce ai lucrat Duminica ci şi 
ceea ce ai lucrat în cursul săptămânii. Să nu ascultați de sfatul nimănui când este vorba 
de cinstirea Duminicii. Fiecare îşi are socoteala lui, tu însă ai un suflet. Căci va veni 
vremea să ceri apă cu bilet [perioada lui satana]. 

3. Şi mai are pagubă cel ce se uită la agoniseala sa ca la ochii din cap. Şi-a lipit inima 
lui de lucruri pieritoare. Pentru altceva a dat Dumnezeu inima, nu ca să ţi-o împotmoleşti 
cu gunoiul lumii, ci ca să ţi-o îndrepți spre Tatăl, Cel din ceruri. Pe El să-L iubim, de El 
să ne lipim inima, căci neasemănată este plata pe care ne-o dă Dumnezeu, față de cea 
dată de lume. De aceea nu-ţi lipi inima ta nici de proprii tăi copii, căci de-i pătimi durere 
în cele iubite peste măsură, cine te va mângâia? 

4. Ai cumpărat din mână rea, din mână pătimaşă, din mâna care a furat sau de la unul 
care a curvit. De aceea, mai înainte de a o amesteca cu ale tale, dă-i puţină apă sfințită, 
cu făină, căci să ştiţi, păcatele trec şi asupra pământului pe care-l calci şi asupra vitelor. 

Când a fost izgonit Adam din Rai, Dumnezeu a blestemat pământul: „Pentru că ai 
ascultat de glasul femeii tale şi ai mâncat din pomul din care ţi-am poruncit: «numai din 
acela să nu mănânci, şi ai mâncat dintr-însul», blestemat să fie pământul întru lucrurile 
tale! Întru necazuri vei mânca dintr-însul în toate zilele vieţii tale! Spini şi pălămidă îţi 
va rodi ție şi te vei hrăni cu iarba pământului! În sudoarea feței tale îți vei mânca pâinea 
ta, până când te vei întoarce în pământul din care eşti luat; că pământ eşti şi în pământ te 
vei întoarce” (Facerea 3,17-19). Iar femeii i-a zis: „Voi înmulţi mereu necazurile tale şi 
suspinul tău; în dureri vei naşte copiii şi spre bărbatul tău va fi întoarcerea ta şi el te va 
stăpâni” (Facere 3,16). 

O greşeală a noastră atârnă asupra întregii averi. 

5. Cineva se ţine de vrăji asupra ta, iar tu nu ai ocrotirea lui Dumnezeu asupra ta. 
Cineva lucrează cu diavolul asupra ta şi asupra vitelor tale şi atunci şi tu tânjeşti şi vitele 
tale. De ce pot lucra aceste puteri? Pentru că tu n-ai ocrotirea lui Dumnezeu. Şi ca să nu 
mai poată lucra duhurile rele, curăţeşte-ţi trupul tău prin post, fă sfeştanie, pune-ți o 
Sfântă Cruce în curte şi roagă-te lui Dumnezeu să te ocrotească. 

6. Mai poţi avea necazuri şi din cauză că, în curtea în care stai tu, sau pe pământul pe 
care-l lucrezi apasă jurăminte, blesteme sau nedreptate: să luaţi seama, să nu tăiaţi o 
brazdă din pământul care nu este al vostru, căci aduce moarte, dar se mai poate să ai 
asupra curții şi alte păcate. Poate ca ai cumpărat această curte cu bani munciţi într-o 
vreme când poate trăiai în desfrânare. De aceşti bani, deşi i-ai muncit, nu te vei putea 
folosi, căci şi asupra lor atârnă şi apasă păcatele de când i-ai muncit şi te urmăreşte 
Dumnezeu până în pânzele albe. Pentru ce? Pentru că nu te mărturiseşti, pentru că ţii 
şerpii în sân şi Dumnezeu lasă să te muşte. 

7. Apasă blestemele părinților sau ale altuia asupra casei tale şi asupra ta sau, ce este 
şi mai des, copiii lepădati şi îngropaţi ici, colo. Ba în gunoi, ba lângă o altoaie. Şi 
lepădarea copiilor este păcat strigător la cer. 

8. Stăpânii au păcate nemărturisite din tinereţe sau mai pe urmă şi nu le-au ispăşit, că 
nu-i destul să le spui sub patrafir, trebuie să le şi ispăşeşti, de bună voie. De aceea vine 
bătaia lui Dumnezeu asupra voastră, peste tot, pe câmp, peste vite şi peste tot lucrul 
mâinilor voastre. 


IV. Copiii îndrăciţi, neascultători, necredincioşi şi desfrânaţi. 

Toţi părinții luaţi aminte, şi ceilalți de asemenea fiți cu mare băgare de seamă ca să nu 
cădeţi în astfel de greşeli, când vă va veni rândul. Copiii îndrăciți vin din următoarele 
pricini: 

1. Părinţii nu au păzit postul şi nu s-au putut înfrâna de la poftele trupeşti şi aşa au 
călcat zilele şi timpurile neîngăduite care sunt: Miercurea, Vinerea, Duminica, 
sărbătorile de peste an şi posturile întregi. Toţi copiii care rezultă sunt neascultători şi 
îndărătnici, pentru că nici părinții lor nu au ascultat de poruncile lui Dumnezeu de a păzi 
zilele sfinte. 

Întrebaţi-vă cugetele şi vă vor spune ce este îngăduit. Astfel, îi veți vedea plângând şi 
veți plânge şi voi şi aşa veți ispăşi păcatul în care i-ați zămislit. Desigur că vă doare, 
dacă nu le-aţi fi făcut nici nu v-ar fi durut. 

2. Mamele nu s-au păzit până la curăţenie deplină şi aşa se nasc copii plini de bube şi 
pot muri. Şi dacă în vremea aceea tata a mai fost şi beat, se naşte un copil care va fi 
slăbănog fie cu mintea, fie cu trupul, fie cu amândouă. Şi iată cum vei avea pocania de la 
Dumnezeu cu propriul tău rod. 

3. În vremea sarcinii nu te-ai păzit de bărbat, de aici mulţi copii se nasc morţi sau mor 
de tineri sau dacă trăiesc alunecă în curvie, pentru că s-a întipărit pecetea curvească pe ei 
încă din pântecele mamei lor. 

Se găsesc acestea în Sfânta Scriptură, căci toate prin câte trece mama, în vremea celor 
9 luni de sarcină, fie bune, fie rele, se întipăresc şi în copil. Când va creşte mare, toate îi 
vor răsări în cale. 

Roadele curviei părinților se văd, ca în oglindă, în comportarea copiilor lor: fetele cu 
fusta scurtă, sau mai grav cu buricul gol; băieții şi chiar bărbaţii cu belciuge în urechi. 

Deci, după cum vedem, peste mâna întinsă a milei lui Dumnezeu, se poate da până şi 
cu copita; însă împotriva urgiei mâniei Lui nu se mai poate face nimic. 

Dacă are cineva minte sigur va lua aminte şi se va îndrepta. 

La cârma Bisericii e Tatăl nostru, şi noi, cei binecredincioşi, ştim cui slujim. 


Intre Dumnezeu şi om 
sau între rațiune şi credinţă 


Toată lumea e atârnătoare de Autorul ei. Lumea lucrurilor atârnă de Dumnezeu fără 
să ştie. Noi, creştinii, ştim. 

Chiar dacă nu vrem, tot atârnăm, fiindcă spre deosebire de toată lumea lucrurilor, noi, 
oamenii, aici în trup, încă nu avem înfăţişarea noastră definitivă. Noi suntem în lucru. Şi 
de aici vine că simţim neajunsurile noastre, necunoscutele şi tensiunile noastre spre 
desăvârşire. 

Poziţia omului în creație e unică, suntem făpturile lui Dumnezeu, omul e un rezultat 
al creaţiei divine, dar suntem şi realizarea noastră. 

Din cauza acestei stări de lucruri se aude adesea constatarea tragică că: „n-am făcut 
nimic” în viață. Aceasta e constatarea că n-ai dat vieții tale sensul său destinul ei. Noi nu 

suntem numai lucruri ca să mergem în virtutea legilor necesității; noi mai suntem şi 
ființe spirituale, înzestrate cu conștiință şi ca atare mergem în virtutea legilor libertății. 
Ca atare căutăm adevărul şi ca atare Îl căutăm pe Dumnezeu. 

La porţile sufletului omenesc Dumnezeu Îşi încetează stăpânirea: îi vrea iubirea. Aici 
El vrea să fie primit din inițiativa noastră. Prin urmare, la împlinirea sensului sau 
destinului nostru în creație suntem aşteptaţi de Dumnezeu ca făpturi ale Sale, conştiente 
de rudenia noastră cu El. 

Pentru orientarea noastră în lumea văzută ni s-a dat credinţa şi un om ca model: lisus. 
Noi trebuie să realizăm în noi această icoană divină: stilul de a fi al lui lisus. Fără acest 
fel de a fi, care atârnă de toate deciziile noastre de fiecare zi, şi de fiecare clipă, te 
constați un om fără sens, un om fără hrană în fața haosului care caută să te soarbă în 
tragedia neființei - una din definițiile răului. 

Propriul tău destin aşteaptă de la tine decizia acestei transpuneri a ta în chipul lui 
Dumnezeu, transpunerea în felul de a fi al lui lisus în lume. 

Iată în ce vreau să vă antrenez: în declanşarea mecanismului religios al sufletului. 

Sufletul Îl recunoaşte pe Tatăl său şi 1 se alipeşte. Dar fiind închis într-un trup, care 
aparţine lumii acesteia, sufletul se alipeşte şi de lumea dinafară; crezând că într-aceasta 
îşi poate găsi liniştea sa. Dar nu şi-o găseşte; de aceea, toată nevoința vieții călugăreşti 
are această rațiune de a fi: să nu lase sufletul să se alipească mai tare lumii văzute decât 
lui Dumnezeu. Că nu suntem din lumea aceasta şi nu trebuie țintuită „aici” dragostea 
noastră. 

Fiindcă Dumnezeu e Duh, iubire şi adevăr, şi nu-L putem „vedea”, pentru că nu oferă 
imaginaţiei, cinematografiei noastre nimic, de aceea avem impresia că credința în 
Dumnezeu e un risc sau un pariu al raţiunii. 

Fapt este că credinţa e o continuă asceză a raţiunii, fiindcă Dumnezeu este altă natură 
decât existenţa creată şi cunoaşterea lui Dumnezeu ne cere şi pe noi, în întregime, într-un 
alt mod de a fi. Cunoaşterea lui Dumnezeu, cine vrea s-o aibă - şi nu eşti liniştit până n-o 
ai - antrenează în ea ființa noastră întreagă, cu toate rădăcinile ei în existență. Suntem 
irezistibil mânaţi spre această cunoaştere metafizică a lui Dumnezeu şi ca atare feriți de 
neajunsurile noastre de oameni. 

Iată tragicul şi smerenia cunoaşterii noastre. 

Din cele de până aici rămâne de reținut că întreaga noastră ființă trebuie sfințită, 
pentru a ne putea apropia de Dumnezeu. O cunoaştere teoretică a lui Dumnezeu au şi 
dracii, (ba şi mulţi teologi) dar aceasta nu-i sfinţeşte. Dumnezeu face parte din destinul 
omului şi e neliniştit sufletul nostru până nu se odihneşte întru Dumnezeu. 

De aceea, când lipseşte preocuparea de mântuire ființa noastră e în pierzanie, care şi 
ea, pierzania, amăgeşte cu o „odihnă”. 

Ne-a adus Dumnezeu din neființă la ființă, dar să ne mântuiască nu poate fără noi. 
Drept aceea, în tot felul ne cheamă ca să-L cunoaştem ca Tată şi pe noi întreolaltă ca 
frați şi fii ai aceluiaşi Părinte. 

Căci toate le poate Dumnezeu fără tine dar ca să te mântuiască din lumea aceasta nu 
poate fără tine. Nici tu nu te mântuieşti fără mâna lui Dumnezeu şi nici Dumnezeu nu te 
ridică dacă nu-l întinzi şi tu mâna ta. Destul îţi este că te cercetează mereu şi atât de mult 
te roagă! 

Cine nu vrea să se mântuiască? Sunt cei ce ascultă de o vrajă vrăjmaşă, care îi scoate 
din cale şi, cu pofte pieritoare, îi încâlceşte în lume. Vraja aceea, a păcatului, cu vremea 
le slăbeşte mintea şi în aşa fel le-o întoarce, încât ajung să zică binelui rău şi răului bine 
şi din fiii lui Dumnezeu se fac vrăjmaşii lui Dumnezeu. Vremea li se gată, lumina minții 
li se stinge... şi aşa îi prinde noaptea - moartea - rămaşi rătăciți de Dumnezeu şi neîntorşi 
Acasă. 

Dar s-a pogorât din Ceruri Samarineanul milostiv, lisus Hristos. El e Cel ce ne-a făcut 
datori să ştim: ce suntem, cine ni-s Părinții, de unde venim, ce-i cu noi pe-aicea şi într-o 
lume cu viclene primejdii, cum să ne purtăm, cine ne cheamă Acasă şi cine ne întinde 
momele? Că de la cârma minţii atârnă încotro pornim şi unde să ajungem. 

„N-ar trebui decât să-L recunoaştem toţi pe Dumnezeu ca Tată şi că noi toți îi suntem 
fii şi, potrivit cu această cunoştinţă, să ne orânduim viaţa. Până nu recunoaştem că avem 
îndoită fire şi îndoită viaţă: una pământească şi alta cerească, fără de sfârşit şi începând 
de aici, până atunci tot pe afară ne ţinem de rostul la care vrea Dumnezeu să ne ridice. 

Trebuie să ştim, toți supuşii Împărăției, că suntem făpturi cereşti, trimise vremelnic în 
corturi pământeşti spre o mare probă şi anume: să vedem şi să se vadă încotro înclinăm 
cu inima şi mintea, şi înspre ce înclinăm aceea să avem pentru totdeauna. Dacă năzuim 
spre Dumnezeu, pe El Îl moştenim şi viaţa veşnică şi astfel ne întoarcem Acasă, iar dacă 
înclinăm spre firea pieritoare, vom pieri de la fața lui Dumnezeu şi cu cel rău vom 
petrece fără de sfârşit. Căci noi suntem pieritori cu firea pă- mântească, dar nemuritori 
cu firea cerească; veşnicia noastră însă de noi atârnă unde s-o petrecem. 

Împărăţia cerurilor nu este pentru păsări, ci pentru oamenii care trăiesc „ca păsările”, 
mai desprinse de pământ şi firea pământească, trăind mai după firea lor cerească, trăind 
mai „în grija lui Dumnezeu” decât în grija vieții. Păsările acestea sunt „vulturii” care se 
vor aduna ca să judece lumea (I Corinteni 6, 2), când pământul va fi stârv. 

Nimic nu poate înlocui lipsa iubirii, dar iubirea înlocuieşte toate neajunsurile. Căci 
firul iubirii ridică fiii spre cerescul Tată, şi pogoară pe Tatăl, Fiul şi Duhul în fii. Iar pe 
fii, Dumnezeul iubirii îi leagă întreolaltă ca să fie una, ceea ce când se împlineşte, 
minunează lumea, şi o sileşte să cunoască pe Dumnezeu din fii, căci fiii uniţi în iubire 
trăiesc în El şi arată în lume capătul pământesc al Împărăției cereşti. Aceasta e pe scurt 
voia Tatălui şi rugăciunea Fiului, să prindă şi societatea omenească în aceeaşi iubire 
Treimică. 


Calea mântuirii 


Patru sunt căile ce se deschid înaintea oamenilor: 
1. căile lumii. 
2. căile trupului. 
3. căile diavolului şi 
4. calea lui Dumnezeu. 

1. Calea pe care merge lumea e lată, fiindcă mulţi sunt care merg într-însa (Matei 7, 
13); merge toată lumea. 

2. Sunt apoi căile pe care merg trupurile celor adormiţi sau chiar morţi cu sufletul, 
deşi le merge numele că trăiesc (Apoc. 3, 1) dar sunt numai trupuri (Facerea 6, 3). Şi 
calea trupurilor tot acolo duce. 

3. Sunt pe urmă căile pe care merge diavolul, de când a fost aruncat pe pământ, adică 
între oameni, unde înşală toată lumea (Apoc. 12, 9). 

Acestea trei, duc pe cei ce merg pe ele la acelaşi loc, toți sunt călători la iad (lov 21, 
13), adică în calea pierzării. Aşa au călătorit nepoții lui Adam în calea pierzării, deşi le-a 
trimis Dumnezeu Legea şi Proorocii, dar în 5.530 de ani numai doi s-au izbăvit: Enoh şi 
Ilie. 

x 

Dumnezeu prea milostivul, însă, întru marea Sa iubire de oameni, a făcut totul ca să-i 
scoată pe oameni din calea pierzării, într-o cale nouă, calea mântuirii; Dumnezeu însuşi 
S-a făcut om desăvârşit - afară de păcat - şi ne-a învăţat calea. Prin urmare, calea 
mântuirii este calea pe care a mers Dumnezeu însuşi, ca om adevărat. Şi merge cu noi, 

cu fiecare în parte, în toate zilele până la sfârşitul veacurilor (Matei 28, 20), precum 
Însuşi a zis. 


4. CALEA pe care merge Dumnezeu, faţă de calea pierzării pe care merge diavolul şi 
toată lumea pe care o înşeală el, este asemenea corăbiei lui Noe plutind peste puhoaiele 
potopului. Iar corabia e Biserica. Deosebirea e numai atâta: că aceea (corabia lui Noe) a 
fost închisă pe dinafară de Dumnezeu şi nimeni n-a mai putut intra (Facere 7, 16), pe 
când Biserica are intrarea deschisă şi mai pot intra oameni zdrobiți de apele potopului şi 
învălmăşiți de puhoaie. Acolo era Noe, iar aici lisus, şi în valuri diavolul înecându-i pe 
oameni. 

Se întâmplă însă ceva de neînțeles - şi ar fi bine să se înțeleagă - că cei ce se chinuiesc 
în valuri, deşi toţi ţin la viaţă totuşi nu toţi vor să scape în corabie. Ba mai mult, scuipă 
mâinile ce li se întind de la intrarea corăbiei. lar mâinile sunt braţele părinteşti, braţele 
celor 7 Sfinte Taine ale lui Dumnezeu, care izbăvesc pe oameni: îi nasc din trup în Duh 
(Coloseni 2, 12), din potop în Ceruri, din moarte la Viaţă, din amărâta viaţă la viaţa 
cerească. Aceştia, care nu vor să scape în corabia cârmuită de lisus Hristos - Cel cu 
cruce - sunt fiii pierzării (loan 17, 12), fiindcă n-au primit iubirea Adevărului ca să se 
mântuiască. De aceea, Dumnezeu îngăduie să vină asupra lor amăgiri puternice, ca să 
dea crezământ minciunii şi să cadă sub osândă toți cei ce n-au crezut adevărul, ci au 
îndrăgit nedreptatea (Tesaloniceni 2, 10-12). 

x 

În zilele noastre câte unii cârtesc pe de margini (şi ecumeniştii), întrebând cumplit: 
cum, numai în Biserica Ortodoxă este mântuire? Ceilalţi toţi se prăpădesc? 

Răspundem că, precum în vremea potopului: „a murit tot trupul ce se mişca pe 
pâmânt şi s-a stins toată ființa care se afla pe faţa a tot pământul... şi a rămas numai Noe 
şi ce era cu el în corabie” (Fac. 7, 14-23), tot aşa până la capătul veacului. 

Atunci, în ceasul ispitei ce va să vie peste toată lumea ca să-i încerce pe cei ce 
locuiesc pe pământ, în strâmtorarea cea mare (Apoc. 7, 14), care va veni peste toți cei ce 
locuiesc pe faţa a tot pământul, e limpede că numai în Corabia lui Dumnezeu mai este 
scăpare, în Biserica cea adevărată, unde este un Domn, o credință, un Botez, un 
Dumnezeu şi Tatăl tuturora (Efeseni 4, 5-6). 

Sau va întreba: oare, S-a împărțit Hristos? (Corinteni 1, 13) 

x 


Diavolul, şarpele cel vechi (Apoc. 20, 2) care aruncă puhoiul, cu vremea s-a mai 
iscusit în rele şi a scornit şi el „corăbii” cu care dă târcoale pe marea potopului, să-i 
culeagă el pe cei ce întind mâna din puhoaie dar scuipă Biserica. Mai mult, a izbutit să 
tragă din uşa Corăbiei lui Dumnezeu şi pe unii slujitori ai luminii, agățându-i cu undița 
mândriei şi punându-i în uşile „corăbiilor” sale, ca amăgirea izbăvirii să fie deplină. 
Minciuna e uşor de prins: „corăbiile” satanei n-au Crucea pe catarg, iar înlăuntru nu sunt 
cele 7 Sfinte Taine [atenţie la neatenţie, ecumenişti ]. 

Prin urmare ştim sigur, desăvârşit sigur, că mântuirea este în Biserica Ortodoxă, cea 
întemeiată de lisus Hristos-Dumnezeu şi cârmuită de El de la început, nu de la o vreme 
oarecare încoace. În afară de Biserica lui Hristos, Cel cu Cruce, „Una, Sfântă, 
Sobornicească şi Apostolească Biserică” altă cale de mântuire nu ştim. 

Ce face Dumnezeu cu ceilalți, ce nu se află în Biserica adevărată? - Nu ispitim pe 
Dumnezeu. Sfinţii au zis: „Cine nu are Biserica de mamă, nu are pe Dumnezeu de Tată. 
În afară de Biserică nu este mântuire” - Sfântul Ciprian. 

Dacă cineva e mai presus de sfinții cu moaşte... poate că şi lui Dumnezeu îi va da 
învățături, - şi nu-i de mirare să rătăcească cineva, chiar cu Scriptura în mână! Nu după 
Scripturi L-au răstignit oamenii (iudeii) pe Dumnezeu? (loan 19, 7). 

Acum am putea pricepe că mântuirea este fapta milostivirii lui Dumnezeu, prin care 
ne scoate din păcat, dacă vrem şi ne ostenim şi noi. Fără să vrem, cu sila, nu ne 
mântuieşte nimeni. Aşa voieşte Dumnezeu, ca darul mântuirii Sale să fie şi roada voinței 
şi ostenelii noastre. E însă aşa de milostiv, că tot El ne ajută şi să vrem şi să lucrăm. 

Deci, Calea mântuirii începe din Biserica văzută de pe pământ şi sfârşeşte în Biserica 
nevăzută din Ceruri. 

Toţi oamenii, fără deosebire, suntem în aceeaşi vreme şi fiii oamenilor şi fiii lui 
Dumnezeu (loan 1, 12-13). Adică, după trup suntem făpturi pământeşti, iar după duh, 
făpturi cereşti, care însă petrecem vremelnic în corturi (II Corinteni 5,1) pământeşti. 
Precum noi oamenii suntem făpturi îndoite, văzuţi şi nevăzuţi, aşa şi Biserica e cu fire 
îndoită, văzută şi nevăzută: 

- Biserica văzută este Biserica de pe pământ şi se numeşte Biserica luptătoare, pentru 
că aici oamenii se luptă cu lumea, cu trupul, cu ei înşişi, şi cu diavolul, ca să câştige 
cununa sfinţeniei, sau mântuirea. În Biserică nu este păcat, ea râmâne mereu sfântă şi îi 
sfinţeşte pe cei ce intră. 

- Biserica din Ceruri se numeşte biruitoare, fiindcă e alcătuită din obştea bunilor 
biruitori Mucenici, a Sfinţilor Cuvioşi şi a tuturor Sfinţilor purtători şi propovăduitori de 
Dumnezeu - unde sunt aşteptaţi toți ucenicii Domnului care vor mai fi până la sfârşitul 
veacurilor. 

Unii s-au învrednicit încă de aici să petreacă nevăzut cu sfinţii, să fie cercetaţi de 
Maica Domnului, şi de puteri cereşti, şi chiar pe Domnul să Îl vază. E cunoscută 
întoarcerea lui Pavel pe drumul Damascului şi răpirea lui în Rai (Fapte 26, 12-18; II 
Corinteni 12, 4). 

Calea mântuirii e de pe pământ la Cer: ca a unora care ştim că de la Dumnezeu am 


ieşit (1 loan 5, 19), petrecem pe pământ o vreme şi iarăşi la Dumnezeu ne întoarcem şi 
lăsăm lumea. Aceasta este CALEA mântuirii. 

Fericit cine se întoarce şi ajunge iar Acasă, rotunjind ocolul! 

Fericit, cine se întoarce...! 


Piedicile din calea mântuirii 


Pe o asemenea mărită CALE, nimeni nu poate merge singur de nu va veni în obştea 
Bisericii şi să fie dus de mână, de mâna nevăzută a Mântuitorului, prin Preoţi, ucenicii 
Săi văzuţi în fiecare rând de oameni. Deci, în calea Duhului, nu poţi merge fără ucenicie 
la duhovnic. Mulțimea ispitelor, vicleniile potrivnicului nevăzut, războindu-ne prin 
lucrurile sau oamenii văzuţi, oricând ar putea scoate pe ucenicul Domnului din calea 
mântuirii şi să-l rătăcească, dacă duhovnicul n-ar avea meşteşugul, ştiinţa şi puterea de la 
Dumnezeu, ca să împrăştie şi mereu să strice lucrăturile potrivnicului. Pricepem prin 
urmare că ucenicul sau credinciosul e dator cu ascultarea din dragoste către duhovnicul 
său, căci fără darul acestuia e cu neputinţă izbăvirea de necazuri şi mântuirea. De aceea 
au zis Sfinții, că cine vrea să se mântuiască cu întrebarea să călătorească. Aceasta pentru 
că oricine -luați aminte- care s-a hotărât să iasă din calea păcatelor, sau gâlceava 
fărădelegilor, se va trezi, deodată, că i se ridică împotrivă trei vrăjmaşi unul după altul: 
lumea, trupul şi diavolul. 

„Lumea” este primul vrăjmaş şi prima piedică în calea mântuirii: 

Prin „lume” se înţeleg oamenii necredincioşi, e lumea celor ce din toată voia s-au unit 
cu sfaturile dracilor, e lumea pentru care nu s-a rugat Mântuitorul (loan 17, 9). E gura 
satului, gura vecinului şi de multe ori gura şi faptele celor din casă cu tine (Matei 10, 
36). Oamenii aceştia ai lumii au o ciudată „ruşine de a fi buni”. Bunătatea ta îi arde şi se 
trudesc să te scoată de vină cu tot felul de ponoase. 


) 


OO OO 


G 
$ 
Q 
G 
Q 
G 
G 
G 
G 
G 
Q 
G 
G 
| 
| 
| 
G 
0 
' 
G 
G 
| 
G 
Ô 
| 
G 
Q 


312 


Aceştia, sau lumea, îți iartă orice ticăloşie ai face, oricât ai îndărăpta cu sufletul, dar 
nu te iartă nicidecum să le-o iei un pas înainte şi să te faci mai bun. 

Lumea e veacul viclean (Galateni 1, 4), placul oamenilor (Efeseni 6, 6) şi slava 
deşartă (I Ioan 2, 16). Gura lumii grăieşte ale stăpânitorului ei (I Ioan 5, 19), diavolul. 
De aceea avem poruncă: Nu iubiți lumea, nici cele din lume: pofta trupului, pofta ochilor 
şi trufia vieții, care nu sunt de la Tatăl (I Ioan 2, 15-16). 

Cine vrea să biruie prima piedică în calea mântuirii, „lumea”, are la îndemână acestea 
trei: răbdarea, iertarea şi rugăciunea. 

Cu răbdarea suntem datori, pentru că mai înainte de a veni la ostenelile mântuirii sau 
la calea lui Dumnezeu făceam şi noi ale „lumii”, înmulțind păcatele, şi ne-am băgat 
datori iar acum trebuie să plătim cu durere cele ce le-am făcut atunci cu plăcere. Deci 
acum trebuie să plătim ale noastre cele de atunci, ca pentru răbdare să dobândim 
mântuirea de la Dumnezeu. 

Pe urmă, cine vrea să biruie „lumea” e dator cu iertarea, oricâte necazuri ar pătimi de 
la oamenii lumii, ca unul ce ştie că fraţii săi stau legaţi într-o robie străină, în întunericul 
necunoştinţei de Dumnezeu şi de ei înşişi. 

Iar în al treilea rând, cine biruie lumea, se roagă Tatălui în ascuns sau în gând pentru 
orice fiu al lui Dumnezeu, oricât de rea purtare ar avea, şi oricâte rele ţi-ar face. 

Căci răbdarea răului, iertarea fraților şi rugăciunea în ascuns au putere înaintea lui 
Dumnezeu şi pentru ele biruie El şi schimbă spre bine pe cel ce te necăjeşte. Iar cu 
acestea, te-ai făcut pricină de mântuire pentru fratele tău din „lume”. Căci zice Scriptura: 
„Până la o vreme va răbda cel cu îndelungă răbdare şi pe urmă i se va răsplăti lui cu 
bucurie...” „Nebunul însă roagă pe Dumnezeu să-l miluiască; dar venind mila nu o 
primeşte, fiindcă n-a venit precum a vrut el, ci precum Doctorul sufletelor a socotit că e 
de folos. Şi de aceea se face nesimţitor şi se tulbură şi uneori se războieşte aprins cu 
dracii, alteori huleşte pe Dumnezeu; astfel, arătându-se nemulțumit, nu primeşte decât 
bâta”. 

În rugăciunea cu gândul să fii smerit, să-ţi aduci aminte de greşalele tale, şi zi: 
„Doamne, iartă-i vorbele şi mie faptele”! Căci asupra smereniei desăvârşite, vrăjmaşul 
nu poate nimic; şi făcând aşa ori de câte ori împrejurarea o cere, dar şi când nu o cere, cu 
ajutorul lui Dumnezeu, treci cu bine peste prima piedică a vrăjmaşului pe care ţi-o ridică 
prin fraţii tăi din lume, mai slabi de înger. 

Cine are darul sau „Duhul dragostei, al răbdării şi al gândului smerit”, în vreme ce se 
luptă după lege (II Timotei 2, 5), iar legea e dragostea, poate vedea lucruri minunate. 
Aşa de pildă, noi nu ştim tainele lui Dumnezeu, pe cine mântuieşte din lume şi pe cine 
osândeşte: 

- dacă se va mântui cel ce se sălbătăceşte asupra ta, atunci prin răbdarea ta, iertarea 
din inimă (Matei 18, 35) şi rugăciunea ta îl va birui Dumnezeu, şi cu smerenia ta va 
alunga dracii dintr-însul; 

- dacă, însă, fratele acela mai are de chinuit în robie străină sau îşi va pierde sufletul, 
atunci la purtarea ta cea după Dumnezeu răutatea lui va creşte şi desăvârşit se va 
sălbătăci împotriva lui Dumnezeu. 

Vezi! la aminte! Nicidecum să nu uiţi că ostaş al lui Dumnezeu eşti de la Sfântul 
Botez! 

Prin urmare, fii destoinic ştiind Cui crezi, cu ale Cui arme lupti şi Cine îţi ajută, ca să 
nu piardă Dumnezeu pe cineva pentru neiscusinţa ta. Că, zic Sfinții Părinți: pricina 
mântuirii este aproapele. De aceea, cei ce biruie lumea nu sunt o adunare de leneşi, de 
neputincioşi, oricât s-ar părea răbdarea răului o slăbiciune a binelui, ci ostaşi ai lui 
Dumnezeu; şi precum le este lupta, aşa şi mântuirea. Căci în lupte sau în nevoinţe se 
dovedeşte „răbdarea şi credința Sfinţilor” (Apoc. 13,10). Iar despre nevoinţa care 

dovedeşte răbdarea şi credința sfinților, putem spune că e singura cale îngăduită şi în 
stare să mistuie puterea răului şi să o facă fără rost şi fără vlagă în lume. 

Trupul cu firea lui stricată şi cu iubirea de sine este al doilea vrăjmaş sau piedica a 
doua: 

Când diavolul, duşmanul cel mai înverşunat al omului, se vede bătut la prima piedică, 
„lumea”, cea mai uşoară ce o ridică în calea robilor lui Dumnezeu, le ridică piedica a 
doua, adică: propriul lor trup, cu firea lui stricată prin viciile trupului şi cu iubirea de 
sine pe care Sfinții Părinţi o numesc puiul necurat sau primul pui al diavolului. 

Se tânguie trupul ca să te milostiveşti de el, o tânguire vicleană a stricăciunii, care nu 
trebuie ascultată ci scoasă şi firea făcută iarăşi curată. De aceea Părinţii i-au zis trupului: 
vrăjmaş milostiv şi prieten viclean. Trupul, nărăvit în vremea negrijei de mântuire cu 
patimile şi poftele care l-au desfrânat şi l-au scos de sub conducerea minţii - sau au scos 
mintea de la conducere - se răscoală împotriva sufletului şi se întărâtă până şi împotriva 
lui Dumnezeu: 

„Deoarece pofta cărnii este vrăjmăşie împotriva lui Dumnezeu, fiindcă nu se supune 
legii lui Dumnezeu, şi nici nu poate” (Romani 8, 7). 

Aşa se face că fiecare ducem un necredincios în spate, trupul de pe noi. De la starea 
asta şi până la a face trupul nostru să fie templu al Duhului Sfânt e de luptă, uneori toată 
viața. 

Instinctul (sexual), ce există în diferența dintre bărbat şi femeie, dacă e ascultat, 
satisfăcut, te împinge să rupi zăgazul rânduielii şi te îndeamnă să ieşi afară de cale, căci 
pentru instinct rânduiala e o tiranie. Instinctul rupe zăgazul rânduielii şi te îndeamnă să 
ieşi dintr-o ascultare care ți se pare ca un lanț, sau temniță; aceasta este situația de luptă 
între trup şi suflet, între bine şi rău, pe terenul minții şi inimii noastre. 

Instinctul se răzvrăteşte. Instinctul poate răbufni şi periclita sănătatea mintală: Ne 
găsim într-o luptă între bine şi rău pe terenul minţii şi al inimii noastre răzvrătite. 

Cu cât eşti mai luptat de acest instinct cu atât eşti mai răzvrătit. Rădăcina (răului) este 
energia tinereţii care nu vrea să meargă pe o CALE mai presus de fire, şi când e forțată, 
atunci azvârle, începe să judece, critică, ocărăşte, cârteşte cu nemulțumire şi aşteaptă 
bătrâneţea. Şi tocmai această bătrâneţe, aşteptată astfel, e a doua natură a năravurilor de 
până acolo, aceeaşi mare greşeală. 

Firea trupului fiind surdă, oarbă şi mută, nu te poți înţelege cu el decât prin osteneală 
şi foame. lar acestea, conduse după dreapta socoteală, nu dăunează. Acestea îl 
îmblânzesc şi-l fac supus lui Dumnezeu: acestea scot dracii poftei şi ai mâniei din trup. 
Foamea îmblânzeşte fiarele. Toată lupta aceasta, însă, nicidecum să nu se ducă fără 
îndrumarea unui duhovnic iscusit, care ştie măsura, trebuința şi putinţa fiecăruia după 
vârstă, sănătatea rămasă şi după tăria ispitelor - deşi postul pe mulți i-a făcut sănătoşi. 
Aşa cere dreapta socoteală. Cei ce s-au grăbit fără sfatul dreptei socoteli, toți au întârziat 
sau au pierdut. 

Cealaltă parte de piedică ce ne-o ridică vrăjmaşul în noi înşine e iubirea de sine, 
„primul pui al diavolului”, cum o numesc Sfinții Părinți (Sfântul Maxim Mărturisitorul). 
Împotriva ei ne-a cerut Mântuitorul să ne hotărâm pentru lepădarea de sine, zicând: 
Oricine voieşte să vie după Mine, să se lepede de sine, să-şi ia crucea sa în fiecare zi şi 
să-Mi urmeze Mie (Luca 9, 23). 

Lucrul acesta îl poate face numai cel ce s-a desfăcut din toată dragostea lumească şi a 
strămutat puterea dragostei către Dumnezeu. Cu alte cuvinte: pe cel ce l-a ajutat 
Dumnezeu să iasă din lanţurile dinafară ale iubirii de lume, îi ajută să iasă şi din 
legăturile dinlăuntru ale iubirii de sine. 

Ca să treci cu bine peste piedica a doua, a viciilor minţii, despre care credeai că eşti tu 
însuţi, sporeşte Dumnezeu dragostea Sa pentru tine şi sporeşte şi dragostea ta de 

Dumnezeu pe măsura piedicii din cale. Fiindcă, într-adevăr, prețuirea pătimaşă a 
trupului, adică iubirea trupească de sine sau primul pui al diavolului, numai dragostea 
aprinsă a lui Dumnezeu o poate scoate, şi desăvârşit s-o facă scrum, prin umilințele cu 
care o arde. 

Obişnuit noi, muşcați la minte de mândrie, nu prea putem şti în câtă primejdie ne 
bagă iubirea de sine, dar o putem deduce din purtarea de grijă a lui Dumnezeu, Care, cu 
iubire de oameni, ajută mântuirea noastră, îngăduind încercări, certări şi ocări peste 
capul nostru, cu rostul ca să ne scârbim de noi înşine şi să ni se tocească tot gustul de 
cele de aici, căci altfel nu putem muri nouă înşine ca să viem lui Dumnezeu (Galateni 2, 
19). De aceea toți Părinții au fugit de laudă şi au iubit ocara şi toată năpăstuirea, ca pe 
unele ce ucid puii vicleni şi aduc mult folos de la Dumnezeu. 

Cei ce, cu darul lui Dumnezeu, se izbăvesc de legăturile dinlăuntru ale iubirii trupeşti 
de sine, se poartă şi se mărturisesc ca fiind străini şi călători pe pământ. De aceea 
„Ssuspinăm în acest trup, dorind să ne îmbrăcăm cu locuinţa noastră cea din ceruri” (II 
Corinteni 5, 2). 

lată de ce, cu ajutorul dreptei socoteli, trebuie stins trupul, veştejită floarea lui în 
lumea aceasta iar faptele lui omorâte (Romani 8,7). Acestea însemnează cuvintele 
Mântuitorului: „Cine ţine la viaţa lui o va pierde; iar cine-şi pierde viața lui pentru Mine, 
va găsi-o” (Matei 10, 39). Înţelegem că-şi va pierde viaţa cel ce ţine la felul lumesc şi 
trupesc al vieții. 

Acelaşi cuvânt îl auzim sub altă formă, astfel: „Cine va voi să-şi mântuiască sufletul, 
îl va pierde; iar cine-şi va pierde sufletul său pentru Mine şi pentru Evanghelie, acela îl 
va mântui” (Marcu 8, 15). Sufletul are şi el o parte pătimaşă care atât s-a nărăvit cu viața 
cea trupească, încât sufletul multor oameni n-ar mai vrea să le moară trupul, aşa s-au 
învoit şi s-au legat de tare cu plăcerea de lumea aceasta. Ar vrea să le fie viața veşnică în 
lumea aceasta. Sufletele acestea se pierd. Parcă auzim cuvintele bogatului: „Acum, 
suflete, ai multe bunătăţi adunate pe mulţi ani, mănâncă, bea şi te veseleşte. Iar 
Dumnezeu i-a zis: Nebune! În această noapte voi cere de la tine sufletul tău. Şi cele ce ai 
pregătit ale cui vor fi? Aşa se întâmplă cu cel ce-şi adună comori sieşi şi nu se 
îmbogăţeşte în Dumnezeu.” (Luca 12, 19-20). 

Deci, ca să ne mântuim trebuie să pierdem înclinarea sufletului cea lunecoasă spre 
împătimirea cu lumea şi trupul, care toate aici rămân. 

Sunt alții care-şi curățesc sufletul de patimi prin multe osteneli, că şi sufletul are 
patimile lui: părerea de sine, slava deşartă, mândria, iar când scapă de aceste bucurii 
mincinoase şi-i dăruieşte Dumnezeu adevărate bucurii duhovniceşti se îndrăgostesc de 
propriul lor suflet, că iată se face curat, şi ei sunt încă în lumea aceasta. Şi sufletele 
acestea se sting şi se pierd. Bucuria neînfrânată, chiar pentru darurile cu adevărat 
duhovniceşti, te poate face să uiţi că încă n-ai ieşit cu totul din împărăţia ispitelor. 

Sufletul care se mântuieşte este acela care nu mai trăieşte pentru sine ci pentru 
Dumnezeu. Toată viaţa lui, toată dragostea lui e Dumnezeu, care îl face să uite de sine, 
iar când revine în lumea aceasta, se urăşte pe sine. 

De aceea Sfântul Evanghelist loan prinde treapta a treia a aceluiaşi cuvânt al 
Domnului zicând: Cine îşi iubeşte sufletul îl va pierde iar cine îşi urăşte sufletul în lumea 
aceasta, îl va păstra spre viață veşnică (loan 12, 25). 

De-am străluci duhovniceşte ca soarele, de una să ne ţinem: că nu suntem din lumea 
aceasta şi nu-i aici dragostea noastră; de aceea, nu trebuie ţintuită aici dragostea noastră. 
Căci dragostea lui Dumnezeu ne arde, şi arde şi piedica a doua din calea întoarcerii 
noastre Acasă... 

Cei ce şi-au întors toate puterile făpturii lor din lumea cea deşartă şi le-au strămutat la 
Dumnezeu şi s-au lepădat de sine, cu darul lui Dumnezeu au biruit lumea şi pe ei înşişi. 

Diavolul e piedica a treia în calea întoarcerii noastre Acasă: 

În calea mântuirii sau a întoarcerii Acasă, mai dăm de o piedică: de vrăjmaşul 
mântuirii - diavolul însuşi, de puterea răului în persoană. El, în mândria lui, nu poate 
răbda să fie bătut. 

Dacă a fost bătut când se lupta cu noi dinafară prin gura lumii, dacă a trebuit să fugă 
ruşinat - după zeci de ani de lupte dinlăuntru - din trup şi suflet, vine în persoană să se 
războiască cu noi, vine cu toate puterile dracilor săi să ne dea război. De acum începe 
războiul cu mintea, războiul minții omului cu mintea cea vicleană, războiul nevăzut, spre 
care să nu îndrăznească nimeni de n-a fost chemat de Dumnezeu. Atâta cât trebuie să ştie 
şi să lupte oricine care vrea mântuirea, va afla când va fi cuvântul despre războaiele 
diavolului cu sufletul. Deocamdată să ne mulțumim a şti că arme asupra diavolului avem 
aceste trei: 

- Numele Domnului, şi Numele Maicii Domnului; despre care zice Sfântul Ioan 
Scărarul că: „Armă mai tare în cer şi pe pământ nu avem ca numele lui Dumnezeu”. 

- A doua armă împotriva diavolului este Sfânta Cruce (I Corinteni 1, 18). Aş întreba 
pe cei ce nu au Sfânta Cruce, cu ce semn vă apăraţi de diavolul? N-au semn, că nu-i lasă 
diavolul să-l facă. Semnul Crucii îl numeşte Biserica: „Armă nebiruită asupra diavolului, 
crucea Ta ne-ai dat-o nouă”. 

- lar a treia apărare este smerenia sufletului, când în ceasul tulburării tale zici din 
adâncul inimii: „Pentru păcatele mele pătimesc acestea, Doamne, izbăveşte-mă de cel 
rău”, şi fă inimă bună către Dumnezeu, orice gânduri rele ai avea, pălmuindu-ţi mintea. 
Vede Dumnezeu osteneala ta şi nicidecum nu te va lăsa. 

Pentru ca omenirea să înțeleagă drama desăvârşirii persoanei omeneşti a fost nevoie 
ca Dumnezeu să creeze omul a doua oară şi, prin creştinism, care este văzut ca o a doua 
creație a lumii, să-l facă în stare de această înţelegere şi realizare a desăvârşiri sale 
personale. Această desăvârşire, urmărită şi aşteptată de Dumnezeu de la om, ni s-a dat de 
model în persoana clară şi reală a lui lisus Hristos, a Dumnezeu-Omului. 

Că Dumnezeu prea milostivul, întru marea Sa iubire de oameni, a făcut totul din 
partea Sa ca să-i scoată pe oameni din calea pierzării în calea mântuirii; Dumnezeu 
însuşi S-a micşorat pe Sine şi S-a făcut om desăvârşit -întru totul asemănându-se nouă, 
afară de păcat- şi ne-a învăţat calea cu lucrul şi cu persoana Sa. El era şi Dumnezeu 
adevărat, dar a mers omeneşte pe calea cea nouă. Prin urmare, calea mântuirii este calea 
pe care El însuşi, cel dintâi, a mers pe ea, ca om adevărat. Şi merge cu noi, cu fiecare, în 
toate zilele până la sfârşitul veacurilor (Matei 28, 20), precum Însuşi a zis. De aceea El e 
Calea şi naturală şi supranaturală a desăvârşirii. El e, pentru noi oamenii, măsura 
desăvârşirii. Atât doar că modelul revelat trebuie urmat. 

Ştiind diavolul că mâncările, avuţiile şi slava sunt cele trei între care se frământă toate 
cele omeneşti, cu acestea a ispitit şi pe Domnul în pustie ca doar-doar ÎL va prăvăli şi pe 
El în prăpastia pierzării, ca pe tot omul. Însă Iisus Hristos, întrupat în om adevărat, a 
biruit pe diavolul ca om, iar nu ca Dumnezeu; căci cu puterea de Dumnezeu, ca fulgerul 
l-a aruncat din ceruri. 

Ştiind Domnul că toată legea şi proorocii atârnă în porunca iubirii de Dumnezeu şi de 
oameni, S-a grăbit să le păzească asemenea unui om, de la început până la sfârşit. Aceste 
porunci, care rezumă Scriptura, trebuie păzite împotriva cuiva, care vrea să le surpe, 
trebuie apărate, trebuie trăite în ciuda firii şi a unui potrivnic, altfel nu ne mântuim. 

Cu acest potrivnic a avut lisus o luptă îndoită, una prin ispitele plăcerii cu care a fost 
momit, căci ştie vrăjmaşul că plăcerea pământească, pentru cine umblă după ea, are 
drăcească putere să desfacă pe om de dragostea lui Dumnezeu şi să i-o întoarcă spre 
plăcerea a orice altceva afară de Dumnezeu şi a doua prin încercările durerii, care, cum 
zice Sfântul Maxim, era stârnită de potrivnicul cu menirea de a învrăjbi pe lisus cu 

oamenii şi pe oameni întreolaltă. Dar Domnul l-a bătut pe diavol, câştigând - ca om - o 
biruinţă desăvârşită asupra lui, deoarece el, diavolul, nu avea nimic din ale lui în 
Domnul (loan 14, 15). 

Dacă Iisus s-ar fi biruit de oricare dintre acestea, ar fi căzut din dragostea Tatălui, ar 
fi călcat El porunca primă din lege, pe care avea s-o propovăduiască între oameni ca 
nimeni altul: porunca dragostei de Dumnezeu ca Tată al oamenilor. Această biruință a 
lui lisus, prin omul în care se ţinea ascuns, a făcut restabilirea firii omeneşti, a deschis 
Împărăţia lui Dumnezeu, a vestit învierea şi a dat mântuirea în dar. 

lată ce mare e sfatul Sfintei Treimi: ca Unul din Treime să se facă om pentru noi şi 
pentru a noastră mântuire, ceea ce e totuna cu crearea firii din nou. Mântuitorul, 
omeneşte, a mers şi merge înaintea noastră, făcându-se cărare de la om la Dumnezeu. Nu 
putem rămâne decât uimiți de dragostea pentru înțelepciunea şi iubirea lui Dumnezeu, 
personificate în lisus Hristos, Dumnezeu-Omul. 

Iar cine L-a şi văzut pe Domnul şi neasemănata-i Cruce, pe care încă o tot duce 
printre oamenii ce-L pălmuiesc cu ură de fiară până la sfârşitul veacului de-acum, unul 
ca acela sare ca ars din orice iubire conservatoare de sine şi se roagă, strigând să aibă în 
lumea aceasta soarta lui Dumnezeu. Unul ca acesta trăieşte ca un dezlegat de viaţă şi nici 
o urgie a vremii nu-i poate face nimic, decât a-l desăvârşi, lămurindu-l ca aurul. 

Dacă simţim suferinţa fără asemănare a lui Dumnezeu, Mântuitorul nostru, cea din 
iubirea de oameni, aceasta curățeşte şi viaţa noastră; căci acesta-i focul azvârlit de 
Dumnezeu pe pământ: pârjolul dragostei, care aprinde lumea, arde puterile răului şi 
străluceşte cu lumina dumnezeiască pe smeriţii Săi următori, ce se întorc Acasă. 

Iubirea de Dumnezeu şi iubirea de oameni în care atârnă toată Legea şi Proorocii, 
împlinindu-le lisus ca nimeni altul, prin aceasta se vedea limpede că lisus e Dumnezeu şi 
Dumnezeu este iubire. Pe acestea două ni le-a dat ca porunci. Aci stă taina pentru care 
poruncile lui Dumnezeu bat pe vrăjmaşul, când are cine le trăi. Căci iată: Dumnezeu se 
ascunde în poruncile Sale, după cum ne asigură Sfinţii Marcu Ascetul şi Maxim 
Mărturisitorul. Trăirea acestor porunci arde pe diavol aşa de cumplit, încât acesta 
răscoală puterile iadului şi cu ele aţâță pe oamenii lumii, care-s biruiți de el, şi-i 
năpusteşte împotriva lui lisus şi a oricărui ucenic al Lui. 

Prin urmare, şi noi dacă mai avem inima prinsă de ceva de pe pământ, stăpânitorul 
lumii acesteia încă ne mai ţine legați în împărăţia lui, de vreme ce dragostea noastră 
către Dumnezeu încă n-a ars şi aţa aceea. Nu în afară, în noi chiar, în fiecare, lisus are 
mulţi potrivnici, care-l închid uşa, Îi întorc spatele, Îi sting lampa raţiunii sau I-o afumă 
cu patimile, Îi ridică piedici „practice în cale”. 

lisus a venit să se lupte cu diavolul, ca om adevărat, întrucât numai aşa ne putea 
împinge la toată îndrăzneala câtă trebuie; iar câştigând - ca om - o biruinţă desăvârşită 
asupra diavolului, biruinţa ne-a dat-o nouă, în dar, dar numai dacă ne luptăm şi noi ca El. 
Cu biruinţa Sa, Mântuitorul, El care e meşteşugul, cunoştinţa şi puterea, ne-a învăţat şi 
pe noi meşteşugul războirii, ne-a dat cunoştinţa şi ne-a dat şi puterea. Mântuitorul de 
aceea a şi venit, ca să sfărâme lucrurile diavolului şi să surpe stăpânirea lui în care-i 
ținea pe oameni. El e modelul de luptă, cât ţine calea mântuirii. 

Deci, cei ce vrem să ne mântuim trebuie să mergem şi noi toți aceeaşi cale, toată. ŞI, 
fiindcă avem de a trece peste şerpi şi peste scorpii şi peste toată puterea vrăjmaşă, iar noi 
nu suntem decât numai oameni, lisus Cel cu cruce ne ajută, dăruindu-ne din persoana şi 
viața Sa cele trebuitoare, dar mai presus de firea noastră. Ba mai mult, chiar El însuşi Se 
luptă pentru noi ca să-L urmăm întocmai, pe toată calea noastră pământească. 

lar cine L-a şi văzut pe Domnul şi neasemănata-i Cruce, pe care încă o tot duce 
printre oamenii ce-L pălmuiesc cu ură de fiară până la sfârşitul veacului de-acum, unul 
ca acela sare ca ars din orice iubire conservatoare de sine şi se roagă, strigând să aibă în 

lumea aceasta soarta lui Dumnezeu. Unul ca acesta trăieşte ca un dezlegat de viaţă şi nici 
o urgie a vremii nu-i poate face nimic, decât a-l desăvârşi, lămurindu-l ca aurul. 

De ce e refuzat creştinismul de fiecare în genere? 

E refuzat nu din vreun motiv întemeiat, ci dintr-o viclenie inoculată naturii omeneşti, 
care se alipeşte de plăcere ca de un „bine” şi se depărtează de durere sau jertfă ca de un 
„rău”. Creștinismul practic, prin natura lui, stăvileşte dărăpănarea firii omeneşti prin 
patimi care produc o plăcere imediată, dar care cu timpul, devastând, întunecă totul şi 
pervertesc înțelesurile cuvintelor de bine şi rău, punându-le unul în locul altuia. 

În faza tinereţii e preferată plăcerea, nicidecum frânarea ei. Cine, aşadar, va scăpa de 
toate capcanele ei? 

Abia dacă o mai stăvilesc puţin cei ce practică credința după cuvintele stabilite de 
Biserică. 

Din buze mulţi ÎI urmează pe Domnul, dar când să treacă prin moartea de pe cruce - 
desăvârşita lepădare de sine - mulţi se dau înapoi. Toţi aceştia întârzie pe cale. De aceea 
zic, cine vrea să vadă pe Domnul în veacul fără de sfârşit, după înviere, trebuie să 
meargă cu El toată calea, iar nu numai până la un loc, sau numai până la o vreme. 
Rămaşi în urmă de frică sunt destui în toate vremile, dar mai ales în zilele noastre, 
temându-se ca nu cumva din cauza credinţei să-şi primejduiască viața aceasta. 

Noi însă zicem: unde e fericirea aceea, să cădem şi noi în „primejdia” în care a căzut 
Dumnezeu, iar de nu ne primejduim pentru Dumnezeu e semn că nu suntem vrednici. 
Cel ce se converteşte din toate puterile fiinţei sale şi cu toată sinceritatea la creştinism - 
care este o a doua creaţie a lumii, o a doua creație a omului, o a doua creație a firii, cel 
ce poate să se convertească la Domnul nostru Iisus Hristos cu toată sinceritatea şi la 
toată lumina cunoștinței şi a dragostei de care-i capabilă această cunoştintă 


dumnezeiască, acela se converteşte la toată dragostea - cea una, a lui Dumnezeu, singura 
care poate face unificarea! 


Războiul duhovnicesc 


Omul în întregimea lui are a doua însemnătate după Dumnezeu; un singur suflet e 
mai de preț decât toată materia acestei lumi. Omul nu e o făptură închisă în lumea de 
aici. El nu se mulţumeşte numai să creadă în existenţa unei lumi nevăzute (cum face 
omul protestant) sau să deducă cu mintea existenţa ei din lumea sensibilă, văzută, (cum 
face teologul catolic), ci urmăreşte să se afle într-o legătură cu ea (cu lumea nevăzută). 
Dar chiar dacă n-ar urmări aceasta, el suferă o necontenită înrâurire de la acea lume 
(nevăzută), chiar când nu are o cunoştinţă actuală a acelui fapt. Destinul omului nu se 
desfăşoară influențat numai de factori materiali şi biologici sau cârmuit numai de voinţa 
proprie, ori a celorlalți oameni, ci asupra lui stau aplecate în fiecare clipă puterile 
cerului, cât şi ale iadului, încercând să-l înrâurească în sensul urmărit de ele. Omul nu e 
fărâmă uitată în spațiul lumii, ci tot ce există îi poartă un palpitant interes. 

Însemnătatea omului se arată nu numai prin faptul că a fost creat după chipul lui 
Dumnezeu, ci şi pentru aceea că în jurul fiecărui ins şi pentru fiecare se dă o neîntreruptă 
luptă nevăzută. În jurul fiecărui om e concentrată întreaga existenţă creată şi necreată, 
văzută şi nevăzută. (Pr. Dumitru Stăniloae: Elemente de antropologie ortodoxă). 

Sunt deosebit de semnificative cuvintele lui lisus că - „Duhul rău caută odihnă, pe 
care n-o găseşte prin pustii ci numai în inima omului”. 

Şi iarăşi semnificative sunt cuvintele din rugăciunea „Că Sfânt eşti Dumnezeul nostru 
şi întru sfinți te odihneşti”. (Heruvicul - Sfânta Liturghie) 

Mintea şi inima, iubirea şi cunoaşterea, sunt „locul” lui Dumnezeu în om. Dar şi 
urâciunea pustiirii poate să cuprindă „locul cel sfânt” cum zice Daniil. 

Deci, după texte, inima şi mintea omului pot să fie: sau odihna lui Dumnezeu şi 
chinuirea duhurilor rele sau „odihna” duhurilor rele şi chinuirea lui Dumnezeu. 

Avem două conştiinţe paralele. E fapt important aceasta şi aproape necunoscut. 
Subliniem: „conştiinţa religioasă” şi „conștiința eului”. Adesea „conştiinţa religioasă” 
apare ca întunecată, pentru că duşmana sa, „conştiinţa eului”, cu o forţă extremă o ține în 
nemişcare. Ea continuă totuşi, chiar aşa, să dea mărturie. 

O inversare a situaţiei - mântuirea nu poate avea loc decât sub acţiunea „conştiinţei 
religioase”, normative, revelată în Hristos. 

În „conştiinţa eului”, omul se înțelege ca centru al lumii şi îşi reduce la el toate 
elementele existenţei de care se ştie conştient. 

În sfera „conştiinţei religioase”, dimpotrivă, omul se descoperă în întregime 
dependent de o putere care îl depăşeşte, îl pătrunde şi îl atrage spre ea. lată la ce 
adâncimi se dă războiul nevăzut. 

Pe „conştiinţa religioasă” se altoieşte smerenia, mama tuturor virtuţilor. Pe cealaltă, 
pe „conştiinţa eului”, însă, se grefează independenţa, neascultarea îndărătnică, trufia, 
căpetenia răutăților. Şi una şi alta au expresia lor exterioară văzută: una - dragostea 
ascultării desăvârşite (Filipeni 2, 2-5), cealaltă - îndărătnicia şi toată răzvrătirea. 

Focul, pârjolul acestui război, „nu-l stinge” decât smerenia, dulama lui Dumnezeu. Şi 
e mai bine a fi smerit, decât a şti ce e smerenia. 

După cum ştiţi, una din încheierile rugăciunilor - pe care le zice preotul la Sfânta 
Liturghie, spune: „Că Sfânt eşti Dumnezeul nostru şi întru Sfinţi te odihneşti.” Băgaţi de 
seamă, deci, că Dumnezeu, Unul în fiinţă şi întreit în persoane, Se, odihneşte întru sfinți! 
Ce înseamnă aceasta? Aceasta înseamnă că în păcătoşi Se chinuieşte! „Că Sfânt eşti 
Dumnezeul nostru, şi întru Sfinți Te odihneşti” 

Dacă sufletul drepţilor ÎI odihneşte pe Dumnezeu, închipuiţi-vă cât Se chinuieşte EI în 
sufletul păcătoşilor?! Cât Se chinuieşte Dumnezeu într-o dărâmătură de om. La câtă 
umilință supun oamenii chipul şi asemănarea lui Dumnezeu. 

Să ştiţi că poruncile Domnului sunt poruncile vieții şi voi aveţi multe greşeli față de 
viață, faţă de viaţa voastră, faţă de viaţa copiilor voştri şi față de viitorul neamului. 

Ascultaţi, că nu vă grăim din cărți şi peste puterile voastre de înţelegere. Uite, de aici, 
din uşile împărăteşti, numai noi preoții vă grăim. Şi vă spunem că avem canonul să vă 
ascultăm necazurile. lar când este unul mai curat, zicem: bine că mai este unul mai 
neticăloşit de păcate; şi atunci ne-am odihnit. Şi am simţit bucurie când a venit un creştin 
mai depărtat de păcate. Şi atunci ne-am odihnit. 

Dragii mei, în primele veacuri ale creştinismului toţi creştinii se numeau sfinți pentru 
ca zilnic se mărturiseau şi se împărtăşeau, şi se împărtăşeau de viaţa de dincolo, căci 
mărturisind pe Dumnezeu, ei plecau la treburile lor zilnice şi se trezeau arestaţi sau li se 
tăia capul pentru credința în Hristos! Întru aceştia se odihnea Dumnezeu. Despre aceasta 
vi s-ar putea ţine o predică morală. Trageţi-vă singuri înțelesurile din aceste cuvinte: „Ca 
Sfânt eşti Dumnezeul nostru şi întru Sfinţi Te odihneşti”. 

Băgaţi de seamă care plată o vreți: 

- Vreţi plata Duhului Sfânt? Odihniţi-L pe Dumnezeu întru voi! Cealaltă plată nu-i 
decât pedeapsă şi pe asta nu o vreţi. Altă plată nu este. 

Dumnezeu în Treime locuieşte în oameni asemenea soarelui, care este unul singur dar 
dă lumină, căldură şi este glob (soare). 

Ştiţi sau aţi auzit că mulţi ÎL caută pe Dumnezeu în „ceruri” şi că ar vrea să meargă cu 
avionul la El, sau cu nişte gloanţe care ar trece prin nu ştiu ce straturi. Noi nu trebuie 
să-L înțelegem pe Dumnezeu în acest mod, adică stând undeva departe, în nu ştiu ce 
hăuri din lume. 

Dumnezeu nu locuieşte în depărtare, ci în inimile oamenilor. Împărăţia lui Dumnezeu 

nu este la cine ştie câte milioane de ani lumină depărtare, ci este înlăuntrul nostru. 
Împărăţia lui Dumnezeu e o împărăție a conştiinţei împăcate cu toată lumea, o împărăție 
a iubirii de Dumnezeu şi de oameni, în care se oglindeşte chipul şi asemănarea lui 
Dumnezeu. Prin urmare, realizați în inimă această cunoştinţă a lui Dumnezeu, această 
conştiinţă curată! 

Am găsit la unul din Sfinți Părinți cuvântul că, însuşi Dumnezeu grăieşte din 
conştiinţa limpede a Sfinților, a slujitorilor Săi. Şi zice Sfântul, lărgind înţelesul, că 
Dumnezeu strigă voia Sa din conştiinţa Sfinților către confrații lor, oamenii. 

Acum aş vrea ca, de aici, să vă ridic puţin mintea la prețul pe care-l aveţi voi, să vă 
ridic mintea la valoarea pe care o aveți îngropată în țarina trupului vostru, şi pe care, 
rogu-vă să o dezgropaţi şi s-o scoateţi la lumină, ca să faceţi lucrările lui Dumnezeu, ca 
să fiți odihnă, nu muncitori chinuitori (ai lui Dumnezeu). 

Mereu am crezut în această valoare a omului, nu aceea pe care o vedem noi, cu ochii 
închişi, ci valoarea pe care ne-a dat-o însuşi Dumnezeu. Că omul care ştie aceasta altfel 
se poartă, altă nădejde are, merge mereu cu fruntea ridicată, nu cu fruntea plecată spre 
pământ. Cuvântul acesta se întemeiază pe următoarele trei texte: două ale lui Iisus şi 
unul al Sfântului Apostol Pavel: 

1. „Cel ce are poruncile Mele şi le păzeşte pe ele, acela este care Mă iubeşte pe Mine; 
iar cel ce Mă iubeşte pe Mine va fi iubit de Tatăl Meu şi-l voi iubi şi Eu şi Mă voi arăta 
lui. Dacă Mă iubeşte cineva, va păzi cuvântul Meu, şi Tatăl Meu îl va iubi pe el, şi vom 
veni la el şi locaş la dânsul vom face” (loan 14, 21,23). - E limpede. 

În vremea veche se ştia foarte bine lucrul acesta. Drept aceea, ca să vă silesc să mă 
credeți, vă tâlcuiesc două nume: Teofan şi Teofor- (care înseamnă) iubitor de Dumnezeu 
şi purtător de Dumnezeu. Prin urmare, iată la câtă cinste, la câtă valoare ne-a ridicat 
lisus, descoperindu-ne voinţa Tatălui şi a Sa, de a locui în oameni. Şi ce ne cere Iisus în 
schimbul acestui favor? Nimic altceva decât a-l păzi poruncile Lui şi poruncile Lui nu 
sunt grele. E iubirea de Dumnezeu şi de oameni, de toţi oamenii, şi de cei ce te urăsc! Şi 
se poate. Întâi a putut Iisus. Veţi spune: Era Dumnezeu! Bine. Dar întâiul Ucenic era om, 
Sfântul Ştefan. Ce a zis când îl omorau cu pietre? „Iartă-le lor, Doamne, că nu ştiu ce 
fac!” Se ruga de iertare ca lisus. 

Acestea-s cele două porunci ce trebuie să le sileşti... Da ce, iubirea e poruncă? Da, că 
orice poruncă e silință, la început, până te obişnuieşti, şi apoi din fire, fără silă, iubeşti pe 
Dumnezeu şi pe oameni. De aceea îi poruncă, fiindcă nu-i chiar uşoară. Şi atunci, până 
nu-i uşoară, (până când îţi va deveni uşoară), stăruie în ea, până capeţi deprindere. 
Atunci să ştii că eşti locuit de Duhul lui Dumnezeu, eşti locuit de Fiul, Care se ascunde 
în poruncile Sale şi eşti locuit de Tatăl, al Cărui chip şi asemănare eşti. 

2. Al doilea text al lui lisus: în primul cuvânt e vorba de Fiul şi de Tatăl; şi vorbeşte şi 
de Duhul Sfânt: „Luaţi Duh Sfânt, cărora veți ierta păcatele, se vor ierta şi cărora le veți 
ține, ținute vor fi” (loan 20, 22-23). 

Ştiţi ce se întâmplă cu oamenii? Să luăm de exemplu pe Sfinţii Apostoli: S-au bucurat 
cu lisus, dar cu toate acestea când a venit ceasul încercării s-au temut. Erau fricoşi. Uite, 
ăsta-i omul? A înviat lisus şi nu voiau să creadă, unii de bucurie, alţii de teamă. Abia în 
ziua Pogorârii Duhului Sfânt au deschis inimile pentru totdeauna. Din ceasul acela n-au 
mai stat cu uşile încuiate de teama nimănui. 

Acum fraţilor, controlați-vă ce duh este în voi? Dacă vă e teamă să-L mărturisiți pe 
Hristos, atunci sunteți fricoşii din Apocalipsă. De aceea e trimis Duhul Sfânt, ca să ne 
tămăduiască de frică. Ştiţi cui îi este frică? Celui care are conştiinţa încărcată. Cum să 
ieşim din frică? -„Dragii mei, folosiți-vă de cuvântul lui Iisus”, „Luaţi Duh Sfânt”. 
Duhul Sfânt este cel care te curăţeşte pe tine atunci când ceri iertare, că pe nimeni n-a 
refuzat Dumnezeu dacă omul s-a smerit. Lucrul acesta se face în fața preotului. Veniti în 

fața preotului şi (prin Taina Sfintei Spovedanii) cereți iertare de păcate! De la Iisus avem 
acest Duh Sfânt, dar (noi, preoții) nu putem ierta păcatele celor ce nu ne-o cer, celor ce 
nu vin la spovedanie. Nu putem ierta păcatele în absență; nu putem ierta păcatele prin 
poştă. Când ţi s-au iertat păcatele în chip legal, aşa cum e rânduiala Bisericii, atunci ai 
ieşit din frică. 

Acum altceva: Băgați de seamă că sunt două duhuri: Duhul lui Dumnezeu şi duhul 
satanei - duhul mândriei şi cel al părerii de sine, care te ridică împotriva lui Dumnezeu. 
Dacă omul nu bagă de seamă, se întâmplă ca şi cu o grădină - se umple de mărăcini, se 
umple de păcate. Şi atunci bietul om începe să se îmbolnăvească la suflet, la minte şi se 
apropie de doaga nebuniei. Aceasta-i „binefacerea” pe care ţi-o dau păcatele. Ştiţi că 
sunt şerpi care sug vacile, tot aşa şi păcatul e un fel de dulceaţă, dar pe urmă e venin şi 
otravă. Toate păcatele au ceva îndemnător în ele, şi pe urmă găseşti că-s otravă, că-s 
venin. 

Măi fraților, nu fiți ca „vaca-şarpe”. Omul are minte şi dacă te tot duci după păcate, te 
întuneci la minte, slăbeşti dinspre Dumnezeu şi la necaz vine satana şi-ţi aruncă 
ştreangul la gât ca să te câştige total. 

Biserica e oprită a se ruga pentru cei ce cu voia lor s-au dat satanei. Vedeţi, omul în 
prostia lui vrea să fie al „ăluia” şi zice: „să fiu al..., să mă ia... !” Şi satana se foloseşte de 
omul prost. Nu vă lăsaţi încărcați de păcate, că cu cât te laşi mai mult, cu atât te trezeşti 
mai neputincios la vreme de necaz. Şi atunci, în loc să zici: „Doamne, ajută-mă!” îți 
umblă prin cap gânduri să te omori, să te pierzi, să nu te mai poată scăpa (scoate) nici 
sfinții lui Dumnezeu. 

Asta-i prezența Duhului Sfânt. Ori de câte ori cerem iertare, Duhul lui Dumnezeu se 
roagă pentru mântuirea omului, Duhul care sălăşluieşte în noi de la Sfântul Botez. 
Această sălăşluire a Duhului Sfânt se înnoieşte cu fiecare Sfântă Împărtăşanie. De aceea 
creştinii primelor veacuri se împărtăşeau în fiecare zi şi de aceea nici nu se temeau de 
prigoană. La ei nu era frică. Până şi copiii erau mai curajoşi decât mulți dintre oameni 
mari de azi, cunoscând cuvântul unui copil când zicea: „Tată, nu te teme, că şi eu am 
să-L mărturisesc pe lisus Hristos când mă fac mare”. 

Dacă veți avea răbdare în necazuri, să ştiţi că veţi avea şi Duhul Sfânt. Dacă veți avea 
şi puterea de a mulțumi în necazuri, atunci străluceşte Duhul Sfânt în voi şi să ştiţi că 
nu-i cu neputinţă. 

Când cineva nu e liber de păcat, să nu pună vina pe altcineva. Să nu pună vina nici pe 
stat şi nici pe împrejurări, ci pe sine însuşi, pe lipsa tăriei sale în credinţă, pe lipsa 
dragostei sale față de Dumnezeu. Că întotdeauna, cei ce au trăit în păcat au pus vina pe 
alții. Aceştia-s mereu cu cârteala pe buze. 

A-ţi fi viața mai curată, a te elibera de păcat, o poţi face în orice vreme. Nu te opreşte 
nimeni, creştine, să te faci mai bun, mai curat, mai cuminte şi cu minte! Deci, nu 
întârzia! 

„Odată oamenii I s-au plâns lui Dumnezeu că tare o duc greu cu necazurile, cu 
lipsurile şi cu păcatele. 

- Drept ați spus fiilor că o duceți greu cu păcatele. Deci dacă o duceți greu cu ele, nu 
le mai faceți!” 

Omul se roagă de Dumnezeu să-l scape de necazuri, iar Dumnezeu se roagă de om 
să-şi schimbe purtările. Socotiţi şi voi, care de cine să asculte întâi? 

Toate necazurile noastre, noi ni le-am pricinuit cu păcatele noastre şi ele sunt urmări 
şi plată îndesată pentru păcate; şi asta până vom înţelege pentru ce ne vin şi ne iau de 
nas, ca să ne săturăm odată de ele. 

Despre mărturisirea şi ispăşirea păcatelor” 


Mărturisirea şi ispăşirea păcatelor - sunt două lucruri diferite. 

Iată cum avem noi păcatele: 

1. - unele mărturisite, adică spuse înaintea lui Dumnezeu, sub patrafir la preotul 
duhovnic, şi altele nemărturisite. Pentru păcatele mărturisite căpătăm canonul de 
pocăință. De obicei canonul sau pocania e chiar leacul păcatului aceluia. Şi fiindcă 
cuprinde într-însul o osteneală oarecare, fie pentru trup, fie pentru suflet, osteneala 
aceasta se numeşte ispăşire; iar fiind că pe tine te mustră cugetul şi de aceea ai alergat la 
spovedanie să capeţi liniştire, sigur că vei primi cu bucurie şi pocania (canonul). De 
aceea această osteneală după care ai venit de bună voie, se cheamă ispăşirea de bună 
voie. 

Mulți v-aţi mărturisit păcatele voastre şi totuşi cugetul vă mustră. Oare de ce? De 
aceea, că ori nu ați primit leacul după mărimea rănii, ori că l-ați primit, dar nu l-ați făcut. 
Şi vă mai mustră cugetul chiar şi după ce ați împlinit toată pocăința şi după ce veți fi 
ispăşit păcatul acela, pentru că mai sunt şi păcate nemărturisite, şi până ce nu le veţi 
mărturisi pe toate şi nu veți ispăşi de bună voie toate, nu veți putea avea pace cu pârâşul 
vostru. Căci cugetul nostru când ne mustră pentru păcatele noastre, să știți că e glasul lui 
Dumnezeu în noi. Dacă noi am fi cum trebuie, glasul acesta al lui Dumnezeu în noi ne-ar 
învăţa tainele lui Dumnezeu şi ne-ar răpi în Rai încă pe pământ fiind, dar nu poate de 
mulțimea şi de greutatea păcatelor noastre. De aceea ne tot mustră, că doar, doar, ne vom 
apuca de lucrul ispăşirii şi al curățirii. 

Cugetul e veriga lui Dumnezeu şi de Dumnezeu pusă în noi, de care agaţă Dumnezeu 
mila Sa şi ne atrage la Sine. Ne-ar cuprinde Dumnezeu cu totul şi ne-ar îmbrăca în 
lumină, însă nu găseşte în noi loc curat de care să ne cuprindă decât această singură 
verigă. Nu tânjim noi spre Dumnezeu, cum tânjeşte Dumnezeu spre noi. Pe noi 
dragostea lui Durnnezeu ne arde. Până când încă mai zăbovim în păcate şi nu ne 
desfacem de ele, dragostea lui Dumnezeu spre noi ne este foc arzător, iar apucându-ne 
de ispăşirea păcatelor, ni se face bucurie şi pace şi lumină dumnezeiască. 

Dragostea arde relele. Fericit e cine o are! 

2. - Cu păcatele nemărturisite are Dumnezeu altă socoteală; tot socoteală milostivă, 
însă pe noi ne ustură. Ştiind Dumnezeu nătângia noastră, nu ne lasă părăsiți în 
întunericul necunoştinţei, ci ne trimite necazuri sau pocanie (canon) fără voie. Asta-i 
ispăşirea de nevoie: dureri, pagube, vrajbe, tulburări, copii slabi şi orice altă suferință 
care ne îndoaie cerbicia. 

Ispăşirea de nevoie e, de obicei, mai aspră decât ispăşirea de bună voie, pentru că şi 
păcatele nemărturisite sunt mai grele decât cele mărturisite de bună voie. Cu toate 
acestea, tu, în neştiința ta, te poţi împotrivi rânduielii lui Dumnezeu şi ceea ce îţi trimite 
Dumnezeu spre ispăşire să strici şi să întorci spre mai mare osândă, căci toate le poate 
Dumnezeu fără tine dar ca să te mântuiască din lumea aceasta nu vrea fără tine. Nici tu 
nu te mântuieşti fără mâna lui Dumnezeu şi nici Dumnezeu nu te ridică dacă nu-I întinzi 
şi tu mâna ta. Destul îți este că te cercetează mereu şi atât de mult te roagă! 

Hotărâţi-vă astăzi şi mărturisiți-vă şi cele nemărturisite ale voastre cad; acelea-s 
verigile diavolului în care îşi prinde el cârligele. Luaţi seama că dacă nu vom rupe de la 
noi lucrurile diavolului, nu vom scăpa de ghearele iadului care într-aceste verigi se află. 
Aceasta-i mâna neagră a satanei care ne ia de minte să nu ne îndreptăm viața, ba, 
dimpotrivă, să lovim cu ocări milostiva mână a lui Dumnezeu. Chiar când Dumnezeu ne 


1 Părintele Arsenie Boca, Despre durerile oamenilor vol 2: din învăţăturile Părintelui Arsenie Boca, 
ed. Credinţa Strămoşească, 2003 

întinde mâna, satana ne împinge s-o scăpăm. Voi vă speriaţi când auziţi aceasta, însă ori 
de câte ori blestemați când aveţi necazuri, să ştiţi că lucrul acesta îl faceți: loviți cu ocări 
mâna lui Dumnezeu în dauna voastră, atrăgându-vă urgia lui Dumnezeu! 

Aceştia sunt cei ce osândesc păcatele altora şi nu le văd pe ale lor; vor cădea şi ei 
întocmai, pentru că nu s-au rugat, ci au judecat! 

Ori de la toți cei ce se împotrivesc lucrului lui Dumnezeu în lume, de la toţi aceştia se 
duce Duhul Adevărului şi intră într-înşii duhul satanei, care li se face dumnezeul lor: 
„N-au crezut adevărului şi nu l-au primit; iată le-a trimis Dumnezeu lucrarea minciunii, 
să o creadă pe aceasta... şi să fie osândiţi” (II Tesaloniceni 2, 10-12). Aşa se nasc toţi 
sectanții (mucării) pe lume şi vine urgia lui Dumnezeu peste ei. 

Alunecarea în păcate e o taină a rânduielii nevăzute. Unii cad din neştiință, alții din 
amăgirea firii; unii din ispita diavolului, alții că-i părăseşte Dumnezeu o vreme ca să-l 
cunoască lipsa şi în sfârşit, căderea cea mai mare este cea din urgia lui Dumnezeu. 

Împotriva mâinii întinse a milei lui Dumnezeu poţi să dai până şi cu copita dar 
împotriva urgiei mâniei Lui nu mai poţi face nimic. 

În una din lucrările Părintelui Arsenie Boca, este consemnat lucrul acesta: „în zilele 
acestea mai de pe urmă, când şi nouă ni se pare «că de acum vremea s-a scurtat», 
cercetând firea durerilor, am aflat desfrânarea încleştându-i pe oameni şi lucrându-le de 
zor dărâmarea în întindere şi adâncime. lar pe de altă parte preoții vremilor noastre n-au 
mai urmărit (aceasta) ca păcat şi ca atare să o măture afară din Taina lui Dumnezeu, 
adică din căsătoria creştină (şi nu numai). Aşa se face că: „vai peste vai va fi şi veste 
peste veste va fi şi se va căuta vedenie de la prooroc, (dar) lipsind preotului cunoştinţa 
legii şi bătrânului sfatul”(lezechiel 7,26), oamenii orbecăiesc în mulțimea neştiinţei şi a 
lipsei de sfat, care s-a întins ca o noapte de osândă peste bieții oameni, în care dorm 
liniştiţi somnul de primejdie, de bună credință, precum că aceea nu-i păcat. Dar fiind 
rânduit să văd şi să ascult mereu durerile oamenilor - care le vin de pe urma păcatelor şi 
a lipsei de sfat - şi ajungând adeseori una cu durerea lor, într-o zi slujind Sfânta 
Liturghie şi rugându-mă: «Pentru pacea a toată lumea şi pentru bunăstarea Sfintelor lui 
Dumnezeu biserici», aud deodată în urechea dinlăuntru înfruntarea aceasta: 

- Nu te ruga de Mine să le dau pacea, roagă-te de oameni să-şi schimbe purtările, dacă 
vor să mai vadă pacea pe pământ. Şi am înţeles pe urmă mai multe lucruri. Drept aceea, 
ascultător poruncii, trebuie să strig tare cuvântul Scripturii, ca o sunare de alarmă că 
«Dumnezeu vesteşte acum pe oameni, ca toţi de pretutindeni să se pocăiască» (Fapte 
17,39). Adică să vie la viaţă curată şi la învățătura drept-măritoare a Bisericii lui Hristos; 
iar când vremea o va cere, să le mărturisească cu prețul vieţii, netemându-se de moarte.” 
Şi cu atât mai puţin duhovnicii în scaunul duhovniciei, dacă vor să se mântuiască. 

Foarte adesea mă uit la voi, cum venind de la depărtări mari după nopți de osteneală, 
cu pâinea săracului în straiță (traistă), alergaţi la mănăstire şi rămâneți zile de-a rândul ca 
să auziți cuvânt. 

Dacă cineva s-ar uita la voi prin paginile Sfintei Scripturi ar spune cele zise de 
proorocul Agheu către zidarii care nu mai mergeau la Biserică şi nu mai voiau să 
zidească templul din Ierusalim. Aceste cuvinte vi se potrivesc şi vouă. Şi tot din cauza 
aceasta vi se întâmplă ceea ce spuneam, că vă osteniți de la mari depărtări, cu merindea 
săracului în straiță. Vi se întâmplă pentru vremea când nu mergeați la Biserică, la 
biserica voastră din sat (sau din oraş), unde acelaşi cuvânt vi s-ar fi vestit, încă din 
tinerețe. Cuvântul s-a vestit dar voi ați tândălit, şi-ați rămas acasă, când se vestea 
cuvântul. Căci de unde era să înveţi să faci lucrul lui Dumnezeu, ca să se coboare peste 
tine şi peste casa ta binecuvântarea lui Dumnezeu, dacă n-ai fost la biserică? Dar nu 
numai că n-aţi fost la biserică şi nu v-aţi grijit de casa lui Dumnezeu, dar nu te-ai grijit 
nici de biserica ta, pe care fiecare o avem în noi, căci aşa se spune că trupul nostru este 


) 


) 


323 


locaş al Duhului Sfânt. Şi pe acesta l-ai lăsat să se dărăpăneze (să se ruineze, să se 
năruie, să se surpe, să se deterioreze). 

lată cuvintele lui Agheu, care se potrivesc aşa de bine şi nouă. Căci cum să nu se 
potrivească cuvintele Scripturii la toți? Cuvintele lui Dumnezeu tuturor se potrivesc. Şi 
iată mustrarea lui Dumnezeu, printr-unul din prooroci, făcută jidovilor, pentru că nu 
mergeau la Biserică. lată cum îi luminează şi cum îi îndeamnă să-şi repare Biserica: 

„Aţi tot aşteptat să aveți mult, dar iată că aveţi puţin. Aţi strâns mult şi eu am risipit 
truda voastră! Pentru ce? Din pricina templului acestuia, care este dărâmat, iar voi zoriți 
cu lucrul fiecare pentru casa lui! De aceea cerul se va încuia şi nu-şi va mai da roua sa şi 
nici pământul roada sa. Eu am chemat seceta pe pământ şi peste munţi, şi peste grâu şi 
peste vin şi peste tot ce creşte din pământ şi peste oameni şi peste dobitoace şi peste 
toată strădania mâinilor voastre” (Agheu 1, 9-11). 

Le spune Domnul prin proorocul Agheu aceste cuvinte pentru că nu mergeau la 
Biserică şi nu-şi reparau templul din Ierusalim. lar vouă, astăzi, când veniţi de la mari 
depărtări cu multă osteneală şi cu pâinea săracului în straiță, vi se potrivesc aceste 
cuvinte, pentru că lucrurile s-au întors. Căci cât a fost biserică în sat, voi tândăleaţi cu 
alte lucruri. Cine poate zice că nu i s-a făcut cunoscut cuvântul lui Dumnezeu încă din 
tinerețe?! Iată că acum trebuie să veniți până aici şi să faceţi osteneală ca asta. 

Şi de-ar fi mănăstirea într-un loc unde aţi ajunge cu şi mai multă osteneală, să ştiţi că 
şi acolo v-aţi duce, aşa de mare e durerea când uscă Dumnezeu viaţa oamenilor. Aşa stau 
lucrurile într-o latură. 

Să vedem cum stau lucrurile în latura în care se mai pot îndrepta. Şi vom pleca de la 
cuvintele unui prooroc împărat. lată ce zice Dumnezeu prin gura proorocului David: 
„Ziua şi noaptea mă apasă mâna Ta şi se usucă vlaga mea, ca de arşiţa verii. Mi-am 
mărturisit însă păcatul şi greşeala mea n-am ascuns-o şi am zis: „Mărturisi-voi Domnului 
fărădelegea mea” şi îndată a ridicat pedeapsa păcatului meu. 

De aceea toată sluga credincioasă să se roage Ţie la vreme cuvenită şi chiar potop de 
s-ar stârni, pe acela nu l-ar potopi” (Ps. 31, 4-7). 

Aşa a păţit şi David, cum păţeşte tot cel ce păcătuieşte. 

Simte o uscăciune a vieţii, o tânjire a lui şi a tuturor lucrurilor sale. Simte sabia lui 
Dumnezeu atârnată asupra sa, pentru păcatele sale. 

Ce e de făcut? 

Astea-s şi necazurile care apasă pe toţi şi care vă aduc pe voi la mănăstire. Pentru 
necazurile voastre osteniți. Căci numai prin necazuri scoate Dumnezeu pe oameni din 
înțepeneală, din uscăciunea vieții. lar necazurile te vor ustura tot mai tare, până când vei 
căuta să te tămăduieşti. 

Căci iată ce pricină are cu noi Dumnezeu. Nu cu noi, că doar suntem fiii Lui, ci cu 
relele noastre. Asupra relelor, a păcatelor, a fărădelegilor noastre atârnă sabia lui 
Dumnezeu. Necazurile acestea vă ustură şi din pricina lor vine apoi şi uscăciunea vieții 
voastre. 

Dacă necazurile sunt pricina pentru care veniţi aici, apoi pricina pentru care vi le 
trimite Dumnezeu sunt fărădelegile voastre. 

Cum să scăpăm de sabia lui Dumnezeu care atârnă asupra noastră sau de păcatele 
nemărturisite, căci pe acestea le urmăreşte sabia lui Dumnezeu? Proorocul şi împăratul 
David zice: «Mărturisi-voi Domnului fărădelegea mea şi pe dată a ridicat - a înlăturat - 
pedeapsa păcatului meuy»(Ps. 31, 6). Ce trebuie să facem? Să ne mărturisim toate 
fărădelegile noastre fără nici o ascundere şi îndată va înlătura Dumnezeu osânda, şi 
îndată sabia nu va mai atinge viaţa ta. 

Însă luaţi seama, că pentru aceea atinge Dumnezeu viaţa ta cu necazuri, pentru că nu 
te-ai mărturisit. Dacă zici că-ți merg în curte şi-n viață toate rău, apoi înseamnă că ai 

păcate, de care Dumnezeu vrea să te desfacă. De aceea să vrei şi tu, ce vrea Dumnezeu, 
să te desfaci de rele, căci Dumnezeu nu vrea ca să atârne în veac sabia Sa asupra ta. 

Să vă spun acum câteva feluri, în care simţiţi voi sabia lui Dumnezeu asupra voastră. 

Să zicem că cineva îți face vreo nedreptate. Tu în toate privințele eşti cinstit, şi o 
vecină, soţul, soția sau unul din copii, se va răzvrăti împotriva ta şi-ţi va zice cuvinte de 
ocară: desfrânat, desfrânată, cuvinte grele, care-ţi pătrund inima ca o sabie, şi nu pricepi 
ce poate fi, ba te şi mânii şi dai şi tu cu o sabie asupra lui, şi aşa se ajunge la vrajbă şi la 
lucruri slabe. 

Şi vii aici ca să afli de ce păţeşti asemenea lucruri. Şi afli aici că necazurile acelea, 
nedreptatea aceea totuşi nu e o nedreptate, ci este o nuia cu care Dumnezeu îţi aduce 
aminte de păcatele tale pe care tu nu le-ai mărturisit. Şi păcatul e acel cuvânt zis de 
vecina, de sora sau de propriul copil, cuvânt care te-a săgetat la inimă. Pentru că tu ai 
uitat să mărturiseşti preotului unul din păcatele tale din tinereţe. Şi Dumnezeu îți aduce 
aminte. Tu poate ai uitat că ai început căsătoria cu stângul şi apoi te-ai cununat, sau ai 
lepădat vreun copil şi aceasta e fărădelege înaintea lui Dumnezeu. E o ispravă a curviei, 
chiar dacă eşti cununată după lege. Sau ai uitat să spui că numai ai osândit, sau ai gândit 
despre cineva acelaşi cuvânt, şi ai uitat să-l spui la mărturisire. Dumnezeu însă n-a uitat 
greşalele tale sau cuvintele tale. De aceea vrea ca să te spele, să te curețe de toate relele 
tale. 

Ce face cu tine? Doar îți aduce aminte de relele pe care le-ai făcut. De aceea toate 
relele care îţi vor fi împroşcate în obraz, şi care te vor săgeta la inimă, nu le socotiți ca 
necazuri, ci staţi locului şi cugetați: n-am şi eu oare vreo greşeală ca asta? Pentru că vă 
spun că aşa lucrează Dumnezeu: îngăduie ca bărbatul tău, vecina ta, copilul tău să-ți 
spună cuvinte de ocară, ca astfel să-ți aduci aminte de păcatul tău şi să te îndrepți. Şi 
dacă tu ai uitat, sau ţi-a fost ruşine să-l mărturiseşti preotului -(şi nu trebuia să-ți fie 
ruşine, ci ruşine de păcatul tău numai) - pentru aceasta a îngăduit Dumnezeu ca să-l auzi 
din gura altuia şi cu toate că tu juri că nu eşti vinovată de aşa ceva, şi acum nici nu eşti , 
dar ai acel păcat în tinerețe, şi nu l-ai mărturisit. Asta e pricina vrajbei, păcatele 
nemărturisite. 

Şi când pricepi vrajba, cu rostul ei trimisă fiind de la Dumnezeu, atunci ia aminte, 
recunoaşte-ți păcatul tău şi spune-l sub patrafir la preot, ca să nu mai atâme pedeapsa lui 
Dumnezeu asupra ta. Mărturisi-voi păcatul meu, şi îndată va înlătura pedeapsa păcatului 
meu. Căci zice în alt loc: „Multe sunt bătăile care ajung pe păcătos; iar pe cel ce se teme 
de Domnul mila îl va întâmpina”(Ps. 31,11). Da, necazurile sunt mila lui Dumnezeu cu 
noi oamenii. 

Cum te-ai teme de un şarpe pe care l-ai avea în buzunar, şi ai face tot ce ai putea 
numai să scapi de el, ai arunca şi haina de pe tine cu el cu tot, numai să scapi, căci poate 
găuri buzunarul şi să te muşte, tot aşa să faceţi şi cu păcatele. 

De aceea vă spun să faceți spovedanie curată, cum n-aţi făcut în viaţa voastră. lar de 
vă veţi aduce aminte şi de păcatele pe care vi le-a adus aminte soțul, vecina, propriul 
copil, apoi rugaţi-vă şi pentru gura slabă, care v-a atras luarea aminte, căci prin aceea s-a 
făcut lucrarea lui Dumnezeu. 

Credeţi voi lucrul acesta!? Apoi țineţi-l minte. Pentru cel care te ocărăşte roagă-te ca 
pentru un binefăcător, întoarce-te cu bunătate spre el, şi-Şi va întoarce şi Dumnezeu faţa 
cea luminoasă spre tine. Biruiţi răul cu binele, căci de partea binelui este Dumnezeu. Şi 
oare nu e mai tare Dumnezeu ca răul? 

Lipiţi-vă inima de lucrul lui Dumnezeu, căci zice Domnul: „Cheamă-mă pe Mine în 
ziua necazului tău şi te voi scoate şi Mă vei proslăvi” (Ps.49, 16). Nu mai chemaţi pe 
dracul, pe bată-l crucea, căci dacă tot pe el îl chemaţi, el vă va ajuta şi tot el vă va aduce 
risipă şi moarte. 

Deci lipiţi-vă de cele ale lui Dumnezeu. Şi chiar de vă va trimite necazuri, apoi vi le 
trimite cu rost (spre îndreptare). Şi de îndată ce vei mărturisi păcatul tău, Domnul va 
ridica pedeapsa păcatului tău. 

Şi chiar de vor mai veni necazuri asupra ta, tu nu le vei mai socoti necazuri, ci mila 
lui Dumnezeu cu tine şi aşa vei ieşi biruitor asupra lor. De aceea: binecuvântați pe cei 
care vă blestema, faceţi bine celor care vă urăsc pe voi şi rugaţi-vă pentru cei ce vă 
supără şi vă prigonesc pe voi. (Matei 5, 44). şi asta stă scris! Căci lucru bun fac ei, dar 
nu vedeţi voi. 

Cum v-am mai spus, toţi cei ce vreţi să coboare mila lui Dumnezeu peste casa voastră 
şi peste osteneala mâinilor voastre, curățiți-vă sufletele voastre cu rugăciuni, cu 
spovedanie curată şi cu post. Şi veţi vedea cum are să vină mila lui Dumnezeu şi 
ocrotirea Lui asupra ta şi asupra a tot lucrul mâinilor tale. Amin. 


Despre spovedanie 


La spovedanie nu trebuie să spui păcatele de care te-ai căit mai înainte, de care ai fost 
dezlegat şi pe care nu le-ai mai repetat. Altfel ar însemna că nu ai încredere în puterea 
Tainei săvârşite prin Spovedanie. 

Nu trebuie să-ţi aminteşti de persoanele cu care ai fost în clipa săvârșirii păcatului, ci 
să te osândeşti numai pe tine. 

Sfinţii Părinţi îi opresc pe credincioşi să-şi spună păcatele în toate amănuntele, ci să le 
recunoască în general, pentru ca nu cumva luându-le pe toate în parte, să dea prilej de 
sminteală sufletului său, cât şi duhovnicului. 

Tu ai venit să te pocăieşti şi totuşi nu te căieşti de păcate fiindcă nu ştii să te pocăieşti 
cum trebuie, adică nu-ți aduci aminte de pocăință decât în chip rece şi indiferent. 

Tu ai înşirat toate mărunțişurile, iar ceea ce este mai important ai scăpat din vedere. 
Nu ţi-ai mărturisit cele mai grele păcate; nu ai recunoscut şi nu ai notat că tu nu-L iubeşti 
pe Dumnezeu, urăşti pe aproapele, nu crezi în cele ce spune Cuvântul lui Dumnezeu şi 
eşti plin de mândrie şi de slavă deşartă. În cele patru păcate intră toată prăpastia de 
răutăți şi toată corupția noastră sufletească. În esenţă ele sunt rădăcinile principale din 
care răsar toate vlăstarele căderii noastre în păcat. 

Acum să vă spun şi despre spovedania care duce la smerenia omului lăuntric: 

Întorcându-mi privirea cu toată atenţia asupra sufletului meu şi observând mersul 
lăuntric al stării mele m-am încredințat din experienţă, ca nu-L iubesc pe Dumnezeu, nu 
am dragoste către aproapele, nu cred în nimic din cele ce ştiu despre religie (credinţă) şi 
sunt plin de mândrie şi de iubire de sine. Toate acestea se găsesc într-adevăr în mine 
(descoperindu-le) printr-o cercetare amănunțită săvârşită asupra simţurilor şi faptelor 
acolo unde sunt. 

1. Eu nu-L iubesc pe Dumnezeu - căci dacă L-aş fi iubit, m-aş fi gândit mereu la El 
cu o bucurie pornită din adâncul inimii. Orice gând despre Dumnezeu mi-ar fi adus în 
suflet o plăcere deosebită. Dimpotrivă, eu mă gândesc mai mult şi cu mai multă plăcere 
la cele pământeşti, iar gândurile despre Dumnezeu constituie o greutate, o urâciune şi o 
uscăciune. Dacă eu L-aş fi iubit, atunci convorbirea cu Dumnezeu săvârşită prin 
rugăciune m-ar fi hrănit şi m-ar fi dus spre o neîntreruptă legătură cu El. Dar, 
dimpotrivă, departe de a mă desfăta în rugăciune, eu simt o greutate tocmai în timpul în 
care mă rog, mă lupt cu plictiseala, slăbesc din pricina lenevirii şi sunt gata să mă apuc 
cu mai multă plăcere de orice fel de alt lucru mai mărunt, nu mai ca să pun capăt 
rugăciunii. Din ocupațiile mele nefolositoare, timpul trece pe neobservate, dar când mă 
apuc de lucruri dumnezeieşti, când mă aflu în prezenta Lui mi se pare un an. Cel ce 
iubeşte pe cineva, se gândeşte neîncetat, tot timpul, numai la această persoană, şi-o 

închipuieşte, se gândeşte la ea şi în orice ocupaţie iubitul său prieten nu iese din 
gândurile lui. Eu însă în 24 de ore, abia dacă jertfesc o oră ca să mă cufund în adâncurile 
gândirii despre Dumnezeu, ca să mă înflăcărez cu dragostea Lui, iar restul de 23 de ore, 
le pun cu plăcere şi cu toată râvna pe altarul atâtor mii de patimi. În vorbirile despre 
lucrurile nefolositoare, despre lucrurile mici pentru suflet, eu sunt treaz, simt o plăcere, 
iar în discuţiile despre Dumnezeu sunt uscat, plictisit şi trândav. Nevrând să ascult de 
convorbirile dumnezeieşti, caut să trec mai repede la discuţiile care măgulesc patimile, 
caut cu ele să-mi satisfac dorința de a dobândi mai multă cunoştintă de ştiinţele lumii, de 
pildă în ştiinţele economice, iar învățăturile Legilor Domnului, cunoştinţele despre 
Dumnezeu, despre religie, nu lasă nici o urmă asupra mea, nu-mi hrănesc sufletul. De 
aceea, socotesc că toate acestea, departe de a fi ocupația esenţială a unui creştin, nu sunt 
decât subiecte singuratice şi de mâna a doua de care trebuie să mă ocup numai în timpul 
liber şi numai aşa... în treacăt. Scurt vorbind, dacă dragostea lui Dumnezeu se cunoaşte 
după împlinirea poruncilor Lui -,„Dacă Mă iubiţi, veți păzi poruncile Mele” — spune 
Domnul nostru isus Hristos, iar eu nu numai că nu păzesc poruncile Lui, ci-mi dau prea 
puţin silința ca să le împlinesc, atunci să trag încheierea potrivit adevărului cel mai curat 
că eu nu-L iubesc pe Dumnezeu. Aceasta o întăreşte şi Sfântul Vasile cel Mare când 
spune - „drept dovadă că omul nu-L iubeşte pe Dumnezeu şi pe Hristosul Său, este 
faptul că el nu împlineşte poruncile Sale”. 

2. Nu am dragoste către aproapele.Că departe de a mă hotărî să-mi pun, potrivit 
Evangheliei, sufletul meu pentru binele aproapelui, eu nu jertfesc nici măcar cinstea, 
fericirea şi liniştea mea pentru binele aproapelui. Dacă l-aş fi iubit potrivit poruncii 
Evangheliei, ca pe mine însumi, atunci nenorocirea lui m-ar durea şi pe mine, iar 
fericirea lui m-ar umple de fericire şi pe mine, pe câtă vreme eu care ascult cu mai multă 
curiozitate povestirile privitoare la nenorocirile aproapelui, nu mă interesează, sau ceea 
ce este o crimă şi mai mare, parcă găsesc o plăcere în toate acestea. Eu nu acopăr cu 
dragostea faptele cele rele ale fratelui meu, ci le răspândesc; văzându-i bunăstarea, 
cinstea şi fericirea lui nu mă bucur ca şi cum ar fi şi ale mele proprii, ci ca şi orice lucru 
străin de mine, nu trezesc în sufletul meu nici un simțământ de bucurie, ci dimpotrivă, 
stârnesc în inima mea un fel de invidie şi dispreţ. 

3. Nu cred în nimic din cele ce ţin de religie, nici în nemurire, nici în Evanghelie. 
Dacă eu aş fi fost bine încredinţat că fără nici o îndoială dincolo de mormânt este o viață 
veşnică, şi răsplată pentru faptele pământeşti, atunci fără încetare m-aş fi gândit la toate 
acestea. Un simplu gând despre nemurire m-ar fi îngrozit, pe când eu nu mi-am trăit 
viața aceasta ca un pribeag care este gata să intre în patria lui, ci dimpotrivă, eu nici 
nu-mi pun problema veşniciei, iar sfârşitul vieţii de aici îl socotesc ca un fel de margine 
a existenţei mele. Un gând tainic se umbreşte în inima mea: Cine ştie ce va fi după 
moarte?! Chiar dacă zic că eu cred în nemurire o zic numai din gură nu din convingere, 
iar inima mea rămâne departe de credinţa puternică în viaţa cea veşnică. Dacă Sfânta 
Evanghelie, ca un cuvânt al lui Dumnezeu, ar fi fost primită în inima mea cu credință, eu 
m-aş fi ocupat mereu de ea, aş fi învăţat-o, m-aş fi desfătat cu citirea ei, şi chiar o simplă 
privire aruncată asupra ei ar fi trezit în mine o adâncă evlavie. Înţelepciunea, fericirea şi 
iubirea care sunt prime în paginile ei, m-ar fi umplut de bucurie, m-ar fi desfătat în 
învățăturile Legii Domnului şi noaptea - m-aş fi hrănit cu ele, cum te hrăneşti cu pâinea 
cea de toate zilele şi aş fi purces din toată inima la împlinirea poruncilor ei. Nimic din 
cele pământeşti nu ar fi fost în stare să mă abată de la această hotărâre. ŞI totuşi eu, chiar 
dacă din când în când mai citesc din Cuvântul Domnului, aceasta o fac fie dintr-o 
necesitate, fie din curiozitate ştiindcă şi încă din astfel de împrejurări nu mă pot adânci 
cu cea mai mare luare aminte în duhul Evangheliei şi simt cum mă cuprinde o uscăciune, 
o lipsă de interes, ca şi cum aş fi în faţa unei cărți obişnuite, rămân fără nici un fel de 

roadă şi chiar bucuria o schimb pe orice fel de carte lumească în care găsesc mai multă 
plăcere şi multe subiecte pline de interes. 

4. Sunt plin de iubire şi de mândrie de sine. Tot faptele mele afirmă următorul lucru: 
văzând în mine ceva bun, doresc să-l scot la iveală, sau să mă proslăvesc în faţa altora, 
sau să mă îndulcesc înlăuntrul meu, deşi în afară arăt o oarecare smerenie, totuşi le 
atribui propriilor mele puteri şi mă socotesc în fața altora cel mai desăvârşit, sau cel 
puţin nu mai rău decât el. Dacă observ la mine un neajuns, caut să-l acopăr cu aparente - 
cu necesitate sau cu nevinovăție; mă supăr pe cei ce nu mă respectă, pe care-i consider 
drept nişte nepricepuţi care nu ştiu să preţuiască oamenii; mă laud cu binefacerile mele, 
înfrângerile în întreprinderile mele le socotesc jignitoare pentru mine, cârtesc şi mă 
bucur de nenorocirea vrăjmaşilor mei. Chiar dacă-mi dau silinţa spre ceva bun, am drept 
scop sau lauda sau folosul meu sau mângâierea ce vine de la lume. Într-un cuvânt, eu fac 
din mine un ideal în fața căruia săvârşesc o neîntreruptă slujbă, căutând în toate fie 
plăcere pentru simţuri, fie o hrană pentru patimile şi poftele mele doritoare de desfătări. 
Din toate cele înşirate aici, mă văd mândru, lipsit de credinţă, neiubitor de Dumnezeu şi 
urâtor de aproapele. Ce stare mai păcătoasă decât aceasta? Situţia duhurilor întunecate (a 
dracilor) e mai bună decât a mea, căci ele chiar dacă nu-L iubesc pe Dumnezeu, îl urăsc 
pe om, trăiesc şi se hrănesc cu mândrie dar cel puţin ele cred şi se cutremură de atâta 
credinţă. Dar eu? Mai poate fi o stare mai grea decât aceea care mă aşteaptă? Şi pentru 
care alte pricini hotărârea judecății va fi mai aspră, dacă nu pentru o astfel de viaţă 
dezordonată şi nechibzuită pe care o recunosc în mine însumi. 

Sfat pentru mărturisit 


- Sufletul ce cugetă la mărturisit, ca de o frână se împiedică de la păcate. lar cine 
n-are frână, le va face fără grijă fiind în întuneric. Când lipseşte mai marele nostru, să 
avem măcar chipul lui în minte şi despre tot ce am şti că s-ar scârbi de ar fi de față, să nu 
facem, fie cuget, fie vorbă, fie lucru, fie hrană, fie somn şi orice altceva - de la acestea să 
ne întoarcem. Abia atunci cunoaştem cu adevărat cum este ascultarea noastră. Numai 
copiii fără minte se bucură de lipsa dascălului lor, ceilalți însă o socotesc ca pagubă. 

- Cel ce mărturiseşte duhovnicului său şerpii ispitelor, credință adevărată dovedeşte; 
iar cine-i ascunde, pe drumul pierzării se află. 

- Cine va ajunge la cuget curat, ascultă desăvârşit de părintele său; acela nu se va 
teme de moarte, ci ca un somn spre o altă viaţă îi va fi. 

- Cel ce uneori ascultă de părintele său şi alteori nu, se aseamănă unui bolnav de ochi 
ce pune pe ei o dată ierburi tămăduitoare, altă dată var nestins. Căci zice: „Unul zidind şi 
altul stricând, ce folos au fără numai osteneală în zadar”. 

- Să nu ne speriem văzând că şi după mărturisire ni se dă război, că mai bine este a ne 
lupta cu întinăciunea decât cu trufia. 

- Nu pregeta să-ţi mărturiseşti păcatele tale duhovnicului cu chip smerit, ca înaintea 
lui Dumnezeu. Că El e ajutorul tău. Căci am văzut osândiţi care cu chip prea jalnic şi cu 
mărturisire prea umilă şi cu rugăciuni au îndulcit asprimea Judecătorului şi mânia Lui în 
milostivire au întors-o. De aceea şi loan Înaintemergătorul mai întâi mărturisirea o cerea 
şi apoi botezul de la cei ce veneau la dânsul, nu că lui i-ar fi lipsit, ci aşa li se lucra 
mântuirea. 


Gândurile şi vicleniile lor 


Gândurile vin în minte de la fire, de la Dumnezeu şi de la diavol. 
De la fire sunt cele numite: foamea, setea, frigul şi celelalte. 

De la Dumnezeu sunt gândurile cu grijă de suflet, de luminarea lui, de aducerea 
omului întreg, curat înaintea lui Dumnezeu, precum şi atenționările conştiinţei şi altele 
asemenea. 

De la diavolul sunt plăcerea de a face rău, de a uita de Dumnezeu, precum şi toate 
pasiunile. Şi o altă caracteristică a lui este că sileşte omul la toate extremele care-i sunt 
peste putere. 

Mintea, nu creierul, trebuie să ştie să deosebească ce vine de la Dumnezeu, sau de la 
fire, sau de la diavol. Cu mintea trecem prin mormânt dincolo, ea nu-i supusă morții. 

Toate acestea ca gânduri. 

Dar diavolul încurcă lucrurile şi altfel, le strâmbă! Strâmbă şi cele ale firii, îmbiind 
firea la toate denaturările şi exagerările ca s-o uzeze şi s-o înnebunească după tot felul de 
plăceri egoiste. 

Strâmbă şi cele ale lui Dumnezeu. Dacă mintea nu ia aminte, diavolul face cu omul 
cum face cu sectarii. Trage în greşeală pe om să nu asculte de orice rânduială ci numai 
de mintea din capul lui, în care el, diavolul, e profesor. 

Ce interesează aici, cu deosebire, e ce face diavolul cu instinctele primare ale omului, 
cum le degradează, cum le exagerează... prezentându-le ca drepturi la ceva -,„minţind că 
asta-i libertatea lui” (gen drepturile omului trâmbiţate de comunitatea europeană). Că 
asta-i el (omul) şi altceva nimic. De cumva omul crescând află că mai are şi minte şi 
suflet, le umflă de mândrie, de aroganță, de suficiență de sine, de neascultare şi 
îndărătnicie. 

O altă caracteristică a diavolului e că este cel mai mare pisălog pe capul omului, 
obsedând mintea chiar şi în vis cu „învăţăturile lui”. Obsesiile sexuale, de pildă. Acestea 
sunt gânduri care ciocănesc la cap până îl biruie şi îl duc la învoială pe bietul om neatent, 
îl duc la faptă şi îl aruncă în păcat. Plăcerea mincinoasă şi de-o clipă a căderii în păcat 
devine cleiul memoriei şi se face deprindere care de acum va cere o repetiţie continuă şi 
omul pierde stăpânirea de sine şi merge în calea păcatului până la istovire prin moarte şi 
nu moarte bună ci moarte a minții mai întâi - că a fost prima de vină. Nevrozele, 
psihozele sunt efectul denaturării acestui instinct primar al firii în câteva generații 
succesive dar pot apare şi într-o generație dată. Deci omul condus fără să-şi dea seama 
de diavol a declanşat exploziv un instinct al firii. Astfel deci a slăbit firea minţii, a slăbit 
stăpânirea de sine, a acoperit mustrarea de conştiinţă, care acum ea face explozie şi 
găsind mintea slăbită o alungă în schizofrenie, în paranoia şi în alte nenorociri nervoase. 

Calea călugăriei nu e după fire; ea e mai presus de fire, ca atare cere o putere în plus. 
Se înţelege că e o putere mai presus de fire de la Dumnezeu dar şi o capacitate biologică 
de rezistenţă faţă de pisălogeala obsesiei, a tensiunii firii sau a povârnişului denaturării. 

Când au zis ucenicii Mântuitorului într-un context: „Nu e bine a se însoţi omul cu 
femeie”, iar Domnul Hristos, Autorul omului, le-a răspuns:,, Cuvântul acesta nu-l pot 
cuprinde decât aceia cărora le este dat”. 

Cum dat? Dat în conştiinţa lui genetică, mai înainte de a fi vreuna din zilele lui pe 
pământ. Dat ca destin cu ajutorul orânduirii speciale, a unor gene... în cromozomii săi 
specifici xx sau yy, ca tensiunea lor cea după fire să poată favoriza convertirea iubirii 
fizice - pentru o singură persoană, opusă sexului - în iubire duhovnicească universală 
pentru toţi oamenii oricum ar fi ei. 

Potrivnicul (diavolul) e îngăduit să ispitească trupul şi sufletul cu plăcerile patimilor: 
senzualitatea, lăcomia, luxul, slava deşartă, ispita puterii sau a măririi trecătoare, a 
mândriei sau aroganţei, cu patima proprietăţii, sau poate ispiti omul făcându-l să intre în 
contextul unei concepții de viață diametral opuse Revelației. Toate patimile dezlănţuie o 
concurență pe bunurile lumii acesteia încât oamenii se văd unii pe alţii duşmani de 
moarte şi ajung la crime şi războaie. 

Iubirea de oameni e înfrântă de egoisme antagonice sau demonice. Oamenii pot 
înnebuni dacă rămân sau oftează cu exclusivitate numai pentru viața de acum şi de aici. 
Libertatea lor cu care sunt împodobiți de creație nefolosind-o sub îndrumarea lui 
Dumnezeu ajung în cea mai demonică robie şi omul e pierdut cu voia şi cu mintea lui. 
Deci, de ce e îngăduită devierea şi potrivnicul? Ca să se vadă încotro înclină libertatea 
duhului nostru şi de acea direcție să aibă parte în veci. „lată, pus-am înaintea feței 
voastre apa şi focul, viaţa şi moartea; spre care veţi întinde mâna, pe aceea veţi avea-o” 
(Isus Sirah 15, 16-17; Deut. 30,16). 

Numai între contrarii se desăvârşeşte iubirea. 

Gândurile lui sarsailă îşi pierd puterea când sunt spuse, denunţate la preot. Mai greu 
este cu neajunsurile ereditare tesute în fire. La obârşie şi acestea tot pe cel viclean îl au la 
rădăcină. Sunt neputinţe ereditare de care greu scapi, ba de unele din ele nu scapi. 
Exemplu: alcoolismul bunicilor, străbunicilor, se soldează în urmaşi cu un creier mai 
slab. Descendenții acestora merg până la al treilea neam. Sfânta Scriptură pomeneşte şi 
de al patrulea neam..., de-al cincilea neam nu mai spune nimic, dovadă că s-a stins 
neamul acesta. 

Orice lămurire luminată nu poate înlocui celulele nervoase distruse de alcool. Sunt 


ajutăm la judecată. 

Pentru slava deşartă munciți mult, mai mult ca pentru smerenie. Faceți mai bine şi 
îmbunătățiți locul cât puteți mai mult dar nu pentru a fi laudă ci pentru a vă însemna 
sufletele voastre. 

Cum puteți să credeți când primiți slavă unii de la alții şi slava care vine de la 
Dumnezeu n-o căutați? „Nu puteți sluji la doi domni” şi la cel cu slavă deşartă şi la cel 
cu slavă adevărată. Gândiţi-vă bine! 

Cel mai bun semn că în noi nu există nici măcar un început de dragoste pentru 
Dumnezeu este greutatea de a-l sluji lui Dumnezeu, când nu vrem să ne îndeplinim 
deloc datoriile noastre privitoare la El. Cineva i-a spus lui Avva Agaton: „Mi s-a dat 
poruncă, dar îndeplinirea poruncii e legată de necazuri; vreau să îndeplinesc porunca, dar 
mi-e frică de necazuri”. Bătrânul i-a răspuns: „Dacă ai fi avut dragoste, ai fi îndeplinit 
porunca şi ai fi biruit necazurile”. 

Să nu-mi spui că-L iubeşti pe Dumnezeu, acestea nu sunt decât simple cuvinte, arată 
dragostea cu fapta. 

Nimic nu poate înlocui lipsa iubirii (de Dumnezeu), dar iubirea înlocuieşte toate 
neajunsurile. 

lubeşte (pe Dumnezeu) şi vei proceda cu dreptate în orice prilej. Acest principiu 
duhovnicesc te va învăţa cum să procedezi în toate împrejurările. 

Nu va lumina candela fără untdelemn, nici rugăciunea nu va lumina duhul fără 
iubire. Fumul de tămâie nu se va ridica fără foc, nici rugăciunea nu se va ridica la Dumnezeu 
fără dragoste. lubirea de Dumnezeu toate le întoarce în mijloace pentru mântuirea şi fericirea 
noastră. 


Un destin înţeles 


Pribegim mulți ani în viață fără a ne lămuri un rost în lume. Unii pribegesc fără rost, 
fără țintă. Alții îl caută toată viaţa fără să-l găsească sau fără să ştie că l-au găsit. 

Înţeleg prin destin rosturile pe care le-a ascuns Dumnezeu în viaţa fiecărui om şi pe 
care omul trebuie să le desfăşoare la rându-i între oameni. În fiecare ins e sădită o 
intenţie a lui Dumnezeu, care prin om trebuie să devină creaţie. 

În creştinism omul este ridicat până la cinstea de colaborator al lui Dumnezeu, iar 

această colaborare e destinul. Talanţii (talentele) - sunt înzestrările acestei colaborări ale 
lui Dumnezeu cu omul. 

Lucrând în sensul înzestrărilor, lucrezi în sensul destinului tău. Omul e neliniştit câtă 
vreme nu ştie ce vrea Dumnezeu cu el, ce vrea Dumnezeu de la el. 

Viaţa (pământească) nu e un scop în sine ci numai un mijloc, e numai cadrul unui 
destin sau e în cadrul unui destin. 

Mulți se tem de cuvântul destin, ca nu cumva să însemneze predestin, prin urmare, să 
se trezească într-o doctrină fără de libertatea voinţei, deci fără conceptul specific creştin 
al responsabilităţi ultime. 

Cum să nu răspunzi de ce ţi-a dat Dumnezeu? Şi cum să nu răspunzi dacă n-ai făcut 
ce ţi-a dat de făcut? 

Lucrătorii viei angajaţi de Dumnezeu, iconomi ai creației Sale, nu aveau să răspundă 
pentru că şi-au interpretat destinul? Mozaicii din Ierusalim, care aveau această istorie 
unică în lume, istorie mai mult a viitorului decât a trecutului - Sfânta Scriptură - nu sunt 
cu atât mai răspunzători, cu cât n-au înţeles destinul ascuns de Dumnezeu în neamul lor 
în sensul lui Dumnezeu, ci în sensul (dorit de ei al) unei împărății pământeşti? Marea 
răspundere a lui Israel a rămas tocmai vinovăția că nu s-au integrat în viitorul pe care-l 
destinase Dumnezeu Scripturii. 

Dar iată că vine cineva la Praznicul Paştilor în Ierusalim, un copilaş de 12 ani, plăcut 
la chip, cu ochii frumoşi şi păr bălai ca odinioară strămoşul lui, David, (Regi 16,22) Care 
Îşi înţelege destinul la reala interpretare a destinului lui Israel. 

Toţi capii de familie erau îndatorați de religie să vină la Ierusalim de 3 ori pe an. 
Printre aceste 3 zile era şi praznicul Paştilor iudeilor, care comemora ieşirea evreilor din 
robia Egiptului, dar mai însemna şi ultima zi a robiei, când aşteptau îmbrăcaţi de plecare 
porunca lui Faraon de punere în libertate. Mai era ţinută în Praznicul Paştilor şi jertfa pe 
altarul templului a mielului pascal, sângele căruia era semn pe uşa fiecărui israelitean, 
spre apărarea de îngerul morţii care pedepsea Egiptul. 

Când a văzut copilul lisus jertfa şi arderea mielului, atunci Cel ce era personificarea 
iubirii S-a identificat durerii mielului şi deodată I s-a deschis taina ce preînchipuie 
această jertfă. Această puternică impresie a jertfei unui miel nevinovat a organizat 
dintr-o dată, într-o lumină nouă de viitor, întrebările pe care avea să le pună rabinilor de 
îndată ce-i va putea prinde de vorbă. De aceea, după praznic, lisus nici gând nu avea să 
se întoarcă acasă, până ce nu afla tot ce-L ardea pe El. Cum lisus avea 12 ani, vârsta de 
trecere între copii şi tineri şi vârsta de admitere în şcoala rabinică a templului - printre 
tinerii care şedeau la picioarele bătrânilor era şi lisus. Într-o aripă a templului 
(întrebându-i şi răspunzându-le din Scriptură), preoții țineau curs de îndrumare prin 
întrebări şi răspunsuri, în felul în care erau mai de mult şcolile profeților. 

lisus era printre mozareţii templului, întrebându-i şi răspunzându-le din Scriptură 
despre venirea lui Mesia. Bătrânii ascultau Copilul şi se minunau de înțelepciunea Lui. 
Ei nu-şi puteau da seama că vorbesc cu un Copil ce Şi-a înţeles destinul: misiunea pe 
care o avea în lume de a înlocui cu Sine mielul de jertfă. Cu umilință de copil, lisus 
repetă textele din profeți, arătând înţelesuri mai adânci pe care mozareţii le treceau cu 
vederea. Copilul îi întreba mai des despre locul din Isaia, în care sunt profeţite 
suferințele lui Mesia, şi din Psalmi, despre jertfa Mielului lui Dumnezeu. Dacă de la 
această întâlnire a lui lisus cu mai marii templului s-ar fi mers mai înainte, s-ar fi trezit 
un mare interes pentru ale religiei, şi când lisus, la 30 de ani - vârsta legală ce dădea 
dreptul de a învăţa, ar fi început să propovăduiască, ar fi găsit căpetenii care să-L 
primească drept o împlinire a Scripturilor. 

Bătrânii vedeau în El mari făgăduinţe, dar nu le vedeau decât prin cercul lor îngust. 
Copilul le mişca inima, cum poate n-o făcuse nici un om până la El. Dumnezeu încearcă 

să le dea învăţătorilor lui Israel o nouă lumină a Scripturilor, folosindu-se de nevinovăția 
de copil a Fiului Său, singura cale care nu le rănea îngâmfarea lor de rabini. Ei nu 
admiteau ca cineva să-i învețe. De aceea Iisus le-a dat impresia că ei sunt învățătorii iar 
El şcolarul. Era singura cale de a le arăta că profețiile mesianice mai au şi alt înțeles. Dar 
trufia lor nu le îngăduia să recunoască şi o altă interpretare a Scripturilor, decât aceea 
care le satisfăcea pofta de dominație. 

Dacă L-ar fi ascultat, tâlcuirea locurilor mesianice ar fi suferit o radicală reformă, în 
sensul vederilor dumnezeiescului Copil. 

Au trecut 3 zile frumoase pentru Iisus, nu însă şi pentru Iosif şi Maria, Maica Sa, 
care-L căutau deznădăjduiţi. Când ÎI găsesc între bătrâni, mama Îi face o duioasă dojană 

-„Ce ne-ai făcut? Tatăl Tău şi cu mine Te căutam!” La aceste cuvinte ale mamei, copilul 
răspunde într-un grai neînțeles: -,,Nu ştiaţi, că în casa Tatălui Meu se cade să fiu?” Iisus 
aflase cine era şi ce avea de făcut. 

Iată un destin înţeles la 12 ani. Întâlnirea cu jertfa din templu şi cu rabinii, I-a făcut 
lui Iisus revelarea destinului. Deşi acesta ar fi trebuit să fie cunoscut de ei după Scripturi, 
iată lisus ŞI-l cunoaşte împotriva lor, fiindcă cunoaşterea lor era orbită de prejudecăţi 
politice şi nu era orientată spre năzuințele desăvârşirii. 

Dreptul Simeon Îl cunoaşte pe Copil acum 12 ani, în acelaşi templu, dar urmaşii 
dreptului nu mai aveau viaţa lui ca să-l cunoască şi ei. Acesta din copilărie, ars de o rază 
a destinului, aştepta... 

Oamenii nu ştiau cu ce răbdare şi îndârjire a înzestrat Providența pe Copilaşul acesta 
Căruia I-a încredinţat marea misiune a mântuirii oamenilor. De atunci nu mai este între 
oameni destin mai mare decât al lui lisus. Iar lisus Şi-a asociat la acelaşi destin al Său pe 
toți ucenicii Săi din veacuri. A fi gura Lui, a fi inima Lui către orice necăjit al lumii, a 
face din viaţa ta viaţa Lui. Aşa cum şi Sfântul Pavel îşi interpreta destinul - „Mie a vieţui 
este Hristos, iar a muri (pentru El), este DOBÂNDĂ” (Filip. 1,21). De atunci lisus dă 
omului şi toată energia Lui divină. lisus este un destin întruchipat. 

- Cine-L ajunge, ştie ce are de făcut! 


Despre momentul morţii 


Pentru înţelegerea celor ce se petrec la ieşirea sufletului din trup, mult ne ajută 
teologia chipului şi asemănării. 

Repetăm pe scurt câteva date: 

Omul a fost creat după chipul şi asemănarea lui Dumnezeu. Chipul îl are în însuşirile 
sale sufleteşti prin natură, iar asemănarea a primit-o ca posibilitate a desăvârşirii prin 
har, după nevoință. Deci chipul ne este dat, iar la asemănare trebuie să ajungem în cursul 
vieții. 

Porunca lui Dumnezeu de la început a fost „creşteți” şi însemna tocmai această 
ajungere la asemănare prin ascultare şi conlucrare cu voia divină. 

Dar omul, neascultând prin cuvânt, la sfat străin se grăbi cu partea a doua a poruncii, 
cu „înmulţirea” înainte de a creşte duhovniceşte. Aceasta i-a adus „îmbrăcarea” în aceste 
„haine de piele” a căror sfârşit este „„moartea”. Una din rugăciunile înmormântării 
explică aceasta astfel: „Ca această negrăită legătură dintre trup şi suflet să se taie şi să se 
desfacă în cele din care a fost alcătuit, adică sufletul să se întoarcă la Dumnezeu de la 
Care şi-a luat ființă, iar trupul să se întoarcă în pământ, din care a fost luat, pentru ca 
răutatea să nu devină nemuritoare”. Prin neascultarea care i-a adus omului moartea 
hainelor de piele a fost îndreptată şi posibilitatea creşterii la „asemănare”. 

Această stare de lucruri a dăinuit în tot neamul omenesc până la întruparea lui 
Hristos, noul Adam, Care a fost ascultător până la moarte şi „încă moarte pe cruce”. Prin 

ascultarea Sa, de asemenea încercată de ispititor, am recâştigat iarăşi posibilitatea 
asemănării, Înainte de Hristos n-a fost mântuire şi în afară de Hristos nu este mântuire, ci 
numai în Hristos ne putem mântui. 

Între chip, ascultare, asemănare şi mântuire se stabileşte o strânsă legătură. Căci nu ne 
putem mântui numai cu chipul, fără asemănare, şi nu putem spori de la chip la 
asemănare, fără ascultare şi nu putem asculta prin natură fără Hristos. 

Deci, ascultarea Lui cea până la jertfă ajută şi ascultării noastre, întorcând-o în 
ascultarea originară pe care o pierdusem toți în Adam. Ce am pierdut toți în Adam 
recâştigăm individual în Hristos. De aceea e numit creştinismul o a doua creaţie a lumii. 

Moartea totuşi dăinuieşte şi după Hristos. Dar acum nu mai are sensul osândei, ca 
plată a neascultării, căci ascultarea lui Hristos - jertfa - a transformat moartea în 
eliberarea de patimi. 

Jertfa Mântuitorului a biruit moartea, care până aici se întindea şi asupra sufletului 
nemuritor, ținându-l închis într-o stare de iad. 

Învierea lui Hristos a biruit moartea, pentru noi lăsându-i morţii puterea numai asupra 
trupului, „care nu se supune lui Dumnezeu şi nici nu poate” iar pentru suflet făcând-o şi 
înviere. Învierea lui Hristos mai este totodată şi certitudine religioasă a învierii celei de 
obşte a cărei începătură S-a făcut Domnul Hristos. Deci Hristos prin jertfa Sa a câştigat 
biruință asupra morţii în toată extinderea sa, iar biruința ne-a dat-o nouă. Cu puterea 
ascultării Sale, a restabilit chipul ce se desfigurase, am văzut slava asemănării, „slava 
Sa”, „ca a unui Dumnezeu”. A restabilit asemănarea originară a omului cu toate urmările 
acestei restabiliri. 

Cu aceste câteva date dogmatice putem înţelege ceva mai bine şi cele de la ieşirea 
sufletului şi cele de pe urmă ale omului, iar pentru o mai clară înţelegere a lucrurilor 
împărțim descrierea faptelor ce se petrec în două situaţii extreme, lăsând subînțelese 
treptele intermediare a căror variaţie este aproape infinită. 

- O extremă o formează starea sufletelor, care în cursul vieții pământeşti n-au avut 
nici o grijă de mântuirea lor, au fost numai trup, numai natură, numai chip. 

- Cealaltă extremă o formează starea sufletelor care în starea vieții pământeşti au 
alergat la „Ținta Hristos”, au biruit trupul prin duh, prin nevoinţă şi har şi-au depăşit 
natura şi în dar au primit cununa alergării: asemănarea, desăvârşirea, slava 
îndumnezeirii. 

Totuşi pentru evitarea încadrărilor arbitrare şi a fanteziilor deznădejdii, descriem şi 
câteva stări intermediare, luate la întâmplare. 

Să luăm lucrurile cum se petrec ele. 

1. În prima extremă: trupul slăbeşte, legătura materiei se subțiază, relaţia cu veacul 
acesta se stinge, fie pe calea bolii, fie pe calea ascezei. Dacă omul a trăit mai mult după 
firea pământească, la sfârşit prezintă o înfăţişare de înfrânt, de amărât dar şi de „arătare”. 
Dă impresia unei absenţe a sufletului într-un rest de om. În realitate sufletul e încă în 
trup, dar nefiind dezvoltat după natura sa, fiind pipernicit ca rosturi ale sale în trup, avem 
această impresie de absenţă, de „dus”. 

Omul natural, omul trupesc nu-şi vede sufletul, abia îşi constată chipul, însă fără să-i 
confirme obârşia. Nu-şi poate face o idee clară despre suflet, deşi el există în trup, care-i 
este sufletului ca o temniţă ce-l ţine în întuneric. Când trupul slăbeşte, ca putere de 
temniță asupra sufletului, şi vremea ieşirii sale din lumea aceasta se apropie, sufletul ia 
cunoştintă de sine într-un mod violent, trezindu-se ca făptură spirituală - deci 
imponderabilă - ce stă pe prag de conştiinţă de sine între două lumi. Abia acum sufletul 
se vede pe sine, spre deosebire de vremea ce o petrecea în trup. În trup el împrumuta 
acestuia energia specifică a simţurilor. În baza energiei sufletului trupul e vioi, sănătos şi 
capabil de o viață de relație cu lumea dinafară. Când omul prin modul pământesc de 

viață, pe care l-a considerat singurul real, a neglijat sau a tăgăduit sufletul şi celălalt 
tărâm al existenţei, acum, la întâlnirea violentă cu această lume de dincolo, crezută de el 
„fictivă”, strigă aşa zicând, de spaimă sau de uimire. Acest țipăt se răsfrânge şi în trup ca 
un ecou în pădure, iar cei ce stau prin preajmă zic, auzind aceste frânturi, că delirează. 

- Ce se petrece de fapt? 

Sufletul în preajma ieșirii din trup capătă vedere specifică naturii sale spirituale, prin 
care se vede pe sine mult mai clar de cum ne putem vedea noi în oglindă. Această nouă 
vedere are un plus față de a noastră, o dimensiune morală. Acum se descătuşează funcția 
morală a conştiinţei “unde” era sădită energia atentă a asemănării şi a cărei existenţă o 
simțim şi prin vălul trupului. Trupul rămâne în sine inutil şi neputincios dar acum el 
e,„legat” de o făptură spirituală descătuşată, extrem de impresionată, uluitoare, care-l 
poate face şi pe el capabil de acţiuni şi rezistențe neobişnuite în mod normal. Această 
făptură, imponderabilă, eliberată de legea gravitației în baza căreia corpurile au greutate, 
nu e nicidecum statică. Acum începe dinamica unui dialog interior aprins între lumina 
conştiinţei şi întunericul neființei cel înscris în făptura sa de către patimile fixate în trup 
şi de către alte amăgiri, după cum omul şi-a condus viaţa sa pământească sub aspect 
moral. Păcatele, aceste înfrângeri morale, aceste dovezi de necredinţă, puteau fi şterse de 
pe „haina” sufletului în cursul vieţii dând ajutor luminii conştiinţei cu puterea 
dumnezeiască din Sfintele Taine, în care în mod acoperit este Hristos, dar acum aceasta 
nu se mai poate. Toate acestea stârnesc o contradicție cumplită, insuportabilă, fără ieşiri 
şi fără termen. Faptul acesta îi face pe unii să strige cu un huiet sinistru, prelung, ca de 
nebun. 

Trezirea neaşteptată a sufletului pe celălalt tărâm, al celei mai intense conştiinţe a 
existenţei, declanşarea acelui dialog cumplit, ucigaş, între „chipul” structurat cu negrijă 
în viața pământească şi „asemănarea” sădită în conştiinţă, dar aflată acum fără nici un 
conținut, o conştiinţă „goală” fără haina luminii divine a făpturilor cereşti , apoi 
întâlnirea brutală în cale a făpturilor cereşti corespunzătoare chipului şi asemănării 
cărora s-a făcut, toate acestea sunt fondul huietului sinistru, pe care trupul nu l-ar fi putut 
suporta ca durată şi intensitate în cursul vieţii normale. 

Acum el este jucăria unor puteri care-l depăşesc. Locul din psalmi: „Omul în cinste 
fiind n-a priceput, alăturatu-s-a dobitoacelor celor fără de minte şi s-a asemănat lor” (Ps. 
48, 21), capătă acum o fioroasă realitate. Cei cumpliţi la chip se reped să-l ia în primire: 
„Căci nouă te-ai dat!” şi „Nouă ne eşti dat!” de urâtul cărora spaimă mare cuprinde 
sufletul, care însuşi pe sine se vede la fel de cumplit, de fioros şi de urât. Acum întinde 
mâinile după ajutor şi-i strigă pe toți şi nu-i cine să-i ajute, căci „nevoie mare a cuprins 
sufletul” (Din rugăciunea înmormântării). 

Suferinţa sufletului începe brusc de la această constatare a chipului său demonic în 
care s-a structurat prin necredinţă, prin împotrivirea față de jertfa lui Hristos pe care 
trebuia să o primească „în fiecare zi” prin umilă şi statornică lepădare de sinea sa cea 
deşartă. Acum se vede brutal: plin de sine ca un demon, muncit de sila de a petrece cu ei, 
alți plini de sine. Se vede ţesut de patimile lor care i se păreau lui „Viaţa” dar erau 
„moartea”. Vede iluzia şi amăgirea patimilor, care 1 se păreau „adevăr” dar care acum se 
lămuresc că au fost omorârea vieţii celei adevărate. Deznădejdea şi trufia îl macină 
cumplit într-o contrazicere de iad. Cele deşarte după care alergase orbeşte o viaţă i-au 
adus acum mintea prinsă pentru eternitate în preocuparea cu nimicul sau neființa. Acum 
patimile nemaiavând posibilitatea satisfacerii prin trup se satisfac „în gol” crescând la 
intensități fantastice şi chinuind fantastic sufletul într-o muncire fără ieşire. Acesta este 
iadul. 

Acum, în ceasul al doisprezecelea, vede sufletul că a greşit calea, stând de dragul 
patimilor şi a iubirii de sine împotriva căii Adevărului Vieţii veşnice, dar acum singur 

nu-şi mai poate ajuta cu nimic: s-a făcut noapte, când nimeni nu mai poate lucra 
mântuirea sa, adică această izbăvire de consecințele patimilor. 

Această stare extremă a sufletului poate deveni intermediară dacă mai este cu el mila 
dumnezeiască. Astfel, dacă însă intervine activ mila dumnezeiască, starea aceasta de iad 
a sufletului, de spaimă şi de dezastru, mai dăinuieşte o vreme pământească oarecare şi e 
„ținut legat de trup” să-şi îndrepte viața şi prin iubirea de oameni să facă pocăință şi 
pentru cel mutat care pesemne a mers la rău. Căci iubirea de oameni depăşeşte şi ea 
hotarele morții şi prin rugăciunile Bisericii însoţeşte pe cei mutaţi de la noi până la 
judecata de pe urmă şi poate îmbunătăţi starea sufletului la cele de pe urmă ale omului la 
învierea cea de obşte, înainte de judecata definitivă asupra omului întreg. 

Această deprindere cruntă de aici a trupului şi a sufletului ca ispăşire pasivă în ceasul 
al doisprezecelea al vieţii a câte unui om, vedem întâmplându-se şi ca o măsură exigentă 
luată de la distanță de Sfântul Pavel îndeobşte cu cei din Corint şi cu puterea Domnului 
lisus Hristos; ca pe unul care păcătuise cu femeia tatălui său, să fie dat satanei spre 
pieirea trupului său, ca sufletul să se mântuiască în ziua Domnului lisus. Fireşte că 
satanizarea unui om ca cel din Corint, sau îndrăcirea celor din Gadara sau ținerea în 
gârbovie 18 ani de satana a femeii ce venise într-o sâmbătă la Sinagogă şi altele 
nenumărate numai în Noul Testament nu sunt fapte în afara ştirii lui Dumnezeu. De 
asemenea sunt grăitoare cuvintele Scripturii despre îngăduința dată de Dumnezeu satanei 
ca să se atingă de avuţia şi trupul dreptului lov. „Dar de sufletul lui să nu se atingă” spre 
dovedirea cedincioşiei sale către Dumnezeu, pusă la îndoilă de satana, ca pildă de 
răbdare în necazuri şi umilinţă şi ca statornicie neclintită a sufletului către Dumnezeu, 
oricâte propuneri îi făceau prietenii, nevasta, ca să tăgăduiască pe Dumnezeu şi să moară 
ca să scape de chinuri. 

2. Cea de-a două extremă a stării sufletelor la ieşirea din trup. 

Începem cu o precizare în plus a noțiunii de conştiinţă şi a noţiunii acelui „dincolo” al 
existenței cu care şi conştiinţa are o tangenţă. Conştiinţa, cuvânt cu cuvânt, înseamnă a 
şti împreună, cu ştiinţă comună între cei doi termeni ai religiei: Dumnezeu şi omul. 
Ochiul lăuntric ce vede în două părți: înspre Dumnezeu şi înspre om cu sediul în suflet. 
Acesta, prin natura sa, codifică totul cu o dimensiune morală. Este ochiul comun al 
nostru şi al lui Dumnezeu sădit în adâncul ființei noastre, o ultimă stea din rai, rămasă pe 
cerul nostru metafizic - dincolo de cele văzute - faţa noastră duhovnicească pe care o 
răsfrângea asemănarea, adâncul ființei pururi întors către Dumnezeu, de la care primeşte 
energia slavei Sale, care poate să răzbească prin toate învelişurile de piele ale trupului - 
se făcu văzută „strălucirea slavei lui Dumnezeu pe faţa lui Moise” şi a altor sfinți aleşi ai 
lui Dumnezeu, până aproape de zilele noastre, pe faţa Sfântului Serafim de Sarov. 

Partea dintru noi a acestui ochi se poate şi îmbolnăvi, în înţelesul că-i slăbeşte 
vederea morală, până la a nu mai vedea deloc. Aceasta se întâmplă în urma faptului că 
omul respectiv n-a mai vrut să ia în seamă „mustrarea conştiinţei” pentru înfrângerile 
sale morale. Ca urmare vederea morală i se atrofiază. Dar se poate întâmpla şi mai rău: 
după o perioadă de orbire a conştiinţei, energia să răbufnească cu violenţă şi să strice şi 
chipul, adică echilibrul şi buna funcţionare a facultăților sufleteşti, exprimat prin 
sistemul de relație al trupului cu sine şi cu lumea. 

Ca atare se înțelege că ochiul conştiinţei este ochiul sufletului şi că această vedere a 
lui, după ieşirea din trup, nu se mai împiedică de materie, vede prin ea, nu se mai opreşte 
de timp, vede trecutul unei vieți comprimat într-o clipă, distanţele nu-i mai sunt o stavilă 
deşi nu are o mobilitate şi o atotprezență. 

Aşa este acest „dincolo”: eliberare de îngrădirile trupului, spaţiului, masei, greutății - 
fără ca totuşi să fie topire sau destrămare a ființei. Pentru comparaţie, e dată într-o carte 
întâmplarea unuia care făcuse nişte rele pentru care e prins şi închis. Stătu o vreme la 

închisoare, apoi de aici la judecată, unde este judecat şi trimis cu toată rânduiala la 
spânzurătoare. A ajuns la locul de osândă, la urmă i se trece frânghia peste cap. Când 
simți frânghia pe grumaz deschise ochii, trezit din vis de o bucată din tencuiala care 
căzuse din tavan tocmai pe grumazul lui. Toată istoria visată de el, care cuprindea vreme 
îndelungată, se petrecuse în fracțiuni de secundă. 

Aşa este şi cu ieşirea din durata pământească în coordonatele celuilalt tărâm al 
existenţei. Dincolo - înaintea lui Dumnezeu, „o zi e ca o mie de ani şi o mie de ani ca o 
zi” (II Petru 3, 8). Dacă este zi petrecută în chin, e ca o mie de ani, iar dacă este în 
bucurie, o mie de ani e ca o zi - căci „dincolo” nu mai e timp matematic sau astronomic, 
ci trăirea în durata morală a existenței pe care revelația o transcrie cu această paradoxală 
expresie. 

Acum se deschid înţelesuri şi perspective largi ale Împărăției lui Dumnezeu, care este 
înlăuntrul nostru. Faptul că conştiinţa noastră are o faţă pururi întoarsă către Dumnezeu: 
a Cărua oglindă se face, ne explică posibilitatea asemănării, a desăvârşirii şi a 
îndumnezeirii. Pe de altă parte suntem botezați şi îmbrăcați în Hristos şi temple ale 
Duhului Sfânt, fiind nevoitori pe calea ascezei, a dreptei credinţe şi a bunei povăţuiri, am 
biruit trupul cu puterea Duhului, făcându-l până la urmă din râvnitor al patimilor 
ascultător supus Duhului. De aici începe toată deosebirea cu privire la cele ale diferitelor 
mutări din lumea aceasta. 

Sfinţii toți s-au nevoit întins şi susținut de a stinge patimile din trup - de a curăți 
mintea şi inima de slava cea deşartă, sau pentru lepădarea de voia lor ca să facă „loc” 
lucrării Duhului Sfânt în: sufletul, mintea şi inima lor. Aşa, cele nevăzute de „dincolo” 
prindeau viaţa sufletului şi chipul devenea asemănare, răzbind vălurile trupului, 
subțiindu-l, împrumutându-i însuşiri duhovniceşti, pentru mari faceri de bine şi fapte ale 
iubirii de oameni cum ar fi, de pildă, faptele de ajutor la distanță ale Sfântului Nicolae 
sau ale unor părinți din pustia ascetică. E clar că atotprezent numai Dumnezeu în Treime 
închinat este şi ca atare numai El ştie necazurile şi nedreptăţile răbdate pretutindeni de 
robii Săi, care I se roagă de izbăvire. Dar, oricât de necrezut s-ar părea, Dumnezeu mult 
iubeşte şi doreşte să petreacă cu oamenii în inima lor şi să-i pună unii pe alții să-şi ajute 
pe căi naturale sau pe căi supranaturale, El făcând totul prin mâinile sau prezența 
„văzută” a lor. De aceea, trupul cu cât este mai ascultător de Duh, cu atât e mai subţire şi 
devine din ce în ce o unealtă mai bună a lui Dumnezeu, „în mâna” iubirii Sale de 
oameni, şi rămâne ca atare şi după mutarea lor din lumea aceasta. Deci cele de pe urmă 
ale trăitorilor după Duh, care au realizat cel mai bine nevoinţa asemănării, trupul, deşi a 
ajuns neputincios, începe să iradieze viața cea lăuntrică a sufletului până la măsuri de 
slavă dumnezeiasă. Un suflet luminat lăuntric acţionează asupra trupului, făcându-l şi pe 
acesta luminos, chiar mai multă vreme, cum avem chipul strălucitor „ca fulgerul” al 
Sfântului Sisoe, când se muta acesta. Domnul Hristos era prezent, iar nevoitorul se 
lumina de lumina dumnezeiască de pe Tabor a Slavei Schimbării la faţă a Domnului. 
Nevoitorul se ruga să fie îngăduit să se mai pocăiască puţin „Tu mai ai nevoie de 
pocăință, părinte?” ziseră cei din jurul său, iar el răspunse „Cu adevărat încă n-am pus 
început bun” şi s-a săvârşit în dumneiască lumină. Poate că acesta a fost nevoitorul care 
l-a determinat pe Sfântul loan Scărarul să spună că: „desăvârşirea e o prăpastie de 
smerenie”. 

Dacă la sufletele celor trupeşti vin cu silnicie vameşii de tuci al unui cer de catran, 
sufletele drepţilor însă se trezesc înconjurate de făpturile luminii, de sfinți şi cântarea 
cerească. Uimiţi de dumnezeiasca frumuseţe de care sunt atraşi şi înşişi străbătuţi, ca 
dintr-un extaz se strămută din cele de aici la veşnicele lăcaşuri în împărăția lui 
Dumnezeu. 

După dumnezeiasca iconomie trupurile lor pot primi în continuare harul tămăduirilor 

de boli, a izvorârii de mir, a ocrotirii de cetăți şi alte haruri, ca o confirmare a iubirii de 
oameni a sfinților, activă şi după mutarea lor din trup. Atingerea în viață a nepătimirii, a 
izbăvirii de patimi prin focul smereniei şi conlucrarea Duhului Sfânt, au ca urmare buna 
mireasmă şi harul atingerii de un suflet îndumnezeit. Sfântul Serafim în serafica sa iubire 
de oameni pe care-i numea „bucuria mea” îi îndemna să vie cu necazurile şi la 
mormântul lui şi să i le spună, ca şi cum el ar fi de faţă; căci va mijloci la Dumnezeu 
pentru alinarea lor. 

Cu aceste date, înțelese, începe să se facă lumină în problema fundamentală pentru tot 
omul: mântuirea. Adevărat că în Hristos „în dar suntem mântuiţi”: însă darul mântuirii 
câştigat de jertfa lui Hristos ni-l însuşim cu mare nevoinţă, vreme de-o viață. Niciodată 
nu putem zice pe pământ „de acum suntem mântuiți”, pentru că încă zicând aşa ne 
împiedicăm şi cădem. 

Îngerii duceau la cer sufletul Sfântului Macarie. În văzduh îl întâmpinau şi viclenii 
diavoli şi ziceau: „Ai scăpat de noi, Macarie” şi el răspunde: „Încă nu am scăpat, ci îmi 
mai trebuie ceva”, şi intrând pe uşile raiului s-a întors către ei zicându-le: „Acum am 
scăpat de voi!” 

Această întoarcere a sufletului în Rai - aceasta este mântuirea, pentru dobândirea ei 
„ştiind Cui credem”, punem toată osteneala şi fizic şi cu mintea, cerem ajutorul lui 
Dumnezeu şi punem toată viața înaintea Domnului nostru lisus Hristos, Care ne-a 
chemat şi ne-a ales din lume. Faptul că se nasc contemporani, în aceeaşi vreme, o serie 
de oameni, că aceştia se întâlnesc şi se angajează împreună la un anumit mod de viaţă, că 
cei mai încercaţi îi ajută pe ceilalți nu e nicidecum un fapt întâmplător, ci un fapt cu tâlc 
şi orânduire dumnezeiască. Dacă modul de mutare al unuia dintre noi ne-a pus pe toți pe 
gânduri şi de aici am înţeles (unele) taine ale vieții şi ale morţii e limpede că aceasta e cu 
dumnezeiască rânduire, spre folosul tuturor. Nevăzut, Durnnezeu este cu noi, ne are de 
grijă şi ne învaţă. Ca atare noi reînnoim făgăduințele noastre, limpezindu-ne alergarea. 

Toţi termenii „grei” folosiţi până aici ne sunt dați în diferite porunci, de a ne ocupa în 
mod practic de ei. Totul începe de la ceva uşor, posibil şi neînsemnat, dar duce cu anii, 
cu stăruință şi cu dragoste, până la culmi de lumină dumnezeiască. De pildă: 
Asemănarea (cu Dumnezeu) este nevoința îndumnezeirii care se adună în suflet, cu 
migală, câştigând prilej după prilej, comportare după Duhul Sfânt, sau după cum ar face 
Domnul lisus, şi nu după omul sau după patima din noi. Patimile slăbesc cu postul şi cu 
rugăciunea neîncetată, se ard cu smerenia cea din ascultare şi cu a ţine în conştiinţă pe 
Celălalt, pe Cel bun. 

Lepădarea de sine - crucea firii pământeşti cea din fiecare zi şi condiția fundamentală 
a urmării lui Hristos - e cheia câştigării prilejurilor de îmbogăţire în Dumnezeu. Căci ne 
lepădăm de voia noastră pe toate cărările, ca să facem „loc” lucrării Duhului Sfânt în 
noi, care se roagă „negrăit” pentru noi şi lucrează mântuirea noastră în anii vieții. 

Îndeplinind cu convingere şi cu dragoste această condiţie fundamentală cerută de 
Domnul lisus - a lepădării de sine, în scurtă vreme pricepem că pe El Îl câştigăm, 
câştigând prilejurile, şi câştigăm totodată şi desprinderea noastră de trupul patimilor şi 
de „lume”, după cuvântul unei preasfinţite feţe care zice că: oricât de paradoxal ni s-ar 
părea, pentru aceasta ne-am născut în lumea aceasta „ca să învăţăm a ne desprinde de 


Desprinderea deci, nu prinderea sau împrinderea. 

Putem şi şti în ce măsură suntem pe cale, în adevăr şi în viaţă - semnul e măsura 
smereniei - când Atotprezenţa lui Dumnezeu în Treime închinat devine un fapt de 
conştiinţă şi de trăire a noastră chiar şi între mărunțişurile de toate zilele. Sentimentul şi 
conştiinţa trăirii dogmatice a lui Dumnezeu ca Atotprezent: „Aici eram, dar dacă nu 
M-ai chemat?”, ne curățeşte inima până la măsuri de trăire mistică şi vedere 

dumnezeiască. 

În altă ordine de idei, trăirea în prezenţa vie a lui Dumnezeu Iisus ne aduce şi alte 
daruri; ne uneşte duhovniceşte cu toți nevoitorii care mai înainte de noi au dobândit 
mântuirea şi le câştigăm şi rugăciunile şi rudenia lor duhovnicească. Gândindu-L şi 
trăindu-L pe Dumnezeu viu şi de față, devenim din ce în ce mai odihnitori de Dumnezeu 
în inimile noastre. Ochiul conştiinţei se deschide la noi lumini, mintea se luminează de 
har şi primim, din vreme în vreme, încă de aici evidenţa vieţii celuilalt tărâm al 


| existenţei. 

Aprinşi de pofte contra firii, oamenii îşi 
prăpădesc sămânța şi vlaga şi îşi pustiesc neamul. 
(Pr. Arsenie Boca) 


Pravila albă"! 


Adică o dare pe față a unor stări de lucruri privitoare la căsătorie şi în afara ei, 
dimpreună cu urmările ei, în cea mai mare parte necazuri fără întrerupere şi rânduiala de 
urmat pentru cine vrea să creadă şi să nu ajungă la acestea. 

Adunate din lacrimile credincioşilor la masa sfintei spovedanii. 

x 


Cel căzut între tâlhari a fost încredințat Bisericii, ca slujitorii ei să poarte grijă de 
dânsul, spălându-i rănile cu vin şi turnându-i untdelemn - adică Pocăința care-i aspră ca 
vinul pe rană şi împărtăşirea harului celor şapte Sfinte Taine, izvorând acestea din 
Hristos, Pomul Vieţtii, ca un untdelemn ce unge rănile omului şi-l tămăduieşte pe deplin. 

Căderea între tâlhari este căderea firii omeneşti din Rai în lumea aceasta, iar căderea 
este de la desăvârşire - căci îndată după cădere, „îndată după călcarea poruncii s-a făcut 
în om străvezie şi arătată asemănarea cu dobitoacele necuvântătoare. Căci trebuia, după 
ce s-a acoperit strălucirea minţii, ca firea oamenilor să fie chinuită pe dreptate de 
însuşirile dobitoacelor”, până ce omul îşi va veni întru cunoştinţa de sine şi la simţirea 
măreției sale de făptură cerească. 

Astfel, o însuşire prin care omul se aseamănă dobitoacelor este şi înmulţirea. Chipul 
cunoscut al naşterii trupurilor a venit omului tocmai din pricina căderii, din neascultare. 
Căci ar fi fost cu putinţă şi un alt chip de înmulțire, nepătimaş şi nepăcătos. 

Când însă a păcătuit Adam, urma să moară şi să se stingă omul din zidire. Dumnezeu 
însă văzând peste toate veacurile, că mulți au să se întoarcă din dobitocie, l-a osândit la 
calea naşterii trupeşti, care constă din pătimire şi păcat- păcatul avându-şi porneala în 
patimi şi plăceri, sau poftă pentru acest chip de naşteri, ca într-o lege de pedeapsă dată 
firii. Firea şi voința au fost legate într-o înlănţuire rea. Căci cu cât se silea firea să 
dăinuiască în viaţa aceasta prin naşteri, cu atât se strângea pe sine-şi mai mult în lanţul 
legii păcatului, sporindu-se şi moartea. I s-a dat deci omului pedeapsă să se lupte cu 
moartea de care se atinsese cu voia. 

Dorul după Dumnezeu s-a întors în poftă pătimaşă pentru trup, mintea 
(întunecându-se) s-a întors de la vederile lui Dumnezeu căzând în hățişurile simţurilor, 
care se lipesc de plăcere ca de bine și fug de durere ca de rău. În plăcere e momeala cu 
care „hoţul” (diavolul) amăgeşte pe om să coboare din Ierusalim în Ierihon. 

Pe drumul acestei pogorâri, toate puterile, începătoriile, şi stăpânuile cele din 
văzduhuri, ca un puhoi (se) sileau să intre pe întrecute în partea pătimitoare a firii, adică 
în poftă şi iuţime şi să le povârnească în contra firii (Cor. 2, 15). Voința i-a întors-o ca să 
vrea numai ispita vicleanului: plăcerea şi să ocolească povara naşterii de fii ca pe o 
durere. Căci a fost pândit omul şi în latura sfatului minţii şi a liberei voințe. Ea (mintea), 
care odinioară avea darul de a vedea pe Dumnezeu într-însa, (avea văzând pe Dumnezeu 
într-însa), acum e „templu al idolilor, având în loc de un singur Dumnezeu, multe 
chipuri ale patimilor necurate.” Mintea nemaidepănând în sine vederea de Dumnezeu, a 
intrat în robia stăpânitorului lumii acesteia (diavolul) care a încâlcit-o în înfățişările celor 
supuse simţurilor. Ca una ce avea să sălăşluiască într-însa pe Dumnezeu, ea (mintea) - 
fiind o putere arzătoare, care încă este foc - acum născoceşte şi aprinde plăcerile, ea 


l Părintele Arsenie Boca, Despre durerile oamenilor vol 3: din învăţăturile Părintelui Arsenie Boca, 
ed. Credinţa Strămoşească, 2003 

însăşi fiind reținută astfel în legătura pătimaşă cu simţurile. Şi iată aşa, furişându-se în 
sfatul minţii legea păcatului, care este plăcerea simţurilor, pentru care s-a şi hotărât 
moartea trupului; de atunci mintea multora dă numai sfaturi împotriva firii, sau sfaturi 
fără-de-legi. 

„Foc de ocară este legea trupului, iar lumina lui este îmboldirea prin deprinderea 
patimilor potrivit cu această lege de ocară; şi pară de ocară este arderea când lucră 
patimile, sau, pe scurt: focul de ocară este păcatul; lumina de ocară - deprinderea 
păcatului, iar flacără - lucrarea (păcatului). Prin urmare, nu se cade minţii să se 
încălzească la focul acesta, nici să se lumineze cu lumina aceasta, nici să se ardă cu 
această flacără. Căci ceea ce pentru simţuri este lumină şi plăcere, pentru minte (pentru 
suflet) este adânc de întuneric.” 

„Simţurile nu sunt în stare decât de rătăcire şi nu aprind decât stricăciunea trupurilor, 
iar mintea împinsă în acestea este nu numai contra firii ci şi împotriva lui Dumnezeu”. 
lar mintea fiind biruită de simţuri şi de poftele împotriva firii, prin care lucrează toată 
puterea vrăjmaşului, „fiindcă dorința cărnii este vrăjmăşie împotriva lui Dumnezeu” 
(Rom. 8, 7), ce sfaturi poate să dea decât sfaturile tâlharilor (dracilor) care căsăpesc pe 
aceia care coboară din Ierusalim în Ierihon: copiii ce vin în lumea aceasta? 

Prăpădul adus de patimi: aprinşi de pofte contra firii, oamenii îşi prăpădesc sămânța 
şi vlaga şi îşi pustiesc neamul. 

Mai departe să schimbăm puţin cuvintele. 

Ştiinţa medicinei printre multele sale învățăminte o are şi pe aceasta: a băgat de 
seamă că toate țesuturile omului se pot drege, adică se tămăduiesc, numai celula 
nervoasă odată atinsă, nu se mai drege niciodată; lucrul ei se opreşte fulgerător. 

Celula nervoasă să o asemănăm cu un ghem de la care pleacă fire în toate părțile 
trupului cu rost : de „telefoane”. Creierul ar fi ghemul: cel mai mare, sau „centrala 
telefonică”, prin care sufletul primeşte veştile şi trimite hotărârile sale tuturor 
„creieraşilor” mai mici, celule nervoase împărțite în tot trupul: Prin şira spinării duc mii 
de „fire telefonice” la creier. Prin creier lucrează mintea asupra trupului, care (mintea) 
este parte a sufletului şi nu a trupului. 

Şi dovedeşte ştiinţa că desfrânarea, sau risipirea în orice fel, omoară milioane de 
celule nervoase: Iată cum: în tot trupul, dar mai ales în 7 locuri, izvorăşte un fel de 
putere, foarte-foarte trebuincioasă pentru bunăstarea întregului om trupesc: aceasta e 
vlaga de viaţă între cele 7 izvoare de vlagă, printre cele mai puternice este şi izvorul ce 
înmugureşte sămânţa de om. Când omul se ţine după desfrânare, robit de spurcata ei 
plăcere, izvorul nu mai poate dovedi să verse şi înlăuntru, în sânge, partea de vlagă 
neapărat trebuincioasă, pentru că tot lucrul izvorului este „tâlhărit” în afară. 

Acum, dacă de pe urma năravului desfrânării scade puterea izvorului de a mai vărsa 
în sânge felul său de vlagă, scăderea aceasta de putere aduce moartea a milioane de 
celule nervoase. Căci toate celelalte țesuturi din om pot răbda de foame sau pot lucra cu 
schimbul, sau se topesc pentru a se face de mâncare celorlalte iar la vreme potrivită, 
iarăşi se înmulţesc la loc. Numai celula nervoasă, odată, omorâtă de foame, nu mai învie 
niciodată. Singură celula nervoasă nu rabdă de foame şi moare pentru totdeauna. lar 
mâncarea ei este această vlagă a celor 7 izvoare. 

Acum suntem pe cale de a înţelege ce se întâmplă cu mulţi care slăbesc la minte 
văzând cu ochii. Şcolarii, de unde la început învățau bine, acum de când cu onania le 
slăbeşte mintea şi trebuie să părăsească şcoala. Dar la năravul lor mai este cineva 
răspunzător, să nu ne grăbim. 

lată pe nume câteva feluri de patimi prin care îşi prăpădesc oamenii sămânţa şi vlaga, 
aprinşi de pofte contra firii: 

Prăpădul adus de patimi: 

1) Onania sau malahia, 

2) Curvia, 

3) Sodomia(homosexualitatea), 

4) Bestialitatea (cu animalele). 

Iar în căsătoria legitimă: 

1) Desfrânarea; 

2) Fereala de zămislire (evitarea de a concepe copiii); 

3) Crima de avort; 

4) Preacurvia; 

5) Necurăţia; 

6) Nesocotirea vremurilor oprite; 

7) Alte nenumite spurcăciuni. 

Dar ce e atunci după fire? Numai şi numai zămislirea pruncilor. 

Căsătoria e o Taină dintre cele 7, tocmai pentru ca să nu se îngăduie într-însa atâtea 
şerpării de fără-de-legi, încât în zilele-noastre trebuie să strigăm amarnic: Ridicaţi 
căsătoria din desfrânare măcar la rânduiala dobitoacelor! Binecuvântarea lui Dumnezeu 
nu s-a dat fărădelegilor! E chiar aşa de greu de înţeles? 

Dar zic unii: - Nu putem fi şi fără binecuvântarea lui Dumnezeu?. 

lertaţi de întrebare: - Unde? În iad? 

Dar pentru cine nu a vrut să înțeleagă, nici Dumnezeu nu a avut ce să zică decât 
aceasta: „Cine este nedrept, să nedreptăţească mai departe; cine este spurcat, să se spurce 
şi mai greu; cine e drept, să facă dreptate şi mai departe; cine este sfânt, să se sfinţească 
şi mai mult. lată, vin curând şi plata Mea este cu Mine, ca să dau fiecăruia după fapta 
lui” (Apocalipsa 22, 11-12). 

Şi mai zice ştiinţa că tot omul a venit în lume cu un anumit număr de celule nervoase. 
Prin faptele lui cele de desfrânare pierde din ele un anumit număr de celule, mai mic sau 
mai mare. Şi precum peste toate fără-de-legile atârnă legile, aşa şi peste viaţa 
desfrânatului: 1 se scriu faptele în sămânță. lar cum copilul este îmbinarea celor doi 
părinţi, a celor patru bunici, a celor opt străbunici, a celor şaisprezece stră-străbunici; 
asta e moştenirea în sus care se numără până la al patrulea neam, dar şi ceilalți din 
înaintaşi îşi dau partea lor de zestre, însă din ce în ce mai mică. Deci ne putem da seama 
câte au de suferit (ispăşit) copiii din greşelile părinților. Şi ce moştenesc?! Forma şi 
întocmirea trupului precum şi numărul de celule nervoase pe care îl aveau părinții când 
au chemat copilul pe lume. 

De la numărul şi sănătatea acestui număr (de celule) atârnă multe pentru viața 
copilului venit în lume. Sau mai pe înţeles: un copil are scris în sine toate înclinările unui 
mare număr de părinţi, atât cele bune, cât şi cele rele: jumătate de la cei doi părinți, a 
patra-parte de la cei patru bunici, a opta parte de la cei opt străbunici şi aşa mai departe. 

Acum, din toate înclinările acestea vor veni la arătare mai întâi cele mai puternice, de 
la părinţi apropiaţi, dar pot veni la arătare şi porniri de la moşi şi strămoşi, atunci când 
împrejurările din afară sau tocmirea sănătăţii dinlăuntru înlesneşte ca să se arate şi 
moşteniri îndepărtate. 

Firea ţine la sănătate, de aceea moştenirii bolnave de la un părinte îi sare în ajutor cu 
partea sănătoasă a celuilalt, dar neputinţa o poartă totuşi nearătată în cojoc (trupul). 

Înclinărilor acestora să le zicem grâu şi neghină, şi vom pricepe cum în copii se arată 
şi sămânţa celui rău, care va trebui să o răbdăm până la seceriş, fiindcă semănătorii, 
lucrătorii şi iconomii Tainelor au mai şi dormit, încât acum vedem cam multă neghină în 
țarina aceasta. lar somnul de care e vorba e adormirea străjii minţii, toropeala, 
împătimirile fărădelegilor. „Omul vrăjmaş”, diavolul, a strecurat în firea omenească din 
neam în neam tot mai multă neghină, sau sămânță drăcească a fărădelegilor. 

Dar nu numai patima desfrânării omoară grăuncioara nervoasă, ci toate patimile. 
Mânia aprinsă, durerea peste măsură pentru o dragoste pământească la câți nu le-a făcut 
sânge rău şi nu 1-a pălit guta? 

Dărâmarea cea mai cumplită însă vine din patima beţiei. Otrava băuturii, pe lângă 
(amorţirea), arderea şi distrugerea tuturor nervilor, îi strică şi sămânța toată într-un chip 
nemaivăzut, după cum mărturiseşte ştiinţa. lar dacă cineva cheamă copiii la viaţă în 
starea aceasta de beţie, peste bietul copil atârnă necaz mare, necaz greu, boala îndrăcirii. 
Căci oriunde este, dărâmătură mai mare, vine şi puterea cea rea, diavolul, ca la o ispravă 
a sa, arătându-se prin chinuirea ce o face copilului nevinovat. 

Aşa se face că vedem nesfârşitul şir de urmaşi nenorociţi, orbi, şchiopi, (curvari, 
bețivi, bătăuşi, hoți n.ed.), uscați sau putrezind de vii, alţii strâmbi în tot felul şi chipul şi 
mai greu ca toate chinuiți de draci. Iar alţii, în ce priveşte mintea, porniţi cu totul de mici 
spre rele, şi când vor fi mai mari azvârlind în părinţi şi în Dumnezeu şi sfârşindu-şi viaţa 
năprasnic. 

Mare dărâmare în firea omenească. Acestea sunt fărădelegile în chip de om, ce 
plângând strigă vinovăţiile părinţilor şi dor durere mare în toate părțile. 

Iar dacă vreţi, singura scăpare sigură este de a nu ajunge aici. Este cale care însă n-are 
fărădelegi — Taina Cununiei. Asta e toată taina şi cursul ei. 

Ori, aceştia sunt „pruncii născuți din somnul necurat, martori ai nelegiuirii părinților, 
când stai şi cercetezi” (Înţelepciunea 4, 6). Legea atotputernică ce întoarce faptele 
oamenilor în brațele lor o strigă Sfânta Carte în fiecare veac de oameni: „Fiii 
desfrânaţilor nu vor avea desăvârşire, şi sămânţa ieşită din patul nelegiuit se va stinge, că 
de vor trăi şi vor avea viaţa lungă, nu vor fi de nicio treabă şi necinstite vor fi bătrâneţile 
lor cele mai de pe urmă, iar de vor muri de timpuriu vor fi fără de nădejde şi fără de 
mângâiere în ziua judecăţii.Că neamul celui nedrept are groaznic sfârşit” (Înţ. lui 
Solomon 3, 16-19). „Eu, Domnul Dumnezeul tău, sunt un Dumnezeu râvnitor, care 
pedepsesc pe copii pentru vina părinţilor ce Mă urăsc pe Mine până la al treilea şi al 
patrulea neam şi Mă milostivesc până la al miilea neam, către cei ce Mă iubesc şi păzesc 
poruncile Mele” (Ieşirea 20, 5-6). 

Dar milostivirea lui Dumnezeu, care nu de bunăvoie umileşte şi pedepseşte pe fiii 
oamenilor (Pl. lui Ieremia 3, 33), aduce în câte unii înclinările bune ale străbunilor şi 
copilul, de mic, ajunge să facă deosebirea între bine şi rău. Despre aceştia zice 
Dumnezeu: „Un copil care văzând păcatele; văzând toate câte le-a făcut tatăl său, el se 
păzeşte şi nu face nimic asemenea;... acest om nu va muri pentru nedreptăţile părintelui 
său, ci în veci va trăi, pentru că fiul a făcut ceea ce era drept şi legiuit şi toate legiuirile 
Mele le-a ţinut şi le-a împlinit, de aceea va trăi” (lezec.18, 14-19; 17,19). 

Ridicarea căsătoriei din desfrânare la înălțimea de Taină este singura stavilă în 
calea pustiirii. 

lată cât de cât înțeleasă sporirea (nelegiuirii) pustiirii ce se lucră în ascuns în firea 
fiecărui rând de oameni, care acum, în zilele noastre, s-a arătat în afară, cu urgie mare. 
Căci: „De unde vin războaiele şi de unde certurile dintre voi? Nu oare de aici: din poftele 
voastre care se luptă în mădularele voastre?” (Iacob 4, 1). 

Cine va opri prăpădul pustiirii? - „Fără Mine nu puteţi face nimic (bun)!” (loan 15, 
5). Prăpădul pustiirii nu se va opri până când nu vor scoate oamenii desfrânarea din 
inimile lor şi vor şti de Dumnezeu (Osea 4, 1-10). „Cei ce se ţin de trup, poftesc (cugetă) 
cele trupeşti iar cei ce se țin de Duh, cele duhovniceşti. Căci cugetul trupului este 
moarte, iar cugetul Duhului este viaţă şi pace. Pentru că cugetul trupului vrăjmăşie este 
împotriva lui Dumnezeu, fiindcă nu se supune legii lui Dumnezeu şi nici nu poate. De 
aceea, cei ce sunt în trup (în curvie) nu pot să placă lui Dumnezeu.” (Rom. 8, 5-8). 

Cei ce sunt ai lui Hristos, trupul şi l-au răstignit împreună cu poftele. „Nu suntem 

datori trupului, ca să viețuim după trup. Căci dacă veți trăi potrivit trupului, veți muri, iar 
dacă ucideți cu Duhul poftele trupului, veți fi vii. Fiindcă toți câți cu Duhul lui 
Dumnezeu se poartă, aceştia fiii lui Dumnezeu sunt.” (Romani 8, 12-14). „Căci aceasta 
este voia lui Dumnezeu: sfințirea voastră, a vă feri voi de toată desfrânarea. Să ştie 
fiecare dintre voi să-şi stăpânească vasul său întru sfințenie, în curățenie şi cinste, nu în 
patima poftelor, cum fac necredincioşii, care nu cunosc pe Dumnezeu... Că nu ne-a 
chemat Dumnezeu la necurăţie, ci spre sfinţenie” (1 Tes. 4, 3-7). 

Pe vremea Sfântului Apostol Pavel încă sufla urgie mare, mai ales peste creştini. De 
aceea mulţi îşi luau cu de la sine sfat să se înfrâneze desăvârşit în căsătorie, cu gând să 
fie gata oricând de Sfânta Împărtăşanie şi de mărturisirea muceniciei. Sfântul Pavel, 
însă, socotind copiii mugurii căsătoriei, n-a îngăduit înfrânarea desăvârşită decât pentru 
vremurile de post şi rugăciune (I Corinteni 7, 5). Socotind însă şi nevoia ceasului de față, 
urgia vremii de atunci, le dă sfatul acesta: „Bine este pentru oricine să fie aşa cum se 
găseşte. Legat eşti de femeie, nu căuta desfacere. Dezlegat eşti de femeie, nu căuta 
femeie...Că de acum vremea s-a scurtat. Aşa încât cei ce au femei, să fie ca şi cum nu ar 
avea...cei ce cumpără ca şi cum n-ar stăpâni şi cei ce se folosesc de la lumea aceasta, ca 
şi cum nu s-ar folosi de la ea. Căci faţa acestei lumi trece.” (Cor.7, 25-40) 

În zilele acestea mai de pe urmă, când şi nouă ni se pare că „de acum vremea s-a 
scurtat”, cercetând firea durerilor, am aflat desfrânarea încleştând pe oameni şi 
lucrându-le de zor dărâmarea în întinderea şi în adâncimea ei. lar pe de altă parte preoții 
vremurilor noastre n-au mai urmărit-o ca pe un păcat şi ca atare să o măture afară din 
Taina lui Dumnezeu, adică din căsătoria creştinilor. Aşa se face că, „lipsind Preotului 
cunoştinţa legii şi bătrânului sfatul” (lezechiel 7, 26), oamenii orbecăie în mulțimea 
neştiinţei şi a lipsei de sfat, care s-a întins ca o noapte de osândă peste bieții oameni, în 
care dorm liniștiți somnul primejdiei, de bună credinţă că aceea, (desfrânarea între soți), 
nu-i păcat. 

Dar fiind rânduit să văd şi să ascult mereu durerile oamenilor, care le vin de pe urma 
păcatelor şi a lipsei de sfat, şi ajungând adesea una cu durerea lor, într-o zi, slujind 
Sfânta Liturghie, şi rugându-mă „pentru pacea şi pentru bunăstarea Sfintelor lui 
Dumnezeu biserici”, aud deodată în urechea dinlăuntru înfruntarea amarnică: „Nu te 
ruga de Mine să le dau pace, roagă-te de oameni să-şi schimbe purtările, dacă vor 
să mai vadă pace pe pământ”! 

Şi am înţeles pe urmă multe lucruri... Drept aceea, ca un ascultător poruncii, trebuie 
să strig cuvântul Scripturii ca o strigare de alarmă că: 

„Dumnezeu vesteşte acum pe oameni, ca toți, de pretutindeni, să se pocăiască” (Fapte 
17, 30). Adică să vină la viață curată, după învăţătura drept măritoare a Bisericii lui 
Hristos, iar când vremea le-o va cere, să le mărturisească cu prețul vieţii, netemându-se 
de moarte. 

În alt fel nu se poate ridica o stavilă pustiirii ce se întinde peste bieţii oameni. Iar 
ridicarea stavilei este ridicarea căsătoriei din desfrânare, la înălțimea de Taină, între cele 
7 Sfinte Taine, tocmai ca oamenii să nu îngăduie într-însa mulțimea şerpăriilor 
fărădelegilor. 

Iubirea desfrânării însă îi face pe oameni groşi la minte şi obraz şi nu înțeleg cinstea. 
De aceea, mugurii căsătoriei lor, copiii, îi dau pe părinți cu capul de toți pereţii şi prin 
purtările lor rele le azvârle cu copite în obraz; iar la rândul lor îndoit vor lua şi ei de la 
copiii lor. 

Lămurit că lucrurile nu merg bine! 

Nu fără înţeles „a fost chemat la nuntă şi lisus, cu ucenicii Săi” (loan 2, 2), ci ca să 
pricepem că la nuntă se face prima minune dumnezeiască, spre bine. Numai după 
întocmirea căsătoriei după Hristos, care este mintea desăvârşită stăpână pe patimi, se pot 

| scoate afară înclinările rele din fire şi să nu mai fie date moştenire în osteneli sporite din 
| neam în neam şi să chinuiască pe oameni. 

Iar viața curată a căsătoriei, după cinstea ei de Taină, este aceasta: 
| 1. Binecuvântată este numai rodirea (sădirea) de copii; tot ce este în afară de rostul 
| acesta, în privinţa trupească, este desfrânare şi păcat şi să nu se mai facă. 

2. Vremi îngăduite pentru chemarea copiilor sunt numai zilele între posturi, însă 
| numai dacă amândoi soții sunt învoiţi : pentru rostul sădirii de copii; 
| 3. Vremi oprite sunt acestea. 

- cele patru posturi de peste an; 
| - cele trei zile de post pe săptămână: luni, miercuri şi vineri. 
| - sărbătorile şi zilele asupra sărbătorilor; 

- vremea necurăţiei 
| - vremea de slăbiciune sau de boală a unuia din soți; 

- vremurile de tulburări şi războaie, precum şi orice vreme după acestea, pentru cei ce 
| au luat parte la ele; 
| 4. Vremea oprită cu mare asprime este toată vremea sarcini, precum şi toată vremea 

alăptării. 

| 5. Cei ce se dovedese neroditori, să se înțeleagă la petrecerea frățească, evitând 
păcatul; 

6. De la încetarea semnelor femeii, încetează şi datoria căsătoriei, a chemării de copii. 

7. Urmând acestea nu se mai întâmplă: 

- crime de avort; 

- blestemăţia ferelii; 

- fărădelegea desfrânării - şi alte spurcăciuni. 

Iată cu ce rânduială să fie soţii de un înţeles. De ce aşa? Iată lămuriri: 

1. O căsătorie creştină nu este cu putință decât între creştini convinşi. 

Necredincioşii în Dumnezeu nu pot avea parte de Taina lui Dumnezeu, în care nu 
cred. Până când cineva este înafara credinţei creştine dreptmăritoare, tot ce face e păcat 
şi păcatul îi este lege. Cu necredincioşii nu e cu putință viață curată. Prin răbdarea 
chinuirii de la ei, pot fi biruiți de Dumnezeu şi înviaţi din moartea în care trăiesc. Căci 
câtă vreme sunt numai trup, sunt printre cei morți şi când află despre Dumnezeu şi suflet 
învie din morţi şi încep pocăința. 

Ajutaţi-le, răbdând toate de la ei, dar împotrivindu-vă păcatului, chiar dacă ar fi 
aceasta o mucenicie continuă, neîntreruptă. Deci: „Femeia să se teamă de bărbat” când 
Hristos este capul bărbatului (Efeseni 5, 22-24; 1 Corinteni 11, 3), dar când capul lui este 
păcatul şi “dumnezeul lui e stomacul”, nu are ce sfat de mântuire lua de la dânsul. Fără 
Hristos e mort, iar sfatul morţilor duce sigur la moarte; acolo să nu mergeţi. De morți să 
nu aveţi frică. De cei ce nu se tem de Dumnezeu, nici vouă să nu vă fie teamă. Toată 
teama să vă fie de păcat, căci pe aceasta au avut-o şi Sfinții. 

De aceea sunt opriți de la căsătorie următoarele categorii de oameni: 

1.a. Nebunii; b. Îndrăciţii; c. Băutorii; d. Slabii de minte şi cei cu boli lumești. 

2. Rudeniile de sânge până la gradul opt. (Verii de-al IV-lea grad îi îngăduie pravila 
bisericească, dar am văzut şi la depărtarea asta copii însemnați cu păcatul amestecării de 
sânge şi cu sănătatea zdruncinată pentru totdeauna). 

3. Cei prea deosebiți cu vârsta. Depărtarea cea mai mare ce poate fi îngăduită este de 
şapte ani. Ce trece peste aceasta dovedeşte patima desfrânării care se răzbună. Văduvii 
să ia văduve. 

4. Vârsta îngăduită pentru fete: de la 18-20 ani, iar pentru băieți spre 25 de ani. Adică 
o vârstă la care să preceapă pe ce cale merg şi cum trebuie să meargă. Şi încă de ceva 
trebuie să se aştepte o vârstă mai mărişoară: ca să se vadă pe cât e cu putință toate 

înclinările dintre cei doi tineri, care numai cu vârsta se arată. Aşa se întâmplă că înainte 
de căsătorie au o purtare, iar după o oarecare vreme răsar alte purtări (stricăciuni), pentru 
care bucuros ai fi căutat tovarășul vieții în altă parte - urmarea e divorțul. 

5. Căsătoriile făcute cu sfatul, cu sila părinților, care socoteau averea - patima 
lăcomiei - n-au dus la sfârşit bun. Averea, toată s-a împrăștiat. 

6. Cercetaţi ce purtări au avut părinții, cei patru bunici, străbunicii, căci aşchia nu sare 
departe de butuc (trunchi). 

7. Nu începeţi căsătoria cu păcatul, că siliți Taina lui Dumnezeu, şi-L veţi avea 
împotrivă. Până la cununia Bisericii, toţi sunt datori a păstra fecioria nestricată, şi fete şi 
băieţi. Celui ce crede în Dumnezeu şi ţine posturile şi are un duhovnic, îi este cu putință 
aceasta. Celuilalt (adică celui ce nu vrea să țină seama de Dumnezeu şi de legile 
Bisericii), nu i-a fost cu putință întâi, nu-i va fi nici pe urmă. De aceea, cei ce robesc la 
patimi trebuie să dovedească întâi depărtarea de toate patimile şi să ajungă la credința 
lucrătoare, apoi să întemeieze căsătorii, căci altfel numai înmulţesc răul în lume şi între 
oameni, mai osândind şi pe alții împreună cu dânşii. 

Căsătoria nu este o aprindere de trupuri, ci este chip al unirii sufletului cu Dumnezeu. 

Dacă înainte de Hristos, Tobit (8, 8) a zis cuvântul: „Doamne, iată, iau pe această soră 
a mea, nu pentru împlinirea poftelor mele (curvie), ci o fac cu inimă curată, (ci 
într-adevăr ca femeie). 

Cine, în vremea noastră mai crede aşa? Căsătoria nu este numai o aprindere de 
trupuri, iar unde este numai atâta vine ura şi face vrajbă! Nunta este mai mult decât 
aceasta, este chip al unirii sufletului cu Dumnezeu. De aceea numai când cei doi soți 
sunt uniţi cu sufletul în Dumnezeu, dăinuieşte şi unirea cea trupească şi aduce roade 
după Dumnezeu: copii curaţi, trăgători spre El. 

Vremi oprite şi vremi îngăduite chemării pruncilor la viaţă: 

E oprită vremea posturilor şi a sărbătorilor. 

Întâi e sufletul şi Dumnezeu, şi pe urmă trupul. Când poartă omul grijă de suflet, iese 
din pofta trupului, o stinge chiar, ca să poată primi Sfânta Înpărtăşanie, mâncarea 
sufletului, şi de care trebuie să se apropie tot creştinul măcar de patru ori pe an. 

Postul e rânduit tocmai spre stingerea poftelor trupului. Câtă vreme omul nu iese din 
poftă nu se poate apropia de Dumnezeu. Copiii chemaţi la viață în sărbători sau în 
posturi, toți poartă în ei semnele păcatelor părinteşti. Căci precum părinţii lor n-au ținut 
seama de ziua Domnului, aşa nici copiii nu pot ține seama de voia lui Dumnezeu şi de 
sfatul părinților. 

E oprită vremea necurăţiei. În Legea veche, cei ce călcau legile şi rânduiala aceasta, 
erau omorâți cu pietre, pentru că pruncul ce se zămislea în vremea necurăţiei la ei (la 
israeliți), avea înclinare spre lepră, fiind o ţară caldă, iar la noi va avea înclinări spre 
orice putrezire de viu. 

E oprită vremea de tulburări şi războaie, pentru cei ce iau parte la ele, fiindcă în 
acestea li se zdruncină nervii şi au o pornire spre vărsare de sânge. 

Apoi mai e ştiut că pruncul ce se va naşte, se va alătura părintelui mai slab ca să ţină 
cumpăna; se înțelege astfel de ce în rândul de copii de după războaie sunt mai mulți 
băieţi şi moştenesc apucăturile războinice ale taţilor, dar şi zdruncinarea lor nervoasă din 
vremea când i-au chemat la viaţă; se mai înțelege de aici şi de ce copiii aceştia vor face 
revoluţii şi vor sfârşi cam prost, ca unii ce vor fi mereu în stare de război cu ceilalți 
oameni. De aceea, mai aşteaptă puţin până ce se mai liniştesc nervii şi nu mai ai vise 
tulburate cu spaime de război, că în starea aceasta nu poți chema decât un băiat, care, şi 
din graba ta, poate apuca pe calea puşcăriei. Ia sfatul la vreme, că acesta face minuni! 

E oprită cu mare asprime vremea sarcinii şi vremea alăptării. 

lată pentru ce e oprită toată vremea sarcinii: 

- o dată, pentru că nu mai are rost. 

- apoi, pentru că toate simţurile celor doi părinți, dar mai ales ale mamei, prin care 
trece în vremea aceea, se întipăresc cu deosebire, în mugurele ce s-a plămădit. Deci iată 
o mare cheie a lucrurilor: precum au fost purtările şi toate simțămintele mamei în vremea 
celor nouă luni, aşa va fi şi moştenirea copilului ce se va naşte pe toată viața sa. Dacă 
părinţii i-au tulburat tocmirea cu fărădelegea desfrânării, aceasta se va întipării într-însul 
cu tărie mare. lar când se va naşte, până nu ajunge să priceapă se va juca cu sora „de-a 
mirele cu mireasa sa”, şi încă de la şapte ani. Mai târziu va încerca la dobitoace sau se va 
deda la curvie cu mâna, pe urmă la curvie în toată regula, patimi care-i vor omori 
milioane de celule nervoase. Şi de nu se va întâlni cu cineva care să-i cunoască boala, pe 
la vârsta căsătoriei ajunge în doaga nebuniei. Despre sporul la carte nici nu mai vorbesc, 
patima aceasta le tâmpeşte mintea, căci începe să se poată face de pe la 14 ani. lar dacă 
nu i se dă de leac, nu lasă pe om nici la 70 de ani. Toate patimile slăbesc puterile de 
împotrivire ale sufletului, iar aceasta pustieşte şi trup şi suflet, pierzându-le pentru 
veşnicie. Cei ce pătimesc de aceasta, întâi să se tămăduiască apoi să se căsătorească. 

Doctorii dau sfatul căsătoriei numaidecât, fără să socotească roada bolnavă ce vor 
chema-o pe lume să se chinuiască, şi peste toate, dacă aduc vreo roadă. 

Prin urmare, înclinările pe care le-au avut părinţii în vremea sarcinii, acelea vor fi 
conducătoare în toată viața copilului ce vine. Acum e vremea cea mai scumpă de a 
îngriji de purtările viitoare ale copilului ce vine în lume, căci acum poți semăna 
într-însul înclinările unui sfânt, sau apucăturile unui tâlhar. Se roagă părinţii în vremea 
asta?, se împărtăşesc cu Sfintele Taine?, petrec cu dragoste de Dumnezeu?, aşa va fi şi 
toată viaţa copilului ce se va naşte şi nu vei avea bătaie de cap cu el că nu crede, că nu 
ascultă şi umblă dupe rele. Întors, ştiţi cum e! 

Dar şi vremea alăptării trebuie ținută curată, că încă e legat de mamă şi de purtările ei. 
Apoi, nu poate rodi copil nou, pentru că nu-şi poate împărți sângele în trei părți şi toate 
să meargă bine: o parte cu laptele, alta pentru sine şi a treia parte pentru cel de pe cale 
(adică copilul zămislit nou). Dacă aceştia sunt mai deşi decât îngăduie rânduiala aceasta, 
toți sunt slabi şi nu-s de trai. 

Dar de aici se mai înţelege ceva: că pe măsură ce s-a întărit desfrânarea în mădularele 
oamenilor, a scăzut şi puterea lor de apărare împotriva bolilor de tot felul, iar căzând în 
acestea, foarte greu se tămăduiesc, deşi mijloacele de vindecare ar fi din ce în ce mai 
bune. Orice fel de desfrânare e o putrezire înceată ... ca gunoiul care arde mocnit... şi 
scurtează zilele oamenilor. 

Luaţi aminte, că pentru osteneala părinţilor după voia lui Dumnezeu, Se milostiveşte 
spre copii şi-i binecuvintează cu daruri, precum Însuşi a zis: „până la al miilea neam” 
(Ieşirea 20, 6) pentru cei ce-L iubesc pe El. 

Despre soții neroditori 

Înainte de căsătorie întrebaţi medicii cum staţi cu aceasta (cu rodirea sau nerodirea 
pântecelui). Iar de nu ați făcut-o până la căsătorie, întrebaţi-i ce se mai poate drege. De 
aici vă pot spune aceasta: se poate întâmpla ca amândoi soții să fie roditori şi totuşi 
roade nu aduc. Ce să fie? Pe unul din soţi, cu deosebire pe bărbat, l-au ajuns faptele lui 
din tinereţe: era curvar, onanist, sau alt chip pătimaş, şi mult timp făcând fărădelegile 
acelea, 1-a slăbit frâna şi repede îi trece firea, înainte de clipa când s-ar fi deschis, tot 
pentru o clipă, mitrasul femeii pentru ca să-i primească sămânţa. Femeia nu are aşadar 
nici o descărcare. Bărbatul nu o mulţumeşte, i se face scârbă de el, încetul cu încetul se 
îmbolnăveşte, iar dacă se duce la doctori, aceştia cunoscând şi ei pricina, că n-au 
potrivire timpurilor, dau sfatul păcătos de a încerca cu altul, şi iată stricându-se o 
căsătorie. Şi de unde începătura la toate acestea? Din păcatele tinereţilor, pe care 
atotputernicia şi rânduiala firii ți le-a întors să ţi le duci în spate. Tinereţea se răzbună 

dacă nu a fost bună. 

Iată de ce trebuie fecioria nestricată să o aibă şi feciorii. 

Faceţi bine şi ţineţi post osteniţi-vă trupul să nu azvârle şi ... este Dumnezeu, Care 
ajută pe toţi cel ce zice: „Doamne, ajută-ne!”. Întăriţi-vă cu Sfânta Împărtășanie, şi nu se 
poate să nu se poată. 

Iar dacă nu aţi făcut acestea şi ați ajuns aici, (neroditori), plecați-vă puterii mai tari şi 
slujiți pentru suflet. Căci tot ce se dovedeşte fără rost pentru Dumnezeu tulbură 
conştiinţa şi mărturiseşte că e păcat. Ajunşi aici să ţinem parte conştiinţei, ca să fim pe 
placul lui Dumnezeu şi să dobândim iertare. 

Un sfat: să vă doriți copii de la început, din tinerețe, până ce părinții nu s-au 
hodorogit de grijile vieţii şi de alte păcate, căci sunt mai ageri şi de mai multă nădejde în 
viață. Copiii de la bătrâneţea părinților sunt mai stinşi, pare că lipseşte vlaga din ei şi duc 
o viaţă chinuită, pentru că au moştenit o zestre slăbită. Căci viața şi aşa este o cheltuire 
neîndurată, şi dacă mai e şi cu greşeli, le dai ca povară copiilor. Totuşi se poate ajunge 
până la 12 copii fără cusur, ceea ce va veni vremea să fie o datorie. 

Urmând aşa (după sfaturile de mai sus) nu se mai întâmplă: 

a. Crima de avort. 

Crima de avort este mai mare decât simpla crimă, pentru că ea se face contra unui 
copil fără apărare. De aceea cere cap de mamă şi de tată. Sângele lor strigă la Cer 
RĂZBUNARE, şi puţini sunt cei ce scapă de această răzbunare. 

Nenorocirile între oameni, războaiele, au şi rostul acesta de-a face dreptate acolo unde 
nu s-a făcut pocăință. „Să nu spurcaţi pământul pe care aveţi să trăiţi; căci sângele spurcă 
pământul şi pământul nu se poate curăți de sângele vărsat pe el altminteri, decât cu 
sângele celui ce l-a vărsat” (Numeri 35, 33). 

b. Blestemăția ferelii de zămislire 

lată unde duce blestemăția ferelii de zămislire: la îmbolnăvirea nervilor interni ai 
soției, care răspund cu un capăt în şale, încât femeia nu mai poate.ridica de jos nici un 
braţ de lemne şi nu mai poate merge. Vin durerile de stomac şi de rărunchi, şi acestea 
uşurează căpătarea diferitelor boli, care greu se mai vindecă, printre care şi „poala albă”. 
lar a treia supărare este că strică toată rânduiala dinlăuntrul femeii, şi ajunge desăvârşit 
neroditoare. Aşa se răzbună firea pentru fapta aceasta. De aceea nu trebuie să 
îndrăznească fetele a se gândi la căsătorie înainte de vârstă (de 18-20 de ani), când să fie 
în stare de a naşte copii. Sfatul greşit al părinților de a le căsători prea de tinere, cu soți 
prea deosebiți ca vârstă, îi face pe aceştia să se ferească de sarcină, neştiind urmările 
care sunt cu mult mai multe şi mari decât înşirai aici. Aşa se întâmplă că neamul celui 
fără de sfat, se stinge. 

c. Fărădelegea desfrânării 

Nu apărați desfrânarea că nu are nici o apărare. Ea nu întreține, ci mai curând sau mai 
târziu macină dragostea dintre soţi şi duce la ură şi răzbunare, ca orice păcat. 

Alte lucruri de ştiut: 

De la părinți şi bunici se moşteneşte înclinarea de a crede sau a nu crede în 
Dumnezeu. 

Văd oameni chinuindu-se, dar mai ales copii între a crede în Dumnezeu şi a nu crede. 
Lupta lor dintre bine şi rău, de multe ori e aşa de mare încât se tem să nu-şi piardă 
mintea. lar ei dacă sunt copii, de unde vin chinurile acestea? De la părinţii şi bunicii care 
sunt într-însul (ca moştenire genetică). Se aflau între dânşii unii care credeau în 
Dumnezeu, şi alţii care credeau în cel rău. Se moşteneşte atât îndeletnicirea de a crede în 
Dumnezeu precum se moşteneşte şi înclinarea de a nu crede. 

Tot ce este sănătos în părinți înclină spre Dumnezeu, iar tot ce este păcătos sau 
bolnav înclină spre începătorul răutății iar în copil se bat cap în cap aceste înclinări 

potrivnice. Dacă nu este cineva ca să-l ajute în vremea lui de cumpănă, se poate întâmpla 
ca să fie biruită partea cea bună de cea rea, căci mai totdeauna împrejurările 
(imboldurile) din afară aşa „ajută” - dacă însă are parte de un sfat la vreme, trece cu bine 
peste vremea chinuirii sale şi mai vede liniştea. Cunoască deci, că firea părintelui 
necredincios, atât cât a moştenit-o, trebuie să o biruie, lipindu-se de Dumnezeu, Care nu 
are de lepădat pe nimeni. 

Unii ca aceştia trebuie să călătorească în viaţă cu foarte mare grijă şi să nu cadă de la 
poruncă la desfrânare, că se pot stârni la bătrâneţe gânduri de hulire împotriva lui 
Dumnezeu, chiar în vremea rugăciunii şi gata, gata, să dea în deznădejde de mântuire. 
Mântuirea este însă răbdând toate supărările acestea. 

lată de ce nu e bine nicidecum să-ţi dai copilul în casa necredinciosului, că e chinuire 
şi pentru el şi pentru urmaşii lui, din neam în neam. 

Erau multe şi mari pricinile pentru care trebuia un leac puternic ca acesta. lată-l dat la 
îndemâna fiecăruia, tuturora: unora spre bucurie mare, altora spre supărare mare. Cei ce 
ați păzit cu sfințenie pravila sfântă sfinți-se-vor; şi cei ce au învăţat-o, vor şti ce să 
răspundă.(Înţel. lui Solomon 6, 10). 

Pentru necredincioşi- după sfatul Părinților- n-am nici un cuânt, iar pe desfrânaţi îi va 
judeca Dumnezeu. 

Păstorul îşi păzeşte oile... iar lupii îl găsesc de vină... nimic nou. 

Cheamă însă din nou pe lisus la nuntă... căci cei ce se pogoară în lumea aceasta 
(copiii), vin în vremea noastră peste măsură de răniți, şi urmările cele mai grele abia de 
acum vin. 

Iată de ce vine lisus la nuntă şi nuntaşii la judecată. 

Doamne, ajută-ne să facem voia Ta! Amin! 


Orice fel de desfrânare e o putrezire înceată ... ca 
gunoiul care arde mocnit... şi scurtează zilele oamenilor. 
(Pr. Arsenie Boca) 


Despre copiii lepădaţi 


Astăzi Irod s-a multiplicat; aproape că nu mai există familie în care Irod nu-şi ucide 
copiii. Doar puțini copii fugari mai scapă în Viaţă. Unde eşti, Maica Domnului, să scapi 
pe maica omului de pofta ucigaşă a lui Irod? 

Altă durere pe care o aveţi voi, mamelor, taților, sunt copiii lepădaţi. Acesta este un 
păcat strigător la cer. Este ucidere la mijloc, şi nu este cu nimic mai uşoară. 

Ascultaţi toți cu luare aminte: sângele lor cere răzbunare. De asemenea, nu vei avea 
mulţumire sufletească nici cu ceilalți, ci numai plâns şi jale. Răzbunarea sângelui vărsat 
se face fără milă, ori ți-i ia Dumnezeu şi pe ceilalți copii, ori vor cere însuşi capul 
mamei. 

Ştiţi bine că aceasta se întâmplă la multe mame ucigaşe atunci pe loc. lar aceasta aşa 
se tocmeşte că atâta supărare vei avea în casă, că îți pierzi cumpătul şi uiţi de marea milă 
a lui Dumnezeu, ce o are cu toți păcătoşii, şi se apropie diavolul de tine şi îţi bagă în cap 
gândul să-ți iei lumea în cap şi să-ți faci capătul. Acesta este glasul împotriva tuturor 
celor care fac aşa. Mare ispitire pățesc mamele care fac aşa, care au ucis copii. lar dacă 
vrei să scapi tu şi ceilalți copii, pe care i-ai făcut, trebuie să pui în loc tot atâția copii, ai 
altor femei sărace şi să-i botezi, iar dacă nu, ia-i şi botezați gata şi să îngrijeşti de dânşii 
ca de copiii tăi, cu îmbrăcăminte, cu încălțăminte, făină, bani de şcoală, până ce sunt în 
stare să-şi câştige pâinea, şi ce scoţi din copiii tăi, aceea să iasă şi din aceia. Iar toate 
necazurile pe care le vei avea în vremea aceasta, fie pentru ei, fie de la ei, să le rabzi pe 


G 
' 
Q 
G 
Q 
G 
G 
G 
G 
G 
Q 
G 
G 
G 
G 
' 
G 
0 
' 
G 
G 
| 
G 
G 
| 
G 
ĝ 


348 


toate, nădăjduind în mila lui Dumnezeu, că îți va ierta păcatul, căci prin răbdare ispăşeşti 
păcatul. Iar milostenia cu osteneală biruie înaintea judecății. 

Acesta este un cuvânt de mângâiere pentru voi, dar faceți întocmai, căci față de 
Dumnezeu nu te poți plăti cu minciuni. Şi-ți va spune diavolul că ai dat destul, numai 
aşa, ca să te bage dator, ca să-i fii şi lui datornic, şi să nu-ți plăteşti față de Dumnezeu 
datoria. Şi să înveţi pe cele tinere să nu facă şi ele aşa cum ai făcut tu, pentru că tu ştii cu 
câtă înfrigurare pătimeşti în sufletul tău. 

Vrei copii puţini, nu lăsa pe bărbatul tău să se atingă de tine. Însă, ca să puteţi face 
lucrul acesta, trebuie să vă înfrânați cu postul, iar eu zic cu foamea. Căci trupului 
acestuia de pe noi nu-i pasă, dacă ne bagă în focul iadului. De aceea, ar trebui ca nici 
nouă să nu ne pese de poftele lui, ci să le mai ucidem cu postul. 

Te sfătuieşte bărbatul ca să ucizi copiii? Sfatul este ucigaş, nu-l asculta, ci mai bine 
rabdă să fii alungată de la casa lui, şi Dumnezeu va vedea osteneala ta, şi nu te va părăsi, 
ci te va milui, de vei fi vrednică. 

În toate acestea de până aici se încurcă oamenii care nu postesc, căci aceştia sunt 
izbiţi de toate relele care de la stomac încep, iar eu vă spun că şi de la brâu în jos. 

Prin urmare să vă pocăiți şi să nu mai păcătuiţi. Să alergați la spovedanie curată şi la 
Sfânta Împărtăşanie, căci altfel nu vine ocrotirea lui Dumnezeu asupra voastră şi asupra 
avutului vostru. Nu uitaţi, însă, că postul este poarta, iar patrafirul preotului este uşa. Iar, 
cu acestea vine ocrotirea vie a lui Dumnezeu, fără de care nu putem face nimic. 

„Mărturisi-voi, asupra mea, Domnului fărădelegea mea, şi îndată Tu ai ridicat 
pedeapsa păcatului meu” (Psalmul 31, 6). Asupra noastră atârnă pedeapsa păcatului şi 
urmează să-l ispăşim şi să-l scoatem din obicei. „De aceea, toată sluga să se roage la 
vreme, chiar potop de ar veni să nu-l poată potopi”. Vedeţi cum trebuie să vă fie 
aşezământul minţii, inimii şi trupului vostru curățite? Căci Dumnezeu nu păzeşte trupul 
spurcat, inima şi mintea cu vicleşug, iar dacă ne îndreptăm, zilele se înseninează şi ne 
vom bucura. 

Dacă veți fi şi împlinitori, nu numai ascultători, se vor urni necazurile din loc şi nici 
eu nu am bătut toaca la urechile surzilor. Mai sunt încă multe de dezbătut, cu ajutorul lui 
Dumnezeu, dar nu se pot toate dintr-o dată, ci pe rând, şi cu cât le veţi auzi mai des cu 
atât le veţi ţine minte mai bine. 

{Plata păcatelor părinților izbeşte şi-n urmaşi) 

Iată ce-i cu relele: ele vin pe capul oamenilor - şi uneori chiar pe cap - de pe urma 
păcatelor, ca plată, ca ispăşire şi ca hotar al păcatelor. Dar durerea cea mai mare, 
pedeapsa cea mai grea, e că plata păcatelor izbeşte şi-n urmaşi, până la al treilea şi al 
patrulea neam. lată ce scrie la „A doua Lege” - Deuteronomul (cap. 5, 9-10): „Pedepsesc 
păcatele părinţilor în copii, până la al treilea şi până la al patrulea neam, al celor ce Mă 
urăsc pe Mine. Şi fac milă până la al miilea neam celor ce mă iubesc pe Mine, şi păzesc 
poruncile Mele”. 

Cele mai grele boli sunt bolile de nervi. Mor nervii şi te trezeşti slăbănog, tremurând 
sau nebun la casa de nebuni. Nu e o boală de moarte şi, odată instalată, n-are leac. Şi 
cine distruge nervii? lată ce ne spun şi doctorii: beţia, desfrânarea cu bolile ei, mânia şi 
supărările peste măsură. Deci feriți-vă de acestea, că ele omoară milioane de firişoare 
(celule) nervoase care nu se mai refac în veac. Toate țesuturile se refac, afară de celula 
nervoasă. 

Un tată pătimaş de acestea n-are urmaşi sănătoşi, ba şi-n nepoții şi strănepoţii săi se 
moşteneşte ceva găunos, care la o întâmplare oarecare răbufneşte afară. E destul să se 
îmbete un tată o dată, ca să aibă, din beţia aceea, un urmaş cu boala copiilor - epileptic. 
E destul să-şi sperie soția o dată, în vremea sarcinii, ca dintr-aceasta să se aleagă un copil 
nenorocit pe toată viața. 

Aşa se răzbună păcatele părinților în bieţii copii, care nu au nici o vină şi nici un 
viitor. Spun acestea şi mai am de gând să mai spun, fiindcă prin regiunea aceasta, 
odinioară capitala Daciei, acum se bea cel mai mult rachiu, de aceea aici sunt cei mai 
mulți copii bolnavi de nervi - deşi oamenii pătimesc şi de alt rău mai mare: nu vor să 
aibă copii; (...). 

Nouă, preoților, lisus nu ne-a dat şi darul tămăduirii minunate, cum îl avea El şi cum 
îl dă la puțini dintre Sfinți, din vreme în vreme; ne-a dat însă un dar mai mare: al iertării 
păcatelor! Nu l-a dat îngerilor, dar l-a dat oamenilor. 

Darul iertării păcatelor e mai mare decât darul minunilor, întrucât priveşte sufletul, pe 
când minunile privesc de obicei trupul. O iertare a sufletului, o curăţire a lui, uneori e o 
adevărată înviere din morți, şi-i mai de preț aceasta decât a tămădui un picior. 

Fără darul minunilor între oameni ne putem mântui, dar fără darul preoților, al iertării 
păcatelor, nimeni nu se mântuieşte. Ce n-a dezlegat preotul pe pământ, aşa rămâne: 
nedezlegat nici în Cer (Matei 18, 18). Şi preotul nu te poate dezlega dacă tu nu vii să-ți 
mărturiseşti asupra ta păcatele tale. De asemenea, preotul nu te poate dezlega - ca 
oarecum cu sila - dacă nu-ţi dai însuți toată silința de a te dezlega de toate năravurile tale 
rele. 

Iertarea păcatelor însemnează şi încetarea de a le mai face. Iertarea păcatelor nu 
înseamnă să le spovedeşti mereu şi să le iei iarăşi de la capăt şi iar să le spovedeşti şi iar 
să le iei de la capăt. Creştinismul mai e şi chestiune de refacere a voinţei. Preotului îi 
trebuie bunăvoința voastră ca să o facă voinţă, să o facă tărie de caracter, să o facă 
simţire de obraz. 

Oamenii umblă după făcătorii de minuni, fie ei şi vrăjitori. Dar vă spun că minunea 
cea mai mare e învierea vieţii tale pe temelia ei, lisus Hristos; e încreştinarea vieţii tale. 
Asta-i minunea cea mai mare - „înnoirea vieţii tale” - care ne stă cu adevărat la 
îndemână şi ni s-a dat nouă, preoţilor, poruncă: „Înviaţi pe cei morţi!” După învierea ta 
tânjeşte lisus. Ce însemnează aceasta, n-ar putea să ţi-o spună nimeni mai bine decât 
înşişi cei ce au înviat din moarte sigură, ca dintr-un vis... 

Oare de unde începe slăbănogirea (paralizia)? 

De la socoteala trufaşă a minţii. I se pare ei că e mai bine să nu se conducă după 
Dumnezeu, ci după capul ei, după păcat. Şi aşa dă omul drept în plata păcatului, ca şi 
cum ar da cu oiştea-n gard. 

Tot minte slabă dovedesc şi aceia care nu vor să vină la ştergerea păcatelor, şi n-au de 
ce aştepta tămăduirea bolilor. Ajută şi doctorii, dar trebuie să-ți curățeşti întâi sufletul. 

Dacă oamenii şi-ar potrivi purtările după poruncile lui Dumnezeu, şi nu după 
momeala păcatelor, ar preveni, ar ocoli toate pacostele necazurilor, dar aşa, drept în ele 
îşi sparg capul. Şi apoi umblă plângând... Lasă-te, frate, condus de un sfat dumnezeiesc, 
că de nu..., capul care nu ascultă... odată se sparge şi n-are cine ţi-l lega! 

Oare de ce vin oamenii aşa de în silă la spovedit? - Fiindcă ştiu că li se cere lepădarea 
de păcate; ori lor le plac păcatele mai mult decât înfrânarea de la ele. 

E o poveste ştiută pretutindeni, totuşi o voi spune şi aici: 

Ştiţi că sunt şerpi care sug laptele şi sunt vaci, care, odată supte de şarpe, aleargă 
nebune după şarpe să le sugă iarăşi. Şi aşa se întâmplă că vaca se apropie de înțărcat, dar 
de nărav nu se înțarcă şi se duce mereu la şarpe. Şarpele îi suge sângele, iar dacă nu-i 
prea vine, în sfârşit, o muşcă. lată prostia de vacă osândită la moarte. 

Dar şi prostia de om, tot la moarte-i osândită. Toată tinereţea ta o dai dracului şi vezi 
pe urmă că ai ales rău. Dar întrebarea este: dacă-ți mai rămân zile să le dai lui 
Dumnezeu? Şi altă întrebare: dacă-ţi mai primeşte Dumnezeu o grămadă de cioburi, în 
loc de un vas frumos şi întreg cum puteai să fii? Aspre vorbe! Dar ăsta-i un răspuns la 
întrebarea: De ce nu vin oamenii la spovedit în primăvara şi vara vieţii lor? Pentru că îşi 

dau vlaga s-o sugă şarpele! 

«În toată lumea nu găseşti un lucru mai uşor de făcut decât păcatul. Şi iarăşi: nimic nu 
pricepe omul mai greu ca: „Ce e acela, păcatul”, când petrece în el. De aceea păcătuim 
cu uşurinţă, dar ne pocăim cu anevoie!» (Ilie Miniat, Didahii, pg. 113). 

Altă pricină care te împiedică de la spovedanie e că judeci preoţii! Eşti nemulțumit de 
preot, iar de care ai fi mulțumit, ţi-e frică. La unul nu te lasă păcatele lui, la altul nu te 
lasă să mergi păcatele tale. (...) 

Orice DUHOVNIC, indiferent de bogăția, sărăcia, cultura mai puţină sau chiar şi 
sărăcia morală - este reprezentantul lui Dumnezeu, trimisul lui Dumnezeu şi credincioşii 
n-au nici un motiv de a-l ocoli. Darul acesta, al preoţiei, e darul lui Dumnezeu şi e în 
funcție de Dumnezeu (atârnă de Dumnezeu), el nu e în atârnare de omul care-L 
reprezintă pe Dumnezeu. Prin glasul slugii Sale, (al preotului), Dumnezeu te iartă, 
fiindcă tu sub patrafir, în fața Altarului, lui Dumnezeu te mărturiseşti. Nu de la tine se 
cer calitățile preotului; de la tine se cere căinţa din inimă şi voinţa de a te îndrepta. 

Sunteţi nemulțumiți de preoţi? 

Dar voi, oare, ce-aţi făcut pentru preoți, ca să fiți mai mulţumiţi? Cerut-aţi de la 
Dumnezeu un copil măcar, pe care să-l închinați slujirii lui Dumnezeu? Credeţi că vina o 
poartă numai ei, preoţii? Ei sunt fiii voştri! Cum i-aţi născut, aşa-i aveţi! Ce le găsiți vină 
numai lor? 

Vă trebuie preoţi mai buni? Naşteţi-i!! 

lată, vă spun că tot poporul este răspunzător că nu are slujitori mai străvezii spre 
Dumnezeu, mai ai Împărăției lui Dumnezeu! 

Poporul îşi are în toate privinţele povăţuitorii pe care îi merită. 

Repet: Vă trebuie preoți mai buni? Naşteţi-i!! 

Nu mai staţi cu gânduri ucigaşe împotriva copiilor, că nu ştii în calea cărui mare dar 
de la Dumnezeu te-ai găsit împotrivă şi ai să dai seama. Naşteţi copii cu gândul să fie 
slujitori ai lui Dumnezeu între oameni! 

lată ce spune Scriptura în privinţa aceasta - (se întreabă proorocul): 

„Oare nu i-a făcut El ca să fie o singură făptură cu trup şi suflet? Şi această făptură 
întrunită (unitatea căsătoriei) la ce năzuieşte ea? Odrasle pentru Dumnezeu!” (Maleahi 2, 
15). 

Aceasta e pretenţia lui Dumnezeu de la căsătorie şi după atare roade tânjiţi şi voi, 
băgând însă vină roadelor pe care le-aţi dat (copiilor voştri - preoții). 

Tămăduirea slăbănogiei neamului, de aici începe! Asta i-ar fi iertarea! 

Nu mai staţi cu gânduri ucigaşe împotriva copiilor! 


Povestire a Preacuviosului Părintelui nostru ZOSIMA, 
despre Pământul fericiților 


În părţile Tebaidei, în pustia cea mai dinlăuntru, era un pustnic cu numele Zosima, 
care de 40 de ani trăia în pustie şi faţă de om nu văzuse în tot acest timp. Acestuia i s-a 
descoperit de la Dumnezeu că se află în lumea aceasta un loc numit pământul fericiților. 
Şi se ruga Zosima Bunului Dumnezeu, ziua şi noaptea, ca să-i arate istoria lor şi 
petrecerea fericiţilor. Deci, i s-a trimis lui îngerul Domnului, zicându-i: 

- Zosima, omul lui Dumnezeu, s-a auzit rugăciunea ta şi, iată, m-a trimis Dumnezeu 
ca să-ți poruncesc să te duci în pământul fericiţilor, însă nu o să poţi să rămâi cu dânşii; 
iar acum, scoală-te şi te du! 

Mulţumind Zosima lui Dumnezeu, a ieşit din peştera sa şi a pornit spre insula aceea 
fără să ştie drumul, ci povăţuit fiind numai de Dumnezeu; şi merse el timp de 40 de zile, 
însă, slăbind de oboseală, a leşinat. Trei zile a rămas acolo şi s-a rugat lui Dumnezeu ca 

să-i ajute neputinței lui. Şi iată că a venit din pustie o cămilă şi plecând genunchii, l-a 
primit pe dânsul pe spatele ei, ducându-l într-un loc, în pustie, unde erau fiare otrăvitoare 
şi purtătoare de moarte. Iar el, temându-se foarte tare, s-a rugat către Domnul să-i ajute, 
şi s-a făcut acolo cutremur mare şi vijelie de vânt a suflat şi l-a luat pe el de pe pământ şi 
l-a înălţat în văzduh. Aşa mergând, se ruga, şi l-a pus pe el pe marginea unui râu pe care 
vrând el să-l treacă, n-a putut. Şi iată că, din apă, s-a auzit un glas care i-a zis: 

- Zosima, omul lui Dumnezeu, apele mele nu poate să le treacă nici pasărea lumii 
acesteia, nici suflarea vântului, nici acest soare, nici ispititorul diavol. Caută însă peste 
apă şi vezi cât este până la cer. 

lar Zosima se ruga cu lacrimi şi i s-au arătat doi copaci de la pământ, unul de o parte 
de râu şi altul de cealaltă parte de râu, foarte înalți şi frumoşi şi plini de roade bine 
mirositoare. Şi plecându-se un copac, l-a luat pe Zosima în vârful lui şi l-a înălţat mult, 
iar celălalt copac s-a plecat şi el şi l-a primit pe Zosima între crengile lui, punându-l pe el 
dincolo de râu, unde s-a odihnit timp de trei zile. 

Şi era tot locul acela numai un câmp neted. Acolo stând Zosima, obosit fiind, a văzut 
un om şezând gol şi a socotit că este o nălucire şi s-a pecetluit pe sine cu semnul cinstitei 
şi de viață făcătoarei Cruci. Apoi, apropiindu-se Zosima de dânsul, i-a zis: 

- Bucură-te, frate. 

Iar acela i-a răspuns: 

- Darul lui Dumnezeu cu tine. Şi iarăşi a zis Zosima către el: 

- Omule al lui Dumnezeu, cine eşti? Iar acela a zis către dânsul: - Tu cine eşti şi cum 
ai venit aici? 

Atunci Zosima i-a povestit viaţa sa şi toate cele despre dânsul; că s-a rugat lui 
Dumnezeu şi l-a adus aici. Şi acela i-a zis lui: 

- Şi eu cunosc că eşti om al lui Dumnezeu, că nu era cu putinţă să treci norul şi râul 
cel mare şi învolburat, fiindcă lățimea râului este de trei mile, iar adâncimea lui este un 
abis, iar norul ajunge până la cer; iar tu ai venit aici din deşertăciunea lumii. 

Apoi, Zosima l-a întrebat: 

- De ce eşti gol? 

Iar omul acela i-a raspuns: 

- Tu te bucuri că porţi piele de oaie, însă aceasta se strică pe trupul tău, dar priveşte 
sus la cer şi vezi haina mea cum este. 

Şi privind Zosima la cer, a văzut fața aceluia ca soarele şi haina ca fulgerul şi s-a 
temut foarte, zicând în sine că este fiul lui Dumnezeu, şi a căzut la pământ. Iar acela, 
ținându-l de mână, i-a zis: 

- Scoală-te că şi eu sunt unul din cei fericiţi, vino să te duc la bătrâni. 

Şi luându-l pe Zosima de mână, l-a dus într-un loc unde erau noroade multe şi acolo 
şedeau bătrânii, asemănare având ca a lui Dumnezeu şi noroadele şedeau înaintea 
bătrânilor cu multă luare aminte. 

Văzând pe Zosima, au zis între dânşii: 

- Acest om a venit aici din deşarta lume; veniți să ne rugăm lui Dumnezeu să ne 
descopere taina aceasta, nu cumva a venit sfârşitul lumii? 

Şi, sculându-se, s-au rugat lui Dumnezeu şi iată că s-au pogorât din cer doi îngeri, 
care le-au zis lor: 

- Nu vă temeţi de bărbatul acesta că Dumnezeu l-a trimis aici ca să şadă cu voi şapte 
zile şi să primească aşezământul vostru şi vieţuirea şi apoi o să se ducă înapoi la locul 
lui. 

Acestea zicând, îngerii s-au înălțat la cer, iar bătrânii l-au dat pe Zosima la unul dintre 
dânşii, zicându-i: „Păzeşte pe omul acesta până la şapte zile”. Şi luându-l pe el, păzitorul 
l-a dus la locuinţa lui şi şedea sub un pom, fiindcă la ceasul şase din zi (ora 15:00) 

mânca din roadele pomilor şi bea apă mai dulce decât mierea şi nectarul, şi iarăşi se 
ridicau pomii şi apa la locul ei până la ceasul şase (ora 15:00) al zilei de mâine. Şi 
auzind norodul că a venit un om din deşarta lume, veneau să-l vadă pe el; şi-l întrebau cu 
deamănuntul, iar el le răspundea la toate întrebările lor.Dar, din prea mare oboseală 
îmbolnăvindu-se, a leşinat; atunci l-a rugat pe păzitorul său, zicând: 

- De va veni cineva, spune-le că nu sunt aici, ca să mă odihnesc puţin. 

Iar păzitorul auzind, a strigat tare: 

- Vai mie! Că istoria lui Adam, acesta voieşte să se împlinească la mine. Satana l-a 
amăgit pe Adam prin Eva, şi pe mine omul acesta, prin măgulirea lui, voieşte să mă facă 
mincinos, fiindcă mă îndeamnă să spun minciună, „că nu este aici”. Ridicaţi-l pe el de 
aici că voieşte să semene între noi sămânţa lumii celei deşarte. 

Zicând acestea, s-a ridicat împotriva lui Zosima tot norodul şi toți bătrânii, spunându-i: 

- Du-te frate de la noi, fiindcă nu ştim de unde ai venit aici! 

Dar Zosima a plâns foarte mult, căindu-se către bătrâni: 

- Iertaţi-mă, domnii mei, că am greşit. 

Atunci bătrânii au împăcat poporul şi iarăşi l-au întrebat pe Zosima cum a venit aici. 
Şi din nou le-a spus el cum s-a rugat lui Dumnezeu ca să vină către dânşii şi cum l-a 
învrednicit Dumnezeu. lar apoi bătrânii i-au zis: 

- Şi acum ce voieşti să-ţi facem? 

Iar el le-a zis: 

- Voiesc să iau de aici, în scris, toată vieţuirea voastră. lar ei, auzind acestea, s-au 
bucurat şi luând plăci de piatră au început să scrie: 

„Ascultaţi, fiii oamenilor, petrecerea aşezământului şi viaţa noastră a fericiților. 
Fiindcă şi noi suntem dintre voi. Căci atunci când a propovăduit proorocul Ieremia şi a 
zis: „Că cetatea Ierusalimului se va da în mâinile închinătorilor la idoli”, atunci şi-a rupt 
Jeremia hainele sale, s-a îmbrăcat în sac şi-a pus cenuşă pe capul lui şi a zis la tot 
poporul să se întoarcă din calea lor cea vicleană. Auzind acestea, părintele nostru Riham, 
fiul lui Aminadav, a zis către noi: „Ascultaţi, fiii şi fiicele lui Riham, părintele vostru. 
Scoateţi hainele voastre şi nu beţi vin, nu mâncaţi bucate fierte şi sicheră şi miere să nu 
puneţi în gura voastră, până ce va primi Domnul rugăciunile noastre”. 

Şi noi am făcut câte ne-a poruncit nouă Riham: pâine coaptă în foc nu am mâncat, 
untdelemn, vin şi sicheră nu am băut, ci numai am plâns plângere foarte mare şi ne-am 
rugat lui Dumnezeu; şi ne-a auzit rugăciunea noastră şi a întors urgia Sa de la cetatea 
Ierusalimului şi de la norodul Său şi l-a izbăvit din mâna celor de alt neam. 

Şi, după aceea, a murit împăratul cetăţii Ierusalimului şi s-a sculat alt împărat şi s-a 
adunat tot poporul şi a zis împotriva noastră: „Unii din oamenii din poporul tău au 
schimbat calea lor de la noi. Cheamă-i pe dânşii şi întreabă-i pentru care pricină au făcut 
aceasta?” Iar împăratul ne-a chemat pe noi şi ne-a zis: „Cine sunteţi şi de unde vă este 
patria?” Iar noi i-am zis lui: „Noi suntem fiii lui Riham, fiul lui Aminadav, şi când a 
propovăduit proorocul Ieremia şi a zis: „Această cetate se va da în robie celor de alt 
neam”, atunci împăratul cel mai înainte de tine, auzind şi pocăindu-se de păcatele lui, a 
poruncit la tot norodul să postească şi să se roage lui Dumnezeu, iar părintele nostru 
Riham, ne-a poruncit nouă, zicând: „Scoateţi hainele voastre, pâine coaptă în foc şi 
miere să nu mâncaţi, vin şi sicheră să nu beţi”, şi noi am făcut precum ne-a poruncit 
părintele nostru Riham şi ne-am rugat către Domnul şi a miluit Dumnezeu pe norodul 
Său şi Şi-a întors urgia Sa de la noi. Iar noi ne-am întărit întru porunca părintelui nostru 
şi am zis între noi că bine este nouă să fim aşa totdeauna”. Iar împăratul a zis către noi: 
„Învoiţi-vă cu norodul meu să mâncaţi pâine şi să beți vin şi slăviţi pe Dumnezeu şi o să 
vă faceți plăcuţi lui Dumnezeu şi împăratului”. lar noi i-am zis lui: „Nu, noi facem 
ascultare lui Dumnezeu şi părintelui nostru”. 

Atunci, mâniindu-se împăratul, ne-a pus pe noi în temniță, iar noaptea, în temnița 
unde stăteam a strălucit lumină mare şi îngerul Domnului, venind, a ridicat acoperişul 
temniţei şi, ținându-ne pe noi de creştet, ne-a scos pe noi din temniţă şi ne-a ridicat în 
văzduh şi ne-a adus la apa râului acestuia, iar când ne-a trecut pe noi la locul acesta a 
venit zid de nor şi a acoperit deasupra apei şi a ajuns până la cer şi a despărțit locuinţa 
aceasta şi nu ne-a despărțit pe noi de pământul acesta, ci ne-a dat nouă acest loc bun. 

Şi acum ascultați, fiii oamenilor, petrecerea şi viețuirea noastră, a fericiților, fiindcă 
ne-a pus Dumnezeu pe noi în pământul acesta şi suntem bine credincioşi, iar nu fără de 
moarte. Pământul acesta rodeşte poame bine mirositoare, şi roadele la tot pomul sunt 
mai dulci decât mierea, şi aceasta este hrana şi băutura noastră, neîncetat ne rugăm 
Domnului ziua şi noaptea. La noi, nu este vie, nici arătură, nici rocodelie de lemn sau de 
fier, la noi nu este casă şi nici zidire, nici foc, nici cuţit, nici vânt greu. Unii din noi îşi 
iau femeie ca să nască până la doi fii şi pe urmă se deosebesc unul de altul şi cealaltă 
parte a vieţii lor trăiesc întru curăţie şi în feciorie. Unul din fiii lor se însoară, iar celălalt 
trăieşte în feciorie şi nu este în noi număr de ani, de lună şi săptămână. Dedesubtul 
pomilor ne este aşternutul, fiindcă frunzele pomilor cad şi nu se strică, că acestea sunt 
aşternutul şi acoperământul şi nu suntem goi cu trupul, precum ne vedeţi şi ne socotiți, ci 
avem îmbrăcămintea dreptăţii şi nu ne ruşinăm unul de altul. În ceasul al şaselea din zi, 
vine rodul pomilor la apă, de la sine-şi, şi mâncăm şi bem cu săturare şi ele iarăşi se trag 
la locul lor. Cunoaştem pe toţi drepții cei din lume şi pe cei păcătoşi şi lucrurile toate vi 
le ştim fiindcă în toate zilele vin îngerii lui Dumnezeu şi ne vestesc nouă şi faptele 
drepţilor şi ale păcătoşilor şi pentru cei drepți ne bucurăm, iar pentru cei păcătoşi ne 
mâhnim şi ne rugăm lui Dumnezeu ca ei să se pocăiască şi să plângă către Dumnezeu, ca 
să le ierte lor păcatele. Iar când vine vremea Postului Mare (Patruzecimii), toți pomii 
încetează de a-şi mai da rodul lor şi ne plouă Dumnezeu mană din cer (precum a plouat 
şi strămoşilor noştri). Atunci cunoaştem că s-a schimbat vremea anului, iar când vin 
Paştile, atunci îşi dau pomii roadele lor cele cu bun miros. Atunci şi noi priveghem trei 
zile, pentru Învierea Domnului nostru Iisus Hristos, şi nu este întru noi nedreptate sau 
ispite, nici boală trupească, ci este pace şi linişte, unire multă şi dragoste. Iar când ne 
primesc pe noi îngerii nu se tulbură nicidecum sufletul nostru, ci mai vârtos se bucură 
sufletele noastre împreună cu îngerii. Şi precum în urmă primeşte mireasa pe mirele său, 
aşa primeşte sufletul nostru buna-vestire de la sfinții îngeri; şi nu zic nimic altceva 
îngerii către suflet decât numai: „Te cheamă Domnul”. Atunci iese sufletul din trup cu 
toată bucuria şi se duce către îngeri şi îndată îl primesc pe el îngerii şi îi zic: „Fericit eşti 
tu, suflete, că ai împlinit voia lui Dumnezeu”. lar vremea vieţii noastre este aşa: ieşind 
din viața noastră, adică din trup, la trei sute şaizeci de ani, tânăr fiind se desparte de trup, 
iar la bătrâneţe iese din trup la opt sute opt zeci de ani, iar ziua sfârşitului nostru ne-o 
arată îngerul, că atunci când vin îngerii ca să ia sufletul unuia din noi, mergem şi noi 
împreună cu dânşii, iar bătrânimea, văzând pe înger, adună pe tot poporul şi ne ducem 
cântând împreună cu îngerii la locul locuinţei noastre, fiindcă nu se află la noi unelte, ci 
îngerii fac coşciugul trupului nostru. Iar cel chemat la Domnul, fratele nostru, merge 
împreună cu noi şi fiecare dintre noi îi dăm sărutare, petrecându-l şi fericindu-l. Atunci 
iese sufletul din trup şi îl sărută pe el îngerii, iar noi vedem ființa celui chemat ca o 
închipuire a icoanei (trupului), fără a deosebi dacă este bărbat sau femeie. Atunci îngerii 
îl primesc pe el cântând cântarea lui Dumnezeu. Apoi alte cete de îngeri îl întâmpină cu 
sârguință pe sufletul acela ce vine în văzduh şi îi dau sărutare şi când intră în locul unde 
I se închină lui Dumnezeu, atunci îngerii îl primesc pe fericitul suflet, ducându-l la Cel 
fără de început, Părintele luminilor. Iar atunci când îngerii cântă în cer, iar noi, fiind aici 
Jos, îi auzim pe dânşii, iar când cântăm noi aici jos, ei ne aud pe noi sus, în cer, şi aşa 
între noi şi între îngeri se suie slavoslovia şi laudele către Dumnezeu. Şi când sufletul 

fericitului va cădea cu faţa în jos să se închine Domnului, în ceasul acela ne închinăm şi 
noi lui Dumnezeu, iar când se va scula să meargă la locul orânduit pentru el, atunci 
mergem şi noi în biserică, ca să împlinim multumirea către Dumnezeu.” 

Toate acestea scriindu-le, adică aşezământul şi vieţuirea lor, au dat această scriere lui 
Zosima şi l-au petrecut până la locul copacilor de lângă râu. Apoi s-au rugat către 
Domnul, şi au zis: 

- Dumnezeule, Cel ce ne-ai arătat nouă aceste semne şi ai făcut să vină la noi robul 
Tău Zosima din deşarta lume, iarăşi Te rugăm ca să-l duci pe el cu pace şi porunceşte să 
se plece copacii aceştia şi să ia pe robul Tău şi să-l treacă pe el dincolo. 

Apoi Zosima şi-a cerut iertare şi rugăciune de la sfinţii fericiți, iar ei i-au zis lui: 

- Pace ție, frate. Du-te, povăţuit fiind de Dumnezeu! 

Şi luându-l pe el copacii, l-au pus de cealaltă parte a râului. Atunci s-a rugat Zosima 
lui Dumnezeu şi a venit vijelie de vânt şi l-a luat pe el pe aripile lui şi l-a pus la locul 
acela unde l-a găsit şezând. A venit apoi cămila din pustie şi l-a primit pe spatele ei, 
ducându-l opt zeci şi cinci de stadii şi l-a pus pe el la locul unde l-a găsit şi s-a dus cu 
pace zicând: „fericit eşti, Zosima, că te-ai învrednicit să-i vezi pe fericiți”. Şi iată îngerul 
Domnului, venind, i-a zis lui: 

- Bine ai venit robul lui Dumnezeu! Vino să te duc la peşteră, la locaşul trupului tău, 
fiindcă o să se facă peştera ta mărturie a pustiei şi tămăduire celor ce vor veni acolo! 
Ardere şi chinuire dracilor va fi ea. 

Şi l-a petrecut pe el cale de 40 de zile şi îndată s-a aflat la peştera lui. Şi a şezut 
îngerul Domnului de l-a ajutat pe el să pună plăcile cele de piatră în altarul bisericii celei 
din peştera lui, pietre ce i-au fost date de acei fericiți. 

Iar când s-a suit îngerul Domnului în cer, iată că a venit diavolul cu chip sălbatic şi cu 
mânie mare şi tulburat şi i-a zis lui: 

- Ştiu că Dumnezeu are să te facă ca pe fericiții fără de păcate, asemenea îngerilor. 
Însă eu vreau să-ţi arăt puterea mea şi să te prăpădesc pe tine şi pe toţi cei care vor primi 
în inimile lor şi vor împlini cele scrise pe aceste plăci de piatră. 

Acestea zicând, diavolul a fugit şi venind îngerul Domnului i-a zis lui: 

- Zosima, nu te teme, nicidecum, de satana, fiindcă Domnul o să-ţi ajute şi pe el o să-l 
piardă!. 

Acestea zicând, îngerul s-a suit la cer. Iar după opt zile, luând diavolul cu sine încă 
1.360 de draci şi venind, l-au răpit pe el, când se ruga, şi l-au scos afară din peşteră unde 
l-au bătut 40 de zile, şuierând de mânie. lar după aceea a plâns diavolul zicând: „Amar 
mie! că pentru un om am pierdut toată lumea, fiindcă acesta m-a biruit prin rugăciunea 
lui”. Şi încercă diavolul să fugă de la dânsul, dar sfântul, ţinându-l pe el, i-a zis: „Nu te 
las să fugi de aici dacă nu tei vei jura că de astăzi înainte nu vei mai face rău la vreun 
om”. lar diavolul, cu mare plângere, s-a jurat lui şi pe tăria cerului, zicând: „Câtă vreme 
va fi locuinţa ta şi a celor ce locuiesc după tine şi după învăţătura ta, nu voi veni la locul 
acesta”. Atunci l-a lăsat Zosima, blestemându-l, să meargă în focul cel veşnic, cu toți 
dracii care erau împreună cu dânsul. Atunci a venit îngerul Domnului şi l-a dus pe el în 
peştera lui cu multă slavă şi a mai trăit Zosima după aceea încă 36 de ani şi a dat 
aşezământul şi viețuirea sfinților fericiților la toţi părinții de prin pustie. Iar diavolul 
plângea şi se văicărea tânguindu-se că dacă se vor propovădui plăcile acelea ale 
aşezământului şi viețuirii fericiților în lume, s-a făcut de batjocură, fiindcă oamenii vor 
rămâne fără de păcate şi numai el o să rămână în iad şi în muncă. 

lar după ce au trecut 36 de ani, au venit îngerii lui Dumnezeu către Avva Zosima, 
precum şi la acei fericiţi, şi s-au adunat şi toți monahii şi s-a citit aşezământul lui şi toată 
viața lui şi a fericiților şi aşa şi-a dat sufletul. Iar îngerii, primind sufletul lui, care 
strălucea mai mult decât soarele şi suindu-l la cer, îl sărutau pe el, iar trupul lui, cu 

| cântări cinstindu-l monahii, a fost luat şi îngropat ca un odor de mult preţ în biserica 

| peşterii. Şi au crescut 7 finici în locul acela şi au umbrit peştera, iar din peşteră a ieşit 
izvor de apă, care se vede până astăzi şi care tămăduieşte sufletele şi trupurile tuturor 

| celor ce aleargă la el cu credinţă. 

| lar pe noi, păcătoşii, să ne învrednicească Dumnezeu să urmăm şi noi viețuirii 
părintelui nostru Zosima, şi să fim cu toții părtaşi vieţii celei veşnice, cu darul Domnului 

| nostru lisus Hristos, Căruia I se cuvine toată slava, cinstea şi închinăciunea împreună cu 

| Cel fără de început al Lui Părinte şi cu Preasfântul Duh în veci. Amin. 


Do. 
> Piz 

A e a 
E 


SOSISE 


OO OO OO OO OO OO 


G 
| 
Q 
G 
Q 
G 
G 
G 
Q 
G 
Q 
G 
G 
$ 
: 
$ 
0 
0 
' 
G 
G 
s 
G 
G 
| 
G 
Q 


ROSTUL ÎNCERCĂRILOR” 


Darurile cu care înzestrează Dumnezeu omul, pe creștin, la Sfântul Botez, sunt: 

- Lumina cunoștinței de Dumnezeu. 

- Lumina înțelegerii lucrurilor. 

- Lumina dumnezeiască în cei desăvârşiţi. 

Darurile sădite în om aşteaptă vreme cu prilej, aşteaptă împrejurări de tot felul, ca să 
se arate cele ascunse în firea omului, fie bune, fie rele, precum şi lupta dintre ele. 

Toate întâmplările şi împrejurările prin care trecem într-o viață, multe de nu mai 
seamănă o zi cu alta, printre alte rosturi îl au şi pe acesta: să vădească, să scoată la iveală 
cele sădite în ascunsul omului. 

Şi fiindcă în om sunt două înclinări: una către Dumnezeu şi alta către sine - adică 
împotriva lui Dumnezeu - încercările şi ispitele pun omul fie într-o valoare, fie într-o 
negaţie. 

Expresia: „Ca să se arate gândurile ascunse ale inimii” se află în Noul Testament, 
spusă prima dată de Dreptul Simeon Preasfintei Fecioare când a adus pe Iisus prima dată 
în templu. „lată Acesta este pus spre căderea şi ridicarea multora din Israel şi ca un semn 
care va stârni împotriviri, iar prin sufletul tău va trece sabie ca să se descopere gândurile 
din multe inimii” (Luca 2, 34-35). 

Iată pe lisus între oameni şi Sfânta lui Cruce dimpreună cu Crucea Maicii Sale puse: 
„ca să se dea pe faţă gândurile a multor inimi”. 

Mai departe Scriptura lămureşte că unora ispitele le sunt spre mântuire şi altora spre 
pierzare (II Tesaloniceni 2, 11-12). Dumnezeu le trimitea amăgiri puternice ca să dea 
crezământ minciunii şi să cadă sub osândă toţi cei care n-au crezut adevărul, ci au 
îndrăgit nedreptatea. 

Cei înclinați spre Dumnezeu, în încercările care au rostul lămuririi, uneori ca prin foc, 
se purifică „Cu ochii aţintiți asupra lui Iisus, începătorul şi plinitorul credinţei, Care, 
pentru bucuria pusă înainte-I, a suferit Crucea, n-a ţinut seama de ocara ei,şi a şezut de-a 
dreapta tronului lui Dumnezeu. Luaţi bine seama, dar, la Cel ce a răbdat de la păcătoşi, 
asupra Sa, o atât de mare împotrivire, ca să nu vă lăsaţi osteniţi, slăbind în sufletele 
voastre. În lupta voastră cu păcatul nu v-aţi împotrivit încă până la sânge. Şi aţi uitat 
îndemnul care vă grăieşte ca unor fii: «Fiul meu, nu disprețui certarea Domnului, nici nu 
te descuraja când eşti certat de EL. Căci pe cine îl iubeşte Domnul îl ceartă, şi biciuieşte 
pe tot fiul pe care-l primeşte. Răbdați spre înțelepțire. Dumnezeu vă ia ca pe nişte fu. Şi 
care este fiul pe care tatăl său nu îl pedepseşte?»” (Evrei 12, 2-7). 

Iar unde sunt aceste daruri, prin focul ispitelor ca aurul se fac. Cam acestea sunt de 
prevăzut înapoia poruncii: „Aşa să lumineze lumina voastră înaintea oamenilor, ca 
văzând ei faptele voastre cele bune să preamărească pe Tatăl vostru Cel din ceruri” 
(Matei 5, 16). 

A înţelege necazurile vieţii în rostul lor nevăzut..., e o lumină în sufletul minţii. 


O întrebare iubirii 


„Că aşa a iubit Dumnezeu lumea, încât „Şi pe Fiul Său, Cel Unul Născut, L-a dat 
(spre jertfă) ca oricine crede întru El să nu piară, ci să aibă viață veşnică” (loan 3, 16). 

De ce L-a dat Dumnezeu pe Fiul Său lisus ca jertfă, şi încă Jertfă pe Cruce? 

Pentru că singurul grai care mai poate răzbi la inima oamenilor s-a dovedit că nu mai 


"2 Părintele Arsenie Boca, Despre durerile oamenilor vol 4: din învăţăturile Părintelui Arsenie Boca , 
Credinţa Strămoşească, 2004 

rămâne altul decât jertfa cuiva pentru ei. 

Când moare cineva pentru tine, pe acela nu-l poţi uita niciodată. 

La începutul unuia dintre războaie ieşise o lege că poți lipsi de la război dacă îți 
găseşti un înlocuitor. Greu de găsit un înlocuitor de la moarte. 

Era undeva un om cu o casă de copii dar necredincios şi trebuia să plece la război. 
Când era gata de plecare, iată că vine la el un tânăr şi-i spune: „Eu sunt singur, chiar 
dacă mor, după mine nu plânge nimeni, merg eu în locul dumitale la război!” Şi s-a dus 
tânărul. După oarecare vreme tânărul cade rănit de moarte şi cum ajunge acasă moare. 

Mormântul său era mereu împodobit cu flori şi nimeni nu ştia cine i le pune până 
când, într-o noapte, a fost găsit necredinciosul că-i duce flori la mormânt. 

„- Bine, dar tu nu crezi în Dumnezeu! 

- Ba acum cred, fiindcă numai Dumnezeu i-a putut da tânărului acestuia iubirea de 
mine şi de copiii mei, ca să meargă el în locul meu la moarte, şi asta numai Dumnezeu a 
mai făcut-o când a trimis pe Fiul Său să moară în locul nostru.” 

Ne frământă întrebarea: 

Dacă aşa de mult ne iubeşte Dumnezeu cum se face că viața aceasta e aşa de apăsată 
de tot felul de încercări? Sau punând întrebarea cu cuvintele Scripturii: De ce „pe cel pe 
care-l iubeşte Dumnezeu îl ceartă, iar pe cine-l primeşte îl bate”? 

Cu alte cuvinte, dacă aşa de mult ne iubeşte Dumnezeu de ce-i viața noastră aşa de 
necăjită? 

Fiindcă „pe cât sunt de departe răsăriturile de apusuri, aşa sunt de departe judecăţile 
Mele de judecăţile voastre” — zice Domnul (Isaia 55, 8-9). 

Ca pildă: altfel sunt judecăţile unui tată care-şi ia la rost copiii, decât e socoteala 
copiilor. Dar când copiii vin la mintea deplină, atunci înțeleg care a fost judecata tatălui 
lor când le-a dat bătaie. 

Aşa şi noi, cât suntem înfăşurați în trup suntem destul de legaţi (la minte) într-o 
înțelegere trupească a vieţii, suntem prunci cu înțelegerea. Dar când vom scăpa de 
muritorul acesta de pe noi, atunci cu mare recunoştinţă vom zori a mulţumi lui 
Dumnezeu pentru toate încercările la care ne-a supus cât eram în lume. 

Trebuie, prin urmare, să lungim vederea (înţelegerii) până dincolo de zarea vieţii 
acesteia şi în cealaltă împărăție, că altfel nu putem pricepe nevoile vieții acesteia şi 
nepricepând-o pe aceasta, pe cealaltă n-o putem răbda. Dar dacă o înțelegem aşa cum 
este, pe una în legătură cu cealaltă, ne întărim cu răbdarea şi atunci oricum ar fi de 
necăjită viaţa aceasta capătă o valoare neprețuită. Şi atunci se întâmplă un lucru minunat: 
omul iubeşte necazurile şi pe toţi cei ce-l necăjesc îndeosebi. De acum creştinul stă 
liniştit pe conducerea lui Dumnezeu şi vede că orice cruce a vieţii sale este o mărturie a 
iubirii părinteşti a lui Dumnezeu, orice cruce este o treaptă a desăvârşirii. 

Deci, dacă des ne împărtăşim cu Sfânta Jertfă a Domnului, ne împărtăşim cu Taina 
iubirii supreme a lui Dumnezeu, împărtăşire care printre alte daruri are şi pe acesta: că 
ne ridică de la înțelegerea pruncească a vieţii la înțelegerea pe care o avea lisus, în 
temeiul căreia Îi suntem următori convinşi şi liniștiți, oricât de neliniştită ar fi marea 
vieții de aici. La cârma Bisericii e Tatăl nostru. 

Noi ştim cui credem şi ştim Cine-i la cârmă. 


Suferinţa 


„Fragmente” 

Încercat de toate suferințele pe care omul le îndură, autorul Ecleziastului, ca un strigăt 
de groază şi de deznădejde a aruncat acest dispreţ vieţii: „Am urât viaţa, că vicleană este 
asupra mea fapta cea făcută sub soare, că toate sunt deşertăciune şi vânare de vânt” 

(Ecleziastul 2, 17). Tot suferința l-a făcut şi pe Iov să spună că omul se naşte ca să 
sufere: 

„Adu-ți aminte că viața mea este duh, că ochii mei nu vor mai vedea cele bune. 
Ochiul celui care mă privea, n-o să mă mai vadă. (...) Ca un nor ce trece pe cer, aşa se va 
pogorî omul în locuinţa morților, şi nu se va mai înălța niciodată” (lov 7, 7-9). 

Din această singurătate în care trăieşte omul, şi în care suferinţa l-a aruncat ca într-un 
abis, într-o sforţare puternică încearcă să iasă, punând puţin câte puţin stăpânire pe 
sufletul său. În loc să se lase omorât de suferință, sufletul va încerca să facă din ea un 
prilej de meditaţie profundă şi de înălţare. Va ajunge să înţeleagă că: „nimic nu ne 
măreşte ca o mare durere”. Sau, cum zice Sfântul Apostol Pavel: „nu numai atât, ci noi 
ne lăudăm în suferinţe, bine ştiind că suferința aduce răbdare, şi răbdarea curăţire, iar 
curățirea nădejde” (Romani 5, 3-4). 

Într-adevăr, aşa cum din fierul turnat în foc se pot face lanţurile puse în jurul gâtului 
unui popor în robie, tot din fier se poate face şi spadă care-l eliberează. Tot aşa, din 
suferințe omul poate face şi prilejul care-l omoară (sufleteşte) şi mijlocul care să-l înveţe 
ca altă dată să se ferească de tot ce-l poate face să sufere. Prin suferință omul ajunge să 
se purifice, să se desăvârşească, să-şi înalțe sufletul, să se sfinţească şi să se creştineze. 

Cauza suferințelor suntem noi înşine. Sufletul nostru are deplină libertate s-aleagă 
între binele şi răul pus în față. Căci trebuie să ştim că: „fiecare din noi are în el două 
porniri care ne guvernează şi ne poartă acolo unde ele vor să ne ducă: una este dorința 
născută în plăceri, alta gândul chibzuit de a face binele... 

Aş asemăna fiinţa noastră cu un car, la care sunt înhămaţi doi cai: unul din ei e blând 
şi de rasă bună, altul e rău şi neastâmpârat, pentru că aşa îi este neamul. Pe când carele 
care poartă pe zei pot fi uşor conduse şi se înalță liniştit, căci amândoi caii sunt potoliţi, 
cele ale oamenilor se ridică cu anevoie, căci calul nărăvaş se lasă cu greu dus şi face să-l 
răstoarne spre pământ, iar calul cel bun vrea să meargă acolo unde merg carele zeilor. E 
vina vizitiului, care n-a ştiut să îmblânzească calul nărăvaş. E o luptă grea, pe care 
sufletul trebuie să o ducă ca să stăpânească pornirile rele din noi” (Platon). 

Ajungând să înfrângi ispita care te duce la păcat, ai suprimat cauza suferinței. Ai 
ajuns să nu te mai laşi dus acolo unde conştiinţa te mustră. E o încercare grea, în care 
trebuie să izbuteşti. Căci ispita şi păcatul te țin înlănțuit între braţele lor seducătoare. E 
un fel de viaţă în care conştiinţa adoarme. 

În ceasul în care Dumnezeu începe să pregătească taina curăţirii şi întoarcerii 
sufletului spre El, sufletul era prea obişnuit cu păcatul. Primele încercări pe care 
Dumnezeu le face ca să despartă pe om de păcat sunt dureroase, căci ele te obligă să 
părăseşti ceea ce ţi-a plăcut atâta timp. Lacrimile căinței sunt amestecate de durerea 
părăsirii desfătărilor vieţii. Două gânduri se întâlnesc în inima noastră: unul cu care 
binecuvântăm ceea ce face Dumnezeu, altul cu care plângem ceea ce părăsim. Cei doi 
oameni, pe care Mântuitorul i-a întâlnit locuind printre morminte, îi strigau: „Pentru ce 
ne tulburi?” Ca şi cum ar fi zis: Lasă-ne aici, în pacea noastră. Ne-am obişnuit cu păcatul 
în care trăim. Conştiinţa noastră nu ne mai mustră. 

E adevărat că pentru prima dată când într-un suflet intră păcatul, există o protestare 
puternică. Cu cât sufletul e mai mare, cu atât aceste mustrări ale conştiinţei sunt mai 
puternice. Dacă însă acelaşi păcat va mai fi repetat, conştiinţa va protesta mai puţin, 
până ajunge să tacă în faţa oricărui păcat. 

Când începe acțiunea de curățire a sufletului, nimeni nu se poate opri la jumătatea 
drumului care duce la desăvârşire, oricât de adormită ar fi conştiinţa şi oricât de greu ar 
fi păcatul. Dumnezeu iartă pe acela care se căieşte. „Acela care udă aşternutul său cu 
lacrimi şi a cărui față e încrețită de durere” (Psalmul 6, 7) ajunge să zică: „Fericit acela 
căruia nu-i va socoti Domnul fărădelegea şi al cărui păcat este iertat” (Psalmul 31, 2). 

Toate acele suflete mari, căzute în păcat şi înălțate până la desăvârşire, au trecut prin 
această suferință. 

Oscar Wilde repeta zilnic aceste cuvinte ale lui Goethe: „Acela care n-a mâncat 
pâinea sa în durere, şi nu şi-a petrecut nopțile aşteptând în lacrimi dimineaţa care 
întârzia, acela nu va cunoaşte puteri cereşti”. 

„Mărturisirile” Sfântului Augustin sunt istoria oricărui suflet pe care păcatul îl 
înăbuşă şi în care suferinţa cheamă harul izbăvitor al lui Dumnezeu. După ce pătrunsese 
în toate templele muzeelor şi întrebase toată ştiinţa lumii, când inima îi era pustiită de 
viforul patimilor, liniştea şi-a găsit-o în scurta rugăciune făcută în lacrimi: „Dumnezeul 
virtuților, întoarce-mă la Tine, arată-mi fața Ta şi mântuieşte-mă. Fă-mă, Doamne, să Te 
caut”. Lacrimile vărsate în singuratica grădină de la Cassiaciacum, pentru ca să fie ca o 
spălare de păcat, curăţau în acelaşi timp şi ochii sufletului său, cu care să vadă mai bine 
pe Dumnezeu şi de Care să nu se mai despartă niciodată. 

Suferința înțeleasă astfel, poate fi o adevărată binefacere, căci prin ea omul ajunge 
să-şi vadă toată goliciunea sufletului său. De căte suferințe viitoare n-am fi scăpați, dacă 
prin suferințele avute am ajunge să ne cunoaştem aşa cum suntem! Deseori am încerca 
să ne judecăm. În faţa noastră ne-am pune pe noi, care am fost şi suntem, ca să fim 
judecaţi de noi, care trebuie să fim. Poate fi, oare, un alt mijloc mai binefăcător de 
desăvârşire, pe care noi l-am încerca asupra noastră? 

Sunt însă suferințe de care nu suntem vinovaţi şi pe care le judecăm ca nedreptăţi ale 
lui Dumnezeu făcute cu noi. 

Iov la început nu înţelegea de ce Dumnezeu îl lasă să sufere atât. Ne întrebăm şi noi: 
de ce mâna protectoare a lui Dumnezeu nu mai e întinsă asupra noastră? Mântuitorul 
însuşi a zis în suferințele de pe cruce: „Dumnezeul Meu, Dumnezeul Meu, pentru ce 
M-ai părăsit?” (Matei 27, 46). Ce mai putem face în faţa unei asemenea suferinţe? 

Dacă omul se naşte ca să sufere şi dacă toţi oamenii suferă, suferinţa noastră trebuie 
să o înțelegem, mai întâi de toate, ca o legătură puternică stabilită între oameni. Toate 
acele inimi, care sunt în stare să compătimească cu suferinţa, sunt toţi aceia care ştiu să 
amestece lacrimile lor cu ale oamenilor, toţi aceia care pot şi ştiu să iubească omul, toți 
aceia care înţeleg pe cei care suferă, pentru că ei înşişi au suferit. 

Numai infirmiera care a fost şi ea bolnavă va înţelege durerile bolnavilor şi va şti să 
le aline. 

Numai săracul înţelege suferința flămândului. 

Numai o mamă îndoliată va înţelege doliul tuturor mamelor (oamenilor). 

Numai păcătosul întors la Dumnezeu va fi bun apostol al mântuirii păcătoşilor. 

Toţi aceştia sunt izbăvitorii de suferinţe ai tuturor oamenilor amenințați să se piardă 
în acest fluviu universal de dureri, deasupra căruia pluteşte omenirea. 

Cu acest prilej de solidaritate, de ce să nu primesc ca suferința mea să fie 
binefăcătoarea altora? Aşa cum suferinţele predecesorilor mei, cu care eu fac un singur 
om, m-au învăţat să merg pe un drum mai bun decât ei, de ce să nu primesc ca suferinţa 
mea să servească la fericirea celor ce vor veni după mine? Toate ideile pe care ei le-au 
gândit şi pe care cu atâta suferință ni le-au lăsat nouă, toate străduinţele pe care ei şi le- 
au dat, de ce să nu le înmulțesc şi să le las generațiilor viitoare îmbogăţite cu experiență 
scoasă din suferințele mele? Căci e necesar ca generaţiile actuale să arate viitorimii, cu 
degetul, o viaţă mai bună cucerită prin durere. 

Suferinţa pentru alții este stâlpul de care se reazemă propăşirea universală a omenirii. 

Dacă omul s-a ridicat puţin câte puțin deasupra întunericului, n-a făcut-o decât prin 
încercări anevoioase şi prin muncă plină de suferință. Această înălțime de sacrificii s-a 
desăvârşit pe Calvar, ca simbol măreț al suferinței pentru alţii. Ar putea spune cineva că 
omenirea de astăzi ar fi ajuns aici - oricât de ticăloasă e încă - dacă lisus n-ar fi suferit 

pentru ea, taină pe care Sfântul Apostol Pavel a numit-o „nebunia crucii”? 

lată dar cum suferința noastră poate servi altora! Suferința este, astfel, legea 
sacrificiului sub care trăieşte omul. 

Această suferință, de care nu suntem vinovați şi pe care n-o putem suprima noi 
singuri, de ce n-am primi-o ca pe o misterioasă cale, pe care Dumnezeu ne poartă acolo 
unde vrea El? Căci „Multe sunt necazurile drepţilor, şi din toate acelea îi va izbăvi pe ei 
Domnul. Păzeşte Domnul toate oasele lor şi nici unul din ele nu se va zdrobi” (Psalmul 
33, 18-19). 

Dacă „Dumnezeu iubeşte pe cel pe care-l ceartă” (Evrei 12, 6), suferinţa ta nu poate fi 
pentru sufletele noastre, decât ceea ce sunt puternicele lovituri pe care sculptorul le face 
într-un bloc de marmură care n-are nici o formă pentru ca să scoată o frumoasă statuie. 
În loc să credem că suferinţa este o nedreaptă pedeapsă, pe care Dumnezeu ne-o trimite 
din singura plăcere de a ne vedea suferind, să înțelegem mai degrabă că este timpul când 
noi avem mai multă nevoie de sprijinul lui Dumnezeu. Când Marta suferea de moartea 
fratelui său Lazăr, cuvintele cu care L-a întâmpinat pe Mântuitorul au fost: „Dacă Tu ai 
fi fost aici, fratele meu n-ar fi murit. Dar şi acum ştiu că tot ce vei cere lui Dumnezeu, Îţi 
va da” (loan 11, 21-22). 

Suferința este timpul când noi recunoaştem neputința noastră şi trebuința ajutorului 
lui Dumnezeu. 

Tot suferința curăță sufletul şi-l face vrednic de sfinţenia lui Dumnezeu: „Când El îi 
lovea cu moartea, ei ÎI căutau: îşi aduceau aminte că Dumnezeu e scăparea şi izbăvitorul 
lor” (Psalmul 77, 34-35). 

Încercările sunt trimise în cale să ne conducă la scopul voit de Dumnezeu. 

Suferinţa e un ocol în drumul pe care noi l-am ales. 

S-aştepţi însă să vezi gândul lui Dumnezeu cu tine, înseamnă să ştii să suferi şi să faci 
din suferință un învăţător şi să-i fii un supus înţelegător. Amin. 


bi 


lisus şi slăbănogul 


Aceştia sunt cei doi fii ai lui Dumnezeu: lisus, mai înainte de toţi vecii, şi omul. 
Acesta de-al doilea, fiind vremelnic, a ajuns rău, a ajuns slăbănog. 

Unii sunt slăbănogi după trup, alții după minte: nu pot înţelege şi nu se pot bucura de 
bine. S-a dovedit aceasta în nenumărate rânduri, când Iisus făcea bine omului. 

Biblia din 1914; Luca 5, 18-26: 

18. Şi iată oarecare bărbați purtând pe pat pe un om, care era slăbănog, şi căutau să-l 
ducă pe el înăuntru, şi să-l pună înaintea Lui. 

19. Şi neaflând pe unde să-l ducă pentru mulțimea norodului, suindu-se deasupra 
acoperământului, şi printre cărămizi, l-au slobozit pe dânsul cu patul în mijloc, înaintea 
lui lisus. 

20. Şi văzând lisus credința lor, a zis lui: Omule, iartă-ţi-se ție păcatele tale. 

21. Şi au început a cugeta Cărturarii şi Fariseii, grăind: Cine este acesta ce grăieşte 
hule? Cine poate să ierte păcatele, fără numai unul Dumnezeu? 

22. lar cunoscând lisus gândurile lor, răspunzând, a zis către dânşii: Ce gândiţi întru 
inimile voastre? 

23. Ce este mai lesne, a zice: artă-ţi-se ţie păcatele tale, sau a zice: Scoală şi umblă? 

24. Ci ca să ştiţi, că putere are Fiul Omului pe pământ a ierta păcatele, (a zis 
slăbănogului): Ţie îţi grăiesc! Scoală, şi luând patul tău, mergi la casa ta. 

25. Şi îndată sculându-se înaintea lor, a luat patul pe care zăcea, şi s-a dus la casa sa, 
slăvind pe Dumnezeu. 

26. Şi spaimă a cuprins pe toţi, şi slăveau pe Dumnezeu; şi s-au umplut de frică, 

grăind: Că am văzut lucruri minunate astăzi. 

lisus a tămăduit un slăbănog. Nu-i nici o mirare, Dumnezeu fiind. Ce-a făcut? L-a 
iertat de păcate, de greşelile săvârşite împotriva vieţii, împotriva firii sale, şi i-a dat 
porunca să fie iarăşi om, rudenia lui Dumnezeu. 

De altfel, pentru această refacere a omului a şi venit lisus între oameni. El ne-a spus 
cu toate prilejurile că păcatele, greşelile împotriva vieții, acestea sunt cauza pentru care 
omul a ajuns un mutilat al vieții acesteia. 

Refacerea omului este refacerea acestei înrudiri pierdute. 

E de neînțeles cum nu simte omul cu sufletul că a ieşit din omenie, ci abia simte cu 
trupul că s-a despărțit de Dumnezeu şi a ajuns o grămadă de doage. 

E de neînțeles că durerea trupului îl face să ceară ajutorul lui Dumnezeu, pe când de 
durerea sufletului, de strâmbarea sau amorțirea lui, nici că se mişcă. 

E de neînțeles cum oamenii aleargă după sănătatea trupului, iar după iertarea 
păcatelor aşa de puţini. Aceasta din urmă o face înţeleasă pe cea dintâi. 

lisus le avea pe amândouă: şi puterea de a ierta păcatele şi puterea de a tămădui firea 
de neputinţă. Făcea ochi unde nu erau din naştere, îndrepta gârbovi, învia nervii amorțiți 
de păcate, învia morții omorâţi de moarte. 

Nouă, preoţilor, încă ne-a dat lisus jumătate din darul Său: darul de a ierta păcatele 
omului în Numele Său. A doua jumătate a tămăduirii organice, nu ne-a mai dat-o, 
fiindcă şi aşa toți oamenii aşteptăm să fim transformați din oameni pământeşti, în 
oameni duhovniceşti, în oameni nemuritori, în oameni cereşti. 

A făcut lisus minuni - şi oamenii cred că cele mai mari sunt cele care privesc 
sănătatea trupului. Dar marea minune a Învierii din morţi e ceea ce mărturisim când 
zicem: „aştept învierea morților şi viața veacului ce va să vie”. 

Abia atunci va scăpa firea omului de slăbănogie. Dar puţini o spunem conştient şi 
foarte puţini convinşi. 

Până atunci are putinţa de a scăpa de păcate. Şi aceasta e o minune mai mare decât a 
tămădui un stomac, o mână uscată sau repararea unui ochi. Sunt lucruri grele şi acestea, 
dar n-au nimic religios în ele. Le fac şi medicii. 

În definitiv ce cere omul? Omul cere mereu lui Dumnezeu minuni. 

Dar Domnul? Dumnezeu cere omului sfinţenia pe care a pierdut-o. Acesta-i singurul 
lucru pe care-l cere şi Dumnezeu din partea omului. lar sfințenia vieţii o pot avea şi 
oamenii cu un trup neputincios. 

De aceea nouă, preoților, lisus ne-a dat numai jumătate din darul Său, rămânând ca 
cealaltă (jumătate) Însuşi să o împlinească, atunci când va înceta desăvârşit slăbănogia 
omului, „la Înviere”. 

Dar a doua nu se dobândeşte fără prima. Însăşi vestirea Împărăției cerurilor a început 
cu cuvântul pocăinței. 


Cuvântare la molitvă 


E ultimul cuvânt pe care vi-l spun. Nu te simţi mai aproape de Dumnezeu şi de 
oameni ca de pe Cruce. Dar nouă nu ne-a fost rânduită, pentru că nu suntem vrednici. 

Am vrut să vă ţin „ieri” acest cuvânt, dar am vrut să aleg oamenii care vin pentru 
mântuirea sufletului, pentru ca să nu-l spun în vânt. 

Eu nu vă dau neapărat canoane, mătănii, rugăciuni şi post, ci vă îndemn să vă 
schimbaţi purtările şi să-l mulțumiți lui Dumnezeu pentru crucea pe care v-a dat-o, că 
Sfânta Biserică, Sfânta Împărtăşanie le ştiţi - dar faptul acesta l-am găsit de cuviinţă să 
vi-l spun mai mult. 

Vreau să vă schimb lacrimile voastre în bucurie, că multumind lui Dumnezeu de toate 

durerile şi schimbându-vă purtările vă veți bucura. O veți face? 

Unii cred că rugăciunea însemnează a sta în genunchi sau a rosti din gură sau gând: 
„Doamne Iisuse Hristoase, Fiul lui Dumnezeu, miluieşte-mă pe mine păcătosul”. 

Dar rugăciunea cea adevărată este a te simți mulțumit şi a-ți deschide sufletul să te 
simți aproape de Dumnezeu. Iar care o fac pe aceea, Dumnezeu să le ajute. 

Cei care au dureri şi suferințe sunt cei distinși, pe care i-a ales Dumnezeu pentru 
Împărăţia lui cea veşnică, căci veşnic e orice om - dar care veșnicie?! 

Dometie, un călugăr tânăr de la Muntele Athos, era foarte vesel, tot timpul cânta. 
Într-o zi l-am găsit în chilie plângând şi l-am întrebat de ce plânge. Mi-a răspuns că l-a 
părăsit Dumnezeu. Eu l-am întrebat, cum? şi a zis: „ -Nu mai am nici un necaz, sunt 
scutit de supărări”. 

Care dintre voi ați plânge pentru faptul că v-a părăsit Dumnezeu, în cazul că v-a luat 
crucea? Căci nu v-a bătut nimeni piroane în mâini şi nici cunună de spini nu v-a îndesat 
pe cap. Sfântul Apostol Pavel zice aşa: Roagă-te neîncetat, munceşte neîncetat şi 
mulţumeşte lui Dumnezeu neîncetat, pentru toate bucuriile şi durerile pe care ți le-a 
dăruit. (1 Tesaloniceni 5, 16-18). 

Viaţa aceasta nu este numai pentru a strânge averi, sau numai pentru a te îmbrăca, 
căci nu aceştia sunt oamenii fericiţi, ci aceia care au o cruce de purtat. 

Mă doare mult faptul că sunt unii care se supără pentru suferințele pe care le au din 
cauza bolilor, pentru că nu sunt înţeleşi în familie, dar puţini sunt acei care vin pentru 
mântuirea sufletului. Amin. 


lisus în faţa prejudecăţilor 


Printre păcatele minţii sunt înşirate şi prejudecățile. În faţa lor Iisus a ieşit osândit. 
Acestea se mai numesc - după intensitatea lor - bănuieli, presupuneri, formalism etc., 
care şi-au pierdut fondul. 

Prejudecăţile nu sunt judecăţi. Acestea cer un efort, pe când prejudecățile nu. De 
aceea stau mai la îndemână şi câştigă pe mai mulți. 

Unul dintre gânditorii vremii noastre are cuvântul acesta: e de ajuns să primeşti o 
singură idee greşită, ca principiu conducător, ca pe urmă să nu existe absurditate posibilă 
la care să nu ajungi în chipul cel mai logic cu putință (Bergson). 

Decăderea în formalism şi prejudecăţi era multă în Israel şi veche. Astfel Dumnezeu a 
avut mult de îndurat cu ei, încât printr-unul din prooroci le atrăgea aminte: „Vai, celor ce 
zic răului bine şi binelui rău; vai, celor ce zic luminii întuneric şi întunericului lumină” 
(Isaia 5, 20). 

Punctul lor de vedere - ochiul lor - aşa vede; iar mintea judecă, în consecință, greşit. 
„Acesta e ochiul care trebuie scos”. Structura aceasta sufletească a ochiului curat sau 
viciat o pomeneşte (descrie) lisus. Capacitatea de adevăr şi efortul întregii vieți pentru 
el, luminează ochiul şi ochiul luminează lucrurile; incapacitatea însă, refuzul 
incapacității, le întunecă. 

Structura interioară se proiectează în afară în câmpul realului, pe care-l vede după 
subiectivitatea sa: luminat sau întunecat. 

lisus a avut multe de pățit cu structura formalismului iudaic, cu ochiul pe care voia 
să-l scoată fiindcă îl supăra lumina lui lisus. Formalismul era ca şi prejudecățile: ochiul 
Nopții. 

Fariseii se sminteau de El pentru nimicuri, ca de pildă: că nu se spală pe mâini înainte 
de mâncare, că dacă sfărâmau ucenicii câteva spice sâmbăta, după ei însemna că treieră, 
deci El e călcător de lege. 

Dar de câte ori a fost provocat lisus n-a rămas dator. El le-a făcut fariseilor cele mai 

aspre îndreptări - deşi cu linişte - chiar dacă era invitatul lor la masă. 

lisus nu putea suferi încremenirea legii în formalism, obiectivare sau socializare. 
Aceasta era o decădere în Israel, permanent combătută de lisus: căderea în literă, care 
ucide şi confiscă Duhul; ori El aducea Duhul care dă viaţa şi face liber. 

Iată deci obârşia conflictului ireductibil dintre lisus şi farisei; dacă Iisus nu se poartă, 
nu face şi nu respectă Legea ca ei, e un călcător de lege şi va trebui pedepsit cu Legea. 
Ceea ce au şi făcut. 

Sfinţenia Sa, minunile pe care nimeni nu le-a mai făcut între oameni, încă nu erau 
motive suficiente de a le lumina ochiul cunoaşterii Adevărului, ci motivul de cea mai 
gravă bănuială, că le face cu ajutorul dracilor. 

lată câteva prejudecăţi ale iudeilor față de Iisus, care-i împiedicau să se lumineze, 
crezându-se ei în lumină. 

Dar: „drepte sunt căile Domnului şi cei drepți merg pe ele; iar ceilalți pe aceleaşi căi 
se împiedică şi cad” (Osea 14, 10). 

E grea mântuirea şi propovăduirea ei e plină de riscuri, chiar propovăduită de lisus - 
Lumina lumii. 

Cu toate acestea şi peste acestea e în firea luminii să lumineze şi iarăşi să lumineze. 


Orbul din naştere şi sufletele oarbe 


Multă vreme nu am înţeles tâlcul orbului din naştere. Nu înţelegeam explicaţia lui 
lisus. 

Nu-i de mirare, căci e deosebire mare este între noi şi lisus! Noi dăm să trecem cât 
mai repede pe lângă „lazării” lumii acesteia, neputând răbda suferința lor, pentru că 
suntem incapabili în faţa ei. Bani n-avem, putere n-avem, inimă n-avem, n-avem nimic 
în fața suferinței. Deci fugind de „lazări”, fugim de propria noastră nimicnicie. 

Aşa şi ucenicii, delegaţii noştri de lângă Dumnezeu, Îl întrebau pe Iisus: 
„Învăţătorule, cine a păcătuit, acesta sau părinţii lui, de s-a născut orb?” 

Când nu poţi nimic, faci „ştiință”, întrebi de cauză, iar când cauza e un păcat, faci 
morală. Oricum, chiar încercuiți în neputinţă, încercăm o măsură preventivă. Ceea ce au 
pățit alții, tu poţi să nu păţeşti dacă ocoleşti greşelile lor. 

Se vede că lisus vorbea cu ucenicii despre puterea dezastruoasă pe care o au păcatele, 
greşelile împotriva vieţii, tendința de a schimonosi viaţa omului şi a o chinui în 
întunericul orbirii şi a altor suferinţe. 

Acum să vedeți deosebirea dintre noi şi Dumnezeirea lui lisus. lisus era şi este 
Dumnezeu. Mulţi n-au ştiut; şi Mulţi nu vor şti până la sfârşitul lumii că Iisus este 
Dumnezeu (pentru că nu vor să ştie). 

Vindecarea aceasta minunată a orbului din naştere face dovada Dumnezeirii Lui şi-i 
arată omului marginile puterii şi ştiinţei sale. 

Noi ocolim „lazării”, dar lisus îi cunoştea şi îi chema la Sine. Îl cunoştea pe Natanael 
pe când era copil mic, ascuns sub frunzele de smochin de urgia lui Irod. Cunoaşte acum 
pe orbul acesta mai înainte de a se naşte, dezvăluindu-ne cu el o taină a lui Dumnezeu: 
că nu s-a născut orb nici pentru păcatele lui, nici pentru păcatele părinţilor săi, ci ca să se 
arate lucrul lui Dumnezeu cu el. 

Într-o altă împrejurare, lisus Se mărturiseşte a fi mai înainte de Avraam; iar în alta, 
mai înainte de a fi lumea. O icoană ÎL arată pe Iisus zidindu-l pe Adam. Şi aşa este: 
„Toate printr-Însul s-au făcut; şi fără El nimic nu s-a făcut din ce s-a făcut” (Ioan 1, 3). 
A face ochi vii din pământ şi scuipat, nu mai e treabă de om, ci lucrul lui Dumnezeu. A 
drege nişte ochi, a tăia albeața de pe ei o mai fac şi doctorii, dar a face ochi noi şi încă 
din aşa material şi pe care îi mai şi trimiţi la spălat în apa Siloamului, iar asta la un orb 


) 


III IP IP IP IP II IP IP IP IP IP IP II IP IP IP II IP IP IP IP IP IP II IP IP II IP II IP IP IP 


G 
' 
Q 
G 
Q 
G 
G 
G 
G 
G 
Q 
G 
G 
| 
G 
G 
$ 
0 
0 
$ 
G 
G 
| 
G 
G 
| 
G 
Q 


364 


din naştere, aceasta a putut-o face numai Cel ce l-a zidit pe Adam cu mâna Sa din țărână. 
Acesta este tâlcul tămăduirii orbului din naştere: Dumnezeu Tatăl a vrut să descopere 

lumii pe Dumnezeu Fiul, ca Creator al lumii şi ca autor al vieții. La această voință a 

Tatălui s-a aprins Duhul lui lisus, Şi-a însuşit această voință ca o misiune a Sa în lume. 


Necurăţia sufletului 


Cea mai mare necurăție a trupului este o nimica toată față de necurăția sufletului 
pângărit. Puţină apă şi puţin săpun sunt de ajuns ca toată murdăria trupească să fie 
spălată: şi noroiul şi murdăria şi păduchii şi urâciunea. Însă murdăria sufletului nu se 
poate spăla cu nici un mijloc, până ce nu se înnoieşte sufletul. 

Un parchet murdar se spală fără să fie nevoie să-l înlocuieşti cu altul ca să fie curat. 
Însă aerul încărcat din casă nu se poate spăla cu nimic, nu se poate curăţi, trebuie să fie 
înlocuit cu aer proaspăt. 

Tot aşa trebuie să fie şi cu sufletul. Sufletul întinat trebuie să fie renăscut, reînnoit, ca 
să fie curat. Când camera are fereastră, este uşor ca aerul stricat să fie dat afară şi 
înlocuit cu altul proaspăt. Însă cum se va împrospăta aerul în camera lipsită de ferestre şi 
uşă? Sufletul care are vreo fereastră îndreptată spre Dumnezeu, uşor va fi împrospătat, 
curățit, renăscut. Dar cum se va curăți însă sufletul întinat în care nu este nici-o 
deschizătură spre Dumnezeu, Izvorul împrospătării şi al întineririi sufletului? 


Sora moarte 


Sora moarte ne dezleagă de cele de aici: de ispite, de căderi, de pământ... de necazuri. 
De aceea, cine o primeşte ca pe o dezlegare de acestea, o doreşte ca pe o odihnă şi ca pe 
o cale de unire cu Hristos, şi pentru acela - ea e sora moarte. Pentru cei legați cu 
pământul, ea e înspăimântătoarea sentință de moarte. 

Sora moarte mai are şi darul că aduce călătorului din lumea aceasta toate întâmplările 
vieții sale într-o clipită. 

Deci este o vreme când toţi muritorii, ori vor, ori nu vor, ori cred, ori nu cred, trebuie 
să cunoască Adevărul, căruia poate că o viaţă întreagă I-au stat împotrivă. 


Concepţia de viață 
I. 

Prin natura lucrurilor suntem deodată şi ființe ale lumii fizice şi fiinţe ale lumii 
metafizice. Ca atare putem trăi o vreme fără pâine dar nu putem trăi fără o concepție de 
viață. 

Dacă ne limităm obârşia şi destinul nostru numai la lumea fizică, atunci rămânem cu 
o seamă de probleme neînțelese şi nerezolvate, trăim între adevăruri şi secundar; cele 
fundamentale - Adevărul în sine - ne rămâne inaccesibil. 

În câmpul rațiunii apar însă întrebări care-i depăşesc şi posibilitatea şi competența. 
Kant, de pildă, a pus pe două coloane mai multe perechi de teze şi antiteze, demonstrate 
cu aceeaşi stringentă logică fiecare. 

Dar faptul că aceeaşi rațiune poate demonstra logic, şi pozitiv şi negativ, unul şi 
acelaşi lucru, a adus la contestaţia competenţei rațiunii în rezolvarea problemelor de 
limită ale existenţei. Existenţa problemelor limită face loc unui alt organ al cunoaşterii, 
bazat pe revelație: cunoaşterea prin credinţă. „Credem” pe cuvânt pe cei ce au văzut, în 
locul nostru, existența piramidelor şi credem şi pe cei ce văd structura atomului şi 
credem pe cuvânt şi pe Omul care S-a pogorât din Cer şi ne-a spus în ce constă aceasta. 

Faptul că omul presimte probleme şi adevăruri ce-l depăşesc, îl îndreptățeşte „să 


) 


) 


365 


creadă şi în existenţa lui Dumnezeu”. Această credință vagă, aproape de competenţă, 
mai filozofică, nu-l angajează real în a-şi corecta cumva modul de viaţă, sau să-şi pună 
vreo ordine în cunoştinţe. 

Momentul decisiv al omului nu e însă cel „„metafizic” care nu-i angajează viaţa, ci e 
momentul religios, când omul în cauză se recunoaşte răspunzător de concepția sa de 
viață. 

Nu avem linişte şi echilibru până nu ne decidem, în timp, ce facem cu eternitatea 
noastră? Ce facem cu Hristos? Căci El ne-a descoperit (revelat) nouă toate. El ne-a 
descoperit adevărul fundamental al eternității şi întoarcerii noastre la Dumnezeu, ca Tată 
al omului. 

În ordinea religioasă, adică a atârnării noastre de Fiinţa Supremă, Adevărul e 
neasemănat mai mult decât în ordinea fizică a existenței. Aici, pe pâmânt, adevărul e 
concordanţă, evidenţă, pe când în ordinea religioasă Adevărul devine Fiinţă activă, 
capabil să ridice sufletul la alt nivel de existență. Aşa înţelegem pe lisus Hristos când a 
spus că El este Adevărul, Calea şi Viaţa - şi acestea veşnice. 

Omul care-şi angajează viaţa în concepţia religioasă nu mai e singur în nimic, sau fără 
apărare, sau fără victorie dincolo de zarea lucrurilor. El prinde în viaţa sa vremelnică 
elemente veşnice, începe să semene cu lisus. 

Dacă şi în realitate lucrurile ar sta tot aşa de clar, n-ar fi atâta discuţie între oameni în 
privinţa lui lisus. Conceptia creştină despre viață nu se transmite nici ereditar şi nici nu 
se dobândeşte cu uşurinţă, nici numai din lectură. În concepţia creştină vie nu se poate 
intra sau râmâne fără să fii în stare de un risc: al lepădării de sine şi, uneori în istorie, al 
lepădării chiar de viaţă dacă împrejurările o cer. 

Nu în afară, în noi chiar, în fiecare, lisus are mulţi protivnici, care-l închid usa, Îi 
întorc spatele, Îi sting lampa raţiunii sau I-o afumă cu patimile, sau Îi ridică piedici 
„practice în cale”. 

De ce e refuzat creştinismul de fiecare în genere? 

E refuzat nu din vreun motiv întemeiat, ci dintr-o viclenie inoculată naturii omeneşti, 
care se alipeşte de plăcere ca de un “bine” şi se depărtează de durere sau jertfă ca de un 
„rău”. Creștinismul practic, prin natura lui, stăvileşte dărăpănarea firii omeneşti prin 
patimi care produc o plăcere imediată, dar care cu timpul, devastând, întunecă totul şi 
pervertesc înțelesurile cuvintelor de bine şi rău, punându-le unul în locul altuia. 

În faza tinereţii e preferată plăcerea, nicidecum frânarea el. Cine, aşadar, va scăpa de 
toate capcanele ei? 

Abia dacă o mai stăvilesc puţin cei ce practică credința după cuvintele stabilite de 
Biserică. 

Concepţia (religioasă) de viață trebuie să ţi-o formulezi la un nivel de gândire şi 
vocabular, analog cu cel al profesiunii, căci mulți se ruşinează de pauperitatea (sărăcia) 
în care se găsesc sub raport religios şi, chiar când au bunăvoință, constată că 
terminologia fuge în vremea copilăriei. 

Ca în toate domeniile, aşa şi în domeniul credinţei avem un aspect practic şi unul 
abstract. Se pot întâmpla greşeli şi într-unul şi în altul dar se pot corecta şi greşelile. 
Deci, din aceste motive „de control”, pentru deprinderea dreaptă a credinței şi a 
traducerii ei în viața concretă trebuie să-ți alegi un duhovnic. Numele lui vine de la Duh, 
Duhul Sfânt: om care interpretează viaţa sa prin alt Duh, decât al cărnii, al vremelniciei. 
Acest alt mod de interpretare a vieții, după Duhul lui Dumnezeu, nu se poate deprinde 
din simpla lectură sau auzirea slujbei din biserică, ci prin ucenicie sinceră la un duhovnic 
cu larg orizont interior. Funcţia lui e neasemănat de mare pentru sufletul nostru. 
Duhovnicii sunt investiţi cu puterea iertării şi tămăduirii căderilor noastre, a înfrângerilor 
noastre morale. Ei pot linişti sufletul şi-l pot scoate din crize. 

Cum însă calea plăcerii „aleasă” ca principiu de viață e calea decăderii, şi cum toți 
duhovnicii, într-un cuvânt, caută să scoată sufletul omenesc din această robie, aflăm 
motivul nemărturisit pentru care tinerii nu prea mai dau pe la duhovnici. 

x 

În concepția justă de viață fireşte că trebuie să fim lămuritți şi cu funcţiile vitale ale 
instinctelor. 

Instinctul e o lege a naturii fizice, care urmăreşte perpetuarea speciei, selecția ei, etc. 
Pe aceste rosturi ale naturii a căror împlinire este însoțită de plăcere se prind cârligele 
diavoleşti. Se întâmplă că omul la o sugestie vicleană a diavolului asupra unui rost al 
naturii, desface rostul de plăcere şi urmăreşte numai plăcerea, evitând rostul. Capacitatea 
aceasta a omului de a tăia instinctul în două: plăcerea de scop, îi aduce însă vicierea 
naturii sale, degradarea ei, animalizarea, cu urmări fatale, atât pentru natura fizică cât şi 
pentru spiritul său care „s-a învoit” cu această denaturare sau fraudă a naturii. Aceasta 
stă la originea noţiunii de „păcat”. 

Înfrângerile repetate devin cu timpul a doua natură - devin patimă, deci o forţă care 
sileşte natura la degradare şi la finalul ei, moartea desăvârşită. 

Sunt forțe favorabile omului şi sunt forțe potrivnice omului, care se confruntă la toate 
nivelele, şi în afară şi pe terenul naturii omeneşti. Ar fi incompletă o convingere 
religioasă care ar ignora existenţa acestei forțe negative numită diavol şi păcat. Păcatele 
sunt înfrângerile morale ale omului şi biruințele sugestiv demonice asupra rațiunii şi 
voinţei omeneşti. 

Deci tot omul trebuie să simtă obârşia gândurilor ce-i vin în minte, de unde vin şi ale 
cui sunt. Deci ce valoare au, pentru a pricepe unde-l vor duce. 

„Păcătuind” mereu, ajungem până la pierderea definitivă a libertății duhului. 
Instinctele devin patimi, patimile (devin) a doua natură, vârsta nu mai cuminţeşte nimic. 

Împotriva credinței creştine, care spre salvarea sufletelor descoperă şi demască 
această momire vicleană, s-au dus lupte perfide, urgii istorice, veacuri de-a rândul. Deşi 
creştinismul a fost reprezentat numai din când în când de sfinţi, apărat de orânduirea 
bisericească pe cât s-a putut, iar numărul credincioşilor variabil şi fără prea mare putere, 
el totuşi a dăinuit, dăinuieşte şi va dăinui prin alte elemente: prin obârşia sa divină, prin 
concluzia finală a credinţei, prin mărturia conştiinţei a eternității sufletului nostru şi prin 
asistența nevăzută a lui lisus, contemporan viu cu toți credincioşii Săi din toate veacurile 
până la sfârşitul timpului. 

Dacă creştinismul n-ar pune în mod personal fiecăruia problema socotelilor noastre 
cu eternitatea, darea de seamă la sfârşitul acestui mod de existență asupra modului cum 
ne-am interpretat destinul nostru, atunci lisus ar fi numai un filozof, care n-ar angaja 
viaţa însăşi a omului. De aceea mulţi, ca să „scape” de „EI”, Îl consideră doar ca pe un 
„mare inițiat” de care mai au şi alte religii; un mare om, dar numai om, cel mult inspirat 
de Dumnezeu. 

Poziția ortodoxă însă e cea din botezul Bisericii şi mărturia Sfinților. Numai apariția 
unică a lui lisus pe pământ a putut impresiona şi determina tăierea în două a cronologiei. 
El singur a făcut dovadă că este Autor al vieții şi Stăpân al morții. De El singur ascultă şi 
vântul şi marea şi peştii şi pâinea. El e Dumnezeu viu şi etern, contemporan cu toţi 
credincioşii Săi, iubitor de oameni, dar şi în măsură să-i cheme la răspundere, în stare să 
le consfințească eternitatea precum şi-au trăit vremelnicia. 

Fără judecata din urmă, atât a vieţii particulare la încetarea vieții pământeşti, cât şi a 
vieţii de obşte a tuturor oamenilor datorită unui cataclism, creştinismul iarăşi ar fi 
incomplet, n-ar angaja viaţa şi i s-ar fi stins continuitatea. Judecata revelează structura 
noastră sufletească - responsabilitatea, libertatea duhului, vinovăția pentru pierderea 
acestei libertăţi, sau răsplata pentru realizarea acestei libertăți, de care suntem conştienţi 

la nivelul conştiinţei. 

Deşi isus e cu noi în mod tainic, după cum a zis: „până la sfârşitul veacurilor”, noi 
însă ÎL aşteptăm, după cum iarăşi a spus, să vină a doua oară, dar de data aceasta cu slavă 
şi putere ca ale Unuia Dumnezeu, cu Care la acea dată escatologică nu mai discutăm în 
contradictoriu. 

II. 

Cazna ascetică are multe temeiuri. Unul dintre temeiurile ascezei e însăşi constituția 
noastră omenească, deoarece trăim deodată şi „în paralel” două vieți distincte: una fizică 
(biologică, fiziologică) şi una metafizică şi religioasă. 

Viaţa fizică este supusă condiţiilor mediului extern şi ale mediului intern (mediul 
endocrin, etc.), este supusă apoi cenzurii timpului şi în final a morții. 

Viaţa spiritului în schimb e o viață eternă. 

În concret noi suntem o sinteză între vremelnicie şi eternitate, între materie şi spirit; 
iar această sinteză se află într-o continuă tensiune, într-un continuu dialog. 

Viaţa fizică, supusă simţurilor, le are pe acestea (simţurile) criterii de echilibru, 
precum şi prelungirile simţurilor, ştiinţele pozitive, empirice, civilizaţia în genere. Omul 
totuşi nu e mulțumit numai cu cel mai bun confort cerut de simţuri şi oferit de ştiinţă, de 
aceea întrevede şi alte coordonate ale existenţei, ale legăturii sale ontologice cu cerul. 
Sunt deci două moduri de a gândi existente. 

Unul materialist, în perfectă armonie cu simţurile şi datele imediate ale cunoştinţelor, 
o rațiune practică, limitată de “aici”. Direcţia materialistă a gândirii e veche, începând de 
la Democrit. Acesta nu are un inventar prea amplu de probleme, iar cele ce trec dincolo 
de limitele empirice ale existenţei văzute, le declară inexistente, mitice, ficțiuni etc. 

În cursul istoriei gândirii însă s-a ajuns şi la punerea în discuţie a însăşi raţiunii ca 
unealtă a cunoaşterii exacte a realităţilor, întrucât se băgase de seamă încă de Socrate că 
sofiştii puteau „dovedi” cu aceeaşi logică şi teza şi antiteza uneia şi aceleiaşi probleme. 
În „critica raţiunii pure” se pun pe două coloane tezele şi antitezele rațiunii, de asemenea 
se inventează şi cele 13 categorii ale rațiunii peste care ea nu poate trece; deci se face 
dovada că e limitată, condiționată şi osândită la relativitate. (Nu se poate gândi în afară 
de timp, spaţiu, cauzalitate, finalitate, etc.). 

Această infirmitate a rațiunii cu privire la cunoaşterea şi definirea adevărului şi a altor 
probleme de limită, care totuşi frământă profund sufletul omenesc dar îi depăşeşte cu 
evidenţa puterile naturale, face loc Raţiunii divine sau Revelaţiei. 

Rațiunea divină S-a întrupat într-un adevărat dar unic, lisus Hristos, Dumnezeu 
adevărat şi om adevărat. El ne-a descoperit obârşia noastră divină, eternitatea noastră, 
răspunderea pentru modul şi comportarea în viaţa vremelnică, Judecata universală şi cele 
două împărăţii, care consfintesc veşnic deciziile noastre, prin care ne-am interpretat viaţa 
pe pământ. 

Deci modul natural al rațiunii are acum şi pe al doilea mod al gândirii existenței, 
modul supranatural al Raţiunii divine. 

Pentru a „vedea” existenţa în mod divin trebuie să ieşim din tensiunea trup-suflet, să 
ne ducem raţiunea noastră, cu smerenie, sub lumina divină a harului. Toată această 
treabă e subiectul asceticii, adică a convertirii practice a tuturor energiilor noastre oarbe, 
la ascultarea de Adevăr şi Eternitate. 

III. 

Viaţa creştină se poate duce la două nivele: unul, al poruncilor şi altul, al sfaturilor 
evanghelice. 

Trăirea la nivelul poruncilor asigură mântuirea. 

Trăirea la nivelul sfaturilor - desăvârşirea. 

Pentru ca să poți urma pe lisus la nivelul sfaturilor evanghelice se cer în permanență 

de dimineaţa şi până seara: 

1. lepădarea de sine 

2. rugăciunea 

3. postul 

În modul de viață strict ascetic aceste condiţii se concentrează în votul: 

- sărăciei 

- al fecioriei 

- al ascultării necondiționate (de povăţuitorul în drept). 

Se cer acestea pentru o simplificare a vieţii, ca să poţi fi de o treabă (de folos) cauzei 
lui Dumnezeu în lume. Dar tocmai pentru împlinirea acestui rost trebuie să avem ca 
neapărat necesară însuşirea sufletească a smereniei. 

Cu aceste condiţii, pricepute cât mai complet şi limpede posibil, iar pe de altă parte 
urmărite cu entuziasm în realizarea lor, fără slăbire din cauza greutăților pe care le ridică 
firea veche, lumea şi ispititorul, nevoitorul poate ajunge la măsuri dumnezeieşti de chip 
şi asemănare cu Iisus. 

Toate aceste condiţii, explicate şi aplicate practic şi cu de-amănuntul, sub controlul 
unuia care a trecut prin nevoinţele acestea - deşi în linii generale toţi pricep despre ce e 
vorba - au ca scop de a da posibilitate fiecărui creştin de a-şi verifica putințele şi 
neputințele, de a-şi căuta cea mai bună integrare a vieţii sale în destinația sa. 

Nu trebuie să ignorăm greutăţile şi barierele, în fața cărora trebuie să ne oprim, dacă e 
cazul - chiar dacă fascinația frumuseţii trebuie ocolită sau „primită” cu prudență, mai 
ales dacă apare prea devreme. 

Iată, de pildă, câteva prudente în privinţa aplicării postului. 

Întrucât postul lipseşte organismul de hrană „suficientă”, țesuturile îşi restructurează 
rezervele, îşi micşorează volumul şi greutatea, scade tensiunea umorilor, în final: 
„micşorează, stinge chiar alipirea de materie, indirect ajută dezlipirea de lume, de trupul 
propriu, de trupul altora - ochiul se curăţeşte de senzualitate, de asemenea şi celelalte 
simţuri se purifică. Sufletul devine mai străveziu spre celălalt sens al vieţii şi trage şi 
trupul la linişte”. 

Tensiunea dintre cele două moduri de viață, după trup (fără vreo slăbire a patimilor) 
şi după duh, se rezolvă pozitiv dar şi negativ. 

Negativ: înfrânarea patimilor principale, în regim de post şi abstinență, poate duce 
organismul în situaţii prin care energia cinetică (de mişcare) a acestora se „travesteşte” 
în alte patimi care în primă aparenţă n-ar avea nici o legătură cu patimile capitale istovite 
conştient. „Transferul” energiei oarbe a instinctelor, mai ales dacă acestea au dat de 
„gustul” patimilor care le-au viciat rostul, poate duce la deranjuri mintale întrucât 
„cenzura” minţii poate fi „învăluită” de „obsesii” încât echilibrul se clatină, şi astfel 
putem să ne trezim în domeniul psihiatriei. 

Deci cu ie la post ŞI înfrânare trebuie observat mai întâi pe concret care sunt 


diferiți, şi abia lata urmă să ne aranjăm totul. Strămutarea ordinii naturale a organismului 
şi a minţii care-l serveşte la acel nivel este totuşi cu risc, cu salt în ordinea mai presus de 
fire a lucrurilor. 

Însăşi credinţa e un risc al raţiunii. 

Postul e rânduit şi de Biserică drept o perioadă de subțiere a minții, ca să poată 
înțelege adevărurile fundamentale ale creştinismului. (Astfel, Naşterea Raţiunii Divine - 
Logosul - în om adevărat e însoţită cu postul Crăciunului înainte; Învierea din morţi a 
Domnului - chezăşie a învierii tuturor oamenilor, biruința definitivă asupra morții şi 
păcatului - starea mai presus de fire a trupurilor înviate e însoțită cu postul Paştilor 
înainte.) 


) 


(| 
$ 
G 
G 
G 
G 
G 
G 
V 
G 
G 
G 
G 
| 
G 
G 
| 
G 
G 
| 
G 
G 
| 
' 
G 
G 
Q 


Deci pentru trăirea creştinismului la nivelul sfaturilor, a sporirii de la chip la 
asemănare, trebuie smerenie şi post şi să nu umbli de capul tău. 
x 


Ca adevăruri fundamentale ştim că omul este fiul lui Dumnezeu şi că viața aceasta 
este capabilă de îndumnezeire, deoarece toți creştinii avem pe Hristos întru noi, iar prin 
Botez suntem îmbrăcați lăuntric întru Hristos, Care face toată desăvârşirea noastră 
dincolo de marginile puterilor noastre. 

x 

În firea minții omenești este sădită necesitatea unui garant al lumii, al adevărului, al 
realului şi al omului însuşi. Dar dacă (mintea) nu-L primeşte pe Care este, altul nu 
găseşte: şi îndată nu mai este nimeni care să garanteze nici veşnicia ta. 

„Toate îmi sunt date Mie de Tatăl”, în garanție, în sprijinire şi în desăvârşire. 

Dacă putem fi traşi la răspundere pentru o viaţă, ca timp pierdut, şi osândiţi la o 
eternitate negativă, absurdă, aceasta se face pentru că am scos pe lisus din ale Sale: 
L-am scos dintru noi. Constituim o împărăție fără El, împotriva Lui. 

E greu de priceput: cum, pentru 20-40-60 de ani pământeşti să plăteşti fără sfârşit? Cu 
toate acestea nu e nedreptate a fi aruncaţi în împărăția absurdului, a nebuniei ultime, a 
întunericului, pentru că atâția ani sigur erau o vreme de ajuns pentru o decizie - în care 
împărăție să fu. 

Viaţa aceasta (pământească) nu are scopul în sine, ci în cealaltă. A o trăi ca scop în 
sine înseamnă să-i tai perspectiva veşniciei, înseamnă să negi, să alungi pe Iisus dintru 
tine, să alungi Sensul şi să rămâi cu nonsensul (cu diavolul). 

A trăi aşa, înseamnă să răspunzi lui Iisus: Toate Îţi sunt date Ție, afară de mine; eu 
m-am dat altuia, diavolului. 

Un creştinism fără recunoaşterea lui lisus Hristos, ca Dumnezeu şi Stăpân al lumii, 
nu-ți obligă viaţa la a o face mai curată. Iar cu cât viaţa se face mai necurată, cu atât te 
întuneci dinspre Dumnezeu, până la a-L tăgădui cu totul şi a I te face vrăjmaş declarat. 
Viaţa trăită fără grijă, numai pământeşte, la aceasta te duce. 

Nu e greu de a înţelege cum devin lucrurile astfel. Când viața aceasta e încurajată de 
statornicia bogăției, de negrija întâmplărilor, omul se strică; iar o viaţă stricată de patimi 
strică şi mintea, care odată stricată nu mai deosebeşte adevărul de minciună sau binele 
de rău, ci le zice tocmai întors (invers): răului bine şi minciunii adevăr. 


lisus îţi grăieşte în conştiinţă 


În fața lui Dumnezeu te pierzi pe tine, dar te regăseşti întru El, aşa cum nu te-ai 
cunoscut niciodată, dar cum poate că ai dorit întotdeauna. În faţa lui lisus revii la firea ta 
adevărată, şi aici te aduce iubirea de oameni a lui Dumnezeu. Altfel iubeşte Dumnezeu, 
de cum iubeşte omul. 

Omul amestecă iubirea cu plăcerea, şi asta-i decăderea lui. Iubirea lui Dumnezeu te 
ridică deasupra ta, te creşte la mărimi sufleteşti nebănuite, până prinzi, între oameni 
fiind, asemănare dumnezeiască. 

Dacă lisus fericeşte pe cei ce văd în El un sens, o garanţie şi o desăvârşire, înşirând pe 
Prooroci şi pe Împărați, sigur că cei ce nu găsesc în aceasta fericirea, sunt nefericiţi şi 
nu-L vor vedea niciodată! Aceia sunt „înțelepții” care şi-au pierdut Sensul; „înţelepții” 
fără lisus. 

Faţă de Dumnezeu preferați să fiți copii, şi veți fi fiii lui Dumnezeu! Aceasta e o 
înțelepciune mai mare (pentru fiii învierii), una din bucuriile lui Dumnezeu scrisă în 
Cartea Vieţii, pe numele fiecăruia care se decide aşa! 

Omul, «dumnezeu» fără vreme 


Nimic mai greu şi mai periculos decât să te lupți cu îngustimea, cu prejudecățile şi cu 
formalismul. Nimic mai primejdios decât a combate răutatea care crede că are dreptate, 
că apără adevărul şi că slujeşte lui Dumnezeu. 

Reaua voinţă, sub formele acestea, L-a înfrânt şi pe lisus. Deşi Dumnezeu n-a revelat 
o Scriptură împotriva Sa, formalismul iudaic a întors-o împotriva lui Dumnezeu. Nu... 
„după Scriptură” L-au răstignit pe lisus? 

lată ce poate răutatea: să stea împotriva evidenţei, împotriva adevărului în numele 
adevărului, să stea împotriva iubirii lui Dumnezeu pentru oameni în numele iubirii de 
Dumnezeu. 

Împotriva acestei situaţii, însă, nici lisus n-a putut face nimic. 

De aceea, răutatea, pentru că nicidecum nu se poate schimba în bunătate, nu are 
iertare, ea este împotriva iertării şi a oricărei tămăduiri, de aceea nu are decât judecată. 
Răutatea a înfrânt pe Dumnezeul iubirii, dar se va înfrânge de Dumnezeul Judecăţii. 

-De unde, oare, atâta perversiune în fiii lui Dumnezeu? 

-De la acea făgăduință demonică şoptită omului: „veţi fi ca Dumnezeu...” (Facerea 
3,5). Şi pe care omul a crezut-o, nebăgând de seamă cine i-o spune. Un «dumnezeu» 
neizbutit, scos afară înainte de vreme din divina devenire. 

Un «dumnezeu» creat, un «dumnezeu» prin Har, avea omul menirea să fie, dar a ieşit 
un dumnezeu satanist, chip neisprăvit, desfigurat, care nu se mai înțelege cu Dumnezeul 
Adevărului. 

De aceea i se şi năzăreşte omului în cursul creaţiei sale, istoria, că el este pe rând: 

- măsura tuturor lucrurilor, 

- criteriul adevărului, 

- că lumea există în funcție de el, 

- că omul este creatorul lumii, 

- că Dumnezeu ajunge la conştiinţa de Sine abia în om; ca de aici, un alt nătâng la 
minte (filozoful german Ludwig Feuerbach ) să spună: 

-„nu Dumnezeu L-a făcut pe om, ci omul a făcut pe «Dumnezeuy”. 

Dar lisus îi aduce iarăşi şi iarăşi omului nivelul divinei reveniri, printr-o coroană de 
spini. 


Impărăţia nevăzută 


Nedumeriţii farisei, conservatorii lui Israel, nădăjduiau că Împărăţia lui Dumnezeu va 
fi împărăția lui Israel: Dumnezeu național, împărăție naţională, teritoriu anumit, 
începând de la data cutare. 

Şi unii creştini tot aşa o aşteaptă, cândva, undeva. Din răspunsul lui lisus rezultă 
limpede că Împărăţia lui Dumnezeu este o împărăție spirituală (duhovnicească), 
lăuntrică, şi însăşi structura duhovnicească a creştinismului. Despre ea nu se poate 
spune: „iat-o aici sau acolo”, odată sau cândva. Împărăţia lui Dumnezeu nu este sub 
categoriile cunoaşterii. 

Împărăţia lui Dumnezeu are două vârste. 

Prima vârstă a Împărăției lui Dumnezeu este deodată cu venirea lui Iisus între 
oameni. El este Fiul şi energia duhovnicească a Împărăției. El este născut în fiecare 
suflet prin Duhul Sfânt, în sufletele devenite fecioară, El se Multiplică - aşa zicând - dar 
neîmpărțindu-Se, locuind deodată într-o mulțime de fraţi, făcându-i oameni cereşti, chiar 
dacă după omul dinafară aceştia suferă toate umilinţele şi necazurile veacului acestuia, şi 
mai ales dacă le suferă multumind şi binecuvântând pe Dumnezeu întru necazuri. 

Împărăţia în prima ei vârstă este nevăzută, e mai mult dedusă din „răbdarea Sfinților”. 
Ea nu are decât o evidență interioară pentru cel care o trăieşte şi, în lipsă de argumente 
decisive, el nu are decât afirmarea ei prin jertfă - care e ultimul cuvânt. 

În acest interval al împărăției nevăzute, creştinul se bucură întru necazuri, arde 
într-însul focul aruncat de lisus pe pământ: focul iubirii de oameni. 

În rezumat, Împărăţia lui Dumnezeu este oriunde se află un om centrat lăuntric în 
lisus. Nu este o împărăție de vedenii - cum cer oamenii. Aici se pune accentul pe virtute 
nu pe daruri neobişnuite sau viziuni. Cea mai minunată viziune este un om care se 
distinge prin puritatea şi smerenia sufletului său. (Holkin Saneti Pachovnii, Vitae 
graecae, Brussel-1932 Vita prima 48). 

A fi luminat de cunoştinţa lui Dumnezeu, a fi curat şi smerit cu inima, este singurul 
argument valabil al Împărăției. Într-un aşa suflet se străvede Iisus. EL nu trebuie să 
vorbească, este destul ca să existe: existenţa lui grăieşte mai tare decât cele ce ar spune. 

A doua vârstă a Împărăției lui Dumnezeu va veni pe văzutele: ca fulgerul de la 
răsărituri până la apusuri (Luca 17,24), fiindcă este deodată cu a doua venire a lui lisus, 
în slavă şi mărire. 

Până atunci, Împărăţia lui Dumnezeu este contestată. Vinovăţia o purtăm şi noi, 
creştinii slabi, dar atunci va fi afirmată de Însuşi Împăratul Cerurilor. Nu numai afirmată 
de istov ci şi desfăşurată, din nevăzută ce era, în slava ei orbitoare şi transformatoare în 
cer nou şi în pământ nou. (II Petru 3, 13; Matei 19, 18) 

Creştinismul este văzut ca o a doua creaţie a omului. Când va veni Împărăţia lui 
Dumnezeu întru slava ei orbitoare, toată făptura se va înnoi şi va deveni duhovnicească, 
înghițită de slavă şi statornicită pentru nesfârşitul veşniciei. 

Şi când te gândeşti că în fiecare om, luat la întâmplare, este ascunsă Împărăţia în 
grăunte nevăzut: desăvârşirea. Nici unul din necazurile de faţă, fie ele mii de ispite, fie 
cercarea cu moartea, nu pot să ne despartă pe noi de dragostea lui lisus, Cel ce ne 
lucrează desăvârşirea, destinul şi obârşia noastră de fii ai lui Dumnezeu. 

O astfel de zare a destinului nu se desluşeşte însă omului care nu vrea să sufere nimic. 


Gânduri greşite 


Sunt multe. Dintre ele alegem numai două, despre care Dumnezeu spune că-s 
nebunie. 

Deşi Dumnezeu opreşte cuvântul acesta, totuşi El le zice „nebuni” la două feluri de 
oameni: la cei ce zic că „nu este Dumnezeu” (Psalmul 13,1; 52,1) şi bogaţilor, cărora 
bogăţia şi stomacul le este tot dumnezeul lor. 

Este cam una şi aceeaşi gândire greşită. Tăgăduirea oricărui rost sau destin al lumii şi 
al omului, care să fie mai presus de lumea aceasta şi de stomacul ei. 

A tăgădui o conducere supremă a cerului şi a pământului e a propovădui întâmplarea 
- domnia haosului sau a anarhiei universale. Ori ceea ce se vede din ordinea lumii 
dovedeşte chiar că nu e aşa, ci contrariul. E haos şi anarhie în mintea care gândeşte aşa. 

Mintea care cugetă că nu este Dumnezeu, cade în propria sa sentință. Căci: a te lupta 
din toate puterile împotriva a ceva ce nu există, dovedeşte nebunia acestei lupte, 
nonsensul şi absurdul ei: al luptei şi al minţii care o conduce. 

x 

Al doilea „nebun”, e bogatul care îngustează zarea rosturilor lui pe pâmânt la 
dimensiunile stomacului, chiar dacă acest stomac ar înghiți pământul tot. 

Dar un atare bogat va căuta să convingă pe toată lumea că numai acesta este singurul 
scop al vieții omului pe pământ. O asemenea concepţie, despre om şi destinele sale, e cu 
adevărat miezul nopții minții sale. El va sfârşi prin a se crede pe sine, „dumnezeul 


) 


OO OO OO OO OO 


NIN’IN’ININNIN NINNIN NINI NINININI NINININI NNI NINININI NINNA 


oo 


La 


372 


veacului acestuia”. 

Deci, într-o astfel de noapte a minţii, când va crede bogatul că „țarina” sa - lumea - îl 
va face în sfârşit fericit, va fi răpit cu moartea din vârful bogăției sale şi îşi va pierde 
sufletul. 

Dumnezeu nu îngăduie la nesfârşit îngustarea vederii omului numai la stomacul său, 
în care poate să încapă şi toată lumea, de vreme ce omul acesta e destinat spre alte zări şi 
rostul său e dobândirea Împărăției lui Dumnezeu, veşnicia şi îndumnezeirea prin Dar. 


Condiţiile uceniciei 


Sunt multe chipuri de a intra întru Împărăţia lui Dumnezeu, dar numai o singură Uşă: 
lisus. A fi ucenicul lui lisus, ucenicul Adevărului, înseamnă să-ți faci inventarul 
libertăţii... 

„Adevărul vă va slobozi pe voi”, adevărul vă va face liberi. Libertatea e a fiilor lui 
Dumnezeu - cine nu se va lepăda de sine, nu va fi liber şi de sine, „nu va putea fi 
ucenicul Meu” (nu este vrednic de Mine). 

Totuşi inițiativa porneşte din amândouă părțile: şi de la Dumnezeu şi de la om. Dar şi 
inițiativa omului spre Adevăr, tot Dumnezeu o trezeşte. De aici începe faza conştientă a 
deciziei. De acum ucenicul trebuie să ştie cât costă decizia sa: liber de mamă, liber de 
tată, liber de nevastă, liber de copii. lisus confiscă totul, rupe legăturile firii, dezleagă 
omul. 

A fi ucenicul lui lisus nu însemnează a te opri la mijlocul uceniciei. A fi ucenicul lui 
lisus însemnează a prevedea un război şi a-ţi zidi o cetate. A nu-ţi face socoteala aceasta 
înseamnă a te face de râs. lar a nu te face de râs însemnează a-L urma pe Iisus în toată 
calea vieţii tale 
pământeşti, chiar 
dacă ultimul pas al 
căii îl vei avea de 
făcut răstignit pe 
cruce!... 

„Dumnezeu 
poartă paşii 
omului”, iar 
aceştia sunt marile 
hotărâri spre El. 

Aceştia sunt 
„sarea” pământului 
omenesc, care, 
numai aşa fiind, nu 
lasă firea să se 
strice. Dacă nu 
sunt aşa, „îi calcă 
lumea în picioare” 
ca pe nişte ne- 
trebnici. 

MĂRTURIA UNUI ATEU” 


La două feluri de oameni le-a zis Dumnezeu „nebuni”: la cei ce „zic că nu este 
Dumnezeu” (Psalmul 13,1; 52,1), şi bogaţilor, cărora stomacul le este tot „dumnezeul” 
lor (Filipeni 3,9). 

În aceia este una şi aceeaşi cugetare greșită: tăgăduirea oricărui rost sau destin al 
omului şi al lumii, mai presus de lumea aceasta şi de stomacul ei. 

A tăgădui o conducere supremă a cerului şi a pământului, e totuna cu a propovădui 
domnia întâmplării, a haosului sau a anarhiei universale. 

Dar lumea este în ordine. Aceasta dovedeşte că este o conducere mai presus de ea. 
lar fără ordine este mintea care o vede fără Stăpân. 

Felix d'Artec, profesor de biologie la Sorbona, în „L”Atheisme” declară: „Sunt ateu 
precum sunt breton, cum este cineva blond sau brun, fără să fi vrut... Căci oricât 
scotocesc în amintirile mele, cu nu găsesc în ele ideea de Dumnezeu. Aceasta este o 
infirmitate, o monstruozitate. Dar sunt astfel de infirmități cu care sunt prevăzuţi din 
naştere mii de oameni, erori fundamentale care aparţin ființelor lor, aşa cum le aparțin 
gura, nasul sau urechile. Astfel de fiinţe lucrează instinctiv, după natura lor şi se supun 
conştiinţei lor, fără a mai întreba dacă aceasta se mai acordă sau nu cu logica...” 

lată ateismul recunoscut de un ateu, cu toată sinceritatea, că este o infirmitate, o 
monstruozitate şi o eroare fundamentală a naturii umane. (Religia iubirii) 

Deci, după un cuvânt al Sfintei Scripturi, dacă ai pisa pe un ateu cu dovezile, ca pisă- 
logul în piuă boabele, şi tot nu-l vei desface pe nebun de la nebunia sa. (Pilde 27,22). 

Mintea care cugetă că nu există Dumnezeu, cade în propria sa sentință: va trebui să 
se tăgăduiască şi pe sine. Căci a te lupta din toate puterile împotriva a ceva ce nu există 
dovedeşte nebunia acestei lupte, dovedeşte nonsensul şi absurdul ei, şi prin urmare şi a 
minții care o conduce. 

Al doilea nebun este bogatul, care îngustează zarea rosturilor sale pe pământ la 
dimensiunile stomacului, chiar dacă acest stomac ar înghiți pământul tot. Mai mult, un 
atare bogat va căuta să convingă pe toată lumea că numai acesta este singurul scop al 
vieții omului pe pământ. O atare concepţie despre om şi destinele sale ultime este cu 
adevărat miezul neştiinței sale, miezul nopții minţii sale. Noaptea aceasta va culmina 
sfârşind prin a se crede pe sine, el, „dumnezeul veacului acestuia” (II Corinteni 4,6). 

Deci, dintr-o atare noapte a minţii, când bogatul va crede că țarina sa, lumea, îl va 
face în sfârşit fericit, îşi va pierde sufletul cu sunet, căci va fi răpit cu moarte din vârful 
bogăției sale. Dumnezeu nu îngăduie la nesfârşit îngustarea vederii omului numai la 
stomacul său, de vreme ce omul acesta este destinat spre alte zări, ale Împărăției lui 
Dumnezeu, ale veşniciei şi îndumnezeirii sale. 

„Bogatul nu-i stăpân pe sine, ci cu toate că-i însuflețit, ţine la lucrurile neînsuflețite. 
N-are vreme să cugete din cauza alergărilor. Banii sunt un nemilos stăpân... Întreaga 
putere de a iubi este cotropită de acest lot de pământ, care dă porunci, care i-a înlocuit 
sufletul, care i-a smuls orice rămăşiţă de libertate. Cumplita soartă a bogatului stă în 
această îndoită absurditate: spre a avea putere de a porunci oamenilor a ajuns robul 
lucrurilor neînsuflețite; spre a dobândi o parte mică de tot, a pierdut totul” (Papini în 
„Viaţa lui lisus”). 

Sfântul loan Gură de Aur, tâlcuind Epistola către Romani la Cuv. 14 zice: „Nu are 
Dumnezeu lucru mai cinstit şi mai de preţ decât pe un sărac, şi pe acesta l-a dat ţie, 
bogatule, ca să ai grijă de el”. 


'5 Părintele Arsenie Boca, Despre durerile oamenilor vol 5: din învățăturile Părintelui Arsenie Boca, ed. 
Credinţa Strămoşească, 2006 

„Bogatul şi săracul se întâlnesc unul cu altul; dar Cine i-a făcut este Domnul” (Pildele 
lui Solomon 22,2). 

Înțeleptul Isus Sirah scrie: 

„Fii celor săraci ca un tată, şi vei fi ca Fiul Celui Preaînalt” (Isus Sirah 4, 10-11). 

Aceştia câtă vreme nu sunt aşa, nu se mântuiesc. De aceea mai clatină Dumnezeu 
bogăția bogaților ca totuşi să se mai mântuiască unii dintre ei. 

x 

La sfârşitul istoriei, aceiaşi doi nebuni, bogatul şi ateul, se vor lua la bătaie, vrând 
fiecare să fie singur stăpânitor al țarinei, unul cu rostul ca să exploateze pe toți oamenii 
pentru creşterea vițelului său de aur, celălalt să exproprieze şi pe Dumnezeu din dreptul 
de Autor al lumii. Planul luciferic al acestuia e mai tare decât al celui dintâi şi „va birui”. 

x 

Rămâne a treia categorie de oameni, a celor „ce s-au îmbogățit întru Dumnezeu”, 
către care satana, ca un nebun, se va repezi cu ultima furie, vrând să stingă cu ei 
pomenirea lui Dumnezeu de pe pământ. 

Acesta e ultimul război cu Sfinții pe care însă Dumnezeu îl va stinge cu foc, şi lumea 
va arde. 

Noi însă să ne îmbogăţim în Dumnezeu cugetându-L, iubindu-L, împărtăşindu-ne cu 
EI, silindu-ne a gândi şi a iubi ca El întru toate împrejurările vieţii. lată adevărata bogăţie 
care nu se va lua de la noi. 

„Şi vei fi ca fiul Celui Preaînalt” (Înţelepciunea lui Isus Sirah 4,11). 


Biruinţa din pustia Carantaniei 


Motto: „lisus nu a venit în pustie în slava lui Dumnezeu ci în 
firea smerită a omului, ca în aceasta să-l bată pe diavol. 


Precum e în ordinea naturală a lucrurilor, aşa şi în ordinea spirituală a destinelor nu 
lipsesc verificările. Trebuie să-ţi cunoşti puterile şi să-ţi ştii împotrivirile. 

Deşi lisus îşi avea un destin, lămurit încă de la 12 ani în Templul din Ierusalim şi 
confirmat în pustia Iordanului pe la 30 de ani, totuşi nu a fost scutit de verificarea lui în 
pustia Carantaniei. 

Între aceste două pustii cresc marile destine. Într-una se nasc, iar în cea de-a doua se 
verifică. Abia oamenii marilor singurătăţi pot să învingă singurătatea lor între oameni, ca 
pe un lucru cunoscut. 

Oamenii mărunți, bursierii vieţii, se acomodează lumii, n-o combat ieşind din ea în 
pustie. Oamenii împovăraţi de un destin încă mai caută să acomodeze lumea la ei, de 
aceea ei ies din lume şi îşi meditează destinul în liniştea marilor singurătăți. Ei trebuie să 
iasă în pustie. „Duhul L-a scos pe Iisus în pustie” (Marcu 1,12). 

Dacă în pustia lordanului erau loan şi mulțimile, în pustia Carantaniei erau fiarele şi 
fiara cea mai mare: diavolul. Mântuirea noastră a atârnat de sorții luptei dintre lisus şi 
satana. Dacă omul străvechi a pierdut lupta aşa de uşor, nici nu s-a luptat chiar, Omul cel 
nou avea să recâştige victoria pierdută şi victoriile pierdute se recâştigă mai greu. 

Să urmărim textele: „Atunci dus a fost lisus în pustie «mânat de Duhul lui 
Dumnezeu» ca să fie ispitit de diavolul.” 

Deci lisus a mers în pustie din ascultare, „mânat de Duhul Sfânt”. Nu El de la El a 
mers să postească şi încă până la istovire. Nu El a chemat ispita; ea trebuia să vină, ca la 
tot omul. 

Simţi o misiune? Împotrivirile te aşteaptă. De aceea ai nevoie de post şi rugăciune 
către cel Atotputernic, Care ţi-a dat misiunea, ca să o sprijine. Acestea întăresc, oțelesc 

sufletul în faţa adversităţilor, în fața jertfei. 

Cunoaştem pustia Iordanului unde loan învăţa pe oameni lupta cu ei înşişi - lupta 
pocăinţei. 

În pustia Carantaniei însă, coama unui munte uscat, locuiau doar fiarele, vulpile şi 
şacalii. Şi aici a venit lisus, iar la sfârşitul celor 40 de zile, cu al căror număr s-a numit 
însăşi pustia, a venit şi fiara cea mai mare: diavolul. 

Fioroasă întâlnire: lisus şi diavolul, antipozii singurei dialectici ireductibile. Singurii 
între care sunt excluse din principiu orice înțelegere şi orice compromis. 

Atunci, de ce s-au întâlnit? 

Ca această neînțelegere absolută între Dumnezeu şi satana să devină neînțelegere 
absolută şi între oameni şi satana. 

Ei s-au mai întâlnit odată, înainte de zidirea omului pe pământ. Atunci a plănuit 
Lucifer uzurparea lui Dumnezeu, dar cu „aceasta ca fulgerul a căzut din cer” (Luca 
10,18). 

Pe pământ diavolul a găsit omul, prima pereche de oameni pe care i-a înşelat şi 1-a 
scos din ascultarea de Dumnezeu în ascultarea sa, i-a scos din fericirea contemplației lui 
Dumnezeu în nefericirea de a nu-L mai vedea pe El ci pe ei înşişi goi. I-a aruncat în 
tragedia cunoaşterii contrazicerii, a cunoaşterii răului şi a nefiinţei. 

Diavolul ţinuse minte metoda cu care i-a câştigat la început: îi strecurase omului 
îndoiala în Dumnezeu. Cu aceeaşi perfidie se furişează şi acum înaintea lui lisus, a 
acestui Om nou, Care nu venise în lume pe calea poftelor firii şi care, deşi la 30 de ani, 
nu făcuse nici un păcat. 

Diavolul veni ca (aşa zis) „înger al luminii” să-l propună primul păcat: îndoiala. De 
sorții acestei întâlniri a lui lisus cu satana, în câmpul de luptă al acestei lumi, avea să 
atârne soarta mântuirii noastre. Satana, duşmanul lui Dumnezeu, era şi duşman al 
omului, căruia îi falsificase orientarea în lume, îl robise şi pe el destinului decăzut al său. 

De aceea a venit lisus în lume ca să strice lucrurile diavolului (I Ioan 3,8). „In hoc 
apparut Filius Deiut dissacuat opera diavoli”. Acesta este unul dintre înțelesurile 
mântuirii: izbăvirea de sub stăpânirea diavolului. 

El, diavolul, nu putea să nu vină să-şi apere „stăpânirea”. El „trebuia” să-L facă şi pe 
lisus să „cadă” în îndoiala de Dumnezeu şi de stăpânirea Sa (a lui Dumnezeu) şi să-L ia 
în „stăpânirea” lui. „Şi apropiindu-se, ispititorul a zis către EI: - De eşti Tu Fiul lui 
Dumnezeu, zi ca pietrele acestea să se facă pâini.” (Matei 4, 3-4). Adică, dacă eşti Tu 
Fiul lui Dumnezeu arată-Ţi puterea Ta şi ieşi din cleştele acesta grozav al foamei, 
poruncind pietrelor să se facă pâini. 

Propunerea diavolului cuprindea toată perfidia răului: voia să-L antreneze pe lisus în 
îndoiala de Dumnezeirea Sa. Diavolul întindea lui lisus o dilemă: dacă Tu crezi despre 
Tine că eşti Fiul lui Dumnezeu, fă pâini din pietre. Dacă nu faci, este semn că Te 
îndoieşti, dacă nu poţi face este semn că Te-a părăsit Dumnezeu, Te-a mințit. Dacă vei 
face, Tu părăseşti pe Dumnezeu şi-Ţi îngrijeşti Tu singur de viața Ta. 

De fapt aceasta şi urmărea diavolul: nu urmărea să se convingă că lisus este Fiul lui 
Dumnezeu, ci voia să-L compromită pe lisus împingându-L prin foamea firii să facă o 
minune pentru Sine. Aceasta n-ar fi fost o minune pentru iubirea de oameni ci una pentru 
iubirea de Sine. 

Dar aceasta nu se afla la lisus. Îndoiala în Dumnezeu nu I-a putut-o strecura în 
inimă. lisus nu i-a făcut minunea cerută, deşi putea să facă din pietre nu numai pâini, ci 
şi „fiii lui Avraam” şi putea şi pe el, pe diavol, să-l încremenească într-o piatră a pustiei. 
Dar lisus nu a venit în pustie în slava lui Dumnezeu ci în firea smerită a omului, ca în 
aceasta să-l bată pe diavol. lisus nu avea acum ca scop să-l lichideze pe diavol, ci avea 
ca scop să dezrobească libertatea omului de sub tirania vrăjmaşului, chiar sub focul 

ispitelor sale, chiar în condiția aceasta, de oameni cu firea slăbită de păcat. 

Un răspuns, totuşi, i-a dat lisus: „Scris este: nu numai cu pâine va trăi omul, ci şi cu 
tot Cuvântul ce vine de la Dumnezeu” (Mt. 4,4). 

Cel ce ţine în suferință neamul omenesc, îi propune lui lisus o minune cu ieşire din 
suferință. O propunere în aparență rațională. 

Acestei rațiuni perfide, lisus îi răspunde: “Scris este”, îi răspunde cu Revelația. 
Vicleanul ştie şi el Scriptura. Deci, dacă n-a isprăvit nimic cu acul îndoielii, încearcă o 
săgeată mai ascuțită: ispitirea de Dumnezeu - verificarea concretă a Scripturilor tot cu 
îndoiala! 

„Şi L-a dus în Ierusalim şi L-a pus pe aripa templului şi i-a zis: Dacă eşti Fiul lui 
Dumnezeu, aruncă-Te de aici jos; că scris este:« Că Îngerilor Săi va porunci pentru Tine 
ca să Te păzească, şi pe mâini Te vor ridica ca nu cumva să-Ţi loveşti de piatră piciorul 
Tău” (Luca 4, 9-11). 

Dar capătă răspunsul categoric: „Şi iarăşi scris este: să nu ispiteşti pe Domnul 
Dumnezeul tău” (Luca 4,12). (Ispitirea de Dumnezeu este interzisă!). Deci până aici cu 
îndoiala, această aşa-zisă „virtute” a rațiunii. 

Nu-i mai rămâne diavolului decât legitimarea nebuniei sale: cumpărarea lui lisus. 

Apoi L-a dus pe Dânsul diavolul pe un munte foarte înalt. De pe vârful acestui munte 
l-a arătat într-o clipă toată strălucirea împărățiilor lumii şi slava lor deşartă, toată 
minciuna lor îmbrăcată în trufie; şi I-a zis Lui: „Acestea toate Ţi le voi da ie, dacă Te 
vei închina mie” (Matei 4, 8-9). Diavolul credea, şi crede nebunește, că de la căderea lui 
pe pământ şi mai ales de la căderea omului, lumea aceasta e a lui. Acum făcea marea 
concesiune: „Închină-Te mie şi Ţi-o dau Ție”. Trufia dă gratuit lumea (deşi era o danie 
mincinoasă şi perfidă), numai să rămână el cu trufia lui deasupra. lisus îi răspunde 
diavolului ripostându-i că cere o închinare interzisă: „Mergi înapoia Mea, satano, că 
scris este: Domnului Dumnezeului tău să te închini şi Lui Unuia să-l slujeşti!” (Matei 
4,10). Şi a plecat satana, „până la o vreme”, până când oamenii robiţi de el şi de slugile 
sale L-au dus pe lisus în a doua pustie fioroasă: dealul Golgotei, şi I-au spus cam 
aceleaşi cuvinte: „Dacă eşti Tu Fiul lui Dumnezeu, pogoară-Te de pe cruce şi vom crede 
în Tine” (Matei 27,48). 

Diavolul a fost luat de unii drept delegat al rațiunii care cere lui Dumnezeu evidenţa. 
lisus i-a refuzat diavolului orice dovadă a Dumnezeirii Sale. 

A concede diavolului delegaţia raţiunii, a celui mai înalt for omenesc, înseamnă a nu 
fi departe de raționamentul demonic. 

Orice răspuns ar fi dat lisus, altul decât a dat, nu dovedea diavolului nimic. De aceea 
nu i-a răspuns. Aceasta e raţiunea divină. 

„Raţiunea” demonică cere lui Dumnezeu „dovezi”. Rațiunea divină rămâne în 
certitudine, în arătarea şi închinarea de Dumnezeu. 

De atunci aceste două raţiuni se luptă în pustia fiecărei vieți omenesti, aşa cum s-a 
luptat Iacov într-o noapte. Dar vai de tine dacă „vei învinge” tu pe Dumnezeu; vei 
cunoaşte însă că tu eşti învinsul iar învingătorul a fost diavolul. 


Nemărginita iubire 


Îndată după ispitirea din pustia Carantaniei, lisus a venit în Nazaret într-o sinagogă, 
unde şi-a citit legitimaţia din cartea lui Isaia Proorocul: 

„Duhul Domnului peste Mine, care M-a uns ca să binevestesc săracilor, să 
tămăduiesc pe cei zdrobiți la inimă, să propovăduiesc celor robiți dezrobirea, orbilor 
vederea, să dau drumul celor apăsați, să propovăduiesc anul Domnului primit! Şi 
închizând cartea, a dat-o slugii şi a şezut; Şi ochii tuturor din sinagogă erau îndreptați 

spre El. Şi a început a zice către dânşii, că: «astăzi s-a împlinit Scriptura aceasta în 
urechile voastre»”. (Isaia 61, 1-2, Luca 4, 18-19). 

Cuvântarea a sfârşit prost fiindcă ascultătorii nu voiau să o creadă. L-au scos pe lisus 
din oraş ca să-L arunce într-o râpă. Fireşte că lisus a trecut prin mijlocul lor, lăsându-i în 
râpa lor sufletească. 

Legitimaţia cuprindea nu numai anul de milostivire al lui Dumnezeu, vârsta nevăzută 
şi aşteptată de toți a împărăției lui lisus, ea mai cuprinde şi: „o zi a răsplătirii (mâniei) lui 
Dumnezeu”. (Isaia 61,2). 

Tot anul de milostivire este şi era creştină, deşi lisus este mereu legitimat şi găsit fără 
legitimaţie în lume. Lucrurile nu merg aşa la nesfârşit. „Ziua mâniei lui Dumnezeu” este 
ziua în care Dumnezeu se legitimează lumii. Printre altele, lisus o descrie că vine pe 
neaşteptate, ca un trăsnet peste tot pământul. Legitimaţia lui Dumnezeu este Judecata. 
Câtă vreme Dumnezeu este contestat, e milostivire. Când vine cu atributul dreptății, al 
atotputerniciei (când se va legitima), atunci este ziua mâniei, ziua cea înfricoşată a 
judecății. 

Un text al Scripturii spune: Nimeni nu poate vedea pe Dumnezeu şi să rămână viu. 
(Deuteronom 4,33). Vederea lui Dumnezeu este judecata şi transformarea omului. 
Convertirea lui Saul pe drumul Damascului este o icoană singuratică a acestei 
transformări cosmice. Deci, ziua mâniei se aseamănă foarte mult cu ziua în care a intrat 
Noe în corabie şi a început potopul şi de asemenea cu pieirea Sodomei, din care a scăpat 
Lot, totuşi milostivirea n-a încetat cu totul. 

Ultima atitudine faţă de proprietatea lumii şi atitudinea faţă de propria ta viață în 
timp, încă te mai poate mântui. Cine le va regreta că se duc, va păţi ceea ce a pățit 
femeia lui Lot, privind catastrofa pe care viaţa nu rezistă să o privească în faţă. 

lată până unde merge iubirea de oameni a lui lisus: că şi în ziua mâniei divine, le 
deschide o portiță a milostivirii. Iată Împăratul cerurilor, Care aleargă după ultimul 
supus al împărăției Sale. Cred că aceasta este iubirea fără margini. „Stârvul” cred că este 
pământul mort la a cărui judecată se adună sfinţii (vulturii) „nu ştiţi că sfinţii vor judeca 
lumea?” (I Corinteni 6,2). 


Era creştină 


Suflarea Duhului Sfânt a topit graniţele de limbă dintre neamuri şi diferența dintre 
clase. Proprietatea particulară se schimbă în proprietate colectivă benevolă, primul 
comunism este creştin, întemeiat pe iubirea de oameni şi pe faptul că toți oamenii sunt fii 
ai aceluiaşi Tată, Dumnezeu. 

x 

Întruparea lui Iisus însemnează împărţirea istoriei în două: cea dinainte de Hristos şi 
cea după Hristos. 

Şi mai este o despărțire: cea împotriva lui Hristos. Aceştia sunt anii de sminteală, 
despre care zice lisus că trebuie să vie. 

Legea şi Proorocii se termină cu loan Botezătorul, capătul proorocilor. De la loan 
începe era creştină, era propovăduirii Împărăției lui Dumnezeu, când intră în împărăție 
toti cei ce se silesc şi o răpesc pe ea. 

Despre această divină pecete a timpului, lisus avea siguranță absolută. „Cerul şi 
pământul vor trece, dar cuvintele Mele nu vor trece, până nu se vor împlini toate” (Matei 
24,35). Siguranţa aceasta străvede pe Dumnezeu în lisus. El a prevăzut că vor veni şi 
anii de sminteală, pe care acum îi vedem cu ochii. 

Impărăția aruncată 


Heidegger spune că omul este aruncat în lume, aruncat în grijile existenței, fără nicio 
consolidare sau siguranță. De ce adică o existență „de aruncat” în lume? Aceasta din 
cauza prăpastiei de netrecut între Dumnezeu şi om - consecința metafizică a lui „sola 
fide”. De altfel, numai într-un climat protestant a putut lua naştere „filozofia neliniştirii” 
şi teama de neant. 

Iisus a spus altfel. 

Împărăţia cerurilor, comprimată într-o sămânță mică, a luat-o un Om şi-a aruncat-o 
în grădina Sa, lumea, şi s-a făcut copac mare şi păsările cerului s-au sălăşluit în ramurile 
lui. 

Împărăţia cerurilor nu este pentru păsări, ci pentru oamenii care trăiesc „ca păsările” 
- mai desprinse de pământ şi firea pământească, trăind mai după firea lor cerească, trăind 
mai „în grija lui Dumnezeu” decât în grija vieții. Păsările acestea sunt „vulturii” care se 
vor aduna ca să judece lumea (I Corinteni 6,2), când pământul va fi stârv. 

Împărăţia lui Dumnezeu este un aluat pe care l-a luat o femeie şi l-a pus în trei 
măsuri de făină (în firea omenească de acum întreită): sufletul, trupul şi Duhul, până a 
dospit toată. 

Mergând lisus spre lerusalim, cineva L-a întrebat: „Doamne, oare puţini sunt cei ce 
se mântuiesc?” şi a răspuns lisus tuturora: „Nevoiţi-vă să intrați pe poarta cea strâmtă (şi 
cu chinuri, cum zice o cântare de la slujba înmormântării), că mulți vor căuta să intre şi 
nu vor putea”. 

Cu alt prilej a predicat cine-i poarta: „Eu sunt uşa, prin Mine de va intra cineva se va 
mântui”. Deci, dacă Iisus este Împărăţia Cerurilor,sămânţa aruncată pe pământ, dacă 
lisus este Cel ce dospeşte natura omului, în sensul Împărăției lui Dumnezeu, iar pe de 
altă parte tot Iisus este uşa acestei Împărăţii, aceasta înseamnă că Iisus este Dumnezeirea 
transcendentă,data naturii noastre,pe care trebuie să o dobândim, liniştea împotriva 
neantului. 

Atragem stăruitor aminte oamenilor şi cu toată gravitatea posibilă: nu treceţi cu 
uşurinţă peste lisus! Mai bine declarați-vă împotriva Lui, că mulți vă veţi lămuri. Căci 
dacă ne vom ţine mereu „că nu-L ştim cine este EL”, pentru noi aceştia, cele prescrise în 
cartea veşniciei vor merge înainte şi se vor împlini toate şi ne vom afla că ne-am încuiat 
uşa, în loc să ne-o deschidem, şi vom căpăta răspunsul cu care ne-am amăgit şi noi pe 
pământ: „nu vă ştiu nici Eu pe voi de unde sunteţi, duceţi-vă de la Mine” (Luca 13,25). 

Marea nefericire a rămaşilor pe dinafară este că atunci văd ei fericirea drepţilor. 
Propriu-zis îşi văd marea lor defecţiune, care le-a pecetluit eternitatea. Până atunci, adică 
acum pe pământ, aceştia se țin de ochi ca să nu-L vadă pe lisus. Atunci, cu natura 
transfigurată în vederea veşniciei, nu se vor mai putea ţine (de ochi) să nu vadă destinul 
firii omeneşti, pe care ei nu l-au admis. 

Iadul nu se poate deschide mai bine. 

Nici Împărăţia lui Dumnezeu. 


Motto: „Moartea este factorul care nu simplifică, ci complică toate problemele, 
implicându-le în veşnicie. Cu moartea se termină timpul, dar începe veşnicia. ... Omul 
trece prin moarte ca printr-o poartă: dar dincolo de poartă are întinsă înainte veşnicia, 
aşteptându-l veşnicia în care a trăit vremelnicia.” 

Despre îngustime şi creştinism 
Sectarismul 


Motto: „Spiritele sectare, mentalitățile înguste, unilateralitățile de orice fel sunt 
spirite anarhice, sortite la fărâmițarea lor până la absurd. Sectarismul se explică prin 
sine, dar nu şi-l poate explica cel ce pătimeşte de el.” 


E bine să punem la punct acel „spirit sectar”, spirit îngust, spirit habotnic, zelotismul 
fără socoteală sau mai bine zis prostia, care încununează fruntea multor suficienți de sine 
(înguşti la minte). 

Nu s-a crezut că se găsesc sectari şi altundeva decât unde de obicei îi ştim. Observând 
oamenii mai cu atenţie, am aflat că spirite sectare se găsesc oriunde, în toate activitățile 
omeneşti; se găsesc sectari (cârcotaşi) pe marginea oricărei gândiri omeneşti, nu numai 
în religie; se găsesc spirite sectare rozând chiar la temeliile ierarhiei. E clar că spiritele 
sectare, mentalitățile înguste, unilateralităţile de orice fel sunt spirite anarhice, sortite la 
fărâmițarea lor până la absurd. Sectarismul se explică prin sine, dar nu şi-l poate explica 
cel ce pătimeşte de el. Adică, cel căzut în asemenea îngustimi, susține cu toată tăria că 
aşa este „Adevărul” cum îl înțelege el, şi nu admite o altă părere a Sfinților, a Bisericii şi 
a obştii în general. 

Dacă prostul s-ar recunoaşte prost, ar înceta de a mai fi ca atare şi s-ar schimba în 
înțelept. 

Orişice spirit îngust, sectar, aduce minții şi sufletului o nelinişte, o tulburare, o barieră 
care stinghereşte libertatea sufletului, seninătatea sa superioară, suveranitatea credinţei 
în conducerea preaînțeleaptă a Providenţei, atât în directivele mari ale lumii, cât şi în 
amănuntele vieţii noastre. Că ori de câte ori nu ţii pasul cu Providența, ba din neştiință, 
ba din fixarea cu încăpățânare pe câteva idei omeneşti, totdeauna putem fi striviţi, fără a 
avea vreun merit decât acela de a fi victimă a îngustimii noastre. Cine-i îngust la minte 
n-are leac nicăieri. Mulţi sunt mai betegi la minte decât de alte boli fizice. 

Sunt oameni care reprezintă Providența, oameni providenţiali, dar după o oarecare 
vreme se sectarizează (dau în nebunia sectarilor), se limitează la îngustimi, la câteva 
principii fixe, şi vor cădea victimele acestor îngustimi. Şi întâi trebuie să se spargă capul 
prost ca să vină cel cuminte (şi cu minte). 

Să luăm un exemplu şi un model de îngustime a oamenilor providențiali, din anii 
1556-1598.” 

În această perioadă, pe tronul Spaniei s-a urcat regele Filip al 11-lea, care din fire era 
un rege ipocrit, bigot şi veşnic posomorât; se spune că n-a râs in viaţa lui niciodată. A 
zâmbit numai o singură dată când a auzit de măcelul din noaptea Sfântului Bartolomeu. 
A moştenit cel mai mare imperiu care exista pe atunci: Spania cu America Centrală, 
America de Sud, Neapolul, Sicilia şi Sardinia, Milanul şi Țările de Jos; iar după ce a 
cucerit Portugalia, la anul 1580, se făcu stăpân şi peste imperiul colonial: Brazilia, 
posesiunile din Africa şi Indiile. Căsătorindu-se cu Maria Tudor, regina Angliei, 
dispunea acum şi de posesiunile acesteia. 

Această întindere imensă îl făcea pe Filip să se creadă aşa de tare, încât afirma umflat 
de mândrie că în împărăţia sa soarele niciodată nu apune, iar lumea zicea că atunci când 
se mişcă Spania se cutremură pământul. 

Filip ar fi putut fi rege mare dacă ar fi înțeles vremea în care trăia. 

Chiar de la suirea sa pe tron îşi propusese ca toată viața lui să lupte pentru stârpirea 
protestantismului. Fanatismul său, întreținut şi de iezuiţi, era aşa de mare, încât spunea 
adesea: „Mai bine n-aş mai fi rege, decât să domnesc peste eretici!” Într-adevăr, el se 
purta cu atâta cruzime împotriva reformaţilor, încât aceştia îl numiră „Demonul de la 

miazăzi”. 

În luptele sale ce le-a avut cu flamanzii, a căutat să-i aducă pe aceştia cu de-a sila la 
catolicism, fiindcă din îngăduinţa lui Carol Quintul primiseră calvinismul. 

Măsurile regelui (Filip) îi siliră pe aceşti locuitori să facă o confederație, aşa încât cu 
armele să-şi apere libertatea religioasă şi politică. Filip, afumat de fumul fanatic catolic, 
îl însărcină pe generalul său, Ducele de Alba, să se ducă să supună țările răsculate. 
Acesta a fost cel mai crud om al vremii de atunci şi purtarea lui fu înspăimântătoare. 
Dărâmând toate fortărețele răsculaților, 18.000 de oameni au fost arşi de vii, la 30.000 de 
oameni li s-au luat averile, rămânând pieritori de foame, şi 100.000 de oameni au fost 
nevoiți să-şi părăsească țara. 

Filip, povăţuit de iezuiți, se hotărî să curețe Spania de necredincioşi. El dădu un 
decret prin care ordona ca: „Toţi cei care nu sunt catolici să se boteze sau să părăsească 
țara”. Cei mai bogaţi şi-au vândut averile şi au trecut în alte țări, iar sărăcimea a rămas 
pe mâna iezuiţilor şi a inchizitorilor şi au fost arşi de vii. În urma acestor măsuri, Spania 
de miazăzi ajunse o paragină. 

Sfârşitul vieţii lui Filip a fost acelaşi ca al lui Irod, ucigătorul de prunci: „păduchi sub 
piele”, iar după dânsul, Spania a decăzut mereu şi nu s-a mai ridicat niciodată. 

Iată un argument destul de bun al suficienţei de sine, al bigotismului fanatic, plin de 
nenumărate crime şi sânge, manifestat prin ura ucigătoare de oameni, bazat pe mijloace 
de teroare, ca să se impună un creştinism forțat. 

Întrebăm Apusul: „Oare aşa ne-a învăţat Hristos?” Unde este iubirea de oameni a lui 
Iisus? Şi, unde este răbdarea pe care trebuie să o avem până la jertfa de sine, pentru fraţii 
noştri mai slabi?... 

Iată, unde l-a dus pe Filip îngustimea fanatică a suficienţei de sine. De aici reiese că 
acel care este căzut în aceste extreme ale sectarismului, nu-şi dă seama de această orbire 
şi ascultând de o vrajă vrăjmaşă, împinge în îngustimea sa lucrurile până la absurd, 
prăbuşindu-se în abisul fărădelegilor şi căzând din Creştinism prin călcarea iubirii de 
oameni. 

Oricine care este afumat de o vrajă vrăjmaşă sectară, luptă pentru ca să-şi facă câți 
mai mulți prozeliți, face un prozelitism înflăcărat, ca prin aderenţii ce şi-i câştigă, să 
poată, azi sau mâine, să producă „anarhie”, prin răzbunare şi ferocitate. 

Sectarismul este o vrajă vrăjmaşă, care luptă împotriva păcii lui Hristos, împotriva 
dragostei Lui, împotriva unităţii Lui, care i-a legat pe toți Creştinii de veacuri până la 
sfârşitul veacului acestuia. 

Spiritul anarhic sectar este izvor al răutăţii care ia pacea de pe pământ şi pustieşte 
inima de iubirea lui Hristos. Prin îngustimile lui, Credinţa se pustieşte, ateismul se 
generalizează, drepţii se desăvârşesc şi „Judecata cea de pe urmă” se grăbeşte. 

Ateismul este ultima fază a sectarismului. 

Acesta tinde să cotropească tot pământul, şi atunci când va reuşi ca toţi 
supraviețuitorii acestei lumi, cu voie şi fără voie, să afirme negația lui Dumnezeu, 
negația nemuririi, negația învierii şi a Împărăției lui Dumnezeu, după o vreme foarte 
scurtă se va izbi de apariţia cea înfricoşată a lui lisus Hristos, ca Judecător al lumii şi 
Împărat al Creştinilor. Atunci fiecare îşi va primi plata ostenelilor sale (Apocalipsa 
20,13) pentru o veşnicie fără de sfârşit. 


Motto „În lumea aceasta nu poţi să crezi în lisus Hristos fără să nu fii pedepsit.”.... 
„Numai acei care sunt întăriți şi care L -au crescut pe Iisus Hristos în inima lor până 
în vârsta maturității, prin iubirea Lui de oameni, pot ca să reziste, acestui război 
antihristic, până la sfârşit.” 
(Pr. Arsenie Boca) 

LUPTA DINTRE 
ATEISM ŞI CREȘTINISM 


Motto: „A tăgădui o conducere supremă a cerului şi a pământului, e 
totuna cu a propovădui domnia întâmplării, a haosului sau a anarhiei 
universale. Dar lumea este în ordine. Aceasta dovedeşte că este o conducere 
mai presus de ea. lar fără ordine este mintea care o vede fără Stăpân.” 


Până la sfârşitul secolului al XVIII-lea, atât în concepția oamenilor de ştiinţă, cât şi a 
maselor neştiutoare, lumea fusese creată sau exista din vecii vecilor, fiind guvernată de 
un Dumnezeu, de o putere creatoare a toate, aşa după cum învaţă Biserica Creştină. Pânâ 
la sfârşitul acestui secol, toate rupturile ce s-au făcut în numărul nesfârşit al diviziunilor 
sectare, nici una n-a ajuns să atingă treapta cea mai de jos a negării lui Dumnezeu,deşi 
toate ereziile, având pe tatăl minciunii (pe diavolul) ca şi conducător al lor, împinse până 
la absurd, neagă existenţa lui Dumnezeu. 

Oamenii, deci, nebăgând de seamă vraja vrăjmaşă, care prin diferite amăgiri şi 
înşelătorii, îi face să se încreadă întru sine mai presus de Biserică, mai presus de cele 7 
Soboare, încep să se taie în Scripturi, după cum îl taie capul pe fiecare (II Petru 1,20), 
fără ca să ţină cont de ceea ce a zis Domnul: „Pentru că niciodată proorocia nu s-a făcut 
din voia omului, ci oamenii cei Sfinți ai lui Dumnezeu au grăit, purtați fiind de Duhul 
Sfânt” (II Petru 1,21). Iar întreaga Scriptură este dată spre tâlcuire numai Bisericii, care 
este mama noastră ocrotitoare şi sub aripile căreia putem să creştem şi să ne mântuim. 

Toată lucrarea antihristică a diavolului, însoţită de tot felul de puteri şi semne, şi de 
minuni mincinoase (II Tesaloniceni 2,9), este îngăduită de Dumnezeu pentru fiii 
pierzării, fiindcă n-au voit să primească iubirea Adevărului, arătat de Biserică prin Sfinții 
Părinţi, ca să se mântuiască (II Tesaloniceni 2, 10-12). Pentru aceea, Dumnezeu le 
trimite amăgiri puternice, ca să dea crezământ minciunii şi să cadă sub osândă toți cei 
care nu au crezut adevărului ci au îndrăgit nedreptatea (II Tesaloniceni 2,12). 

Iar unitatea Bisericii noastre, pe care a întemeiat-o Domnul şi al cărei Cap văzut şi 
nevăzut este numai El, prin puterea Duhului Sfânt ne-a orânduit episcopi şi preoţi ca să 
păstorească Biserica Lui, pe care a câştigat-o cu sfânt sângele Său (Faptele Apostolilor 
20, 28). Deci nu există altă Biserică decât aceea pe care a întemeiat-o lisus Hristos prin 
Apostolii Săi şi care este Una, Sfântă, Sobornicească şi Apostolească Biserică (vezi 
Crezul). 

lată deci că diavolul, prin amăgirile sale, i-a dezbinat pe oameni prin ura sa ca să 
creadă în mai mulți dumnezei mincinoşi, al căror tată le este el. 

Abia în primii ani ai secolului al XIX-lea, o nouă concepţie despre lume e dată la 
iveală, afirmându-se cu toată tăria cum că: „lumea, aşa cum o vedem sau o cunoaştem 
din cărţi, n-a fost nici creată şi nici nu există din vecii vecilor” (Karl Marx, pag. 8. Tr. 
Gh. Constant.). 

Ştiut este, din toată lectura făcută, că materialismul dialectic este ateu; profesează 
negația spiritului, negația lui Dumnezeu, negația nemuririi, neagă Învierea ŞI Împărăţia 
lui Dumnezeu. 

Bun! 

- Dar cu asta încetează de a mai fi Dumnezeu? 

- S-a terminat cu nemurirea? 

- Nu mai este Înviere şi Judecată? 

- Dacă mulți oameni, fiind ei chiar milioane la un loc, susțin părerea de mai sus, 
încetează oare prin aceasta de a mai fiinţa dogmele fundamentale ale creştinismului? 

Mai pe scurt: Dacă a spus Ludwig Feuerbach, care a lucrat pentru laicizarea religiei, 
cum că: „nu religia l-a făcut pe om, ci omul a făcut religia”; iar contemporanul său 
David Friedrich Strauss a supus Evangheliile unor critici în toată regula; iar Bruno Bauer 
(ovreu) îşi îndreaptă asprele sale lovituri filozofice împotriva „bătrânelor” Dogme 
Creştine; urmează de aici că omorându-i pe toți oamenii care cred cum trebuie în 
Dumnezeu, cu asta ai scăpat de Dumnezeu?... 

Dar, cu asta, abia acum se dezvăluie Adevărul, ce trebuie scos la iveală. De aici 
încolo începe să se descopere partea lucrătoare şi biruința Adevărului prin jertfă. Acum, 
când valurile înspăimântătoare ale negaţiei lui Dumnezeu caută să tulbure pacea din 
inima celor care cred cum trebuie în El, în Biserica Lui cea Adevărată şi în Evanghelia 
Lui. Nu uşoare sunt aceste probe şi numai acei care sunt întăriți şi care L-au crescut pe 
lisus Hristos în inima lor până la vârsta maturității, prin iubirea Lui de oameni, pot ca să 
reziste acestui război antihristic până la sfârşit. Iar toate sforțările lui (antihrist) sunt ca 
să ne facă să cădem din iubire, prin nerespectarea datoriei: de a răbda nedesăvârşirea 
semenului tău, şi de a te lăsa să fii condus întru toate de mâna nevăzută a Providenţei 
divine. 

Lupta ce o dau cei ce ascultă de vraja diavolului, cum că nu este Dumnezeu şi nici 
toate celelalte care formează Dogmele creştinismului, îi loveşte pe fiii lui Dumnezeu 
(loan 1,12) cernându-i prin sitele suferințelor de tot felul, prin care a trecut Domnul, 
împlinindu-se cuvintele Lui: „Dacă vă urăşte pe voi lumea, ştiţi că pe Mine mai înainte 
decât pe voi M-a urât... Dacă M-au prigonit pe Mine şi pe voi vă vor prigoni. Dacă au 
păzit cuvântul Meu şi pe al vostru îl vor păzi... De nu aş fi venit şi nu le-aş fi grăit lor, 
păcat nu ar avea, dar acum nu au răspuns pentru păcatul lor” (loan 15, 18-22). 

În toate aceste suferințe, puterile întunericului urmăresc două lucruri: 

1. Să ne facă să-i urâm pe acei ce ne trec prin cuptorul suferinței. 

2. Să ne facă să ne răzbunăm sub diferite forme, apărându-ne cu legi sau oameni. 

În cuptorul ispitelor, deci, se clarifică omul, ce este şi spre ce sunt îndreptate inima şi 
nădejdea lui (sau cât de tare este credinţa lui în lisus Hristos). 

Cărarea însă cea mai bună de urmat în aceste strâmtorări nu este alta decât a lui lisus 
şi după El a tuturor Sfinților care, avându-L pe lisus în inima şi în mintea lor, au fost 
înarmaţi cu toate armele, în aşa fel că au ştiut cum să răspundă atacului diavolului, 
biruindu-l cu iubirea lui lisus. Au ştiut cum să se supună stăpânirilor antihristice, până şi 
atunci când acestea au voit să le taie capul sau altceva să le facă, pentru că n-au voit ca 
să refuze Sfintele Învăţături ale Mântuitorului şi să le primească pe ale lor (pe ale 
antihriştilor lui satana, n.ed). 

Toate măsurile lor de constrângere ce au fost făcute pentru negarea sau tăgăduirea 
Dumnezeului celui Adevărat, precum şi a lucrurilor Lui, pe care le-a făcut pentru 
mântuirea noastră, n-au avut niciun efect asupra sufletelor lor, pentru că lisus Hristos, 
Care era în inimile lor, nu putea să fie constrâns ca să facă ceva ce nu-l place, şi neplăcut 
Tatălui, Care L-a trimis pe pământ pentru mântuirea noastră. Pe Domnul nu L-a putut 
constrânge decât suprema Sa bunătate, desăvârşirea Sa, care a biruit îngustimea ateis- 
mului lui Iuda, dându-i votul -,„Ce vrei să faci, fă mai curând!” (loan 13,27). 

Toţi ceilalți Apostoli n-au înţeles cuvântul acesta atunci, şi credeau că Domnul 
vorbeşte cu Iuda despre ceva cumpărături, întrucât purta punga cu bani a comunității şi 
praznicul era aproape (loan 13,29). 

Aici se mai împlineşte şi cuvântul Proorocului: „Vrăjmaşii omului sunt cei din casa 
lui” (Miheia 7,6; Matei 7,6). 

Tot de aici mai reiese şi o altă învățătură: ştiinţa, cu toate teoremele ei, nu-ți 
angajează viaţa în joc niciodată, iar Credinţa Creştină întotdeauna. 

Măsura coacerii în Creştinism atunci se zice că a ajuns la maturitate, când am ajuns 

şi noi ca să trecem din lumea aceasta biruitori în toate ispitele durerii, prin iubirea lui 
lisus împinsă până la jertfă. Aceasta este cea mai înaltă virtute în Creştinism: ca să 
ajungi să simți şi tu durerea pe care a simțit-o „Crinul de pe Cruce”, plângând 
nemernicia oamenilor şi rugându-Se pentru iertarea lor. 

Apostolii n-au înţeles atunci supremaţia Duhului liber al lui lisus, pentru că încă nu 
se pogorâse Duhul Sfânt peste ei, care să le dea putere ca să bea acelaşi pahar şi de a se 
boteza cu acelaşi Botez pe care L-a primit lisus. Lucru sigur, că dacă înțelegeau atunci, 
toți se ridicau împotrivă în frunte cu Petru, când lisus a învoit toate consecințele 
ateismului lui Iuda: „Ce vrei să faci, fă mai curând”. 

Dar după Pogorârea Duhului Sfânt li s-au luminat puterile minții şi au înţeles 
necesitatea Jertfei şi liniştea deplină a Mântuitorului împotriva agresiunilor necredinţei. 

De acum moartea nu mai e o pedeapsă a firii, ci pedeapsă a păcatului. Ca urmare 
trebuie primită fără şovăire şi fără reacție (fără a reacţiona). 

Trebuie să acceptăm cu mintea şi cu inima netulburată pe oricine căruia, 
neputândune desface de dragostea lui lisus Hristos, nu-i rămâne altceva de făcut decât să 
ne omoare pur şi simplu. 

Căci între aceste două tabere, Creştinism şi Ateism, nu poate fi pace decât numai dacă 
trece una la alta. Prima tabără întotdeauna este paşnică şi senină şi cu inima atât de largă, 
încât iartă totul şi vrea ca toată lumea să se mântuiască. Cea de-a doua însă e plină de 
răutate şi-i desăvârşeşte în bine pe cei din prima, trecându-i prin cuptorul suferințelor. 
Nouă ne-ar fi pagubă supremă dacă am trăda creştinismul de frica lor sau de frica 
durerilor. 

Nu trebuie să ne facem de vrajbă cu ei, întrucât sunt stăpânirea pe care ne-a dat-o 
Dumnezeu, pentru păcatele noastre. Deci îi acceptăm nu de frică, nici din diplomaţie, 
nici urmărind vreun câştig sau vreo cinste deşartă, ci din convingere că aşa ne punem de 
acord cu Providența, care ni i-a adus cu rosturi voite de Dumnezeu, „pentru ca să-i adune 
laolaltă pe fiii lui Dumnezeu cei risipiţi” (loan 11,52), pentru ca toți să fie „o turmă şi un 
Păstor” (loan 10,16). 

Mântuitorul nu ne-a învăţat de vreo formă de stat care mântuieşte oamenii, sau de 
vreo formă monetară sau agrară care ne duce la Împărăţia lui Dumnezeu. Ba chiar a zis 
că lipirea inimii de bogății duce la osândă. Aşa că, să nu ne prindă mirarea când vedem 
că unor bogaţi din aceştia pământeşti le vine vremea osândei încă de pe aici, pentru că pe 
bună dreptate vine, fiindcă n-au avut grijă de “lazării” de la poartă. 

Deci, felul cum îşi chiverniseşte Stăpânirea factorul economic, creator de forme 
istorice, e treaba Stăpânirii. Noi trebuie să dăm Cezarului ce este al Cezarului şi lui 
Dumnezeu cele ce sunt ale lui Dumnezeu (Matei 22,21), indiferent ce măsuri ia Cezarul 
pentru faptul că noi mai avem un Împărat şi o Împărăţie dincolo de hotarele acestei lumi. 
Cam întotdeauna stăpânirile pământeşti au fost în conflict cu cea a Providenţei Divine, 
dar Dumnezeu lucrează mântuirea noastră prin mâinile lor. Deci, ori de câte ori 
Stăpânirile acestea pământeşti şi trecătoare ar căuta să nege existenţa lui Dumnezeu sau 
a lucrărilor Lui, (noi suntem datori să) le recunoaştem ca stăpânire din ascultare de 
Dumnezeu, pentru că El conduce şi stăpânirile vremelnice şi le îngăduie pentru ca să ne 
desăvârşească pe noi trecându-ne prin toate suferinţele şi caznele. 

Nu trebuie să reacționăm împotriva stăpânirilor celor ce nu cred în Dumnezeu şi în 
lucrurile Lui: „Pentru că nu este stăpânire fără numai de la Dumnezeu” (Romani 13,1). 
Dar aceasta este o ascultare ce o aducem lui Dumnezeu şi ocârmuirii Sale providenţiale. 

Dumnezeu este autoritatea superioară tuturor stăpânirilor şi El le îngăduie pe toate cu 
scopuri foarte bine definite. Orişice lege o ascultăm deci din cauza autorităţii lui 
Dumnezeu. 

Când legile şi stăpânirile sunt împotriva lui Dumnezeu, nu le ascultăm tot din acelaşi 

motiv, pentru că Dumnezeu nu mai este (şi nu poate fi) autoritate de sprijin a unei legi 
sau a unei stăpâniri împotriva Sa. Reacţionăm astfel împotriva păcatului ateismului, 
fiindcă e păcat împotriva Duhului Sfânt, păcat împotriva Adevărului şi Dumnezeu este 
Adevărul; pentru vina asta, da, Stăpânirea poate să ne taie capul şi să facă cu noi ce va 
vrea, că o ascultăm. Cu aceasta suntem de câştig şi noi, şi stăpânirea şi-a făcut datoria. 
Am slujit lui Dumnezeu şi noi, şi ateul. lar dacă cutare sau cutare vrea să fie ateu treaba 
lui noi încăpem de el, chiar dacă nu încape el de noi. Simpla existenţă a noastră îl loveşte 
peste obraz şi nu ne poate suferi; deci va face totul în concordanţă cu ateismul său ca să 
scape de noi, chiar dacă noi nu-i zicem nimic. Ba mai mult, când noi îl iubim mai mult, 
cu atât mai mult îi ardem creştetul lui, fiindcă el, ascultând de-o vrajă vrăjmaşă, nu poate 
iubi. Datoria ce-o avem noi este şi aceea ca să le spunem că ateismul lor e o greşeală, ori 
de-or asculta, ori de n-or asculta, şi aceasta trebuie s-o facem, pentru ca să cunoască şi ei 
că mai sunt încă oameni care cred în Dumnezeu (lezechiel 2,5) şi la Judecata cea 
înfricoşată pe care o va face Domnul, să nu aibă cuvânt de apărare cum că nu i-a învăţat 
nimeni voia Domnului, şi pentru ca să nu ceară Domnul sângele lor din mâna noastră 
(lezechiel 3, 18). Noi să nu ne temem de ei şi de vorbele lor să nu ne speriem, deşi ei vor 
fi pentru noi spini şi ciulini şi avem să trăim în mijlocul lor, ca între nişte scorpii 
(lezechiel 2,6). Noi trebuie să-i iubim în dragostea lui Dumnezeu - poruncă prin care 
stăm sau cădem din Creştinism, iar ce măsuri iau ei împotriva noastră îi priveşte; nouă 
nu ne rămâne altceva decât să câştigăm din toate. Nu este treaba noastră de a judeca 
căderea stăpânirii în ateism. Acest drept nu este decât al lui Dumnezeu şi numai El o va 
face atunci când va veni să judece lumea. 

Omorându-ne pentru faptul că nu le primim păcatul ateismului lor, nu dovedesc 
altceva decât că nu ne-au putut birui. Deci primim divinul stăpânirii, dar refuzăm păcatul 
ei: nu ni-l însuşim şi nu ni-l facem şi convingerea noastră. 

Nu trebuie să fim spirite înguste, că nicio virtute nu-i în habotnicie sau zelotismul 
mărginit. Întotdeauna spiritul îngust, refractar oricărei înţelegeri superioare a lucrurilor, 
(pe care o câştigăm numai în spiritul liber al lui lisus), a dus întotdeauna la anarhie. Iar 
anarhia niciodată nu clădeşte, ci numai dărâmă. Neascultarea a fost întotdeauna 
începutul căderii. Călugării habotnici, înguşti la pricepere, fixându-se de calendarul 
vechi, au dat stilismul. 

Cităm acest model de spirit sectar, care are aceeaşi caracteristică, a fixării minții pe 
valori mărunte, neînsemnate, dar cărora mentalitatea îngustă le dă o semnificație 
absolută. Această balonare a valorii minore a unui lucru sau a unui mărunțiş, la valoarea 
majoră a unui principiu fundamental, e dovada unei lipse de minte, care, dacă refuză şi 
sfatul cel mai luminat, nu va întârzia să se arate cap de răzvrătire şi izvor de suferințe 
zadarnice. 

În concluzie: respectăm credinţa simplă a celor simpli, nu-i smintim; dar cu condiția 
de-a nu da directive conducerii. Câtă răspundere de alţii ţi-a dat Dumnezeu, atâta 
directivă ai dreptul şi datoria ca să dai, mai multă sau mai puţină, nu. 

Nu trebuie să primim decât directive acoperite de experiența şi de necazurile 
răspunderilor. De obicei aşa se întâmplă, că toți cei nepuşi la punct ei înşişi, văd paiul 
din ochiul altora, dar nu văd prăjina din ochiul lor. Atenţiune deci, trebuie să ne 
cunoaştem mai întâi pe noi înşine, dacă vrem să cunoaştem obiectiv şi cu adevărat şi pe 
alții. Când ochiul nostru va fi curat, vom vedea pe toţi cu ochiul cu care vede Dumnezeu, 
şi atunci toată răutatea şi nedesăvârşirea celorlalți vor dispărea din calea noastră, fiindcă 
stăm smeriți şi neînsemnaţi cu chipul, la o înălțime morală şi libertate a spiritului vecină 
cu a lui lisus, când Se ruga pentru ucigaşii Săi: „Părinte, iartă-le lor, că nu ştiu ce fac” 
(Luca23,34). Cu alte cuvinte, trebuie ca fiecare dintre noi să ne vedem de ochelarii 
proprii, şi să-i ştergem de praful păcatelor altora, că nu acelea ne vor mântui, ci atunci să 

nădăjduim mântuirea când ochii noştri nu mai văd paiul nimănui, ca pe toţi să-i învăluim 
cu iubirea care iartă totul şi înțelege totul. Că zice Sfântul Apostol Pavel: „Căutaţi pacea 
cu toată lumea şi sfinţenia, fără de care nimenea nu va vedea pe Dumnezeu” (Evrei 
12,14). Pacea cu toată lumea, chiar cu cei agresivi, fireşte, este un dar şi o probă a 
Creştinismului la care am ajuns, dacă am ajuns, iar de cumva n-am ajuns este semn că nu 
s-au tămăduit rănile noastre cele din păcate. 

Neştiinţa, îngustimea, mentalitatea sectară, sunt o rană a minţii noastre, pe care 
trebuie s-o tămăduim. Trebuie să încercăm, că se poate. Cei care au probat, au reuşit şi 
cu mult folos s-au ales. Aşa a făcut Iisus şi toți Sfinţii Lui, şi aşa ne-a învăţat El ca să ne 
ferim de aceste îngustimi, ca pe unii ce ne socotim „ai Lui prieteni, dacă facem ce ne 
porunceşte EI” (loan 15,14), şi: „frate, soră şi mumă” (Matei 12,50) ne numeşte Domnul, 
pe acel care facem voia Tatălui. 

x 

Mamona nedreptății are un mare apărător: vițelul de aur, care împunge pe toți cei 
ce-ar încerca să o risipească la săracii lumii. Stăpânul vițelului face pâră la Dumnezeu 
asupra iconomilor nedrepți, care însă, risipind vițelul prin iubirea de oameni, s-au făcut 
mai înţelepţi decât fiii luminii. 

Bietul Dumnezeu, săracul, n-are unde să-şi plece capul, că bogații şi pana cea 
vicleană a cărturarilor lumii acesteia L-au expropriat din dreptul de proprietate şi autor al 
lumii. Cine ştie, dacă nu cumva I-a rămas totuşi dreptul să se supere pe ei şi să le măture 
toate gândurile cu mamona lor cu tot. Căci dreptul de proprietate derivă din atributul de 
autor, mai mult ca din actul de proprietate. Deci, când clatină Dumnezeu mamona, e 
semn că n-a fost iconomisită bine de oameni, şi le cere socoteală; a zis doar: „Fii celor 
săraci ca un Tată”, Deci, fiind în drepturile absolute peste valoarea economică, poate 
să-şi pună iconomi pe cine vrea, chiar şi pe cei ce-L tăgăduiesc. 


NEPĂSARE ABSOLUTĂ, 
PRIMEJDIE INFINITĂ 


Motto: „Dumnezeu nu îngăduie la nesfârşit îngustarea vederii omului 
numai la stomacul său, de vreme ce omul acesta este destinat spre alte zări, ale 
Impărăției lui Dumnezeu, ale veşniciei şi îndumnezeirii sale.” 


Prin pilda bogatului anonim şi a săracului numit Lazăr, Revelația aruncă lumini 
decisive asupra soartei omului pe planul lumii, precum şi asupra urmărilor cu necesitate 
pe planul veşniciei. 

Deocamdată desprindem câteva probleme. 

I. Situaţia în lumea aceasta: 

Slava şi mizeria existând deodată într-un conflict surd, una în uşa alteia; 

Slăvitul bogăției este anonim, săracul este numit cu numele, este Lazăr, „lazării” 
lumii la porţile bogaţilor; 

Bogaţii nu înţeleg nimic, înțelegerea lor nu se întinde nici până la porţile casei; 

Câinii înţeleg şi se milostivesc mai mult: „inima de câine” au dat-o bogatului, iar ei 
(câinii) se milostiveau de bubele săracului. 

II. Vine moartea. 

Moartea este factorul care nu simplifică, ci complică toate problemele, implicându-le 
în veşnicie. Moartea în primul moment al ei pune capăt la o stare de lucruri, coseşte şi 
slava deşartă şi mizeria neînţeleasă. Cu moartea se termină timpul, dar începe veşnicia. 
Năpasta morţii este că pe bogat îl trimite în văpaia veşnică şi pe Lazăr la fericirea şi 

odihna veşnică. Dar este o acuză nedreaptă în seama morții: nu ea face deosebirea. 

Omul trece prin moarte ca printr-o poartă: dar dincolo de poartă are întinsă înainte 
veşnicia, aşteptându-l veşnicia în care a trăit vremelnicia. 

Bogăția l-a făcut pe bogat egoist, materialist, nemilostiv, încolăcit de plăceri; nu s-a 
dezvoltat sufleteşte, nu şi-a format chip nemuritor de a fi. 

Pe Lazăr, bubele şi sărăcia l-au desfăcut de înlănțuirea cu viața. El rabdă în nădejdea 
că nu va fi tot aşa, în nădejdea unei dreptăți a lui Dumnezeu. Nu s-a înşelat în credința 
sa. Toată suferința dublată şi de meditaţia sa, simplificată desigur dar existențială foarte 
sigur, au realizat din Lazăr un cetățean duhovnicesc al cerului. 

Nici bogăţia în sine, precum nici sărăcia în sine, n-au calitatea de a te osândi sau 
ferici pe planul veşniciei. Atitudinea sufletului față de ele este cea care determină 
veşnicia. Pot fi bogaţi care se mântuiesc şi pot fi săraci care nu se mântuiesc, deci se 
osândesc. 

Dincolo de cele văzute, poate în fondul lor, este Raiul şi este Iadul, două eternități 
paralele, cu o prăpastie de netrecut între ele. 

Unul din chinurile iadului este şi acesta: că văd fericirea drepţilor. Văd, pricep, 
înțeleg tot ceea ce erau îmbiaţi să vadă, să priceapă, să cunoască şi să trăiască încă de 
când erau pământeni şi n-au vrut ci le-au urât. Îşi aduc aminte şi de oameni, de alţi 
oameni, ceea ce nu făceau pe pământ. Nu mai discută dacă este sau nu este Dumnezeu: 
acum I se roagă (căci se află în faţa evidenţei), dar este târziu. Când erau pe pământ 
râdeau de nădejdea dreptului şi de rugăciunea lui, acum râd dracii de rugăciunea lor. 

Cea mai sfâşietoare rugăciune este aceasta, de a trimite Dumnezeu de pe cealaltă 
lume, pe asta, pe Lazăr, să le spună la ceilalți 5 fraţi ai săi cum stau lucrurile după 
moarte, ca să nu vină şi ei în acest loc de muncă. 

Rugăciunea este de altfel motivată în sine, dar refuzată de Dumnezeu cu aceste 
cuvinte: au Legea, au Revelația (Sfântul Maxim Mărturisitorul zice că prin cei cinci frați 
ai bogatului se pot înţelege şi cele cinci simţuri ale omului). Şi iată cum motivează 
Dumnezeu refuzul: Îi cunosc, dacă nu ascultă de Moise şi de profeţi (Legea şi Revelația 
- Iisus), chiar de va şi învia cineva din morţi, tot nu vor crede (Luca 16,31). 

De fapt, aşa a şi fost: lisus a înviat din morți şi, din vremi în vremi, a împlinit 
Dumnezeu această rugăminte biblică, dar cei necredincioşi tot ca ei au rămas: 
încremeniţi în nepăsarea lor absolută. lată, aceasta este marea primejdie: o primejdie 
infinită, din cauza unui timp pierdut. 

Am băgat de seamă, umblând, că aproape la toate porțile bogaților a pus Dumnezeu şi 
câte un Lazăr. Multora li l-am arătat şi le-am atras luarea aminte de rostul lui. Bubele lui 
Lazăr şi toată mizeria lui cutremură, fireşte, dar groaza ne cuprinde când, sub strălucirea 
trupească a bogatului vedem ascunsă neagra mizerie a unui suflet fără nicio virtute, fără 
nicio bunătate, un om decăzut tuturor păcatelor, bubele spurcăciunii, pe care nu i le ling 
nici câinii. Pe acestea 1 le gâdilau doar dracii. 

x 

Înmormântarea încă a fost deosebită. A bogatului cu surle şi pinteni, plâns de toţi. 
Lazăr, dus de aprozii oraşului, ca o mortăciune. Pe bogat îl aşteptau dracii, pe Lazăr 
îngerii. Două destine deosebite, ca de la cer la iad. Justiţia divină este oare nedreaptă? 
Nu scrie despre ea că: „judecata este fără milă, celor ce n-au făcut milă?” Prin urmare e 
cu dreptate, singur te-ai scos din împărăția milei. Şi mai scrie: „Mila şi Adevărul ajung 
înaintea ta”. Prin urmare: mila, iubirea şi cunoaşterea Adevărului; şi Dumnezeu este 
Adevărul şi Dumnezeu este Iubire. 

x 

A murit un pustnic, mâncat de fiare. A murit şi un bogat tiran şi a fost înmormântat 

cu mare cinste. Un călugăr s-a întrebat întru sine despre această deosebire, pe care a 

îngăduit-o Dumnezeu şi pe care nu o putea pricepe. Rugându-se el mult şi postind i-a 
descoperit Dumnezeu taina aceasta: pustnicul, ca om pământean, mai avea un păcat, iar 
pentru curăţire, i-a fost dat trupul lui la fiare. Bogatul făcuse şi el un singur bine şi i s-a 
răsplătit lui cu cinstea înmormântării. 

x 

O femeie rea se chinuia în muncile fără de sfârşit ale iadului. Blestemând pe 
Dumnezeu, zise, în cele din urmă, şi aceasta - că Dumnezeu este nedrept: 

- Ce, eu nu am făcut niciun bine, Doamne? 

Auzind Dumnezeu aceasta, trimite un înger să-i cerceteze faptele în văzul ei. Şi 
găseşte îngerul că aruncase cu o ceapă după un sărac. Săracul a luat-o şi a mulțumit lui 
Dumnezeu pentru ea. „Deci am făcut nedreptate femeii, zise dreptul Dumnezeu! Du-te, 
şi atârnându-i ceapa deasupra se va agăța de rădăcinile ei şi aşa du-o în Rai”. 

Şi îngerul a făcut aşa. 

Dar de mâinile şi de picioarele femeii se mai agăţară mulțime de deznădăjduiţi, de 
aceştia alţii şi iarăşi alţii. Îngerul urca spre cer cu un ciorchine imens de chinuiți. În 
lumina îngerului i-a văzut femeia şi a început să strige la ei, să-i blesteme, că numai pe 
ea a chemat-o Dumnezeu şi le făcea vânt cu picioarele descărcându-se de ei. Valuri, 
valuri de oameni cădeau iarăşi în întuneric. 

Pe măsură ce cădeau oamenii, aruncați de răutatea femeii, îngerul urca din ce în ce 
mai greu spre cer. Când n-a mai rămas decât unul singur agăţat de mâna femeii, aceasta 
îşi desfăcu mâna de pe rădăcină să se descotorosească şi de acesta şi pe când cădea acela 
în adânc i se rupse rădăcina de ceapă de care se ținea cu cealaltă mână şi căzu şi ea iarăşi 
în adânc. 

Pildele descojite de descrierea pământească, care nu merge pe celălalt tărâm al 
existenţei, au tâlcul lor. Nu-i destul să faci fapte bune: trebuie să te faci tu bun. Fapta 
bună te îmbunătăţeşte. Faptele bune, pe lângă că au rostul să-i ajute real pe Lazării lumii, 
mai au şi rostul de a-ţi face ţie bine: milostivirea îți devine a doua natură. Cu o ceapă 
azvârlită după un sărac n-ai făcut bunătatea să-ţi devină a doua ta natură. Şi nu este a 
doua natură, este natura noastră primară la care ne-a readus lisus. 

Dumnezeu a făcut totul din partea Sa, mai urmează şi partea din partea noastră! 

Deciziile acestea, sau fuga de ele, hotărăsc despre veşnicia noastră. Mai hotărâtor nu 
se poate vorbi. 

EXISTĂ DUHURI RELE 


Existenţa lor e afirmată de lisus; şi-a însuşit-o Biserica şi s-au luptat împotriva 
duhurilor rele toți sfinții. Prin urmare, ele există în mod real, sunt ceata îngerilor căzuţi 
în sfatul lui Lucifer, începătorul trufiei de a fi mai presus de Dumnezeu. 

Ele nu sunt idei sau stări neobişnuite, sau stări de nervi, căci acestor păreri le punem 
precis întrebarea: Ce a intrat în turma de porci de a înnebunit toată şi s-a aruncat în 
mare? Au intrat oare, ideile, sentimentele sau vreo stare colectivă de nervi? Dacă 
admitem Noul Testament şi întreita mărturie a Evangheliştilor sinoptici, atunci trebuie să 
admitem că ele sunt fiinţe spirituale decăzute care antrenează decăderea. 

Ca ființe spirituale intră fără piedică şi trec prin materia vie sau moartă a lumii 
văzute. Pot intra în oameni, şi încă legiuni de duhuri rele. „Odihna” lor, după cum zice 
Mântuitorul descriindu-i, nu şi-o găsesc în pustii, prin pietre, ci în inimile oamenilor de 
unde izvorăsc toate gândurile rele şi ucigaşe. 

Duhul rău, odată intrat în om, se multiplică într-o adevărată proporţie geometrică - 
devine „legiune”. El expropriază umanitatea din om în favoarea bestiei din el; face din el 
o caricatură, un monstru, un sub-om. 

Un suflet stăpânit de acest duh e ceva cu adevărat înfricoşător. El îşi pierde îndată 
libertatea şi puterile ei de creaţiune şi desăvârşire. Rațiunea i se întunecă, instinctele de 
conservare i se atrofiază, „umblă gol şi doarme în morminte”. Aşa se odihnesc duhurile 
rele: dărâmând zidirea lui Dumnezeu. 

Se pot pune întrebări în legătură cu aceasta, ca de pildă: Cum de-i lasă Dumnezeu 
să-şi facă de cap? 

x 

La obârşie, ca făpturi spirituale ale lui Dumnezeu, ele nu s-au întunecat cu totul, 
dovadă că cunosc şi recunosc următoarele două lucruri: 

1) Dumnezeirea lui lisus: Demonii strigau şi ziceau „Tu eşti Fiul lui Dumnezeu. Şi 
lisus certându-i nu-i lăsa să vorbească fiindcă ştiau că El este Hristos” (Luca 4, 41). 

2) Pedepsirea lor: „Au început să strige şi să zică: Ce este nouă şi Ţie, Iisuse, Fiul lui 
Dumnezeu, ai venit aici mai înainte de vreme ca să ne chinuieşti” (Mate! 8, 29). Ei ştiau 
că-i aşteaptă o pedeapsă; când îi scotea lisus din „odihna” lor afară, lor li se părea că le-a 
venit judecata. Totuşi li se părea lor că nu e judecata aceea care-i aşteaptă, de vreme ce 
aceea nu e „aici” şi ca atare aceasta înainte de vreme încă era. 

Măcar dacă aceste două lucruri le-ar şti şi oamenii! 

x 


- Cum intră diavolii în oameni? 

1. Prin oricare din cele 7 păcate de moarte (de căpetenie). Întâi ca momeală de gând, 
pe urmă ca obsesie, apoi ca a doua natură pervertită. 

2. Prin neîncetata lor pomenire. 

3. Prin împărtăşania cu nevrednicie: furarea Sfintei împărtăşanii. Primul exemplu e 
Iuda, care avea obsesia vânzării lui lisus (Luca 22, 3). 

4. Ca pedeapsă pentru răutăţi. Sfântul Pavel a dat satanei pe trei inşi: Pe Imeneu şi 
Alexandru, pe care i-a dat satanei, ca să se înveţe să nu mai hulească; iar pe al treilea l-a 
dat satanei spre pieirea trupului (făcuse una mare!) ca sufletul să se mântuiască în ziua 
Domnului Iisus (I Timotei 1, 20; I Cor. 5, 5). 

- Cum ies diavolii din oameni? 

1. Prin post şi rugăciune - cu socoteală şi blagoslovenie de la duhovnic. 

2. Prin mărturisirea păcatelor cu căinţă la preotul duhovnic; deci prin pocăință - 
Taina Pocăinţei. 

3. Crucea îi arde. „Doamne, armă împotriva diavolului, Crucea Ta ai dat-o 
nouă”(Molitfelnic). Şi orice suferință primită cu mulțumire, acelaşi rost îl are. 

4. Smerenia, văpaie le este. 

5. Pomenirea Preasfântului nume al lui lisus: Doamne Iisuse Hristoase, Fiul lui 
Dumnezeu, miluieşte-mă pe mine, păcătosul! „Armă în cer şi pe pământ, mai tare ca 
Sfântul nume al lui lisus, nu este” (Sfântul Ioan Scărarul). 

Aceeaşi putere o are şi pomenirea Sfântului nume al Maicii Domnului. 

6. Îngerul păzitor îi alungă (dar numai la rugăciunile noastre). 


SMINTELILE, FOCUL ŞI SAREA 


„Dar dormind oamenii a venit vrăjmaşul lor şi a semănat zâzanii (neghină) în țarina 
cu grâu şi s-a dus” (Matei 13, 25). 

În țarina lumii va fi sminteală când faptele noastre nu corespund poruncii. „Aşa să 
lumineze lumina voastră înaintea oamenilor, ca văzând ei faptele voastre cele bune să 
preamărească pe Tatăl vostru cel din ceruri” (Matei 5, 16). Dar sminteala cea mai mare 
va fi când se propovăduieşte inexistența lui Dumnezeu. 

lisus zice că: „Cine va sminti pe vreunul din aceştia mai mici care cred în Mine mai 

de folos i-ar fi lui dacă i s-ar lega de gât o piatră de moară să-l înece în adâncul 
mării""(Matei 18, 6). 

Impunerea ateismului e un păcat mai greu ca sinuciderea căci: dacă mâna ta (faptele), 
dacă piciorul tău (căile), dacă ochiul tău (punctul de vedere) te smintesc, taie-le, scoate 
afară „ochiul de la tine”. 

x 

În judecata faptelor altuia se întâmplă iarăşi o mulțime de sminteli. 

Sunt mulţi ochi de scos care decât să vadă rău(unde nu e) mai bine le-ar fi să fie 
orbi.De aceea le-a zis Dumnezeu: „a Mea este judecata, iar voi nu judecați’ (Matei 7,1). 

De pildă, o mulțime de fapte dumnezeieşti şi cuvinte ale lui Iisus au fost sminteală în 
Israel. 

Sminteala e o judecată superficială pentru că ignoră principiile. Dacă ai ştii 
principiile ai fi curat şi nu te-ai sminti. Sminteala din ale sale grăieşte. De fapt cel ce se 
sminteşte, fără de voie se mărturiseşte. 

Focul e al Duhului Sfânt, care sărează, păstrează firea nestricată. Această păstrare e 
însă şi o asceză voluntară, o jertfă de sine a firii. Sare e şi nevoinţa şi pocăinţa. 
Înţelepciunea e încă numită sare. 

Sare sunt şi slujitorii lui Dumnezeu între oameni, ca să nu se strice natura 
omenească. Deci, dacă slujitorii (preoţii) nu mai au rolul de sare (fiind cu risc acest fel 
de a fi!), iată, vor fi călcaţi în picioare, cinstea lor va fi terfelită. 

De multe ori se aude că răspunderea pentru relele în care au dat oamenii e răsturnată 
în seama slujitorilor lui Dumnezeu. Vinovăţia este însă pe din două. 

Şi atunci, păstorul, predică în pustie! 

Cât foc şi câtă sare trebuie să ai ca să înflorească pustia din lăuntrul omului ca crinul? 

„Pentru înmulţirea neascultării a luat Dumnezeu cuvântul de pe pământ”. 

Prejudecăţile — păcate ale minţii - ochiul care trebuie scos - trebuie ca fiecare dintre 
noi să ne vedem de ochelarii proprii şi să-i ştergem de praful păcatelor altora, că nu 
acelea ne vor mântui; ci atunci să nădăjduim mântuirea când ochii noştri nu mai văd 
paiul nimănui, ca pe toţi să-i învăluim cu iubirea care iartă totul şi înţelege totul. 

x 

Sunt draci pe care-i poate scoate Dumnezeu din oameni şi sunt oameni din care nu 
poate Dumnezeu scoate dracii. Mare tragedie! 

Iată, de pildă, un fel de oameni care suspectează cea mai curată facere de bine. Parcă 
e un blestem: ies dintr-unii şi se întăresc „legiune” într-alţii. Unele dintre aceste victime 
sunt toți cei ce nu admit Dumnezeirea lui lisus. Fiindcă lisus e o realitate care se impune 
până şi măsurării timpului şi Se impune ca un Stăpân liniştit a toate. 

Îndrăciţii la minte proiectează boala lor mintală asupra celui mai sănătos Om, 
numindu-L pe El conspirator cu Belzebul. 

Acest viciu de minte, acest tip de alienați mintal îl demască lisus, spărgându-l în 
elementele sale contradictorii şi ireductibile: absurzii aceştia trebuie să-şi recunoască 
absurditatea. „O Împărăţie dezbinată întru sine mai dăinuieşte sau nu mai dăinuieşte?”, 
ei însă nu pot pricepe aceasta. A spune că o împărăție dezbinată dăinuieşte, e o 
imposibilitate în termeni, o absurditate; iar a recunoaşte că nu mai dăinuieşte va însemna 
recunoaşterea Împărăției lui Dumnezeu care venise. 

Reducerea lor la absurd, demonstrarea Lui ca poziţie (dreaptă) a minților, sigur că nu 
I-o puteau ierta lui lisus. Aceasta e categoria de oameni în care nu încape adevărul; li se 
pare că îi înnebuneşte. Despre ei şi despre vremea pecetluită cu structura lor, zice lisus: 
„Cine nu-i cu Mine, acela e împotriva Mea şi cine nu adună cu Mine, risipeşte” (Matei 
12,30). 

Să fie cuvintele acestea mărturisirea unei înfrângeri, sau cuvântul judecății, care 

desparte oile de capre încă de aici. 


IISUS HRISTOS, 
MOTIVUL REVOLUȚIEI ULTIME 


Se întrevede că se vor lichida toate motivele de război dintre oameni: motive 
economice, naţionale, rasiale, etc. Va mai rămâne unul: motivul lui Dumnezeu. lisus a 
azvârlit pe pământ focul acestei revoluţii: pârjolul dragostei lui Dumnezeu, care aprinde 
împotrivă-i văpaia urii împotriva lui Dumnezeu. 

lisus a venit să ne arunce sabia între virtuţi şi păcat. lată oamenii învrăjbindu-se de 
moarte, pe motivul lui Dumnezeu. Nu va fi casă fără gâlceavă din cauza lui lisus. 
Ultimul ideal capabil de unificare a oamenilor va dovedi oamenii incapabili de el. Cu cât 
oamenii îşi vor pogori destinul lor din cer pe pământ, cu atât mai mult se va cutremura 
pământul sub ei fiindcă totuşi nu este pace decât sub Dumnezeu. Un destin răsturnat 
antrenează în răsturnare, în revoluţie, totul în jurul lui. Aşa se face că cei ai lui Dumne- 
zeu „cunoscând duhul vremii”, cunoscând înclinarea ei spre Făcătorul său, au pacea lui 
Dumnezeu, pe când ceilalți, ignorând sensul existenţei, iubind fața exterioară a lumii, se 
găsesc în afară de sens, aruncaţi lăuntric de pârâşul lor - conştiinţa - care şi fără credinţa 
lor, îi va aduce la judecata lui Dumnezeu. lar Judecătorul va da dreptate pârâşului lor - 
„conştiinţei” - fiindcă aceştia nu s-au împăcat cu ea, pe când mergeau alături stadia vieții 
acesteia (Matei 5, 25-26). 

lisus destăinuieşte şi aceasta, că li s-a prevăzut o temniță care să semene cu ei, cu 
existenţa lor negativă. Acolo nu există Dumnezeu, decât ca un coşmar, ca o lipsă, ca un 
chin absolut. lată dreptatea care atârnă peste ucigaşii drepţilor. 


ğ 
9 
d 
d 
d 
d 
d 
d 
d 
d 
d 
d 
d 
$ 
d 
d 
d 
d 
d 
d 
? 
d 
d 
d 
d 


EEEE 


PRAVILA 
ALBA 


; 
| 
| 
| 
| 
| 
4 
| 
| 
d 


a 


lo] 


IOO OOOO 
EEEE De De DO DO O DP DA DE DO DO A NN 


àa 


(| 
' 
0 
0 
0 
G 
G 
N 
V 
G 
G 
G 
Ô 
? 
G 
G 
| 
G 
G 
| 
G 
G 
| 
G 
G 
G 
Q 


Căsătoria! 


Chiar şi în legea veche, căsătoria este indisolubilă, de nedezlegat, adică nu era 
îngăduită despărțirea. Ştiind aceasta, fariseii s-au apropiat de Iisus, ispitindu-L: „Se 
cuvine oare ca bărbatul să-şi lase femeia?”. lisus îi provoacă la lege. Ei îi răspund în 
sensul îngăduinței pe care a dat-o Moise cu „cartea de despărțire”. Dar lisus, Care era la 
zidirea omului, le-a spus rostul de la începutul zidirii în care nu merge despărțirea, 
fiindcă amândoi alcătuiesc o singură făptură. lisus întăreşte căsătoria la rostul ei de la 
începutul zidirii. 

lisus nu putea cobori rațiunile creației din motivele lui Moise, de aceea a ridicat 
căsătoria la rangul de taină. Deci, dacă ar fi trăită de cei căsătoriți la valoarea ei 
adevărată, de taină, căsătoria ar da roade vrednice de tainele lui Dumnezeu. 

Dumnezeu a ridicat pe om la cinstea de colaborator al Său în lume. Căsătoria, la 
rangul la care a instituit-o Dumnezeu, ar trebui să realizeze în progresie geometrică 
posibilitatea acestei colaborări. 

Dacă în Taina Cununiei cei doi sunt o singură făptură, „atunci această făptură ce 
năzuieşte ea?” - „Odrasle pentru Dumnezeu!”. E un răspuns categoric (Maleahi 2, 15). 
La ce atunci Hristos este cap bărbatului dacă nu pentru împlinirea acestui suspin al firii? 
(Rom.8, 22). „Căci făptura a fost supusă deşertăciunii - nu din voia ei, ci din pricina 
celui care a supus-o - totuşi cu nădejdea că făptura se va izbăvi din robia deşertăciunii, 
ca să se bucure de libertatea măririi fiilor lui Dumnezeu”, pentru că dorul statornic al 
făpturii aşteaptă cu nerăbdare descoperirea fiilor lui Dumnezeu (Rom. 8, 19 - 21). 

Fiarele uitau de sălbăticia lor la picioarele sfinților. Sălbăticia din fiara de om este cea 
mai mare robie. Creşterea omului la odihna „libertăţii fiilor lui Dumnezeu” atârnă 
hotărât şi de atitudinea căsătoriților față de căsătorie, iar mulți sunt aleşi tocmai din 
cauza atitudinii religioase a părinților mai înainte de a se naşte copiii lor. 

Căsătoria are multe motive ca să fie taină. Când familia nu va mai fi întemeiată pe 
Taină, oamenii vor fi o turmă de fiare destrăbălate. 


Sfaturi pentru cei căsătoriţi 
[Dumnezeu iartă, dar neîndreptat nimic nu lasă] 


Cunoştinţele acestea urmăresc ideea de responsabilitate a căsătoriților față de Legea 
divină înscrisă în fire, sub formă de instinct. Şi mai urmăresc lămurirea ideii de păcat, 
idee care a început să fie neclară în mintea multora. 

Începem cu aceasta: păcatul este o conspirație a minţii omului cu diavolul, împotriva 
Legii lui Dumnezeu. Cu această definiţie de lucru, înțelegem dintr-o dată că numai lisus 
a fost fără de păcat, adică singur El a refuzat orice idee diabolică din mintea, viaţa şi 
faptele Sale. 

Voi, ca tineri începători ai vieţii, sunteţi poate ispitiți de ideea că tineri fiind, de ce să 
începem cu copiii din primul an; să ne mai trăim puţin viaţa şi avem vreme şi de copii. 
Cu acest gând, dacă-l primiţi şi-l luaţi de bun, vă deschideţi calea către păcat şi către tot 
felul de necazuri care vin matematic. Ca să n-o luați rău, de la început să vă precizaţi 
poziţia sufletească față de roadele binecuvântate de Biserică ale cununiei: copiii. Ei sunt 
roadele dragostei; evitarea lor nu e dragoste, ci crimă. Căutarea plăcerii numai cu 
evitarea rostului firesc al instinctului, e viciu şi păcat şi se pedepsesc de Legea care vede 
toate ale omului. 


14 Părintele Arsenie Boca, Pravila albă. Sfaturi pentru cei căsătoriţi, ed. Agaton, 2006 

Deci, dacă nu sunteți bine lămuriți de la început, către bine, foarte uşor vă treziți în 
greşeli de conviețuire, de unde vin apoi un rând întreg de necazuri de care nu vă poate 
scăpa nimeni. 

Cu diavolul nu scapi de greşelile făcute. Acestea te urmăresc în alte căsătorii sau în 
orice altă parte ai lua-o. Nu te scapă nici rugăciunile. Doar spovedania te pune în temă 
cu vinovățiile tale față de hotarele legii de la cununie, pe care le-ai încălcat, şi-ţi dă 
iertarea lui Dumnezeu pentru neştiință (dacă aceasta a fost), sau pentru neputinţă (dacă 
aceasta este) şi-ţi dă puterea şi răbdarea ispăşirii, dacă te îndrepţi ca şi convieţuire. 
Dumnezeu iartă (dacă-i ceri aceasta prin spovedanie), dar nepedepsit, neispăşit 
[neîndreptat], nimic nu lasă. Aşa scrie Cartea! [n. ed.: preotul iartă păcatele mărturisite, 
dar dă şi canon, pentru îndreptare. Redăm un fragment dintr-o predică despre Taina 
Spovedaniei, ținută de părintele Arsenie la Mânăstirea Drăgănescu: „Când aceste păcate 
(biruinţe ale diavolului asupra omului) sunt spovedite şi ispăşite prin canon şi necazuri, 
ele nu mai au nicio greutate în cântarul judecății particulare. Când sunt spovedite numai 
pe patul de moarte şi n-a mai rămas timp pentru canon şi îndreptare, diavolii vin şi 
înfricoşează sufletul cu necaz şi urgie mare. Dacă însă omul le-a ars pe pământ măcar cu 
o lacrimă, aceasta nu se pierde ci poate atrage mila lui Dumnezeu. Când biruinţa 
diavolilor (păcatelor) rămâne consimțită întru totul toată viaţa şi nu e ştearsă prin taina 
pocăinţei, omul acela, deşi botezat, s-a făcut fiu al aceluia de care a ascultat, biruinţele 
aceluia (păcatele) având toată greutatea fărădelegii pe cântarul judecății particulare”). 


[În convieţuire nu-i bun nici abuzul, nici refuzul] 


Iată acum o descriere sumară a greşelilor de convieţuire şi legat de ele, urmările lor 
inevitabile, care te aşteaptă în faţă şi ţi se aşează în braţe. Iar dacă aşa stau lucrurile şi 
practica pe teren aşa confirmă, atunci măsura preventivă e cea mai bună, e singura 
rațiune posibilă şi la îndemâna tuturor. 

În conviețuirea căsătoriţilor nu-i bun nici abuzul, nici refuzul. Abuzul atinge pe sot, 
refuzul pe soţie, dar şi pe soţ. Cum aceasta? Aşa-i făcut omul de Dumnezeu: bărbat şi 
femeie într-un singur trup. Cu cunoştinţele contemporane de biologie, de endocrinologie 
şi de neurologie putem înţelege clar acest lucru. 

Sistemul nostru nervos, ca să servească solicitările vieții în bune condiţii, are nevoie 
de o bună şi corectă functionare a glandelor noastre endocrine. Glandele acestea sunt 
înşirate în număr de 7-8, pe toată verticala staturii noastre. Două glande sunt în cap, 
responsabile de comenzile şi cu modul de funcționare al tuturor celorlalte. Acestea din 
cap sunt sensibile, adică lucrează în consonanță cu concepția ta de viaţă, în care te 
integrezi trup şi suflet. Pentru o clarificare pe scurt a rosturilor acestor două glande din 
cap, ca să funcționeze într-un fel sau altul, e destul să dau un exemplu a două concepții 
de viaţă diametral opuse: într-un fel vor lucra aceste glande de comandă asupra tuturor 
celorlalte glande din subordine când te integrezi în turma lui Epicur |n. ed.: Epicur 
spunea că fericirea se dobândeşte prin cultivarea plăcerii] şi altfel vor conduce iconomia 
endocrină când te integrezi în turma lui Hristos. 

Sărim peste aceste glande de pe verticala omenească şi ne oprim puţin la cele sexuale. 
Aici-i aici! Aici au fost lăsaţi oamenii fără nicio cunoştinţă exactă. Ba li s-au spus multe 
minciuni şi fiecare a fost lăsat în voia lui, cu greşelile şi ereziile sale. S-o luăm fugitiv cu 
puţină biochimie endocrină. Sexele (bărbat şi femeie) se caută la maturizare unul pe 
celălalt, trecând peste orice bariere, ale oricui. Totuşi e bună (foarte bună chiar) şi puțină 
minte şi cât de cât cunoştinţa pozitivă a faptului acesta, a continuității vieţii [prin naştere 
de prunci]. 

Constituţional, natura bărbatului are o glandă în plus față de femeie: prostata. Această 

glandă spune foarte multe şi importante lucruri în iconomia vieții şi în interpretarea 
corectă a foarte multe necazuri ivite în familie (pentru clarificare, trebuie spus şi numele 
produşilor de biosinteză ale glandelor: hormonii. Aceştia sunt substanţe de biosinteză, 
produse de glande şi vărsate în circuitul intern al sângelui, cu ajutorul căruia circulă prin 
tot organismul, ei având rol în activitatea şi activarea sistemului nervos, deci a tuturor 
organelor, în scopul de a menţine organismul întreg şi în bune condiţii de viaţă internă şi 
externă). lată din tainele prostatei: aceasta sintetizează săruri ale acidului glutamic, 
substanţe absolut necesare sistemului nervos, atât al bărbatului cât şi al femeii. Dar nu le 
prepară decât bărbatul! Aici este explicația, fundamental biologică, în temeiul căreia 
femeia este atârnătoare de bărbat. Fără substanțele lui endocrine, ea se degenerează 
nervos, mintal, etc. Aici începe să se înţeleagă de ce au urmări nefaste şi abuzul şi 
refuzul. 

Dacă aceste substanţe extrem de valoroase pentru iconomia vieții în bune condiţii a 
sistemului nervos sunt risipite pe plăcerea de care nu te mai saturi - atunci încep să apară 
urmările. Abuzul păgubeşte pe bărbat de necesarul de substanţe glutamice a sistemului 
nervos (15 miliarde de neuroni) şi încep fenomenele de carențţă nervoasă, care pot ajunge 
până la slăbirea totală a funcției mintale. S-au văzut atâtea cazuri de tâmpenie a minţii şi 
a pierderii totale a memoriei, fără să fie şi alte boli în organism. Respectivul era 
suprasolicitat, iar el s-a predat. Urmările sociale se înţeleg. 

Refuzul păgubeşte pe femei. Unul din refuzurile obişnuite este acela „întemeiat” pe 
stăvilirea numărului de copii. Modalitatea aceasta este viciul „onaniei” cu femeie. 
Păgubesc amândoi - pagubă biologică ce se resimte în sănătatea amândurora. 

Minţirea, trişarea, ferirea (sunt unul şi acelaşi viciu), duce în mod normal la o 
nervozitate şi la o nemulţumire față de altul, pe care natura în nevinovăția ei caută să o 
remedieze. Şi cum o remediază? Căutând fiecare din părinți alt partener, ca să nu 
falsifice convieţuirea. În fond e o rezolvare greşită, vinovată față de unitatea de dragoste 
a Tainei Cununiei. Deci, dacă o femeie greşeşte cu altcineva, de vină (de trişarea lor) e 
„ferirea” soțului, care o împinge la gestul căutării altuia care să fie corect cu natura. În 
majoritatea cazurilor de necredință a femeii e de vină soţul, că nu şi-a umplut casa de 
copii. Deci, cine fuge de copii, fuge de responsabilitate. Şi unde fuge? În 
iresponsabilitate. Când însă îţi iei răspunderea de a rodi copii, Stăpânul vieţii îţi va ajuta 
să ai şi ce le da mâncare şi-ţi va asigura şi cinstea căsătoriei. 

Deci, nici abuzul nici refuzul, ci o dreaptă socoteală şi o conviețţuire corectă şi 
cinstită. 


[În constituţia biologică a femeii e pusă obligativitatea 
naşterii a 3-4 copii. în ordine naturală] 


Mai mult chiar, o altă constrângere de care trebuie ţinut seama e foliculina, hormon 
toxic şi cancerigen. Toxic la nivelul creierului, dând continue dureri de cap şi foarte 
intense; cancerigen la nivelul sânului sau uterului (fibroane uterine). De cleştele acestui 
hormon nu este scăpare decât de la 3 - 4 copii în sus, cu sarcinile în mod natural, cum 
apar ele normal. Această ordine naturală a sarcinii e singura cale care asigură sănătatea 
copiilor. Salturile peste sarcini, lepădările de copii, indiferent cu ce metode şi din ce 
motive, ating sănătatea copiilor ulteriori, dacă mai vin. Dar chiar dacă nu mai vin alții, 
Legea divină pedepseşte şi retrospectiv, pe cei făcuţi cronologic (n. ed.: pe cei născuţi în 
ordine naturală). Aşadar, în însăşi constituția endocrină a femeii e pusă obligativitatea 
naşterii de mai mulţi copii. E chiar condiția de mântuire a femeii după cum i-a descoperit 
Dumnezeu Sfântului Apostol Pavel. 

În cazul viciului sau al greşelilor de convieţuire, apariţia cancerului care ucide soţia 

se răstoarnă iarăşi în răspunderea soțului. Soțul care nu vrea copii nu trebuie luat, e un 
criminal camuflat al soției sale. Nu e din turma lui Hristos! Abia de la 3-4 copii în sus, 
făcuți în ordinea naturală în care apar, se neutralizează acțiunea toxică şi cancerigenă a 
foliculinei. Practica confirmă aceasta. Sunt mame cu 10-12 copii făcuți, care trăiesc şi 
ajung la vârsta de 80 de ani, sănătoase, în destulă putere, fără să le doară capul sau să fi 
fost bolnave. 

Femeile mai pătimesc şi de crizele climacteriului (menopauză), de la 50 - 52 de ani. 
Când viaţa lor de până aici a fost corectă şi conform cu natura, tulburările acesteia trec 
aproape neobservate. Echilibrul endocrin e asigurat de normalitatea conviețuirii şi a 
roadelor făcute până aici. În cazul viciilor de convieţuire, perioada aceasta e adevărată 
nebunie. 

Nu mai pomenesc de reflectarea (normalității sau anormalităţii de conviețuire) în 
afara psihicului, lucru care formează un capitol aparte, cu o matematică mult mai 
complicată şi cu pedepse mai greu de evitat. De asemenea, nu pomenesc aici decât în 
treacăt reflectarea purtării în genere în codul genetic, deci în fondul ereditar al urmaşilor. 
Totuşi, nu mă pot abţine de a pomeni unul, care produce extrem de multe şi grele 
dificultăți în educarea copiilor. Când soţul nu dă pace sarcinii (zice el că nu poate, sau nu 
vrea altfel, sau se declară stăpân pe legile naturii) atunci copiii vin pe lume cu 
predispoziția precoce spre sexualitate. Aceasta îi face îndărătnici şi foarte greu educabili 
(sunt certaţi cu disciplina, unii genetic prezintă cromozomul criminalităţii şi chipurile, 
circumstanţe atenuante în justiţie). Fug de la şcoală şi încep aventurile. Deci tot în 
răspunderea soţului se soldează şi aceste necazuri. Explicaţia biologică: au crescut în 
mediul uterin hrăniţi cu sânge prea îmbibat cu testosteron, hormon sexual masculin. 


[Degenerarea prin alcool şi tutun] 


Tot în treacăt pomenesc de acţiunea toxică a alcoolului. Dacă 6 grame de alcool la 
litrul de sânge e capabil să sudeze o mulțime de spermatozoizi câte doi, cap la cap, fără 
să le tulbure viaţa, atunci ce vom zice de beţivii notorii? lată ce se întâmplă: aceşti 
monştri masculini au două cozi, deci cu o capacitate dublă de mişcare, ajunşi ca atare în 
organismul femeii, caută febril ovulul, până şi la trompă şi acolo îl fecundează, oul 
format nelalocul lui creşte astfel normal, dar trebuie extirpat cu trompă cu tot. Aşa se 
instalează sterilitatea, condiţie suficientă de dezechilibru, până la faze clinice. lată ce 
pustiu de bine face băutura. Femeia, în cazul acesta, să prefere orice agresiune, numai 
sterilitatea şi dezechilibrul nu. 

Toxicitatea tutunului duce la cazuri excesive, dar nimeni [dintre fumători] nu vrea să 
ştie de carența organică pe care o are sau chiar de atrofierea funcțională... 

Alcoolismul, beţivitatea bunicilor apar în nepoți ca tulburări şi insuficiențe nervoase 
până la nivelul de epilepsie. Beţia e mare pacoste care se înscrie genetic în patrimoniul 
ereditar şi duce treptat, dar sigur, la degenerarea omului din neam în neam, duce la 
degenerarea neamului. Răspunderile cresc considerabil! 


Pravila albă 


Adică darea pe faţă a unor lucruri privitoare la căsătorie şi în afara ei, 
dimpreună cu urmările lor, în cea mai mare parte necazuri fără îndreptare - şi 
rânduiala de urmat, pentru cine vrea să creadă şi să nu ajungă la acestea. 

«Erau multe şi mari pricinile pentru care trebuia un leac puternic ca acesta. Iată-l, dat 
la îndemâna tuturor - unora spre bucurie mare, altora spre supărare mare. „Cei ce au 
păzit cu sfințenie pravila cea sfântă, sfinţise-vor şi cei ce au învăţat-o, vor şti ce să 

răspundă» (Înţ: 6, 10). 
[Căderea de la însuşirile cereşti la cele dobitoceşti] 


Cel căzut între tâlhari a fost încredinţat Bisericii, ca slujitorii ei să poarte grijă de 
dânsul, spălându-i rănile cu vin şi ungându-i-le cu untdelemn. Adică: pocăință aspră (ca 
vinul pe rană) şi împărtăşirea harului celor 7 Taine ce izvorăsc din Hristos-Pomul vieţii 
(ca untdelemnul ce unge rănile omului şi-l tămăduiesc deplin). 

Căderea între tâlhari este căderea firii omeneşti din Rai în lumea aceasta. Este 
„căderea de la desăvârşire..., căci, îndată după călcarea poruncii s-a făcut în om străvezie 
şi arătată asemănarea lui cu dobitoacele necuvântătoare, deoarece trebuia, după ce a 
acoperit strălucirea minţii, ca firea oamenilor să fie chinuită, pe dreptate, de însuşirile 
dobitoceşti... până ce omul îşi va veni întru conştiinţa de sine şi la simţirea măreției sale 
de făptură rațională” (Sf. Maxim Mărturisitorul; Scolile - Răspunsuri către Talasie, 
Răspuns la Întrebarea 1). 

Astfel, o însuşire prin care omul se aseamănă dobitoacelor este înmulțirea. Chipul 
cunoscut al naşterii trupurilor a venit omului tocmai din pricina căderii în neascultare, 
căci ar fi fost cu putinţă şi un alt chip de înmulțire, nepătimaş şi nepăcătos. Când însă a 
păcătuit, Adam urma să moară şi să se stingă omul din zidire. Dumnezeu văzând însă 
peste veacurile toate, că mulți au să se întoarcă din dobitocie, l-a osândit pe calea naşterii 
trupeşti, care constă din pătimire [poftă] şi păcat - păcatul avându-şi porneala în poftă, 
iar pofta fiind dată pentru acest scop de naştere (Sf. Maxim Mărturisitorul; Scoliile - 
Răspunsuri către Talasie, Răspuns la Întrebarea 21). Astfel, ca într-o lege de pedeapsă 
dată firii, firea şi voinţa au fost legate într-o înlănţuire rea, căci cu cât se silea firea să 
dăinuiască în viața aceasta, prin naştere, cu atât se strângea pe sine mai mult în lanțul 
legii păcatului, sporindu-se şi moartea. I s-a dat deci omului, ca pedeapsă, să se lupte cu 
moartea, de care se atinsese cu voia sa. 

Dorul după Dumnezeu s-a întors în pofta pătimaşă după trup. Mintea, întorcându-se 
de la vederea lui Dumnezeu, a căzut în hățişul simţurilor, care se lipesc de plăcere ca de 
bine şi fug de durere ca de rău. lar plăcerea este momeala cu care „hoţul” amăgea pe om 
să se pogoare din Ierusalim la Ierihon. 

Pe drumul acestei pogorâri, toate începătoriile şi stăpâniile cele din văzduhuri, ca un 
puhoi, se sileau să intre, pe întrecute, în partea pătimitoare a firii (adică în poftă şi în 
iuțime) şi să le povârnească contra firii (Col.2, 15). Voința l-a împins pe om ca să vrea 
numai ispita vicleanului (plăcerea) şi să ocolească povara naşterii de fii (ca pe o durere), 
căci a fost pândit omul şi în latura minții şi a liberei voințe. Mintea, care odinioară avea 
şi vedea pe Dumnezeu într-însa, acum e „templu al idolilor, având, în loc de un singur 
Dumnezeu, multe chipuri ale patimilor necurate” (Sf. Maxim Mărturisitorul, Scolia 9 
după răspunsul la întrebarea 55). Mintea, nemaidepănând în sine vederea lui Dumnezeu, 
stăpânitorul lumii acesteia [satana] a încâlcit-o în înfățişările celor supuse simţurilor. Ea 
fiind o putere arzătoare, ca una ce avea să sălăşluiască pe Dumnezeu într-însa, care este 
şi El tot foc, acum „născoceşte şi aprinde plăcerile trupului, ea însăşi fiind reținută astfel 
în legătură pătimaşă cu simţurile” (Sf. Maxim Mărturisitorul, Scolia 18 după răspunsul 
la întrebarea 58). Şi, iată aşa, legea păcatului (care este plăcerea simţurilor şi pentru care 
s-a hotărât moartea trupului) s-a furişat în sfatul minţii şi de atunci mintea dă trupului 
numai sfaturi contra firii sau sfatul fărădelegii. 

„Foc de ocară este legea trupului, iar îmboldirea spre deprinderea patimilor este 
lumina lui şi pară de ocară este arderea cu care lucrează patimile. Sau, pe scurt: focul de 
ocară este păcatul; lumina de ocară — deprinderea păcatului, iar flacăra-lucrarea 
păcatului. Prin urmare, nu se cade minții să se încălzească la focul acesta, nici să se 

lumineze cu lumina aceasta, nici să ardă în această flacără. Căci ceea ce pentru simțuri 
este lumină şi plăcere, pentru minte este adânc de întuneric” (Sf. Maxim Mărturisitorul, 
Scolia 20 după răspunsul la întrebarea 54). 

Simţurile nu sunt în stare decât de rătăcire şi nu aprind decât stricăciunea trupurilor, 
iar mintea, împinsă de această stricăciune, nu este numai contra firii, ci şi împotriva lui 
Dumnezeu. lar o minte biruită de simţuri şi de poftele contra firii, prin care lucrează 
toată puterea vrăjmaşă („fiindcă dorinţa cărnii este vrăjmăşie împotriva lui Dumnezeu” 
Rom. 8, 7), ce sfaturi poate da, decât sfaturile tâlharilor, care căsăpesc pe cei ce coboară 
din Ierusalim la Ierihon: copiii ce vin în lumea aceasta . 


[Patimile ne distrug vlaga, mintea şi chiar neamul] 


Mai departe să schimbăm puţin cuvintele. Ştiinţa medicinii, printre multele ei 
învățături, o are şi pe aceasta: s-a băgat de seamă că toate țesuturile omului se pot drege, 
adică se tămăduiesc, numai celula nervoasă nu se mai drege niciodată; lucrul ei se 
opreşte fulgerător. 

Celula nervoasă o asemănăm cu un ghem de la care pleacă fire în multe părți, cu rost 
de „telefoane”. Creierul ar fi ghemul cel mare, sau „centrala telefonică”, prin care 
sufletul primeşte veştile şi trimite hotărârile sale tuturor „creieraşelor” mai mici, celulele 
nervoase împrăştiate în tot corpul. Prin şira spinării duc mii de „fire telefonice” la creier. 
Prin creier (celulele nervoase), mintea lucrează asupra trupului, mintea fiind o parte a 
sufletului nu a trupului. 

Ştiinţa dovedeşte că desfrânarea, sau risipirea de orice fel, omoară milioane de celule 
nervoase. lată cum: în tot trupul, dar mai ales cu desăvârşire în şapte locuri, izvorăşte un 
fel de putere foarte trebuincioasă pentru bunăstarea întregului om trupesc. Asta e vlaga 
de viaţă. Între cele şapte izvoare de viaţă, printre cele mai puternice este şi izvorul care 
înmugureşte sămânța de om. Când omul se ţine de desfrânare, robit de spurcata ei 
plăcere, izvorul nu mai poate dovedi să mai verse şi înăuntrul trupului, în sânge, partea 
de vlagă neapărat trebuitoare, pentru că tot lucrul izvorului e tâlhărit în afară. [n. ed.: 
după cum am văzut, cele 7 izvoare de viaţă sunt glandele endocrine şi nu chakrele 
cunoscute în practicile orientale, aşa cum au încercat să arate adepţii acestor practici] 

De pe urma năravului desfrânării, scade puterea izvorului de a mai vărsa în sânge 
felul său de vlagă. Scăderea aceasta de putere aduce moartea a milioane de celule 
nervoase. Căci toate țesuturile din om pot răbda de foame sau pot lucra cu schimbul, sau 
se topesc, ca să se facă mâncare celorlalte şi la vreme prielnică, iarăşi se înmulţesc la 
loc, numai celula nervoasă, odată moartă de foame, nu mai învie niciodată. lar mâncarea 
ei este acea vlagă a celor şapte izvoare. Acum suntem pe cale de a înţelege ce se 
întâmplă cu mulți care slăbesc la minte, văzând cu ochii. Şcolarii, de unde la început 
învățau foarte bine, acum, de când practică onania, le slăbeşte mintea şi trebuie să 
părăsească şcoala. Dar la năravul lor mai este cineva răspunzător şi să nu ne grăbim. 

lată pe nume câteva feluri de patimi prin care oamenii îşi prăpădesc sămânţa şi vlaga, 
aprinşi de pofte contra firii: 

1. Onania sau malahia; 

2. Curvia; 

3. Sodomia; 

4. Bestialitatea (cu dobitoacele). 

Iar în căsătoria legitimă: 

1. Desfrânarea; 

2. Fereala de zămislire; 

3. Crima de avort; 


) 


4. Preacurvia; 

5. Necurăţia; 

6. Nesocotirea vremurilor oprite; 

7. Alte nenumite spurcăciuni. 

Dar ce-i atunci după fire? Numai şi numai zămislirea de prunci. 

Căsătoria este o Taină din cele şapte, tocmai ca să nu îngăduie într-însa atâta şerpărie 
de fărădelegi. Cu toate acestea, în zilele noastre trebuie să strigăm amarnic: „Ridicaţi 
căsătoria din desfrânare, măcar la rânduiala dobitoacelor. Binecuvântarea lui Dumnezeu 
nu s-a dat fărădelegilor!”. E aşa de greu de înţeles? Dar zic unii: „Noi putem şi fără 
binecuvântarea lui Dumnezeu!” Iertaţi de întrebare: „Unde?”. Da, pentru cine nu vrea să 
înțeleagă, nici Dumnezeu n-a avut ce să zică decât aceasta: „Cine este nedrept să 
nedreptăţească mai departe, cine e spurcat să se spurce şi mai rău, cine e drept să facă 
dreptate şi mai departe, cine stă sfânt să se sfinţească şi mai mult. Iată, vin curând şi 
plata Mea este cu Mine, ca să dau fiecăruia după fapta lui” (Apoc. 22, 11 - 12). 

Şi mai zice ştiinţa că tot omul vine pe lume cu un anumit număr de celule nervoase. 
Prin faptele lui cele de desfrânare, pierde un număr mai mic sau mai mare de celule. Şi 
pentru că peste toate fărădelegile atârnă legile, aşa atârnă ele şi peste viaţa desfrânatului: 
faptele sale sunt descrise în sămânţa sa, astfel încât copilul este îmbinarea celor doi 
părinți şi a celor patru bunici, a celor opt străbunici şi a celor 16 stră-străbunici (aceasta 
este o moştenirea numai până la al patrulea neam, dar şi ceilalți înaintaşi îşi dau partea 
lor de zestre, însă din ce în ce mai mică). Ne putem da seama cât au de ispăşit copiii din 
greşelile părinților! Şi ce moştenesc? Forma şi întocmirea trupului, precum şi numărul 
de celule nervoase pe care îl aveau părinţii când au chemat copilul în lume. De la 
numărul şi sănătatea acestui număr, atârnă multe pentru viaţa urmaşilor. Sau mai pe 
înțeles, un copil are scrise în sine toate înclinările unui număr mare de părinţi, atât cele 
bune cât şi cele rele (jumătate de la cei doi părinți, a patra parte de la cei patru bunici, a 
opta parte de la cei opt străbunici şi aşa mai departe). 

Acum, din toate înclinările acestora, vor veni la arătare mai întâi cele mai puternice, 
de la părinții cei mai apropiaţi, dar pot veni la arătare şi porniri de la moşi-strămoşi, 
atunci când împrejurările din afară sau tocmirea dinăuntru înlesneşte să se arate 
moşteniri îndepărtate. Firea ţine la sănătate: de aceea, moştenirii bolnave de la un părinte 
îi sare în ajutor cu partea sănătoasă de la celălalt, dar neputinţa o poartă totuşi, nearătată, 
în cojoc. 

Acestor înclinări să le zicem grâu şi neghină. Vom pricepe că în copil se arată şi 
sămânţa celui rău, care va trebui să o răbdăm până la seceriş, fiindcă semănătorii, 
lucrătorii şi economii tainelor au mai adormit, încât acum vedem cam multă neghină în 
țarina aceasta. lar somnul de care e vorba, e adormirea străjii minţii, toropeala în 
patimile fărădelegilor. Omul vrăjmaş, diavolul, a strecurat în firea omenească, din neam 
în neam, tot mai multă neghină, sau înclinarea drăcească a fărădelegii. 

Dar nu numai patima desfrânării omoară grăuncioarele nervoase, ci toate patimile. 
Mânia aprinsă, durerea peste măsură pentru o dragoste pământească, la câți nu le-a făcut 
sânge rău şi nu i-a pălit guta? Dărâmarea cea mai cumplită însă, vine de la patima beţiei. 
Otrava băuturii, pe lângă amorţirea şi arderea tuturor nervilor, strică sămânţa toată, 
într-un chip nemaivăzut - după cum mărturiseşte ştiinţa. Dacă cineva cheamă copii la 
viață în starea aceasta, peste bietul copil atârnă necaz greu, boala îndrăcirii. Căci, 
oriunde este dărâmare, vine şi puterea rea, diavolul, ca la o ispravă a sa şi se arată prin 
chinuirea ce o face copilului nevinovat. Aşa se face că vedem nesfârşitul şir de urmaşi 
nenorociţi: orbi, şchiopi, uscați sau putrezind de vii, alții strâmbi în fel şi chip şi mai 
greu decât toate, chinuiți de draci. Iar alţii, în ce priveşte mintea, porniţi de mici spre 
rele, când vor fi mai mari vor azvârli în părinți, în Dumnezeu şi vor sfârşi năpraznic. 

Mare dărâmare în firea omenească! Acestea sunt fărădelegile, în chip de om, ce 
plângând, strigă vinovățiile părinților şi aduc mare durere în toate părțile. 

lar dacă vreți: singura scăpare sigură este de a nu ajunge aici (există cale care n-are 
fărădelegi: aceasta este dată de taina cununiei). Aceştia sunt „pruncii născuţi din somnul 
necurat, martori ai nelegiuirilor părinților, dacă stai să cercetezi” (Înţel. 4, 6). Legea 
atotputernică ce întoarce faptele oamenilor în braţele lor, o strigă Sfânta Carte în fiecare 
veac de oameni. „Fiii desfrânaţilor nu vor avea desăvârşire şi sămânţa ieşită din patul 
nelegiuit se va stinge. Că, de vor avea viaţă lungă, nu vor fi de nicio treabă şi bătrâneţea 
lor, la urmă de tot, va fi fără cinste. Iar, de vor muri de timpuriu, vor fi fără mângâiere şi 
fără nădejde vor fi în ziua judecății. Căci neamul celui nedrept are groaznic sfârşit” (Înţ. 
3, 16-19). „...Eu, Domnul Dumnezeul tău, sunt un Dumnezeu gelos, care pedepsesc pe 
copii pentru vina părinților ce mă urăsc pe Mine, până la al 3-lea şi al 4-lea neam şi mă 
milostivesc până la al miilea neam, către cei ce Mă iubesc şi păzesc Poruncile Mele” 
(leş. 20, 5 - 6). 

Dar milostivirea lui Dumnezeu, care nu de bunăvoie pedepseşte şi umileşte pe fiii 
oamenilor (Plâng. Ieremia 3, 3) aduce în câte unii înclinările bune ale străbunilor şi 
copilul de mic ajunge la deosebirea dintre bine şi rău. Despre aceştia zice Dumnezeu: 
„Dacă un copil care văzând păcatele toate câte a făcut tatăl său, se păzeşte şi nu face 
nimic asemenea... acest om nu va muri pentru păcatele părinților săi, ci în veci va trăi... 
pentru că fiul a făcut ceea ce este drept şi legiuit şi toate legile Mele le-a ţinut şi le-a 
împlinit: de aceea va trăi”. (Iez. 18, 14-19; 17, 19). 


[Singura scăpare: Pocăinţa şi ridicarea căsătoriei 
din desfrânare la înălțimea de Taină] 


lată cât de cât înțeleasă sporirea pustiirii, ce se lucrează în ascuns în firea fiecărui 
rând [generație] de oameni, care acum, în zilele noastre, s-a arătat în afară cu urgie mare. 
Căci: „De unde vin războaiele şi certurile dintre voi? Nu oare de aici: din poftele voastre 
care se luptă în mădularele voastre?” (Iac. 4, 1). 

Cine va opri prăpădul pustiirii? „Fără Mine nu puteţi face nimic” zice Domnul (loan 
15, 5). Prăpădul pustiirii nu se va opri până nu vor scoate oamenii desfrânarea din 
inimile lor şi până nu vor să ştie de Dumnezeu (Osea 4, 1-6). „Cei ce ţin de trup, poftesc 
pe cele trupeşti, iar cei ce țin de duh, poftesc cele duhovniceşti. Căci pofta cărnii este 
moarte, iar dorința Duhului este viață şi pace. Fiindcă pofta cărnii este vrăjmăşie 
împotriva lui Dumnezeu, căci nu se supune Legii lui Dumnezeu, că nici nu poate. De 
aceea cele ce sunt în carne (în curvie) nu pot să placă lui Dumnezeu”. (Rom. 8, 5 - 8). 
Cei ce sunt ai lui Hristos, şi-au răstignit trupul, împreună cu patimile şi cu poftele. „Nu 
suntem datori trupului ca să trăim după trup. Căci dacă viețuiți potrivit trupului, veți 
muri, iar dacă ucideţi cu Duhul poftele trupului, veți fii vii. Fiindcă toți câţi sunt mânați 
de Duhul lui Dumnezeu, fiii lui Dumnezeu sunt”. (Rom. 8, 12-14). 

„Căci voinţa lui Dumnezeu aceasta este: sfințirea voastră, să vă feriți de desfrânare, 
ca să ştie fiecare dintre voi să stăpânească vasul său în cinstire şi în sfințenie, nu în 
patima poftelor, cum fac necredincioşii, care nu cunosc pe Dumnezeu... căci Dumnezeu 
nu ne-a chemat la necurăţie, ci la sfințire” (I Tes. 4, 3-7). 

Pe vremea Sfântului Apostol Pavel încă sufla urgie mare, mai ales peste creştini. De 
aceea mulţi îşi luau de la ei înşişi sfat să se înfrâneze desăvârşit în căsătorie, cu gând să 
fie gata oricând de Sfânta Împărtăşanie şi de mărturisirea muceniciei. Sfântul Pavel însă, 
socotind copiii mugurii căsătoriei, n-a îngăduit înfrânarea desăvârşită decât pentru 
vremurile de post şi rugăciune (I Cor. 7, 5). Socotind însă şi „nevoia ceasurilor de față” 
(urgia vremurilor de atunci) le da sfatul acesta: „Bine este pentru oricine, să fie aşa cum 

se găseşte. Legat eşti cu femeie, nu căuta desfacere. Dezlegat eşti de femeie, nu căuta 
femeie... Că de acum vremea s-a scurtat. Aşa încât cei ce au femei, să fie ca şi cum nu ar 
avea... cei ce cumpără ca şi cum n-ar stăpâni şi cei ce se folosesc de lumea aceasta, ca şi 
cum nu s-ar folosi de ea. Căci faţa acestei lumi trece” (I Cor. 7, 25 - 40). 

În zilele acestea mai de pe urmă, când şi nouă ni se pare că „de acum vremea s-a 
scurtat”, cercetând firea durerilor, am aflat desfrânarea încleştând pe oameni şi lucrându- 
le de zor dărâmarea în întindere şi în adâncime. lar pe de altă parte, preoții vremurilor 
noastre n-au mai urmărit-o ca păcat şi ca atare să o măture afară din Taina lui 
Dumnezeu, adică din căsătoria creştină. Aşa se face că, „lipsind preotului cunoştinţa 
legii şi bătrânului sfatul” (Iez.7, 26), oamenii orbecăie în mulțimea neştiinţei şi a lipsei 
de sfat, care s-a întins ca o noapte de osândă peste bieţii oameni, care dorm liniştiți 
somnul de primejdie, de bună credinţă că aceea [desfrânarea între soți] nu-i păcat. 

Dar fiind rânduit să văd şi să ascult mereu durerile oamenilor, care vin de pe urma 
păcatelor şi a lipsei de sfat şi ajungând adesea una cu durerea lor, într-o zi, slujind Sfânta 
Liturghie, rugându-mă „pentru Pacea a toată lumea şi pentru bunăstarea Sfintelor lui 
Dumnezeu Biserici”, aud deodată în urechea dinlăuntru înfruntarea amarnică: „Nu te 
ruga de Mine să le dau Pace, roagă-te de oameni să-şi schimbe purtările, dacă vor 
să mai vadă pace pe Pământ”. 

Şi am înţeles pe urmă multe lucruri... Drept aceea, ascultător Poruncii, trebuie să strig 
cuvântul Scripturii ca o strigare de alarmă: „Dumnezeu vesteşte acum pe oameni, ca toţi, 
de pretutindeni, să se pocăiască” (Fapte 17, 30). Adică să vină la viaţă curată, după 
învățătura drept măritoare a Bisericii lui Hristos, iar când vremea o va cere, să 
mărturisească pe Hristos cu preţul vieţii, netemându-se de moarte. Altfel, nu se poate 
ridica o stavilă pustiirii ce se întinde peste bieții oameni. lar ridicarea stavilei este 
ridicarea căsătoriei din desfrânare, la înălțimea de Taină, între cele 7 Taine, ca oamenii 
să nu îngăduie şerpăria fărădelegilor. 

Iubirea desfrânării îi face pe oameni groşi la minte şi la obraz şi nu înţeleg cinstea. De 
aceea, mugurii căsătoriei lor , copiii, îi dau pe părinți cu capul de toți pereţii şi prin 
purtările lor rele le azvârle cu copite în obraz, iar la rândul lor îndoit vor lua şi ei de la 
copiii lor. 

Lămurit că lucrurile nu stau bine! 

Nu fără înţeles „a fost chemat şi lisus la nuntă, cu ucenicii săi” (loan 2, 2), ci ca să 
pricepem că la nuntă se face prima minune dumnezeiască, spre bine. Numai prin 
tocmirea căsătoriei după Hristos, care este mintea desăvârşit stăpână pe patimi, se pot 
scoate înclinările rele din fire şi să nu mai fie date moştenire (sporită) din neam în neam 
şi să chinuiască pe oameni. 

Iar viața curată a căsătoriei, după cinstea ei de Taină, este aceasta: 

1. Binecuvântată este numai rodirea de copii. lar tot ce-i în afară de rostul acesta, în 
privinţa trupească, este desfrânare şi păcat şi să nu se mai facă; 

2. Vremi îngăduite pentru chemarea copiilor sunt numai zilele între posturi, însă 
numai dacă soții amândoi sunt învoiţi la rostul rodirii de copii; 

3. Vremi oprite sunt acestea: 

a) Cele patru posturi mari; 

b) Cele trei zile de post pe săptămână (miercuri şi vineri, iar luni numai dacă este 
voință); 

c) Sărbătorile şi zilele sărbătorilor[inclusiv duminica: ziua Domnului şi sâmbăta]; 

d) Vremea necurăţiei,; 

e) Vremea de slăbiciune sau de boală a unuia din soţi; 

f) Vremile de tulburări şi războaie precum şi oarecare vreme după acestea, pentru cei 
ce au luat parte la ele; 

g) Vremea oprită cu mare asprime este toată vremea sarcinii, precum şi vremea 
alăptării. 

4. Cei ce se dovedesc neroditori, să se înțeleagă la petrecerea frățească, evitând 
păcatul; 

5. De la încetarea semnelor femeii, încetează şi datoria căsătoriei, a chemării de copii. 

6. Urmând aşa, nu se mai întâmplă: 

a) Crime de avort; 

b) Blestemăţia ferelii; 

c) Fărădelegea desfrânării; 

d) Şi alte spurcăciuni. 

Iată cu ce rânduială să fie soţii de un înţeles. De ce aşa? 


Lămuriri: 


O căsătorie creştină nu e cu putință decât între creştini convinşi. Necredincioşii în 
Dumnezeu nu pot avea parte de Taina lui Dumnezeu, în care nu cred. Până când cineva e 
în afara credinţei dreptmăritoare, tot ce face e păcat şi păcatul îi este lege. Cu 
necredincioşii nu e cu putință viața curată. Prin răbdarea chinuirii de la ei, pot fi biruiți 
de Dumnezeu şi înviaţi din moartea în care trăiesc. Căci câtă vreme sunt numai trup, 
sunt printre morți şi când află despre Dumnezeu şi suflet, învie din morți şi încep 
pocăința. 

Ajutaţi-le, răbdând toate de la ei, dar împotrivindu-vă păcatului, chiar dacă ar fi 
aceasta o mucenicie neîntreruptă. „Femeia să se teamă de bărbat” când Hristos este capul 
bărbatului (Efes. 5, 22-24; 1 Cor. 11, 3), dar când capul lui e păcatul şi „Dumnezeul lui e 
stomacul” n-are ce sfat de mântuire lua de la dânsul. Fără Hristos este mort, iar sfatul 
morților duce la moarte; acolo să nu mergeţi. De morți să n-aveţi frică. De cei ce nu se 
tem de Dumnezeu, nici vouă să nu vă fie teamă. Toată teama să fie de păcat, căci pe 
aceasta au avut-o şi sfinţii. 

De aceea sunt opriţi de la căsătorie: 

a) Nebunii, îndrăciţii, băutorii, slabii de minte şi cei cu boli lumești; 

b) Rudeniile de sânge până la gradul 8 (verii de gradul 4 îi îngăduie pravila 
bisericească, însă am văzut şi la depărtarea aceasta, copii însemnați de păcatul 
amestecării de sânge şi cu sănătatea zdruncinată pentru totdeauna); 

c) Cei prea deosebiți de vârstă. Depărtarea cea mai mare ce poate fi îngăduită este de 
7 ani (maxim 10). Ce trece peste aceştia dovedeşte patima desfrânării, care se răzbună. 
Văduvii să ia văduve. 

d) Vârsta îngăduită pentru fete, de la 18 la 20 de ani, iar pentru băieţi spre 25 de ani, 
adică la o vârstă la care să priceapă pe ce cale merg şi cum trebuie să meargă. Şi încă 
ceva: trebuie să se aştepte o vârstă mai mărişoară, ca să se vadă, pe cât e cu putință, toate 
înclinațiile din cei doi tineri, care numai cu vârsta se arată. Altfel, se mai întâmplă că 
înainte de căsătorie au o purtare, iar după căsătorie, după oarecare vreme, au alte purtări 
pentru care bucuros ai fi căutat tovărăşia vieţii în altă parte. 

e) Căsătoriile făcute după sfatul sau sila părinţilor, care socotesc averea - patima 
lăcomiei - n-au dus la capăt bun; averea toată s-a împrăştiat. 

f) Cercetaţi ce purtări au avut părinții, cei 4 bunici, căci aşchia nu sare departe de 
butuc. 

g) Nu începeți căsătoria cu păcatul, că siliți Taina lui Dumnezeu şi-L veţi avea 
împotrivă. Până la Cununia Bisericească, toţi sunt datori a avea fecioria nestricată, şi fete 
şi băieţi. Celui ce crede în Dumnezeu şi ține posturile şi are duhovnic, îi este cu putință. 
Celuilalt, nu i-a fost cu putinţă întâi, nu-i va fi nici pe urmă. De aceea, cei ce robesc la 

patimi, trebuie să dovedească întâi îndreptarea din toate patimile şi să ajungă la credința 
lucrătoare, apoi să întemeieze căsătorii, căci altfel numai înmulţesc răul în oameni, 
osândind şi pe alții împreună cu ei. 


|Binecuvântată este numai rodirea de copii | 


Înainte de Hristos, Tobit a zis cuvântul: „Doamne, iau pe această soră a mea, nu 
pentru împlinirea poftelor mele, ci o fac cu inimă curată” o iau într-adevăr ca femeie 
(Tobit 8, 7). Cine în vremea noastră mai crede aşa. Căsătoria este numai aprindere de 
trupuri, iar unde este numai atâta, vine ura şi face vrajbă. 

Nunta este mai mult decât aceasta, este chip al unirii sufletului cu Dumnezeu. De 
aceea, numai când cei doi soți sunt uniţi cu sufletul în Dumnezeu, dăinuieşte şi unirea 
cea trupească şi aduce roade după Dumnezeu: copii curați şi trăgători spre El. 


|V remi oprite chemării copiilor la viaţă] 


E oprită vremea posturilor şi a sărbătorilor. Întâi e sufletul şi Dumnezeu şi apoi 
trupul. Când poartă omul grijă de suflet, iese din pofta trupească, o stinge chiar, ca să 
poată primi Sfânta Împărtăşanie - mâncarea sufletului şi de care trebuie să se apropie tot 
creştinul, măcar de patru ori pe an. Postul e rânduit tocmai spre stingerea poftelor 
trupului. Câtă vreme omul nu iese din poftă, nu se poate apropia de Dumnezeu. Copiii 
chemaţi în sărbători şi posturi, toți poartă în ei păcatul părintesc. Aşa cum părinţii n-au 
ținut seamă de ziua Domnului, aşa nici copiii nu vor ține seama de voia Domnului şi de 
sfatul părinților. 

E oprită vremea necurăţiei. În lege, cei ce călcau rânduiala aceasta erau omorâţi cu 
pietre, pentru că pruncul ce se zămislea în necurăţenie, la evrei, avea înclinări spre lepră, 
fiind o ţară caldă, iar la noi va avea orice altă înclinare spre putrezirea de viu. 

E oprită vremea de tulburări, războaie, pentru cei ce iau parte la ele, fiindcă în acestea 
li se zdruncină nervii şi au pornire spre vărsare de sânge. Apoi, mai e ştiut că pruncul ce 
se naşte, se alătură părintelui slab, ca să ţină cumpăna; se înțelege astfel, de ce în rândul 
de copii ce se nasc după războaie, sunt mai mulţi băieți şi moştenesc apucăturile 
războinice ale taților şi zdruncinarea lor nervoasă, din vremea când au fost chemați la 
viață; se mai înțelege de asemenea şi de ce copiii aceştia vor face revoluţii şi vor sfârşi 
cam prost, ca unii ce vor fi mereu în război cu ceilalți oameni. Mai aşteaptă puţin, până 
ce se mai liniştesc nervii şi nu mai ai vise tulburătoare, cu spaimă de război. În starea 
aceasta nu poți chema decât un băiat, care, şi din graba ta, poate apuca calea puşcăriei. 

De ce este oprită toată vremea sarcinii? O dată, pentru că nu mai are rost [copilul nu 
mai trebuie chemat la viaţă căci el este este, deja în pântece! ], apoi, pentru că toate 
simțirile celor doi părinți, mai ales ale mamei, prin care trece în vremea aceea, se 
întipăresc cu deosebire în mugurele ce s-a plămădit. Deci, iată o mare cheie a lucrurilor: 
precum au fost purtările şi toate simţămintele mamei, în vremea celor nouă luni, aşa va fi 
şi moştenirea copilului ce se va naşte, pe toată viaţa sa. Dacă părinții i-au tulburat 
tocmirea cu fărădelegea desfrânării, aceasta se va întipări într-însul cu tărie mare. Iar 
când se va naşte, până nu ajunge să priceapă, se va juca cu sora de-a mirele şi mireasa, şi 
încă de la 7 ani. Mai târziu, va cerca la dobitoace, sau se va deda la curvie cu mâna, pe 
urmă curvie în regulă, patimi care îi vor omorî milioane de celule nervoase. Şi de nu se 
va întâlni cu cineva care să-i cunoască boala, pe la vârsta căsătoriei va ajunge în doaga 
nebuniei. Despre sporul la carte nici nu mai vorbesc; patima aceasta le tâmpeşte mintea, 
căci începe să se poată face pe la 14 ani, iar dacă nu i se dă de leac, nu lasă pe om să 
ajungă nicidecum la 70 de ani. Toate patimile slăbesc puterea de împotrivire a sufletului, 
pustiind şi trup şi suflet şi pierzându-le pe amândouă pentru totdeauna. Cei ce pătimesc 
de aceasta, întâi să se tămăduiască, apoi să se căsătorească. 

Doctorii dau sfatul căsătoriei numaidecât, fără să socotească roada bolnavă ce vor 
chema-o pe lume să se chinuiască, dacă aduc vreo roadă. 

Prin urmare, înclinările ce le-au avut părinții în timpul sarcinii acelea vor fi 
conducătoare în toată viața copilului ce se va naşte. Acum e vremea cea mai scumpă de a 
îngriji de purtările viitoare ale copilului, căci acum poți semăna într-înşii înclinările unui 
sfânt sau apucările unui tâlhar. Să se roge părinții în vremea aceasta, să se împărtăşeacă 
cu Sfintele Taine, să petreacă cu dragoste de Dumnezeu; aşa va fi şi în viaţa copilului ce 
se va naşte şi nu veți avea bătaie de cap cu el, că nu crede, că nu ascultă şi umblă după 
rele. Întors - ştiţi cum e. 

Dar şi vremea alăptării trebuie ținută curată, că încă e legat de de mamă şi de purtările 
ei. Apoi, nu poate rodi copil nou, pentru că nu-şi poate împărți sângele în 3 părți şi toate 
să meargă bine; o parte cu laptele, alta pentru sine şi a 3-a pentru cel de pe cale. Dacă 
sunt mai deşi decât îngăduie firea rânduiala aceasta, toți sunt slabi şi nu-s de trai. Dar 
aici se mai înţelege ceva: că pe măsură ce s-a întărit desfrânarea în mădularele 
oamenilor, a scăzut şi puterea lor de apărare împotriva boliior de tot felul, iar căzând în 
acestea, foarte greu se tămăduiesc, deşi mijloacele de vindecare sunt din ce în ce mai 
bune. Orice desfrânare este o putrezire înceată (ca gunoiul care arde) ce scurtează zilele 
oamenilor. 

Luaţi aminte, că pentru osteneala părinților, după voia lui Dumnezeu, se milostiveşte 
spre copii şi-i binecuvintează cu daruri, precum însuşi a zis: „până la al miilea neam” 
pentru cei ce-L iubesc pe El. 


[Părinți neroditori] 


Întrebaţi medicul înainte de căsătorie, cum staţi [dacă sunteți roditori]. Cei ce n-aţi 
făcut-o înainte de căsătorie, întrebați-l acum ce se mai poate face (drege). Se poate 
întâmpla ca amândoi soţii să fie roditori şi totuşi roade nu aduc. Ce să fie? Pe unul din 
soți, cu deosebire pe bărbat, l-au ajuns faptele lui din tinereţe: era curvar, onaninst sau în 
alt chip pătimaş şi mult făcând fărădelegile acelea, i-a slăbit frâna şi repede îl trece firea, 
înainte de clipa când femeia ar fi fost pregătită să-i primească sămânţa. Femeia nu are 
aşadar nicio descărcare, bărbatul nu o mulţumeşte, i se face scârbă de el, iar dacă se duce 
la doctori, aceştia cunoscând şi ei pricina, că n-au potrivit timpurile, dau sfaturi 
păcătoase, de a cerca cu altul şi iată stricându-se o căsătorie. Şi de unde începătura la 
toate acestea? Din păcatele tinereţii, pe care atotputernicia şi rânduiala firii le-a întors, să 
ți le duci în spate. Tinereţea se răzbună, dacă n-a fost bună. Iată de ce trebuie fecioria 
nestricată să o aibă şi feciorii [nu numai fecioarele]. 

Faceţi bine şi ţineţi posturile, osteniți-vă trupul să nu zburde şi nu uitaţi că este 
Dumnezeu care ajută pe tot omul ce zice: „Doamne ajută!”. Întăriţi-vă cu Sfânta 
Împărtăşanie şi nu se poate să nu se poată. Iar dacă n-aţi făcut aceasta şi aţi ajuns aici 
[neroditori], plecaţi-vă puterii mai mari şi petreceţi pentru suflet. Căci, tot ce se 
dovedeşte fără rost pentru Dumnezeu, tulbură conştiinţa şi ea mărturiseşte că-i păcat. 
Ajunşi aici, să ținem partea conştiinţei [glasul lui Dumnezeu din om], ca să fim pe placul 
lui Dumnezeu şi să dobândim iertare. 

Un sfat: e bine să vă doriţi copii de la început, din tinerete, până ce nu v-aţi hodorogit 
de grijile vieții şi de atâtea păcate, căci copiii din tinerețea părinților sunt mai ageri şi de 
mai bună nădejde de viaţă; copiii de la bătrâneţea părinţilor sunt mai stinşi, parcă le 
lipseşte vlaga din ei şi duc o viaţă chinuită, pentru că au moştenit o zestre slăbită. Căci, 
dacă viaţa ta este o cheltuire neîndrumată şi dacă mai eşti şi cu greşeli, le dai povară 
copiilor. Totuşi, se poate ajunge până la 12 copii fără cusur, cărora le va veni vremea să 
fie o datorie, prin greutățile şi osteneala de a-i creşte. 

a) Crima de avort este mai mare decât crima simplă, pentru că se face împotriva unui 
copil fără apărare. De aceea, cere cap de mamă şi de tată. Sângele lor strigă la cer 
„Răzbunare” şi puţini sunt cei ce scapă de ea. Nenorocirile între oameni, războaiele, au 
şi rolul acesta, de a face dreptate acolo unde nu s-a făcut pocăință. „Să nu spurcaţi 
pământul pe care aveţi să trăiţi, că sângele spurcă pământul şi pământul nu se poate 
curăți de sângele vărsat, altminteri decât cu sângele celui ce l-a vărsat”. (Numeri 35, 33). 

b) Blestemăţia ferelii de zămislire, iată unde poate duce: la îmbolnăvirea nervilor 
interni ai soţiei, care răspund cu un capăt în şale, încât soţia (femeia) nu mai poate ridica 
de jos nici un braţ de lemne şi nu mai poate merge. Vin şi durerile de stomac şi rărunchi 
şi acestea uşurează căpătarea diferitelor boli care greu se mai vindecă, printre care şi 
„poala albă” [leucoreea]. Iar a treia supărare este că strică rânduiala dinăuntrul femeii, 
care ajunge desăvârşit neroditoare. Aşa se răzbună firea pentru fapta aceasta. De aceea 
nu trebuie să îndrăznească fetele a gândi la căsătorie înainte de vârsta de 18 - 20 de ani, 
când să fie în stare a naşte copii. Sfatul greşit al părinţilor de a se căsători cât mai repede, 
cu soți prea deosebiți ca vârstă, îi face pe aceştia să se ferească de sarcină, neștiind 
urmările, care sunt cu mult mai multe decât înşirai aici. Aşa se întâmplă că neamul celui 
fără de sfat se stinge. 

c) Nu apăraţi desfrânarea, că nu are nicio apărare. Ea nu întreține, ci (mai curând sau 
mai târziu) macină dragostea între soți şi duce la ură, ca orice păcat. 

Alte lucruri de ştiut: Văd oamenii chinuindu-se, dar mai ales copiii, între a crede în 
Dumnezeu şi a nu crede. Lupta lor între bine şi rău, de multe ori, e aşa de mare, încât se 
tem să nu-şi piardă mintea. ar ei încă sunt copii. De unde vin chinurile acestea? De la 
părinţii şi bunicii care sunt într-însul. Se aflau între dânşii unii care credeau în 
Dumnezeu şi alţii care credeau în cel rău. Se moşteneşte atât înclinarea de a crede în 
Dumnezeu cât şi înclinarea de a nu crede. Tot ce este sănătos în părinți înclină spre 
Dumnezeu, iar tot ce-i păcătos sau bolnav înclină spre începătorul răutăţii; iar în copil se 
bat cap în cap aceste înclinări potrivnice. Dacă nu este cineva ca să-l ajute în vremea lui 
de cumpănă, se poate întâmpla să fie biruită partea cea bună de către cea rea, căci mai 
întotdeauna imboldurile din afară aşa „ajută”; dacă însă are parte de un sfat la vremea 
chinuirii sale, îşi mai vede binele, [partea bună]. Cunoaşte deci, că firea părintelui 
necredincios, cât a moştenit-o, trebuie să o biruie, lipindu-se de Dumnezeu, care nu are 
de lepădat pe nimeni. Unii ca aceştia trebuie să călătorească în viață cu foarte mare grijă 
şi să nu cadă de la poruncă, la desfrânare, că se pot stârni la bătrâneţe gânduri împotriva 
lui Dumnezeu, chiar în vremea rugăciunii şi gata-gata să dea în deznădejde de mântuire. 
Mântuirea se află răbdând însă toată supărarea aceasta. lată de ce nu e bine nicidecum 
să-ţi dai copilul în casa necredinciosului, că e chinuire şi pentru el şi pentru urmaşii lui, 
din neam în neam. 

x 

Erau multe şi mari pricinile pentru care trebuia un leac puternic ca acesta. Iată-l, dat 
la îndemâna tuturor - unora spre bucurie mare, altora spre supărare mare. „Cei ce au 
păzit cu sfințenie pravila cea sfântă, sfințise-vor şi cei ce au învătțat-o, vor şti ce să 
răspundă’”’(Int. 6, 10). 

Pentru necredincioşi, după sfatul Părinților, n-am nici un cuvânt, iar pe desfrânați îi 
va judeca Dumnezeu. 

Păstorul îşi păzeşte oile..., iar lupii îi găsesc vină... nimic nou. 

Chemăm însă din nou pe lisus la nuntă..., căci cei ce se pogoară în lumea aceasta, 
[copiii], vin în vremea noastră peste măsură de răniți şi urmările cele mai grele abia de 
acum vin. 

Doamne, ajută-ne să facem voia Ta! Amin. 

Sfaturi şi îndemnuri ale părintelui Arsenie 


Căsătoria şi copiii 
- Căsătoria e sacul cu păcate, mărită-te şi ia-l în spate. 
- Căsătoria a doua, de obicei, este mai rea ca prima. 


- Decât cancer mai bine copii. lobagii aveau câte 16 copii. Şi erau slugi! 

- Copiii nefăcutți strică pe cei făcuți. 

- Nu creşteți câini, creşteți copii. Nu vreiți copii? Trăitți ca frații. 

- Decât fuga de riscurile eredității şi decât feririle de a avea copii, mai bine moartea la 
datorie. 

- Căsătoria-i pentru mântuire şi prunci, nu pentru plăceri şi desfrânare. 

- Pantalonii la femei - mult mai grav ca lipsa de basma la rugăciune. 

- Dacă nu poţi vorbi cu copiii despre Dumnezeu, vorbeşte cu Dumnezeu despre ei. 

- Cine face curte nu face carte. 


Păcatele - plăceri pierzătoare de suflet 

- Diavolul prezintă patimile din om ca plăcute şi uşoare. 

- Trupului de noi nu-i pasă dacă ne bagă în focul iadului. De aceea ar trebui ca nici 
nouă să nu ne pese de poftele lui, ci să le mai ucidem cu postul. 

- Toți cei ce umblă după plăceri, de orice fel, nu vor scăpa de primejdii, căci sub orice 
plăcere e încolăcit un şarpe. 

- Paralizia loveşte de obicei pe cei nesătui de avere şi poate fi moştenită. 

- Mântuirea se lucrează numai pe ruinele egoismului. 

- Atâta vreme cât ținem păcatele nemărturisite, ascunse cu voia, atâta vreme atârnă 
pedeapsa lor asupra noastră, ca o sabie ce stă să cadă peste viaţa noastră. De îndată însă 
ce mărturisim păcatele şi vinovăția, primejdia morţii o înlătură Dumnezeu de deasupra 
noastră. 


Faptele credinţei 

- Credinţa este o asceză a rațiunii. 

- Cea mai lungă cale este calea care duce de la urechi la inimă. 

- Mai mare este omul în genunchi, decât în picioare. 

- Mai multă rugăciune către Sfântul Înger Păzitor. 

- Cât asculți de Dumnezeu, atât ascultă şi Dumnezeu de tine. 

- Să nu vorbeşti niciodată despre proiectele tale, căci cel rău ştie doar ce vorbeşti nu şi 
ce gândeşti şi ţi le nimiceşte. 

- Cel cu un talant, din Sfânta Evanghelie, are numai botezul şi talantul lui i se va da 
celor fără botez, dar cu fapte. 


Sectele. Ecumenismul 

- Sectarii au provocat o libertate catehetică care duce la erezie. 

- Nu da cu bâta în viespile sectare. 

- Se vorbeşte de unirea Bisericilor, deci de ajungere la sobornicitate. La 
sobornicitatea Bisericii ajung cei ce renunță la confesionalitate... Tendinţa Papei de a 
atrage în acelaşi staul pe toţi creştinii nu se va realiza niciodată. Papa nu va ajunge 
niciodată la o turmă şi un Păstor în staulul Romei, deoarece Biserica are un singur 
Păstor: lisus Hristos. 

- Ecumenismul? Erezia tuturor ereziilor. Căderea Bisericii prin slujitorii ei. Cozile de 
topor ale apusului. Numai putregaiul cade din Biserica Ortodoxă, fie ei arhierei, preoţi 

de mir, călugări sau mireni. Inapoi la Sfânta Tradiție, la Dogmele şi Canoanele Sfinților 
Părinți, ale celor 7 sinoade ecumenice, altfel, la iad - cu arhierei cu tot. Ferească 
Dumnezeu. 


Vin necazurile! 

- Vine timpul, şi e foarte aproape, când toți preoții vor repara bisericile, iar alții vor 
construi altele noi, dar nelucrând ei la sufletul omului, vor rămâne bisericile goale, 
cucuvelele vor cânta într-însele. Roadele slăbirii în dreapta credință a teologilor în 
facultăți şi seminarii vor fi preoții, care vor fi şi mai slabi ca învățătorii lor; mai ales în 
Transilvania ortodoxia aproape că va dispare, ultima redută va fi Sibiul, dar va cădea şi 
acesta. Dumnezeu nu forţează mântuirea nimănui. Cine are minte să ia aminte. 

-„Nu este stăpânire fără numai de la Dumnezeu” (Rom. 13, 1). Deci primim divinul 
stăpânirii, dar refuzăm păcatul ei... Să fiți deci pregătiți să puneţi capul pe butuc dacă 
credinţa o va cere. 

- Unei stăpâniri de stat (sau şef), care nu se supune lui Dumnezeu, nici Sfânta 
Biserică (şi slujitorii ei) nu trebuie să 1 se supună. 

- Din toate timpurile se ştie că, atunci când puternicii vremii ridicau mâna asupra 
slujitorilor lui Dumnezeu, n-a mai dăinuit puterea lor. 

- Ungurii vor mai mult decât Ardealul. 

- Vor veni necazuri mai mari decât Munţii Făgăraşului 

- Într-o noapte, către ziuă, ne vor ocupa 3 țări Ungaria, Bulgaria şi Rusia... Şi pe 
cei ce ne vor ocupa va veni ploaie de foc! 

- Munţii Făgăraşului şi dealurile Prislopului vă vor acoperi pe voi. 

- Rugăciunile şi jertfa Sfinților Brâncoveni m-a adus pe mine pentru ţara aceasta a 
noastră. 

- Va lua ţara foc din Prislop [e vorba de „focul” Duhului Sfânt: Lc.12, 49] 


Vine sfârşitul! 

- Precum Taina Pocăinţei e un dar al cerului, sub chip smerit, pentru mântuirea fiecărui 
suflet în parte, aşa Sfânta Liturghie, marea taină, ascunsă iarăşi sub chip smerit, 
mântuieşte lumea sau o fereşte de urgiile lui Antihrist. lată de ce, toată lumea ar trebui să 
vie la Sfânta Liturghie, că pentru dăinuirea lumii e darul acesta pe pământ. 

- Sfânta Liturghie mai ține lumea. 

- Când fărădelegile vor încleşta mintea şi inima oamenilor şi-i vor sălbătici aşa de 
tare, încât vor zice că nu le mai trebuie Dumnezeu şi Biserică şi preoți, încât va fi 
sălbăticirea şi nebunia urii (Lc. 6, 11) peste tot pământul, atunci vine sfârşitul. 

- Nu suntem din maimuţă, dar mergem cu paşi repezi spre ea. 

- Pentru o alunecare a omului de la nume la număr, au să dea seama toți înzestraţii lui 
Dumnezeu, cei cu daruri, cu răspunderi, cu măriri, cu puteri şi cu tot felul de haruri. 
Regele David, înzestrat deodată cu darul stăpânirii şi cu darul proorociei, a căpătat o 
straşnică pedeapsă, numai fiindcă a îndrăznit să numere poporul (II Regi 24). Darul 
proorociei i s-a luat o vreme, iar din popor i-au murit 70.000 de oameni - şi doar el 
greşise, nu poporul (II Regi 24,17). Deci, înaintestătătorii şi deținătorii puterii au să dea 
searna, chiar de venirea săbiei după dreptate. 

- Neamurile au un destin ascuns în Dumnezeu. Când îşi urmează destinul, au apărarea 
lui Dumnezeu. Când şi-l trădează să se gătească de pedeapsă. 

- El e „acela” care va veni în numele său - nu al lui Dumnezeu - evreu de neam, care 
va tirăni sub ascultarea sa tot pământul Căci „acela? va primi să fie împărat peste 
strălucirea tuturor împărățiilor pământului (Mt. 4, 8-9)... Cel rău vrea să ocupe scaunul 
lui Dumnezeu. 

- În ordinea chemării la pocăință, Dumnezeu te cheamă mai întâi prin glasul 
conştiinţei; dacă nu asculți îți rânduie după aceea glasul preoţilor; dacă nu asculți nici de 
această chemare îți dă necazuri, boli, suferinţe - le îngăduie. Dacă nici acestea nu te duc 
la pocăință, îți grăieşte Dumnezeu cu tunul. Unii e drept se fac mai credincioşi, după ce 
au fost pe front. Alții nu vor crede nici când Dumnezeu le grăieşte cu tunul. De glasul 
domol al preoţilor n-au vrut să asculte, de glasul aspru al tunului la fel, atunci le 
rânduieşte Dumnezeu chemarea a cincea, care este anarhia... unde nu mai este temere de 
Dumnezeu ci prigonire. Şi cine trece drepteredincios prin această încercare este mântuit. 
Căci în acele zile sau eşti cu ei sau cu Dumnezeu. 

Aceasta este vremea strâmtorării celei mari. Aşa merg lucrurile în afară, dacă nu-şi 
dau seama să se îndrepte înăuntru. Apocalipsa e cea mai citită carte în vreme de 
strâmtorare. 

x 

- Fraților, ascultați de Biserică, findcă cei ce ascultă de preoții ei, aşa cum sunt, de 
Dumnezeu ascultă. 

- Nu va putea avea omul pace pe pământ de nu va avea pace cu Dumnezeu! (I 
Tesalonicieni 5,3; Luca 21, 55; Isaia 139, 11). Aşadar în numele lui Hristos vă rugăm ca 
şi cum Dumnezeu v-ar ruga prin noi: Împăcați-vă cu Dumnezeu (II Corinteni 5, 20). 


Cele 3 cruci 


[ N. edit.: Părintele Arsenie a scris într-o predică („Ziua Crucii”): 

„Sfântul Marcu ne spune despre crucea încercărilor, că pentru trei pricini vin asupra 
noastră: 

1. Ca pedeapsă pentru păcatele săvârşite; 

2. Pentru ferirea de cele ce altfel le-am face; 

3. Pentru întărirea virtuții;... virtutea necercată în necazuri nu este întărită”. 

Iar din scrierile, cuvintele şi viața Părintelui Arsenie deducem că în viața pământească 
omul are trei cruci de purtat: 

1. Crucea de prevenire (ferire), prin care Dumnezeu ne ține departe de ispite şi păcate 

2. Crucea de îndreptare (ispăşire, pedeapsă), prin care plătim pentru păcatele făcute 
sau moştenite; 

3. Crucea de întărire (jertfă), prin care ne dăruim aproapelui, prin care trăim şi chiar 
murim pentru aproapele. Aceasta e crucea creştinului. Numai cine iubeşte pe aproapele 
este creştin adevărat (In. 13, 35). Iar a ne jertfi pentru aproapele înseamnă a ne înmulți 
talanţii pe care ni i-a dat Dumnezeu „spre folosul tuturor” (1 Pt.4, 10), talanţii destinului. 
Cine-Şi îngroapă talanţii în pământul inimii (în subconştient), în întumericul egoismului 
(al lenei, indiferenței şi uitării), nu ajunge la crucea de jertfă, ci din contra, tâlhăresc 
viața aproapelui precum cei doi tâlhari răstigniți în stânga şi în dreapta lui lisus. 

Observăm că aceste trei cruci sunt asemenea unui tratament pe care Dumnezeu ni-l 
administrează pentru a ne lecui de bolile sufleteşti şi care are trei trepte: prevenirea 
apariţei bolii, îndreptarea (însănătoşirea) şi întărirea sufletului]. 


Rugăciune de dimineaţă 
scrisă de Părintele Arsenie 


Doamne lisuse Hristoase, ajută-mă ca astăzi toată ziua să mă lepăd de mine însumi, 
că cine ştie din ce nimicuri mare vrajbă am să fac şi astfel, ţinând la mine, să Te pierd pe 
Tine. 

Doamne lisuse Hristoase, ajută-mi ca rugăciunea Preasfântului Tău nume să-mi 

lucreze în minte mai mult decât fulgerul pe cer, că nici umbra gândurilor rele să nu mă 
întunece, căci iată păcătuiesc în tot ceasul. 

Doamne Cela ce vii în taină între oameni, ai milă de noi, că umblăm împiedicându-ne 
prin întuneric. Patimile au pus tină pe ochii minţii, uitarea s-a întărit în noi ca un zid, 
împietrind în noi inimile noastre şi toate împreună au făcut temniţa în care Te ţinem 
bolnav, flămând şi fără haină, aşa risipind în deşert zilele noastre, umbriţi şi dosădiți 
până la pământ. 

Doamne, Cel ce vii între oameni în taină, ai milă de noi şi pune foc temniţei, aprinde 
dragostea în inimile noastre, arde spinii patimilor noastre şi fă lumină sufletelor noastre. 

Doamne, Cela ce vii în taină între oameni, ai milă de noi, vino şi Te sălăşluieşte întru 
noi, împreună cu Tatăl şi cu Duhul Tău cel Sfânt. Căci Duhul Sfânt se roagă pentru noi 
cu suspine negrăite, când graiul şi mintea rămân neputincioase. 

Doamne, Cel ce vii în taină, ai milă de noi, căci nu ne dăm seama cât suntem de 
nedesăvârşiţi şi cât eşti de aproape de sufletele noastre şi cât ne depărtăm noi prin 
păcatele noastre. 

Ci luminează lumina Ta peste noi, ca să vedem lumina prin ochii Tăi, să trăim în veci 
prin viaţa Ta. 

Lumina şi Bucuria noastră, slavă Ţie! Amin. 

Despre lepădarea de lume!“ 


Lumea este lucrarea lui Dumnezeu. Dar stricăciunea din lume este lucrarea păcatului. 
Călugării fug de stricăciunea din lume pentru că aceasta desface pe oameni de 
Dumnezeu. Dar pentru că stricăciunea este aşa de tare ţesută cu lumea, călugării se 
leapădă de lume. Aceasta pe scurt. 

Mai pe larg, fuga de lume se petrece aşa: la vârsta minţii se trezeşte în noi şi 
conştiinţa de creştini. Conştiinţa aceasta e un însuşi dar al botezului. De acum doi inşi ne 
cheamă: Dumnezeu şi lumea, fiecare în partea sa. Dumnezeu ne cheamă prin conştiinţă, 
iar lumea prin trup. Aflându-ne în această cumpănă sufletească, avem prin urmare 
libertatea de a alege modul nostru viitor de viaţă. 

Dacă am avea să trăim o viaţă creştină în lume, vedem împrejur sau chiar în casa 
noastră că obiceiurile şi îndeletnicirile din lume ne-ar birui şi am sfârşi prin a trăi şi noi 
ca toată lumea. Dacă însă chemarea conştiinţei către Dumnezeu e mai tare decât 
chemarea trupului către lume, atunci ne lepădăm de lume, vindem tot ce avem şi venim 
într-o mănăstire să urmăm lui Hristos. 

Lepădarea de lume este, prin urmare, un act de libertate a conştiinţei, o convingere. 
Nici un alt motiv nu e mai temeinic decât acesta. 

Iată primul pas către împărăția lui Dumnezeu. 


Despre lepădarea de sine 


„Cine vrea să vină după Mine, să se lepede de sine, să-şi ia crucea în fiecare zi şi 
să-Mi urmeze Mie” (Luca 9, 23). 

Lepădarea de lume are două trepte. Întâi ne lepădăm de lumea din afară şi de tot ce 
ne-ar putea ţine legaţi de ea. În al doilea rând ne lepădăm şi de toate asemănările noastre 
lăuntrice cu lumea. Acestea sunt patimile, năravurile şi toate slăbiciunile noastre 
personale. 

Dacă am rămâne în lume, ne-am face una cu lumea. Dacă însă vrem să urmăm lui 
lisus, atunci trebuie să desăvârşim lepădarea de lume cu lepădarea de sine. Lumea 
aceasta este eul, egoismul, este iubirea şi încântarea de sine, e suportul plăcerii şi al 
complacerii în lumea aceasta. Egoismul este rădăcina tuturor patimilor. lar lepădarea de 
sine este uscarea acestei rădăcini şi prima condiţie a urmării lui Hristos. 

Dacă ieşim din lume, scăpăm de vedere şi de auzire. Cu aceasta mai slăbesc puţin şi 
patimile noastre. Dar ca să ne desprindem deplin din puterea lor, trebuie să tăiem 
odraslele şi rădăcina prin nevoinţa de fiecare zi a lepădării de sine. Aceasta e simțită de 
firea noastră cea pieritoare ca o cruce pe care de fapt moare omul nostru cel vechi. Nu 
putem urma lui lisus decât omorând în tot ceasul patimile noastre. 

Pentru început, urmarea lui lisus chiar rostul acesta îl are: de a ne desprinde firea de 
patimi, iar în locul lor a deprinde virtuțile. 

Lepădarea de sine nu este cu neputinţă sau înfrângere. Dimpotrivă, e descătuşarea 
unei foarte mari puteri sufleteşti. Mărturie la îndemână ne stau însăşi prilejurile. Dacă le 
câştigăm, adică ne comportăm prin ele după Duhul lui Dumnezeu, simţim în suflet o 
pace şi o creştere sufletească. Pe când dacă le pierdem, adică ne comportăm după om sau 
după patimi, simțim o tulburare, o mustrare de conştiinţă şi o împuţinare sufletească. 
Lepădarea de sine dovedeşte credința şi dragostea pe care o avem către lisus. Din 
aceasta izvorăşte o mare trăire sufletească. Lepădarea de sine trebuie să ne-o facem a 
doua natură, ca să ne însoţească toată calea călugăriei şi să caracterizeze călugăria. 

În felul acesta seacă izvorul şi rădăcina patimilor. 
Despre sfaturile Evangheliei şi voturile monahale 


lisus a dat porunci şi sfaturi şi pildă cu viaţa Sa. În aceasta a descoperit toată voia lui 
Dumnezeu către oameni, ca să se mântuiască. Poruncile asigură mântuirea pentru toată 
lumea, iar sfaturile evanghelice sunt acestea: sărăcia de bună voie, viaţa fără prihană şi 
ascultarea necondiționată. 

Pe sfaturile evanghelice se întemeiază călugăria. Cinul monahal urmăreşte deci trăirea 
creştinismului până la măsurile desăvârşirii. Dar ca să facă firea omenească o cale atât 
de lungă, trebuie înţelese bine mijloacele şi foarte bine cunoscută calea. 

Mai întâi fiți de-a dreptul ucenicii lui lisus, cum au fost apostolii, dar putem fi nişte 
ucenici mai smeriţi ai unui slujitor al lui lisus, cum este duhovnicul. Călugăria nu se 
învaţă atât din cărți cât din această ucenicie. 

Voturile sau făgăduințele monahale au rostul de a desprinde rând pe rând patimile 
care strică firea noastră şi primejduiesc mântuirea. Primejdia cea mai mare a patimilor de 
căpetenie este aceasta, că duc sufletul la necredința în Dumnezeu prin faptul că prind 
sufletul şi trupul numai de viața aceasta deşartă. 

Ştiind lisus că patimile opresc sufletul de la calea Sa, întrucât îl lipesc de viaţa 
aceasta, ne-a cerut să ne lepădăm de tot ce avem, să urâm familia, ba să urâm şi propria 
noastră viață în condiţiile lumii acesteia (Luca 14, 26). Călugăria stabileşte o altă 
înrudire între oameni: rudenia cea după Duh. Căsătoria şi copiii îi părăseşti înainte de a-i 
avea şi n-o iei pe calea aceasta. Aceasta este voia sfântă pentru propria ta viață văzută 
după chipul veacului acestuia. Aici îşi dovedesc sfaturile evanghelice temeiul. Astfel, 
sărăcia de bună voie ne izbăveşte de lăcomie, de iubirea de argint şi de lene. Fecioria 
biruie desfrânarea. lar ascultarea necondiționată omoară mândria, invidia, mânia, slava 
deşartă şi întristarea. 

Dintre cele trei făgăduințe, cea mai grea e ascultarea, pentru că are de biruit mai mult 
patimile minţii care discută cu Dumnezeu în loc să asculte fără discuţie. 

Nici o patimă nu vrea să părăsească firea fără nevoinţe, adică silințe ale conştiinţei 
întărite de voință. Din pricina acestei lupte între convingeri şi patimi, călugăria e 
dătătoare de har şi e numărată la Taina Pocăinţei. 

Ascultarea este pretutindeni o temelie a rânduielii în societatea omenească, dar în 
călugărie ascultarea mai are ceva fundamental deosebit: ca ascultare din convingerea că 
prin conştiinţa stareţului sau a duhovnicului îţi grăieşte Însuşi Hristos. Orice abatere de 
la acest greu de ascultare atrage o întărire a patimilor şi o slăbire a sufletului. 

Iată înţelesul călugăriei. 


Despre post şi rugăciune 


Postul e vechi şi începe odată cu omul. E prima poruncă de stăpânire de sine. Postul 
şi rugăciunea sunt două mijloace prin care curățim firea de patimi. Toţi oamenii care 
s-au apropiat de Dumnezeu şi-au smerit sufletul cu rugăciune şi post. Şi Iisus a postit 40 
de zile punând postul începătură a vestirii împărăției lui Dumnezeu, deşi Lui nu-l 
trebuia, fiind nepătimaş. 

Temeiurile mai adânci ale postului şi rugăciunii le găsim tot la Botez. Adâncul fiinţei 
noastre se îmbracă în Hristos. În acest adânc al minţii sau în altarul inimii, după expresia 
Părinților, se sălăşluieşte Hristos, izgonind afară pe satana, care se retrage în simțiri. De 
aici puterile potrivnicului, patimile, se silesc să învăluie şi să prindă voinţa din nou în 
mrejile sale. 

Cu trupul însă nu putem trata decât prin post. El nu ştie şi nu recunoaşte convingeri. 
De aceea el trebuie uscat, încet şi cu socoteală, fiindcă în mocirla uscată porcii patimilor 
nu mai vin să se scalde. 

Ca să zădărnicim puterea potrivnică care lucrează prin simțuri patimile plăcerii, 
slăbim prin post aceste simţuri şi închinarea lor către plăcere. Un organism topit cu 
postul nu mai are putere să schimbe convingerile conştiinţei. 

Dar mai bine de jumătate din numărul patimilor sunt ale minţii. Postul lucrează şi 
asupra acestora. E lucru de mirare, zice Sfântul loan Scărarul, că mintea fiind 
netrupească, de la trup se spurcă şi se întunecă şi că, dimpotrivă, cea nematerialnică de la 
țărână se subțiază şi se curăţă. Ochii văd lucrurile, mintea vede gândurile. 

Postul curăţeşte ochiul, rugăciunea curăţeşte mintea. Aici nu vorbim de rugăciuni care 
cer lucruri materiale, nici de rugăciunea care dă drumul închipuirii, după cum nu vorbim 
nici de rugăciunea liturgică, ci numai de rugăciunea minţii. La intrarea în călugărie, 
rugăciunea vameşului, completată poate chiar de lisus, e numită deodată cu metaniile 
„Sabia Duhului Sfânt”. Rugăciunea minţii este: „Doamne, Iisuse Hristoase, Fiul lui 
Dumnezeu, miluieşte-mă pe mine, păcătosul”. Cu numele lui lisus spus întâi cu gura, 
apoi cu mintea, pătrundem din afară spre înlăuntrul nostru către lisus, Care la rugăciunea 
noastră bate război cu potrivnicul din gânduri şi ne izbăveşte de asupririle patimilor. 
Rugăciunea minţii sau rugăciunea inimii are temeiul acesta, descoperit de Însuşi lisus, că 
„fără Mine nu puteţi face nimic” în privinţa izbăvirii de patimi, deci în privinţa 
mântuirii. 

Rugăciunea minţii are şi stări superioare, când izbăvindu-se patimile, se deapănă de la 
sine fără cuvinte, într-o nesfârşită dragoste de Dumnezeu, de oameni şi de toată făptura. 


Războiul nevăzut sau despre ispite 


Sufletul este mai de preţ decât toată materia lumii, pentru că în el e sădită de la 
obârşie posibilitatea desăvârşirii. Pe de altă parte, şi firea întreagă suspină după arătarea 
fiilor lui Dumnezeu (Romani 8, 19), adică după îndumnezeirea omului. În cale stă 
infirmitatea firii şi o putere potrivnică nevăzută care caută să înfrâneze sufletul de la un 
zbor mai înalt decât viaţa veacului acestuia. Şi fiindcă puterile nu erau egale, Dumnezeu 
S-a făcut om şi ca om a biruit pe ispititorul, învăţându-ne şi pe noi lupta. A întărit firea 
noastră şi sălăşluindu-Se întru noi prin botez, ne-a făcut făptură nouă, ascultătoare de 
Dumnezeu. Dar de la noi atât se cere: să punem în lucrare aceste ajutoare. 

Tot războiul nevăzut al potrivnicului urmăreşte abaterea sufletului din ascultarea de 
Dumnezeu şi toată nevoinţa călugărului e să sporească această ascultare. Potrivnicul are 
două feluri de ispite: prin plăcere şi prin durere. Cu primele umblă să ne amăgească. Dar 
cu celelalte umblă să ne constrângă să socotim plăcerea ca bine şi durerea ca rău. Cu 
această meşteşugire ar restrânge năzuinţele sufletului numai la o viaţă comodă în veacul 
acesta. 

Iar călugărul are către primele: nevoinţele înfrânării pentru dragostea de Dumnezeu, 
iar către celelalte: lepădarea de sine pentru dragostea de oameni. 

Dacă vede vicleanul că nu isprăveşte surparea cu ispitele, atunci aruncă în minte hule 
împotriva lui Dumnezeu. Covârşirile acestui mândru să nu sperie pe nimeni, căci nu 
spurcă pe om, nici să nu le băgăm în seamă. 

Dar nicio viaţă sporită nu e cruțată de bântuieli: fie cu vederi amăgitoare şi trăgând 
către slava deşartă, fie cu înfricoşări grozave ducând către ieşirea din minți. În calea 
celor dintâi avem lepădarea de vederi, căci mai de folos este a ne vedea păcatele decât a 
vedea îngerii, iar în calea celorlalte avem lepădarea de sine în grija lui Dumnezeu. Pe 
puţini credincioşii şi molatecii vicleanul îi scoate din luptă cu evidenţa neputinței cu care 

îi aruncă în deznădejde, iar către smerenie le închide calea prezentându-le-o ca umilire. 
Pe calea aceasta le macină sufletul între deznădejde şi nemulțumire, de unde ajung la 
mânia persecuției. Adună la conflict, se închid sufletește în prejudecăți şi aşa alunecă din 
calea sfântă în calea profană sau chiar clinică. La aceştia lepădarea de sine a fost mereu 
un lucru de silă sau fără convingere. 

În urmă, ispitele aleg trebnici de netrebnici. Într-unii, ispitele desăvârşesc în suflet 
ascultarea şi dragostea de Dumnezeu. Iar în ceilalți le şterg pe acestea şi pun în loc 
ascultarea şi dragostea de sine. Ispitele descoperă ceea ce este în inima omului. Drepte 
sunt căile Domnului şi cei drepți merg pe ele, dar îndărătnicii pe aceleaşi căi se poticnesc 
şi cad. Pentru calea călugăriei trebuie, prin urmare, sănătate deplină şi majoritate de 
minte. Viaţa duhovnicească nu se deschide decât în sufletul care are curajul umilinţei. 
Înjosirea în faţa lui Dumnezeu, disprețul de sine şi lepădarea voinţei proprii, iată calea 
celor trei arme ale sufletului (Avva Pimen). 

De aceea în calea lui Dumnezeu să fii neclintit, neabătut nici de plăcere, nici de 
durere. Dar să ştii că a rămâne în picioare nu e treaba ta, nici a virtuții tale, ci a harului 
Aceluia Care te ţine în brațele Sale ca să nu cazi în întristare. Deplin izbăvit de lupte nu 
este om pământean, nici nu trebuie să fie. Altfel nu ar mai fi luptă, nici ucenicie, nici 
sporire, nu ar mai trebui nici Harul neîncetat de la Dumnezeu. Omul nu şi-ar mai 
cunoaşte slăbiciunea şi nici de smerenie nu ar mai avea trebuință. E mai de preţ lupta, că 
vezi ajutorul lui Dumnezeu şi te smereşti şi te umpli de dragoste, căci biruinţa pe mulți 
i-a păgubit. 

Pe această cale nu poți călători fără primejdie decât condus de mâna nevăzută a lui 
Dumnezeu prin conştiinţa unei călăuze. 


Treptele vieţuirii duhovniceşti 


Este o singura viață duhovnicească, pentru că este un singur Duh. Deprinderea şi 
trăirea ei însă este treptată, pe măsură ce ne curățim de patimi, iar aceasta este numai 
începutul. Perioada de timp caracterizată prin lupta cu patimile se numeşte asceză, 
luptătorul ascet, iar totalitatea învățămintelor se numeşte ascetică. Cuvântul asceză e 
grecesc şi însemna la început exercițiu fizic. Apoi a căpătat înțelesul de exercițiu moral 
pe care l-au luat mănăstirile desăvârşindu-i înțelesul de totalitatea nevoinţelor prin care 
se izbăveşte firea de patimi. 

Aceasta, prin urmare, este perioada de urcuş în care preocuparea de căpetenie a 
monahului este curățirea de patimi. Chiar termenul de „curățire” are şi el două vârste şi 
s-a încetățenit sub numele de purificare. Perioada ascetică cuprinde purificare activă, în 
care intră toate nevoințele din partea omului şi purificarea pasivă, adică de curățire a firii 
de patimi dincolo de puterile omului, pe care o face Dumnezeu Însuşi. El Îşi face loc 
curat în cei ce-L caută cu dragoste, dar puterile lor nu le mai ajung pentru aceasta şi 
atunci ei trebuie să sufere curățiri mai presus de fire ca să poată locui în ei cu slavă Cel 
mai presus de fire. 

Faza de culminaţie a ascezei şi de adâncire a trăirii duhovniceşti se numeşte 
iluminare. În faza aceasta, Darurile Duhului Sfânt primite la Botez se dezvoltă în toată 
deplinătatea lor şi întăresc sufletul pentru şi mai grele încercări. În faza aceasta pot apare 
amăgiri şi daruri extraordinare şi cine le are e sfătuit să nu-şi lipească inima de ele, 
pentru că nu numai că nu înaintează, dar poate pierde şi tot ce a agonisit. lar calea e din 
ce în ce mai subţire şi tot mai mult trebuie să te lepezi de toate. 

Asceza are şi un caracter hristologic. În nevoinţe nu e numai omul, e şi Hristos 
prezent. În forțările noastre e prezentă forța din firea omenească a lui Hristos. 

Trupul şi Sângele Lui din Sfânta Împărtăşanie se luptă cu trupul şi sângele nostru 

împotriva patimilor, sfințind trupul şi arzând patimile. În perioada ascetică murim lumii 
şi nouă înşine împreună cu Hristos, în viaţa mistică. Să nu uităm însă că înainte de 
Înviere a fost săptămâna patimilor, răstignirea, părăsirea, umilirea, moartea, îngroparea 
şi pogorârea la iad, dragostea ucenicului trecută prin cele mai grele cumpene sufleteşti, 
uscăciunile, părăsirile, întunericul umilirii de moarte. Acestea constituie purificarea 
pasivă şi curăţesc şi ultimele rădăcini ale patimilor, realizând nepătimirea. 

Ca dovadă, din cel mai adânc mormânt şi părăsire suntem răpiți afară fără veste de 
sfântă lumina dumnezeiască. Din cea mai adâncă beznă fulgeră lumina contemplaţiei 
divine plină de Har şi adevăr. De la acest moment al luminii divine începe viața mistică, 
adică unirea făpturii cu Dumnezeu. Aceasta este asemănarea nu prin fire, ci prin Har. 


Spovedania şi despre cercetarea conştiinţei 
Citirea Dumnezeieştilor Scripturi; Lecturi spirituale 


Odată intrați în calea împlinirii sfaturilor evanghelice care restrâng mult firea 
omenească, se înțelege că până să deprindem vieţuirea după sfaturi greşim adeseori. Din 
pricina aceasta trebuie să înmulțim şi mijloacele de a ne menține în această viețuire. 
Unul din aceste ajutoare de preţ este spovedania deasă. Spovedania fiind Taina 
Pocăinţei, este dătătoare de Har care întăreşte puterile noastre slabe către împlinirea 
făgăduinţelor ce le-am făcut sau ne pregătim să le facem. Spovedania deasă trebuie 
ținută însă la prețul ei. Ţinta sufletească a monahului faţă de taină trebuie îndreptată 
atunci când se dovedeşte uşurătate la mijloc. De aceea, o prea deasă spovedanie, în 
sufletele neadâncite, se banalizează. De aceea ne ajutăm de cercetarea conştiinţei sau de 
spunerea gândurilor, care poate fi oricât de deasă. 

Sunt mănăstiri în aşa fel organizate încât nimeni nu se culcă până nu şi-a spus 
gândurile rele, până nu s-a împăcat din inimă cu fratele său cu care s-ar fi învrăjbit peste 
zi şi până nu ia iertare de la toți. Spovedania deasă şi cercetarea conştiinţei au rostul de a 
slăbi din fire deprinderile patimilor şi a pune în loc deprinderile bune sau virtuțile 
contrare patimilor. 

Practica aceasta are însă temeiul pe cunoaşterea însuşirilor gândurilor. Gândurile 
pătimaşe nemărturisite sau simplu spuse au însuşirea că se întăresc şi se fac funii, cum 
zic părinţii, şi trag mintea la învoire şi la faptă, care este păcat. Păcatul acesta este: 
înfrângerea morală a sufletului de către un gând rău. De aceea toate gândurile trebuiesc 
spuse înainte de a se întări şi de a birui mintea, căci de îndată ce sunt spuse, le piere 
puterea de a obseda, asupri, stăpâni mintea. De altfel, şi gândurile bune trebuie 
controlate cu o altă conştiinţă mai limpede. 

Controlul tuturor gândurilor e lege în călugărie. Neîntrebat nimic nu e bine nici ce e 
bine, pentru că singur nu te poți apăra de săgețile slavei deşarte. 

O altă măsură de ajutor în biruinţa asupra firii ne-o dă citirea dumnezeieştilor 
Scripturi. Este Duhul lui Dumnezeu în cărțile Sfintei Scripturi, de aceea citirea ei zideşte 
duhovniceşte. Dar şi pentru aceasta trebuie puțină preocupare. Mai întâi trebuie învățată 
această carte a lui Dumnezeu către oameni, adică înțeleasă în rostul ei de revelație, 
înțeleasă în cadrul ei istoric, în forțarea ei de a menţine în conştiinţa poporului ales 
aşteptarea descoperirii desăvârşite în lisus Hristos. Valoarea spirituală a Scripturii nu se 
pierde în istoria pe care o cuprinde. De aceea Biblia e şi singura carte ale cărei date 
istorice au şi o neistorie pe care o cuprinde. De aceea Biblia e singura carte ale cărei date 
istorice au şi o memorie duhovnicească. 

De Acelaşi autor sunt şi scrierile ascetice ale Sfinților Părinţi, şi scrierile evanghelice, 
şi scrierile sfinţilor. În concluzie, citirea cu socoteală a Dumnezeieştilor Scripturi 
aprinde şi hrăneşte sufletul cu gândurile lui Dumnezeu, care nu sunt ca gândurile omului. 

Despre răbdare, mândrie, smerenie, tăierea voii, smerita cugetare 


Lepădarea de sine nu se realizează dintr-o dată sau odată pentru totdeauna, ci trebuie 
timp şi răbdare. Timp pentru deprindere şi răbdare pentru greutatea ei. Răbdare trebuie 
să avem mai întâi cu noi înşine, ca să nu cădem în întristare, apoi trebuie să aibă şi alții 
răbdare cu noi până deprindem desăvârşit lepădarea de sine. Dacă învăţăm practic 
lepădarea de sine şi sporeşte dragostea în inima noastră, răbdarea încetează de a mai 
avea înfăţişarea negativă, de necaz, şi se schimbă în bucurie; cu toată întristarea mea, 
sunt covârşit de bucurie. Când avem lepădarea de sine şi dragostea, ocara ni se face ca 
lauda şi lauda ca ocara. Răbdarea mai este şi nevoinţă, adică pedepsirea de bună voie a 
firii cu tot felul de osteneli. 

Atârnă de treapta duhovnicească pe care ne găsim ca să fie cu neputinţă unele 
nevoinţe sau altele. La aceste nevoinţe ale răbdării nu e bine să năzuim decât pe măsura 
însănătoşirii firii de patimi. La începători, deprinderea răbdării începe cu ocara. 
Începutul trebuie întărit cu răbdarea, pentru că în lupta cu mândria şi cu slava deşartă, 
acestea au obiceiul să-l arunce în deznădejde ca să părăsească lupta. Cine rabdă 
(îndreptarea) până la sfârşit se va mântui (Matei 10, 22). 

Viaţa duhovnicească are multe greutăţi de învins, mai ales din partea mândriei. Partea 
importanţei, boala locului de cinste sau a numelui de cinste, boala obrăzniciei, 
neascultarea, grăirea împotrivă, posomorârea, groaza de umilință, toate acestea sunt 
forme în care se dezvoltă şi se înmulțeşte mândria în suflet. Mândria şi toți puii ei sunt 
pricini de conflicte, de nemulțumiri, de fățărnicii. Din răcirea dragostei şi a umplerii 
sufletului de răutate sub influenţa acestei patimi, mintea alunecă pe panta nebuniei. Ce e 
de făcut în momentul de limpezime de minte? Să simţim, să ne dăm seama că la mijloc e 
o patimă, un duh rău care ne trage de minte cu o logică foarte strânsă ca să ne scoată 
afară din ascultarea lui Hristos. Să ne dăm seama că mai avem ceva în noi neatins de 
logica aceasta: conştiinţa. Deci să ascultăm conştiinţa, nu dreptatea noastră. Să căutăm 
de mai este cineva care ne-ar putea ajuta să ajungem la linişte. Dacă întinzi mâinile către 
ajutor, vei fi ajutat. Inima înfrântă şi smerită Dumnezeu nu o va urgisi. 

Aşa începe smerita cugetare: formalizează mintea. Smerita cugetare e începutul 
smereniei, care nu e o virtute a firii sau expresia neputinței. Izvorul smereniei e darul lui 
Hristos. Nu de la oameni, nici din cărţi, nici de la îngeri, ci de la Mine vă învăţaţi că sunt 
blând şi smerit cu inima şi veţi afla odihnă sufletelor voastre (Matei 11, 29). Suntem în 
furtună cu sufletul numai atâta vreme cât trăim la suprafață, la expresia cea mai dinafară 
a vieții. Când însă ne mai adâncim sufletele acolo unde ne aşteaptă Hristos de la Botez, 
sau de la oricare altă Taină, primim cuvântul Lui care împrăştie furtuna. El este izvorul 
smereniei care reechilibrează sufletul din bântuielile mândriei. De la această experiență 
începând, iubim Crucea lui Hristos şi crucea noastră, cu firea primim şi credem că 
tăierea voii proprii e într-un cuvânt curățirea de patimi. 


Purtarea monahului în lume 


Viaţa monahului este lăuntrică, duhovnicească, pe când viaţa în lume e în afară. Una 
cu alta nu seamănă. Mirenii mai vin la mănăstire pentru rugăciune, călugării nu se mai 
duc în lume să se odihnească. Toate profesiunile au vacanță sau concediu, numai 
călugăria nu. Aşa ceva ar însemna încetarea călugăriei. Se duc însă la mare trebuinţă în 
interesul de obşte al mănăstirii. Haina călugărească îl face pe călugăr văzut şi cunoscut 
de toți. Unii îl iubesc, alţii îl ocărăsc. Călugărul trebuie să se ferească în sufletul lui de 
cel ce-l iubeşte, ca să nu fie rănit de slava deşartă, precum trebuie să se ferească şi de cei 
ce-l ocărăsc, ca nu cumva, poate, din nepăsarea lui, să fie hulit Dumnezeu. De aceea, 

călugării nu umblă printre oameni cu ochii pe ei, cătând cunoscuţi sau dorind să stea de 
vorbă, ci îşi văd de cale cu gândul la Dumnezeu. 

Toţi călugării care pentru neapărată trebuinţă au mers prin oraşe au simţit trebuința 
ocrotirii lui Dumnezeu. Rugăciunile celor din mănăstire i-au însoțit ca o mână de 
apărare. Un drum în lume îți face dovada statorniciei în calea cea duhovnicească. De 
altfel, nici nu se trimit din mănăstire decât cei mai statornici în călugărie. În ce constă 
primejdia? Firea omenească a fost asemănată cu câlţii, patimile cu focul. Dacă te atingi 
cu focul, câlți fiind, patimile amorțite prin înfrânare se aprind prin simpla vedere. 

Călugării trăiesc într-un alt fel de foc al Duhului Sfânt. Acesta se stinge când se 
apropie de ei întinăciunea prin simţuri. Altă grijă pe care trebuie să o aibă monahul e la 
felul vorbelor pe care trebuie să le audă sau să le stăvilească. Chipul monahului a trezit 
întotdeauna şi în tot locul mâncărimea de limbă a mirenilor. Ei caută, oarecum, fie să 
defaime modul acesta de viaţă, fie să-l fericească pe al lor. 

Călugărul să se ferească, din conştiinţă de cunoştinţă, de a califica moral viaţa 
mirenească, aşa sau aşa. Cât priveşte mântuirea, aceasta are multe căi înaintea lui 
Dumnezeu. Fiecare îşi alege viaţa care îi place sau de care se simte în stare. Mirenii ştiu 
toate înfrângerile călugărilor, dar nu ştiu niciodată pe vreunul din sfinții care să fi biruit 
el aceste înfrângeri. 

Mirenii văd pe călugări prin patimile de care sunt stăpâniţi ei şi nu le vine a crede că-i 
cu putinţă şi o viață de virtute. Virtutea e neînţeleasă, ba uneori e numită fățărnicie. Aşa, 
frate călugăre, învăluie pe oameni în dragostea ta cea din multă rugăciune şi vei vedea 
trezindu-se în necunoscuţii cu care stai de vorbă şi o scânteie dumnezeiască, pe care nu 
şi-o pot exprima, ci numai o suspină. 

Chipul cel dinlăuntru şi cel dinafară al monahului 


Sfântul Apostol Pavel a descris ca pentru sine chipul cel dinlăuntru al omului: „M-am 
răstignit împreună cu Hristos; şi nu eu mai trăiesc, ci Hristos trăieşte în mine. Şi viața 
mea de acum, în trup, o trăiesc în credinţa în Fiul lui Dumnezeu, Care m-a iubit şi S-a 
dat pe Sine Însuşi pentru mine” (Galateni 2, 20). 

Aşadar, Hritos este făptura cea nouă a monahului sau monahul în Hristos este făptură 
nouă (2 Corinteni 5, 17). El este înlăuntru şi în afară, blând şi smerit, hotărât şi liniştit. 
Tulburarea celor dinafară nu-l sminteşte din aceste însuşiri sufleteşti, dimpotrivă, el 
aduce linişte. Chipul cel dinlăuntru şi cel dinafară al monahului sunt într-o deplină 
armonie, printr-unul străvezi pe celălalt. 

Toţi ştim că înlăuntrul nostru stau ascunse mărgăritarul, comoara, talantul şi altarul 
împărăției lui Dumnezeu. Înlăuntrul nostru avem așadar posibilitatea sfinţeniei. Dar 
posibilitatea încă nu e realitatea. De la sine numai posibilitatea sfințeniei nu se 
transformă în sfinţenie. 

În viaţa duhovniceasă credința hotărâtă poate face ca posibilitatea sfințeniei să se 
transforme în realitatea sfințeniei. Este nevoința monahului. Fără nevoinţă întinsă, 
susținută de convingere, orice posibilitate reală va rămâne numai posibilitate sau chiar se 
va transforma în imposibilitate. 

De pildă, mulţi vin la călugărie cu o părere bună despre ei înşişi, părere pe care 
nemărturisit şi-o păstrează şi în mănăstire. Părerea sau iubirea de sine e o formă subțire a 
mândriei. În mănăstire visează sfinţiri şi litanii şi viaţă fericită, iar când aici dau de 
severitatea luptelor cu patimile, de tăierile dureroase ale pedepsirii întru toată fapta bună, 
visul se destramă şi începe dezamăgirea şi nemulțumirea, camuflările mândriei. Dacă cel 
în cauză îşi închide sufletul de către povăţuirea duhovnicească, pentru că aceasta taie 
amăgirea de sine din care creşte dezamăgirea, bobul de grâu se schimbă în tăciune şi se 

crede grâu nedreptăţit. Aceasta este iubirea de sine pe care o menține mândria şi punctul 
de vamă al diavolului. Sufletele slăbănogite de mândrie stau totuşi pururea încordate în 
legitimă apărare de către orice îndregători, gata să-şi apere dreptatea şi să-şi justifice 
întristarea, să-şi explice ei mai bine cauza şi niciodată nu simte trebuință să asculte şi să 
urmeze dacă este o cale mai presus de ce pot ei pricepe. Aşa se explică îndepărtările, 
împuținările şi chiar întunecările de la rostul luminos al călugăriei. 

Sufletul dus în robie e jefuit pe dată de toată agoniseala sa duhovnicească. Aceasta-i 
contabilitatea fricosului: zarafii cu banii lor falşi fură talanţii noştri buni. 

Acum monahul leneş de mântuirea sa începe să uite înţelesul celor ce are de făcut, se 
mulţumeşte numai cu intrarea în călugărie, ca şi cum cu aceasta şi-ar fi ajuns scopul. 
Potoleşte râvna de războire cu slăbiciunile firii patimilor, îmbrăcămintea sa de luptător al 
duhului pierde însemnătatea ei de la început. Sandalele nu mai aleargă pe calea gătirii 
evangheliei păcii, calea duhului, ci o iau iarăşi pe calea pământului. Nici nu observă 
monahul molatic de minte când a fost scos din luptă şi redus la un simplu cuier de haine 
călugăreşti. Cu alte cuvinte, nu vede că a ajuns o mizerie căzută între tâlhari, un 
mincinos al Domnului Hristos. Dacă monahul se complace într-o asemenea călugărie de 
uniformă şi nu-l doare stingerea luminilor sufletului său - întristarea e chipul unui suflet 
cu luminile stinse - înseamnă că a dat în micime de suflet şi a ajuns un om de nimic. 
Potrivit acestei îndreptări, el caută altă hrană sufletului său: lauda oamenilor, aprobarea 
voilor sale. De povăţuitorii săi se desparte sufleteşte, judecându-i şi găsindu-le tot felul 
de pricini. Aşa se cuibăreşte viclenia în suflet şi îl face pe monah om cu două fețe, 
mormânt văruit pe dinafară, neîngrijit pe dinăuntru, ipocrit. Prinderea sufletului într-o 
viață dinafară de duh prin tărâţele vieţii e tot una cu ducerea lui iarăşi în temnița 
patimilor. Când monahul a realizat fățărnicia, a ajuns pe punctul de a părăsi călugăria. În 
ochii lui toţi sunt făţarnici, e o victimă nevinovată a nedreptăţilor, de aceea osândindu-i, 
iese dintre ei. De aici se vede destul de limpede că mândria singură, chiar sub cea mai 
subțire formă a sa, cum e părerea de sine, dacă nu e tăiată din rădăcini, e în stare să 
risipească din suflet toată viața după duh. Nu e mândria urâciunea pustiului? De aceea, 
când te crezi bun să ştii că eşti nebun şi să aştepţi ocara ca să te curăţeşti. Întunecarea 
aceasta însă ne aduce aminte de învinuirile pe care le-a adus lisus peste capul celor ce 
fățărniceau virtutea. Astăzi, pentru obrazele celor din îndărătnicie părăsesc lupta 
călugării. Biserica încearcă pedepsirea, scoaterea din monahism, afurisirea sau 
caterisirea. Creştinii nu au de învăţat nimic bun de la aceşti dezertori şi mincinoşi. 
Biserica prin slujitorii ei nu face degrabă lucrul acesta, dar ce nu poate rugămintea, poate 
pedeapsa. 

Plata neascultării de Biserică este pierderea mântuirii. Îndărătnicii dau aşadar de 
primejdia pierzării ca să se dezmeticească. Aşa se întâmplă când se întăreşte fariseul şi 
slăbeşte vameşul. 


Votul ascultării şi personalitatea monahului. 
Poate înceta obligativitatea voturilor monahale? 


Dintre cele trei făgăduințe monahale, ascultarea necondiționată s-a dovedit cea mai 
grea, din două motive cu totul opuse: unul, infirmitatea firii, iar celălalt, personalitatea 
ei. 

Mai întâi ce este personalitatea? Ca lămurire pe scurt spunem că personalitatea este o 
înzestrare sufletească neobişnuită. Într-o personalitate chipul lui Dumnezeu este mult 
mai puternic şi mult mai limpede. Toţi creştinii au sigur câte un talant, dar unii au şi câte 
doi, iar alții şi câte cinci. Talanţii sunt talente, energii de lucru, ca de pildă o minte mai 
străvăzătoare, o inimă mai largă, o mare capacitate de dragoste, o voinţă mai puternică, o 

memorie mai bună, o ingeniozitate înăscută. Aceste energii ale chipului prind mai bine, 
au nişte antene mai bune, energiile Harului care le sfințește. Personalitatea are de 
asemenea de făcut calea de la chip la asemănare. Dar datorită înzestrării sufleteşti mai 
puternice, personalitatea ar putea străbate calea într-un timp mai scurt sau ar putea 
realiza o neasemănată asemănare. E destul să ne gândim la Sfântulița de la Argeş, o 
copiliță numai, dar cu o capacitate de dragoste care a ridicat-o între sfinți. 

Disciplina ascultării însă e generală, pentru că ea ridică firea din infirmitate, precum 
scoate şi mândria din personalitate. Ascultarea face şi pe leneşi, şi pe vicleni să-şi 
dezgroape talantul, precum acoperă şi pe cei talentați de jefuirea slavei deşarte. 

Se ştie că unde este bogăţie mai mare şi hoţii se nevoiesc mai tare să o prade. 
Rânduiala ascultării e cale dumnezeiască. Chiar când se realizează sfinţenia, nici aceasta 
nu dezleagă de acoperământul ascultării. Căci o sfinţenie conştientă ar putea cădea ca 
fulgerul în ispita sfințeniei, care e cea mai rafinată capcană a mândriei. De aceea Avva 
Macarie era dus de îngeri din lumea aceasta şi pe drum îl întâmpinau dracii zicându-i: ai 
scăpat de noi, Macarie, iar sufletul lui răspundea: încă n-am scăpat. 

Aşa se explică de ce nici unul dintre sfinți nu a scăpat desăvârşit de vreo frână 
oarecare a neputinței, ca nu cumva tocmai la urmă să piardă totul. De aceea Sfinţii 
Părinți nu au recunoscut desăvârşirea decât după semnul desăvârşitei smerenii. 

În călugărie, aşadar, nu are nicio importanță numirea de personalitate. Dimpotrivă, e 
un nume de care trebuie chiar să te lepezi, să scapi de ştiinţa lui. Înzestrarea sufletească 
ce-i corespunde e folositoare într-alt fel, în curajul smereniei, în avântul dragostei, în 
capacitatea de a te bucura în suferință. Acestea dovedesc un suflet mare. Călugăria nu 
creşte visători ai împărăției lui Dumnezeu, ci oameni hotărâți care duc trăirea 
creştinismului până la ultimele lui consecinţe de disciplină şi frumuseţe. Altfel Hristos 
nu ne-ar fi spus că „Împărăţia lui Dumnezeu - chiar aceasta lăuntrică - se ia cu năvală şi 
năvălitorii pun mâna pe ea” şi „Îndrăzniţi, Eu am biruit lumea”. 

Temeiul îndrăznelii celei după Dumnezeu este Învierea Sa din morți, dovada atât de 
puternică a dumnezeirii Sale. Pe cuvântul Lui, de Dumnezeu dovedit, avem şi noi 
îndrăzneală şi curaj împotriva lumii şi a morţii din noi. Acesta-i temeiul străfund al 
uceniciei noastre, al cărei capăt este învierea sufletului încă din veacul acesta, în lumina 
veacului viitor. Pentru o astfel de rostuire a vieţii e călugăria şi ea cere smerenie şi curaj. 
Smerenia şi curajul s-ar părea doi termeni opuşi. Cu toate acestea, în viața 
duhovnicească ei se armonizează, aşa se şi completează. Absența sau împuţinarea unuia 
slăbeşte pe celălalt şi între ei trebuie ţinut un echilibru. Căci viața creştină orientată 
numai spre umilinţă ia o înfăţişare de sclavie spirituală, de pipernicire la literă şi pierde 
curajul. De asemenea, orientarea numai spre îndrăzneală personală şi spre profetism 
distruge bisericitatea şi sobornicitatea creştinismului, provocând fie erezie, fie schismă, 
deci pierde smerenia. De aceea păstrarea capacității de încadrare în disciplină a unui 
suflet face dovada armoniei şi valorii sale. Călugăria slăbeşte în suflete slabe şi se 
întăreşte în suflete mari. 

Dar pilda celor de pe urmă aprinde curajul celor dintâi. Voturile monahale au 
obligativitate de constiință. De Dumnezeu ascultăm necondiţionat toată viaţa şi fără 
abatere. Dacă însă povăţuitorii noştri după Dumnezeu, stareții şi duhovnici, devin eretici 
şi ca atare se încarcă din partea Bisericii cu pedeapsa afurisirii sau caterisirii, atunci 
suntem dezlegaţi de ascultarea lor pentru că ei au strâmbat dreapta credință şi prin 
conştiinţa lor nu se mai exprimă voia lui Dumnezeu. Dar ascultarea de Biserică nu 
încetează. Obligativitatea voturilor monahale poate înceta numai în cazul extrem de rar 
când se întâmplă din motive clinice ale personalităţii omeneşti, deci şi a conştiinţei în 
cazul deplinătății de conştiinţă, însă făgăduințele rămân obligatorii, iar lepădarea lor, 
păcat. Încetarea voturilor e încetarea călugăriei. Mănăstirile cu viaţă de sine au slăbit 

votul ascultării şi al sărăciei şi din pricina aceasta sunt o forma decadentă de monahism. 
Rostul şi însemnătatea monahismului 


Se întîmplă ca unii creştini să nu mai cunoască rostul monahismului în creştinism. De 
aceea te poţi aştepta de la ei la cele mai felurite întrebări. Dar dacă ni-l cunoaştem noi 
cum trebuie, putem da seama oricând despre rânduiala noastră. 

Monahismul se justifică în linii largi cu aceleaşi argumente cu care se justifică 
creştinismul. Creştinismul nu s-a învechit, dovadă că în orice epocă a istoriei s-au găsit 
oameni să-şi dea viața pentru el. Atunci nu s-a învechit nici monahismul, de vreme ce 
este ales de câte unii ca mod de viaţă. Cea mai bună justificare a monahismului o fac 
cele trei rosturi cu care a străbătut el istoria: rostul spiritual, rostul cultural şi rostul 
social. 

Rostul spiritual 

Rostul spiritual şi-l împlineşte monahismul prin disciplinarea firii după sfaturile 
evanghelice. Prin aceasta monahul nevoitor se izbăveşte de patimile firii şi se face cu 
neputinţă arătarea unei alte forme de viață după Duhul Sfânt. Viaţa mai presus de fire 
dovedeşte constrângător şi totuşi simplu existenţa lui Dumnezeu. Mintea obişnuită, chiar 
a celei mai înzestrate şi cultivate firi, nu poate face dovada decisivă nici că este, nici că 
nu este Dumnezeu, pentru că mintea firii acesteia e tot atât de dibace de a dovedi şi 
afirmaţia, şi negația unuia şi aceluiaşi lucru. De aceea filozofii şi-au dat seama de 
viclenia raţiunii. Ştiinţa, când se pronunţă în materie de religie, a ieşit din domeniul său, 
care este studierea materiei şi a legilor ei pentru folosul practic al oamenilor. Iar religia 
nu face ştiinţă, ci conştiinţă. Căci oamenii nu trăiesc numai cu pâine. De aceea, despre 
Dumnezeu nimenea nu poate grăi cu competenţă absolută decât numai El Însuşi, când 
străluceşte slava Sa pe chipul fiilor Săi, sfinţii. Şi totuşi, oamenilor le mai rămâne 
libertatea să se îndoiască. Aceste exemplare rare, sfinţii, apar printre oameni din vreme 
în vreme şi aduc în ei chipul lui Hristos - Care a dovedit desăvârşit pe Dumnezeu - fiind 
stâlpii Bisericii. Acesta este rostul de căpetenie al monahismului: trăirea creştinismului 
până la tensiunile desăvârşirii, când existența lui Dumnezeu devine un fapt de natura 
evidenţei absolute pentru toți. Călugării care realizează monahismul sunt în lume făcliile 
aprinse ale lui Dumnezeu. Ceilalţi, care nu-l realizează, umblă cu ele stinse, iar pentru 
înfrângerile lor morale Dumnezeu este hulit printre oameni (Romani 2, 24). Dar nu 
aceştia califică monahismul, ci cei dintâi. 

Rostul cultural 

Rostul cultural este mai modest, totuşi de mare preţ şi el. Ei au împletit rugăciunea cu 
munca, o muncă de răbdare, o muncă de conştiinţă. Călugării s-au ocupat de copierea 
cărților sfinte. Astfel, monahilor din pustia Sinai le datorăm cel mai vechi manuscris 
întreg al Noului Testament. Mai târziu au început să-şi ilustreze cărțile sfinte cele mai 
des folosite, dintre care ne-a rămas o minunată Psaltire. Tot călugării au fost primii 
iconari şi apărători ai icoanelor în perioada împăraţilor iconoclaşti. În toate artele minore 
unde a trebuit migală şi răbdare deosebită găsim pe călugări. De la ei avem obiecte 
bisericeşti de mare valoare artistică. Printre primii care au îmbrățişat invenţia lui 
Gutenberg, tiparul, au fost călugării. Primele tiparniţe la noi le-au înființat călugării. Prin 
munca lor s-a asigurat unitatea limbii româneşti. 

Rostul social 

Rostul social e şi mai neînsemnat şi totuşi aşa de mare. Mai întâi munca dezinteresată 
a călugărilor, care-i izbăveşte de lene, e un model de conştiinţă. Călugării lucrează orice 
ca pentru Dumnezeu, nu ca pentru oameni (Coloseni 3, 23). În vremea noastră conştiinţa 
față de muncă începe să fie un factor de mare preţ în construirea viitorului oamenilor. 

Munca iese din stadiul pedepsei şi trece în cel al consacrării, capătă o sfințenie pentru 
conştiinţa cu care e făcută. 

Călugării trăiesc în viaţa de obşte având totul de obşte. Deci ei au adus până în zilele 
noastre amintirea vie a primelor comunităţi creştine din Ierusalim şi Alexandria, unde se 
împărțea fiecăruia după cum avea fiecare trebuință (Fapte 4, 35). Deci călugării prin 
viaţa lor de obşte sunt o icoană străveche a lumii noi. 

Călugării îşi mai justifică rolul lor social şi prin faptul că sunt totdeauna în lupta 
Bisericii creştine pentru marea cauză a vremurilor noastre: pacea între popoare. 
Rugăciunea pentru pacea a toată lumea călugării o fac la toate slujbele lor în biserică, zi 
şi noapte. Pacea nu e numai un bun social, ci şi un bun spiritual al oamenilor, de aceea 
noi ne rugăm pentru pace, pentru că la urma urmei Dumnezeu deține pacea. Astăzi 
armele nu sunt numai ucigătoare, ci pustiitoare. Şi pentru care pricină? Pentru o mai 
dreaptă repartiție a bunurilor între toți oamenii. Toate religiile pământului s-au unit în 
lupta pentru pace, toate seminţiile pământului şi mințile limpezi sunt în ideea de pace. 
Niciodată între cei mai depărtaţi şi deosebiți nu s-a văzut aşa o unire ca în a cere pacea. 
Acesta e un lucru mai presus de oameni, de aceea pacea va învinge războiul. 
Convingerile unite în dreptatea cauzei sunt o putere în care intră şi toți călugării. N-a 
auzit Avraam de la Dumnezeu că dacă vor fi şi numai zece drepţi nu va pierde cetatea? 
(Facere 18, 32). lată ce nebănuite rosturi pot avea aceşti oameni săraci cu duhul, care 
sunt şi călugării. 


Purtarea monahului faţă de superior şi faţă de obşte, 
faţă de ascultări şi faţă de bunurile mănăstirii 


În calea vieţii duhovniceşti nu sporeşti decât pe temeiul încrederii totale în 
povăţuitorii tăi: starețul sau stareţa şi duhovnicul. Ascultare şi dragoste să ai către toți 
din obşte, dar către povăţuitorii tăi mai ales, pentru că ei răspund înaintea lui Dumnezeu 
de sufletul tău. Aşadar, de ce să poarte răspunderea aceasta suspinând? Purtarea 
monahului descoperă adevărata sa trăire, dacă are o credință de adâncire sau o credință 
de suprafaţă. În cazul dintâi va fi pururea cuviincios şi smerit, în cazul al doilea 
îndrăzneț şi obraznic. Cuviinţa sau obrăznicia purtării arată ce duh are în inimă în cazul 
acela. Stările sufleteşti molipsesc prin surprindere. De aceea e bine ca povăţuitorii să 
grăiască totdeauna din conştiinţa slujirii lui Hristos, ca în faţa lui Hristos, şi atunci vor fi 
blânzi întru dojană şi smeriți întru mustrare, altfel mustrarea lor învinge, dar nu 
convinge. Niciodată nu trebuie să uităm că prin purtarea de grijă a părinților luăm 
îndreptare de la Dumnezeu. Când uităm lucrul acesta, cădem în întristare. Alţii au uitat 
îndemnul care grăieşte ca unor fii: „Fiul meu, nu dispreţui certarea Domnului, nici nu-ți 
pierde cumpătul când eşti mustrat de El. Căci pe cine îl iubeşte Domnul îl ceartă şi pe tot 
fiul pe care-l primeşte îl bate cu varga” (Proverbe 3, 11-12). 

Acesta este examenul purtării. Eşti în stare să vezi în mustrare grija lui Dumnezeu de 
tine sau numai o treabă de administrație? De aici se alege folosul sau începe pierderea de 
vreme. 

Purtarea față de obşte dovedeşte şi mai bine cum suntem cu adevărat. Faţă de 
povăţuitori, ca mai mari, avem o purtare, iar noi între noi altă purtare. Aceasta dovedeşte 
cu câte fete umblăm. Dacă avem pe Hristos în inimă, către toţi avem aceeaşi față, făcând 
toate ca pentru Dumnezeu, date în chivernisirea obştii pentru neputinta firii. Aşadar, de 
la aşezământul inimii în duhul lui Dumnezeu izvorăşte toată purtarea monahului către 
cel dinafară, iar cele dinafară, după modul cum le face, sporesc duhul celor dinlăuntru. 

Purtarea monahului față de rude, prieteni, cunoscuți şi 
faţă de credincioşii care vin la mănăstire 


Urmarea lui Hristos stabileşte o altfel de rudenie între oameni decât cea după trup. 
Între cei ce iubesc pe Dumnezeu mai mult decât orice altceva se stabileşte o rudenie 
duhovnicească. Aceştia se adună laolaltă în obşti şi împlinesc unul din cuvintele lui 
lisus: Tot cel ce se leapădă de avuţiile sale şi pentru Mine părăseşte mamă, tată, soţie şi 
copii - se înţelege, înainte de a le lua - însutit va lua încă în viaţa aceasta şi avuţie şi tată 
şi copii - deşi cu necazuri - iar în veacul ce va să fie viața veşnică. lată rudenie, iată 
avuţii de obşte ale mănăstirii, deşi şi cu necazuri, dar dătătoare de nădejde a vieţii 
veşnice. „Mama şi rudeniile Mele sunt cei ce fac cuvântul lui Dumnezeu”, din pricina 
aceasta rudenia mea după trup rămâne pe planul al doilea ca importanță. Călugăria 


e ruptă, ci rămâne în dreapta cumpănire a situațiilor şi a gelei mai bune soluţii. Dacă dai 
stareţului toată grija ta, o dai şi pe aceasta, şi cum va rândui, aşa va rămâne. Prea multă 
întâlnire cu rudele nu e bună, pentru că ele aduc grijile lumești, tânguirea că au fost 
părăsite şi felul de a gândi după lume. Sunt totuşi rude care se bucură cu adevărat de 
calea noastră. O viaţă îmbunătățită a noastră le-ar fi singura mângâiere şi bucurie care ar 
cântări în sufletul lor mai mult decât amărăciunile. Acesta-i primul folos sufletesc ce se 
aşteaptă de la noi. Iar al doilea e acela al rugăciunilor pentru mântuirea lor. 

Prieteni, cunoscuţi, vizitatori şi închinători nu mai sunt de folos celui ce se nevoieşte 
să-şi țină mintea şi inima curate de gânduri. Pentru porunca dragostei pot fi primiţi, dar 
după rânduiala cea pentru străini. Putem vorbi cu ei, dar la un nivel de seriozitate. 
Totdeauna şi în toate mănăstirile unde mirenii au fost primiţi fără nicio băgare de seamă, 
aceştia au destrămat rânduiala şi au sfârşit prin desființarea mănăstirilor sau şi numai a 
valorii ei duhovniceşti. A umbla după vizitatori sau chiar închinători este a umbla după 
slava deșartă. Într-o atare mănăstire nu se adâncesc monahii în Duhul lui Dumnezeu, ci 
în duhul lumii. De aceea în mănăstirile clasice nu se îngăduie cu uşurinţă nici intrarea 
părinților sau a fiilor după trup. 

Până să covârşeşti cu dragostea peste toată făptura, trebuie să te nevoieşti cu 
înfrânarea spre toată zidirea. 


Tâlcuirea rânduielii tunderii î n monahism 


Intrarea în călugărie se săvârşeşte în vremea Sfintei Liturghii, îndată după intrarea cea 
mică cu Evanghelia. Spre ştiinţă, pe scurt, Sfânta Liturghie este slujba de căpetenie a 
Bisericii în care e prezentată viaţa şi învăţătura Mântuitorului precum şi lucrarea de 
mântuire a omului prin Jertfa de pe Golgota. Sfânta Liturghie este repetarea sau 
continuarea peste veacuri a aceleiaşi Jertfe şi Taine. Fratele care vine la călugărie este o 
roadă a acestei Jertfe. Braţele părinteşti îl aşteaptă deschise pe cruce. Aceasta e cea mai 
puternică chemare ce s-a putut face vreodată oamenilor. În faţa ei părăsim viaţa cea 
uşuratică a firii şi dorim să dăm şi noi vieţii acelaşi înţeles. Iar slujitorul tainei lui 
Dumnezeu, preotul sau arhiereul, primeşte pe fratele înaintea uşilor împărăteşti, 
deschizându-i urechile dragostei prin cuvintele Domnului: „Veniţi la Mine toți cei 
osteniți şi împovăraţi - cu păcatele - şi Eu vă voi odihni pe voi”. Păcatele, patimile, 
ostenesc şi încarcă, slăbesc şi apasă sufletul în întuneric. Dorul după odihnă de acestea 
este fundamentat în suflet. Acestui dor nimeni şi nimic nu-i poate răspunde decât lisus. 
De la El învăţăm smerenia şi primim odihna, adică nepătimirea. 

Cuvântul de lămurire continuă şi prin el fratele e adus înaintea lui Dumnezeu în 
privinţa dorinţei sale. În faţa sfinţeniei lui Dumnezeu avem deodată aceste simțăminte 

contradictorii, de frică şi de bucurie, de temere şi de atragere. Dar nu numai Mântuitorul 
e nevăzut de față, ci şi Preaslăvita Sa Maică, sfinții îngeri şi toți sfinții cei dintre oameni 
vin de față asupra hotărârii fratelui cu destinul sufletului său. Stau plecate privirile 
întregii lumi văzute şi nevăzute. Aceştia sunt martorii noştri în ziua răsplătirii, când 
Mântuitorul nostru va veni să judece vii şi morții, „nu după cum vom făgădui 
mărturisind - cu gura - ci după cum vom păzi şi împlini - cu fapta - cele ce vom 
făgădu”. 

Deci e întrebat fratele de ce a venit în faţa altarului, în faţa jertfelnicului Domnului. 
Iar fratele răspunde spunându-şi dorința călugăriei. Dorinţa aceasta e însă o convingere. 
Preotul confirmă bunătatea şi fericita alegere a fratelui. Fratele a ales biruința asupra 
firii, pe care urmează să o câştige prin osteneli şi suferințe. O astfel de hotărâre, ca să 
ducă la rezultat, trebuie să îndeplinească o condiţie esenţială: să fie o hotărâre a libertăţii 
sale. Libertatea conştiinţei e cel mai adânc bun spiritual pe care-l avem la îndemână în 
viață. Acesta este factorul de care Biserica ține seama şi garantează seriozitatea 
convingerii, alegerii şi statorniciei. Sila împrejurărilor, sila neputințelor, sila 
înfrângerilor, dacă nu se vor converti în convingere, nu stau garanție pentru călugărie. 
Făgăduinţele călugăriei sunt, aşadar, pe viaţă, viaţă petrecută într-o mănăstire. 

Urmează întrebări şi răspunsuri, cele trei răspunsuri sau voturi monahale. Primul este 
fecioria, al doilea ascultarea de povăţuitor şi de frați, iar al treilea sărăcia, lipsurile vieții 
călugăreşti. După aceste trei făgăduinţe din partea fratelui, preotul, slujitorul tainei, 
lămureşte mai pe larg în ce constau aceste sfinte făgăduinţe. Mai întâi că sunt date în faţa 
Celui Sfânt, că sunt scrise de îngeri şi că vom da seama de ele şi la sfârşitul lumii. Trăite 
aceste făgăduinţe, prin ele se arată în viaţa noastră viaţa Domnului, întrucât El Însuşi 
este viaţa veşnică. Viața moahală nu este o viață după trup. Poftele lui trebuiesc stinse. 

Cuviinţa față de om trebuie câştigată şi mintea curăţită prin nevoinţe, căci şi trupul e 
chemat la sfințenie şi viață veşnică. De aceea şi el trebuie făcut ascultător de Dumnezeu. 
Postul, osteneala, privegherea, îl îmblânzesc. Ascultare să ai față de toţi. „În ascultări 
fără cârtire”, zice preotul. La viclene gânduri să te aştepţi, care vor să zdruncine 
hotărârea de a merge prin greutăţi în urma lui Hristos. Acestea vor să te întoarcă înapoi 
de la calea Duhului iarăşi la calea firii. Firea trebuie tămăduită de frică în faţa suferinței. 
Pentru dobândirea vieţii duhovniceşti trebuie să birui şi toată dragostea firii, chiar şi 
dragostea de părinții după trup. Nici dragoste de sine, nici dragoste de slavă să nu mai ai. 
Nu împărți sufletul tău, ci adună-l din toate şi dă-l întreg lui Hristos. De toate să fii sărac, 
ca să atârni întru totul de Dumnezeu. Oamenii te vor defăima, neînţelegându-ţi viaţa, dar 
nu uita că nici viaţa lui lisus nu au înțeles-o cei ce L-au răstignit. 

Oamenii prea legați de fire nu au înţeles niciodată vieţuirea cea mai presus de fire, de 
aceea s-au temut de aceia cu o astfel de vieţuire ca de un rău, ca de o mustrare şi i-au 
făcut mucenici. lar cuvioşii au trăit o viață de bună voie, o viață de mucenici. Vieţile 
Sfinţilor ne sunt nouă hrană şi curaj în urmarea lui Hristos, precum şi convingerea că e 
cu putinţă această urmare. Hristos făcându-Se om, ne-a dat nouă această putință. 

Cu toate acestea, viaţa după Hristos nu e o viață de vis sau de visători, nicio viață cu 
minuni. Lepădarea de sine şi crucea rezumă toate greutăţile ce le vom avea cu firea cea 
veche şi ne prevestesc multă umilință în lumea aceasta. Dar tocmai acestea când le vom 
împlini ne fac dovada că viaţa noastră e după Dumnezeu. Întru aceasta ne stă puterea, de 
a ne bucura întru necazuri. Cu trupul ne amărâm pentru greutatea virtuţilor, dar cu 
sufletul ne bucurăm pentru plata pe care o aduc. 

Fratele e întrebat dacă poate mărturisi această concepţie de viaţă. Cu Harul lui Hristos 
acest fel de viețuire e cu putință. Preotul se roagă în continuare lui Dumnezeu, amintind 
şi fratelui că dragostea lui Dumnezeu față de cel mai mare păcătos e mai mare decât 
dragostea celui mai mare sfânt pentru Dumnezeu, de aceea Dumnezeu nu uită de om 

cum uită omul de Dumnezeu. De aceea El ştie dorul fratelui şi adaugă la acesta puterea 
Sa, spre împlinirea poruncilor Sale. 

Sfaturile evanghelice prin făgăduință solemnă devin porunci. Cel mai frumos dar pe 
care îl putem face lui Dumnezeu e să ne dăruim Lui pe noi înşine, pe viaţă. Dumnezeu 
primeşte şi îmbrăţişează, apără şi întăreşte un asemenea dar. Abia cu această dăruire a 
dragostei prindem putere asupra greutăţii, asupra neputinței şi căpătăm curaj în nevoințe. 
Un duh nou se sălăşluieşte întru noi din clipa aceasta. ÎI avem noi mai de demult, dar 
acum a prins el inima noastră în razele lui. Căci duh dumnezeiesc este dragostea care a 
făcut sfinţi. 

Cu capul plecat şi cu cartea rânduielii călugăriei pe cap, preotul se roagă lui 
Dumnezeu să-l primească şi pe fratele acesta în ceata celor care au părăsit toate cele 
lumeşti şi s-au făcut vrednici de Dumnezeu. Întărit de Adevăr, îngrădit de Duhul Sfânt, 
hotărârea fratelui să fie neclintită în războaiele cu meşteşugirea potrivnică. Biruinţa se 
câştigă prin răbdarea întărită de Dumnezeu cu Har şi prin rugăciunile Maicii 
Creştinătăţii, Preasfânta Stăpână de Dumnezeu Născătoarea şi ale tuturor sfinților întru 
care S-a proslăvit Dumnezeu Cel în Treime închinat. 

Toţi îşi pleacă capetele. Preotul din nou se roagă lui Dumnezeu să-l primească pe 
fratele acesta, care şi-a ales din feluritele căi de mântuire pe aceasta a jertfei de sine. 
Rugăciunea continuă ca poftele şi gândurile firii să fie ridicate de la dânsul odată cu 
tunderea părului, al căror semn este. Păzirea poruncilor aduce în fire sfințenia Celui ce a 
dat poruncile. Preotul mai cere de la Dumnezeu şi darul nestrămutării hotărârii fratelui, 
voinţa oţelită care i-a caracterizat pe nevoitori. 

Cu acestea, slujitorul Sfintei Liturghii se apropie de Cel ce nevăzut săvârşeşte Taina, 
Hristos, întinde mâna sa după Sfânta Evanghelie aşezată în fața icoanei Mântuitorului 
din tâmplă şi zice: „lată Hristos, nevăzut, aici stă de față”. Şi preotul mai întreabă odată 
pe fratele dacă face pasul călugăriei de bună voie, deplin liber, fiindcă numai acesta e 
factorul sufletesc hotărâtor în căile omului. În adâncul fiinţei sale omul e libertate. 
Acesta e darul lui Dumnezeu făcut omului, prin care l-a deosebit de toată făptura văzută 
şi l-a înrudit cu îngerii şi cu aceasta l-a făcut capabil şi de viaţă îngerească. Călugăria e, 
aşadar, o logodnă cu modul mai presus de veac al vieţuirii îngereşti. 

Fratele afirmă definitiv libertatea conştiinţei sale în faţa Celui ce-i va desăvârşi 
libertatea. Logodna aceasta începe însă cu foarfecele, unelte care taie vălul necunoştinței 
de Dumnezeu de pe suflet sau mrejile patimilor de pe minte. La această tăiere nu numai 
că te învoieşti, dar săruţi şi foarfecele, mijloacele fizice sau morale cu care se face 
această rupere a sufletului şi a minții de patimi. Aceasta a fost ultima zi din viață în care 
ai mai avut păreri personale şi voință proprie. De la logodna cu îngerescul mod de viaţă 
sub o nouă lege, tăierea voii şi a toată părerea îţi este lege. Aceasta o ai chiar din mâna 
lui Hristos. În lumea nevăzută sunt mii şi milioane de fiinţe şi numai o singură voie a lui 
Dumnezeu este. Prin călugărie intri în această lume ca să completezi locul cetei a doua 
îngereşti pe care Dumnezeu a hotărât să-l împlinească cu oamenii care, în trup greoi 
fiind, biruie în lupte pe îngerii cei căzuți prin neascultare. De aceea, ca să sui la sfârşitul 
zilelor la această destinaţie cerească, trebuie să înveți firea de a nu avea pe pământ altă 
voie decât numai voia lui Dumnezeu, precum e şi în cer. Ce rost mai au aceste foarfeci? 
Foarfecele, povăţuirile, mustrarea, dojenirile, ocara au rostul tăierii patimilor, căci cu 
tăierea voii se taie toată patima. Iar al doilea rost al foarfecelor este venirea la cunoștința 
adevărului care este Hristos. 

Adevărul este ființă vie. Noi însă suntem ființă, dar prinsă în amăgiri. Trebuie tăiate 
amăgirile ca să ființăm în Adevăr, adică în Hristos. El e,uşa” la „casa” Tatălui, iar Duhul 
e „cheia” cu care Fiul Îi deschide. Aceasta-i cunoştinţa adevărului cu noi, cu calea 
noastră după Duh, cu destinaţia noastră cerească. Pe acest înţeles luptătorul primeşte 

nume nou, după al unuia dintre sfinţii care bine s-au nevoit. De aici începând, de la darea 
numelui, monahul e un nou botezat, care îşi înţelege personal Botezul. Aceasta nu e 
repetarea primului Botez, ci înnoirea lui. Viaţa lui viitoare, deşi continuată pe pământ, va 
avea să fie o slavă a Sfintei Treimi. Întreaga Sfântă Treime îşi face sălaş într-un ales. 
Chemaţii sunt mulți, dar vin numai câte unii care se aleg. Cu acestea începe noua 
îmbrăcare în Hristos, din afară văzându-se cele ce urmează. 

Cămaşa albă 

Mai întâi o cămaşă albă, haină luminoasă a Sfântului Duh, Harul luminii 
dumnezeieşti care stinge pentru totdeauna mohorâciunea întristării din patimi şi 
luminează firea cu slavă dumnezeiască. Acum e logodna cu darul luminii de pe Tabor, 
urmează lucrarea de o viață şi înmulțirea lui până cuprinde în dumnezeiască văpaie nu 
numai sufletul, ci şi trupul. Aceasta e haina noastră, haina de lumină pentru ziua de 
nuntă a Fiului, care este la sfârşitul veacului acestuia şi începutul veacului viitor. 

Paramanul 

Urmează paramanul a cărui însemnare, ca să n-o uităm, e scrisă pe el: „Luaţi jugul 
Meu că este bun şi sarcina Mea uşoară”. Iar din prooroci: „Dat-am spatele Meu spre 
bătăi şi obrazul Meu spre pălmuire şi fața Mea n-am ferit-o de scuipări”. lisus e arătat de 
Revelaţie şi ca „Înger de mare Sfat”, ca Unul ce a descoperit Calea de mântuire. Cu 
această Cale a Îngerului de mare Sfat al lui Dumnezeu ne logodim şi din această pricină 
calea scrisă pe paraman e numită a îngerescului chip, căci nu sunt aceste cuvinte dintre 
cuvintele îngerilor. 

Crucea 

Crucea aminteşte de toată lucrarea de mântuire, de umilirile prin care a trecut lisus 
nevinovat, de desăvârşita jertfă de sine. La aceeaşi cale ne făgăduim şi noi, printre ocări 


şi scuipări, căci noi vrednici suntem de acestea. Jertfa Mântuitorului a dat Crucii putere 
de alungare a meşteşugirii potrivnice. Crucea este podoaba Bisericii, Crucea este 
întărirea credincioşilor şi dracilor rană. „Armă împotriva diavolului crucea Ta ne-ai dat”, 
cântă Biserica. 


Dulama 

Dulama nu are decât însemnătatea culorii negre, semnul lepădării de lume. Lumea 
îmbracă haine colorate, călugărul stinge de pe sine culorile cu viaţa curată a pocăinţei. 

Cingătoarea 

Cingătoarea au descoperit-o luptătorii pentru că prin ea îşi măresc puterile de luptă. 
Călugărul are această luptă: omorârea firii sale celei vechi şi nevoinţa înnoirii duhului. 

Culionul 

Culionul vine de la coif, care e un acoperământ de luptă, cu rostul să apere capul de 
săgeți. El înseamnă nădejdea de mântuire. În lupta cu patimile, cu firea, cu viclenele 
gânduri, adeseori primim săgețile deznădejdii în cap. Dacă însă suntem întăriți lăuntric 
cu credința, nădejdea şi dragostea - în Dumnezeu trei paveze aprinse ale Duhului Sfânt: 
una a minții, una a inimii şi una a voinţei - săgețile vicleanului nu ne ating, ci-l ard ale 
noastre pe el. Căci celor întăriți în smerenie le îngăduie Dumnezeu să-l ardă pe vicleanul 
cu sabia duhului. 

Rasa 

Rasa aminteşte hainele de zale care apără pieptul şi toate încheieturile. Rasa e îmbră- 
cămintea cuvioşilor care sting toate gândurile rele şi îndemnările voii proprii, smerindu- 
le cu gândul morţii. Haina aceasta de luptă are de asemenea culoarea neagră. Cu gândul 
morții omori plăcerea pătimaşă de viață deşartă. Culoarea neagră a îmbrăcăminţii 
călugăreşti nu are însemnătatea de doliu pe care o are această culoare la mireni. 

Sandalele 

Sandalele sunt încălțămintea uşoarei alergări în luptă, căci mult trebuie să alergi până 

plineşti gătirea Evangheliei păcii. Până la pacea nepătimirii e mult de alergat şi totuşi 
trebuie ajuns la pacea evanghelică (pentru care avem Evanghelia) în termen. Termenul 
dobândirii biruinţei asupra patimilor e „până este ziuă”, adică mai înainte de seara vieții 
sau chiar a nopţii. Ca să ştim cum să ne împărțim vremea sau stadiul vieții acesteia, 
aducem la mijloc cuvântul Sfântului loan Scărarul: „Celor începători ştirea că sunt după 
Dumnezeu le-o dă paşii lor care sunt roadele smereniei. Celor din stadiul de mijloc, 
dispariția luptelor, iar celor desăvârşiți, manifestarea şi prisosinţa luminii dumnezeieşti”. 

Mantia 

Mantia se vede în zugrăvirile sfinților mucenici, aparținând şi ea îmbrăcăminţii 
ostaşilor. De la dobândirea nepătimirii firea omenească se bucură de harul luminii 
dumnezeieşti, ca şi îngerii. De vrei să te faci călugăr, fă-te ca focul. Mantia, deşi e 
neagră, nu înseamnă gândul morții, deşi cuvioşii adormiţi se înfăşoară în mantie. Mantia 
e o îmbrăcăminte plisată, ceea ce aminteşte o îmbrăcăminte de raze a unei lumini 
necreate, ţâşnind ca fulgerele din ființa lui Dumnezeu, aşa cum s-au învrednicit s-o vadă 
pe Muntele Tabor Petru, Iacov şi loan, şi aceasta numai cât îi este cu putință firii 
omeneşti. Aceasta este îmbrăcămintea nestricăciunii şi sfinţeniei, lumina dumnezeiască 
în care au strălucit mulți, „oameni după fire şi dumnezei după har” (Sfântul Simeon 
Noul Teolog). 

Camilafca 

Camilafca e un văl uşor, aproape străveziu, care pogoară de la cap pe corp. Deşi e 
negru şi el, nu înseamnă gândul morţii. E un simbol al minţii care sub puterea curățitoare 
a Harului devine străvezie, devine de culoarea cerului şi se vede pe sine ca lumină 
înțelegătoare. Aici e o mare taină a vieții duhovniceşti. Altarul minții în care S-a sălăşluit 
Hristos la Botez devine tot luminos şi lumina dumnezeiască din lisus străbate 
catapeteasma care este trupul în întregimea lui şi astfel mintea noastră se uneşte cu 
mintea lui Hristos - cum spune Sfântul Apostol Pavel - şi tot trupul nostru se face 
primitor de lumină înțelegătoare. lată unde are să ajungă rugăciunea minţii, să străbată 
nu numai luptele, ci şi nepătimirea. Într-o atare tărie şi deplinătate de Duh mintea nu mai 
cugetă greşit sau rătăcit pe Dumnezeu ca obiect, ci ne întâlnim noi şi Dumnezeu în 
acelaşi subiect al unei altfel de cunoaşteri, mai presus de firea de dincoace a minții 
(Dumnezeu este subiectul universului văzut şi nevăzut şi tot universul este obiectul 
cugetării lui Dumnezeu; deci Dumnezeu gândeşte lumea, iar nu făptura Îl gândeşte pe 
Dumnezeu; când face aceasta nu e de mirare că nu-L găseşte, de vreme ce-L face ceea ce 
nu e: obiect). În felul acesta El se face hrană minţii noastre, căci în ea s-a sădit putinţa 
unirii omului cu Dumnezeu. 

Metaniile 

Metaniile sunt o asemănare a sabiei. Rugăciunea minţii este sabia Duhului care taie 
gândurile rele cu Numele lui lisus. Propriu-zis, lisus ne izbăveşte neîncetat de lupta 
potrivnică: „Cu Numele lui Hristos lisus batem pe vrăjmaşi. Căci armă mai puternică 
asupra diavolului ca Numele lui Dumnezeu în cer sau pe pământ nu este” (Sfântul loan 
Scărarul). 

Crucea de mână 

Crucea de mână noului mărturisitor al lui Hristos îi aminteşte că lepădarea de sine şi 
luarea crucii e o lucrare permanentă în toată calea spirituală. Bobul care nu vrea să 
moară, fie chiar şi de grâu, nu mai aduce nicio roadă. Mântuirea se lucrează numai pe 
ruinele egoismului. 

Făclia 

Făclia nu este o simplă luminiţă sau simplă candela aprinsă. Însemnătatea ei în 
rânduiala călugăriei e mult mai cuprinzătoare şi vrea să spună că noi înşine trebuie să ne 
transformăm într-o făclie. Noi suntem pietrele, lemnele sau jertfa de bună voie pe altarul 

lui Ilie, altarul de dovedire al adevăratului Dumnezeu. Iar de foc se va îngriji Dumnezeu. 
Dovezile existenţei Celui Preasfânt - cele mai strălucite dovezi - sunt sfinții în lumina 
dumnezeiască. Aceşti biruitori asupra firii, asupra zidului, a vălului necunoştinței de 
Dumnezeu, aduc irezistibil pe oameni să dea slavă şi să cunoască pe Dumnezeu. Aşa au 
strălucit ca soarele: Avva Sisoe, Avva Pamvo, Avva Siluan, Avva Simeon Noul Teolog, 
Sfântul Serafim de Sarov, ca să nu pomenim decât pe cei mai cunoscuți. 

După ce noul monah a primit toată îmbrăcămintea şi uneltele de ostaş al Duhului, 
preotul îl binecuvântează. „Aceştia sunt binecuvântaţii Tatălui Meu”, binecuvântații 
Sfintei Treimi. Preotul, iconomul Tainelor lui Dumnezeu, se roagă pentru noul monah să 
fie numărat în ceata cuvântătorilor de Dumnezeu şi scris în Cartea Vieţii, să străbată în 
lumea aceasta toată calea ascetică, prezentată în icoana călugărului răstignit pe cruce, 
interiorizat, cu făcliile aprinse, deşi în afară patimile îi strigă toate: „Dă-te jos de pe 
cruce!”. Cu acestea, noul monah este dus într-o strană. Aşa i se dă un loc în Biserica 
luptătoare. Şi continua Sfânta Liturghie în care se iveşte rugaciunea pentru noul luptător 
al Duhului: să fie acoperit de către săgețile potrivnicului şi ajutat de Dumnezeu ca să 
petreacă în smerenie, dreaptă credință şi neprihănire, ca să biruie firea cea veche a 
patimilor şi să crească într-însul omul cel nou, Hristos. Ectenia continuă: ,¿... şi pentru 
iertarea păcatelor lui”. Călugăria e dătătoare de Har, şterge tot trecutul păcatelor, e Taină 
a Pocăinţei. Avva Moise Arapul „cel dintre tâlhari” a ajuns preot. Sfânta Liturghie se 
orientează şi ea cu atenție către noul mărturisitor al Jertfei, care acum e un nou botezat. 
Trisaghionul - cântarea Sfintei Treimi - e al Tainei Botezului sau a praznicelor 
împărăteşti: „Câţi în Hristos v-aţi botezat, în Hristos v-aţi şi-mbrăcat”. Bucurie în cer s-a 
făcut, bucurie împărătească. Stihurile Apostolului sunt profetice: „Domnul este 
luminarea, Domnul şi Mântuitorul meu, de cine mă voi teme? Domnul este sprijinitorul 
vieții mele, de cine mă voi înfricoşa”?”. 

Până aici nu s-a arătat şi latura de primejdie a războiului. Pot apare lupte ascuţite, 
răniri, amăgri, curse, înfricoşări, vedenii mincinoase, năluci, halucinaţii, spăimântări. 
Mulțimea curselor o trece smerenia, ea nici măcar atinsă nu e. Vedenii nu primi, în 
primejdii atârnă-te de Dumnezeu. Apostolul călugăriei aminteşte încă o dată simbolul 
îmbrăcăminţii de război. Toţi sunt îndrumați de Apostolul Pavel să-şi întărească curajul, 
întemeindu-se pe tăria puterii lui Dumnezeu. Firea noastră trebuie să o îmbrăcăm cu 
toate armele cu care l-a bătut lisus pe potrivnic. Căci nu suntem împotriva firii, ci 
împotriva duhurilor răutăţii care au abătut firea de la Dumnezeu. Cu armele lui 
Dumnezeu vrăjmaşul spiritual poate fi biruit. Ca începători avem a ne lupta cu patimile 
noastre şi cu deprinderea sau învăţarea smereniei, care e o nouă armă. Pentru curse mai 
grele, războiul cu diavolul e al celor mai sporiți şi desăvârşiți. Aceasta e prin îngăduința 
lui Dumnezeu, fie ca prin om să-l judece Dumnezeu pe diavolul, fie ca pe om să-l 
smerească prin potrivnic. A sta drept în luptă nu e a firii omeneşti, nici a virtuţii tale, ci a 
Harului lui Hristos şi a tot ajutorul lui Dumnezeu. Apostolul se încheie cu un stih de 
smerenie din Psalmi, după care luptătorul prin firea sa e sărac, un neputincios, dar care 
poate striga în conştiinţa sa către Dumnezeu şi e auzit şi izbăvit din toate necazurile lui. 
De la cunoaşterea acestei sărăcii din fire, a sărăciei noastre de duh, de aici începe 
îmbogățirea noastră în Dumnezeu. 

Evanghelia călugăriei reaminteşte pe scurt că unui ucenic lisus îi cere: capacitate sau 
putere de dragoste, capacitate sau putere de suferință, mai exact spus de jertfă, îi cere o 
încredere neclintită în biruința asupra patimilor şi asupra puterii potrivnice, iar ca o 
încununare îi cere curajul smereniei sau al umilirii. Cu aceste însuşiri sufleteşti se ajunge 
la odihna sufletului sau nepătimirea. Acestea se pot ajunge încă în veacul acesta, iar în 
veacul viitor ucenicul va intra în ziua cea neînserată a odihnei. 

Sfânta Liturghie continuă, iar la vremea dumnezeieştii Împărtăşiri vine şi noul 

monah, căci după cum la primul Botez e rânduită şi Sfânta Împărtășanie, aşa şi la al 
urmării lui Hristos. „Cu sufletul şi cu trupul să mă sfinţesc, Stăpâne, să mă luminez şi să 
fiu Ție casă prin împărtăşirea Sfintelor Taine, să Te am pe Tine cu Harul viețuind întru 
mine, cu Tatăl şi cu Duhul, mult-Milostive, Făcătorule de bine”. „Ca focul şi ca lumina 
să-mi fie mie Trupul şi Sângele Tău cel scump, Mântuitorul meu, arzând materia 
păcatului şi mistuind spinii patimilor şi luminându-mă întreg pe mine, care mă închin 
dumnezeirii Tale”. Aceasta este taina unirii cu Hristos, unul din rosturile Liturghiei. 

În vremea rugăciunii Amvonului de la sfârşitul Liturghiei, noul călugăr primeşte o 
Evanghelie în mâini, ca bine să-şi întipărească în suflet acest testament nou pe care l-a 
primit şi el din darul lui Dumnezeu. Făgăduința lui către Dumnezeu o sărută toată 
obştea, sărutând şi ei Evanghelia şi crucea noului monah, întrebându-l cum îl cheamă. 
Noul monah îşi spune numele său nou şi fiecare îi urează să se mântuiască, să sfinţească 
şi el numele acesta şi să fie primite la Dumnezeu şi rugăciunile lui pentru obşte, pentru 
creştinătate şi pentru toată făptura. 

Cu aceasta se încheie Sfânta Liturghie, iar noul ales, cu lumânarea aprinsă, cu sufletul 
luminat, iese şi el din biserică şi merge la stareț sau egumen pentru blagoslovenie şi 
dulce povăţuire. Acesta îl învaţă iarăşi despre însuşirile sufleteşti cu care se realizează 
călugăria: ascultarea de Hristos, lepădarea de voia proprie, smerenia şi celelalte, din care 
l-a luminat şi pe el Duhul lui Dumnezeu în calea aceasta. Îi adânceşte în suflet 
statornicia şi dragostea de această prea-aleasă cale: „Aşa să-ţi fie toate zilele vieţii tale în 
călugărie ca ziua cea dintâi”. 

De acum, fiule, înfloreşte unde te-a chemat şi te-a sădit Dumnezeu. Amin. 


Concepţia Părintelui Arsenie despre monahism 


Am văzut şi răsăritul, şi apusul multor mănăstiri. 

Răsar, când grăiesc conştiinţei poporului prin simplă existența lor; şi apun, când 
această existență e pătată de nevrednicia viețuitorilor lor. De răsăritul sau apusul 
acestora atârnă încrederea sau neîncrederea ce le mai rămâne oamenilor în forța de 
creație a creştinismului. E destul să pomenim bisericile şi mănăstirile din Ardeal, 
înființate de ctitorii de peste munţi, ale căror vieţuitori au ţinut trează în conştiinţă 
unitatea ortodoxă a neamului. lar când vitregiile trecutului - urzite de Vatican - le-a 
dărâmat şi ars, s-au arătat mucenicii. 

E un apus frumos. 

Acesta ne-a ferit de cel ruşinos, al decadenţei actuale, când mănăstirile şi le 
desființează călugării. 

Aci e cazul de popas. Ce reînființăm, care situație? 

E frumoasă inițiativa şi trebuie apreciată, dar fără oameni îndeajuns formaţi, care să 
conducă cuminte ceea ce se adună la întâmplare, nu se ajunge decât la o situaţie 
decadentă. 

Iată câteva decadenţe: 

Sărăcia, cu care uneori se începe o mănăstire, determină cerşetoria, umblatul cu 
„pantahuza”, pretarea la slujbe pe rufărie, taxe pe slujbe - ruşini. 

Din diferența de zestre, pe care şi-o aduce fiecare, se nasc în obşte atitudini 
umilitoare, întâietăți nedrepte - destrămare sufletească. 

Oamenii din afară, care ajută prin donaţii mai de seamă, ba şi care n-ajută cu nimic, 
dacă nu li se are grija, încep să se amestece în treburile interne ale mănăstirii, să 
învrăjbească obştea şi să se învrăjbească şi între ei înafară - smintelile. 

Sănătatea fizică a fiecărui ins în parte trebuie medical şi dinainte ştiută. Aci e un 
punct gingaş, care nu mai trebuie neglijat. Nu pot fi primiţi în această nevoinţă de o viață 

a sfaturilor evanghelice, decât oameni perfect sănătoşi cu plămânii, inima, dar mai ales 
cu sistemul nervos, sângele şi glandele endocrine. Acestea din urmă, pricinuind oarecare 
jenă, rămân de obicei la voia întâmplării şi pradă unei păreri cu totul pe dos, mai ales 
între femei, că încetarea mai devreme a unor funcții de natură endocrină ar fi o 
învrednicire, un preludiu al sfințeniei. De fapt e o tragedie care bate la uşă: 
dezorganizarea mintală, în diferite grade, de unde înclinația spre exagerări, denaturări, 
habotnicii, închipuiri, năluciri - toate tulburări psihice din cauze netratate. De multe ori, 
„înclinația spre mănăstire” nu e de fapt o înclinație, ci o infirmitate de adaptare, din 
cauze organice sau din alte cauze. Adevărata chemare însă nu are nimic cu infirmitatea. 
Curajul de a alege liber acest mod de mântuire nu aruncă ponoase pe celălalt mod de 
mântuire, al familiei. Infirmii văd în mănăstire: vis, uşurare, litanie, ca să sfârşească în 
decepții şi sminteli. Adevărații chemați văd limpede eroica nevoință a desăvârşirii, fără 
ispita sfințeniei. 

De asemenea e foarte bine să se ştie de la început care e punctul de vedere al fiecărui 
ins asupra răului. Multe structuri psihice sunt pradă obsesiei răului, a păcatului, a 
diavolului, manihei asupra trupului şi osânditori ai familiei - obsesii şi interpretări 
nesănătoase ca obiecte de cugetare, dovedind un climat nesănătos al minții sau ducând la 
el. Speriații aceştia se dedau de capul lor la nevoințe care le ruinează amândouă 
sănătățile - nu sunt de nicio treabă în mănăstiri. lar dacă totuşi sunt primiți, sub influența 
structurii lor, obştea poate ajunge pradă mâncătoriei, lucrăturilor, viciilor, străini la 
trapeză şi rugăciune, ba chiar duşmani. Infirmii se fixează pe îngustimi neesențiale 
creştinismului, ca de pildă pe amănunte de tipic, de calendar (stilismul), chiar de pravilă, 
îngustimi habotnice, care au pricinuit Bisericii numai supărări. 

Întotdeauna se găsesc vieţuitori de mănăstire, dar foarte arareori se nasc povăţuitorii: 
stareții şi duhovnicii. Aceştia trebuie să fie minți luminate, vederi largi, buni cunoscători 
ai omului: limpezi în doctrină, îmbunătățiți în smerenie şi iscusiți în dreapta socoteală şi, 
pe deasupra, structuri cu o fericită îmbinare între iubire şi autoritate. Din câte au ei de 
făcut pomenesc doar una: 

Unificarea sufletească a obştii, ca toţi să fie într-un cuget. E atât de anevoios lucrul 
acesta, dar şi atât de mare, încât atrage prezenţa nevăzută a lui lisus într-o atare obşte. 
Iubirea de Dumnezeu şi de oameni, într-o obşte de un cuget, e ridicată de Noul 
Testament la valoarea de argument al existenţei lui Dumnezeu. Aceasta este ultima Lui 
definiție, poruncă şi rugăciune. lată rostul şi sarcina povăţuitorilor. Ziduri se pot face 
uşor, gospodărie la fel, adunare de vieţuitori foarte uşor - greutatea-i la ales. Căci mulți 
par buni, luaţi în parte, dar devin răi adunaţi laolaltă - devin ceea ce erau de fapt. 

Obştile mari, mari din neprevedere, chiar de-ar avea povăţuitori cu calităţi, cu cât sunt 
mai mari, cu atât au o viaţă mai scurtă. Fiecare ins e o lume de necunoscute. De aceea, a 
face unire între oameni, chiar puţini, e o dovadă de lucrare dumnezeiască şi, desăvârşit, 
numai El o poate face. 

Deci, ca încheiere a părerilor: decât realizări sortite decadenţei, sub raportul aşezării, 
al înzestrării şi al componenţei personalului, mai bine fără ele. Căci pietrele, păstrate aşa: 
moment de culme al trecutului, grăiesc mai bine conştiinţei poporului, decât realizările 
prezente fără nădejde. Nu multe mănăstiri, ci puţine: cât mai puţine, dar cu atât mai 
bune, şi nu prea mari. 


Sora noastră Frăsina 
Am citit cele comunicate de dincolo. Ți le trimit îndreptate după gramatică şi pe unde 


era nevoie şi după conţinut. 
Îți preţuiesc darul ce ţi-a dat Dumnezeu, însă grijă trebuie să avem amândoi. Din 

învățătura Părinților reiese că trebuie să ne ferim de fapte neobişnuite, precum sunt 
vedeniile, comunicările şi altele. De ce? Pentru că în ele se pot strecura şi înşelăciuni. 
Diavolul ia un chip şi zice că-i Hristos şi aşa mai departe. Părinții ştiu slăbiciunea firii 
omeneşti uşor de amăgit. 

Preoţii au datoria de a cerceta duhurile. Şi pe ce vom cunoaşte? Pe roade. Deci, dacă 
în sufletul tău sporeşte smerenia, dragostea de Biserică, iubirea de oameni, ascultarea de 
preoți, nu eşti în înşelare, ci în adevăr. 

Dacă însă încolţeşte în sufletul tău o părere de sine, precum că eşti sfântă, eşti aleasă, 
de tine trebuie să asculte oamenii, darul tău a alunecat în înşelăciune. 

Aşa mi se pare din câte mi-au spus chiar preoții, că ar fi alunecat şi Petrache (Lupu 
n.n.) de la smerenie. Deci sora noastră, vezi să fii cu grijă asupra cugetului inimii tale, că 
mulți cu dar s-au pierdut ieşind de sub povaţa cea după dreptate. Nu te bănuiesc de astea, 
dar faptul că Maica Domnului te laudă şi te numeşte că vei fi sfântă şi sfânta sfintelor - 
chiar dacă acolo vei ajunge, cum a ajuns şi Maria Egipteanca totuşi mă pune pe gânduri. 
Lauda pe mulţi i-a făcut să se afume la minte cu mândrie. Deci ori de câte ori vei mai 
auzi cuvântul acesta de laudă, adă-ţi aminte de păcatele tale şi te apără de primejdia 
părerii de sine. 

Văd că şi eu mă pomenesc lăudat. Îmi roşeşte obrazul de ruşine ştiindu-mi căderile şi 
dând din căderi în căderi. Dacă nu fac slujbă, după cum vedeţi - e şi de pe urma faptului 
că mi-am pierdut omenia înaintea lui Dumnezeu şi a Maicii Domnului. Şi cel puţin în 
fața conştiinţei să nu mă fățărnicesc. 

Cuvintele pe care mi le-ai trimis sunt o aspră dojană şi pentru mine şi de tare mult 
folos, tocmai prin faptul că mă laudă pe nedrept. 

Apără-te şi tu aşa. 

Nu dau sfaturi şi porunci Stăpânei, dar strig neputința noastră, a mea şi a ta, şi 
mărturisim că primejdia dă târcoale şi sfinților, de cum nouă păcătoşilor. 

Fugi chiar de lauda Maicii Domnului. 

(Dacă îndreptarea asta, din părintească purtare de grijă, te bucură, e semn bun, dacă te 
înțeapă puţin, e părerea de sine - mândria - care se dă de gol.) 

Dorul şi ţinta noastră e mântuirea şi nu vedenia. Sufletul e aşa de înclinat după 
bucurii, încât se lipeşte de bucuria vedeniei - chiar bună - şi nu învaţă că liberarea e a nu 
dori nimic, decât mila sau iertarea lui Dumnezeu. 

Cu îndreptări de felul acesta - dupa poveţele Părinților - darul tău se va desăvârşi 
încât să-ți placă tot ceea ce vine din părintească purtare de grijă. 

Saul L-a văzut pe Domnul pe drumul Damascului, totuşi l-a trimis la o slugă smerită 
a Sa din Damasc, acoperind darul cu smerenie. După 14 ani de osteneală, după răpirea în 
Rai, acelaşi Pavel a simțit trebuinţa să arate propovăduirea sa celorlalți Apostoli, nu 
cumva „să fi alergat în deşert”. Aceasta nu era o îndoială a sa, ci era o ocrotire a lui 
Dumnezeu, era dulama smereniei, care păzeşte de cădere. 

De cădere s-au temut toți sfinții. Prin urmare, vezi şi tu să nu iei sus lauda şi să te 
trezeşti pe Jos. Asta ţi-o spune un slujitor mai păcătos al Maicii Domnului. 

Suntem înjugați cu neputința tocmai ca să nu cădem. Deci cu cât te vei vedea şi mai 
nevrednică în cugetul şi-n viaţa ta, cu atât eşti mai aproape de adevăr şi mai ferită de 
primejdii. Întru cunoştinţa neputinței se săvârşeşte darul lui Dumnezeu. 

Cu toate acestea, vorbind cu oamenii, să nu faci caz cu neputințele tale. Nici cu 
neputințele nu e bine să ne prea lăudăm. Şi asta e o plăcere păcătoasă, dovedind iubire de 
sine. 

N-am răgazul să-i scriu mai pe larg şi Părintelui Grovu, de aceea du-i scrisoarea asta 
şi vezi ce părere are. L-aş ruga să lucreze pe față şi sub ştirea Mitropolitului. El nu se 
prea învoieşte la lucrul lui Petrache, nici la cel de aici, deşi nu se opune, însă când e 


) 


| vorba de a vorbi pe la adunările Oastei, cred că s-ar învoi. Deci să-ți ceară Părintele 
| Grovu încuviințarea de la Vlădica de a vorbi la Oaste. În Biserică scrie că femeia să tacă. 
Deci nu stricăm cele scrise. V-a motiva cererea cum va şti şi, pe căile rânduite, îți va 
| aduce încuviințarea. 
| Am vrut să te cruţ de îngrămădirea oamenilor, fiindcă ei doresc să afle viitorul ăsta 
pământesc, ce-o mai fi, ce-o mai veni, şi cu asta tot samă de nimica e. Să-i îndrumi la 
| Biserică, la căile curăţiei de păcate. Să nu li se pară destul că au vorbit cu tine sau cu 
| mine. 
Transformarea omului e ceea ce trebuie, din rău - bun, din păcătos - mai curat, din 
| slab la minte - mai cuminte, din om vechi - om nou, - omul lui Dumnezeu, smerit, iubind 
| pe toți oamenii şi iubind pe Dumnezeu şi toată lumea sfinţilor mai mult decât viața sa. 


Cu părintească iubire şi purtare de grijă, 
Arsenie. 
Roagă-te pentru toată lumea. 
18. II. "46 

Scrisoare adresată Maicii Teoctista Rusalim 


Suferința acceptată, smerită, face din Lazării acestei lumi un Lazăr din Sânul lui 
Avraam încă din lumea aceasta. 

Numai când vei ieşi din trup şi când va suna trâmbiţa de judecată, atunci vei vedea 
pentru câți şi pentru cine ai răbdat şi atunci se va sfârşi orice durere şi orice suferință. 

Prin aceste ce rabzi îți împlineşti făgăduinţele şi îți faci iadul de aici de pe pământ de 
care te va scăpa Dumnezeu dincolo pe tine şi pe toți din neamul tău. 

i-am spus că altcineva murea de mult în locul tău, dar dacă tu rămâi în viață e semn 
sigur că ai un rost nevăzut de tine în viaţă şi în aceste condiţii de necrezut - şi asta e 
călugăria ta. 

Prin secetă sufletească au trecut şi sfinţii, a trecut şi lisus pe Cruce când a zis despre 
părăsire, dar nimeni nu a fost părăsit. Uscăciunea sufletească nu e o deznădejde, ci e una 
din nevoinţele cele fără de voie care cu mult mai mult spală sufletele cu ostenelile cele 
fără de voie. 

Şi nu uita că lisus a fericit pe săraci, pe Lazări şi pe smeriţi. 

TÂNĂRUL BOGAT" 
-1- 


Un tânăr frământat de întrebări; de cea mai mare întrebare: ce să fac să moştenesc 
viața cea veşnică? Auzise de „Proorocul”. Se apropie de Mântuitorul cu cuviință, ca unul 
ce era de neam bun: 

- „Învăţătorule bune, ce să fac să moştenesc viaţa cea veşnică?” Mântuitorul îi 
întrerupe întrebarea: „Ce mă numeşti «bun» - singur Dumnezeu e bun”. - Ca şi când ar fi 
vrut să-l corecteze de mai înainte în părerea ce-o avea tânărul despre bunătate sau chiar 
despre bunătatea sa. (Sunt oameni care se bat în piept că-s cinstiți. Aşa o fi; dar să nu 
creadă că cinstea e numai atâta câtă o au ei. Cinstea şi bunătatea câtă o avem noi e o 
măsură prea mică faţă de mărimea ei adevărată, cum sunt acestea numai la Dumnezeu). 
lată cum îl ridică dintr-o dată la o înțelegere mai adevărată despre bunătate. Mântuitorul 
ştia sigur că tânărul nu-L cunoaşte, ci-L socoteşte numai ca pre un Prooroc în Israel. 

- „Ştii poruncile Legii?” (Şi i le spune Mântuitorul pe scurt: să nu curveşti, să nu 
ucizi, să nu furi şi celelalte; începe cu porunca ce l-ar primejdui mai mult - tânăr fiind.) 
Deci dacă vrei să intri în viaţă, ţine poruncile. Tânărul „voind să se îndrepteze” - unii din 
părinți spun: vrând să se laude înaintea Mântuitorului, mărturiseşte că toate acestea le-a 
păzit din tinereţele sale. E de crezut; familiile alese păzesc poruncile legii. Totuşi tânărul 
acesta, deşi împlinesc poruncile, stăruia în el nemulțumirea cu sine însuşi şi cu 
omeneasca sa bunătate. 

- „Vrei să fii desăvârşit? Mergi vinde-ți averile tale şi le împarte săracilor şi vei avea 
comoară în cer, şi vino urmează-Mi Mie!” 

La nimeni până aci n-a cerut lisus să-şi vândă averile! Tânărul voia mai mult decât 
intrarea în viață., de pe urma împlinirii poruncilor. 

„Vrei să fii desăvârşit?” - împlineşte sfaturile! 

Pe cuvântul acesta se întemeiază călugăria! 

Deci iată ce făgăduință dau călugării: că împlinesc mai mult decât poruncile; se 
făgăduiesc să împlinească sfaturile: al sărăciei, al viețuirii curate şi al urmării 
Mântuitorului, ascultători făcându-se lui Dumnezeu şi povăţuitorilor lor. 

Aci tânărul, luat oarecum pe neaşteptate, nu şi-a dat seama Cine îl cheamă şi la ce îl 
cheamă. N-a adâncit răspunsul Mântuitorului şi a plecat întristat. 

Mântuitorul, dând din cap, a văzut că era lipit cu inima de bogăţie şi n-a cugetat 
destul de adânc. Şi a zis ucenicilor cuvântul acesta: „Cât de anevoie vor intra bogaţii în 
Împărăţia lui Dumnezeu” - gândindu-se la ispitele şi primejdiile bogăției. Atunci au zis 
ucenicii: „Doamne, dar cine poate să se mântuiască?” Era credinţa la cei vechi că bogații 
se pot mântui mai uşor, ca unii ce au miei şi boi şi pot aduce jertfe, pe când cei săraci 
n-au de unde aduce jertfe. 

„Ceea ce la oameni e cu neputinţă, e cu putinţă la Dumnezeu !” Jertfele oamenilor nu 
pot să-i mântuiască, ci numai jertfa de pe Cruce a Mântuitorului ne este dată spre 
mântuire. 

Înţelesul bogăției: 

Nu sărăcia te mântuieşte, nici bogăţia nu te osândeşte; precum nici bogăţia nu te 
mântuieşte, nici sărăcia nu te osândeşte, ci cum ai sufletul tău şi față de bogăţie şi faţă de 
sărăcie. Eşti sărac şi zorit cu gândul după avere, iată că nu te mântuieşte sărăcia ta. Eşti 
bogat, dar desfăcut cu inima de bogăţia ta, iată că nu te primejduieşte bogăţia ta. Cum 
stai cu sufletul şi față de una şi faţă de alta, de la asta atârnă mântuirea sau osânda ta. 

lată împărați care s-au mântuit: sfântul împărat Constantin şi maica sa, Elena; 


'* Părintele Arsenie Boca, Cuvinte Vii, ed.Charisma, 2006 

împărăteasa Irina; sfântul Ioan Gură de aur era de neam înalt şi având bogăţie; sfântul 
Vasile avea bogăție, dar avea inima dezlipită de ea şi trăia ca şi cum n-ar fi avut-o. 
Sfântul Vasile a întemeiat din averea sa primul spital. 

Maica Domnului nu era o cerşetoare. Sfântul Marcu avea case în Ierusalim. Pescarii 
aveau oameni angajați. 

Mai departe ştim din predanie despre tânărul acela, că după Răstignirea Mântuitorului 
şi după Înviere, dovedindu-şi dumnezeirea Sa, după Înălţare şi după Pogorârea Duhului 
Sfânt, a auzit şi el despre toate acestea şi abia atunci şi-a dat seama cine era Cel cu care 
vorbise el şi nu L-a înţeles. Iar când a văzut uciderea lui Ştefan şi liniştea lui cerească, 
precum şi propoveduirea pe față şi fără nici o frică a Apostolilor, a venit acasă şi s-a 
mărturisit creştin, lepădându-se de toate, aşa cum îl sfătuise lisus. 


Sâmbăta, Rezumat după omilia 
25.X1.946 I.P.S. Mitropolit Nicolae Bălan 


„MÂNAȚI MAI ADÂNC!” 
si Dia 


Cu aceste cuvinte a sfârşit lisus zdroaba de toată noaptea a unor pescari, întorcându-o 
întru o aşa bucurie, încât printr-însa au cunoscut că lisus e Dumnezeu, Stăpânul mărilor 
şi al vietăţilor dintr-însa. 

Oricine dintre noi poate ca s-ar mulţumi cu atâta; cu bucuria că Dumnezeu i-a ajutat 
la necaz, cu recunoştinţa pentru un moment. 

Simon pescarul a mai făcut ceva: şi-a simţit toată nevrednicia sa de om în preajma lui 
Dumnezeu, şi, neputând scăpa de simţământul nevredniciei, a spus o vorbă, care poate fi 
şi potrivită şi nepotrivită: 

„Doamne, ieşi de la mine, ca om păcătos sunt!” 

Domnul, nu numai că nu l-a ascultat să se ducă de la el, dar l-a chemat la Sine, printre 
primii ucenici. L-a chemat din marea peştilor, unde n-a avut necaz decât o noapte, în 
marea societății omeneşti: apostol, pescar de oameni, unde „necazurile Evangheliei” ţin 
toată viaţa. 

Ca pescar de oameni, ca vestitor al Evangheliei lui Dumnezeu, s-a îndoit de câteva ori 
în misiunea sa. Odată - dorind el - Iisus l-a chemat pe valuri. În curtea lui Pilat de trei ori 
s-a lepădat de Iisus. Iar ultima dată - spune o predanie - Petru, văzând urgia prigoanei lui 
NeronCezarul, a fugit, vrând să scape. Atunci, spune predania, lisus i s-a arătat mergând 
spre cetate. Petru-"pescarul”, cum îl numeau creştinii în ascuns - L-a întrebat: „Unde 
mergi Doamne?” Iar lisus i-a răspuns: „Merg la Roma să mă răstignesc a doua oară!” 
Petru şi-a înţeles greşala şi dojana pe care i-a făcut-o Iisus. 

Întors de Dumnezeu iarăşi la misiunea sa, la necazurile morţii pentru Viaţă, sigur că, 
- după cuvântul ce-l auzise odinioară: „mână mai adânc” - a simțit din nou nevrednicia 
sa de om şi bucuria pe care 1-a făcut-o Dumnezeu, bucurie care a covârşit necazul firii, 
cu adâncurile rostului dumnezeiesc. În necazurile, pline de bucurie, ale Evangheliei, 
mult mai multă roadă a adus creştinătăţii moartea sa mucenicească pentru lisus, decât 
dacă şi-ar fi cruțat viaţa pentru sine. 

lată ce rosturi au avut cuvintele lui lisus „mână mai adânc”, în viaţa şi misiunea 
ucenicului Său Petru-,,Pescarul”. 

x 

Ce învățămite putem desprinde noi din cuvântul lui lisus: „mânați mai adânc”? 

- Că în toată strădania noastră bună, să mânăm mai adânc. Necazul, piedicile sau 
încercările sunt puse ca să le trecem, iar nu ca să ne oprim sau să ne întoarcem păgubaşi. 

- Încercările de tot felul sunt binecuvântate de Dumnezeu şi trimise oamenilor, cu 
rostul ca din prilejul lor să ne întâlnim cu El, căci de la El primim puterea neobişnuită, 
care întoarce necazul în bucurie. 

- Că întotdeauna, ori de câte ori ne întâlnim cu Dumnezeu în necazuri, toate sunt 
chemări de a-l fi mai aproape, de a-l fi ucenici, de-a nu tăcea binefacerile Sale către noi. 
Că mare trebuinţă au oamenii, confrații noştri, de mărturia noastră, precum că în 
încercări e mai aproape Dumnezeu de noi şi noi de El. 

- Să mânăm deci mai adânc rosturile vieţii acesteia şi ale tuturor încercărilor ei, că 
sfârşitul lor e moartea păcatului şi întâlnirea nedespărțită cu Dumnezeu. 

- Că fără găsirea lui Dumnezeu în încercările vieţii, viața noastră ar fi o noapte de 
zdroabă zadarnică, mai zadarnică decât odinioară cea a lui Simon pescarul. 

Nu pricepem viaţa fără Dumnezeu. Dar Îl pricepem pe Dumnezeu din necazurile 
vieţii - bune toate - şi din ele propoveduim pe Dumnezeu. 

- Şi propoveduiţi-L şi voi! 


Sâmbăta 
5.[X.948  Duminecă; Luca 5,1-11. 


O ÎNTREBARE IUBIRII 
-3- 


„Căci aşa a iubit Dumnezeu lumea, încât pe Fiul Său Cel Unul-Născut L-a dat, ca 
oricine crede în El să nu piară, ci să aibă viață veşnică” (Ioan 3,16). 

- De ce L-a dat Dumnezeu pe Fiul Său, lisus, spre jertfă, „şi încă jertfă de cruce”? 

- Pentru că singurul grai care mai poate răzbi până la inima oamenilor, s-a dovedit că 
nu mai rămâne altul, decât Jertfa Cuiva pentru ei. 

Când moare cineva pentru tine, pe acela nu-l poţi uita niciodată. 

La începutul unuia dintre războaie ieşise o lege că poți lipsi de la război dacă îţi 
găseşti un înlocuitor. Greu de găsit înlocuitor la moarte. Era undeva un om, cu o casă de 
copii, dar necredincios şi trebuia să plece la război. Când la plecare, iată vine la el un 
tânăr şi-i spune: „Eu sunt singur, chiar dacă mor după mine nu plânge nimeni; merg eu 
în locul d-tale la război!” S-a dus tânărul. După oarecare vreme tânărul cade rănit de 
moarte şi cum ajunge acasă moare. 

Mormântul său era mereu împodobit cu flori şi nimeni nu ştia cine i le pune, până 
când într-o noapte a fost găsit necredinciosul că-i ducea flori la mormânt. 

- Bine, dar tu nu crezi în Dumnezeu! 

- Ba acum cred, fiindcă numai Dumnezeu i-a putut da tânărului acestuia iubirea de 
mine şi de copiii mei, ca să meargă el în locul meu la moarte, şi asta numai Dumnezeu a 
mai făcut-o, când a trimis pe Fiul Său să moară în locul nostru! 

Întrebarea: 

Dacă aşa de mult ne iubeşte Dumnezeu, cum se face că viața noastră e aşa de apăsată 
de tot felul de încercări? Sau, punând întrebarea cu cuvintele Scripturii: De ce „pe cel 
ce-l iubeşte Dumnezeu îl ceartă, iar pe cine-l primeşte îl bate”? Cu alte cuvinte, dacă aşa 
de mult ne iubeşte Dumnezeu, de ce-i viaţa noastră aşa de necăjită? 

- Fiindcă „pe cât sunt de departe răsăriturile de la apusuri aşa sunt de departe 
judecăţile Mele de judecăţile voastre” (Psalmul 102,12; Isaia 55,8-9) - zice Domnul! O 
mică pildă: altfel sunt judecăţile unui tată care-şi ia la rost copiii, decât e socoteala 
copiilor. Dar când copiii vin la minte deplină, atunci înţeleg care a fost judecata tatălui 
lor când le-a dat bătaie. 

(Sf Marcu Ascetul, Filocalia I, pedeapsa - întărire.) 

Aşa şi noi, cât suntem înfăşuraţi în trup, suntem destul de legaţi într-o înţelegere 
trupească a vieții, într-o înțelegere pruncească. Dar când vom scăpa de muritorul acesta 
de pe noi, atunci cu mare recunoştinţă vom mulțumi lui Dumnezeu pentru toate 
încercările la câte ne-a supus cât eram în lume. 

Trebuie, prin urmare, să lungim vederea până dincolo de zarea vieții acesteia, până în 
cealaltă împărățiie, că altfel nu putem pricepe necazurile vieții acesteia, şi, 
nepricepând-o pe aceasta prin cealaltă, n-o putem răbda. 

Dar, dacă o înțelegem aşa cum este, pe una în legătură cu alta, atunci oricum ar fi de 
necăjită, capătă o valoare neprețuită. Şi atunci se întâmplă un lucru minunat: omul 
iubeşte necazurile şi pe toți cei ce-l necăjesc îndeosebi. De-acum creştinul stă liniştit pe 
conducerea lui Dumnezeu şi vede că orice cruce a vieții sale este o mărturie a iubirii 
părinteşti a lui Dumnezeu; orice cruce e o treaptă a desăvârşirii. 

Deci dacă ne împărtăşim cu Sfânta Jertfă a Domnului, ne împărtăşim cu Taina Iubirii 
supreme a lui Dumnezeu, împărtăşire, care, printre alte daruri, are şi pe acesta: că ne 
ridică de la înţelegerea pruncească a vieţii la înțelegerea pe care o avea Iisus, în temeiul 
căreia Îi suntem următori convinşi şi liniştiţi, oricât de neliniştită ar fi marea vieţii de 
aici. 

Ştim Cui credem şi ştim Cine-i la cârmă! 


Sâmbăta, 
12.1X.948 


ZIUA CRUCII 
-4- 


Într-una din cântările Bisericii, alcătuită după Psalmii lui David, preamărim pe 
Dumnezeu în cuvintele: „Sfânt este Domnul Dumnezeul nostru; înălțați pe Domnul 
Dumnezeul nostru, şi vă închinați aşternutului picioarelor Lui, că Sfânt este”. O altă 
cântare bisericească, preamărind crucea zice: „Acum vedem aşternutul unde au stătut 
picioarele Tale Stăpâne...” „Astăzi cu adevărat cuvântul cel de Dumnezeu grăitor al lui 
David a luat sfârşit, că iată arătat ne închinăm şi aşternutului preacuratelor Tale 
picioare.” 

Deci până la răstignirea Domnului pe cruce, crucea era lemnul morții celei mai de 
ocară. Prin sfintele Sale patimi, lisus a schimbat ocara în slavă, încât Apostolul Pavel nu 
găsea alt cuvânt în care să se laude decât în Crucea Domnului, mustrând pe cei ce sunt 
vrăjmaşii crucii. 

Deci lemnul crucii a fost prevestit prin prooroci, prin Moise şi prin David. Prin 
proorocul David ne porunceşte să ne închinăm Crucii, aşternutului picioarelor Lui, că 
sfânt este. 

Oare de ce zice despre Cruce că e aşternut numai al picioarelor Lui? - Fiindcă Iisus 
S-a răstignit pe Cruce nu cu ființa Sa dumnezeiască, ci cu firea omenească, Adam cel 
nou, ceea ce în graiul profetului e tot una cu picioarele lui Dumnezeu. 

Să lămurim ceva şi din înţelesul crucii ca suferinţă. 

Suferinţa, necazurile, încercările sunt cea mai necunoscută cruce, deşi fiecare are de 
dus câte una. Mai toţi se roagă lui Dumnezeu să-i scape de cruce. Nu e bine aşa. E semn 
că oamenii nu-i cunosc rostul şi nu-i cunosc pe sfinţi. lată de pildă ce spune sfântul 
Marcu Ascetul, că prin aceasta se cunoaşte dacă o are cineva, dacă primeşte cu bucurie 
necazurile. Tot acest sfânt ne spune despre crucea încercărilor, că pentru trei pricini vin 
asupra noastră: 1. ca pedeapsă pentru păcatele făcute („pedeapsă” în graiul bătrânilor 
înseamnă învăţare de minte); 2. pentru ferirea de cele ce altfel le-am face; şi 3. pentru 

întărirea virtuții. „Să nu spui că se poate câştiga virtutea fără necazuri: căci virtutea 
necercată în necazuri nu e întărită!” (Filocalia I, p. 236. 66). 

Cea mai grea încercare a vieții este necazul morții. Cum stăm față de o asemenea 
încercare? Ar trebui să stăm şi mai liniștiți ca faţă de cruce; fiindcă Mântuitorul, prin 
moartea Sa, a schimbat nu numai rostul crucii din ocară în slavă, ci a schimbat şi rostul 
morții şi l-a făcut bun. Până la lisus moartea era o pedeapsă dată firii omeneşti, plată a 
păcatului. De la înfrângerea morţii, prin învierea Omului nou, moartea, cea mai grea 
încercare a vieții acesteia, s-a schimbat în moarte a păcatului şi a izbăvirii firii omeneşti. 
Aşa ne învaţă sf. Maxim Mărturisitorul. 

Iată de ce prăznuind Crucea vorbim de înviere şi a morţii omorâre. 

Acestea sunt cunoştinţe duhovniceşti care dau curaj vieții acesteia, îi dau înţeles şi o 
linişte cu atât mai mare cu cât e mai învolburată marea societății omeneşti. 

Iată pe ce temelie stăm, în praznicul Înălţării, când zicem: 

„Crucii Tale ne închinăm Stăpâne şi sfântă Învierea Ta o lăudăm şi o mărim!”... 


Sâmbăta 
14 sept.949 Ziua Crucii. 


OAMENI CARE „AU LĂSAT TOTUL” 
-5- 


„Trăgând luntrile la țărm, au lăsat totul şi au mers după EI”. 

(Luca 5,11) 

1. „Toată noaptea ne-am trudit şi n-am prins nimic, dar 

2. pe cuvântul Tău voi lăsa mrejile jos.” 

3. Pescuitul minunat. 

4. Au lăsat totul: (luntri, peşti, casă, părinți, nevastă) şi au mers după El. Au simţit că 
nu-i chema un om, om ca oarecare, ci îi chema un Om ca nimeni altul. Dumnezeu se 
făcuse om. Un om sărac, bun, blând şi de-o nemaivăzută smerenie. Prin acestea se 
străvedea Dumnezeu; sufletul lor simțea şi pe loc s-a aprins de o mare dragoste de El, cât 
au uitat toate şi nu le-au mai trebuit acelea, ci numai pe El. 

Este prin urmare o sete, o foame, o trebuință a sufletului, care nu se stâmpără cu 
nimic altceva decât numai cu Dumnezeu; iar când Îl găseşte nu-i mai trebuie nimic din 
cele de aici, ci pe toate le lasă şi urmează Lui. 

Mântuitorul lisus cheamă ucenicii - urmaşii Apostolilor - până la sfârşitul veacurilor. 
Durerea este, că deşi noi Îl cunoaştem şi ştim cui credem, noi nu lăsăm nimic din ale 
noastre şi totuşi ne ţinem că-l urmăm Lui. De aceea întunerecul necunoştinţei de 
Dumnezeu şi de noi înşine s-a întărit, şi tot mai grea se face noaptea fără de Dumnezeu. 
Şi aşa iată că lumea întreagă se trudeşte toată noaptea şi nu prinde minte deloc. Oamenii 
se revarsă unii peste alţii în valuri de mare, cum nu s-a mai văzut mai mare potop de 
valuri. 

Dacă lăsăm lucrurile să meargă în voia valurilor şi nu vom face ca Simon pescarul de 
odinioară: „După cuvântul Tău...” truda oamenilor va fi din ce în ce mai zadarnică; 
noaptea necunoştinței de Dumnezeu din ce în ce mai întunecoasă, - şi aceasta pentru 
înmulțirea fărădelegilor. - Ştiu că şi astăzi lasă oamenii toate, dar neurmând pe nimeni. 
Şi bătaia e aşa de mare cât sare pământul în bucăţi. lar pământul, după graiul Scripturii, 
e inima oamenilor. Aceia de bucurie că au aflat pe Domnul au lăsat toate şi erau fericiți, 
urmând pe Domnul. Cei din zilele noastre, care lasă toate de urgia prăpădului, fiindcă 


n-au urmat pe Domnul, au vai peste vai. 

Se răresc păstorii. „Iată vin zile zice Domnul Dumnezeu, în care voi trimite foamete 
pe pământ, nu foamete de pâine şi nu sete de apă, ci de auzit cuvintele Domnului” 
(Amos 8,11). Ce e de făcut? Răspuns: Copii curați, neîncărcați de atâtea păcate 
părinteşti, mai străvezii spre Dumnezeu, în stare să lase toate pentru dragostea de 
Dumnezeu şi Evanghelia Sa. 

lată de unde începe chemarea Apostolilor, a propoveduitorilor de Dumnezeu 
neînfricaţi şi în stare a purta necazurile Evangheliei: de la noi toți. Roade şi nu frunze! 
Soarta apostoliei în lumea aceasta e împreunată cu primejdie de moarte. Dar dragostea 
de Dumnezeu ne desface de orice dragoste de pământ sau grijă de viaţă. 

Întâlnirea cu Mântuitorul schimbă pe oricine. Iar cine L-a întâlnit, nu poate să nu-L 
propoveduiască, să aibă şi alții parte de neasemănata bucurie de a-L urma pe El toată 
stadia vieții. 

x 

După Înviere: 

Maria Magdalena, Petru; Luca şi Cleopa spre Emaus. 

Saul pe drumul Damascului. 

Toţi avem datoria de a-L propovedui cu cuvântul, cu fapta, dar mai ales cu dragostea. 
Iar dacă vremea ne-o va cere, să ne ajute să lăsăm toate cu bucurie pentru Dumnezeu, şi 
să-l urmăm Lui, şi în veacul de acum şi în cel viitor. 

Chemarea ucenicilor lui lisus în lume: 

Matei 10. Faptele Apostolilor 26,16-138. 


Sâmbăta 


SFÂNTUL VASILE CEL MARE: 
-UN IERARH DE ATITUDINE- 
-6- 


Se scriu lucrurile acestea, mărturie pentru creştinii care vor să înțeleagă că trăim cele 
mai bune vremuri de mântuire. Iată dovada istorică: 

La anul 313 de la Hristos, Împăratul Constantin a dat edictul de la Milano, prin care 
recunoscu creştinismul printre religiile de stat. Mare bucurie în creştinătate! Dar... cum 
au scăpat creştinii de sub grijă, de îndată ce au trecut din ilegalitate la libertate, la 
persoană juridică, viața morală a creştinilor începu să se destrame. Cum şi-au primit 
averile înapoi - urmaşii mucenicilor - puţini au mai rămas care să nu se încovoaie cu 
dragostea mai mult spre lumea aceasta. 

Deci de îndată ce-au ieşit de prin găurile pământului la larg, de îndată ce-au scăpat de 
prigoanele Cezarilor, cu un cuvânt de îndată ce-au ieşit din împrejurarea de jertfă a 
vieții, când adică nu mai era o primejdie a mărturisi creştinismul pe faţă, s-a întâmplat că 
şi dragostea de Dumnezeu şi grija de suflet, până la aşa măsură răciseră, încât au început 
creştinii a se lua după un rătăcit, Arie, care tăgăduia dumnezeirea Mântuitorului, chiar 
piatra cea din capul unghiului, prin care stă sau cade cineva din creştinism. 

De îndată ce creştinismul, mai bine zis creştinii fură lăsaţi la larg, se înmulți şi 
înclinarea de-a cădea din creştinism. (Nu ştiu cum, dar parcă nu e nimic pe lume fără o 
rânduială; a venit şi pentru aceştia o căpetenie, după care să se ia.) Parcă de-aici începe 
judecata, care desparte oile de capre. Ar fi fost mare mirare să nu se arate şi o atare ispită 
de necredinţă, de vreme ce, odată cu Împăratul Constantin, au trecut, cu numele, la 
creştinism, două treimi din imperiu. Era „la modă” să ai credinţa împăratului; deşi toți 
aceşti creştini cu numele, cu puţin înainte s-ar fi îngrozit de primejdiile mărturisiri lui 
Hristos. Deci nu e de mirare ca toţi aceştia, la care se mai adaugă şi urmaşii lui 

Constantin, ba chiar şi mulți episcopi, să se trezească la un moment dat, mărturisind o 
credință alăturea de creştinism, totuna cu necredinţa. Nu e greu de-a înţelege cum au 
ajuns lucrurile astfel. 

Când viaţa aceasta e încurajată de statornicia bogăției, de negrija întâmplărilor, omul 
se strică; iar o viaţă stricată de patimi strică şi mintea, care, odată stricată, nu mai 
deosebeşte adevărul de minciună sau binele de rău, ci le zice tocmai întors: răului bine şi 
minciunii adevăr. 

Încetând prigoanele, aşa se stricaseră purtările creştinilor şi aşa se întindea tăgăduirea 
dumnezeirii Mântuitorului, încât , zice un istoric al vremii, dacă Dumnezeu n-ar fi trimis 
pe sfinții Vasile, Grigorie şi loan, ar fi trebuit să vie Hristos a doua oară. (Căci 
fărădelegile grăbesc Judecata). lar un filosof creştin din vremea noastră, făcând o 
supraprivire asupra istoriei creştinismului, la fel găseşte că, creştinii au trecut cu succes 
prima ispită ridicată împotriva creştinismului: ispita persecuțiilor, dar n-au trecut cu 
acelaşi succes şi ispita a doua, a triumfului (asupra păgânismului). E şi explicabil: prima 
ispită a întâlnit în faţă creştini adevăraţi, care se hotărâseră într-un fel cu viaţa aceasta: 
s-o jertfească pentru Dumnezeu; pe când ispita a doua, a triumfului, pentru care trebuie 
să fii înțelept s-o ocoleşti, a găsit în faţă o mare turmă de creştini figuranți. 

Dar iată cum Providența a descâlcit lucrurile: pentru cei credincioşi a trimis pe sfinți; 
iar pentru figuranţi, şi îndeosebi arieni, a trimis pe împăratul Iulian Apostatul, care din 
creştin s-a declarat păgân şi vrăjmaş al lui Hristos. Ba ca să-şi bată joc de o proorocie a 
Mântuitorului, a întreprins un război în cale la Ierusalim, ca să zidească templul lui 
Solomon. În luptă însă s-a trezit cu o săgeată otrăvită în piept. Aceasta l-a îngrozit şi l-a 
făcut să strige: „M-ai învins Galileene!” 

Deci toţi cei ce tăgăduiau dumnezeirea Mântuitorului, ca să facă pe placul împăratului 
apostat, ca să fie „la modă” s-au lepădat de creştinism. 

Dar parcă era un făcut: toţi cei ce s-au lepădat de Hristos nu se mulțumeau numai cu 
lepădarea lor, ci urmăreau şi lepădarea altora; iar dacă aceia se împotriveau, vrajba era 
gata şi începea prigoana. lată focul în care se lămuresc credincioşii, iată firul de legătură 
cu înaintaşii lor - mucenici. 

Sunt vremuri, şi împrejurări în toate vremurile, când, a spune adevărul şi a 
propovedui îndreptarea, îți pot pune viaţa în primejdie de moarte. Aşa s-au întâmplat 
lucrurile în zilele lui loan Botezătorul şi a lui Irod şi aşa s-a întâmplat în zilele sf. loan 
Gurădeaur şi a împărătesei Eudoxia, fiindcă loan cerea dreptul văduvei împotriva 
împărătesei. Sfântul loan Gurădeaur a avut odată, apărând văduva, cuvintele acestea: 
„Larăşi se tulbură Irodiada, iarăşi cere pe tipsie capul lui Ioan ...!” Pentru curajul său de-a 
apăra săracul împotriva lăcomiei bogatului Sf. loan a trebuit să ia calea exilului, prigonit 
de împărăteasă, până când, sfârşit de puteri, a murit pe drum. lar Eudoxia era ariană. 

Un creştinism fără recunoaşterea lui lisus ca Dumnezeu şi Stăpân al lumii, nu-ți 
obligă viața la a o face mai curată. lar cu cât viaţa se face mai necurată, cu atâta 
te-ntuneci dinspre Dumnezeu până la a-L tăgădui cu totul şi a I te face vrăjmaş declarat. 
Viaţa trăită pământeşte, fără grijă, la asta te duce. 

x 

Spre o atare stăvilire a răutății a trimis Dumnezeu pe Sfinții Trei Ierarhi. Ei au fost 
sarea vremii lor care au oprit firea oamenilor de-a se strica cu totul. E de la sine înțeles 
că firea omeneasca, povârnită spre păcat, tocmai de aceea nu-i poate suferi. Dar ei n-au 
grijă că nu-s pe placul lumii. În ei arde luminos, înainte, misiunea care le-a dat-o 
Dumnezeu, de-a fi sare făpturii şi martorii lui Dumnezeu între oameni. 

Ca să scurtăm cuvântul alegem din viaţa sf. Vasile câteva momente de mare înălțime 
morală, prin care se dovedeşte a fi cu adevărat mare dascăl al lumii şi Ierarh. 

Era prin anul 372, când însuşi Împăratul Valens merse în Cezareea Capadociei, unde 

păstorea Sf. Vasile, cu gând să-l abată de la dreapta credință la arianism. Sf. Vasile îi 
răspunse liniştit că ține credința pe care au mărturisit-o Sf. Părinți la Niceea (325) şi că 
nimeni nu are putere să, dea altă mărturisire de credință peste aceea. 

Primind un atare răspuns, Împăratul Valens căuta pricină ca să-l exileze pe sfânt, 
ştiind că numai el susține dreapta credință în Asia Mică şi că, dacă n-ar fi el, pe ceilalți 
uşor i-ar putea câştiga fie prin momele, fie prin înfricoşări. 

Împăratul duse cu sine şi pe Modestus, prefectul pretorienilor (Siguranţa imperiului) 
şi pe episcopul Evippius din Galatia, care era arian. Pe acesta îl duse ca să provoace 
scandalul, ca apoi prefectul să poată interveni cu armata. Evippius vru să slujească într-o 
biserică din Cezareea, dar Sf. Vasile nu-l lăsă până nu subscrise afurisaniile date de 
soborul de la Niceea asupra arienilor. Acela se plânse împăratului, care trimise la Sf. 
Vasile pe prefectul pretorienilor, ca să-l atragă la arianism, iar dacă nu va putea cu buna 
să-l înfricoşeze cu amenințări. 

- Ce îndrăzneală ai tu să te împotriveşti religiei Împăratului? - îi zise prefectul. 

- Eu nu văd nici o îndrăzneală şi nici nu ştiu care este religia Împăratului, ca să mă 
împotrivesc ei. Eu ştiu că şi Împăratul e creat de Dumnezeu ca şi mine şi prin urmare şi 
el trebuie să aibă aceeaşi religie pe care o am eu şi credincioşii mei. 

Prefectul începu cu ademeniri, zicând: 

- Uite, n-ai vrea tu să fii în mărire, asemenea Împăratului? O vei putea avea dacă vei 
mărturisi şi tu credința Împăratului. 

Sf. Vasile îi răspunse: 

- Amândoi suntem creați după chipul şi asemănarea lui Dumnezeu deci sunt 
asemenea Împăratului. În ce priveşte mărirea, aceasta se va vedea numai în viaţa 
viitoare. Apoi spune tu: dacă o va avea acela care face voia lui Dumnezeu sau acela care 
lucră împotriva Lui? 

- Dar nu te temi tu de relele care pot să vină asupra ta? - îi zise prefectul. 

- Eu nu mă tem de rele; - răspunse Sf. Vasile - deoarece ştiu că Dumnezeu nu va 
îngădui mai multe de câte sunt de trebuință pentru ispăşirea păcatelor mele. 

- Dar nu ştii că Împăratul poate să-ţi facă atâta rău, cât tu nu vei putea răbda? 

- Ce anume ar putea să-mi facă Împăratul? întrebă Sfântul Vasile liniştit. 

- Să te despoaie de averi, să te exileze, să te ucidă chiar! 

La acestea Sf. Vasile râse zicând: 

- Toate acestea Împăratul nu mi le poate face. Astfel: nu mă poate despuia de averi, 
fiindcă m-am despuiat de mult eu însumi, aşa că azi n-am nimic. Nu mă poate exila 
nicăieri unde să nu fie Dumnezeu de față. Apoi cu moartea nu-mi poate face alta decât să 
mă trimită mai degrabă la viaţa pe care atât de mult o doresc. Spune deci stăpânului tău, 
Împăratului, că dacă n-are alte rele cu care să mă înfricoşeze, de acestea de până acuma, 
nu mă tem, şi nici gând n-am să-i fac pe voie, împotriva lui Dumnezeu. 

Prefectul pretorienilor spuse Împăratului totul şi încheie cu aceste cuvinte: „De 
căpetenia acestei biserici suntem biruiți. Ameninţărilor este superior. Decât cuvintele e 
mai tare; iar decât ademenirile este mai puternic. (Minis superior est, sermonibus 
firmior, verborum bianditiis fortior). Dacă i-am zis: 

- Niciodată n-am văzut om ca D-ta! - ştiţi ce mi-a răspuns? 

- Poate că niciodată n-ai văzut Episcop! 

Împăratul se aprinse de mânie şi zbieră înfuriat: „Să fie exilat numaidecât!!!” Şi 
însuşi se apucă să scrie mandatul de exilare, dar de trei ori i se rupse peniţa şi nu putu 
scrie. Împăratul crezu că acesta e semn de sus şi de data aceasta lăsă mânia pentru mai 
târziu. 

Reîntors la Constantinopol, din nou încercă să scrie mandatul de exilare pentru Sf. 
Vasile, dar fără de veste i se îmbolnăvi copilul cel mai mare şi se zbătea ca în ghearele 

morţii şi nu se linişti până ce nu-şi propuse să lase pe Arhiepiscopul din Cezareea 
Capadociei în pace. lată Părinte al Bisericii, mare dascăl al lumii şi Ierarh. Iată ucenic 
umblând liniştit pe marea înfuriată. lată stâlp al Adevărului, nemişcat de talazuri. lată 
linişte şi modestie neclintită de vifor. 

lată om dintre noi: luminător nestins peste veacuri, străbătând veacurile şi 
întărindu-ne pe noi în liniştea cea mai presus de fire, a certitudinii că tot Dumnezeu e la 
cârma lumii. 

Cercările i-au dovedit pe Sfinți. 

Iar sfinţenia este superioară vieții şi morţii. 


Prislop, 
30.1.949. Sfinții Trei lerahi 


ZACHEU VAMEȘŞUL 
-7- 


„Toţi murmurau şi ziceau: a intrat să 
poposească la un om păcătos.” (Luca 19,7) 

Ei, „drepţii”, osândeau şi pe lisus şi pe Zacheu. 

Pe Iisus că nu se „ţine” sfânt, ci se „pogoară” şi cinsteşte cu venirea Sa pe un păcătos; 
iar pe păcătos îl osândeau ca nevrednic de lisus. Mutra aceasta tulburată, din care 
sfredeleau ochii osândirii, iată că primeşte următoarea palmă - mai întâi de la Zacheu: 

„Atunci Zacheu, stând în faţa Domnului, a zis: iată, jumătate din averea mea, 
Doamne, o dau săracilor, şi de-am năpăstuit pe cineva cu ceva întorc împătrit.” 

lată că îndreptarea omului „în faţa Domnului” astupă gura oamenilor. Dar le-a 
astupat-o şi Domnul, zicând: „Astăzi s-a făcut mântuire casei acesteia, căci şi el fiu al lui 
Avraam este”. 

Se vede limpede că Domnul îi are în vedere şi pe cârtitori, căci şi lor le bate 
răspunsul, pentru că de-ar fi vorbit lisus numai cu Zacheu, i-ar fi zis acestuia aşa: că şi 
tu, fiu al lui Avraam eşti; dar nezicând aşa, se vede că le împrăştia acestora ţepele 
osândelor. 

Iată prin urmare, că omul care se îndreaptă, fie el oricât de vameş şi de păcătos, simte 
bucuria pe care n-o rănesc osândele, şi nici el n-are om de osândit. De aci începe omul să 
samene cu Dumnezeu. 

Când vine Domnul la tine te dezlegi de toate, nu numai de nedreptăţile tale, ci şi de 
toată dreptatea ta. Când „stai în fața Domnului” eşti mai presus de lumea aceasta, mai 
presus de avuţia lumii, mai presus de trăncăneala şi cârteala vieţii; ai, cu un cuvânt, ceva 
din liniştea mai presus de lume a lui Dumnezeu. 

De altfel nici n-ajungi „în fața lui Dumnezeu” până n-ai întors toate ale Cezarului, 
înapoi Cezarului. 

De aci încolo, începe sfințenia. 


Prislop, 30.1.949 


CANANEANCA 
- 8- 


„.„„O femeie zdrobită de durerea ei: avea o fiică îndrăcită. O minte zdrobită de un 
singur gând: al durerii sale. 
Durerea nu e obiect sănătos de meditație. De durere trebuie să scapi, să o depăşeşti, să 

fii deasupra ei. Dar trebuie să vie cineva să te scoată din cercul tău chinuitor de îngust. 
Căci durerea ta te ia în vârtejul ei şi te închide dinspre toată lumea şi dinspre orice lume. 

E, parcă, o prelungire a iadului după tine. 

Cu cât orizontul tău e mai îngust, sau mai îngustat de durerea ta, cu atât neliniştea ta e 
mai mare, şi poate să fie mai mare ca a toată lumea. 

Asta era starea sufletească a Cananeencii. 

Dar iată trece lisus pe lângă tragedia aceasta: toate tragediile ţipă la Dumnezeu, ori 
rugându-L, ori hulindu-L. lisus se face că nu aude. „Nu i-a răspuns ei nici un cuvânt.” 
Dar L-au rugat şi ucenicii Lui s-o audă: „Că strigă în urma noastră”. 

lisus s-a făcut că nu-i ascultă. Dar în nevăzut atrăgea sufletul deznădăjduit la Sine, şi 
„ea venind, I s-a închinat Lui, zicând: Doamne, ajută-mi!” 

În afară, în cuvinte, lisus de asemenea s-a făcut că n-o ascultă. I-a spus şi Iisus o 
îngustime, tot aşa de strâmtă, ca a ei: „Nu sunt trimis fără numai către oile cele pierdute 
ale casei lui Israil” şi că: „Nu se cade a lua pâinea fiilor şi a o da câinilor”. 

Cu alte cuvinte lisus îi punea în față păcatul ei, peste care o îmbia să treacă. 

Şi iată femeia aceasta a ieşit din îngustimea sa şi nu s-a smintit că-i asemănată cu 
câinii. 

Atunci când ochiul ei a văzut mai mult, când s-a mutat din îngustimea durerii sale în 
bunătatea fără margini a lui Dumnezeu: s-a izbăvit în clipa aceea. 

Aşa a condus Dumnezeu minunea aceasta, că a tămăduit mama şi prin tămăduirea ei 
s-a însănătoşit şi fiica ei de acasă. 

Şi s-a mirat lisus zicându-i: „O femeie, mare este credinţa ta, fie ție precum voieşti!” 
- şi adaugă Evanghelia: „Şi s-a tămăduit fiica ei în ceasul acela”. 

Cu un cuvânt au ieşit toți din cercurile lor înguste, la orizontul cel mai larg, care este 
liniştea dumnezeiască şi care tămăduieşte orice boală şi linişteşte orice vifor din suflet. 

Dumnezeu s-a biruit de rugăciunea omului - şi încă a unei femei neputincioase - şi i-a 
adus firea în liniştea Sa, mai presus de sminteală şi durere. 

Să ne fie lisus şi nouă, asemenea! 


Prislop, 
6.I1.949 


VAMEȘUL ȘI FARISEUL 
-9- 


„„ Sau smerenia şi trufia. 

Unul îşi spunea virtuțile; celălalt, mai în urma templului, păcatele. 

Unul vrednicia, celălalt nevrednicia. 

Ar fi bune virtuțile fariseului. 

Vameşul nu le avea, dar în lipsa lor avea smerenia. Rele erau faptele vameşului, dar, 
pentru smerenie s-a întors din templu mai îndreptat la casa sa. 

Cel mai bine ar fi de-a avea virtuțile fariseului, şi încă întrecute, după cuvântul că: 
„de nu va prisosi dreptatea voastră pe cea a cărturarilor şi a fariseilor, nu veţi intra în 
Împărăţia lui Dumnezeu” - virtuţi unite cu smerenia vameşului. 

Cu îmbinarea virtuţilor unuia şi cu smerenia şi cuvintele celuilalt s-au nevoit călugării 
de-a lungul veacurilor. Căci: „Doamne Iisuse Hristoase, Fiul lui Dumnezeu, 
miluieşte-mă pe mine păcătosul”, sunt cuvintele „rugăciunii neîncetate”, care-şi au 
obârşia în cuvintele vameşului, spuse de lisus. 

Cu această rugăciune mulţi s-au întors mai îndreptaţi „Acasă” în Împărăţie. 

Păcatele au urmările cele mai felurite asupra omului: 1. Pe unii păcatele-i smeresc, îi 

ruşinează înaintea lui Dumnezeu şi-i hotărăsc la îndreptare. 2. Pe alții, mai înrăiți în ele, 
îi sălbătăcesc cu totul. 3. Iar pe alţii îi împing până la nebunia fără întoarcere. 

Cu un cuvânt păcatele tulbură sufletul în diferite trepte. 

Dar virtuțile fariseice tulbură împotriva lor pe Dumnezeu. Căci virtuțile din ambiţie şi 
din „slavă”, e limpede că nu sunt din har. De aceea dau naştere trufiei fariseice, care-şi 
câştigă pe Dumnezeu împotrivă, precum Însuşi ne-a spus. 

Deci trufia cu virtuți, fiind o virtute în pielea goală, sau îşi dă seama de goliciunea sa 
şi cere acoperemânt smerenia (sau dulama lui Dumnezeu cum o numeşte sfântul Isaac 
Sirul), cum ne sigură toți sfinții Părinți. 

- De ce să fim smeriți? 

- Fiindcă suntem mărginiți şi neputincioşi şi trăim într-o lume plină de primejdii, 
călătorim pe-o mare, foarte adesea înfuriată, care-şi strecoară viforul până în sufletele 
noastre. 

lisus a cunoscut durerea aceasta a oamenilor, de aceea le-a şi îmbiat o ieşire, zicând: 
„Căutați la Mine că sunt blând şi smerit cu inima şi veți afla odihna sufletelor voastre!” 

Ar fi bine să adâncim înțelesurile. Blândeţea şi smerenia inimii, pe care ni le îmbie 
lisus odihnă, nu le avem odihnă decât prin lisus. Cu alte cuvinte persoana lui lisus îşi 
răsfrânge blândeţea şi smerenia Sa prin noi, şi aşa se face linişte; - altfel nu se face. Dar 
ce să înţelegem, căci toată odihna lui lisus (care n-avea unde să-şi plece capul şi pe care 
- cum spune tradiția - nimenea nu L-a văzut vreodată râzând, dar plângând adesea), nu-i 
decât o cruce a iubirii, o sfâşiere de milă, o zguduire a sufletului de mila surorilor lui 
Lazăr, o sudoare de sânge ce picura ca apa şi încă o zguduire de suflet, când Iuda avea 
să-L vândă. 

Şi totuşi lisus avea 0,,odihnă”: odihna misiunii Sale în lume, care se împlinea şi se va 
împlini deplin, oricât vor scrâşni împotrivă porțile iadului. 

Dar să luăm model un om dintre noi, sfântul loan Gurădeaur, care mărturiseşte , că: 
„Mai multe sunt furtunile care zbuciumă sufletul preotului, decât talazurile care bântuie 
marea”. 

Liniştea, odihna, nu ţi-o dă decât dorul de-a îmbrăţişa destinul lui lisus în lume. lar 
cum El e una cu destinul Său, îl putem avea una cu noi, iar noi atunci nu mai suntem 
singuri. 

Deci nu poţi fi blând şi smerit cu inima până nu ieşi din tine şi te muţi în lisus. În tine 
eşti trufaş şi tulburat. În Iisus eşti blând şi smerit şi odihnit cu sufletul. Şi pentru că Iisus 
e odihna noastră, de aceea El se îmbie mereu tuturor necăjiților şi vameşilor lumii, să le 
fie dulamă, să le fie inimă, să le fie ideal de viață. 

Fără lisus, Cel ce susține lumea cu mâna (cum arată unele icoane), fără lisus, zic, sau 
împotriva Lui chiar, te afli în tulburare crescândă până la sinucidere. Şi e cel mai mare 
păcat de pe lume. 

Sundar Singh era nemulțumit de toate Scripturile religiilor. În revolta sa tulburată a 
ars Sfânta Scriptură, şi, înainte de-a pleca să se arunce înaintea trenului, a mai căzut o 
dată în genunchi, rugându-se... niciunui Dumnezeu. Dar Dumnezeu era şi i s-a arătat 
lisus în glorie divină...„- Şi pentru tine M-am răstignit pe Cruce...” „Am murit Eu în 
locul tău; tu trăieşte, şi mai mult trăieşte!...” 

Sundar Singh s-a făcut „Shadou”, adică învăţător sau apostol al lui Iisus Hristos, 
acum în veacul nostru, ca o mărturie a viului Dumnezeu Iisus, de peste veacuri. De unde 
fără lisus era în pragul sinuciderii, după ce L-a cunoscut pe lisus, şi-a cunoscut sensul şi 
idealul vieţii sale. 

„Căutaţi la Mine că sunt blând şi smerit cu inima şi veţi afla odihnă sufletelor 
voastre!” 

Atunci viaţa ta, ba şi ceva din chipul tău, seamănă cu lisus. 


Prislop, 
13.11.949 


| NB - 
| .. Alta e situaţia fariseului modern. 
| El ştie că forma de odinioară e demascată şi stigmatizată. 
Azi rolurile s-au schimbat: 
| Azi e vameş Şi zice: „Doamne mulțumescu-Ţi că nu sunt ca acest fariseu... 

x 
| .. Trufia şi smerenia: 
| Două atitudini faţă de sine, înaintea lui Dumnezeu şi înaintea oamenilor. 

x 

| .. Smerenia, cenuşăreasa vieții acesteia, e haina de slavă a vieţii viitoare. 
| In haina aceasta simplă şi-a îmbrăcat lisus viaţa; s-au îmbrăcat apostolii şi întreg şirul 
| sfinților... 

Fragmente după o predică în catedrala din Sibiu. 


- 29.1.950 - 


FIUL RISIPITOR 
- 10- 


Pilda aceasta numai Dumnezeu o putea spune; căci limba omenească nicicând n-a 
putut cuprinde în mai puţine cuvinte, mai simplu şi mai profund toată tragedia omului, 
peste care El revarsă un ocean de iubire şi înțelepciune. Toţi ne recunoaştem în acest fiu 
risipitor, căzut de la cinstea de fiu al lui Dumnezeu, până la „rangul” unui porcar decăzut 
şi cu sufletul în zdrențe. 

Tatăl i-a respectat partea de avere, deşi o avea în dar. I-a respectat darul libertății, în 
baza căruia omul poate sui nebănuitele trepte ale desăvârşirii, dar poate cobori şi până la 
cea mai grozavă desfigurare morală. 

„Cina cea de taină” - cel mai cunoscut tablou din Renaştere - a fost lucrat de 
Leonardo da Vinci în vreme de 12 ani. A căutat mult un model pentru Iisus. În sfârşit l-a 
găsit într-un tânăr, frumos la chip, bun, blând, cu suflet mare şi radiind de dragoste, un 
vrednic urmaş al lui lisus. L-a zugrăvit deci la locul de cinste. Pe ceilalți apostoli i-a 
găsit mai uşor afară de Iuda. Acesta trebuia să exprime - dacă nu chiar să fie - modelul 
neîncrederii, veninul invidiei, încremenirea îngustimii, răutatea şi trădarea. 

Aproape se împlineau cei 12 ani de când începuse tabloul, când iată că găseşte la 
Milano un om, care corespundea întocmai vederilor lui Leonardo. Îl plăteşte ca model 
şi-l aduce în trapeza mânăstirii, unde zugrăvea „Cina cea de taină”. Era model de Iudă: 
întunecat la chip, deci şi la suflet, brăzdat de patimi, vulcan de ură şi de necredință. 
Pictura se apropia de sfârşit. În sufletul lui „Iuda” se petrecea o frământare cumplită; 
când, deodată, opreşte pictorul şi-i spune: „Tot eu am fost model şi acum 12 ani, când 
zugrăveai pe lisus!” Leonardo a strigat speriat: „Tu, eşti acelaşi?!” 

Mai departe istoria nu ne spune nimic, dar se înţelege ce s-a petrecut, adică ce se 
petrecuse... 

Fapt este că oricât ar fi cineva de cufundat în ticăloşie, oricât iad ar avea în suflet, 
oricâte turme de porci ar avea zugrăvite pe obraz, Dumnezeu totuşi crede în fiul său, 


Q 
' 
G 
G 
G 
G 
G 
G 
v 
G 
G 
G 
G 
G 
G 
| 
G 
G 
G 
Ô 
| 
G 
G 
| 
G 
G 


) 


| omul, şi el nu este cu desăvârşire pierdut. 

| Noi obosim aşteptând întoarcerea unui copil, a unui frate, a unui tată beţiv, dar 
Dumnezeu nu descurajează. Dumnezeu te urmăreşte cu iubirea Sa îndurerată, în orice 
| ţară te-ai duce. Iubirea e ca Dumnezeu: nu are hotare. Unul din sfinţii Părinţi o spune 
| limpede: „lisus urmăreşte pe toți oamenii, oricât fug de departe, să-i ajungă şi să-i 
întoarcă acasă. Şi asta face până la sfârşitul lumii”. 

| Pilda aceasta, a fiului pierdut, ne trezeşte un arzător interes să ştim: care poate fi 
| cauza, pentru care omul ajunge să piardă chipul lui lisus din făptura sa şi să apară în 
locul lui chipul lui Iuda? 

| Cunoaştem decăderi cu răsunet: 

| Solomon - despre care spune Scriptura că „era cel mai înţelept dintre fiii răsăritului” 

- ajunge din cauza femeilor să-şi dispreţuiască templul şi pe Iehova şi să cadă în credinţe 
| rătăcite. Faust (un fiu pierdut din epoca modernă) încheie contract cu diavolul să-şi dea 

sufletul pentru veşnicie, în schimbul unei clipe, despre care să spună: „Stai clipă, eşti 
| prea frumoasă!” 
| Deci cauza desfigurării omului stă în căutarea greşită a fericirii sale în lucrurile 
acestei lumi. Făptura omului, ca fiu al lui Dumnezeu, are ceva din infinitatea Tatălui său, 
| care nu se satură, nu numai cu roşcovele porcilor, dar nici cu nimic altceva, decât cu 
desăvârşirea lui Dumnezeu. E atât de mare sufletul omului - după obârşia sa - încât 
numai Dumnezeu îl poate umple. 

Cu orice altceva de-ai încerca să-ţi saturi sufletul, nu faci altceva decât să ţi-l 
îngustezi pe măsura dorinței urmărite: asta-i desfigurarea lui! Cu alte cuvinte renunțţi la 
înrudirea ta cu Dumnezeul nemărginirii şi te lpeşti de ceea ce mulți Părinţi ai Bisericii o 
izbesc cu o vorbă aspră: „Curva lume”. 

Să fu în lume, dar totdeauna mai presus de lume. 

Nu îngusta rostul vieții numai la idealuri pământeşti! 

Împlineşte-le şi pe-acelea, dar totdeauna fii mai presus de ele! 

Din cauza nestatomiciei lor, a conflictelor cu răutatea şi infirmitatea lumii, trebuie 
să-ți asiguri viaţa în Dumnezeu, care nu te minte, cum te minte mai sus pomenita lume. 

lată ce însemnează să-ți „vii întru sine”: momentul cel mai de preţ din viaţa ta 
pământeană, adică să te regăseşti în adevărata ta fire şi apoi să te „scoli” din rosturi 
mărunte şi să te întorci Acasă, în „braţele părinteşti” ale lui Dumnezeu, Tatăl tău şi Tatăl 
nostru, care-ţi va găti ție o „cină de taină”. 

Nu-i mirare că, fără găsirea acestui rost al vieţii, altul nu-i găseşti,şi fără rost nu te 
poţi suferi. Găsit-ai comoara aceasta în țarina vieţii tale? 

Dacă da, ai găsit Împărăţia lui Dumnezeu; iar semn c-ai găsit-o e bucuria nestăvilită, 
care te face să spargi deznădejdea oricărui decepționat al lumii, să-i aprinzi şi lui un 
ideal în inimă, şi să-l duci: în inima ta, Cerului, bucurie mare! 


Prislop, 
20.11.949 


EVANGHELIA J UDECĂȚII 
- 11- 


Evanghelia, adică Vestea cea bună, cuprinde şi Judecata. Este desigur o zi înfricoşată, 
o zi a urgiei lui Dumnezeu, dar cu toate acestea este o zi dorită de creştinătate: ziua 
adeveririi nădejdilor noastre ultime. 

Dar, ca să vorbim despre judecata lui Dumnezeu cu omul, e bine să lămurim, pe cât 
cu putinţă, şi în scurt, câteva din nedumeririle omului despre Dumnezeu. 

Omul stă la îndoială despre existența lui Dumnezeu, pentru mai multe motive, dintre 
care pomenim pe acestea: 

1. Că nu-L vede (deşi crede într-o mulțime de lucruri pe care nu le-a văzut, dar se 
sprijină pe cuvântul altora, pe care-i crede). Răspundem că Dumnezeu poate fi văzut, dar 
trebuie împlinită o condiție: trebuie „inima curată” din cele nouă fericiri. 

2. Stă omul la îndoială pentru că nu vede imediat răsplata lui Dumnezeu, atât pentru 
bine cât şi pentru rău. Cu alte cuvinte omul vede nedreptatea şi se sminteşte despre 
existența lui Dumnezeu, care o îngăduie, pentru că are o răbdare mai mare ca a noastră, 
aşteptând întoarcerea. 

Zăbovim puţin asupra acestei nedumeriri, cu lămuririle următoare: Dacă Dumnezeu ar 
răsplăti răul întotdeauna şi numaidecât, ar însemna că e un Dumnezeu fricos dinspre 
libertatea omului şi întinderea răului, sau că Dumnezeu ar mai avea pe cineva împotrivă, 
cam tot aşa de tare, şi s-ar teme de întinderea stăpânirii sale. 

Apoi, Dumnezeu nu răsplăteşte întotdeauna şi numaidecât nici binele, pentru că 
atunci oamenii ar face binele nu din dragoste şi libertate, ci din interes. O atare răsplătire 
ar cobori şi pe Dumnezeu şi fapta bună. Dar, din când în când Dumnezeu răsplăteşte 
imediat şi binele şi răul, deşi numai în parte, ca cei răi să se teamă şi să ştie că este o 
judecată, care îi ajunge. De asemenea se vede din când în când şi răsplătirea imediată a 
binelui, ca dragostea oamenilor de Dumnezeu să nu scadă. 

3. Oamenii mai stau la îndoială despre existenţa lui Dumnezeu pentru că e necuprins 
cu mintea, aşa cum cuprindem ştiinţa sau altă îndeletnicire. Cu alte cuvinte, ca s-o 
spunem de-a dreptul: Dumnezeu nu poate fi dovedit cu mintea nici că există, nici că nu 
există. - O bucată de fier rece, bună şi ea la ceva, nu-ți poate dovedi existența focului, 
până ce însăşi va fi roşie ca focul. Cam aşa-i şi cu mintea omului, cât priveşte puterea şi 
neputinţa ei. 

Când făptura omului va fi străbătută de credința în Dumnezeu, adică de o evidenţă, de 
o siguranță interioară, mai puternică decât valoarea mărturiilor sau tăgăduirilor rațiunii, 
făptura sa va fi lumină şi viaţa sa o minune între oameni. 

Căci nu există argument mai tare ca viaţa trăită, prin care se străvede Dumnezeu, sau 
moartea de Martir, ca o ultimă dovadă - şi cea mai de seamă - despre existenţa lui 
Dumnezeu şi a Împărăției Sale. 

De aceea nu cred într-o Împărăţie a Cerurilor care începe numai după moarte. Vom fi 
după moarte în Împărăţia în care am trăit de-aici, sau pentru care chiar am murit. 

Cu acestea ştiute - bine-ar fi trăite - să ne lămurim înainte despre Evanghelia 
Judecăţii. - Fireşte că ultimul argument despre existenţa lui Dumnezeu îl va da El Însuşi, 
căci, înainte de judecată e învierea cea de obşte: 

„lată Eu voi deschide mormintele voastre şi vă voi scoate pe voi, 

poporul Meu, şi veţi învia , numai astfel veţi cunoaşte că Eu sunt 

Domnul, Cel ce am zis şi am făcut acestea.” (Ezechiil 37,12-14) 

Deci dacă oamenii n-au crezut în Dumnezeu când a înviat lisus şi cu El toţi drepții 
Vechiului Testament, vor fi siliți să creadă în existenţa lui Dumnezeu, când vor vedea 
propria lor înviere din morți. 

Deci ultimii „zăbavnici cu inima a crede” numai atunci vor crede, dar atunci e prea 
târziu. Pentru aceştia da, ziua învierii şi ziua judecății (fiind una şi aceeaşi zi) e ziua 
înfricoşată, ziua mâniei lui Dumnezeu. 

Evanghelia ar fi fost nedeplină fără descrierea acestei zile de apoi. Fără această zi, în 
care se vor despărţi pentru totdeauna oile de capre, Evanghelia n-ar fi avut nici un rost să 
fie descoperită oamenilor, şi chiar de s-ar fi descoperit (dar fără judecata de apoi) 
rămânea o simplă carte, printre atâtea altele. 

lisus a făcut în mai multe rânduri rezumatul Scripturii şi al Evangheliei Sale în cele 


) 


451 


două porunci: iubirea de Dumnezeu şi iubirea de oameni. Iar cum Dumnezeu e Adevărul 
şi iubirea de oameni, mila, se împlineşte cuvântul din Psalmi că: „Mila şi Adevărul merg 
înaintea Ta” (Psalmul 88,14). - Iar trăirea şi propoveduirea acestora cere curaj! 

Deci din acestea vom fi întrebaţi: despre trăirea şi mărturisirea Adevărului şi dovezile 
iubirii de oameni - şi încă a unei iubiri largi, la măsuri dumnezeieşti, în care încape toată 
făptura, din care n-ai pe nimenea de scos afară, sub nici un motiv. 

Cu alte cuvinte ziua judecății consfințeşte, pentru toată veşnicia, una din cele două 
împărăţii, în care ne-am trăit viaţa pământeană: fie împărăția iubirii feroce de sine însuşi, 
care te făcea de vrajbă cu toată lumea, cu Dumnezeu şi cu tine însuţi, fie împărăția 
iubirii, în primul şi ultimul rând de alții, de toți oamenii, indiferent cum sunt, şi a iubirii 
de Dumnezeu sau de Adevăr. 

Vei fi adică, una din două, sau ros de viermii poftelor tale neîngăduite, chinuit în 
cercul tău îngust, din care nu vei mai vedea pe nimenea, ars, mâncat de răutatea ta 
absurdă, chinuit de necredinţa ta în Dumnezeu, furios de a nu mai putea face nimic, nici 
rău nici bine; vei suferi nespus văzând suferinţa ta absurdă, crescând fără sfârşit o 
veşnicie întreagă. 

Sau vei fi izbăvit desăvârşit de toată infirmitatea omenească, fericit de vederea 
neîntreruptă a lui Dumnezeu, de sporirea cunoaşterii Sale, de fericita comunitate cu 
Sfinţii, cu un cuvânt, de odihna mai presus de grăire a strămutării firii tale în Dumnezeu, 
a cărei desăvârşire dăinuieşte sporind, veşnicia fără de sfârşit. 

Şi oare de ce n-ar putea Dumnezeu, în mărinimia desăvârşirii Sale, să ierte pe toți, pe 
păcătoşi şi pe diavoli, şi să-i îmbrace iarăşi în lumina dumnezeiască? 

- Nu, şi din mai multe motive. Pomenesc două: unu ar însemna suprimarea darului 
libertăţii voinţei, care, după un filosof creştin modem, ar însemna suprimarea spiritului, 
ceea ce Dumnezeu nu poate face. Al doilea motiv: pedeapsa petrecerii în starea de iad a 
conştiinţei, cu toată eternitatea sa, e nemăsurat o pedeapsă mai mică decât petrecerea 
forțată în lumina dumnezeiască. Aceasta ar fi pentru ei o urgie fără asemănare, în 
comparație cu chinurile absurdului sau a preocupării cu nimicul. 

De aceea nu se descoperă Dumnezeu, ca Dumnezeu, în lumina slavei Sale, fiindcă în 
clipa aceea a sosit Judecata „de la care încolo eşti: sau osândit la o stare de iad, sau 
strămutat într-o Fericire divină. 

Iar pentru o dreptate deplină, care să ni se facă fiecăruia, trebuie să vie toți martorii şi 
pârâşii noştri, şi să fim o zi, convinşi de dreptatea dumnezeiască. Căci faptele noastre, 
gândurile, cărțile scrise, cuvintele, au urmări nemuritoare şi numai taina pocăinţei poate 
îndrepta ce-i de îndreptat din ele. Deci toate urmările, rămase fără îndreptare, vin de față: 
pentru noi sau împotriva noastră, pe cum au fost făcute: pentru noi şi împotriva 
oamenilor, sau împotriva noastră şi în folosul oamenilor. 

Şi totuşi a mai rămas o întrebare tulburătoare: omeneşte judecând, se poate ca 
atotbunătatea lui Dumnezeu să pedepsească omul, pentru o viață greşită de 40 - 60 - 80 
de ani, o veşnicie întreagă? 

- Da; căci dacă într-o viaţă întreagă, de 40 - 60 - 80 de ani, n-ai avut nici măcar o 
clipă - cea a tâlharului de pe cruce - a recunoaşterii vinovăţiei tale şi a recunoaşterii 
iubitoare de Dumnezeu, clipă care, tâlharului, i-a câştigat Împărăţia lui Dumnezeu, 
pentru veşnicie. 

Să lărgim puţin semnificația acestei clipe, care, dacă o ai câştigi veşnicia lui 
Dumnezeu cu ea. E clipa învierii tale din păcat, din morţi, din necunoştință, din 
superficialitate. Clipă, care va întinde Împărăţia lui Dumnezeu peste toate calendarele 
tale pământene, clipa găsirii tale cu Dumnezeu, cu persoana lui Iisus, clipa găsirii lui 
Dumnezeu în tine. 

Să lămurim minunea aceasta a convertirii reale: 

După sfinții Părinţi aceasta are următoarele baze: Iisus se află ascuns în poruncile 
Sale şi se află acoperit şi real în Tainele Sale, în Sfintele Taine. Iar în noi, în alcătuirea 
noastră duhovnicească se află deodată cu Botezul şi cu celelalte Taine însoțitoare. 

lisus, prin Taina sf. Botez, a îmbrăcat lăuntric făptura noastră omenească. S-a născut 
pe Sine în noi şi aşteaptă, ca un sad, până ajungem la pricepere, ca să ne decidem: ce 
facem cu lisus din noi? ÎI băgăm în seamă, ÎI punem în valoare, dezvoltăm restul vieţii 
noastre după viaţa Sa, ÎI trăim pe El, sau facem ureche surdă şi-L ţinem în temnita din 
noi, în botnița noastră, în mărăcinişul nostru, în golătatea noastră: în temniță şi nu-L 
cercetăm, bolnav şi nu-L îngrijim, gol şi nu-L îmbrăcăm cu viaţa noastră. 

Iată lămurită dreptatea Judecăţii. 

Pentru că am chinuit pe Dumnezeu din noi o viaţă întreagă şi am fugit de El pe toate 
cărările veacului, de-am avea anii lui Matusalem, tot aşa am face. Deci e cu dreptate la 
Dumnezeu să ne judece pentru câţiva ani o veşnicie întreagă. Nu ne putem apăra că n-am 
avut vreme să luăm o decizie asupra Împărăției lui Dumnezeu, îngropată în țarina 
făpturii noastre. 

Ca încheiere să aducem cuvintele sf. Simeon Noul Teolog, unul dintre noi, care a 
valorificat comoara sa din țarină şi a luminat cu lumina dumnezeiască creştinătatea 
întreagă. 

Iată cum grăieşte Sfântul Bisericii, în „Imnele iubirii divine”: 

„Tainele-acestea şi alte mai mari, mai adânci vei cunoaşte 
Fiule-ascultă: când flacăra-n suflet s-aprinde, se naşte, 
Răul patimii-alungă şi casa se face curată, 

Focul s-amestecă-n toată ființa, o străbate şi iată; 
Printr-o unire nespusă sufletu-ntreg străluceşte, 

Raze şi flăcări în jur cu lumină şi el răspândește, 

Cum? Nu mai pot spune, dar una se fac: suflet şi Ziditor, 
Cela ce ţine zidirea în palmă şi-i Domn tuturor 

Sfânta Treime întreagă încape-ntr-un suflet curat. 

Tatăl şi Fiul şi Duhul - neacoperit, neapropiat, 

Ei locuiesc înăuntru, în suflet, şi nu-l pârjolesc, 
Înţeles-ai ce-adâncuri de taină în noi se plinesc? 

Omul, o mână de țărână, poartă pe Domnul în sine, 
Poartă întreg pe Acela, ce toate cu-n deget le ține, 

Deci pe Acesta purtându-L în sine, în Duh şi văzând 
Marea-l frumuseţe, s-aprinde de dor după El, şi arzând 
Cum va putea suferi a dragostei flacără tare? 

Cum nu-i vor curge din inimă lacrimi fierbinți şi amare? 
Cum va grăi, povestind de-a rândul minunile, care 
Se-ndeplinesc înăuntru, în el, şi bogata lucrare? 

Cum să şi tacă, atunci când-îi silit să vorbească? 

Pentru că-acum abia vede iadul, în care-i menit să trăiască. 
Nimeni nu-şi poate da seama în ce întunerec petrece, 

În stricăciune şi-n moarte-n necunoştinţa cea rece, 

Dacă nu vine, la vreme, din Ceruri scânteia divină, 
Când în suflet s-aprinde şi arde cereasca lumină. 

Cad legăturile grele, pui mâna pe răni, şi deodată 

Rănile pier şi se-nchid şi se şterge orice urmă de tină, 
Iar din semnele rănilor curg străluciri de lumină. 

Trupul întreg e-o minune: se umple de slavă cerească... 
Din murdăria mocirlei: curat şi din lanţ slobozit, 

Cu dumnezeiasca lumină de tot învăluit 
Mă-mbrăţişează Stăpânul a toate şi-mi dă sărutare... 

Şi spre-o mare lumină mă duce de-a-notul, pe care 

Nici Îngerii n-o pot tălmăci. Minunată lucrare! 

Căci ajungând în lumină, minuni şi mai mari mi s-arată: 
Domnul îmi dă să-nţeleg cu de-a rândul lucrarea Lui toată: 
Cum înnoieşte cu harul din Ceruri sărmana mea fire, 
Din stricăciune m-a scos, învestit cu nemurire, 

M-a despărțit de ale lumii, şi haină mi-a dat, luminoasă, 
Şi-ncălţăminte mi-a dat şi cunună în veci nestricăcioasă. 
M-a-nstreinat de-ale lumii, făcându-mă nepipăit, 

Şi nevăzut m-a făcut, cu firea celor nevăzute unit. 
Şi-am înţeles cu uimire, că eu, cel închis în făptură 

Port pe Acela, care-i afară de toate, fără măsură. 

Dar dacă eu şi Acela, cu care prin har m-am unit, 
Suntem una-n unire; iar pe mine cum m-oi numi? 

- Iată, primeşte şi vezi osebirea cea mare: că sunt 

Om după fire - dar Dumnezeu după dar.” 

(Cuvântul I) 

Iată o culme a sfinţeniei, vie şi nemincinoasă tâlcuire, a unui alt loc greu de înţeles 
despre Judecată: 

„Amin, amin grăiesc vouă: Cine ascultă cuvântul Meu şi crede în Cel ce M-a trimis 
pe Mine, are viaţă veşnică şi la judecată nu vine, ci s-a mutat din moarte la viaţă” (loan 
5,24). 

Deci fără această „mutare din moarte la viață” cădem sub judecată. Mulţi se vor 
mântui şi sub judecată „dar aşa: ca prin foc”, cum zice sf. Pavel. Cu acestea se lămureşte 
o mare poruncă a lui lisus, dată Apostolilor şi nouă preoţilor, urmaşii lor de peste 
veacuri, când ne-a spus: 

„Înviaţi pe cei morţi!” 

E „prima înviere”, încă din viaţa aceasta, peste care „moartea a doua n-are nici o 
putere”. 

- În ziua judecății vom fi martori unii altora, despre cele înţelese astăzi. 

- E cuvântul lui Dumnezeu ce-şi îmbie Viaţa. 

- Lui se cade Slava, viaţa şi veşnicia noastră. 

Prislop, 
27.11.949 


LUMINA DE PE MUNTE 
-12- 


Astăzi ați ascultat o parte din „Predica de pe Munte” a Mântuitorului. - Ce minunat ar 
fi dacă ne-am putea şi noi strămuta peste veacuri în urmă şi să fim şi noi printre 
ascultătorii de atunci ai Mântuitorului. 

Aşa gândeam odată, când eram mai mic. Dar dorul de copil nu m-a părăsit, ci s-a 
întărit. Poate că pentru dorul acesta a zis lisus, înăltându-Se la Cer: „Iată Eu cu voi sunt 
până la sfârşitul veacului”. Aşadar şi noi suntem contemporanii lui Iisus. De altfel numai 
aşa şi putem pricepe Evanghelia Sa, ca oarecum auzind-o de la El, văzându-L pe El 
trăind-o - căci tot trăirea rămâne cea mai bună tâlcuire. Ceea ce eşti vorbeşte mai tare 
decât ceea ce spui. 

Astăzi, la începutul marelui post al Invierii, Iisus ne învață despre aceste trei lucruri: 
despre iertare, despre post şi despre comorile din Cer, sau comorile eterne. 


1. Despre iertare. 

Ne rugăm lui Dumnezeu să ne ierte: păcatele, greşelile, îngustimea vederilor, 
prejudecățile, neştiința şi un lanţ cam lung, care prea cumplit ne strânge. Dacă 
Dumnezeu ni-l iartă, cade lanțul de pe noi şi iarăşi suntem liberi. Dar Dumnezeu ne 
dezleagă lanţul nostru care ne chinuieşte, numai dacă dezlegăm, mai întâi noi, lanțul în 
care ținem legați pe frații noştri. 

Dacă noi nu iertăm, nici Dumnezeu nu ne iartă. 

Mai mult: iertarea lui Dumnezeu e de aşa fel atârnătoare de iertarea noastră, încât, 
fără aceasta, rugăciunea noastră ni se întoarce în blestem. Căci zice: „Şi ne iartă nouă 
greşelile noastre, precum iertăm şi noi greşiților noştri”. Deci dacă noi nu iertăm, 
neîndurarea noastră întoarce cuvintele rugăciunii pe dos, fără să ne dăm seama, aşa: 
„Doamne nu ne ierta nouă, căci nici noi nu iertăm greşiţilor noştri”, ceea ce e un 
blestem. 

Deci, în această privinţă, iertarea noastră atârnă mai mult de noi decât de Dumnezeu. 

Dacă iubirea e porunca ce rezumă Scriptura, sigur că numai ea e chemată să pună 
capăt: judecăților, răzbunărilor şi a tot războiul cel ucigaş dintre oameni. Porunca 
aceasta, nu aştepta să o împlinească alții întâi; împlineşte-o tu întâi, şi după tine se vor 
lua mulți. Dar trebuie să ştii, dragul meu, că-i vorba de-o iubire fără margini, o iubire 
care iartă toate, lăsând judecata în seama lui Dumnezeu. O iubire care nu cade, la oricâte 
probe s-ar întâmpla s-ajungă. 

Primul care a iubit aşa a fost lisus; iar dintre oameni numai aceia în care trăieşte Iisus: 
purtătorii de Dumnezeu. Porunca iubirii era şi în Vechiul Testament; dar aceia împlineau 
mai bucuros legea talionului. Deci pentru că n-a fost împlinită de aceea a zis lisus: 
„Poruncă nouă vă dau vouă: să vă iubiţi unii pe alții, precum Eu v-am iubit pe voi!” Iar 
El a împlinit-o între oameni ca nimeni altul. Iisus n-a avut de lepădat pe nimeni, nici pe 
Iuda, căruia i-a zis „prieten”, deşi venea cu sărutarea trădării. N-a lepădat nici pe călăii 
care-i băteau piroanele în mâini şi picioare şi-i îndesau spinii pe cap. 

Deci dacă ţinem să rămânem creştini, trebuie să iubim pe toţi oamenii, ca lisus, că 
numai aşa-l sigură şi e cu putinţă. „iertarea din inimă”, care, atunci, vine ca de la sine, 
uşor şi simplu, şi nici nu mai cade, chiar dacă ura ar răstigni-o pe toate crucile istoriei. 
De altfel aceasta şi e suprema dragoste şi semnul divinității Sale. 

Cu această iubire grăia lisus către oameni. 


2. Despre post. 

lată ce ne învaţă lisus: mai întâi Însuşi a postit. Nu i-a trebuit, dar va zice cândva: 
„Pildă de viață v-am dat vouă !” Deci nouă ne trebuie post, pentru înfrânarea patimilor, 
pentru subțierea minţii, pentru sporirea în noi a Duhului Sfânt, care ne descoperă căile 
mântuirii. Postul ne ajută să înțelegem rosturile mai mari ale lui Dumnezeu cu omul. El e 
un toiag de drum prin viaţa aceasta cu trup pieritor spre veacul viitor, în care trebuie să 
ne deprindem de-aici. 

Dar să nu ţinem postul într-un înţeles îngust. Căci sunt unii care cred că a nu mânca 
carne, şi cele asemenea, ar fi tocmai de ajuns ca să se cheme că ai postit. Nu mănânci 
came de porc, dar carne de om mănânci: clevetind, muşcând cu gura, osândind cu vorba 
şi ucigând cu gândul. Postul nu e, mai ales în creştinism, numai un regim al stomacului. 
Avea şi sf. Pavel de aceştia, înguşti cu socoteala, cărora trebuia să le spună că: „nu 
stomacul sau mâncarea ne va pune pe noi înaintea lui Dumnezeu”. A face din post numai 
o chestiune de stomac însemnează a îngusta rostul cu care a postit Iisus - ceea ce ar fi o 


) 

| ocară. Deci iată şi înțelesul mai larg, chiar înţelesul pe care i l-a dat Dumnezeu şi ni l-a 
| descoperit prin Isaia proorocul: 
Isaia 58: 

| „l. Strigă din toate puterile şi nu te opri; dă drumul 

| glasului să sune ca o trâmbiţă; spune poporului Meu 
păcatele sale... 

| 2. În fiecare zi Mă caută, căci ei vor să ştie căile Mele, 

| ca un norod ce făptuieşte dreptatea şi de la pravila 
Dumnezeului său nu se abate. Ei mă întreabă despre legile 

| dreptăţii şi li-e drag să se apropie de Dumnezeu, 

| 3. zicând: De ce să postim, dacă Tu nu vezi La ce să ne 
mai smerim sufletul, dacă Tu nu iei aminte? - Pentru că în 

| zilele posturilor voastre vă găsiți de lucru şi asupriți pe 
supuşii voştri. 

| 4. Spre judecăţi şi sfadă postiţi şi bateţi cu pumnul pe 

| cel smerit; nu postiți cum se cade zilei aceleia, ca glasul 
vostru să se audă sus. 

| 5. Oare postul acesta Îmi place Mie? De ţi-ai încovoia 

ca un cerc grumazul tău şi ţi-ai aşterne sac şi cenuşă, nici 
aşa nu se va chema post.” 

- Oare de ce zice aşa? - Fiindcă nu e bun rostul cu care e făcut. Oamenii implică pe 
Dumnezeu în vrajbele lor, fac slujbe ca să li se izbândească gândul şi să li se facă pe plac 
aranjamente pământeşti, care, de multe ori sunt nedreptăţi asupra altora. Fii sigur că 
Dumnezeu îți poartă de grijă şi în amănuntele vieţii şi nu va lăsa dreptatea ta, dacă o ai. 

„6. Ştiţi voi postul care-Mi place Mie? zice Domnul. 
Rupeţi lanţurile fărădelegii, dezlegaţi legăturile nedrepte, 
dați drumul celor asupriţi şi sfărâmaţi jugul lor. 

7. Împarte pâinea ta cu cel flămând, primeşte săracii în 
casa ta; pe cel gol îmbracă-l şi nu te ascunde de cel de-un 
neam cu tine. 

8. Atunci lumina ta va răsări ca zorile şi se va grăbi 
tămăduirea ta şi slava lui Dumnezeu te va înconjura. 

9. Atunci vei striga şi Domnul te va auzi şi încă grăind 
tu, va zice: aici sunt! Şi vei lepăda de la tine asuprirea, 
arătarea cu degetul şi vorba fără rost. 

10. Dacă vei da flămândului pâine din sufletul tău, şi 
vei sătura sufletul cel amărât, lumina ta va străluci în 
întunerec şi bezna din tine va fi ca miezul zilei. 

11. Domnul îţi va fi mereu povăţuitor şi va sătura 
sufletul tău şi în pustie. El va da tărie oaselor tale şi vei fi 
ca o grădină adăpată, ca un izvor de apă vie, care nu seacă 
niciodată. 

12. Pe dărâmăturile tale vechi vor fi zidiri din nou, vei 
pune temelia cea străveche, şi te vei chema tocmitor de 
spărturi şi înnoitor de drumuri, ca țara să se poată locui.” 

Iată cum vede Domnul nevoinţa postului: tot ca o împlinire cu lucrul, o trăire a iubirii 
de oameni. Dar lucru vrednic de luat aminte din cuvântul acesta sunt urmările unui atare 
post; urmări cu refacerea sufletului tău şi urmări pentru o ţară de oameni. De bună seamă 
că un atare post, ținut la o înălțime de vederi, e un egal al rugăciunii neîncetate, care, 
amândouă rețin pe Dumnezeu în zidire şi scot afară pe draci. 

3. Comori veşnice 

A treia învățătură pe care ne-o dă lisus e aceasta: „Adunaţi-vă vouă comori în Cer”, 
căci acolo nu au soarta comorilor primejduite de pe pământ. - Poate că unii iarăşi au 
nedumeriri despre existența cerului. Nu cumva cerul ăsta e o ficțiune, creat de neputința 
rezolvării fericirii aici, şi acum, pe pământ? - Şi de aceea e amânat şi închis într-o 
împărăție metafizică! - Nu ne trebuie nici un „Cer”; tot ce dorim e aici “pe pământ !” vor 
zice alții dintre ei. 

- Sigur că da; dar dacă nu eşti cu lisus pe munte, din crisalida ta de carne, n-ai nici o 
vedere spre larg, nici o geană de cer, nici o revelație de Duh. E povestea cu puiul care n- 
a vrut să iasă din găoace, pe motiv că nu este altă lume, mare şi cu soare, afară de 
găoacea lui. Aşa-s şi unii oameni. 

Pentru rezolvarea greutăţii acesteia folosesc aci şi cugetarea unor gânditori ai 
vremilor noastre. lată ce zice primul: „E firească necesitatea ideală de-a descoperi în 
sfera veşniciei cheia cunoaşterii pentru lumea naturală, dependentă cu desăvârşire de cea 
transcendentă. Lumea aceasta e plină de contraste, de paradoxuri inexplicabile pentru 
mintea omenească. Lumea văzută poate fi explicată numai prin cea veşnică, 
dumnezeiască, dar exclusiv cu ajutorul unei ființe mijlocitoare, aparţinând ambelor 
lumi.” (VI. Soloview, Ausgewălte Werke t. 3, p. 151). Iar celălalt zice: „Umanismul voia 
să înlăture tot ce era greu, problematic şi tragic în om, pentru a-l face fericit pe pământ. 
Dar aceasta e numai negarea omului, ca a unei ființe aparţinând la două lumi, ca părtaş al 
lumii necesităţii naturale şi al împărăției libertăţii supranaturale. Îndată ce Dumnezeu e 
înlăturat şi omul divinizat, omul cade în subomenesc, pentru că omul rămâne om cu 
adevărat, numai până ce este fiul, sau „chipul şi asemănarea lui Dumnezeu”. (N. 
Berdiaeff „Antropodicee” în „Gestliches Cristentum” v 2 pp. 272-5). 

Deci trebuie postit şi de acel desfrâu al minţii, care caută să se ascundă de Dumnezeu 
(Geneza 3,8), căutând să-l năruie Cerul, să despartă lumea de El, pentru desfrâul ei cu 
pământul. Mintea fără har e o făclie stinsă. Dar când în suflet se arată zorile, ne vom da 
seama că viața noastră, trăită numai pământeşte, e o călătorie în pierdere şi nu ne putem 
apăra comorile. Deci de bună seamă că le vom da de bună voie. Numai dându-le de bună 
voie le schimbăm valoarea strămutând-o unde n-o mai fură nimeni, şi: „Unde va fi 
comoara noastră, acolo va fi şi inima noastră”. 

Dar cu adevărat comoara mai de preţ decât lumea, e însăşi persoana lui lisus, care se 
face nu numai contemporanul nostru în vreme, dar se face şi suflet al sufletului nostru; 
se face şi viața noastră, se face şi mintea noastră. Atunci - zice Scriptura şi Părinții -,veţi 
avea mintea şi simţirea care erau în lisus” (Filipeni 2,5). 

De aceea zicem că numai viața însăşi a lui lisus explică Evanghelia Sa cel mai bine. 
Ca s-o înțelegem şi noi, e limpede că ne trebuie Acelaşi comentar: Lumina de pe munte. 

- Şi o putem avea! 


Prislop, 
6.111.949 


CHEMARI LA APOSTOLIE 
„De acum veți vedea cerul deschizându-se” 
(loan 1, 51). 
-13- 


Găsiți descrise de alții, şi mult mai bine, mocnirea strânsă în chingi şi agitația ascunsă 
a poporului evreu sub ghearele pajurei romane. O pomenesc în treacăt, ca să ne dăm 
seama de acea atmosferă încărcată de la răscrucea numărării timpului, atmosfera 

aşteptării de istov a lui Mesia. Pentru unii era aşteptare politică; pentru alții, mult mai 
puţini, o aşteptare religioasă. Irod a sărit cu sabia în calea istoriei. Masacrul copiilor 
- 14.000 de prunci, încă nu se uitase. Până şi pe copiii săi îi aştepta cu sabia în mână. lar 
cele petrecute mai pe urmă la Iordan, unde un ascet nemaivăzut de fioros, tăia cu gura ca 
o secure, trupul putregaiului, plin de şerpi şi de năpârci, şi vestea pe Unul mai mare ca 
el, care va turna şi foc peste ei - toate acestea dădeau aşteptării o tensiune de fior 
metafizic, unic în istorie. Nu-i vorbă era şi o aşteptare de mii de ani de-a rândul. 

lată cum au decurs primele „găsiri” ale marelui aşteptat. Prima, care ştia mai mult 
decât ceilalți oameni, era Fecioara Maria din Nazaret, apoi dreptul Iosif. Al treilea a fost 
loan Botezătorul, care-şi câştigase autoritate de prooroc; de altfel şi era: capătul 
proorocilor - autoritate cu care a prezentat iudeilor pe lisus: „aşteptarea neamurilor”, sau 
Mesia-Hristos. Deci loan ştia desfăşurarea lucrurilor. Cu botezul lui lisus menirea lui lua 
sfârşit: „De acum El să crească, iar eu să scad!” 

Apoi loan, vorbind odată cu doi ucenici ai săi, vede pe lisus venind, şi-L arată 
ucenicilor săi zicând: „lată Mielul lui Dumnezeu”. Unul din ucenici era Andrei, cel întâi 
chemat, care, după cuvântul ascetului şi mărturia sufletului său, recunoaşte în lisus pe 
Dumnezeu. Atunci, într-o bucurie negrăită, într-o suflare, aleargă acasă şi-i spune şi lui 
Simon - ce avea să fie Petru -:,,Am găsit pe Mesia!” - Şi l-a adus la lisus. 

A doua zi, în drum spre Galileia, lisus găseşte pe Filip, pe care l-a chemat: „Vino 
după Mine!” A recunoscut şi acesta prezenţa lui Dumnezeu în lisus. De bucurie - şi aşa-i 
bucuria: alergi cu ea să o împărtăşeşti primului găsit - găseşte pe Natanail, căruia-i 
vesteşte: „Am găsit pe Acela de care au scris Profeţii!” Natanail, luat prin surprindere, 
nu prea ieşea din rezervă, dar, ocărând Nazaretul, aude argumentul decisiv: „Vino şi 
vezi!” 

A venit. S-a prezentat ca un Toma. lisus îl preţuieşte în sinceritatea rezervei sale, 
spunându-i: „Iată israilitean fără vicleşug”. Natanail Îl întreabă: „De unde mă cunoşti?” 
(În viaţa lui Natanail era o taină, pe care n-o ştia nimeni, decât el şi mamă-sa. El scăpase 
de urgia lui Irod ascuns de mamă-sa la trei zile după naştere, sub frunzele smochinului - 
precum întăresc acestea sfinţii Vasile cel Mare şi Grigorie Teologul, în „Întrebări”). 
Deci, când s-a văzut descoperit şi-a dat seama că are în față pe Dumnezeu. N-a mai 
putut. A strigat în extaz: „Tu eşti Fiul lui Dumnezeu !” Deşi trăieşte un moment 
culminant, totuşi lisus desăvârşeşte explozia convingerii sale, zicând: „Mai mari decât 
acestea vei vedea: amin, amin zic vouă, de-acum veţi vedea Cerul deschizându-se şi pe 
îngerii lui Dumnezeu suindu-se şi pogorându-se peste Fiul Omului”. Cu toate acestea 
Natanail nu figurează printre cei 12 apostoli, ci printre cei 70. 

Cuvântul s-ar putea sfărşi aci cu întrebarea: 

Tu pe cine-ai chemat la lisus? Vecinu-tău bate crâşmele, verişoara ta a fugit 
necununată, feciorul tău fuge de biserică, copiii tăi umblă noaptea la jocuri şi scuipă 
după preot;- la lisus n-ai pe nimeni de adus?... 

- Poate ai de gând să te-aduci pe tine; - că până nu te-aduci pe tine nu poți aduce pe 
nimeni. 

Dar, cum mai am ascultători, mult mai frământaţi cu mintea, căutându-L pe lisus, 
scriu şi pentru voi cele ce urmează: 

Primii patru ucenici sigur că au avut chiar atunci o experiență asemănătoare 
deschiderii Cerului, în prezenţa preasfintei Persoane a lui lisus. Nu le-a fost uşor nici lor 
să-şi taie dintr-odată tot balastul îndoielii, de vreme ce mulți se mai dăduseră pe sine a fi 
Mesia şi se-nfundaseră. în greşeli grave, cum a fost rebeliunea lui Bar-Cochba, cea a lui 
Teuda şi a lui Iuda Galileanul. Dar timpul avea să-i încredinţeze până în adâncul făpturi, 
că Dumnezeu se făcuse om şi petrecea cu ei. Nouă însă ne-ar fi mult mai uşor să trecem 
pustiul îndoielii, deoarece avem, sub perspectiva istoriei, toate probele dumnezeirii lui 


) 


Q 
' 
Q 
G 
Q 
G 
G 
G 
G 
G 
Q 
G 
Ô 
| 
G 
G 
| 
G 
0 
$ 
G 
G 
| 
G 
Ô 
| 
G 
Q 


458 


lisus şi a divinității creştinismului. Totuşi, deşi le-avem, numai o întâlnire cu lisus 
rămâne decisivă. lar dacă aceasta se întâmplă rar, măcar să vezi pe cineva, a cărui iubire- 
lumină a aprins-o El. 

Dar iubiții mei tineri, cu fruntea pe gânduri, o întâlnire cu lisus însemnează o 
misiune, însemnează o chemare la apostolie şi la toate riscurile trăirii de Dumnezeu, 
între Irozii vremilor, pe care de asemenea trebuie să-i iubeşti. 

Nu cumva sunteti şi voi căutând pe lisus? 

Voi ştiţi despre lisus mulţime de lucruri, dar încă nu-L cunoaşteţi pe El. Şi până nu-L 
găseşti pe Dumnezeu nu te afli nici pe tine, nu-ţi găseşti nici sensul tău, nici sensul 
lumii. E la mijloc o revelaţie tripartită, care trebuie să aibă loc. 

Omul e veşnic în căutare după ceva ce însemnează mai mult decât haina şi mâncarea. 
El e în căutarea lui însuşi. Aspiraţia sufletului după realizarea desăvârşirii sale, asta e 
toată istoria omului. Mărginirea ta te doare; ştiu; dar când aceasta a ajuns un dat al 
conştiinţei, e semn că Dumnezeu nemărginitul vrea să creşti spiritual pe dimensiuni 
divine. Această ţâşnire în conştiinţă a dorului nemărginirii divine, e, pentru tine, 
argumentul decisiv al existenţei Sale, al iubirii Sale şi al rudeniei tale cu El. Dacă te 
găseşti pe tine în funcție de Dumnezeu, e o găsire a ta în adevăr. E naşterea ta în 
Dumnezeu, naşterea ta în adevăr. „Toţi marii mistici, fără deosebire de confesiune, au 
învăţat că în eternitate, în adâncul lumii spirituale se săvârşeşte un proces divin, în care 
apar relaţiile lui Dumnezeu cu omul: naşterea lui Dumnezeu în om şi naşterea omului în 
Dumnezeu, adânc în care se întâlnesc iubitorul cu iubitul. Acolo sunt adevărurile 
experienței spirituale, adevăruri vii, nu categorii metafizice sau substanţe ontologice.” 

„Chipul omului se strică dacă se şterge chipul lui Dumnezeu din sufletul omului. 
Omul, căutând pe Dumnezeu, se caută pe sine însuşi, caută omenia sa. Sufletul omului 
suferă durerile naşterii, când se naşte Dumnezeu într-însul. Această naştere a lui 
Dumnezeu în sufletul omenesc, constituie naşterea autentică a omului. Ea reprezintă 
mişcarea iubirii lui Dumnezeu spre el, răspunsul la nostalgia ce-o are el după Dumnezeu. 
Experiența spirituală descoperă că Dumnezeu de asemenea tânjeşte după om, că El 
doreşte ca omul să-L nască şi să-l răsfrângă Chipul. Marii mistici, descriind viaţa 
spirituală, au evocat această nostalgie divină. 

Neamul omenesc nu aparține, decât sub unul din aspectele sale, generației lui Adam 
cel vechi, generaţiei păcătoase şi decăzute a lumii noastre naturale. Sub un alt aspect el e 
ceresc, aparținând lui Adam cel spiritual, generației lui Hristos. 

Creaţiunea lumii nu s-a putut produce în timpul nostru, căci el e un timp decăzut, el e 
copilul păcatului. Creaţiunea a avut loc în veşnicie, ca act interior al misterului divin al 
vieţii. Concepţia biblică a creaţiunii nu-i decât reflexul acestui act interior al creaţiei în 
conştiinţa omului antic. Omul, precipitat în natura inferioară, e aruncat în afara realității 
divine. Revelația creştină restabileşte omul în sânul acestei realități. Prin Fiul noi 
revenim în sânul Tatălui. Cu El începe un nou gen omenesc, spiritual, acela al lui 
Hristos, născut şi refăcut în Duh. Hristos este în om şi omul în Hristos. El e butucul şi eu 
mlădiţa. Tot neamul omenesc, renăscut, rămâne în Hristos, Dumnezeu-Omul. În omul 
spiritual e cuprins cosmosul, toată creaţiunea. Odinioară cosmosul se desfăcu violent de 
omul decăzut şi deveni, pentru el, natura exterioară care-l robi. Dar cosmosul revine spre 
omul renăscut. În lumea spirituală cosmosul rămâne în om precum omul rămâne în 
Dumnezeu. 

Omul e, prin natura sa, un microcosmos; în el sunt cuprinse toate sferele realității 
cosmice, toate formele cosmicului. Prin păcat şi cădere, omul pierdu noţiunea stării sale 
microcosmice, conştiinţa sa deveni individualistă. Cosmosul nu se revelează omului 
natural decât ca natură exterioară, a cărui viață interioară îi rămâne inaccesibilă. Numai 
omului interior, viața interioară a cosmosului, i se descoperă ca realitate spirituală. 

Astfel, calea care duce omul la cunoștința de sine însuşi este şi calea care-l duce la 
cunoştinţa cosmosului. Prin Hristos, prin Logos, nu numai neamul omenesc, ci tot 
universul se orientează spre Dumnezeu, răspunzând chemării divine, trebuinței 
dumnezeieşti de iubire. 

Misterul divin nu se încheie în dualitate; el presupune existența a Trei Persoane. 
Relaţiile lui Dumnezeu cu Altul se îndeplinesc într-un al Treilea. Subiectul iubitor şi 
iubitul găsesc deplinătatea vieţii în împărăţia iubirii, care este a treia. Împărăţia lui 
Dumnezeu, împărăția omului şi a cosmosului iluminat, nu se realizează decât prin Sf. 
Duh, în care se încheie drama, se închide cercul. Numai în această «Trinalitate» ne e 
dată viaţa divină perfectă, în care subiectul iubitor şi obiectul iubit creează împărăția lor, 
găsesc conținutul definitiv şi deplinătatea vieţii lor. Trinitatea e un număr sacru, divin, 
un număr care semnifică plenitudinea, victoria asupra luptei şi diviziunii, ecumenismul 
şi societatea perfectă, în care nu e opoziţie între personalități, între ipostase şi fiinţa 
unică. Misterul creştinismului este misterul unității în dualitate, găsindu-şi soluția în 
Unitatea-Trinitate. lată de ce creştinismul are ca bază dogma hristologică a naturii 
teandrice a Fiului şi dogma trinitară. Afirmarea ființei e viaţa Sfântului Duh şi viața în 
Duhul Sfânt. În Duh omul şi lumea sunt transfigurate şi îndumnezeite. Duhul constituie 
Viaţa însăşi, viaţa originară.” (N. Berdiaeff, „Esprit et liberte” pp. 211-216) 

Acesta să fie cadrul mai larg, al evidenţelor Duhului, care a făcut din oameni Apostoli 
ai lui Dumnezeu. Deci să o luăm concret: 

Noi nu avem, ca primii ucenici, posibilitatea găsirii istorice a lui lisus. Noi avem, 
între noi şi lisus, un munte, care trebuie trecut. lar ce e mai greu, e că muntele e în noi. 
Şi n-ar trebui, după cuvântul lui lisus, decât un grăunte de muştar credință, şi-ar dispare 
muntele şi L-am găsi pe lisus. Ne trebuie un itinerar lăuntric. Calea credinţei e 
obositoare, dar cu ea începe cărarea. Credința e o asceză a minții. Urmează celelalte 
virtuţi, celelalte asceze, toate, ca nişte vămi ale văzduhului, la care lăsăm pe rând, ca 
vamă, tot balastul muntelui nostru. Toate renunțările noastre sunt negustorie pentru un 
bun mai înalt: pentru starea capabilă de-a primi braţele divine ale Harului Duhului Sfânt. 
Duhul Sfânt, de data aceasta este puternic, ca o suflare de vifor, e în stare să 
desăvârşească cele începute timid de sărmana noastră fire. 

Toată asceza e pentru mistică. 

Deci în locul găsirii istorice a lui lisus, noi avem deschisă întâlnirea spirituală, 
mistică, întâlnire profund reală, cât, din lăuntrică, se răsfrânge uneori până-n afară în 
simțirile şi înfăţişarea noastră. 

Foarte mulți contemporani ai lui lisus n-au avut cu El decât o întâlnire exterioară, 
istorică. Doar Luca şi Cleopa Îl simțeau, arzându-le inima pe cale, dar fără să-L 
cunoască. O întâlnire profundă cu Iisus, care însă mai mult i-a speriat - cum arată aceasta 
icoanele - poate că au avut martorii Schimbării la Faţă. Deci nu suntem cu nimic 
dezavantajați faţă de aceia. lisus e şi contemporanul nostru, ca veşnicia față de oricare 
cifră a timpului. 

Deci primii care au văzut pe lisus în lumina dumnezeiască au fost Petru, Iacov şi 
loan. Ei au văzut, primii, Cerul deschizându-se. Această revelație le-a fost dată şi ca 
revelaţie propriu-zisă, dar şi ca o iconomie, ce avea rostul să le susțină moralul ridicat, în 
fața celor ce aveau să se întâmple pe urmă cu răstignirea. Că vederea luminii 
dumnezeieşti a avut şi rostul acesta, ne stau mărturie înseşi cuvintele Mântuitorului, prin 
care-i lega să nu spună vederea, decât după Înviere (Matei 17,9). 

Al doilea care a văzut cerurile deschizându-se (Faptele Apostolilor 7,56), a fost 
primul mucenic al creştinismului arhidiaconul Ştefan. Suflet curat, tânăr, plin de duh şi 
adevăr - curajul întruchipat - primul mucenic, văzând Cerul deschizându-se, dă curaj şi 
întărire coloanei de urmaşi a mucenicilor. N-o fi străbătând el toată calea ascezei, dar a 

luat-o de îndată pe calea cea mai scurtă, de care va scrie mai pe urmă şi Pavel, a iubirii 
de oameni fără de margini. Căci întru aşa măsură şi-a însuşit el pe lisus, încât, murind 
legii firii, împroşcat cu pietre, acelaşi cuvânt al legii Duhului grăieşte: „Doamne iartă-le 
lor păcatul acesta !” Iar aceasta n-o putea face decât un om sfințit de iubire. 

Al treilea, pe care: „o lumină din Cer l-a-nvăţuit dintr-o dată, ca într-un fulger” 
(Faptele Apostolilor 9,3) a fost Saul, care păzea hainele celor ce se nevoiau cu uciderea 
lui Ştefan. El era râvna Legii vechi - o sinceritate de altfel - apreciată şi convertită pe 
drumul Damascului, la râvna pentru Legea nouă, a lui lisus. Deschiderea aceasta a unui 
cer nou, cu o lumină năpraznică, a pricinuit moartea omului vechi, Saul, şi renaşterea 
Apostolului Pavel. 

În veacul al XI-lea dăm de sf. Simeon Noul Teolog, care trăieşte toată transcendenţa 
luminii divine, după ce Harul din Ceruri, cum zice, înnoise sărmana sa fire. Rugămu-l cu 
smerenie să ne înveţe: 


Cuv. 18: „Luând pe umeri crucea, strânge-o cu putere 
Şi du până la sfârşit chinul încercărilor, 
Sfâşierea durerilor, şi primeşte cu bucurie 
Piroanele-ntristărilor, ca pe-o coroană a slavei, 
Şi-aruncat în fiecare zi în lăncile ocărilor 
Şi lovit cu pietrele tuturor necinstirilor, 
Vărsând lacrimi de sânge 
(- Că totul izbuteşte plânsul de fiecare zi -) vei fi mucenic. 
Cuv. 13: Iar răbdând baţjocuri şi palme, cu bucurie 
Părtaş al dumnezeirii şi al slavei Mele vei fi. 
Iar de te vei arăta pe tine urma tuturora 
Şi slugă şi rob, te voi arăta pe urmă 
Primul între-aceia toţi, pe cum am făgăduit. 
De vei iubi pe duşmani şi pe cei ce te urăsc, 
De te-i ruga din suflet pentru cei ce te necăjesc, 
Şi le vei face bine după puterea ta, 
Te-ai făcut, adevărat, asemenea Tatălui tău Preaînalt. 
Deci dobândind din acestea inimă curată, 
În ea vei vedea pe Dumnezeu, pe care nimeni nu L-a văzut vreodată. 
Cuv. 20: Pe Acela, a Cărui frumuseţe 
Uimeşte toată gândirea, uimeşte toată inima, 
Răneşte tot sufletul, înaripându-l spre iubire, 
Unindu-l neîntrerupt cu Dumnezeu. 
Să nu ziceți că Dumnezeu nu e văzut de oameni. 
Nu ziceți că oamenii nu văd lumina dumnezeiască, 
Sau că e cu neputinţă în vremea de-acum. 
Niciodată aceasta nu-i cu neputinţă, prieteni, 
Ci e foarte cu putinţă celor ce voiesc. 
Dar numai celor a căror viaţă le-a adus curățirea de patimi 
Şi le-a făcut curat ochiul cugetării.” 


Subliniem la acest loc concepția integralistă despre om a sfântului, realizată în trăirea 
mistică: inima curată, voința hotărâtă, viața curată de patimi şi curat ochiul cugetării. 
Sfântul e un om perfect centrat cu firea. 
Jar măsurile strălucirii-s măsurile iubirii”. (Cuv. 27) 
Şi mai departe: 

Cuv. 34: „Ziditorul, ia aminte ce-ţi spun, 
Îţi va trimite Duhul cel din Dumnezeu 
Şi te va insufla, va locui şi se va sălăşlui ființial 
Şi luminându-te şi umplându-te de strălucire, te va turna din nou întreg. 
Stricăciosul îl va face nestricăcios şi va clădi iarăşi 
Casa învechită, casa sufletului tău; 
Şi va face cu totul nestricăcios şi trupul întreg, 
Şi te va face pe tine dumnezeu după dar, asemeni lui lisus. 
Cuv. 6: Ştiu că nu vom muri fiind înlăuntrul Vieţii 
Şi având în lăuntrul meu ţâşnind întreaga Viaţă, 
În inima mea este, dar în Ceruri se află 
Aci şi acolo, la fel se vede lucind. 
Cuv. 31: Strălucit-ai din Ceruri până-n inima mea. 
Cuv. 32: Ce cuvânt va tălmăci, ce limbă va spune? 
Ce buze vor grăi, cele ce se văd în mine 
Petrecându-se, săvârşindu-se în toată ziua? 
Căci chiar şi noaptea, chiar şi-n întunerec 
Văd pe Hristos deschizându-mi înfricoşetor 
Cerurile Şi pe El pogorându-Se şi arătându-mi-le 
Împreună cu Tatăl şi cu Duhul, lumina întreit sfântă.” 
Dar iată şi misiunea: 
Cuv. 1: „Astfel fâcându-mă, Domnul mă-nchise în cortul trupesc 
Şi pogorându-mă-n lumea simțită m-a pus să trăiesc, 
Eu, - izbăvitul de beznă - cu cei ce mai sunt întunecaţi, 
Care petrec în mocirlă şi-n noapte, adânc cufundați, 
Ca să-i învăţ şi să-i fac să cunoască nemernica stare, 
Lanţul cu care-s legaţi şi rănile cele amare. 
Dându-mi porunca, Stăpânul s-a dus...” 


Dacă am înţeles întrucâtva rațiunile Providenţei când a deschis Cerurile: ca să 
întărească pe Apostoli în credință; pe mucenici în mărturisire; pe înzestrați cu daruri în 
convertirea lor; aci, în faţa sfântului Simeon Noul Teolog pelerin al transcendenţei, 
trebuie să ne gândim la o explicaţie în funcţie de cele petrecute în veacul său, veacul al 
XI-lea „Saeculum plumbarum”. Apariţia sfântului tocmai atunci şi tocmai aşa, nu poate 
fi decât un răspuns magistral al Cerului, la marea rană a istoriei: ruptura Bisericilor, de la 
mijlocul mileniilor. 

Oamenii Bisericii, petrecând în mocirlă de patimi şi-n noapte adânc cufundaţi, au 
rupt, în veacul al XI-lea, cămaşa lui Hristos: unitatea exterioară a Bisericii. Oamenii se 
dezbinau de oameni, afurisindu-se şi urându-se crunt, iar Cerul se unea cu omul, cât 
uimea pe sfânt: 

Cuv. 13: „Iar ce-i mai înfricoşat decât toate, m-a arătat cer nou 
Şi S-a sălăşluit în mine Ziditorul tuturor, 
De care nu s-a învrednicit nimeni din sfinții de odinioară.” 

Deci când trufaşul Humbert îşi vărsă în scris ura, pe Prestolul sfintei Sofii, în timpul 
Liturghiei (16 iulie 1054) şi ieşind, ca odinioară Iuda de la Cină, îşi scutură praful de pe 
picioare, spunând cuvintele: „Dumnezeu să vadă şi să judece !” noi, gândindu-ne la 
Oceanul luminii divine, revărsat peste sfinți, veacuri de-a rândul pe urmă, putem să-i 
răspundem: „Dumnezeu a văzut şi a judecat!” 

La o altă răscruce a destinelor, Cerul se deschise sfântului Serafim al Sarovului, în 
veacul al XIX-lea. Şi aşa de stăruitoare e revărsarea luminii Duhului Sfânt, încât, 


) 


G 
' 
0 
G 
G 
G 
G 
G 
G 
G 
G 
G 
G 
| 
G 
G 
$ 
G 
G 
| 
G 
G 
| 
G 
G 
| 
G 
Q 


) 


462 


deodată cu rugăciunea în gând, rostită de sfânt, o vede şi Motovilov, un bogătaş 
oarecare, prieten cu sfântul. Acesta o descrie: „Ca o scăpărare de fulger; ca o lumină 
orbitoare, care se întinde pe-ntinsul a câtorva verste de jur împrejur”. (Denissov, „Viaţa 
lui Serafim”, ed. rusă, pp. 319-335). 

Aceste deschideri de Cer, să ne fie deocamdată deschiderea ochilor! 


Prislop, 
13.11.949 


TĂMĂDUIREA ȘI IERTAREA 
„Fiule, iartă-se ție păcatele tale”(Marcu 2,5) 
- 14- 


Aceştia sunt oamenii: nu caută pe Dumnezeu decât la necaz, - care-L caută. Căci alții 
la necaz îl suduie şi astfel mai rău se afundă şi de mai mari necazuri dau, - până ce 
necazurile le încovoaie ceafa şi-L caută şi ei pe Dumnezeu. Situaţia stă aşa: oamenii se 
roagă lui Dumnezeu să-i scape de necazuri, iar Dumnezeu se roagă de oameni să se 
părăsească de păcate. Acum judecaţi care de cine să asculte mai întâi: Dumnezeu de 
oameni sau oamenii de Dumnezeu? 

Am auzit o pildă: undeva s-a alcătuit o delegaţie de oameni, care s-a dus la 
Dumnezeu să se plângă că tare-i grea viaţa pe pământ, că tare-s multe beteşuguri, multe 
pagube, multe sudalme, bătăi şi toate păcatele. 

- Fiii Mei, aţi spus că tare vi-e grea viaţa, încărcată de păcate. 

- Da, Doamne... 

- Atunci nu le mai faceţi... 

lată ce e cu bolile. Ele vin pe capul oamenilor - şi uneori chiar pe cap - de pe urma 
păcatelor: ca plată, ca ispăşanie şi ca hotar al păcatelor. Dar durerea cea mai mare, 
pedeapsa cea mai grea e că plata păcatelor izbeşte şi în urmaşi, până la al treilea şi al 
patrulea neam. lată ce scrie la Deuteronom 5,9-10: 

„Pedepsesc vina părinţilor în copii, până la al treilea şi al patrulea neam, pentru cei ce 
Mă urăsc; şi Mă milostivesc până la al miilea neam, către cei ce Mă iubesc şi păzesc 
poruncile Mele”. 

Cele mai grele boli sunt bolile de nervi. Mor nervii şi te trezeşti slăbănog, tremurând 
de nu te mai poţi opri, sau bolnav la casa de nebuni. 

Nu e boală de moarte, dar nici leac nu are. Şi cine distruge nervii? lată cine, spun 
doctorii: beţia, curvia şi bolile ei, mânia sau furiile şi supărările peste măsură. Deci 
feriți-vă de acestea, că ele omoară milioane de firişoare (celule) nervoase, care nu se mai 
refac în veac. Toate celulele se refac, afară de celula nervoasă. 

Un tată pătimaş de acestea n-are urmaşi sănătoşi, ba şi în nepoţii şi strănepoții săi se 
moşteneşte ceva găunos, care la o întâmplare oarecare răbufneşte afară. E destul ca un 
tată să se îmbete o dată, ca să aibă din beţia aceasta un urmaş cu boala copiilor 
- epileptic. E destul să-şi sperie soţia o dată în vremea sarcinii ca dintr-asta să se aleagă 
un copil nenorocit toată viața. Aşa se răzbună păcatele părinților în bieții copii, care nu 
au vină. Spun acestea şi am de gând s-o mai spun, fiindcă în regiunea aceasta - odinioară 
capitala Daciei - acum se bea cel mai mult rachiu, de aceea aici sunt cei mai mulți copii 
bolnavi de nervi - deşi oamenii pătimesc şi de alt rău mai mare: nu vor să aibă copii - 
aici sunt şi slăbănogi, ca cel din Evanghelia de astăzi. 

lisus a prețuit dragostea şi credința celor ce-l coborau prin podul casei, înaintea Sa, 
I-a fost milă de suferinţa lui. Dar întâi i-a iertat păcatele, apoi i-a înviat nervii. Pentru 
lisus, care era şi Dumnezeu, nu e o mirare că l-a tămăduit, căci e Stăpânul vieții şi poate 

învia şi din morți. Totuşi tămăduirea slăbănogului e o dovadă a dumnezeirii Sale. 

Totuşi, nouă preoților, lisus nu ne-a dat şi darul tămăduirii minunate, cum îl avea El 
şi cum îl dă la puţini dintre sfinţi, din vreme în vreme, dar ne-a dat darul mai mare: al 
iertării păcatelor. Nu l-a dat îngerilor, dar l-a dat oamenilor. 

Darul iertării păcatelor e mai mare decât darul minunilor, întrucât priveşte sufletul; pe 
când minunile privesc de obicei trupul. O iertare a sufletului, o curăţire a lui, uneori e o 
adevărată înviere din morti, şi-i mai de preţ aceasta decât tămăduirea unui picior. 

Fără darul minunilor între oameni ne putem mântui, dar fără darul preoților, al iertării 
păcatelor, nimeni nu se mântuieşte. Ce n-a dezlegat preotul pe pământ, aşa rămâne: 
nedezlegat nici în Cer. Şi preotul nu te poate dezlega dacă nu vii să-ți mărturiseşti 
păcatele. De asemenea preotul nu te poate dezlega - ca oarecum cu sila - dacă nu-ţi dai 
însuți toată silința de-a te dezlega tu de năravurile tale rele. 

Iertarea păcatelor însemnează şi încetarea lor. 

Iertarea păcatelor nu înseamnă că le spovedeşti mereu şi le iei de la capăt - că iarăşi le 
vei spovedi. Creştinismul mai e şi chestiune de refacere a voinţei. Ne trebuie bunăvoința 
voastră - ca s-o facem voinţă; tărie de caracter şi simţire de obraz. 

Oamenii umblă după făcători de minuni - fie ei şi vrăjitori. Dar vă spun că minunea 
cea mai mare e înnoirea vieții tale pe temelia ei Iisus Hristos; e încreştinarea voinței tale: 
asta-i minunea cea mai mare, care ne stă cu adevărat la îndemână şi ni s-a dat nouă 
poruncă: „Înviaţi pe cei morţi !” După învierea ta tânjeşte Iisus. Ce însemnează aceasta 
n-ar putea să ţi-o spună mai bine decât înşişi cei ce au înviat din moarte sigură, ca 
dintr-un vis urât. 

Deci de unde începe slăbănogirea? - De la socoteala trufaşă a minţii. I se pare ei că e 
mai bine să nu se conducă după poruncile lui Dumnezeu, ci după capul ei, mai bine zis 
după păcat. Iar păcatul dă cu omul drept în plata păcatului, cum ai da cu oiştea-n gard. 

Tot minte slabă dovedesc şi aceia ce nu vor să vie la ştergerea păcatelor; aceia n-au ce 
aştepta tămăduirea bolilor. Ajută doctorii, dar minții îi ajută Dumnezeu. Dacă oamenii 
şi-ar potrivi purtările după poruncile lui Dumnezeu, care sunt poruncile firii, şi n-ar face 
din legi fărădelegi, ar ocoli, ar preveni toate pacostele necazurilor; dar aşa, drept în ele-şi 
sparg capul; - şi apoi umblă plângând... 

Lasă-te frate condus de un sfat dumnezeiesc, că de nu, capul care n-ascultă, odată se 
sparge şi n-are cine-l lega. 

Oare de ce vin oamenii aşa de în silă la spovedit? 

- Fiindcă ştiu că li se cere lepădarea de păcate; ori lor le plac mai mult păcatele decât 
înfrânarea de la ele. 

E o poveste ştiută pretutindeni, totuşi v-o spun şi de-aci. Ştiţi că sunt şerpi care sug 
lapte. Şi sunt vaci, care, odată supte de şarpe, aleargă nebune după şarpe să le sugă 
iarăşi. Se întâmplă că vaca se apropie de înțărcat, dar de nărav nu înţarcă, ci se duce 
mereu la şarpe. Şarpele îi suge sânge şi în sfârşit o muşcă. Iată prostie de vacă osândită 
la moarte. 

Dar şi prostia omului tot la moarte-i osândită. 

Toată tinereţea ta o dai dracului, şi vezi pe urmă că ai ales rău. Dar întrebare dacă-ţi 
mai rămân zile să le dai lui Dumnezeu şi întrebare dacă-ți mai primeşte o grămadă de 
hârburi, în loc de un vas frumos, cum puteai să fii. Aspre vorbe. Ăsta e răspunsul la 
întrebarea de ce nu vin oamenii la spovedanie în primăvara şi vara vieții lor: îşi dau 
vlaga s-o sugă şarpele! 

„În toată lumea nu găseşti un lucru mai uşor de făcut decât păcatul. Şi iarăşi: nimic nu 
pricepe omul mai greu, ca: ce-i acela, păcatul? De aceea păcătuim cu uşurinţă, dar ne 
pocăim cu anevoie” (Ilie Miniat, „Didahii” p. 113). 

Altă pricină care te împiedică de la spovedanie e că judeci preoții; eşti nemulțumit de 

preot; iar de care-ai fi mulțumit ţi-e frică. La unul nu te lasă păcatele lui, la altul nu te 
lasă păcatele tale. 

Orice duhovnic - indiferent de bogăția, sărăcia, cultura mai puţină, sau chiar şi sărăcia 
morală - este reprezentantul lui Dumnezeu, trimisul lui Dumnezeu, şi credincioşii n-au 
nici un motiv de a-l ocoli. Darul acesta e în atârnare de Dumnezeu, nu în atârnare de 
omul care-l poartă. Prin glasul slugii Sale Dumnezeu te iartă, Lui te mărturiseşti în fața 
altarului. Nu de la tine se cer calitățile preotului; de la tine se cere căința din inimă şi 
voința de-a te îndrepta. (Cândea, B.V.) 

Sunteţi nemulțumili de preoţi? 

Dar oare ce-aţi făcut pentru preoți, ca să fiți mai mulțumiți? Cerut-aţi de la Dumnezeu 
un copil măcar, pe care să-l închinaţi slujirii lui Dumnezeu? Credeţi că vina o poartă 
numai ei? - Ei sunt fiii voştri; cum i-aţi născut aşa-i aveţi, ca oameni! Ce le băgaţi de 
vină? Vă trebuie preoți mai buni? 

- Naşteţi-i! 

lată vă spun că tot poporul e răspunzător că nu are slujitori mai străvezii spre 
Dumnezeu, mai ai Împărăției lui Dumnezeu. Poporul îşi are, în toate privinţele, 
povăţuitorii care-i merită. Repet: vă trebuie preoți mai buni? - Naşteţi-i! Nu mai staţi cu 
gânduri ucigaşe împotriva copiilor, că nu ştii în calea cărui mare dar de la Dumnezeu 
te-ai găsit împotrivă - şi ai să dai seama - de aceea mai bine gândiți-vă şi rugaţi-vă lui 
Dumnezeu, ca, copiii voştri să-l fie slujitori între oameni! 

lată ce spune Scriptura în privinţa aceasta: 

Se întreabă proorocul: 

„Oare nu i-a făcut El ca să fie o singură făptură, trup şi suflet? 

Şi această făptură (unitatea căsătoriei) la ce năzuieşte ea? - Odrasle pentru 
Dumnezeu!” (Maleahi 2,15). 

Aceasta e pretenţia lui Dumnezeu de la căsătorie; şi după atare roade tânjiți şi voi 
băgând de vină celor pe care le-aţi adus. 

Tămăduirea slăbănogiei neamului de-aci începe! 

Asta i-ar fi iertarea! 


Prislop, 
20.11.949 


BUNA-VESTIRE 
-15- 


„La plinirea vremii” trimis a fost de Dumnezeu Îngerul Gavriil într-un oraş din 
Galileia, Nazaret, către Fecioara Maria, aducându-i vestea că, din Duhul Sfânt şi puterea 
Celui Preaînalt, va concepe şi va naşte pe Mesia, Fiul lui Dumnezeu, pe care-L va chema 
Iisus. 

Acestea sunt datele, simple, expuse de evangheliştii Luca şi Matei. Faptul acesta 
simplu cutremură însă legile firii. Nici Fecioara Maria n-a putut primi faptul aşa, fără o 
puternică reacțiune critică. lar cât despre Iosif, garantul Sfintei Fecioare, ştim că pe 
ascuns a vrut s-o părăsească. 

Naşterea lui Dumnezeu între oameni, deşi era îngăduită prin prooroci cu mii de ani în 
urmă - ba în zilele lui Isaia (7,14) s-a spus lămurit că o fecioară-L va naşte, rămânând 
totuşi fecioară - cu toate acestea, de n-am fi siguri de faptul petrecut: că Dumnezeu s-a 
unit cu firea omenească în persoana lui lisus, mai că nici noi n-am putea primi. 

Această naştere a lui Dumnezeu în făptura Sa e de fapt o renaştere a omului, proces 
care a fost anunţat, pregătit şi care a evoluat logic în istorie. Aceasta însemnează 

cuvintele „La plinirea vremii”. 

Ceea ce e greu de priceput e aceasta: cum e cu putință ca Tatăl omului să se facă Fiul 
omului, Fiul fiului Său. Dar iată că s-a făcut. S-a făcut istoric şi de-atunci se face mistic 
în toți cei ce-L primesc pe Dumnezeu şi se nasc de sus a doua oară. Deci când sufletul, 
când făptura noastră întreagă se face curată, când ajungem pe căile ascezei şi ale iubirii, 
la starea de fecioară, se întâmplă şi pentru noi plinirea vremii, a naşterii lui lisus în 
făptura noastră. 

Dumnezeul nostru nu e un Dumnezeu care a părăsit lumea în seama legilor, iar El S-a 
retras undeva în afara ei (deism); El nu e nici confundat cu natura (panteism), cu marele 
„tot”, căci atunci cum s-ar putea naşte „totul” în „parte”, ci Dumnezeul nostru e o fiinţă 
transcendentă dar în legătură cu lumea, o energie activă, creatoare, care transmite lumii 
ceea ce aceasta de fapt caută şi spre care de fapt tinde: plenitudinea existenţei în unitatea 
universală. Această putere, Duhul Sfânt, se împreună cu lumea şi vrea să nască din ea 
chipul viu al lui Dumnezeu. 

Dar faptul istoric, petrecut pe planul realității omeneşti, a zămislirii şi naşterii Fiului 
lui Dumnezeu în Fiul Omului mai are şi alte semnificaţii. Cu lisus apare în lume o nouă 
generaţie de oameni, neamul lui lisus, care nu se naşte după legile firii numai, ci, peste 
ele se suprapune o naştere spirituală, generaţia spirituală a lui lisus. 

„Noul neam duhovnicesc, cel al lui lisus, nu-i un neam care se naşte pe pământ, după 
legile lumii animale, un neam neîncetat ispitit de poftele inferioare. Desfacerea de 
odinioară a omului de Dumnezeu, însemnă pentru om pierderea integrității, a 
neprihănirii, pierderea chipului androgin, care constituie chipul său ceresc, pacificat de 
ispitele lăuntrice. 

Hristos se naşte din Fecioara, ca să sfințească din nou alcătuirea feminină şi s-o 
unească principiului masculin, ca bărbatul şi femeia să devină androgini, cum a fost 
lisus”. (I. Boehme, „Misterium magnum” C.v. cit. de Berdiaeff.). 

Misticul german are următoarea expresie minunată, privitoare la noua stare de după 
păcat a neamului omenesc: „prin cădere de la curăţia originară, Fecioara, Înţelepciunea, 
a părăsit pe oameni şi s-a retras în Cer”, lăsând pe oameni să ajungă „numai trup” 
(Geneza 6,3) şi de-aci să ajungă în potop. Nu cumva, netrăind noi, noul stil al vieții, să 
se retragă şi de la noi, iar neamul omenesc să se scufunde într-o nouă catastrofă?! 

„Înţelepciunea este eterna feciorie şi nu eternul feminin. Cultul care îi e închinat e 
acela al Fecioarei şi nu al principiului feminin, care provine de la căderea în diviziune. 
lată de ce cultul Înţelepciunii se confundă aproape cu cultul Fecioarei Maria, Maica 
Domnului. 

În ea, natura feminină devine fără prihană şi naşte prin Duh. Astfel se naşte noua 
generație omenească, generaţia lui lisus, nemuritoare, biruitoare asupra neajunsului 
nesfârşit al naşterilor şi morților. 

Calea care duce la restabilirea chipului integral al omului se deschide prin Fecioara 
Maria şi prin zămislirea sa, a Fiului lui Dumnezeu şi a Fiului Omului. Aceasta e calea 
fecioriei, a curăției, a neprihănirii, calea iubirii mistice. 

Învățătura şi cultul fecioriei au fost întotdeauna aprofundate în creştinism; 
dimpotrivă, învăţătura despre căsătorie, sfințirea zămislirii n-a fost îndeajuns. Revelația 
sensului mistic şi pozitiv al iubirii dintre bărbat şi femeie (eros şi nu agape) aparţine 
problematicii conştiinţei creştine. Sensul mistic al iubirii, dogmatic e nedezvoltat şi, ceea 
ce găsim asupra acestui subiect la învățătorii Bisericii, e sărăcăcios şi neîndestulător. 

Creştinismul Părinților ne învață să câştigăm fecioria prin ascetism, dar nu ne 
descoperă nicidecum sensul mistic al iubirii, ca pe-o cale ducând la feciorie, la 
restabilirea chipului integral al omului şi a vieții veşnice. Creştinismul are motiv să 
îndreptățească şi sfințirea căsătoriei şi familia omenirii păcătoase; el apără şi 

spiritualizează viața genurilor decăzute (I Timotei 2,15), dar nu spune nimic asupra 
transfigurării sale, asupra venirii unui nou gen. Această transfigurare nu e pusă în lumină 
în creştinism, ca multe altele. Sfinţirea maternității are un sens cosmic, dar ea nu e o 
soluție a problemei. Prăpastia care există între iubirea rasială, care naşte, şi iubirea 
mistică, orientată spre veşnicie, creează o antinomie pentru conştiinţa creştină. Biserica 
învață că genul decăzut şi împărțit se transformă, în Fecioara Maria, în feciorie şi 
maternitate iluminată, primind într-însa Logosul lumii, care se naşte de la Duhul. 

Dar se pare că nici o deducție n-a fost făcută în ceea ce priveşte căile pozitive de 
iluminare şi transfigurare a vechiului element rasial, al genurilor. Sensul religios şi 
pozitiv al iubirii, legătura care-l uneşte înseşi ideii de om, ca ființă integrală, nu e 
revelat. Aceasta rezultă din dezvoltarea nedeplină în creştinism a conştiinţei 
antropologice. Iubirea, ca şi atâtea alte lucruri ale vieții creatoare a omului, rămân 
neexplicate şi nesimţite, afară de lege - într-o oarecare privinţă - şi sortite unui tragic 
destin în lume. 

Iubirea, prin natura sa, ocupă acelaşi loc ca mistica. Ea e şi spirituală şi nu poate fi 
asimilată organizaţiei fizice şi trupeşti a vieţii omeneşti. Iubirea e legată ideii inițiale de 
om. Nu avem o viziune a sensului religios al iubirii, decât simbolic, ca legătură între 
Hristos şi mireasa Sa, Biserica.” (N. Berdiaeff, „Esprit et liberte”, pp. 220-222). 

Buna Vestire ar trebui să însemneze pentru oameni, o ridicare reală, nu numai 
doctrinară, a căsătoriei la rangul de taină, şi deci cu roade capabile de taină. 

Naşteri de sus, suprapuneri de taină, Fiul lui Dumnezeu în Fiul omului, atârnă 
neînchipuit de mult de înălțimea sau josnicia la care-i trăită viața. Dacă o atitudine mişcă 
Cerul spre pământ, o alta îl izgonegşte, ca şi când nici n-ar fi Cer. 

Buna-Vestire taie hotarul între Sfinţi şi oameni de nimic. 


Prislop, 
25.111.949 


MARELE EXAMEN 
- 16- 


„Oricine voieşte să vină după Mine să se 
lepede de sine, să-şi ia crucea sa în fiecare zi şi 
să-Mi urmeze Mie!” (Marcu 8,34 şi Luca 9,23) 


Crucea: podoaba Bisericii, lauda lui Pavel, semnul Fiului Omului, semnul sfintei 
cruci, suferința noastră cea de toate zilele, crucea suferinţei, harul crucii - iată atâtea 
nume în legătură cu crucea. 

Dar cea mai grea cruce e lepădarea de sine: nu poți fi liber fără aceasta. Libertatea cu 
atâta se plăteşte. 

Să depănăm litania acestei porunci şi condiţia primă de-a putea urma pe lisus. 

A fi creştin însemnează mai mult decât apartenența doctrinară la creştinism. A crede 
în lisus înseamnă mai mult decât semnifică vorbele. lată ce însemnează: a te strămuta 
din tine în El; însemnează a-L face pe El inima ta; însemnează să ai un moment, o clipă 
în viaţa ta, în care te-ai întâlnit real cu lisus -clipă, pe care să nu-ți ajungă viaţa întreagă 
de-a o desfăşura între oameni - de altfel acesta şi e semnul că eşti un convertit al lui 
lisus: că te-ai dedicat Lui irevocabil. Toată vremea ta viitoare nu-i decât desfăşurarea 
clipei aceleia, decizia, a cărei bogăţie nu se mai termină. 

Până nu te-ai lepădat de tine eşti o fântână seacă; iar dacă te-ai lepădat de tine şi te-ai 
dedicat lui lisus, El te-a schimbat în izvor de apă vie. Numai aşa poate sufletul să ajungă 

la sine însuşi, la el, cel adevărat: lepădându-se de sine şi strămutându-se în Dumnezeu. 

Nu ştiu pe lume o biruință mai mare, ca aceea de-a te lepăda de tine şi a ajunge liber; 
e trăirea libertăţii spiritului. „Adevărul vă va face liberi”. Înţelegem deci, că fără această 
vamă a făpturii noastre vechi, stăteam în minciună, încolțiţi de iluzii şi striviți sub roțile 
necesităţii, fără ieşire. De aci ne scoate lisus. - Şi când se întâmplă aceasta? 

- Când îl cunoaştem pe Iisus ca inimă a inimii noastre, ca suflet al sufletului nostru. ÎL 
putem cunoaşte numai în iubirea şi bucuria pe care-o simțim când renunțăm la „eul” 
nostru şi ne aflăm faţă către faţă cu Dânsul. 

Noi ne făgăduim să-L urmăm pe lisus - în marea călătorie interioară a întoarcerii la 
Tatăl - şi, prin simpla noastră hotărâre, Providența divină realizează treptat această 
dorință a noastră. Aşa dăm de primul examen de admitere, examenul crucii. Până aci noi 
eram o sumă de dorinţi şi aranjamente pământeşti, care întunecau puţin - dacă nu mult - 
chipul lui lisus din viața noastră. 

Deci crucea e, la acest loc, o linie înainte a dorințelor noastre omeneşti, peste care 
coboară Dumnezeu o dungă de-a curmezişul. Providența, urmărind interesul nostru 
veşnic, trimite peste socotelile noastre corecturi divine. Toată această corectură o simțim 
ca pe-o experienţă de cruce. Trebuie să treacă puţină vreme de reculegere ca să pricepem 
că aşa cum „s-a întâmplat”, a fost cel mai bine, iar nu cum am fi vrut „noi”, în vederea 
noastră îngustă. Suferinţa aceasta, care ne simplifică treptat viaţa, care ne pune condiția 
crucii în faţă, e simbolul nesfârşitei posibilități de desăvârşire. 

„Noi trăim în răstrişte, fiindcă suntem făpturi ale eului, care e aspru, strâmt la inimă şi 
care nu iradiază nici o lumină, iar pentru infinit e orb. Eul n-are decât zgomotele şi 
stridențele sale; pe strunele sale nu vibrează niciodată muzica eternității. Suspine de 
nemulțumire şi descurajare, scânciri zadarnice după trecut, griji şi nelinişti pentru 
viitor,astea-s care tulbură inimile noastre pipernicite, fiindcă nu ne-am găsit sufletele şi 
Duhul lui Dumnezeu încă nu s-a descoperit în noi. 

«Tată, şterge păcatele mele!» - căci păcătuind, omul ia în sine însuşi partea 
mărginitului. Păcatul e înfrângerea sufletului de eu. E un mijloc primejdios de păgubitor, 
în care omul riscă totul, ca să câştige foarte puțin. Păcatul întunecă adevărul şi tulbură 
vederea limpede a conştiinţei. În păcat căutăm plăcerile, nu fiindcă ele ar fi într-adevăr 
vrednice de dorit, ci fiindcă aşa ni le prezintă lumina roşie a pasiunii. Dorim lucrurile nu 
fiindcă ele sunt mari în sine, ci fiindcă lăcomia noastră ni le înfăţişează exagerate şi cu 
aparență de mărire. Aceste exagerări şi falsificări de perspectivă ne tulbură la fiecare pas 
armonia vieţii. Pierdem măsura cea dreaptă pentru valoarea lucrurilor şi ne lăsăm rătăciți 
de interese felurite şi contradictorii ale vieţii. 

Zadarnica trudă a omului de-a reduce toate elementele firii sale la o unitate cu Cel 
Preaînalt şi sub stăpânirea Lui - aceasta e ceea ce-l face să simtă chinul despărțirii lui de 
Dumnezeu şi să se roage cu înfocare: «O Dumnezeule, Tată, şterge toate păcatele mele! 
Şterge rătăcirile eului!» 

Lumina dinăuntru e aceea care-i descoperă adevărata ființă. Când această lumină 
lăuntrică s-a aprins, atunci într-o clipă cunoşti că, pentru om, descoperirea lui Dumnezeu 
într-însul, este propria lui descoperire. Şi înspre acolo se îndreaptă aspiraţia lui: spre 
descoperirea sufletului său, adică descoperirea lui Dumnezeu în sufletul său. Omul se 
desăvârşeşte şi ajunge expresia supremă când sufletul lui se recunoaşte în veşnicie - ceea 
ce e propria sa revelaţie. Adevărata restrişte a omului stă în faptul că nu izbuteşte deplin 
să-şi aducă la expresie propria-i ființă, că e tulburat de eul său şi-şi pierde vremea cu 
lucruri de nimic. 

Iubirea de sine nu trece peste hotarele sale personale: ceea ce e mai preţios într-însul 
se întunecă şi adevărata lui ființă nu iese la iveală. Această aspirație după tiparul 
desăvârşit al fiinţei e înrădăcinată în om mai profund ca foamea şi setea şi ca patima de 

bogăție şi slavă. Şi această aspirație nu e numai în el; ea e în adâncul întregii făpturi; e 
necontenitul impuls al revelaţiei, duhul veşnicei descoperiri într-însul. Descoperirea 
nemărginitului în mărginit (Taina Bunei Vestiri n.n.) nu se arată în toată plinătatea ei 
nici în cerul înstelat, nici în frumuseţea florilor. Numai în sufletul omului. Căci aci 
Voința caută să se descopere în voința omului şi libertatea îşi ia răsplata supremă în 
jertfa lui liberă. 

Aci Dumnezeul nostru trebuie să-şi câştige intrarea. Aci vine El ca oaspete, nu ca 
rege, şi de aceea trebuie să aştepte până-i îmbiat. Asupra sufletului omenesc Dumnezeu 
şi-a încetat stăpânirea, fiindcă vrea să-i câştige iubirea. Da, Dumnezeu stă în afară de eul 
nostru şi aşteaptă cu nerăbdare să-l deschidem uşa ferecată. Căci acest eu al nostru nu 
poate să-şi găsească sensul suprem, sufletul, şi să se unească liber cu Dumnezeu - decât 
prin iubire - singura care-l saltă peste piedica din sine şi-l strămută în Dumnezeu. Acela, 
al cărui suflet s-a făcut una cu Dumnezeu, stă în fața oamenilor ca o floare supremă a 
umanităţii. În el îşi recunoaşte omul fiinţa lui adevărată; în el află descoperirea deplină a 
lui Dumnezeu, contopirea Voinţei supreme cu voinţa lui, contopirea iubirii veşnice cu 
iubirea lui. Noi vedem în el dorința Domnului împlinită; cea mai grea dintre piedicile 
descoperirii lui înlăturată; şi însăşi bucuria desăvârşită a lui Dumnezeu, ajunsă la cea mai 
strălucită expresie între oameni. În el ne apare întreaga lume omenească transfigurată 
de-o lumină dumnezeiască. Viaţa lui, înflăcărată de dragostea lui Dumnezeu, 
străluminează toată iubirea noastră omenească. 

Când un suflet omenesc trage cortina grea a eului şi stă față în față cu iubirea veşnică, 
e ca şi cum ai privi pe Maestru creând o lume nouă. 

Când viaţa omului iese teafără din rătăcirile eului şi-şi găseşte în suflet unitatea sa cu 
Dumnezeu, atunci conştiinţa veşniciei e un dat imediat al existenței, tot aşa ca lumina 
într-o flacără. Toate conflictele vieţii se dezleagă. Toate contradicţiile se împacă; ştiinţă, 
iubire şi acțiune se armonizează. Bucuria şi durerea se contopesc în frumuseţe; plăcerea 
şi renunţarea se egalează în puritate; prăpastia dintre mărginit şi nemărginit se umple de 
o exuberantă iubire; fiecare clipă vesteşte pe Cel veşnic. Cel fără formă ne apare în 
forma florii şi a rodului. Cel fără de margini ne îmbrăţişează cu braţe de tată şi merge cu 
noi alături ca un prieten. Numai sufletul, singurul lucru indivizibil în om, poate să frângă 
orice granițe şi să-şi cunoască înrudirea cu Cel Preaînalt. Câtă vreme n-ajungem la 
armonia lăuntrică şi la întregul ființei noastre, viața rămâne înăbuşită sub lucruri de 
nimic” (R. Tagore). 

După această litanie a unui fiu al Răsăritului, în căutarea sensului descojit de eu, să 
trecem la o analiză concretă a sensului crucii, a lepădării de sine, aşa cum le-a realizat 
lisus, şi ni le-a dat cale de urmat până la El. 

Învățătura desăvârşită a lepădării de sine o avem deci de la: „Cel ce, în chipul lui 
Dumnezeu fiind, n-a ținut ca la o pradă la egalitatea Sa cu Dumnezeu, ci S-a golit pe 
Sine, a luat chip de rob, făcându-Se asemenea oamenilor şi la înfăţişare dovedindu-Se ca 
un om. S-a smerit pe Sine, ascultător făcându-Se până la moarte - şi încă moarte de 
cruce” (Filipeni 2,6-8). 

Aşadar desăvârşita lepădare de sine e totuna cu smerenia. lar cu aceasta s-a definit 
desăvârşirea, atunci când oarecine întrebă pe sfântul Isaac Sirul: „Ce e desăvârşirea?” 
Sfântul răspunse: „O prăpastie de smerenie!” 

Prin urmare pe căile desăvârşirii lăuntrice nu poţi merge sporind, decât primind cu 
bucuria acestui rost, toate împotrivirile şi absurditățile ce ni se întâmplă „în fiecare zi”. 
Acesta şi e rostul pentru care Providența menţine contemporane şi în permanentă 
tensiune, grâul cu neghina, desăvârşindu-se întreolaltă, până la seceriş. 

Să luăm faptele simple: 

Într-o sâmbătă, în sinagogă: „Cărturarii şi fariseii pândeau pe lisus să vadă dacă face 

bine sâmbăta”. Era acolo un om cu mâna uscată. Şi văzându-L că face bine, „se umplură 
de nebunia urii şi unii cu alţii se vorbeau ce să-l facă lui lisus” (Luca 6,11). Iată crucea 
formalismului sec. Într-altă sâmbătă Iisus trecea printre holde de grâu. Ucenicii au cules 
nişte spice şi le frecau în palme şi mâncau boabele. Oarecare din farisei, formalizându-se 
în apărătorul sâmbetei, îi ia la rost „că treieră sâmbăta” (Luca 6,2). Când lisus ierta 
păcatele slăbănogului - condiția neapărată a tămăduirii organice - pe care credința 
ajutorilor săi îl aduse prin acoperiş în faţa lui lisus, unii mârâiau în inimile lor că „acesta 
huleşte” (Marcu 2,7), iar aceştia erau cărturari; „numai Dumnezeu poate ierta păcatele” 
ziceau ei. Nu-şi dădeau seama că lisus e Dumnezeu. Încremeniţi în prejudecățile lor 
despre Iisus, gândul numai că e Dumnezeu, le-ar fi plesnit capul în bucăți. 

Cu prilejul îndreptării lui Zaheu, mai marele vameşilor, de asemenea „cârteau” şi 
împotriva lui Zaheu şi împotriva lui lisus. Duhul lor, care-i muncea, mereu îi împingea 
să dea lecții lui lisus. 

Dar nu numai tagma cărturarilor şi a fariseilor îi administra corecții. Odată un oraş 
întreg l-a ieşit în întâmpinare, oraşul Gadara, spunându-l să plece de pe-acolo. 
Legheonul de draci striga în gura mare că lisus este „Fiul lui Dumnezeu celui Preaînalt” 
(Marcu 5,7) şi I se rugau să nu-i trimită în adânc, ci în turma de porci. Dar pare că alte 
legheoane de draci au intrat în gadareni, smintindu-i pentru porci împotriva lui lisus, 
încât drept mulțumire „tot oraşul” ieşi întru întâmpinarea lui lisus, dându-L afară din 
hotarele lor. (Matei 8, 34). 

lată prin ce mare de venin avea lisus să treacă. 

Ce au oamenii aceştia împotriva lui lisus, că nici demonii nu i-au făcut atâta 
împotrivire câtă I-a făcut cenzura invidiei omului? - Cred că nu altceva decât 
complicitatea în păcat, coalizată împotriva virtuţii şi împotriva oricui care îndrăzneşte să 
iasă un pas măcar din această complicitate. Or, lisus ieşise - nici n-a fost vreodată în 
complicitate cu păcatul - totuşi, iubind pe păcătoşi, îi întindea acesteia (cenzurii invidiei 
n.n.) cursele divine ale iubirii. Au fost îndărătnicii şi fărădelegi împotriva lui Dumnezeu 
şi în Vechiul Testament, dar atâta coaliție a veninului şi curios în numele legii, în 
numele lui Dumnezeu , ca împotriva persoanei lui lisus nu s-a văzut vreodată. Oare de 
ce? 

- Cred că explicaţia ar putea fi următoarea:Dumnezeu se făcuse şi om adevărat.Omul 
pe care-l voia Dumnezeu. Acest model li se impunea oamenilor cu tăria modestiei 
divine. Dar ei nu voiau să fie ca lisus. Nu voiau să fie dumnezei; ei voiau să fie „ei” - ei 
mai presus de Dumnezeu; potrivit cu impulsul cu care i-a răsturnat protivnicul împotriva 
lui Dumnezeu. Omul voia să fie singur el, el singur; eul vrea să fie ateu. Iată ce sparge 
umanitatea în miliarde de hârburi: trufia originară, care dă lecţii lui Dumnezeu şi se 
desface de El. Iată oţetul şi veninul pe care avea să-l bea lisus cu mult înainte de-a I se 
da acestea pe cruce. 

Aceasta n-o poate face decât un lepădat de sine, un lepădat de viaţă. Unul desăvârşit 
de smerenie şi pârjol de iubire. Să urmărim puţin, cu documentare patristică, boala 
aceasta fără leac, care multe cruci prilejuieşte. 

Cenzura invidiei: 

„Invidiosul nu primeşte doctor pentru boala sa şi nu poate găsi leac tămăduitor pentru 
suferința sa, deşi Scriptura e plină de ele. El aşteaptă uşurarea bolii numai într-un singur 
fel: să vadă prăbuşindu-se pe unul din cei invidiaţi. Capătul urii lui este să vadă pe cel 
invidiat: din fericit nefericit, din norocos nenorocit. 

Pe unii oameni, cu totul protivnici, binefacerile îi îmblânzesc. Pe invidios însă, 
binefacerile mai mult îl înrăiesc. Cu cât invidiosul are parte de mai multe binefaceri, cu 
atât mai tare fierbe de ciudă, mai mult se supără şi se mânie. Mulţumind pentru darurile 
primite şi mai mult se cătrăneşte de purtarea binefăcătorului. Ce fiară nu întrec ei prin 

răutatea năravului lor? Ce sălbătăciune nu depăşesc ei prin cruzimea lor? Câinii, cărora li 
se aruncă o coajă, se domesticesc; leii, cărora li se poartă de grijă, se îmblânzesc. 
Invidioşii însă, mai mult se irită când li se arată îngrijire şi atenție. 

Rănile invidiei sunt adânci şi ascunse şi ele nu sufăr vindecare, ca unele ce s-au închis 
de durerea lor oarbă în ascunzişurile conştiinţei. Invidiosul e duşmanul propriei sale 
sănătăți sufleteşti. Cel invidiat poate să scape şi să ocolească pe invidios, dar invidiosul 
nu poate scăpa de sine însuşi. Tu, invidiosule, duşmanul tău e în tine, vrăjmaşul ţi-e 
continuu în inimă; primejdia e închisă în adânc; eşti legat cu un lanţ neîndurat; eşti 
prizonierul invidiei şi nici o mângâiere nu-ţi vine în ajutor. A prigoni pe un om 
binecuvântat de Dumnezeu şi a uri pe cel fericit, iată o nenorocire fără leac.” (Sfântul 
Vasile cel Mare, „Despre invidie”, P.G. 31 col. 376-7). 

Răbdarea răului, primirea umilinţei la care te supune, este, în lumea aceasta, cea mai 
uriaşă putere asupra răului. Chip de umilință desăvârşită ne-a dat lisus pe cruce. EI, Fiul 
Tatălui şi Slava, Dumnezeu adevărat, nu s-a împotrivit ateismului lui Iuda, ci a primit 
toate consecinţele lui. A primit să treacă prin cea mai de pe urmă umilire cu putință pe 
pământ; căci, ca un Dumnezeu, ştia ce putere are umilința. Răbdând bătăi, scuipări în 
obraz, cununa de spini, piroanele şi spânzurarea pe cruce, iar peste suflet hulirea celor 
fărădelege. Toate acestea nu erau crucea cea mai grea. Pe aceasta o avea la spate. Crucea 
mai grea, pe care era răstignit cu fața, era neasemănata durere a milei Sale de oameni. 
Crucea aceasta n-o simte decât omul care nu se mai sminteşte de om, ci, înţelegându-l, 
nesfârşit îl iartă şi-i stinge veninul cu roua cerului din sufletul său. 

Oamenii aceştia, care boleau de răi ce erau, şi care nu pricepeau nimic din 
dumnezeirea lui lisus, reprezintă acea coaliție a veninului sufletesc contra Mântuitorului. 
Acei contemporani ai lui lisus, otrăviți de răutate, reprezintă culmea invidiei omeneşti 
contra sublimului. Căci de ce a fost invidiat lisus? - Din cauza minunilor Sale printre cei 
sărmani şi oropsiți, cei dintâi chemaţi la mântuire. „Flămânzii erau hrăniţi, hrănitorul 
duşmănit; morţii erau înviaţi, invidioşii mureau de ciudă. Demonii erau alungaţi, iar 
Celui ce le poruncea, oamenii îi întindeau curse; leproşii erau curățiți, şchiopii umblau, 
surzii auzeau, orbii vedeau, iar binefăcătorul era prigonit. În cele din urmă au osândit la 
moarte pe Dătătorul vieții; au bătut cu biciul pe izbăvitorul oamenilor, şi au judecat la 
moarte pe Judecătorul lumii.” (Sfântul Vasile cel Mare, „Despre invidie”, P.G.31.377-C. 
trad. I Coman) 

Iar lisus şi pentru aceştia s-a rugat Tatălui de iertare. Iubirea aceasta de oameni, aşa 
cum sunt, şi care n-a avut niciodată vreo umbră de cădere, I-a pricinuit lui lisus o cruce 
neasemănat mai grea, pe care-o poartă şi de care se țintuieşte cu fiecare din răutățile 
noastre „de fiecare zi”, până la sfârşitul lumii. Şi noi suntem printre iudeii care-L 
pironeau pe cruce, fiecare în veacul său, pentru că Iisus e în toate veacurile. 

Modelul, desăvârşirea lui lisus în ascultare şi în lepădarea de Sine, pentru iubirea de 
oameni, a ridicat între creştini şirul fără număr de cuvioşi şi buni biruitori mucenici, 
care, pentru dragostea Lui, erau fericiţi să sufere şi ei chinuri înfricoşate de la 
necredincioşii vremilor lor. 

lată nebiruita armă: lepădarea vieţii noastre pe cruce, care a făcut pe Sfinţi. De 
dragostea lui lisus nu-i mai putea despărți nimic: nici frica de moarte, nici dragostea de 
viață. Aceştia, sfinţii, s-au arătat mai presus, nu numai de durere şi plăcere, ci au covârşit 
şi moartea şi viaţa. În ei se întâmpla şi moartea şi învierea lui Iisus. 

Nouă, neputincioşilor, deşi cugetăm ale lumii şi ale vieţii în calea păcatelor, încă nu 
ne-a îndesat nimeni cununa de spini peste steaua din frunte şi nu ne-a bătut nimeni 
piroanele în tălpi. 

La noi nu sunt semnele sfinților. 

Dar zic însă - Providența ție hotărârea noastră -: cine vrea să urmeze lui lisus şi să se 

asemene cu El, în cruce să se asemene, şi, cât poate cuprinde firea omenească, asemenea 
va fi! 


Prislop, 
27.111.949 


SURZII ŞI MUȚII 
- 17- 


Iată ce lucruri deosebite se pot petrece deodată: 

Sus, pe Muntele Taborului, lumina dumnezeiască izbucnea dinlăuntrul lui Iisus, în 
strălucire orbitoare, până şi-n albul hainelor şi în azurul Cerului. 

Ochiul omenesc nu rabdă strălucirea soarelui, decum să poată răbda strălucirea lui 
Dumnezeu. Iacov, Petru şi loan, de spaima Schimbării la Faţă căzură la pământ, ca nişte 
morți. Totuşi vederea luminii dumnezeieşti îi făcea fericiți, cât se gândeau să o închidă 
în trei colibi, pentru lisus, Moise şi Ilie - martorii din ceea lume a dumnezeirii lui lisus. 

La poalele aceluiaşi munte, celălalt fiu al lui Dumnezeu - omul - un tată îşi aducea 
dezastrul sufletesc al fiului său. 

Mari şi curate bucurii ne fac copiii. Poate cele mai mari dintre bucuriile omeneşti. 
Dar tot copiii pot şi zdrobi cel mai tare inima părinţilor, când aceştia nu sunt sănătoşi, 
când nu au mintea întreagă, când duc o viaţă rătăcită, sau sfârşesc viaţa într-o fărădelege. 

Pe vârful muntelui lumina transcendenţei. 

La poalele muntelui mizeria imanenţei, dezastrul neființei, caricatura existenţei; 
absurdul chinuitor al păcatului, un suflet dărâmat în surzenie şi muţenie, un sistem 
nervos pradă epilepsiei. 

Momente, la poalele muntelui: 

1. Cărturarii pricinindu-se cu apostolii, cu prilejul epilepticului. Când nu pot oamenii 
nimic, ceva totuşi pot: se iau la pricină. Neputinţa nu tace. 

2. lisus îi întreabă şi El. Tatăl copilului îi prezintă diagnosticul bolnavului şi 
diagnosticul apostolilor: neputinţa lor. 

3. Iisus desăvârşeşte diagnosticul, mai întâi al ucenicilor, adăugând că mai mare rău 
decât suferința e lipsa de credință. 

În faţa acestui rău lisus mărturiseşte că şi-a pierdut răbdarea. 

4. lisus ia informaţii despre copil de la tatăl său, dar ia şi temperatura scăzută a 
credinţei acestuia. 

5. „De poţi crede, toate sunt cu putinţă credinciosului.” 

6. Tatăl, surprins în slăbiciunea sa, se depăşeşte pe sine şi mărturiseşte cuvintele 
minunate: „Cred Doamne, ajută necredinţei mele!” 

7. După această mărturisire: şi a neputinței omului şi a dumnezeirii lui lisus, are loc 
minunea. 

x 

Tânărul din Evanghelie era un bolnav declarat. 

Dar sunt tineri, surzi şi muţi, dinspre cuvântul lui Dumnezeu, crezându-se, în părerea 
lor, perfect sănătoşi: Surzi la sfatul părinților. Surzi la chemarea Bisericii. Surzi la glasul 
conştiinţei. 

Pentru ei: 

Cerul este mut; nu le spune nimic. 

Viaţa este mută; n-are nici un ideal. 

Ei sunt muţi: nu mărturisesc decât pământul. 

De la un aşa suflet la un aşa trup se ajunge. 


) 


III IP IP IP IP II IP IP IP IP IP IP II IP IP IP II IP IP IP IP IP IP II IP IP II IP II IP IP IP 


G 
$ 
G 
G 
G 
G 
G 
G 
G 
G 
G 
G 
G 
| 
G 
G 
$ 
0 
G 
| 
G 
Ô 
| 
G 
G 
| 
G 
d 


Oare la sfârşitul lucrurilor se va găsi cineva să creadă puternic în Dumnezeu, pentru 
măduirea lor? 


MARIA EGIPTEANCA 
- 18 - 


Prea fericitul Sofronie, Patriarhul Ierusalimului, ne asigură de adevărul celor scrise 
chiar de el: „iară dacă unii nu vor crede, Dumnezeu să le fie milostiv, că aceia se uită 
numai la slăbiciunea firii omeneşti”, pierzând din vedere puterea lui Dumnezeu. 

Avva Zosima, bărbat îmbunătățit, dintr-o mănăstire din Palestina e ispitit de gândul 
desăvârşirii, la care se credea a fi ajuns. Deci voia să ştie dacă se mai află oarecine pe 
pământ să-l întreacă? 

Cineva îl îndreaptă la o mănăstire lângă Iordan. 

Acolo se potrivi obiceiului călugărilor, care în postul mare aveau o petrecere prin 
pustie, împrăștiați. 

Zosima intră în adâncul pustiei, cale de 20 de zile de mers. 

Vede pe cineva, mergând, mai mult ca o nălucă, cu părul alb, cu înfăţişarea arsă de 
soare. Fuge Zosima după arătare. Arătarea îl opreşte, spunându-i pe nume: „Părinte 
Zosima, dă-mi o haină să mă acopăr, că-s femeie”. I-a spus că-i şi preot. Mult s-au 
târguit, din smerenie, pentru blagoslovenie, care să o dea. 

Femeia se ruga în aer. 

Zosima a avut gând de sminteală, că-i duh rău, care se preface că se roagă. Femeia i 
l-a descoperit şi l-a rugat s-o creadă că-i femeie păcătoasă, dar întărită cu sf. Botez. 

Avva Zosima o leagă cu jurământ să-şi spună viaţa. 

O viață începută greşit... Egipteancă de neam, fugită de la părinți de la 12 ani, 
petrecând în Alexandria, pentru destrăbălări publice cu toți derbedeii vieţii... Aşa a 
petrecut 17 ani... „Dar nu luam bani; aveam numai poftă nesăţioasă şi o dorință 
neînfrânată de-a mă tăvăli în noroi. Acesta socoteam că e scopul vieții!” 

Norod de bărbaţi libieni... se duceau la Ierusalim la praznicul, atunci instituit, al 
Înălţării sf. Cruci. Între ei a făcut câţiva destrăbălări pe drum. 

La lerusalim n-a putut intra nicidecum în Biserică. Ceilalţi intrau fără nici o 
împiedecare; ea nu putea. O putere o oprea. 

Şi-a dat seama în curtea Bisericii că noroiul faptelor ei n-o lasă. Vede o icoană a 
Maicii Domnului. Se făgăduieşte să-şi schimbe viaţa. 

Atunci a intrat neîmpiedecată, învrednicindu-se de vederea sfintei Cruci. 

-„„ Treci Iordanul şi bună odihnă vei afla!” I-a spus un glas. 

Un om îi dă trei monede cu care cumpără trei pâini. 

- Care-i calea la Iordan? (Ultimele vorbe cu oamenii); călătoria. 

17 ani de lupte cumplite cu gândurile curviei, ca şi cu nişte fiare sălbatice. Dorinţe de 
carne, vin, desfătări, cântece drăceşti, etc. 

Alergă cu mintea la icoana pe care o văzuse. O lumină sfârşea lupta. Suferința 
frigului şi a arşiţei. 

În convorbire strecură şi citate din Scriptură, mirând pe Zosima. L-a legat să nu spună 
nimănui nimic. 

-„La anul să vii, dar nu după rânduiala mănăstirii, ci în ziua Cinei celei de Taină, 
aducând Sfânta Împărtășanie. Stai cu Ea pe ţărmul Iordanului. Eu voi veni să mă 
împărtăşesc. O doresc cu dragoste nestăpânită.” 

Zosima se mâhnea de lungimea anului. 

Un potir mic cu Sfânta Împărtăşanie. O aşteptare cu pocăință. Femeia vine, în sfârşit, 
însemnând Iordanul cu sfânta cruce, şi-l trece. 

Împărtăşirea. Trecerea Iordanului iarăşi în pustie. 

Peste un an iarăşi plecarea călugărilor în pustie. 

Zosima se ruga s-o regăsească. A găsit-o moartă, cu o însemnare scrisă pe pământ: 
„Îngroapă, Părinte Zosima, în acest loc, trupul smeritei Maria. Dă țărâna ţărânei. 
Roagă-te mereu către Domnul pentru mine. M-am săvârşit în luna lui aprilie, după 
romani, chiar în noaptea patimii mântuitoare, după împărtăşirea Cinei celei de Taină şi 
dumnezeieşti”. 

Scrisoarea n-o ştersese vântul, deşi trecuse un an peste ea. 

Zosima a aflat şi numele cuvioasei. A aflat că îndată după împărtăşire, într-o noapte, a 
săvârşit calea obişnuită de 20 de zile; ea a făcut-o într-un ceas. 

Un leu i-a venit Avvei în ajutor, săpând groapa cuvioasei. 

Deci e cu putință corectarea unei vieți greşite. 

Vârsta nepriceperii pune păcatul ca sens al vieții sale. Dumnezeu te aduce la cale, la 
sens. 

Este o cumpănă de ispăşire a relelor: 17 ani de pofte păcătoase, căutate cu nesaţ, aduc 
- pentru cine vrea să se mântuiască - 17 ani de lupte chinuitoare cu stăvilirea lor. 

Sfânt să fii - şi încă dintre cei întocmai cu Apostolii - şi nu pleci din lumea aceasta 
fără să te spovedeşti curat, şi nu pleci fără sfintele Taine. 

Iată o femeie, care a smerit pe Avva Zosima. 

Şi iată un model de încurajare pentru orice inimă zdrobită de păcat sau cu cârma vieții 
ruptă şi fără Sensul vieţii. 

Lipeşte-te de Dumnezeu, de Maica Preacurată şi viaţa ta se va umple de sens. 


Prislop, 
10.I[V.949 


FLORIILE 
- 19 - 


Faima învierii lui Lazăr străbătuse toată Iudeea şi o aflaseră toți pelerinii care 
veniseră în Ierusalim şi împrejurimi, pentru praznicul iudeilor, al Paştilor. Toţi voiau să 
vadă pe Iisus şi pe Lazăr. 

Deci când toţi cei simpli fericeau pe lisus, cărturarii şi fariseii se umpleau de venin, 
vrând să-L omoare şi pe lisus şi pe Lazăr. 

Momentele acestea le-a ales lisus începătură a pătimirii Sale. 

Cei simpli şi curați, aflând că lisus vrea să vie în Ierusalim s-au hotărât să-L 
primească deosebit de până acum. 

lisus le-a prețuit dragostea. Şi-a împrumutat un asin - că era sărac. (În tot răsăritul 
asinul are cinstea pe care o are la noi oaia.) 

Aceasta e intrarea triumfală în Ierusalim. 

Toată gloata aceasta, noroadele, aveau o bucurie ca niciodată. Numai fariseii nu se 
bucurau, ci bucuria tuturora le învenina şi mai rău inima. 

Nici lisus nu se bucura, dar cinstea bucuria pe care o vedea. Toţi care-L cunoşteau în 
Ierusalim ieşiseră întru întâmpinarea Lui. În Ierusalim rămăseseră numai cei ce nu-L 
cunoşteau. Aceştia ÎI primesc rece şi cu suspiciuni. 

Dar şi lisus i-a provocat. 

A mers la Templu şi l-a găsit prefăcut de slujitorii lui în „peşteră de tâlhari”. 

„Tâlharii” negustoreau suferințele şi păcatele poporului. Compromiteau şi pe Dumnezeu 
şi suferința. Mai marii şi mai micii Templului „tâlhăreau” poporul obidit speculându-i 
suferințele în numele lui Iehova. Zarafii făceau bursă neagră. Aceştia erau slujitorii lui 
Mamona. Parcă acuma erau anume toţi adunaţi în ziua aceea la Templul din Ierusalim. 

La toţi aceştia Iisus a luat biciul. 

E şi o minune în această sfântă mânie; mulțimea zarafilor, a negustorilor de 
porumbei, găinari, geambaşi de miei şi boi, toţi, fără deosebire, fug în dezordine, 
înfricați de-un Om. 

Conştiinţa lor pătată nu le da nici o rezistență. 

Gestul lui lisus a înfuriat pe mai marele Templului, pe bătrâni, cărturari şi farisei, care 
s-au sfătuit: „Cu orice preţ trebuie să-L ucidem fiindcă mulțimea se ia după EI”. Când 
aceştia se sfătuiau să-L ucidă, orbii şi şchiopii se apropiau de El în Templu şi i-a 
vindecat. lar copiii - copiii crescuţi de Templu, au venit cu ramuri în mâini, cântându-l 
„Osana, Fiul lui David!” 

Acesta-i faptul impresionant, că singuri copiii, orbii şi şchiopii şi ucenicii Săi L-au 
primit pe lisus în Templu, cu credinţă şi cu dragoste. Auzind copiii, iarăşi s-au înfuriat 
iudeii. 

„- Spune-le să tacă!” 

„- N-aţi citit în Profeţi: «Am pus laudele în gura pruncilor şi a celor ce sug»?” 

Cu acestea lisus a părăsit Ierusalimul. 

Cu ziua aceasta încep patimile Domnului. 

În tot entuziasmul general lisus tăcea, dacă nu chiar plângea. Poporul acesta, care-L 
primea cu aclamații de Împărat, peste trei zile va fi cumpărat de farisei pe nimic să strige 
lui Pilat: 

„Răstigneşte-L!!!” 

Poporul, laş şi fricos, nu pricepe prețul iubirii şi o dă răstignirii. 

Intrarea lui lisus în sufletul nostru, să nu fie ca acea intrare în Ierusalim. Templul 
conştiinţei noastre să nu fie o peşteră de tâlhari, că atunci sigur şi noi vom vocifera în 
curtea lui Pilat: „Răstigneşte-L!!! Slobozeşte-ne pe Baraba!” 

De aceea ne-am curăţit Ierusalimul şi Templul din Ierusalim: conştiinţa, făcându-ne 
iarăşi copii, singurii care L-au primit în Templu. 

Copilăria: singura noastră vârstă care primeşte pe lisus. 

Deci, copiii mei, care primiţi astăzi pe Iisus în Sfânta Împărtăşanie, rămâneţi întru 
dragostea mea, care e dragostea lui lisus. 


Prislop, 
17.1V.949 


MOARTEA CARE DOBÂNDEŞTE ÎNVIEREA 
= 90 = 


Aproape n-aş putea spune când S-a smerit Dumnezeu mai mult înaintea omului: când 
S-a răstignit pe cruce, sau când S-a pogorât din Slava Lui de Dumnezeu, întrupându-Se 
în biata fire omenească. 

Făcându-Se om se face carne, cu toate înclinațiile ei. Dar lisus n-a ascultat de ele de 
toate. Înclinarea senzuală a fost biruită, ca să trebuiască a fi biruită şi de noi. Aceasta se 
petrece în viaţă prin neîncetata lepădare de sine, prin crucea noastră cea de fiecare zi 
- cât abia de rămân zile neumbrite de tristeţe - şi desăvârşit se biruie prin moarte. Aşa se 
restabileşte temelia cea străveche. 

Prin moartea pe cruce trupul se purifică şi ajunge expresie şi mijloc direct al Duhului 

dumnezeiesc, devine adevărat trup spiritual al Dumnezeului-Om, înviat. 

Tot aşa şi noi, ne rugăm lui Dumnezeu să ne curăţească viaţa de întinăciune. El ne 
trimite câte-o răstignire în fiecare zi, câte-o săptămână a patimilor, câte-o viață pe cruce, 
iar noi, în nepriceperea noastră, neștiind căile lui Dumnezeu, ne rugăm mai cu foc să ne 
scape de cruce. lisus n-a făcut aşa; nici noi să nu facem. 

S-ar putea spune că lisus S-a născut pe cruce. 

Toată viaţa lui lisus a fost ca atare. lar din cea mai grea cruce: moartea, a izbucnit şi 
biruința cea mai mare: învierea sau omorârea morții. Căci lisus o biruise în viaţă; iar cu 
moartea Sa, cea de bună voie a biruit-o şi pentru toți oamenii, de la începutul până la 
sfârşitul lumii. 

Cu Învierea lui lisus avem chezăşia că vom învia şi noi, ca lisus, căci Ele 
începătorul, pentru noi, în toate. 

Altă mărturie a veşniciei noastre, mai tare ca aceasta, nu ne-a dat nimeni. 

Poate că tocmai fiindcă e cea mai tare, uluieşte obişnuitul în care dormim, şi poate 
tocmai de aceea nu îndrăznim să credem în învierea noastră. lar fără această credință, 
viața noastră parcă n-are sens, nici scop în sine, tare-i decolorată şi neliniştită. 

Creştinismul se întemeiază şi dăinuieşte pe Întemeietorul său: pe învierea Lui din 
morți, ultimul cuvânt. 

Noi suntem care de obicei cădem din creştinism, iar nu creştinismul. Noi cădem, nu 
lisus. Minciuna iudeilor n-a surpat învierea lui lisus. Dumnezeu nu cade. Dar căzând noi 
din creştinism ni se pare că a căzut creştinismul, ni se pare că a căzut altcineva nu noi. 

Sunt foarte strânse: moartea cu învierea. Multora li se pare că se isprăveşte totul cu 
mormântul. Creştinul însă îşi scrie pe crucea de la căpătâi: „Aştept învierea morților”. 

Credinciosul nu se teme de moarte, fiindcă a desființat-o lisus. lisus i-a schimbat 
sensul, întorcându-i altfel rostul. Acum, moartea pentru credincios e ultimul botez, 
ultima curățire a vieții. 

Suntem în gândirea Sf. Pavel, spunând că botezul nostru, prin care am intrat în 
creştinism, se desăvârşeşte cu botezul cu care s-a botezat lisus; şi că sfânta noastră 
împărtăşanie se împlineşte cu paharul pe care l-a băut lisus. 

Spre aceste sfârşituri: Botez şi Pahar - convingeri ca munţii - fireşte că trebuie 
nevoinţă, trebuie virtuți. Dar unde sfârşesc virtuțile, unde duc? 

Ele nu sunt scopuri în sine. Nu urmărim virtuțile pentru ele însele; ele sunt mijloace 
pentru dobândirea Adevărului. Şi Dumnezeu e Adevărul. 

Aşa înţelese virtuțile, cu acest rost urmărite, ele duc pe om până la moartea pentru 
Adevăr, ceea ce e înviere. Că a-ţi primejdui viața pentru Dumnezeu şi oameni, nu poate 
fi moarte, chiar trecând prin ea, ci cu atât mai vârtos înviere şi bucurie a învierii. 

De ce nu ne temem noi de moarte? 

Pentru a răspunde la întrebarea aceasta mă folosesc de învăţătura celui dintre sfinți, 
Părintelui nostru Maxim Mărturisitorul, despre răsturnarea rostului morții. 

Sfântul ne învaţă că: de unde, înainte de răstignirea lui lisus moartea era o pedeapsă 
dată firii, după pogorârea lui lisus în împărăția morții, şi stricarea ei, lisus i-a răpit pe toţi 
morţii, care erau drepții Vechiului Testament, şi a întors moartea asupra ei însăşi, asupra 
păcatului, şi nu mai mult asupra firii omului. 

Omul a fost renăscut în lisus, iar morții nu i s-a mai dat decât păcatul lui. 

Primul dintre oameni care a fost sustras morţii, a fost tâlharul de pe cruce, care a 
intrat în Împărăţia Vieţii „astăzi” (- „vei fi cu Mine în Rai !”) adică din însăşi această 
viaţă.Cu stricarea împărăției morţii, cu deschiderea Împărăției Cerurilor, sensul morţii 
s-a schimbat, dintr-o pedeapsă într-o binefacere. De acum moartea nu mai e o pedeapsă 
dată firii, ci o pedeapsă dată păcatului. lar la aceasta ne învoim din toate puterile. De 
aceea nu ne temem de moarte. Dacă viaţa noastră a fost o viaţă a lui lisus, nici moartea 

noastră nu va fi deosebită. Căci zice sfântul Pavel: „Toți cei ce vor să trăiască viața în 
Hristos, prigoniți vor fi!” 

Dar credința a fost superioară celor mai înfricoşate chinuri. Organic, chinuri de 
moarte, îngrozitoare, se dovedeau neputincioase în faţa vieţii sfinților. Ei nu mureau 
când voiau muncitorii, ci când voia Dumnezeu. Aşa ca şi lisus: că deşi oricare dintre 
chinurile prin care a trecut, omeneşte puteau să-L scoată din viață, totuşi a supravieţuit 
tuturora, şi a murit când a împlinit toate cuvintele grăite prin Prooroci. Precum la lisus 
aşa şi la sfinţi vedem, de nenumărate ori, această superioritate a credinţei asupra morţii, 
când mucenicii supraviețuiau focului, strivirii între pietroaie, mutilărilor celor mai 
îngrozitoare, trebuind - spre a pune capăt ruşinii pe care o mâncau prigonitorii - să le taie 
capul cu sabia. 

Tot şirul sfinților mucenici au biruit moartea, că i-au ştiut neputinţa şi n-au fugit de 
ea, când împrejurarea le-a îmbiat-o. Ei au biruit moartea, ca moarte. 

Iată în ce înţeles primim moartea, ca o eliberare, ca o ultimă spălare a vieții, un câştig 
al morţii lui lisus şi o arvună a învierii Sale, premiza şi concluzia tuturor învierilor. 

lată câtă înviere e în crucea noastră cea de toate zilele; câtă înviere e în săptămâna 
patimilor noastre, care e viața aceasta toată. lar de vom fi vrednici şi de asemănarea cu 
lisus, aceasta numai din acestea se dovedeşte. 

Deci viaţa noastră în Hristos şi viaţa lui lisus în noi ne duc de la chip la asemănare, de 
la început până la sfârşit. Iar a trăi pe Hristos, e a învia din morți! 

Slavă Învierii Tale, începătura învierii noastre! 


Prislop, 
25.1V.949 


CUVÂNTAREA DESPRE PLOAIE 
-21- 


Mersul vremii atârnă de mersul purtării. 

Deci dacă ne vom înțelege cum trebuie asupra acestui lucru, veți vedea vremea 
umblând bine; iar dacă voi nu veți schimba purtarea spre bine, mi-am răcit gura degeaba 
şi ne-om usca de secetă. 

Ştiu din Scripturi, că de înțelesul oamenilor cu povățuitorii lor atârnă multe, pe care le 
trimite Dumnezeu de sus, de la cârma lumii şi a lucrurilor, sau le opreşte. „Că de se vor 
învoi doi sau trei laolaltă întru numele Meu, orice vor cere de la Tatăl, Eu voi face lor.” 

De aceea aţi şi venit, ca să cerem ploaie de la Dumnezeu. 

Seceta e un necaz care ustură pământul, dar seacă şi curajul omului. E un chip mai 
aspru prin care Dumnezeu cheamă pe oameni la îndreptare. „La necaz, cheamă-Mă pe 
Mine, zice Domnul, şi-ţi voi ajuta ţie!” - Şi cum putem chema pe Dumnezeu? 

Îl putem chema şi cu gura şi cu rugăciunea, dar cea mai ascultată chemare a lui 
Dumnezeu - să ştiţi - e schimbarea purtării: sfințirea vieții. 

A-ţi face viața mai curată, a te libera de păcat, o poţi face în orice vreme. Nimeni nu 
te opreşte, creştine, să te faci mai bun, mai curat şi mai cuminte. „Drept aceea când 
cineva nu e liber de păcat, să nu pună vina pe altcineva, să nu pună vina pe stat sau pe 
împrejurări, ci pe sine însuşi, pe lipsa tăriei sale de credință, pe lipsa dragostei sale de 
Dumnezeu. Că întotdeauna cei ce au trăit în păcat au pus vina pe alții. Aceştia-s mereu 
cu cârteala pe buze” (Pastorala de Paşti, I.P.S. Nicolae Bălan, Sibiu 1949). 

Dar ascultați un schimb de cuvinte între Dumnezeu şi oameni. Odată oamenii I s-au 
plâns că tare o duc greu cu necazurile, cu lipsurile şi cu păcatele. 

- Drept aţi zis, fiilor, că o duceţi greu cu păcatele; deci dacă o duceți greu cu păcatele, 

nu le mai faceți!... 

Omul se roagă lui Dumnezeu să-l scape de necazuri, iar Dumnezeu se roagă de 
oameni să-şi schimbe purtările. Socotiţi şi voi, care de cine să asculte întâi? 

Să nu dați vina pe Dumnezeu că El ne usucă pământul de sub picioare şi vlaga din 
oase. Să nu-l faceți nedreptatea aceasta. 

Toate necazurile noi ni le-am pricinuit, cu păcatele noastre, şi ele sunt urmări şi plată 
îndesată pentru păcate, până vom înţelege la ce îmblăteală ne duc de nas, ca să ne 
săturăm odată de ele! 

lar precum că necazurile vieţii sunt un grai mai aspru al lui Dumnezeu cu oamenii, 
iată ne stau mărturie cuvintele Scripturii. Sunt 3500 de ani de când s-au scris cuvintele 
acestea, dar mereu rămân dovada, că noi silim pe Dumnezeu să ne bată: 


Levitic, 26: 
Binecuvântarea şi blestemul 

„Să nu vă faceţi idoli, nici chipuri cioplite; nici stâlpi să nu vă ridicaţi; nici pietre cu 
chipuri cioplite cu dalta să nu vă aşezaţi în pământul vostru, ca să vă închinaţi la ele, că 
Eu sunt Domnul Dumnezeul vostru. Zilele de odihnă ale Mele să le păziți şi locaşul Meu 
cel sfânt să-l cinstiți, că Eu sunt Domnul. 

De veți umbla după legile Mele şi de veţi păzi şi plini poruncile Mele, vă voi da 
ploaie la timp, pământul şi pomii îşi vor da roadele lor. Treieratul vostru va ajunge până 
la culesul viilor, culesul viilor va ajunge până la semănat; veți mânca pâinea voastră cu 
mulţumire şi veţi trăi în pământul vostru fără primejdie. Voi trimite pace pe pământul 
vostru şi nimeni nu vă va tulbura; voi goni fiarele sălbatice şi sabia nu va trece prin 
pământul vostru. Veţi alunga pe vrăjmaşii voştri şi vor cădea ucişi înaintea voastră. 
Cinci din voi vor birui o sută şi o sută din voi vor goni zece mii şi vor cădea vrăjmaşii 
voştri de sabie înaintea voastră. 

Căuta-voi spre voi şi vă voi binecuvânta; veţi avea copii, vă voi înmulți şi voi fi 
statornic în legâmântul Meu cu voi. Veţi mânca roadele vechi din anii trecuţi şi veți da la 
o parte pe cele vechi pentru a face loc celor noi. Voi aşeza locaşul Meu în mijlocul 
vostru şi sufletul Meu nu se va scârbi de voi. Voi umbla printre voi, voi fi Dumnezeul 
vostru şi voi poporul Meu. Eu sunt Domnul Dumnezeul vostru, Cel ce v-am scos din 
pământul Egiptului, ca să nu mai fiţi robi acolo; am sfărâmat jugul vostru şi v-am 
povăţuit cu fruntea ridicată. 

Iar de nu Mă veţi asculta şi de nu veţi păzi aceste porunci ale Mele, de veţi dispreţui 
aşezămintele Mele şi de se va scârbi sufletul vostru de legile Mele, neîmplinind 
poruncile Mele, şi călcând legământul Meu, atunci şi Eu am să Mă port cu voi aşa: Voi 
trimite asupra voastră groaza, lingoarea şi frigurile, de care vi se vor secătui ochii şi vi se 
va istovi sufletul; veţi semăna seminţele în zadar şi vrăjmaşii voştri le vor mânca. Îmi 
voi întoarce fața împotriva voastră şi veți cădea înaintea vrăjmaşilor voştri; vor domni 
peste voi duşmanii voştri şi veţi fugi când nimeni nu vă va alunga. 

Dacă nici după toate acestea nu Mă veţi asculta, atunci înşeptit voi mări pedeapsa 
pentru păcatele voastre. Voi frânge îndărătnicia voastră cea mândră şi cerul vostru îl voi 
face ca fierul, iar pământul vostru ca arama. În zadar vă veţi cheltui puterile voastre, că 
pământul vostru, nu-şi va da roadele sale, nici pomii din ţara voastră nu-şi vor da 
poamele lor. 

Dacă şi după acestea veţi umbla împotriva Mea şi nu veţi vrea să Mă ascultați, atunci 
vă voi adăuga lovituri înşeptit pentru păcatele voastre; voi trimite asupra voastră fiarele 
câmpului, care vă vor lipsi de copii; vor prăpădi vitele voastre şi pe voi vă voi împuţina 
aşa, încât se vor pustii drumurile voastre. 

Dacă nici după aceasta nu vă veţi îndrepta, împotrivindu-vă Mie, atunci şi Eu voi veni 

cu mânie asupra voastră şi vă voi lovi înşeptit pentru păcatele voastre. Voi aduce asupra 
voastră sabie răzbunătoare, ca să răzbune legământul Meu. Iar dacă vă veți ascunde în 
oraşele voastre, voi trimite asupra voastră molimă şi veți fi dați în mâinile vrăjmaşului. 
Pâinea, care vă hrăneşte, o voi lua de la voi; zece femei vor coace pâine pentru voi 
într-un cuptor şi vor da pâinea voastră cu cântarul şi veți mânca şi nu vă veți sătura. 

Dacă nici după aceasta nu Mă veţi asculta şi veți păşi împotriva Mea, atunci şi Eu cu 
mânie voi veni asupra voastră şi vă voi pedepsi înşeptit pentru păcatele voastre; veți 
mânca din carnea fiilor voştri şi din carnea fiicelor voastre. Dărâma-voi înălțimile 
voastre şi voi strica stâlpii voştri; trupurile voastre le voi prăbuşi sub dărâmăturile 
idolilor voştri şi se va scârbi sufletul Meu de voi. Oraşele voastre le voi preface în ruine, 
voi pustii locaşurile voastre cele sfinte şi nu voi mirosi miresmele plăcute ale jertfelor 
voastre. Pustii-voi pământul vostru aşa încât să se mire de el vrăjmaşii voştri care se vor 
aşeza pe el; iar pe voi vă voi risipi printre popoare; în urma voastră Îmi voi ridica sabia 
şi va fi pământul vostru pustiu şi oraşele voastre dărâmate. Atunci pământul se va bucura 
de odihnele sale în zilele pustiirii lui; când voi veți fi în pământul vrăjmaşilor voştri, 
atunci pământul vostru se va odihni şi se va bucura de odihna lui. În toate zilele pustiirii 
lui el se va odihni cât nu s-a odihnit în zilele de odihnă ale voastre, când locuiaţi voi în 
el. Celor ce vor rămâne dintre voi le voi trimite în inimi frica în pământul vrăjmaşilor 
lor; până şi freamătul frunzei ce se clatină îi va pune pe fugă şi vor fugi ca de sabie şi vor 
cădea când nimeni nu-i va alunga. Se vor călca unul pe altul, ca cei ce fug de sabie, când 
nimeni nu-i va urmări Şi nu veţi avea putere să vă împotriviţi vrăjmaşilor voştri. 

Veţi pieri printre popoare şi vă va înghiți pământul vrăjmaşilor voştri. lar cei ce vor 
rămâne din voi se vor usca pentru păcatele lor în pământurile vrăjmaşilor voştri, se vor 
usca şi pentru păcatele părinţilor lor. Atunci Îşi vor mărturisi fărădelegile lor şi 
fărădelegile părinţilor lor, cum au săvârşit ei nelegiuiri împotriva Mea şi au păşit 
împotriva Mea. Pentru care şi Eu am venit cu mânie asupra lor şi i-am adus în pământul 
vrăjmaşilor lor; atunci se va supune inima lor cea netăiată împrejur şi vor suferi ei pentru 
nelegiuirile lor. Şi Eu Îmi voi aduce aminte de legământul Meu cu Iacov, de legământul 
Meu cu Isaac, şi de legământul Meu cu Avraam Îmi voi aduce aminte şi de pământ Îmi 
voi aduce aminte.” (Levitic 26,1- 42) 

Din locul Scripturii, pe care vi l-am citit, aţi tot auzit despre „poruncile Mele”. Să ştii 
că poruncile mele sunt poruncile vieții,- şi voi aveţi multe greşeli faţă de viață: faţă de 
viața voastră, față de viaţa copiilor voştri - viitorul neamului. 

Dacă scrie că numai sufletul drepţilor odihneşte pe Dumnezeu, închipuiți-vă cât se 
chinuieşte în sufletul păcătoşilor? Cât se chinuieşte Dumnezeu într-o dărâmătură de om. 
La câtă umilință supun oamenii chipul şi asemănarea lui Dumnezeu! (Nicăieri n-am 
văzut atâta dărâmare în firea omenească, pre cât am găsit prin părțile acestea). Prin 
urmare nicăieri atâta piedecă în calea mersului vremii ca pe-aici. Trei păcate sunt grozav 
de grele pe aici. (Cruţ urechile copiilor şi păstrez secretul lor. Conştiinţa fiecăruia are 
cuvântul.) 

Dacă nu ascultați de conştiinţă, ascultați cuvântul mai răspicat al Scripturii. Dacă nu 
ascultați nici cuvântul Scripturii, aşteptaţi, din nou, împlinirea lui. Dar tot e mai bine să 
nu mâniați pe Dumnezeu, ci să vă întoarceţi. 

- Ceea ce mă rog să vă ajute! 

MIRONOSIŢȚELE 

Azi e o Evanghelie deosebită. N-are nici o idee nouă. Mântuitorul lipseşte din ea; 
lipsesc Apostolii; lipseşte cuvântul Domnului chiar, - dar totuşi ceva este: 

- Sunt roadele propoveduirii Domnului. Câteva femei: Maria Magdalena, Maria lui 
Iacov şi Salomeia, ducând mir de mult preţ, dragoste pentru lisus, pe care-L ştiau în 
mormânt, recunoştinţa pentru învierea lor din păcat. 

Erau clipe de groază, în care orice îndrăzneală în legătură cu Iisus se putea pedepsi cu 
moartea. Chiar unul din ucenicii Lui se lepăda cu jurământ că nici nu L-a cunoscut pe 
lisus. 

Părea, pentru o clipă, că s-a terminat cu creştinismul. 

Prigoana începuse. 

Dar vine îndrăzneala de unde nimeni n-ar fi bănuit: de la nişte femei. 

Acestea sunt mironosiţele (purtătoarele de mir) care au ridicat, primele, steagul 
creştinismului, vestind Învierea Domnului. 

Ele iubeau pe lisus, fiindcă El le-a ridicat la noua concepție despre viaţă. Aceasta le-a 
adus pe urmele Lui. Iar EI le-a făcut primele vestitoare ale Învierii. 

Faptul Învierii Domnului a frânt toată protivnicia, a înlăturat toată îngrozirea din 
calea lor. 

- Ce-au cunoscut ele în lisus? 

- Iubirea divină care le-a purificat viaţa, le-a înnoit sufletul, le-a transfigurat existența. 
O iubire care străbate în adâncuri, care răscoleşte toată fiinţa, care creează din nou. 

Această iubire a crescut şi în sufletul lor. 

Această iubire le-a făcut, din femei slabe, fricoase, mai tari decât toate potrivniciile 
lumii, le-a făcut mai tari ca moartea, de care nu se mai temeau. 

La aceste însuşiri duce Iisus pe oricine care se întâlneşte cu El. Aceste însuşiri sunt 
cele ce fac pe omul nou, renăscut din Dumnezeu, un vestitor al Învierii. 

Femeile mironosiţe au fost învrednicite de Dumnezeu să fie primele vestitoare ale 
Învierii lui lisus, ale naşterii din nou a omului; - şi au corespuns. 

Mărturie mai stau de-a lungul veacurilor şi toate sfintele fecioare, care şi-au închinat 
viața lui lisus; stau mărturie toate mucenițele, care L-au mărturisit prin suferință şi 
moarte - şi prin ce putere, ar fi trecut toate acestea, dacă nu prin iubirea ce-o aveau de 
lisus. Aceasta-ţi dă bucuria care întrece frica pe care-o are firea de chinuri. 

Stau mărturie a învierii toate mamele creştine, care au adus copiii lor, ce s-au făcut 
stâlpi ai Bisericii lui Hristos, mucenici ai creştinătăţii, suflete de eroi şi sfinți. 

Prin rugăciunea sfintei Elena s-a încreştinat Constantin cel Mare, împăratul roman şi 
imperiul roman. 

Prin rugăciunea Clotildei s-a încreştinat Clodius şi poporul francilor. 

Prin rugăciunea Nonei s-a încreştinat Iviria (Georgia). 

Macrina e bunica, iar Emilia e mama sfântului Vasile cel Mare. Antusa e mama 
sfântului loan Gură de aur, iar Monica e mama fericitului Augustin. 


Maria Magdalena 

Era o mare stricată a vremii. Nimeni nu-i rezista. Frumoasă era; un şarpe de aur, 
încolăcit pe braţul gol, îi mărea vrăjirea; bogată încă era. Cu lumea mare stătea bine; toți 
i-au căzut la picioare. 

A auzit de Iisus lucruri deosebite decât despre ceilalți bărbaţi ai lumii. Un dor trufaş 
de a-L cunoaşte i-a încolțit în inimă. 

A vrut să-L ispitească pe lisus. 

S-au întâlnit. 

Dar nu s-a putut apropia de El. 

lisus o privea din oarecare depărtare, aşa cum priveşte Dumnezeu, nu cum priveşte 
bărbatul. 

În faţa sfințeniei dracii ei nu pot nimic. O părăsesc unul câte unul, până la şapte - zice 
Evanghelia. Erau cele şapte păcate de căpetenie, care strică firea omenească. 

Când aceştia au părăsit-o, cade umilită în genunchi, având alt cuget, altă față, altă 
ținută. Şi, ruşinată, se acoperă cât poate mai bine cu haina romană, ce-o avea aruncată 
peste umăr. 

lisus nu i-a aprobat păcatele, n-a osândit-o, n-a mustrat-o, n-a lepădat-o; nu i-a vorbit, 
dar nici n-a tăcut. I-a grăit în conştiinţă. 

În faţa lui Dumnezeu te pierzi pe tine. Dar te regăseşti în El, aşa cum nu te-ai 
cunoscut niciodată, dar cum, poate că ai dorit întotdeauna. 

În faţa lui Iisus revii la firea ta adevărată - şi te aduce iubirea de oameni a lui 
Dumnezeu. Altfel iubeşte Dumnezeu de cum iubeşte omul. 

Omul amesteca iubirea cu plăcerea şi asta-i decăderea lui. Iubirea lui Dumnezeu te 
ridică deasupra ta, te creşte la mărimi sufleteşti nebănuite, până prinzi, între oameni 
fiind, asemănare dumnezeiască. 

lisus s-a întâlnit apoi cu această Marie Magdalenă în Betania, satul surorilor lui 
Lazăr, în casa lui Simon fariseul. 

Aci adusese ea altceva lui lisus, decât prima dată. Acum aduse un vas frumos cu mir 
de mult preț. Transformarea ei sufletească a făcut-o să-L caute pe lisus, - de data aceasta 
cu o iubire sfințită de pocăință - şi, neavând ceva mai bun să-l aducă, I-a adus lacrimile, 
cu care I-a spălat picioarele şi I le-a şters cu părul bogat al capului ei. 

Simon fariseul, care reprezenta opinia publică, nu ştia cum că Maria Magdalena era o 
copilă a lui Dumnezeu. De aceea începe să-L judece pe lisus, că „dacă ar fi Acesta 
Prooroc, ar şti cine-i şi ce fel de femeie este aceasta care se atinge de EI” (Luca 7,39) şi 
nu s-ar compromite, primind-o cu atâta dragoste. 

(Ăştia-s oamenii, sau mediul social: te strică, îți ajută să te strici, se bucură că-i strici 
şi tu, ca pe urmă tot ei să te ţintuiască la stâlpul de osândă...) 

lisus a corectat această acuză necinstită, cu pilda celor doi datornici, dintre care, unul 
iubea mai mult pe stăpânul său, fiindcă i-a iertat o datorie mai mare. 

lată ce-a făcut lisus pentru Maria Magdalena. 

De unde oamenii, între ei, cel mai adesea nu fac decât să-şi profaneze templul de lut 
al conştiinţei, lisus le ridică viaţa la înălțimea şi la valoarea conştiintei: că-s fiii lui 
Dumnezeu şi temple ale Duhului Sfânt. 

Această putere a lui lisus, această încredere pe care i-a dat-o EI: iubirea Lui curată, de 
făptura Sa, a transformat-o dintr-o profanată a vremii, într-o mironosiță, model pentru 
toate vremile. 

Şi, din voinţa lui lisus, e vestită fapta ei de iubire peste tot pământul. 

O aşa femeie nu se mai temea de primejdia de-a merge la mormântul lui lisus: Iubirea 
ei pentru lisus biruise frica de moarte. 

De aceea iubirii i s-a dat, prima, să vestească Învierea! 

ORBUL DIN NAŞTERE ȘI SUFLETELE OARBE 
-23 - 


Multă vreme n-am înțeles tâlcul orbului din naştere. Nu înţelegeam explicația lui 
Iisus. Nu-i mirare. E mare deosebire între noi şi lisus! 

Noi dăm să trecem cât mai repede pe lângă Lazării Lumii, neputând răbda suferința 
lor, pentru că suntem incapabili în faţa ei. Bani n-avem, putere n-avem, inimă n-avem 
- n-avem nimic în faţa suferinței. Deci, fugind de Lazări, fugim în propria noastră 
nimicnicie. 

Aşa şi ucenicii, delegaţii noştri de lângă Dumnezeu, îl întreabă pe Iisus: „Învăţătorule, 
cine a păcătuit, acesta sau părinții lui, de s-a născut orb?” 

- Când nu poţi nimic, faci ştiinţă: întrebi de cauză; iar când cauza e un păcat, faci 
morală. Dar oricum, chiar încercuiți în neputinţe, încercăm o măsură preventivă. Ceea ce 
au pățit alţii, tu poți să nu păţeşti, dacă ocoleşti greşelile lor. 

Se vede că lisus vorbea cu ucenicii despre puterea dezastruoasă pe care o au păcatele, 
greşelile împotriva vieții, de-a schimonosi viaţa omului şi a o chinui în întunerecul orbiei 
şi al altor suferinţe. 

Acum să vedeţi deosebirea între noi şi Dumnezeu. lisus era Dumnezeu. Mulți n-au 
ştiut şi nici nu vor şti aceasta. 

Vindecarea minunată a orbului din naştere face dovada dumnezeirii lui lisus şi arată 
omului marginile puterii şi ştiinţei sale. 

Noi ocolim Lazării. lisus îi cunoştea şi-i chema la Sine. Cunoştea pe Natanael, de pe 
când era copil mic, ascuns sub smochin, de urgia lui Irod. Cunoaşte acum pe orbul 
acesta, mai înainte de-a se naşte, dezvăluindu-ne cu el o taină a lui Dumnezeu: că „nu s-a 
născut orb nici pentru păcatele lui, nici ale părinţilor săi, ci pentru ca să se arate lucrul 
lui Dumnezeu cu el”. 

Într-o altă împrejurare Iisus se mărturiseşte a fi mai înainte de Avraam; într-alta, mai 
înainte de a fi lumea. Icoanele Îl arată pe lisus zidind pe Adam. Şi aşa este: „Toate 
printr-Însul s-au făcut, ce s-a făcut”. 

A face ochi vii din pământ şi scuipat, nu mai e treabă de om, ci lucrul lui Dumnezeu. 
A drege nişte ochi, a tăia albeaţa de pe ei, le mai merge şi doctorilor, dar a face ochi noi 
- şi încă din aşa material, şi pe care-l mai trimiţi şi la spălat în apa Siloamului, iar asta la 
un orb din naştere - aceasta a putut-o face numai Cel ce a zidit pe Adam cu mâna, din 
țărână. 

Acesta este tâlcul tămăduirii orbului din naştere: Dumnezeu Tatăl a vrut să descopere 
pe Dumnezeu Fiul, ca creator al lumii şi ca autor al vieţii. 

La această voinţă a Tatălui s-a aprins duhul lui lisus; şi-a însuşit această voinţă ca o 
misiune a Sa în lume, aşa cum e într-o lumină aprinsă însuşirea de a lumina. 

Cunoscând lisus pe orb, că-i omul prin care Tatăl are să facă lumii o revelație a 
Fiului, ca autor al vieţii, cunoscând voia Tatălui, pe care şi-a însuşit-o drept misiunea 
vieții sale pământeşti - model pentru noi pământenii - cu această dumnezeiască siguranță 
„a scuipat pe pământ şi a făcut tină din scuipătură şi a uns ochii orbului cu tină (adică 
găurile ochilor) şi a zis: Mergi de te spală în scăldătoarea Siloamului! Deci s-a dus şi s-a 
spălat şi a venit văzând”. 

Dar lucrul lui Dumnezeu nu se termină cu nişte ochi la reparat. - Deşi pentru noi 
oamenii, ar fi totuşi un lucru convingător al dumnezeirii lui lisus; convingător pentru 
simplul motiv că, până astăzi, ştiinţa a făcut aparate ca ochiul, aparatul fotografic şi 
altele, dar ştiinţa omului n-a putut face ca viață, nici măcar un bob de grâu sau un ou de 
muscă. 

Împărăţia vieţii e împărăţia lui Dumnezeu. 

Natura vieții, naşterea şi susținerea ei, atârnă de Dumnezeu, de la creația ei până la 
sfârşitul lumii. 

„Deschide-vei mâna Ta şi toate se vor umplea de bunătăți; retrage-vei mâna Ta şi 
toate se vor usca şi-n țărână se vor întoarce.” 

Deci să ne cunoaştem marginile şi vom recunoaşte pe Dumnezeu. Faptele lui 
Dumnezeu, care toate-s minuni ale vieţii, pun pe oameni în multe nedumeriri. Aşa s-a 
întâmplat şi cu orbul din naştere, care a căpătat vederea prin minune. 

Vecinii, şi cei ce-l văzuseră orb, începură primii a se nedumeri despre el; cine-o fi, el 
sau altcineva, care seamănă cu el? lar el zicea: eu sunt! Oamenii nu ies uşor din 
nedumerire. Mărturisirea orbului despre „Omul care se cheamă Iisus” şi care i-a făcut 
ochii din pământ nu i-a lămurit deloc. Drept aceea îl duc la interogatoriul fariseilor din 
Templu. 

Şi era sâmbătă, zi sensibilă pentru iudei. Deci de la început ancheta era sortită să iasă 
prost. 

Iată-l din nou pe Iacov al Vechiului Testament luptându-se cu Dumnezeu. 

Dar iată-l şi pe orbul din naştere transformat în misionar. 

Urmează un schimb de întrebări şi răspunsuri despre cum a demers căpătarea vederii, 
precum şi despre persoana care a dat vederea. Orbul apăra pe dătătorul ochilor săi; 
fariseii îl huleau precum că e păcătos; deşi unii recunoşteau că om păcătos nu poate da 
vedere orbilor. 

Neisprăvind nimic au chemat pe părinţii orbului. Aceştia, înfricaţi de farisei, dau doar 
mărturie că acesta a fost orb din naştere, e fiul lor, dar cum vede acum şi cine i-a dat 
vederea, ei nu ştiu. Se lepădară de-a mărturisi pe Dumnezeu, lăsând darul mărturisirii 
fiului lor „că-i în vârstă, deci însuşi să grăiască despre sine”. 

Jidovii se sfătuiseră să dea afară din sinagogă pe oricine care va mărturisi pe lisus că 
e Mesia, adică Fiul lui Dumnezeu, aşteptatul neamurilor. Asta o ştiau toți, şi părinții 
orbului, de aceea au fugit de un răspuns răspicat: precum că ochi, unde nu erau din 
naştere, numai Dumnezeu putea să pună. 

Deci au chemat a doua oară pe omul care fusese orb şi-l sileau în numele lui 
Dumnezeu să zică rău despre lisus, că este păcătos. N-a zis. 

Din nou l-au pus să povestească vindecarea sa. Omul şi-a permis atunci o întrebare 
care i-a înfuriat: „Acum v-am spus; au vreți să auziți iarăşi? Au doară vreți să vă faceți şi 
voi ucenicii Lui?” Auzind fariseii acestea, au sărit cu ocara pe el, grăind totuşi adevărul: 
„Tu eşti ucenicul Lui; noi suntem ai lui Moise! Pe Moise îl ştim, pe acesta nu-l ştim de 
unde este!” 

În altă împrejurare au fost şi mai nestăpâniţi la mânie, zicând despre Iisus că-i de la 
diavolul. (Matei 12,24). 

Aşa-i firea omului păcătos: când îi loveşti dracii, îţi zice că tu eşti drac. 

La această sucită întorsătură de minte, pe care-o fac prejudecățile în capul fariseilor, 
şi care-i opreşte de-a şti pe Iisus că de unde este, omul care a căpătat vederea trupească, 
prin mărturisire capătă şi vederea sufletească. Astfel auzim din gura lui una dintre cele 
mai frumoase mărturisiri: „Aceasta e minunea, că voi nu ştiţi de unde este, iar El mi-a 
deschis ochii. Ştim că Dumnezeu pe păcătoşi nu-i ascultă, ci, de este cineva cinstitor de 
Dumnezeu, şi face voia Lui, pe acela îl ascultă. Din veac nu s-a auzit ca cineva să fi 
deschis ochii celui născut orb. De n-ar fi acesta de la Dumnezeu, n-ar fi putut face 
nimic”. 

Asta era credința: tare ca muntele, a acestui nou misionar al lui Iisus. Deci fariseii, 
văzând că nu pot isprăvi nimic cu el, l-au ocărât: că păcătos fiind, îi învață pe ei - drepții 
- tainele lui Dumnezeu, şi l-au dat afară. 

Iată tragicul situației. Orbul căpăta vederea, iar fariseilor li se întunecau ochii de 

mânie asupra lui şi a lui lisus. Un duh rău îi ținea de inimă ca să nu recunoască pe lisus 
şi să se lumineze şi ochii sufletelor lor. 

lisus a tămăduit orbia ochilor, dar n-a putut tămădui orbia răutăţii. Orbia răutăţii nu 
are leac, dar... are pedeapsă. Să urmărim de-acum desăvârşirea vederii orbului din 
naştere şi desăvârşirea orbiei sufleteşti a fariseilor. 

Când a auzit lisus că l-au dat afară din sinagogă, aflându-l, i-a zis: „Crezi tu în Fiul lui 
Dumnezeu?” Răspuns-a el şi a zis: „Cine este Doamne, ca să cred într-însul?” şi i-a zis 
lisus: „L-ai şi văzut, şi e cel ce grăieşte cu tine”. Iar el a zis: „Cred, Doamne. Şi s-a 
închinat Lui”. 

Omul acesta, cu care avea Dumnezeu rostul să descopere lumii pe Fiul Său ca şi 
creator al vieţii, făcându-i din tină o pereche de ochi, s-a învrednicit de la Dumnezeu, la 
rându-i, de descoperirea lui lisus ca Fiul lui Dumnezeu, prin însăşi dumnezeiasca 
mărturisire. De puține ori, s-a descoperit lisus pe Sine ca Fiul lui Dumnezeu: o dată 
samarinencii, a doua oară acestui orb din naştere şi a treia oară ucenicilor, înainte de 
slăvitele Sale patimi. 

Poate că aceasta a fost, în lumea aceasta, recunoştinta lui Dumnezeu către el, pentru 
că a purtat cu răbdare orbia fără vină şi pentru că L-a mărturisit pe lisus „de la 
Dumnezeu” înaintea tăgăduitorilor Săi: că l-a învrednicit de o rară descoperire 
dumnezeiască. 

Orb fiind şi a căpăta, prin minune, o pereche de ochi, e o mare bucurie a vieţii, o 
ieşire fericită din întunerec. Ieşirea la lumina veacului acestuia. Pământean fiind şi a te 
hotărî să mărturiseşti pe Dumnezeu cu orice preţ şi luare în derâdere, e o şi mai mare 
bucurie, care te poate duce până la deschiderea ochiului credinței că ţi se descoperă 
lisus, Fiul lui Dumnezeu, Cel care e cu noi în toate zilele până la sfârşitul veacului. 

A vedea pe lisus, e o fericire care nu se aseamănă cu nici o bucurie pământeană. lar 
aceasta se întâmplă din când în când şi din neam în neam, ca să nu se stingă dintre 
oameni siguranța existenţei lui Dumnezeu. 

Credinţa în Dumnezeu şi mărturisirea Lui e ieşirea sufletului din întuneric în lumina 
dumnezeiască, ieşirea în lumina veacului viitor. lată o tămăduire deplină, iată un 
misionar neînfricat al lui lisus. 

CUNOAȘTEREA DE DUMNEZEU 

Creştinismul se adresează persoanei. Se adresează celor trei facultăți ale sufletului: 
cunoaşterea, iubirea şi voinţa. Texte: 

1. Cunoaşterea Sfintei Treimi, aceasta este viața veşnică. (loan 17,3). 

2. „De mă va iubi cineva, poruncile Mele va păzi şi voi veni împreună cu Tatăl şi la el 
ne vom face locaş” (Ioan 14,23). 

3. Iar voi fiți desăvârşiți, precum Tatăl vostru cel ceresc desăvârşit este” (Matei 5,48) 

Iată deci cele trei însuşiri sufleteşti: cunoaşterea de Dumnezeu, ca o condiţie a vieţii 
veşnice; iubirea, o condiţie a îndumnezeirii omului; şi voinţa, o condiţie a desăvârşirii. 

Nu ni se cer lucruri imposibile. Desăvârşirea să nu sperie pe nimeni. În fiecare ins e 
ascunsă o măsură a sa, pe care o poate ajunge. Fiecăruia i s-a dat cel puțin un talant, cu 
care-şi poate câştiga mântuirea. 

Ni se cere doar o centrare a puterilor noastre sufleteşti în jurul lui lisus, în care sunt 
ascunse toate comorile cunoștinței şi ale înțelepciunii. 

El e calea şi uşa Împărăției. 

Cuvântul: „De se vor aduna doi sau trei în numele Meu, acolo voi fi şi Eu în mijlocul 
lor” se poate înţelege în mai multe feluri, după sfinții Părinți. Se pot înțelege şi oamenii, 
se pot înţelege şi cele trei puteri ale sufletului, de care am pomenit şi se pot înţelege şi 
cele două sau trei părți ale omului: sufletul şi trupul. 

Subliniem această centrare a făpturii noastre în jurul persoanei lui lisus, fiindcă de 
această centrare a firii noastre în jurul, sau în mijlocul lui Dumnezeu, atârnă calitatea 
creştinismului nostru. 

E un creştinism defectuos acela care exaltă numai câte una dintre aceste trei însuşiri 
ale sufletului. De pildă: creştinismul nu e numai cunoaştere, căci aceasta duce la 
raționalism, la o micşorare a lui pe măsura minţii omeneşti, mărginită şi neajutorată. Nu 
e nici numai iubire sau sentiment, căci aceasta duce la misticism, care nu e sănătos, în 
cele mai multe cazuri, şi sfârşeşte în fanatism. Nu e nici numai voinţă, căci numai cu 
această însuşire, se ajunge la activism şi autoritarism, un fel de dictatură în numele lui 
lisus. 

Prin urmare, câtă vreme facultățile sufleteşti nu-s unificate în Hristos, omul nu e 
centrat în jurul lui Dumnezeu, creştinismul său e un creştinism sectar, sau dătător de 
sectă. Şi în confesionalism este ceva sectar când se exaltă deosebirile şi li se dă o 
importanţă pe care n-o au. 

Îmbinarea armonică a însuşirilor sufleteşti, asta e ceea ce urmăreşte creştinismul 
pentru creerea omului nou, căci aşa erau acestea în lisus. 

Unde găsim pe lisus? 

1. Ascuns în poruncile Sale. 

2. Acoperit în Tainele Sale. 

3. Nevăzut de față în orice cruce a vieţii. 

4. Întreg Biserică, în marea obşte a Bisericii. 

Pe Dumnezeu nu-L putem cunoaşte decât prin lisus Hristos, care-i calea noastră la 
Tatăl. Iar pe Iisus nu-L putem câştiga fără poruncile, Tainele, Crucea şi Biserica Sa, prin 
care făptura noastră se strămută din vrajba celor de aici în pacea împărăției ce va să vie. 

Găsind pe lisus ne găsim pe noi înşine, destinul şi veşnicia noastră. 


Oradea, 
5.V1.949 


UNDE MAI SUNT LIMBILE DE FOC? 
-25- 


Astăzi, 50 de zile după Înviere, s-a întregit Revelația. 

Astăzi s-a predicat de oameni, prima dată pe pământ, despre Sfânta Treime. 

Duhul Sfânt, a treia Față a lui Dumnezeu, a venit din Cer: „iară veste, ca o suflare de 
vifor, şi a umplut toată casa unde şedeau ucenicii. Şi li s-a arătat, despărțindu-se nişte 
limbi, ca de foc, şi s-a lăsat câte una pe fiecare din ei. Atunci s-au, umplut toți de Duhul 
Sfânt” (Faptele Apostolilor 2, 2-4). Iar în casă erau Sfinții Apostoli şi Maica Domnului: 
prima societate în Duhul Sfânt. 

Deci astăzi este ziua întemeierii Bisericii. 

Societatea care trăieşte în Duhul Sfânt, sau societatea Duhului Sfânt cu oamenii. 

Astăzi Duhul Sfânt unifică neamurile. Biserica are în lume rolul unificării neamurilor. 
Prima Biserică a întemeiat-o Duhul Sfânt în Ierusalim şi aceasta şi-a luat numaidecât 
misiunea în lucru. Toate neamurile care se întâmplaseră de față în Ierusalim, astăzi aud 
cuvântul lui Dumnezeu în limba lor „cât se mirau toţi şi se minunau”. 

De ce se mirau şi se minunau? lată câteva antecedente. 

La început a fost o singură limbă între oameni şi se înțelegeau toți. Aceasta a fost 
până la turnul lui Babel. Zidirea din Babilon voia să fie o legitimă apărare a oamenilor 
împotriva lui Dumnezeu, care, pentru fărădelegi, îi prăpădise cu potopul. 

Această „apărare” a fost pedepsită cu înmulţirea şi neînţelegerea limbilor. Până în 
ziua de astăzi se aude ecoul acestei pedepse. Orice neînțelegere, învrăjbire şi confuzie se 
cheamă „babilonie” şi „marele Babilon”, şi dă a se înţelege că din el lipseşte Dumnezeu, 
sau a fost izgonit. 

Astăzi, în ziua Cincizecimii, pedeapsa din Babilon încetează. 

Toate neamurile pământului, adunate în Ierusalim - Scriptura pomeneşte 16 - astăzi se 
unifică întru o înţelegere de Dumnezeu, prin puterea şi lucrarea Sfântului Duh, dată 
Sfinților Apostoli, dată primei Biserici. Astăzi toate neamurile aud, în limba lor, despre 
singurul lucru care mai poate uni laolaltă: despre existenţa unei „Societăți” desăvârşite, a 
Sfintei Treimi. 

Deci marea societate a neamurilor e îndemnată să fie reflexul pământesc al acestei 
„Societăţi” cereşti, singura soluţie a ieşirii neamurilor din babilonie. 

Dar ziua Pogorârii Duhului Sfânt mai însemnează şi ieşirea omului din omenesc şi 
frică, în dumnezeiesc şi senin dumnezeiesc. Apostolii, deşi văzuseră, ba chiar şi ei 
făcuseră lucruri mai presus de fire, ei, care s-au încredințat de marea realitate a învierii 
din morţi, încă mai plăteau tribut: tremurau din toate fibrele neputinței omeneşti. 

Duhul Sfânt, prin pogorârea Sa, a şters frica din fire. 

Putere de sus şi limbă de foc s-a dat omului. 

De acum nu mai grăiau din ale lor, ci din Duhul Sfânt. Aşa e firesc: Dumnezeu să 
grăiască omului despre Sine, din om. 

Dar atunci omul ia foc şi lumină dumnezeiască. Divina prezență strămută omul în 
fericirea după care de altfel umblă - a supremei certitudini. Atunci nu mai e putere pe 
lume, de care să se teamă, deşi el nu e o primejdie pentru nimeni. 

Numai aşa se explică minunea că 12 oameni simpli, dar convinşi de evidența divină, 
au biruit imperiul roman, stârnind în el o revoluţie fără arme, cum nu s-a mai văzut alta. 
Au cutreierat până la marginile pământului, înfruntând toate primejdiile vremii şi 
locurilor, câştigând credincioşi lui Dumnezeu, nu numai prin viața şi cuvântul lor, ci 
până şi cu moartea lor, ultimul gest, şi cel mai puternic, de biruinţă a spiritului asupra 
materialităţii lumii acesteia. 

Iată ce destin are un om îmbrăcat în Duhul Sfânt: ce poate o limbă de foc a divinei 
prezenţe. 

- Unde mai sunt astăzi limbile de foc? 

- Aceasta nu e o întrebare, ci o propunere, pentru Pogorârea Duhului Sfânt. 


Oradea, 
6.V1.949 


CREDINȚA SUTAȘŞULUI 
-26- 


Rar s-a întâmplat să bucure oamenii pe Dumnezeu. Bucurie în cer se face când un 
păcătos se-ntoarce; dar bucuria pe care-a făcut-o sutaşul din Capernaum lui lisus e cu 
totul alta. Acesta era roman, sabie stăpânitoare peste Israil. Cu toate acestea îi plăcea 
credinţa într-un singur Dumnezeu, al lui Israil, şi în Mesia pe care-L aşteptau iudeii. De 
aceea le-a şi clădit o sinagogă în Capernaum. 

Căpitan roman, lasă la o parte mândria uniformei, lasă la o parte părerile vremii 


) 


OO OO OO OO OO OO 


G 
' 
G 
G 
G 
v 
G 
G 
G 
G 
G 
G 
G 
| 
G 
G 
$ 
G 
G 
| 
G 
Ô 
| 
G 
G 
| 
G 
G 


486 


despre sclavie şi iată-l că aduce ceva nou în faţa lui lisus: iubirea de oameni. 

Sutaşul prețuieşte pe ordonanța sa la rangul de om şi intervine pentru el înaintea 
Proorocului lui Israil. 

Căpitanul roman se roagă pentru ordonanţă... 

Dar nu numai rugăciune, nu numai iubire de om, ca om, ci şi credinţă vrednică de 
Dumnezeu. Sutaşul roman L-a recunoscut pe lisus, Dumnezeu. 

Iudeii n-au putut face aceasta. 

Aceasta L-a mirat pe Iisus şi L-a bucurat. 

Săvârşirea minunii nu ne mai miră. Nu l-a mirat poate nici pe sutaş, de vreme ce 
aceasta era, după credinţa sa, un fapt de la sine înţeles şi fără discuție. 

x 


Cam ce-am putea potrivi pentru noi, din Evanghelia cu sutaşul? Cred că acestea: 

Ce preț are, înaintea lui Dumnezeu, credința fără discuţie în lisus Hristos, ca 
Dumnezeu. 

Ce bucurie-l făceau lui lisus dovezile iubirii de oameni - şi mai ales când aceştia-s 
neînsemnați. 

Că nu-i neapărat de trebuinţă să vie Mântuitorul personal, pe jos, oarecum, ca să se 
săvârşească lucrul lui Dumnezeu. 

Că ar fi bine să avem şi noi smerenia pe care o avea sutaşul, a nevredniciei de-a intra 
Dumnezeu în casa noastră - că tocmai această smerenie Îl sileşte să vie şi să pună la rând 
ale noastre, toate. 

Că numai o viață curată e în stare să asigure darurile acestea sufleteşti, care L-au 
bucurat pe lisus. 

Să-i fim recunoscători acelui sutaş roman, că ne-a dat model de credinţă şi curăție 
sufletească. Să-i fim recunoscători că, în locul nostru, totuşi s-a găsit cineva să-L bucure 
pe lisus. Au mai fost şi alții: Marta şi Maria, surorile lui Lazăr; cu Lazăr era prieten. 
Avea şi alți Lazări, iar mai pe urmă L-au bucurat cuvintele înțelepte ale tâlharului de pe 
cruce. 

Am băgat de seamă că ori de câte ori bucura cineva pe Iisus, lisus sălta cu Duhul şi 
spunea lucruri privitoare la viaţa viitoare. Aşa a fost şi cu prilejul bucuriei pe care i-a 
făcut-o sutaşul. Atunci a descoperit lisus soarta evreilor până la sfârşitul lumii: că vor 
rămâne cei mai de pe urmă, deşi au fost chemaţi cei dintâi în Împărăţia lui Dumnezeu. 

Dar dacă noi, creştinii, suntem înaintea lor, aceasta n-o putem menţine decât cu 
credinţa după modelul sutaşului. 


Prislop, 
10.VII.949 


PROOROCUL DE FOC 
-27- 


Iată o personalitate a Vechiului Testament, care s-a impus lumii creştine, şi la tot 
poporul, ca nimeni altul. Ilie e cel mai mânios prooroc. Pomenirea lui e legată de 
trăznete. (De altfel, într-o vreme când numai el singur mai rămăsese prooroc al 
Dumnezeului adevărat, pare că nu mai rămânea altă cale decât urgia lui Dumnezeu, 
împlinită prin gura pogorâtoare de trăznete şi prin cuțitul ucigaş de mincinoşi al lui Ilie.) 

Cu toate acestea Dumnezeu l-a smerit şi pe el, că s-a temut de urgia unei femei, 
regina Izabela, a vremii. Ba şi moartea şi-a rugat-o. 

x 


Poate că Providența îl ține mereu treaz în conștiința creştinătăţii şi pentru că mai are 

a-l trimite pe pământ în vremea celei mai de pe urmă necredințe. 

Râvna lui mânioasă pentru Dumnezeu, va avea în vremea acelor 1290 de zile - de la 
Daniil - să vestească cele şapte cupe ale mâniei lui Dumnezeu asupra pământului. 

Cum va fi acea strâmtoare, cum n-a mai fost alta de la începutul lumii nici nu va mai 
fi, am putea, pe departe, să ne dăm oarecum seama. 

În acele zile: „Mulţi vor fi curățiți, albiți şi lămuriţi; iar cei nelegiuiți se vor purta ca 
cei nelegiuiți. Toți cei fărădelege nu vor pricepe, ci numai cei înţelepţi vor înțelege” (ce 
vreme este: apropierea celei de A Doua Veniri) (Daniil 12,10). 

Deci când se va coace neghina, Proorocul de foc îi va vesti văpaia ce-o aşteaptă. 

Şi-l vor omorî, crezând că aşa au terminat cu Dumnezeu. Dar Dumnezeu îl învie pe 
Ilie. 

Protivnicii îşi dau seama de zădărnicia protivniciei lor, şi „rămăşița din Israel” 
primeşte credinţa în Hristos - cum ne asigura sfântul Pavel (Romani 11,25-26). 

Poate că pentru aceste destine viitoare pomenirea şi mânia fulgerelor sale lovesc 
câteodată, chiar şi în zilele noastre, de aşa fel cât te pune pe gânduri... 


Prislop, 
20.VII.949 


IISUS ŞI SLĂBĂNOGUL 
- 28 - 


Aceştia sunt cei doi fii ai lui Dumnezeu: lisus, mai înainte de toţi vecii, şi omul, fiul 
vremelniciei. Acesta de al doilea, a ajuns rău, a ajuns slăbănog. 

Unii sunt slăbănogi după trup, alții după minte: nu pot înțelege şi nu se pot bucura de 
bine. 

S-a dovedit aceasta în nenumărate rânduri, când lisus făcea bine omului. 

x 

Iisus a tămăduit un slăbănog. Nu-i nici o mirare - Dumnezeu fiind. Ce-a făcut? - L-a 
iertat de păcate; de greşelile săvârşite împotriva vieții, împotriva firii sale, şi i-a dat 
porunca să fie iarăşi om, rudenia lui Dumnezeu. 

- De altfel pentru această refacere a omului a şi venit lisus între oameni. El ne-a spus, 
cu toate prilejurile, că păcatele, greşelile împotriva vieţii, acestea sunt cauza pentru care 
omul a ajuns un mutilat al vieții acesteia. 

Refacerea omului este refacerea acestei înrudiri pierdute. 

E de neînțeles cum nu simte omul cu sufletul că a ieşit din omenie, ci abia simte cu 
trupul, că s-a depărtat de Dumnezeu şi a ajuns o grămadă de doage. 

E de neînțeles că durerea trupului îl face să ceară ajutorul lui Dumnezeu, pe când de 
durerea sufletului, de strâmbarea sau amorțirea lui, nici că se mişcă. 

E de neînțeles cum oamenii aleargă după sănătatea trupului, dar după iertarea 
păcatelor aşa de puţini. Aceasta din urmă face înțeleasă pe cea dintâi. 

lisus le avea pe amândouă: şi puterea de-a ierta păcatele şi puterea de-a tămădui firea 
de neputinţe. Făcea ochi unde nu erau din naştere, îndrepta gârbovi, învia nervii omorâţi 
de păcate, învia morții omorâţi de moarte. 

Nouă, preoţilor, încă ne-a dat Iisus jumătate din darul Său: darul de-a ierta păcatele 
omului în numele Său. A doua jumătate, a tămăduirii organice, nu ne-a mai dat-o, 
fiindcă şi aşa toți oamenii aşteptăm să fim transformați, din oameni pământeşti, în 
oameni duhovniceşti, în oameni nemuritori, în oameni cereşti. 

A făcut lisus minuni - şi oamenii cred că cele mai mari sunt cele care privesc 
sănătatea trupului - dar marea minune a învierii din morţi, e ceea ce mărturisim când 

zicem: „aştept învierea morților şi viața veacului ce va să vie. Amin”. 

Abia atuncea va scăpa firea omului de slăbănogie. 

Până atunci are putinţa de-a scăpa de păcate. Şi aceasta e o minune mai mare decât a 
tămădui un stomac, o mână uscată, sau repararea unui ochi. Sunt lucruri grele şi acestea, 
dar n-au nimic religios în ele. Le fac şi medicii. 

Omul le cere lui Dumnezeu; cere minuni. În definitiv ce cere omul? 

Cere sfinţenia pe care a pierdut-o. 

Acesta-i singurul lucru pe care-l cere şi Dumnezeu din partea omului. lar sfințenia 
vieții o pot avea şi oamenii cu un trup neputincios. 

De aceea, nouă preoților, lisus ne-a dat numai o jumătate din darul Său, rămânând ca 
cealaltă Însuşi să o împlinească, când va înceta desăvârşit slăbănogia omului, la înviere. 

Dar a doua nu se dobândeşte fără prima. 

Însăşi vestirea Împărăției Cerurilor a început cu cuvântul pocăinţei. 


Prislop, 
24.VIL.949 


HULITORII ŞI MĂRTURISITORII 
- 29 - 


lisus, mergând, tămăduise doi orbi şi îndată după aceea şi un mut îndrăcit. De față 
erau două feluri de oameni: mulțimile şi fariseii. 

Mulţimile mulțumeau lui Dumnezeu, că niciodată nu s-au arătat aşa lucruri în Israel, 
în vreme ce fariseii huleau pe Iisus, zicând că scoate dracii cu mai marele dracilor, cu 
alte cuvinte, că e în înțelegere cu dracii, - că chiar El are drac. 

E ştiută lupta pe care o duceau fariseii împotriva lui lisus, fiindcă lisus scotea poporul 
de sub exploalarea fariseilor şi cărturarilor. 

E ştiută şi osânda pe care le-o vestea lisus, „cărturarilor şi fariseilor fâțarnici” şi 
„vaiurile” care-i aşteptau. 

x 

Să adâncim puţin câteva lucruri în legătură. 

În cărţile lui Moise (Facere 32,28) citim despre Iacov că într-o noapte s-a luptat cu 
Dumnezeu şi era cât pe ce să-L biruie. Iacov n-a ştiut cu cine se luptă, decât la urmă. 

De la această luptă Iacov s-a numit Israel, adică neamul care s-a luptat cu Dumnezeu. 

Era noapte. Era nepricepere, necunoaştere de Dumnezeu. Obişnuit atunci te lupţi cu 
Dumnezeu când nu-L cunoşti. Atunci I te împotriveşti când te crezi cineva. 

„Dacă eşti om, în viaţa ta trebuie să te lupți cu Dumnezeu, precum s-a luptat şi Iacov. 
Ferice de tine dacă Dumnezeu va câştiga lupta. Şi vai, dacă vei învinge tu pe Dumnezeu, 
- căci vei rămânea singur pe câmpul de luptă - şi atunci nu tu ai învins, ci moartea.” 
(Nicolae Velimirovici, „Cugetări despre bine şi rău”, p. 135) 

Ce poate să fie că e în stare omul să primească orice altă părere, numai adevărul nu. 
Se împacă omul şi cu gândul fioros că el e Dumnezeu, iar tot restul nu-i decât natură. 

lată ne-am rugat şi ne rugăm pentru statornicirea timpului, că înnegrea spicul grâului 
în holde. 

Dacă omul ar fi cine se crede, ar da ordin acestei naturi şi ea ar trebui să-l asculte. Dar 
ea n-ascultă decât de Făcătorul ei. De aceea noi, cunoscându-L pe El stăpânul ei, noi ne 
rugăm, şi, deşi nevrednici, Dumnezeu ne ascultă rugăciunea. 

Natura nu ascultă de autoritatea omului, ci ascultă de autoritatea lui morală, de 
sfințenia lui. Ascultă de acea înrudire a omului cu Tatăl său şi făcătorul naturii. Natura 
nu se impresionează de frumuseţea omului, prea puţin de ştiinţa lui, şi deloc de 

autoritatea lui. Ascultă însă de smerenia lui. 

Povestea nemulțumitului, care a cerut să conducă el vremea şi care, uitând să 
poruncească vânt pe vremea legatului, la seceriş s-a trezit cu toate spicele goale. A 
renunţat să mai conducă el vremea. 

„Cu cât omul e mai aproape de Dumnezeu, cu atât vede pe Dumnezeu mai mare şi pe 
sine mai mic. Cu cât omul este mai departe de Dumnezeu, cu atât se vede pe sine mai 
mare şi pe Dumnezeu mai mic” (Velimirovici). De la această apropiere sau depărtare a 
vieții tale de Dumnezeu atârnă multe şi înțelegem multe. Astfel: „depărtarea la care se 
ține omul de Dumnezeu îl face uneori să vadă numai omul. Apropierea îi face, pe alții, 
să nu mai vadă omul”. - Şi trebuie calea de mijloc. 

A spune că nu este Dumnezeu ci numai natură, nu dovedeşte nimic despre 
Dumnezeu. Aceasta arată doar atât: depărtarea aceluia de Dumnezeu. Smerenia vieţii sau 
trufia ei sunt cei doi factori care ne apropie sau ne depărtează de Dumnezeu. Una Îl 
mărturiseşte alta Îl huleşte. De aceea, zicem în toate împrejurările potrivite, că mersul 
vremii atârnă de mersul purtării. 

Dacă ne înţelegem, turmă şi păstori, să cerem ceva lui Dumnezeu, aşa a spus că ne va 
da, spre slava Fiului Său, Domnului nostru lisus Hristos. 

Şi nu putem îndrăzni a cere decât o viață curată; iar celelalte ni le va da EI, căci ştie 
El că ni le trebuie. 


Prislop, 
30.VII.949 


SCHIMBAREA LA FAŢĂ 


- 30 - 


TEXTE 

Din cântările Vecerniei şi ale Utreniei: 

„„.„. De faţă erau Petru, Iacov şi loan, ca cei ce aveau să fie cu Tine în vremea vânzării 
Tale; ca văzând minunile Tale să nu se înfricoşeze de patimile Tale.” 

„Ucenicii Tăi, Cuvinte, s-au aruncat pre sine jos, pre pământ, neputând suferi să vază 
chipul cel nevăzut.” 

„.. Ci întărindu-i pre dânşii, împreună şi ferindu-i, ca nu cumva prin vederea aceea 
să-şi piardă şi viaţa; ci precum puteau cu ochii trupeşti, suferind.” 

„Şi pre cei mai mari dintre Prooroci, pre Moise şi Ilie i-a adus să mărturisească fără 
împotrivire dumnezeirea Lui. Şi cum că El este raza cea adevărată a ființii părintești, ce 
stăpâneşte preste cei vii şi preste cei morţi.” 

„ȘI s-a arătat frumuseţea chipului cea dintâi, carea a ridicat întru sine fiinţa 
omenească.” 

„Schimbarea omenească ceea ce va să fie întru a doua şi înfricoşată venirea Ta, cu 
slavă ai arătat-o, Mântuitorule, în muntele Taborului...” 


Texte din sfinţii Părinţi 

Sfântul loan Gură de aur: 

„Toate ale vieții viitoare vor fi ziuă, strălucire şi lumină. Ziua aceea e cu atât mai 
strălucită ca cea de aici, cu cât aceasta e mai luminoasă ca o candelă. Atunci nu va mai fi 
noapte, nici seară niciodată, ci o altfel de stare, pe care numai cei ce se vor învrednici de 
ea o vor cunoaşte. lar ceea ce va întrece toate acestea va fi bucuria de a petrece 
neîntrerupt cu Domnul, împreună cu puterile de sus. Că aceste cuvinte nu sunt podoabă 
goală, să mergem cu gândul pe munte, unde s-a schimbat Hristos la față, să-L vedem 

luminând cum a luminat, deşi atunci nu ne-a arătat toată strălucirea veacului 
viitor.”(P.G. 47,291). 

„Trupurile celor ce au bineplăcut lui Dumnezeu vor îmbrăca atâta slavă câtă nici nu 
pot vedea ochii aceştia. Oarecari semne şi urme întunecoase ale acestor lucruri s-a 
îngrijit Domnul să ne dea atât în Vechiul Testament cât şi în Noul Testament. Acolo fața 
lui Moise era luminată de atâta slavă, încât n-o puteau privi ochii israilitenilor. În Noul 
Testament cu mult mai puternic şi decât lui Moisi, a strălucit faţa lui Hristos.” (P.G. 
48,603). 

Sfântul Andrei Criteanul: 

„Ce vrea să înveţe Mântuitorul, suind pe ucenici pe munte? - Să arate slava şi 
strălucirea atotluminoasă a dumnezeirii Sale, în care s-a mutat natura omenească, ce 
auzise odinioară cuvântul: «Pământ eşti şi în pământ te vei întoarce.” (P.G. 97,932-33) 

Sfântul Vasile cel Mare: 

„Răsplata virtuţii e că devii dumnezeu şi străluceşti în lumina cea preacurată, 
devenind fiu al zilei aceleia neîntrerupte de întunerec... Căci s-a zis: drepții vor străluci 
ca soarele...” (P.G. 29,400.D) 

Pateric: 

„Se spunea pentru un Avvă al pustiei, că atunci când avea să se săvârşească, şezând 
părinţii lângă dânsul, a strălucit faţa lui ca soarele. Şi le-a zis lor: «lată, Avva Antonie a 
venit». Şi după puţin a zis: «Iată ceata Proorocilor a venit». Şi s-a îndoit în lumină faţa 
lui. Şi se părea ca şi cum el ar fi vorbit cu oarecine, şi i s-au rugat lui bătrânii, zicând: 
«Cu cine vorbeşti, Părinte ?» Iar el a zis: «lată îngerii au venit să mă ia şi mă rog să mă 
mai lase puțin să mă pocăiesc». Şi i-au zis lui bătrânii: «Nu mai ai trebuinţă să te 
pocăieşti, părinte». Şi le-a zis lor bătrânul: «Cu adevărat, nu mă ştiu pe mine să fi pus 
început». Şi au cunoscut părinţii că a atins desăvârşirea. Şi iarăşi de năpraznă s-a făcut 
fața lui ca soarele; şi s-au temut toți. Şi le-a zis lor: «Vedeţi, Domnul a venit!». Iar 
Domnul a zis: «Aduceţi-Mi pe vasul pustiului !»” (Avva Sisoe 14). 

Sfântul Simeon Noul Teolog: „Imnele iubirii divine”: 

Cuv. XXXIV:,„,Ziditorul, - ia aminte ce-ţi spun, 

Îţi va trimite Duhul cel din Dumnezeu 

Şi te va insufla, va locui şi se va sălăşlui ființial 

Şi luminându-te şi umplându-te de strălucire, te va turna din nou întreg. 

Stricăciosul îl va face nestricăcios şi va clădi iarăşi 

Casa învechită, casa sufletului tău: 

Şi va face cu totul nestricăcios şi trupul întreg 

ŞI te va face pe tine dumnezeu după dar, asemeni lui lisus.” 
Cuv. XIV:,,Căci cum ar putea să vadă omul 

Slava lui Dumnezeu şi firea smerită a omului, firea dumnezeirii? 

Dacă n-ar trimite El însuşi Duhul Său dumnezeiesc 

Şi prin el se dă neputinței firii 

Vigoare, tărie şi putere şi să facă pe om 

În stare să vadă Slava Lui dumnezeiască? 

Căci altfel nu va vedea, nici va putea să vadă 

Vreunul din oameni pe Domnul venind în Slavă 

Şi aşa vor fi despărțiți nedrepții de drepți, 

ŞI vor fi acoperiţi de întunerec păcătoşii 

ŞI toți câți nu vor avea lumina în ei de aici. 

Iar cei uniți cu El de-aici, şi atunci 

Vor fi împreunaţi tainic şi adevărat cu Dumnezeu 

ŞI vor fi nedespărțiți de împărtăşirea cu El. 


) 


(| 
$ 
G 
G 
0 
0 
G 
G 
G 
G 
G 
G 
G 
| 
G 
G 
| 
G 
G 
| 
G 
Ô 
| 
G 
G 
| 
G 
G 


lisus: 

A arătat marea lumină a veacului viitor. 

Împărăţia Cerurilor s-a coborât pe pământ, 

Mai bine zis împăratul celor de sus şi al celor de jos 

A voit să vină să se facă asemenea nouă, 

Ca împărtăşindu-ne toți din El, ca din lumină, 

Să ne arătăm lumini de-al doilea, asemeni celei dintâi 
Şi părtaşi împărăției cerurilor şi împreună părtaşi 

Ai slavei să fim, şi moştenitori 

Ai bunurilor veşnice, pe care nimeni nu le-a văzut vreodată. 
Nicolae Arseniev: „Biserica răsăriteană” (pp. 93-94) 

Povesteşte Motovilov că într-o zi, pe când sta de vorbă cu bătrânul Serafim, 1 se 
întâmplă să vadă pe neaşteptate luminând lumina Duhului Sfânt. 

Motovilov, bărbat foarte evlavios, stăruia necontenit pe lângă bătrânul Serafim să-l 
lămurească: ce este aceea a fi plin de Duhul dumnezeiesc! Dar lămuririle sfântului 
Serafim nu-l mulţumeau. „Atunci, povesteşte însuşi Motovilov, mă cuprinse straşnic de 
umeri, şi-mi zise: «În acest moment, eu şi cu tine, prietene, amândoi suntem în Duhul lui 
Dumnezeu. - De ce te uiţi aşa la mine? - Nu pot să mai privesc, Părinte, răspunsei, 
fiindcă din ochii tăi scapără fulgere. Faţa ți s-a luminat ca soarele şi nu pot să o mai 
privesc fiindcă mă dor ochii...» Sfântul Serafim zise: «Nu te teme: uite şi tu luminezi la 
fel. Acum tu însuţi eşti în plinătatea Duhului dumnezeiesc; altfel n-ai fi putut să mă vezi 
într-o asemenea slare.» Şi plecându-mi capul către el, îmi spuse încetişor la ureche: «Dă 
mulţumire lui Dumnezeu pentru darul nespus ce ţi-a făcut!» Apoi îl privii iarăşi în față şi 
mă cuprinse o teamă şi un respect şi mai mare. 

În plină lumină a soarelui, în lumina mare de amiaza zilei, închipuiţi-vă faţa unui om 
care vă vorbeşte. Îi vedeţi mişcarea buzelor, expresia schimbătoare a ochilor, îi auziţi 
glasul, simțiți că cineva v-a cuprins de umeri - numai nu-i vedeți mâinile, nici pe el, nici 
formele lui, ci numai o lumină orbitoare, care se întinde pe întinsul câtorva verste de jur 
împrejur, luminând cu raza sa limpede covorul de ninsoare care acoperă pajiştea şi 
pădurea. Şi ninsoare uşoară care pica în jurul meu şi a falnicului bătrân.” 

x 


ar 99 


Aceasta e lumina învierii - care se arată din când în când pe fețele sfinților - mărturie 
de aici a veacului ce va să vie. 


Prislop, 
6.VIII.949 


IISUS PE MARE 
-31- 


- Iisus sili pe ucenicii Lui să intre în corabie (în Biserică). 

- Corabia trecea de cea parte a mării. 

- Iisus e luat pe valuri drept o nălucă. 

- Petru, ca să scape de îndoiala nălucirii, cere o probă despre existența lui Dumnezeu 
pe mare. I se împlineşte dorința, dar „văzând urgia valurilor” se teme şi începe să se 
scufunde. 

Cufundarea lui Petru în îndoială, din cauza evidenţei protivnice, ne învață virtutea 
credinței: să crezi în chemarea lui lisus, împotriva mării. Ține sufletul tău liniştit în 
Dumnezeu, împotriva talazurilor evidente. A pune evidența valurilor în primul plan al 
sufletului, e îndoială declarată din punct de vedere al credinței. 

A fi în îndoială, din cauza evidenţei, e după fire; a fi în chemarea lui lisus, e mai 
presus de fire, e firea după har. Aceasta nu se scufundă în mare. 


Prilop, 
7.VIII.949 
II 


Iată pe scurt faptele petrecute înainte, a căror urmare e Evanghelia de astăzi: 

După înmulțirea minunată a câtorva pâini şi peşti la mai multe mii de oameni, 
oamenii au vrut să-L pună pe lisus împărat - spun locurile paralele ale întâmplării. 
Ziceau ei că lisus, iată, poate să-i scape de grija - veşnica grijă a omului - că moare de 
foame. 

lisus S-a amărât profund văzându-i ca aşa pământeşte înțeleg ei minunea cu pâinea. 
lisus voia altceva cu ei: voia să-i suie la înţelegerea superioară a unei pâini cereşti, la 
trebuinţa Sfintei Împărtăşanii. 

Izbutise lisus să ridice la o înţelegere superioară, pe o femeie - şi aceea păcătoasă - de 
la apa obişnuită la apa cea vie, la o învăţătură şi la o veste, care a făcut-o să-şi lase 
găleata cu apă obişnuită şi să trezească Samaria în întâmpinarea lui Dumnezeu. 

- Dar aci, cu mulțimile n-a izbutit acelaşi lucru. 

De aceea, din cauza amărăciunii, că n-a avut pe cine ridica la trebuinţa după o pâine a 
vieții veşnice, de aceea a încheiat repede cu ei, a silit pe ucenicii Săi să intre într-o 
corabie, îndreptându-i de ceea parte a mării Galileii, iar El s-a retras singur să se roage. 

Era seară şi s-a făcut noapte. Pe mare s-a iscat furtună. Corabia era în mijlocul mării 
şi în mijlocul nopții. - Ucenicii îngrijorați - dacă nu chiar speriați - se gândeau la lisus. 
Când erau mai bântuiţi de groază, iată văd pe Domnul umblând pe mare şi apropiindu-Se 
de ei. 

Pe ei nu-i părăsise. 

x 

Lăsăm descrierea faptelor concrete şi trecem la semnificația lor. Toate întâmplările şi 
faptele în care apare şi persoana Mântuitorului au o semnificaţie pentru toate veacurile. 
Toată viața lui lisus, cu toate amănuntele ei, are o permanenţă peste veacuri. 

Deci corabia ucenicilor e corabia Bisericii. Biserica e corabia ucenicilor lui lisus, care 
are să-i treacă de cea parte a mării, de cea parte a lumii. 

Marea e marea vieţii acesteia, care, câteodată se înfurie de vânturi. Sfântul Pavel le 
spune: „Vânturile tuturor învățăturilor”. Marea înfuriată începe să fie o primejdie; iar pe 
deasupra o mai acopere şi noaptea: „noaptea neştiinţei şi a uitării de Dumnezeu” - cum îi 
zic Părinții. 

În atare împrejurări lisus, deşi vine pe mare ca pe uscat, e luat drept o nălucă, poate 
tocmai de aceea că e mai presus de marea înfuriată. 

Petru se face delegatul acestei societăți omeneşti, zbuciumate de valuri şi acoperite de 
întunerec, cere o probă despre existenţa reală a lui Dumnezeu, ca să scape de îndoiala 
nălucii. 

I se împlineşte dorința, dar, „văzând urgia valurilor, se temu şi începu a se scufunda”. 

Cufundarea lui Petru în îndoială, din cauza evidenţei protivnice, ne învaţă să luăm 
aminte la virtutea credinței: să crezi în chemarea lui lisus împotriva mării. Să ţii sufletul 
tău liniştit în Dumnezeu, împotriva talazurilor evidente. 

A pune evidenţa valurilor în primul plan al sufletului, aceasta e îndoială declarată, din 
punctul de vedere al lui Dumnezeu. 

Pe aceasta a mustrat-o lisus, zicându-i lui Petru: „De ce te-ai îndoit, puţin 
credinciosule?!” 

Recunoaştem: a fi în îndoială, din cauza evidenţei, din cauza întunerecului nopţii, din 
cauza sufletului îngrozit, a bănuieli: „nu cumva Dumnezeu e o nălucă”, recunoaştem: e 
după fire. 

Dar, a fi în chemarea lui lisus, în credinţa în El, împotriva evidenţei contrare, aceasta 
e mai presus de fire, e firea după Har. 

Această credinţă, mai presus de fire, e clar că nu se scufundă în mare. 

După ce lisus a tămăduit îndoiala din sufletul ucenicului, a tămăduit şi marea de 
vifor, încât s-a făcut linişte mare, cât s-au temut ucenicii. 

lată, trebuie să creadă Cineva pentru noi, până ce credem şi noi: că lisus nu e o 
nălucă. (- Şi că totuşi de El ascultă marea...) 

x 

Dar corabia Bisericii e şi Casa Bărbatului înțelept. Iisus e bărbatul înțelept, care şi-a 
clădit casa pe stâncă - dumnezeirea Sa - şi au venit ploile şi vânturile şi valurile şi au 
izbit într-însa şi n-au putut-o dărâma, fiindcă era clădită pe stâncă. Dar iată, în minunea 
aceasta, stânca umbla pe mare şi sprijinea corabia ucenicilor. 

Aşa a fost până acum: au venit cercările asupra Bisericii: vânturile, ploile, valurile: 
ereziile, prigoanele - veacuri de-a rândul - şi ispitele triumfului. Da, şi biruinţele 
Bisericii sunt încercări. Un cugetător creştin din zilele noastre zice, nici mai mult nici 
mai puțin, că Biserica a supravieţuit ereziilor, a supraviețuit prigoanelor, dar nu se poate 
spune că s-a comportat la fel, când a ajuns în ispita triumfului. 

E de-ajuns să ne amintim de veacul al IV-lea al erei creştine - veac de libertate pentru 
creştinism, creştinismul religie de stat - aşa se ticăloşiseră creştinii, încât un istoric al 
vremii scrie că dacă n-ar fi trimis Dumnezeu pe sfinţii Vasile, Grigorie şi loan Gură de 
aur, ar fi trebuit să vie Hristos a doua oară. 

lată de ce e cu voia lui Dumnezeu ca marea să fie înfuriată câteodată. 

X 

Unde e Biserica? 

Zic unii: „Unde-s doi sau trei, adunaţi în numele Meu...” 

Zic alţii: „Încuie-te în cămara ta şi te roagă în ascuns...” 

Şi iarăşi alții: „Biserică sunt eu «Templu al Duhului Sfânt».” Iar alții zic: „Unde e 
Papa, acolo e Biserica”. 

Vechiul Testament - Sfânta Sfintelor cuprindea: 

1) Tablele Legii; 2) Mana din pustie, şi 3) Toiagul lui Aaron. 

Noul Testament - Sfântul Altar: 

1) Sfânta Evanghelie; 2) Sfânta Împărtășanie, şi 3) Sfânta Cruce. 

Unde sunt acestea acolo e Biserica. Acolo e şi Pâinea Vieţii de care voia să le 
vorbească mulțimilor- dar n-a avut la cine. 


Arad, 

14.VIII.949 

Bossuet: Oeuvre oratoires, de Ed. critique de Lâbbe J. Lebarqg, Paris, 1927. Tom. III. 
lisus umblă pe mare. Marcu 6,47. 

202: „Biserica e asemănată cu o casă zidită pe stâncă şi totuşi ca o corabie care înoată 
prin mijlocul valurilor, bântuită de vânturi şi furtuni. - Parcă nimic mai slab ca Biserica, 
mereu agitată; şi nimic mai tare ca ea, fiindcă nimic n-a putut-o cufunda, şi iată rămâne 
mereu neatinsă, cu toate sforțările iadului. 

lisus pare să o părăsească furtunii, şi El vrea să treacă pe lângă ea, ca şi când nu L-ar 
fi atins primejdia ei. 

Totuşi să nu credeți c-a uitat-o: El va îngădui ca valurile să o zbuciume, dar nu să o 
înece, nici să o cufunde. El porunci vânturilor şi «ele se opriră; El intră în corabie şi 

ajunge la liman». 

203: Iată cele trei furtuni furioase care au tulburat starea Bisericii: de îndată ce apăru 
pe pământ, s-a ridicat necredinta şi a întețit persecuțiile; apoi curiozitatea s-a stârnit şi ea 
a făcut să se nască ereziile; în sfârşit corupția moravurilor s-a ivit, care aşa de puternic a 
umflat talazurile, «cât corabia părea aproape învăluită». 

Necredincioşii s-au adunat ca să-i distrugă temeliile; ereticii au ieşit ca să-i smulgă 
copiii şi să-i deşire măruntaiele; iar dacă creştinii răi au rămas în sânul său, aceasta ca 
să-i împingă veninul până la inimă. 

Trebuie că e bine întărită această Biserică, dacă ea şi-a susținut trăinicia, cu toată 
silința prigoanelor; cu toate atacurile ereziilor, ea a fost stâlp al adevărului; cu toate 
pogorămintele depravărilor, Biserica a rămas totuşi centrul iubirii. 

204: Nu e de mirare - dacă vom înțelege omul. Spun, că noi toţi avem în adâncul 
inimi o începătură (principiu) de împotrivire şi de respingere a tuturor adevărurilor 
divine; în aşa măsură că, omul lăsat de capul lui, nu numai că nu le poate înţelege, ci, ca 
urmare, nu le poate suferi, şi fiind izbit în acest punct, el e ca forțat să le combată. 
Această începătură de respingere se numeşte în Scripturi necredință (Luca 9,41); alteori 
duh de neîncredere (Efeseni 2,2); alteori duh de necredință (Coloseni 3,6). El e în toţi 
oamenii, dar nu produce în noi toate efectele sale, pentru că darul lui Dumnezeu îl 
împiedecă. 

Dacă veţi sui până la obârşii, veți găsi, dumneavoastră, că două lucruri produc în noi 
această respingere: prima e orbia; a doua trufia. Orbia ne e arătată în Scripturi într-un 
chip limpede: ele spun că «păcătoşii au uitat pe Dumnezeu...» (Psalmii 9,18; 118,139; 
949,22). Ce vrea să spună acest «uitat», fraţii mei? E uşor de înțeles: că Dumnezeu, în 
adevăr, luminase omul cu cunoştinţa de bine, dar omul a închis ochii de la această 
lumină; el s-a lăsat condus de simțurile sale; puțin câte puţin el n-a mai gândit la ceea ce 
nu mai vedea: el a uitat cu uşurinţă ceea ce nu mai gândea. 

205: Această uilare n-ar fi mare lucru, ca să ne îndemne la împotrivire, dacă nu i s-ar 
uni orgoliul (trufia); dar el a venit, spre nenorocirea noastră, ca, pe lângă ca omul să fie 
orb desăvârşit(a l'extremite), pe deasupra să mai fie şi trufaş. Părăsind înțelepciunea lui 
Dumnezeu, el şi-a făcut o înţelepciune după chipul său: el nu ştie nimic şi crede că ştie 
toate; - iar dacă i-am aminti că din tot ce spune nu înţelege nimic, o ia ca o înfruntare 
pentru neştiință; el n-o poate suferi, îl irită. Dacă îi lipseşte rațiunea, el întrebuințează 
forța. 

206: ...Tot ce nu înţelege, combate. «Tot ce nu înţelege, huleşte.» (Judecători 10). Iată 
pentru ce le spune lisus: «Voi vreţi să mă omorâţi, răi ce sunteți, pentru că cuvintele 
Mele nu încap (prind) în voi» (loan 8,37). Ce teroare, fraţii mei, de-a urzi să omori un 
om, pentru că nu înţelegi cuvintele lui. 

.. Cu cât adevărurile erau mai înalte, cu atât superba lor rațiune era turtită (Gtourdi6) 
şi nebuna lor împotrivire era aprinsă. După acestea, vă mai îndoiţi de acea începătură a 
împotrivirii, pe care o ignoranță învechită şi trufaşă a brăzdat-o în inima oamenilor 
împotriva lui Dumnezeu şi a adevărurilor Sale? Iisus Hristos a probat-o primul. 

Biserica Sa, dăinuind în lume, ca să susție aceeaşi învăţătură prin care dumnezeiescul 
Învățător smintise pe trufaşi, va putea ea fi lipsită de vrăjmaşi? Nu, fraţii mei, nu-i cu 
putință: fiindcă credinţa pe care o mărturiseşte ea surprinde lumea prin noutatea sa, 
turbură duhurile prin înălțimea sa, sperie simţurile prin asprimea sa - iată de ce se 
pregăteşte ea de suferințe! 

Trebuie ca ea să fie urătă de toată lumea, şi trebuie s-o ştiţi, creştini, e un lucru de 
neînțeles ceea ce a suferit Biserica lui Dumnezeu vreme de aproape 400 de ani sub 
împărați necredincioşi. Ar fi nesfârşit de spus. Mulţumiţi-vă cu aceasta că era aşa de 
împovărată şi de ura publică şi de învinuirile de tot felul, cât era acuzată puternic de 

toate neorânduielile lumii. 

Dacă nu ploua pe pământ, dacă barbarii năvăleau şi făceau prăpăd, dacă inunda 
Tibrul, creştinii erau cauza! 

207: Psalmul 128: «Copiii mei, răspunde Biserica, nu mă mir prin câte am trecut: sunt 
obişnuită din tinerețile mele; aceiaşi duşmani care mă atacă, m-au prigonit din tinerețile 
mele.» 

.. Avel, omorât de frate-său Cain... Enoh... familia lui Noe... Avraam... Moise... Ilie... 
Profeții... lisus Hristos...Apostolii. Prin urmare, fiii mei, zice Biserica, nu e mirare de 
prigoane. Priveşte vechimea mea, părul meu argintiu... Nu-mi întorc faţa împotriva lor, 
pentru a mă împotrivi prigoanelor... 

208: Cu toate că par mereu plutind, mâna atotputernică ce-mi serveşte de sprijin va şti 
cum să mă ferească de înec.” 

Dacă Dumnezeu o a sprijinit cu atâta putere împotriva prigoanelor, credeți, dragii 
mei, că o va lăsa înfrântă de erezii? Nu, dragii mei, să n-o credeţi. 

209: II. A doua furtună asupra Bisericii a înteţit-o curiozitatea: curiozitatea, frați 
creştini, e pacostea minţilor, ruina evlaviei şi mama ereziilor. Pentru a înţelege bine acest 
adevăr, trebuie arătat, înainte de toate, că înțelepciunea divină a pus margini 
cunoştinţelor noastre. Căci după cum Providența văzând că apele mării se întind şi se 
împrăştiaseră peste tot pământul, acoperindu-i toată suprafața, le-a prescris un hotar care 
să nu le permită de a-l trece, tot aşa, ştiind că neînfrânarea minților se va întinde până la 
infinit, i-a hotărnicit limite peste care i-a poruncit să nu se întindă. (Tit 3,9) 

...Dar curiozitatea minților trufaşe nu poate suferi această modestie. «Valurile se 
ridică până la cer şi se pogoară până în străfunduri» - zice Scriptura (Psalmul 106,25-26) 

210: ... Ei sunt turburaţi ca beţivii. În capul lor e huruială. Acolo toată înțelepciunea 
lor se împrăştie, şi pierzând drumul rătăcesc, înfundându-se în erezii. Arie, Nestorie... 
curiozitatea voastră v-a pierdut! 

Singurul remediu: ascultarea de Biserică. 

211: ... Trufia ereticului se răscoală: Ce ?! voi crede eu credinţa altuia? Eu vreau să 
văd, să înţeleg eu. 

.. Copii denaturați... 

III. Nu vă pot ascunde ruşinea sa: vreau să zic despre purtările stricate ale celor din 
sânul său. 

Prosperitatea a atras pierzarea. (Trândăvia a venit, disciplina a slăbit.) În vreme ce 
numărul credincioşilor creştea, ardoarea credinţei scădea... 

214: Biserica nu-i făcută decât pentru sfinți - drept că din toate părțile sunt chemaţi 
copiii lui Dumnezeu; toți cei ce sunt în număr, să intre, - dar mulți intră peste număr. 

.. Dragostea a răcit, scandalul (sminteala) s-a ridicat până în Casa lui Dumnezeu. lar 
Satana va zice: «Aceasta e Biserica? Aceştia sunt urmaşii Apostolilor?»” 

I Corinteni 13. 


Arad, 
14.VIII.949 


MAICA DOMNULUI 
- 32 - 


Nu se poate vorbi numai despre Maica Domnului. 

Ea e prevăzută de Providenţă îndată după căderea omului. 

Deci pomenirea Ei, pune din plin, problema refacerii omului. 

Primul om refăcut, e lisus, Fiul Ei, şi toți ucenicii lui lisus, deci Ea e şi Maica 

Bisericii. A fost instituită, chiar de Iisus, când era pe cruce, ca maică a creștinătății, când 
i-a dat pe Ioan de fiu şi lui Ioan i-a dat-o pe Ea de maică. 

Dacă viața noastră s-ar reduce numai la viața aceasta, cea între leagăn şi mormânt, 
toată zdroaba vieții ar fi fără sens. Dar viața noastră nu e numai atâta. 

Ştim de la Iisus, că vom purta şi chipul pe care ni l-a arătat El, schimbându-Se la față. 
Aceasta însă, când Se va naşte în noi lisus, aşa cum S-a născut în sfânta Fecioară. 

Prin asceză şi iubire sufletul nostru trebuie să ajungă la curăția sufletului fecioară, în 
care se va naşte chipul nostru veşnic. 

Nu e prin urmare numai o urmare a Domnului, o „imitatio Christi”, ci şi o urmare a 
Maicii Domnului. lar Maica Domnului n-a fost scutită de niciuna din durerile omeneşti. 
De mică a cunoscut refugiul şi prigoana lui Irod. Sabia durerilor a fost profețită pentru 
sufletul Ei. 

Ea e modelul desăvârşit de curăţie şi iubire, duse până la jertfă: dovadă, că puţini erau 
până sub crucea Răstignitului, şi printre cei puţini, era Maica Domnului. 

Tot aşa, pe lângă orice răstignit al vieţii acesteia, puţini mai rămân pentru el către 
Dumnezeu, şi printre cei puţini, e Maica Domnului. - Căci, spre a ajunge la refacerea 
noastră, trebuie să trecem prin multe răstigniri, şi avem trebuință de o inimă de mamă 
pentru noi către Dumnezeu. 

Dumnezeu ne părăseşte uneori; sfinții nu sunt ascultați, dar iubirea de mamă întoarce 
asprimea Dreptăţii lui Dumnezeu din nou în iubire. 

Exod 32: Moise se ruga, strâmtorând pe Dumnezeu: Încetează Doamne urgia Ta şi 
potoleşte-Ţi mânia şi socoteşte cu blândeţe greşala poporului Tău. Adă-ţi aminte de robii 
Tăi: Avraam, Isaac şi Iacov... 

- Nu! a răspuns Dumnezeu. Lasă-Mă să-i zdrobesc, căci cu urgie M-am mâniat asupra 
lor şi vreau să-i prăpădesc! 

- Dacă nu-i ierți, şterge-mă şi pe mine din Cartea Vieţii! 

Şi a încetat urgia lui Dumnezeu; şi pentru rugăciunea lui Moise i-a iertat pe ei. 

Cine-i Moise şi cine-i Maica Domnului? 

Când te-a lepădat Dumnezeu şi nici sfinţii nu se mai roagă pentru tine, a mai rămas 
cineva care nu te-a părăsit: e Maica Domnului, iar Maica Domnului e ascultată. 

„Între robii lui Dumnezeu şi Maica lui Dumnezeu e o deosebire fără margini” - zice 
sfântul loan Damaschin. Dacă Moise, un rob, poate, prin rugăciunea lui, să oprească 
urgia lui Dumnezeu şi nu-L lasă să se răzbune pe închinătorii la idoli - cu atât mai mult 
rugăciunea sfintei Fecioare Maria, va opri să nu cadă urgia divină, peste păcătosul popor 
creştin. 

Al VII-lea Sobor ecumenic, având în vedere rătăcirile ereticilor despre sfinți şi despre 
Maica Domnului, hotărăşte: 

„A cinsti şi a mări mai întâi pe Născătoarea de Dumnezeu: mai înaltă decât toate 
puterile cereşti; iar de asemenea şi pe sfintele Puteri îngereşti, fericiţii şi întru tot lăudații 
Apostoli şi Prooroci, pe sfinții mucenici, morți pentru Hristos, pe sfinții şi de Dumnezeu 
purtătorii dascăli, şi toți drepţii cuvioşi bărbaţi, şi a cere mijlocirea lor, pentru că ei ne 
pot apropia de Împăratul tuturor - Dumnezeu.” 

Şi cântă Biserica: 

„Sub milostivirea Ta scăpăm Stăpână, Născătoare de Dumnezeu Fecioară! Întru 
rugăciunile noastre nu ne lăsa pe noi în scârbe, ci ne mântuieşte din nevoi: Una, curată, 
Binecuvântată: Preasfântă Născătoare de Dumnezeu.” 


Arad, 
15.VIII.949 

LUCRĂTORI UCIGAŞI 
VIE SĂLBĂTĂCITĂ 
i 


| Pilda lui lisus rezumă toată strădania lui Dumnezeu cu via Sa: lumea aceasta şi cu 

lucrătorii viei: oamenii. Într-o pildă, rezumatul istoriei. 

| De aci rezultă că Dumnezeu are un rost cu lumea Sa, la care a întovărăşit şi pe om. 

| Se tânguie Dumnezeu omului: 

„Am sădit viţă bună, de soi, şi iată acum rodeşte struguri sălbateci... Voi smulge-o 

| şi-o voi arunca-o!” 

| Împlinindu-se urgia lui Dumnezeu cu via, Ieremia proorocul, omul, se tânguia lui 
Dumnezeu: 

| „„. Doamne ai milă de via aceasta, pe care a sădit-o dreapta Ta, că iată toată e 

| părăginită şi o râmă mistrețul din pădure...” 

| Ce însemnează întunerecul şi ascunzişul pădurii, precum şi cine e mistrețul din 


pădure, e uşor de bănuit. 
K 


OO OO ASAHI SSII OSOASA 


lisus a fost scos din vie şi omorât. 

Oamenii cred că Dumnezeu nu mai are nici o putere, nici un drept asupra lumii... 

Oamenii Îl prigonesc pe lisus şi în istorie. 

lisus a fost prigonit personal şi omorât. 

Au fost prigonite faptele Sale: minunile. 

A fost prigonită învăţătura Sa. 

Şi au fost prigoniţi toți ucenicii Săi de-a lungul istoriei. 

Pentru acest lucru s-au răsculat şi s-au unit împotriva Lui: ereziile, prigoanele şi 
coloana nesfârşită a slăbiciunilor omeneşti. 


Prislop, 
11.IX.949 


VIAŢĂ ŞI VIAŢĂ VEŞNICĂ... 
- 34 - 


Toţi suntem condamnaţi la moarte şi mai nimeni nu crede că va muri; - vorbesc de-o 
credință care să-ți transforme viața în vederea morții, în vederea Vieţii. Toţi suntem 
chemaţi la viață şi mai nimeni nu trăieşte viața aceasta după aceea la care suntem 
chemaţi. Trăim omorând această chemare. 

Nu e puţin lucru să zici unui mort: „Scoală, întoarce-te la viaţă!” Aşa ceva nu poate 
decât Stăpânul vieții şi al morții. Şi lisus e Stăpân şi al morții şi al vieții. 

Pe oameni îi înfioară întoarcerea unui mort la viaţă, fiindcă obişnuit, aşa ceva nu se 
întâmplă. Pe lisus L-a copleşit mila de durerea omenească şi a mângâiat-o, ca nimeni 
altul. 

Trei morți a înviat: o copilă, un tânâr, - cel de astăzi - şi pe un prieten al Lui, pe 
Lazăr. Cineva a băgat de seamă că lisus a înviat pe aceşti trei morţi aşa: pe unul în casă, 
pe al doilea în drum spre groapă şi pe al treilea din groapă, după patru zile. 

Putea să învie pe toți. 

Putea să oprească moartea. Totuşi n-a oprit definitiv moartea, nici pentru cei pe care 
i-a înviat. Ei au murit mai târziu iarăşi. 


% 


lisus însă dorea omului o altă înviere: o înviere a sufletului; o înviere iară de moarte. 

Iisus tânjea după transformarea sufletească a omului, după convertirea lui la Dumnezeu. 

Iisus a venit înaintea oamenilor cu propria Sa înviere din morți. Prin aceasta ne arată 
nouă, oamenilor, ce vom avea să fim. Acum suntem ca noi, atunci vom fi ca El. Numai 
cât, acum, trebuie să trăim, să simțim, să tânjim şi să suferim ca EI - şi pentru aceleaşi 
pricini. În temeiul unui aşa acum, nădăjduim un aşa atunci. 

lisus ne-a asigurat zicând: 

„Amin, amin zic vouă: Cel ce ascultă cuvintele Mele şi crede în Cel ce M-a trimis pe 
Mine, are viaţă veşnică şi la judecată nu vine, ci s-a mutat din moarte la viaţă” (loan 
5,24). Iar în alt loc ne spune: Iar viaţa veşnică aceasta este, ca să te cunoască pe Tine, 
singurul, adevăratul Dumnezeu, şi pe lisus Hristos pe care L-ai trimis” (loan 17,3). 

Deci veşnicia noastră, întrucât atârnă şi de noi, atârnă de: ascullarea, credința şi 
cunoaşterea lui Dumnezeu. Trup-suflet;, voință, simţire şi minte; tot omul e chemat şi 
ajutat să-şi lucreze luminos veşnicia. Pentru aceştia, care urmăresc rosturile vieţii 
dincolo de hotarele mormântului, pentru aceştia Însuşi lisus ne-a spus că se roagă. 

x 

De ce este totuşi moarte între oameni şi după prădarea iadului? -Fiindcă nu e acum 
definitiva biruință asupra morţii, şi în ce ne priveşte pe noi, oamenii. 

Într-una din dezlegările morţilor se arată motivul: 

„Pentru ca răutatea să nu fie nemuritoare, ai poruncit ca această făptură să se dezlege: 
sufletul să se întoarcă la Dumnezeu care L-a dat, iar trupul să se întoarcă în pământul din 
care a fost luat...” până la învierea cea de obşte, când îl vom primi transformat şi 
nestricăcios, cum tânjea şi apostolul Pavel. 

Aceasta e biruinţa Vieţii asupra morții, biruinţa pe care o aşteptăm. 


Prislop, 
10.X.949 


PORUNCA DESĂVÂRŞIRII 
- 35 - 


Îndărătnicii de noi, n-ar trebui să vorbim despre această poruncă a desăvârşirii şi 
iubirii de vrăjmaşi, fiindcă nu facem altceva decât ne scuzăm mereu, că nu putem. Cu 
alte cuvinte repetăm acelaşi păcat, pe care l-a făcut Adam, dând vina pe Dumnezeu 
pentru căderea sa. Înfruntăm pe Dumnezeu, că ne-a poruncit un lucru imposibil. 

Desăvârşirea şi iubirea de vrăjmaşi nu sunt nici măcar sfaturi evanghelice; sunt 
porunci. Prin urmare cu împlinirea sau neîmplinirea lor, stăm sau cădem din creştinism. 

Să nu descurajeze nimeni; fiecare are măsura sa, pe care trebuie să o ajungă. Pe ce 
cunoaştem aceasta? - Pe cele ce ni se întâmplă; pe cele ce ne vin fiecăruia să le trecem, 
ținând seamă de aceste două porunci. Providența conlucră cu noi pentru desăvârşirea 
noastră: prin toate împrejurările grele, din care nu putem ieşi teferi decât lepădându-ne 
de noi înşine, ducând o cruce în fiecare zi şi îmbiați cu protivnici, plini de ură, capabili să 
ne şi dezlege de viaţa aceasta. 

Dacă nu înţelegem țeserea Providenţei, care urmăreşte desăvârşirea noastră, prin tot 
felul de încercări inevitabile, atunci cădem în părerea că desăvârşirea noastră trebuie să 
ne-o facem noi, ceea ce e o trufie fără seamăn. Încremenim desăvârşirea într-o problemă. 

x 

Cât suntem de departe de iubirea de vrăjmaşi, şi zarea desăvârşirii cât e de departe, ne stă 
probă faptul că aproape în fiecare casă trăiesc laolaltă oameni care nu se înțeleg. 

Dar să ne întoarcem la noi: abia se mai propoveduieşte iubirea de oameni! Ar trebui 
să devenim întâi oameni ! 


) 

Nu-i vorba - trebuie să înţelegeți şi aceasta - că din toate suferinţele care turbură furios 
viața omenească, cea mai mare este ura, duşmănia şi răzbunarea: unul şi acelaşi diavol: 
boarea iadului între oameni. O, tu ură, care vii din iad şi faci şi lumea iad |... 

Sigur că a propovedui iubirea de vrăjmaşi între asemenea condiţii de iad, 
însemnează să o păţeşti la sigur. Astăzi se înțelege lucrul acesta cel mai bine. Dar când 
mai şi trăieşti iubirea de vrăjmaşi, iubirea care nu face deosebirea între oameni, 
asemenea lui Dumnezeu, care trimite ploaie şi peste cei buni şi peste cei răi, riscurile 
sunt ultime: crucea te aşteaptă. 

- Să nu se creadă că în lumea aceasta poţi crede în desăvârşire nepedepsit! Iar lisus se 
ruga pentru ucigaşii Săi... 

Aceasta n-o pot face decât oamenii hotărâți să sfârşească pe o cruce. Ce facem? 
Fricoşii - scrie - că nu intră în Împărăţia lui Dumnezeu. Deci porunca aceasta, a iubirii de 
vrăjmaşi şi a desăvârşirii, chiar şi Dumnezeu a plătit-o cu viaţa. 

x 

Deci până nu ne cheamă Dumnezeu, trimiţându-ne El împrejurările care să ne dezlege 
şi de frică şi de îndrăzneala trufiei, curajul nostru ar semăna mai mult a păcat decât a 
virtute. Ar fi sinucidere şi nu jertfă a iubirii. 

E aci o cumpănă rezemată pe conştiinţă: noi suntem şi din lumea aceasta, 
desăvârşirea nu-i din lumea aceasta. Porunca desăvârşirii ne cere, pur şi simplu, 
strămutarea - încă în lume fiind - în Împărăţia din care ne-a venit desăvârşirea, îmbrăcată 
concret, într-un Om-Dumnezeu, în lisus Hristos. 

lisus a trezit în noi îndemnul desăvârşirii, îndemn întărit profund în însăşi natura 
creştinismului, dar prin condiția umană ni se refuză. Suntem hotărât îndemnați spre 
şi hotărât opriţi de la. Ce rost are aşezarea noastră între pintenii acestui imperativ 
şi frânele acestui refuz -e greu de spus. 

Când tensiunea acestei cumpene de conştiinţă va aduna destulă energie, Providența va 
aduce dezlegările... 


k 


A încercat omul toate: bogăția, puterea, ştiinţa, păcatul, dar fericit nu l-a făcut nici 
una !„Iisus ne îmbie încercarea Sa, cea din urmă: încercarea iubirii. Aceea pe care 
nimeni n-a făcut-o, sau pe care puţini au încercat-o, doar clipe ale vieții lor. Cea mai 
cutezătoare, cea mai protivnică pornirilor din noi; dar singura care se poate ține de ceea 
ce făgăduieşte !” (Papini) 

lată de ce crucea e o taină şi se dezleagă numai celor ce o iubesc. Aceştia sunt „fiii 
Celui Preaînalt”. 


Prislop, 
2.X.949 


OSÂNDIREA IERTĂRII... 
- 36 - 


Unul din marile păcate ale fariseilor. 

Fariseul - dreptul după părerea sa - osândea în cugetul său pe păcătoasă - nu păcatul. 

lisus - dreptul după adevăr - ierta păcătoasa, fiindcă singură se osândea de păcatele 
sale. 

Osândirea din ochii fariseului interzicea pocăinţa femeii. După fariseu, după punctul 
de vedere fariseic, nu există convertire. Poate că şi de aceea a lepădat Iisus „dreptatea” 
mioapă a fariseilor. 

Dar osândirea cade în propria sa sentință: fiindcă ea interzice iertarea, atrage asupra-şi 

această interzicere. Osândirea nu are îndreptare. Ricoşează în ea chiar şi tactica divină, 
căci fariseul osândi iertarea, pe care o dădea lisus femeii; adică osândea pe Dumnezeu 
Însuşi pentru că ierta. 

Cine ştie, poate că la farisei s-a gândit lisus când a zis că vor fi judecaţi cu judecata 
cu care judecă. 

Fariseul era solipsistul vremii sale, care se credea până şi criteriul lui Dumnezeu. 

Ce trufie groaznică găseşti la câte unii „drepți”. 

Nu în zadar a zis lisus, că mai mare bucurie se face în Cer pentru un păcătos care se 
întoarce, decât pentru 99 de „drepţi”. 

Nu în zadar se zice că cea mai primejduită este mântuirea sfântului. De aceea 
Dumnezeu le ascunde conştiinta de sine a sfinţeniei. Sfinţii sunt fără să ştie că 
sunt. Aceştia ţin morțiş că-s păcătoşi. 


Prislop, Luni XXI 
9.X.949 Luca 7,36-50 


DINCOLO DE CHIP 

Evanghelia aceasta prezintă pe lisus în misiune „prin oraşe şi sate, propoveduind şi 
binevestind Împărăţia lui Dumnezeu”. Era însoţit de cei 12 ucenici şi de nişte femei, 
cărora Iisus le făcuse bine şi de aceea ele Îl urmau şi-l aveau de grijă din averile lor. 

E un tablou simplu şi impresionant. 

Ignatiu de Loyola era un militar ambițios; din ambiţie a creat ordinul iezuit, numai ca 
să facă şi el ceea ce făcuse sfântul Francisc de Assisi. Metoda duhovnicească a lui 
Ignatiu de Loyola se bazează pe imaginație. 

Îţi reprezinţi cu mintea pe Iisus într-o împrejurare oarecare şi te închipui şi pe tine 
amestecat printre auditorii de atunci ai lui lisus. Stărui în această închipuire şi în toate 
sentimentele ce le trezeşte această transpunere. 

Pentru începător e o treabă de ajutor; dar riscurile imaginaţiei sunt ocolite în 
duhovnicia Răsăritului. (Năluciri, vedenii false, etc.) 

Răsăritul meditează fără imagini, chiar contra imaginilor, ba şi vedeniile reale le 
refuză - nu din rea credință sau din duh de împotrivire, ci din grija de-a nu greşi primind 
orice. Şi se ştie că Dumnezeu nu se supără când se stă pe acest punct de vedere. 

Meditaţia ortodoxă e cu termenii care „nu pun tipar pe minte”, cum zice unul din 
sfinți, termeni care nu stârnesc nici o imagine. lată câţiva termeni fără chip: „Eu sunt 
Adevărul”; „Dumnezeu este iubire”; „Duh este Dumnezeu”; „Cunoaşterea de Dumnezeu 
este viața veşnică”, etc. 

Dar fiindcă noi nu putem fi contemporanii lui lisus, ca unii ce trăim în hotarele 
vremii, poate fi lisus contemporanul sufletului nostru peste veacuri; contemporan peste 
timp şi chip. 

lată o motivare şi un cadru a rugăciunii meditative: „Doamne Iisuse Hristoase, Fiul 
lui Dumnezeu, miluieşte-mă pe mine păcătosul”. 

Inspirăm atotprezenţa Sa în Preasfânt numele Său şi expirăm chipul nostru de păcat... 


Prislop, Marți XXI 
10.X.949 Luca 8,1-3 

SUPRAFAȚĂ ŞI ADÂNC... 
- 38 - 


lisus dormea în corabie. Ce pildă de omenitate! Frânt de ostenit, face şi lisus ce face 
omul: se odihneşte, doarme. E ascunsă aci o divină smerenie. 

„S-a stârnit vânt vijelios”. lisus dormea. Corabia se primejduia. lisus dormea înainte. 
Ucenicii s-au alarmat de spaima morţii, şi apropiindu-se de lisus cu spaima lor „L-au 
deşteptat zicând: «Învăţătorule, învățătorule», trezeşte-Te că pierim!” 

lisus a certat vânturile. Marea s-a liniştit cât s-au temut ucenicii. 

Mai rămânea de liniştit defecțiunea sufletească a ucenicilor. Sufletul lor speriat de 
valuri s-a speriat şi de liniştirea lor. Frica de valuri pătrunsese furtună în suflete. 

lisus dorea de la ei - şi de la toţi credincioşii lumii - o linişte de adâncime: liniştea 
siguranței în Dumnezeu. Aceasta ar da să se înțeleagă că, în jurul unui om liniştit - din 
cauza rădăcinilor lui în adâncul Cerului - se face linişte pe pământ. Omul trebuie să fie 
statomic în adânc de cer ca să nu-l sperie neliniştile de la suprafaţa vieţii. Cam pe aşa 
raţiuni cred să-şi fi întemeiat lisus înfrunarea de necredință, pe care a adus-o ucenicilor. 

Întrebându-i de credinţă, Iisus a certat furtuna îndoielilor. 

lisus a adus credinţa Sa, liniştea Sa de adânc, leac nestatorniciei mării şi spaimelor 
sufletului omenesc. 

Furtunile sunt lecţii inevitabile ale Cărţii Vieţii. Cea mai grea e furtuna răspunderilor. 
„Mai multe sunt furtunile care zbuciumă sufletul preotului, decât talazurile care bântuie 
marea”, - zice sfântul loan Gură de aur, despre preot. 

Sunt însă ucenici ai lui lisus, în care Cerul a prins rădăcini adânci. De aceştia a 
ascultat până şi firea neînsuflețită. Taina lor e aceasta: prin nevoinţă şi dar au dobândit o 
ascultare desăvârşită de Dumnezeu: au făcut linişte în firea lor mai întâi - şi zic părinţii: 
„De cine ascultă de Dumnezeu şi Dumnezeu ascultă !” În preajma lor fiarele şi talazurile 
îşi uită sălbătăcia. Ascultarea aceasta restabileşte omul şi natura în starea şi prietenia 
străveche din Rai. 

„Fiule, zice sfântul Serafim, adună duh de pace în sufletul tău, şi mii de inşi se vor 
mântui în jurul tău”. 


Prislop, Miercuri XXI 
12.X.949 Luca 8,22-25 


CINE E IISUS ? 
- 39 - 


S-a întrebat Irod care, aflând de la Magi, cine-l, L-a osândit la moarte, crezând că, 
omorând 14.000 de prunci, va scăpa şi de Iisus. S-a întrebat Irod Tetrarhul, fiul său, care, 
„auzind toate câte făcea lisus, nu se dumerea ce să creadă despre Dânsul”. 

Se întrebau cărturarii şi fariseii, smintindu-se pentru formalități înfrânte, şi sărind ca 
arşi: Cine-i Acesta, de iartă şi păcatele?! 

Se întrebau până şi Apostolii: Cine-i Acesta: că ascultă de El şi vânturile şi marea? 

Şi s-au întrebat un şir nesfârşit de nedumeriţi. 

S-a întrebat puterea lumească. 

S-a întrebat toată trufia minții. 

S-a întrebat şi toată necredința. 

Toţi aceştia L-au refuzat, L-au osândit şi L-au omorât pe lisus. lar aceasta s-a 
întâmplat permanent în istorie. 

E semn că lisus e Cineva care sparge permanent limitele istoriei; iar istoria se apără. 

Cine e Iisus pentru noi? 

Pe contemporanii lui Iisus îi înțelegem că le era greu să-L creadă chiar Dumnezeu. 
Dar după dovada Învierii Sale, dovada dumnezeirii, după arătarea Sa şi intrarea mai 
presus de fire prin uşile încuiate, după petrecerea Sa cea nevăzută în preajma gândurilor 
omeneşti, după arătările Sale în drum spre Emaus, lui Luca şi Cleopa, pe drumul 
Damascului, prigonitorului Saul, unui alt prigonitor al veacului nostru, indianului Sundar 
Singh, - cu aproape un nor de martori, noi nu mai putem fi fără răspuns. 

Las ca ştiute răspunsurile Teologiei. 

Pentru noi lisus e Sensul vieții şi al Istoriei: reazemul ei în ispitele şi furtunile 
timpului. lisus e asemănarea după care tânjim şi însetăm de-a lungul deşertului lumii: 
originalul nostru, autenticitatea noastră, dar, mai mult decât acestea, lisus este Prietenul 
nostru, care singurul ne rămâne credincios şi nu ne părăseşte niciodată. Şi mai mult: e 
Sfnâta noastră Împărtăşanie cu desăvârşirea: foamea noastră metafizică. 


Prislop, Joi XXI 
13.X.949 Luca 9,7-11 


DOUĂ SOCOTELI... 
- 40 - 


Se bănuieşte de la început că nu se vor potrivi. 

Pericopa aceasta, luată separat, vorbeşte despre înmulţirea minunată a pâinii şi 
peştilor. De data aceasta, acestea s-au înmulțit, vădit, prin cuvântul lui Dumnezeu şi cu 
ajutorul ţarinii şi mării. Natura rodeşte şi ea, dar minunea aceasta dovedeşte că natura 
rodeşte la binecuvântarea Supra-naturii. Aceasta dovedeşte că la mersul vremii, la 
mersul naturii, e implicată şi toată purtarea omenească față de Supranatură, faţă de 
Stăpânul naturii. 

Ucenicii erau oameni simpli şi practici: văzând mulțimile, iar ei fiind într-un loc 
pustiu, s-au gândit, omeneşte: oamenilor le va fi foame, „Doamne, dă-le drumul”. 
Oameni naturali, gândeau natural, sub categoria naturii. Nu-i o vină; e chiar semn de 
sănătate a gândi natural. Ucenicii se gândeau la trebuinţa pâinii naturale, care stâmpără 
foamea trupului. 

lisus se gândea însă la altă pâine, a vieţii mai presus de fire, se gândea la Sfânta 
Împărtăşanie. Aşa avea lisus de gând să le deschidă mintea către această pâine nouă, 
plecând de la minunea pâinii naturale. 

Reuşise lisus să ridice la o înţelegere superioară pe o femeie - şi aceea păcătoasă -, la 
fântâna lui Iacov, vorbindu-i despre apa vie şi despre adevărul că Dumnezeu e Duh şi 
Adevăr şi că e pretutindenea de față, nu numai în templul din Ierusalim - unde mai nu 
mai era. 

N-a reuşit însă cu mulțimile. Mulţimile sunt grele. Mulţimile gândesc cu stomacul. 
Mulţimile înţeleg „viaţă veşnică” un stomac veşnic. La aşa mentalitate se gândea sfântul 
Pavel când zicea despre unii că „dumnezeul lor e pântecele” (Filipeni 3,19). 

Din context şi locurile paralele ale acestei Evanghelii găsim că într-adevăr lisus n-a 
fost înţeles şi că în mulțime a prins fulgerător gândul pământesc: să-L pună pe lisus 
împărat, fiindcă are putere să le dea pâine până şi în pustiu. Mulţimile care-L urmau pe 
lisus, trăgeau de El să-L facă pământesc. Iar lisus trăgea de om să-l refacă ceresc. 

Iată socotelile omului şi iată socotelile Domnului! 

N-are rost să ne întrebăm cine are dreptate. Se înţelege. Chiar socoteala îngustă, 
socoteala de gloată, dă dreptate socotelii divine. 

Omul doreşte o veşnicie, e adevărat; numai cât aceasta trebuie strămutată cu om cu 

tot în Impărăția lui Dumnezeu, de unde e de obârşie. Spre strămutarea omului din raza 
naturii în zarea mai presus de fire, avem trebuință mereu, nu numai de pâinea naturală, ci 
mai ales de pâinea mai presus de fire, a Sfintei Impărtăşanii. 


Prislop, Vineri XXI 
13.X.949 Luca 9,12-18 


OMUL... DUMNEZEUL FĂRĂ VREME... 
- 41- 


Nimic mai greu şi mai periculos decât să te lupți cu îngustimea, cu prejudecățile şi cu 
formalismul. 

Nimic mai primejdios decât a combate răutatea, care crede că are dreptate, că apără 
adevărul şi că slujeşte lui Dumnezeu. 

Reaua voință, sub formele acestea, a înfrânt până şi pe Iisus. 

Deşi Dumnezeu n-a revelat o Scriptură împotriva Sa, formalismul iudaic a întors-o 
împotriva Sa, lui Dumnezeu. 

Nu „după Scriptură” L-au răstignit ei pe lisus? 

lată ce poate răutatea: să stea împotriva evidenţei, împotriva adevărului în numele 
adevărului, să stea împotriva iubirii lui Dumnezeu de oameni, în numele iubirii de 
Dumnezeu. 

Împotriva acestei situaţii nici Iisus n-a putut nimic. 

De aceea răutatea, fiindcă nu se poate nicidecum schimba în bunătate, ea nu are 
iertare; - ea e împotriva iertării şi a oricărei tămăduiri, - de aceea nu are decât judecată. 

Răutatea a înfrânt pe Dumnezeul iubirii, dar se va înfrânge de Dumnezeul judecății. 

x 

- De unde oare atâta perversiune în fiii lui Dumnezeu? 

- De la acea făgăduință demonică, şoptită omului: „Tu vei fi (ca) Dumnezeu!” Şi pe 
care omul a crezut-o, nebăgând de seamă cine i-o spune. 

Un dumnezeu neizbutit; scos afară, înainte de vreme, din divina devenire. 

Un dumnezeu creat, dumnezeu după dar, avea omul menirea să fie, dar a ieşit un 
dumnezeu satanizat, chip neisprăvit, desfigurat, care nu se mai înțelege cu Dumnezeul 
Adevărului. De aci se năzăreşte omului, în cursul creaţiei sale - istoria - că el e, pe rând: 
măsura tuturor lucrurilor, că el e criteriul adevărului, că lumea există în funcție de el, că 
el e creatorul lumii, că Dumnezeu ajunge la conştiinţa de sine abia în om, ca de aci un 
altul sa spună că „Nu Dumnezeu a făcut pe om, ci omul a făcut pe Dumnezeu” 
(Feuerbach). 

lisus îi aduce iarăşi nimbul divinei deveniri, printr-o coroană de spini... 


Prislop, Sâmbătă XXI 
14.X.949 Luca 6,1-10 


SEMĂNĂTORUL CERULUI 
- 42 - 


Că tânjim, ne frământăm, ne chinuim, pentru a ne realiza Sensul în marea Împărăţie a 
existenței lui Dumnezeu, nu mai e nici o îndoială. Porunca desăvârşirii e o poruncă de 
care nu se poate scăpa pe pământ. Ea aparţine Cerului şi scânteiază ca o stea în 
conştiință.. lar aceasta se întâmplă tuturor oamenilor înclinați spre Dumnezeu. Numai cât 
unora mai mult, altora mai puţin; unora foarte mult, altora foarte puţin. 

Creştinismul, cuvântul Împărătiei, Iisus, prind vag în oameni, în trepte diferite. 

Pilda Semănătorului e pilda lui lisus, care şi-a tâlcuit profetic soarta soliei Sale între 
oameni. A tâlcuit-o şi pe înţelesul apostolilor, care L-au rugat să le-o tâlcuiască, dar tot a 
rămas Şi tâlcuirea pe care avea s-o aducă depănarea veacurilor. 

Deşi oamenii au fost totdeauna la fel, de aceste patru categorii: cu mintea bătută de 
toate vânturile învățăturilor omeneşti, ca o cale prăfuită a lumii; cu o inimă de piatră, 
fără focul iubirii într-însa; cu simţurile aruncate în hățişul dintre griji şi plăceri, şi abia ca 
a patra parte, ca un pământ roditor de Cer, - totuşi ceva se simte structure deosebit şi 
încreştinat în lume. 

Sunt minţi ale lumii care gândesc contând pe existența lui Dumnezeu. Sunt pietre, 
monumente de piatră, catedrale la care s-a lucrat sute de ani, care mărturisesc pe 
Dumnezeu. Sunt griji şi plăceri părăsite în decursul istoriei din cauza lui Dumnezeu. lar 
despre şirul de sfinți ai veacurilor, răsfirați ca nişte stele, nici nu mai pomenesc. 

Iisus a înclinat structural omenirea spre Cer. 

Oamenii nu mai pot scăpa de această înclinare, fie că-L mărturisesc afirmându-L, fie 
că-L mărturisesc tăgăduindu-L pe Dumnezeu. 

Oamenii sunt provocaţi, individual, să se pronunţe într-un fel sau altul, cum stau față 
de solia lui lisus. 

Aceasta e biruința cerescului Semănător! 


Prislop, Duminecă XXI 
15.X.949 Luca 8,5-15 


SEMĂNĂTORUL 
- 43 - 


Evanghelia s-a dat tuturor structurilor sufleteşti, s-a dat tuturor claselor sociale, 
tuturor vârstelor şi tuturor neamurilor pământului. 

Neamurile încă n-au dezvoltat toată bogăţia Creştinismului şi Creştinismul încă n-a 
pus în valoare de mântuire toate structurile neamurilor. 

Pe scurt: care-i sămânţa menită să rodească? 

Mai întâi e toată învățătura Evangheliei: tot ceea ce trebuie să ştim despre noi şi 
Dumnezeu spre asigurarea mântuirii noastre. 

Dar sămânța caracteristic divină e însuşi lisus: omul cel nou, făptura cea nouă, omul 
ceresc. El locuieşte real în făptura noastră duhovnicească de la Botez. Dar, ca această 
cunoaştere să nu ducă greşit la un fel de autodivinizare luciferică a omului - cum s-a 
întâmplat de altfel cu un întreg curent de gândire, idealismul, - Biserica învaţă, 
dogmatic, că lisus este şi deosebit de noi, e Mijlocitorul între Dumnezeu şi oameni. 

În parte ÎI avem fiecare pe Iisus şi pe Sfântul Duh; întreg e în Biserică, în obştea 
luptătoare şi triumfătoare; iar desăvârşit în veacul viitor, când: „Dumnezeu va fi totul în 
toate”. 

Noi oamenii nu ne dăm seama ce lucruri mari ne-aşteaptă în privința prelucrării 
noastre, prin mijlocirea cerescului Semănător, şi a descoperirii valorii noastre eterne! 
Prea suntem oameni, înfăşuraţi la ochi cu materia de pe noi şi cu structura noastră 
pământeană, care ne cam cheltuie toată vremea de aici şi ne scurtează zarea. 

x 

Trebuie să fim mai decişi pentru afirmarea lui Dumnezeu, de la care avem obârşia, 
fiindcă ceilalți, care afirmă numai materialitatea lumii, o afirmă mai tare. Şi ni se cade 
nouă, creştinilor, ca pe aceeaşi măsură să-i afirmăm totodată şi spiritualitatea. 

Necredincioşii, - spre ruşinea noastră -, îşi cred necredinţa lor mai tare decât credem 

noi credința noastră. (Să n-aveţi nici o teamă: mintea, prin puterile sale numai, nu poate 
dovedi constrângător, nici că este, nici că nu este Dumnezeu). 

De aceea, pentru că puterile omului sunt hotărât mărginite, de aceea a venit lisus, 
Dumnezeu, personal, să ne vorbească El cele ale eternității noastre. Aceasta este 
siguranţa noastră în plus. Împotriva lui Iisus oamenii n-au putut nimic, fie că purtau toga 
filosofilor, fie că purtau hlamida împăraților. 

Dar, lucru de ţinut seamă e ca: apartenența noastră la lisus e supusă încercărilor, 
prigonirilor, ba chiar şi osândirii la moarte. Aceasta ne-a spus-o El cu toate prilejurile. 

Aşa trebuie să fie: nimeni nu poate crede în lisus nepedepsit! 

Dacă lisus ne-a răscumpărat din moarte veşnică cu preţul vieţii, noi de asemenea 
câştigăm viața Lui lepădând pe-a noastră, dacă vremea o va cere. 

De aceea sunt îngăduite încercările fiindcă numai ele „coc” sămânţa pe pământ a 
„dumnezeilor după dar”. Aceştia sunt creştinii, în care lisus aduce rodul însutit. 

Şi interesează rodul - sensul dat vieţii şi morţii - şi nu interesează pământul de pe el. 

Să înțelegem aceasta! 


Prislop, 
16.X.949 


ÎNTREBAREA ÎNTREBĂRILOR: 
„CINE ZICE LUMEA CĂ SUNT EU?” 
- 44 - 


lisus, după o convorbire cu Tatăl, - o rugăciune -, a venit la ceasul să pună lumii 
întrebarea întrebărilor: „Cine ziceţi că sunt Eu?” 

Lumea a dat aproape toate celelalte răspunsuri decât răspunsul. Apostolii culeseseră 
câteva păreri contemporane din popor: că lisus ar fi un prooroc oarecare din cei de 
demult. 

Fariseii şi cărturarii, ba chiar şi unele din rudeniile Sale, îi ziceau că-i smintit şi 
îndrăcit. Sinedriul a găsit că-i „hulitor de Dumnezeu” şi „trebuie omorât”. Deci, - ca 
organ legislativ şi executiv al Legii Vechi - a răspuns “hulitorului de Dumnezeu” cu 
răstignirea pe cruce între doi tâlhari. 

x 

La întrebarea lui lisus însă nu se poate răspunde decât din acelaşi izvor, al întrebării. 
Răspunsul valabil nu l-a dat decât Revelația: „Tu eşti Hristosul, Fiul lui Dumnezeu”. 
„Acesta este Fiul Meu cel iubit.” 

Dar şi lisus a răspuns la întrebare: înaintea sfintelor Sale patimi, zicând: „Să ştiţi că 
Eu sunt Acela de care au zis Proorocii!” (loan 13,19) 

Şi a mai dat lisus un răspuns: „Eu sunt Calea, Adevărul şi Viaţa”. „Calea”, 
„Adevărul” şi „Viaţa”, acestea sunt ființă vie, una şi aceeaşi persoană, nu abstracții; 
existență personală absolută şi absolut concretă. 

E pălmuitor faptul că şi dracii s-au apropiat de adevăratul răspuns mai mult decât s-a 
apropiat rațiunea omenească decăzută! 

Prin urmare şi pe scurt e limpede: după lume, lisus e un om ca oricare altul; după 
Revelaţie e un om ca nimeni altul. 

lisus e Dumnezeul-Om şi Omul-Dumnezeu. 

Exact atâta cât mai avem până la destinul nostru. 


Prislop, Luni XXII 
16.X.949 Luca 9,18-21 

ASCEZA... RAŢIUNII... 
-45- 


Din pricină că lisus nu poate fi înțeles prin categoriile rațiunii, prin felul de a fi al 
lumii, ci numai prin Revelaţie - iar omul anevoie se ridică la înălțimea Revelației - faptul 
acesta îl sileşte pe om să-şi vadă cu ochii toată mizeria întreprinderii sale în cunoaşterea 
lui Dumnezeu. Neputinţa cuprinderii lui Dumnezeu îl constrânge pe om să-şi vadă 
marginile, caducitatea, neajunsul cunoaşterii, tragedia rațiunii. Rațiunea trebuie să 
admită credința, această asceză a rațiunii. 

De aici, faţă de lisus, care se impune, rezultă numai două atitudini: sau e refuzat şi 
osândit la moarte, ca o absurditate în lume, ca pe unul ce ameninţă lumea cu sfârşitul, 
sau e primit ca un sfârşit al lumii, ca o cruce a raţiunii, o smerenie a ei. Sau picătura de 
apă va nega oceanul fiindcă... nu-l poate cuprinde şi ca urmare îl va tăgădui ca obârşie a 
sa, sau picătura de apă nu va nega oceanul, deşi nu-l poate cuprinde, ci îşi va recunoaşte 
obârşia sa în el. Este prin urmare şi o răstignire a minții. 

Luarea crucii lui Hristos e totuna cu smerenia, iar smerenia e recunoaşterea măsurii 
de om şi primirea misterului ce ne depăşeşte, ca mister. 

Dacă cunoaşterea, superioritatea subiectului față de „obiect” e tot sufletul nostru, 
atunci faţă de lisus suntem în situaţia să ne pierdem sufletul, fiindcă lisus se impune, dar 
nu ca „obiect”. lisus ne impune un alt mod de-a-L cunoaşte; şi ne povăţuieşte simplu, 
divin de simplu: să ne pierdem sufletul pentru El, căci numai aşa-L vom câştiga. Numai 
aşa va învia sufletul nostru. Cu alte cuvinte, în faţa lui lisus, să nu ne mai ţinem de zidul 
chinezesc al mărginirii noastre, decât ca de un puternic motiv de smerenie. Altfel nu se 
lărgeşte ființa noastră; altfel nu pierdem lumea, preferând pe lisus. 

Cine va face aşa va fi mărturisit de lisus înaintea Tatălui, ca unul ce a înfruntat pe 
pământ riscul mărturisirii lui Dumnezeu. Cine răstigneşte în sine cunoaşterea lumii (care 
nici pentru lumea aceasta nu e toată bună), preferând cunoaşterea care era în lisus, „în 
care sunt ascunse toate comorile cunoștinței şi ale înțelepciunii” (Coloseni 2,3), acela 
pune viu fiinţa sa în faţa lui Dumnezeu. 

Abia aceasta e „cunoaşterea Adevărului” , „care ne va face liberi!” 


Prislop, Marţi XXII 
17.X.949 Luca 9,23-26 


AMĂRĂCIUNE DIVINĂ 
- 46 - 


De multe ori ne plângem împotriva limitelor noastre, împotriva condiției umane. 
Tânjirea după o desăvârşire a omului ne dă dreptate. Dar întrebarea e dacă, în condiția 
noastră de acum, putem suporta desăvârşirea? De pildă ce-am face noi dacă am şti 
dinainte, cum ştia lisus, numai acest singur fapt: cât vom avea de suferit? 

lată lisus le spuse ucenicilor că le stă înainte divina tragedie a căderii Fiului lui 
Dumnezeu în mâinile răutății omeneşti; - ispită fără seamăn avea Dumnezeu de întins 
răutății văzute şi nevăzute. 

Răutatea nu-L primea pe lisus ca Dumnezeu, ci numai ca om; de aceea i s-a dat de 
sus „libertatea” să-l facă lui lisus toate relele de care-i în stare. Deşi lisus le-a spus 
aceasta ucenicilor deschis, totuşi ei au fost ţinuţi să nu înţeleagă, - poate că pentru că era 
şi Iuda printre ei, care, dacă ar fi înțeles, poate că n-ar mai fi fost Iuda. 

Desăvârşirea lui lisus e, printre altele, strălucită şi de liniştea Sa supra-omenească în 
fața suferinței, în capacitatea Sa de suferință: nu ca un resemnat sau condamnat 


) 


) 

neputincios, ci ca unul ce împlineşte activ marele Sens al Providenţei, care va mântui pe 
oameni. (Aceasta era taina bucuriei Sale care o ascundea de oameni. Evrei 12,2). 
Ucenicii n-au îndrăznit să ceară explicaţii; şi ca dovadă că n-au înţeles nimic, au cerut un 
lucru foarte strident cu atmosfera desăvârşirii lui lisus: „cine e mai mare între e1?” 

Desăvârşirea vorbea cu ei, iar ei migăleau în minte nimicuri omeneşti, mici invidii de 
mărime deşartă. Profund se va fi amărât lisus. Deci, văzându-i că nu înţeleg deloc cele 
ale bărbatului desăvârşit, întâmplându-se şi un copil la îndemână - Tradiţia crede că ar fi 
fost sfântul Ignatie de mai târziu - le-a dat răspunsul prin acest copil. 

Vreţi să ştiţi cine-i mai mare? Răspunsul e paradoxal: - cine-i mai mic în ochii săi, 
acela-i mai mare în ochii lui Dumnezeu. Mare e acela care numai de mărimea lui nu se 
ocupă. Mare e cel ce creşte fără să ştie: ca bobul de grâu în strălucirea soarelui şi bătaia 
vântului. Dacă e o creştere naturală, după fire, naturală e şi creşterea mai presus de fire, 
căci adevărata dimensiune a desăvârşirii smerenia este. Drept aceea, dacă nu puteți 
înţelege Împărăţia lui Dumnezeu, cel puţin primiţi-o ca un copil, în care nu se întâmplă 
nici o răvăşire dialectică. 


Prislop, Miercuri XXII 
18.X.949 Luca 9,44-48 


VÂRSTELE LIBERTĂȚII 
- 47 - 


Sunt epoci în care constatăm revărsări neobişnuite de har. Prima a fost contemporană 
cu lisus. Revelația Adevărului şi a Puterilor era în toi. Mulţi erau atraşi către Adevăr. 
Pentru un astfel de interval istoric lisus ne-a spus cuvintele: „Cel ce nu-i împotriva 
noastră, acela e cu noi”. Revelația s-a încheiat. Rămânea la libertatea oamenilor 
- libertate pe care, primul, creştinismul a pus-o, şi a atârnat de ea toată veşnicia - ca să se 
vadă ce curs au să aibă lucrurile şi, după cursul libertăţii să vină şi răspunsurile Cerului. 

Au urmat şi vremuri de uscăciune spirituală ca urmare a folosirii libertății în sens rău. 
Pentru aceste vremi isus a atras ucenicilor aminte: Băgaţi de seamă „Cine nu-i cu noi e 
împotriva noastră. Cine nu adună cu Mine, risipeşte” (Matei 12,30). E tocmai vremea, 
descoperită şi lui Pavel, a lepădării de credinţă, a lepădării libertăţii spiritului, vremea 
pierderii libertății, noaptea întunecării spiritului. E cufundarea veacului în noaptea 
lucrurilor din afară. - lar El va veni a doua oară la miezul acestei nopţi. 

Aşa vedea Iisus: prin lumina aceea, mai înainte de întemeierea soarelui, cu care arcuia 
veşnicia, ca să vină cu aceeaşi lumină în miezul nopții omeneşti, care a pierdut sensul 
veşniciei. Dacă lisus ştia cele ale veacului prin cele ale veşniciei - ca un Dumnezeu - 
sigur că ştia şi cele ale veşniciei prin veac, prin care avea să treacă personal, ca om. 
„Apropiindu-se zilele luării Lui din lume, s-a hotărât să meargă la Ierusalim” şi a trimis 
înaintea Sa vestitori. Aceştia s-au oprit într-un sat samarinean, care a refuzat să-L 
primească (odată le făcuse mare bucurie venirea lui lisus, două zile printre ei «loan 
4,40»). Ucenicii n-au înţeles - şi, omeneşte era imposibil de înţeles - acest refuz. 
Evanghelia însă descoperă motivul: „pentru că mergea la Ierusalim”. 

Viaţa lui lisus pe pământ n-a fost înțeleasă decât de El. Dovada: ucenicii cereau 
blagoslovenie să se roage ca Ilie, să-i trăznească Dumnezeu pe samarineni, şi după ei, 
poate că pe toţi „samarinenii” vremilor. Dar Cel ce vedea peste veacuri i-a oprit, 
afirmând că până la sfârşitul veacurilor, până la sfârşitul istoriei, misiunea Sa e să 
mântuiască, nu să piardă suflete. 

Când se va încheia perioada veacurilor, când şi cei mai de pe urmă ucenici ai lui lisus 
vor fi trecut, ca El, prin Ierusalim, fiindcă alt loc nu-i va primi decât o Golgotă, atunci 


) 


vom înţelege că mersul libertăţii ce ne-a adus-o Iisus avea, pentru noi, Sensul Noului 
Ierusalim! 


Prilop, Joi XXII 
19.X.949 Luca 9,949-56 


| MIEII, MISIONARI ÎNTRE LUPI 

| - 48- 

| Aceasta înseamnă că Dumnezeu contează pe posibilitatea transformării naturii de lup 

| în natură de miel. Natura întreagă a ieşit „bună foarte” prin Cuvântul lui Dumnezeu la 
creaţie, dar întâmplându-se decăderea omului de la spirit la lucruri, au căzut şi lucrurile, 

| a căzut şi „natura” în sălbăticie. 

| Răutatea e o osândă, o moarte anticipată, care chinuieşte firea, dar nu e naturală, e o 
venetică în fire. Pe aceasta vrea Dumnezeu să o izgonească din fire, dar cu ajutorul 

| omului, care a introdus-o în fire. I-a dat omului apostolia acestei misiuni: „lată Eu vă 
trimit pe voi ca pe nişte miei în mijlocul lupilor.” 

| Esenţialul urmărit de lisus e revenirea întregii făpturi la Sensul ei către Dumnezeu, 

sensul ei originar, chiar din acest eon decăzut al lumii. Firea perversă şi firea curată, 

originară, stau laolaltă în raportul în care se afla un miel care bea apă dintr-un râu, față 

de lupul care se afla mai la deal, şi-i băga mielului de vină că-i tulbură apa, găsindu-i 

acesta motivul „întemeiat” să-l mănânce. E absurditate multă şi variată lipită pe fire. 

Misiunea lui lisus, dată şi mieilor, e descojirea firii de absurditate, de sălbăticie, de 

caricatura existenţei: demonicul. 

Aceasta însemnează că lisus contează pe un miez originar necontaminat, existent încă 
în fire, deşi comprimat, dar capabil să-şi recâştige dimensiunile şi valoarea paradisiacă: 
miezul capabil de har. Precum că acestea sunt aşa ne stau mărturie mieii lui Dumnezeu, 
sfinții, în preajma cărora se îmblânzeau fiarele. Luăm la întâmplare exemplul văzut de 
martori în preajma sfântului Serafim, când locuia în pădurea Sarovului, că adesea erau în 
jurul lui deodată: vulpi, iepuri şi lupi, bucurăndu-se de bucuria sfântului. (Sfinţenia nu e 
tristețe, e bucurie. Sfinţenia tristă e o tristă sfințenie.) Iar bucuria era nota caracteristică a 
sfântului Serafim. Oamenilor li se adresa: „Bucuria mea”. Păcatul a creat fiarele. 
Sfinţenia le dezleagă de povara acestei uniforme străine. 

Tot binele, toată blândeţea, toată bunătatea e un grăunte de energie divină în om, 
capabil să crească până la sensul şi valoarea unei misiuni. Aceasta e o misiune crescută 
natural şi lucrând binefăcător în jur, într-un mod de la sine înţeles. Să nu descurajeze 
mieii, văzând colții lupilor rânjind, fiindcă stă mărturie istoria: lupii n-au putut mânca 
micii! Să nu descurajeze mieii, căci nu suntem „aruncaţi în lume” (Heidegger), ca ai 
lumii, ci suntem trimişi: plini de Sens şi Adevăr, să transfigurăm lumea. 

„Sunt candelă sub bolțile divine, 
În haos spânzur, dar atârn de Tine...” 
(Nichifor Crainic) 
Aceasta explică minunea că mieii au biruit lupii: Mielul lui Dumnezeu era cu ei. 


OO OO OO OO OO OSOASA 


Prislop, Vineri XXII 
20.X.949 Luca 10,1-15 

SMERENIE ROMANĂ 
- 49 - 


Găseşti calități sufleteşti unde nu te aştepţi. Căpitanul roman al oraşului Capernaum, 
dator să facă simțită în Israel gheara Aquilei romane, dă trei dovezi de om, care au mirat 
profund şi pe lisus. 

Romanul acesta era democrat: alerga până la Dumnezeu pentru ordonanța sa; şi iubea 
şi pe cei de alt neam, pe iudei, pe care trebuia să-i apese, după rosturile lui oficiale 
printre ei. Romanul acesta credea în Dumnezeu, nu în zeii romani. Şi credea bine în 
Dumnezeu: în atotputernicia, în atotprezenţa - şi deci în puterea la distanţă, peste orice 
distanță, a Cuvântului lui Dumnezeu. El credea şi ce nu credeau iudeii: că lisus e 
Dumnezeu. Şi în sfârşit, e omul real, care a trimis lui lisus cuvintele: „Doamne nu te 
osteni, că nu sunt vrednic să intri sub acoperişul meu, de aceea nici pe mine nu m-am 
socotit vrednic să vin la tine, ci zi un cuvânt numai, şi se va tămădui sluga mea”. 

Poate nicăieri pe pământ n-a găsit lisus atâta smerenie. De aceea l-a şi ridicat mai 
presus de Israel. Căpitanul roman din Capernaum era deodată: omul ordinei, al stăpânirii 
romane, omul iubirii de oameni, omul iubirii şi credinţei în Dumnezeu şi omul 
smereniei. Om concret şi totuşi duhovnicesc: reprezenta o centurie de ostaşi, dar mai 
mult, reprezenta un stil spiritual a multe centurii de sfinți. 

De aşa oameni ascultă Dumnezeu în toate vremile... 

Cine ştie dacă nu, sub chipul vameşului, lisus a ascuns tocmai calitățile sutaşului din 
Capernaum, pe care-l dădea lumii model iubit de Dumnezeu... 


Prislop, Sâmbătă XXII 
21.X.949 Luca 7,1-10 


BOGATUL ŞI SĂRACUL 
- 50 - 


Prin pilda bogatului anonim şi a săracului anumit, Lazăr, Revelația aruncă lumini 
decisive asupra soartei omului pe pământ, pe planul lumii, precum şi asupra urmărilor, 
cu necesitate, pe planul veşniciei. 

Deocamdată desprindem câteva probleme: 

I. Situaţia în lumea aceasta: 

1. Slava şi mizeria existând deodată, într-un conflict surd: una în uşa celeilalte. 

2. Slăvitul bogăției e anonim; săracul e numit cu numele, e Lazăr; Lazării lumii la 
porțile bogaţilor! 

3. Bogaţii nu înţeleg nimic; înțelegerea lor nu se întinde nici până la porțile casei. 

4. Câinii înţeleg mai mult; „inima de câine” au dat-o bogatului, iar ei se milostivesc şi 
ling bubele săracului. 

II. Vine moartea. Moartea e un factor „neprevăzut”, care nu simplifică nicidecum, ci 
complică toate problemele. Moartea, în primul moment al ei, pune capăt la o stare de 
lucruri: coseşte şi slava deşartă şi mizeria neînţeleasă. Cu moartea se termină timpul, 
gâlceava istoriei, dar începe veşnicia. Năpasta morții e: că pe bogat îl trimite în văpaie 
veşnică şi pe Lazăr în fericire veşnică. Dar e o acuză nedreaptă pe socoteala morții: nu 
ea face deosebirea, nu moartea dă sentinţa. 

Omul trece prin moarte ca printr-o poartă. Dar dincolo de poartă are întinsă înainte, 
aşteptându-l, veşnicia în care a trăit vremelnicia. 

Bogăția l-a făcut pe bogat egoist, materialist, nemilostiv, încolăcit de plăceri; nu s-a 
dezvoltat sufleteşte, nu şi-a format chip nemuritor de a fi. 

Pe Lazăr, bubele şi sărăcia l-au desfăcut din înlănțuirea cu viața. El răbda în nădejdea 
că nu va fi tot aşa, în nădejdea unei dreptăți a lui Dumnezeu. Nu s-a înşelat în credința 
sa. Toată suferința şi meditaţia sa, meditație simplificată desigur, dar existențială foarte 
sigur, au realizat din Lazăr un cetățean spiritual al Cerului. 

Nici bogăția în sine, precum nici sărăcia în sine, n-au calitatea de a te osândi sau 
ferici pe planul veşniciei. Atitudinea sufletului față de ele e aceea care determină 
veşniciile. Pot fi bogați care se mântuiesc şi pot fi săraci care se osândesc. Unul a lăsat 
să 1 se scrie pe piatra mormântului: „Ce-am dat, am câştigat; ce n-am dat, am pierdut!” 
Dincolo de cele văzute, în fondul lor, al răsfrângerii lor în suflet, e Raiul ŞI Iadul: 


îndemână, dar dincolo cu o -oa de netrecut între ele. 

Unul din chinurile iadului e şi acesta: că văd fericirea drepţilor. Văd, pricep, înțeleg 
tot ceea ce erau îmbiați să vadă, să priceapă, să cunoască şi să trăiască încă de pe când 
erau pământeni - şi n-au vrut. Îşi aduc aminte de oameni, de alți oameni, de Lazări, 
- ceea ce nu făceau pe pământ. Nu mai discută dacă este sau nu este Dumnezeu. Acum I 
se roagă, dar e târziu. Când bogatul era pe pământ râdea de nădejdea dreptului şi de 
rugăciunea lui; acum râd dracii de rugăciunea sa. 

Cea mai sfâşietoare rugăciune e aceasta: de-a trimite Dumnezeu, de pe ceea lume pe 
asta, pe Lazăr să le spună la cei cinci fraţi ai săi (Sfântul Maxim Mărturisitorul ar zice: 
cele cinci simțuri): cum stau lucrurile după moarte, ca să nu vie şi ei în acest loc de 
muncă. 

Rugăciune, altfel motivată în sine, dar refuzată de Avraam, zicând că au Legea şi au 
Revelația! Iată motivarea divină a refuzului: îi cunosc: „Dacă nu ascultă de Moise şi de 
Profeţi (Legea şi Revelația) chiar de va şi învia cineva din morți, tot nu vor crede”. 

De fapt aşa a şi fost: lisus a înviat din morţi, şi, din vremi în vremi a împlinit 
Dumnezeu, în diferite forme, această rugăciune biblică din adânc de genune, dar cei 
necredincioşi tot ca ei au rămas: încremeniţi în absoluta nepăsare. 

lată aceasta e o mare primejdie: o primejdie infinită, din cauza unui timp pierdut. 

II 

Umblând, am băgat de seamă că aproape la toate porțile bogaţilor a pus Dumnezeu 
câte un Lazăr. Multora li l-am arătat şi le-am atras aminte de rostul lui. 

Bubele lui Lazăr şi toată mizeria lui cutremură, fireşte; dar fiori de groază ne cuprind 
când, sub strălucirea trupească a bogatului, vedem ascunsă neagra mizerie a unui suflet 
fără nici o virtute, un om decăzut tuturor păcatelor, tuturor bubelor spurcăciunii, pe care 
nu i le lingeau nici câinii. Pe acestea i le gâdilau doar dracii. 

Înmormântarea încă a fost deosebita. 

A bogatului: cu surle şi prieteni, plâns de toți. 

Lazăr: dus de aprozii oraşului, ca o mortăciune. 

Pe unul îl aşteptau dracii. 

Pe Lazăr, Îngerii. 

Două destine deosebite, ca de la Cer la Iad. Justiţia divină e oare nedreaptă? - Nu. 
Scrie despre ea că: „Judecata e fără milă celor ce n-au făcut milă!” Prin urmare e cu 
dreptate: singur te-ai scos din împărăția milei, neavând grijă să intri, în vremea sortită 
pentru aceasta pe pământ. Şi mai scrie: „Mila şi Adevărul ajung înaintea Ta”. Prin 
urmare iubirea şi cunoaşterea Adevărului, împlinirea iubirii şi mărturisirea Adevărului 
sunt cele ce ne cresc făptura noastră până la măsura de persoane ale Împărăției. - Şi: 
„Dumnezeu e Adevărul” şi „Dumnezeu este iubire”... 

x 
A murit un pustnic, mâncat de fiare. 
A murit şi un bogat, tiran, şi a fost îngropat cu cinste. 

Un călugăr, văzând acestea, s-a întrebat întru sine pentru ce această deosebire, pe care 
a îngăduit-o Dumnezeu, şi n-o putea pricepe. Deci rugându-se el mult şi postind, i-a 
descoperit Dumnezeu taina: 

Pustnicul, ca om pământean, mai avea un păcat. Pentru curățirea lui s-a dat trupul său 
la fiare. Bogatul făcuse şi el un singur bine, şi i s-a răsplătit lui cu cinstea 
înmormântării... 

O femeie rea se chinuia în muncile fără de sfârşit ale iadului. Blestemând pe 
Dumnezeu zise şi aceasta: Dumnezeu e nedrept: numai eu n-am făcut nici un bine, 
Doamne? 

Auzind Dumnezeu aceasta trimite un înger să-i cerceteze faptele în văzul ei. Şi a găsit 
îngerul că femeia aruncase cu o ceapă după un sărac. Săracul a luat-o şi a mulțumit lui 
Dumnezeu de ea. „Deci am făcut nedreptate femeii” zise dreptul Dumnezeu. „Du-te, 
atârnă-i ceapa deasupra ei şi se va agăța de rădăcinile ei şi aşa adu-o în Rai!” 

Şi îngerul făcu aşa. Dar de mâinile şi picioarele femeii se mai agățară mulțime de 
deznădăjduiţi, iar de aceştia alţii şi iarăşi alţii. Îngerul urca spre Cer un ciorchine imens 
de chinuiţi. În lumina îngerului i-a văzut femeia pe ceilalţi şi a început să strige la ei, să-i 
blesteme, zicând că numai pe ea a chemat-o Dumnezeu, nu şi pe ei, şi le făcea vânt cu 
picioarele, descotorosindu-se de ei. Valuri-valuri de oameni cădeau iarăşi în întuneric şi 
chin. Dar pe măsură ce cădeau oamenii, zvârliți de răutatea femeii, îngerul urca spre Cer 
din ce în ce mai greu. 

Când n-a mai rămas agăţat decât unul singur de mâna femeii, ea îşi desfăcu mâna de 
pe rădăcină să se descotorosească şi de acesta, dar, pe când acela cădea iarăşi în genuni, i 
se rupse rădăcina de ceapă de care se ţinuse numai cu o mână şi căzu şi ea iarăşi în 
adânc. 

Pildele acestea, descojite de descrierea pământească, care nu merg pentru celălalt 
tărâm al existenței, au tâlcul lor. Nu-i destul să faci fapte bune: trebuie să te faci tu însuți 
bun. Numai fapta bună, săvârşită adesea, te îmbunătăteşte. Faptele bune, pe lângă rostul 
real ce-l au de-a ajuta pe Lazării lumii, mai au şi rostul ca să-ţi facă ție bunătatea, 
milostivirea, iubirea: a doua natură. Şi îşi împlinesc rostul acesta, al doilea, cu atât mai 
degrabă, cu cât nu se urmăreşte acesta. E bine a face binele ca pe-un lucru de la sine 
înțeles, simplu şi firesc, cum răsare soarele. 

Cu o ceapă zvârlită după un sărac, n-ai făcut bunătatea a doua ta natură. Dar nu e 
vorba de a doua natură, e vorba de revenirea la natura noastră primară, natura noastră de 
obârşie, la care ne readuce Iisus. 

Dumnezeu a făcut totul din partea Sa. Mai urmează partea din partea noastră. 

Deciziile acestea sau nepăsarea de ele, hotărăsc simplu şi decisiv de veşnicia noastră. 

Mai hotărâtor nu se poate vorbi! 


Prislop,  Duminecă XXII 
23.X.949 Luca 16,19-31 


COPII ÎNŢELEPȚI ŞI „ÎNŢELEPȚII” FĂRĂ SENS 
- 51- 


Cei 70 de ucenici, trimişi ca nişte miei în mijlocul lupilor, se întorceau bucuroşi de 
reuşita misiunii, vestind pe lisus: „Doamne, şi dracii ni se supun întru numele Tău!” 
lisus le-a frânat puțin bucuria, pomenindu-le de căderea lui Lucifer şi adăugând: „lată 
v-am dat putere să călcați peste şerpi şi peste scorpii şi peste toată puterea 
vrăjmaşului...” „Dar să nu vă bucuraţi de aceasta, că duhurile se pleacă vouă, ci 
bucuraţi-vă că numele voastre sunt scrise în Ceruri” (Luca 10,20). Atunci a tresăltat lisus 

de bucurie şi a mulțumit Tatălui că ascunde acestea înțelepţilor şi le descoperă copiilor. 
- Adică celor ce primesc ale lui Dumnezeu, într-un entuziasm de bucurie, fără umbră 
dialectică. În firea minții omeneşti este sădită necesitatea unui garant al lumii, al 
adevărului, al realului şi al omului însuşi. Dar dacă omul nu-L primeşte pe care este, 
altul nu găseşte; - şi îndată nu mai este nimenea care să garanteze nici veşnicia ta. „Toate 
îmi sunt date Mie de Tatăl”: în garanție, în sprijinire şi în desăvârşire. 

Dacă putem fi traşi la răspundere pentru o viaţă, ca timp pierdut, şi osândiți la o 
eternitate negativă, absurdă, aceasta se întâmplă că am scos pe Iisus din ale Sale: L-am 
scos din noi, din rostul Său în noi. Constituim o împărăție fără El, împotriva Lui. E greu 
de priceput cum pentru 20-40-60 de ani pământeşti, să plăteşti fără de sfârşit. Cu toate 
acestea nu e nedreptate la Dumnezeu, pentru că: atâţia ani, sigur erau o vreme de ajuns 
pentru o decizie, în care împărăție să fii. Viaţa aceasta nu are scopul în sine. A o trăi ca 
scop în sine, înseamnă să negi, sa alungi pe lisus din tine, să alungi Sensul şi să rămâi cu 
non-sensul. A trăi aşa, înseamnă să răspunzi lui Iisus: toate Ţi-ar fi date ie, afară de 
mine; eu m-am dat altuia! 

Dacă lisus a fericit pe cei ce văd în El un Sens, o garanţie şi o desăvârşire, înşirând pe 
prooroci şi împărați, sigur că cei ce nu găsesc în aceasta fericirea, sunt nefericiți şi nu-L 
vor vedea niciodată. Aceia sunt „întelepţii” care şi-au pierdut Sensul. 

Faţă de Dumnezeu preferați să fiți copii şi fiii lui Dumnezeu veți fi. Aceasta e o 
înțelepciune mai mare, una din bucuriile lui Dumnezeu, scrisă în Cartea Vieţii, pe 
numele fiecăruia care se decide aşa! 


Prislop, Luni XXIII 
23.X.949 Luca 10,22-24 


UN IDEAL ÎN RUGĂCIUNE 
- 52 - 


Când a vrut Dumnezeu să pedepsească semeția Turnului din Babilon (Facere 11,1-9) 
a amestecat limbile oamenilor încât, de atunci, orice neînțelegere între oameni se cheamă 
babilonie, zăpăceală totală. Mai târziu, vrând să pedepsească pe egipteni, fiindcă faraonii 
ridicaseră mâna asupra religiei, Dumnezeu a trimis neînțelegere în popor „cât nu mai era 
gând de preţ (ideal) care să mai unească întru sine pe toți fiii poporului”. 

Dacă babilonia a fost „obârşia” neamurilor şi a vrajbei, dintr-un duh rău, 
Cincizecimea a fost unificarea limbilor în Duhul Sfânt. În ziua Cincizecimii, ziua 
întemeierii Bisericii, toate neamurile (16 numără Faptele Apostolilor) întâmplate atunci 
în Ierusalim formau noul Israel, neamul cel creştinesc, toţi trăiau noul ideal al unificării 
într-un Duh Sfânt şi se simțeau toți fiii aceluiaşi Tată. 

lată ce ideal a învăţat lisus pe oameni să-l ceară stăruitor! Acesta-i Sensul general, 
funcțiunea de ideal, al „Tatălui nostru”. Dumnezeu, ca Tată al tuturor oamenilor, este 
singurul gând care poate rezuma toate aspirațiile oamenilor, simplificând ciocnirile 
„idealurilor” omeneşti. Idealurile omeneşti n-au consistență şi n-au garant deoarece se 
deapănă în planul vremelniciei şi al tragicului ei. De aici se întâmplă că termenul „ideal” 
duce un ponos nedrept în spate, înţelegându-se prin el termenul unei dorinţe 
nerealizabile. 

Legarea omului de efemerul vieţii îi compromite şi termenii; dar dacă omul se decide 
pentru veşnicia vieţii, trăieşte conştiinţa veşniciei sale, idealul Tatălui nostru nu mai e un 
termen, ci un fapt. Idealul astfel urmărit în lumea trecătorului, devine un fapt real în 
lumea spiritului: Cine e convins de veşnicia sa, trăieşte încă de pe acum multe clipe în 
lumea spiritului. Cine nu are convingerea aceasta şi-a scurtat zarea şi cade pradă 

decepțiilor. Darul lui Dumnezeu e că poți creşte din vedere în vedere până la cea mai 
largă perspectivă a existenţei. „Şi ne iartă nouă greşelile noastre, precum iertăm şi noi 
ale altora.” Iertarea noastră de la Dumnezeu e pusă deci în atârnare de noi. Dumnezeu 
consfinţeşte decizia noastră pentru alţii. În cazul când faptic noi nu iertăm, rugăciunea 
noastră e întoarsă pe dos de faptele noastre şi sună aşa: Doamne nu ne iertă nouă, căci 
nici noi nu iertăm altora. Faptele grăiesc mai tare ca vorbele, şi-s mai hotărâtoare sus. 


1? 


Iată condiția sine qua non a „Unei Turmei şi a Unui Păstor! 


24.X.949 Luca 11,1-10 


CERERI CU TÂLC... 
a 53 3 


Zice careva că pe un om îl poţi cunoaşte mai bine după întrebările pe care le pune, 
decât după răspunsurile pe care le dă. Cuvântul se poate restrânge şi la un punct de 
vedere numai religios. 

Adâncimea sau superficialitatea lui Dumnezeu într-un om, o poți cunoaşte mai bine 
din lucrurile pe care le cere, decât din cuvintele pe care le spune. Astfel: unii nu-l cer 
nimic; alții Îi cer nimicuri; unii Îi cer „socoteală”; alții Îi cer lui Dumnezeu să facă El ce 
vor ei. Pomelnicul s-ar putea lungi. Prescurtăm. Plecând de la tâlcul rugăciunilor găsim 
şi paradoxuri minunate. Sunt sfinţi care, unii, ajungeau ca Îngerii; care, unindu-se întru 
totul cu voia lui Dumnezeu, de la ei nu mai voiau nimic deosebit, de aceea nici nu-l mai 
cereau nimic. 

Aşa se aseamănă începuturile şi sfârşiturile credinţei: unii nu cer nimic, alții nu mai 
cer nimic. Sfinţii cei mari, din desăvârşita credință şi smerenie, nu mai cereau lui 
Dumnezeu nici măcar mântuirea. Smerenia acestora atinsese desăvârşirea. Totuşi: 
mântuirea, desăvârşirea, e acel „un lucru care trebuieşte” (Luca 10,42), după cuvântul 
din Betania, în casa lui Lazăr. Pentru acest „un lucru” - iertarea lumii - se roagă şi sfinţii 
din Cer. 

Dar simplificarea tuturor lucrurilor până la sensul esenţial nu e deloc treabă uşoară. 
Dar aşa-s rânduite lucrurile că e destul să se decidă cineva profund, şi cu urmări în viață, 
pentru a se motiva pe sine în existență, şi îndată îi plouă împotrivă toate „motivele” 
simplificate, droaia de nimicuri, vrând să-l zădărnicească, să-i dovedească toată 
hotărârea o uşurătate. 

De aceea trebuie mereu ţinut în focarul atenţiei: Sensul profund al vieții noastre „cel 
ascuns în Dumnezeu”, şi prin urmare neatins şi neînțeles de nimicurile de la suprafaţa 
vieţii, chiar dacă acestea, răzvrătindu-se, ne-ar mânca de vii. 

Unul din sfinți s-a plâns de mulțimea ispitelor şi i s-a descoperit: „Ridică ispitele şi 
îndată nu mai e cine să se mântuiască” (avva Antonie cel Mare). Nu fără tâlc a fost 
lăudată cererea lui Solomon a înțelepciunii. Nouă ni-e mai uşor de ales, fiindcă lisus, „în 
care sunt ascunse toate comorile înțelepciunii şi ale ştiinței”(Coloseni 2,3) S-a întrupat 
între oameni. lar a vinde şi a da de pomană toate nimicurile lumii, însemnează că Duhul 
Sfânt, vântul care suflă unde vrea, te-a uşurat de ele. Colbul s-a dus, zarea cunoaşterii se 
limpezeşte, spinii nu mai sunt, grija vieţii nu mai roade crinii pustiei. În pământul țarinii 
- inima - răsare isus, dând vieţii Sensul de obârşie. 

Pentru aceasta se roagă Împărăteasa Maică şi toţi sfinţii. 


Prislop, Marti XXIII 


Prislop, Miercuri XXIII 
25.X.949 Luca 11,9-13 

SFÂNTUL MUCENIC DIMITRIE 
- 54- 


A vorbi cum trebuie despre sfinţii mucenici ai Creştinismului, înseamnă a avea 
curajul lor: de-a vorbi din punctul de vedere al „Adevărului care nu ştie de lanţuri” (II 
Timotei 2 ,9). -Şi fiindcă nu-L am, mă mărginesc a vă mai citi o dată Evanghelia 
profetică a tuturor sfinților mucenici (Matei 10,16-22), iar ca tâlcuire a ei, vă citesc două 
locuri paralele de la sfântul apostol Pavel (II Timotei 3,1-5 şi II Tesaloniceni 2,3-12). 

Locul din scrisoarea către Tesaloniceni lămureşte ultimele cuvinte ale Evangheliei: 
„Că tot cel ce vă va omori pe voi să i se pară că aduce slujbă lui Dumnezeu”. 

E demonicul din câte unii oameni de-a se ridica pe ei mai presus de Dumnezeu şi a 
pretinde ei închinarea datorată lui Dumnezeu. Aşa făceau Cezarii, pretinzând creştinilor 
închinare. Aceasta a fost totdeauna motivul real al muceniciei, şi va fi întotdeauna: 
creştinii nu se închină trufiei omeneşti. În duhul acesta, al jertfei de sine, au trăit sfinții. 
Ei deţineau argumentul decisiv al mărturisirii de Dumnezeu: moartea. 

Mărturisirea lui Dumnezeu cu preţul vieții, e prețul învierii oamenilor între sfinți. 


Prislop, 
26.X.949 


VICTORII FĂRĂ VICTORIE 
- 55- 


Sunt draci pe care-i poate Dumnezeu scoate din oameni şi sunt oameni din care nu 
poate Dumnezeu scoate dracii. Mare tragedie! 

lată de pildă un fel de oameni care suspectează cea mai curată facere de bine. E o 
mare tristeţe în a nu vedea binele în bine. Parcă e un blestem: ies dracii dintr-unii şi se 
întăresc „legheoane” într-alţii. Unii dintre aceste victime sunt şi toţi cei ce nu admit 
dumnezeirea lui lisus. Fiindcă lisus e o realitate; persoana care se impune până şi 
măsurării timpului, şi se impune ca un Stăpân liniştit a toate; îndrăciții la minte 
proiectează boala lor mintală asupra Celui mai sănătos om, numindu-L pe El conspirator 
cu Beelzebul. 

Acest viciu de minte, acest tip de alienație mintală îl demască lisus, spărgându-l în 
elementele sale contradictorii şi ireductibile: absurzii aceştia trebuie să-şi recunoască 
absurditatea: „O împărăție, dezbinată întru sine, mai dăinuieşte sau nu mai dăinuieşte?” 

A spune că o împărăție dezbinată dăinuieşte, e o imposibilitate în termeni; iar a 
recunoaşte că nu dăinuieşte, însemna recunoaşterea Împărăției lui Dumnezeu, care 
venise. Reducerea lor la absurd, demonstrarea absurdului, ca poziţie a minții lor, sigur că 
nu i-o puteau ierta lui lisus. Aceasta e categoria de oameni în care nu încape Adevărul: li 
se pare că-i înnebuneşte. 

Despre ei, şi despre vremea pecetluită cu structura lor, zice Iisus: „Cine nu-i cu Mine, 
acela-i împotriva Mea, şi cine nu adună cu Mine, risipeşte” (Matei 12,30). 

Să fie cuvintele acestea mărturisirea unei înfrângeri, sau e cuvântul judecății, care 
desparte oile de capre, încă de aici?... 


Prislop, Joi XXIII 
26.X.949 Luca 11,14-23 

RĂZBOIUL NEVĂZUT 
- 56- 


| „Omul, în întregimea lui, are a doua însemnătate, după Dumnezeu; un singur suflet e 
| mai de preţ decât toată materia lumii. Omul nu e o făptură închisă în lumea de aici. El nu 
se mulţumeşte numai să creadă în existenţa unei lumi nevăzute, sau să deducă existenţa 
| ei din cea văzută, ci urmăreşte să se afle într-o legătură cu ea. Dar chiar dacă n-ar urmări, 
| el suferă o înrâurire necontenită de la acea lume, chiar când nu are cunoştinţă actuală a 
acestui fapt. Destinul omului nu se desfăşoară influenţat numai de factori materiali şi 
| biologici, sau cârmuit numai de voinţa proprie, ori a celorlalți oameni, ci asupra lui stau 
| aplecate în fiecare clipă puterile Cerului, cât şi ale iadului, încercând să-l înrâurească în 
sensul urmărit de ele. 
| Omul nu e o fărâmă uitată în spațiul lumii, ci tot ce există îi poartă un palpitant 
| interes. Însemnătatea omului se arată nu numai prin faptul că a fost creat după chipul lui 
Dumnezeu, ci şi în aceea că pentru fiecare şi în jurul fiecărui ins, se dă o neîntreruptă 
| luptă nevăzută. În jurul fiecărui om e concentrată întreaga existență creată şi necreată, 
| văzută şi nevăzută.” (D. Stăniloae, „Elemente de antropologie ortodoxă”). 
Sunt deosebit de semnificative, în Evanghelia de astă seară, cuvintele lui lisus că: 


“39 


„duhul rău caută odihnă”, pe care n-o găseşte prin pustii, ci numai în inima omului. 

Şi iarăşi semnificative sunt şi cuvintele din rugăciunea Liturghiei, din timpul 
Heruvicului: „Că Sfânt eşti Dumnezeul nostru şi întru sfinți Te odihneşti”. 

Mintea şi inima, iubirea şi cunoaşterea sunt „locul” lui Dumnezeu în om. Dar şi 
„urâciunea pustiirii” poate să cuprindă „locul cel sfânt”, - cum zice proorocul Daniil. 
Deci după texte, inima şi mintea omului pot să fie: sau „odihnă” duhurilor rele şi 
chinuire lui Dumnezeu, sau „odihna” lui Dumnezeu şi chinuirea duhurilor rele. Avem 
două conştiinţe paralele: e fapt important acesta şi aproape necunoscut. Subliniem: 
„conştiinţa religioasă” şi „conştiinţa eului”. "Adesea «conştiinţa religioasă» apare ca 
întunecată, pentru că duşmana sa, «conştiinţa eului», cu o forță extremă, o ţine în 
nemişcare. Ea continuă totuşi chiar aşa să dea mărturie. O inversare a situației 
- mântuirea - nu poate avea loc decât sub acţiunea conştiinţei religioase, normative, 
revelată în Iisus Hristos. În «conştiinta eului» omul se înţelege ca centru al lumii şi 
reduce la el toate elementele existenţei, de care se ştie conştient. În sfera «conştiinţei 
religioase», dimpotrivă, se descoperă în întregime dependent de o Putere care-l 
depăşeşte, îl pătrunde şi-l atrage spre Ea”. Iată la ce adâncimi se dă războiul nevăzut. Pe 
«conştiinţa eului» se grefează trufia, căpetenia răutăților. Pe «conştiinţa religioasă» se 
altoieşte smerenia, mama tuturor virtuților. Şi una şi alta au expresia lor exterioară, 
văzută: una, dragostea ascultării desăvârşite (Filipeni 2,8) şi alta îndărătnicia şi toată 
răzvrătirea. Văpaia acestui război n-o stinge decât „smerenia - dulama lui Dumnezeu”. 

- Şi e mai bine a fi smerit decât a şti ce este smerenia. 


Prislop, Vineri XXIII 
27.X.949 Luca 11,22-26 


ROSTUL ÎNCERCĂRILOR 
- 57 - 


Darurile cu care înzestrează Dumnezeu pe oameni, - pe creştini la Botez -, sunt 
lumină a cunoștinței de Dumnezeu, lumina înţelegerii lumii şi lumina dumnezeiască, în 
cei desăvârşiți. 

Darurile sădite în om aşteaptă vreme cu prilej, aşteaptă împrejurări de tot felul, ca să 


OO OO OO OO OO OO 


(| 
$ 
G 
G 
G 
G 
G 
G 
V 
G 
G 
G 
G 
| 
G 
G 
| 
G 
Ô 
| 
G 
G 
| 
G 
G 
G 
G 


G 
' 
Q 
G 
Q 
G 
G 
G 
G 
G 
Q 
G 
G 
| 
G 
G 
' 
G 
0 
$ 
G 
Ô 
| 
G 
G 
| 
G 
Q 


516 


se arate cele ascunse în firea omului, fie bune, fie rele, precum şi lupta dintre ele. 

Toate întâmplările şi împrejurările prin care trecem într-o viață , multe, de nu 
seamănă o zi cu alta, printre alte rosturi au şi pe acesta: să vădească, să scoată la iveală 
cele sădite în ascunsul omului. Şi fiindcă în om sunt două înclinări: una către Dumnezeu 
şi alta către sine împotriva lui Dumnezeu, încercările şi ispitele pun omul fie într-o 
valoare, fie într-o negaţie. 

Cuvântul: „Ca să se arate gândurile ascunse ale inimii” se află în Noul Testament 
spus prima dată de dreptul Simion, Preasfintei Fecioare, când a adus pe lisus prima dată 
în Templu. „lată Acesta este pus spre căderea şi ridicarea multora în Israil şi spre semnul 
căruia se va grăi împotrivă. lar prin sufletul tău va trece sabie - ca să se dea pe faţă 
gândul a multor inimi.” (Luca 2,34-35) 

lată dar că Iisus stă între oameni, precum şi sfânta Lui cruce, dimpreună cu crucea 
Maicii Sale, „ca să se dea pe faţă gândurile a multor oameni”. 

Mai departe Scriptura lămureşte că unora ispitele le sunt spre mântuire, altora spre 
pierzare. „Dumnezeu le trimite amăgiri puternice, ca să dea crezământ minciunii şi să 
cadă sub osândă toți cei ce n-au crezut Adevărul, ci au îndrăgit nedreptatea.” (II 
Tesaloniceni 2, 11-12) 

Pentru cei înclinați spre Dumnezeu, încercările au rostul lămuririi - uneori ca prin foc 
- a darurilor Duhului Sfânt, cum ne asigură tot sfântul Pavel. “Cu ochii ațintiți asupra lui 
lisus, începătorul şi plinitorul credinţei, care, pentru bucuria pusă înainte-l a suferit 
crucea, n-a ținut seamă de ocara ei. Luaţi bine aminte dar, la Cel ce a răbdat de la 
păcătoşi o atât de mare împotrivire, ca să nu vă lăsaţi, slăbind în sufletele voastre. În 
lupta voastră cu păcatul nu v-aţi împotrivit încă până la sânge (până la răstignire pe o 
cruce). Şi aţi uitat îndemnul care vă grăieşte ca unor fii: «Fiul meu, nu defăima certarea 
Domnului, nici nu-ţi pierde cumpătul, când eşti mustrat de El (prin oameni)». 

Căci pe cine-l iubeşte Domnul îl ceartă şi pe tot fiul care-l primeşte îl bate. 

Răbdaţi spre înţelepţirea voastră. Dumnezeu vă ia pe voi ca pe nişte fii. Şi care este 
fiul pe care tatăl său nu-l pedepseşte?” (Evrei 12,2-7) 

Iar unde sunt aceste daruri, prin focul ispitelor, ca aurul se fac. Cam acestea sunt de 
prevăzut înapoia poruncii: „Aşa să lumineze lumina voastră înaintea oamenilor, ca 
văzând ei faptele voastre cele bune să preamărească pe Tatăl vostru cel din Ceruri” 
(Matei 5, 16). 

A înţelege necazurile vieţii în rostul lor nevăzut, este, oricum, o lumină de preţ în 
sfeşnicul minţii. 


Prislop, Sâmbătă XXIII 
28.X.949 Luca 8,1621 


DUHURILE RELE 
- 58 - 


Existenţa lor e afirmată de lisus; e confirmată de Biserică, şi împotriva lor s-au luptat 
toți sfinții. Demonii există real: sunt ceata îngerilor căzuți în sfatul lui Lucifer, 
începătorul trufiei, vrând a fi el mai presus de Dumnezeu. 

Dracii nu sunt idei sau sentimente neobişnuite, sau stări de nervi, căci acestor păreri 
le punem precis întrebarea:-Ce a intrat în turma de porci de s-a înnebunit toată şi s-a 
aruncat în mare? -Au intrat ideile, sentimentele sau vreo stare colectivă de nervi?! 

Dacă admitem Noul Testament şi întreita mărturie a evangheliştilor sinoptici, atunci 
trebuie să admitem că ei sunt fiinţe spirituale decăzute şi antrenând decăderea. Ca fiinţe 
spirituale intră fără piedecă şi trec prin materia vie sau moartă a lumii văzute. Pot intra în 

oameni, şi încă legiuni de duhuri. 

„Odihna” lor - cum zice lisus, descriindu-i - nu şi-o găsesc prin pustii, ci în inima 
oamenilor, de unde fac să izvorască toate gândurile rele şi ucigaşe. „Duhul rău, odată 
intrat în om se multiplică într-o adevărată progresie geometrică: devine «legiune». El 
expropriază umanitatea din om în favoarea bestiei din el, face din om o caricatură, un 
monstru, un sub-om. Un suflet stăpânit de acest duh e ceva cu adevărat înfiorător. El îşi 
pierde îndată libertatea şi puterile ei de creaţiune şi desăvârşire. Rațiunea i se întunecă, 
instinctele de conservare i se atrofiază: umblă gol şi doarme prin morminte” (Gr. 
Cristescu). Aşa se „odihnesc” duhurile rele, dărâmând zidirea lui Dumnezeu. 

Izbucnesc întrebările: cum îi lasă Dumnezeu să-şi facă de cap? 

La obârşie erau făpturi spirituale ale Cerului. Nu s-au întunecat cu totul, dovadă că 
cunosc şi recunosc următoarele două lucruri: 

1. Dumnezeirea lui lisus. „Demonii strigau şi ziceau: «Tu eşti Fiul lui Dumnezeu». 
lisus, certându-i, nu-i lăsa să vorbească, fiindcă ştiau că El este Hristos” (Luca 4,41). 
(lisus i-a oprit să spună adevărul, ca să nu fie crezuţi când vor spune minciuna.) 

2. Pedeapsa lor. „Au început să strige şi să zică: «Ce este nouă şi Ţie Iisuse Fiul lui 
Dumnezeu? Ai venit aici, mai înainte de vreme, ca să ne chinuieşti ?» Ei ştiu prin urmare 
că-i aşteaptă o pedeapsă. Când lisus îi scotea din „odihna” lor afară, lor li se părea că a 
venit judecata. Totuşi li se părea lor că nu e judecata aceea care îi aşteaptă, de vreme ce 
aceea nu e „aici”, şi ca atare e înainte de vreme. 

Măcar aceste două lucruri de le-ar şti oamenii. 

x 

Cum intră? 

1. - Prin oricare din cele şapte păcate de căpetenie. Întâi ca momeală, pe urmă ca 
obsesie, apoi ca a doua natură pervertită. 

2. - Prin neîncetata lor pomenire. 

3. - Prin Împărtăşania cu nevrednicie: furarea Sfintei Împărtăşanii. Primul exemplu e 
Iuda, care avea obsesia vânzării lui lisus (Luca 22,3; I Corinteni 11,27-30). 

4. - Ca pedeapsă pentru răutăți, Sfântul Pavel a dat Satanei pe trei inşi. Pe doi, Imeneu 
şi Alexandru, ca să se înveţe să nu hulească; iar pe al treilea, „l-a dat Satanei spre pieirea 
trupului (- făcuse una mare -), ca sufletul să se mântuiască în ziua Domnului Iisus” (| 
Timotei 1, 20; I Corinteni 5, 5). 

Cum ies? 

1. - Prin post şi rugăciune - cu socoteală şi blagoslovenie, adică cu smerenie, care 
apără valoarea nevoinţelor. 

2. - Cântă Biserica: „Armă asupra diavolului Crucea Ta ne-ai dat”. 

Crucea îi arde. Şi orice suferință, primită cu mulțumire, acelaşi rost şi putere o are. 

3. - Prin pocăință; prin Taina pocăinţei - spovedania. 

4. - Smerenia văpaie le este. 

5. - Pomenirea neîncetată a Preasfântului Nume al lui lisus:,,Armă în Cer şi pe 
pământ, mai tare ca Sfântul Nume al lui isus, nu este” (sfântul Ioan Scărarul). Aceeaşi 
putere o are şi pomenirea Maicii Domnului. 

6. - Îngerul păzitor îi alungă. 

Citind Evanghelia cu băgare de seamă vedem că Iisus n-a făcut nimic „la întâmplare”. 
Astfel, s-a suit în corabie cu scopul anumit de-a merge să dezlege un suflet din muncile 
unui „legheon” de demoni, care se chinuia în lanţurile Gadarenilor. Pe mare s-a stârnit 
fără veste o furtună suspectă, pe când Iisus dormea. lisus a certat pe cine avea de certat 
din spatele vântului şi a valurilor apei şi s-a făcut linişte mare. De ceea parte a mării îl 
întâmpină pe lisus altă furtună: într-un suflet, în care dracii stârniseră viforul celei mai 
de pe urmă pustiiri şi decăderi. Făcuseră dintr-un om o fiară, care rupea lanţurile, şi un 

criminal fioros, care pustiieşte acea lature a Gadarei. 

Iată un om dezorganizat de draci: pe cea mai de pe urmă treaptă a decăderii. Omul în 
care nu mai străluceau însuşirile omeniei; în locul lor diavolii îi dăduseră fioroasa 
libertate de a fi drac între oameni. Ei bine, omul acesta era totuşi un suflet. Pentru el a 
trecut lisus marea. Iisus propovăduise în diferite rânduri că „sufletul e mai de preț decât 
toată lumea”, şi că „Ce va da omul în schimb pentru sufletul său ?” - Enunţări abstracte, 
care nu prea decid pe oameni să-şi aibă grija de suflet. De aceea, cu prilejul îndrăcitului 
din Gadara, lisus o ia pe altă cale: 

Arată cu minune prețul unui suflet. 

A pus în cumpănă un suflet, al celui mai desfigurat dintre oameni, cu preţul, 
- deocamdată - al unei turme de două mii de porci, nu - încă - cu „toată lumea”. Şi a dat 
pierzării turma de porci a Gadarenilor, pentru mântuirea unui suflet. Cumpăna aceasta, 
între preţul unui suflet în ochii lui Dumnezeu şi preţul turmei de porci în ochii 
Gadarenilor, a ieşit cu scandal. - Şi poate că tocmai scandalul ce a urmat pune mai 
plastic în cumpănă valoarea sufletului, întrucât Gadarenii au trebuit „să simtă” prețul 
sufletului, pe care îl pierduseră ei în porci. Răi de pagubă cum erau „Tot oraşul ieşi în 
întâmpinarea lui lisus, şi văzându-L, Îl rugară să se ducă din hotarele lor”. (Matei 8,34; 
Luca 8,37). Cu alte cuvinte, pentru „paguba” ce le-a făcut-o, L-au dat pe Dumnezeu 
afară din hotarele lor. Ei s-au declarat pentru porci, nu pentru suflet. 

Iisus s-a conformat: „intrând în corabie s-a înapoiat”. Atâta avea de făcut: gadarenilor 
le-a lăsat un misionar. 

Şi un fost îndrăcit nu e un misionar de rând. (Gr. Cristescu) 


Prislop, Duminică XXIII 
I. 29.X.949 Luca 8,26-39 
11.4.111.950 


SEMNUL LUI IONA 

- 59 - 

„Iudeii cer minuni şi elinii înţelepciune caută”. 
iudei şi pe elini. 

lisus le-a spus că din viclenie cer semne, nu din dorinţa de a crede. Drept aceea li se 
refuză cererea. 

Totuşi lisus şi Creştinismul dăinuieşte de-a lungul veacurilor datorită minunii Învierii 
lui Iisus din morti. 

Atenienii, deşi aveau pasiunea „de a şti ce mai e nou”, când au auzit pe sfântul Pavel 
vorbind despre învierea din morţi, aceasta li s-a părut o absurditate, şi l-au întrerupt 
scurt: „despre aceasta te vom asculta altădată !” (Faptele Apostolilor 17,32). 

Învierea nu încăpea nici în Templul lui Solomon, nici în Areopagul Atenei; nu o 
putea cuprinde nici înţelepciunea lui Solomon, nici Areopagul înțelepciunii, fiindcă aci, 
în lisus, era mai mult decât Solomon, Iona şi Platon. 

Acesta era scopul minunii străvechi a lui Iona, trimis la niniviteni prin pântecele 
chitului şi purtat trei zile şi trei nopți prin adânc: să prefigureze cele trei zile de la 
răstignirea până la Învierea lui Iisus. De atunci Învierea e lumina care luminează în 
sfeşnicul lumii. Nu e mirare că n-o înţeleg oamenii. Ei nu înţeleg decât lucrurile pe care 
le pot face ei, iar acestea toate sunt biete lucruri sub vremi. 

Nici nu ne putem da seama de divina smerenie a lui lisus, care ştia precis prin ce are 
să treacă şi ce biruință are să aibă. Iadul tot nu I-a făcut ce I-au făcut oamenii. 

Acolo s-a dus ca Dumnezeu: ce putea iadul să-l facă? 


Aşa-i caracterizează sfântul Pavel pe 

Când va veni a doua oară, ca Dumnezeu în slavă, ce-l vor mai putea face oamenii? 
Iată ce „e mai mult” în Iisus decât semnul lui Iona. 


Prislop, Luni XXIV 
30.X.949 Luca 11, 29-33 


IISUS ÎN FAȚA PREJUDECĂȚILOR 
-60- 


Printre păcatele minții sunt înşirate şi prejudecățile. În fața lor Iisus a ieşit osândit. 
Acestea au şi alte nume: bănuieli, presupuneri, formalisme, etc., după intensitatea lor. 

Prejudecățile nu sunt judecăți. Judecățile cer un efort, o verificare; prejudecățile nu 
cer nimic. De aceea stau mai la îndemână şi câştigă pe mai mulți. Unul din gânditorii 
vremii noastre are cuvântul acesta: „E de-ajuns să primeşti o singură idee greşită, ca 
principiu conducător, ca pe urmă să nu existe absurditate posibilă, la care să nu se ajungă 
în chipul cel mai logic cu putință” (Henri Bergson). 

Decăderea în formalism şi prejudecăți era multă şi veche în Israel. De aceea lisus a 
avut multe de îndurat cu ei; iar printr-unul din prooroci le atrăgea aminte: „Vai celor ce 
zic răului bine şi binelui rău; vai celor ce zic luminii întuneric şi întunericului lumină; 
vai celor ce zic adevărului minciună şi minciunii adevăr” (Isaia 5,20). 

Punctul lor de vedere: - ochiul lor - aşa vedea; iar mintea judeca, în consecință, greşit. 
Acesta e „ochiul care trebuie scos” (Matei 5,29). 

Structura aceasta sufletească a ochiului curat sau viciat, o descrie lisus. Capacitatea 
de adevăr şi strădania întregii vieţi pentru el, luminează ochiul şi ochiul luminat de 
Adevăr luminează lucrurile; iar incapacitatea, refuzul Adevărului, le întunecă. 

Structura interioară se proiectează în afară în câmpul realului, pe care-l vede, după 
starea subiectivităţii sale, luminat de sens, sau întunecat şi fără semnificaţie. 

lisus a avut multe de îndurat de la structura formalismului iudaic; lumina lui Hristos 
supăra ochiul lui Israel, îmbolnăvit de prejudecăţi. Lumina aceasta le scotea ochii: ochii 
nopții, punctele de vedere ale întunerecului, ale iluziei. Fariseii se sminteau de El pentru 
nimicuri, ca de pildă: că nu se spală pe mâini înainte de mâncare; că dacă sfărâmau 
ucenicii câteva spice sâmbăta (după ei însemna că treieră), El e călcător de Lege. Dar, de 
câte ori a fost provocat, lisus n-a rămas dator, ci le-a făcut fariseilor cele mai aspre 
mustrări - deşi cu linişte - chiar dacă era invitatul lor la masă. lisus nu putea suferi 
încremenirea religiei în formalism, obiectivare sau socializare. Aceasta era o decădere în 
Israel, permanent combătută de isus: căderea în literă, care ucide şi confiscă duhul; ori 
El aducea duhul care dă viaţă şi face liber. lată deci obârşia conflictului ireductibil dintre 
lisus şi farisei: dacă lisus nu se poartă, nu face şi nu respectă Legea ca ei, El e un 
călcător de Lege şi va trebui pedepsit cu Legea. - Ceea ce au şi făcut. Sfinţenia vieţii 
Sale, minunile pe care nimenea nu le-a mai făcut între oameni, în loc să fie motive 
suficiente de a le lumina ochiul cunoaşterii Adevărului, punctul nopţii lor de vedere le 
răstălmăcea în cea mai gravă bănuială: că toate le face cu ajutorul dracilor. Dar, zice 
Scriptura, cu veacuri înainte: „Drepte sunt căile Domnului, şi cei drepţi merg pe ele; iar 
ceilalți, pe aceleaşi căi, se împiedică şi cad” (Oseia 14,10)... E grea mântuirea câte 
unora, şi propovăduirea ei între ei, plină de riscuri, - chiar propovăduită de lisus: Lumina 
lumii (loan 8, 12). Cu toate acestea, şi peste acestea, e în firea luminii să lumineze şi 
iarăşi să lumineze... 


Prislop, Miercuri XXIV 
31.X.949 Luca 11,34-41 

CONFLICT DECLARAT 
-61- 


Nemulțumirea dintre lisus şi farisei mocnea de mult. Dacă vreunul dintre ei numai 
puțin era atins de divina îndreptare, toți se solidarizau împotriva lui lisus, în contra- 
reacțiune. Dar s-a întâmplat că tocmai când credeau ei că ar putea intimida energia 
Reactționarului, tocmai atunci lisus le-a pleznit în urechi valurile urgiei divine. 

Iată aşa era lisus: cel mai milostiv cu păcătoşii şi cu păcătoasele, care-şi mărturiseau 
păcatele, şi în acelaşi timp, prigonitor fără egal al păcatelor minţii: fățărnicia, 
prejudecățile, viclenia, cu un cuvânt fariseismul. Ierta corupția trupească pocăită, dar 
nimănui n-a iertat corupția raţiunii. A crede că eşti în regulă cu Dumnezeu, dând 
Templului zeciuială din izmă şi mărar, uitând dreptatea şi iubirea, e o corupţie a rațiunii: 
e a observa amănuntele şi a pierde principiile. lar când amănuntele vor părea fără 
principii încetează şi acestea. Destrămarea religiei provine dintr-o destrămare a minții în 
formalism, care apoi se stinge şi el dintr-o reacțiune împotriva lui. lată ce voia să prevină 
şi să salveze lisus: şi amănuntele şi principiile, şi copacii şi pădurea. 

Dar pe lângă formalism mai era şi viclenia acestor minţi, pe care n-o putea suferi 
lisus. Fariseii, vicleni fiind şi făţarnici, într-un fel erau şi într-altul arătau, nu puteau 
suferi îndreptarea, ci aceasta li se părea o aluzie, un atac personal. De asemenea erau 
sensibili şi legiuitorii. 

lisus nu s-a scuzat niciodată, dacă cineva s-a simţit atins de cuvântul Său. Dacă unii 
mărturiseau că se simt atinşi, îi ataca pe faţă: „Vai şi vouă legiuitorilor, că puneţi legi şi 
sarcini la alţii, iar voi nici cu degetul cel mic nu le atingeți!” 

Iată luptător, Întemeietor de religie, religia spiritului, restabilind rațiunea şi iubirea, 
factori principali ai persoanei, suportul desăvârşirii. 


Prislop, Miercuri XXIV 
1.XI.949 Luca 11,42-46 


FĂŢȚĂRNICIA LA RĂSPUNDERE 
- 62 - 


Războiul declarat între lisus şi farisei, între sfințenie şi fățărnicie, ia până şi forma 
mişcărilor de stradă. Cărturarii şi fariseii, deşi dispreţuiau poporul ca „blestemat şi 
neştiind Legea”, totuşi se bizuiau pe el, ca pe-o forță de intimidare împotriva oricărui 
„om” mai tare ca ei. Ei au inventat forţa anonimă: opinia publică. 

Deci, de când lisus le zicea rechizitoriul crimelor trecutului, subliniindu-le fățărnicia: 
(că părinţii lor au omorât proorocii, iar ei, fiii lor, le văruiesc mormintele - dar nu din 
respect pentru mucenicii Adevărului, ci unindu-se cu faptele părinților lor împotriva 
proorocilor -), ura lor împotriva lui lisus fierbea în clocot de cazan. 

Atunci le-a apăsat şi lisus destinul pentru toate veacurile: să răspundă de tot sângele 
proorocilor, ce s-a vărsat de la zidirea lumii până la sfârşitul ei. La o aşa sentință de 
osândă, reacţiunea fățărniciei a luat proporțiile rebeliunii: „Cărturarii şi fariseii au 
început să tăbărască straşnic asupra Lui şi să-L facă să vorbească de multe lucruri, 
întinzându-l curse şi căutând să prindă ceva din gura Lui, ca să-L poată învinui. Cu 
prilejul acesta s-au adunat zeci de mii de oameni, încât se călcau unii pe alţii.” 

lată cea mai de pe urmă zvârcolire a fățărniciei în apărare, pe care n-a mai întrecut-o 
decât vacarmul din curtea lui Pilat. lată Adevărul în divina Lui persoană, degradată la o 
haotică apreciere de stradă. Periculoasă invenţie: strada, gloatele: criteriul Adevărului. 
lată un exemplu antic de degradare a raţiunii omeneşti. „Zeița Raţiunii” plimbată pe 

umeri de Revoluția franceză, într-o artistă de teatru, e o altă degradare modernă a 
aceleiaşi rațiuni omeneşti, care, aşa, credea că a lichidat pe Dumnezeu. 

Mari înstrăinări de Dumnezeu! Şi în prezenţa Lui! 

Aceia, prin forța destinului, apăsat de răspunderea sângelui, nu pot fi altfel de cum au 
început. Pe noi, creştinii, nu ne aşteaptă, cu ei, altă soartă, decât aceea care a avut-o şi 
lisus. 

Ajută-ne Doamne Iisuse, să ne purtăm ca Tine! 


Prislop, Joi XXIV 
2.X1.949 Luca 11,47-54; 12,1 


ÎN FAȚA HAOSULUI... 
- 63- 


Vacarmul provocat de farisei nu L-a putut intimida pe Iisus, oricât de tare striga 
haosul din ei. Haosul n-a articulat nici un cuvânt care să rămână. Nu în zadar se zice că 
Creştinismul e a doua creație a lumii. 

Iisus în fața vacarmului era de fapt a doua oară în fața haosului, din care va trebui din 
nou să scoată omul la demnitatea de om. 

De atunci până astăzi, şi până când dăinuieşte istoria, cu acelaşi rost îi stă în față. 

„Când va veni lepădarea de credință” (II Tesaloniceni 2,3) - şi va veni -, atunci a treia 
oară se va afla Iisus împotriva haosului colectiv. Întâi a creat lumea din nimic. Neantul a 
articulat cosmosul. A doua oară a scos omul din haosul păcatului. I-a refăcut libertatea 
pe care i-o destrăma genunea neființei. A treia oară „va fi zidirea din nou a lumii”. 

Sfârşitul celor trei drame: a libertăţii, a omului şi a lui Dumnezeu; a istoriei, a 
antropodiceei şi a teodiceei. Cu toate acestea istoria şi lumea, aşa cum sunt, au o valoare 
existențială, pentru că în ele a intervenit Desăvârşirea, dându-le Sensul, spre care sunt în 
marş. 


Sibiu, Vineri XXIV 
3.X1.949 Luca 12,2-12 


CEI MAI BOGAȚI SĂRACI 
-64- 


Fără toiag, nici traistă, fără pâine, nici argint şi numai într-un rând de haine, aşa a fost 
prima apostolie a ucenicilor. 

lisus nu i-a aruncat în grijă: i-a descojit de grijă. „Nu poţi propovădui Împărăţia 
Cerurilor cu plumbii materiei pe aripi”, - se zice de obicei. 

Dar Iisus nu are mentalitatea scizionistă între spirit şi materie. Nu e dualist persan. 
Poziţia lui isus e afirmarea puterii spiritului asupra materiei, primatul spiritului, puterea 
spiritului curat asupra spiritului decăzut, care a antrenat şi degradarea materiei. 

Iisus a venit pentru transfigurare, nu pentru dualism. 

lisus le-a dat ucenicilor putere spirituală de a stăvili degradarea materiei vii, de a 
stăvili decăderea spirituală a omului. Decăderea spirituală, căderea în „dualism”, face 
din făptura omenească „şerpi” şi „scorpii” şi efect a „toată puterea vrăjmaşului”. 
Decăderea spirituală face din oameni fiare şi brute. 

Stăvilirea acestei decăderi stă numai în puterea lui Dumnezeu, care poate reintegra 
libertatea omului iarăşi în sensul ei originar. 

Aşa înzestrări spirituale efective erau acoperite de chipul sărăciei apostolice. 


Sibiu, Sâmbătă XXIV 
4.X1.1949 Luca 9,1-6 


O MINUNE „FURATĂ” 
- 65 - 


lisus era chemat de durerea unui tată, să întoarcă la viaţă o copilă de doisprezece ani. 

lisus iubea copiii, de aceea mergea la ei cu durerea iubirii. 

Totuşi o femeie bolnavă L-a mai zăbovit, ba l-a chiar furat pe drum. 

Stăruim puţin asupra acestui furt, unic în viaţa lui lisus. 

Oare de unde ştia femeia aceea că atingându-se, chiar pe furiş, de marginea hainei lui 
lisus, se va tămădui? 

- O ştiinţă din credinţă. Şi femeia nu s-a înşelat. 

Deşi puterea de tămăduire era de natură spirituală, totuşi bolnava a furat-o printr-o 
atingere materială. 

Ordonanţa sutaşului din Capernaum e un caz de tămăduire de la distanță şi prin 
credinţă adusă prin două delegaţii, - o cale pur spirituală. 

Aici lisus „a simțit puterea care a ieşit din EI”. 

Aceasta dovedeşte că organismul a scăpat de boală, de îndată ce s-a refăcut ceea ce 
lipsea din plinitatea lui spiritual. 

Sfinţenia e o energie. Păcătoşenia o degradare. Una reface organismul, alta îl dărâmă. 
Dărâmarea se opreşte de îndată ce organismul se împrumută sau chiar fură, pe firul 
credinţei, acea energie rară a sfinţenie. 

lisus încă a vrut să dea pe faţă credinţa femeii, şi sigur că a privit cu dragoste acest 
furt original. 


Sâmbăta, Duminică XXIV 
5.XI1.1949 Luca 8,43-48 


„RÂDEAU DE IISUS...” 
T 66 = 


..Ştiinta lor era foarte sigură de realitatea ultimă a morții. 

Învierea, cu care venise lisus, nu încăpea nici măcar ca posibilă în ştiinţa lor, - deşi 
iubirea lor, de părinți îndureraţi, ar fi fost natural să-i salte dincolo de limitele sigurei lor 
ştiinţe. 

În mintea omului cunoştinţa morţii e numai o cunoștință statică. Iisus altfel cunoaşte 
moartea, „ca unul ce are putere” asupra ei. Una e ştiinţa neputinței, ştiinţa limitelor 
omeneşti, şi alta e ştiinţa puterii nemărginite a lui lisus. Părinţii copilei nu-L cunoşteau 
ca atare. De aceea crezându-L numai om ca şi ei, „au râs de El”. 

Siguranța neputinței, sau neputința ca şi criteriu, a fost înfrântă simplu: de faptul 
învierii copilei. 

Iată un râs înghețat pe buzele mărginirii. 

x 

Râsul, acelaşi râs, s-a dezghețat cu trecerea vremii. 

Gânditori serioşi ai vremilor noastre, ca de pildă Heidegger, construiesc o filozofie 
„existenţială” pe Neant, ca ultima concluzie a vieţii. 

Existenţa aceasta de aici (Dasein) nu e altceva la urma urmelor decât marşul spre 


) 

moarte („Sein Zum Tode”), spre Nimicul care nimiceşte (Nichtet). 

Ce ironie: o serioasă construcție pe nimic. 

Noi ştim însă, de la lisus, că Învierea e ultimul cuvânt! 

Până atunci se va tot râde; şi din ce în ce mai tare, ca să nu se audă ce a învăţat şi a 
făcut lisus... 

(Să se mai spună neantul nu e o energie, dar „a orbirii minţilor”.) 

Iisus e cu atât mai mult Lumină şi Adevăr şi Viaţă! 


6.X1.949 Luca 8,41-56 


Prislop, 
7.101.950 


CRINII PUSTIEI 
- 67 - 


Fariseii instigau mulțimile să vocifereze împotriva lui lisus. lisus, apăsător, 
descoperea păcatul lor cel mai greu, păcatul veşnic fără iertare: starea omului împotriva 
adevărului. În pauza unor atari momente culminante, un om aduce o stridenţă: vrajba lui 
cu frate-său, pe chestiunea averii, rugându-L pe lisus să le împartă averea. 

Se vede că omul acela n-a înţeles nimic din absurda luptă a oamenilor cu Dumnezeu, 
care se petrecea sub ochii lui. El n-o vedea de vrajba sa. Iată însă schimb pe schimb: nici 
lisus n-a ascultat durerea lui. 

De-ar fi ştiut omul acela cumpăna lucrurilor, cumpăna durerilor, de-ar fi priceput să 
ție partea lui lisus, ar fi încetat din clipa aceea necazul său. Totuşi, cu prilejul omului 
aceluia, lisus destăinuieşte un nou fel de viaţă: trăirea în Providenţă, trăirea în riscul 
credinţei. lisus n-a detestat munca, dar a arătat-o atârnătoare de binecuvântarea lui 
Dumnezeu. A zis chiar, prin apostolul Pavel: „Cine nu munceşte, nici să nu mănânce !” 
(II Tesaloniceni 3,10). Dar numai munca prin credință se binecuvintează, iar prin 
necredință ajunge o muncă zadarnică. 

Autonomia omului e ultimul păcat împotriva evidenţei adevărului. Îndeajuns s-a 
văzut că omul nu poate substitui pe Dumnezeu: nu se poate asigura împotriva morții, 
nici măcar de-un fir de păr. Multa lui ştiintă încă n-a putut face nici măcar un ou de 
muscă, sau un bob de grâu. Puterile ştiinţei sunt până la hotarele vieții. De la viață 
începând sunt puterile lui Dumnezeu. Dar nici până la viață ştiinţa nu le poate pe toate; 
de pildă omul nu poate da ordin să plouă, nu poate da ordin să rodească pământul, sau să 
se lungească anotimpurile. „Fără Mine, sau împotriva Mea, nu puteți face nimic!” (loan 
15,5). E o fatalitate, că cu cât aruncă omul pietre mai tare în sus, cu atât mai năpraznic îi 
cad în creştet. A vrea peste puteri, a vrea să treci limitele, e o vrere în zadar. 

Grijeşte-te de ceea ce atârnă de tine. 

Iar o grijă care a făcut-o Dumnezeu atârnătoare de om e: a atârnării sale de El. Grija 
omului de Dumnezeu, simplifică grija omului de om: aşa, omul va avea de toate. Pe 
când, dacă omul va exclude pe Dumnezeu de la conducerea lumii şi vieţii (- ceea ce 
numai în fantezia lui e cu putință şi nicidecum de fapt -) va avea şi atunci, dar ca un hoț, 
nu ca un fiu, până, treptat,va ajunge să nu mai aibă nimic. Dumnezeu nu se lasă 
expropriat Grija” zilei „de mâine” e o grijă presantă. Când conducea Dumnezeu 
israelitenii prin pustie, nu le îngăduia grija zilei „de mâine”: mana se strica. Pâinea cea 
de toate zilele o cerem pentru „astăzi”. Chiar nevrând, suntem sfătuiți să trăim prin 
credință. Sfinți pustiilor au trăit numai în condiţiile credinței, punând în ordinea 
preocupărilor: întâi grija de mântuire. De aceea Crinii pustiei au ajuns până la strălucirile 


Sâmbăta, Duminică XXIV 

luminii divine. 


Braşov, Luni XXV 
7.X1.949 Luca 12,13-15; 22-31 


| ÎN IERARHIA RĂSPUNDERILOR 

| „ORICE STĂPÂNIRE, DE LA DUMNEZEU ESTE” (Romani 13,1) 

| - 68 - 

| Toţi oamenii sunt fiii şi slujitorii lui Dumnezeu - colaboratorii lui Dumnezeu chiar (| 

| Corinteni 3,9) la creație. (Creația lumii nu e un fapt terminat, ci în curs.) Cu toate 
acestea, sau chiar de aceea, diferenţa între capacitățile oamenilor fiind evidentă, evidenţa 

| impune o ierarhie, o conducere. De aceea Providența caută „iconom credincios şi 

| înțelept” peste oameni, „care să le dea la vreme măsura de grâu”. 

Textul poate fi înțeles în modul cel mai colectivist. Din punct de vedere creştin nu 
| scrie nicăieri dacă proprietatea grâului trebuie să fie particulară sau colectivă. Ce se 
| atrage aminte e calitatea iconomului de: „înţelept şi credincios”, care dă fiecăruia măsura 

de grâu la vreme. Deci măsurată după om şi după vreme. 

Evoluţia societăţii omeneşti spre munca colectivă, spre organizarea pământească a 
omului în socialism, e acum un fapt de la sine înţeles. Ştergerea granițelor dintre oameni 
e ştergerea motivelor de război între creştini. Dacă motivele religioase n-au putut face 
aceasta, recunoaştem ca de la Dumnezeu pe oricine care, cu rațiuni pământeşti, va putea 
să facă din: „săbii - şi tunuri - „fiare de plug” (Isaia 2,4). 

Textul Evangheliei atrage aminte iconomilor lumii asupra atârnării sau neatârnării lor 
de Dumnezeu. Răspunderile sunt proporționate misiunii încredințate. Iar cel ce trage la 
răspundere „pe neaşteptate” e Dumnezeu. O mie de ani de-ar trăi ateul, tot „pe 
neaşteptate” e tras de Dumnezeu la răspundere, - ca unul ce nu se mai aştepta să mai 
existe Dumnezeu, ba să mai şi tragă la răspundere. 

Pe primejdioasă pantă, înclinată spre neant, a antrenat raționalismul pe oameni. Toți 
oamenii recunosc supremaţia adevărului, - numai cât că puţini mai ştiu exact ce mai este 
adevărul. Una dintre definițiile sale, de mari ravagii, e şi echivalenţa rațiunii cu realul. 
De aici până la a spune că realitatea e numai ceea ce îmi spune mie mintea că e realitate, 
şi ceea ce îmi spune că nu e, nu există, nu e decât un pas. Afirmația aceasta mai 
cuprindea în sine un sâmbure stricat: eul. Eul e bun la locul lui, dar nu exaltat la rangul 
de criteriu al adevărului. Descartes, întemeind ontologia pe „cogito”, dacă şi-ar fi dat 
seama de consecinţele declaraţiei sale, cel puţin atâta cât s-a speriat Nobel după ce a 
inventat dinamita, poate că nu s-ar fi mulţumit numai cu crearea unui „premiu Nobel 
pentru pace”. Numai gândirea lui Dumnezeu echivalează creaţia. Omul e creator în 
fantezie, în iluzie. Cea mai fantastică creație a unor oameni e negativă: că nu există 
Dumnezeu. lată o interpretare greşită a demnităţii omeneşti. 

- Oameni pe care-i aşteaptă cea mai mare deziluzie!... 


OO OO OO SO OO OO SO 


Bixadul Oltului. Marti XXV 
8.X1.949 Luca 12,4 


ULTIMUL MOTIV 
- 69 - 


Se întrevede că se vor lichida toate motivele de război între oameni: motive 
economice, naţionale, rasiale etc. 

Va mai rămâne totuşi unul: motivul lui Dumnezeu. 

lisus a azvârlit pe pământ focul acestei revoluţii: pârjolul dragostei de Dumnezeu, 
care aprinde împotrivă-i văpaia de ură împotriva lui Dumnezeu. lisus a venit să arunce 
sabie între virtute şi păcat. 

lată oamenii învrăjbindu-se de moarte pe motivul lui lisus. 

Nu va fi casă fără gâlceavă din cauza lui lisus. 

Ultimul ideal, capabil de unificarea oamenilor, va dovedi pe oameni incapabili de el. 
Cu cât oamenii îşi vor pogorî destinul lor din Cer, în pământ, cu atât mai mult se va 
cutremura pământul sub ei: fiindcă nu este pace decât de la pacea cu Dumnezeu. Un 
destin răsturnat antrenează în răsturnare, antrenează în revoluţie totală, totul. 

Aşa se face că cei ai lui Dumnezeu, „cunoscând spiritul vremii”, cunoscând înclinarea 
omului spre Dumnezeu, au pacea Lui; pe când ceilalţi, ignorând Sensul existenţei, iubind 
fața exterioară a lumii, se găsesc în afară de Sens, munciţi lăuntric de pârâşul conştiinţei 
care, şi fără credinţa lor, îi va aduce la judecata lui Dumnezeu. 

Iar Judecătorul va da dreptate pârâşului „conştiință”, fiindcă aceştia nu s-au împăcat 
cu ea, pe când mergeau alături stadia vieţii acesteia. 

lisus destăinuie şi aceasta: că li s-a prevăzut o temniţă care să samene cu ei, cu 
existența lor negativă. Acolo nu există Dumnezeu, decât ca un coşmar, ca un chin 
absolut. Iată dreptatea care atârnă peste ucigaşii dreptăților. 


Bixadul Oltului, Miercuri XXV 
9.X1.949 Luca 48-59 


DINCOLO DE ÎNTÂMPLĂRI... 
- 70 - 


Dacă „nici un fir de păr nu se mişcă din capul omului fără ştirea lui Dumnezeu”, cum 
se poate că uneori dau oamenii peste câte-o moarte năpraznică, greu de împăcat cu 
purtarea de grijă a lui Dumnezeu de om? 

Drept că viaţa nu e un scop în sine. Scopul ei e dincolo de zare. Dumnezeu asigură 
viața când aceasta e trăită în funcție de sensul ei metafizic, devenit conştient. Dar şi 
atunci se petrec nedumeriri în privința asigurării vieții. 

Lui lisus I s-au adus la cunoştinţă două categorii de accidente: mai mulți galileieni au 
fost omorâţi din ordinul lui Pilat, fiindcă au rugat pe Iehova, cu jertfe, împotriva 
stăpânirii romane; iar a doua, că în Siloam a căzut un turn peste 18 oameni. lisus a 
asigurat că oamenii aceia n-au fost cei mai păcătoşi dintre oameni; iar cei rămaşi, pentru 
că au rămas, nu sunt cu aceasta mai puţin păcătoşi ca ei. Dacă nu se pocăiesc, pe toți îi 
aşteaptă aceeaşi soartă. 

lisus mai dă o pildă cu smochinul neroditor. Din alte locuri rezultă că vierul e Iisus, 
iar smochinul, ca şi via, e neamul omenesc. lisus intervine trei ani înaintea Tatălui şi 
abia într-al patrulea se învoieşte la tăierea lui. Dacă neamul omenesc nu aduce „roade 
vrednice de pocăință” - cum striga cel mai sălbatec din prooroci -, tăierea îl aşteaptă 
(Matei 3,10; Luca 3,8-9). 

Toate pedepsele sunt văzute ca venind de la Dumnezeu, plată pentru păcate. Cu toate 
acestea Dumnezeu nu pedepseşte, aici, toate păcatele. Oamenii aşa ar vrea. Fiindcă ei nu 
pot răbda, se întreabă: cum mai rabdă Dumnezeu? Mulți, din cauza acestei răbdări 
divine, îşi pierd siguranța în existenţa lui Dumnezeu. De aceea, ştiind Dumnezeu 
slăbiciunea credincioşilor şi desfrâul răutăţii, mai intervine din când în când, cu 
întâmplări înfricoşate între oameni. Nu pedepseşte toate relele aici şi imediat, precum 
nici nu răsplăteşte tot binele aici şi numaidecât - cred că din următoarea rațiune: 

Dacă ar pedepsi toate relele aici, ar putea însemna că lumea aceasta e singura care 
există. Dacă ar pedepsi toate relele imediat, ar însemna că se teme de puterea răului, 
care, nepedepsită imediat, i-ar periclita stăpânirea lumii. 

Dacă ar răsplăti tot binele aici, ar însemna acelaşi lucru, că există numai lumea 
aceasta. Dacă ar răsplăti tot binele imediat, ar însemna că sufletul există numai în lumea 
aceasta, cu alte cuvinte sufletul n-ar fi nemuritor; deci Dumnezeu trebuie să se achite 
urgent de îndatorirea ce i-a făcut-o omul. Că Dumnezeu uneori pedepseşte răul şi uneori 
răsplăteşte binele, e ca să ştie omul că răul se pedepseşte şi binele se răsplăteşte. 

Dacă o face rar în lumea aceasta, e semn că o face sigur în cealaltă. Dacă uneori nu 
răsplăteşte binele dreptului e semn că-i lucrează răbdarea. În amândouă cazurile 
Dumnezeu aşteaptă sfârşitul omului: în ce sfârşeşte omul; fie că a fost multă vreme bun, 
dar pierzând răbdarea în nevoinţele binelui, îşi pierde socoteala şi deci plata, fie că a fost 
multă vreme rău „şi venindu-şi întru sine” se întoarce către Dumnezeu, şi cele de pe 
urmă ale omului au ultimul cuvânt. 

O răsplată aici şi imediată, pentru toate faptele, ar dăuna libertăţii omeneşti. Răul nu 
s-ar face de frica pedepsei. Binele s-ar face din interesul răsplăţii. S-ar micşora ceva din 
slava lui Dumnezeu şi s-ar micşora şi prestigiul fiinţei omeneşti. 

Iată prin urmare la ce climat de libertate şi dragoste dezinteresată vrea Dumnezeu 
să-şi ridice fiii, la Sensul lor metafizic, cel ascuns în Dumnezeu, care Duh este şi Iubire 
şi Adevăr, şi acestea fac şi pe oameni cu adevărat liberi şi cunoscuţi şi lor înşişi ca mare. 


Bixadul Oltului. Joi XXV 
10.X1.949 Luca 13,1-9 


UCIGAŞA CETATE 
-71- 


În sfârşit: iată şi nişte farisei milostivi: îi aduc lui Iisus vestea că Irod vrea să-L 
omoare, deci să se ducă de prin părțile acelea. Iisus îl ştia pe Irod capabil de rele, totuşi 
nici cea mai uşoară înfricare nu i-a pricinuit vestea; dimpotrivă i i-a zis „vulpe bătrână”, 
ca unul ce umbla cu două feţe între slăbiciunile lui Israel şi ale slăbiciunii romane, şi i-a 
trimis vorbă cu aceiaşi vestitori, că puţine zile mai are şi ştie ce-L aşteaptă, dar în 
Ierusalim. Ierusalimul, cetatea lui David, cetatea Templului lui Solomon, una din cele 
şapte minuni ale antichităţii, dar calificată de faptele ei: cetatea ucigaşă de prooroci, 
multe osânde şi-a luat, şi n-a învătat; şi-o va lua şi cu lisus. 

Toată strădania lui lisus de-a aduna pe fiii sfintei cetăţi, cum adună găina puii sub 
aripi, a fost zădărnicită de conducerea din Ierusalim. Dar bine cu sila nici Dumnezeu nu 
face. Dar dacă Dumnezeu vrea binele şi omul îi stă împotrivă, împotrivirea are urmări. 

Conducerea din Ierusalim a avut prilejul să vadă ce a pățit falnica cetate pentru 
faptele locuitorilor ei, cu prilejul ducerii lor în captivitatea babilonică. Ieremia proorocul 
se întreba în durere: „Cui i-ai mai făcut, Doamne, ce ne-ai făcut nouă?” Cu toate acestea 
istoria nu i-a învăţat nimic pe contemporanii lui lisus. 

Drept aceea Ierusalimul se va pustii din nou. lisus i-a prezis pustiirea: o pustiire din 
care nu se va mai reface niciodată. Urgia lui Titus la anul 70, n-a mai lăsat în picioare 
decât „zidul plângerii”. Acesta a mai rămas din ucigaşa cetate. Dărâmarea cetăţii a 
început mai devreme: în prima Vinere a patimilor, când un fulger al mâniei divine a rupt 
în două catapeteasma Templului lui Solomon. Aceasta a fost dărâmarea spirituală a lui 
Israel. De atunci nu mai au ei Templu, nici prooroc. 

A încercat lulian Apostatul să contrazică profeția Mântuitorului, vrând să restaureze 
Templul dar, cu o suliță în piept, a sfârşit declarându-se învins de Galileian. Dar în 

Ierusalim strigă şi pietrele, mai ales cele care n-au mai rămas una peste alta, mărturisind 
şi aşteptând zdrobite: Noul Ierusalim. (Apocalipsă 21,2). 


Bixadul Oltului. Vineri XXV 
11.X1.949 Luca 13, 31-35 


VIEŢI NĂRUITE ȘI SFINŢI 
-72- 


La o zi după Schimbarea la Față în munte, jos, la poale, ÎI aştepta contrastul: gloata, 
din care s-a desprins tragedia unui tată: singurul lui copil era muncit de crize epileptice. 

Iacov, Petru şi loan văzuseră în munte Omul, în slava veacului viitor, iar la poalele 
muntelui îi aştepta un exemplar din tragedia veacului de acum. Contrastele au însuşirea 
să strige realitățile mai tare; au însuşirea să provoace ieşirea din contrast. Totuşi ucenicii 
n-au putut stinge stridența tragediei; n-au putut redresa o viață năruită. Omul singur nu 
poate ieşi din contrast şi nici pe altul nu-l poate scoate. 

Limitele omului sunt limitele sfinţeniei sale. 

Iar Sfânt e numai Dumnezeu. Focul şi lumina nu sunt în natura fierului, dar uneori 
sunt nedespărțit unite. De altfel singurul leac al vieţii, care s-o scape de năruire, numai 
sfinţenia rămâne. Sfinţenia e refacere şi efectivă şi preventivă. Datori de-a-o câştiga sunt 
toți oamenii care vor să se mântuiască. 

Sfinţenia tare seamănă a sănătate originară, a strălucire lină a spiritului. Unde sunt 
acestea şi Dumnezeu se odihneşte, unde lipsesc şi lisus îşi pierde răbdarea. 

lisus a tămăduit epilepticul prin atotputernicia Sa asupra făpturii. Dar ceea ce vrea 
lisus e să năzuiască omul a trăi în modul credinţei şi al sfinţeniei, care previn viaţa să nu 
ajungă o ruină. 

Putregaiul nu există prin sine: e o negație întâmplată în ceva sănătos. Boala nu există 
prin sine însăşi, există numai bolnavi. Dacă oamenii ar urmări din neam în neam 
sfințenia vieţii, negativele acestea ar putea să dispară ca accidente ale vieții. Dar cel mai 
greu lucru cu putinţă e să îndupleci omul să urmărească statornic realizarea sfințenie. E 
de neînțeles faptul că vede omul câte năpaste îndură fără rezemarea vieţii sale în 
Dumnezeu şi totuşi nu se reazemă pe El. În faţa acestei tragedii a neputinței; ne 
resemnăm cu puţini fraţi de-ai noştri, oameni, care au ajuns, încă din veacul acesta, 
urgisit de păcate, până la strălucirile Schimbări la Faţă. 


Covasna, Sâmbătă XXV 
11.XI1.949 Luca 9,37-43 


SAMARINEANUL 
-73- 


A zis necredința că evangheliştii au creat pe lisus. Adică doi pescari, un doctor, Luca, 
şi Matei vameşul. Critica nu şi-a dat seama la ce înălțime nemaiîntâlnită ridică astfel 
nişte oameni de rând. 

lată de pildă un legiuitor pune, viclean, întrebarea: „Învăţătorule ce să fac să 
moştenesc viața veşnică?” 

La o întrebare vicleană, obişnuit, nu se răspunde decât subliniindu-se viclenia. Dar 
lisus răspunde neobişnuit de frumos, ca şi când întrebarea ar fi izvorât din cea mai 
existențială sinceritate - probabil şi pentru că era pusă problema vieţii veşnice: ceva nou 
pentru urechile lui Israel. lată o distincție, o nobleţe sufletească, imposibil de scornit. 

Pilda Samarineanului nu e numai o pildă; e totodată şi revelaţia misiunii viitoare a 
Bisericii, e şi angajarea omului în asemănarea cu Samarineanul: creşterea omului în 
neamul Samarineanului (- căci Samarineanul era de alt neam decât cel căzut între 
tâlhari). 

Pogorârea din Ierusalim în Ierihon e decăderea omului din starea de Rai a conştiinţei, 
în starea ei din lumea aceasta, rănită şi mai moartă, de tâlharii cei de gând. 

Legea şi Proorocii, neputând să-i ajute, au trecut pe alăturea, asemenea şi Leviţii nu 
i-au ajutat nimic cu jertfele. 

A venit un străin, neam urgisit în Israel, căruia i s-a făcut milă de om, şi s-a apropiat 
de răni, le-a spălat cu vin (usturimea pocăinţei), le-a uns cu untdelemn (celelalte Taine), 
i-a luat firea sa în spate (Întruparea lui Dumnezeu). A petrecut împreună cu omul, l-a dat 
în grija Bisericii. Iar a doua zi, după Înviere, pecetluind al doilea din cei doi bani de 
cheltuială: Noul Testament, a dat Bisericii grija de om, precum şi cele două Testamente, 
Legea şi Harul. Toată bătaia de cap cu omul şi tămăduirea conştiinţei sale, o are 
Biserica, până la a doua venire a Samarineanului, când i se va răsplăti ei osteneala. Iată 
adevărata împlinire a Legii în iubire. lată Samarineanul, adevăratul aproape al conştiinţei 
căzute între tâlhari. lată cu Cine urmează să fim asemenea şi ce să facem, ca răspuns la 
problema vieții veşnice. 


Bixadul Oltului,  Duminecă XXV 
12.X1.949 Luca 10,25-37 


RĂSPLATA ÎN LUMINĂ 
-74- 


Intrând Iisus în casa unui fariseu să mănânce pâine, şi fiind Sâmbătă în ziua aceea, s-a 
întâmplat să mai fie la masă şi bogați şi rudenii de ale fariseului. 

Iisus, deşi oaspe, deci obligat la politețe, face totuşi o aspră îndreptare stăpânului 
casei care L-a invitat; anume: dacă vrea să aibă un folos, să nu mai cheme rudeniile şi 
bogații la masă, că aceştia îi pot anula binefacerea, chemându-l şi ei la rândul lor, ci să 
cheme săracii, orbii, şchiopii şi neputincioşii, fiindcă aceştia n-au să-l poată răsplăti 
niciodată. Şi cum toată fapta are răsplată, în locul săracilor rămâne Dumnezeu dator cu 
răsplătirea. 

Dar termenul lui Dumnezeu la care răsplăteşte până şi „un pahar de apă” e ziua 
Învierii. 

Dar precum „stea de stea se deosebeşte în strălucire” (I Corinteni 15,41), aşa va fi 
deosebirea şi între strălucirile pe care le vom avea întreolaltă „fiii învierii”. 

În această strălucire, a Învierii, răsplăteşte Dumnezeu faptele rămase nerăsplătite pe 
pământ. 

Şi aceeaşi răsplată o au şi toate ocările, răbdate cu senin, stropi din noroiul lumii, pe 
veşmântul alb, atunci se vor schimba în scăpărări de stele. 


Braşov Luni XXVI 
13.XI1.949 Luca 14,12-15 


CONDIȚIILE UCENICIEI 
-75- 


Sunt multe chipuri de a intra în Impărăția lui Dumnezeu, dar numai o uşă: lisus. 
A fi ucenicul lui lisus, ucenicul Adevărului, înseamnă să-ți faci inventarul libertății. 

| „Adevărul vă va face liberi”. „Libertatea (e a) fiilor lui Dumnezeu”. „Cine nu se va 
| lepăda de sine (- nu va fi liber şi de sine), nu va putea fi ucenicul Meu”... 
Totuşi iniţiativa porneşte din amândouă părțile: şi de la Dumnezeu şi de la om. Dar şi 
| inițiativa omului spre Adevăr tot Dumnezeu o trezeşte. De aci începe faza conştientă a 
| deciziei. De acum ucenicul trebuie să ştie cât costă decizia sa: liber de mamă, tată, 
nevastă, copii. 
| lisus confiscă total: rupe lanţurile firii, dezleagă omul. 
| A fi ucenicul lui lisus însă nu însemnează a te opri la mijlocul uceniciei. A fi ucenicul 
lui lisus însemnează a prevedea un război şi a-ți zidi o cetate. A nu-ți face socoteala 
| aceasta însemnează a risca să te faci de râs. lar a nu te face de râs însemnează a urma pe 
| lisus toată calea vieţii Sale pământeşti, chiar dacă ultimul pas al căii îl vei avea de făcut 
de pe-o cruce. 
| „Dumnezeu poartă paşii omului”; iar aceştia sunt marile hotărâri spre El. 
| Acestea sunt şi fazele întregii Creştinătăţi spre Împărăţia lui Dumnezeu. 


Sibiu, Marti XXVI 
14.X1.949 Luca 14,25-35 

„PRIETENUL PĂCĂTOŞILOR”... 
-76- 


Păcătoşi, cu toate acestea, au un prieten: pe lisus. 

Din ceasul în care cunoşti că eşti păcătos, te-ai schimbat din vrăjmaşul lui Dumnezeu 
în prietenul Lui. Dumnezeu nu este vrăjmaşul omului niciodată - că nu poate - şi nici nu 
se schimbă, acelaşi fiind. Schimbarea e a omului. Nici îngerii răi nu se mai pot schimba, 
numai omul. 

Schimbarea care bucură Cerul e din rău în bine. Este şi schimbare din bine în rău. 
Prima e convertire, a doua tăgăduire. Definitive nu- s nici una. Până la moarte există 


Toată suferinţa e a divinului prieten, care te aşteaptă la toate răspântiile lumii, să- L 
recunoşti prieten. În divina-I prezență tu te recunoşti păcătos. 

„Drepţii” nu se recunosc păcătoşi; ei sunt „drepţi” în ochii lor sau înaintea oamenilor. 
Pe când în ochii Domnului „nici Cerul nu este destul de curat” (lov 15,15 şi 25,5). 

Când crezi despre tine că eşti drept ai închis toate posibilitățile tale de desăvârşire. 
Când ştii că eşti păcătos, când eşti convins de nedesăvârşirea ta, e semn că Cel desăvârşit 
e lângă tine şi conştiinţa ta, ochiul celor cereşti, strigă diferenţa între El şi tine. 

Prietenul păcătoşilor aşteaptă pe toţi cei ce au să se mântuiască, îi caută, îi aşteaptă, 
aleargă după ei,- şi face aceasta până la sfârşitul lumii, până prinde şi pe ultimul om al 
Împărăției Sale. Iată o preţuire a omului. 

Iată o nevăzută dimensiune a Crucii. 


Sibiu, Miercuri XXVI 
15.X1.949 Luca 15,1-10 


ICONOMUL NEDREPT 

Pilda aceasta poate fi înţeleasă şi în sensul ei literal. Iconomul denunţat că risipește, 
că lucrează după alte norme decât ale capitalizării dobânzii, la o adică, îşi face prieteni 
pe datornici, iertându-le jumătate din datorii, ca să fie primit în casele lor, când va fi dat 

afară din iconomie. E o socoteală părtinitoare de oameni, deşi păgubitoare de avuţie. 
Dar, întrucât totuşi, pune omul mai presus de avuţie, socoteala sa e găsită, în felul ei, mai 
bună decât a fulor luminii. 

Totuşi pilda aceasta e una din cele mai grele şi mai pline de înţelesuri. 

Diavolul ştie cât iubeşte Dumnezeu pe om, de aceea îl pârăşte neîncetat înaintea lui 
Dumnezeu, că-i risipeşte avuţiile. 

Omul este iconomul lui Dumnezeu al lumii. Îngerii căzuţi au fost aruncaţi pe pământ. 
De aici tot războiul văzut şi nevăzut asupra proprietății lumii. 

A scoate din prețul lumii un câştig lui Dumnezeu, câştigul acesta înseamnă jaf în 
păruta proprietate a căzuţilor îngeri, deci motive de pâră şi război omului. 

Fiindcă proprietatea lumii e discutată între om şi pârâş, ea e o avuţie nedreaptă. Peste 
tot nu lumea aceasta e avuția caracteristică firii nemuritoare a omului. Aici e pus doar 
iconom nedrept, iconom de probă, peste nişte lucruri provizorii. Cum iconomiseşte cele 
improprii firii sale, aşa va primi sau i se vor refuza, cele proprii veşniciei sale. 

Iar proprii veşniciei sale sunt Darurile Duhului Sfânt. „Duhul Sfânt va da vouă”. Iar 
„Duhul suflă unde vrea” şi suflă şi în iconomia lumii, pe care o preschimbă, pentru câte 
unii, în socoteală mai înțeleaptă decât a fiilor luminii. (Poate că a foştilor fii ai luminii, 
îngerii căzuți). 

Omul, ca slujitor al Stăpânului, mai este şi „iconom al Tainelor lui Dumnezeu” (| 
Corinteni 4,1). Ca atare multă pagubă face un preot în averea de păcate a oamenilor, 
ştergându-le, cu darul Duhului Sfânt, datoriile: agonisirile diavolului, capitalizate în om. 
lertând, ştergi ce ierți. Ce ierți la altul, ţi se şterge şi ție. Judecata aceasta te scoate de sub 
Judecată. Şi vor mai fi înţelesuri... 


Sibiu, Joi XXVI 
16.X1.949 Luca 16,1-9 


ERA CREŞTINĂ 
- 78 - 


Întruparea lui Iisus în istorie însemnează împărţirea istoriei în două: cea dinainte de 
Hristos şi cea de după Hristos. În istoria după Hristos se iveşte încă o despărțire: cea 
împotriva lui Hristos. Aceştia sunt anii de sminteală, despre care zice lisus că şi aceştia 
trebuie să vie. 

Legea şi Proorocii se termină cu loan Botezătorul, capătul Proorocilor. De la Ioan, de 
la Botezul lui Iisus, începe Era Creştină, era propoveduirii Împărăției lui Dumnezeu. De 
atunci este intrare în Împărăţia lui Dumnezeu. Şi intră toţi „cei ce se silesc şi o răpesc pe 
ea”. 

Despre această divină pecete asupra timpului, lisus avea o siguranță absolută. „Cerul 
şi pământul vor trece, dar cuvintele Mele nu vor trece, până ce nu vor fi toate” (Matei 
24,35). 

Siguranţa aceasta lasă să se străvadă Dumnezeu în lisus. 

El a prevăzut că vor veni şi anii de sminteală. 

Dar ca Unul ce este „începutul şi sfârşitul” (Apocalipsă 21,6 şi 22,13) ştie şi sfârşitul 
smintelii. 

lată ce n-a prevăzut dialectica rațiunii. 


Prislop, Vineri XXVI 
17.X1.949 Luca 16,15-17 
Luca 17,1-4 

RESPINȘI, CHEMAȚI ŞI TRIMIŞI 
- 79 - 


În lisus, cunoaşterea omului era dublată de cunoaşterea dumnezeiască. În temeiul 
cunoaşterii divine lisus vorbea de-a dreptul cu structura, cu destinul şi cu tot sensul 
omului, care-i punea vreo întrebare, îi exprima vreo dorință, sau le avea, fără să le 
exprime, în preajma lui lisus. Nimeni dintre oameni nu se cunoaşte pe sine cum ne 
cunoaşte lisus (loan 2,25). Pe Saul, fariscul din Tars, l-a cunoscut şi l-a destinat 
apostoliei neamurilor mai înainte de a se naşte (Galateni 1,15); pe Ieremia proorocul la 
fel (Ieremia 1,5). 

În Iisus vorbea Providența cu oamenii. 

Ne dăm seama ce puţin ştim noi din căile noastre, deşi „multe planuri se zbuciumă în 
inima omului”. Dar chiar mergând cu lisus pe cale primim uneori răspunsuri care 
nedumeresc. 

Aşa de pildă unuia care voia să meargă cu lisus îi spune dinainte greutăţile acestei 
decizii: vei fi un expropriat din lume; îți convine? Şi nu i-a convenit; a rămas de cale. 
Structura lui nu rezista la un destin eroic de risc. Al doilea era înzestrat de Dumnezeu 
să-l fie martor între oameni, dar el nu ştia aceasta. lisus l-a chemat: „Vino după Mine!” 
El însă îl întâmpină pe lisus cu datoria categorică de a îngropa pe tată-său. (Acum fie că 
de fapt tată-său murise şi trebuia îngropat, fie că făgăduia lui lisus să vie după moartea 
părinților săi, deci când va fi liber, situaţia în faţa lui lisus e aceeaşi.) Răspunsul lui lisus 
se potriveşte pentru amândouă cazurile şi e revelatoriu. 

Toţi care nu cred şi nu urmează lui Dumnezeu sunt morţi, sau încă morţi sufletește. 
La aceştia se referă lisus când îl descurcă pe al doilea la rostul său: „Lasă morții să-şi 
îngroape morții lor!” Ar fi surprinzătoare mărturisirea vreunuia: „Doamne, lasă-mă 
să-mi îngrop necredința mea”. Dumnezeu nu îngăduie nicio tocmeală cu moartea: „tu 
mergi de vesteşte Împărăţia lui Dumnezeu!” Imperativul Împărăției dezleagă, rupe chiar 
lanţurile morții. 

Nu aştepta până ajungi cu mintea în evidența luminii divine şi abia atunci să 
propovăduieşti Împărăţia lui Dumnezeu! A aştepta până atunci înseamnă a sta cu mâna 
pe plug şi a te uita îndărăt - cum i-a spus unui al treilea. Când te-a găsit Dumnezeu de 
vreo treabă pentru Împărăţia Sa, între oameni, ai isprăvit toate obligaţiile lumii. Aceasta 
e chemarea şi pe aceasta se cunoaşte. Dar când ai plug şi ţi-a dat şi țarina inimii omeneşti 
să sameni cuvântul Împărăției, atunci eşti trimisul lui Dumnezeu. Deci nu e mirare dacă 
cele mai înalte vârfuri cunosc cele mai dese furtuni. 


Prislop, Sâmbătă XXVI 
18.X1.949 Luca 9,57-62 


CUVINTE INTERZISE 
- 80 - 


Cuvântul „nebun” e un cuvânt interzis. Cine zice fratelui său „nebunule” se 
pedepseşte cu matca focului. De ce? Fiindcă şi numai simpla aruncare a acestui cuvânt în 
obrazul unui om e în stare să-i desfigureze fizionomia minţii. 

E cunoscută experiența mai multor inşi care au organizat odată următorul complot 
psihologic: şi-au ales victima şi i s-au prezentat pe rând, la intervale neregulate, şi au 
început a se nedumeri înaintea omului: - Ce-i cu tine, parcă te-ai schimbat cumva!? Şi 
s-a dus. A venit următorul: -Ce-ai pățit frate, că nu-ţi mai caută ochii bine, ce-i cu tine? 
Şi s-a dus. Altă dată, al treilea, îi spune marea sa uimire, că-l găseşte aşa de schimbat şi 

nu îndeajuns de normal. Următorul îl găseşte cu totul curios la minte. Şi aşa şi ceilalți, 
până când ultimul i-a propus să se ducă la un spital de boli nervoase şi să-şi repare 
deranjurile la minte. Şi biata victimă, pierzându-și treptat liniştea şi neştiind capcana, a 
ajuns şi la nebuni. 

Au trebuit apoi să vie toți şi să-şi mărturisească complotul, şi cu mare greutate i-a 
revenit omului mintea la loc. Adevărul abia a putut limpezi mintea zăpăcită de minciuna 
repetată sistematic. Dar minciuna, chiar în treptele ei uşoare, de glumă, poate fi 
dăunătoare. Experiența următoare mi-a dovedit-o. 

Aveam în meditaţie un şcolar. Întâmplându-i-se odată să doarmă după amiaza cam 
mult - era toamna şi ziua scăzuse - când s-a trezit era 7⁄2 seara. Cum era somnoros l-am 
luat prin surprindere: -Repede, băiete, la şcoală că-i târziu! - Dar parcă-i întunerec afară, 
zise el. -Da este, dar în „dimineaţa” asta e eclipsă de soare. 

S-a conformat crezând situaţia descrisă. Luând ceva în gură dă să plece la şcoală. 
Stai, Gicule, că-i seară! -Aa, râzi de mine, şi dă repede să plece. Au trebuit şi alți ajutori 
ca să-i dovedească evidenţa că e seară şi nu dimineaţă. lată un exemplu că o minciună 
când e crezută, stăruie ca un adevăr. Atunci am văzut „chipul dezorientării” pe faţa unui 
copil. 

Cuvintele interzise orientează greşit sau dezorientează. Deci trebuie să fii mai presus 
de cuvintele oamenilor, ca să nu te-atingă nici ocara, nici lauda din ele. Cuvintele sunt 
fiinţe vii, capabile să facă treaba la care au fost trimise. Şi trăiesc până la Judecata de 
Apoi, dimpreună cu toate urmările lor. De aceea se zice: că zece porunci are 
Înţelepciunea: de nouă ori să taci şi o dată să vorbeşti, şi atunci puţin. 


Prislop, Duminecă XXVI 
19.XI1.949 Luca 12,16-21 


ÎMPĂRĂȚIA NEVĂZUTĂ 
-$81- 


Nedumeriţii farisei, conservatorii lui Israel, nădăjduiau că Împărăția lui Dumnezeu va 
fi împărăția lui Israel: Dumnezeu național, împărăție națională, teritoriu anumit - chiar 
tot pământul- începând de la data cutare... 

- Şi unii creştini tot aşa o aşteaptă: cândva, undeva. 

Din răspunsul lui Iisus rezultă limpede că Împărăția lui Dumnezeu e o împărăție 
spirituală, lăuntrică, în însăşi structura spirituală a Creștinismului. Despre ea nu se poate 
spune: iată-o aici sau acolo, acum, odată sau cândva. Împărăția lui Dumnezeu nu e sub 
categoriile cunoaşterii, în categoriile naturii sau lumii. 

Împărăţia lui Dumnezeu are două vârste. 

Prima vârstă a Împărăției lui Dumnezeu e deodată cu venirea lui Iisus între oameni. 
EI e Fiul şi energia spirituală a Împărăției. 

EI, născut în fiecare suflet prin Duhul Sfânt, în suflete devenite fecioare, se multiplică 
-aşa zicând dar neîmpărțindu-se, locuind deodată între o mulțime de frați, făcându-i 
oameni cereşti, chiar dacă după omul din afară aceştia suferă toate umilințele şi 
necazurile veacului acestuia- şi mai ales dacă le suferă multumind şi binecuvântând pe 
Dumnezeu întru necazuri. 

Împărăţia, în vârsta ei primă, e nevăzută; e mai mult dedusă din „răbdarea sfinţilor” 
(Apocalipsă 14,12). Ea nu are decât o evidenţă interioară pentru cel ce o trăieşte şi, în 
lipsă de argumente decisive, el nu are decât afirmarea ei prin jertfa vieţii - ultimul 
cuvânt. 

În acest interval al Împărăției nevăzute creştinul se bucură întru necazuri, arde 

într-însul focul aruncat de Iisus pe pământ: focul iubirii de oameni. 

În rezumat, Împărăţia lui Dumnezeu e oriunde se află un om centrat lăuntric de Iisus. 
Nu e o împărăție de vedenii - cum cer oamenii. E singurul argument valabil al 
Împărăției. Într-un aşa suflet se străvede Iisus. 

El nu trebuie să vorbească, e destul să existe; existența lui grăieşte mai tare decât cele 
ce-ar spune. Aci se pune accentul pe virtute nu pe daruri neobişnuite sau viziuni. “Cea 
mai minunată viziune este un om care se distinge prin puritatea şi smerenia sufletului 
său” (Halkiu, Sancti Pahomii, vitae graecae, Brussel, 1932, Vita prima 48). A fi luminat 
de cunoştinţa de Dumnezeu, curat şi smerit cu inima. A doua vârstă a Împărăției lui 
Dumnezeu va veni pe văzutele: ca fulgerul, de la răsărituri până la apusuri, fiindcă e 
deodată cu A Doua Venire a lui lisus, în slavă şi mărire. Până atunci Împărăţia lui 
Dumnezeu e contestată; vinovăția o purtăm şi noi „creştinii netrebnici” (II Corinteni 
13,5) , dar atunci va fi afirmată de Însuşi Împăratul Cerurilor. Nu numai afirmată: ci de 
istov desfăşurată, din nevăzută ce era, în slava ei orbitoare şi transformatoare de cer, în 
Cer nou şi pământ nou (Matei 19,28; Apocalipsă 21,1). Creştinismul e văzut ca a doua 
creaţie a omului. Când va veni Împărăţia lui Dumnezeu, întru slava ei orbitoare, toată 
făptura se va înnoi -dar „ca prin foc”- şi va deveni spirituală, înghițită de slavă şi 
statornicită pentru nesfârşitul veşniciei.... Şi când te gândeşti că în fiecare om -luat la 
întâmplare- e ascunsă Împărăţia lui Dumnezeu, în grăunte nevăzut: desăvârşirea, nici 
unul din „necazurile de față” (Romani 8,18 şi 35), (fie ele mii de ispite, fie şi cercarea cu 
moartea), nu pot să ne despartă pe noi de dragostea lui lisus, Cel ce ne lucrează 
desăvârşirea; destinul şi obârşia noastră de fii ai lui Dumnezeu... 

O astfel de zare a destinului nu se desluşeşte însă omului care nu vrea să sufere nimic. 


Prislop, Luni XXVII 
20.X1.949 Luca 17,20-25 


NEBUNII 
- 82 - 


La două feluri de oameni le-a zis Dumnezeu „nebuni”: la cei ce „zic că nu este 
Dumnezeu” (Psalmu152,1), şi bogaţilor, cărora stomacul e tot Dumnezeul lor (Filipeni 
3,19). În aceia e una şi aceeași cugetare greşită: tăgăduirea oricărui rost sau destin al 
omului şi al lumii, mai presus de lumea aceasta şi stomacul ei. A tăgădui o conducere 
supremă a Cerului şi a pământului e totuna cu a propovădui domnia întâmplării, a 
haosului sau a anarhiei universale. 

Dar lumea este în ordine. Aceasta dovedeşte că este o conducere mai presus de ea. 
Dar fără ordine e mintea care o vede fără stăpân. Mintea care cugetă că nu este 
Dumnezeu, cade în propria sa sentinţă: va trebui să se tăgăduiască şi pe sine. Căci: a te 
lupta din toate puterile împotriva a ceva ce nu există, dovedeşte nebunia acestei lupte; 
dovedeşte nonsensul, absurdul ei şi prin urmare şi al minţii care o conduce. 

Al doilea „nebun” este bogatul, care îngustează zarea rosturilor sale pe pământ la 
dimensiunile stomacului -chiar dacă acest stomac ar înghiți pământul. Mai mult: un atare 
bogat va căuta să convingă pe toată lumea că numai acesta e singurul scop al vieții 
omului pe pământ. Atare concepţie despre om şi destinele sale ultime e cu adevărat 
miezul nopții minţii. Noaptea aceasta va culmina sfârşind prin a se crede omul acela pe 
sine, el „dumnezeul veacului acestuia” (II Corinteni 4,4). Deci într-o atare noapte a 
minții, când va crede bogatul că țarina sa, lumea, îl va face în sfârşit fericit, îşi va pierde 
sufletul cu sunet, căci va fi răpit cu moarte din vârful bogăției sale. Dumnezeu nu 
îngăduie la nesfârşit îngustarea vederii omului numai la stomacul său, de vreme ce omul 

e destinat spre alte zări, ale Împărăției lui Dumnezeu, ale veşniciei sale, şi îndumnezeirea 
veacului viitor. Sfântul loan Gură de Aur: „Nu are Dumnezeu lucru mai cinstit şi mai de 
preţ decât pe un sărac; şi pe acesta l-a dat ţie, bogatule, ca să ai grijă de el” (Tâlcuire la 
Epistola către Romani, Cuv. 14). „Bogatul şi săracul se întâlnesc unul cu altul; dar cine 
i-a făcut este Domnul!” (Pildele lui Solomon 22,2). „Fii celor săraci ca un tată! Şi vei fi 
ca Fiul Celui Preaînalt” (Cartea întețepciunii lui Isus, fiul lui Sirah 4,10-11). „Bogatul 
nu-i stăpân pe sine, ci, cu toate că-i însuflețit, ține de lucrurile neînsufleţite. N-are vreme 
să cugete, din cauza alergărilor. Banii sunt un nemilos stăpân... Întreaga putere de a iubi 
e cotropită de acest lot de pământ, care dă porunci, care i-a înlocuit sufletul, care i-a 
smuls orice rămăşiţă de libertate. Cumplita soartă a bogatului stă în această îndoită 
absurditate: spre a avea putere de a porunci oamenilor, a ajuns robul lucrurilor 
neînsuflețite; spre a dobândi o parte, mică de tot, a pierdut totul” (Giovanni Papini: 
„Viaţa lui lisus”, p. 263). - Poate că şi de aceea mai clatină Dumnezeu bogăţia bogaților, 
ca totuşi să se mai mântuiască unii din ei. 

„Sunt ateu, precum sunt breton; cum este cineva blond sau brun, fără să o fi voit”... 
„Căci oricât scotocesc în amintirile mele, eu nu găsesc în ele ideea de Dumnezeu. 
Aceasta e o infirmitate, o monstruozitate. Dar sunt astfel de infirmităţi, cu care sunt 
prevăzuţi din naştere unii oameni, erori fundamentale, care aparțin fiinţei lor, aşa cum le 
aparţine gura, nasul sau urechile. Astfel de ființe lucrează instinctiv, după natura lor şi se 
supun conştiinţei lor, fără a mai întreba dacă aceasta se mai acordă sau nu cu logica”... 
(Felix Le Dantec, „L"Atheisme” - profesor de biologie la Sorbona). Deci „de vei pisa în 
piuliță cu pisălogul pe cel nebun -cu dovezile- ca pe boabe, şi tot nu-l vei desface pe ateu 
de nebunia lui” (Pildele lui Solomon 27,22) Mai mult: 

La sfârşitul istoriei, aceşti doi nebuni, bogatul şi ateul, se vor lua la bătaie, vrând 
fiecare să fie singur stăpânitor al țarinei: unul, cu rostul ca să exploateze pe toți oamenii 
pentru creşterea viţelului său de aur, celălalt să exproprieze şi pe Dumnezeu din dreptul 
de autor al lumii. Planul luciferic al acestuia, e mai tare decât al celui dintâi şi „va birui”. 
Rămâne a treia categorie de oameni, a celor „ce s-au îmbogăţit în Dumnezeu”, către care 
Satana din nebun va rânji cu ultima furie, vrând să stingă cu ei pomenirea lui Dumnezeu 
de pe pământ. Acesta e ultimul război cu sfinţii, pe care însă Dumnezeu îl va stinge cu 
foc, şi lumea va arde. Noi însă, să ne îmbogăţim în Dumnezeu: cugetându-L, iubindu-L, 
împărtăşindu-ne cu El, silindu-ne a gândi şi a iubi ca El, între toate împrejurările vieţii. 

lată adevărata bogăţie, care nu se va lua de la noi. 


Prislop,  Duminecă XXVI 
20.X1.949 Luca 12,16-21 


NEMĂRGINITA IUBIRE 

Îndată după ispitirea din pustia Carantaniei lisus a venit în Nazaret, într-o sinagogă, 
unde şi-a citit legitimaţia, din Cartea Isaiei Proorocul: 

„Duhul Domnului este peste Mine, care M-a uns să binevestesc săracilor, M-a trimis 
să tămăduiesc pe cei zdrobiţi cu inima, să propoveduiesc celor robiți dezrobirea, orbilor 
vederea, să dau drumul celor apăsaţi şi să dau de ştire un an de milostivire al Domnului” 
(Isaia 61,1-2). 

Aci lisus s-a oprit şi a închis Cartea. A şezut jos după obiceiul la evrei, şi a început să 
le tâlcuiască împlinirea în ochii lor a cuvintelor acestora (Luca 4,1.8-19). Cuvântarea a 
sfârşit cu scandal, fiindcă ascultătorii nu voiau sa creadă. L-au scos pe Iisus din oraş şi 
voiau să-L arunce într-o râpă. Fireşte, lisus i-a lăsat în râpa lor sufletească şi a trecut prin 

mijlocul lor. 

Legitimația cuprinde însă nu numai anul de milostivire al lui Dumnezeu, vârsta 
nevăzută şi smerită de toți, a Împărăției lui Iisus, ci mai cuprinde şi: „o zi a mâniei lui 
Dumnezeu” (Isaia 61,2). 

În tot anul de milostivire, Era Creştină, lisus e legitimat şi mereu găsit fără legitimație 
în lume. Dar lucrurile nu merg aşa la nesfârşit. “Ziua mâniei lui Dumnezeu” e ziua în 
care se legitimează Dumnezeu lumii, şi e legitimată şi lumea. Cu alte prilejuri lisus o 
descrie ca pe-o zi ce vine pe neaşteptate, ca un trăznet, peste tot pământul. 

Legitimația lui Dumnezeu e Judecată. Câtă vreme Dumnezeu e contestat, e încă 
milostivire. Când vine cu atributul dreptăţii, al atotputerniciei, atunci e ziua mâniei, ziua 
cea înfricoşată a Judecăţii. Scriptura ne spune: „Nimeni nu poate vedea pe Dumnezeu şi 
să rămână viu” (Exod 33,20). 

Vederea lui Dumnezeu e judecată şi transformarea omului. Convertirea lui Saul pe 
drumul Damascului e numai o icoană singuratică a acestei transformări cosmice. Dar 
deşi ziua mâniei se aseamănă foarte mult cu ziua în care a intrat Noe în corabie şi a 
început potopul, şi se aseamănă cu pieirea Sodomei, din care a ieşit Lot, totuşi 
milostivirea n-a încetat cu totul. Ultima atitudine faţă de proprietatea lumii şi față de 
propria ta viaţă în trup, încă mai poate mântui pe cei ce-au mai rămas cu gândul 
mântuirii. Cine va regreta că se duc, (lumea şi viaţa sa n.n.), va păți ceea ce a pățit 
femeia lui Lot, privind catastrofa, pe care viaţa nu rezistă să o privească în vag. 
„Stârvul” cred că este pământul mort. La a cărui judecată se adună sfinții: „Au nu ştiţi că 
sfinții vor judeca lumea ?” (I Corinteni 6, 2). Iată până unde merge iubirea de oameni a 
lui Iisus: că şi în ziua mâniei divine le deschide o portiţă a milostivirii. Iată Împăratul 
Cerurilor alergând după ultimul supus al Împărăției Sale. 

Cred că aceasta e iubirea fără margini. 


Prislop, Marti XXVII 
21.X1.949 Luca 17,26-37 


SFINȚENIE 

Lui lisus toate lucrurile, întâmplările, oamenii de tot felul, până şi copiii, îi prilejuiau 
motive de revelație. 

De la toate lucrurile lumii lisus ridică pe oameni la raţiunile mai presus de fire ale 
Providenţei. 

Pe copii de pildă, lisus i-a găsit modelul sufletului deschis spre Dumnezeu. Ei deşi nu 
înțeleg nimic şi nu schițează nicio împotrivire dialectică, cred totul şi pun întrebări 
uimitoare din credință. Pentru ei existenţa lui Dumnezeu şi prezenţa divină e un lucru de 
la sine înţeles. Nu în zadar s-au alăturat aceste două cuvinte: copilărie şi sfinţenie. 

De fapt omul începe viaţa cu sfințenia; apoi o pierde: devine păcătos; devine: 
„întrebătorul cumplit al veacului acestuia”. Acum întreabă din necredință. Urmează o 
viață zdrobită de toate urmările necredinţei. Acestea scot din om sau un umilit şi 
înțelepțit sau un răzvrătit cu desăvârşire. 

lată de ce marile concluzii - ca de pildă a lui Solomon: a deşertăciunii lucrurilor de 
sub soare (Ecclesiast 1,2), sau a lui Socrate: a cărui singură ştiinţă sigură a fost că sigur 
nu ştie nimic, şi a altor mărturisiri sincere de neputinţă şi tragedie a omului, îi apropie 
iarăşi, ca pe nişte copii, de Dumnezeu. 

Mare preţ are prima nevinovăție a vieţii. Dar născuţi din nou sunt şi oamenii lămuriți 
prin „cuptorul smereniei”. 

„„„Parcă se întrevede explicaţia de ce toţi întelepții iubesc copiii: sunt din aceeaşi 
familie spirituală. 


Prislop, Miercuri XXVII 
22.X1.949 Luca 18,15-17; 26-30 


| ÎN CONFLICT CU IDEALUL 

| Idealul nu e o idee sau o situaţie viitoare optimă, idealul e o ființă. E ceva după ce 
| tânjeşte din străfunduri ființa omenească. 

E cunoscută aşteptarea exasperată a lui Mesia în Israel, ca o ultimă salvare a omului. 
| Acesta şi este idealul omului: salvarea lui din neant. Cu toate acestea, Israel era în 
| conflict cu idealul. Dumnezeu îşi cunoştea poporul, şi-l punea pe Isaia Proorocul „să 

scrie într-o carte, ca să fie mărturie pentru mai târziu, mărturie veşnică; căci ei sunt un 
| popor de răzvrătiți, feciori mincinoşi, care nu voiesc să asculte de legea Domnului! Care 
| zic proorocilor: «Voi nu vedeţi !» Şi văzătorilor: «Nu ne proorociți pedepse, ci 

spuneți-ne lucruri măgulitoare». Daţi-vă la o parte din cale, nu ne împiedecaţi în drum; 
luaţi din faţa noastră pe Sfântul lui Israil !” (Isaia 30,8-11). 

Idealul pretinde o disciplină interioară ca să ajungi la el. Orice ideal omenesc e greu 
de atins - de cele mai multe ori neajuns - spre deosebire de lisus: idealul în ființă care, în 
loc să fie neajuns, se impune oamenilor printr-o divină prezenţă. 

Dar Omul ideal a păţit cu oamenii întocmai cele prevăzute: 

„A luat la Sine pe cei doisprezece şi le-a zis: lată ne suim în Ierusalim şi se vor 
împlini toate cele ce s-au scris de Prooroci despre Fiul Omului. Căci va fi dat în mâinile 
păgânilor şi va fi batjocorit, va fi înfruntat ruşinos şi va fi scuipat. Şi după ce-L vor 
biciui Îl vor ucide; dar a treia zi va învia” (Luca 18,31-33). 

Spre deosebire de idealurile omeneşti, care pier ca fumul, neavând nicio consistență şi 
trăinicie, Idealul-lisus - deşi răutatea omenească L-a supus până şi la cea mai de ocară 
omorâre - iată că a treia zi va învia, cutremurând de moarte pe cei ce L-au omorât. 

Aşa ceva nu se mai văzuse între oameni. Când lisus le-a spus apostolilor această 
istorie viitoare a conflictului lumii cu idealul, dar mai ales a învierii Lui din morţi, ei 
n-au înţeles nimic. „Înţelesul cuvintelor acestora era ascuns pentru ei” (Luca 18,34). Nu 
pricepeau că tânjirea profundă a fiinţei omeneşti era după refacerea nemuririi sale: şi 
după aceeaşi refacere a firii omeneşti tânjeşte şi lisus, motiv pentru care stă mereu în faţa 
veacului acestuia, primind în continuu acelaşi tratament. Învierea lui lisus e un fapt ce-a 
împărțit lumea şi istoria în două. Noi, urmaşii apostolilor, nu mai putem zice că n-am 
înțeles nimic! 


Prislop, Joi XXVII 
23.X1.949 Luca 18,31-34 


TALANȚII ÎMPĂRĂȚIEI 

Împărăţiile pământului îşi au banii lor. Şi Împărăţia lui Dumnezeu îşi are talanţii ei. 

„Omul de neam ales” din pilda talanţilor e Iisus. După Învierea Sa din morţi Iisus 
„S-a dus într-o ţară îndepărtată” -„suirea la Tatăl”, cum i-a spus Mariei Magdalena la 
mormânt - ca să pogoare oamenilor darurile Duhului Sfânt, Duhul Sfânt chiar. 

Când le-a spus lisus, după înviere: „Datu-Mi-s-a toată puterea în Cer şi pe pământ... 

precum M-a trimis pe Mine Tatăl, aşa vă trimit şi Eu pe voi... Mergând învăţaţi toate 
neamurile, botezându-le în numele Sfintei Treimi, învăţându-le să păzească toate câte 
v-am poruncit vouă... Cine va crede şi se va boteza se va mântui; cine nu va crede se va 
osândi” (Matei 28,19-20; Marcu 16,16). 

Cuvintele acestea erau „împărăția cerească”, împărțirea talanților, câmpul de 
negustorie şi răspunderile. Acesta era ceasul când Iisus a împărțit avuţia Sa lucrătorilor: 
cele zece daruri ale Duhului Sfânt. Cu aceşti talanţi, sau talente ale Duhului Sfânt, cei 
înzestrați cu ele au să neguțătorească în lume, câştigând cu ele fii ai Împărăției. 

De-acum încep răspunderile: ajungi conştient că înzestrarea ta spirituală e de la 
Dumnezeu şi că spre slujirea Lui între oameni ţi s-a dat înzestrarea, sau te constitui un 
talentat care crezi că n-ai a da nimănui vreo socoteală, un iresponsabil ? 

Convertirea talentelor e un mare talent. 

Înzestrările lui Dumnezeu nu ne sunt date ca simple ornamente, de care să ne 
bucurăm numai noi. Talentele sunt înzestrări cu energie divină, spre scopurile ei 
anumite, energie pe care lumea nu o cunoaşte: aceasta dă îndrăzneala mucenicilor, 
răbdarea pustnicilor, darul cunoștinței, curajul adevărului, nebunia pentru Hristos, 
interpretarea vieții în perspectiva Luminii divine. Dar zice pilda că „cetăţenii Săi îl urau 
şi au trimis solie în urma lui, zicând: «Nu vrem ca Acesta să domnească peste noi!»” 
Aceştia sunt cei ce nu vor să primească peste ei domnia lui Hristos, ci domnia lui 
Antihrist.Dacă lisus a suflat suflet viu, viaţă spirituală în Adam, în temeiul căreia Adam 
vedea pe Dumnezeu; dacă a suflat Duh Sfânt peste Apostoli şi toţi urmaşii lor, pentru 
iertarea păcatelor, spre reînvierea spirituală a oamenilor, şi dacă s-a întărit această 
reînviere prin „suflarea de vifor” a Duhului Sfânt în ziua Rusaliilor, a mai rămas totuşi şi 
o suflare a Duhului Sfânt, pe care lisus n-a împărtăşit-o omului. Pilda talanților vorbeşte 
de tăierea vrăjmaşilor acelora care n-au vrut să domnească lisus peste ei. La Cartea Isaiei 
Proorocul, unde se înşiră darurile sau puterile lui Mesia, ultimul e suflarea de moarte, cu 
care va sufla pe cel fără-de-lege (Isaia 11, 4).Deci de două ori Duhul Sfânt a suflat spre 
viață: primului om şi la plinirea vremii, tuturor oamenilor, spre reînvierea lor spirituală; 
iar a treia oară va sufla Duhul Sfânt spre moarte spirituală în fața unui singur om, omul 
fără-de-legii.E ceva uimitor în lisus; şi, ca orice uimire, e greu de prins în cuvinte 
omeneşti. Nu se poate ca lisus să nu fie Dumnezeu adevărat, când în El erau: începutul şi 
sfârşitul, alfa şi omega existenţei, într-o continuă şi divină prezenţă... (Apocalipsă 1,8; 
21,6; 22,13). 

De altfel această prezenţă a lui lisus în toate fragmentele timpului e ceea ce dă 
talanților valoarea lor de energii divine. 


Prislop, Vineri XXVII 
24.X1.949 Luca 19,12-28 


BUCURIILE LUI IISUS 
- 87- 


Au fost puține. Tradiţia spune că adesea a fost văzut plângând, dar nimenea nu L-a 
văzut râzând. 

L-a bucurat credința neobişnuită a sutaşului roman din Capernaum. Cu Lazăr din 
Betania era prieten. La nunta din Cana încă nu va fi fost un morocănos. Şi se bucura 
când Cerul scria numele oamenilor în Cartea Vieţii. Acestea erau bucuriile mărturisite 
ale lui lisus: că oamenii simpli - copiii, s-ar putea spune - primesc Revelația. Tatăl îi face 
capabili de aceasta, împotriva aparenţelor lor smerite, pe ei, cei simpli, spre ruşinarea 
înțelepților încrezuţi, care nu admit nicio revelație, ci numai migălelile minţii lor. 

Bucuriile ucenicilor erau mai multe. Dintre acestea, una le-o făcuse Iisus, „dându-le 
puterea să calce peste şerpi şi peste scorpii şi peste toată puterea vrăjmaşului”. Dar Iisus 
i-a înfrânat de la bucuria aceasta, arătându-le mai motivată altă bucurie mai mare: 
înscrierea numelor în Cartea Vieţii. 

Bucuria minunilor te poate pierde (Matei 7,22-23) în slavă deşartă; pe când în Cartea 
Vieţii te scriu mai ales faptele pe care le-ai făcut plângând. Cu puterea de-a izgoni 
duhurile cureţi pe alţii şi te poți primejdui pe tine; pe când cu lacrimile te curăţeşti pe 
tine şi foloseşti şi pe alții. 

lisus n-a pus accentul pe minuni, ci pe cunoaşterea lui Dumnezeu şi pe curăţia inimii, 
iar la acestea se ajunge, de cele mai multe ori, plângând. 

Aceasta e pecetea veacului de-acum: a văii plângerii, pusă întărire lângă numele 
noastre, din Cartea veacului viitor: „Bucuraţi-vă când vă vor urî oamenii şi vă vor 
prigoni şi vor lepăda numele voastre, din pricina Fiului Omului” (Luca 6,22). Atunci se 
va apleca Cerul şi va culege numele omului, scriindu-l în Cartea Vieţii veşnice.... Poate 
că întrezărim - ca de departe - temeiurile unuia dintre ucenicii lui lisus, care ne dă sfatul 
paradoxal: „Bucuraţi-vă întru necazuri !” (II Corinteni 7, 4; I Tesaloniceni 5, 16, Filipeni 
4,4). Trebuie ca, în răpirile sale în Rai, a întrevăzut şi taina că bucuria întru necazuri 
scrie numele omului în Cartea Cerului. Acestea sunt, după Revelaţie, bucuriile legitime 
ale omului, care-l fac om al veacului viitor. lată motivul bucuriei lui lisus: omul, deşi 
copil - sau poate tocmai de aceea - primea raţiunile paradoxurilor divine. 

Dar lisus mai avea o bucurie, pe care n-a mărturisit-o niciodată, şi a ascuns-o de 
oameni: bucuria mare a mântuirii omului; bucuria că rostul întrupării Sale între oameni, 
prinde oamenii! 


Prislop, Sâmbătă XXVII 
25.X1.949 Luca 10,19-21 


SEMNE DE SFÂRŞIT DE SÂMBĂTĂ 

Porunca a patra din Decalog: „Să sfințeşti ziua Sâmbetei” era ţinută de evrei cu o 
rigoare extremă. Chiar legea impunea această rigoare: orice lucru e interzis în ziua 
aceea. Neobservarea opreliştei e pedepsită cu moartea (Exod 35,2). Interdicţia mergea 
până la măruntişuri: nici foc să nu-ți faci în casă (35,3). De aceea când „fiii lui Israil” 
prinseră pe un om adunând lemne de foc în pustie, într-o zi de sâmbătă, şi-l aduseră 
înaintea lui Moise, acesta îl osândi la moarte şi israilitenii îl omorâră cu pietre (Numeri 
15,32-36). 

Aşa ceva nu încăpea în spiritul lui lisus.Şi nici îngustimea lor n-o putea răbda. 

Drept aceea, spre a-i trezi din rigorismul sec al Legii, lisus vindecă Sâmbăta o femeie 
gârbovă, în fața lor. Mai marele sinagogii face o observație răutăcioasă, răstindu-se către 
popor, că sâmbăta nu e permis a se vindeca oamenii. 

Aceasta era absurditatea interpreţilor Legii. Împinseseră rigorismul până la a opri 
orice facere de bine privitoare la om, dar a da vitelor de mâncare şi apă nu era păcat. A 
scăpa o vită din primejdie nu era oprit. Absurditatea era aceasta: a face bine omului 
Sâmbăta e păcat; vitelor însă nu. La o aşa socoteală şi om, lisus îi strigă în obraz: 
-„„Făţarnice!” După vederile tale, o vacă, o oaie, un măgar e mai mult decât un om? E 
permis să faci bine unui bou, dezlegându-l de la iesle sâmbăta, dar a dezlega o fiică a lui 
Avraam, legată de 18 ani de gârbovie, nu e permis? -Făţarnice! Pe un măgar poți să-l 
scapi de la moarte sâmbăta, că nu-i păcat, dar pe-un om să-l laşi să moară, că-i păcat să-l 
scapi, „Făţarnice!” 

lisus făcea omului bine sâmbăta, şi încă în Sinagogă. Sinagoga sărea în aer că lisus 
călca sâmbăta. În realitate era o mare fățărnicie,fiindcă ceea ce nu suferea sinagoga nu 
era atât facerea de bine, cât persoana lui lisus îi era nesuferită, fiindcă lisus îi dădea 
absurditatea în vileag, fără cruţare.Instituţia sâmbetei îmbătrânise şi, ca instituţie ce se 
apropie de moarte, nu se mai menținea decât în cărțile literelor Legii. Şi fiindcă sâmbăta 
- odihna spirituală a omului - nu mai avea decât semnificaţie exterioară, represivă, lisus 
îi prevede înlocuirea cu o altă zi. 

Sâmbăta Legii ajunsese tot atât de gârbovă ca şi femeia de 18 ani, decât că sâmbăta 
era acum de 18 veacuri gârbovă. Răstirea oficialități către popor nu mai putea întârzia 
căderea definitivă a decăderii. „Legea prin Moise a venit; darul şi adevărul prin lisus 
Hristos.” (loan 1,17). „Trecut-a umbra Legii când darul a venit.” 

lisus nu avea nicio atribuţie „legală” în sinagogă. El era un Rabin nerecunoscut de 
oficialitatea Templului din Ierusalim, deşi examenul în Templu îl luase încă la 12 ani. 
Dar Templul s-a temut totdeauna de examenul acela. Temerea aceasta nu le era a bună. 
Cărturarii şi fariseii Templului simțeau că Tinerelul acela va veni odată la ei cu un bici 
de ştreanguri în mână. lisus a numit Templul „Casă a Tatălui Meu” când era copilaş de 
12 ani; iar când le-a spart bâlciul şi le-a răsturnat zărăfia din el, pe lângă aceleaşi cuvinte 
a mai adăugat: „iar voi aţi făcut-o peşteră de tâlhari”. 

Cu acest drept înfrunta lisus pe mai marele sinagogii, numindu-l „fățarnic”. Altfel 
atitudinea lui lisus în sinagoga omului ar fi fost de neînțeles. De fapt sinagoga era mai 
mult a lui lisus, precum şi Templul, decât erau acestea ale Ierusalimului. Oficialitatea lui 
Israel refuza lui lisus, pe toate căile închipuite, această proprietate asupra Templului şi 
sinagogii. Acesta era conflictul nemărturisit între oficialitatea din Ierusalim şi lisus. 

Sinagoga şi mai ales Templul erau cele mai bune mijloace de exploatare a păcatelor şi 
a necazurilor din Israel în favoarea unei clase de conducători, care despuiau poporul de 
viaţă, în numele lui Iehova. La această situaţie lisus era un revoluţionar de temut. 

De fapt a şi schimbat Sâmbăta Legii fără duh în Duminecă.Dumineca e zi acoperită 
cu mare preț; cu această acoperire s-a impus şi se menţine. 

Aceasta însemnează pentru noi Dumineca: Ziua Învierii. 

Să băgăm de seamă ca nu cumva şi creştinismul nostru să aibă aceeaşi soartă: să se ia 
de la noi. Pe simplul motiv că noi creştinii nu aducem roadele acestui creştinism: oameni 
după chipul lui Iisus. 

Creştinismul nu e numai o afacere de Dumineca, ci o strădanie de toate zilele, toată 
viața, de-a ajunge stilul de viaţă şi concepție pe care ni l-a dat lisus. 

Dacă creştinismul nostru nu e strădania aceasta, care naşte fii lui Dumnezeu, el 
rămâne o simplă formalitate- şi ne putem trezi fără ea. 


Prislop, Duminecă XXVII 
26.X1.949 Luca 13,10-17 


TRISTEȚEA ÎMPĂRATULUI 

Intrarea triumfală în Ierusalim nu era triumfală deloc. Nu avea nici pic de slavă 
deşartă în ea. Nici cal alb, nici generali, nici coloane de armată şi nici arcul de triumf. 
Împăratul: cel mai sărac dintre oameni, care n-avea unde să-şi plece capul, desculţ, cu 
capul gol, doar două haine că avea şi în loc de şa bătută în aur, haine de împrumut, ale 
săracilor Săi ucenici, puse pe mânzul unei asine de împrumut. 

Dar dacă intrarea în Ierusalim nu era triumfală, în schimb era profetică: împlinea 
punct cu punct cele prezise prin prooroci. „Împăratul tău (Ierusalime) are să vie la tine 

blând şi smerit, călare pe mânzul asinei” (Zaharia 9,9). 

Dacă intrarea în Ierusalim nu a fost un triumf al slavei deşarte, e pentru că era un 
triumf al adevărului proorocilor, care se împlinea acum. De aceea a admis lisus 
aclamațţiile mulțimii săracilor, ca ale unora ce, într-un entuziasm general, recunosc în 
lisus pe Mesia. Cu un an înainte lisus a respins şi a fugit din mijlocul gloatelor, când 
acestea voiau să-L pună împărat. Acum osanalele mulțimii nu mai aveau gândul de a-L 
pune împărat, ci era bucuria de a-l recunoaşte împărăția. Erau valuri valuri de osanale şi 
încă lisus nu intrase în Ierusalim. Când s-a apropiat convoiul de Ierusalim „s-a 
cutremurat Ierusalimul” de fiori. Dar osanalele în cinstea Celui ce vine în numele 
Domnului, Împăratul lui Israel, erau tot mai insistente. 

Câţiva farisei, arşi la inimă de osanalele mulțimii, Îi atrag atenţia lui Iisus: 
„Învăţătorule, stăpâneşte-ţi ucenicii!” Dar au primit un răspuns care le-a dat foc: „Dacă 
vor tăcea aceştia, pietrele Ierusalimului vor striga!” 

Şi fariseii au făcut mulțimile să tacă; ba peste trei zile au întors gloatele cu totul pe 
dos, încât le-au făcut să vocifereze în curtea lui Pilat împotriva lui lisus, cerându-l 
răstignirea la rând cu tâlharii. lată, fariseii, i-au arătat ei lui lisus model de stăpânire a 
gloatelor: model de opinie publică, cu îngrozitoarea ei putere a laşităţii şi vociferării. 
Numai inchiziția mai stăpânea gloatele în felul acesta. Aceasta însă era fala fariseilor pe 
chipul mulțimilor.Gloatele se entuziasmează de orice, dar se şi fanatizează: iubirea se 
strămută în ură. Gloatele neavând o consistență proprie se îndoaie după orice vânt, 
fiindcă gloata poate fi intimidată de pricepuţi, cumpărată de interesaţi, mințită şi trimisă 
în prăpastie de pomană. lisus ştia toate cele ce aveau să urmeze. De aceea apropiindu-Se 
de cetatea Ierusalimului a plâns-o, că nu-şi cunoaşte ziua cercetării sale de Dumnezeu, 
spre pacea sa. Deci ştiind că mulțimile vor amuţi, din manevra fariseilor, le-a profețit 
dărâmarea Ierusalimului, urmând să grăiască şi pietrele, care nu vor mai sta piatră pe 
piatră. Ca mărturie din slava cetăţii n-a mai rămas decât „Zidul Plângerii”, care-şi adună 
fiii din toată lumea, până în ziua de astăzi. O mai profetică grăire a pietrelor n-a existat 
niciodată pe pământ, şi nici pustiire ca a Ierusalimului, care să nu se mai poată reface. Şi 
flăcări au ieşit din pământ, împiedicând pe oricine care a încercat vreodată refacerea 
cetății Ierusalimului. lată de ce, în toată acea mulțime de oameni cu osanale şi stâlpări, 
singurul mare întristat era lisus, fiindcă vedea prin oameni, prin veacuri, până şi prin 
pietrele Ierusalimului, cele viitoare, încălzite totuşi, de două boabe mari de lacrimi... 


Prislop, Luni XXVIII 
27.X1.949 Luca 19,37-44 


OCUPAREA TEMPLULUI DIN IERUSALIM 

Când Iisus a profețit dărâmarea Ierusalimului ucenicii au rămas nedumeriţi, dar s-au 
dumerit când au intrat în Templul lui Solomon. Era târg de vite, tarabe de zărăfie, colivii 
de porumbei, măcelărie, fum de jertfe şi toată gălăgia acestora. 

La această situație a Templului, în cea mai mare contrazicere cu rostul său, până şi 
răbdarea lui Dumnezeu ajunsese pe isprăvite. Sufletul cel mai blând de pe lume s-a 
umplut de o sfântă mânie. A făcut pe loc un bici din capete de ştreanguri şi, un singur 
Om, i-a dat pe toţi negustorii afară, cu vite cu tot, a răsturnat toate mesele şi a încurcat 
toți banii zarafilor. 

Nimeni nu s-a putut împotrivi. Poate nici prin gând nu le-a trecut să se împotrivească. 

Dar nu se ştie dacă Iisus, personal, va fi pus mâna pe cineva, dacă va fi dat vreodată 
cu biciul, dacă va fi răsturnat vreo tarabă a mamonei, sau toate acestea şi le-au făcut 

singuri, într-o învălmăşeală de conştiinţe vinovate, biciuite de istov de sfințenia lui Iisus, 
care-i ardea, de data aceasta , cu urgie divină. 

Fapt e că nu aceştia erau cei mai mari păcătoşi în Ierusalim. Marii vinovați erau 
autorii morali ai situației, căpeteniile Templului. Înfruntarea Mântuitorului, lor le suna. 
Oficialitatea religioasă a Templului făcuse din el o peşteră de tâlhării în contul lui 
Dumnezeu. Această situație ÎI îndreptățeşte pe Revoluționar să ocupe Templul cu forta. 
(Singura ocupare cu forța: nevinovată.) N-a vărsat sângele nimănui. Dimpotrivă, a vărsat 
sudori de sânge şi, peste puțin, propriul Său sânge. 

Totuşi cineva L-a primit pe lisus în Templu. Erau orbii, şchiopii şi copiii. Copiii 
crescuți de Templu L-au primit pe lisus cu „Osana, Fiul lui David !” Odată Templul 
ocupat, Iisus a început să înveţe poporul, care s-a şi grămădit în Templu, şi a tămăduit pe 
toți neputincioşii care veniseră. 

La o atare întâmplare au venit într-un suflet şi mai marii Templului care, văzând cele 
ce se făcuseră, ba mai auzind şi copiii cântând, s-au făcut foc de supărare şi umblau să-L 
ucidă pe lisus, dar nu puteau de poporul care-L asculta. Seara, lisus S-a dus în Betania. 
Dimineaţa, întorcându-Se iarăşi la Templu, a blestemat un smochin găsit fără roadă, care 
putea foarte bine semnifica Templul. Şi smochinul s-a uscat în clipa aceea, cât s-au mirat 
ucenicii. 

Tâlcul smochinului blestemat e acelaşi cu tâlcul biciului din ştreanguri. Oficialitatea 
religioasă decăzută a Templului e răspunzătoare de dărâmarea Ierusalimului şi de 
împrăştierea fiilor lui Israel în toată lumea. Căci primul s-a dărâmat Templul din 
Ierusalim, când i s-a rupt de un fulger catapeteasma în două, de sus până jos. 

lisus urmărea acum rostul Lui în lume într-un chip mai zornic, cu o stăruință, cu o 
mânie şi cu un curaj al înfruntării tuturor riscurilor, cum n-o poate face decât Omul care 
ştie şi şi-a făcut toate socotelile personale cu mii de ani înainte. Omul Acesta le avea 
făcute mai înainte de-a fi lumea. 

.. Oare în templul sufletului nostru se va găsi vreun copil, sau măcar vreun orb, să-L 
primească pe lisus ? 


Prislop, Marti XXVII 
28.X1.949 Luca 19,45-47 


DILEMA DIN TEMPLU 
-91- 


(Dilema e un raționament compus dintr-o întrebare cu două răspunsuri posibile, care 
amândouă constrâng să recunoşti tocmai ceea ce nu vrei să recunoşti.) 

Odată Templul ocupat de forța spirituală a sfințeniei lui Iisus, căpeteniile Templului 
nu mai aveau ce mai face pe calea forţei. De aceea ei o iau pe calea vicleană a curselor. 

Deci, cu vicleanul în inimă, s-au apropiat de Iisus să-I pună întrebări. 

.. Ce taine mai are Providența! ... Îl recunosc copiii, ÎI recunosc negustorii de vite şi 
zarafii şi-l fug din cale, mustrați de conştiinţă, dar inimile îndrăcite ale oficialității nu 
vor să-L cunoască. Drept aceea ÎI legitimează cu viclenie: „Cu ce putere faci acestea şi 
cine ţi-a dat-o ?” 

Dacă lisus, va răspunde că de la Tatăl fiind face acestea, ei vor zice că huleşte, cum 
I-au mai zis odată. De aceea lisus a ales să nu le dea răspuns. Drept aceea lisus le 
zădărniceşte întrebarea, întinzându-le o cursă şi mai puternică, dilema: „Botezul lui loan 
a fost din Cer sau de la oameni?” 

Viclenii şi-au dat seama de cleştele dilemei şi chibzuiau întru dânşii: De vom zice că 
a fost din Cer, ne va întreba de ce n-am crezut în el? De vom zice că a fost de la oameni, 

ne temem de popor că ne vor omorî cu pietre, fiindcă oamenii erau încredințați că Ioan a 
fost prooroc. 

Din chibzuiala lor rezultă limpede că ei nu credeau în misiunea lui Ioan. Conducătorii 
aceştia, care nu mai credeau în nimic, au fost cea mai grea osândă pe capul lui Israel. De 
altfel răspunsul lor „Nu ştim”, pe care l-au dat mai marii Templului, nu e de fapt un 
răspuns al neştiinței, ci un răspuns al necredinței. 

Răspunsul pe care l-au dat lui lisus era sentința pe care singuri şi-au dat-o: demisia 
din conducerea spirituală a lui Israel. 

De acum înainte Templul nu mai avea rost decât pentru ultimele cuvântări ale lui 
lisus în Ierusalim. 


Prislop, Miercuri XXVIII 
29.X1.949 Luca 20,1-8 


PIATRA UNGHIULARĂ 
- 92 - 


Avem câteva cuvântări ţinute de Iisus în ultimele zile ale Templului din Ierusalim. 
Dintre acestea e şi pilda lucrătorilor ucigaşi, care arată acoperit istoria trecută şi viitoare 
a lui Israel. 

Firea omenească avea rostul să crească şi în dimensiunea ei spirituală, a cunoaşterii şi 
a iubirii lui Dumnezeu. Acesta era destinul ei pe pământ. Dar via lui Israel se sălbăticea, 
cât Însuşi Dumnezeu S-a mirat. „Doar viţă de soi bun am sădit, cum acum s-a sălbătăcit 
şi strugurii ei sunt acri?” 

Pentru ca destinele superioare ale neamurilor pământului să nu sufere vreo 
zădărnicire, pentru ca roadele duhovniceşti ale lui Israel să fie totuşi în sensul 
Providenţei, Dumnezeu a trimis neamului acestuia rând pe rând Legea şi proorocii. Dar 
Israel a făcut din Lege o caricatură, iar pe prooroci i-a scos afară din vie şi i-a omorât, 
trimiţându-i înapoi fără roada care trebuiau să o aducă. 

Mai rămânea să vie Fiul Stăpânului lumii. 

A venit. Vorbea cu ei. „Dar lucrătorii au zis: acesta este moştenitorul: hai să-l 
omorâm şi moştenirea lui să ne rămână nouă. Şi scoțându-l afară din vie l-au omorât.” 

Aşa au făcut. 

De atunci aleargă în toată lumea să cuprindă moştenirea Fiului lui Dumnezeu, 
silindu-se pe toate căile închipuite să descreştineze lumea; să scoată „definitiv” din 
natura omenească preocuparea spirituală de Dumnezeu. Numai cât această muncă de 
Sisif, de a nivela la orizontala vieții orice preocupare a minţii omeneşti de Cer, se loveşte 
permanent de Piatra unghiulară aruncată pe pământ care, cu cât e izbită mai tare, cu atât 
ridică în unghi drept spre Cer orice încercare de-a o clinti din rostul ei divin. 

Totuşi iluzia biruinţei vor avea-o. 

Numai cât atunci strugurii viei pământului vor fi tare sălbateci şi cu desăvârşire acri. 
Revelația spune că Providența divină va trimite pe rând: secera pentru secerişul 
pământului şi cosorul pentru via lui. Strugurii îi va grămădi „afară din cetate” (cum au 
scos şi ei pe lisus afară din cetate) dar în loc de must a ieşit sânge până la zăbalele cailor, 
în depărtări de 1600 de stadii (Apocalipsă 14, 17-20). 

Până atunci lucrătorii s-au lovit şi s-au împiedecat ei de Piatra de hotar, Hristos, 
atunci însă va cădea Piatra peste ei: A Doua Venire a lui lisus, în slavă şi putere mare şi 
va spulbera definitiv pe lucrătorii nelegiuirii. 

Iată o cuvântare profetică în Templul din Ierusalim, o cuvântare unghiulară. 

Cele ascunse în ceața viitorului fiind greu de desluşit, ba şi cu multe riscuri, ne 

îndreptăm la tâlcuirea strict duhovnicească a acestei Pietre unghiulare. 

Aceasta e o Piatră spirituală cu efecte spirituale. Unul din Psalmi ne spune: „Fiica 
Babilonului, dornică de pustiire, ferice de cel ce-ţi va plăti ţ ție după fapta ce ne-ai făcut tu 
nouă; ferice de cel ce va lua şi va lovi de Piatră pruncii tăi” (Psalmul 136,8). 

„Babilonul” se tâlcuieşte de Sfinţii Părinţi: confuzia patimilor, confuzia minţii, iad. 
Textul se poate citi: „Satană, Satană, dornică de pustiire...” Iar pruncii vaviloneşti sunt 
gândurile păcatului, momelele... 

Ferice de cel ce se luptă duhovniceşte cu gândurile, lovindu-le de Piatra unghiulară a 
fiinţei omeneşti: Hristos. Acesta nu e nicidecum numai războiul pustnicilor, al smeritei 
rugăciuni şi atenției, ci este al fiecărui creştin. Ca atare nu reacționezi după fire la 
întâmplările vieţii, ci trăieşti fiecare clipă după lisus; adevărata noastră fire, icoana, 
chipul nostru cel adevărat. Întâmplările ce vin, într-o clipită a lor, să nu ne găsească, să 
nu ne prindă trăind în neatenție de valoarea clipei, valoarea Veşnicului în clipă, că altfel 
în clipa aceea ne trezim expropriați de icoana noastră de oameni după chipul şi 
asemănarea lui lisus. Nu e aceasta echivalentă cu rugăciunea neîncetată ? 

Modul acesta de-a medita, cu timpul, - cu toate clipele lui, venite prin surprindere -, 
structurează fiinţa noastră pe Piatra unghiulară divinei prezenţe. Aşa se pacifică lăuntric 
omul, cu pacea pe care numai lisus o poate aduce. 

Mica greutate e că, pentru a câştiga pe Iisus, pe toate celelalte trebuie să le socoteşti 
„gunoaie” (Filipeni 3,8). 


Prislop, Joi XXVIII 
30.X1.949 Luca 20,9-18 


ISPITITORII CU DAJDIA 

Căpeteniile Templului au înţeles că despre ei grăia pilda lucrătorilor ucigaşi. Gândul 
uciderii deşi era o realitate în inima lor, totuşi ei nu puteau suferi să le fie dat gândul pe 
față. Diavolul se ţine în întuneric şi nu slujeşte decât pe cine-i ascunde gândurile. În 
realitate umblau să-L omoare pe lisus, dar căutau să o facă cu mâinile altuia. Drept aceea 
au trimis nişte iscoade care, prefăcându-se că-s drepți, umblau să-L prindă în vreun 
cuvânt, ca apoi să-L denunțe stăpânirii romane. 

Evreii urau de moarte stăpânirea romană, dar, ca să termine cu Iisus, erau dispuşi să 
apeleze la oricine. Astfel au fost în stare, de data aceasta, să se facă apărătorii cei mai 
ascuţiţi în slujba celor mai mari duşmani ai lor, romanii, numai şi numai ca aceştia să-i 
scape de cel mai îngrozitor coşmar al istoriei lor: lisus. 

Au făcut-o şi pe aceasta. 

Coşmarul acesta al lor însă s-a mărit cu veacurile, ajungând de proporțiile lumii, căci 
pretutindenea dau de lisus. Nici porțile iadului nu le-a putut ajuta să scape de El. Nu 
le-au mai rămas decât aruncarea lumii în Apocalipsă. Şi aceasta vor face-o. 

Aceştia sunt cei ce L-au ispitit pe Iisus zicând: „Învăţătorule, ştim că adevărul grăieşti 
şi înveţi: se cade oare să dăm dajdie Cezarului sau nu?” 

Întrebarea era vicleană de la început până la sfârşit. Mai întâi iscoadele erau nişte 
fățarnici şi mincinoşi, fiindcă nu adevărul îi interesa pe ei, nici calea lui Dumnezeu. 

Răspunsul lui lisus e neaşteptat. Pe banul dajdiei n-a pus nici măcar mâna. Dar îi face 
pe ispititori să-şi dea singuri răspunsul, constrânşi de chipul şi inscripţia de pe ban. Deci 
ale Cezarului-napoi Cezarului, şi ale lui Dumnezeu lui Dumnezeu! Dumnezeu şi lumea, 
Dumnezeu şi Statul sunt două ordine distincte. Omul aparţine la amândouă deodată, 
fiindcă e trup şi suflet. Ispititorii nădăjduiau să stârnească conflict între aceste două 


) 


) 


544 


ordine, ordinea Statului şi ordinea lui Dumnezeu. 
Originile forţatului conflict între Dumnezeu şi Stat, obârşia ateismului militant e în 
Templul din Ierusalim. 


Prislop, Vineri XXVII 
1.XI1.949 Luca 20,19-26 

În anii din urmă s-a dovedit că absolut toate popoarele pământului, chiar cele mai 
înapoiate, toate mărturisesc credința unei stări paradisiace, pierdute în străfundurile 
timpului. 

Şi au mai dovedit cercetările că religiile primitive confirmă existența unei religii 
superioare, monoteiste. E destul să pomenim aci credința strămoşilor noştri daci, care 
mărturiseau un singur Dumnezeu, credeau în nemurirea sufletului şi în viaţa viitoare. În 
concluzie cercetările confirmă că, în străfunduri de noapte a memoriei omeneşti, a 
strălucit o Revelaţie primordială. De acolo izvorăşte nostalgia paradisului, care nu e 
altceva decât transcendenţa ființei omeneşti, care mai licăreşte în adâncuri metafizice de 
conştiinţă. 

De acolo vine că mulți gânditori, presăraţi de-a lungul firului gândirii, şi-au mărturisit 
convingerea că lumea aceasta e un reflex nereuşit, o copie ştearsă a unei alte lumi, 
arhetipice, desăvârşite, pe care am pierdut-o, din care am căzut, sau din care am fost 
izgoniţi.O ştire precisă ne aduce lisus. 

El împlineşte toate cerinţele ca să fie absolut crezut. 

Este, într-adevăr, o altă lume, desăvârşită: Împărăţia din care a venit El. Împăratul ei. 
Desăvârşirea Sa mărturiseşte desăvârşirea Împărăției Sale. E tocmai ceea ce răspunde 
afirmativ nostalgiei noastre paradisiace. Unora le trebuie Raiul aici, pe pământ, cu 
elementele lumii acesteia. Dar în lumea aceasta suntem muritori: - nu se poate asigura 
nicio desăvârşire. 

lisus ne spune limpede: „Vindeţi-vă averile din lumea aceasta şi le dați săracilor! 
Transformaţi-le în comori neînvechite în Ceruri; şi va fi inima voastră strămutată unde 
vă va fi comoara voastră. Căci inima Îşi însoţeşte şi stă lângă comoara sa!” De aci nu 
rezultă că Împărăţia Cerurilor e numai chestiune de inimă, de sentiment, - deşi s-a 
dovedit că raţiunile inimii sunt uneori mai profunde decât ale minţii. Oameni mari au 
fost şi inimi mari. lisus nu ne lasă numai cu presimţirea - chiar întărită - a Paradisului 
pierdut, nu ne lasă cu o simplă certitudine a inimii - pe care de fapt o are oricine care-şi 
vinde averea (marea avere „eul”, „conştiinţa eului”, conştiinţa de „sine”) şi o dă săracilor 
- ci ne vorbeşte de făclia aprinsă a cunoaşterii acestei Împărăţii şi a aşteptării ei 
stăruitoare. Deci „nu te teme turmă mică, pentru că Tatăl a binevoit să vă dea vouă 
Împărăţia” (Luca 12,32). O aşteptare de mii de ani ar obosi răbdarea omenească. De 
aceea sunt, din când în când, confirmări profund evidente, care împrăştie teama. Dacă a 
spus Iisus că „Împărăţia Mea nu-i din lumea aceasta” (loan 18,36), atunci lumea aceasta 
nu-i cea adevărată. De aceea nu ne simţim noi bine în ea, nu ne mulţumeşte, nu ne 
fericeşte, nu are în sine o explicație suficientă - iar în noi sunt irezistibile cerințele 
acestea - fiindcă obârşia lumii, explicaţia şi destinul ei e în Împărăţia lui lisus. Până la 
împlinirea vârstelor şi rotunjirea ocolului creației o îndurăm ca pe-o lume trecătoare. De 
aceea vine lisus a doua oară, fie la straja a doua, fie la straja a treia a timpului, ca într-o 
viitoare noapte a timpului, a întunecării cunoştiinței de Dumnezeu, să-i lumineze 
fulgerător explicaţia şi destinul. Şi se bucură nespus dacă-l aşteptat. Împăratul însuşi se 


| 
| 
| 
| 
| TARA DE OBÂRȘIE 
| 
| 
| 
| 
| 
| 


Q 
' 
Q 
G 
Q 
G 
G 
G 
G 
G 
Q 
G 
G 
G 
G 
| 
G 
0 
$ 
G 
G 
| 
G 
G 
| 
G 
Q 


(| 
s 
G 
G 
G 
G 
G 
G 
V 
0 
G 
G 
G 
| 
G 
G 
| 
G 
G 
| 
G 
G 
| 
' 
G 
| 
G 
G 


va face slujitorul celor ce L-au aşteptat cu toată fiinţa. De altfel acesta e Iisus: Împăratul 
slujitor al destinului omenesc. lisus a reîntors Sensul existenţei iarăşi în Țara de obârşie: 
Împărăţia Sensului şi a explicaţiei depline. Atunci se va odihni sufletul omului de 
neliniştea sa. Dar întrucâtva se linişteşte sufletul omului şi până atunci: ştiindu-le acestea 
precis. lată o făclie (cunoştinţa în parte) până vine Lumina. 


Prislop, Sâmbătă 
2.XI1.949 Luca 12,32-40 


HAINA DE NUNTĂ ŞI „SFATUL” DIN IAD 

Haina noastră de nuntă e îmbrăcămintea sufletului în Lumina lui Hristos. E haina de 
la Botez, când ne-am îmbrăcat în Hristos şi Hristos s-a îmbrăcat în noi. 

Intrarea noastră în Creştinism e intrarea noastră în sfințenia lui lisus. 

Am început cu sfințenia. 

De aceea copiii care mor botezați se mântuiesc fără pocăință. Haina lor de nuntă e 
albă ca lumina. 

Adăugându-se anii haina se pătează. 

Sângerează... Fiindcă nu e simplă haină, ci e Fiinţă: Omul din Cer, făptura cea nouă. 

Iar la nuntă se caută câtă asemănare este între tine şi lisus? 

Câştigarea asemănării cu lisus are trecutul ei pe pământ. lar asemănarea e în lumină. 
Lumina rezultă din capacitatea omului de iubire, de cunoştiință şi de suferință. 

Dar puţini sunt oamenii pe pământ care să nu păteze haina sfântului Botez. De aceea 
Dumnezeu, întru mila milostivirii Sale, a rânduit al doilea botez, Botezul pocăinţei: 
Taina Pocăinţei sau spovedania, care reface strălucirea primului Botez. 

Dar oamenii pun diferite motive să nu vie la Taina Pocăinţei. lată câteva: 

1. „N-am timp” de Biserică. - De fapt n-au dragoste. 

2. „Nu-s păcătos, ca alții” - Un fel de farisei moderni. 

3. „Acuma suntem tineri; când om fi bătrâni” - Ca şi când ar avea cineva în scris că 
va ajunge bătrânețele. Focul tinereţelor crede că poate înşela pe Dumnezeu, lăsându-l 
bătrânețele. Căci întrebare dacă vei ajunge bătrâneţele şi, cu o aşa socoteală de viaţă, 
întrebare dacă o grămadă de doage şi cioburi se vor mai putea pocăi şi vor fi primite. 

Cei ce amână pocăinţa pe la bătrâneţe sunt asemenea oamenilor care vor să treacă un 
râu mare, dar stau la marginea lui, așteptând până trece toată apa. În vicleşugul acestei 
socoteli se prind oamenii cei mai mulți. 

SFATUL DIN IAD 

Într-o carte veche din Sfântul Munte, un duhovnic, iscusit în poveţe, a lăsat închisă 
într-o întâmplare, învăţătura aceasta: 

„Un preot cu frica lui Dumnezeu şi grija păstorilor săi, se ostenea zi de zi, prin toate 
mijloacele ce-i stăteau în putință, să întoarcă pe cei rătăciți din calea pierzaniei şi să-i 
întărească în cuvântul lui Dumnezeu. Cu toate acestea vedea cu durere că ostenelile sale 
rămân fără roadă. Credincioşii săi lepădaseră doar fățărnicia. Încolo putrezeau în 
aceleaşi păcate, cum îi găsise. Zadarmică era slujba, zadarnice predicile, zadarnice 
sfaturile de la spovedanie. Nimic nu-i clintea din noroiul păcatelor. 

Ce să mai facă bietul preot? Cum să-i îndrepte? Se ştia chezaş pentru sufletele lor, şi 
se frământa zi şi noapte, cerând de la Dumnezeu să-i arate pentru ce nu poate să-i atragă 
la mântuire? 

Într-o sâmbătă seara, după Vecernie, stătea amărât pe piatra din grădină, covârşit de 
datoria sa preoțească şi mâhnit amarnic de truda-i fără roadă. Cum sta aşa, pierdut în 


) 


OO OO OO OO OO OO 


G 
' 
Q 
G 
G 
G 
G 
G 
G 
G 
Q 
G 
G 
| 
G 
G 
s 
G 
0 
$ 
G 
G 
| 
G 
G 
| 
G 
Q 


546 


gânduri grele, iată că Dumnezeu îi deschise ochii necăjitului său suflet, asupra unei 
vedenii înfricoşate: O gloată de arapi, negri ca tăciunele i se arătară. Era un nor de 
duhuri necurate, ținând sfat, în frunte cu Satana, marele şi încruntatul Tartor al iadului. 

Deodată, din mijlocul divanului, cu glasul diavolesc zbieră o dată de clocoti 
văzduhul: «Voi, drăceştilor gloate, scorniți cu mintea voastră, meşteră la viclenii, şi 
să-mi spuneți: cum ați putea voi mai uşor şi mai sigur înşela pe oameni, ca să umplem cu 
ei pântecele flămând al iadului?» 

La această poruncă a Tartorului, gloatele încornoraţilor intrară în putoarea 
diavoleştilor sfătuiri. - Nu trecu mult şi, din mulțimea aprinsă la sfat, ieşi înaintea 
Satanei o căpetenie, lucind ca păcura, şi zise: 

- Întunecimea ta, să furişăm în mintea oamenilor gândul drăcesc că nu este 
Dumnezeu. Astfel, neavând de cine se teme, uşor ne vor cădea în gheare, vor face numai 
ceea ce vrem noi şi vom umple iadul cu ei. 

Ascultându-l, Satana chibzui şi apoi răspunse: 

-Cu minciuna asta prea puţini vom putea prinde în undiță, pentru că lucrurile Celui de 
sus: Cerul şi pământul şi toate câte le împodobesc, mărturisesc slava Lui şi toate 
dovedesc că El este. - Să vie altul, cu o născocire mai vicleană! 

Atunci din gloatele întunerecului ieşi o altă căpetenie încornorată şi zise: 

-Întunecimea ta, părerea mea e să le spunem oamenilor că, chiar dacă ar fi Dumnezeu, 
dar după moarte nu este suflet şi nu este nici o judecată şi, prin urmare, nici răsplată sau 
pedeapsă. Să le spunem că nu este nici Rai nici Iad. Acestea sunt aici pe pământ: ai ce-ţi 
trebuie e rai, n-ai ce-ţi trebuie e iad. Şi prin urmare, sunt slobozi să mănânce şi să bea şi 
să-şi facă toate poftele trupului, căci ca mâine vor muri, şi după moarte nu mai e nimic, 
şi o să le pară rău că nu şi-au petrecut câtă vreme erau în putere. 

Satana îi cumpăni vorbele, apoi îi zise: 

-Nici cu vicleşugul acesta nu vom putea câştiga prea mulți. Căci printre oameni sunt 
unii mai răsăriți la minte, care ştiu că este Dumnezeu şi că în dreapta Lui stă răsplata şi 
pedeapsa după fapte. Şi apoi mulți ştiu că sufletul dăinuieşte şi după moarte şi va ajunge 
la judecata cea de pe urmă, cum îi învață Scripturile. Cu vicleşugul acesta ne pică şi 
nouă în gheare, dar mare lucru nu. Eu vreau oameni mulți, ca nisipul mării, să-i închid ca 
pe-o turmă de proşti, în toate peşterile iadului! - răcni Satana, şi trânti o dată din copită, 
de sughiţă de groază toată droaia dracilor. 

Atunci din mulțime se desprinse o altă căpetenie şi, sprijinindu-se ţanțoş în coadă, 
duhni următoarea propunere: 

-Prea întunecate jupâne şi tată al minciunii, lăudată să fie grija ta de a umple iadul cu 
proştii şi destrăbălații pământului! Am ascultat cu luare aminte vicleşugurile tovarăşilor 
noştri despre pierzarea oamenilor, dar văzând că ele nu sunt pe placul întunecimii tale, 
am scornit la rândul meu un vicleşug şi mai mare: De ce să nu lăudăm pe oameni pentru 
credinţa lor în Dumnezeu şi în nemurirea sufletului, în judecata de apoi şi în răsplata 
după fapte? De ce să nu le spunem şi noi că este Rai şi Iad, care dăinuiesc în vecii 
vecilor? Dar, după ce le vom spune toate acestea - pe care ei le ştiu prea bine - să le 
şoptim la ureche, o dată, de două ori, de mii de ori: «Nu vă grăbiţi cu pocăința, oameni 
buni!» «Mai e vreme destulă!» «Trăiţi întâi cum poftiți. Pocăinţa lăsaţi-o mai la urmă! 
Nu vă grăbiţi!» 

Ascultându-l, ochii Satanei fulgerară de bucurie drăcească. El se ridică trufaş de pe 
jilțul de flăcări ca smoala şi bătând cu laba pe umeri pe căpetenia care scornise acest 
vicleşug, zbieră o dată, de se cutremură tot întunerecul iadului: 

-Voi, duhuri spurcate ale împărăției mele, risipiți-vă ca gândul pe fața pământului, şi 
ca o otravă dulce, furişaţi în urechile oamenilor şoapta, cu adevărat după numele vostru: 
«oameni buni, nu vă grăbiţi cu pocăința, nici cu spovedania adevărată. Mai e vreme 

destulă: mâine, poimâine, la bătrânețe. Până atunci faceți-vă datoria către Dumnezeu şi 
suflet numai aşa, de ochii lumii. Vedeți-vă mai întâi de grijile pământeşti aşa ca şi până 
acuma. Pentru pocăinţa adevărată mai aveţi vreme, că doar n-o să muriți mâine!». 

Şi la porunca Satanei, duhurile se împrăştiară cu iuțeala gândului pe fața pământului, 
să amăgească pe zăbavnicii oameni în minciuna pierzării, cu amânarea pocăinţei: pe 
mâine, la anul, la bătrâneţe... 

„„„Vedenia se stinse şi preotul, trudit de soarta credincioşilor săi, înţelese, în sfârşit, 
pricina zăbavei lor de-a se hotări să se mântuiască cu adevărat. De formă şi de ochii 
lumii, ei îşi îndeplineau datoriile creştineşti dar, vrăjiți de şoaptele ademenitoare ale 
viclenilor tâlhari, găseau că sfaturile părintelui sunt bune mai mult pentru cei bătrâni. 
Cât despre ei înşişi mai au vreme destulă: mâine, poimâine, la anul, la bătrâneţe...” 

Toate „motivele” care le aduc „creştinii” de a nu veni la Cina lui lisus, de-a nu-şi griji 
haina de nuntă, sunt motive de râs, pe care nu le cred nici cei ce le spun. 

Adevăratul motiv care se ascunde în dosul acestor pretexte este numai unul singur: 
Nu vor să se izbăvească de moartea care-i sfâşie. Şi oare de ce această mare nebunie? 
Pentru că moartea păcatului e o moarte dulce la simțuri, din cauza plăcerii ei, o moarte 
unită cu plăcerea. Şi aceşti oameni iubesc mai mult moartea din cauza plăcerii ei, decât 
viața, care le cere, la început, un act de curaj pentru suferință. 

E suferința uciderii omului nostru vechi, povârnit spre plăceri, pentru a da loc, a da 
viață, a îmbrăca pe Omul cel nou, Omul care s-a pogorât din Cer. 

Şi pe aceasta nu o pot aceştia, pentru că nu cred în lisus. 

x 

Când vor zice oamenii: Doamne, sunt un mare păcătos!? 

De atâta vreme eşti o haină ponosită în mine; de atâta vreme mă chemi la Tine şi eu 
Ți-am întors spatele... 

Şi Tu, de atâta vreme mă aştepţi... 


Prislop, Dumineca XXVIII 
3.XI1.949 Luca 14,16-24 


ISTORIA CHEMĂRILOR 
- 96 - 


Pilda chemării la Cină, de la Luca, are o variantă la Matei (22,1-14), chemarea la 
Nunta fiului de Împărat. Deosebirea între redactarea de la Matei şi Luca provine din 
formularea dată în două rânduri, de Însuşi isus. 

Evangheliştii şi-au ales formularea care convenea mai bine scopului Evangheliilor 
lor. Astfel Matei a scris Evanghelia evreieşte, pentru evrei, pe când Luca în greceşte, 
pentru păgâni. În formularea de la Luca intră toţi oamenii. Nimeni nu-i dat afară de la 
Cină. lată o formulare universalistă. Scopul e: „ca să se umple Casa mea”, deci toți 
trebuie să intre. 

Aceste două direcţii, cu totul opuse, le vedem reprezentate de cele două Biserici ale 
creştinătăţii: a răsăritului şi a apusului. 

În răsărit, încă de la început, e normativă vederea de la Matei: nu oricine e primit în 
creştinism. Trebuie mai întâi o haină de nuntă. Aceasta se obţine prin probe aspre, prin 
catehizaţie specială şi prin proba statorniciei în credință şi mărturisire. Câtă vreme s-a 
observat rigoarea aceasta Biserica a înflorit veacuri de aur şi are o epocă patristică. Ca 
simbol al acestei orientări, Episcopul poartă o cârjă cu doi şerpi împletiți la capăt, cu 
privirile spre cârjă: drept simbol al păstoririi cu înțelepciune paşnică. Aşa, paşnic şi cu 
prudenţă, a propagat Biserica răsăritului Creştinismul între popoare. 

Biserica apuseană şi-a luat direcția universalistă, a cuvintelor de la Luca: „sileşte-i să 
intre!” Deci unde n-a mers cu învățătura paşnică şi înțeleaptă, Biserica apuseană a recurs 
la forță, silind pe oameni să intre. Numai în mentalitatea unei atare orientări s-a putut 
naşte lozinca iezuită: “Scopul scuză mijloacele”. Dar nu numai păgânii au fost siliți să 
intre, ci şi popoare deja creştine, au fost presate să vie la ascultarea centralistă a Romei. 
Aşa se explică posibile persecuțiile, cruciadele, mai ales concluzia lor: imperiul latin şi 
inchiziţia „în numele lui Dumnezeu”. 

Dacă vreun eretic nu mai avea alt chip de mântuire, îl mântuia inchiziția, arzându-l de 
viu pe rug. Şi închiziţia era de cea mai bună credinţă că arde oameni de vii: din iubirea 
de oameni. Ce vină are lisus? Poate că şi El ar fi fost ars pe rug, cum îşi da Dostoievschi 
cu părerea, în Povestea Marelui Închizitor. 

Dar omul nu poate sili, aşa, pe om. „Sila” o conduce Providența, care poate, totodată, 
să-i lase omului şi libertatea şi viața.. 

Simbolul acestei orientări o arată şi cârja Episcopului roman, care are forma unui 
cârlig, cu care să poată prinde din fugă oile care n-ar vrea să vie unde vrea păstorul. 
Toate oile care nu aparţin Bisericii apusene sunt considerate oi rătăcite. 

x 

Chemarea la Cină mai are şi un alt mod de istorie. 

Întâi au fost chemaţi evreii. Se ştie ce-au făcut şi ce-au păţit. Ei reprezintă cel mai 
bine „motivele” de-a nu răspunde la chemare: ei preferă proprietatea mobilă şi imobilă a 
lumii, care asigură instinctele vieţii acesteia de aici. Acesta-i motivul lor. Cu el s-au 
asociat foarte mulți „creştini” „chemaţi”, încât nu mai răspund la chemare decât prea 
puţini creştini „credincioşi” şi foarte puţini creştini „aleşi”. 

Totuşi, pe lângă credincioşi şi aleşi mai intră şi „siliţii” sorții: Lazării existenţei, orbii, 
şchiopii, dezorientații de la răspântiile rațiunii, cu un cuvânt toți convinşii de gardurile 
de aici ale naturii omeneşti. Cine sunt trimişii să cheme oamenii? 

Aceştia încă lămuresc înţelesul istoriei. O prima ceată de trimişi, care vestesc, roagă 
oamenii să vie la Dumnezeu, sunt Proorocii, Apostolii şi Ierarhia Bisericii. Cei ce 
„silesc” sunt altă ceată, contemporani cu cei dintâi, fiindcă cei ce n-ascultă de iubire 
ascultă de frica de sabie. Totuşi ceata lor e trimisă mai către sfârşitul istoriei. Ei nu 
cheamă, ci împing oamenii să-L caute pe Dumnezeu. Aceştia poartă sabie şi cu ea 
dezleagă pe oameni de motivele care-i ţin: fiinţele Cerului, în legăturile pământului. 

Valorile, oamenii care le reprezintă au, prin urmare, misiunea aceasta de a „sili” pe 
oameni să-şi caute Cetatea de obârşie. Şi socoteala Providenței e cu atât mai înțeleaptă 
cu cât dă valoare - misiune de mântuire - oamenilor „fără valoare”. 

Chemarea la Cină e chemarea la viaţa lui Iisus, chemarea la Sfânta Împărtăşanie cu 
EI, chemarea la învățătura Sa: chemarea la chipul Său de a fi în lume. Chemarea la nuntă 
e strămutarea de la capătul lucrurilor, a firii omului, din om ce era, în „dumnezeu după 
dar”. Când va face Dumnezeu aceasta, zice a doua oară: „Săvârşitu-s-a!” (Apocalipsă 
21,6) - opera de mântuire a omului: „Acum toate sunt gata!” De altfel numai o natură 
îndumnezeită poate dăinui la aceeaşi masă cu Dumnezeu. Până atunci ne împărtăşim 
numai cu Trupul şi Sângele Domnului (învăţăturile şi darurile), atunci şi cu oasele: 
rațiunile divine ale existenței (Sf. Maxim). Până atunci nu ni s-a dat să avem decât 
„Simţirea care era în lisus” (Filipeni 2,5) - marea Lui iubire, atunci ni se va da şi 
cunoaşterea Absolutului (în sfârşit setea raţiunii de adevăr se va astâmpâra). Aceasta e 
mântuirea şi istoria încetează. (Până atunci să ne vedem de cele atârnătoare de noi!). 


Prislop, Dumineca XXVIII 
3.XI1.949 Luca 14,16-24 

FIII ÎNVIERII 
= 97 = 


Învățătura despre învierea morților se cunoştea în Israel de pe vremea proorocului 
Ezechiil (cap. 37). Dar precum au fost israelitenii împotriva proorocului, au fost şi 
împotriva învierii morţilor. Împotrivirea aceasta ajunsese contemporană cu lisus, în secta 
saducheilor. Drept aceea se prezintă oarecari sectari saduchei la Iisus, cu gând să-L 
prindă în cuvânt despre înviere. (Mult s-au zbătut unii oameni ca să-L compromită pe 
lisus, numai ca să scape de imperativul felului Său de a fi în lume.) Astfel I s-au 
prezentat cu un caz fictiv şi l-au zis: Moise ne-a poruncit prin lege căsătorie de levirat 
(prin care o femeie, dacă va rămânea văduvă şi fără copii, cumnaţii ei liberi sunt obligaţi 
să o ia femeie). Deci o femeie a fost soție la şapte fraţi: a cărora din ei va fi la înviere? 

De fapt ei nu mărturiseau decât imposibilitatea lor personală de-a putea gândi şi un alt 
mod de existență. Dar dacă nu putem gândi ceva, fiindcă întrece puterile rațiunii, de aici 
nu urmează a trage concluzia inexistenţei faptului ce ne depăşeşte. Şi fiindcă sunt date ce 
depăşesc limitele raţiunii, dar care trebuie totuşi ştiute, de aceea a venit lisus, 
Omul-Dumnezeu, Omul de peste limitele omului, şi ne-a descoperit configuraţia celuilalt 
tărâm, mod viitor al existenţei noastre. 

Iată o justificare, o rațiune a credinţei. lată rațiunea Revelaţiei. 

Căci dacă natura noastră ar fi de fapt redusă numai la modul acesta trupesc al 
existenţei, am avea şi noi măcar liniştea vitelor. Dar de vreme ce orice om refuză a trăi 
condiția dobitoacelor, cu toată liniştea lor, aceasta înseamnă că cealaltă natură: natura 
noastra viitoare o refuză. 

E drept că nu poți cere omidei să zboare. Dar chiar dacă nu va crede, ea totuşi va 
zbura, când va ajunge fluture. Condiţia omului nu e definitiv aceasta. Şi fiindcă nu e 
aceasta, de aceea simţim noi, în noi, neliniştea contrazicerii şi a neînţelesului. Dacă 
aceasta ar fi situația noastră definitivă alm şti că n-avem sens. Aceasta ar fi cu adevărat 
tragedia tragediilor. 

Dar chipul lumii acesteia trece. 

După el vine altul. 

Despre acela, din acela chiar, ne vorbeşte lisus. El a venit la noi din celălalt mod de 
existență. Acolo existența are alte legi. E veacul viitor: veşnicia. 

„Cei ce se învrednicesc să-l dobândească nici nu se însoară, nici nu se mărită şi nici 
să moară nu mai pot, fiindcă atunci sunt la fel cu îngerii şi sunt fiii lui Dumnezeu, de 
vreme ce sunt fiii Învierii.” 

Iar precum că este înviere, chiar Moise - pe care-l aduceţi voi saducheilor în sprijin, a 
arătat-o, când numeşte pe Domnul: „Dumnezeul lui Avraam, Dumnezeul lui Isaac, 
Dumnezeul lui Iacov. Deci nu e un Dumnezeu al morților, ci al viilor, căci în Dumnezeu 
toți sunt vii.” 

Acestea au fost cuvintele Mântuitorului care l-au zguduit pe Pascal, când a scris apoi 
biletul pe care-l purta cusut în haină: „Dumnezeul lui Avraam, al lui Isaac, al lui Iacov: 
nu Dumnezeul filosofilor!”... „Substanţa” lui Spinoza, „Monada” lui Leibniz, „Unicul” 
lui Platon, „Absolutul” lui Hegel... etc. 

Un Dumnezeu viu al vieții, al construcției rațiunii chiar, dar în nici un caz un 
„Dumnezeu” produs al raţiunii. 

lisus a astupat gura dificultăților saduchee. 

Învierea omului în veacul viitor stinge neajunsul şi toată nedesăvârşirea modului 
actual al existenţei. 

A te căsători e o lege a veacului de acum. 

A renunţa la ea, când ai putea-o face, însemnează a trăi prefigurarea modului viitor al 

naturii omeneşti: a trăi cu anticipație o metafizică, însemnează a trăi una din concluziile 
religiei aşa cum a trăit lisus. 


Prislop, Luni XXIX 
4.XI]1.949 Luca 20,27-44 


TAINA RĂBDĂRII 
îi 98 = 


Răbdarea e o condiție a mântuirii, cu condiția să nu fie pentru vinovății, ci pentru 
„vinovăţia” de a fi creştin. 

În lumea aceasta, ostilă „celeilalte”, nu poţi crede în Iisus fără să fii pedepsit. 
Scriptura a prevăzut demult cenzura împotrivirii zicând: 

„Fiule, când vrei să te apropii să slujeşti Domnului, găteşte-ți sufletul tău de ispite!” 
(Sirah 2,1). Iar sfântul apostol Pavel ne previne: „Toţi cei ce vor să trăiască cucernic în 
(stilul lui) Hristos Iisus, prigoniți vor fi!” (II Timotei 3,12). 

Oare de ce, oamenii care nu fac rău la nimeni, oamenii care se roagă pentru vrăjmaşii 
lor, pe aceştia oamenii lumii îi iau la ţinta tuturor fărădelegilor? De ce oare ucenicii lui 
lisus, ucenicii iubirii de oameni, stârnesc între „oameni” atâtea valuri de ură? Şi doar 
dacă lipseşte ceva omului cu adevărat, iubirea îi lipseşte, fiindcă numai climatul iubirii 
face posibilă viața oamenilor. 

Deci e de neînțeles cum iubirea stârneşte ura împotriva ei! 

Şi e de neînțeles cum iubirea trebuie să înghită toate valurile de ură, oricâte ar fi. 

x 

Oamenii veacului acestuia vă vor face şi vouă ce Mi-au făcut Mie. 

De M-au prigonit pe Mine şi pe voi vă vor prigoni. Dacă pe Mine M-au denunţat 
Stăpânirii veacului acestuia şi pe voi vor pune mâna şi vă vor da în judecăți şi vă vor 
duce înaintea regilor şi stăpânitorilor lor şi vă vor arunca în temnițe pentru vinovăția 
numelui Meu! Deci „păziți-vă de oameni!” 

De ce atâta prigoană? 

Fiindcă creştinii au ieşit din complicitatea cu păcatul. 

Şi-au schimbat cetăţenia. Ei s-au declarat cetăţenii Împărăției Cerurilor. 

Aceasta ar fi o explicaţie. Altă explicaţie: chiar rostul încercărilor. 

„În necazuri, cheamă-Mă pe Mine, zice Domnul, Şi-ţi voi ajuta ţie...” În necazurile 
voastre veți vedea prezența Mea. Eu voi grăi puternicilor lumii prin gura voastră, şi vă 
voi da o înţelepciune, căreia nu-i vor putea sta împotrivă toți potrivnicii voştri. Eu voi 
grăi prin răbdarea voastră, care îi va uimi, şi-i va sili să Mă cunoască pe Mine. 

Aşa a fost. Căci mulți tirani s-au îngrozit de răbdarea mai presus de fire a sfinților şi 
au sfârşit prin a mărturisi şi ei pe Hristos, de asemenea, cu acelaşi preţ al vieţii. Deci iată 
că răbdarea sfinților în încercări are rostul iubirii de oameni a lui Dumnezeu. Mulţi 
oameni, mai ales puternicii veacului, sunt refractari propovăduirii Cuvântului, dar unii 
din ei se biruie de ultimul cuvânt al sfinţilor: cel acoperit cu preţul vieții. 

La urma tuturora este o dreaptă judecată. 

Şi e dreaptă pentru că la toți le-a propovăduit Cuvântul, prilejuindu-le o mărturisire a 
cuiva, şi deci nu vor avea cuvânt de scuză că n-au auzit de Dumnezeu. Aceasta e 
rațiunea ascunsă a Providenţei: toată lumea e ispitită să se ciocnească de lisus: Piatra 
unghiulară „de poticneală” a lumii, dar de „temelie” a sfinților. 

Dacă lisus, Dumnezeul îmbrăcat în om, a fost o puternică ispitire ce i-a făcut 
Dumnezeu Tatăl, Satanei, ca să se atingă de călcâiul Lui, trupul, şi să păţească, 
înghițându-L, spargerea pântecelui iadului şi slobozirea drepţilor, atunci şi cu ucenicii 

lui lisus aceeaşi ispitire face oamenilor lumii acesteia, care, atingându-se de ei: sau să se 
lumineze spre mântuire, sau desăvârşit motivat să se piardă. 

Atâta am înțeles din taina răbdării sfinților. E ascunsă în ea o mare bucurie. 

Şi lisus o avea. 


Prislop, Marti XXIX 
5.XI1.949 Luca 21,12-19 


SFÂNTUL IERARH NICOLAE 
„MILA ŞI ADEVĂRUL MERG ÎNAINTEA TA” Psalmul 88,14 
- 99 - 


Sfântul ierarh Nicolae e unul din cei mai populari sfinți ai creştinismului. Nu e nici 
sfântul loan Gură de Aur, a cărui sfântă Liturghie se săvârşeşte mereu. De ce? Ne-ar 
putea explica cele două calităţi ale marelui ierarh: 

Dragostea de popor - până la sacrificiu, şi Dragostea de lisus - dragostea de Adevăr. 

Deci „mila şi adevărul” pe care le-a trăit ca ierarh, l-au făcut mare înaintea lui 
Dumnezeu, iar Dumnezeu l-a făcut mare înaintea oamenilor. 

Constantin cel Mare l-a găsit pe sfântul Nicolae în temniță. Prin edictul Împăratului 
de recunoaştere a creştinismului ca religie de stat, de la anul 313, sfântul Nicolae, 
dimpreună cu toţi creştinii de prin temniţele Imperiului roman, sunt puşi în libertate. 

La anul 325, când Împăratul Constantin a convocat primul sobor ecumenic, a toată 
creştinătatea, printre cei 318 sfinți Părinți ai lumii şi ierahi era şi sfântul Nicolae. 

Soborul s-a convocat pentru a stăvili marea erezie a arianismului, care tăgăduia 
divinitatea lui lisus. 

Atunci s-a cunoscut râvna sfântului Nicolae pentru Adevăr, care a şi trecut măsura. 
Căci sfântul Nicolae l-a pălmuit pe ereticul Arie în plin sobor pentru hulirea lui: că lisus 
n-ar fi Dumnezeu, ci numai o făptură a lui Dumnezeu. Hulirea vrednică era de bătaie, 
căci Arie săpa la temelia creştinismului: ataca dumnezeirea Întemeietorului său. Ori 
creştinismul stă sau cade cu dumnezeirea sau nedumnezeirea Întemeietorului său. 

Deci sfinţii Părinți, amărându-se pentru palma pe care a dat-o sfântul Nicolae lui 
Arie, i-au luat omoforul arhieriei. 

S-a arătat însă Maica Domnului unuia dintre îmbunătățiții Părinți şi le-a poruncit să-i 
dea omoforul înapoi, că plăcută a fost Domnului râvna sfântului Nicolae. 

De atunci pe icoana sfântului Nicolae e zugrăvită Maica Domnului şi Domnul 
Hristos, dându-i omoforul arhieriei înapoi. 

Iată râvnă pentru Adevăr, cum n-au mai avut-o Părinţii Bisericii. Dar tot râvnă pentru 
adevăr se pot socoti şi intervențiile energice, până la răfuială şi până la împăratul, când, 
în două rânduri erau să fie osândiți la moarte nişte nevinovaţi. 

Sfântul Nicolae i-a scăpat de moarte. lată râvnă pentru dreptatea omului. Aşa ceva nu 
poate face decât omul hotărât să le ia locul. Dar aceştia sunt sfinții: „păstorii cei buni, 
care-şi pun sufletul pentru oi”. 

Dar sfântul Nicolae nu s-a ocupat numai de grijile duhovniceşti ale turmei sale. El n-a 
văzut omul împărțit, ca să se mulțumească a se griji numai de o parte a omului. El a luat 
omul ca întreg, şi pentru întreg omul s-a expus riscurilor şi grijilor. Aşa odată, fiind mare 
secetă, a alergat şi a aprovizionat cetatea sa cu grâu, scăpând oamenii de foamete. 

De trei ori a scăpat de mizerie şi păcat pe un tată văduv cu trei fete, aruncându-le bani 
pe ascuns, şi aşa le-a căsătorit iubitorul de oameni, cu cinste. Şi i s-ar mai putea pomeni 


din fapte, dar ne oprim aici. 

Poate că şi aici stă o taină a sfințeniei lui: în capacitatea lui de a aduna suferința. 
Suferinţa pe care o aduna de la toţi, îi făcea iubirea mai strălucitoare, şi acestea laolaltă 
ard ca o făclie viaţa sfântului, care apoi, mai multă suferință atrage, sporind focul iubirii 
sale de oameni. Suferinţa şi iubirea se cresc în progresie una pe alta, în sfinți. Aşa se face 
că inima lui era o mare în care se revărsau toate lacrimile şi durerile pământului şi 
găseau alinare. Cred că aceasta e o taină a „luminătorilor lumii”. 

De altfel toate minunile pe care le-a făcut Dumnezeu oamenilor, după mutarea 
sfântului, nu au altă explicație, decât că sunt un răspuns pe care ţi-l dă Dumnezeu, pentru 
iubirea lor de marele ierarh. Căci Dumnezeu e făcătorul de minuni în sfinți Săi, 
indiferent dacă sunt în lumea aceasta sau s-au mutat în cealaltă. 

Dar marea minune - şi din ce în ce mai rară între oameni, e tocmai această lumină a 
inimii, căreia Dumnezeu nu-i pune hotar mormântul. De aceea Dumnezeu o laudă cu 
fapte mai presus de fire, cinstind cu ele pomenirea iubiţilor Săi: iubitorii de oameni, 
sfinții. 

Dumnezeu o laudă cu faptele mai presus de fire. 

Să o lăudăm şi noi... măcar cu vorba! 


Prislop, 
6.X11.949 

Providența vede timpul în funcţie de om. 

lar fiindcă omul are darul excepţional al libertăţii deciziei şi timpul are o funcție 
variabilă în Providenţă. Dacă: „Înaintea lui Dumnezeu o mie de ani sunt ca o zi, şi o zi 
ca o mie de ani” (Psalmul 89,4; II Petru 3,8) aceasta se datoreşte şi marilor decizii ale 
libertăţii omului pe pământ. 

Libertatea omului înclină orientările sale, undeva în centrul timpului, iar urmările 
acestei înclinări sunt mai neprevăzute ca a unei linii ce descrie diferite unghiuri mici la 
centru, dar nemăsurat de mari, la infinit. 

Aşa sunt răspunderile libertății. 

Omul nu mai poate interveni, cu aceeaşi uşurinţă, în urmările cu necesitate, ale 
deciziilor sale. Şi în multe, cât n-ar vrea să intervină. 

De aceea omul are nevoie de Dumnezeu, garant al libertăţii sale, şi care are libertatea 
absolută, a armonizării totului. De aceea libertatea omului e îngrădită în „soroacele” 
timpului. Numai libertatea lui Dumnezeu e neîngrădită în nici un fel de timp, ci 
întrucâtva de libertatea omului. 

Libertatea omului cu libertatea lui Dumnezeu stau în acelaşi raport ca timpul cu 
eternitatea. 

Timpul i s-a dat omului când s-a ispitit să iasă din starea eternității paradisiace. De 
atunci a început omul bejenia sa în istorie: în „măsurile timpului”, în „împlinirile 
vremilor”. 

Iar vremile se umplu cu faptele oamenilor. „Soroacele” vremilor însă, sunt în mâna 
lui Dumnezeu. El rezolvă „crizele vremilor”, puroaiele istoriei. El a cufundat slava 
Egiptului în fundul Mării Roşii, El a cufundat Sodoma în fundul Mării Moarte, iar în 
vechime, tot pământul sub potop. 

Iar acum Ierusalimul Îşi încarcă în socoteală blestemul pustiirii şi risipirea neamului 
acestuia în toată lumea, căci n-a învăţat nimic din soroacele robiei babilonice de 70 de 
ani şi a robiei egiptene de 400 de ani. 

„lerusalimul va fi călcat în picioare de păgâni, până când se vor împlini vremile 
păgânilor.” Acestea sunt urmările deciziilor libertății omeneşti, în timp, în pietre chiar, 
când deciziile omului sunt împotriva Domnului. 

Iudeii cunoşteau mersul vremii, dar nu cunoşteau vremea în care a venit Mesia, 
vremea, era pe care a adus-o lisus. N-au vrut s-o cunoască. De aceea Dumnezeu a 
consfințit împietrirea lor, dând loc păgânilor să intre în creştinism, ca cei dintâi să fie pe 
urmă şi cei de pe urmă, întâi. De atunci iudeii nu caută altceva cu mintea lor, decât cum 
să înfunde istoria în crize, să implice toată lumea în criza sufletului lor. 

Semnele umplerii măsurilor sunt limitele naturii omeneşti, şi anume: cât bine şi cât 
rău poate face şi răbda firea omenească. Limitele răului sunt limitele naturii. Stavila 
aceasta a pus-o Dumnezeu. Ca răutatea să nu fie infinită, să nu fie nemuritoare, a 
vămuit-o cu moartea. De aceea războaiele sunt din ce în ce mai catastrofale încât, la unul 
din ultimele războaie scrie că va muri a treia parte din omenire (Apocalipsă 9,15). Ca şi 
cum cazanul timpului nu mai dăinuieşte decât până când omul se va desăvârşi în 
fărădelegi, iar atunci se va transforma - pentru cei ce l-au umplut - într-un cazan 
metafizic de conştiinţe chinuite (Înţelepciunea lui Solomon 5,2-9). 

Ideile acestea nu se pot lega prea strâns şi prea cu înțeles, din cauză că au fost spuse 
sub presiune profetică, nu logică, nici măcar istorică. 

Putem spune doar că Dumnezeu, întrucât prevede mişcările libertăţii omeneşti, singur 
El ştie şi deţine etapele timpului, cât va mai fi timp, căci umplerea timpului de răutăți 
atrage un mod necunoscut de existență a omului în timp, când „timp nu va mai fi” 
(Apocalipsă 10,6). 

Înţelegem apoi că: 

Cele bune lungesc „ziua omului” la mii de ani înaintea Domnului, pe când cele rele 
scurtează mia de ani (mia de ani poate că însemnează toată istoria omului pe pământ) a 
omului, la „Ziua Domnului”, căci: Fărădelegile strigă Judecata şi rugăciunile sfinților. 


Prislop, Miercuri XXIX 
6.XI11.949 Luca 21,5-8 şi 20-24 

Aşa a vorbit lisus: cu siguranţa absolută. Fiindcă era Dumnezeu. 

El era mai înainte de întemeierea lumii. Prin El s-a făcut tot ce s-a făcut. Deci ştia mai 
înainte de a fi vreuna din zilele lumii, toate zilele ei şi sfârşitul zilelor zidirii. 

lisus ştia absolut toate urmările creaţiei lumii. Nu numai că ştia începutul şi sfârşitul 
creației, dar chiar El este începutul şi sfârşitul, Alfa şi Omega creaţiei. 

Dacă pe planul timpului s-a spus: „Nu sunt vremile sub om, ci bietul om sub vremi”, 
pe planul absolutului se poate spune: Nu e veşnicia sub timp, ci bietul timp sub veşnicie. 
Timpul nu se cunoaşte pe sine, dar îl cunoaşte eternitatea, îl cunoaşte Veşnicul. Iar în 
lisus Veşnicul vorbea istoriei, arătându-i începuturile sfârşitului. 

„Vuietul mării (fărădelegilor) şi valurile ei vor îngrozi oamenii, cât să-şi dea sufletul 
de spaimă şi de aşteptarea celor ce au să vie peste lume.” (Luca 21,25) 

„Țările cerului vor fi zguduite.” (Matei 24,29; Luca 21,26). Structura cosmosului se 
va zgudui. 

E destul să medităm puțin, pe plan religios, preocuparea ştiinţei moderne de a 
provoca în constituţia materiei procese primordiale de explozie a energiei, fapt de care 
pomeneşte profetic şi sfântul apostol Petru, când scrie: ,„ (...) pământul de istov (istov = 
năpraznic de repede) va arde şi stihiile (numirea antică a elementelor chimice) arzând se 

vor desface” (II Petru 3,10). Preocuparea aceasta a ştiinţei moderne de disociația 
materiei şi declanşarea energiei atomice, poate duce la urmări catastrofale. Dacă toate 
acestea sunt adevărate, preocuparea aceasta apocaliptică dă serios de gândit. 

E cunoscută povestea cu ucenicul vrăjitorului: Ucenicul învățase formula dezlănţuirii 
puhoaielor şi furtunii, dar, după ce le-a văzut stârnite, de frică a uitat formula de oprire a 
lor. Ştiinţa aceasta modernă se găseşte în aceeaşi probabilă situaţie. Cu toată nebunia ei, 
ştiinţa totuşi serveşte o amară ironie materialismului dialectic, care explică unitatea lumii 
prin materialitatea ei, în vreme ce ştiinţa dovedeşte că materia, la urma urmei, nu mai e 
materie, ci energie. 

Toate acestea nu sunt un semn după care se poate cunoaşte începutul sfârşitului? Căci 
nu se poate spune despre lisus ceea ce se poate spune despre ucenicul vrăjitorului: 
ştiinţa. 

Cele ce ni se par nouă noutăţi şi ale căror rosturi numai Dumnezeu le ştie până în 
sfârşit, nu erau neştiute de lisus, Cuvântul lui Dumnezeu, prin care s-a zidit făptura, cu 


„Deci când vor începe să fie acestea, prindeţi suflet şi ridicaţi capetele voastre, pentru 
că răscumpărarea voastră s-a apropiat. Când veţi vedea făcându-se acestea, să ştiţi că 
aproape este Împărăţia lui Dumnezeu.” 

„Cerul şi pământul vor trece dar cuvintele Mele nu vor trece!” (Luca 21,33). 

Aşa nu poate vorbi decât Dumnezeu, fiindcă El deţine destinele cele mai presus de 
minte ale creaţiei şi are un scop cu ea. lar creația, dacă ar rămâne aşa cum e, la nesfârşit, 
nu-l realizează. De aceea va trebui profund zguduită. Prima data a făcut-o potopul, adică 
apa. 

A doua oară o va face focul. (E tocmai „focul” de care se ocupă ştiinţa, foc de natura 
celui din soare şi nu a celui obişnuit pe pământ.) 

Oare „ştiința” nu aşteaptă - fără să ştie - şi nu „grăbeşte venirea zilei Domnului ?” (II 
Petru 3,12). 

Revelația e precisă şi categorică. 

Împărăţia lui Dumnezeu (acum smerită în inimile credincioşilor) va avea atunci slava 
ei, căci „noi aşteptăm, potrivit făgăduințelor lui lisus, ceruri noi şi pământ nou, în care 
dreptatea locuieşte” (II Petru 3,13). 

Concluziile personale practice sunt de la sine înţeles. 

Orientaţi de-o rază a eternității noastre, dată de lisus, ne putem desface de destinul 
lumii. 

Cu siguranța absolută n-are rost să te tocmeşti! 


Prislop, Joi XXIX, 
7.XII.949 Luca 21,28-32 


„MARELE” IUDA 

Trădătorul... 

Omul care a vândut pe Dumnezeu. 

Omul meschin, îngust, orbit, obsedat. 

Unii au căutat să-l prezinte dimpotrivă: pătruns de-un ideal al neamului său: 
dezrobirea politică a lui Israel. Iisus îi înşela aşteptările. De aceea avea dreptate să apere 
pe Israel de un „om” care-l conduce contra intereselor sale. 

Au dreptate. Dar atâta dreptate câtă poţi da unui om care raționează just pe principii 
false. 

Israel a refuzat să-l considere pe Iuda printre eroii neamului. Conducerii lui Israel îi 
trebuia doar un trădător. S-a prezentat Iuda. 

„lar ei s-au bucurat şi s-au tocmit să-i dea bani.” 

x 

Pe urmele explicației: 

Fariseii, cu gândul ucigaş în inimă, erau deja „fiii diavolului” le-a spus-o Iisus în 
Templu (loan 8,44). 

Le mai trebuia un „mijlocitor.” 

„Şi a intrat Satana în Iuda" (Luca 22,3). Aceasta-i explicația faptului. 

De-acum Iuda nu mai era un anonim, de acum Iuda e o mare putere: a devenit o minte 
satanică. 

„„Marele” Iuda. 

Iată oamenilor mici o cale de-a ajunge „mari”. 

De acum luda va fi prototipul tuturor trădătorilor. 

Iuda va avea ucenicii lui până la sfârşitul lumii, care, aceeaşi treabă vor face-o: 
vânzând, reclamând mincinos stăpânirilor, trădând, dând la moarte: părinții, copii, frați, 
soții, bărbaţi, preoți, sfinți... 

Iuda multiplicat vinde pe lisus mereu. 

Fiii diavolului îi cumpără lui Iuda ucenici. 

Şi cu prețuri derizorii, fiindcă se îmbie mulți. 

Explicatia lui Iuda: 

Credea în Dumnezeu, dar nu credea în lisus. 

Izbăvirea politică a lui Israel o punea mai presus de marea opera a lui lisus: mântuirea 
omului. Pe aceasta n-o înțelegea Iuda. Se crampona într-o contradicție surdă cu lisus. 

Nu l-au putut scoate din contradicție nici darurile excepţionale, pe care li le dase Iisus 
la toți, nu-l lărgise sufleteşte nici însăşi iubirea, care strălucea în Iisus. (Tradiţia spune că 
pe Iuda îl rodea invidia că lisus mai mult îl iubeşte pe Ioan decât pe el.) 

Adevărul n-a încăput în Iuda, cum n-a încăput în farisei. Structura lui era o 
dizarmonie - un haos. De aceea Satana întru ale sale a intrat. 

x 

Explicația metafizica: e mai grea. După Scriptură a fost cineva prevăzut cu trădarea. 
E scris şi prețul şi ce s-a făcut cu prețul trădării. 

Nu e scris ce se va alege cu vânzătorul, semn că Dumnezeu n-ar fi vrut sinuciderea 
lui. Deci dacă în planul Providenţei era prevăzută “moartea cea de bună voie” a lui lisus, 
fără ca aceasta să fie o sinucidere, ci o jertfă, mijlocirea lui luda nu şi-ar fi atras 
pierderea mântuirii, dacă nu se sinucidea. 

Vânzarea şi răstignirea lui lisus l-au aruncat pe Iuda în deznădejde, cu care Satana și- 
a aruncat ucenicul în zbilţul unui ştreang, din care l-a mai aruncat o dată „cu capul în jos 
de a crăpat în două şi i-au ieşit toate măruntaiele” (Faptele Apostolilor 1,18). 

De atunci e desenat de zugravi pe genunchii şi în braţele lui Lucifer, ca cel mai iubit 
fiu al diavolului: „fiul pierzării”. 

x 

A fost sau nu predestinat Iuda? 

Putea să fie şi altul. El s-a ales: el! 

Libertatea lui a cedat ispitei, ca Adam în Rai. 

Putea să nu cedeze? I s-a retras Harul? Nu i s-a dat ca şi celorlalți? 

Dumnezeu n-are nici o vină. 

O are toată numai Satana? 

„Mai bine i-ar fi fost omului aceluia, de nu s-ar fi născut!” E misterul fiilor pierzării, 
în care mârâie un rânjet de drac. 

„La semn alerg, dar nu mă socotesc să fi ajuns.” (Filipeni 3,14): 

La starea de-a nu mai putea păcătui, a mântuirii. 

Aşa îşi aducea aminte Apostolul Neamurilor, care de fapt i-a luat locul între ucenicii 
lui lisus. 


| 

| 

| 

| 

| Prislop, Vineri XXIX 

| 8.XIL.949 Luca 21,37-38 

| Luca 22,1-8 

Heidegger spune că omul e aruncat în lume, duce adică o existenţă de „aruncat în 
lume”, aruncat în grija existenței, fără nici o consolare sau siguranță. Filosofia sa, 
profund pesimistă, diametral opusă creştinismului, are totuşi o explicaţie creştină. 
Protestantismul care a săpat o prăpastie de netrecut între Dumnezeu şi om, afirmă o 
deosebire absolută între Dumnezeu şi om, aceasta ca o consecință metafizică a lui „Sola 
fide”. 

De altfel numai într-un climat protestant a putut lua naştere „filosofia neliniştii” şi 
teama de Neant. 

Iisus a spus altfel. 

„Împărăţia Cerurilor” comprimată într-o sămânță mică, a luat-o un Om şi „a 
aruncat-o” în grădina Sa — lumea - şi s-a făcut creştinismul copac mare şi păsările 
Cerului s-au sălăşluit în ramurile lui. (Sigur că nu pentru păsări e Împărăţia Cerurilor, ci 
pentru oameni care trăiesc „ca păsările”: mai desprinse de pământ şi firea pământeană, 
trăind mai după firea lor cerească, mai „în grija lui Dumnezeu” decât în „grija vieţii”). 
Păsările acelea sunt „vulturii” care se vor aduna să judece lumea (I Corinteni 6,2) când 
pământul va fi un „stârv” (Luca 17,37). 

Împărăţia lui Dumnezeu e un aluat pe care l-a luat o femeie - sfânta Fecioară Maria - 
ŞI „l-a pus” în trei măsuri de făină (în firea omenească, oarecum întreită: suflet, trup şi 
timp) până a dospit toată. 


% 


Mergând lisus spre Ierusalim, cineva L-a întrebat: “Doamne, oare puţini sunt cei ce se 
mântuiesc?” Şi a răspuns isus tuturora: 

„Nevoiţi-vă să intraţi pe poarta cea strâmtă (şi cu chinuri, cum zice o pogribanie), că 
mulți vor căuta să intre şi nu vor putea.” Cu alt prilej a precizat cine-i „poarta”: 

„Eu sunt uşa; prin Mine de va intra cineva se va mântui.” 

Deci dacă Iisus e Împărăţia Cerurilor, sămânța aruncată pe pământ, dacă Iisus e Cel 
ce dospeşte natura omului, în sensul Împărăției lui Dumnezeu, iar pe de altă parte tot 
lisus e şi uşa acestei Împărăţii, acestea însemnează că lisus e dimensiunea transcendentă, 
dată naturii noastre, pe care trebuie să o dobândim: linişte împotriva neantului. 

1. 

Atragem stăruitor aminte oamenilor, şi cu toată gravitatea posibilă: 

Nu treceţi cu uşurintă peste lisus! 

Mai bine declarați-vă împotriva Lui, 

Că mulți vă veţi lămuri! 

Căci dacă ne vom ţine mereu că nu-L ştim cine este El pentru noi - cele prescrise în 
Cartea Veşniciei vor merge înainte şi se vor împlini toate, ne vom afla că ne-am încuiat 
uşa, în loc să ne-o deschidem, şi vom căpăta răspunsul cu care ne-am amăgit pe pământ: 
„Nu vă ştiu nici Eu pe voi; duceţi-vă de la Mine!” (Matei 25,12 şi 41). 

Marea nefericire a rămaşilor pe dinafară e că atunci văd fericirea drepţilor. 
Propriu-zis văd marea lor defecțiune, care le-a pecetluit eternitatea. 

Până atunci, adică acum pe pământ, aceştia se ţin de ochi să nu vadă pe lisus. Atunci, 
cu natura transformată în vederea veşniciei, nu se mai pot ţine să nu vadă destinul firii 
omeneşti, pe care ei nu l-au admis. 

Iadul nu se poate descrie mai bine. 

Nici Împărăţia lui Dumnezeu. 


(Prislop: 9.X11.949. Sâmbătă XXIX: Luca 13,19-29) 


2, 

„Suntem în lume ca marfa scoasă la vânzare. Unii negustori ridică preţul nostru până 
la cer, alţii îl scoboară până la nimic.” (N. Velimirovici: „Cugetări despre bine şi rău”, p. 
34) 

Iată o figură plastică a deosebirii dintre lisus şi filosofi, dintre rațiune şi Revelație. 
Rațiunea a dat dovezi de mari necuviinţe faţă de om. E ceva fantastic stârnit în ea, care-o 
face să sară peste limitele adevărului. Aceasta e ceea ce o descalifică în faţa Revelaţiei. 

(14.111.950) 


PEDEAPSA CU LEPRĂ 
- 104- 


Lepra este o boală molipsitoare a Orientului, a cărei cauză medicina nu o cunoaşte 
nici până astăzi. Deci nici leacul. Leprosul putrezeşte de viu, ani îndelungați. 

Lepra e una din cele mai grele sentințe de moarte. E o pedeapsă biblică. 

De aici putem avea ceva explicaţii. Astfel, au fost pedepsiţi: 

1. Mariam, sora lui Moise, de-a dreptul de Dumnezeu, pentru că încolţise invidia în 
inima ei, precum că numai cu Moise vorbeşte Dumnezeu? Pentru cârtirea ei „Mariam s-a 
făcut albă de lepră, ca zăpada”. Şapte zile a fost scoasă din tabără (Numeri 12,14). 

2. Neeman Sirianul, generalul comandant al armatei regelui Siriei, lepros şi el, auzise, 
prin servitoarea nevestei sale, o evreică, de proorocul din Samaria, Elisei, ucenicul lui 
Ilie, că acesta l-ar putea tămădui. Când a venit sirianul, Elisei i-a trimis ucenicul să-i 
spună să se scalde de şapte ori în Iordan şi-i va trece. S-a răscolit însă mândria sirianului 
că nu i-a ieşit Elisei personal înainte şi a plecat mânios. L-au înduplecat slugile, ca totuşi 
să asculte sfatul proorocului. 

S-a smerit din trufia lui, s-a scăldat în Iordan şi i-a trecut. Întorcându-se cu daruri, e 
refuzat de prooroc. 

3. Încolţeşte însă lăcomia în sufletul lui Ghiezi, ucenicul proorocului, şi se ia după 
sirian şi ajungându-l îi cere haine şi bani, cât abia să ducă cu doi măgari. Sirianul îi dă 
darurile cerute. Ghiezi ajuns acasă minte că n-a fost nicăirea. 

Inima proorocului îl însoţise toată vremea şi ştia ce-a făcut. Drept aceea îi dă 
pedeapsa: „Lepra lui Neeman să se lipească de tine şi de urmaşii tăi în veci!” „Şi a ieşit 
Ghiezi de la Elisei, alb de lepră ca zăpada.” (IV Regi 5,27). 

4. Regele Ozia al iudeilor, zidind multe cetăţi, câştigând războaie, scornind 
aruncătoare de pietre şi săgeți din fortărețele Ierusalimului, săpând multe fântâni, şi mult 
împuternicindu-se, a sfârşit prin a i se împlânta mândria în inimă, spre pierzarea lui. 
Astfel a făptuit o mare nelegiuire înaintea Domnului, căci a intrat în Templul lui 
Solomon, făcând pe preotul, ca să tămâieze pe jertfelnicul tămâierii. Şi pe când era cu 
cădelniţa în mână, Azaria arhiereul şi cu optzeci de preoți i-au adus aminte că nu i se 
cuvine să facă aceasta. Atunci Ozia s-a supărat pe preoți şi deodată s-a ivit lepra pe 

fruntea lui, înaintea preoților. Ozia a murit lepros pentru mândrie şi sacrilegiu, dar a 
murit smerit (II Paralipomene cap. 26,16-21). 

Fruntea care n-a gândit bine a fost pedepsită. 

Din Scriptură se vede lămurit că pentru stăvilirea fărădelegilor şi stârpirea păcatului 
din popor, Dumnezeu a pedepsit până şi cu lepră. Deci lepra - şi orice lepră - urmărită în 
obârşiile ei, găseşti că e păcatul sufletului, care atrage după sine pedeapsa trupului, dar îi 
aduce şi sufletului sănătatea sa: smerenia. 

Scriptura vedem că întregeşte cu lămuriri ceea ce spune medicina. E o retragere, dacă 
nu izgonire, a lui Dumnezeu din susținerea sănătății omului. 

x 

Satana cârtea asupra dreptului lov. Dumnezeu i-a îngăduit să se convingă de 
statornicia credinței dreptului: „lată ţi-l dau în puterea ta! Numai nu te atinge de viața 
lui!” „Atunci Satana a lovit pe lov cu vărsat negru, din tălpile picioarelor până în 
creştetul capului” (lov 2,6-7). 

Pomenim întâmplarea, întrucât se vede din ea şi o ființă nevăzută, care dărâmă în tot 
chipul zidirea lui Dumnezeu. Aceasta nu poate fi prinsă în analizele de diagnostic. Fiinţa 
aceasta înclină doar libertatea omului spre rele, spre riscurile dezechilibrului vieții şi se 
retrage. lov a fost o ilustrare a răbdării dreptului, îngăduită ca valoare a virtuții. Dar 
ceilalți, ei silesc pe Dumnezeu să se retragă din ocrotirea lor, şi aşa apare stricătorul, cât 
nu mai pot scăpa de el. Şi pe mulți îi mănâncă de vii. 

A rămâne numai la explicația materialistă a omului - fără cea morală - înseamnă a nu 
avea niciodată o explicație suficientă. Medicina preventivă contează pe existenţa 
sufletului şi a deciziilor sale față de viaţă. Sufletul, pe de altă parte, îşi are paraziţii lui de 
care trebuie să ştie să se ferească. 

lată de ce în antichitate medicii erau preoți şi preoții medici. 

Dacă până la lisus, Dumnezeu atâta a purtat de grijă poporului iudeu încât n-a cruțat 
nici nuiaua cea mai aspră. Astăzi, când mila lui Dumnezeu vine în persoană să caute şi 
să curățească pe pedepsiţii Săi, iată că nu găseşte recunoştinţă în Israel. 

Dar a găsit-o între străini, la un samarinean. 

Iată de ce se spune că Binefacerea şi cu Recunoştinţa sunt două virtuţi care nu s-au 
întâlnit amândouă pe pământ. lată încă o amărăciune a lui lisus: 

Nouă din zece, iarăşi se vor fi apucat de rele. 


Prislop, Duminica XXIX 
10.X11.949 Luca 17,12-19 


NEAM FĂRĂ SEMN 
- 105 - 


E una din cele mai grele pedepse. Pe aceasta au căpătat-o jidovii pentru necredinţa lor 
ispititoare de Dumnezeu. Numai împietrirea egiptenilor o mai egalează pe a jidovilor. Ei 
însă nu învățau nimic din dezastrele altora. Toate trebuiau să le păţească şi ei. 
Egiptenilor li se împlineau măsurile fărădelegilor, şi-i aştepta fundul Mării Roşii. Pe 
aceia Dumnezeu i-a împietrit. 

Providența sfârşea o civilizație. Acum se apropia a evreilor. 

Precum egiptenii se împotriveau providenței divine, aşa acum jidovii caută pricină cu 
lisus, şi-l cer semn din Cer. lisus însă îi cunoştea că nici un semn nu i-ar schimba din ce 
sunt, de aceea „suspinând adânc, a zis: Pentru ce neamul acesta cere semn? Adevărul vă 
grăiesc: neamului acestuia nu i se va da semn! Şi lăsându-i s-a suit în luntre şi a trecut de 
ceea parte.” 

Să faci pe Dumnezeu să suspine adânc; să-L strâmtorezi după semne, după care eşti 
hotărât dinainte să nu te iei, fiindcă ai ateismul în inimă, nu e un lucru fără urmări. De 
aceea lisus le-a apăsat destinul, să fie în lume un neam fără semn! 

Şi a suspinat lisus adânc, pentru veacuri viitoare... 

Şi de fapt aşa a fost. „Semnul lui Iona”: Învierea lui lisus din morţi a treia zi, n-a avut 
nici un efect asupra lor, încât până în ziua de astăzi ei cred mai bucuros minciuna lor, că 
lisus a fost furat de ucenici, deşi ei au întărit mormântul cu peceţi şi paza cu ostaşi. 

E semnificativă o deosebire între evangheliştii sinoptici. Evanghelistul Marcu redă 
cuvintele Mântuitorului aşa: „Adevărul vă grăiesc: neamului acestuia nu i se va da 
semn!” Matei şi Luca redau cuvintele lui lisus aşa: „Neamului acestuia nu i se va da 
semn, fără numai semnul lui lona”. Deci Matei şi Luca nu au cuvântul pe care-l redă 
Marcu: „Adevărul vă grăiesc”. Acesta-i adevărul: „Semnul lui Iona” - Învierea lui Iisus, 
n-a contat ca semn pentru evrei, şi lisus le-a spus-o dinainte. Deci singuri s-au exclus de 
la semn, iar lisus a consfințit cu anticipație ceea ce aveau ei să facă. 

Neam fără semn: neam fără Înviere, neam fără Dumnezeu - neam împotriva lui 
Dumnezeu. Pentru ei, lisus a trecut de ceea parte a mării înțelesurilor. Ei au rămas 
dincoace, dar fără idealul care i-a părăsit. 

A doua pedeapsă îi aşteaptă: vor îmbrăţişa pe omul trufiei absolute, omul care, în 
numele său, se va proclama “dumnezeul” lumii. Acela-i Antihrist: „Semnul” sfârşitului. 
lată neamul care şi-a omorât Sensul, oameni care omoară sensul omului. Şi-l vor omori. 
De aceea vine lisus a doua oară: „Să judece vii şi morții”. 


Prislop, Luni XXX 
11.X11.949 Marcu 8,11-21 


O MINUNE CU ANEVOIE 

lisus nu putea face minuni, uşor, oriunde. Cu cât se apropia de “patria Sa” - Galileia 
cu atât se resimțea aceasta. Betsaida Galileii e printre oraşele proscrise: „Vai ţie, 
Betsaido”, iar ucenicilor, când au fost trimişi în misiune, li s-a spus: din oraşele care nu 
vă primesc ieşiţi, scuturându-le înapoi şi praful de pe picioarele voastre”. La prilejul 
acesta a zis lisus „Vai ţie, Betsaido” (Luca 10,10-13). 

Cunoscuţii Lui concetățeni se sminteau de El, văzându-l minunile şi auzindu-l 
înțelepciunea, pe motiv că-l cunoşteau mama, rudeniile şi meseria de teslar. 

Ei aşteptau ca Mesia să fie un om picat din Cer. „Se mira şi lisus de necredinta lor.” 
„Și n-a putut să facă acolo nici o minune, afară doar că a tămăduit câţiva bolnavi, 
punându-și mâinile peste ei.” (Marcu 6,5-6). 

Totuşi cei din Betsaida au adus la lisus un orb, rugându-L să se atingă de el. 

Iată un orb care poate că nici el nu credea în tămăduirea lui. De aceea nici n-a zis 
nimic. Aşa se explică, până la un punct, de ce lisus l-a luat de mână şi l-a scos afară din 
Betsaida, ca să-i tămăduiască ochii, nu fără oarecare greutate şi i-a zis apoi să nu mai dea 
prin Betsaida, ci să stea la casa sa şi să nu mai spuie la nimeni nimic. 

Ce uşor poate Dumnezeu face ochii sănătoşi: 

Scuipă pe cei bolnavi, scuipă infirmitatea strecurată în fire, pune mâinile pe umerii 
orbului şi-l întreabă: „Vezi ?” Şi vede. 

Evidenţa divină n-are trebuință de nici o sprijinire. Totuşi vedem că necredința îi 
stăvileşte evidenţa. Deci credinţa e o decizie a libertăţii, deci e anterioară, primordială 
rațiunii. Căci numai despre libertatea omului ştim că hotărniceşte, până la un punct, 
atotputernicia lui Dumnezeu, cu iubirea Lui. 

Decizia de a crede în Dumnezeu sau decizia de a fi ateu, fireşte e o faptă a libertăţii, 
sensul pozitiv sau negativ al libertății. 

Cu non-sensul, sub orice formă l-a întâlnit, lisus n-a putut face nimic. Aparent, 
lucrurile arătau pe lisus neputincios. În fond, Iisus îşi ascundea atotputernicia Slavei, 
rezervată pentru A Doua Venire, când deciziile negative ale libertăţii omeneşti, nu-i mai 
pun o stavilă. Dar atunci nici nu mai au îngăduire. Smerenia aceasta a lui lisus, în fața 
omului, e adânc grăitoare: ne ia de mână ca pe orbi. 

lată o minune cu anevoie! 


Prislop, Marti XXX 
12.X11.949 Marcu 8,22-26 


„CEARTA” LUI IISUS CU PETRU 

Sau gâlceava omului cu Revelația. 

„A certat lisus pe Petru, zicând: Mergi înapoia Mea Satană, că sminteală-Mi eşti; tu 
nu gândeşti cele ale lui Dumnezeu, ci cele ale oamenilor !” Cuvinte grele ca acestea n-a 
mai zis lisus decât chiar Satanei, când L-a ispitit în pustia Carantaniei. Acum tot Satana 
era camuflat în bunăvoința de cea mai bună credinţă a lui Petru. 

Petru nu ştia că din organ al Revelaţiei: mărturisitor al divinității Mântuitorului, cum 
a fost fără să ştie cu vreun pătrar de ceas mai înainte, tot aşa acum fără să-şi dea seama, a 
ajuns o unealtă a Satanei. Situația dintâi l-a fericit; a doua l-a smerit. 

Întâmplarea ne face să ne gândim şi la unii dintre sfinţi care, după ce erau cercetaţi de 
Dumnezeu, în diferite chipuri, îndată venea şi Satana, ca măcar să-i laude dacă alt necaz 
nu le putea face. 

Nu Petru era Satana. Petru era Petru. Totuşi lisus dă identitatea omului după duhul 
care grăieşte printr-însul, semn ca aşa va face şi la sfârşitul lumii. Cearta o primeşte 
Petru, pentru că nu ştia ce punct de vedere grăieşte printr-însul. 

Necertat nu te smereşti. Şi nesmerit nu apare în tine înrudirea ta cu crucea, ca să o 
iubeşti, ca pe ceva în care eşti. (Smerenia, smerirea, iubirea şi crucea sunt din aceeaşi 
familie a desăvârşirii.) 

Şi crucea, cu învierea care-i urmează, era punctul de vedere al lui Dumnezeu. Omul 
voia să-L scape pe Dumnezeu de cruce. 

Dumnezeu se certa cu omul... în numele dragostei. (!) 

Satana îi era „milostiv” lui Iisus în Petru şi ucigaş în Iuda. 

x 

Satana, prin frica de suferință a trupului şi prin ignoranţa rațiunilor mântuirii, ține 
omul în îngustime, în nedezvoltare, în nonSens, cu un cuvânt: în sminteală cu 
Dumnezeu. 

Dacă n-ar fi înviere Petru ar avea dreptate. 

Ori lui Petru tocmai cuvântul învierii nu i se fixase în minte. Învierea era, pentru om, 
ceva nou până la imposibil. 

Misiunea lui lisus aceasta era: să antreneze omul în toate „riscurile” mântuirii, fiindcă 
este înviere. 

Drept aceea, după ce a ieşit cu Petru la liman, lisus a chemat la Sine mulțimea, 
împreună cu ucenicii, şi le-a zis: „Oricine voieşte să vie după Mine, să se lepede de sine, 
să-şi ia crucea sa în fiecare zi, şi să-mi urmeze Mie. Că cine va voi să-şi mântuiască 
sufletul, îl va pierde; iar cine-şi va pierde sufletul său, pentru Mine şi pentru Evanghelie, 
acela îl va mântui”. 

Deci, categoric: 

Cine-şi iubeşte viaţa sa, sufletul său în lumea aceasta, fără a considera şi cealaltă, sau 
chiar împotriva ei, acela îşi va pierde sufletul, pentru că acela e un iubitor de sine, un 
iubitor de trup, care nu se supune legii lui Dumnezeu, şi nici nu poate (Romani 8,7) 
acela e un „fricos” (Apocalipsă 21,8). În aceştia nu e Duhul lui Hristos, aceştia nu sunt ai 
Lui, ei trăiesc împotriva lui lisus. 

Cine însă vrea să scape de toropeala lumii acesteia, căci de la „a vrea aceasta” începe 
firul existenţei să capete Sensul transcendenței şi se aprinde în ei Duhul lui lisus, Duhul 
lui Dumnezeu, aceştia toţi Îşi riscă sufletul şi viaţa pentru Iisus şi Evanghelie. 

Cine a menţinut vie Evanghelia în conştiinţa veacurilor a fost întreg Calendarul 
sfinţilor, care în tot chipul au murit curajos pentru Iisus şi pentru Evanghelia Împărăției 
noastre. „Toţi câți sunt mânaţi de Duhul lui Dumnezeu, ei fiii lui Dumnezeu sunt, şi n-au 
primit duh de robie, ca să le fie iarăşi frică, ci duhul înfierii, prin care zicem lui 
Dumnezeu «Tată». Duhul însuşi mărturiseşte împreună cu duhul nostru că suntem fii ai 
lui Dumnezeu” (Romani 8,14-16). 

x 

Atunci câştigăm mântuirea sufletului când punem preț pe ea: prețul pe care l-a pus 
lisus şi toți sfinții. Pentru veşnicia noastră în Împărăţia lui Iisus nici prețul vieții şi nici 
un preț nu e prea mare. „Necazurile de acum nu sunt vrednice de-a fi puse în cumpănă 
cu slava noastră viitoare.” 

lisus ne aduce învierea: firul transcendenței noastre, pe care ni-l leagă de inimă 
(fiindcă inima, prin care iubim şi credem, are rațiuni mai adânci ca Rațiunea) şi învierea 
n-o înțelegea Petru, precum că e o dragoste mai mare ca viața. 

Şi nu e fir: e noul stâlp de foc, care conduce de două mii de ani neamul creştinesc prin 
pustia acestei lumi. 

Din lumina Învierii e făcut Destinul care ne atrage Acasă. 

Cine simte firul acestei lumini se mărturiseşte „străin şi călător” pe pământ. E un rănit 
de nostalgia Paradisului. 


Prislop, Miercuri XXX 
13.XI1.949 Marcu 8,30-34 


TAINA LUI ILIE ȘI IOAN 

Unii din ucenici totuşi au reținut cuvântul lui lisus despre înviere, care i-a scăpat lui 
Petru, şi se întrebau între ei: „ce poate să însemneze a învia din morţi ?” Şi nu găseau cu 
ce să se dumirească decât cu ce auziseră de pe la cărturari, deci L-au întrebat pe Iisus: 
„Pentru ce spun cărturarii că trebuie să vie mai întâi Ilie ?” Se vede că lisus provocase în 
sufletul cărturarilor întrebările îndoielilor ultime, care i-au determinat să ispitească 
Scripturile cu deadinsul. Ei aşteptau pe Ilie, potrivit proorociei lui Maleahi 3,1, care să le 
confirme pe Mesia. Şi a răspuns lisus: „Adevărat, Ilie venind întâi, va rândui toate... Dar 
va spun că Ilie a şi venit, şi au făcut cu el ce-au vrut - după cum e scris pentru dânsul.” 

Îngerul Gavriil, vestindu-i Zahariei naşterea unui prunc pe care-l cerea în rugăciune, 
preciza: „El va merge înaintea Domnului, cu duhul şi puterea lui Ilie” (Luca 1,17). Fiul 
Zahariei ştim că a fost loan Botezătorul. (Cine ştie, dacă tatăl său ar fi ştiut că pentru 
copilul acesta va avea să moară ucis între templu şi altar, oare l-ar mai fi cerut? E o 
rânduială că noi nu ştim viitorul: am zădărnici rânduieli providențiale.) 

Dar loan era reîntruparea lui Ilie? „Cu duhul şi puterea lui Ilie” n-ar putea merge şi 
altcineva, de pildă loan? A fost un singur suflet, o dată în Ilie, a doua oară în loan? Ar fi 

prin urmare vieți succesive? „Reîncarnarea” ar avea baze în Revelaţie ? 
Astea-s întrebările şi misterul. 
x 

Când loan a trimis din temniță o întrebare lui lisus, cu prilejul acesta lisus a mai 
precizat despre Ioan: „Ce-ati ieşit să vedeți? - un prooroc? Da, zic vouă, şi mai mult 
decât un prooroc. Căci el este acela de care s-a scris: «lată eu trimit înaintea feții tale pe 
îngerul meu, care va pregăti calea Ta înaintea Ta»”. Deci loan era Ilie sau era înger; sau 
Ilie era înger ? 

Dacă după înviere toți vom fi ca îngerii, atunci răpirea lui Ilie la Cer să fi fost cauza 
transformării (strămutării, deşi nu corespunde nici cuvântul acesta) unui om în înger ? 

Îngerii şi oamenii sunt ordine distincte. Dogmatic. 

Dar dacă Dumnezeu poate şi din pietre să facă fii lui Avraam, sau pe măgăriţa lui 
Balaam să vorbească omeneşte? Cine-l poate pune hotare? Că nu putea să fie înger mai 
înainte de aceea ne stau mărturie şi cuvintele lui Iacov: „Ilie, om păcătos asemenea nouă 
a fost, dar cu rugăciune s-a rugat...” (Iacov 5,17). Dar ce mai înțelegem atunci prin 
„înger” ? 

Întâi înţelegem făpturile cereşti, cetele Îngerilor. Al doilea înţeles e cel de „trimis” al 
lui Dumnezeu cu o misiune. Pentru acest al doilea înţeles găsim la Maleahi că şi preoții 
sunt numiţi îngeri, când zice: „Buzele preotului cuprind ştiinţa şi din gura lui căutăm să 
iasă învățătura, căci el îngerul Domnului Savaot este” (Maleahi 2,7). 

Dar în ce priveşte pe Ioan Botezătorul, echivalenţa Înger = trimis, începe să nu mai 
fie mulțumitoare. Cuvintele: „lată Eu trimit pe îngerul Meu înaintea feței Tale”, ar fi 
ştirbite din înțeles. Apoi, la Schimbarea la Faţă a Domnului, vin de faţă şi vorbesc cu 
lisus, Moise şi cu Ilie. Moise din iad. Ilie - din Rai sau din Iad? Dacă considerăm pe Ilie 
independent de Ioan, atunci a venit din Rai. Dacă Ioan era Ilie, atunci ştim din Predanie 
că loan a fost înaintemergător al Domnului şi în Iad, în cazul acesta şi Ilie a venit din 
Iad. 

Că Ioan a fost înger, sau era Ilie transformat de Rai în înger, rămâne iarăşi o 
întrebare: de ce loan e reprezentat în icoane de Biserica veche, îndată după tăierea 
capului (Şi cu el pe tava Irodiadei) printr-un Ioan cu aripi: semnele firii îngereşti ? 

Deci îngerii pot reveni pe pământ în trupuri pământeşti, ori de câte ori sunt trimişi? 
Reîncarnarea lor (deşi numai unul, Ilie sau loan pune „problema” aşa, ca să nu 
generalizăm) nu mai e propriu-zis doctrina indiană a reîncarnării. Reîncarnarea se referă 
la oameni, şi deosebirea dintre om şi înger e o deosebire de natură, nu numai de 
desăvârşire, deci oamenii, forţaţi de karma, trebuie să se renască în vieți succesive, să-şi 
ispăşească, fără să ştie, vinovăţii din viețile trecute, până când, învățând să se 
dezlipească de dorința vieţii, nu mai contractă legături care să-i reclame, prin karma, la 
ispăşiri. Purificarea aceasta, această „mântuire” indiană se face automat şi necesită 
pentru un suflet perioade de zeci de mii de ani. E o teorie a „„mântuirii”, dar nu e 
mântuirea. 

Dacă doctrina aceasta ar exprima adevărul, toată iconomia mântuirii omului, 
descoperită nouă prin Hristos, ar fi inutilă. Mântuirea era automată. Însăși venirea lui 
lisus n-ar mai fi avut rost. 

Dar, fiindcă a venit lisus şi a pus cu adevărat problema mântuirii omului, 
reîncarnarea, „mântuirea” automată - nu are nici o bază în Revelație. Mai spune ceva şi 
sfântul Pavel - deci tot Revelația: “(...) este rânduit oamenilor o dată să moară, iar după 
aceea să fie judecata” (Evrei 9,27), deci nu e rânduit să fie vieţi succesive întrerupte de 
moarte. 

Cu Ilie încă nu s-a terminat. El e prevăzut, ca Ilie, înaintemergător, dar al zilei celei 
înfricoşate a Domnului, pe la coptul neghinei pământului: „lată Eu vă trimit pe Ilie 

proorocul înainte de a veni ziua Domnului, sea mare şi înfricoşată” (Maleahi 3,23). 


Lăsat-am întrebările să se ciocnească de toate stăvilarele tainei şi să-şi dovedească 
zădărnicia, izbindu-se de limitele îngăduitului. 

Dincolo este Împărăţia marilor taine ale existenţei. 

Dumnezeu ţine ascunse în mister rânduieli neştiute de îngeri şi oameni. 

Poate că, gândindu-Se la aceste taine ale Tatălui, şi vorbindu-le foarte de departe cu 
câțiva ucenici, lisus s-a transfigurat şi transpus în mister până la aşa măsură că, venind 
apoi la ceilalți ucenici şi la mulţime, pe care i-a găsit aproape certându-se, „toți s-au 
înfiorat şi au alergat să I se închine”. 

Despre aşa ceva nu avem ştire să se mai fi întâmplat. 

Poate că ei au dezlegat „înfiorându-se şi închinându-se” cel mai bun răspuns, vrednic 
de Împărăţia marilor Taine. 


Prislop, Joi XXX 
14.XI11.949 Marcu 9,10-16. 


ÎMPĂRĂȚIA COPIILOR 
- 109 - 


Copiii odihnesc şi refac omul. 

Chiar ei sunt o refacere a omului. Ei rezumă: gingăşia şi frumuseţea, puritatea, 
nevinovăția şi credinţa. 

Chiar pe lisus L-au odihnit copiii. Cei mari Îl amărau mereu. Nu ieşise bine din 
necredincioasa Betsaidă, unde lisus abia tămăduise un orb, n-a izbăvit bine pe Petru de 
„milostivirea” Satanei, când a precizat curajul necesar şi „riscurile mântuirii” (0 
asemănare cu lisus neapărat necesară: concluzia uceniciei), când iată altă probă de 
micime sufletească: În drum spre Capernaum ucenicii se priceau între ei, care ar fi mai 
mare? (Cine ştie dacă Petru a mai avut vreo pretenţie ?). Când i-a întrebat lisus despre ce 
vorbeau între ei pe cale, ucenicii „au tăcut”. Simţeau că au vorbit din ale cui nu trebuie. 
Acela se strămutase din Petru în ceilalți, pe altă temă a celor omeneşti. 

După atâtea, şi de la atâţia - de la toți - lisus avea nevoie de odihnă. Deci „şezând”, 
i-a chemat (Şi de câte ori i-a tot chemat!) şi le-a zis: „De voieşte cineva să fie întâi, să fie 
cel mai de pe urmă dintre toți şi sluga tuturora”. 

Mare înaintea lui Dumnezeu nu poate fi decât omul smerit. Oamenii ajung mari prin 
vitejii, bogăţie, putere, chiar deşteptăciune, dar acestea-s trufie şi cu ea sperii lumea şi 
aşa eşti mare înaintea lumii sau asupra lumii. 

„Lumea” însă nu e cuprinsă în scoarţele Cărţii cereşti. Dar în schimb se scrie un pahar 
de apă dat unui drumeţ, în numele dragostei de oameni. 

Şi luând un copilaş în braţe le-a zis: „Cine primeşte pe unul dintre aceşti prunci în 
numele Meu, pe Mine Mă primeşte şi pe Cel ce M-a trimis pe Mine”. 

Cuvântul poate fi lărgit: dacă mamele ar primi copiii în numele Domnului, ce 
străveziu ar fi în ei chipul lui lisus! Abia atunci şi-ar da seama pe cine au primit prin 
copii. Copiii ajung în braţele lui Dumnezeu, fiindcă ei sunt cel mai aproape de El. Modul 
lor de-a fi e cel mai iubit de Dumnezeu. Întelepţii îl înţeleg pe Dumnezeu ca pe-o 
necesitate în explicarea lumii. Copiii îl au ca pe un bunic de pe celălalt tărâm. lată de ce 
copiii sunt în adevăr, şi înțelepţii pe dinafara lui. 

Găseşti ceva şi cu mintea, dar numai dacă ai o inimă de copil. Aceasta te duce de-a 
dreptul în braţele Adevărului. În ochii copiilor seninătatea e de culoarea cerului. Nu e 
Dumnezeu mai real în Împărăţia copiilor decât într-un tratat de „Mecanică cerească”? 

Dumnezeu şi copiii au înrudirea pe care noi cei mari o pierdem. 
Sfinții sunt nişte mari copii. Departe mai suntem de ei! 


Prislop, Vineri XXX 
15.X11.949 Marcu 9,33-41 


STEAUA DESTINULUI 
„O stea răsare din Iacov” (Numeri 24,17) 
„Am văzut steaua Lui” ( Matei 2,2) 
-110- 


Venirea lui Iisus în lume e pecetea de taină, scrisă pe istoria de extaz a 37 de secole. 

Atâta a fost aşteptat lisus în Israel. 

De multe ori şi-au schimbat țara şi numele ei, de mai multe ori şi-au schimbat numele 
neamului, ba odată şi religia se clătina, dar aşteptarea lui Mesia era o făclie de taină ce se 
transmitea din neam în neam. 

Descrierea vremii lui Mesia, strălucirea Împărăției mesianice era adusă poporului 
aminte în fiecare veac de oameni. 

Însuşi Mesia a fost descris cu de-amănuntul şi Sfintele Scripturi ale Profeţilor 
supraviețuiau inspiraţilor ucişi, mărturie pe când va veni plinirea vremii. 

x 


Israel era destinat de Dumnezeu să fie un popor întreg de apostoli ai Mântuitorului în 
lume. Aceasta era steaua destinului său. 

Ceea ce Avraam a fost în pământul pribegiei sale, ceea ce Iosif a fost în Egipt, la 
curtea lui Faraon şi Daniil în curțile din Babilon, aceea trebuia să fie tot poporul evreu 
pentru toate neamurile pământului. 

Acesta-i sensul mesianic - sensul de destin - al cuvântului lui Dumnezeu către 
patriarhul Avraam: „Şi se vor binecuvânta prin neamul tău, toate neamurile pământului” 
(Geneză 22,18) şi cuvântul către Isaia: „Casa Mea, casă de rugăciune se va chema pentru 
toate neamurile” (Isaia 5 6,7). Ei erau destinaţi, „aleşi” să fie „norul de martori” (Evrei 
12,1) ai lui lisus în lume, şi aceasta cu atât mai vârtos cu cât toată coloana de strămoşi au 
crezut nestrămutat în steaua destinului neamului. 

Credinţa într-un viitor garantat de Dumnezeu, credinţa într-un Om al viitorului, în 
care să se împlinească proorociile, era nota cea mai caracteristică a acestui popor ales. 

De aceea, în afară de iudaism, nici o altă religie nu făcea prozelitism. 

Ei o făceau din fire. Prin ei aşteptau şi păgânii naşterea unui Zeu. 

Sfântul Pavel definind credința şi făcând un larg pomelnic de strămoşi, care au 
ilustrat-o cu viaţa, la urmă dezleagă taina „norului de martori”: „lisus e începătorul şi 
plinitorul credinţei”. (Evrei 11; 12,1-2). 

Deci steaua destinului strămoşilor era „Steaua Lui”. 

lată idealul pribegilor pe pământ, aprins, moştenire de preţ în inima urmaşilor, din 
neam în neam, ideal al sfintei făgăduinţe a venirii Mântuitorului, motiv pentru care 
Biserica Creştină i-a trecut printre sfinți. 

Un sfânt ideal, trăit, te face sfânt: o stea a urmaşilor. 

„Şi nu e decât o singură tristeţe: aceea de-a nu fi sfinți” (L. Bloy). 

Printr-o neînchipuită lucrătură a întunericului însă, poporul iudeu trăieşte şi tristeţea 
aceasta. 

La venirea Mântuitorului, aşa cum a venit: învăluit în smerenie, poporul acesta şi-a 
răstălmăcit destinul: nu i-au făcut lui lisus absolut nici o primire. Şi doar le era în ochi 
sfânta Fecioară Maria, cu care au făcut unica excepţie, în toată istoria lor, de-a o duce în 

Sfânta Sfintelor, să stea acolo 12 ani. 

Magii, înțelepții Răsăritului, căutători şi ei de Dumnezeu, conduşi de „Steaua Lui”, 
dăduseră pe la Irod Idumeul, regele Israelului, întrebând de Pruncul ce S-a născut, ca 
dovadă că pe umerii Lui atârna destinul mântuirii tuturor neamurilor pământului. 

La auzul acestei veşti Irod, în loc să se bucure, „s-a tulburat, şi tot Ierusalimul 
împreună cu el”, drept aceea „adunând pe toți arhiereii şi cărturarii poporului cercetă de 
la ei cu de-amănuntul: «unde este să se nască Hristos? Atunci ei îi răspunseră: În 
Betleemul Iudeii, precum este scris» (Matei 2,3-5). 

Acesta este soborul care a răstălmăcit destinul lui Israel. 

Irod văzând că Magii nu l-au mai băgat în seamă - semn că au ținut Pruncul mai mare 
ca pe el, a pus mâna pe sabie împotriva destinului. 

La aceasta soborul bogoslovilor a fost inexistent. 

„Întru ale Sale a venit şi ai Săi pe Dânsul nu L-au primit” (loan 1,11). 

Care-i explicația, dacă este vreo explicaţie? 

x 

Cel mai urgent interes al evreilor era scăparea poporului de sub stăpânirea romană. 
Potrivit acestui interes politic erau interpretate şi profețiile. Astfel Mesia era identificat 
după profețiile care priveau A Doua Lui Venire, venirea în slavă, şi erau refuzate 
profețiile „Omului durerii” (Isaia 53,3). 

Deci, pe primul plan al aşteptărilor în Israel nu erau adevărul şi desăvârşirea 
interioară a omului - care se puteau foarte bine câştiga şi sub stăpânirea romană, ba chiar 
cu atât mai asigurat, ci aşteptau omul care să ridice stăpânirea politică a lui Israel asupra 
tuturor celorlalte neamuri, iar în materie de religie, monopolizarea ei. 

Nu aşteptau Împărăţia lui Dumnezeu, ei aşteptau de la Dumnezeu Împărăţia lor. 
Aserveau pe Dumnezeu imperialismului. Nu le plăcea smerenia pe care o avea. Le 
trebuia trufia. Şi aşa au rămas pe lângă ispita lor până în ziua de astăzi. 

Aceasta-i „toropeala pe care le-a dat-o Dumnezeu” (Romani 11,8) şi care începe cu 
soborul arhiereilor şi cărturarilor, convocat de Irod în Ierusalim. 

Aceasta ar fi o explicaţie. 

Explicația profetică o dă sfântul Pavel în scrisoarea către Romani: 

„Oare lepădat-a Dumnezeu poporul Său? Ferească Domnul! Dumnezeu n-a lepădat 
poporul Său, pe care dinainte l-a cunoscut. Aşadar întreb: S-a poticnit oare ca să se 
prăbuşească? Ferească Domnul! Ci, prin căderea lor, neamurilor le-a venit mântuirea, ca 
Israel să râvnească la ele. Deci dacă înlăturarea lor a adus împăcarea lumii, ce va fi 
primirea lor la loc, dacă nu o înviere din morţi?” (Romani 11,1-15). Căci precum în 
vremea lui Ilie, care credea că a rămas singurul credincios în Israel, Domnul i-a 
descoperit că are puşi deoparte şapte mii de bărbaţi care nu şi-au lepădat legea, „tot aşa 
şi în vremea de acum este o rămăşiţă, după alegerea darului” (Romani 11,5). 

Aceasta-i rațiunea profetică pentru care creştinilor le e interzis antisemitismul. 
Poporul lui Israel e încă un popor ales, dar pus de-o parte pentru vremuri viitoare, ca „o 
rămăşiţă” a lui, care va împlini totuşi destinele sale ultime. Până atunci însă neamul 
acesta duce în spate, şi face, toate păcatele lumii, frământând lumea şi izbind-o cu 
doctrinele lor, de toate limitele existenţei şi neantului. 

Faptul acesta, considerat prin punctul de vedere paulin, le dă dreptul să aştepte pe 
Mesia al lor să-i izbăvească şi pe ei de imensa povară a păcatelor, adunate de atâtea mii 
de ani. 

Până atunci, râul de sânge ebraic, al cărui izvor e în jertfa lui Avraam şi care creşte 
mereu cu sângele proorocilor, până se revarsă lumii prin cele cinci răni ale lui lisus, e 
Sângele sfintelor Potire, pentru mântuirea lumii. 

Iată de ce Biserica Creştină i-a primit drepții între sfinți. 

Şi „Steaua Lui” se îmbie destin fiecărei peşteri omeneşti, în care se naşte lisus. Şi 
aceasta până la capătul veacurilor. 


Prislop, Duminica sfinţilor Strămoşi 
16.XI1.949 Matei 1,1-25. 


„O PRIVIRE ÎN RAI” 
- 111- 


Dacă strămutăm pilda cu locurile la nuntă în spiritul pildei cu Nunta Fiului de 
Împărat, găsim printre sfinți întâmplări ca acestea: voiau să ştie, câte unii, la ce măsuri 
au ajuns? 

Atunci Dumnezeu îi îndrepta la sfinţi neştiuţi de oameni, dar mai ales neştiuţi în ochii 
lor, care împlineau lucruri simple din poruncile lui Dumnezeu. 

Aceştia erau cu adevărat smeriţi şi smerenia lor îi aducea înaintea lui Dumnezeu la un 
loc mai de frunte la nuntă. Ba unii dintre ei erau socotiți drept neîntregi la minte, iar ei 
aveau o socoteală ascunsă: de-a aduna ocări, care-i umileau cu adevărat. 

Însemnez aci - căci vrednic este - cugetul unei femei simple, dar plin de tâlc: „(...)Pe 
mine păcătoasa, de m-ar lăsa Dumnezeu numai să mă uit puțin în Rai, şi-mi ajunge...” 

N-avem siguranța mântuirii în noi, în puterea noastră. 

Aceasta îi este omului cu neputinţă: să-şi asigure el eternitatea sa. Dar e cu putință, şi 
totul îi e cu putinţă lui Dumnzeu. Dar chiar de-am fi siguri că Dumnezeu ne mântuieşte 
şi încă n-am scăpa de primejdie, fiindcă această siguranță nu s-a dat nimănuia. 

„Cui 1 se pare că stă, să ia aminte să nu cadă!” 

De aceea stăm în provizorat, în nesiguranță, în atârnare de milostivirea lui Dumnezeu. 
Firea noastră nu e întărită ca să poată „sta”. „A sta” până n-am ajuns în stare, şi n-am 
ajuns, e înălţare, care se corectează cu căderea. 

Descurajarea, depresiunea, de asemenea nu e starea de-a sta la masă. 

O ardere în umilință, convins de binefacerea ei, pe mulți i-a folosit şi la mai mari 
măsuri i-a adus, decât pe mulţi dintre nevoitorii conştienţi de sfințenia căii lor. 

Foloseşte a te smeri pe tine însuţi, dar când te smereşte altul mai mult foloseşte. Când 
vom binecuvânta pe cei ce ne blastămă şi ne vom ruga pentru cei ce ne fac nouă rău ? 

Parcă în simplitatea sa, femeia simplă a spus o mare desăvârşire în puţine cuvinte, 
decât pot spune toate cuvintele... 


Prislop, Sâmbătă XXX 
16.X11.949 Luca 14,1-11. 


O DESCOPERIRE ÎN VIS 
-112 - 


Evanghelistul Matei, scriind Evanghelia sa pentru evrei, are scopul de a dovedi că 
lisus e Mesia cel aşteptat şi făgăduit de prooroci. Drept aceea aduce dovada istorică, 
înşirând de câte trei ori patrusprezece neamuri de la Avraam până la Iisus, între care, de 
două ori patrusprezece sunt de la David. Tot acum se împlineau şi cele şaptezeci de 
săptămâni de ani de la Daniil. Acum se împlineau toate proorociile venirii lui Mesia. 

„Deci, dacă a venit plinirea vremii, Dumnezeu a trimis pe Fiul Său, născut din 
femeie, născut sub lege, ca pe cei de sub lege să-i răscumpere, ca să dobândim înfierea” 
(Galateni 4,4-5). Acum s-a împlinit şi proorocia făcută prin Ieremia: 

“Domnul va face ceva nou pe pământ: femeia va mântui pe bărbat !” (Ieremia 31,22). 

Erau însă oarecari dispoziţii aspre ale Legii. 

lisus Fiul lui Dumnezeu era născut mai înainte de veci, fără mamă din Tatăl, iar acum 
se năştea în veac, fără tată din mamă. Legea nu prevedea această unică naştere, decât că 
tot primul născut e închinat Domnului, întrucât unul din primii născuţi poate să fie 
Mesia. 

Legea nu-i prevedea naşterea mai presus de fire. 

Deci, ca să nu se întâmple neorânduieli, neorânduielile erau pedepsite cu moartea. 
Orice fată necăsătorită care năştea un prunc, era ucisă cu pietre înaintea tatălui ei. 

Dacă sfânta Fecioară n-ar fi fost logodită cu bătrânul Iosif, la fel ar fi pățit. 

Dar Iosif, logodnicul Mariei, nu ştia de Buna-Vestire. 

Deci când s-a întors Maria de la Elisabeta, soţia lui Zaharia, mama lui loan 
Botezătorul, trecuseră „ca la trei luni” şi sarcina se observa. Bătrânul Iosif, ştiindu-se 
neprihănit, era într-o mare cumpănă: să o mai ia de soție sau să o părăsească, să fie ucisă 
cu pietre. Deci se gândea să desfacă logodna şi pe Maria să o lase în voia sorții. 

Chiar dacă Fecioara Maria l-ar fi lămurit, şi poate că tot nelămurit rămânea. De aceea 
a intervenit Providența. 

Îngerul Domnului i s-a arătat lui Iosif în vis, zicându-i: „Nu te teme a lua pe Maria” 
sub scutul tău şi a face să fie socotită de lume „nevasta ta”, pentru că sarcina ei nu e de 
la vreun bărbat, ci „de la Duhul Sfânt este”. Sarcina aceasta nu-ţi este spre ruşine, ci spre 
cinste. Tu ai menirea să o acoperi de asprimea Legii, scăpând-o de la moarte. 

Tu ai menirea să scapi Pruncul ce se va naşte, de asprimea tiranului Irod, care va 
umbla să-L omoare. Tu ai menirea să fii ocrotitorul Aceluia căruia îi vei pune numele 
lisus, care se tâlcuieşte Mântuitor, fiindcă El va mântui pe popor de păcatele sale. 

Naşterea Pruncului din Fecioară e împlinirea proorociei făcută de Isaia: „Iată Fecioara 
va lua în pântece şi va naşte fiu şi vei pune numele lui Emanuel”, nume care se tâlcuieşte 
şi corespunde misiunii Lui în lume, adică: „Dumnezeu cu noi” (Isaia 7,14). 

Adică Dumnezeu ia chip de om adevărat, ca să poată vorbi şi suferi la rând cu 
oamenii, să petreacă între oameni, ca om, deşi El e şi Dumnezeu adevărat. 

x 

lată un vis revelator, care a liniştit pe Iosif şi i-a dat curajul tuturor ostenelilor 
viitoare, pe care avea să le facă, şi pentru care Biserica l-a cinstit printre sfinți. 

Una din cele mai fericite treziri din somnul îndoielilor. 


Prislop, Dumineca înainte de Naşterea Domnului 
17.XII.949 Matei 1,1-25. 


TÂNĂRUL BOGAT 
- 113- 


Bogatul auzise că este viață veşnică. 

El o dorea din cauza bogăției sale, cu care dorea să fie veşnic. Aceasta se vede din 
tristeţea cu care a plecat de la Cel Veşnic. 

Tânărul întreabă: ce are de făcut pentru a dobândi veşnicia ? 

lisus îi răspunde scurt: poruncile. Tânărul, vrând să atragă atenţia asupra sa, întreabă, 
care? şi apoi puțin îi pasă dacă la urmă minte: „Toate acestea le-am păzit din tinereţele 
mele!” Şi mai nădăjduia şi o laudă, de aceea mai şi întreabă pe Iisus: „Ce dar îmi mai 
lipseşte?” Dar, în loc să primească o laudă înaintea poporului, primeşte o demascare. 
Zici că ai împlinit toate poruncile, că iubeşti pe aproapele tău ca pe tine însuți; iată ai 
prilejul să dovedeşti cu fapta, lucrul care-ţi mai lipseşte: „Vinde-ţi averile şi le dă 
săracilor apoi vino de-Mi urmează Mie!” 

La această întorsătură a lucrurilor nu se aştepta tânărul fariseu. 

Averile sale nu erau adunate din iubirea de-aproapelui, ci din averea de-aproapelui. 
Pe urmă averea, care nu era toată legitimă, cerea şi certificat moral, recunoaşterea cinstei 
şi corectitudinei şi toată slava deşartă, la care a trebuit să renunțe ruşinat. 

Cu această lecție „a plecat întristat”. 

Tristă bogăție: pe urma întristării tânărului, lisus arată marea piedică a lipirii inimii de 
bogăţie, cu care nu se poate intra în Împărăţie. Ucenicii auzind întreabă înspăimântați: 
„Atunci cine poate să se mântuiască?” că fiecare are câte ceva pe lângă inima lui. Dar 
Iisus le răspunde: „Ceea ce este cu neputinţă la oameni, este cu putinţă la Dumnezeu”. ŞI 


bogăției e că ține inima omului legată aici, şi deformează omul încât nu mai d bose pe 
oameni, ci se înarmează împotriva lor. Pentru „cinstitul” bogat, ceilalți oameni sunt 
„hoţi”. Bogăția măreşte inegalitatea dintre oameni, care naşte ura. 

Atitudinea sufletului față de bogăție trebuie să fie ca a unui administrator al bunurilor 
altuia. Noi suntem economi. Câtă vreme economisim averile după legea iubirii de 
oameni, Stăpânul averii ne-o menţine, dar dacă uzurpăm dreptul lui Dumnezeu, o 
pierdem şi ne pierdem. Trebuie să fim cu avuţia ca şi cum n-am avea-o. „Cei ce se 
folosesc de lumea aceasta să fie ca şi cum nu s-ar folosi de ea” (I Corinteni 7,31). Lumea 
întreagă, condusă după legi împotriva lui Dumnezeu, tot la Dumnezeu ajunge, dar la 
Dumnezeu ca „sfârşit” al lumii. 


Prislop, Dumineca XXX şi a XII-a 
18.X11.949 Luca 18,18-27 şi Matei 19,16-26 


SMINTELELE, FOCUL ŞI SAREA 
- 114- 


„Un om rău” a semănat peste noapte - pe când paznicii dormeau - neghină, zâzanii, 
smintele în țarină. Iar țarina este lumea. 

Va fi sminteală, când faptele voastre nu corespund poruncii: „Aşa să lumineze lumina 
voastră înaintea oamenilor, ca văzând ei faptele voastre cele bune să preamărească pe 
Dumnezeu” dar sminteala cea mai mare va fi când se va propovădui şi impune 
neexistenţa lui Dumnezeu. lisus zice că mai uşor le-ar fi smintitorilor de şi-ar lega de gât 
o piatră de moară şi s-ar arunca în mare. 

Impunerea ateismului e un păcat mai greu ca sinuciderea. 

Dacă mâna ta (faptele), dacă piciorul tău (căile), dacă ochiul tău (punctul tău de 
vedere, principiul ) te smintesc, taie-le, scoate atare ochi de la tine. 

În judecarea faptelor altuia se întâmplă iarăşi o mulțime de smintele. 

Sunt mulţi ochi de scos. Ca decât să vadă rău unde poate nu e, mai bine le-ar fi să fie 
orbi. De aceea a zis Domnul: „A Mea e judecata!” iar voi „Nu judecaţi!” De pildă o 
mulțime de fapte dumnezeieşti şi cuvinte ale lui Iisus au fost sminteală peste sminteală 
în Israel. 

Smintelele sunt judecăți superficiale, prejudecăţi. Acestea ignoră principiile. Căci 
dacă ai şti, ai trăi principiile divine, ai fi curat şi nu te-ai sminti. Sminteala din ale sale 
grăieşte. De fapt cel ce se sminteşte fără de voie se mărturiseşte. 

x 

Focul e al Duhului Sfânt, care sărează, păstrează firea nestricată. Această păstrare e şi 
o asceză voluntară, o jertfă de sine a firii. 

Sarea e şi nevoință şi suferință şi pocăință. Înţelepciunea încă e numită sare. Sare sunt 
şi slujitorii lui Dumnezeu între oameni, ca să nu se strice natura omenească. Deci dacă 

slujitorii nu mai au rolul de sare (fiind cu risc acest fel de a fi), iată vor fi călcaţi în 
picioare. Cinstea lor va fi terfelită. Şi de multe ori, pentru relele peste care au dat 
oamenii, se aude răsturnarea răspunderii în seama slujitorilor lui Dumnezeu. 

Vinovăţia însă e pe din două: 

“Pentru înmulțirea neascultării a luat Dumnezeu sfatul de pe pâmânt” 

Cuvântul a ajuns „predică în pustiu”. 

Cât foc şi sare trebuie să ai, ca să înflorească „pustia” ca şi crinul! 


Prislop, Luni XXXI 
19.XI1.949 Marcu 9,42-50; 10,1. 


CĂSĂTORIA 
- 115 - 


Chiar şi după Legea Vechiului Testament căsătoria e de nedezlegat. 

Ştiind aceasta „fariseii s-au apropiat de lisus, ispitindu-L: se cuvine oare ca bărbatul 
să-şi lase femeia?” 

lisus îi provoacă la Lege. Ei răspund în sensul îngăduirii care a dat-o Moise, cu carte 
de despărțire. Dar lisus, care era la zidirea omului, le-a spus rostul de la începutul zidirii, 
în care nu merge despărțire, fiindcă amândoi alcătuiesc o singură făptură. lisus 
reîntăreşte căsătoria la rostul ei de la începutul zidirii. 

Iisus nu putea pogori raţiunile creaţiei din „motivele” lui Moise. 

De aceea lisus a ridicat căsătoria la rangul de Taină. Deci căsătoria dacă ar fi trăită de 
soți la valoarea şi cuviinţa ei de Taină, ar da şi roade vrednice de Tainele lui Dumnezeu. 
Dumnezeu a ridicat omul la cinstea de colaborator al Său în lume (I Corinteni 3,9; II 
Corinteni 6,1,4). Căsătoria susținută la rangul la care a instituit-o Dumnezeu ar trebui să 
realizeze în progresie geometrică posibilitatea acestei colaborări. 

Dacă în Taina cununiei cei doi sunt o singură făptură, atunci „această făptură ce 
năzuieşte ea?” 

„Odrasle pentru Dumnezeu!” (Maleahi 2,15). Răspunsul Revelaţiei e simplu şi 
categoric. 

La ce e atunci „Hristos cap bărbatului?” (I Corinteni 11,3) dacă nu pentru împlinirea 
unui suspin al firii: „Căci făptura a fost supusă deşertăciunii - nu de voia ei, ci din 
pricina aceluia care a supus-o, totuşi cu nădejde: pentru că dorul statornic al făpturii 
aşteaptă cu nerăbdare descoperirea fiilor lui Dumnezeu, de vreme ce făptura însăşi se va 
izbăvi din robia stricăciunii, ca să se bucure de libertatea măririi fiilor lui Dumnezeu” 
(Romani 8,19-21). 

Fiarele uitau sălbătăcia lor la picioarele sfinților. Sălbătăcia din om e însă robie „de 


fiilor lui Dumnezeu”, atârnă hotărât şi de atitudinea căsătoriților față de căsătorie, fiindcă 
sfinții sunt şi roadele căsătoriei, iar ei, mulți sunt „aleşi”, tocmai din cauza atitudinii 
religioase a părinţilor, mai înainte de-a îi naşte. Aşadar căsătoria are multe motive să fie 
Taină. 

Când familia nu va mai fi întemeiată pe Taină, oamenii vor fi o turmă de fiare 
destrăbălate. 


Prislop, Marti XXXI 
20.XII.949 Marcu 10,2-12 

„S-A SUPĂRAT IISUS...” 
-116 - 


Cât de puțin au înțeles chiar ucenicii sensul căsătoriei se vede din întâmplarea ce a 
urmat îndată după lămurire. Mai mult au înțeles mamele ce-şi „aduceau la El pruncii ca 
să-şi pună mâinile peste ei şi să-i binecuvinteze”. 

„Ucenicii certau pe cei ce-i aduceau”. „lisus văzând aceasta s-a supărat şi le-a zis: 
«Lăsaţi pruncii să vie la Mine şi nu-i opriți!»” 

lată o supărare a lui lisus: supărarea că pruncii nu-s lăsaţi, de mici, să vie la lisus. E 
lucru ştiut că din copilărie aduce omul înclinarea pentru Dumnezeu, indiferentismul sau 
necredinţa. Rar când e altfel. 

Copilăria e intervalul vieţii mai apropiat de sfințenie, mai capabil de credință. Şi 
oricum, în orice domeniu, „credința” e factorul pe care se clădeşte şi pe care se contează. 
Dacă acest factor primordial e înclinat dintru început spre Dumnezeu, vom avea 
„credința în Dumnezeu”, dacă e înclinat împotriva Lui, vom avea „credinţa în 
necredință” şi rar se aud cuvintele îndoielnicului de odinioară: „Cred Doamne, ajută 
necredinţei mele!” 

Filosofia, oricare filosofie, se bazează pe factorul primordial al credinţei în rațiune, 
credinţa în ştiinţă, etc. 

Împărăţia lui Dumnezeu e făgăduită copiilor, oamenilor ce o primesc fără discuţie, ca 
şi copiii, oamenilor ce au venit la Iisus de copii. Deci cum să nu se supere Împăratul, 
când copiii sunt opriți de a veni la lisus, când Iisus li-e interzis? 

Ştim însă că, indiferent cum e dirijată educaţia copiilor, tot Dumnezeu e Tatăl 
sufletului şi cele ce le lucrează educația pe dinafară, pot fi zădărnicite de cele dinlăuntru. 

Conştiinţa e un grai de altă natură de cum poate vorbi omul. 

Cu toate că lucrurile pot să se desfaşoare şi în favoarea necredinţei, totuşi Dumnezeu 
rânduieşte fiecărei generații libertatea de a se decide. 

Mare e răspunderea celor ce opresc copiii de la Iisus: „Mai bine şi-ar lega de grumaz 
o piatră de moară şi s-ar arunca în mare!” (Marcu 9,42). 


Prislop, Miercuri XXXI 
21.X11.949 Marcu 10,11-16 


TÂNĂRUL BOGAT 
= 117 
III 


Sinceritatea acestui tânăr nu poate fi bănuită de fățărnicie, de vreme ce „a alergat şi 
îngenunchind înaintea Lui L-a întrebat” despre viaţa veşnică. 

Obişnuit fățărnicia nu cade în genunchi. lar dacă ar fi fost aşa de mare fățărnicie, 
altfel ar fi vorbit şi lisus. Dar, după ce-şi mărturiseşte tânărul buna creştere în Legea 
Domnului, „atunci lisus căutând la el, l-a iubit şi i-a zis: «una-ţi mai lipseşte: mergi şi 
vinde-ți câte ai şi le dă săracilor, şi vino de-Mi urmează Mie!» 

Era o chemare între cei 70 de ucenici. 

Iubirea lui Iisus ar fi trebuit să-l desfacă de câte avea dar, până în sfârşit, tot l-au 
desfăcut cele de după Înviere. 

[Prislop: 22.X11.949 Joi XXXI, Marcu 10,17-27.] 


„Cu anevoie va intra bogatul în Împărăţia lui Dumnezeu”: 
1. Bogatul de averi. 


) 


(| 
$ 
G 
G 
0 
G 
G 
G 
G 
G 
G 
G 
Ô 
| 
G 
G 
| 
G 
G 
| 
G 
G 
| 
G 
G 
| 
G 
G 


) 


571 


2. Bogatul de succese. 

Despre succese se pot spune aceleaşi lucruri ca şi despre bogății: că umflă. Şi umflații 
nu intră pe uşa cea strâmtă, pe care mulți au redus-o la urechile acului. Beşica mândriei 
creşte din fumurile succeselor. 

Poate că aci se va fi aflând rațiunea pentru care „sunt fericiți 
feriți de înfrângeri. 

Trebuie să învăţăm a privi succesul şi înfrângerea, ca pe doi soli nedespărtiți: doi 
mincinoşi, care ne mint unde ne prind. 


33 A 


înfrânţii, dar nu prea 


[Prislop, 24.111.950] 


ÎNTREBAREA ÎNTREBĂRILOR 
„Cine poate să se mântuiască?” 
- 118 - 


Întrebarea aceasta: a „îngrozit”, a „înspăimântat” şi „înfricoşat” pe Apostoli. 

Ei şi-au pus întrebarea aceasta prima dată. 

Omul nu poate să se mântuiască: nu-şi poate asigura veşnicia sa. De aceea a răspuns 
lisus: „Aceasta-i cu nepuțință la oameni, dar nu la Dumnezeu”. 

Totuşi de ce nu scăpăm de întrebare? 

Întrebarea e provocată de veşnicul din noi (cf. Ecclesiast 3,11). Dumnezeu dezlănţuie 
în noi întrebări la care numai El poate răspunde. 

Iar răspunsul nu-l dă nimănui în cursul vieţii, căci cine ştie, poate că ar sparge limitele 
de acum ale omului. 

Calea mântuirii e arătată de lisus. 

Cine trăieşte şi moare ca Iisus, se va mântui. 

lată un răspuns. 

Prin lisus, Dumnezeu a dat omului răspunsul la întrebarea „Cine poate să se 
mântuiască?” 

Omul trebuie să ajungă el însuşi un răspuns la întrebarea sa. De aceea e o întrebare 
îngrozitoare. Răspunsul îl costă uneori şi viața. Lepădarea de sine, de avere, de toată 
rudenia lumii, de viaţă chiar, pentru lisus şi Evanghelie, toate sunt de fapt răspunsul la 
înfricoşata întrebare. 

Toate aceste riscuri ale lepădărilor asigură „însutit” posesiunea lor „încă în viaţa 
aceasta, în mijlocul prigonirilor”. 

Toată lumea e a ta, când ai renunţat la ea. Atunci eşti mai tare ca ea şi ea ascultă de 
tine. Această renunțare totală asigură „pentru veacul viitor viața veşnică”. 

Fiecare om are țesut în destinul său răspunsul la întrebarea mântuirii. 

Omul trebuie să-şi actualizeze Sensul său în lume. Aşa-şi construieşte răspunsul. De 
aceea întrebarea e perfect legitimă. 

Mai greu e răspunsul răspunzătorilor de oameni: 

„Ori te-or asculta ori nu, tu, fiul omului, să nu te temi de ei, şi de vorbele lor să nu te 
sperii, deşi ei vor fi pentru tine spini şi ciulini şi ai să trăieşti între ei ca între scorpii, să 
nu te temi de vorbele lor şi de fața lor să nu te sperii, ci să le spui cuvintele Mele, ori te- 
or asculta, ori nu te-or asculta” (Ezechiel 2,5-7). 

Trădarea misiunii, sau chiar şi numai împlinirea ei cu „nepăsare” (Ieremia , 8,11) îţi 
pune în pumni sângele oamenilor care mor pedepsiți cu dreptate, după păcatele lor, dar 
cu ei te pierzi şi tu, că n-ai avut pentru ei iubirea, care nu 1-ar fi lăsat să moară. 

„lar dacă tu ai prevestit pe păcătos să se abată de la calea lui şi el nu s-a abătut, atunci 
el va muri pentru păcatele lui, iar tu ţi-ai mântuit viaţa” (Ezechie133, 9). 

Întru atât răspunsul e atârnător şi de om, întrucât ajută sau nu mântuirea oamenilor. 

E răspunsul despre corelaţia în care ne găsim, trăim chiar, ca mijlocitori între 
Dumnezeu şi oameni. 

E un răspuns de răspunderi. 


Prislop, Vineri XXXI 
23.X11.949 Marcu 10,23-32. 


VIAŢA DE ÎNCERCARE 
- 119 - 


Tot ce putem aduna în viaţa aceasta: bogăţie, slavă, cunoştinţă, putere, sunt egale cu o 
bogăţie nedreaptă, neadevărată. 

Totuşi ni s-au dat acestea nedrepte şi neadevărate, spre încercarea înclinaţiei omului. 
Dacă omul se va lipi de acestea e găsit slujitor al mamonei şi păgubaş de Dumnezeu. 
Dacă însă le considerăm ca o avere de încercare, ca pe o seamă de lucruri care nu 
corespund celuilalt tărâm al fiinţei noastre, atunci Dumnezeu ne va da cele adevărate în 
locul celor mincinoase, cele proprii destinaţiei noastre veşnice. 

Cea mai bună interpretare a vieţii acesteia este interpretarea ei ca o încercare, într-un 
mediu care nu-i al ei. 

Dacă viaţa se va simți bine în pământ străin, o putem considera pierdută; dacă sufletul 
se va simţi străin şi călător prin viața aceasta, el este călător spre viaţa adevărată, pe care 
va şi câştiga-o. 

Viaţa aceasta, prin urmare, ni-e dată să se vadă cum ne-o interpretăm: îi dăm un 
înțeles mărginit numai la lumea aceasta, sau înţelesul vieţii trece de limitele lumii? 

„Fariseii, care erau iubitori de argint, râdeau de El.” 

Finanţa lumii „râde” de lisus. 

De cea mai bună interpretare a vieţii, totdeauna se găseşte cineva să râdă. 

Râsul acesta este o reacțiune, care dovedeşte că cele adevărate „ard” cele neadevărate. 


Prislop, Sâmbătă XXV 
24.X11.949 Luca 16,10-15. 


UN OM NOU SE NAȘTE J 
„CARELE PENTRU NOI OAMENII...S-A FACUT OM” 
- 120 - 


Ca să ne dăm seama de semnificaţia cosmică pe care o are Naşterea din Betleem, o 
integrăm între marile referinţe ale lui Dumnezeu la creație. Patru mari intervenţii ale lui 
Dumnezeu fac lumea să aibă o noimă, o explicaţie şi un sens. Acestea sunt următoarele: 

1. Creaţia lumii, 

2. Potopul ei, 

3. Întruparea Mântuitorului, 

4. Sfârşitul lumii, sfârşitul istoriei. 

Intervenţii stihiale, după principalele Sale definiții. Astfel: de două ori Dumnezeu este 
„lubire” şi de două ori „sfârşit”. 

I. „Dumnezeu este iubire”: 1. La zidirea făpturii şi 2. La refacerea făpturii în lisus 
Hristos. 

II. „Eu sunt... sfârşitul”: 1. Precum a fost la potop, prin apă şi 2. La sfârşitul lumii, 
prin foc. „Dumnezeu este şi foc mistuitor” (Evrei 12,29). 

Aceste patru referințe mari ale lui Dumnezeu la creație se întreţes în următoarea 
ordine „istorică”: 

I. CREAȚIA LUMII din iubire şi după definiția: „Eu sunt începutul şi sfârşitul” 
(Apocalipsă 1, 8). Deşi a preştiut totul, dar văzând cât s-a înmulțit răutatea oamenilor, 
„1-a părut rău şi s-a căit Dumnezeu că a făcut pe om pe pământ” (Facere 6,6) şi a zis: 
„Sosit-a înaintea feţei Mele sfârşitul a tot omul” (Facere 6,13) Aşa „s-au deschis toate 
izvoarele adâncului şi cataractele cerului” (Facere 7,11) şi a fost: 

II. POTOPUL. Dumnezeu şi-a dezlănţuit „căinţa”. 

Din nou faţa lui Dumnezeu este iubire: „Aşa a iubit Dumnezeu lumea, încât şi pe 
singurul Său Fiu L-a dat, ca tot cel ce crede într-Însul să nu piară, ci să aibă viaţă 
veşnică” (loan 3,16). E mai mare iubirea aceasta decât iubirea care a creat lumea. De 
data aceasta stăvilarele dragostei se ridică şi aceasta se naşte pe pământ, în persoana lui 
lisus, pârjol de Cer în inimile oamenilor: 

III. ÎNTRUPAREA lui Dumnezeu între oameni. 

Aceasta e proporția cosmică a Naşterii Domnului nostru lisus Hristos. 

De aceea azi se despică istoria omenirii în două şi se începe cu „unu” numărarea 
timpului, în amândouă sensurile lui: spre începutul timpului şi spre sfârşitul lui. Naşterea 
lui lisus în istorie cumpăneşte istoria între început şi sfârşit. De altfel numai întruparea 
Mântuitorului şi e un fapt absolut istoric, dătător de Sens istoriei, iar începutul şi sfârşitul 
creației numai Dumnezeu le ştie (lov cap. 38-42). Lumea şi veacurile sunt un interval al 
existenţei, învăluit de eternitate. Limitele de atingere ale lumii cu Dumnezeu, începutul 
şi sfârşitul, nu mai sunt în ştiinţa omului. 

* 

Naşterea lui Dumnezeu ca om, e fapta iubirii nemărginite a lui Dumnezeu, care 
transfigurează istoria cu Sensul veşniciei. „Din Betleem - spunea profetul - are să vină 
Acela a cărui obârşie e dintru început, şi se suie până în zilele veşniciei” (Miheia 5,1). 
Pentru acest fapt, unic în creaţie, îngerii au propus oamenilor: „Mărire întru cei de sus 
lui Dumnezeu şi pe pământ pace, între oameni bună învoire” (Luca 2,14). 

Cu lisus începe era păcii. 

Cântecul început de îngeri trebuia continuat de istorie. 

Pacea pe pământ e condiționată de mărirea care se dă sau se refuză lui Dumnezeu. De 
asemenea şi pacea sufletului atârnă de aceeaşi condiție. Autonomia rațiunii, autonomia 
societății omeneşti nu se poate constitui ca atare decât cu prețul pierderii păcii, ceea ce e 
de fapt o înfrângere sau, mai sincer, o mărturisire a neajunsului, a tragediei inerente 
construcțiilor fără Dumnezeu. 

Pacea de frică e o reală pierdere a păcii. lisus aduce omului pacea care vine de la 
Dumnezeu. Aceasta e un bun spiritual, care nu poate fi creat sau menţinut de arme. 

Dar nici nu s-a atins bine Dumnezeu de țărâna făpturii omeneşti şi țărâna din 
Ierusalim s-a şi cutremurat şi a pus mâna pe sabie „în legitimă apărare” de Împăratul 
Păcii. 

Nu tot aşa s-au purtat păgânii. Cei trei Crai, înţelepţi şi magi ai Răsăritului vin şi I se 
închină, Îi depun aur la picioare, în semn de dajdie, ca unui Împărat peste ei. Iar în 
calitate de Preoţi Îi aduc smirnă şi tămâie, ca jertfă adevăratului Dumnezeu. Dacă pe 
jidovi i-a cutremurat şi înspăimântat şi numai Naşterea Mântuitorului şi I s-au arătat 
duşmani, reprezentanţii păgânismului în schimb I se închină ca unui Împărat şi 
Dumnezeu. 

Paradoxală primire i-au făcut oamenii: cei ce-L aşteptau de mii de ani, L-au primit cu 
ură, iar cei ce nu-L cunoşteau, L-au căutat cu iubirea. De altfel şi Iisus i-a nedumerit de 
la început: a lăsat tronul Cerului pentru un staul şi tovărăşia îngerilor luminii pentru 
vitele din grajd. Cel ce a împodobit Cerul cu stele se naşte într-o iesle. Probabil locul cel 

mai curat pe care l-a găsit pe pământ, cea mai aspră mustrare a trufiei omenești. 

Numai Dumnezeu, adâncul smereniei, o putea face. 

Naşterea Veşnicului în timp, a atotputerniciei în dulama smereniei, a Celui mai presus 
de ființă prunc în brațele Fecioarei, nu putea rămâne un simplu fapt divers în filele 
timpului. Naşterea lui Iisus nu e un fapt oarecare ca să poată fi ros de dintele vremii, un 
fapt sortit învechirii. 

Observăm că, cu cât timpul adaugă veacuri după veacuri, creând perspectivă, cu atât 
lisus e mai mare şi mai apropiat de noi. Cel născut de două ori, o dată din veşnicie şi a 
doua oară în timp, a antrenat veşnicia în timp, încât veacurile repetă Naşterea Lui ca o 
renaştere a lor. Timpul inevitabil se învecheşte, numai veşnicia e nouă şi mereu aceeaşi. 
Cu veşnicia a învăluit lisus viața. 

„Dumnezeu ne-a dat viață veşnică şi această viaţă este întru Fiul Său. Cel ce are pe 
Fiul are Viaţa; cel ce nu are pe Fiul lui Dumnezeu nu are Viaţa” (I loan 5,11-12). 

Deşi smerit, lisus nu e ca vreunul din oameni, chiar dacă aceştia ar fi culmile omului, 
ca să cârpească cu petece de circumstanță zdreanţa fericirii omeneşti. lisus făureşte o 
nouă ordine spirituală în om. 

lisus s-a integrat naturii omeneşti. De aceea El e mereu viu: şi în Sine ca Fiinţă 
supremă, şi e viu şi în noi ca Viaţă veşnică şi posibilitate nesfârşită de desăvârşire. „Nu 
ştiţi că Hristos este în voi? - afară numai dacă nu sunteţi creştini netrebnici” (II Corinteni 
13,5). „Nu mai trăiesc eu, ci Hristos trăieşte în mine” (Galateni 2,20). „Pentru voi, copiii 
mei, trăiesc durerile de mamă, până ce Hristos va prinde chip în voi” (Galateni 4,19). 
Deci, cum spune Clement Alexandrinul: „Dumnezeu s-a făcut om, ca de la om să înveţi, 
cum se face omul dumnezeu”. Acesta este omul cel nou, făptura cea nouă, omul născut 
de sus, omul cu reflexul veşniciei lui lisus, răsfrânt în afară, în chip simplu, din toată 
fiinţa sa. Fiindcă Iisus e Omul Cerului şi s-a ţesut pe Sine în firea omenească, de aceea 
se impune El tuturor oamenilor şi tuturor veacurilor, cu atât mai mult cu cât ar vrea unii 
să scape de El. 

Iisus cere istoriei decizii existențiale. 

Dar istoria s-a arătat neputincioasă din primele ei zile. Aşa a rămas şi mai rămâne. 
Însă prin faptul că Lisus s-a ţesut destinului omenesc şi prin faptul că omul trebuie să se 
decidă ce face cu Iisus, se explică de ce istoria omului e aşa de zbuciumată şi veşnicia lui 
aşa de hărţuită şi muşcată de şerpii îndoielilor şi contrazicerilor. Aşa se explică de ce 
„pentru lisus oamenii s-au iubit şi s-au urât, s-au măcelărit şi s-au ajutat, au cunoscut 
extremitățile pasiunii şi ale jertfei. De El a atârnat soarta ştiinţei, a frumosului, a rațiunii. 
El este forţa interioară pe care veacurile n-au putut-o istovi” (Couchoud). „Amintirea 
Lui e vie pretutindeni. Pe zidurile bisericilor şi în şcoli, pe vârful clopotniţelor şi al 
munților, pe troițele drumurilor, la căpătâiul paturilor şi al mormintelor. Distrugeți 
frescele bisericilor, luaţi-i icoanele din altare şi de prin case: viața lui lisus umple 
muzeele şi pinacotecile. Daţi foc lturghierelor, ceasloavelor şi cărților de rugăciuni: îi 
veți descoperi numele şi cuvintele în toate cărțile literaturilor. Chiar şi cei ce-L blestemă 
nu fac decât să mărturisească, fără voie, prezenţa Lui” (Papini). 

„Răsunetul tuturor oamenilor mari ai lumii, le-a încetat odată cu zilele lor; şi cine se 
mai gândeşte să moară pentru faima lor postumă. În jurul multora s-a făcut mult mai 
multă gălăgie ca în jurul lui lisus; dar, după mii de ani, iată că numai în jurul lui lisus îşi 
pun oamenii şi astăzi problema pe viaţă şi pe moarte, ca în primele zile. 

Numai Cineva, mai viu ca oamenii, şi care e, cu adevărat, un ideal nemincinos al 
omului, poate înteţi lupta aceasta permanentă între oameni. Şi astăzi, ca în ziua Naşterii 
Sale, unii-L iubesc şi alții-L urăsc. Oamenii sunt antrenați, unii, într-o patimă pentru 
patimile Lui, iar alții într-o patimă pentru misiunea Lui” (Pr. Prof. D. Stăniloae). 

Unii sunt în Destinul lui lisus, alții fără destin, nici sens. 


) 


) 


575 


| Deci, dacă întrebarea „Cine este lisus?” a crescut cu veacurile, şi cere fiecărei 
| generaţii un răspuns decisiv, noi nu putem răspunde decât întru un glas cu Tatăl, întru o 
vestire cu îngerii, întru o propoveduire cu apostolii, întru o mărturisire cu mucenicii şi cu 
| toți sfinţii şi întru o afirmare cu toată creştinătatea de două milenii: 

| Acesta este Fiul lui Dumnezeu, Mântuitorul lumii! 

Saltul permanent al fiecărui Toma, din îndoiala omenească în certitudinea 
| dumnezeiască. Dacă cineva a ajuns la siguranţa aceasta şi o poate acoperi cu viaţa, în 
| acela s-a născut lisus, naştere care-i deschide zarea veşniciei, încă fiind în veac. 
| Cu lisus se naşte şi explicaţia omului şi explicaţia lumii. 


Prislop, Naşterea Domnului 
25 .XI1.949 Matei 2,1-12 


PRIBEGIA COPILULUI 

Crucea lui lisus începe deodată cu naşterea Sa. 

Între ai Săi a venit, dar ai Săi Îl aşteptau cu mâna pe sabie. 

Toţi copiii din Betleem şi împrejurimi: 14.000 de prunci până la doi ani, au fost 
condamnați la moarte. Aşa au trebuit să plătească cu viaţa, cei mai mari nevinovaţi, 
copiii, naşterea lui lisus printre ei. Patrusprezece mii de mucenici. 

Crima aceasta, unică în istoria lumii, a fost prevestită cu vreo şase veacuri în urmă: 
„plângerea şi tânguirea din Rama”. 

Providența divină însă luase înainte răutăţii omeneşti. 

Iosif a fost înștiințat de „Îngerul Domnului” în vis, despre planul ucigaș al lui Irod, 
motiv pentru care trebuie „să se scoale, să ia Pruncul şi pe mama Lui şi să fugă în Egipt 
şi să stea acolo până va fi vestit din nou” ce are să facă. 

„Îngerul Domnului” era Îngerul Pruncului, Îngerul Omului. 

lisus, întrucât Îşi ascunsese dumnezeirea, smerindu-se până la a lua marginile omului 
pământean, avea nevoie de un Înger păzitor. 

Îngerul fiind o făptură de gând, şi mult mai subţire decât gândul omenesc, în temeiul 
tocmirii sale şi a rosturilor superioare pe care are să le păzească, face deşartă ura ucigaşă 
şi planul protivnic. 

Dacă în Vechiul Testament vedem intervenţia îngerilor, ca păzitori ai vieţii omeneşti, 
dar numai unde şi unde, în Creştinism Îngerii păzitori fac parte din iconomia mântuirii 
fiecărui creştin în parte. 

Ei sunt păzitorii - în limitele libertăţii omeneşti - ai darurilor mântuirii. 

Bătrânul Iosif avea acum motive temeinice să creadă prevestirii îngereşti. Drept 
aceea, în aceeaşi noapte pregăteşte caravana pribegiei Fugarului lisus. Aurul Magilor era 
foarte bine venit. 

Călătorie foarte lungă, prin deşerturi, printre fiare şi tâlhari, în țară necunoscută: fugă, 
nu călătorie, răspundere de soarta mântuirii omului: n-o puteau face decât primii mari 
credincioşi ai Copilului, sfânta Sa Mama şi dreptul Iosif. 

Copilul fugar! Dar dus în braţe! 


% 


Astăzi Irod s-a multiplicat: nu mai e familie în care Irod să nu-şi ucidă copiii. Doar 
puţini copii fugari mai scapă cu viaţă! 


OO OO OO OO OO OO 

Irod, „stârpitura deşertului” - căci nu era iudeu Idumeul - îşi omoară prima nevastă şi 
toți copiii cu ea, de teamă ca aceştia să nu-i ia tronul. Era deci un criminal care îşi temea 

domnia până şi de propriii lui copii. A doua nevastă şi cei trei copii cu ea, s-a întâmplat 
să scape. 

Irod însă n-a scăpat de blestemele mamelor celor 14.000 de copii omorâţi. Şi 
blestemele motivate se prind. Astfel despre Irod se ştie că la trei ani după Naşterea lui 
lisus, a murit putrezit de viu, ros de boli ruşinoase şi împrăştiind o putoare pe care 
nimeni n-o putea suferi. A încercat să se şi sinucidă, dar trebuia să fie osânda lui model 
pentru toată omenirea de pedeapsă dumnezeiască, pentru aşa mari fărădelegi. 

Arhelau, urmaşul său în partea Iudeii, e reclamat de iudei romanilor, care, la anul şase 
după Hristos îl exilează în Galia şi ţara i-o anexează Siriei. În timpul domniei lui 
Arhelau fugarii se întorc, după vestire îngerească, însă nu în Iudeia, ci în Nazaretul 
Galileii. 

Evanghelistul Matei care scrie Evanghelia sa pentru iudei, nu scapă nici un prilej de-a 
le dovedi că în lisus se împlinesc toate proorociile, până şi cele de amănunte. E 
impresionant câtă Scriptură ştia vameşul acesta. Astfel nu e trecută cu vederea proorocia 
leremiei despre plângerea şi tânguirea din Rama, nu e scăpată din vedere chemarea 
Fugarului din Egipt şi nici aşezarea sfintei Familii în Nazaret. 

Grija evanghelistului de-a dovedi Providența, adică purtarea de grijă a lui Dumnezeu 
de om, asistența Lui la micile şi marile noastre decizii spre El, ne încurajează să 
călătorim şi noi amărâta noastră viaţă de fugari, sub călăuza unui Înger. 

Călăuza idealului, pentru care şi lisus a fost fugar. 


Prislop, Naşterea Domnului II 
26.X11.949 Matei 2,13-23 


ȘTEFAN, MUCENICUL EVIDENȚEI 

Primul mucenic al Creştinismului! 

Faptul că Biserica îi prăznuieşte pomenirea la Crăciun şi nu la Paşti, cum ni s-ar părea 
mai firesc, după ordinea în care s-au întâmplat lucrurile, ne face să ne gândim şi la alte 
semnificaţii: 

1. La concepția Bisericii despre mucenicie, 2. la naşterea mărturisitorilor în Împărăţia 
evidenţei divine, 3. la noul curaj al urmării şi asemănării cu lisus. De fapt toate acestea 
sunt cam unul şi acelaşi lucru. 

Precum Iisus a lăsat slava Sa de Împărat al Cerurilor şi s-a născut prunc sărac între fiii 
oamenilor, aşa mărturisitorii mucenici lasă sărăcia şi nepuţinţa vieții pământeşti ca să se 
nască în strălucirea cerească a Vieţii veşnice. 

Biserica a considerat mucenia un har excepțional: botezul sângelui, o consacrare a 
sfinţeniei. Biserica veche n-a îndemnat niciodată creştinii să se expună prigoanelor în 
vederea muceniei, dar, pe de altă parte, a stat mult în cumpănă dacă mai e cazul să 
primească iarăşi în sânul comunității creştine, pe cei ce se lepădau de Hristos, de frica 
muncilor, sau să nu-i mai primească. La mărturisirea lui lisus şi a Împărăției Sale nu se 
poate decide un necredincios, decât numai dacă se întâmplă şi cu el o convertire: de la 
evidenţa şi suficiența lumii acesteia, la evidenţa prezentei divine. lar pe Dumnezeu nu-L 
poţi avea evident decât prin Iisus Hristos şi prin Duhul Sfânt. 

De când lisus S-a născut în firea omenească - şi această naştere se repetă în fiecare 
creştin, şi de când Duhul Sfânt desăvârşeşte naşterea lui lisus, Omul Cerului, în noi, 
oamenii pământului, de atunci putem avea această evidenţă interioară despre Dumnezeu, 
care ne dezleagă de lumea aceasta şi de frica cu care vrea ea să ne ţină în lanţuri. 

„Ştefan, fiind plin de Duhul Sfânt, căutând la Cer a văzut Slava lui Dumnezeu şi pe 

lisus stând de-a dreapta lui Dumnezeu. Atunci a zis: lată văd Cerurile deschise şi pe Fiul 
Omului stând de-a dreapta lui Dumnezeu” (Faptele Apostolilor 7,56). 

Reţinem de aci că Ştefan prin Duhul Sfânt a văzut pe Dumnezeu şi Cerurile deschise. 
Deci aşa e posibilă vederea sau contemplația lui Dumnezeu. Rațiunea, neluminată de 
Duhul Sfânt, numai prin bunăvoință Îl semuieşte ca existent, ca într-o noapte fără 
lumină. 

Ştefan le-a ţinut judecătorilor săi o foarte lungă cuvântare, începând de la Avraam, 
care se transforma într-o acuzare, pe care sinedriul o asculta „scrâşnind din dinți”. ŞI, 
deşi toată vremea „toţi cei ce şedeau în sinedriu vedeau faţa lui luminoasă ca fața unui 
înger” (Faptele Apostoţilor 6, 15), totuşi, când l-au auzit mărturisind „că vede Cerurile 
deschise şi pe Fiul Omului stând de-a dreapta lui Dumnezeu”, „a strigat sinedriul, şi-au 
astupat urechile şi au năvălit asupra lui toţi deodată; şi după ce l-au scos afară din cetate, 
au început a-l împroşca cu pietre” (Faptele Apostolilor 7,56-58). 

Ce i-a înfuriat de şi-au ieşit din fire toţi bătrânii sinedriului, de şi-au făcut ei lege să 
omoare pe Ştefan? 

Singură mărturisirea Sfintei Treimi şi faţa lui de înger. 

El vorbea din certitudinea interioară a prezenţei divine. 

lisus prevestise până la ce măsură se țese Sfânta Treime cu omul duhovnicesc: „Dacă 
mă iubeşte cineva, păzi-va cuvântul Meu şi Tatăl Meu îl va iubi pe el şi vom veni la el şi 
la el ne vom face locuinţă” (loan 14,23), şi cuvântul „Tatăl vostru, cel din Ceruri, da-va 
Duhul Sfânt celor ce-L cer” (Luca 11,13). 

Un locuit de Dumnezeu e strămutat în alte evidențe ale existenţei. 

Prezenţa lui provoacă lumea şi o antrenează într-un conflict de limită. Lumea nu mai 
are ce-i face decât să-l omoare mărturisitorii, amăgindu-se că prin aceasta a scăpat de 
realitatea ce-i contrazicea şi mustra cu liniştea. 

Dar sfântul mucenic Ştefan ne mai învaţă ceva: Ultimele lui cuvinte sunt aceleaşi ca 
ale lui Iisus pe cruce. Iată o urmare până la deplina asemănare. În vreme ce sinedriul şi 
cu o gloată la întâmplare îl omorau cu pietre, el se ruga: „Doamne lisuse, primeşte duhul 
meu!” lar pentru ucigaşii săi „a îngenuncheat şi a strigat cu glas mare: „Doamne nu le 
ține în seamă păcatul acesta!” (Faplele Apostolilor 7,60) 

Aceasta era de fapt o desăvârşire: a scuza înaintea lui Dumnezeu crima ce o făcea o 
gloată înfuriată. Aceasta n-o poate face decât puţini dintre fiii oamenilor: acei în care 
iubirea de oameni e mai tare ca moartea, pe care o primesc de la ei. 

lisus a făcut primul dovada atotputerniciei iubirii asupra morţii, iar acum o face 
primul dintre ucenicii-oameni, sfântul mucenic, arhidiaconul Ştefan. 


Prislop, Naşterea Domnului III 
27.XI1.949 Luca 21,12-19 


CREDINŢA ORBILOR 

Condamnat la întunerec pe viaţă! Asta e viaţa orbilor. 

Când a înţeles orbul din Ierihon că trece lisus pe acolo îşi striga nădejdea: „Iisuse, 
Fiul lui David, miluieşte-mă!” Oamenii cei ce mergeau înaintea lui lisus „îl certau să 
tacă”. 

E greu de priceput cum se poate ca mergând cu lisus, să cerți totuşi un orb! Dar multe 
nepricepute face priceputul de om. Orbul însă mai tare striga pe Iisus. Iar isus a poruncit 
să-l aducă la Sine şi l-a întrebat: „Ce voieşti să-ți fac?” Iar orbul a răspuns simplu: 
„Doamne, să văd!” 

Întrebarea lui lisus nu-i fără rost. Deşi era de la sine înțeles ce doreşte un orb, dar 
lisus aducea pe toți oamenii care-L rugau ceva, să-şi precizeze dorința, să-şi concentreze 
sufletul asupra lucrului pe care-l cer de la Iisus. Această precizare, această centrare 
sufletească, e tocmai factorul credință pe care-l trezea Iisus şi mai viu în cei ce-l cereau 
ajutorul. Dovadă că e aşa, sunt cuvintele simple din răspunsul lui lisus: „Vezi!” 
„Credinţa ta te-a mântuit.” Şi îndată a văzut orbul şi a urmat pe lisus, slăvind pe 
Dumnezeu. Şi a făcut aşa şi tot poporul. 

Oare de ce suntem mai credincioşi lui Dumnezeu numai când păţim câte una? De ce 
numai atunci ne rugăm mai din adâncul ființei? Grea e orbia orbilor, dar nu-s uşoare 
deloc nici celelalte orbii, care ne țin legaţi pe fundul mării necunoştinței. Ca să ne 
împăcăm prestigiul rănit îi zicem „marea misterului”, „marele mister” al existenței, 
„ignoramus et ignorabimus”. Dar care din orbii aceştia ai rațiunii a rupt-o cu colegii lui, 
oamenii, şi să cheme „misterul” pe numele lui adevărat: Dumnezeu, şi de la El să ceară 
lumina rațiunii? 

Nu vedem până nu cerem lui Dumnezeu să vedem. Am pierdut simplitatea copiilor, 
deşi mulți înţelepţi mărturisesc că au înţeles mai adânc lucrurile, când s-au constituit 
copil. 

Dar când vedem, ne luăm după lisus (dacă mai întâi am strigat după El şi am înfruntat 
opreliştile oamenilor). Când ni s-au deschis, în sfârşit ochii, ne facem ucenicii Luminii. 

lisus a aprins şi luminile stinse ale cunoaşterii. 


Prilop, Dumineca XXXI 
28.X11.949 Luca 18,35-43 


UN GRĂUNTE DE CREDINȚĂ 

Religia se întemeiază pe grăuntele de credință. Credinţa e factorul sau datul pe care 
am clădit sau nu mântuirea. Cu credinţă cât un grăunte de muştar se dau ca posibile fapte 
mai presus de obişnuit. Dar de vreme ce faptele acestea nu se văd, se poate deduce slaba 
noastră religie, căci „religie” înseamnă legătura omului cu Dumnezeu. 

Noi, necredincioşii, aşteptăm să avem o religie rațională, aşteptăm să-L cunoaştem cu 
măsurile noastre, ca apoi să-i acordăm creditul sau credinţa. Rațiunea - s-a văzut - nu 
poate conferi omului certitudinea aceasta, deşi la obârşiile încercărilor ei, tot o credinţă o 
determină. De aceea scade credinţa. 

lisus, răspunzând odată ucenicilor Săi, care-l „cereau mai multă credinţă”, le-a spus: 
să înceapă prin a crede că o au şi vor sfârşi prin a o avea de fapt. Atunci şi lemnele „v-ar 
asculta”. E drept că nu e în natura omului - aşa cum a mai rămas - ca să mute munţii 
numai cu cuvântul (îi mută uneori cu munca), dar extraordinarul e cu putință lui 
Dumnezeu. „Aveţi credință în Dumnezeu! că oricine nu se va îndoi în inima sa, ci va 
crede că ce va zice se va face, fi-va orice lucru va zice. De aceea, zic vouă: orice cereţi, 
rugându-vă, să credeți că le-aţi şi luat, şi le veţi avea” (Marcu 11,21-24). 

Aceasta e credinţa cât un grăunte de muştar. Aceasta ne-ar da să bănuim că, la 
temperaturile la care se alege aurul ființei noastre de zgura acestei ființe, în firea noastră 
apare modul divin de a fi, de a voi şi de a gândi. Se ştie că gândirea lui Dumnezeu şi 
voința Lui e creatoare a realităţii. Credinciosul în Dumnezeu depăşeşte limitele omului 
de rând, care e creator numai în ordinea conceptelor şi a fanteziei, şi intervine, ca 
Dumnezeu, în ordinea realului. 

Grăuntele de credinţă e de fapt grăuntele de comuniune în care suntem cu Dumnezeu. 
E acelaşi grăunte numit pe alocuri de lisus: comoară îngropată în țarină, mărgăritar de 

mult preţ, sămânţa căzută în pământ bun, aluatul care dospeşte toată frământătura, 
Împărăţia Cerurilor ascunsă înlăuntrul nostru, ete. Cu un cuvânt, e locuire mai presus de 
cuvânt a lui Dumnezeu în firea omenească. Această locuire în om a Sfintei Treimi, într-o 
nevăzută Chenoză, e vădită de semnele inevitabile ale botezului şi ale credinței: 
„(...)Propoveduiţi Evanghelia la toată făptura. Cine va crede şi se va boteza se va mântui; 
cine nu va crede, se va osândi. lar celor ce vor crede, le vor urma aceste semne: în 
numele Meu demoni vor scoate, în limbi nouă vor grăi, şerpi vor lua în mână, şi chiar 
ceva dătător de moarte de vor bea, nu-i va vătăma; peste cei bolnavi mâinile-şi vor pune 
şi se vor face sănătoşi” (Marcu 16,15-18). 

Prin urmare, o credință în numele Evangheliei propoveduite, în numele Botezului 
primit, credință din credință, credință din Duhul Sfânt, credință din Iisus, credință în 
Dumnezeu! 

Credinţa la măsura de fapte nu creşte decât din fapte la măsura credinței. Dumnezeu 
nu ne cere minuni. Acelea le face El. Dumnezeu ne cere viaţa şi conducerea ei potrivit 
Evangheliei. Aceasta-i minunea care se cere de la noi. Celelalte le face El. 

Deci, dacă e aşa, de ce aşa de puţină credinţă se vede pe pământ? 

- Mai întâi nu ştim sigur dacă e chiar puţină. Provocările o vor arăta-o. Din înmulţirea 
necredinţei se poate deduce provocarea credinței. 

O explicaţie ar fi că puţine vieţi i se predau lui Dumnezeu; puţini oameni Îi acordă lui 
lisus stăpânirea absolută peste viaţa lor, şi nu opriţi de frica opreliştilor, ci opriți de 
înşelăciunea amăgitoare a iubirii de sine, care creşte ca o pălămidă în aria vieţii. 

Credinţa e un risc „împotriva” rațiunii, „împotriva” vieții, „împotriva” limitelor 
omeneşti. Câteodată şi împotriva „normalului”. De aceea sfinţii se şi fereau de a face 
minuni, deşi în multe cazuri erau doar dovada iubirii de oameni şi alinarea suferinţei 
omeneşti. Suferinta, până la un loc, e normală naturii omeneşti. E un factor de purificare. 

Dar, ca unii ce trăiau în credință (nu numai vorbeau despre credință - ca noi), sfinții, 
ne-au dezvelit taina grăuntelui de muştar: 

Cât asculți tu de Dumnezeu, atâta ascultă şi Dumnezeu de tine. 

De cine ascultă de Dumnezeu, ascultă şi munţii şi fiarele şi ascultă şi toată natura. 


[Prislop, 29.X11.949 Marţi XXXII, Marcu 11,11-23] 


CA DE LA SINE ÎNŢELES 

Aşa vrea lisus să ne însuşim împlinirea poruncilor. 

Precum nu mulţumeşti slujitorului tău fiindcă te serveşte, iar acela n-are nici un motiv 
să se supere, tot aşa şi noi, faţă de Dumnezeu, nu vom putea avea pretenţia ca Dumnezeu 
să ne mulțumească pentru că l-am împlinit poruncile. E drept că El nu lasă nerăsplătit 
nici măcar un pahar de apă, dat cu dragoste vreunui însetat, în numele Lui, decum lucruri 
mai de seamă. 

lisus nu admite nici lauda de la alţii, nici lauda de sine. A fost lăudat şi lisus de câteva 
ori, dar de fiecare dată a ferit laudele de la Sine. lisus însă s-a bucurat de unii oameni. 

Recunoştinţa era cea mai bună încurăţare, şi lisus o avea, deşi în folosul omului era 
întoarsă. 

Lauda de sine şi lauda de la alţii e slavă deşartă şi ia faptei meritul de-a mai fi 
răsplătită de Dumnezeu. Iubitorii de slavă deşartă îşi iau plata de la oameni, aici. Cei ce 
vor lua plata de la Dumnezeu, lucrează pentru oameni ca pentru Dumnezeu, iar de la ei 
nu le trebuie plată deşartă, sau dacă aceia totuşi le-o dau, ei o întorc lui Dumnezeu. 

lisus vrea ca fapta bună să izvorască natural dintr-o natură bună, într-un chip 


) 


OO OO OO OO OO OO 


Q 
' 
0 
G 
G 
G 
G 
G 
v 
G 
G 
G 
G 
| 
G 
G 
$ 
G 
G 
| 
G 
G 
| 
G 
G 
| 
G 
G 


580 


dezinteresat, cum creşte bobul de grâu şi cum izvorăşte apa din stânci, fără să se 
preocupe de bunătatea lor. Fapta bună e bună numai dacă e acoperită de smerenie. (Nu 
de făţărnicia smereniei sau de interes acoperit.) Smerenia e ca dragostea: nu caută ale 
sale. 

„Vreau ca omul să fie bun, chiar dacă n-ar fi Rai sau Iad”. 

Cuvântul acesta a fost interzis pe vremuri (Charron, 1541-1603), din cauza spiritului 
sceptic care domnea în filosofia timpului, dar adevărul lui rămâne: voinţa unei naturi 
bune, care să facă binele ca pe-un lucru de la sine înţeles. 

O natură bună (îmbunătățită) îşi simplifică de la sine principiile şi îngrădirile. Omul 
s-ar apropia de natura originară, a cărei icoană printre noi, numai copiii o mai au. 


Prislop, Sâmbătă XXXI 
30.XI1.949 Luca 17,3-10. 


IISUS? - NECUNOSCUT... 

lisus a dat şi porunca aceasta: să fie necunoscut. 

Tămăduia pe toţi bolnavii gloatelor care-L urmau şi le poruncea să nu spună nimănui 
nimic. Evanghelistul Matei motivează porunca aceasta cu locul din Isaia proorocul, 
care-L descrie pe lisus ca pe unul ce nu se sfădeşte cu oamenii, nu strigă pe ulițe, nu 
frânge slăbiciunea omenească, nu stinge nădejdile slabe, până când va aduce izbânda 
dreptăţii. 

Dar şi altfel lisus nu iubea propaganda de vorbe, alarmele şi zvonurile de tot felul şi 
toate răstălmăcirile, inevitabile oamenilor. 

Totuşi oamenii cărora le făcea lisus bine, chiar dacă tăceau ei - ceea ce e cu nepuţință 
de crezut, nu tăceau cei ce-i cunoşteau. 

În poporul de rând a fost cunoscut Lisus şi atunci, şi tot aici rămâne cunoscut şi iubit 
mai mult, până când va mai fi credință pe pământ. 

Cărturarii şi fariseii vremii Sale erau cei mai nedumeriți oameni asupra lui Iisus. 
Porunca de a nu fi făcut cunoscut, parcă le-a dat-o tuturor cărturarilor lumii. 

Iată, în sfârşit o poruncă a lui lisus pe care o ţin şi ei. 

Care să fie cauza pentru care lisus e totuşi atât de necunoscut? (Nu ştie nici poporul 
de rând mai nimic despre isus, dar Îl iubeşte.) 

Cărturarii nu-L cunosc şi Îl urăsc. De ce? 

Fiindcă viaţa lor e în contrazicere cu Viaţa lui lisus. „Faptele lor nu-i lasă să creadă în 
Dumnezeu” (Oseia 5,4). „Înţelepciunea nu pătrunde în sufletul viclean şi nu sălăşluieşte 
în trupul supus păcatului. Duhul cel Sfânt, povăţuitorul oamenilor, fuge de vicleşug, se 
depărtează de minţile nepricepute şi se dă la o parte când se apropie fărădelegea” 
(Înţelepciunea lui Solomon 1,4-5). 

Trufia ştiinţei, autonomia rațiunii, magia necredinţei, astea sunt temeiurile pe care 
stau cărturarii vremurilor şi cu ele-L cenzurează pe Iisus. 

Acestora, lisus nu le va fi cunoscut niciodată. 

De aceea lisus a fericit pe cei simpli. 


Prislop, Sâmbătă după Naşterea Domnului 
31.XI1.949 Matei 12,15-21. 

EVANGHELIA SAMARINENCII 

Sau o călătorie misionară a lui lisus. 

O călătorie care iarăşi i-a supărat pe iudei, fiindcă lisus n-a respectat prejudecățile lor, 
de a nu trece prin Samaria. Iudeii predaniilor omeneşti, când aveau vreo cale din ludeia 
în Galileia, ocoleau Samaria, ca să nu se spurce. 

lisus, Samarineanul milostiv, a făcut această călătorie interzisă. Mai mult: intrând pe 
teritoriul samarinenilor, s-a oprit la Sichar, la fântâna lui Iacov, şi a stat de vorbă cu o 
femeie, şi încă cu o femeie stricată. Ba i-a mai cerut şi apă să bea. Închipuiţi-vă ce-ar 
mai fi tremurat de ciudă cărturarii şi fariseii, văzând că lisus le calcă dispoziţiile în 
picioare - prejudecăţi care-i țineau într-o nemaiîntâlnită complicitate. Nici ucenicii, pe 
care-i trimisese în Sichar să cumpere pâine, nu erau tocmai dumeriți, văzând că 
Învățătorul lor „stă de vorbă cu o femeie”. 

Inventarul smintelelor omeneşti să-l terminăm aci. Aceasta e umbra, care va pune în 
valoare lumina. Omul cu umbra, Iisus cu lumina. 

Iată acum lumina Samarineanului misionar. 

Intâi, lisus n-a ţinut seamă de prejudecățile, de îngustimile sau de tâmpeniile care 
căscau prăpăstii între oameni, sau ridicau ziduri absurde. lisus a trecut, simplu, peste 
unele ca acelea, cum ar trece şi acum. lisus n-a prea ales mediul, n-a aşteptat prea mari 
înzestrați la minte, nu s-a ferit de categorii morale dubioase, fiindcă Iisus credea în om. 
lar ca să găsească omul (omul de omenie ascuns şi-ntr-un ticălos), omul cu care vorbeşte 
Dumnezeu, ne dăm seama că pentru lisus era lucrul cel mai uşor. O dovadă despre cât 
crede Dumnezeu în om ne stă Samarineanca, o femeie încărcată de păcate. Şi cu aceasta 
a vorbit Dumnezeu. Femeii acesteia, ostracizata societăţii, Iisus îi încredinţează revelații. 
Nu era capabilă prin fire şi purtare de revelații, dar lisus a trecut-o şi peste neajunsurile 
firii sale, descoperindu-i că o cunoaşte, că-i ştie păcatele, ca oarecând descoperind lui 
Natanael taina copilăriei sale, pe când îl ascundea smochinul (loan 1,48). 

- Văd că eşti Prooroc, văzător de Dumnezeu, deci spune-mi unde-i Dumnezeu, ca să | 
ne închinăm Lui: în muntele acesta, sau numai în Ierusalim? 

Aşa pedagogie are Dumnezeu: îți dă o dovadă că te cunoaşte, şi încă mai bine de cum 
te cunoşti tu însuţi, ca să te salte într-o treaptă sufletească capabilă de revelaţie, stare 
extatică - totuşi în stare de conştiinţă, în care cunoşti şi tu pe Dumnezeu. 

Aşa a făcut Samarineanca cunoştinţă cu Dumnezeu. Bucuria aceasta excepțională a 
făcut-o să-şi uite de păcate, să uite de apa despre care nu pricepea nimic, să uite că 
trebuie să se întoarcă în cetate. Într-o aşa stare de bucurie ţâşnesc în sufletul omenesc 
întrebările ultime, întrebările veşniciei, căci veşnicia ai dori-o fericirii tale, când te 
întâlneşti cu Dumnezeu. Şi aude Samarineanca Adevărul grăindu-i: „Femeie, acum a 
venit ceasul când adevărații închinători se vor închina Tatălui în duh şi în adevăr; căci 
Duh este Dumnezeu, şi cine se închină Lui, în duh şi în adevăr I se cade să se închine” 
(loan 4,23-24). 

Primind Samarineanca o revelaţie, care l-ar fi uimit şi pe Platon, în făptura ei se 
stârnesc toate nădejdile lui Israel, şi-l spune lui lisus Credinţa sa în venirea lui Mesia 
„care ne va spune nouă toate”. lisus îi înlătură şi acest de pe urmă văl de pe suflet, 
spunându-i deschis: „Eu sunt Acela” (loan 4,26). 

La aşa măsură nu s-a descoperit lisus pe Sine decât numai în încă două împrejurări: 
unui orb din naştere care, după tămăduire s-a transformat în misionar al lui lisus, făcând 
de ruşine pe fariseii templului (loan 9) şi pentru fapta aceasta a lui, lisus i s-a descoperit 
cu proprie grăire: Fiul lui Dumnezeu. lar a doua descoperire a Sa, pe față, a fost înainte 
de patimi, când a întărit pe ucenici zicând: „Să ştiţi: Eu sunt Acela de care au grăit 

proorocii!” 

Bucuria aceasta a descoperirii, pe care ţi-o face Dumnezeu, nu te lasă unde te-a găsit: 
te strămută într-un misionar. Laşi toate ale tale, ca Petru: corabia, peştii şi nevasta şi 
casa; aşa a lăsat şi Samarineanca găleata la fântână, fără să bage de seamă că lasă şi pe 
lisus, dar pe care-L ducea acum în inima ei: făclie de lumină în cetatea Samariei. La aşa 
transformare sufletească s-a trezit Samaria. lisus se bucura cu Duhul pentru trezirea din 
Samaria. 

Tocmai ajung şi ucenicii cu pâinea. Dar lisus le spune că alta-i mâncarea care-l 
astâmpără Lui foamea: bucuria misiunii reuşite, bucuria ascultării de Tatăl, a împlinirii 
rostului cu care venise tăvălug peste prejudecățile şi gardurile omeneşti, acestea erau 
pentru lisus, o adevărată odihnă, care stingea cu adevărat tânguirea neputinței, numită 
foame. Când te saturi sufleteşte capătă şi trupul puteri de supravieţuire. Şi aceasta ne 
învaţă lisus. 

Dacă Samarineanca a avut o bucurie care a săltat-o până la întrebările veşniciei, 
bucuria nu L-a lăsat nici pe lisus cu gândul numai în ziua aceea cu soarele în creștetul 
nămiezii. Deci lisus vorbind cu ucenicii, care umanizaseră pe lisus după ei, le lărgeşte şi 
lor gândul până la Secerişul lumii. 

Dar iată că vine o delegaţie: mulți samarineni, care invită pe lisus să rămână cu ei. Şi 
a rămas lisus cu samarinenii două zile (loan 4,40). 

Poate că, impresionat de sufletul samarinenilor, pe care ocolindu-i iudeii nu l-au 
putut strica, lisus să-şi fi însuşit numele sub care s-a ascuns în parabola Samarineanului 
milostiv. 


Bucureşti, Dumineca Samarinencii 
22.V.949 Ioan 4,5-42 


UN DESTIN ÎNȚELES 

Pribegim mulți ani în viață până să ne lămurim un rost în lume. Unii pribegesc toată 
viața fără rost, nici țintă. 

Alții îl caută toată viața fără să-l găsească, sau fără să ştie că l-au găsit. 

Înţeleg prin destin rosturile pe care le-a ascuns Dumnezeu în viaţa fiecărui om şi pe 
care omul trebuie să le desfăşoare la rându-i între oameni. În fiecare ins e sădită o 
intenție a lui Dumnezeu care, prin om, trebuie să devină o creație. Sunt şi destine 
colective. Încă din Vechiul Testament ni se atrage aminte: „Fiţi luători aminte la menirea 
voastră!” (Agheu 1,5,7). 

În creştinism omul e ridicat până la cinstea de colaborator al lui Dumnezeu; iar 
această colaborare e destin. Talanţii - talentele - sunt înzestrările acestei colaborări ale 
lui Dumnezeu cu omul. Lucrând în sensul înzestrărilor, lucrezi în sensul destinului. 

Omul e neliniştit câtă vreme nu ştie ce vrea Dumnezeu cu el, ce vrea Dumnezeu de la 
el. Viaţa nu e un scop în sine, e numai mijloc, e numai cadrul unui destin, sau e în cadrul 
unui destin. 

Mulți se tem de cuvântul destin, ca nu cumva să însemneze pre-destin, prin urmare să 
se trezească într-o doctrină fără libertatea voinței, deci fără conceptul specific creştin al 
responsabilității ultime. 

Cum să nu răspunzi de ce ţi-a dat Dumnezeu? 

Şi cum să nu răspunzi, dacă n-ai făcut ce ţi s-a dat să faci? 

Lucrătorii viei, angajaţi de Dumnezeu iconomi ai creației Sale, nu aveau să răspundă 
pentru că şi-au interpretat arbitrar destinul? Mazoreţii din Ierusalim, care aveau această 

istorie unică în lume, istorie mai mult a viitorului decât a trecutului - Scriptura, nu sunt 
cu atât mai răspunzători, cu cât n-au înțeles destinul ascuns de Dumnezeu în neamul lor, 
în sensul lui Dumnezeu, ci în sensul unei împărății pământeşti? 

Marea răspundere a lui Israel a rămas tocmai vinovăția că nu s-a integrat în viitorul pe 
care i-l destinase Dumnezeu în Scripturi. 

Dar iată că vine Cineva, de Praznicul Paştilor, în Ierusalim, un copilaş de 12 ani, 
„plăcut la chip, cu ochi frumoşi şi păr bălai” ca odinioară strămoşul Său David (1 Regi 
16,20), care-Şi înţelese destinul şi s-a integrat în el, vrând încă de mic, să-Şi aducă şi 
rabinii Templului la reala interpretare a destinului lui Israel. Lucrurile s-au petrecut 
astfel: 

Toţi capii de familie din Israel erau îndatorați, prin Lege, să vie la Ierusalim de trei 
ori pe an. Printre aceste trei zile era şi Praznicul Paştilor. Paştile iudeilor însemnau 
ieşirea din robia egipteană, dar mai însemnau şi ultima zi a robiei, când aşteptau 
îmbrăcați de plecare porunca lui Faraon de punere în libertate. Mai era menţinut în 
Praznicul Paştilor şi Jertfa pe altarul Templului a mielului pascal, sângele căruia era 
semn pe uşa fiecărui israelitean: apărare de îngerul morții, care pedepsea Egiptul. 

Când a văzut copilaşul lisus jertfa şi arderea mielului atunci, Cel ce era personificarea 
iubirii, s-a identificat durerii mielului şi deodată I s-a deschis taina ce o preînchipuia 
această jertfă. 

Această puternică impresie a jertfei unui miel nevinovat a organizat deodată, într-o 
lumină nouă, de viitor, întrebările ce avea să le pună rabinilor, de îndată ce-i va putea 
prinde la vorbă. 

De aceea, după praznic, lisus nici gând n-avea să se întoarcă acasă, până nu afla tot 
ce-L ardea pe El. 

Cum lisus avea 12 ani - vârsta de trecere dintre copii între tineri şi vârsta de admitere 
în şcoala rabinică a Templului, printre tinerii care şedeau la picioarele bătrânilor era şi 
lisus. 

Într-o aripă a Templului, preoții şi rabinii ţineau cursuri de îndrumare în Scripturi, 
prin întrebări şi răspunsuri, în felul cum erau de demult şcolile profeților. 

lisus era printre mazoreții Templului, întrebându-i şi răspunzându-le din Scripturi, 
despre venirea lui Mesia. Bătrânii ascultau copilul şi se minunau de înţelepciunea Lui. Ei 
nu-şi puteau da seama că ei vorbesc cu un copil care şi-a înțeles destinul - misiunea pe 
care o avea în lume: de-a înlocui cu Sine mielul de jertfă. Cu umilinţă de copil, lisus 
repeta texte din Profeţi, arătând înțelesuri mai adânci, pe care mazoreţii le scăpaseră din 
vedere. Bătrânii tâlcuiau numai locurile care dezveleau slava Împărăției mesianice. 
Copilaşul îi întreba mai ales despre locurile din Isaia care priveau suferințele lui Mesia şi 
din Psalmi despre jertfa Mielului lui Dumnezeu. Ce rost au jertfele Templului decât că 
sunt o preînchipuire a jertfei Mielului lui Dumnezeu. 

Dacă de la această întâlnire a lui lisus cu mai marii Templului s-ar fi mers înainte, s- 
ar fi trezit un mare interes pentru religie şi, când lisus ar fi început, la 30 de ani, (vârsta 
legală a dreptului de a învăţa), ar fi găsit căpetenii care să-L primească drept o împlinire 
a Scripturilor. Bătrânii vedeau în El mari făgăduinţe, dar nu le vedeau decât în cercul lor 
îngust. Copilaşul le mişcase inima, cum poate n-o făcuse nici un om până la El. 
Dumnezeu încercă să le dea Învăţătorilor lui Israel o nouă lumină a Scripturilor, 
folosindu-se de nevinovăția de copil a Fiului Său, singura cale care nu le rănea 
îngâmfarea lor de rabini în Israel. Ei nu admiteau ca cineva să-i înveţe. De aceea lisus 
le-a dat impresia că ei sunt învățătorii, iar El şcolarul. Era singura cale atunci, de-a le 
arăta că profețiile mesianice mai au şi un alt înțeles. Dar trufia lor nu le îngăduia să 
recunoască şi altă interpretare a Scripturilor decât aceea care le gâdila pofta lor de 
dominație. Dacă L-ar fi ascultat, tâlcuirea locurilor mesianice, ar fi suferit o radicală 

reformă, în sensul vederilor dumnezeiescului Copil. 
x 

Dar trecuseră fără veste patru zile pentru lisus, dar nu şi pentru Iosif şi Maria, care-L 
căutaseră deznădăjduiți. Când ÎL găsiră între bătrâni, Mama Îi face o duioasă dojană: „Ce 
ne-ai făcut? Tatăl Tău şi cu mine Te căutam!” La aceste cuvinte ale Mamei, Copilaşul le 
răspunde într-un grai neînțeles: „Nu ştiați că în Casa Tatălui Meu Mi se cade să fiu?” Ce 
le răspundea, cu alte cuvinte? Că El nu e fiul lui Iosif, ci Fiul lui Dumnezeu. 

Iisus aflase cine era El şi ce avea de făcut în lume. 

Iată un destin înţeles la 12 ani. 

Întâlnirea cu jertfa Templului şi cu rabinii, i-a fost lui Iisus revelatoare a destinului. 
Deşi aceia ar fi trebuit să recunoască Copilul - şi după Scripturi destinul - iată că lisus 
şi-L cunoaşte împotriva lor, fiindcă cunoaşterea lor era orbită de prejudecăţi politice şi 
nu era orientată spre năzuințele desăvârşirii. 

x 

Dreptul Simeon ÎI cunoscuse pe Copil acum 12 ani, în acelaşi Templu, dar urmaşii 

dreptului nu mai aveau viața lui ca să-L cunoască și el. 
x 

A creşte din copilărie, ars de-o rază a destinului, înseamnă să te pregăteşti pentru o 
operă mare şi severă; iar pentru cucerirea locului ei în istoria oamenilor, înseamnă să te 
aştepţi la cele mai crâncene împotriviri. Oamenii însă nu ştiau cu ce răbdare şi îndârjire 
lăuntrică a înzestrat Providența Copilaşul acesta, căruia i-a încredințat marea misiune a 
mântuirii omului. De atunci nu este între oameni destin mai mare ca al lui lisus. lar lisus 
şi-a asociat la acelaşi destin al Său, pe toți ucenicii Săi de peste veacuri. 

A fi gura Lui, a fi inima Lui, către orice necăjit al lumii, e a face din viaţa ta viaţa lui 
lisus, aşa cum şi Pavel îşi interpreta destinul: „Mie a vieţui este Hristos; iar a muri 
(pentru Acesta) dobândă”. 

De atunci lisus dă omului destinul şi toată energia lui divină. 

lisus e un destin întruchipat. Cine-L ajunge, ştie ce are de făcut! 


Prislop, Anul nou 
1.1.950 Luca 2,20-21; 40-52 


„NU EŞTI DEPARTE DE ÎMPĂRĂȚIE”... 
- 129 - 


Aceasta e poziția cărturarului care L-a întrebat pe lisus: „care e cea mai mare poruncă 
din Lege?” Se vede că avea cărturarul îndoielile lui privitoare la valoarea jertfelor şi 
arderilor de tot, despre care s-a şi exprimat că n-au nici un preț. 

În faţa cărturarului dispăruse şi rostul de simbol şi rostul de icoană nedesăvârşită a 
ceea ce avea să vie: adevărat cu rost şi cu putere. Simplificase jertfele, ceremoniile, 
tipicul, formalismul şi cine ştie până unde ar mai fi mers cu cenzura. 

lisus îi răspunde la întrebare, rezumând Legea în cele două porunci: iubirea de 
Dumnezeu şi cea asemenea acesteia, a iubirii de oameni, pe care lisus le unifică. Deşi 
lisus le-a repetat din Lege, cuvânt cu cuvânt, totuşi e semnificativă exprimarea acestei 
porunci: iubirea lui Dumnezeu e poruncă, data de împlinit „din toată inima”, din „tot 
sufletul”, „din tot cugetul” şi „din toată puterea”. O poruncă repartizată şi pe facultăţile 
sufletului, dar dată şi totalitar sau colectiv sufletului ca întreg. E dată şi conştiinţei şi 
cunoștinței şi sentimentului sau entuziasmului şi voinţei sau chiar iuțimii. 

Căutarea lui Dumnezeu, urmărirea lui Dumnezeu, potrivit cu fiecare facultate în parte 
şi cu toate unificate, e o poruncă inițială sau fundamentală. Poate că tocmai această 

căutare a lui Dumnezeu, la tensiuni ultime şi totalitare, e ceea ce creşte sufletul din 
împărăția veacului acestuia în Împărăţia lui Dumnezeu. Decât că nu-i destul numai să ştii 
aceasta, ci mai trebuie să fii şi existențial angajat în această drama a iubirii şi cunoștinței. 

Cărturarul a „confirmat” răspunsul Mântuitorului, cam din oarecare „superioritate” a 
omului care-şi permite să cântărească până şi răspunsurile lui Dumnezeu. 

lisus, văzând că are cumpănă critică şi deosebeşte bine porunca iubirii de practicile 
jertfelor, i-a zis: „Nu eşti departe de Împărăţia lui Dumnezeu”... 

Enigmatic cuvânt. Poate tocmai de aceea cuprinde o mulțime de răspunsuri. 

Între oamenii sortiți potopului şi Noe din corabie, nu erau la mijloc decât suta de ani, 
cât a lucrat Noe corabia, în ochii lor, şi grosimea corăbiei. Între cele cinci fecioare 
înțelepte şi cele cinci nebune, diferența era o aprovizionare de ulei. Între cei doi tâlhari 
de pe cruce, diferenţa între destinele lor veşnice erau doar câteva cuvinte. Cărturarul 
avea Împărăţia lui Dumnezeu în faţă şi vorbea cu ea, dar n-o vedea de ochi. 

Nu era departe de Împărăţia lui Dumnezeu, dar nu era în Împărăţie. Ce folos că, 
urmărit de-o fiară, scapi până la uşa unei case de adăpost în pădure, dar n-ai avut grijă să 
iei cheia de-acasă. 

Iar isus e nu numai cheia, ci şi uşa Împărăției de scăpare. 

K 


Sunt mulți cărturari „aproape de Împărăția lui Dumnezeu”. Sunt toți cei ce cred în 
Dumnezeu, dar nu cred în Iisus Hristos. Cărturarii moderni au simplificat tot aparatul 
religiei, depăşind cu totul pe cărturarul antic, care a vorbit cu lisus. Aceştia au rămas cu 
un Dumnezeu abstract, care nu le mai cere nimic, nici măcar recunoaşterea existenței. 
Drept aceea se mulțumesc foarte bine cu un Dumnezeu pe care îl deduc ei, creat de ei 
chiar, un Dumnezeu al lor, fie absolut inaccesibil, fie chiar gelos pe propria Sa creație 
care, în ordinea existenței are, fie valoarea de postulat (presupunere ce se impune cu 
necesitate logică), fie valoarea de pură fantezie. 

x 

Fără Revelația lui Dumnezeu în Iisus Hristos, şi fără angajarea în toate consecințele 
concrete ale acestei Revelaţii, cărturarii rămân aproape pe dinafară de Împărăţia lui 
Dumnezeu. 


Prislop, Miercuri XXXIII 
2.1.950 Marcu 12,28-37 


BOTEZUL LUI IISUS 

Viaţa publică a lui lisus e cuprinsă între cele două botezuri: Botezul în Iordan, de la 
Ioan, şi Botezul sfintelor Sale pătimiri, de la iudei. 

Alarma pe care o dase loan, din pustia Iordanului, străbătuse toată Palestina; şi 
oameni simpli o aduseră şi în atelierul de tâmplărie al lui Iosif din Nazaret. 

Iisus recunoscu chemarea. Timpul Lui venise. 

Deşi era văr bun cu loan, nu s-au cunoscut, nu se văzuseră. 

Lui loan i se descoperise doar atât: că şi Mesia va cere botezul său. Deci în zilele 
acelea a venit lisus din Nazaretul Galileii la Iordan, amestecându-se în mulțimea care se 
boteza. lisus n-avea vreo vinovăţie de spus, dar s-a făcut una cu păcătoşii, mergând pe 
calea pe care ne-o va da de urmat. 

loan, care auzise tot pomelnicul fărădelegilor, s-a mirat că înaintea lui vine un Om 
fără prihană, a cărui sfinţenie o simţea sufletul şi privirea sa aspră. 

Deci loan Îl oprea pe Iisus, simtindu-se el păcătos şi cerându-i botezul. Trebuia însă 

împlinită Dreptatea - adică Legea. Căci toată predica lui loan, botezul cu care boteza 
mulțimea, nu aveau alt rost decât, după înseşi cuvintele lui Ioan: „,...ca (lisus) să fie 
arătat lui Israel” (loan 1,31). loan s-a supus rânduielii dreptății. 

Mâna de ţărână a zidirii a botezat creştetul Ziditorului făpturii. 

lisus, neavând nimic de mărturisit, se ruga. 

În faţa Sa se deschidea o eră nouă: era creştină. 

Cerurile se deschid. Lumina dumnezeiască se revarsă peste făptură şi Fiu; iar 
deasupra capului lui lisus, Duhul Sfânt, luând chip de porumbel şi învăluindu-l fruntea, 
simbolizează Domnului Păcii o cunună. 

Iar glasul Părintelui ÎL mărturiseşte: „Fiul Său prea iubit”, în care a pus toată iubirea 
Sa pentru oameni. Aceasta e Teofania creştină (Arătarea lui Dumnezeu în Treime). 

loan a văzut acestea şi a mărturisit că „Acesta este Mielul lui Dumnezeu care ridică 
păcatul lumii. Acesta este Fiul lui Dumnezeu” (loan 1,29-34). 

Cu această mărturisire, sub autoritate de prooroc, misiunea lui Ioan se încheie: „De 
acum El trebuie să crească, iar eu să scad!” (loan 3,30) 

Dacă la botezul lui Ioan, lisus n-a avut de mărturisit nici un păcat, misiunea Lui avea 
să-L încarce - pe nedrept - de toate fărădelegile lumii. El, sfinţenia întruchipată, avea să 
se facă pentru noi „păcat”, pe care avea să-l țintuiască pe cruce, spălând omul în al 
doilea botez al Sfântului Său Sânge. Căci deşi era Domn al Păcii, venirea Lui era 
străfulgerare de sabie a unei alte Împărăţii decât cea așteptată de Israel. Deşi El era 
temelia întregului ritual ebraic, deşi spre El conduceau toate umbrele, simbolurile şi 
jertfele Templului, lisus va fi „găsit” şi „strigat” vrăjmaşul şi distrugătorul lor, de către 
victimele „umbrelor”. Deşi El dase Legea lui Moise în Sinai, lisus va fi arătat la tot pasul 
ca un călcător de Lege. Deşi venise ca să strice lucrăturile diavolului, va fi vorbit că 
lucrează cu mai marele dracilor, că are pe Belzebul. 

Nimeni nu L-a înţeles; de aceea toți s-au simțit datori să-l stea împotrivă. 

Dar El s-a făcut om, una cu noi: trebuia să ia povara păcatelor şi a blestemelor 
omeneşti. Cel fără de păcat trebuia să sufere ocara păcatului. lubitorul de pace, dătătorul 
păcii trebuia să rabde la un loc cu vrăjmăşia; chipul adevărului trebuia să sufere palmele 
minciunii; floarea neprihanei, gunoiul spurcăciunii. 

Pentru lisus tot păcatul era o tortură. 

Pe umerii lui lisus, care-Şi lăsase slava Sa de Dumnezeu, ca să îmbrace slăbiciunea 
omenească apăsa, ca pe-o temelie, răscumpărarea lumii de sub tirania păcatului. De 
braţul Lui atârna mântuirea omului, iar cealaltă mână o întindea să prindă atotputernica 
iubire a lui Dumnezeu. 

Acestea se topeau în rugăciunea lui lisus pentru oameni, în apele înfiorate ale 
Iordanului. „EI a luat asupra-Şi durerile noastre şi cu suferinţele noastre S-a împovărat” 
(Isaia 53,4). 

Confirmarea glasului lui Dumnezeu L-a întărit pe lisus pentru destinul Său în lume, 
care avea să fie apoi întărit cu al doilea botez, pe cruce. Cu aceasta lisus a fost încărcat 
de Dumnezeu cu „fărădelegile noastre ale tuturora” (Isaia 53,6). lisus mărturisea acum 
toate păcatele omului. 

Şi iarăşi S-a rugat lisus de iertare, pentru om - ucigaşul lui Dumnezeu. 


Prislop, Botezul Domnului 
12.1.950 Matei 3,13-17 

IOAN, CAPĂTUL PROOROCILOR 

Ioan era ultima solie pe care a trimis-o Dumnezeu lui Israel. 

El avea misiunea să arate pe Mesia - lisus - şi să-l netezească înainte calea, spre inima 
lui Israel. 

Cum loan era „în duhul şi puterea lui Ilie” - cel mai mânios prooroc - se înţelege 
dintr-odată şi asprimea lui sălbatică asupra păcatelor. 

„Dumnezeu nu trimite soli pentru a linguşi pe păcătoşi, soli de pace, ca să legene pe 
oamenii răi într-o siguranță de pace cu Dumnezeu. El pune poveri grele pe conştiinţa 
făcătorului de rele şi-i străpunge sufletul cu săgețile remuşcărilor. Trimişii lui Dumnezeu 
aduc la cunoştinţa păcătoşilor judecăţile Lui îngrozitoare, ca să adâncească simţul stării 
lor nevoiaşe, ca să le scoată din adâncul inimii strigătul: «Ce să facem ca să ne 
mântuim?» Atunci, mâna care ţi-a umilit fruntea până în țărână, ridică pe cel pocăit; 
glasul care a mustrat păcatul şi a făcut de ruşine îngâmfarea şi ambiția, întreabă cu cea 
mai duioasă iubire: «Ce doreşti să fac pentru tine?». 

Ura împotriva Romei mocnea la culme. 

În pustia Iordanului, Ioan striga răspicat şi plin de nădejde: „Pocăiţi-vă căci s-a 
apropiat Împărăţia Cerurilor!” „S-a apropiat” până aci proorocii o prevesteau ca pe-un 
fapt al viitorului îndepărtat; acum Împărăţia mesianică era înaintea porţilor. 

Ioan denunța corupția națională de la talpă până la coroană. 

Înştiinţările solemne de la Dumnezeu i-au alarmat pe toţi. 

Mulțimile veneau să-şi mărturisească păcatele şi să se boteze de la loan. Printre 
gloate se strecurau şi mulţi cărturari şi farisei, care nu voiau să piardă prilejul de-a se 
arăta, tot ei, în fața mulțimilor, ca oamenii cei mai sfinți. Tainele lor vinovate nu 
rămâneau ascunse de ochii lui loan. Duhul lui Dumnezeu îi descoperea proorocului că 
aceştia-s oportunişti. Făceau pe prietenii, ca să-şi asigure demnități când va veni Mesia. 

„Pui de vipere!” „Ce credeţi, că scăpaţi de urgia viitoare?” N-aveţi scăpare fără roade 
de pocăință! Avraam nu vă va putea scăpa, fiindcă faptele voastre nu sunt faptele lui 
Avraam. Acum securea stă la rădăcina pomilor netrebnici şi focul aşteaptă alăturea. 
Valoarea unui pom o hotărăsc roadele, nu numele ce-l poartă. Mărturisirea credinței fără 
îndreptarea vieţii, n-are nici o valoare. Pentru păcat, Dumnezeu este foc. Deci, sau te 
desfaci de păcat sau vei fi ars cu păcat cu tot. Şi cum era multă viță sălbatecă, mulți pomi 
pădureți şi foarte multă pleavă în Israel, mulţi începeau să simtă focul lui Dumnezeu 
arzându-i. Într-unii se aprindea focul pocăinţei; într-alţii focul mâniei şi al fărădelegii. 
Irod, ars de mustrarea proorocului, făcea parte dintre cei din urmă. 


Prislop, 
12.1.950 


ÎN PUSTIA CARANTANIEI 
- 132 - 


Precum în ordinea naturală a lucrurilor, aşa şi în ordinea spirituală, a destinelor, nu 
lipsesc verificările. Oriunde te afli trebuie să-ți ştii puterile şi să-ți cunoşti împotrivirile. 

Deşi lisus îşi avea un destin lămurit, încă de la 12 ani în Templul din Ierusalim şi 
confirmat în pustia Iordanului la 30 de ani, totuşi n-a fost scutit de verificarea lui în 
pustia Carantaniei. 

Între aceste două pustii cresc marile destine. Într-una se nasc, în a doua se verifică. 
Abia oamenii marilor singurătăți pot să învingă, ca pe-un lucru cunoscut, singurătatea lor 

între oameni. Oamenii mărunți, bursierii vieții, se acomodează lumii, n-o combat ieşind 
din ea în pustie. Oamenii împovărați de un destin însă, caută să acomodeze lumea la ei. 
De aceea ei ies din lume şi-şi meditează destinul în liniştea marilor singurătăți. Ei trebuie 
să iasă în pustie. „Duhul L-a mânat (pe lisus) degrabă în pustie” (Marcu 1,12). 

Deci Iisus a mers în pustie din ascultare, „mânat de Duhul Sfânt”. 

Nu EI, de la El, a mers să postească - şi încă până la istovire. 

Nu El a chemat ispita. Ea trebuia să vină, ca la tot omul. 

Simţi o misiune? Împotrivirile te-aşteaptă! 

De aceea ai nevoie de post şi rugăciune către Cel Atotputernic, care ţi-a dat misiunea, 
să o sprijinească. Acestea oţelesc sufletul în faţa adversităţilor, în faţa jertfei. 

Cunoaştem pustia Iordanului: loan învăţa pe oameni lupta cu ei înşişi, lupta pocăinței. 
În pustia Carantaniei, coama unui munte uscat, nu locuiau decât fiarele, vulpile şi şacalii. 
Aici a venit lisus. lar la sfârşitul celor 40 de zile, cu a căror număr s-a numit însăşi 
pustia, a venit şi fiara cea mare: diavolul. 

Fioroasă întâlnire: lisus şi diavolul: antipozii singurei dialectici ireductibile. Singurii 
între care e exclusă, din principiu, orice înțelegere sau compromis. 

Atunci de ce s-au întâlnit? 

- Ca această neînțelegere absolută între Dumnezeu şi Satana, să devină neînțelegere 
absolută şi între oameni şi Satana. 

Ei s-au mai întâlnit odată, înainte de zidirea omului pe pământ. Atunci a plănuit 
Lucifer uzurparea lui Dumnezeu: dar cu aceasta „ca fulgerul a căzut din Cer” (Luca 
10,18). Pe pământ a găsit omul, prima pereche de oameni, pe care i-a înşelat şi i-a scos 
din ascultarea lui Dumnezeu în ascultarea sa. I-a scos din starea fericită a contemplaţiei 
lui Dumnezeu, în nefericirea de a-l vedea pe el, şi pe ei înşişi goi. I-a aruncat în tragedia 
cunoaşterii contrazicerii, a cunoaşterii răului, a nefiinţei sau nimicului. 

Diavolul ţinuse minte metoda cu care a câştigat la început: îi strecurase omului 
îndoiala în Dumnezeu. 

Cu aceeaşi perfidie se furişează şi acum înaintea lui Iisus, acestui Om nou, care nu 
venise în lume pe calea poftelor firii şi care, deşi la 30 de ani, nu făcuse nici un păcat. 
Diavolul veni „ca înger al luminii” să-l propună primul păcat: îndoiala. 

De sorții acestei întâlniri fioroase, a lui lisus cu Satana, pe câmpul de luptă al acestei 
lumi, avea să atârne soarta mântuirii omului. Satana, duşmanul lui Dumnezeu, era şi 
duşmanul omului, căruia îi falsificase orientarea în lume, îl robise şi pe om destinului 
său decăzut. 

„De aceea a venit lisus în lume, ca să strice lucrările diavolului”. „In hoc apparuit 
Filius Dei ut dissolvat opera Diaboli? (I loan 3,8). Acesta e unul din înțelesurile 
„mMântuirii” - izbăvirea de sub tirania diavolului. 

El nu putea să nu vină să-şi apere „stăpânirea”. 

El „trebuia” să facă şi pe Iisus să „cadă” în îndoială de Dumnezeu, în „stăpânirea” sa. 

„Dacă eşti tu Fiul lui Dumnezeu” arată-ţi puterea ta şi ieşi din cleştele acesta grozav 
al foamei „poruncind pietrelor să se facă pâini”. 

Propunerea diavolului cuprindea toată perfidia răului: voia să arunce pe lisus în 
îndoială de dumnezeirea Sa. Diavolul întindea lui lisus o dilemă: dacă crezi despre Tine 
că eşti Fiul lui Dumnezeu, ia pâini din pietre. Dacă nu faci, e semn că Te îndoieşti; dacă 
nu poţi face e semn că te-a părăsit Dumnezeu, te-a mințit. Dacă vei face, Tu părăseşti pe 
Dumnezeu şi-ţi grijeşti singur de viața Ta. De fapt aceasta şi urmărea diavolul: nu 
urmărea să se convingă el că lisus e Fiul lui Dumnezeu, ci voia să-L compromită pe 
lisus, împingându-L prin foamea firii, să facă o minune pentru Sine. Aceasta n-ar mai fi 
fost o minune pentru iubirea de oameni, ci una pentru iubirea de Sine. 

Dar în Iisus nu se află iubirea de Sine. Îndoiala de Dumnezeu nu I-a putut-o strecura 

în inimă. lisus nu i-a făcut minunea cerută, deşi putea să facă din pietre nu numai pâini 
ci şi fii lui Avraam şi putea şi pe el, pe diavolul, să-l încremenească într-o piatră a 
pustiei. 

Dar lisus n-a venit în pustie în Slava Lui de Dumnezeu, ci în firea smerită a omului, 
ca în aceasta să bată pe diavolul. lisus nu avea acum să lichideze pe diavol, ci avea să 
dezrobească libertatea omului de sub tirania lui, chiar sub focul ispitelor sale şi chiar în 
condiţia aceasta de oameni, cu fire slăbită de păcat. 

Un răspuns totuşi i-a dat lisus: „Scris este: nu numai cu pâine va trăi omul, ci şi cu tot 
cuvântul ce vine de la Dumnezeu”. 

Cel ce ţine în suferințe neamul omenesc, propunea lui lisus minunea ieșirii din 
suferință. O propunere la aparenţă rațională. 

Acestei „raţiuni” perfide lisus îi răspunde cu „Scris este”, îi răspunde cu Revelația. 

Vicleanul ia şi el Scriptura. Căci dacă n-a isprăvit nimic cu acul îndoielii, încearcă o 
săgeată mai ascuțită: ispitirea de Dumnezeu: verificarea concretă a Scripturilor: altă 
îndoială! „Dacă eşti Fiul lui Dumnezeu, aruncă-Te jos de pe aripa Templului, că «scris 
este» „Ingerilor Săi va porunci să Te sprijinească, să nu loveşti piciorul Tău de piatră”. 

Dar capătă răspunsul categoric: „Şi iarăşi «scris este»: ispitirea de Dumnezeu e 
interzisă!” - Până aci cu îndoiala, această „virtute” a raţiunii. 

Nu-i mai rămânea diavolului decât legitimarea nebuniei sale: cumpărarea lui lisus. 
Deci, de pe vârful unui munte înalt I-a arătat, într-o clipită, toată strălucirea împărăţiilor 
pământului, - toată slava lor deşartă, toată minciuna lui îmbrăcată în trufie „Toată Ți-o 
dau ie, închină-Te mie!” 

Diavolul credea (şi crede nebuneşte) că de la căderea lui pe pământ şi mai ales de la 
căderea omului în „lumea” aceasta a lui, lumea aceasta e a lui. Acum făcea marea 
concesiune: voia să i-o dea lui Iisus. „Şi aşa ai venit să mi-o iei. Închină-Te mie şi Ţi-o 
dau”. 

Trufia dă lumea (deşi era o danie mincinoasă şi perfidă) numai să rămână ea 
deasupra. 

lisus îi răspunde diavolului că cere o închinare interzisă: „Singur lui Dumnezeu se 
cade să I te închini”. „Înapoia Mea satano!” 

Atunci i-a simțit Satana puterea dumnezeiască, căreia a trebuit irezistibil să se supună 
şi să se plece. 

Şi a plecat Satana „până la o vreme” când, prin oamenii robiți de el şi slugi ale sale, 
L-au dus pe lisus în a doua pustie fioroasă: dealul Golgotei şi i-au spus aceleaşi cuvinte 
ale începătorului răutăţii: „Dacă eşti Tu Fiul lui Dumnezeu, pogoară-Te de pe cruce şi 
vom crede în Tine!” (Matei 27,40) 

Răspunsul lui lisus a fost Învierea. Dar pentru ei nici acesta nu era răspuns fiindcă ei 
nu erau fiii învierii, ci fiii diavolului. 

K 

Diavolul a fost luat de unii drept delegat al rațiunii, care cere lui Dumnezeu evidențe. 
Iisus i-a refuzat diavolului orice dovadă a dumnezeirii Sale. 

A concede diavolului delegația rațiunii „a celui mai înalt for omenesc”, înseamnă a 
nu fi departe de raționamentul demonic: a-ți încredința rațiunea diavolului şi nu lui 
Dumnezeu, înseamnează a lua locul diavolului împotriva lui lisus. 

Orice răspuns ar fi dat lisus, altul decât a dat, nu dovedea diavolului nimic. De aceea 
nu i-a răspuns. 

Aceasta e rațiunea divină. 

„Raţiunea” demonică cere lui Dumnezeu „dovezi”. 


Rațiunea divina rămâne în certitudine, în atârnare şi închinare de Dumnezeu. 
K 

De atunci aceste două raţiuni se luptă în pustia fiecărei vieţi omeneşti. Dacă eşti om şi 
vrei „dovezi” trebuie să te lupţi cu Dumnezeu, ca într-o noapte, Iacov. 

Vai de tine de vei învinge tu pe Dumnezeu: 

Vei constata pe câmpul tău de luptă că învingătorul a fost diavolul. 

Iată ce a „câştigat” Iuda. 


Prislop, 
5.11.950; 24.111.950 


ÎN DUMINECA ORTODOXIEI 
- 133 - 


Sunt doi Toma în viaţa lui lisus. Unul e Natanail la începutul activității 
Mântuitorului; iar al doilea e Toma la sfârşitul ei. Primul îl recunoaşte Împăratul lui 
Israel şi Fiul lui Dumnezeu. Al doilea îl recunoaşte Domnul său şi Dumnezeul său. 

Natanail recunoaşte în lisus persoana ideală a lui Mesia. 

lisus se numeşte pe sine Fiul Omului, adică omul aşa cum îl gândise Dumnezeu la 
început, omul pe care trebuie să-l ajungem. Natanail recunoscu în lisus icoana omului! 

x 


Precum la început Iisus era ținta lui Israel, pe care-l aşteptau ca pe ultima nădejde a 
unui popor oropsit, aşa acum Iisus este aşteptarea istoriei. Relele pe pământ aşa de mult 
vor strânge oamenii, încât nu mai rămâne istoriei altă soluție decât sfârşitul ei. 

Cei ce-L aşteaptă pe Iisus, aceştia se poartă în istorie ca El. 

Pentru scurtarea suferințelor lor - fiindcă nu poți fi în lume şi să crezi în Dumnezeu 
fără să fu prigonit ca El - pentru aceia zice Sfântul Pavel, aşa să vă purtaţi, răbdând cu 
credinţă şi grăbind venirea Domnului. 

O trăire a vieţii lui lisus, a primejdiilor la câte te expune aceasta, grăbeşte sfârşitul. 

x 

În veacul al VIII-lea al erei creştine a fost, printre altele, o mare luptă pentru icoane. 
A trebuit un sobor ecumenic, ultimul sobor, al VI-lea, să apere cinstirea sfintelor 
icoane. Atunci erau iudeii care pârau icoanele la împăra i, precum că sunt chipuri 
cioplite şi închinare la lemne. Deşi atunci s-a pus capăt răutăţii şi multe veacuri icoanele 
au fost în cinste, astăzi iarăşi li se găseşte vină. Atunci li se zicea că-s o închinare greşită 
lui Dumnezeu. Azi vina lor e că amintesc de Dumnezeu. 

Dar mai e o icoană în primejdie: icoana lui lisus, pe care o avem în noi în fiecare; căci 
de la Botez fiecare suntem destinaţi să fim o icoană a lui Iisus. Împotriva acestei icoane 
a lui lisus în om, se dă azi o luptă mai vrăjmaşă ca odinioară împotriva sfintelor icoane. 

Se dă o luptă împotriva icoanei omului ! 

- Unde-i sunt apărătorii!? 


Prislop, Dumineca I-a din post 
26.11.50 Ioan 1,43-51 


NEBIRUITELE ARME POSTUL ŞI RUGĂCIUNEA 
- 134 - 


Pocăinţa ninivitenilor e o pocăință cu răsunet. 

Mai aveau 40 de zile şi-i aştepta soarta Sodomei. Iona proorocul a fost forțat să se 
ducă să le spună, să se pocăiască, altfel peste 40 de zile toți vor pieri. Cetatea era păgână, 
Jona evreu. Pântecele chitului şi fundul adâncului l-au făcut să treacă peste îndoielile 

sale misionare şi astfel să dea lumii, pentru toate veacurile sale, acest model de 
rugăciune şi post care, în ultimele zile dinaintea dezastrului, au schimbat osânda morții 
înfricoşate, în model de ascultare de Dumnezeu. 

Fărădelegile puternicei cetăți ajunseseră până la Cer. Iona le vesteşte pieirea: „Mai 
sunt 40 de zile şi Ninive va fi pierdută!” 

„Atunci ninivitenii, ne spune Scriptura, au crezut în Dumnezeu, au ţinut post şi s-au 
îmbrăcat în sac, de la cei mai mari până la cei mai mici.” A ajuns vestea până la 
împăratul Ninivei. Acesta s-a sculat de pe tronul său, şi-a lepădat veşmântul împărătesc, 
s-a acoperit cu sac şi s-a culcat în cenuşă. A trimis crainici în cetate să dea ordin 
împărătesc: „Oamenii, ca şi dobitoacele, vitele mari ca şi cele mici să nu mănânce nimic, 
să nu pască şi să nu bea apă. lar oamenii să se îmbrace în sac şi către Dumnezeu să strige 
din toată puterea, şi fiecare cu pocăință să se întoarcă de la calea lui cea rea şi mâinile lui 
să nu mai săvârşească fapte silnice. Cine ştie, poate că Domnul iarăşi se va îndura şi va 
opri în loc iuțimea mâniei Lui, ca să nu mai pierim!” (Iona 3,5-9). 

Tâlcuirea cea mai bună a acestei pocăinţe colective o dă sfântul loan Gurădeaur, 
zicând: „Era ciudat să vezi cum sacul se bucură de mai multă trecere ca purpura. Căci 
ceea ce n-a putut face porfira a izbutit sacul, ce n-a putut duce la bun sfârşit coroana, a 
izbutit cenuşa. Căci beţia şi lăcomia au zguduit cetatea şi era să o dărâme; iar postul a 
pus-o în picioare când se clătina şi era gata să cadă” (Sfântul loan Gurădeaur, „Despre 
pocăință”, Sibiu, 1938, p. 49). 

În faţa marelui Babilon al lumii moderne mai sunt numai două zile: O zi de 
milostivire „Astăzi” (Evrei 3,7,13), şi „o zi a mâniei” lui Dumnezeu (Isaia 61,2) - ziua 
judecății de pe urmă, care poate fi mâine. 


Prislop, 
19.11.950 Matei 6,14-21 


LEPĂDAREA DE SINE 
- 135 - 


Este în noi o mică - uneori chiar mare - contrazicere. 

Este duhul iubirii de sine care jertfeşte oamenii şi duhul jertfirii de sine pentru iubirea 
de oameni. 

Amândouă vor să ne menţină în viață; decât că duhul iubirii de sine vrea să ne 
menţină în viaţa aceasta pământească, de cele mai multe ori prea stricată şi plină de 
păcat; pe când duhul jertfirii de sine caută să ne câştige viaţa cea fără de sfârşit şi cu 
desăvârşire sfântă. E o mica vrajbă în noi: între vremelnicie şi veşnicie, între sfinţenie şi 
păcat, între Dumnezeu şi diavol. 

Sunt două conştiinţe în noi care, fiecare caută să câştige stăpânire asupra celeilalte: 
„conştiinţa eului” şi „conştiinţa religioasă” propriu-zisă. O conştiinţă că totul eşti tu şi 
faci ce vrei tu, nu atârni de nimeni, şi conştiinţa că atârni de Dumnezeu. Acestei situaţii 
de vrajbă îi zice Dumnezeu: „Cela ce voieşte să vină după Mine, să se lepede de sine, 
să-şi ia crucea sa în fiecare zi şi să-Mi urmeze Mie” 

Nu poți urma pe Dumnezeu urmându-ți ţie. Trebuie să alegi între tine şi Dumnezeu. E 
o alegere care te poate pierde; dar tocmai această pierdere pentru Dumnezeu te câştigă. 
Alegerea aceasta „dacă vrei” e darul libertăţii cu care a cinstit Dumnezeu pe om, făcând 
şi de el atârnătoare mântuirea sa. Primul care a adus ştirea, i-a făcut conştienţi pe oameni 
de libertatea lor, este creştinismul. Libertatea este un excepțional de mare dar, însă, 
pentru cine se iubeşte numai pe sine, e tot aşa de mare primejdie. lubitorul de sine îşi 
înclină libertatea spre fărădelegi, la care ajunge rob şi din om neom. 

Libertatea îşi câştigă însă valoarea de mântuire numai dacă trece prin jertfă. Jertfa 
acelei iubiri de sine e vama ei de verificare. Liber ajunge numai cel ce se leapădă de 
toate şi în primul rând de sine. Ucenicii lui Iisus sunt oameni liberi. 

Libertatea aceasta presupune o austeritate a vieții. 

În împărăţia religiei, libertatea nu e un concept abstract, ca în câmpul cunoaşterii în 
general, aci ea e o structură a omului devenit spiritual, străbătut de adevăr, încă din 
veacul acesta. Unul ca acesta, chiar de-ar tăcea, mărturiseşte înaintea oamenilor pe lisus, 
Cel ce l-a făcut liber. 

Aceasta e ceea ce urmăreşte Iisus, când ne cheamă să-l fim ucenici, începând de la 
libertate! 


Prislop, Dumineca a III-a a postului 
12.111.950 Marcu 8,34-38 


RUGĂCIUNI NEPOTRIVITE 
- 136 - 


E de neînchipuit cât e de mare nepotrivirea între ce cer oamenii lui Dumnezeu şi între 
ce cere Dumnezeu oamenilor. Sau, mai bine zis, nu e potrivire deloc între ce cer oamenii 
de la Dumnezeu şi ce-ar dori Dumnezeu să ceară oamenii. Evanghelia de astăzi e un 
model de decepţii de amândouă părţile. În vreme ce lisus le prevestea ucenicilor 
apropierea pătimirii Sale în Ierusalim, cu amănunte, ca atunci când le vor vedea să nu 
cadă pradă deznădejdii, ei, doi dintre ei, îi cer lui lisus ranguri de prim-miniştrii (primii 
de-a dreapta şi de-a stânga Împăratului). 

De atunci au trecut aproape 2000 de ani, dar aceleaşi, şi mai nepotrivite cereri se aud 
şi astăzi: Cutare se roagă lui Dumnezeu să câştige un serviciu; cutare, să 1 se descopere 
hoţii; unul, să i se risipească duşmanii; altul să câştige la loterie; una, să despartă 
Dumnezeu pe cutare de la cutare; altcineva, de la ţară, să nu i se mai împungă vitele; iar 
un şcolar să reuşească la examene... 

Lucruri pământeşti, trecătoare, nimicuri. 

Sunt însă unii care-l cer lui Dumnezeu socoteală de cum conduce lumea. Aceştia vor 
să asculte Dumnezeu de ei. Altă nesocoteală. Alţii nu-l cer nimic; ba chiar Îi cer să tacă: 
să nu existe în faţa lor! 

- Altă socoteală de dat la reparat. 

Oamenii, fiecare în felul lor, cer lui Dumnezeu lucruri potrivite cu icoana - concepția 
- ce şi-o fac despre Dumnezeu. Apostolii, fiindcă-L doreau Împărat pe pământ, Îi cer 
posturi înalte în Împărăţie; săracii ÎI văd pe Dumnezeu ca pe un bogat şi-l cer unele ca 
acestea, etc. Dumnezeu e văzut prin „patimile” şi „pătimirile” lor, ca prin nişte ochelari 
colorați, şi-l cer să le scutească patimile de pătimiri - ori El e altfel. Cred că cea mai 
deformată ființă din capul oamenilor a ajuns Dumnezeu. 

Dar ce ne cere Dumnezeu nouă? Ce-ar dori să cerem? 

Să fim ca Iisus; în care S-a îmbrăcat El, dându-ni-se model şi viață. Dumnezeu pune 
apăsul pe „a fi”, noi pe „a avea”. De aceea noi înaintea lui Dumnezeu mereu suntem în 
trista situație de cerşetori, pe când de fapt trebuie să fim în situația de fii. 

Deci chiar aşa rău stând lucrurile, să-L cerem pe lisus, Omul care să ne învețe să fim, 
deocamdată oameni, şi pe urmă fii. 


Prislop, Dumineca a V-a din post 
26.111.950 Marcu 10,33-45 

PAHARUL ŞI BOTEZUL 
- 137 - 


Cei doi ucenici doreau ranguri în Împărăţia lui Dumnezeu. 

Ei nu ştiau prin câtă umilire avea să treacă Însuşi Împăratul până „să intre în slava 
Sa”. Drept aceea lisus îi întreabă: „Putea-veţi bea paharul pe care Eu îl beau şi 
putea-vă-veţi boteza cu botezul cu care Eu Mă botez?” 

Şi nedându-şi seama, au răspuns ucenicii, naiv: „putem”. 

Răspunsul a fost totuşi confirmat profetic de lisus, căci de fapt soarta viitoare a 
ucenicilor în lume aşa a şi fost: numai pahar de suferinţe şi botez de mucenici. 

x 


Tâlcuind cuvintele acestea ale lui lisus, prin cele întâmplate, nu după multe zile, 
înțelegem că paharul pe care avea lisus să-l bea era mai amar decât cupa cu cucută pe 
care atenienii o deteră lui Socrate. 

În paharul lui Iisus erau adunate toate fărădelegile oamenilor, care odinioară 
dezlăntuiseră potopul, toată scârnăvia păcatului şi toată văpaia de ură împotriva vieții 
Sale, împotriva lui Dumnezeu. Tot sângele spurcat - puterea dracilor - care curgea prin 
oameni, I s-a turnat în potir ca să-l bea lisus, singurul Om fără prihană. (Şi când se 
umple paharul fărădelegilor trebuie să se găsească cineva să-l bea, căci altfel se varsă şi, 
sau se potopeşte pământul sau se aprinde şi-i vine sfârşitul.) 

Fierea şi oţetul, puse-ntr-un burete, sunt nimica faţă de paharul fărădelegilor 
omeneşti, pe care a trebuit lisus să le bea cu Sfânt Sufletul şi Trupul Său şi să se „facă 
pentru noi păcat” (II Corinteni 5,2 1) şi să ia El, nevinovatul, pedeapsa păcatului de la 
Dumnezeu, ca să ne câştige cu aceasta şi răscumpărarea sau mântuirea. 

Sfântul Său Trup era un potir văzut, dar pe care erau acum încărcate toate fărădelegile 
omului şi băute, nu din înclinarea voinţei spre vreo fărădelege, ci din nesfârşita iubire de 
oameni de a-i izbăvi de păcat. Aceasta era cea mai înfricoşată încercare a iubirii. 

A urmat pedeapsa ei; întâi de la oameni: toată mucenia crucii, pe care ura a răstignit 
iubirea. 

Iubirea de oameni nu s-a frânt pe cruce. 

Acesta era botezul; botezul sângelui. 

A venit apoi şi cea mai grea încercare cu putință, părăsirea lui Dumnezeu. 

Iubirea lui lisus de Dumnezeu nu s-a stins nici pe crucea părăsirii. S-a întunecat şi 
soarele şi s-a zguduit şi pământul la această înfricoşată osândă. Acesta era botezul 
spiritului - întrucât în lisus era şi suflet omenesc adevărat. 

lisus, din iubirea de oameni, luase asupră-Şi toată povara păcatului - care printr-un 
om a intrat în lume - şi astfel Fiul Omului s-a făcut ţintă a urgiei divine, cea asupra 
păcatului, care lovea de moarte şi persoana omenească ce şi-l asumase, dar izbăvea pe 
ceilalți oameni de aceeaşi osândă şi urgie. 

Acum, din sfântul Său Potir: jertfa de pe cruce, ne-a izvorât nouă „Sângele cel curs 
prin milostivire din coasta Sa”, sângele cel dătător de viaţă al Sfintei Împărtăşanii. 

Acesta-i darul ce ne-a dat lisus în schimbul paharului ce i L-au dat oamenii; schimb 
care să ne hotărască şi pe noi să ne schimbăm. Darul acesta al Sfintei Împărtăşanii să ne 
hotărască odată pentru totdeauna să nu mai băgăm noi fărădelegi în Potirul lui lisus. 

„Nu ştiţi că nu mai sunteţi ai voştri? Că ați fost răscumpăraţi?” 

Paharul şi Botezul Domnului, pe care El ni le-a întors în binecuvântarea Sfintei 
Împărtăşanii ar fi bine să ne întipărească în minte întrebarea care să ne însoţească înainte 
de toate faptele noastre: 

„Oare ce-ar face lisus, acum, în locul meu?” 

De ne va urmări pretutindeni întrebarea asta: „Ce-ar face Iisus în locul meu?” cred că 

nu l-am mai băga atâtea fărădelegi în pahar! 


x x 


Tâlcuirea sfântului Maxim Mărturisitorul: 

„Prin «Botezul Domnului» se înțeleg toate ostenelele noastre de bună voie pentru 
virtute. Acestea şterg petele de pe conştiinţă şi omoară înclinările noastre spre lumea 
simțurilor. 

Prin «Paharul Domnului» se înțeleg toate încercările fără de voie, care ne vin asupra 
în răstimpuri de strâmtorare, pentru că stăm în slujba adevărului. Răbdând acestea 
punem dorul după Dumnezeu mai presus de viață. 

Deosebirea dintre pahar şi botez este aceasta că botezul omoară aplecarea voinţei spre 
plăcerile vieţii, de dragul virtuţii; iar paharul convinge pe credincioşi să pună adevărul 
mai presus şi de viață. 

Paharul e înainte de botez, pentru că virtutea e pentru adevăr, iar nu adevărul pentru 
virtute. 

De aceea, cel ce cultivă virtutea, având în vedere adevărul, scapă de săgețile slavei 
deşarte; pe când cel ce urmăreşte virtutea ca scop al vieții, chiar câştigându-o o face 
culcuş părerii de sine şi e rănit de slava deşartă” (Filocalia vol. III, pp. 114-115). 

x 

O viață cu totul dezinteresată în slujba lui Dumnezeu - căci El e Adevărul - cu cât ne 
aduce mai grele amărăciuni şi stridențe cu viața decăzută a lumii, cu atât ne apără mai 
bine câştigul ce ni-l va da Dumnezeu, în slavă adevărată „la zidirea din nou a lumii” 
(Matei 19,28). 


Prislop, 
27.111.950 Marcu 10,33-45. 


„CINE POATE SĂ SE MÂNTUIASCĂ?” (Matei 18,25) 


Acela care se va putea lepăda de sine, care va birui „lumea” şi va putea călca peste 
toată puterea satanei; acela se va mântui. Dar acestea toate se pot numai întru Hristos 
lisus, căci mai mare este Cel ce este întru voi, decât cel ce este în lume. Când însă 
iubirea de sine devine ea cale de urmat, adică egoismul devine normativ de viață, acesta 
poate creşte şi creşte până la lepădarea de Dumnezeu, şi omul se descumpăneşte la 
minte. Orice egoist e, în străfunduri, un antihrist. Dacă însă lepădarea de sine - prima 
condiție a urmării lui Hristos - a devenit, ea în noi, o realitate statornică, cunoaştem 
aceasta când vedem, cu bucurie, că nu mai avem vrăjmaşi, că putem face bine celor ce 
ne fac nouă rău, că putem iubi pe cei ce ne urăsc, că putem ierta din inimă pe cei ce ne 
greşesc, cu alte cuvinte că ne menţinem în creştinism. Acesta-i numai primul pas peste 
puterea satanei. Am ascultat de Domnul Hristos şi nu de el, „domnul” veacului acestuia, 
„nesupunere” egală cu declaraţia de război. Şi vai de cine n-a învăţat războiul nevăzut. 
Nici supraapreciere că duce la obsesie, nici subestimare, că devine nepăsare. 

lată temeiul sf. Simeon Noul Teolog: „Fiecare dintre noi trebuie să cunoască pe 
Dumnezeu, pe sine însuşi şi pe demoni... pe demoni pentru că ei sunt de fapt vrăjmaşii 
noştri tăinuiți şi pentru că ei luptă împotriva noastră prin mijlocirea noastră însăşi.” Cu 
minţi curate, luminate de Duhul Sfânt şi întărite de Adevăr, cu virtuţi ale voinţei asupra 
firii, flăcări ale dragostei de Dumnezeu şi de oameni, mai adevărat zis: flăcări ale iubirii 
divine revărsate spre lume, prin smerită inimă omenească, însuşiri acoperite cu o 
„prăpastie de smerenie” - virtuţi de integrare în creştinism - cu de aceştia numai se 
războieşte satana, pentru că de „vederea” lor, care-l arde, nu mai are cum să se ascundă. 

| Pe noi, „creştinii cu numele” nici măcar nu ne trezeşte din „somn”. Cu noi, se luptă 
| patimile noastre. 

Mântuirea este Darul Mântuitorului care întâmpină nevoinţa omului. Dar aceasta, 
| oricât de mare ar fi, nu poate „merita” sau „cumpăra” Darul. La sfârşit, după Învierea 
| cea de obşte, cununa biruinţei definitive asupra răului şi morţii, o vor primi toți cei ce au 
ostenit pe pământ pentru Adevăr. Asemănarea cu care a fost omul zidit, acum va străluci 
| în toți fiii lui Dumnezeu, când El va fi totul în toţi. Mântuirea este îndumnezeirea. Totul 
| plecase de pe pământ, de la un „amănunt”: lepădarea de sine, sau iubirea de sine... două 
direcții ale unui... cuvânt. 
| x 
| (Text inedit aflat între manuscrisele Părintelui Arsenie de la Aşezământul monahal de 

la Sinaia, pe care am socotit de cuviință să-l rânduim ca pe o sinteză şi concluzie a 
| cuvintelor duhovniceşti ale Sfinţiei Sale, publicate în acest volum.) 

Curentul spiritual de la Sâmbăta sau „Filocalia pentru toţi” 


Mănăstirea Sâmbăta, o altă „Filocalie” 

Pictor de icoane şi de suflete 

Moştenirea şi ispăşirea păcatelor 
Taina Spovedaniei 


Post şi rugăciune 

Catolici, greco-catolici, sectanți, legionari 

Dacă vreţi preoți buni, naşteți copii creştini 

Maica Zamfira 

Alte mărturii despre darurile şi sfințenia Părintelui Arsenie 


Sfârşitul lumii depinde de purtarea lumii 


| Vindecări şi sfaturi 


Moartea Părintelui 
VOLUMUL II 


O viaţă închinată schimbării vieţii noastre 

„Cine vine şi mă caută, nu vine degeaba!” „ne inaiaee ai aaa nas se tona aa a ie 102 

„Judecata de Apoi” şi „Calea Veţii şi calea morţii” în pictura Părintelui Arsenie 

Cuvânt la înmormântarea preacuvioasei maici proestareţe Zamfira stavrofora 
Viitorul României de Dumnezeu ştiut 

Războiul duhovnicesc 

Despre mărturisirea şi ispăşirea păcatelor 

Lupta dintre ateism şi creştinism 

Iisus Hristos, motivul revoluţiei ultime 

Concepţia Părintelui Arsenie despre monahism 

Iisus pe mare 

Maica Domnului 
Lucrători ucigaşi 
Viaţă şi viaţă veşnică 
Osândirea iertării 
Dincolo de chip 
Suprafaţă şi adânc 


Cheesus ceure a dia aula a ta alla ata ai ll a dalla ta daia lata a al 501 


Semănătorul cerului 


Semănătorul 


Mieii, misionari între lupi 
Smerenie romană 
Bogatul şi săracul 


Copii înţelepţi şi „înțelepţii” fără sens 


Un ideal în rugăciune 


Cereri cu tâlc 


Iisus în faţa prejudecăților 
Conflict declarat 


Făţărnicia la răspundere 


În faţa haosului 

bi 


O minune „furată 
„Râdeau de lisus 

Crinii pustiei 

În ierarhia răspunderilor 


Ultimul motiv 


Ucigaşa cetate 

Vieţi năruite şi sfinți 
Samarineanul 
Răsplata în lumină 
Condiţiile uceniciei 


„Prietenul păcătoşilor” 


| Dincolo de întâmplări 


Iconomul nedrept 
Era creştină 


Respinşi, chemaţi şi trimişi 


Impărăția nevăzută 


Nebunii 
Nemărginita iubire 


Sfinţenie 


Talanţii împărăției 
Bucuriile lui lisus 


Semne de sfârşit de sâmbătă 


Tristeţea împăratului 


Ocuparea templului din ierusalim 
Dilema din templu 
Piatra unghiulară 


Ispititorii cu dajdia 


Tara de obârşie 
Haina de nuntă şi „sfatul” din iad 


Istoria chemărilor 

Sfântul ierarh nicolae 
Măsurile vremilor 
Siguranţa absolută 
„Marele” Iuda 
Împărăţia aruncată 
Pedeapsa cu lepră 
Neam fără semn 

O minune cu anevoie 
„Cearta” lui lisus cu Petru 
Taina lui Ilie şi loan 
Împărăţia copiilor 


Steaua destinului 


„O privire în rai” 
O descoperire în vis 


Tânărul bogat 


Smintelele, focul şi sarea 


Căsătoria 
„S-a supărat lisus... 
Tânărul bogat 


Întrebarea întrebărilor 


Viaţa de încercare 
Un om nou se naşte 


Pribegia copilului 


Ştefan, mucenicul evidenţei 


Credinţa orbilor 
Un grăunte de credință 
Ca de la sine înţeles 


Iisus? - necunoscut 


Evanghelia samarinencii 
Un destin înțeles 


„Nu eşti departe de împărăție” 


Botezul lui lisus 

OO OO OO OO OAO OO OO OC 


„Ciné poate să sẹ MÂntUIASCĂ?” masei aloca ba iad m aa adusi 


Rügáciüni DEDOLIV UE ste sa eco na dota a sil di dec a 4 a od 
Paharül şi DOLEZUL ce cocă in a ie a ot 


Nebiruitele arme postul şi rugăciunea se ua aaa aa taia ll a ete 
LS A ALEA CES DRE cati e ocara ae ulei la dica anna EEES 


li pustia BArANtati IEI 4 ocs bc Dao o n a na ia a oaia 
| pa Ba) uniuiterete Mle para ta La (ex INDRRODRE RIO SRR REED RONNIE ERRRR Eat 


